
CAPITOLUL 1 
Balul mascat 


Contele Gorciacov, guvernatorul rus al Varșoviei, dăduse 
un bal mascat, la care invitase toată nobilimea din oraș și 
din împrejurimi. 

Orchestra cânta cântece vesele și contele Gorciacov 

şedea într-un colţ, privind scrutător, la perechile care 
treceau dansând prin faţa lui. 
_ Deodată, o mână apăsătoare i se așeză pe umeri. 
Întorcându-se, în spatele lui zări un bărbat voinic, pe care 
însă, nu-l recunoscu, deoarece chipul îi era ascuns în dosul 
unei măști de catifea neagră, prin care doi ochi 
scânteietori își îndreptau privirile arzătoare asupra lui. 

— Cine ești, mască? întrebă, guvernatorul. 

— Ești foarte curios, conte, fu răspunsul înăbușit, și doar 
nu mai sunt, decât cinci minute, până la miezul nopţii! Mai 
stăpânește-ţi puţin curiozitatea, până atunci! Dar dacă 
totuși, vrei să știi ceva, află că, nu este om în orașul acesta, 
bărbat, femeie, sau chiar și numai copil, care să nu se 
roage lui Dumnezeu pentru moartea ta, nemernic asupritor 
al bietului popor polonez! 

În clipa următoare, pumnul voinic al străinului căzu pe 
capul guvernatorului, cu atâta putere, încât contele 
Gorciacov se prăbuși la pământ, aproape în nesimţire. 

Și se pare că soarta hărăzise ca ziua aceasta de 
petrecere, să fie o zi de doliu pentru guvernator, căci un 
servitor, îmbrăcat în livrea întraurită se apropie de el și-i 
zise: 


— Iertaţi-mă, domnule guvernator, dar fiul dvs., a fost 
ucis! 

Contele Gorciacov făcu un pas înapoi, fața, îi deveni 
palidă ca ceara și la început nu fu în stare să rostească 
niciun cuvânt. Peste o clipă însă, părăsi sala de bal și se 
năpusti pe trepte în sus, în odaia fiului său unde i se 
înfăţișă o scenă înfiorătoare. 

Singurul său copil, Petru, care de-abia împlinise 
optsprezece ani, zăcea întins la pământ. Lângă el o 
băltoacă de sânge. Inima îi fusese străpunsă de un cuţit de 
vânătoare. Zgribulită într-un colţ, stătea o fată tânără, cu 
faţa ca de var. Părul desfăcut îi atârna pe umeri, 
veșmintele de pe ea îi erau sfâșiate, ochii înlăcrimaţi. 

— Ucigașa! zise servitorul. 

— Nu este adevărat! strigă fata. 

— Cine ești? De ce ai săvârșit această crimă? 

— Nu am săvârșit nici o crimă, răspunse fata, ci m-a 
apărat! Am fost răpită de pe stradă și târâtă aici, în odaia 
aceasta... Apoi...Vai, mă îngrozesc, chiar și numai când îmi 
aduc aminte!... Tânărul acesta s-a repezit la mine, ca o 
fiară sălbatică... Dar eu, eu, domnule guvernator, sunt 
româncă și știu cum să-mi apăr cinstea!... Cuţitul de 
vânătoare era atârnat de perete... l-am luat și... și restul îl 
știți! 

Contele Gorciacov ascultă cuvintele fetei, tremurând de 
mânie, apoi îi făcu servitorului un semn. 

— Îngrijește să vină poliţia. Fata să fie aruncată în 
închisoare și spre a o face să-și aducă aminte de ziua 
aceasta, să-i daţi cincizeci de lovituri de cnut. 

Peste câteva minute, biata româncă porni spre 
închisoare, încunjurată de cazaci. 


CAPITOLUL 2 
Vulturul Morţii 


Trecură două săptămâni. Guvernatorul își înmormântase 
singurul copil, și Mioara Comăneanu, ucigașa fusese 
osândită la moarte, prin spânzurătoare. 

Dar în ajunul executării sentinţei, liniștea Varșoviei fu 
tulburată de întâmplări neașteptate. În dimineaţa zilei de 
17 februarie 1826, pe fiecare clădire mai însemnată a 
orașului, se putea citi următorul anunţ, scris cu litere mari: 


CONTE GORCIACOV, CALAU AL VARȘOVIEI! 


De ani de zile asuprești populația Varșoviei, sute de 
oameni ai trimis la moarte și mii de nenorociți, pe 
câmpiile de zăpadă, ale Siberiei. Se pare că nu vrei să-i 
put capăt pornirii tale sângeroase, și inima-ți de piatră, 
nu vrea să se înduioșeze. 

Nu a trecut o săptămână, de când ai trimis iarăși în 
Siberia, douăzeci de nobili polonezi, a căror, singură 
vină era că, își iubeau patria. Acum vrei să trimiţi la 
spânzurătoare pe o tânără româncă, al cărui singur 
păcat este acela, de a-și fi apărat cinstea, împotriva 
unui atac mișelesc și nevrednic de un om. 

Osânda de moarte a fost rostită împotriva ei și în 
dimineața zilei de 18 Februarie, Mioara Comăneanu va 
sfârși spânzurată, dacă până atunci, nu va fi grațiată! 
Conte Gorciacov, bagă bine de seamă, la ceea ce-ţi 
spun: Dacă Mioara Comăneanu va muri, atunci și tu o 

vei urma pe lumea cealaltă, iar Varșovia va pieri în 
flăcări, încă în aceeași noapte! 


VULTURUL MORŢII 


Dar cine era acest misterios „Vultur al Morţii”, care 
îndrăznea să-l amenințe pe atotputernicul guvernator? 
Cine era acela, care nu se temea de mânia favoritului 
ţarului și care îi declara război, lui, călăului Varșoviei, 
stăpânului a mii și mii de cazaci a și zbiri neîndurători? 
Cine era tainicul cavaler, care luase apărarea unei biete 
străine, în ajutorul căreia nu puteau să sară, nici chiar toţi 
cei de un sânge și un grai cu ea, căci și ei gemeau sub jug 
străin? 

Toată ziua nu se mai vorbi, decât despre această 
întâmplare, care fu luată în discuţie din nou, seara, într-o 
odaie, a unei cârciumi de la marginea orașului, unde se 
adunau de obicei, conducătorii asociaţiilor studențești, 
dizolvate nu de mult, tot din porunca guvernatorului. 

Printre studenţii adunaţi la cârciumă, se găsea și un 
român, Dan Dragomir, care învăţa la școlile înalte din 
Varșovia și care, văzând asuprirea polonezilor, se alipi cu 
trup și suflet mișcării de independenţă a fraţilor săi de 
suferinţă. 

Biata Ţară Românească, nu era și ea sub jug turcesc? 

In dosnica odăiță, a cârciumii de la marginea orașului, 
erau de faţă toţi conducătorii asociaţiilor studențești, afară 
de președintele lor, Stanislau Rimsky, pe care de câteva 
zile nu-l mai văzuse niciunul din prietenii săi. 

— În orice caz, să bem un pahar de vin, zise Severin, un 
student gras și voluminos, pentru reîntoarcerea scumpului 
nostru președinte! Trăiască Stanislau Rimsky! 

Studenţii tocmai se pregăti au să izbucnească în urale, 
când ușa se deschise și în pragul ei se ivi un bărbat voinic, 
și mândru la înfățișare, care închizând ușa în urma lui, 
zise, cu glas cald, ca o boare ce alină suferinţele: 


— Vă mulţumesc, prieteni, pentru grija, pe care mi-o 
purtaţi. Voi ști să vă fiu întotdeauna, un adevărat tovarăș, 
în orice împrejurare a vieţii. 

Cu aceste cuvinte, luă el însuși un pahar și dintr-o 
înghiţitură, îl goli până-n fund. Apoi, trântindu-l de pământ, 
adăugă: 

— Așa să se spargă și ţeasta Călăului Varșoviei! 

— Măcar de i s-ar înfunda de data aceasta! zise Micislav, 
un tânăr student polonez. 

— Te gândești la Vulturul Morţii? întrebă Dan. 

— La el. Şi dacă într-adevăr Gorciacov o va spânzura pe 
biata româncă, atunci cred că guvernatorul și-a rostit și 
propria sa sentinţă! Vulturul Morţii se va ţine de cuvânt. 

— Dar de unde știi tu că, acest cavaler misterios, nu este 
un lăudăros, care tremură la vederea celui dintâi cazac? se 
amestecă în vorbă Marius Garsot, un tânăr uscăţiv, urât și 
cu trupul încovoiat. 

Cuvintele acestea îl făcură pe Rimsky să sară, ca mușcat 
de șarpe. 

— Crezi oare, într-adevăr, Marius, că, Vulturul Morţii, nu 
este decât un lăudăros? întrebă Rimsky, apăsând pe fiecare 
cuvânt. Dar dacă, totuși, se va ţine de cuvânt și-și va înfige 
pumnalul în inima asupritorului și va da foc Varșoviei? 

— De unde știi cu atâta siguranţă? întrebă Marius. 

— Chiar de la el. Îl cunosc mai bine decât vă închipuiţi 
voi, fiindcă... 

Rimsky se opri și își roti privirea cercetătoare, pe feţele 
prietenilor săi. 

— Fiindcă, poate tu ești Vulturul Morţii? zise Marius, 
deodată. 

— Întocmai! răspunse Rimsky. Suntem între noi și știu 
că, în mijlocul nostru nu se găsește niciun trădător, de 
aceea vă mărturisesc că, eu sunt Vulturul Morţii! 

O tăcere adâncă urmă acestor cuvinte ale tânărului 
voinic. Studenţii priveau încremeniţi la tovarășul lor, pe 
care îl crezuseră și până atunci mai mare, mai iscusit decât 

ei, dar care acum apărea în faţa lor încunjurat de aureola 
unui erou. 

Dan Dragomir fu cel dintâi, care se dezmetici din uimire. 
El se îndreptă spre Rimsky, îi strânse mâna, cu căldură și 
zise: 

— Dumnezeu să te binecuvânteze, pentru a fi încercat 
scăparea unei martire, de același neam cu mine. Dacă ai 
nevoie de ajutor, te poţi bizui pe mine. Imi dau cu drag și 
viața, pentru cauza, în a cărei apărare ai sărit, cu atâta 
curaj și mărinimie! 

— Îţi mulţumesc Dane, pentru ajutorul, pe care mi-l dai. 
Voi avea nevoie de tine, deoarece singur n-aș putea duce la 
îndeplinire, sarcina, pe care mi-am luat-o. 

— Suntem și noi aici!... Te ajutăm!... Poruncește-ne, ce 
trebuie să facem! strigară unul după altul și ceilalți 
studenţi. 

Rimsky fu foarte înduioșat de această dovadă de frăţie. 

— Ascultaţi, zise el, cu glasul înăbușit. Trebuie s-o 
scăpăm pe Mioara Comăneanu, chiar cu preţul vieţii 
noastre. Poate să fie vreo lună, de când am întâlnit-o pe 
această gingașă româncă, în casa unui cunoscut. A venit la 
noi, la Varșovia, numai pentru câteva săptămâni, spre a-și 
vedea niște rude. Frumuseţea ei feciorelnică, m-a fermecat 
din cea dintâi clipă a întâlnirii noastre și în timpul vizitelor 
pe care i le-am făcut de atunci, cunoscându-i tot mai bine 
felul nobil de a gândi și bunătatea inimii sale, sufletul mi-a 
fost cuprins de simțăminte din ce în ce mai duioase și 
inimile noastre se întâlniră, pe făgașul dragostei. Acum 
două săptămâni, când i-am dat guvernatorului cea dintâi 
dovadă, de puterea și curajul Vulturului Morţii, s-a 
întâmplat nenorocirea, pe care o cunoașteţi cu toţii. Mi se 
strânge inima când mă gândesc că, trupul ei plăpând a fost 
lovit de cnutul cazacilor și mâna mi se încleștează în pumn, 
la gândul că, noaptea aceasta ar trebui să fie cea din urmă 
noapte a Mioarei Comăneanu. Dar aceasta nu se va 
întâmpla! 


— Îţi vom sări în ajutor! strigară studenţii, în cor. 

— Planul este gata și nu așteaptă, decât oameni hotărâți, 
spre a fi dus la îndeplinire, zise Rimsky. Lângă citadelă se 
găsește o căscioară dărăpănată. Acolo locuiește călăul și 
ajutoarele lui. Cea dintâi grijă a noastră trebuie să fie 
împiedecarea lor, de a ajunge la locul execuţiei. Îi vom lega 
cobză, pe toţi trei, apoi ne îmbrăcăm noi, în hainele lor. În 
locul călăului și al ajutoarelor sale, ne vom duce noi la 
închisoare, spre a o lua pe osândită. 

— Şi cum ai de gând s-o scapi pe fată? întrebă Marius. 

— Spânzurătoarea, răspunse Rimsky, a fost ridicată în 
imediata apropiere a zidului ce înconjoară închisoarea. 
Noi, care vom juca rolul călăilor, vom avea de lucru sus, pe 
podișcă și sub vreun motiv oarecare, va trebui s-o ducem 
acolo și pe osândită. De la marginea podiștii și până la zid, 
nu este decât un pas, iar dincolo de zid, se găsește 
Vistula... Cu ajutorul unei frânghii, așezată din vreme pe 
partea din afară a zidului, ne coborâm pe pământ; pe 
Vistula îngheţată ne va aștepta o sanie, cu care vom porni 
înspre libertate! 

Studentul polonez explică apoi amănunţit planul său și 
după ce împărţi rolurile, își adună tovarășii în jurul său și 
trăgându-și de la brâu pumnalul cu plăsele de fildeș, zise: 

— Priviţi pumnalul acesta! Vă jur pe bunul Dumnezeu că, 
vă voi fi veșnic prieten credincios, vouă, care mă ajutaţi să- 
mi scap iubita de la moarte. Dacă-mi voi călca jurământul, 
aveţi dreptul, oricare din voi, să-mi împlântaţi în inimă, 
pumnalul acesta. Dar tot pe bunul Dumnezeu jur că, 
pumnalul acesta va străpunge inima aceluia dintre voi, 
care se va gândi să ne trădeze vreodată. 

— Printre noi nu sunt trădători! zise Micislav. Toţi 
luptăm pentru o cauză sfântă, pentru independenţa 
Poloniei și nu văd, care ar fi polonezul, care să trădeze 
această sfântă cauză! 

— Şi eu mă gândesc la fel, răspunse Rimsky. Dar orele 
sunt târzii, e timpul să pornim la lucru. 


La vreo jumătate de ceas, după ce, studenţii se 
împrăștiară, o făptură învăluită într-o pelerină neagră se 
opri în faţa palatului guvernatorului. Se uită scrutător în 
jurul său și după ce se încredinţă că, nimeni nu umbla pe 
stradă, la ora aceea, sună la poarta palatului. 

În clipa următoare, două ţevi de pușcă se îndreptară 
spre pieptul întârziatului vizitator. 

— Cine ești? Ce vrei? 

— Vreau să vorbesc cu domnul guvernator! 

— Ai înnebunit? La ora aceasta? M-ar ucide în bătăi, 
tătuca, dacă i-ași tulbura somnul de dimineaţă, zise 
sentinela, încercând să-l îndepărteze. 

— Spune-i tătucăi, că este cineva, care îi va dezvălui cine 
e Vulturul Morţii și ce pregătiri se fac, pentru scăparea 
româncei osândită la moarte. 

Sentinela aproape că nu scăpă pușca din mâini, de 
uimire. 

— Dacă-i așa, apoi poţi intra! 

Omul învăluit în pelerina neagră se furișă în palat, iar 
poarta grea, de fier, se încuie din nou în urma lui. 

CAPITOLUL 3 
Chilia plângerii 


În după amiaza din ajunul executării, Mioara 
Comăneanu fu dusă în chilia plângerii, o încăpere tristă și 
întunecoasă, unde își petreceau osândiţii la moarte, 
noaptea cea din urmă. Clipa atât de apropiată a morții și 
loviturile de cnut, care îi mai sângerau și acum pe spinare, 
o slăbiseră într-atâta, încât paznicii trebuiră s-o sprijine, 
spre a nu se prăbuși la pământ. 

Ajunsă în chilia plângerii, căzu pe un scaun și rămase cu 
privirea aţintită asupra crucii, așezată între două lumânări. 
Sărmana fată nici lacrimi nu mai avea, spre a putea 
plânge. 

Într-un târziu, gândurile-i se îndreptară înspre aceia, pe 
care îi iubea și de la care nu i se îngăduise, să-și ia rămas 
bun. Îi veni în minte patria ei îndepărtată, unde crescuse 
fericită și fără griji, alături de mama sa iubitoare, care nu 
știa ce soartă tristă îi fusese hărăzită nefericitei sale 
copile. Prin fața ochilor săi se perindară lanurile aurii și 
livezile verzi și răcoroase, ale Ţării Românești, pe care nu 
le va mai revedea niciodată, tot astfel, după cum nu va mai 
revedea nici chipul blând și iubitor al dragului ei Stanislau, 
cu care împreună, făurise visuri, menite să nu se 
îndeplinească niciodată. 

Într-un târziu, noaptea putea să fie pe sfârșite, auzi 
scârțâitul unei chei, care se învârti în broască. 

În pragul ușii se ivi paznicul şi în dosul acestuia... călăul, 
cu cele două ajutoare ale sale. 

— Dumnezeule, a și sosit timpul? strigă nenorocita fată. 

De îndată ce Mioara Comăneanu zări călăul cu barbă și 
mustață roșie, cu veșmintele aprinse, ca sângele proaspăt, 
se clătină și mi lipsi mult să-și piardă cunoștința. Omul 
acesta era îngrozitor, chiar și numai la vedere, dar încă să 
te gândești că, peste câteva clipe el va fi acela, care îţi va 
pune capăt vieţii! 

— Călăule, dacă în sufletul tău mai sălășluiește chiar și 
numai o fărâmă de milă, atunci nu mă chinui și sfârșește 
cât mai repede cu mine! zise Mioara, căzând în genunchi. 

Mâinile călăului mângâiară părul mătăsos al fetei. 

— Ştii cum trebuie să apari în faţa spânzurătorii? 

Mioara se cutremură. 

— Te gândești la părul meu? 

— Da, trebuie, zise călăul, mângâind capul fetei, trebuie 
să-ţi tai părul. 

— Dumnezeule, îngână Mioara, tristă, îmi tăiaţi părul 
acesta, de care eram atât de mândră și pe care cineva îl 
iubea atât de mult! De câte ori nu mi l-a sărutat!... 
Doamne!... Călăule, este cineva, în Varșovia, căruia dacă îi 
vei da părul meu, nu numai că te va binecuvânta, dar îţi va 
da și o răsplată împărătească. 

Călăului îi căzu capul peste piept, și buzele lui sărutară 
părul osânditei. 

Mioara se sperie. Până și călăului i se făcuse milă de ea? 
O voce cunoscută, foarte cunoscută o trezi din uimire. 

— Mioaro, iubita mea... nu te speria... fii liniștită!! 

Cu aceste cuvinte, el își luă de pe cap peruca roșie și în 
dosul ei se ivi chipul nobil și îndurerat al lui Stanislau 
Rimsky, Vulturul Morţii. 

— Acum fii cu băgare de seamă! îi mai șopti odată 
Rimsky, după ce-i explică planul, sărutând-o pe frunte. 

De pe coridor veni zgomotul unor pași. 

— Au venit și cazacii! zise paznicul. 

Mai întâi se ivi un ofiţer, cu sabia scoasă, iar în urma lui 
opt soldați și la urmă, supraveghetorul închisorii, 
întovărășit de preot. 

Convoiul se rândui pe coridor apoi porni, încet, călăul și 
cu cele două ajutoare ale sale mergând în urma tristei 
procesiuni. 

Atât podișca, cât și spânzurătoarea erau încunjurate de 
cazaci și o întreagă armată de soldaţi fusese așezată și în 
fața mulțimii care se adunase. 

În imediata apropiere a spânzurătorii, erau așezate 
câteva fotolii, pe care luaseră loc, personalităţile cele mai 
de seamă ale Varșoviei. În mijloc ședea Contele Gorciacov, 
guvernatorul; la dreapta lui, prinţesa Fedora Feodorovna, 
o tânără și fermecătoare rusoaică, de care guvernatorul 
era îndrăgostit, până peste urechi; la stânga, Stirpski, 
ajutorul guvernatorului; apoi, câţiva înalţi funcţionari și 
ofițeri. 

Când convoiul ajunse sub spânzurătoare, clopotul 
bisericuţei închisorii, începu să-și sune dăngănitul său 
lugubru. 

CAPITOLUL 4 
Sub spânzurătoare 


Mulțimea adunată spre a fi de faţă la executare, privea 
cu multă curiozitate la convoiul ce ajunsese sub furcă. In 
sufletul negru al lui Gorciacov ardea focul răzbunării și 
gându-i diabolic, se desfăta de pe acum, la plăcerea ce și-o 
făgăduia, la vederea zvârcolirilor fragedului trup al 
frumoasei românce. 

În schimb frumuseţea curată și feciorelnică a Mioarei, o 
impresionă pe prinţesa Fedora Feodorovna, care ședea 
lângă contele Gorciacov. 

— Frumoasă femeie! exclamă ea, aplecându-se spre 
Gorciacov. Mărturisesc că, fiul d-tale n-a avut gust prost! 

— Veţi vedea îndată, prinţesă, cât de schimonosit și de 
vânăt se va face chipul ei fermecător, când gâtul i se va 
frânge sub funia  spânzurătorii! răspunse contele 
Gorciacov, cu un zâmbet de drăcească mulțumire. 

În timpul acesta, Rimsky sări pe podișcă și ajutoarele lui 
o urcară și pe osândită. Falsul călău se îndreptă înspre 
funia spânzurătorii, ca pentru a o încerca, dacă este 
îndeajuns de tare. În realitate însă, el tăie funia, cu 
ajutorul unei lame de briceag, pe care o ascundea în 
palmă. Măsura aceasta o luase pentru cazul când, fuga nu 
ar fi fost cu putinţă și era nevoit să urmeze cu comedia 
spânzurării, spre a mai câștiga ceva timp, măcar cu 
schimbarea funiei. 

La un semn al lui Rimsky, tovarășii săi, îmbrăcaţi în 
haine de călău, se repeziră la osândită și-i aplecară capul, 

deasupra unui butuc. În mâna lui Rimsky luci tăișul unui 
cuţit ascuţit, ca briciul cu ajutorul căruia reteză dintr-o 
singură mișcare, părul mătăsos al Mioarei... părul acesta, 
pe care îl sărutase de atâtea ori și în care de atâtea ori se 
pierduseră lacrimile lui de fericire! 

Dar de-abia acum urma partea cea mai grea a isprăvii. 

— S-o ducem la spânzurătoare! le spuse Rimsky 
tovarășilor săi, acesta fiind semnalul pentru fugă. 

Iar Mioarei îi șopti: 

— Acum voi sări pe zid. Urmează-mă și tu. Dan și cu 
Severin vor veni în urma noastră! 

Rimsky era cu foarte mare băgare de seamă, la fiecare 
mișcare, la fiecare privire a sa, spre a nu se trăda, tocmai 
în clipa cea din urmă. 

Lui Gorciacov i se păru ciudată tărăgănarea și strigă. 

— Ce te codești atâta, călăule? Sau îţi tremură mâna, 
când e vorba să pui laţul în jurul gâtului unei fete tinere? 

Spre uimirea tuturor celor de față, călăul se întoarse și 
răspunse pe un ton foarte semet: 

— Nu-mi tremură mână, conte Gorciacov, după cum nu- 
mi va tremura nici atunci, când îmi voi împlânta pumnalul 
în inima ta de câine, scăpând Varșovia de călăul ei și 
Polonia de vampirul cel mai setos de sânge, pe carei l-a 
trimis vreodată ţarul Rusiei. 

Luându-și apoi, peruca de pe cap, o azvârli în fața 
guvernatorului. 

— Privește cine se ascunde sub masca sângerosului 
călău! Dușmanul tău cel mai neîmpăcat! Vulturul Morţii! 

La auzul cuvintelor lui Rimsky, toţi cei de față rămaseră 
încremeniţi, ca și când ar fi fost loviți de trăsnet, afară de 
contele Gorciacov, care nu părea de loc uimit, de ceea ce 
se petrecea. 

În clipa următoare, Rimsky sări pe zidul închisorii, unde 
îl urmară și Mioara, Dan și Severin. În aceeași clipă însă, 
sângele le îngheţă în vine. 

Din pieptul lui Rimsky ieși un strigăt îndurerat, 
deznădăjduit: 

— Suntem pierduţi!... Am fost trădaţi!... 

Pe marginea Vistulei fusese așezată o companie de 
cazaci. 

Sărmana Mioara nu putu să mai îndure și această 
lovitură a soartei și pierzându-și cunoștința, se rostogoli de 
pe zid, căzând pe podișca ridicată pentru călăi. 

Contele Gorciacov sări de pe scaun și cu ochii în sânge, 
de mânie, strigă: 

— Ostași! Trageţi în ei! Nu vă temeti, căci și dincolo de 
zid îi așteaptă cazacii! Ha ha ha! 

În răstimp de o singură clipă, Rimsky cumpăni situaţia, 
în care se găsea. Sau rămânea acolo, să moară alături de 
Mioara și atunci trebuia să renunţe, de a-și mai răzbuna 
iubita și pe tatăl său, care fusese răpus tot de mânia lui 
Gorciacov, sau încerca să treacă dincolo de linia de 
trăgători a cazacilor și dacă izbutea, să-și ducă apoi 
ameninţarea la îndeplinire. În timp de un sfert de secundă, 
hotărârea fu luată. 

— După mine, băieţi! strigă el și se și lăsă să alunece de- 
a lungul zidului, urmat de Dan și de Severin. 

Apoi porniră toţi trei într-o fugă nebună, spre Vistula. 

— Stati! le strigă atunci ofiţerul de cazaci. 

Rimsky se cutremură la strigătul acesta. 

— Faceţi ce fac eu! le șopti el tovarășilor săi și își și 
ridică mâinile, în semn că se predă. 

Ofiţerul de cazaci luă cu sine câţiva ostași, apoi se 
îndreptă înspre fugari, spre a-i prinde. 

Privirile lui Rimsky se rătăciră înspre sania, care îi 
aștepta pe apa îngheţată a Vistulei, la o depărtare ca vreo 
patruzeci de pași. 

Soldaţii se apropiau tot mai mult. Când ajunseră la trei 
pași de fugari, Rimsky strigă: 

— Acum! și ocolind pe ofițer, se porni pe o fugă nebună, 

Împreună cu tovarășii săi. Ajunși pe gheaţa Vistulei, 
fugiră mai departe, în zig-zag, și măsura aceasta se dovedi 
a fi bună, căci gloanţele și începuseră să fluiere în jurul lor. 
Un glonte îl și nimeri pe Dan Dragomir, dar dârzul român 
își stăpâni durerea și fugi mai departe, până când ajunse la 
sanie, în care se urcă, împreună cu tovarășii săi. 

Micislav dădu bice cailor și sania porni ca o săgeată pe 
oglinda de gheaţă a Vistulei, urmată fiind de gloanţele 
cazacilor năuciţi de atâta îndrăzneală. 

Peste câteva clipe sania dispăru în ceața deasa ce se 
lasă iarna deasupra Vistulei. 

Contele Gorciacov, care văzuse și el, de pe zidul 
închisorii, izbânda fugarilor, se înapoie și adresându-se 
adevăratului călău care venise între timp, împreună cu 
ajutoarele sale, îi strigă, cu vocea tunătoare de mânie: 

— Acum să sfârșim cu ea. Spânzuraţi-o! 

Călăul, pe care Rimsky îl imitase cu atâta măiestrie, o 
apucă pe Mioara de păr și o ridică pe podișcă. Dar nici 
această durere și nici căldarea de apă îngheţată, pe care o 
aruncară peste ea, nu o putură readuce în simţiri. 

— Atunci spânzuraţi-o și așa! tună Gorciacov. 

Călăul luă laţul în mână și când ajutoarele lui ridicară 
trupul nenorocitei, i-l așeză în jurul gâtului și strigă: 

— Acum! 

Tobele  începură să sune și ajutoarele, apucând 
picioarele Mioarei, le traseră în jos, cu toată puterea, 
pentru ca lațul să se strângă cât mai bine în jurul gâtului 
osânditei. 

Dar atunci, mulțimea izbucni într-un țipăt de groază. 

Cei doi călăi căzuseră la pământ și trupul osânditei se 
prăbuși peste ei. 

— S-a rupt funia!... Semnul lui Dumnezeu! se auzea din 
ce în ce mai tare, din mijlocul mulţimii. 

Fedora Feodorovna își întoarse faţa ca de ceară înspre 
guvernator, care rămăsese și el, încremenit, în faţa acestei 
întâmplări neașteptate. 

— Nădăjduiesc că vei sfârși acum, cu această tortură! 
zise ea. 

— Și totuși, vreau ca blestemata să moară! răspunse 
Gorciacov, mușcându-și buzele, de mânie... 

— Numai că, este un obicei cunoscut în toată lumea, ca 
osânditul, sub care se rupe funia spânzurătorii, să fie 
grațiat. Nu vei putea călca în picioare, acest obicei, pe 
care îl practică chiar și ţarul, fără a nu te pune într-o 
lumină foarte urâtă, la curtea din Petrograd. 

În ajutorul prinţesei, veni și apărătorul, care după obicei 
păși iarăși în fața guvernatorului și zise: 

— Atotputernice  stăpâne, nici Dumnezeu nu vrea 
moartea osânditei; de ce să ne împotrivim noi, voinţei 
Aceluia, care ne stăpânește pe toţi? 

Contele Gorciacov rămase puţin pe gânduri, apoi se 
uită la Fedora Feodorovna și zise: 

— O graţiez de pedeapsa cu moarte! Duceţi-o în 
închisoare! 

Prinţesa îl invită pe guvernator să ia un ceai, la ea și se 
purtă cu el, cu o amabilitate neașteptată pentru conte. 

— Acum, ce ai de gând să faci cu fata? îl întrebă ea. 

— O trimit în Siberia, să mai schimbe puţin aerul. 

— Vladimir Gorciacov, astăzi mi-ai mai îndeplinit o 
dorinţă; îndeplinește-mi-o și pe aceea de a mi-o da mie pe 
Mioara Comăneanu. 

— Dar ce să faceţi cu ea? 

— N-am cameristă. O voi lua în slujba mea. 

— Pe o ucigașă?... Dar, pentru dv. nu cunosc cuvântul 
„nu”, așa că dispuneţi de ea! 

— Aș dori s-o văd chiar astăzi, în apartamentul meu! 

— Chiar astăzi o veţi vedea în apartamentul dv. 

Puțin mai târziu, guvernatorul trecu la biroul său și 
porunci ca Mioara Comăneanu să fie scoasă din închisoare 
și dusă... în apartamentul prinţesei. 

— Du-te numai, du-te, porumbiţo, murmură 
guvernatorul, după ce dădu porunca de eliberare, până la 
urmă însă, tot ceea ce vreau eu se va întâmpla! 

CAPITOLUL 5 
Tradăâtorul 


Fugarii alergară vreo trei ceasuri cu sania, pe gheaţa 
Vistulei, apoi opriră în marginea pădurii Zlepitnak. 

— Cunosc bine ţinutul acesta, zise Micislav și știu chiar 
o peșteră, în care ne-am putea ascunde pentru câteva zile. 

Fugarii nici nu-și puteau dori o ascunzătoare mai bună și 
peste câteva minute, cei patru tovarăși intrară într-o 
peșteră foarte mare, unde nu lipseau decât mobilele, 
pentru ca studenţii să se simtă ca într-un castel, foarte 
bine apărat, prin întărituri naturale. 

După ce intrară în ascunzătoare, Rimsky își ridică 
pumnii ameninţător și ochii lui aruncau scântei de ură. 

— Dragii mei! zise el. Încercarea de a o scăpa pe Mioara 
Comăneanu, ne-a tăiat drumul ce duce înapoi la Varșovia. 
Nu mai avem ce căuta în capitala Poloniei, deoarece 
cazacii lui Gorciacov ne pândesc prin toate colţurile de 
stradă și ne măcelăresc acolo unde vor da peste noi. 

— Călău blestemat! murmură Micislav printre dinţi. 

— De aceea, urmă Rimsky, trebuie să ne gândim la ceea 
ce avem de făcut de astăzi înainte. În ceea ce mă privește, 
eu am hotărât. Viaţa-mi va fi închinată răzbunării. Biata 
noastră patrie zace de zeci de ani, sub jugul rusesc și este 
datoria noastră, a celor tineri, să scuturăm jugul 
asupritorilor. Eu sunt hotărât! Voi lupta pentru libertatea 
Poloniei și împotriva tuturor acelora care sunt prietenii 
ţarismului și dușmanii bietei noastre patrii. Vulturul Morţii 
le declară război! 

— Şi noi, împreună cu tine! strigară Micislav și Severin. 

— Voi ști să găsesc pe trădătorul, care ne-a vândut, pe 
semne, întocmai ca Iuda, pentru un pumn de arginţi, urmă 
Rimsky și-i voi înfige în inimă pumnalul acesta, așa după 
cum am jurat în cârciuma din marginea Varșoviei. 

Spre seară, Rimsky le anunţă tovarășilor săi că, se 
întoarce la Varșovia. 

— Bagă de seamă! zise Dan, îngrijorat, tu singur ai spus 
că, zbirii lui Gorciacov ne pândesc pe la toate colțurile 
străzilor. 

— Vă mulțumesc că-mi purtaţi de grijă! răspunse 
Rimsky. Dar nu trebuie să vă faceţi gânduri din pricina 
mea. Voi ști să mă păzesc și chiar dacă Gorciacov va fi 
așezat o mie de paznici, în fața porţilor Varșoviei, tot mă 
voi strecura printre ei. 

Apoi puse șeaua, pe unul din cai și luându-și rămas bun 
de la tovarăși, porni prin noaptea înzăpezită, care tocmai 
se lăsa. 

Ajuns în dreptul orașului, își legă calul de un copac al 
pădurii, apoi porni pe jos, înspre Varșovia, deoarece în 
chipul acesta putea să treacă mai nebăgat în seamă. 

El își îndreptă pașii înspre palatul guvernatorului. 

În partea din spre curte, palatul era încunjurat de o 
grădină, cu un zid înalt, de piatră. 

Pentru trupul voinic și mlădios al lui Rimsky, fu o jucărie 
să se caţere pe zidul acesta, spre a ajunge în grădină. 
Odată aici, se furișă în umbra pomilor, până lângă clădire, 
unde, sprijinindu-se în ornamente, se urcă până la un 
balcon, de la etajul întâi. 

Aici se ghemui, câteva clipe, spre a pândi, dacă nu 
cumva fusese observat, apoi, apăsă, cu multă băgare de 
seamă, pe clanţa ușii ce dădea în balcon. N 

Ochii lui scăpărară de fericire. Uşa era deschisă. In clipa 
următoare Vulturul Morţii, era în una din odăile palatului 
guvernatorului și cu mâna încleștată pe plăselele de fildeș, 
ale pumnalului sau, murmură: 

— Ne vom răfui, Gorciacov! 

Izbuti să se strecoare prin mai multe odăi, fără să fi fost 
observat, până când ajunse într-o încăpere, care nu era 
despărțită de odaia vecină, decât printr-o draperie grea de 
catifea. Odaia cealaltă, era camera de lucru, a lui 
Gorciacov. 

Privind prin crăpătura draperiei îl zări pe guvernator, 
șezând la masa sa de scris și stând de vorbă cu un bărbat. 

— Ţi-ai îndeplinit bine însărcinarea, îi spunea contele 
Gorciacov vizitatorului său. Îmi pare rău doar, că lucrurile 
nu s-au petrecut așa, după cum am fi dorit noi. 

— Stăpâne, aceasta nu din vina mea s-a întâmplat. 

— Ştiu și tocmai de aceea, îţi vei primi răsplata. 

Nu lipsise mult ca Rimsky să se trădeze. Fiindcă în clipa 
în care străinul începu să vorbească, el îl recunoscu. 

Era Marius Gersot. 

Mâna Vulturului Morţii strânse și mai tare plăselele 
pumnalului, dar se stăpâni și privi nemișcat, cum 
guvernatorul îi plătește lui Marius preţul trădării, dându-i 
mai multe hârtii de o mie de ruble. 

— Stăpâne, zise Marius, după aceea, aș mai avea o 
rugăminte! 

— Care? 

— Românca se găsește acum sub scutul prinţesei 
Feodora Feodorovna. Să binevoiască domnul guvernator să 
intervină pe lângă prinţesă, ca fata să-mi fie dată mie. 

— Şi ce vrei să faci cu Mioara Comăneanu? 

— Îmi place fata. 

— Serios? 

— Nu! răspunse Marius, zâmbind. Așa, pentru o 
aventură! 

Pumnul lui Gorciacov lovi cu putere în masă. 

— Îţi voi da fata, dar să-mi răzbuni copilul! zise el și 
ochii îi străluceau, arzând de o ură sălbatică. 

Rimsky trebui să-și adune tot sângele rece, spre a se 
putea stăpâni. Surprizele se ţineau lanţ. Întâi aflase că 

Marius Gersot, pe care ani de zile, îl crezuse prietenul său, 
nu numai că era un tovarăș necredincios, dar chiar și un 
trădător al oropsitei sale patrii, al propriului său neam. 
Acum apoi, auzise că Mioara nu fusese executată. 

Contele Gorciacov se ridică din fotoliu și-i zise, 
trădătorului: 

— Urmează-mă! Vom merge chiar acum la Feodora 
Feodorovna și sarcina ta nu va fi, decât să faci întocmai, 
după cum îţi voi spune eu. Ha ha ha! Nici chinurile 
inchiziției nu vor fi fost mai cumplite, ca acelea, la care o 
vom supune pe frumoasa Mioara Comăneanu! 

Cei doi nemernici părăsiră odaia, îndreptându-se spre 
cealaltă aripă a palatului, în timpul mersului fiind atât de 
cufundaţi în convorbirea lor, încât nici nu observară că, 
Vulturul Morţii se furișă în urma lor, prin semi-întunericul 
coridorului. 

Când Rimsky observă că guvernatorul se oprește în faţa 
unei uși, îndată se lipi de perete, pentru a nu fi zărit. 

Gorciacov bătu în ușă. Dinăuntru răspunse o voce de 
femeie. 

— Cine este acolo? 

— Guvernatorul! 

Ușa se deschise. În prag se ivi Feodora Feodorovna. 

— Vă aduc o veste bună, prinţesă. Acest tânăr student 
polonez a venit la mine, spre a-mi spune păsul inimii sale și 
m-a rugat să pun o vorbă bună, spre a se putea însura cu 
Mioara Comăneanu, de care este îndrăgostit. Nădăjduiesc, 
prinţesă, că nu vă veţi împotrivi fericirii acestor doi oameni 
și-i veți preda fata. 

Chipul Feodorei Feodorovna se întunecă. 

— Îmi pare foarte rău, dar nu pot să vă îndeplinesc 
dorinţa. În urma enervărilor ultimelor zile, fata și-a pierdut 
minţile, doctorul Sabunin, a dus-o în casa de nebuni, acum 
un ceas. 

În clipa aceea, liniștea coridorului fu străbătută de un 
urlet ca de fiară rănită. 

Stanislau Rimsky nu se mai putu stăpâni și pieptul îi 
ardea de dorul de a răzbuna soarta înfiorătoare, care o 
ajunsese pe iubita sa, din pricina acestor nemernici. 

El ridică pumnalul și se năpusti înspre locul unde se 
găseau Gorciacov și Marius. Acesta din urmă îl recunoscu 
îndată. 

— Stanislau Rimsky, Vulturul Morţii! 

Gorciacov rămase și el încremenit, de neașteptata 
apariție a dușmanului său de moarte și uită chiar și să se 
apere împotriva acestuia, care venea asupra lui, ca o 
furtună, ca un uragan. 

Pumnalul luci la un pas de el și în clipa următoare, vârful 
lui ascuţit se înfigea în inima aceluia, care vărsase sângele 
atâtor polonezi iubitori de patrie, dacă trădătorul nu 
intervenea din nou, spre a scăpa viaţa vampirului Poloniei. 

Adunându-și toate puterile, el îl lovi pe Rimsky dintr-o 
parte, cu piciorul în pântece, așa încât, Vulturul Morţii, 
căzu într-un genunchi. 

În clipa următoare însă, el fu din nou în picioare și se 
pregătea să atace din nou, dar în timpul acesta Gorciacov 
și cu Marius se și refugiaseră în odaia prinţesei, a cărei 
ușă o încuiară în urma lor. 

Rimsky se gândea tocmai să dărâme ușa, cu umărul lui 
puternic, când auzi că, guvernatorul deschisese fereastra 
și striga în curte, cât îl ţinea gura: 

— Alarmă! Ajutor! Vulturul Morţii este în palat! Ocupaţi 
toate ieșirile! 

Așa dar, răzbunarea trebuia să fie amânată! 

Cu pași grăbiţi, Rimsky o luă înapoi, pe coridor. Dar de- 
abia ajunse în camera de lucru a guvernatorului că și auzi 
zgomotul pașilor soldaţilor și privind prin crăpătura ușii, 
văzu că ostașii alergau spre odaia prinţesei. 

Mulțumită acestei împrejurări, el câștiga un timp care în 
clipa aceea îi era foarte preţios. 

Mai avu vreme chiar și să-i trimită guvernatorului o nouă 
ameninţare, pe care o scrise în grabă, pe una din hârtiile, 
ce zăceau pe masa de lucru: 


„În zadar te ascunzi de mine! Răzbunarea mea tot te va 
ajunge. Vulturul Mortii”. 


În vreme ce scria aceste cuvinte, el zări în saltarul 
deschis al biroului guvernatorului, pachetul de bancnote 
de o mie de ruble, din care Gorciacov plătise trădarea lui 
Marius Gersot. Fără șovăire, Rimsky înșfăcă bancnotele și 
le vâri în buzunar. 

— Vor fi bune pentru aceia care au nevoie de ele! 

Apoi mai luă cu sine și o carte, în care Gorciacov 
însemna cele aflate de la spionii săi, despre nobilii 
polonezi, care luptau pentru dezrobirea patriei lor. 

În urmă luă lampa cu petrol, de pe masă și trântind-o de 
dușumea, exclamă: 

— Salutul Vulturului Morţii! 

Covoarele, mobilele mai ușoare, fură cuprinse de flăcări, 
în câteva clipe și când urmăritorii ajunseră în camera de 
lucru a contelui Gorciacov, focul prinsese toată încăperea 
în ghearele lui mistuitoare. 

Guvernatorul turba de mânie. 

— Blestematul! A dat foc palatului! Aduceţi apă, iute, 
căci altfel focul cuprinde toată clădirea! 

În vremea aceasta Stanislau Rimsky ajunsese departe și 
drumul îi era luminat de flăcările care se îndreptau în spre 
cer, din palatul guvernatorului. 

Locuitorii Varșoviei își șopteau, speriaţi: 

— Vulturul Morţii s-a ţinut de cuvânt! 

CAPITOLUL 6 
Taina mamei 


A fost o vreme, când Stanislau Rimsky nu era 
studentul sărac de astăzi. Părinţii lui aveau un 
mândru palat în Varșovia și duceau o viaţă plină de 
belșug, până când, într-o zi, se întâmplă tragedia. 

În urma unui denunţ, tatăl lui Rimsky fu arestat și 
trimis în Siberia, unde, după opt ani de zile de muncă 
istovitoare în minele otrăvitoare de plumb, își dădu 
sfârșitul. 

Dar o nenorocire nu vine nici odată singură! 

Mama lui Rimsky, nepricepându-se în mânuirea 
banilor, ajunse pe mâna unui cămătar grec, Iani 
Kipriotis, care o încurcă în datorii și îi scoase averea 
la mezat. 

Pe vremea aceea, Stanislau avea șase ani. 

Biata mamă a lui Rimsky, murise cu vreo 
săptămână, mai înainte de arestarea Mioarei 
Comăneanu și de aceea întâmplările din urmă îi 
copleșiră sufletul, cu o îndoită durere. 

În vreme se Stanislau se găsea în oraș, o trupă de 
cazaci oprise în faţa căscioarei de pe ţărmul Vistulei. 
Ofiţerul intră în casă și dând cu ochii de bătrâna, 
care zăcea bolnavă, în pat, îi ceru să-i predea pe un 
nobil polonez, despre care guvernatorul aflase că s-ar 
găsi acolo. Cel urmărit petrecuse într-adevăr o 
noapte, în casa doamnei Rimsky, dar plecase mai 
departe, 

Ofiţerul însă nu voi să creadă și o bătu crunt. 

Seara, când Stanislau se înapoie, mama lui era pe 
moarte. 

— Numai dorul după tine, fiul meu, îngână 
muribunda și nevoia de a-ţi dezvălui o taină, ce-mi 
apasă sufletul, m-au mai ţinut în viaţă până acum. 
Simt că nu mai am mult de trăit... ascultă... A sosit 
timpul... să-ţi fac o mare mărturisire... despre un 
punct negru al vieţii mele... 

— Ce este mamă? Despre ce vrei să-mi vorbeşti? 

— Nu mă judeca prea aspru, copilul meu... Tu... tu 
ai o soră... despre existenţa căreia nu știe... decât un 
singur om... un bărbat... La el sunt documentele și 
din ele vei afla... cine este tatăl surorii tale...E boier 
mare... om de inimă... ne-am cunoscut odată... pe 
când tatăl tău a lipsit un an de acasă. Mă iubea, ca și 
tatăl tău... Nu te supăra și iubește-l și tu... căci 
merită! 

— Pe cine? Cine este omul acesta? Cum se 
numește? 

— Cine este?... Ascultă fiule drag, omul acesta se 
numește... 

Buzele bietei bătrâne se mai frământară de câteva ori, 
dar fără a prinde vreo vorbă între ele. Se vedea prea bine 
că muribunda făcea sforţări uriașe pentru a mai vorbi, dar 
nu mai avea putere. 

Ceasornicul vieţii se oprise! Mama lui Stanislau murise, 
fără a-i fi putut spune, unde se găsește sora lui, fără a-i fi 
putut destăinui numele bărbatului, care era tatăl surorii 
sale. 

În casa lor trăia o fată, Ludovica, puţin mai tânără decât 
el, dar ea nu putea fi sora lui, deoarece toată lumea știa că 
ea fusese găsită, ca sugaci încă, într-un leagăn, pe Vistula 
și cu toate că doamna Rimsky nu avea nici măcar strictul 
necesar pentru ea și fiul său, i se făcu totuși, milă de 
copilul Vistulei și-l luă la sine, dându-i numele de Ludovica. 

Așa dar, Ludovica nu putea fi sora lui Stanislau! 

Dar dacă era încredinţat că Ludovica nu era sora lui, 
aceasta nu însemna să n-o iubească, pe copila Vistulei. 
Dimpotrivă, Stanislau o iubea, ca pe o soră adevărată și cel 
dintâi gând al lui, după ce se văzu în stăpânirea marii sume 
de bani, pe care o luase din biroul guvernatorului fu să 
asigure viitorul Ludovicăi. 

Zăpăceala care domnea pe străzile Varșoviei, din pricina 
focului de la palatul guvernatorului, îi folosi de minune, 
spre a se strecura neobservat, afară din oraș, unde își 
îndreptă pașii spre căscioara lui, de pe malul Vistulei, unde 
Ludovica mai continua să locuiască și după moartea 
doamnei Rimsky. 

Dar când Stanislau îi spuse că-i lasă casa ei și voi să-i 
mai dea și un pumn de bani, fata răspunse, cu hotărâre: 

— Nu-mi trebuie. 

— Dar ce ai de gând să faci, singură, fără niciun ajutor? 

— Vreau să rămân cu tine. la-mă cu tine, ori unde ar 
duce drumul vieţii tale. Iți voi fi sclavă credincioasă, 
întotdeauna. 

— Este cu neputinţă ceea ce-mi ceri, Ludovica. 

— Nimic nu este cu neputinţă. 

— Pe unde voi umbla eu nu vor fi decât primejdii și 
moartea mă va pândi la fiecare pas. 

— Inima mi-e destul de oţelită, nu mă voi speria. 

— Începând cu ziua de astăzi, eu nu mai sunt Stanislau 
Rimsky, ci Vulturul Morţii. Groază, răzbunare, blestem, 
acestea mă vor urmări, pe unde voi trece și numele meu va 
ajunge sperietoare de copii. 

— Tu nu vei urmări decât pe cei răi și răzbunarea ta nu 
va cădea, decât asupra acelora, care o merită. De aceea, 
nu te vor blestema, decât aceștia, iar blestemul celor 
păcătoși este șuierat de vânt în pustiu. Du-mă cu tine, 
Vultur al Morţii, vreau să lupt alături de tine și dacă va 
trebui să mor, voi ști să mor, pentru cauza sfântă, pe care 
o aperi. 

— Bine! Fie astfel, după cum vrei tu! 
Și Ludovica fu al patrulea tovarăș al Vulturului Morţii. 

CAPITOLUL 7 
Libușa 


Stăpânul morii din pădurea de la Grodno era înfuriat 
peste măsură. Fiica lui, Libușa, o copilă fermecătoare, care 
lucra în ţesătoria din Grodno, nu venise încă de la lucru și 
el îi făgăduise boierului Iani Kipriotis, să-i ducă fata la 
castel, de îndată ce se va fi înserat. 

Morarul cerceta furios cărăruia din pădure, de peste o 
jumătate de ceas, când în cele din urmă se ivi și Libușa, 
tristă și abătută. 

— De ce ai întârziat atâta? se răsti la ea, tatăl său. Știi 
prea bine că trebuie să mergem la castel! 

— Știu. 

— Atunci ia-o din loc. Nu mai avem niciun minut de 
pierdut... Boierul ne așteaptă! 

— Boierul! repetă Libușa și în faţa ochilor săi se ivi 
chipul răutăcios al lui Iani Kipriotis. 

— Iute, iute, nu mai căsca gura! 

— Tată, tată, ai milă de mine... 

— Iar începi? Trei mii de ruble sunt bani, nu glumă și 
atâta primesc în clipa în care vei fi pășit pragul castelului 
din Grodno. Ştii prea bine că moara trebuie reparată și 
mărită și de unde vrei să iau banii trebuincioși? 

— Tată, dar cu preţul acesta? 

— Ce pierzi? Din cele trei mii de ruble îţi dau și ţie o 
parte și când se întoarce Dembo de la oștire, ai zestre, nu 
glumă. 

— Lui Dembo nu-i trebuiesc bani. 

— Libușa, ţi-am spus să nu mă mai plictisești! Hai să 
mergem. 

Dar deznădejdea fetei nu mai cunoscu margini și se 
împotrivi din răsputeri. 

— Nu, nu, de o sută de ori, nu! Nu mă duc la castel orice 
s-ar întâmpla! 

— Ce ai spus? scrâșni denaturatul părinte și își ridică 
băţul noduros, spre a-l lăsa să cadă pe spinarea nenorocitei 
copile. 

În aceeași clipă însă, din dosul unui copac se ivi făptura 
voinică a unui bărbat, care prinse băţul ridicat spre a lovi 
și dintr-o singură mișcare îl smulse din mâna morarului. 

— Tată denaturat, vrei să-ţi vinzi propriul tău copil? 

Morarul se uită speriat, la agresor. Își reveni însă, iute și 
răspunse, plin de mândrie: 

— Cu ce drept îţi bagi nasul unde nu-ţi fierbe oala? Cu 
fata mea pot să fac ce vreau! Ai înţeles? Și acum, spală 
putina! 

— lar eu opresc de a-ţi duce fata la castel. 

— Dar cine ești tu, de îndrăznești să-mi vorbești în 
chipul acesta? 

Necunoscutul se gândi, o clipă, apoi răspunse, cu voce 
tunătoare: 

— Sunt Rimsky, Vulturul Morţii! 

Morarul rămase ca trăsnit, iar Libușa se uită mirată la 
acest cavaler legendar, care se ivise ca din pământ, spre a 
o feri de o groaznică nenorocire. 

— Acum știi cine sunt, îi zise Rimsky morarului și cred 
că mai știi și aceea că, întotdeauna se întâmplă astfel, 
după cum vrea Vulturul Morţii! 

— Eu, totuși... începu morarul, dar nu apucă să 
sfârșească, deoarece pumnul voinic al Vulturului Morţii și 
căzuse pe capul lui și morarul se întinse la pământ, fără 
cunoștință. 

Libușa ţipă, îngrozită. 

— Ce-ai făcut? 

— Nu te speria, frumoasă Libușa, un mic leșin și pe 
urmă își va veni în fire. Acum trebuie să ne îngrijim să nu 
se trezească înainte de vreme, zise Vulturul Morţii și-l legă 
bine, pe morar, vârându-i și un căluș în gură, iar în urmă, îl 
duse în moară. 

Apoi scoase la iveală o perucă, barbă și mustăţi 
cărunte... într-o clipă și le așeză pe faţă, în urmă își puse 
pe cap pălăria cu boruri largi a morarului, iar pe umeri 
șuba acestuia. 

Libușa exclamă, plină de admiraţie: 

— Ești întocmai ca tata! 

— Dacă și tu găsești că semăn, atunci nici el nu va băga 
de seamă! Putem merge! 

— Unde? 

— La castelul din Grodno. Iani Kipriotis te așteaptă! 

— Așa dar, tot trebuie să mă duc? întrebă fata, 
îndurerată. 

— Acum poţi să te duci, fără frică, zise Vulturul Mortii, 
blând. Mergi cu mine, ești sub scutul meu, deci, nu ţi se 
poate întâmpla niciun rău. 

Atunci Libușa nu se mai împotrivi și porni liniștită, 
alături de Vulturul Morţii. 

Ploaia se oprise, vântul nu mai sufla, luna se ivise pe cer 
și lumina calea drumeţilor prin pădurea de la Grodno. 

Peste vreo jumătate de ceas, ajunseră în faţa castelului 
Vulturul Morţii bătu în poartă. La zgomotul acesta se 
deschise una din ferestrele luminate, ale castelului și 
chipul de satir al boierului din Grodno se ivi în cadrul 
ferestrei. 

— Cine e acolo? 

— Morarul din pădure! strigă Rimsky, cu vocea 
schimbată. 

— Ai adus cu tine și pe frumoasa Libușa? 

— E aici și ea, boierule, și arde de nerăbdare să ajungă 
în faţa ta! 

— Bine. Vin îndată să vă deschid, chiar eu. 

CAPITOLUL 8 
Iani Kipriotis 


Numele lui Iani Kipriotis era unul din numele cele mai 
blestemate în ţinutul Grodnoului. 

Avea șaizeci de ani și toată viaţa lui fusese o goană 
nebună după aur. La vârsta de treisprezece ani, părăsise 
casa părintească, cu o singură rublă în buzunar. lar astăzi? 

Astăzi avea milioane și milioane de ruble și era unul din 
cei mai mari bogătași ai Poloniei. În ce chip ajunsese la 
averea aceasta, de asta nu se sinchisea și niciodată nu-și 
aducea aminte de drumul făcut până în vârful grămezii de 
aur pe care o stăpânea acum. Şi doar avea ce să-și 
amintească, din drumul acesta! 

Lacrimi, văduve și orfani jefuiţi, săraci, cărora le vindea 
perna de sub căpătâi, bărbaţi aruncaţi în închisoare pe 
nedrept, patrioţi trădaţi mișelește, părinţi trimiși în 
Siberia, spre a putea fi despuiaţi de averea rămasă fără 
căpătâi, nobili polonezi, denunţaţi de uneltiri împotriva 
ţarului, spre a putea încasa premiul ce se cuvenea 
denunţătorului, toţi aceștia contribuiseră cu zecile, cu 
sutele la mărirea averii lui Iani Kipriotis, care nu cunoștea 
zăgaz în fața dorului său de îmbogăţire. 

Tot de Kipriotis fusese sărăcită și familia lui Rimsky și 
ura împotriva grecului fusese sădită în inima lui Stanislau, 
încă de pe când acesta nu era decât un copil. 

Pașii târâţi ai bătrânului cămătar începură să se audă. 

Cheia se învârti în broască și în clipa următoare, poarta 
grea de fier se deschise și din dosul ei se auzi glasul 
răgușit al cămătarului: 

— Intră, morarule! 

Rimsky strânse mâna Libușei, ca spre a o îmbărbăta, 
apoi o trase după sine, în curte. 

Iani Kipriotis închise poarta, învârti din nou cheia, apoi o 
luă înainte. 

— Veniţi după mine! 

Bătrânul își duse mosafirii într-o odaie de la etaj. Pe 
Libușa o așeză astfel, încât faţa să-i fie toată luminată de 
razele lămpii, apoi o măsură încântat. 

— Cât ești de frumoasă, Libușa! Multe fete din Grodno 
au fost în castelul acesta, dar nici una nu mi-a plăcut atât 
de mult ca tine! Ce frumos îţi strălucesc ochii, faţa îţi este 
albă, ca alabastrul, părul mătăsos, trupul mlădios! Pe 
Dumnezeul meu, Libușa, tu ești cea mai frumoasă fată din 
Grodno! 

Fata tăcea cu încăpățânare. Iani Kipriotis se sili să 
zâmbească. 

— Ei, Libușa, nu ești încântată că-ţi spun vorbe atât de 
frumoase? Cred că știi că, vei rămâne șapte zile la castel? 

Libușa se cutremură, auzind vorbindu-i-se de șapte zile. 

Stăpânul castelului se întoarse din nou spre morar. 

— Morarule, ţie ţi-am făgăduit o răsplată, în cazul când 
aduci fata la castel și Iani Kipriotis se ţine întotdeauna de 
cuvânt. ine punga aceasta! Vei găsi în ea, răsplata 
făgăduită! 

Rimsky prinse din zbor punga aruncată de cămătar și se 
uită în ea, spre a se încredința că nu fusese înșelat, iar 
când zări hârtiile de câte o mie de ruble, ochii începură să-i 
strălucească. 

— Cât sunt de fericit, boierule! Aceasta va fi zestrea 
Libușei! 

Cămătarul se îndreptă acum înspre morar și-i zise: 

— Morarule, ţi-ai adus fata, ţi-ai luat răsplata, acum cred 
că te poţi duce! 

— Mă duc, boierule! răspunse Rimsky, care pricepuse că 
grecul voia să rămână singur cu fata. 

El se îndreptă înspre ușă, dar nu ajunse până la ea, când 
deodată se auzi un zgomot de copite, ca și când un călăreț 
ar fi ajuns în fața castelului. 

— Stai puţin! strigă Kipriotis, după Rimsky. Mi se pare 
că a sosit cineva! 

Cu aceste cuvinte se îndreptă înspre fereastră. 

În clipa aceea, cineva bătu în poartă. Grecul deschise 
fereastra și ascuţindu-și, pe cât putu, glasul răgușit, strigă: 

— Cine e acolo? 

— Eu sunt, lani Kipriotis! 

— Nu văd în întuneric și glasul tău nu mi-e cunoscut! 
Nu-ţi voi deschide poarta, până când nu-mi spui cum te 
numești. 

— Atunci află că prințul Adam vrea să vorbească cu tine. 

Răspunsul acesta schimbă ca prin farmec, felul de a 
vorbi al grecului. 

— Numai o clipă, te rog, prinţe. Vin îndată să deschid. 

Cămătarul închise fereastra și furios, se pregăti să 
descuie poarta. Privirea însă, îi căzu asupra Libușei. 

— Cine naiba l-a adus și pe acesta, tocmai acum! mormăi 
el. Dacă nu ne tulbura, în clipa aceasta ai fi fost în braţele 
mele, Libușa, cea mai frumoasă floare din Grodno! 

Fata morarului se dădu înapoi îngrozită, din fața 
bătrânului satir. 

— Dar nu te teme, inimioara mea. Îl trimit eu iute la 
plimbare și atunci vom rămâne singuri, singurei și nu ne va 
mai tulbura nimeni! 

Luă în mână cheia mare a porţii, apoi se întoarse înspre 
morar. 

— Intraţi în odaia de alături, încuiaţi ușa în urma voastră 
și să nu scoateţi o iotă, câtă vreme va fi străinul aici. M-aţi 
înţeles? 

— Am înţeles, răspunse Rimsky și o și luă înainte, spre a 
se supune poruncii cămătarului. Libușa merse după el. 

Când se văzu singură în odaie, numai cu apărătorul său, 
fata se lipi de el, fricoasă. 

— Nu te teme, Libușa, îi spuse el. Ţine banii, pe care mi 
i-a dat. Sunt ai tăi, să-ţi servească de zestre, fără să fi fost 
silită să plătești preţul, pe care avea de gând să ţi-l ceară... 
bătrânul acesta păcătos. 

Cu aceste cuvinte, Rimsky vâri punga în mâna fetei. 

Vulturul Morţii ardea de curiozitate de a afla, cine era 
călărețul acela, care venise la Kipriotis, la o oră atât de 
târzie. 

— Trebuie să aflu cine este! își zise el și se îndreptă în 
vârful picioarelor, în spre ușă, spre a privi prin gaura cheii. 

Străinul se așezase la masă și, zărindu-i faţa, Rimsky de- 
abia putu să-și stăpânească un strigăt de uimire. 

Vizitatorul păcătosului cămătar, era... prinţul Adam 
Poniatowsky, una din figurile cele mai măreţe, cele mai 
iubite, ale mișcării pentru independenţa Poloniei. Era un 
dușman hotărât al stăpânirii rusești și ca toți Poniatowsky, 
își jertfise averea și era gata oricând, să-și jertfească și 
viața, pentru libertatea patriei sale. 

Numele prințului era cunoscut în toată Ţara Leșească și 
polonezii îl rosteau cu o dragoste și cu o stimă fără de 
margini. Personal însă, erau puţini aceia, care îl cunoșteau, 
fiindcă de ani de zile, se surghiunise prin ţări streine. 

În ultimul timp aflându-se la Viena se puse în legătură, 
cu prietenii săi din Polonia, spre a-i întreba dacă starea de 
spirit este favorabilă reîntoarcerii sale. Prietenii din 
Varșovia se interesară la curtea ţarului și aici li se spuse 
că, prinţul Adam Poniatowsky se poate întoarce liniștit în 
Polonia, dar numai cu condiţia, de a nu se amesteca în 
politică și de a nu sprijini niciun fel de conspirație. 

Prinţul Poniatowsky plecă din Viena, chiar în ziua când 
primi această veste, spre a putea ajunge cât mai 
neîntârziat pe pământul mult iubitei sale patrii. 

Dar anii petrecuţi printre străini săpaseră urme adânci 
pe chipul prinţului. Îmbătrânise, în jurul tâmplelor părul i 
se făcuse argintiu, iar obrazul îi era brăzdat de suferinţă. 
Privirea însă, îi era tot cea veche: blândă, dar hotărâtă și 
lucind de o strălucire alimentată parcă de un foc, ce ardea 
înăuntrul sufletului său. 

Rimsky, care cunoștea în amănunţime viața zbuciumată 
a lui Poniatowsky, era foarte nedumerit, neputând pricepe, 
ce căuta această figură măreaţă a mișcării de 
independenţă polonă, în casa bătrânului cămătar, prietenul 
și spionul Contelui Gorciacov, asupritorul polonezilor? 

Vulturul Morţii își lipi urechea de gaura cheii, și atunci îl 
auzi pe prinţ, spunându-i grecului: 

— Iani Kipriotis, de-abia astăzi după amiază am sosit 
acasă, venind de la Viena și cel dintâi drum, după această 
lungă călătorie, l-am făcut spre casa ta. 

— Şi cărei împrejurări trebuie să-i mulţumesc această 
cinste deosebită? 

— Mă mai întrebi, Iani Kipriotis? 

— Copilul? 

— Ai ghicit. 

Pe faţa lui Iani Kipriotis se înfiripă un zâmbet viclean. 

— Ai venit din nou în zadar, prinţe! 

— Minti! strigă prinţul Poniatowsky, cu ochi scânteietori 
de mâine. 

— Nu mint, printe, ci spun adevărul, așa, după cum l-am 
spus întotdeauna! 

— Minti Iani Kipriotis, după cum ai minţit întotdeauna! 

În urma acestor cuvinte se făcu o liniște apăsătoare. 

Vocea prințului rupse această tăcere. Și vorba lui era 
acum mult mai blândă, aproape imploratoare. 

— Iani Kipriotis, ajunge cu comedia, pe care o joci cu 
mine, de câţiva ani de zile. Ţi-am încredinţat copilul meu, 
fetița mea, deoarece situaţia era de așa natură că nu putea 
rămâne la mama sa. Ţi-ai luat însărcinarea să îngrijești de 

ea, spunând că o vei crește alături de fiul tău, întocmai ca 
și când ar fi copila ta. Ce s-a făcut cu ea? Unde este? 

— Mi-aduc aminte, parcă s-ar fi întâmplat ieri, răspunse 
bătrânul cămătar. Și mama copilului a venit cu dv. și 
spunea că fetiţa s-a născut în lipsa soţului său de acasă și 
de aceea trebuia să ascundă copila de ochii lumii. 

— Da. Şi tu ai ascuns-o atât de bine, încât nici astăzi nu 
vrei să spui, unde se găsește. Trebuie să fie mare... 
Doamne cum aș vrea s-o văd! 

— Prinţe, eu am făcut tot ce mi-a stat în putinţă. Eu nu 
pot fi învinuit. Nu mă puteţi trage la răspundere pe mine, 
din pricina necredinţei guvernantei, care a fugit, într-o 
bună zi, ducând cu ea și copila dv. 

— Dar tu, știi unde se găsește! zise prințul, pe deplin 
încredinţat de ceea ce spune. 

Pe faţă lui Iani Kipriotis se sălășlui un rânjet hidos. 

— Se poate să aveţi dreptate! 

Prinţul Poniatowsky nu-și mai putu stăpâni indignarea: 

— Așa e că nu m-am înșelat? 

— Într-adevăr, printe, aveţi dreptate. Fata trăiește... 

— Trăiește! exclamă prințul, cu ochii strălucitori de 
bucurie. Unde este, spune-mi, unde? Unde pot s-o găsesc? 

Chipul bătrânului cămătar luă atunci o înfățișare cu 
adevărat drăcească. 

— Ei, vedeţi, aceasta n-o voi spune niciodată! 

Prințul tresări, în urma acestui răspuns neașteptat. 
Începu apoi să tremure din tot trupul, voi să vorbească, să 
urle, atât de tare, încât să crape pereţii, dar nici un cuvânt 
nu-i veni pe buze, atât de cumplit îl dobori nemilosul 
răspuns al grecului. 

Iani Kipriotis privi triumfător în ochii prinţului și cu o 
plăcere diabolică, mai repetă odată crudele cuvinte: 

— Nu, niciodată nu vă voi spune, unde se găsește! 

— Omule, izbuti prinţul să îngâne, în cele din urmă, de 
ce mă chinuiești? 

— Așa trebuie să fie! 

— Îţi dau o sută de mii de ruble, dacă îmi spui. 

— O sută de mii! Ha ha ha! râse Kipriotis, batjocoritor. 

— Două sute de mii! 

Răspunsul fu din nou un hohot de râs. 

— Cinci sute de mii! 

Iani Kipriotis râse din nou. 

— Un milion de ruble! 

— Chiar dacă mi-aţi da o sută de milioane și tot nu v-aș 
spune! 

Atunci pumnul puternic al prinţului Poniatowsky se 
ridică în aer. 

În clipa aceea însă, ușa odăii vecine se deschise, ca 
smulsă din ţâţâni și în pragul ei se ivi Stanislau Rimsky. 

Peruca albă, barba, mustăţile false, pălăria, şuba, 
rămaseră în camera de alături. 

În pragul ușii apăruse Stanislau Rimsky, Vulturul Mortii. 

Dintr-o singură săritură fu lângă prinţul Poniatowsky și 
prinse mâna, care voia să lovească. 

— Prinţe, gândiţi-vă la ceea ce faceţi! Nu trebuie ca 
bătrânul acesta mizerabil să ducă taina cu sine în mormânt 
și apoi, nici nu se cade ca un Poniatowsky să-și 
murdărească mâinile cu sângele unui asemenea păcătos! 

— Cine ești d-ta? întrebă prinţul, foarte mirat. 

— Lucrul acesta nu are nici o însemnătate, în clipa de 
față. Aveţi încredere în mine că, voi ști să scot de la el 
taina, pe care n-a vrut să v-o dezvăluie dv. 

Prinţul Poniatowsky era din ce în ce mai uimit. 

— Domnul meu, d-ta ai aflat acum o taină, care... 

Rimsky îl întrerupse. _ 

— Nu trebuie să vă îngrijoraţi, din pricina aceasta. În 
toată Polonia nu veţi găsi un al doilea om, care să-l stimeze 
și să-l iubească pe prințul Poniatowsky, mai mult, decât 
mine! Fiţi pe pace! Taina dv. este sfântă înaintea mea! 

— Dar apariţia aceasta, neașteptată, ca și când ai fi 
răsărit din pământ!... Spune-mi cel puţin cum te numești, 

ca să știu, pe cine să cinstesc în tovarășul și prietenul meu 
neașteptat! 

— Nu câștigați nimic, cu numele meu! Lucrul de 
căpetenie este, să-l facem pe acest ticălos bătrân, să 
vorbească. 

Și cu voce tunătoare, se întoarse spre Iani Kipriotis: 

— Vorbește! 

Cămătarul se uita încremenit la necunoscutul, care se 
îndrepta acum înspre el, cu pași hotărâți. 

În mâna lui Stanislau Rimsky se ivi un pumnal cu 
plăselele de fildeș, al cărui vârf ascuţit îl îndreptă spre 
partea stângă a pieptului lui Kipriotis. Înspăimântat de 
moarte, grecul făcu câţiva pași înapoi, dar Rimsky se ţinu 
după el și pumnalul se înțepeni în veșmintele grecului. 

Pe fruntea cămătarului se iviră broboane de sudoare. 

Vârful pumnalului străpunse haina. 

— Vorbește! 

Iani Kipriotis simţi vârful pumnalului pe piele. 

— Vorbește!!! 

Și atunci grecul îngână, cu voce slabă, tremurătoare: 

— Spun... totul... totul... numai dă-mi drumul nu mă 
ucide. Fata prinţului trăiește... am ascuns-o... fiindcă... 

Afară se născu o gălăgie ciudată. Un tropot de cai, urmat 
de lumina mai multor făclii aprinse pe neașteptate. 

Toţi trei se îndreptară uimiţi, înspre fereastră. Prinţul 
Poniatowsky, care ajunsese cel dintâi acolo, strigă: 

— Cazacii! Au împresurat casa... 

Rimsky sări și el la fereastră. 

În faţa porţii castelului se adunaseră făpturi negricioase 
și la lumina făcliilor aprinse. Vulturul Morţii zări mai mulţi 
cai, încălcaţi de cazaci. 

Prinţul Poniatowsky se uită nedumerit la Rimsky. 

— Pe cine caută cazacii? 

Rimsky răspunse liniștit: 

— Vreti să știți, prințe? 

Și după o șovăire de câteva clipe, văzând privirea 
întrebătoare a lui Poniatowsky, răspunse: 

— Pe mine! 

— Dar cine ești d-ta? 

Rimsky se înclină curtenitor, în faţa prinţului: 

— Sunt Stanislau Rimsky, Vulturul Morţii! 

CAPITOLUL 9 
Vânatul încolţit 


Prin pădurea de la Grodno înainta fluierând un bărbat 
voinic și lat în spete. 

— De aș ajunge odată, spre a o putea îmbrăţișa pe 
Libușa! oftă el, apoi își grăbi pașii și peste o jumătate de 
ceas, zări moara așezată în pădurea de la Grodno. Prin una 
din ferestre străbăteau razele unei lămpi. 

Faţa călătorului se însenină și mai mult. 

El ciocăni în fereastră, apoi bătu la ușă, dar nu primi 
niciun răspuns. Intră în casă, părându-i-se ciudat că ușa nu 
fusese încuiată. O strigă pe Libușa, dar neprimind niciun 
răspuns, deschise și ușa odăii vecine, unde îl zări pe 
morar, zăcând la pământ, cu trupul legat cobză, cu un 
căluș în gură. 

Dembo, căci el era, își făcu semnul crucii, apoi fără să 
mai stea pe gânduri, tăie frânghiile, care legau mâinile și 
picioarele morarului și-i scoase călușul din gură. Cel dintâi 
cuvânt al lui Dembo fu: 

— Unde este Libușa? strigă flăcăul și văzând că morarul 
se zbate după aer, din pricina călușului, care-i îngreunase 
răsuflarea, îi duse la gură propria sa ploscă. 

— Bea puţin și te vei linişti! 

Morarul trase câteva înghiţituri zdravene, care îi făcură 
bine, nu numai la răsuflare, dar și la starea sufletească în 
care se găsea, apoi, deschizând ochii mari, ca și când de- 
abia acum l-ar fi zărit pe Dembo, întrebă, mirat: 

— Dar tu cum ai ajuns aici? 

— Lasă asta acum și mai bine spune-mi unde se găsește 
Libușa și ce s-a întâmplat cu tine? 

— Dumnezeu te-a trimis, zise morarul - dacă nu veneai 
tu, fără îndoială că mă înăbușeam! Blestematul acela mi-a 
vârât călușul în gură, de și acum... brrr... mă trec 
nădușelile când mă gândesc! 

— Dar spune-mi odată ce s-a întâmplat? 

— Libușa a fost răpită! _ 

— A... fost... răpită? îngână Dembo, ca lovit de trăsnet. Il 
ucid pe acela, care va îndrăzni să se atingă de ea! 

Și ochii îi luceau ameninţător. 

— Şi cine a răpit-o? întrebă el, apoi, așteptând 
răspunsul, cum își așteaptă fiara sălbatică prada. 

— Cine? Cel mai puternic, cel mai temut om din 
împrejurimi... 

— Stanislau Rimsky... Vulturul Morţii! 

Dembo tresări. 

— Așadar, într-adevăr atât de temut să fie omul acesta? 
Dar, pe Dumnezeul meu că mă voi răzbuna și nu mă voi 
liniști, până când nu i-o iau înapoi pe Libușa. 

— Atunci, grăbește-te, Dembo, căci fiecare clipă este 
prețioasă. 

— De ce? Ce e cu el? Unde este? Unde a dus-o? 

Ca un puhoi așa ieșeau întrebările din gura lui Dembo. 

Morarul se încruntă și privi în pământ. 

— Este în castelul boierului din Grodno și tu știi ce 
înseamnă ca o fată să calce pragul casei lui Iani Kipriotis. 

— Doamne, de ce m-ai lăsat să trăiesc spre a auzi 
grozăvia aceasta? urlă Dembo, nebun de durere. Dar mă 
duc! Mă duc! Chiar dacă ar trebui să dărâm cu pumnii 
zidurile castelului din Grodno și tot o voi scăpa pe Libușa... 

Şi se și năpusti afară din casă. 

Dar strigătul morarului îl opri din drum. 

— Dembo! 

— Ce e? 

— Vino-ţi în fire! 

— Ce vrei să spui? 

— Aleargă spui cât poţi, la Grodno și vestește jandarmii 
că, se găsește prin împrejurimi. 

Lui Dembo îi păru bun sfatul și vru s-o ia din loc, când 
morarul îl opri din nou. 

— Nu te grăbi, căci nu ţi-am spus totul! 

— Ce mai este? 

— La Grodno sunt puţini jandarmi și: nu se știe, dacă 
Vulturul Morţii nu este însoţit de toată ceata lui de bandiți. 
Fugi mai departe, la Ostrolenco... 

— La ce bun? 

— Acolo este o companie de cazaci... De mult umblă ei 
după Rimsky, dar până acum nu l-au prins în bătaia 
puștii... Ei, acum te poţi duce! 

Dembo ieși din moară ca un glonte și o luă la goană spre 
Grodno. La cea dintâi casă împrumută un cal și așa se duse 
până la jandarmerie. 

— Vulturul Morţii este în castelul boierului din Grodno! 
strigă el și porni mai departe, spre Ostrolenco. 

Dembo era un călăreț minunat, stătea bine în șea și se 
pricepea să iuțească pașii calului. 

Ajungând în tabăra cazacilor, la Ostrolenco, armăsarul 
era numai o spumă, iar el, căzu istovit în braţele unui 
ostaș. 

— Spune-i comandantului că Vulturul Morţii se găsește 
în castelul boierului de la Grodno. 

Cazacul nu așteptă să i se spună mai mult și o luă la 
goană. 

Peste câteva minute numai, douăzeci și patru de cazaci 
înarmaţi până în dinţi porniră la drum, în frunte cu 
locotenentul Vasili. 

— Daţi pinteni cailor! își îndemna el oamenii. De data 
aceasta să nu ne mai scape vânatul! 

Și în curând, cazacii  înconjurară castelul, iar 
locotenentul Vasili bătu în poartă cu patul pistolului. 

Ajungând la fereastră, Rimsky înțelese îndată cum 
stăteau lucrurile, dar pe faţa lui nu se putea citi nici urmă 
de teamă și se purtă liniștit și curajos și mai departe, ca și 
când nu despre el ar fi fost vorba, ci despre o a treia 
persoană, de care nu-l lega niciun simțământ. 

— Prinţe, zise el, adresându-se lui Poniatowsky, pentru 
siguranța dv. personală, nu este bine ca, îndată după 
întoarcerea în patrie, să fiți văzut în tovărășia mea. 
Dușmanii dv. s-ar folosi de acest prilej, spre a spune că nu 
întâmplarea ne-a adus laolaltă ci că ne-am dat întâlnire, 
spre a pune la cale revoluţia poloneză. 

Prinţul păli. _ 

— Ai dreptate! Dar nu face nimic! Imi iau răspunderea! 

— Ştiam că acesta va fi răspunsul; dar nu trebuie să 
uitaţi că, nu este vorba numai despre persoana dv. ci și de 
Polonia. Nu trebuie ca scumpa noastră patrie să-și piardă 
pe cel mai mare fiu al său, în ziua, în care și l-a recâștigat. 
Nu trebuie să fiţi găsit aici, de cazaci! Urcaţi-vă, iute, în 
etajul al doilea al castelului și ascundeţi-vă acolo, pe 
undeva. Mai târziu, la cel dintâi prilej prielnic, părăsiţi 
ascunzătoarea și castelul. 

— Dar dacă vor scotoci castelul? 

Vulturul Morţii zâmbi. 

— Cred că lucrurile nu vor ajunge până acolo! Voi avea 
eu de grijă să înșel supravegherea cazacilor. 

Prinţul Poniatowsky urmă sfaturile lui Rimsky, în vreme 
ce în poarta castelului din Grodno cazacii începură să 
lovească acum cu paturile armelor. 

— În numele ţarului, deschideţi, sau spargem poarta! se 
auzi glasul poruncitor al locotenentului Vasili. 

Rimsky se uită la boierul din Grodno. 

— Ridică-te! 

În mâna Vulturului Morţii luci din nou pumnalul ascuţit 
și lani Kipriotis socoti că era mai cuminte să se supună 
poruncilor lui Rimsky, fără nici o împotrivire. 

— Iute, la fereastră! 

Iani Kipriotis se îndreptă spre fereastră și Rimsky se 
ascunse în spatele lui. 

— Acum bagă bine de seamă. Deschide fereastra și să 
spui, cuvânt cu cuvânt, ceea ce-ţi voi șopti eu! Dacă vei 
încerca să mă trădezi, la cel dintâi cuvânt îţi străpung 
inima, cu pumnalul acesta! Ai înţeles? 

Stăpânul castelului din Grodno se supuse, deoarece știa 
că Vulturul Morţii nu glumea și își ducea la îndeplinire 
toate amenințările. Cu mâini tremurânde, el deschise 
fereastra. 

— Cine sunteţi și ce vreţi? De ce îmi tulburaţi liniștea? 
șopti Rimsky și Kipriotis repetă întocmai cuvintele sale. 

— Deschide poarta, boierule, răspunse locotenentul 
Vasili, fiindcă ni s-a spus că Vulturul Morţii se ascunde în 
castel. 

— Aţi înnebunit? Cum să ajungă Vulturul Morţii în casa 
mea? 

— Totuși ni s-a spus că este aici... 

— Bine; locotenente, dacă vrei, vino sus și scotocește 
castelul! Pe d-ta te găzduiesc chiar cu dragă inimă. 
Oamenii însă, lăsaţi-i jos, să nu-mi murdărească covoarele, 
cu cișmele lor murdare. 

— Spune să se deschidă poarta, boierule și vin! 

— Ţi-o deschid chiar eu! 

Rimsky îl trase de halatul de noapte. 

— Pleacă de la fereastră! șopti el și vrând nevrând, 
Kipriotis trebui să se supună puternicei smucituri. 

Apoi, Rimsky îl trase în odaia vecină și mai înainte ca 
bătrânul cămătar să-și fi putut da seama, de ceea ce se 
petrece cu el, îl lovi cu atâta putere peste obraz, încât 
Kipriotis se lungi la pământ, fără cunoștință. 

În urmă; totul fu gata, în câteva clipe. 

Luă halatul de noapte de pe umerii bătrânului; îi luă și 
tichia împopoţonată de pe cap și după ce-și așeză din nou 
peruca și barba căruntă; se îmbrăcă cu ele și porni pe 

trepte în jos. Ajungând în curte, imită pașii târșâiţi ai 
bătrânului Kipriotis, ba din când în când, mai și tuși. 

După aceea așeză cheia în broască. Poarta se deschise și 
locotenentul Vasili intră în curte; luând-o înainte, cu pași 
grăbiţi, în vreme ce Rimsky încuie poarta în urma lui. Apoi 
se luă după locotenent, pe care-l ajunse pe treptele 
castelului. 

— Nu te supăra, boierule - i se adresă acolo, 
locotenentul Vasili - că ţi-am tulburat somnul. Se poate ca 
nici d-ta să nu știi că temutul bandit, se găsește în casă. 

Rimsky răspunse cu vocea seacă a stăpânului castelului. 

— Dar nu v-a minţit, cine v-a spus aceasta... așa este... 

Cu aceste cuvinte își aruncă deodată halatul de noapte 
de pe umeri, își smulse peruca și barba falsă și urmă, cu 
glasul lui tunător, în faţa locotenentului încremenit... 

— Fiindcă Vulturul Morţii se găsește aici! 

Și mai înainte ca locotenentul de cazaci să-și revină din 
uluire, îl culcă la pământ, cu o singură lovitură de pumn. 

Apoi îl dezbrăcă de tunică, de manta, îi luă chipiul din 
cap, sabia de la șold și peste câteva minute, toate acestea 
erau pe trupul lui. 

În urmă, fără să-și piardă calmul, porni spre ieșire. 

Nu prea departe de poartă, el vorbi din nou, dar așa, ca 
să fie auzit și de cei de afară: 

— Incă odată te rog, boieruţe, nu te supăra! Ne-am 
înșelat... 

Mai făcu doi-trei pași, ajunse la poartă și trecând pe sub 
ea, se îndreptă grăbit spre calul locotenentului. 

Un plutonier îl întrebă: 

— Domnule locotenent, nu l-aţi găsit pe Vulturul Morţii? 

— Şi-au bătut joc de noi! răspunse Rimsky, sărind în șea. 

Apoi dădu pinteni calului și câţiva pași merse încet; 
peste câteva clipe însă, își vâri pintenii din nou în 
pântecele animalului, pornind în goană nebună. 

În răstimp de câteva secunde, depărtarea dintre el și 
cazaci, fu de câţiva zeci de pași. 

— Cazaci! strigă el, cât îl ajuta vocea lui răgușită. Puneţi 
mâna pe el! Puneţi mâna pe el. E Vulturul Morţii... 
Locotenentul vostru zace în nesimţire, în castel... 

Dar un minut mai târziu, se dezmeticiră. 

Fereastra castelului din Grodno se deschise din nou și în 
cadrul ei se ivi chipul speriat al lui Iani Kipriotis. 

— Cazaci! striga el, cât îl ajuta vocea lui răgușită. 
Puneţi, mâna pe el! Puneţi mâna pe el. E Vulturul Morţii... 
Locotenentul vostru zace în nesimţire, în castel... 

Cazacii nu mai știau ce să facă de spaimă. 

Câţiva din ei alergară în vestibul; unde dădură într- 
adevăr peste locotenentul leșinat. Ceilalţi dădură pintenii 
cailor și porniră în urmărirea Vulturului Morţii. 

Din când în când liniștea nopţii era străbătută de câte o 
detunătură de pistol. 

Impușcăturile nu-l supărau pe Rimsky. Câteva gloanţe 
trecură chiar pe lângă el, dar Vulturul Morţii nici nu le 
băga în seamă. 

El își îndreptă calul spre pârâul iute și lat din apropierea 
Grodnoului. La lumina lunii apa sclipea ca o mare de pietre 
preţioase. 

— He-opp! strigă Rimsky și parcă ar fi avut aripi, 
armăsarul zbură peste pârâu, cu o săritură vrednică de 
toată lauda. 

Vulturul Morţii cu mulţumire grumazul deșteptului și 
isteţului animal. 

Apoi mână mai departe. 

Peste câteva clipe ajunse și cel dintâi cazac la pârâu și 
voi să sară peste el. Dar calul sări prost, alunecă de pe 
malul celălalt și căzând în pârâu îngropă sub el pe călăreț. 

Al doilea cal se opri pe țărm și nimic în lume nu l-ar mai 
fi putut sili să încerce isprava, în care tovarășul său o 
păţise atât de rău. Apoi veniră și ceilalţi cazaci, care se 
trudiră să-și salveze tovarășul prăbușit. Nici nu se mai 
gândeau la urmărirea Vulturului Morţii. 

Acesta se îndepărta ca vântul. 

Ştia că nu mai este urmărit, că nu trebuie să se mai 
teamă că va fi prins, dar mai avea mult de mers, fiindcă 
voia să se întoarcă la prietenii săi, care îl așteptau în 
peștera din pădurea Zlepitnak. 

Mâna mereu, dar calul obosea, văzând cu ochii. Goana 
nebună îl istovise, și aproape că nu-și mai putea ţine 
călărețul în spinare. Dar Rimsky îl îmbărbăta, îl gonea, mai 
departe. 

Deodată însă calul se prăbuși la pământ și călăreţul căzu 
cât colo. 

Într-o clipă Rimsky fu în picioare; nu tot așa și calul... 

La câţiva pași se găsea un han, în care se auzise 
zgomotul căderii. Ușa se deschise și hangiul se ivi cu un 
felinar în mână, la razele căruia zări calul, ce zăcea în 
mijlocul drumului. Apoi îl văzu și pe Rimsky. 

— Ai păţit ceva, stăpâne? strigă el, speriat. 

— Eu nu, dar calul! Mi se pare că și-a frânt gâtul! 

— Intră în han, stăpâne și odihnește-te puţin! 

— Mi-ar trebui un alt cal răspunse Rimsky să pot călători 
mai departe. 

— Poate că-ţi voi face rost. Dar acum intră în han, să bei 
un pahar cu vin, în urma spaimei ce ai tras. 

Rimsky primi invitaţia și intră în han, la lumina căruia 
hangiul observă strălucitoarea uniformă de ofițer de cazaci 
a călăreţului. 

Din clipa aceea omul deveni și mai curtenitor și-i dădu 
călăreţului cel mai bun vin, pe care-l avea în pivniţă. 

Într-un colţ al hanului, ședeau la o masă vreo trei patru 
servitori în livrele de lachei. Ne mai fiind alţi oaspeţi, 
aceștia atraseră îndată luarea aminte a Vulturului Morţii. 
În schimb servitorii nici nu băgaseră de seamă sosirea 
noului venit, atât de cufundaţi erau în jocul lor de zaruri. 

Hangiul se îndepărtă pentru câteva clipe, în care timp 
gustă din vin. După peripeţiile ultimelor ceasuri, băutura 
aceasta schimb îi făcu foarte bine. Era la al doilea pahar, 
când intră hangiul. 

Rimsky îl întrebă: 

— Ai cui sunt lacheii aceia, care joacă zaruri în colţ? 

— O, tătucă, ai unei doamne foarte sus pusă! 

— Ai unei doamne? repetă el, curios. 

— Așa, zău! Vine de la Varșovia și e în drum spre Rusia. 

— Cine poate să fie? Numele i-l știi? 

— Cum să nu i-l știu! Prinţesa Fedora Feodorovna. 

Rimsky nu putu să-și ascundă uimirea... 

— Fedora Feodorovna!... exclamă el. 

— O cunoști cumva, tătucă? 

— Am auzit vorbindu-se de ea. 

— Nu mă mir. La Varșovia era o personalitate foarte 
cunoscută! 

— Cum asta? 

— Păi nu știi că la Varșovia locuia în palatul 
guvernatorului și că Gorciacov... 

Hangiul se opri deodată. Uitase că vorbea cu un ofițer 
rus și trăncănise despre lucruri, care puteau să-i mai 
aprindă paiele în cap. În mijlocul frazei întrerupte, rămase 
cu privirea speriată, aţintită asupra lui Rimsky. 

Dar Vulturul Morţii îl liniști. 

— Poţi vorbi fără nici o teamă, numai haina este 
rusească pe mine. Inima mi-e poloneză. 

— Atunci, tătucă, fii de două ori binevenit în casa mea! 

— Mulţumesc. Spune mai departe. 

— Nu știu, decât ceea ce am scos de la servitori. De la ei 
am aflat că Gorciacov a cunoscut-o pe prinţesă, cu prilejul 
unei vizite, pe care a făcut-o la Petrograd. Pe vremea 
aceea prinţesa era văduvă de curând, după o căsnicie de 
câteva săptămâni. Atunci guvernatorul a invitat-o la 
Varșovia și prinţesa, care trecea drept favorita ţarului, nu 
întârzie să vie în capitala noastră... 

— Dar de ce se întoarce acum? 

— Servitorii spun că s-ar fi stricat căruța cu 
guvernatorul. 

— Așa? Și de ce? 

— Vezi, asta n-o știe nici unul din ei. 

— Şi unde este prinţesa acum? 

— Sus, în odaie. Doarme. 

Rimsky dădu din cap, își umplu paharul, îl goli până în 
fund, apoi rămase iar pe gânduri. 

— Dumnezeu mi-a îndreptat pașii înspre hanul acesta - 
își zise el. Mă găsesc sub același acoperiș cu Fedora 
Feodorovna singura făptură omenească, care poate să-mi 
spună, ce s-a întâmplat cu sărmana Mioara! 

Planul lui fu gata într-o clipă, dar nu voi să dea de bănuit 
trecând de-a dreptul la ducerea lui la îndeplinire. 

— Bun vin! zise el, mai dând un pahar pe gât. 

Hangiul se simţi foarte măgulit, dar mai bine îi căzu 
când ofiţerul de cazaci închină cu el. 

Băură împreună, două clondire. Apoi hangiul zise: 

— Tătucă, să pun caii la căruţă, că totul e în bună 
rânduială? 

Rimsky se gândi puţin și numai după aceea răspunse: 

— Las-o baltă! De-abia acum simt că, în cădere, m-am 
lovit la umăr și de altfel sunt tare obosit, deoarece 
călătoresc de la amiază. Aș vrea să mă odihnesc noaptea 
aceasta. 

Hangiul îl privi deznădăjduit. 

— Vai, tătucă, de ce n-ai venit mai de vreme? În singura 
odaie de oaspeţi, doarme prințesa. Doar aici să-ți aștern un 
pat! 

— Dar aici nu mă pot odihni - răspunse Rimsky. În colţ 
se joacă zaruri și peste noapte poate să-ţi mai pice vreun 
călător. 

— Sus, la etaj... am o cămăruţă... dar aia nu e pentru d- 
ta! 

— N-are a face - răspunse Rimsky - numai atât loc să fie, 
să mă pot trânti și să nu mă turbure nimeni. 

— Păi atâta este! 

— Atunci, să nu mai pierdem vremea. Arată-mi drumul! 

Hangiul luă felinarul în mână și porni în sus pe treptele 
de lemn, care scârțâiau și trosneau sub pașii lui. Rimsky îl 
urmă. 

Ajunși la etaj, hangiul înaintă în vârful degetelor. Rimsky 
îi urmă pilda. 

— Aici doarme prinţesa - zise hangiul, arătând în spre 
una din uși - să n-o trezim din somn! 

Rimsky se uită cercetător la ușa aceasta. Apoi merse mai 
departe, după hangiu. 

Acesta se opri, în faţa unei uși, așezată nu prea departe 
de ușa în dosul căreia dormea prințesa și o lumină cu 
felinarul. Apoi o deschise. 

— Asta ar fi, tătucă! 

Rimsky aruncă o privire înăuntru. 

— Foarte bună! 

După aceea hangiul aduse câteva perne, o saltea, o 
pătură și înjghebă un pat pentru oaspele său. 

Rimsky se întinse mulţumit. 

— Așa, hangiule - zise el - acum poţi să te duci liniștit. 
Numai dimineaţă să mă scoli de vreme! 

— Te scol, tătucă! Somn ușor! 

Ușa se închise încet. Rimsky auzi scârțâitul treptelor sub 
picioarele hangiului, care cobori în cârciumă. Mai așteptă 
puţin, apoi se furișă pe coridor și în vârful picioarelor se 
apropie de ușa prinţesei, de care-și lipi urechea. 

Din dosul ușii se auzea răsuflarea regulată a celei ce 
dormea. Rimsky luă în mâna stângă felinarul, pe care-l 
adusese cu sine, iar cu dreapta apăsă pe clanţă. 

Ușa se deschise și razele slabe ale felinarului alunecară 
ca o mângâiere pe chipul femeii ce dormea. 

Fedora Feodorovna se trezi. Când văzu făptura unui 
bărbat străin, vru să ţipe, dar ţipătul îi fu înăbușit de 
exclamaţia uimirii: 

— Rimsky! 

Vulturul Morţii se înclină curtenitor, în fața frumoasei 
femei. 

— Prinţesă Fedora Feodorovna este o mare cinste 
pentru mine, că m-aţi recunoscut. 

— Cum să nu te recunosc... nu te voi uita niciodată!... 
Dar cum ai ajuns aici - întrebă ea, după puţină răzgândire, 
adăugând numele popular al voinicului - Vultur al Morţii? 

— De data aceasta porecla nu se potrivește, prinţesă!. N- 
am venit ca dușman, ca Vulturul Morţii... acela care se 
găsește înaintea dv. este Stanislau Rimsky, care și-a luat 
îngăduinţa de a vă întreba... 

— Ce? 

— Iertaţi-mă, că, v-am tulburat somnul, dar altcineva nu- 
mi poate spune ce s-a întâmplat cu Mioara Comăneanu, 
iubita mea... 

— Pentru care ţi-ai primejduit viaţa? 

— Pentru care mi-aș mai primejdui-o încă de o sută de 
ori! 

Adânc mișcată, Fedora Feodorovna, se uită în ochii 
voinicului. 

— Fii tare!... A murit! 

— Dumnezeule! exclamă Vulturul Morţii, adânc 
îndurerat. 

— Nu se simţea bine nici când a fost dusă în casa de 
nebuni. După câteva zile am fost înștiințată că se 
îmbolnăvise greu, din pricina celor suferite în timpul din 
urmă. Boala ei însă, nu tinu, decât trei, sau patru zile și o 
răpuse... 

— Sărmana Mioara! oftă Rimsky. 

— Sărmana Mioara! repetă și Fedora Feodorovna... Şi 
mie mi-a părut, dar gândindu-mă că avea de ales între 
două rele, găsesc că bună a fost moartea aceasta, decât 
cea prin spânzurătoare. 

— Vai, prinţesă, nici nu v-am mulțumit pentru 
bunăvoința pe care i-aţi arătat-o, scăpând-o pe iubita mea 
Mioara, din ghearele sângerosului conte Gorciacov. Fapta 
aceasta v-a asigurat pentru totdeauna recunoștința și 
prietenia Vulturului Morţii. 

Prințesa măsură cu priviri duioase, trupul voinic al 
nocturnului său vizitator. 

Vulturul Morţii nu-și putu înăbuși durerea, pe care i-o 
pricinui vestea morţii iubitei sale; o furtună sălbatică îi 
zbuciuma pieptul, își mușcă buzele, dar nu-și putu stăpâni 
lacrimile, care îi năpădiră ochii. 

— Rimsky... Vulturul Morţii... plânge! îngână prinţesa. 

Cuvintele acestea măriră și mai mult durerea voinicului, 
care căzu în faţa prinţesei, plângând amarnic. 

Fedora Feodorovna mângâie părul negru al lui Rimsky. 
Degetele ei albe alunecau nervoase pe buclele negre, apoi 
începură să tremure. 

Rimsky simţi că, degetele acestea tremurânde erau 
interpreţii inimii prinţesei. Mai ales că cele două mâini îi 
prinseră acum capul și-l traseră mai aproape, tot mai 
aproape de ea. 

Rimsky se cutremură. 

— Prinţesă! exclamă el, încercând să scape. Dar cele 
două braţe îl cuprinseră pătimaș. 

— Cât ești de frumos și de voinic! Niciodată nu voi uita 
clipa aceea, când te-am văzut pe podișca spânzurătorii, 
răstindu-te la Gorciacov... erai întruchiparea răzbunării... 
Cum îmi tremura inima, să te văd scăpat! 

— Fedora Feodorovna!... 

— Şi apoi, în noaptea aceea, în care ai apărut la palatul 
guvernatorului... eram îngrijată și-l ţinui de vorbă pe 
guvernator spre a-ţi da vreme să fugi! 

— Prinţesă! - zise Rimsky, ridicându-și capul, într-adevăr 
frumos. Cum ai ajuns aici? 

— L-am părăsit pe contele Gorciacov. M-am săturat. A 
trebuit să fug din palatul lui, spre a putea să scap. 

— Şi acum, unde te duci? 

— Înapoi, în Rusia. Rimsky, vino cu mine... Granița 
rusească nu este departe... Nu trebuie să-ţi fie teamă... te 
trec eu... 


54 


— Prinţesă! zise Rimsky, cu părere de rău. Ce vrei să 
faci cu un om, al cărui nume, în lumea din care faci parte 
tu, este amintit ca al unui răufăcător, ca al unui tâlhar, 
veșnic flămând după pradă? 

— Ce-mi pasă mie! răspunse prințesa, pătimașă. Chiar 
dacă te-ar osândi de o sută de ori, chiar, dacă toată lumea 
ar vorbi dispreţuitor despre tine, eu tot te-aș iubi! Te 
iubesc, fiindcă ești curajos, ești adevărat bărbat, un erou, 
ce nu cunoaște teama, te iubesc, fiindcă știu - despre 
aceasta nu le prea place să vorbească la palatul 
guvernatorului - că nu-i lovești pe aceia care nu merită să 
fie loviți, iar pe oropsiţi, pe săraci, pe nedreptăţiţi, îi ajuţi. 

— Aceasta este adevărat. 

— De aceea te iubesc Rimsky și de aceea mi-e drag să 
mă uit în ochii tăi negri ca noaptea, să mă odihnesc în 
braţele tale vânjoase. 

Rimsky se smulse din braţele Fedorei Feodorovna și 
clătină din cap. 

— Nu, prinţesă! Fug, până când nu este prea târziu, 
până când nu mă orbește patima, până când nu mă 
vrăjește frumusețea ta fermecătoare! 

Urmă o liniște apăsătoare, după care prinţesa zise: 

— Stanislau Rimsky, eu îţi propun ceva. Ascultă-mă! Nu 
departe de granița poloneză, dar pe pământ rusesc, se 
ridică cetatea Rudinului, care e înconjurată de păduri 
seculare. În apropierea cetăţii, se află un turn părăsit, care 
este legat de cetate, printr-un coridor tainic, săpat sub 
pământ. Cetatea este a mea, iar despre coridorul 
subpământean, nu mai știe, decât un singur servitor 
bătrân. 

— Ce vrei să spui cu aceasta, prințesă? 

— Vă propun să vă așezați tabăra în turnul din 
apropierea cetăţii. Acolo nimeni nu vă va da de urmă, 
sunteţi la adăpost și veţi avea și voi un acoperiș, sub care 
să vă retrageţi, după ce vă întoarceţi de la aventurile 
voastre. 

— Şi nu s-ar găsi nimeni, cine să ne trădeze? 

— Îţi jur, Rimsky, că voi tăcea, ca un mormânt și nici 
bătrânul meu servitor nu vă va trăda. 

Stanislau Rimsky rămase pe gânduri. 

—Mă voi gândi la această propunere, Fedora 
Feodorovna și mă voi sfătui și cu tovarășii mei, să vedem, 
ei de ce părere sunt. 

— Veniţi cât mai iute. De îndată ce voi ajunge în cetatea 
Rudinului, voi îngriji ca până la sosirea voastră, turnul să 
fie adus în stare de locuit, pentru ca Stanislau Rimsky și cu 
tovarășii săi, să se simtă cât mai bine. 

Afară se crăpase de ziuă. Rimsky se ridică, spre a-și lua 
rămas bun. Se înclină și sărută mâna prinţesei. Fedora 
Feodorovna îi mai spuse încă odată: 

— Nu uita de cetatea Rudinului, ale cărei porți vor fi 
veșnic deschise pentru tine și tovarășii tăi! 

Rimsky părăsi odaia prinţesei, se înapoie în cămăruţa lui 
și își îmbrăcă mantaua. De altfel tocmai la timp, deoarece 
treptele începură să scârțâie din nou și în faţa ușii se auzi 
glasul șoptit al hangiului: 

— Tătucă, scoală, căci a răsărit soarele! 

Peste câteva minute, Rimsky ședea în căruţă, - la care 
erau înhămaţi doi cai polonezi, mici. Hangiul mai vâri 
lângă jilţ, o sticluţă cu ţuică, apoi căruța o luă din loc. 

— Încotro tătucă? 

— Spre Zlepitnak! 

Căruţa ieși pe poartă huruind. 

CAPITOLUL 10 
Doctorul Leonida 


De un ceas îl ducea căruţa pe Rimsky, când în zare se 
iviră căsuţele mărunte și albe din Zlepitnak, în dosul 
cărora se întindea negricioasă, pădurea, în mijlocul căreia 
își căutaseră adăpost tovarășii Vulturului Morţii. 

Rimsky opri căruţa, și porni pe jos, spre sat. 

El își ridică gulerul mantalei, chipiul și-l trase tare, peste 
ochi și așa intră pe străzile din Zlepitnak. 

Două femei, care veneau în urma lui vorbeau atât de 
tare, încât fără să vrea, auzi tot ceea ce-și spuneau. 

— În casa tâmplarului e mare tămbălău! Toată ziua se 
fierbe, se frige și se spune că va fi o nuntă, cum nu s-a mai 
pomenit la Zlepitnak! zicea una din ele. 

Cealaltă răspunse furioasă: 

— Mi se strânge inima, când mă gândesc. Până acum i- 
am fost bună, dar astăzi, că a găsit fată bogată m-a lăsat 
baltă! 

— Dar bine, Marusia, ce vorbești prostii? Cum vrei să te 
ia? Tu ai bărbat! Doi îţi trebuiesc? N 

— Nu vreau să știu de nimic! Mă răzbun! Il fac eu de mă 
tine minte, câte zile va avea! 

— Dar Marusia, vino-ți în fire, femeie! Mai bine coace-i și 
tu o turtă, cum se cuvine când se însoară cineva... 

— Turta e gata. Și e o turtă, cum nu va mai fi alta! E 
pentru mire! 

— Ei, atunci nu ești tocmai așa de mânioasă, după cum 
vrei să arăţi! 

— Nu. Dar aș vrea ca ticălosul ăla de Rimsky să-l 
scarmene puţin! 

— Cum, nici cu Vulturul Morţii nu te ai bine? 

— Cum vrei să mă am bine, când alaltăieri tovarășii lui s- 
au luat la hartă cu tata? 

— Primarul? Vezi că, dacă tu îl osândești pe Vulturul 
Morţii, cei din sat îl urcă în slava cerului căci, tocmai când 
tatăl tău voia să-i vândă bietului Petrov și perna de sub 
căpătâi, spre a-i încasa birul, numai iată că se ivesc 
tovarășii lui Rimsky și-l iau pe primar la goană... 

— Nu te teme că și Vulturului Morţii o să-i fugă odată 
pământul de sub picioare! Nemernicii de teapa lui nu mor 
niciodată de moarte creștinească! 

Cele două femei se opriră și Marusia își luă rămas bun 
de la însoţitoarea sa. 

— Eu îţi spun, Marusia - zise femeia care se îndepărta - 
vino-ţi în fire, trimite darurile pentru nuntă și nu te mai 
gândi cu ură la Niculai. 

— Darurile i le trimit, dar de iertat, nu-l iert! - răspunse 
Marusia, cu o ciudată apăsare, pe fiecare cuvânt. Apoi 
intră în casă. 

Rimsky se uită bine la casă, apoi își grăbi pașii și se 
îndreptă spre pădurea de lângă Zlepitnak. 

Ajungând în peștera, care între timp fusese rânduită ca o 
locuinţă, el le povesti tovarășilor săi, părerea pe care o 
avea fata primarului despre ei și voinicii hotărâră să se 
răzbune. 

— E vorba numai de o glumă nevinovată - zise Rimsky. - 
Tu Severin, împreună cu Micislav, vă veţi așeza la pândă în 
jurul casei. Marusia va trimite daruri de nuntă și voi veţi 
îngriji ca aceste daruri să n-ajungă la casa tâmplarului, ci 
aici, ca să sărbătorim și noi, nunta lui Niculai! 

— Minunată idee! Nici că se putea o răzbunare mai 
bună! 

Ludovica se amestecă și ea în vorbă. 

— Sosește la timp, fiindcă și așa proviziile sunt pe 
sfârșite. 

— Atunci - zise Rimsky - Severin și Micislav, îngrijiţi ca 
în seara aceasta să avem mâncare de la nuntă! 

Cei doi studenţi se îmbrăcară și porniră spre sat. 

În urma descrierii lui Rimsky, ei găsiră casa, fără multă 
osteneală și cum în faţa ei se găsea o cârciumă, nici pânda 
nu le fu prea trudnică. Se așezară, deci, la o masă, de 
lângă fereastră și în vreme ce-și umpleau paharele cu vin, 
nu pierdură o clipă din ochi, casa Marusiei. 

Îndată, după amiază, se și ivi Marusia, în tovărășia unei 
servitoare. Într-o mână, servitoarea ţinea un coș, plin cu 
băuturi și mâncări alese, iar în cealaltă, o turtă mare, 
împodobită cu flori de zahăr, asupra căreia Marusia îi 
atrase fetei o deosebită luare aminte. 

Servitoarea porni la drum și femeia o urmări din ochi, 
câtva timp, spre a vedea, dacă nu cumva scapă turta atât 
de mult temută. Apoi intră în casă. 

Severin și cu Micislav socotiră că, sosise timpul să 
pășească la îndeplinirea planului lor. Părăsiră cârciuma, 
ieșiră în stradă și se repeziră după fată. 

Servitoarea mergea încet, de teamă să nu scape turta, 
așa că, cei doi studenţi o ajunseră din urmă, foarte curând. 

— Tii! Dar nostimă fată! zise Micislav, ajungând în 
apropierea ei. 

Fata își întoarse capul și zâmbi. 

— Zău, că și mie-mi place! zise și Severin. Mi-aș da cinci 
ani din viață, numai s-o pot săruta! 

Fata se uită înapoi din nou, dar în loc de zâmbet, își 
scoase limba la Severin. Dar în urma mișcării prea grăbite, 
turta i se legănă în mână și cădea la pământ, dacă Micislav 
nu-i sărea în ajutor. 

Dar studentul prevăzuse că așa se va întâmpla, și când 
sosi momentul, prinse turta, care urma să se prăbușească. 

— Mă omora - zise fata, tremurând - dacă scăpăm turta. 
Mi-a spus să am grijă de ea, ca de ochii din cap, fiindcă 

aceasta este turta cununiei, din care va gusta mai întâi 
mirele și mireasa. 

— Atunci, fetițo - zise Micislav, zâmbind - dacă stăpâna 
ta ţine atât de mult la turta aceasta, nici nu ţi-o mai dau pe 
mână, ci ţi-o duc eu. 

Sever în luă coșul de urechi. 

— lar eu voi duce coșul - zise el - e prea greu pentru 
braţele tale gingașe. 

Fata se învoi ca și Severin să-i vină în ajutor, fără să 
bănuiască ceva. 

Acum cei doi studenţi mergeau unul de o parte, altul de 
cealaltă, trudindu-se s-o ţină de vorbă pe fată. Aceasta era 
în culmea fericirii, fiindcă își găsise deodată, doi cavaleri. 

Deodată, ajungând în dreptul unei ulicioare, care o lua 
înspre pădure, Severin îi întinse fetei mâna. 

— Acum, Dumnezeu cu tine, eu o iau pe aici! 

Micislav își luă rămas bun și el. 

— Şi eu mă duc cu prietenul meu. 

Și amândoi o luară înspre pădure. 

La început fata rămase aiurită, de uimire. Mai târziu, 
dându-și seama de ceea ce se petrecea în realitate, începu 
să tipe, ca din gură de șarpe și să fugă după cei doi 
studenţi. 

— Turta!... Coșul!... 

— Porumbiţa mea - îi zise Micislav, mângâindu-i obrajii, 
când ajunse lângă el - îţi pare rău că vom mânca noi, 
aceste bucățele mai bune, în loc să le mănânce mirele, 
care va avea atâta, încât mâine și porcii se vor desfăta cu 
turtă? 

— Nu-mi pare rău, - răspunse fata - dar stăpâna mă face 
una cu pământul, dacă nu duc darurile la casa tâmplarului! 

— Fii cuminte, fetițo! și spune-i că le-ai dus. 

— Dar dacă mai târziu se va dovedi că am minţit? 

— Atunci spune-i că Vulturul Morţii a sărit la tine, ţi-a 
luat coșul și turta și te-a pus să juri că nu-l vei trăda... 

— Asta o s-o creadă... căci mereu îl blestemă pe Vulturul 
Morţii. 

— Ei vezi! zise Micislav, sărutând-o în zbor și pornind 
iute după Severin, care și intrase în pădure. 

Ajungându-l, începură să râdă amândoi. 

— Nici nu mă aşteptam să iasă atât de bine! zise 
Micislav. 

— Tu ai cucerit nu numai turta, d și fata! răspunse 
Severin, care mângâia cu priviri lacome turta, ce făgăduia 
să fie într-adevăr foarte gustoasă. li și arătă lui Micislav, 
care acum ducea coșul, cât de frumoase erau podoabele de 
zahăr, așezate pe ea. 

— Ia te uită, cât e de artistic alcătuită! Ce gustoasă 
trebuie să fie! Zău că ar fi fost păcat să lăsăm o bucăţică 
atât de bună, pentru burţile nemâncaţilor, de la nuntă. 

Spunând acestea, luă trandafirul de zahăr de pe turtă și-l 
înghiţi, cât ai clipi din ochi. 

— Cel puţin spune-mi și mie, dacă a fost bun? zise 
Micislav, râzând. Dacă nu mai pot mânca din el, măcar să 
știu ce gust avea. 

— Grozav! zise Severin, plescăind din limbă. 

În curând apoi, ajunseră la ascunzătoare, unde 
merindele fură date în grija Ludovicăi, care avea cămara 
pe mână. 

După aceea, bărbaţii se lungiră pe pieile de urs, așezate 
într-un colţ al peșterii - amintiri din vânătorile făcute prin 
pădurea de la Zlepitnak - și își aprinseră pipele. 

Rimsky povesti tot ceea ce făcuse în timpul cât lipsise 
din peșteră iar Dan Dragomir istorisi isprăvile celor rămași 
în ascunzătoare. 

Apoi, mai luând câte o înghiţitură din plosca ce fusese 
așezată la îndemână, începură să facă planuri pentru 
viitor. 

Numai Severin vorbea neobișnuit de puţin. Nu-i mai 
plăcea nici vinul, nici pipa și acum era roșu, ca focul, acum 
semăna cu o coală de hârtie. La început se feri, să nu fie 

observat de tovarășii săi, dar peste câteva minute orice 
trudă îi fu în zadar. 

— Ei, Severine, ce e cu tine? întrebă Rimsky, văzând că 
grăsuliul student își lasă capul într-o parte. 

— Nu știu... gemu Severin - dar mi-e tare rău! 

Micislav încercă să mai glumească: 

— Nu te mai îmbolnăvi, Severine, căci atunci nu 
mănânci. 

— Turta... turta... gemu Severin, cuprins de dureri. 

— Ce tot aveţi cu turta aceea?... întrebă Rimsky. 

— Lui Severin i-a plăcut grozav turta de cununie și i-a și 
mușcat de pe ea trandafirul de zahăr, pe care trebuiau să-l 
mănânce mirele și mireasa - răspunse Micislav. 

— Atunci știu cum stau lucrurile! strigă Vulturul Morţii, 
speriat. Nu mai încape nicio îndoială că podoaba de zahăr 
a fost otrăvită și Severin a mâncat din ea! 

Studenţii se uitară îngroziţi unul la altul. Şi că bănuiala 
lui  Rimsky era întemeiată, aceasta o dovedea și 
împrejurarea că, Severin se zvârcolea de dureri, faţa i se 
schimonosise, la gură făcuse spumă și se văita îngrozitor. 

— Trebuie să-l scăpăm! strigă Rimsky. Iute, un doctor, 
care să-i dea contra otravă! 

— Dar unde găsim acum un doctor? se tângui Dan 
Dragomir. 

— Staţi aici, lângă el. Mă reped eu până la Zlepitnak! 

În clipa următoare își aruncă pelerina pe umeri, își puse 
căciula în cap, își vâri pistoalele la brâu și părăsi 
ascunzătoarea. 

Își dădea seama că își luase o însărcinare foarte grea, 
deoarece doctorului, care urma să vină în ajutorul lui 
Severin, nu-i mai putea ascunde taina peșterii și odată 
secretul acesta dezvăluit, erau trădațţi și ei. 

Dar viaţa lui Severin preţuia mai mult decât o 
ascunzătoare, oricât de bună ar fi fost ea. 

În Zlepitnak nu se găseau doctori. Rimsky auzise însă 
vorbindu-se de unul, care se așezase în ruinele cetățuii de 

la marginea satului și care îi ura pesemne pe cei bogati, 
căci nu-și punea știința decât numai în serviciul oamenilor 
săraci, de la care nu lua niciun ban. 

Vulturul Morţii alergă deci, de-a dreptul spre ruinele 
cetăţuii, unde ajungând începu să strige: 

— Doctore Leonida!... Doctore Leonida! 

Zidurile pe jumătate prăbușite ale cetăţuii trimiseră 
înapoi strigătul Vulturului Morţii, pe care acesta îl repetă 
îndată: 

— Doctore Leonida! 

La acest al doilea strigăt, o fâșie de lumină se ivi pe unul 
din ziduri, la înălțime de un etaj și o voce metalică întrebă: 

— Cine mă caută? 

— Am venit să te duc la un bolnav nenorocit! răspunse 
Rimsky, îndreptându-se spre punctul, de unde venea 
lumina. 

În faţa lui stătea un tânăr voinic, bine legat. 

— D-ta ești doctorul Leonida? 

— Eu. Intră înăuntru. 

Rimsky primi invitaţia și atunci observă că, doctorul se 
rânduise foarte bine în câteva camere reparate ale ruinatei 
cetăţui. g 

Doctorul Leonida nu locuia singur. In odaie se mai găsea 
o fată de o frumusete răpitoare, a cărei masă de lucru era 
plină cu cărți. 

Rimsky se înclină adânc înaintea tinerei fete, care abia 
putea să aibă șaptesprezece ani. 

— Sora mea - zise doctorul Leonida. Și acum, domnul 
meu, spune-mi, cu ce-ţi pot fi de folos? 

— Doctore - răspunse Vulturul Morţii cu înfrigurare - 
fiecare clipă de întârziere poate fi fatală! Un prieten al 
meu a fost otrăvit. Îţi cunosc principiile și pot să te asigur 
că este unul din cei mai oropsiţi oameni de pe pământ. 

— Cu ce a fost otrăvit? întrebă doctorul. 

— Nu știu. Cred că ar fi bine să iei cu d-ta mai multe 
contraotrăvuri. 

Doctorul Leonida se uită la Rimsky, nu zise niciun 
cuvânt și vâri în geantă câteva sticluțe. După aceea se 
întoarse înspre sora sa. 

— La revedere, Minerva, zise el îmbrăţișând-o, 

— La revedere! zise ea. Așa mă tem, de câte ori te văd 
pornind la drum... 

— Nu trebuie să-ţi fie teamă - răspunse doctorul, 
zâmbindu-i duios - domnul acesta pare să fie un om 
cumsecade, așa că n-ai pentru ce să-ţi faci griji. 

— Domnișoară - zise Rimsky - vă jur că niciun rău nu i se 
va întâmpla fratelui dv. Eu însumi îl voi însoţi până acasă. 

— Să mergem! zise doctorul Leonida, lăsând pe străin să 
pornească înainte. În urma lor, Minerva încuie bine ușa. 

Rimsky o luă înainte și după ce ieși dintre ruine, se 
îndreptă în spre pădure. Nu se uită înapoi, dar simţi că 
pașii din urma sa se răresc... doctorul nu-l mai urma. 
Atunci se întoarse. 

— De ce nu vii, doctore? 

— Unde mă duci? Într-acolo nu este decât pădure, nici 
urmă de casă, sau de altă locuinţă omenească. 

— Așa este, dar nu văd pricina care să te împiedice de a 
mă urma. Te încredinţez că te vei întoarce, fără ca cineva 
să-ţi fi atins vreun fir de păr. 

— Dar cine ești d-ta? întrebă doctorul. 

— În clipa aceasta nu trebuie să ne batem capul cu 
altceva, decât cu viaţa bolnavului. Așa că numele meu n- 
are nicio însemnătate. 

— Totuși, aș vrea să știu! 

— Ei bine, dacă vrei să știi, cu orice preţ, atunci află că 
eu sunt Stanislau Rimsky, Vulturul Morţii! 

— Vulturul Morţii?!... 

— Te-ai speriat? Ţi-am spus doctore că, nu trebuie să-ţi 
fie frică; ţi-am dat cuvântul meu că nu ţi se va întâmpla 
niciun rău și poţi fi încredinţat că te vei întoarce acasă, tot 
astfel, după cum ai plecat. Vulturul Morţii nu și-a călcat 
cuvântul niciodată. 

Doctorul Leonida răspunse blând: 

— De ce să-mi fie frică? Mie îmi este tot una, dacă te 
cheamă Vulturul Morţii... sau cel mai sărac dintre mujici. 
Este îndeajuns să știu că bolnavul are nevoie de mine; cu 
celelalte nu-mi bat capul. 

Porniră mai departe, fără a mai rosti vreun cuvânt. 
Rimsky se orienta foarte bine prin întuneric și în curând 
ajunseră la gura peșterii. 

— Slavă Domnului, căpitane, că ai veniţi - exclamă Dan 
Dragomir, - care aștepta la intrarea în peșteră. 

— Ce este cu Severin? 

— Cred că se sfârșește, bietul de el! Suferă îngrozitor... 

— Acum avem un doctor, care-l va ajuta! Pe aici, 
domnule doctor. 

Bolnavul era întins pe o blană de urs, în peștera a doua 
și durerile lui erau atât de chinuitoare, încât bietul om se 
zvârcolea ca un șarpe și rupea cu dinţii blana pe care 
zăcea. 

Doctorul Leonida îngenunche lângă el. 

— Liniștește-te prietene, liniștește-te! Din ce ţi se trage 
nenorocirea? 

— Turta!... Turta! 

Micislav îi dădu lămuriri mai amănunțite, povestind 
aventura și ca dovadă, aduse și turta. 

Doctorul tăie o bucată din turtă, o luă în gură și 
mestecând-o, o gustă timp îndelungat. Apoi o scuipă afară. 

— Cred că turta a fost otrăvită cu mătrăgună. Ei, atunci 
nenorocirea nu este tocmai atât de mare! 

Cu aceste cuvinte își deschise geanta, turnă mai multe 
leacuri într-o ceașcă, pe care după ce le amestecă bine, i le 
dădu lui Severin să le bea. Acesta înghiți cu lăcomie, 
băutura lecuitoare. 

Dar nicio alinare nu se putu observa și durerile îl 
chinuiră și mai departe, pe nefericitul student, a cărui 
stare deznădăjduită începu să-l îngrijească chiar și pe 
doctorul Leonida. 

În cele din urmă îl luă la o parte pe Rimsky și-i vorbi în 
șoaptă. 

— Până acum efectul trebuia să se observe într-o măsură 
mult mai mare. Mă tem că turta nu a fost amestecată cu 
mătrăgună, ci cu altă otravă, de care nu-mi pot da seama. 
Și până când nu știu despre ce anume otravă este vorba, 
până atunci nu pot să-i dau leacul, care să-l scape de la 
moarte! 

Vulturul Morţii luă o hotărâre neașteptată. 

— Doctore Leonida, mai ţine-l în viață, numai un sfert de 
ceas și voi afla, care a fost otrava! 

Fără a mai aștepta vreun răspuns, o și luă la goană, 
pentru a nu se mai opri, decât în fata casei Marusiei, unde 
bătu ușor în fereastră. 

Peste câteva clipe zări o umbră albă, care se ivi prin 
jurul ferestrei. Apoi fereastra se deschise și o voce șoptită 
îl întrebă: 

— Tu ești, Niculai? 

— Eu sunt, Marusia! răspunse Rimsky, tot în șoaptă, 
recunoscând pe fata primarului. Vino până afară, vreau să- 
ți spun ceva! 

— Vin îndată, numai de nu s-ar trezi bătrânul! 

Apoi fereastra se închise și Rimsky se grăbi la poartă, 
unde se așeză la pândă. 

Deodată auzi plescăitul unor papuci de casă și în curând 
poarta se deschise prin ea ivindu-se Marusia, așa cum se 
sculase din pat, în cămașă de noapte și cu picioarele goale, 
cu un șal aruncat doar peste cap și umeri. 

Rimsky nu șovăi nici o clipă. El puse mâna pe femeie și 
dintr-o singură mișcare îi aruncă în cap pelerina sa neagră 
și o strânse la pieptul său cu atâta putere, încât Marusia 
nu putu nici măcar să se mai miște și i se părea că se 
înăbușe. 

Când se mai dezmetici, încercă să strige, dar tipetele ei 
de groază muriră înăbușite în pelerina voinicului. Apoi 
începu să dea din picioare, dar fără să se sinchisească de 

zvârcolirile ei, Rimsky alergă tot mai iute, spre 
ascunzătoarea din pădure, în faţa căreia aștepta Dan 
Dragomir. 

— Mai trăiește? întrebă Rimsky, gâfâind. 

— Mai trăiește? dar e prăpădit cu totul... aiurează 
mereu! 

Rimsky intră în peșteră, unde trânti femeia la pământ. 

— Auzi horcăitul acela de moarte, de alături? 

— Ce pot eu să-i fac? răspunse femeia, semeaţă. 

— Ascultă ce-ţi spun! Prietenul nostru a mâncat din 
turta, pe care o meniseși ibovnicului tău, care te-a părăsit 
și s-a însurat cu fata tâmplarului. 

Marusia îngălbeni. 

— Vezi că, știu totul! strigă Rimsky. Doctorul nu-i poate 
veni în ajutor, decât numai dacă spui, ce fel de otravă ai 
amestecat în aluatul turtei... 

— Dacă a mâncat din turtă, și-a meritat soarta! răspunse 
femeia. 

— Blestemato! se răsti la ea Vulturul Morţii, cu ochi 
scânteietori. Nu te temi de Dumnezeu, nu te temi de 
judecata semenilor tăi, care te vor trimite la 
spânzurătoare, dacă se va afla că... 

— Am vreme să mă tem atunci când voi ajunge acolo! îi 
tăie vorba Marusia, zâmbind batjocoritor. 

— Atunci, află - tună Rimsky, cu glas înspăimântător - că 
ai și ajuns acolo, fiindcă acela, în faţa căruia te găsești, 
este Vulturul Morţii! 

Semeţia femeii dispăru ca prin farmec. Se prăbuși la 
pământ, îngrozită și începu să se bocească. 

— Vulturul Morţii!... Nu mă ucide!... Nu te atinge de 
mine!... 

Rimsky se răsti la ea, din nou. 

— Atunci răspunde la întrebarea mea! 

— Am vopsit trandafirul de zahăr... cu zeama cireșii 
dracului! 

Rimsky alergă alături, unde doctorul Leonida îngrijea de 
bolnav. 

— Am găsit! Cu zeama cireșii dracului a vopsit 
trandafirul de zahăr! strigă el, cu ochii scânteietori de 
speranţă. 

Doctorul începu să caute cu înfrigurare, printre 
sticluţele sale. Le luă în mână pe toate, una după alta și în 
cele din urmă dădu peste cea căutată. 

— Aici e! strigă doctorul Leonida, cu însufleţire și în 
clipa următoare și turnă câteva picături în ceașca umplută 
pe jumătate cu apă. 

— Ţine, prietene! Bea! îi zise el lui Severin, ridicând 
capul bolnavului și turnându-i băutura pe gât. 

Rimsky, Dan Dragomir și Leonida, stăteau în jurul 
patului bolnavului, cuprinși de o înfrigurare de nedescris, 
în vreme ce Micislav rămăsese în cealaltă gaură a peșterii, 
spre a o păzi pe Marusia. 

Toţi trei se uitau trişti și abătuţi, când la doctor, când la 
Severin. 

Miezul nopţii trecuse, când doctorul Leonida se întoarse 
în spre Rimsky și tovarășii acestuia, vestindu-le, cu 
bucurie: 

— Am izbutit să-l scap! Va rămâne în viaţă! 

Vulturul Morții strânse mâna doctorului, cu 
recunoștință. Nu era în stare să rostească vreun cuvânt, 
dar strângerea aceasta de mână, lacrimile care i se iviseră 
printre gene, tălmăceau mai bine, decât oricâte cuvinte 
alese, simțămintele sufletului său. 

Rimsky se înapoie la otrăvitoarea din Zlepitnak și se 
răsti. 

— Acum te poţi duce acasă! 

— Într-adevăr mă lași să plec? întrebă ea, nevenindu-i să 
creadă. Cum, nu mă omori? 

— Nu te omor, fiindcă prietenul meu a rămas în viaţă. 
Dar nu te voi lăsa să pleci cu mâna goală. |ţi voi da o 

amintire, care să te împiedice de a uita vreodată, turta 
otrăvită. 

— Ce vrei să faci? întrebă femeia, privindu-l 
înspăimântată. 

— Micislav, Dane! le strigă Rimsky tovarășilor săi. 
Puneţi mâna pe femeia aceasta! 

Marusia începu să strige, deznădăjduită și se zbătea 
neputincioasă, în mâinile celor doi studenţi voinici. 

— Ce vrei să faci? Îndurare! Îndurare! 

Dar groaza ei nu mai cunoscu margini, când zări 
pumnalul în mâna Vulturului Morţii. Și pumnalul cu 
plăselele de fildeș se apropia tot mai mult de capul ei. 

Încă un țipăt înspăimântător și în urmă își pierdu 
cunoștința. 

Pumnalul lui Rimsky alunecă pe gâtul alb al Marusiei și 
dintr-o mișcare, tăie părul negru, lung până la genunchi, al 
femeii. 

— Așa pedepseau vechii ruși, pe femeile necredincioase! 
zise Micislav. 

— Vulturul Morţii a menţinut acest soi de pedeapsă! 
întări Rimsky, privind la femeia leșinată care fusese 
prădată, de cea mai frumoasă podoabă a sa. 

Rimsky le făcu un semn tovarășilor săi. 

— Luaţi-o pe femeia aceasta și legaţi-o de unul din pomii 
din fata casei sale. Acolo s-o găsească sătenii, batjocorită și 
umilită, așa după cum merită. 

Dan Dragomir o luă în braţe și așa o duse până în sat. 
Șalul și papucii și-i pierduse pe undeva, încă de mult și 
acum nu mai era decât în cămașă. Dar cei doi studenţi îi 
rupseră și cămașa de pe ea și o legară goală de unul din 
pomii din fata casei. 

În urmă se înapoiară în pădure și ajunși în peșteră, îi 
raportară Vulturului Morţii: 

— Căpitane, ţi-am îndeplinit porunca! 

Doctorul Leonida veghea tot acolo, la căpătâiul lui 
Severin și nu se ridică de lângă blana de urs, decât în zorii 

zilei, când putu să vestească, cu toată încrederea și 
liniștea: 

— Acum nu mai încape nicio îndoială că se va înzdrăveni. 
A avut noroc cu constituţia lui de taur! Un altul în locul lui, 
ar fi dat ortul popii! Mâine poate să și călărească, dacă 
vrea! 

Doctorul Leonida voi să se îndepărteze; dar mai înainte 
Vulturul Morţii îl cinsti cu o ţuică veche, de trei decenii, 
apoi își luă și el căciula și pelerina. 

— Ţi-am făgăduit, doctore Leonida că te voi însoţi la 
întoarcere. Mă ţin de cuvânt! 

Apoi, porniră amândoi și cum era și firesc, pe drum mai 
stătură de vorbă. 

— Acum pot să-ţi mărturisesc - zise doctorul Leonida - că 
nu mă simţii bine de loc, când am auzit că am de a face cu 
Vulturul Morţii, fiindcă toată lumea mi-l descrisese ca pe 
un om fără inimă, sângeros, ca pe o căpetenie a unei bande 
de tâlhari la drumul mare. Dar am avut prilejul să mă 
încredinţez că Vulturul Morţii are inimă, știe să simtă și 
nici chiar lacrimile nu i-au secat din ochi. 

Rimsky strânse cu recunoștință mâna tânărului doctor. 

— Îţi mulțumesc, doctore Leonida, pentru aceste 
cuvinte, care mă ating îndoit de plăcut, fiindcă vin de la un 
om, pe care nu-l leagă de mine nimic, căruia dimpotrivă, 
eu trebuie să-i fiu recunoscător. 

— Am auzit vorbindu-se mult despre d-ta - urmă doctorul 
Leonida - și știu și în ce împrejurări ai fost silit să iei 
drumul codrului... 

— Atunci nu mă îndoiesc că m-ai înţeles. 

— Cu atât mai mult - răspunse tânărul doctor, trist - că și 
eu sunt un surghiunit, ca și d-ta și nu cred că soarta a fost 
mai vitregă cu d-ta, decât cu mine! 

— Dar d-tale ce ţi s-a întâmplat? - îl întrebă Rimsky, 
atunci. Cum ai ajuns în cuibul acesta, printre ruinele unei 
cetățui părăsite? 

— E o poveste mult prea lungă - răspunse doctorul. Și 
apoi, fără nici o însemnătate, pentru d-ta. 

— Te  înșeli, doctore Leonida! Soarta d-tale mă 
interesează și încă mai mult decât îţi poţi închipui. 

— Dacă nu te plictisește, îţi voi spune, cum am ajuns 
aici. 

— Te ascult cu dragă inimă. 

Se făcu tăcere, în răstimp de câteva clipe ne mai 
auzindu-se, decât zgomotul făcut de pașii celor doi 
drumeţii. Doctorul Leonida își adună gândurile, apoi își 
începu povestirea: 

— M-am născut într-un palat și primii ani ai copilăriei 
mele, am dus o viaţă fără griji. Tata însă, era un om rău, 
crud și nu avea nimic sfânt pe lume, decât numai banul. 
După moartea mamei, mi-am luat surioara și am fugit de 
acasă, închiriind o odăiță în marginea Varșoviei, unde am 
trăit din lecţiile pe care le dădeam copiilor celor bogati, 
până când mi-am luat diploma de doctor. 

După ce-mi isprăvit studiile universitare, mă mutai la 
Cracovia, fiindcă nu mai puteam să îndur starea de lucruri 
din Varșovia. Tatăl meu trăia acolo, în apropierea noastră 
și nici odată, nu s-a gândit măcar la noi. De altfel toată 
lumea vorbea cu scârbă și ură de el, așa că trebuia să-mi 
fie rușine de numele, pe care-l purtam. Se spunea că tata 
se îmbogăţise pe spinarea oamenilor săraci, dar mai mult 
decât această împrejurare, ne durea faptul că, el era omul 
cel mai credincios al contelui Gorciacov, guvernatorul fără 
suflet al Varșoviei. 

Rimsky tresări și cu glasul înăbușit, zise: 

— Nu mai urma! Mi se pare că și eu îl cunosc pe tatăl d- 
tale, doctore Leonida! 

— Îl cunoşti? 

— Nu este Iani Kipriotis, moșierul din Grodno? 

— El este! răspunse tânărul doctor, abătut. Rușinea mă 
omoară, de câte ori mă gândesc la el și de fiecare dată mi 
se pare că numele lui atât de mult blestemat, este întipărit 

pe fruntea mea, cu litere de sânge... Vai, Doamne, ce 
soartă cumplită mi-ai hărăzit! 

— Îţi înţeleg durerea și te plâng din adâncul sufletului. 

Doctorul Leonida făcu cu mâna un gest de deznădejde. 

— Şi încă nici nu-l cunoşti pe tatăl meu, în adevărata lui 
lumină! Atât timp cât am trăit în lipsuri și nevoi, atât timp, 
cât pâinea de toate zilele trebuia să ne-o câștigăm cu 
sudoarea frunţii noastre, nici nu s-a sinchisit de noi. Dar 
când a aflat că eu ajunsesem un doctor, care câștiga destul 
de bine la Cracovia, într-o bună zi, ne pomenim cu el! 

— Şi ce voia? întrebă Vulturul Morţii, cu înfrigurare. 

— Bine că ne am dat peste voi, spunea el. De mult vă 
caut spre a vă aduce bucurie și noroc. Am pe cineva, care 
vrea s-o ia de soţie pe Minerva, om bogat și distins. Dacă 
spune da - și nu văd, pentru ce n-ar spune da - atunci 
fiecare casă va fi deschisă înaintea voastră și veţi trăi, ca 
doi prinţișori. 

— Așa ne vorbi tata - urmă doctorul Leonida - și la 
început credeam că într-adevăr avea gânduri bune și 
găsise un bărbat vrednic și bun pentru surioara mea. Dar 
în urmă, când i-am auzit numele, groaza mă cuprinse, 
mânia îmi biciui sângele, de credeam că voi înnebuni și în 
prada unei enervări de nedescris... Am dat pe tatăl meu 
afară din casă. Dar nici când nu mi-a părut rău de fapta 
aceasta. 

— Şi cine era acela, al cărui nume te-a înfuriat atât de 
grozav? întrebă Rimsky. 

— Marius Gersot, secretarul contelui Gorciacov și omul 
lui cel mai credincios! răspunse doctorul Leonida, cu glasul 
tremurând de mânie. 

— Marius Gersot? 

— Îl cunoşti? 

Rimsky dădu din cap, cu scârbă. 

— Şi tata mai voia ca Minerva să se mărite cu acest om 
blestemat de un popor întreg, cu omul acesta, pe care-l 
urăște și de care se leapădă, chiar și cel din urmă polonez! 

— Bine ai făcut că te-ai împotrivit! exclamă Rimsky, în 
prada uimirii. 

— M-am împotrivit - urmă doctorul Leonida - și cu 
această împotrivire mi-am atras mânia lui asupra mea. 
Marius Gersot n-a renunţat la gândul de a o cuceri pe 
Minerva. S-a mutat la Cracovia, pentru câtva timp și nu 
pierdea nici un prilej de a se întâlni cu surioara mea. 
Firește că aceasta n-ar fi fost cu putinţă, atât timp cât eu 
eram de față. Dar Gersot este o fire născocitoare și mă 
amăgea pe la case așezate departe de locuința mea, ca și 
când aș fi fost chemat de un bolnav. Eu nu știam ce 
însemnează gluma, când era vorba de datoria mea de 
doctor și porneam de îndată ce vreun biet mujic venea la 
mine, spre a-mi cere să-l ajut cu știința mea medicală. In 
asemenea prilejuri Minerva rămânea singură acasă și 
Marius Gersot se folosea, spre a-i face câte o vizită. Odată 
însă l-am prins și atunci l-am dat pe ușă afară, spunându-i 
că a doua oară îi voi da prilejul să facă cunoștință cu vârful 
pumnalului meu. 

— Şi ce s-a întâmplat după aceea? întrebă Rimsky 
nerăbdător. 

— Într-o seară, pe când tocmai ne pregăteam de odihnă, 
mă pomenesc cu un bun prieten al meu, căpitanul 
Wladimiroff, care veni să-mi spună că i s-a poruncit ca la 
miezul nopţii să înconjure cu cazaci casa în care locuiam, 
să mă aresteze și să mă pornească îndată spre Siberia, iar 
pe sora mea s-o trimită la Varșovia. Mulțumită acestei 
preveniri, am putut pleca la timp și la miezul nopţii, când 
cazacii lui Wladimiroff înconjurară locuința mea, Minerva 
și cu mine eram departe. 

— Atunci v-aţi mutat aici? 

Doctorul Leonida dădu din cap. 

— Am colindat din sat în sat, tremurând în fiecare clipă, 
că vom fi urmăriţi, până când am ajuns la Zlepitnak. 
Auzind că prin ţinutul acesta nu este doctor, m-am gândit 
să mă stabilesc aici, căci într-adevăr, în Zlepitnak nu-ţi 

poate da de urmă nimeni. La început am vrut să-mi iau o 
locuinţă prin sat. Dar aflând despre aceste ruine și în urma 
venirii la faţa locului, dându-mi seama că vreo două-trei 
odăi mai pot fi locuite, dacă se repară puţin am hotărât să 
mă mut în ele, fiindcă aici eram și mai ferit de ochii lumii. 
De atunci trăim aici, Stanislau Rimsky! 

Vulturul Marţii ascultă povestirea doctorului, cu 
multă băgare de seamă și inima lui se strânse de 
durere, dându-și seama, câte avusese de îndurat în 
viaţă și acest om. 

— Doctore, suferinţa noastră este deopotrivă de 
mare și are multe puncte comune! Și pe mine m-a 
nenorocit tot trădătorul acesta laş, care a vrut să-ţi 
răpească libertatea și d-tale! Am jurat însă, să răzbun 
această trădare și o voi răzbuna în chipul cel mai 
cumplit. Eu am obiceiul să mă ţin de cuvânt. 

Între timp ajunseră la ruinele cetăţuii. Vălul 
întunecat al nopţii se risipise și zorile se iviseră cu 
strălucirea lor proaspătă. 

Cei doi înaintau din piatră în piatră și când 
ajunseră la locuinţa doctorului Leonida, acesta bătu 
în ușă. 

Rimsky se pregătea să-și ia rămas bun. 

— Mai stai puţin, zise doctorul să te cinstesc cu un 
pahar de ţuică. Dimineaţa e răcoroasă și-ţi va prinde 
bine. 

Rimsky se înclină curtenitor, în semn că primește 
invitaţia. 

— Ei, dar ce mai e și asta? - exclamă tânărul doctor, 
nerăbdător. Adânc trebuie să mai doarmă Minerva, 
de n-a auzit bătaia mea în ușă. 

Și bătu a doua oară, ceva mai tare. Dar nici de data 
asta nimeni nu se mișcă înăuntru. 

Doctorul Leonida prin puse mâna pe clanţă, spre a 
o zgâlţâi, dar în urma apăsării ușa se deschise. 

Doctorul se uită la Rimsky, uimit. 


74 


— Ce s-a întâmplat aici?... Ușa e deschisă!... Vino, 
să vedem... s-o căutăm pe Minerva! 

Și glasul lui tremurând de spaimă, răsună puternic 
prin odăi: 

— Minerva!... Minerva! 

Nici un răspuns. 

Doctorul ieși în fosta curte a cetăţuii și începu să 

strige și acolo: 

— Minerva!... Minerva! 

Dar nici de data aceasta nu primi vrun răspuns. 

O tăcere apăsătoare se lăsă. Medicul abia mai putu 
îngâna numele sorei lui. Rimsky scotoci înfrigurat 
toate încăperile. Niciun glas de nicăieri. Nici o urmă. 
Nici un semn. Rimsky cercetă din nou și iată: că, de- 
odată... 

O scrisoare! 

Rimsky o luă în mână, dar știind că nu poate fi adresată 
decât doctorului Leonida, i-o dădu acestuia. 

Tânărul doctor citi rândurile așternute pe hârtie, cu o 
curiozitate, învinsă tot mai mult, de o uimire fără margini 
și după ce sfârși, îi întinse scrisoarea și lui Rimsky, cu o 
mișcare negândită, automată. 

— Citește! 

Vulturul Morţii luă scrisoarea, și într-o clipă o și citi: 


„Dragă Leonida, 

Fii fericit... și nu te supăra pe mine că ţi-am 
pregătit o surpriză atât de crudă. Am plecat, din 
propria mea voință, din propria mea hotărâre, nesilită 
de nimeni s-o fac! Am plecat, fiindcă așa cred eu că 
este mai bine. Nu te supăra... că te-am înșelat... Îţi 
doresc să fii fericit!... Nu mă căuta... uită-mă, pentru 
vecie... pentru vecie! Minerva”. 

O durere nemărginită se putea citi pe chipul tânărului 
doctor și oricât de mult voi el să se stăpânească, nu-și putu 
învinge lacrimile. 

— Minerva!... Minerva!... murmura el, deznădăjduit. Am 
meritat eu, să te porți astfel cu mine? 

— Dar unde să se fi dus? se întrebă Rimsky. 

— Unde să se fi dus? repetă doctorul Leonida, ridicându- 
și privirea, în care se aprinsese flacăra urii. Marius Gersot! 

Apoi, căzu cu capul pe masă, plângând amarnic. 

Rimsky veni lângă el, cu gândul să-l mângâie. 
Deocamdată însă, se uită fără să spună vreo vorbă, la 
nefericitul său prieten, fiindcă știa prea bine că, cel mai 
bun leac al durerii, sunt lacrimile. Cuvintele de mângâiere 
n-au efect, decât numai după ce lacrimile le-au pregătit 
drumul, mai dinainte. 

Și doctorul Leonida plângea, ca un copil. 

— Pe tata nu l-am simţit niciodată lângă mine... mama 
m-a părăsit de timpuriu... Minerva era singura fiinţă, care- 
mi mai rămăsese și acum m-a părăsit și ea... și ea... 

Rimsky își așeză mâna pe umărul lui Leonida. 

— Reculege-te, doctore Leonida. Suntem bărbaţi și nici 
cea mai mare durere nu trebuie să ne doboare! Și eu am 
fost încercat de soartă, fără nici o cruţare! Mi-am pierdut 
mama, mi-am pierdut iubita, am pierdut Varșovia, unde am 
crescut și am învăţat! Când mi-am pus piciorul afară din 
ea, știam că nu mă mai pot întoarce acolo! Ia pildă de la 
mine! Privește la mine: trup de fier, voință de fier! O 
singură ţintă am în viaţă: Să mă răzbun pe toţi aceia, care 
m-au împins la pieire! O singură lozincă: Moarte 
trădătorilor! De aceea mi-am și ales numele de „Vulturul 
Morţii”. Cum se lasă vulturul asupra prăzii sale, ca o 
săgeată, pe neașteptate, tot astfel cad și eu asupra 
trădătorilor, când se simt mai siguri, când nici nu 
bănuiesc, spre a le aduce moartea! 

Doctorul Leonida își ridică încet capul și se uită cu 
priviri curioase la Rimsky, care urmă cu voce solemnă, ca 
într-un extaz: 

— De când am părăsit Varșovia, lumea a învăţat să 
tremure la auzul numelui Vulturului Morţii! Oriunde mă 
ivesc, bag groaza în aceia care știu că au de ce să se 
teamă! Vulturul Morţii cinstește și preţuiește pe oamenii 
drepţi și buni la suflet, dar lovește fără milă în aceia, care 
se folosesc de puterea pe care o au spre a săvârși 
nedreptăţi și cruzimi... Mi-ai văzut tovarășii, doctore 
Leonida! Toţi prieteni credincioși! Trăim unul pentru altul, 
dar dacă trebuie, știm să și murim pentru fiecare din noi! 

Doctorul Leonida se ridică încet de pe scaun și se uită la 
Rimsky, cu o profundă admiraţie. 

— Vultur al Morţii!... exclamă el. 

Rimsky îi întinse mâna. 

— Doctore Leonida! Intră în rândurile noastre și vei 
vedea că în mijlocul nostru, în mijlocul tovarășilor 
Vulturului Morţii, vei uita de griji, vei uita de durerile 
sufletului! 

Doctorul Leonida făcu câţiva pași înainte și strângând 
mâna întinsă a lui Rimsky, rosti, cu cea mai desăvârșită 
convingere: 

— Vultur al Morţii... intru în rândurile voastre! 

Stanislau Rimsky, adânc înduioșat, își strânse la piept, 
pe cel mai nou tovarăș al său. 

CAPITOLUL 11 
Prizonierul mascat 


Întoarcerea lui Rimsky fu primită cu urale în 
ascunzătoarea din pădurea Zlepitnak, dar și mai mare fu 
bucuria voinicilor când aflară că numărul lor crescuse și că 
noul tovarăș nu era altul decât doctorul Leonida, al cărui 
suflet era cuprins de aceeași ură neţărmurită pentru 
contele Gorciacov și Marius Gersot, ca și sufletul oricăruia 
din ei. 

Dar surpriza lor fu și mai mare, când Rimsky le aduse la 
cunoștință cealaltă noutate: 

— Dragii mei, strângeţi iute, tot ceea ce putem duce cu 
noi, fiindcă plecăm, chiar acum! 

— Unde? întrebă Severin, care se însănătoșise în câteva 
ceasuri, cât s-ar fi însănătoșit un altul, în câteva zile. 

— Situaţia a devenit foarte primejdioasă pentru noi, aici. 
Copoii lui Gorciacov colindă prin împrejurimi, și cine, știe 
dacă întâmplarea nu-i pune pe urmele noastre! Apoi, nu 
trebuie să uităm de fata primarului din Zlepitnak, Marusia, 
care fără îndoială va face tot ce-i stă în putinţă, spre a ne 
da pe mâna urmăritorilor. Ea a fost în peșteră și chiar dacă 
nu-i ardea să-și însemneze drumul, nu-i va fi greu să dea 
peste ascunzătoarea noastră. 

— Şi unde vrei să ne duci, căpitane? întrebă și Dan 
Dragomir. 

— Fiţi liniștiți, căci vă duc la adăpost sigur. E mai bine 
să lipsim câtva timp de pe pământul Poloniei. În timpul 
acesta urmăritorii ne vor căuta tot în patrie și truda lor de 

a ne prinde prin împrejurimile Varșoviei, nu ne poate fi 
decât de folos. 

Rimsky băgă de seamă că vestea aceasta îi întristase pe 
toţi tovarășii săi. El știa prea bine care era pricina tristeţii 
lor și căută să le alunge teama neîntemeiată. 

— Nu trebuie să vă întristaţi, fiindcă chiar dacă noua 
noastră tabără va fi așezată pe pământ rusesc, ea se va 
găsi foarte aproape de graniţa ţării noastre. Și cuibul 
nostru va fi pe placul vostru, al tuturor. Din el vom porni, 
spre a duce la îndeplinire însărcinarea, pe care ne-am luat- 
o și după terminarea lucrului, ne vom înapoia fericiţi în 
cuibul nostru de vultur, unde nu ne va tulbura nimeni! 

Cuvintele lui Rimsky avură darul de a-i liniști pe voinici 
și fiecare își văzu de treabă, adunând cât mai în grabă cele 
trebuincioase călătoriei. 

În privinţa aceasta Ludovica fiind cea mai îndemânatecă, 
o însărcinară pe ea cu împachetarea, studenţii ducând 
pachetele, spre a le așeza pe spinarea cailor. 

Într-un ceas totul fu gata și porniră la drum... Dar nu 
înaintau, decât cu multă băgare de seamă, deoarece știau 
că jandarmii, atât cei de prin orașe, cât și cei de la sate, 
fuseseră înștiinţaţi să fie cu ochii în patru, fiindcă ceata 
Vulturului Morţii operează prin împrejurimi. Tocmai de 
aceea, hotărâră să meargă mai mult noaptea, decât ziua. 
Dar chiar și așa, tot avură de furcă cu o patrulă de cazaci, 
care li se ivise în cale pe neașteptate. După o scurtă 
încăierare însă, cazacii o luară la goană, de îndată ce 
aflară că au de a face cu Vulturul Morţii. 

Apropiindu-se de granița rusească, trebuiau să fie cu și 
mai mare băgare de seamă. 

— Acum nu mai suntem departe de cetatea Rudinului! le 
spuse Rimsky tovarășilor săi. Dacă izbutim să trecem 
graniţa, fără vreo nouă întâlnire nedorită, mâine la amiază 
vom ti în noul nostru adăpost. 

— Pe unde trecem graniţa? întrebă Dan Dragomir. 

— Aici trebuie să fim cu ochii în patru, fiindcă trupele 
rusești sunt foarte numeroase. Cred însă că, dacă facem un 
mic ocol și o luăm prin pădurea aceea, vom scăpa teferi! 

— Atunci să pornim îndată! zise Severin. 

— Avem vreme și după amiază - răspunse Rimsky. 
Acum să luăm ceva în gură! 

Făcură deci un popas, într-o pădurice, adunară vreascuri 
și Ludovica aprinse focul. Apoi fata luă un ulcior și dându-i- 
l] lui Micislav, îi zise: 

— Fă rost de puţină apă, să fierbem ceai, spre a ne 
mai încălzi 

Micislav porni prin pădure, nădăjduind să găsească 
undeva vreun izvor. Dar nu se îndepărtă prea mult de 
tabără, când auzi un strigăt deznădăjduit. 

— Căpitane... Căpitane... veniţi... iute! 

Rimsky recunoscu glasul lui Micislav. 

— Auziţi? Aceasta este vocea lui Micislav! Pe semne ca a 
fost atacat! Iute, în ajutorul lui! 

Și însoţit de Dan Dragomir și doctorul Leonida, porni 
printre copaci pe acolo, pe unde plecase Micislav cu câteva 
clipe mai înainte. 

— Aici... căpitane! se auzi glasul lui Micislav, din 
apropiere și nu trecu niciun minut și voinicii îl și găsiră pe 
tovarășul lor în mijlocul unui mic luminiș. 

Nu i se întâmplase nimic, nimeni nu-l atacase. El însă, 
îngenunchea lângă un om, ce zăcea întins la pământ, în 
faţa sa. 

— Dacă nu mă înșel, este vorba de un rănit - zise 
Rimsky... 

Doctorul Leonida își iuți pașii. 

Și într-adevăr, la picioarele lui Micislav zăcea un ostaș, 
îmbrăcat în uniformă de cazac. Din pieptul cazacului 
sângele curgea șiroaie, pătând în roșu uniforma de culoare 
pământie. 

Doctorul Leonida îngenunche lângă el și-i cercetă rana. 
Apoi se întoarse în spre Rimsky și-i spuse încet: 

— Nu-i mai putem veni în ajutor. Glontele i-a străpuns 
plămânii și nu mai are de trăit, decât câteva clipe! 

— Sărmanul de el! 

— Vrei să vorbești cu el? 

— Da. 

— Atunci grăbește-te! Acum mai este în simțţiri! 

Rimsky se aplecă deasupra rănitului, își scoase plosca 
și-l făcu să dea pe gât câteva înghiţituri. 

— Cine te-a împușcat? Grănicerii, sau contrabandiștii? 

Cazacul clătină din cap. 

— Din ce regiment faci parte? 

— Nu... sunt... cazac... 

— Dar uniforma? 

— Am îmbrăcat-o... numai... așa... 

— Şi de ce ai îmbrăcat-o? 

— Ca să-l pot... scăpa... pe bunul... meu, stăpân... 

— Cine e stăpânul tău? 

Muribundul își ridică privirea tulburată și o îndreptă 
asupra lui, Rimsky. 

— Cine... ești... tu... prietenul... sau... dușmanul... 
rușilor? 

— Nimeni nu-i urăște pe ruși mai mult decât mine și în 
toată Polonia nu sunt patrioţi mai înflăcăraţi decât noi, 
aceștia din jurul tău. 

— Atunci... îţi spun! 

— Spune, cine este? 

— Prinţul... Adam... Poniatowsky... 

Rimsky tresări și exclamă, îngrozit: 

— Prințul Adam Poniatowsky?... Dumnezeule, dar ce s-a 
întâmplat cu el? Vorbește, până când nu te părăsesc 
puterile. Îl cunoști... pe... stăpânul... meu? 

— Îl cunosc. M-am întâlnit cu el chiar, și de când s-a 
întors din surghiun! 

— Atunci... ajută-l! 

— Acum câteva zile... au venit... cazacii... la castel și au 
arătat... porunca... contelui Gorciacov... călăul Varșoviei... 

L-au luat pe bunul meu stăpân... și l-au dus... în citadelă... 
apoi... în miez de noapte...porunca ţarului... l-au pornit... la 
drum... spre... Siberia... 

— Ce tot spui? - exclamă Vulturul Morţii, neputându-și 
crede urechilor. Prinţul Poniatowsky să fi fost trimis în 
Siberia? Siberia? 

— Pentru toată viaţa! șopti rănitul, cu glasul stins. 

— E îngrozitor! 

Moartea se și apropiase de bietul rănit... care însă se 
lupta cu ea din răsputeri, spre a apuca să-i mai spună unui 
om credincios de al prinţului Poniatowsky, tot ceea ce știa 
despre el. Cuvintele nu-i ieșeau din gură, decât numai cu 
multă greutate. Dar dorul de a-și vedea salvat stăpânul îi 
dădu tăria de a se împotrivi încă, măcar pentru câteva 
clipe, nopţii veșnice, ce voia să-l împresoare. 

— Am aflat... când îl duc... și hotărâi... să-l scap... M-am 
îmbrăcat... cazac... și am venit cu el... până aici... Aici... au 
băgat de seamă... înșelăciunea... fără niciun cuvânt... 
căpetenia cazacilor și-a scos... pistolul... m-a împușcat... 
Apoi... au plecat... mai departe... m-au lăsat... aici... 

— Când s-au întâmplat toate acestea? întrebă Rimsky. 

— Să fie... vreo... două ceasuri... gâfâi muribundul. 

— Două ceasuri? Atunci nu e prea mult! Dacă ne grăbim 
mai putem ajunge! zise el, apoi se întoarse iar spre 
muribund. 

— Mai spune-mi, câţi sunt la număr cazacii, care îl 
însoțesc? 

— Douăzeci... împreună cu căpetenia lor! 

Rimsky se întoarse în spre tovarășii săi. 

— Aţi auzit? Sunt douăzeci! Aveţi curajul să înfruntaţi o 
forţă de cinci ori mai mare decât a noastră, pentru a scăpa 
din robie figura cea mai măreaţă a luptei pentru 
independenţa Poloniei? Nu vă temeti că va trebui să muriti, 
sub ploaia de gloanţe a cazacilor, dacă veţi încerca 
eliberarea eroului nostru naţional? 

Micislav, Dan Dragomir și doctorul Leonida își ridicară 
mâinile, ca un singur om și cu voce solemnă, Dan zise: 

— Căpitane, împreună cu tine, mergem, dacă va fi 
nevoie, chiar și în iad! Poruncește-ne, ce trebuie să facem? 

— Atunci îl vom scăpa pe prinţul Poniatowsky! răspunse 
Rimsky, cu glas hotărât. 

Pe chipul muribundului se întipări un zâmbet de fericire. 

— Dumnezeu... să vă  binecuvânteze!... Trăiască... 
libertatea... Poloniei! 

Cu aceste cuvinte, credinciosul servitor își dădu sufletul. 

Rimsky se ridică și se adresă tovarășilor săi: 

— Înainte, voinici! Trebuie să-l scăpăm pe prinţul 
Poniatowsky! 


x x 

Detașamentul de cazaci, care era în drum spre Siberia, 
făcu un popas, în marginea pădurii. Pe seama căpeteniei 
lor, cazacii ridicară în grabă, un cort, apoi făcură focul, 
spre a fierbe ceai. Chiar și în timpul popasului, prizonierul 
era ţinut sub pază strictă, cu toate că nu părea să fie 
nevoie de așa ceva, deoarece prinţul Poniatowsky își primi 
captivitatea, cu o seninătate uimitoare. 

Nobilul polonez nu voia să-și trădeze deznădejdea, nu 
voia să-i vadă pe cazaci, compătimindu-l, sau bătându-și 
joc de soarta lui vitregă. Un Poniatowsky nu trebuia să fie 
doborât, nici chiar de captivitatea rusească. 

Și Doamne, cum îi sângera inima!... Nu din pricina 
captivităţii, fiindcă se împăcase cu gândul acesta, ci din 
pricina credinciosului său servitor, care-și pecetluise 
credinţa cu propriul său sânge, cu propria sa viaţă. 

Suferințele, loviturile soartei, le îndura în tăcere și cu 
demnitate, fără să-și deschidă gura, spre a se plânge de 
ceva. Noaptea doar, din când în când, privind singur la 
cerul înstelat, mai scăpa câte un oftat și în ochi i se mai 
ivea câte o lacrimă... pentru Polonia! 

Căpetenia cazacilor vorbea cu plutonierul său. 

— Nici acum nu-mi pot da seama, cum de a ajuns aici 
acest polonez blestemat! 

— Nici eu nu știu, domnule căpitan! 

— Să nu scoateţi o vorbă, despre această întâmplare, 
fiindcă ar putea să devină neplăcută, pentru noi toţi. 

— Am înţeles, domnule căpitan. 

— De aici înainte trebuie să fim cu și mai mare băgare 
de seamă, la prizonieri. 

— Prizonieri? După cât știu eu, prinţul Poniatowsky este 
sigurul nostru prizonieri 

— Da, însă pe drum mai primim un prizonier. 

— Unde? 

— Aici, la graniţă. Tocmai din această pricină poposim. 

— Şi cine este prizonierul? 

— Nici asta nu știu. Contele Gorciacov ni-l trimite și va fi 
aici, astăzi, pe la amiază. 

— Atunci trebuie să sosească! 

Plutonierul se uită în jurul său și scrută zarea, cu ochii 
lui de șoim. Deodată rămase cu privirea aţintită asupra 
unui punct și zise: 

— Mi se pare că vin! 

— Mi se pare și mie! Văd niște călăreţi! întări și 
căpitanul. 

— Să mă duc în întâmpinarea lor? 

— N-ar strica! 

Plutonierul sări pe cal și o luă la goană, pentru ca în 
curând să se întoarcă întovărășit de un nou detașament de 
cazaci. 

Noul detașament era comandat de un locotenent, care 
veni până în faţa căpitanului, salută și sări de pe cal. 

— Am onoarea să mă prezint, locotenentul Constantin 
Constantinovici, de la regimentul 4 de cazaci, din Varșovia. 
— Bine ai venit, locotenente! D-ta ai adus prizonierul? 

— Da. 

— Este aici? 

— Da. 

— Cine-l trimite? 

— Contele Gorciacov. 

— Şi cine este prizonierul? 

— Îmi pare foarte rău, dar nu pot să vă spun! 

— Şi de ce, nu? 

— Fiindcă nici eu nu știu, domnule căpitan! 

— Cum se poate? 

— De altfel, contele Gorciacov are o însărcinare specială 
pentru dv. domnule căpitan. 

— Ce, anume? 

— Încă înainte de plecarea din Varșovia, prizonierului i 
s-a pus pe față o mască de fier. Contele Gorciacov vă 
trimite vorbă că, masca aceasta trebuie să rămână 
neatinsă pe chipul prizonierului, până când va ajunge în 
Siberia. 

— Aceasta, pentru a ascunde identitatea prizonierului? 

— Așa se pare! De aceea nu știu cine este prizonierul și 
de aceea nu veti ști nici dv. domnule căpitan. 

— Foarte curios! Trebuie să fie o persoană distinsă! 

— Şi eu cred la fel. Domnul guvernator a spus că trebuie 
să fie supravegheat cu aceeași asprime, ca și prințul 
Poniatowsky. 

— Aș putea să văd prizonierul? 

Locotenentul Constantin Constantinovici le făcu un semn 
cazacilor săi și aceștia luară pe călăreţul de pe ultimul cal 
și-l aduseră înaintea căpitanului. 

— Acesta este prizonierul! raportă tânărul locotenent. 

— Dar prizonierul este o femeie! exclamă căpitanul, 
când îi aduseră în faţă pe prizonierul, ce de-abia se ţinea 
pe picioare. 

Căpitanul se uită scrutător la prizonierul cu masca de 
fier, apoi se întoarse spre locotenent și-i zise, în șoaptă: 

— Este ciudat că guvernatorul a început să trimită și 
femei în Siberia. 

— Mi-a spus că ar fi o răufăcătoare foarte primejdioasă. 

— Cred și eu că trebuie să fie primejdioasă, dacă s-a 
simţit necesitatea de a-i ascunde faţa! 

Făptura cu masca de fier se clătina, ca o trestie bătută 
de vânt și până în cele din urmă nu se mai putu ţine pe 
picioare și se prăbuși la pământ. 

Câţiva cazaci săriră lângă ea și o ridicară. 

— Nu mai pot... nu mai pot! se tânguia glasul din dosul 
măștii de fier. 

Locotenentul Constantinovici le făcu un semn cazacilor 

săi. 

— Duceţi-o să se odihnească! 

Cazacii o luară în braţe și o duseră acolo, unde se 
odihnea celălalt prizonier, prințul Poniatowsky. 

— Nici nu mă mir că nu mai poate sta pe picioare - Îi 
spuse locotenentul Constantinovici, căpitanului de cazaci - 
căci de azi dimineaţă stă pe cal, o sforţare, pe care chiar 
nici noi, ostașii încercaţi și de-abia o putem suporta, dar 
încă ea... o femeie neînvăţată cu călăria. 

— De câte ori nu va mai cădea de pe picioare, până când 
va ajunge în Siberia! zise căpitanul cazacilor. 

— Siberia nu este făcută pentru femei! 

— Nici nu pot suporta vreme îndelungată. 

Căpitanul și cu locotenentul de cazaci se așezară în fața 
cortului și-și băură ceaiul stropit cu rom, din abundență. 
Peste o jumătate de ceas încălecară pe cai și porniră mai 
departe. 

Trecură de granița rusească și merseră mai departe, 
mereu mai departe, ca și când drumul acesta n-ar fi urmat 
să se mai sfârșească niciodată. 

Bietul prizonier cu masca de fier, de-abia putea să mai 
îndure și această nouă încercare, se clătina pe cal și în 
fiecare clipă se părea că se va prăbuși la pământ. În cele 
din urmă sosi și seara, când poposiră din nou. 

Erau pe pământ rusesc și în regiunea aceasta satele 
fiind foarte rare, trupa se văzu nevoită să-și așeze tabăra 
într-un luminiș de pădure. 

Bucătarul trupei îngriji de pregătirea mâncării și 
căpitanul Sergiu porunci ca și prizonierilor să li se dea de 
mâncare tot atât cât li se dă cazacilor. 

Focurile de tabără fură aprinse și toată lumea mânca cu 
poftă, afară de cei doi prizonieri. Gândul amândurora 
zburau departe. Ei își pierduseră libertatea pentru 
totdeauna și viața nu mai însemna pentru ei decât un șir 
nesfârșit de zile fără de nădejde. 

După cină ploștile cu rachiu mai umblară din mână în 
mână, apoi, căpitanul Sergiu porunci stingerea, după ce 
desemnă mai întâi pe cazacii, care urmau să păzească 
tabăra. 

Apoi, încetul cu încetul se stinseră și focurile de tabără, 
ici, colo mai mijind doar câţiva cărbuni aprinși. Un foc însă 
pâlpâi și pe mai departe. Era focul, în jurul căruia stăteau 
de strajă cei doi cazaci, care păzeau prizonierii și liniștea 
taberei. 

Cei doi prizonieri zăceau unul lângă altul, muţi de 
grozăvia loviturii, cu care-i încercase soarta. 

Nu se cunoșteau, unul nu știa, cine este celălalt, dar 
amândoi simțeau că, această încercare îi înfrăţise. 

lar când cazacii adormiră și în jurul focului paznicii 
începură să îngâne cântece triste, prinţul Poniatowsky își 
întinse mâna încătușată și mângâie trupul tristului său 
tovarăș de captivitate. 

— Dormi, copila mea? 

La auzul acestor cuvinte care îi erau adresate pe 
neașteptate, prizonierul cu masca de fier tresări. 

— Nu, nu dorm! Situaţia aceasta este atât de 
îngrozitoare, încât somnul nu-mi poate închide ochii. 

— Trebuie să ne împăcăm cu ea - zise prinţul 
Poniatowsky. 

— Este ușor de spus, dar greu de făcut!... Eu nu mă voi 
putea împăca niciodată cu ea. 

— Cel puţin dă-ţi osteneală să fii tare, copila mea! Toată 
după amiaza m-am uitat la d-ta și mereu îmi era teamă că 
te vei prăbuși de pe cal, atât păreai de slabă. 

— Mi-e tot una, răspunse fața cu mască de fier. Dacă 
mor astăzi, aici, sau mâine, în Siberia, nu este tot una? 

— Nu este așa, copila mea - răspunse prinţul 
Poniatowsky - și nu mă înţelege greșit, dacă adineauri ți- 
am spus că trebuie să te împaci Cu situaţia. Da, trebuie să 
ne împăcăm cu ea... dar numai deocamdată! Și eu mă 
revolt, în fundul sufletului meu și necontenit mă gândesc la 
chipul în care aș putea scăpa din captivitate... Numai că eu 
nu-mi dau pe față gândurile și mă cruţ, spre a fi tare 
atunci, când va trebui să pășesc la fapte. De aceea trebuie 
să te cruţi și d-ta, copila mea și pentru ca acești câini să nu 
aibă prilejul de a se bucura de deznădejdea unei poloneze! 
Îngăduie-mi să-ţi dau acest sfat, eu, care-mi iubesc patria 
mai presus de toate și pe care-l chinuiește cel ai mult, 
soarta vitregă a Poloniei. 

— Dar cine ești d-ta? 

— Sunt prinţul Poniatowsky. 

— Prinţul Poniatowsky? Am auzit vorbindu-se de dv. și 
vă stimez, cu toate că nu sunt poloneză. 

— Dar ce ești? 

— Româncă. 

— Şi de ce ţi-au ascuns faţa, în dosul acestei măști de 
fier? 

— Contele Gorciacov a poruncit astfel, ca să nu fiu 
recunoscută. 

— Care este numele d-tale? 

— Mioara Comăneanu. 

— D-ta ești aceea, pe care contele Gorciacov a trimis-o la 
spânzurătoare, dar pe care a scăpat-o de la moarte 
Stanislau Rimsky. 

— Eu sunt. Și nici nu vă puteţi închipui ca fericită m-aţi 
făcut, amintind numele unui bărbat care-mi este mai drag 
decât orice pe lume. 

— Rimsky? 

— Da. El este totul pentru mine pe acest pământ. Și-a 
primejduit viaţa, pentru a mi-o scăpa pe a mea și trăiesc în 
groaznica nesiguranţă de a nu ști dacă mai este printre cei 
vii, sau mânia vampirului din Varșovia i-a pus capăt zilelor. 

— E în viaţă! răspunse Poniatowsky, cu hotărâre. 

— Vorbiţi cu atâta hotărâre!... Il cunoașteţi, poate, pe 
logodnicul meu? 

— ÎI cunosc. Este un om întreg, cinstit, adevărat bărbat 
și bun patriot, pe care-l primesc oricând și cu dragă inimă, 
printre prietenii mei. 

— Ce să fie cu el? Pe unde va fi? 

— Fii liniștită copila mea. Eu m-am întâlnit cu el, de 
când a fost silit să părăsească Varșovia. El s-a retras în 
adâncimea pădurilor, împreună cu prietenii săi, care l-au 
ajutat să încerce scăparea d-tale și de acolo, din inima 
pădurilor pornește să-și verse mânia și să-i pedepsească pe 
toţi aceia, căci merită. 

— O, Rimsky... Rimsky! - exclamă fata, îndurerată. 

— Liniștește-te, jupâniță Mioară - încercă bunul prinţ s-o 
mângâie pe prizonieră - dacă Rimsky este iubitul d-tale 
atunci poţi fi încredinţată că el va încerca să te scape, încă 
înainte de a ajunge în Siberia. 

— Dacă s-ar întâmpla astfel! Vai, Doamne, oare-mi va fi 
dat să mai simt odată îmbrăţișarea braţelor sale voinice, 
așa cum le-am simţit în chilia plângerii, din temniţele 
Varșoviei, unde s-a strecurat în hainele sângeroase ale 
călăului, numai spre a mă salva de la moarte? 

— Sunt pe deplin încredinţat că, ziua aceasta de fericire 
va veni - urmă prințul Poniatowsky - și tocmai de aceea te 
sfătuiesc să cauţi să fii cât mai tare, cât mai oţelită. Nu 
respinge mâncarea, așa cum ai făcut până acum, fiindcă 
puterile ţi se vor irosi și vei avea nevoie de ele. Mănâncă 
cu poftă și nădăjduiește în ziua în care va răsări iarăși 
soarele libertăţii pentru d-ta. Dar îmi dai voie să te mai 
întreb ceva, jupâniţă? 

— Porunciţi, prințe Poniatowsky. 

— Cum ajungi d-ta aici, când în Varșovia se răspândise 
vestea că... că ai... 

— Nu vă sfiiţi... rostiţi cuvântul... că aș fi înnebunit, în 
urma grozăviilor executării? 

— Așa este! lartă-mă, dar nu voiam să întrebuințez 
cuvinte atât de lugubre! 

— Într-adevăr nu lipsise mult ca toate veștile care se 
răspândiseră despre mine să devie o realitate. Zile întregi 
am îndurat chinuri îngrozitoare, vedenii fioroase mă 
urmăreau necontenit și mereu vedeam în fața mea furca 
spânzurătorii, mereu simțeam pe gât laţul frânghiei și mi 
se părea că zăresc sania în care se găsea Stanislau Rimsky, 
alunecând pe gheaţa Vistulei. Cazacii trăgeau neîncetat 
după el... Deodată mi se păru că Stanislau cade din sanie... 
că gheaţa Vistulei se vopsește în roșu... că lupii năvălesc, 
spre a-i sfâșia trupul neînsufleţit. Groaznic era visul acesta, 
care mă chinuia zi cu zi... și fără îndoială că aș fi înnebunit, 
dacă n-ar fi fost lângă mine prinţesa Feodora Feodorovna, 
care m-a îngrijit cu o dragoste ca de mamă. 

— Fedora Feodorovna? Dar toată lumea vorbește la 
Varșovia că, prinţesa rusă ar fi drăguţa contelui Gorciacov! 

— Nu am căutat să scormonesc trecutul. Știu însă că 
Fedora Feodorovna mă încuraja cu o dragoste 
neprecupeţită și am auzit-o cu urechile mele, și de 
nenumărate ori, certându-se cu guvernatorul, din pricina 
mea. În cele din urmă, dându-și seama că, nici chiar în 
apartamentul ei viața mea nu mai era la adăpost, vorbi cu 
doctorul său de casă, care mă îngriji ca pe o nenorocită cu 
mintea întunecată și în cele din urmă rândui lucrurile 
astfel, ca să fiu transportată în casa de nebuni. Fedora 
Feodorovna mă linişti, spunându-mi că acolo voi fi la 
adăpost, deoarece în casa de nebuni nu mă mai poate 
ajunge răzbunarea contelui Gorciacov. De aceea am și 
primit să intru alături de nenorociţii cărora durerea le 
întunecase minţile. Mai târziu, prințesa mi-a trimis vorbă 

că, în curând va părăsi palatul guvernatorului, spre a se 
duce la una din proprietăţile sale din Rusia, unde mai 
târziu mă va aduce și pe mine. Prinţesa fugi, într-adevăr, 
dar peste câteva zile mă văzui iarăși în faţa vampirului 
Varșoviei. Guvernatorul aflase unde mă găsesc. Pesemne 
că spionii lui nu mă pierdură din ochi nicio singură clipă și 
de îndată ce Fedora Feodorovna ieși din Varșovia, trimise 
să fiu adusă înaintea lui spre a-și potoli setea de 
răzbunare. 

— Blestematul! 

— Simţea o adevărată plăcere, văzând cât sufeream, cât 
îmi era de groază de el. Nu se gândi mult în alegerea 
sentinţei. Nu moartea, ci Siberia! Nu pentru câţiva ani, ci 
pe vecie! Trebuia să plec îndată, fără să-mi iau rămas bun 
de la cineva. Și de atunci mi-au așezat pe față această 
groaznică mască de fier, care mă chinuiește neîntrerupt, 
care mă împiedică să văd și să mănânc ca lumea. 

— Şi de ce a poruncit să ţi se ascundă chipul în dosul 
acestei măști? 

— Mi-e teamă de frumuseţea ta, îmi spuse guvernatorul, 
când am fost dusă înaintea lui. Mi-e teamă că vei ispiti pe 
cineva care apoi te va ajuta să fugi. Și aceasta nu vreau să 
se întâmple. Vei purta masca de fier până când vei ajunge 
în Siberia. 

Și lacrimile începură să se prelingă pe sub masca de fier. 
Apoi, Mioara Comăneanu urmă, tristă: 

— Un ceas mai târziu am fost legată pe spinarea unui cal 
și părăsii Varșovia, întovărășită de un detașament de 
cazaci. Trecând prin faţa casei unde locuiau rudele mele și 
unde mă întâlnisem cu Stanislau de atâtea ori, credeam că 
mi se rupe inima de durere. Amintirea clipelor fericite de 
mai înainte îmi reveni în minte și plângeam, plângeam în 
hohote, în dosul măștii de fier. Și drumul începu, ducând 
prin pădurile și satele Poloniei, în vreme ce atât însoțitorii 
mei, cât și sătenii, se uitau curioși la prizonierul cu masca 
de fier. De câtva timp, viaţa mea n-a fost decât un chin și 

aș putea spune că de luni de zile, singurul meu ceas de 
bucurie a fost acesta, în care v-am cunoscut pe dv. prinţe 
Poniatowsky. 

Prinţul strânse mâna atât de greu încercatei românce. 

— Ai încredere în Dumnezeu, copila mea - zise el, cu 
blândeţe - și vei vedea că El îţi va trimite iubitul spre a te 
scăpa. Dar nu trebuie să-ţi pierzi curajul, nici chiar dacă n- 
ai putea să scapi acum din captivitate. Nădejdea nu trebuie 
pierdută, ea trebuie să trăiască în inimi, întotdeauna! 

— Cât sunteţi de bun, prinţe! zise Mioara Comăneanu 
adânc mișcată. Fiecare cuvânt al dv. mă liniștește, ca un 
balsam tămăduitor. 

— Să ţinem laolaltă, copila mea. Să ne împărtășim 
durerile, spre a le putea îndura mai ușor. Nu se știe ce va 
aduce ziua de mâine. Am mulţi prieteni la Petrograd, care 
nici nu știu încă, cum că prinţul Poniatowsky, care a avut 
încredere în cuvântul ţarului, a fost trimis în Siberia. Dacă 
știam că nu mă pot încrede în cuvântul ţarului, n-aș fi venit 
acasă. Nu încape nici o îndoială că prietenii mei din 
Petrograd vor face tot ce le va sta în putință, spre a mă 
scăpa și dacă planul lor va reuși și voi fi iarăși liber nu mă 
voi liniști, până când nu te voi fi scăpat și pe d-ta. Să avem 
încredere în ajutorul lui Dumnezeu, copila mea. Sunt 
încredinţat că va sosi ziua, în care te vei putea întoarce în 
frumoasa d-tale Românie și-l vei duce cu d-ta și pe 
prietenul meu Rimsky. Atunci, nimic nu se va mai putea 
împotrivi fericirii voastre, fiindcă mâna lui Gorciacov n- 
ajunge așa departe. 

Un oftat adânc ieși din dosul măștii de fier. 

— Vai, printe, cât de frumos descrieţi dv. viitorul! Dar ce 
se va întâmpla atunci, când, ferească Dumnezeu, nu se va 
îndeplini niciuna din aceste speranţe ale dv.? Dacă nici eu 
nu voi fi scăpată de Stanislau Rimsky, nici dv. de prietenii 
din Petrograd? 

— Atunci... vom rămâne prieteni și atunci - răspunse 
prinţul Poniatowsky, netulburat. Vom colinda împreună, 

prin nesfârșitele câmpii de zăpadă ale Siberiei și împreună 
vom cobori în minele de plumb, care au înghiţit ațâţi 
nenorociţi... Şi acum, noapte bună, jupâniță Mioara! Să 
dormim, fiindcă mâine avem de străbătut un drum tot atât 
de obositor ca și cel de astăzi și trebuie să îndurăm cu 
tărie noile încercări, care ne vor mai aștepta. 

— Noapte bună, prinţe Rimsky! - sună răspunsul blând, 
din dosul groaznicei măști de fier. 

După aceea nu se mai auzi niciun cuvânt, în apropierea 
prizonierilor, afară de cântecul trist al cazacilor de lângă 
foc. 

— Volga ne cheamă... Volga ne cheamă!, cântau ei, cu 
voce tristă, adormitoare. 

Dar în curând se obosiră și cazacii tot cântând și ochii 
începură să li se închidă. Zărind însă foaia de cort 
mișcându-se și văzându-l pe locotenentul Constantin 
Constantinovici, ieșind sub cerul liber, își alungară somnul 
îndată și se uitară scrutător în jurul lor. 

Numai drumul locotenentului nu-l spionară, fiindcă unui 
biet cazac nu i se cuvine să știe ce face ofițerul său. 

In timpul acesta Constantin Constantinovici se plimba 
prin marginea taberei, trăgând din pipă, și având aerul că 
ieșise din cort, numai spre a-și fuma o pipă de tutun. Mai 
târziu, însă, când se încredinţă că ostașii nu-l mai pândeau 
cu privirile lor curioase, se furișă în spre acea parte a 
taberei unde se odihneau prizonierii. 

Și sărmana Mioara Comăneanu nici nu aţipise bine... 
când se deșteptă din somn, simțind o mână, care-i mângâia 
părul. 

Apoi simţi două braţe vânjoase, ridicând-o de la pământ 
și ducând-o departe, tot mai departe de locul în jurul 
căruia păzeau cei doi cazaci. 

Cel dintâi gând al său se îndreptă spre numele iubitului 
dar nu îndrăzni să-l rostească, decât în gând. Din pricina 
întunericului și a măștii de fier, care-i îngreuna vederea, ea 

nu putea să-și dea seama, cine era mântuitorul ei 
misterios. 

Nu simţi, decât atingerea a două braţe puternice. Şi la 
două braţe puternice se gândise, mai înainte de a adormi. 
La acele două braţe, care nădăjduia că vor veni spre a o 
scăpa. 

Dar când ajunseră ceva mai departe, de foc și străinul 
începu să-i vorbească, ea își dădu seama îndată că n-avea 
de a face cu Rimsky. 

— Femeie misterioasă, șopti Constantin Constantinovici, 
spune-mi cine ești? Aceasta este seara cea din urmă, pe 
care o petrec în jurul tău. Mâine trebuie să mă înapoiez la 
Varșovia și încă în seara aceasta vreau să aflu cine ești. 

— Dă-mi drumul! 

— Cred că ești frumoasă, uluitor de frumoasă! 

— Ţine-ţi gura! 

— Numai de aceea ţi-au pus masca de fier pe obraz, ca 
nimeni să nu cadă în ispită zărindu-ţi faţa, ca nimeni să nu 
încerce să te scape. 

— Într-adevăr, acesta a fost gândul contelui Gorciacov. 

— Şi spune-mi, cine ești, care este numele tău? 

— Nu, nu... nu mă chinui! 

— Bine! Atunci îţi voi spune eu! Tu ești Mioara 
Comăneanu care l-ai ucis pe băiatul guvernatorului. 

— De unde știi? 

— Ce-ţi pasă? Poate că am aflat, încă pe când eram în 
Varșovia, poate că nu știu decât de câteva minute, când am 
auzit convorbirea ta cu Poniatowsky și când credeai că 
nimeni nu vă aude. Dar nu-ţi frământa capul cu asemenea 
nimicuri Mioara Comăneanu, ci află că te iubesc. 


— Taci! 
— Nu mă opri! Vreau să-ţi spun tot! 
— Locotenente Constantin Constantinovici, 


gândește-te, s-ar putea întâmpla să fii văzut de 
cazacii tăi! 
— Ce-mi pasă mie de cazaci? 

— E în joc situaţia ta! 

— Ce-mi pasă mie de situaţia mea? 

— Nici de Siberia nu te temi? 

— Cel puţin voi fi lângă tine! 

— Constantin Constantinovici, ai fost însărcinat cu 
paza mea, îndeplinește-ţi deci îndatorirea. 

— Mi-e silă de poruncile mai marilor mei, mi-e silă 
și-l urăsc pe contele Gorciacov și numai pe tine te 
iubesc! 

— Dă-mi drumul! Lasă-mă să mă odihnesc, căci 
mâine mă așteaptă oboselile unui nou drum istovitor. 

— Mâine vom fi departe de aici, dacă mă asculti. Îţi 
voi lua de pe faţă masca de fier și vom zbura spre 
libertate. 

Mioara Comăneanu îl împinse de la sine pe 
locotenent și trupul i se cutremură sub simţământul 
de dezgust. 

— Ne vor executa, pe amândoi. 

— Nu te teme! 

— Nu, nu, dă-mi pace! 

— Dacă nu vrei de bună voie vei voi altfel. 

Și dintr-o singură mișcare cuprinse fata în braţe. 

Mioara Comăneanu se apăra, îngrozită. Îl împinse 
de la sine pe locotenent, dar Constantin 
Constantinovici nu era omul care să renunte, cu atâta 
ușurință, la o ţintă pe care și-o pusese în minte. O 
prinse pe Mioara din nou în braţe și o strânse tot mai 
puternic la pieptul său. 

Mioara izbucni, deznădăjduită: 

— Lașule! Cât de josnic trebuie să-ţi fie sufletul, 
dacă nu te sfiești să ataci o femeie, care nu se poate 
apăra! 

— Te-am rugat să vii cu mine! De dragul tău aș fi fost 
gata să-mi jertfesc rangul de ofițer! N-ai vrut să vii și 
atunci mă port cu tine, așa după cum cred eu că se 
cuvine, așa după cum îmi place mie! 

— Dă-mi drumul! 
— Nici în ruptul capului! 
— Mizerabile! 
— Vei fi a mea! 
Fata scoase un:ţipăt, îngrozită: 
— Vai, dacă ar fi Rimsky aici... 
— Cine-l cheamă pe Rimsky? se auzi o voce 
tunătoare din pădure. 
În aceeași clipă o detunătură răsună în mijlocul 
copacilor... apoi încă una... și încă una! 
Constantin Constantinovici sări în picioare. 
— La arme cazaci! - strigă el - Suntem ata. 


Mai mult nu apucă să zică! Răsună încă o împușcătură și 
Constantin Constantinovici se lungi la pământ, cu fruntea 
însângerată. 

Locotenentul regimentului de cazaci din Varșovia, sfârși, 
fără a mai îngâna vreo vorbă! 

De departe se auzi din nou vocea tunătoare. 

— Înainte, voinici! Trebuie să-l scăpăm pe prinţul 
Poniatowsky! Jos cu asupritorii poporului polonez! 

Şi iarăși urmă o salvă de pușcă. 

Căpitanul Sergiu se ivi speriat în faţa cortului. Dar 
cazacii și puseseră mâna pe arme și trecură la contra atac. 

De-abia acum își dădu seama Rimsky, ce grea era 
însărcinarea, pe care și-o luase. Dușmanul era mult mai 
numeros decât ceata prietenilor săi. După socoteala lui, ar 
fi trebuit să se măsoare cu douăzeci de oameni; dar cei 
douăzeci de oameni se înmulţiseră cu cazacii lui 
Constantin Constantinovici, care avea de gând să se 
înapoieze la Varșovia de-abia a doua zi. 

Cel dintâi gând al căpitanului Sergiu, fu să așeze 
prizonierii la adăpost, fiindcă își dădu seama îndată că 
acest atac nu putea să aibă alt scop decât salvarea 
prinţului Poniatowsky, sau poate a misteriosului prizonier 
cu chipul ascuns sub masca de fier. 

Printre cazaci se răspândi ca fulgerul, vestea 
înfiorătoare: 

— Vulturul Morţii!... Vulturul Morţii! 

Dar căpitanul Sergiu se răsti la cazacii săi de-i băgă în 
sperieţi: 

— Dobitocilor,  fricoșilor,  trântiţi-vă la pământ și 
deschideţi-vă ochii! Atunci veţi vedea că focurile vin numai 
din patru părţi. Chiar dacă unul ar încărca puștile, tot nu 
sunt decât cinci, iar noi de zece ori pe atâţia! Dacă nu 
suntem în stare să le venim de hac nici acestora, atunci 
suntem vrednici să ne bată cu cnutul, până ne dăm 
sufletul! 

Cuvintele acestea de îmbărbătare folosiră. 

Cazacii atacară cu o sălbăticie de nedescris. Puștile 
pârâiau fără întrerupere și ostașii ajungeau tot mai 
aproape de pădure. Cu toate, că gloanţele trimise din dosul 
pomilor, care alcătuiau o minunată acoperire, doborau la 
pământ necontenit pe cazacii, care se avântau prea 

nebunește spre pădure, grosul trupei înainta mereu, 
apropiindu-se pas cu pas de ascunzătoarea celor care 
atacaseră. 

Sergiu răcnea ca un turbat: 

— Trebuie să punem mâna pe ei! Băgaţi de seamă la 
Rimsky! Trebuie să-l prindem viu, pe Vulturul Morţii! 

Și împușcăturile nu mai conteneau. 

Înăuntru, în cort, cei doi prizonieri așteptau cu 
înfrigurare sfârșitul acestei sângeroase încăierări. 

— Aud rostindu-se numele Vulturului Morţii. Nu ţi-am 
spus eu că Rimsky va veni? 

— Vai, dacă m-ar scăpa! exclamă Mioara, cu un oftat 
adânc. 

Faţa prințului Poniatowsky se întunecă. 

— Ascultă!... Mi se pare că trebuie să renunţăm la 
nădejdea de a fi salvaţi de data aceasta! Împușcăturile se 
aud tot mai îndepărtate, ceea ce însemnează că trupa de 
cazaci a fost mai tare decât ceata voinicilor! 

— Dumnezeule! Numai de nu i s-ar întâmpin vreun rău! 

Mioara Comăneanu înălță spre Cer o rugăciune 
fierbinte, în care implora îndurare pentru iubitul său, pe 
care-l știa în primejdie de moarte; în vremea aceasta 
prințul Poniatowsky pândea cu încordare desfășurarea 
luptei. 

Acum nu mai încăpea nicio îndoială că detașamentul de 
cazaci izbutise să respingă atacul voinicilor lui Rimsky. Nu 
se mai auzeau decât împușcăturile cazacilor. Armele 
voinicilor Vulturului Morţii răsunau foarte rar și de la o 
depărtare crescândă. 

Și într-adevăr, Stanislau Rimsky fusese nevoit să 
comande retragerea. El își dădu seama îndată că avea de a 
face cu o forță mult superioară și de aceea nici nu se mai 
gândi să reînnoiască atacul, căci în cazul acesta ar fi urmat 
să-și omoare toți oamenii în zadar. 

Stanislau Rimsky nu se temea de moarte și niciunul din 
tovarășii săi n-ar fi șovăit să-l urmeze din nou, dar Vulturul 

Morţii nu voia să-și jertfească voinicii, numai de dragul 
unei morţi vitejești. 

— Ne retragem! îi strigă el Ludovicăi, care se găsea 
lângă el și care la rândul său transmise porunca lui Dan 
Dragomir, acesta lui Micislav, doctorului Leonida și lui 
Severin. 

Și atunci începură să se retragă, încet, cu multă băgare 
de seamă, de la un copac la altul, fără a oferi o ţintă 
descoperită gloanţelor căzăcești, până când ajunseră la 
locul unde erau legaţi caii. 

Aici, Vulturul Morţii își strigă tovarășii pe nume, pe 
rând. 

— Suntem toţi? Slavă Domnului! Dar ce însemnează 
aceasta? Dane, ce-i cu tine, sângerezi? 

— Nu-i nimic! răspunse Dan Dragomir. 

— Şi tu, Ludovica? 

— Un glonte mi-a străbătut braţul! 

— De ce nu mi-ai spus? 

— Fiindcă nu merită să-i dăm atâta însemnătate! Să 
mergem! 

— Bine, să mergem! La cel dintâi popas doctorul 
Leonida vă va da îngrijirile sale. 

Cu aceste cuvinte Vulturul Morţii sări pe cal și ceilalţi îi 
urmară pilda. 

— Să nu credeţi - zise el - că retragerea aceasta 
înseamnă o fugă rușinoasă. Inima mea sângerează mai 
mult, decât oricare alta, că n-am putut să-l salvăm pe 
prinţul Poniatowsky, eroul luptei pentru neatârnare. Dar 
trebuia să ne împăcăm cu soarta. Sunt pe deplin 
încredinţat că, nici prinţul Poniatowsky, nu ne ia în nume 
de rău că, am renunţat la această luptă, în care am fi căzut 
până la cel din urmă, fără să slujim cât de puţin cauza 
noastră sfântă. Atât pentru el, cât și pentru izbânda finală, 
este mai bine dacă rămânem în viaţă, ducând mai departe 
steagul reînvierii! 

— Așa este, căpitane! întări Dan Dragomir. 

Între timp, ajunseră departe. Dar căpitanul Sergiu nu se 
mulțumi, numai să respingă atacul, ci hotări să și 
urmărească pe oamenii Vulturului Morţii. 

Niciodată în viaţă, nu i se va mai îmbia un prilej atât de 
bun, de a se distinge înaintea guvernatorului din Varșovia, 
ca în împrejurările de faţă. 

De luni de zile Rimsky este urmărit de adevărate armate 
de cazaci, dar până acum nimeni nu izbutise să-i dea de 
urmă măcar. Ceata voinicilor avea la îndemână atâtea 
adăposturi minunate, încât reușea să se facă nevăzută 
tocmai în clipa în care cazacii jubilau că, în sfârșit, au pus 
mâna pe Vulturul Morţii și pe oamenii lui. 

Acum i se oferea prilejul să pună mâna el, pe temutul 
cavaler al codrilor. 

Căpitanul Sergiu se și vedea înaintat la gradul de maior 
și i se părea că pe pieptul lui a și început să lucească 
pietrele scumpe ale decoraţiei ce i se va da, pentru fapta 
vrednică de laudă, de a-l fi prins pe Vulturul Morţii. Câtă 
lume adunată pe străzi și izbucnind în urale nesfârșite 
când el va intra în Varșovia, în fruntea detașamentului, 
care-l va aduce, legat cobză, pe Vulturul Morţii! 

Cu aceste gânduri vanitoase în minte, căpitanul Sergiu 
le porunci cazacilor să pună mâna pe Rimsky, chiar dacă 
pentru aceasta ar trebui să piară jumătate din 
detașamentul său. El lăsă lângă corturi, câţiva cazaci, care 
aveau însărcinarea să păzească prizonierii și să îngrijească 
de răniţi, apoi porni în urmărirea Vulturului Morţii, în 
fruntea celorlalţi oameni ai săi. 

Cazacii, porniră în goană sălbatică după fugari, dar 
Stanislau Rimsky își conduse tovarășii cu atâta iscusinţă, 
încât soldaţii le pierdură urma, mai înainte de a ajunge în 
bătaia puștilor. 

Zorile începuseră să se ivească. 

Rimsky cunoștea împrejurimile, cunoștea nesfârșitele 
păduri, care se întindeau jur împrejurul lor și știa că 
cetatea Rudinului trebuia să fie prin apropiere. Acolo 

găseau un adăpost sigur și mai târziu, dacă împrejurările 
se mai schimbau, va mai găsi el un prilej de a-l elibera pe 
prinţul Poniatowsky. 

Un ceas trecea după altul și mica trupă de voinici înainta 
mereu, nefăcând decât un scurt popas, ca doctorul Leonida 
să lege rănile lui Severin și a Ludovicăi. Cei doi răniţi nici 
nu clipiră din ochi, când doctorul le spălă și le bandajă, 
rănile. 


Stanislau Rimsky, zâmbi: 

— Tocmai la timp s-a alăturat de noi doctorul Leonida, 
căci aveam mare nevoie de un tovarăș, care să ne poată da 
ajutoare medicale. Și mi se pare că, de astăzi înainte va 
trebui să facem apel foarte des, la știința doctoricească a 
bunului nostru tovarăș! 

— Cu dragă inimă! - răspunse doctorul Leonida, 
zâmbind. Totuși, aș prefera să aveţi nevoie cât mai puţin 
de știința și de leacurile mele. 

— Şi nu-ţi pare rău că ai intrat în mijlocul nostru? Ia te 
uită, nu a fost îndeajuns sălbatica urmărire a cazacilor, 
acum trebuie să mai îngrijești și de răniţi! 

— Nu-mi pare rău și nici nu-mi va părea vreodată, căci 
am intrat în rândul unor oameni care luptă pentru adevăr 
și dreptate! răspunse doctorul Leonida, cu glas solemn. 

Rimsky îi strânse mâna cu căldură. 

— Eşti vrednic de noi! Astăzi ne-ai dat dovadă că nu te 
temi de pârâitul puștilor de cazaci; ai luptat vitejește și 
suntem mândri de tine! 

Rana lui Dan Dragomir nu era prea adâncă și nici 
glontele, care străbătuse brațul Ludovicăi, nu atinsese 
osul, sau mușchii principali. 

Curajoasa fată se dovedi a fi și ea vrednică de Vulturul 
Morţii. În vreme ce doctorul Leonida curăța drumul, pe 
unde trecuse plumbul căzăcesc, ea nu scoase o vorbă, nu 
scoase un geamăt. 

— Încă puţină răbdare, voinici! - se adresă Vulturul 
Morţii tovarășilor săi - peste câteva ceasuri vom fi la 
adăpost. În cetatea Rudinului vom avea vreme să ne 
odihnim și acolo nu ne vor da de urmă nici cei mai iscusiţi 
copoi ai rușilor. 

După ce doctorul Leonida sfârși cu bandajarea răniților, 
voinicii încălecară din nou și porniră mai departe. 

Stanislau Rimsky călărea în frunte. El scruta zarea cu 
priviri curajoase, această zare, care făcea parte din 
ţinuturile cele mai frumoase în sălbăticia lor, ale Rusiei. 
Marele șes al Rusiei începea mai departe. Aici se mai 
ridicau în spre cer munţi uriași și pământul era acoperit cu 
păduri fără de sfârșit. Pârâuri de munte șerpuiau la fiecare 
pas și ici-colo se ridicau ruinele unor cetățui părăsite, sau 
zidurile mândre ale noilor castele, ce dădeau ținutului o 
priveliște din cele mai fermecătoare. 

— Ce ţinut minunat! exclamă Rimsky, privind cu 
admiraţie la panorama ce se desfășura înaintea ochilor săi. 

Om trebuie să fie acela, care să ne dea de urmă, când ne 
vom ascunde în mijlocul acestor păduri uriașe. 

— Ai dreptate, căpitane! întăriră și voinicii. 

Deodată, Rimsky zări în depărtare zidurile unui turn, 
care se ridica măreț înspre cer. 

— Priviţi acolo! 

Fiecare își întoarce capul în direcţia arătată. 

— Aceea este cetatea Rudinului, noul nostru adăpost. 

Voinicii își îndemnară caii să meargă mai iute, spre a 
ajunge cât mai curând la noua lor ascunzătoare. 
Întâmplările din zilele din urmă îi obosiseră peste măsură 
și fiecare era dornic de câteva ore de odihnă. 

CAPITOLUL 12 
Cuibul Vulturilor 


Deodată, Rimsky își opri calul. 

— Așteptaţi-mă aici! zise el coborând de pe cal și 
pornind pe jos în spre cetate. 

El se înțelesese cu Fedora Feodorovna, pe când se 
întâlnise cu ea în hanul unde intrase spre a căuta un cal de 
schimb, ca la sosirea voinicilor sub cetate, să o vestească 
printr-un semn mai dinainte hotărât. 

În curând ajunse în dreptul acelei părţi a cetăţii, pe care 
i-o desemnase prinţesa, pentru a-i da semnalul stabilit. 
După ce găsi ferestrele în dosul cărora se găsea 
apartamentul Fedorei Feodorovna, Rimsky imită de trei ori 
fluieratul unei mierle. 

Așteptă câtva timp și văzând că nu se arată nimic, se 
gândi că poate semnalul n-a fost auzit. De aceea îl mai 
repetă, de data aceasta mai tare. 

Atunci una din ferestrele bătrânei cetăţi se deschise și în 
cadrul ei se ivi chipul frumos al prinţesei Fedora 
Feodorovna. 

Rimsky ieși dintre copaci, pentru a clipă și-și flutură 
pălăria. Prinţesa îi răspunse, făcându-i semn cu vălul pe 
care-l ţinea în mâini. 

După acea fereastra se închise și Rimsky se retrase în 
dosul copacilor. 

Trecură vreo zece minute. Vulturul Morţii se aștepta la 
această întârziere, deoarece știa că prinţesa trebuia să 
părăsească cetatea în ascuns, fără să fie observată de 

cineva, fiindcă dacă trezea vreo bănuială se sfârșea și cu 
siguranţa ascunzătorii. În cazul când și alţii ar fi aflat că 
cetatea Rudinului servea de adăpost Vulturului Morţii și 
tovarășilor, se puteau aștepta oricând ca vreun servitor 
necredincios să trădeze taina vreunui guvernator rus. 

Mai trecură încă zece minute, până când, în sfârșit, 
poarta grea a cetăţii se deschise și prin ea ieși prințesa 
Fedora Feodorovna, călărind pe un armăsar numai foc și 
pară. 

Prinţesa călări înainte, în galop și nu-și încetini mersul, 
decât numai după ce se închise poarta cetăţii în urma ei și 
deci, scăpă de privirile pânditoare ale servitorilor. 

Rimsky își dădu seama că prinţesa va fi părăsit castelul 
spunând că face o plimbare călare și de aceea intră și el în 
pădure, pentru a se întâlni cu Fedora Feodorovna în 
mijlocul desișului, unde întâlnirea nu putea fi spionată de 
niciun curios. 

Vulturul Morţii se furișă de la un copac la altul, 
apropiindu-se tot mai mult de călăreţul îndepărtat, trudă, 
care îi fu înlesnită și de faptul că prinţesa își mâna calul la 
pas acum. 

Când crezu că este îndeajuns de departe de cetatea 
Rudinului, prinţesa descălecă, își legă calul de un copac și 
așteptă sosirea Vulturului Morţii. 

— Cu plecăciune, prințesă! - o salută Rimsky pe Fedora 
Feodorovna. Am sosit, împreună cu oamenii mei, la cetatea 
Rudinului spre a răspunde invitaţie de găzduire, pe care 
ne-aţi făcut-o, cu atâta bunăvoință! 

— Îmi ţin făgăduiala, Stanislau Rimski! răspunse ea. 
Priveşte la turnul acela din vârful stâncilor, unde nu se 
adăpostesc decât vulturii! 

Privirea lui Rimsky urmă direcţia arătată de mâna 
întinsă a prinţesei. 

— Îl văd. 

— Acolo va fi ascunzătoarea Vulturului Morţii. 

— Pare să fie un adăpost sigur! zise Rimsky, dând din 
cap. 

— Nimeni nu-și poate închipui că turnul acela din vârful 
stâncilor, de care se pare că nimeni nu se poate apropia, îl 
așteaptă pe Vulturul Morţii și pe tovarășii săi, tot atât de 
bine aranjat, ca și oricare altă locuinţă boierească! 

— Într-adevăr, prinţesă? 

— Nici o ușă nu duce la ascunzătoare; dar aici, în 
mijlocul pădurii se găsește un drum secret, pe care se 
poate merge până în cetatea Rudinului. Vino și ţi-l voi 

arăta. Pe urmă îţi vei putea conduce singur oamenii, până 
la... Cuibul Vulturilor, căci așa se numește turnul. 

Cu aceste cuvinte, Fedora Feodorovna o luă înainte, 
uitându-se cu luare aminte la copacii pe lângă care trecea. 
Deodată se opri în dreptul unuia din ei. Trunchiul uriaș al 
copacului trăda o vârstă de mai multe veacuri. Prinţesa îl 
înconjură și se opri apoi, în fața unei peșteri, care se 
deschidea la câţiva pași de copac. 

— Vezi această peșteră prin care nu s-au mai rătăcit 
oameni, poate de zeci de ani? Intrarea îi este acoperită cu 
ferigi și nimeni nu bănuiește, cât de departe se întinde 
această grotă, care printr-un tunel subteran, se sfârșește 
în Cuibul Vulturilor. 

Rimsky privi uimit la intrarea tunelului subteran. 

— Adu-ţi oamenii aici și mergând mereu înainte, vei 
ajunge la ascunzătoare. Acolo totul este pregătit pentru 
venirea voastră și veţi găsi tot de ceea ce aveţi nevoie. 

Apoi prinţesa se întoarse, se îndreptă înspre locul unde 
își legase calul și peste câteva clipe Rimsky auzi galopul 
calului, care o ducea pe prințesă înapoi, spre cetatea 
Rudinului. 

Vulturul Morţii își însemnă bine drumul până la intrarea 
în tunelul subpământean, apoi se întoarse la tovarășii săi, 
spre a-i conduce la noua lor ascunzătoare. 

Voinicii îl așteptau cu nerăbdare, fiindcă trecuse mai 
bine de un ceas de când se despărțiseră. 

— Începusem să credem, căpitane - îi zise doctorul 
Leonida, când îl zări - că ţi s-a întâmplat vreo nenorocire. 
Ne temeam să nu-ţi fi dat cineva de urmă și voiam să 
pornim în căutarea ta. 

— Nu trebuie să vă faceţi gânduri negre din pricina mea 
- răspunse Rimsky, râzând - eu sunt întotdeauna cu ochii în 
patru. 

— Dragostea, cu care te înconjurăm noi, căpitane, este 
un talisman sigur, care te apără de primejdii - zise și 
Ludovica. 

Vulturul Morţii mângâie cosițele fetei, apoi se adresă 
tovarășilor săi: 

— Putem porni. 

În curând după aceea, ajunseră la intrarea în peșteră. 

— Unde duce? întrebă Severin, curios. 

— Acolo! Vedeţi turnul acela din vârful stâncilor? 

— Dar până acolo drumul e lung! 

— Lung este și tunelul subpământean. 

— Şi ce facem cu caii? 

— li lăsăm aici, în pădure, până când vom izbuti să le 
găsim un adăpost și credincioaselor animale. 

Rimsky porunci să se aprindă făclii, apoi dădu la o parte 
ferigile din gura peșterii și voinicii dispărură, unul după 
altul, în întunecimea grotei. 

In frunte mergea Rimsky, apoi urmau pe rând, Dan 
Dragomir, doctorul Leonida, Ludovica, Severin și ultimul 
venea Micislav. 

Nu înaintară decât câteva minute și deodată se păru că 
peștera se sfârșește. La început nu trebuiră decât să 
aplece capul, apoi să se încovoaie, iar în cele din urmă nu 
mai puteau înainta decât pe brânci. 

Severin începuse să deznădăjduiască, gândindu-se că 
drumul s-a sfârșit. Dar ochiul ager al lui Rimsky observă 
iute că, stăpânul de pe vremuri al cetăţii fusese un om 
iscusit, care poruncise să se construiască o ușă, care de- 
abia să se vadă, chiar și la lumina faclelor. 

— Hm găsit! - exclamă el, plin de bucurie și opintindu-și 
umărul voinic, ușa se deschise, scârțâind. După mine! 

Partea aceea a peșterii, în care umblaseră până acum, 
era o alcătuire a naturii. Ceea ce urma de aici înainte însă 
era făcut de mână omenească. Voinicii se găseau într-un 
tunel înalt, bine lucrat, care dovedea că stăpânul cetăţii 
Rudinului, cheltuise mulţi bani și mult timp, cu construirea 
acestui drum tainic. 

După ce își văzu toţi tovarășii în tunel, Rimsky închise 
ușa din nou și voinicii porniră înainte. 

Acum nu mai trebuia să meargă pe brânci și nici măcar 
încovoiat. Cel mai înalt din toţi era Dan Dragomir, dar nici 
chiar el nu trebui să-și aplece capul. 

Să fi tot mers vreo zece minute, când deodată ajunseră 
la niște scări, a căror înălțime li se păru nesfârșită. 
Urcaseră vreo două sute de trepte și tot nu li se zărea 
capătul. În cele din urmă, facla din mâna lui Rimsky lumină 
o puternică ușă de fier. Un oftat de ușurare ieși din pieptul 
Vulturului Morţii. 

— Am ajuns! 

Apoi apăsă pe clanţă și ușa se deschise. 

Înaintea lor se întindea o sală mare, în mijlocul căreia se 
găsea o masă pusă, anume pentru Rimsky și tovarășii săi. 
Pe masă mâncarea era din belșug, iar într-un colț fusese 
așezat un butoiaș cu vin. 

Dar mai era ceva acolo, ce atrăsese atenţia voinicilor. 

Prinţesa Fedora Feodorovna, îmbrăcată în costumul ei 
de călărie, ședea în picioare, lângă masă și zâmbea. 

— Urez bun sosit Vulturului Morţii și tuturor prietenilor 
săi! În turnul acesta veţi fi bine adăpostiţi și vă veţi putea 
refugia oricând, din fața primejdiilor care v-ar ameninţa. 

Rimsky și oamenii săi mulțumiră adânc mișcaţi, pentru 
bunătatea prinţesei, care îi pofti îndată să se așeze la 
masă, spre a se întări cu mâncare și băutură, după 
greutăţile îndurate în timpul din urmă. 

Numai Vulturul Morţii nu urmă pilda tovarășilor săi. El o 
însoți pe prințesă, care-l chemă să-i arate și celelalte 
încăperi ale turnului. 

Din sala unde voinicii se așezară la masă cu o poftă de 
mâncare asemănătoare unor lupi flămânzi, se deschidea o 
priveliște minunată. De-abia acum puteau ei să-și dea 
seama cât de sus urcară pe treptele acelea, care nu mai 
voiau să se sfârșească. Pădurile se întindeau adânc la 
picioarele lor, iar în depărtare șerpuia, râul Rudin, ca o 
panglică de argint. 

— Acum să mergem mai departe, zise prinţesa. 

Alături de sala, în care mâncau tovarășii săi se mai 
găseau alte două odăi, în care ajungând, Rimsky nu-și mai 
putu stăpâni curiozitatea, care-l chinuia de câteva minute. 

— Cum aţi ajuns aici, prinţesă? întrebă el. 

— Ti-am spus că și cetatea Rudinului este legată cu 
turnul din vârful stâncilor, printr-un drum secret. lar 
drumul acesta este mult mai scurt decât acela pe care ai 
venit cu prietenii d-tale. 

— Şi unde se găsește ușa ascunsă prin care aţi pătruns 
aici? 

În loc de orice răspuns, Fedora Feodorovna apăsă pe un 
buton și peretele se despărți încet în două, în spatele lui 
ivindu-se o gaură întunecoasă. Stanislau Rimsky era uimit, 
dar în același timp, privirea lui trăda și o vădită 
îngrijorare. 

Fedora Feodorovna își dădu seama de pricina acestei 
îngrijorări și cătă să-l liniștească. 

— Ştiu la ce te gândești - zise ea. Te rog însă, să fii fără 
teamă, fiindcă nimeni nu va deschide ușa aceasta. [ţi 
făgăduiesc, niciodată nu voi fi curioasă să știu unde te 
duci, ce faci și ce plănuiești. Vei fi singur stăpân aici, ca și 
când ușa aceasta nici n-ar exista. 

Rimsky se uită la prinţesă, cu o privire de recunoștință. 

— Totuși - reluă Fedora Feodorovna - ar fi mai bine, dacă 
ai locui d-ta în odaia aceasta. S-ar putea întâmpla ca d-ta 
să vrei să-mi spui ceva și atunci pe drumul acesta poţi 
ajunge cu ușurință până la mine. lar în cazul când eu aș 
vrea să-ţi comunic ceva, bătrânul meu servitor, care este 
singurul ce cunoaște drumul, afară de mine și care îmi este 
credincios până la moarte, ar putea să-ţi aducă știrile 
mele, fără să fie nevoit să se întâlnească cu prietenii d-tale. 

— Totul se va întâmpla, după dorinţa dv. prinţesă! 

— Acum să mergem, să-ţi arăt și celelalte părţi ale 
turnului. 

Din odaia menită să-i servească lui Rimsky drept 
locuinţă, pornea o scară în spirală, care ducea în sus. 


110 


Prinţesa mergea înainte, dar Vulturul Morţii venea îndată 
în urma ei, luminându-i calea cu facla pe care o ţinea în 
mâna ridicată. Nu se putea ști ce surpriză îi aștepta în 
locurile acestea, pe unde de zeci de ani nu mai călcase 
picior de om. 

La ivirea razelor făcliei, o sumedenie de lilieci zburară 
de prin crăpăturile pereţilor, iar păianjenii, alergară cu 
miile, în colţul ascuns al pânzelor lor. 

Îndată ajunseră la o nouă ușă de fier, pe care prințesa o 
deschise cu una din cheile aduse cu sine, cheie, pe care 
apoi o dădu lui Rimsky. 

Ușa se deschise cu un scârţăit strident și razele faclei 
luminară interiorul turnului. 

Dar nu apucară să facă decât doi-trei pași, când Rimsky 
rămase împietrit în fața priveliștii ce se desfășură înaintea 
sa, iar Fedora Feodorovna se înspăimântă într-atâta, la 
vederea grozavă dinaintea lor, încât își pierdu cunoștința și 
și-ar fi frânt gâtul, prăbușindu-se pe scări, dacă Rimsky nu 
era acolo, spre a o prinde în braţele sale vânjoase. 

În partea cea mai îndepărtată a odăii turnului se ivise o 
făptură ciudată, supranaturală, care nu părea să fie nici 
om și nici animal, fiindcă numai capul îi semăna cu acela al 
unui pitic. Dar Rimsky nu putu să-și dea seama, dacă acel 
ceva alb, care înconjura chipul acesta, pe care numai cu 
multă bunăvoință putem să-l numim chip, era o barbă albă, 
sau o lumină orbitoare și nici nu putu să-și dea seama, 
dacă trupul acesta, în aparenţă supranatural era învăluit 
într-o mantie de purpură, sau era împresurat de un foc ce 
ardea cu pâlpâiri aprinse. 

La câţiva pași de ei, își luă zborul în sus și Rimsky 
rămase cu privirea încremenită asupra acestei făpturi, 
asemenea căreia nu mai văzuse în viaţa lui. 

Nu putea să-și închipuie ce era apariţia aceasta, ca din 
povești, ce fel de făptură alungată din fundurile iadului și 
tare ar fi vrut să alerge după ea, spre a-i dezvălui taina 
întunecată; dar prinţesa zăcea fără simtire în braţele sale 

și el trebui să se uite liniștit, cum monstrul acesta 
apocaliptic se urca tot mai sus, zburând parcă, spre vârful 
turnului. 

Deodată lui Rimsky i se păru că turnul fusese inundat cu 
nori înăbușiţi de fum. Apoi se auzi o pârâitură înăbușită, 
urmată de căderea câtorva cărămizi, care se desprinseră 
din vârful turnului. 

Tainica fantomă dispăruse. 

Încetul cu încetul își reveni în fire și prinţesa și se uită la 
Rimsky cu priviri nedumerite. 

Vulturul Morţii ardea de curiozitatea de a afla secretul 
turnului din vârful stâncilor și o întrebă: 

— Prinţesă, ce a fost aceasta? 

— Nu știu... Nu știu... bâigui Fedora Feodorovna, 
ameţită încă pe jumătate. 

— O făptură ciudată, de neînchipuit... 

— Îngrozitoare... 

— Parcă-l mai văd și acum, pe monstrul acela! Și oricât 
îmi frământ creierul, nu pot găsi nici o tălmăcire! 

— Suntem nişte proști, amândoi! - zise Fedora 
Feodorovna, în șoaptă. Credeam că am avut o fantomă și 
doar ar trebui să ne dăm seama că, nu există fantome, nu 
există reveniri din lumea cealaltă! 

— Dar flăcările, care îl împresurau, fumul, pe care l-a 
împrăștiat în turn, pârâitul, care a smuls cărămizile din zid 
și chipul acela asemănător cu un glob de foc?... Nu mai 
încape nicio îndoială că în turnul acesta a sălășluit o 
făptură ciudată, neînţeleasă de noi, care nu se aștepta să-i 
turburăm liniștea ascunzătorii sale. 

Fedora Feodorovna privea zăpăcită înaintea sa. 

— Poate că totul n-a fost decât închipuire! Vreun foc, ce 
arde undeva, nu prea departe de cetate, a putut să se 
oglindească aici, iar ceea ce am văzut noi, poate să nu fie, 
decât vreun liliac speriat. În ceea ce privește norii de fum 
înăbușitor, el poate să fie tot atât de bine un nor de praf! 
Privește praful acesta, adunat aici de veacuri! lar de 

câteva cărămizi, care se desprind dintr-un zid mâncat de 
vreme și cad pe lângă noi, nu treime să ne speriem. 

— Fedora Feodorovna, dv. aţi găsit tălmăcire pentru tot 
ceea ce am văzut și am simţit, dar din sufletul meu tot nu 
aţi izbutit să alungaţi încredințarea că, această făptură 
misterioasă trăiește într-adevăr! 

— Şi totuși, nu poate fi vorba despre o făptură vie, 
răspunse prinţesa cu hotărâre - deoarece turnul n-a mai 
fost locuit de veacuri, oamenii Vulturului Morţii sunt cei 
dintâi, care mai aduc viaţă în el. 

În clipa aceea ajunseră în vârful turnului și cu toate că 
Rimsky nu făcuse altceva, până atunci, decât să caute 
urmele ciudatei făpturi, ajungând la înălțimea aceea 
ameţitoare, frumuseţea nebănuită a priveliștii ce se 
întindea înaintea ochilor săi îl făcu să uite cu totul chiar și 
de monstrul apocaliptic, pe care îl zărise cu vreun sfert de 
ceas în urmă. 

În vârful cel mai înalt al turnului se găsea un cuib de 
vulturi. 

— Cât de bine nimerit este numele, pe care i l-aţi dat 
acestui turn, Fedora Feodorovna! - zise el. Vulturii și-au 
făcut cuibul în vârful turnului, vulturii locuiesc și în 
încăperile lui! 

După aceea, întorcându-se puţin, zări podul care lega 
cetatea Rudinului cu Cuibul Vulturilor. 

— Nu mi-aţi spus nimic despre podul acesta, prinţesă! - 
zise el, arătând în vale. 

— Pe acolo am venit eu. Podul acesta leagă turnul cu ușa 
ascunsă, a odăii mele. Pe vremea străbunilor decedatului 
meu soț, el se numea Podul Iadului. 

Fedora Feodorovna îi vorbea lui Rimsky pentru prima 
oară, despre soţul ei, Fedor Feodorovici. Pe vremuri se 
vorbise foarte mult, în toată Rusia, despre această ciudată 
căsătorie și ea se ajunse pe limba gurilor sparte, chiar și la 
Varșovia, cu prilejul şederii prințesei în palatul 
guvernatorului. 

Uluitor de frumoasa prințesă nu fusese căsătorită decât 
trei zile. La șaisprezece ani fusese măritată cu Fedor 
Feodorovici, care pe vremea aceea împlinea șaizeci. În 
schimb Feodorovici era putred de bogat. 

El stăpânea nenumărate moșii, păduri, mine, castele, 
cetăţi și palate și nu se poate spune că prinţesa sărăcită a 
făcut o afacere proastă, când a primit mâna bătrânului 
Romeo. 

Fedor Feodorovici muri în ziua a treia a căsniciei sale și 
toată nemărginita sa avere, care nici nu putea fi socotită, 
trecu asupra tinerei Fedora Feodorovna. 

Averea aceasta a fost administrată de părinţii săi până la 
majorat. Atunci însă, fermecătoarea prinţesă luă asupra ei 
mânuirea bogățiilor și în clipa de faţă era socotită printre 
cei mai bogaţi locuitori ai Rusiei. 

— Multe legende sunt legate de cetatea și de turnul 
acesta - zise Fedora Feodorovna, cu glasul ei blând, 
melodios. In evul mediu partea aceasta a Rusiei era 
stăpânită de cavalerii haiduci care aveau puteri 
nemărginite și care tăiau și spânzurau, după bunul lor 
plac. Și strămoșii soţului meu s-au îmbogăţit în chipul 
acesta. Ei atacau negustorii bogaţi, care se duceau la 
bâlciuri din Varșovia, Lemberg și Cracovia. De multe ori 
atacurile erau săvârșite când negustorii se duceau cu 
marfa la târg, dar mai ales, când se întorceau cu pungile 
pline cu aurul dobândit pentru mărfuri. Era mai ușor să iei 
o pungă cu bani, decât să-ţi baţi capul cu căruţe întregi de 
marfă. Dar nu se mulțumeau numai să le ia banii, ci îi mai 
aruncau și în închisoare. Turnul acesta în care ne găsim 
acum, servea drept temniţă. După ce aflau cine este, ce 
avere are și unde se îndeletnicește cu negoţul respectiv, 
trimiteau un curier la familia lui, ca să mai stoarcă și un 
preţ de răscumpărare. După ce sosea curierul cu preţul de 
răscumpărare, în faţa prizonierului se deschidea ușa, prin 
care am venit eu și i se spunea să-și vadă de drum, căci 
acum este liber. Oricine își poate închipui bucuria 

prizonierului. El alerga pe pod, spre libertate, dar 
ajungând la mijloc simţea că pământul îi fuge de sub 
picioare și că se prăbușește mereu. 

— Groaznic! 

— Podul a fost astfel construit, încât să se desfacă în 
două la mijloc, în urma unei singure apăsări pe un buton. 
După căderea aceluia care trebuia să-l treacă, podul se 
împreuna din nou, fără a lăsa să se bănuiască ce cursă 
înfiorătoare ascundea înfățișarea lui nevinovată. 

— Şi dv. prinţesă, aţi venit pe podul acesta? 

— Da. 

— Și nu v-aţi temut că se va desface sub picioarele dv.? 

— Dacă cineva și-ar pierde vremea, cred că ar da peste 
butonul ascuns. După cât știu eu însă, podul nu s-a mai 
deschis poate de câteva sute de ani. Temelia i-a rămas tot 
atât de solidă, ca și pe vremuri, iar când trec pe el, nici 
prin minte nu-mi vine să mă gândesc câţi nenorociţi 
și-au găsit moartea. 

Rimsky ascultase cu o vădită curiozitate povestirea 
prinţesei. Ei mai rămaseră câtva timp în vârful 
turnului, apoi Fedora Feodorovna i se adresă astfel: 

— Acum, Vultur al Morţii, ai văzut totul! N-ai vrea 
să te întorci la prietenii d-tale? 

— Aveţi dreptate, Fedora Teodorovna să mergem, 
răspunse Rimsky. 

Și porniră să coboare treptele acoperite de praf. 

Ajungând în odăiţă, Rimsky îi mulţumi prinţesei, 
adânc  înduioșat, pentru toată dragostea şi 
amabilitatea, pe care o arătase. 

— Niciodată n-aş fi îndrăznit să mă gândesc că-mi 
va mai fi dat să mă bucur de atâta îngrijire ș 
siguranţă! Bunăvoinţa pe care ne-aţi arâtat-o a 
întrecut orice așteptare. 

— Singura mea dorinţă este să vă simţiţi bine. 

— E groaznic când te gândești, prinţesă, că la Varșovia 
aș fi fost în stare să vă ucid, fiindcă, văzându-vă alături de 

contele Gorciacov, credeam că sunteţi o dușmană și iată 
că, să-mi dau seama că, nici cel mai bun prieten fi purtat 
cu mine așa, după cum v-aţi purtat dv. 

Cu o mișcare blândă, Fedora Feodorovna 
întrerupse cuvintele de mulţumire ale voinicului și își 
întinse mâna, spre a-și lua rămas bun. 

— Așa dar, ne-am înţeles, Vultur al Morţii! Ti-am 
făgăduit că nu voi tulbura liniștea oaspeţilor mei; 
aștept însă să fiu anunţată de îndată ce ei vor avea 
nevoie de ceva. 

Rimsky sărută mâna pe care i-o întinse prințesa. Apoi, 
Feodorovna apăsă pe butonul secret și ușa tainică se 
deschise. Peste câteva clipe trupul ei mlădios dispăru în 
întunericul deschizăturii. 

Rimsky se întoarse la prietenii săi. când 

Aceștia erau în toiul mâncării și chiar și din vin 
gustaseră de câteva ori. Doamne, de când nu se mai 
ospătaseră ei atât fără de grijă, în mijlocul unei case 
de oameni! În peștera din pădurea de la Zlepitnak 
bătea vântul și mereu erau să fie descoperiţi de 
urmăritori. 

Pe când aici?... 

Toţi erau încântați și-l binecuvântau pe căpitan că 
le-a găsit un adăpost atât de bun, numai Dan 
Dragomir părea îngrijat. 

Iar când Vulturul Morţii se înapoie, nu se sfii să-i 
mărturisească și lui pricina îngrijorării sale. 

— Mă gândesc și mă răzgândesc, zise el, dacă 
femeia aceasta, care astăzi ne primește cu atâta 
dragoste în casa sa, nu ne va trăda într-o bună zi! 

Rimsky își bătu prietenul pe umăr și răspunse, 
zâmbind: 

— Fii fără teamă, Dane! 

— Nu trebuie să uiţi - zise voinicul român - că 
prinţesa a trăit vreme destul de îndelungată, alături 
de contele Gorciacov! 

— N-am uitat! Pot să-ţi spun însă, că ea îl urăște pe 
Gorciacov, cel puţin tot atât de mult, cât îl urâm și 
noi pe blestematul vampir al Varșoviei! 

— Bine, căpitane, - răspunse Dan Dragomir - 
cuvântul tău este sfânt, pentru noi. Dar la noi, 
românii, bărbaţii au un obicei bun, acela de a nu 
încredința femeilor păstrarea tainelor lor. 

— Te temi în zadar, Dane - zise Rimsky, încă o dată. 
Atât timp cât eu sunt lângă voi, nu trebuie să vă fie 
frică. Şi nici să nu vă temeţi că vom fi trădaţi! 
Cunoașteţi pumnalul meu eu plăselele de fildeş și 
fără îndoială că vă mai aduceți aminte de jurământul 
pe care l-am făcut la Varşovia, de a străpunge cu 
acest pumnal inima acelora, care ne-ar trăda. 
Pumnalul acesta are multe însărcinări de îndeplinit 
şi spre a nu le uita, le voi însemna chiar cu vârful lui. 

Cu aceste cuvinte el ridică pumnalul în mână şi 
apropiindu-se de ușă, săpă un nume: 


117 


Gorciacov. 

Dar nu se întoarse la masă, ci sub numele 
guvernatorului Varșoviei mai săpă un al doilea nume. 
Literele se formau una după alta, sub vârful ascuţit al 
pumnalului și peste câteva minute, când se dădu la o 
parte din dreptul ușii, tovarășii săi citiră: 

Gersol. 

— Moarte lor! - strigară voinicii, ca un singur om. 

Ochii lui Rimsky străluceau, hrăniţi de un foc 
sălbatic și arătând cu vârful pumnalului în spre ușă, 
zise: 

— Bine aţi spus, prieteni! Moarte lor! Acești doi 
oameni mai trăiesc, dar nu vor mai trăi vreme 
îndelungată. Mâna mea răzbunătoare va cădea pe 
capul lor foarte curând! Și soarta aceasta îi așteaptă 
pe toţi aceia, care vor îndrăzni să se împotrivească 
voinţei noastre. 

O scurtă tăcere urmă acestor cuvinte ale Vulturului 
Morţii. Dan Dragomir, fu acela care rupse liniștea. 

— Dar dacă s-ar dovedi că Fedora Feodorovna nu ne 
este prietenă credincioasă, așa, după cum se arată 
astăzi? 

Rimsky se uită lung la voinicul român, apoi 
răspunse încet, dar apăsat: 

— Atunci și numele ei va fi scris pe acest răboj! 

Trecu o lună. 

Iarna se pregătea de ducă de prin împrejurimile 
Rudinului. Copacii pădurilor începuseră să-şi 
îmbrace mantiile de verdeață, florile îşi scoaseră 
capul pe la rădăcinile arborilor, întreaga fire 
reînviase și ţăranii din ţinutul Rudinului începură să 
iasă la câmp, spre a pregăti arăturile de primăvară. 

Vulturul Morţii găsise un adăpost minunat pentru 
el și tovarășii săi. În turnul de pe stânci, unde erau în 
siguranţă deplină, în toate privinţele. Ei dăduseră 
nenumărate raite prin satele înconjurătoare ale 

Varșoviei. Numele lui era rostit cu teamă, de toţi 
aceia, care se știau cu vreo pată pe conștiință și era 
prea slăvit de cei mici și asupriţi. 

Împreună cu tovarășii săi, Rimsky pornea aproape 
în fiecare zi, prin comunele din apropiere și pedepsea 
toate nedreptăţile, care i se aduceau la cunoștință. 

Cum se lăţea vestea: «Vine Vulturul Morţii», 
oamenii se ascundeau îngroziţi prin case și Rimsky 
trecea ca o furtună prin satele rusești. 

Și întocmai ca și la Varșovia, tot astfel începuseră 
și în împrejurimile Rudinului să se născocească 
legendele cele mai  neînchipuite, pe socoteala 
Vulturului Morţii. 

Unii vorbeau despre cruzimea isprăvilor sale și 
dădeau ca pildă păţania cămătarului Beckoff, peste 
capul căruia Rimsky aprinsese casa. Este adevărat că 
Beckoff scăpase de moarte, mulţumită unui om de 
încredere al său, Andrei Acolov, dar nenumărate 
hârtii, care dovedeau datoriile nenorociţilor săteni, 
fură mistuite de flăcări, așa că Beckoff numai putea 
acum să scoată la mezat colibele și cele câteva 
mobile sărăcăcioase ale mujicilor. Firește că în urma 
acestei fapte ţăranii ridicau în slava cerului numele 
Vulturului Morţii, care-i scăpase din ghearele 
cămătarului. 

Beckoff făcu jalbă, atât la guvernatorul din 
Varșovia cât și la șeful circumscripţiei Rudinului, 
plângându-se împotriva isprăvilor Vulturului Morţii. 

Dar și alte lucruri se povesteau despre Vulturul 
Morţii. 

O bătrână și săracă femeie spunea că, într-o noapte, 
cineva îi bătu la fereastră și când o deschise, văzu înaintea 
sa un bărbat învăluit într-o mantie neagră. Ea recunoscuse 
îndată pe Vulturul Morţii. Spaima îi fu atât de mare, încât 
își pierdu cunoștința, iar când își reveni în fire, vizitatorul 
nocturn dispăruse. Voind să închidă fereastra, zări o pungă 

plină cu galbeni așezată pe pervazul ferestrei. Strigătul de 
groază se transformă într-un strigăt de bucurie și biata 
femeie nu-și mai credea ochilor. Cum era să-și creadă că 
toată bogăţia aceasta era a ei, care până atunci nu avusese 
nici măcar pâine îndeajuns, pentru copiii săi. Se gândea ca 
Vulturul Morţii uitase doar punga acolo și că va veni să și-o 
ia, când privirea îi căzu pe un petec de hârtie ce se găsea 
lângă punga cu galbeni. Pe hârtie erau scrise următoarele: 


«Te zbaţi în mizerie, împreună cu cei șase 
copii ai tăi. De astăzi înainte nu vei mai duce 


lipsuri și nici griji nu vei mai avea». 


Nimeni nu voi să creadă în spusele bătrânei, până 
când aceasta nu arătă punga plină cu galbeni și 
petecul de hârtie, scris chiar de mâna Vulturului 
Morţii. 

Așa umblau din gură în gură poveștile despre 
isprăvile lui Rimsky. Adeseori se întâmpla ca vreun 
detașament de cazaci să dea peste el și să-l 
urmărească. Dar Vulturul Morţii călărea pe un cal ce 
fugea ca vântul și de îndată ce apuca să intre în 
pădurea Rudinului, dispărea fără urmă, de parcă-l 
înghiţea pământul. Scotoceau toată pădurea, până în 
părţile ei cele mai îndepărtate, nu lăsau tufă, nu 
lăsau văgăună necercetată, dar de urma Vulturului 
Morţii nu erau în stare să dea. 

Cuibul Vulturilor nu-și trăda taina. 


x 
x x 


Într-o frumoasă dimineaţă de primăvară, Stanislau 
Rimsky călărea pe şoseaua națională. Cetatea 
Rudinului era departe, în urma lui şi în fața sa 
începuseră să se ivească albele căscioare din Meniza. 

Ajungând în apropierea orășelului, cobori de pe cal, 
își legă credinciosul animal, de un copac al pădurii 
iar el însuși intră în orășel pe jos. În piaţă era mare 
mișcare, deoarece era ziua târgului săptămânal și 
Rimsky se amestecă printre oamenii care mergeau în 
sus şi-n jos, căutând să-şi cumpere cele 
trebuincioase. 

Printre clădirile, care se ridicau în piață, atenția lui 
Rimsky fu atrasă în deosebi de una, cea mai înaltă și 
mai frumoasă. 

Curios, Rimsky intră în vorbă cu un om și-l întrebă: 

— A cui este casa aceasta? 

—A primarului! fu răspunsul, urmat de 
următoarele cuvinte rostite cu glas morocănos: 

— Nu i-a fost tocmai greu să-și ridice o asemenea 
casă! 

Rimsky observă amărăciunea, cu care târgovețul 
rostise aceste cuvinte și hotărî să urmeze conversaţia 
începută, spre a afla, ce se ascundea în dosul acestor 
vorbe ale omului. 

— De ce? - întrebă el. Are venituri atât de 
însemnate? Niciodată nu mi-aş fi închipuit că Meniza 
face parte din orășelele bogate ale Rusiei! 

— Bogat, e el bogat, dar averea nu şi-a făcut-o din 
muncă cinstită, ci din samavolnicii. Stie el, Petru 
Plevnic, primarul Menizei, cum să-și înmulțească 
rublele! 

— Dar ce face? 

— Dacă rămâi aici, până la închiderea târgului, vei 
vedea cu proprii tăi ochi, cum știe să gospodărească 
primarul nostru! Totuși, nu vei avea prilejul să vezi 
decât partea cea mai blândă a îndeletnicirilor sale. 
Isprava care-i face fală numelui a început atunci, 
când a fost numit primar al Menizei. Mai înainte de 
toate a cumpărat cele mai bune locuri care se găseau 
înăuntrul hotarului orașului. Preţurile le hotăra el și 

nimeni nu se putea împotrivi. Pe aceia, care totuși, 
îndrăzneau să ridice vreo jalbă, nu se liniștea, până 
când nu-i alunga din oraș. Când ai puterea în mâini, 
nu este greu să-ţi duci la îndeplinire nici chiar 
gândurile cele mai nesăbuite. Așa s-a îmbogăţit Petre 
Plevnic, cumpărând cu sila pământurile orășenilor. 
Apoi și-a clădit această mândră casă cu material 
gratuit. Constructorului, zidarilor, lemnarilor, le-a 
rămas dator și cine oare îndrăznește să-și ceară 
drepturile de la puternicul primar al Menizei? 
Nimeni! Fiindcă nenorociţii știu prea bine că aceasta 
ar însemna izgonirea lor din oraș! 

Rimsky ascultă cu îndurerare jălania cetăţeanului, 
care exprima tot amarul nenorociţilor locuitori ai 
orășelului. Și după ce auzi toate acestea, ajunse la 
convingerea că nu și-a pierdut timpul în zadar 
vizitând Meniza, deoarece își îmbogăţi cunoștințele 
cu noi și interesante descoperiri. 

Dar aceste descoperiri însemnau o nouă sarcină 
pentru el. 

Înainte de toate voia să facă cunoștință cu temutul 
primar al orașului și pentru aceasta prilejul i se oferi 
mai curând decât ar fi putut nădăjdui. 

Bâlciul săptămânal era pe sfârșite, când deodată 
mulţimea se dădu la o parte, speriată. 

Pe drumul astfel deschis se ivi un bărbat burtos, 
urmat de doi voinici, îmbrăcaţi în uniforma 
servitorilor primăriei. Rimsky auzi mulţimea șoptind: 

— Primarul! 

— Petru Plevnic! 

Atunci Rimsky se dădu mai aproape și se uită bine 
la stăpânul atât de temut al orașului. 

Dar omul acesta nu avea deloc înfățișarea tiranilor 
care trebuiesc să fie temuti, ba dimpotrivă, părea o 
apariţie caraghioasă, luată din una din caricaturile 
timpului. În ochii burtosului doar ardea un foc 
viclean, nemilos. 

El se plimba mândru printre târgoveţi și mulţimea 
se dădea în lături, respectuoasă, dinaintea lui. 

Deodată se opri în faţa unei căruţe încărcate cu 
lemne. 

— Cum dai lemnele? îl întrebă el pe ţăranul, care 
era proprietarul căruţei și al conţinutului său. 

— Patruzeci de ruble, tătucă! 

La auzul acestor cuvinte primarul izbucni într-un 
urlet ca de fiară sălbatică. 

Patruzeci de ruble? Asta este o mârșăvie ne mai 
auzită! Dar ce crezi tu că eu fur banii, ca să pot plăti 
patruzeci de ruble pentru o căruţă cu lemne? 

— Tătucă - zise ţăranul umil, - patruzeci și cinci de 
ruble este preţul, dar pentru d-ta am lăsat mai eftin. 

— Auzi acolo, patruzeci și cinci încă! - urlă mai 
departe Petru Plevnic, aruncând fulgere din ochi. Mi 
se pare mie că tu nu ești în toate minţile. 

— Crede-mă tătucă - se rugă ţăranul - niciunde nu 
se vând mai ieftin! 

— Vă învăţ eu să le daţi mai eftin, câinilor! - strigă 
primarul, furios. Credeţi voi că multă vreme vă mai 
bateţi joc de biata populaţie a orașelor, vânzându-le 
marfa voastră blestemată pe preţuri atât de mari? 
Nici un cuvânt mai mult: îmi dai lemnele pentru 
douăzeci de ruble? 

— Nu pot să ţi le dau tătucă - se tângui bietul om - 
căci ţi-am lăsat ceea ce aș fi câștigat la ele! 

— Mi le dai pentru douăzeci de ruble? întrebă 
Petru Plevnic, pentru a doua oară, de data aceasta 
însă, mult mai aspru. 

— Tâtucă, cum poţi să ceri d-ta, primarul bogat, de 
la un mujic sărac, să plătească din buzunar, la marfa 
pe care ţi-o vinde? 

— Mi le dai, sau nu mi le dai? La întrebarea aceasta 
să-mi răspunzi! 

— Nu pot să ţi le dau! 

Petru Plevnic se întoarse la cei doi servitori 
comunali: 

— Duceţi-l la primărie și să-i daţi douăzeci de 
lovituri de cnut. După aceea îl veţi întreba, dacă-mi 
dă lemnele cu douăzeci de ruble. Dacă nu se 
învoiește, îi mai daţi douăzeci și cinci... 

Țăranul tremura ca varga. 

Cei doi zbiri se apropiară de el și-l prinseră la 
mijloc, unul de braţul stâng, celălalt de dreptul. 
Bietul om era mai mult mort decât viu, deoarece știa 
că Petre Plevnic nu avea obiceiul să se mulţumească 
numai cu amenințările și adeseori se folosea de cnut, 
ca mijloc de tocmeală. De aceea strigă, deznădăjduit: 

— Ia-le! Ia-le Numai nu pune să mă bată! 

Petru Plevnic le făcu zbirilor un semn și aceștia 
dădură drumul bietului ţăran, la picioarele căruia 
primarul aruncă douăzeci ruble. 

— Ciudaţi oameni mai sunteţi și voi! zise el, 
batjocoritor. Trebuia să vă amenințe omul, pentru ca 
să-i luaţi paralele! 

În vreme ce primarul urmase această tocmeală 
puţin obișnuită, ceilalţi negustori își strânseră marfa, 
spre a nu păţi și ei ca ţăranul cu lemnele. Bieţii 
oameni se gândeau că mai bine să rămână cu marfa 
nevândută, decât să le-o ia Plevnic, pe un preţ de 
nimic. 

Așa că târgul săptămânal din Meniza se goli foarte 
repede. 

Zbirii duseră lemnele cumpărate de Plevnic în 
curtea primăriei și uitându-se după căruţa ce se 
îndepărta, îl cuprinse o mânie atât de neţărmurită, 
încât rupse în bucăţi hârtia de douăzeci de ruble. 

Vulturul Morţii văzuse cele petrecute și sufletul lui 
fierbea împotriva neomenosului primar, care nu se 
sfiise să se folosească de puterea ce-i fusese 
încredinţată de autorităţi, spre a prăda de fructul 
muncii sale, de săptămâni întregi, pe un nenorocit de 
ţăran, care nu-și putea căuta dreptul, decât tot 
numai la acela care-l jefuise. Pentru ţăran însă, 
Rimsky simţi o adevărată milă și hotări să-i vină în 
ajutor. 

Deoarece, în vreme ce săteanul stătea cu capul în 
mâini, în mijlocul pieţii, Vulturul Morţii se apropie 
de el și-i vâri în mână o hârtie de cincizeci de ruble. 

— Ţine banii, pe care îi merita marfa ta. Și acum, 
sus capul și nu mai boci, ca o femeie! 

Țăranul rămase uimit și se uită nedumerit la 
necunoscutul acesta, care-i plătise lemnele, cu un 
preţ atât de bun... fără să se folosească de ele măcar, 
deoarece le luase primarul. Când se mai dezmetici, 
începu să cerceteze, dacă nu cumva hârtia era falsă. 
Dar până să se  încredinţeze că era bună, 
necunoscutul dispăru de lângă el și când vru să-i 
mulţumească pentru acest dar neașteptat nu mai 
avea cui. 

În timpul acesta, Rimsky hotărî să se răfuiască cu 
nemilosul asupritor al populaţiei din Meniza și 
ajungând acasă, cel dintâi gând al său fu să ia 
pumnalul cu plăselele de fildeș și să sape un nou 
nume pe ușa osândiţilor: 

Plevnic. 

După ce le istorisi tovarășilor săi, cele aflate la 
bâlciul săptămânal din Menisa, aceștia izbucniră în 
groaznice blesteme la adresa asupritorului și priviră 
cu mulţumire la numele lui Plevnic, care fusese 
încrustat lângă acela ale lui Gorciacov și Gersot. 

Apoi se întoarseră curioși înspre Rimsky. 

— Şi acum ce ai de gând să faci, căpitane? 

— Planul nu este destul de bine rumegat, totuși, 
cred că de data aceasta nu voi mai avea nevoie de 
ajutorul vostru, ci de al... 

— Al cui? întrebă Micislav, văzând că Rimsky 
șovăie. 

— Al Ludovicăi! zise Vulturul Morţii. 

Auzind rostindu-i-se numele ei, fata sări de pe 
scaun, fericită. 

— Vai, căpitane, cum să-ţi mulţumesc că, te-ai mai 
gândit și la mine? Spune-mi, ce să fac? Sunt gata să 
mor pentru tine, dacă-mi vei cere! 

CAPITOLUL 13 
Curierul ţarului 


După trecere de câteva zile Rimsky porni din nou 
spre Maniza. 

De data aceasta însă, nu se mai duse dimineaţa, ci 
târziu, pe înserat, după ce stelele ieșiseră pe cer și 
luna îi lumina calea. 

Rimsky își lăsă calul să meargă la pas și când 
ajunse în Maniza, ferestrele caselor se întreceau în 
întunecime cu bezna nopţii. 

Calul și-l legase și de data aceasta la marginea 
pădurii și intră în oraș pe jos, călcând ușor, ca și 
când s-ar fi temut ca zgomotul pașilor săi să nu 
trezească locuitorii din somn. 

In faţa unei case se opri. Nu-i fu greu să 
nimerească aici, fiindcă era casa cea mai mare, cea 
mai frumoasă din oraș, era casa primarului. 

La una din ferestrele de la etaj mai era lumină. 

— Am venit prea de vreme! murmură Vulturul 
Morţii și porni mai departe, să se plimbe prin străzile 
pustii ale orășelului. Înapoindu-se mai târziu, în faţa 
casei primarului, văzu că lumina se stinsese și-n 
dosul ultimei ferestre. 

Rimsky se apropie de casă, se rezemă de un pom și 
așteptă liniștit. 

Deodată, poarta se deschise aproape fără zgomot și 
o făptură învăluită într-o mantie neagră se furișă 
până lângă Vulturul Morţii. 

— Tu ești Ludovica? întrebă Rimsky, în șoaptă, 
mângâind capul fetei. 

— Eu sunt, căpitane! răspunse fata, tot în șoaptă. 

— Ţi-ai îndeplinit însărcinarea foarte bine! Sunt 
mulţumit de tine! 

Cuvintele acestea o umplură de bucurie pe fată. 

— Stii prea bine, căpitane - zise ea - că aceia, care 
au umblat la școala ta, se pricep să iasă din orice 
încurcătură. 

— Bine! Atunci povestește-mi ce s-a întâmplat cu 
tine, după ce te-ai despărţit de noi? 

— Am făcut totul, așa după cum mi-ai poruncit tu. 
De îndată ce ai izbutit s-o amăgești pe menajera 
primarului, m-am prezentat la Petru Plevnic și i-am 
spus că aș dori să capăt o slujbă în casa lui. Primarul 
s-a arătat foarte drăguţ cu mine, mai drăguţ decât m- 
aș fi putut aştepta... 

— Pe semne că i-ai plăcut, fiindcă Petru Plevnic nu 
prea are obiceiul să fie drăguţ cu lumea! 

— Și eu cred că lucrurile stau astfel - întări fata - 
mai ales judecând după cele ce au urmat. 

— Spune mai departe. 

— Primarul mi-a spus îndată că, fosta lui menajeră 
a fost agreată de un domn, care i-a oferit o sută de 
ruble pe lună dacă vrea să meargă la castelul lui din 
Grodus. Menajera a primit propunerea, mai ales că 
străinul îi dăduse și o sută de ruble, ca să aibă pentru 
cheltuielile de călătorie și părăsi casa primarului. 
Petru Plevnic era încântat că am venit la timp, căci 
dacă nu-i pleca menajera, ar fi fost cam greu să-mi 
dea vreo slujbă în casa lui. 

— N-a bănuit nimic? 

— Cum putea să bănuiască ceva? l-am arătat 
certificatele, pe care le-ai plăsmuit tu, iscălind 
numele unor boieri ruși și primarul era încântat că va 
avea o menajeră care a servit în case așa de mari. 

Rimsky dădu din cap, mulţumit. 

— Primarul - urmă Ludovica - mă puse să-mi 
despachetez lucrurile și-mi văzui de treabă prin casă. 
El se arătă foarte mulţumit cu mâncarea, pe care i- 
am pregătit-o pentru prima oară și drept răsplată, mă 
ciupi de obraz. 

— Și tu? 


ye | 


Mi 


— Fireşte că am răbdat eu ce am răbdat, dar, când 
a vrut să mă sărute cu buzele lui cărnoase, l-am cam 
repezit. Asta nu i-a prea plăcut lui Petru Plevnic şi 
mi-a explicat, pe ton de imputare, că o menajeră 
trebuie să fie mândră când stăpânul se interesează de 
ea. 

Rimsky începu să râdă. 

— Şi eu am râs de explicația burtosului primar. Atunci 
m-a aşezat la masă cu el, m-a întrebat unde m-am născut, 
ce au fost părinții mei, ba chiar și dacă am vreun ibovnic. 
Firește că l-am liniștit, spunându-i că n-am pe nimeni pe 

lume și că singurul meu scop este să lucrez câţiva ani, spre 
a-mi aduna ceva zestre, ca apoi să mă pot mărita cu un om 
de treabă. Primarul găsi că mă gândesc sănătos și-mi 
spuse că la el în casă voi putea rămâne cât vreau, iar când 
îmi voi fi găsit un om care să-mi placă, îmi făgădui să mă 
ajute și el cu câte ceva de ale casei. Am lăsat totul așa 
după cum spunea el și am început să-mi dau osteneala de a 
face totul... după voia lui - firește, cât se putea - de a-i găti 
mâncările, care știam că-i plac, într-un cuvânt, de a-l face 
să se simtă cât mai bine sub gospodăria mea. M-am lăsat 
chiar și să mă sărute, cu toate că, numai Dumnezeu știe, ce 
scârbă îmi era; seara însă, încuiam bine ușa camerei mele. 
Măsura aceasta de prevedere se dovedi a nu fi fost luată în 
zadar, căci la cel dintâi prilej îl auzii pe bătrân apropiindu- 
se de ușa odăii mele, ba chiar și bătu în ea, spre a mă 
întreba, dacă-mi place odaia și dacă patul este bun. I-am 
răspuns că mă simt foarte bine și că m-a trezit din somnul 
cel mai bun Atunci nu îndrăzni să mai insiste și îi auzii 
pașii târșâiţi, cu care se înapoie în odaie. A doua zi însă 
întrebă că de ce în cui ușa camerei mele, că doar n-am de 
ce să mă tem. Cum să n-am de ce să mă tem, i-am răspuns 
eu, când Vulturul Morţii dă târcoale prin împrejurimi. 
Petru Plevnic mă liniști, spunându-mi că Vulturul Morţii nu 
îndrăznește să intre în Meniza, care se găsește sub scutul 
lui. Iar dacă totuși ar îndrăzni să se arate pe aici, atunci ar 
ști el să-i vină de hac! Am început să zâmbesc, căci mă 
gândeam că, oare peste câteva zile tot atât de vitejește va 
mai vorbi burtosul primar al Menizei? 

— Bravo, Ludovica - zise Rimsky, dând din cap, cu 
mulţumire - ai aranjat totul, mult mai bine, decât aș 
fi îndrăznit să nădăjduiesc! 

— Sunt peste măsură de fericită, căpitane! 
răspunse fata, cu glasul tremurător de bucurie. 

— Acum însă, s-a sfârșit cu îndeletnicirea ta de 
menajeră și nu va mai trebui să înduri sărutările 
burtosului primar, căci te voi scăpa de puţin plăcuta 

slujbă pe care ţi-ai luat-o la el. Să lași deschisă 
portiţa gradinii și mă voi furișa în casă, spre a scăpa 
Meniza, încă în noaptea aceasta, de asupritorul ei 
fără suflet. 

Dar se părea că Ludovica nu se gândea la fel cu 
căpitanul său. 

— Nu se poate căpitane! 

— De ce nu se poate? 

— Astăzi nu poţi să-ţi duci planul la îndeplinire, 
deoarece primarul tot mai veghează. 

— Tot mai veghează? Dar a stins lampa! 

— Da, dar numai fiindcă s-a dus în una din odăile 
care dau spre curte. Priveşte! 

Rimsky se uită în sus. Fereastra, pe care Vulturul 
Morţii o văzuse luminată, când sosi pentru prima 
oară la casa primarului, se luminase din nou. 

— Vezi că nu s-a culcat? 

— Și de ce nu se culcă? De obicei e foarte 
somnoros? 

— Așa este, dar astăzi trebuie să fie treaz, până mai 
târziu! 

— Ce tot spui? 

— Da. Ba mi-a atras atenţia chiar și mie, să nu mă 
culc, fiindcă îi va veni un oaspe încă în timpul nopţii. 

— Un oaspe? La o oră atât de târzie? 

— Și mie mi s-a părut ciudat, dar pregătirile 
dovedesc că primarul nu minte de data aceasta. 

— Despre ce pregătiri vorbești? 

— Ascultă-mă și-ţi voi spune totul, așa, după cum 
am observat eu. 

— Vorbește, Ludovica, repede! o zori acum Rimsky. 

— Astăzi de dimineaţă - începu fata să spună - a 
sosit un curier, pe un cal numai o apă și-l căută pe 
primar. Luând în mâini scrisoarea adusă de curier, 
Plevnic deveni galben la faţă, dar înfrigurarea lui nu 

mai cunoștea margini, după ce citi cuprinsul 
scrisorii. 

— Nu știi despre ce era vorba în scrisoarea aceea? 

— N-am putut s-o citesc, deoarece primarul a 
ascuns-o în buzunarul surtucului, pe care nu l-a mai 
lepădat toată ziua și eu turbam de necaz, fiindcă îmi 
pusesem în gând să i-o șterpelesc, spre a o citi. 
Totuși, am putut să bănuiesc despre ce era vorba, 
căci îndată după aceea îmi spuse că trebuie să rămân 
în picioare, toată noaptea, spre a-l servi pe oaspele 
care va sosi. Totodată însă, îmi mai dădu și câteva 
sfaturi foarte interesante. 

— Vorbește! Vorbește! o zorea Rimsky, care ardea 
de nerăbdare, de a afla cine era oaspele primarului. 

— Mai întâi îmi porunci să aranjez odaia de 
mosafiri. După ce făcui aceasta, mă trimise la 
lăcătuș, să-l chem îndată până la el. 

— Ce să facă lăcătușul? 

— Să cerceteze toate broaștele ușilor, începând cu 
aceea de la poartă și sfârșind cu zăvorul de la ușa 
bucătăriei. Unde nu era cheie, așezară zăvoare 
puternice. Dar cercetările lor se îndreptară mai ales 
asupra odăii de mosafiri. Din ordinul primarului, 
lăcătușul puse o broască și un zăvor nou la ușă și cu 
toate că odaia oaspeţilor se găsește tot la etaj, 
meșterul puse zăbrele de fier la ferestre. 

— Nu-mi pot închipui, ce scop are această 
prevedere neobișnuită, murmură Rimsky. Cine ar 
putea să fie oaspele acesta? 

— Şi eu m-am gândit mult la aceasta; dar toate 
încercările mele, de a aduce convorbirea în jurul 
vizitatorului rămaseră fără rezultat, deoarece primarul 
schimba vorba cu încăpățânare de catâr. Ba, ceea ce nu 
prea este în obiceiul guralivului Petru Plevnic, nici măcar 
din greșeală nu scăpă o vorbă, care să trădeze numele 
oaspelui, pe care-l aștepta. 

Rimsky se pregăti de plecare. 

— E târziu. Ludovica! Întoarce-te în casă și fii mai 
departe cu ochii în patru, la tot ceea ce se petrece 
aici. Mâine noapte voi veni din nou și până atunci vei afla 
cine este oaspele lui Petru Plevnic și atunci... atunci 
vom hotări ce trebuie să facem. 

Cu aceste cuvinte strânse mâna Ludovicăi și se 
îndepărtă cu pași ușori. 

Fata se uită după el, până când făptura Vulturului 
Morţii se pierdu în bezna nopţii. Apoi intră și ea în 
casă. 

Ea se furișă până în odaia sa de la etaj unde își 
aruncă mantia neagră de pe umeri și în urmă trecu în 
bucătărie, spre a-și sfârși ceea ce mai avea de făcut. 

În vreme ce Ludovica stătea de vorbă cu Vulturul 
Morţii, primarul se înapoiase în odaia sa de lucru și 
trăgând din pipa sa cu coadă lungă, se cufundă în 
pitirea actelor, care zăceau pe masa sa de scris. 

Petru  Plevnic era cuprins de o înfrigurare 
neobișnuită și la cel mai mic zgomot sărea de pe 
scaun, alerga la fereastră și pândea, să vadă dacă nu 
cumva i-a sosit mosafirul. 

În cele din urmă renunţă la lucru, fiindcă din 
pricina nervozităţii sale nu putea să înţeleagă nimic 
din ceea ce citea și trântindu-se în fotoliul de lângă 
cămin, pufăia zgomotos din pipă. 

Gândurile la Ludovica îi dădeau și ele de lucru. 

Nu mai încăpea nici o îndoială că fata aceasta îi 
frământa creierul mai mult decât era firesc ca o 
menajeră să-l preocupe pe stăpânul său. Toată ziua 
nu făcea altceva, decât să se gândească la ea. 

Până atunci, Petru Plevnic nu avusese parte, decât 
numai de menajere bătrâne și urâte, deoarece la zgârcitul 
primar nu veneau decât acelea care nu mai erau primite 
nicăieri. Dar nici acestea nu rămâneau la el vreme 
îndelungată, fiindcă nu se puteau împăca cu felul ciudat de 

a fi al primarului. Şi apoi nici leafa nu era atât de mare, 
încât să se supună toanelor lui Plevnic. 

Ludovica era cea dintâi menajeră tânără și 
frumoasă, care a trecut vreodată pragul casei 
primarului. 

Petru Plevnic se simţi atras faţă de tânăra fată din 
cea dintâi clipă când îi veni în casă și de aceea o 
primi prietenește și cu bună voinţă, din prima zi. 
Fostele lui menajere nu l-ar fi recunoscut, dacă l-ar fi 
văzut cu câtă drăgălășenie și prietenie se purta 
burtosul cu Ludovica. 

Petru Plevnic acest întruchipător desăvârșit al 
zgârceniei, îi dăduse Ludovicăi cea mai mare dovadă 
pe care o putea da el despre simţămintele sale bune: 
nu-i părea rău de mâncarea pe care era silit să i-o 
dea menajerei sale. 

Chiar și acum, când aștepta cu atâta înfrigurare 
sosirea oaspelui vestit prin curier special, el se 
gândea necontenit la chipul drăgălaș al Ludovicăi. Ba 
îi veni în minte chiar și gândul s-o ia pe Ludovica de 
soţie și nici o clipă nu s-ar fi îndoit că fata i-ar primi 
propunerea cu cea mai mare însufleţire. 

Și rumegând planul acesta, pentru Petru Plevnic 
punctul de căpetenie era că o soţie nu costă așa de 
mult ca o menajeră. 

Menajerei trebuie să-i dai leafă - se gândea el - 
soţiei nu! Şi acesta era un argument atât de puternic, 
încât Plevnic începu să se gândească serios la 
căsătoria sa cu Ludovica. La urma urmelor, ar fi o 
pereche foarte nimerită! 

Primarul se cam plictisi de atâta așteptare și se 
duse în bucătărie, unde Ludovica se îndeletnicea în 
jurul focului, pentru a putea primi oaspele cu 
mâncare proaspătă. 

Oprindu-se în pragul bucătăriei, Petru Plevnic o 
măsură pe fată, cu priviri strălucitoare de bucurie, 
apoi se apropie de ea, în vârful degetelor. 

Ludovica era atât de cufundată în îndeletnicirea sa, 
încât nici nu băgase de seamă sosirea stăpânului. 

Cânta încet, un cântec polonez când deodată 
primarul se ivi lângă ea și o cuprinse de mijloc. 

Ludovica ţipă, speriată. 

— Vai! domnule primar, cum m-ai speriat! Nici nu 
te-am văzut când ai intrat! 

— Fără îndoială că ţi-ai închipuit că Rimsky este 
acela, care a venit așa, pe nesimţite! zise Petru 
Plevnic, râzând mulţumit, de gluma pe care o făcuse. 

— Zău că nici de el nu m-aș fi speriat mai tare! 

— Erai tare cufundată în gânduri! Ia spune-mi și 
mie, la cine te gândeai? 

Dar de unde ai scos-o și pe asta, domnule 
primar? 

— Ehei! - zise Petru Plevnic, amenințând fata în 
glumă, cu degetul arătător - tare mă tem eu că, tot ai 
pe cineva și acela îţi întunecă gândurile! 

— Ce naiba, domnule primar, n-ai încredere în 
cuvântul meu? 

— Ai întârziat cam mult, mai adineauri! 

— Ti-am spus că m-am dus s-o văd pe mătușă-mea 
care e bolnavă. 

Petru Plevnic izbucni într-un hohot de râs. 

— Și oare această mătușică bolnavă, nu este vreun 
flăcău sănătos și frumos? 

— Cum puteţi crede așa ceva despre mine, domnule 
primar? zise Ludovica, prefăcându-se că se simte 
jignită. V-am spus că n-am pe nimeni în lumea 
aceasta că nu iubesc pe nimeni și vă rog să mă 
credeţi! 

— Nici chiar pe mine? întrebă Petru Plevnic, luând 
o înfățișare, după cât credea el, cât mai atrăgătoare, 
în realitate însă foarte caraghioasă. 

— A, când este vorba de domnul primar, se schimbă 
socoteala! - răspunse Ludovica zâmbind, deoarece 
înfățișarea primarului o împiedica să se mai ţină 
serioasă. 

— Pe mine mă iubești? - întrebă primarul, cu ochii 
strălucitori de bucurie. 

— Pe domnul primar îl preţuiesc și-l stimez! 

— Numai? - exclamă Petru Plevnic, plouat. 

Apoi adăugă, cu voce mieroasă: 

— Si dacă ai ști, Ludovica, ce dragă-mi ești! 

— Într-adevăr? 

— Pe Dumnezeul meu! 

— Dar dacă nu te cred? 

— Îţi voi dovedi. Dar și tu ai putea să fii mai 
drăguță cu mine, căci un om mai în vârstă... ei!... ce 
tot vorbesc... la urma urmelor nu sunt eu tocmai atât 
de vârstnic... dar, cum să spun... un om mai așezat, 
mai copt, preţuiește mai mult, decât mulţi tineri 
flușturatici. Apoi, nu trebuie să uiţi că, eu sunt cel 
dintâi cetăţean al Mezinei și în orașul acesta nu se 
întâmplă, decât ceea ce vreau eu. Toată lumea mă 
iubește și mă stimează... numai tu nu vrei să fii mai 
drăguță... 

— Vai, domnule primar - zise Ludovica - dar cum 
poţi să spui așa ceva? Nu sunt eu destul de drăguță 
cu d-ta? Îţi fac totul după voia d-tale, nu gătesc decât 
mâncările care știu că-ţi plac, îţi pregătesc halatul de 
noapte, papucii, îţi pun tichia pe cap, îţi umplu pipa... 
Ce vrei să mai fac? 

Orologiul sună ceasurile unsprezece. 

— Ei, Ludovica - urmă Petru Plevnic - aș avea eu 
multe să-ţi spun și... cred că nu ţi-aș vorbi în zadar! 

— Tare mi-e teamă că te înșeli! zise tânăra fată în 
sinea sa. 

Deodată se auzi zăngănitul unor clopoței de sanie. 
Petru Plevnic sări ca un arc. 

— Mi se pare că a sosit oaspele... exclamă primarul 
și fără a sfârși fraza, alergă în odaie, unde deschise 
fereastra și privi curios în dreptul porţii. 

În faţa casei se oprise o troică în care se găsea un 
singur călător, învăluit până peste urechi într-o șubă 
îmblănită cu piei de lup. Vizitiul sărise tocmai de pe 
capră și voia să sune la poartă. 

— Cine e acolo? strigă primarul, de la fereastră. 

Călătorul din troică se ridică în picioare și întrebă 
și el, la rândul său: 

— Am cinstea cu domnul Petru Plevnic, primarul 
orașului? 

— Eu sunt, la ordinele dv. 

— Am sosit! 

— Vă deschid îndată! 

Plevnic alergă iute în bucătărie și gâfâi: 

— Ludovica, iute! A sosit mosafirul! Aleargă ca 
vântul și deschide-i poarta! 

Fata lăsă baltă îndeletnicirea-i culinară și sărind 
câte două trei trepte deodată, alergă să deschidă cât 
mai iute, oaspelui misterios al primarului. 

Ajungând la poartă, întrebă curioasă: 

— Cine este acolo? 

— Oaspele primarului! răspunse o voce adâncă, 
bărbătească. 

Ludovica deschise poarta și îndată, după intrarea 
străinului, o închise din nou. 

Ea se uită curioasă la mosafir, dar nu-i putea zări 
chipul, deoarece gulerul de blană al șubei era ridicat 
și căciula vârâtă până peste ochi aproape. 

Străinul se opri o clipă, așteptă până când fata 
încuie poarta și numai pe urmă porni mai departe, pe 
drumul arătat de Ludovica. 

La lumina lămpii de pe coridor, misteriosul oaspe 
văzu chipul Ludovicăi și se înclină curtenitor în faţa 
ei. 

— Iertaţi-mă, jupâniţă, că jos, în întuneric nu v-am 
putut observa îndeajuns, spre a-mi da seama cine 
sunteţi. Fără îndoială, fiica domnului primar!? 

— Nu, numai menajera lui - răspunse fata, la 
întrebarea străinului, din care nu putu vedea altceva, 
decât doi ochi negri, strălucitori. 

— A primit domnul primar înștiinţarea mea? 

— A primit-o! 

Între timp ajunseră înaintea ușii odăii de lucru a 
lui Petru Plevnic, care auzind pașii celor doi o 
deschise și se grăbi în întâmpinarea oaspelui său. 

— Fiţi binevenit în casa mea! - zise primarul, 
înclinându-se respectuos. 

Străinul strânse cu căldură mâna lui Petru Plev sa 

— Te rog să mă ierţi, domnule primar, că-ţi tulbur 
liniștea în toiul nopţii, dar programul călătorie n-a 
fost întocmit de mine, ci de aceia, care îmi poruncesc 
și mie. La drept vorbind, nici pentru mine nu este 
prea plăcută această călătorie de noapte. Credeam că 
a sosit primăvara. Prin șesul Rusiei nu este decât 
soare și flori. Aici, printre munţi, de două zile a 
început să ningă din nou, ca în toiul iernii. 

— Vremea este foarte capricioasă! - zise Petru 
Plevnic și în vreme ce-și pofti mosafirul în odaie îi 
dădu Ludovicăi instrucţiunile necesare. 

— Ludovica, fierbe ceaiul și frige carnea iute, căci 
oaspele nostru trebuie să fie flămânzit de când este 
pe drum! 

Ludovica făcu stânga împrejur și dispăru în 
bucătărie. Dar ușa n-o închise în urma sa și în clipa 

în care auzi închizându-se ușa camerei de lucru a 
primarului, se furișă încet pe coridor și lipindu-și 
urechea de gaura cheii, ascultă să audă ce se 
vorbește înăuntru, spre a-i putea comunica 
Vulturului Morții, amănunte despre persoana 
misteriosului străin. 

Ajuns în odaia de lucru, oaspele își scoase căciula 
din cap și-și dezbrăcă șuba cu blană de lup. 

Înaintea primarului se ivi un bărbat tânăr, ca de 
vreo treizeci și cinci de ani, chipeș și voinic, aproape 
cu două capete mai înalt decât primarul. 

În mână avea o casetă de fier, pe care o așeză pe 
masă, cu multă băgare de seamă și de pe care nu-și 
luă ochii nici o clipă, nici după aceea. Pe semne că ea 
cuprindea acte sau valori foarte însemnate. 

Petru Plevnic îl rugă să ia loc, dar străinul nu șezu 
ci-i adresă următoarea întrebare: 

— Mai înainte de a lua loc în casa d-tale domnule 
primar - zise el în șoaptă, - aș vrea să știu dacă mă 
pot simţi în deplină siguranţă sub acoperișul d-tale? 

Petru Plevnic se înclină: 

— Ca și în palatul ţarului! 

— Cine mai locuiește în casă? 

— Afară de mine, nimeni. Sunt văduv de treizeci de ani 
și m-am obișnuit cu burlăcia. 

— Si menajera? 

— Puteţi avea toată încrederea în ea! 

— Eşti sigur de ceea ce spui? 

— Îmi bag mâna în foc! 

— Prin urmare, d-ta ești răspunzător de siguranţa 
mea și a obiectelor care se găsesc asupra mea? 

— Neapărat! 

Străinul îi întinse mâna. 

— Atunci, domnule Plevnic, te salut, ca pe omul de 
încredere al guvernului. 

Strângerea aceasta de mână, care avea rostul de a 
însemna o distincţie pentru primar, îl impresionă 
atât de mult pe Petru Plevnic, încât omul începu să 
tremure de emotie. 

— Îmi daţi voie să vă pun și eu o întrebare? zise el, 
adresându-se umil în spre musafirul său. 

— Te rog! răspunse curtenitor străinul, care din 
clipa, în care se așezase pe scaun, nu-și mai luase 
mâna de pe caseta de fier. 

— V-aș ruga să-mi spuneţi - zise Petru Plevnic în ce 
chip trebuie să mă adresez dv.? În porunca pe care 
mi-a adus-o  curierul azi dimineaţă, de la 
guvernatorul din Angorov, nu se pomenește de nici 
un nume și de aceea, nici acum nu știu, pe cine am 
cinstea să găzduiesc în umila mea locuinţă. 

Străinul zâmbi. 

— Ai dreptate, domnule primar! 

Cu aceste cuvinte își vâri mâna în buzunarul din- 
năuntru al surtucului și scoase de acolo un 
document, pe care-l așează sub ochii lui Petru 
Plevnic. 

— Citește, domnule primar! 

Petru Plevnic se cufundă curios în citirea acestui 
document, în josul căruia se găsea propria iscălitură 
a ţarului, stăpânul tuturor rușilor. 

Uimirea primarului fu atât de nemărginită, încât 
rămase cu gura căscată și se uită năuc când la 
document când la străinul, care ședea în faţa lui, 
zâmbind. 

— Porunca ţarului, bâigui primarul în cele din urmă. 

Străinul îndoi documentul și-l ascunse din nou în 
buzunarul surtucului. Petru Plevnic se uită la 
musafirul său și-i zise, cu cel mai desăvârșit respect: 

— Te rog să mă ierţi, stăpâne, dacă nu te-am primit 
cu stima ce ţi se cuvine. Dar casa mea n-a mai avut 
până astăzi, un oaspe atât de distins! 

Străinul continuă să zâmbească. 

— De care oaspe distins vorbești, domnule primar!? 
Nici eu nu sunt altceva, decât tot un om, ca și d-ta. 

— Nu, nu! - zise Petru Plevnic, buimăcit. Acela care 
călătorește cu propria iscălitură a ţarului, nu poate fi 
decât un mare duce. 

Străinul râse cu poftă. 

— Ei, tocmai mare duce, nu, ci doar căpitanul de 
gardă Vladimir Korsakoff, curierul ţarului... 

— Curierul  ţarului!... repetă Petru  Plevnic, 
primarul Menizei, ca și când ar fi zis «Împăratul 
Japoniei», sau «Sahul Persiei». 


Dar Petru Plevnic știa ce însemnătate avea 
titulatura aceasta în Rusia și de aceea se purta cu 
atâta respect, cu atâta umilinţă, faţă de oaspele său. 
Nimeni pe lume nu se putea făli, să fi fost primit cu 
atâta stimă și consideraţie de primarul Manizei, ca 
Vladimir Korsakoff. 

Pe vremea aceea nu existau trenuri și în consecinţă 
nici poșta nu funcţiona în chip regulat, ca în zilele 

noastre. Comunicaţia se făcea cu diligenţele, care 
duceau și scrisorile și pachetele. Dar diligenţele nu 
erau sigure niciodată, fiindcă bandele de tâlhari, care 
cutreierau ţara aveau o deosebită slăbiciune pentru 
ele, atacându-le necontenit și ușurând pe călători și 
poștași de tot ceea ce aveau asupra lor. 

De aceea poruncile ţarului erau trimise 
întotdeauna cu ofiţerii cei mai buni și mai încercaţi 
ai regimentului de gardă și acești ofiţeri se numeau 
«curierii ţarului». Firește că acești curieri ai ţarului 
erau primiţi cu cea mai mare stimă, peste tot locul, 
pe unde treceau. În localităţile mai mari ei erau 
găzduiţi chiar de guvernatori, în cele mai mici, de 
primari, și unii și alţii fiind obligaţi să le vină în 
ajutor și să le înlesnească de a-și duce însărcinarea la 
îndeplinire, cât mai bine și mai sigur. 

— Şi unde vă duceţi domnule căpitan? întrebă 
Petru Plevnic, după ce-și mai reveni puţin din 
aiureală. 

Curierul ţarului răspunse liniștit: 

— Tinta călătoriei mele este Varșovia, unde mă duc 
cu instrucţiunile verbale ale Majestății Sale Ţarului, 
pentru contele Gorciacov, guvernatorul orașului. 
Totodată îi voi preda contelui Gorciacov și această 
casetă, care cuprinde darul Majestății Sale. 

De-abia acum zări Petru Plevnic caseta de fier pe 
care degetele curierului băteau toba, nervos. 

— Așa dar, caseta aceasta este pentru contele 
Gorciacov! După cât știu eu, guvernatorul Varșoviei este 
foarte bine văzut la curtea din Petrograd? 

Căpitanul Vladimir Korsakoff dădu din cap. 

Ludovica aflase îndeajuns. Încet, fără a face nici cel 
mai mic zgomot, care ar fi putut s-o trădeze, ea se 
furișă din dreptul ușii și alergă în bucătărie, spre a 
pregăti cele  trebuincioase cinei, pentru ca 

întârzierea să nu stârnească bănuiala primarului, sau 
poate a curierului, care părea atât de prevăzător. 

În timpul acesta, primarul urmă conversaţia 
începută cu curierul ţarului. Acesta fiind cel dintâi 
prilej care i se ivise lui Petru Plevnic, de a sta de 
vorbă cu persoane atât de suspuse, primarul Manizei 
începu să se intereseze, cu curiozitate de femeie 
bătrână, de tot ceea ce credea că-l va putea iniţia în 
tainele vieţii de curte. 

— Nu-i așa, domnule căpitan de gardă că dv. faceţi 
serviciul la regimentul de curieri ai ţarului? 

— Nu - răspunse Korsakoff, zâmbind - eu sunt ofiţer 
de gardă și-mi îndeplinesc serviciul veșnic pe lângă 
persoana ţarului. Dacă de data aceasta mi s-a dat o 
însărcinare de curier, se datorește numai 
împrejurării că este vorba de o însărcinare nespus de 
însemnată, foarte delicată și care necesită un curaj 
deosebit. 

— Dacă v-aţi luat o însărcinare atât de 
primejdioasă, de ce nu călătoriţi cu o sanie de la 
curte și cu escortă de cazaci? 

— O sanie de la curte n-ar putea decât să-mi strice. 
Călătorind cu ea, toată lumea ar ști cine sunt, ori eu 
trebuie să mă feresc tocmai de aceasta. Din aceeași 
pricină nu iau cu mine nici escortă de cazaci. Totuși, 
guvernatorul din Garadnow a hotărât să-mi dea un 
detașament de cazaci, care să mă însoţească o bucată 
de drum. 

— În ţinutul acesta nu vă pândește nicio primejdie - 
zise Petru Plevnic. Sub ocrotirea mea liniștea și 
pacea Menizei nu este tulburată de nimeni și 
niciunul din cetăţenii orașului nu se poate plânge că 
a căzut jertfă vreunei spargeri sau tâlhării! 

— Trebuie să-ţi mărturisesc că declaraţia aceasta 
mă surprinde foarte mult - răspunse Vladimir 
Korsakoff - fiindcă, după câte mi s-au spus, Stanislau 

Rimsky, temutul căpitan de bandiți, care este 
cunoscut sub numele de Vulturul Morţii, s-ar 
îndeletnici tocmai prin împrejurimile acestea! 

Petru Plevnic ridică din umeri dispreţuitor. 

— Nu îndrăznește Rimsky să-și pună piciorul în 
Meniza, deoarece cunoaște puterea pandurilor mei 
bine instruiți și știe că, n-ar mai scăpa viu, din 
mâinile lor! De altfel, el se mulțumește să prade 
satele din jurul graniţei poloneze, hoinărind între 
Rudin și Chișinău. Cred însă că nu este departe ziua 
în care vom auzi că și capul lui a căzut în laţul 
spânzurătorii! 

— Ai dreptate domnule primar! Chiar dacă acest 
cutezător bandit a izbutit să fugă din Varșovia, aici i 
se va înfunda!... În orice caz, împrejurarea că 
Vulturul Morţii n-a îndrăznit să se avânte și în 
Meniza, pune într-o lumină foarte frumoasă puterea 
d-tale de organizare... 

Petru Plevnic se înclină adânc în faţa acestui 
compliment și se gândi că Vladimir Korsakoff va 
vorbi despre puterea lui de organizare și la locul în 
drept; ori, în cazul acesta nu mai încăpea nicio 
îndoială că va fi decorat de ţar. 

Ce fericire ar însemna o decorație pentru el! 

Korsakoff urmă convorbirea începută: 

— În orice caz, pare foarte ciudat că, până acum nu 
s-a putut pune mâna pe Vulturul Morţii și tovarășii 
săi de tâlhării! Sunt încredinţat că dacă mi s-ar da un 
detașament de cazaci, aș pune mâna pe el, în răstimp 
de câteva zile. 

— A fost urmărit de nenumărate ori - răspunse 
primarul Menizei. Ba contele Gorciacov a trimis după 
el un regiment întreg. L-au și încolţit ostașii, dar a 
fost cu neputinţă să se dea peste ascunzătoarea lui. 
În cele din urmă, o femeie, căreia bandiții i-au tăiat 
părul și au legat-o goală de un pom, a dezvăluit că 

ascunzătoarea mult căutată se găsește în pădurea de 
la Zlepitnak. În urma acestei știri, regimentul 
încercui pădurea, scotocind fiecare scorbură, fiecare 
văgăună ce i se ivi în cale. În felul acesta cazacii au și 
dat peste o peșteră alcătuită din mai multe părti, 
unde s-au găsit urmele bandiţilor. Dar tâlharii au 
prins de veste pe semne și au spălat putina la timp, 
așa că ostașii n-au mai găsit decât urmele bandiţilor 
în peșteră. De atunci au dispărut și nimeni nu știe, 
unde sunt... 

În clipa aceea se deschise ușa și Ludovica intră, 
aducând ceaiul, care împrăștie un miros puternic de 
rom. După ceai, ea mai aduse și carnea de purcel 
proaspăt friptă, pe care o gătise la repezeală, după ce 
ascultase o bună parte din convorbirea primarului cu 
oaspele său. 

Vladimir Korsakoff urmărea cu priviri calde fiecare 
mișcare a fetei și lucrul acesta nu-i scăpă lui Petru 
Plevnic, în inima căruia încolţi gelozia. 

Până atunci era foarte încântat de oaspele său; dar 
când zări privirile înflăcărate ale căpitanului gardă, 
se gândi: 

— Cine dracul l-a mai adus aici pe acest curier al 
ţarului. 

Vladimir Korsakoff, care n-o zărise pe Ludovica 
decât numai în semi-întunericul coridorului, de-abia 
acum observă ce chip drăgălaș și trup ispititor avea 
fata. La rândul său, observă și Ludovica, privirile 
pline de înţeles ale căpitanului și răspunse zâmbind. 

Atât îi mai trebuia lui Petru Plevnic. O lovitură de 
pumnal în inimă și cu acest zâmbet al Ludovicăi, erau 
tot una pentru el. 

În vreme ce fata așeză ceașca cu ceai în faţa 
căpitanului, acesta îi mângâie mâna, cu o mișcare 
foarte iute, aproape de neobservat. Dar ochilor lui 

Petru Plevnic nu le scăpă nici chiar această mișcare 
fulgerătoare. 

Șarpele geloziei încolăcise sufletul burtosului, care 
nu știa ce să facă, spre a îndepărta fata din odaie. 

— Ludovica - zise el, în cele din urmă - cred că-ţi vei găsi 
ceva de lucru prin bucătărie! Vezi de fă o plăcintă, să ne 
primim oaspele după cum se cuvine. 

Ludovica se îndepărtă ascultătoare și în vreme ce 
se îndrepta spre ușă, Vladimir Korsakoff o urmări cu 
privirile lui aprinse. Cu toate că Petru Plevnic îi 
pândea fiecare mișcare, totuși ea izbuti să-i mai 
arunce o ocheadă căpitanului. 

Bietul primar nu răsuflă ușurat, decât numai când 
văzu ușa închizându-se în urma ei. 

— Vorbeam despre Vulturul Morţii - reluă căpitanul 
de gardă. Așa dar după părerea d-tale nu trebuie să 
mă tem că voi fi vizitat de căpetenia bandiţilor? 

— În privinţa aceasta puteţi fi liniștit. De altfel, în 
urma poruncii primite astăzi de dimineaţă, am întărit 
toate broaștele și zăvoarele de la uși, așa că în clipa 
de faţă casa mea este o adevărată cetăţuie, în care nu 
se poate pătrunde fără învoirea mea. Și mai ales 
odaia dv. este în afară de orice primejdie. Afară de 
broască, ușa mai are două reteveie groase de fier, iar 
fereastra e zăbrelită, cu toate că se află la etaj. 

— Nici nu l-aș sfătui pe nimeni, să intre în odaia 
mea! zise Vladimir Korsakoff, ameninţător. 
Nechematul vizitator ar fi primit cu arme, care nu 
dau greș nicicând! Este de datoria mea să apăr 
caseta, până la cea din urmă suflare! 

— Atât de mare este valoarea cuprinsului ei? 
întrebă Petru Plevnic, curios. 

— Neobișnuit de mare! răspunse curierul ţarului. Și 
tocmai din această pricină am primit propunerea 
guvernatorului din Garadnow. 

— Ce v-a propus guvernatorul? 

— Ca din Meniza și până când voi ajunge în ţinuturi 
mai sigure, să fiu însoţit de un detașament de cazaci, 
deoarece se pare că în timpul din urmă Vulturul 
Morţii și-a așezat cartierul general al isprăvilor sale 
prin regiunea aceasta. 

— Măsura nu poate să strice! Și cazacii care vă vor 
însoţi vor fi din Meniza! 

— Nu. Orașul d-tale nu poate să se lipsească de 
cazacii săi, fără riscuri. Guvernatorul din Garadnow 
îmi trimite, poimâine dimineaţa, o trupă de douăzeci 
de cazaci, în tovărășia cărora îmi voi urma drumul. 

— Atunci - zise Petru Plevnic - și mâine voi avea 
cinstea să vă numesc oaspele meu? 

— Da, trebuie să rămân aici - răspunse căpitanul de 
gardă - deoarece detașamentul de cazaci nu va sosi 
decât în cursul zilei de mâine. 

— Îmi pare foarte bine - zise primarul, cu un 
zâmbet silit - că domnul căpitan mai rămâne o zi în 
Meniza! 

În ascuns însă, se gândea tocmai pe dos. Din clipa, 
în care zărise privirile pline de înţeles pe care 
curierul ţarului le schimbase cu Ludovica, de-abia 
aștepta să-l vadă plecat. Și ceea ce-l neliniștea mai 
ales era faptul că Ludovica găsise de cuviinţă să 
răspundă la aceste priviri. 

— Nu face nimic! se gândi burtosul. Voi fi cu ochii 
în patru! Oare la Petrograd n-are destule prilejuri de 
aventuri, de ce nu se astâmpără nici măcar la 
Meniza. 

Peste câtva timp Ludovica intră în odaie din nou, 
aducând plăcinta fierbinte, din care cei doi bărbaţi se 
ospătară cu poftă. 

— Plăcinta aceasta este tot atât de bună - zise 
Vladimir Korsakoff - după cât de frumoasă este aceea 
care a făcut-o. 

Ludovica zâmbi. Petru Plevnic se făcu alb ca varul 
și-și frământă creierul din nou, spre a găsi o pricină 
de a o trimite din odaie. 

— Ludovica - zise el - coboară până în pivniţă și mai 
adu câteva sticle cu vin, căci după cât văd, n-o să ne 
ajungă ce avem aici. 

— Bine domnule primar, dar cine să bea atâta vin, 
când aci mai sunt trei sticle neîncepute? se amestecă 
Vladimir Korsakoff. 

— Nu vă împotriviţi, domnule căpitan - răspunse 
Petru Plevnic, cu un zâmbet forţat - mi-e teamă că, 
după ce veţi gusta din vinul acesta, va trebui ca 

Ludovica să mai coboare în pivniţă și a treia oară!... 
Du-te Ludovica! 

Și fata părăsi odaia din nou, ascultătoare. 

Dar nu trecură nici cinci minute și Ludovica se și înapoie 
cu trei sticle, spre marea bucurie a căpitanului de gardă, 
care-i întinse paharul golit: 

— Toarnă-mi un pahar, frumoasă jupâniţă! 

Și în vreme ce Ludovica turna vinul auriu, Vladimir 
Korsakoff o măsură din creștet până-n tălpi, cu 
privirile sale înflăcărate. 

După cât se părea, singura grijă a fetei era să nu 
verse nici o singură picătură din nectar, alături de 
pahar; în realitate însă, ea își dădea seama prea bine 
că ofiţerul o sorbea din ochi și hotări să-l înflăcăreze 
și mai mult deoarece în chipul acesta putea să fie și 
mai folositoare Vulturului Morţii. Cine știe ce secrete 
importante duce cu sine curierul ţarului, secrete, pe 
care nu va întârzia să i le dezvăluie și ei, dacă va 
izbuti să-l prindă în mrejele sale. 

Ea cunoștea îndeajuns de bine nemărginita ură ce 
fierbe în sufletul lui Stanislau Rimsky, împotriva 
asupritorilor Poloniei și ca poloneză, Ludovica simţea 
la fel cu Vulturul Morţii. Ascultând prin gaura cheii, 
ea aflase că acest curier ducea porunci de foarte 
mare însemnătate guvernatorului Varșoviei, așa că, 
aflarea acestor porunci secrete, nu putea decât să 
folosească Poloniei, și gândul de a afla taina 
curierului ţarului cu orice preţ, se aprinse în mintea 
Ludovicăi, cu tăria unei hotărâri vrednică de admirat. 

Umplu paharele din nou și în vreme ce turna vinul 
în cupa căpitanului, se uită la el, cu priviri 
surâzătoare. 

Petru Plevnic se frământă pe scaun, se uita amărât 
la fată și în cele din urmă, izbucni, pe neașteptate: 

— Ludovica, cercetează toate ușile și vezi, dacă sunt 
bine încuiate. După aceea du-te în bucătărie, fă rânduială 

pe acolo și așteaptă până când te voi chema. Se poate să 
mai avem nevoie de tine. 

Ludovica părăsi odaia, iar Petru Plevnic, pentru a 
nu-i da răgaz oaspelui său de a se gândi că o 
trimisese pe fata anume din casă, ridică paharul și 
zise: 

— Trăiască bunul și iubitul nostru stăpân, 
Maiestatea Sa, Ţarul tuturor rușilor! 

Vladimir Korsakoff se sculă de pe scaun și ridicând 
paharul, repetă și el: 

— Trăiască Ţarul! 

— Și întotdeauna să aibă parte numai de ostași așa 
de credincioși ca dv. domnule căpitan Vladimir 
Korsakoff! 

Gazda şi mosafirul mai goliră un pahar, apoi altul 
şi iarăşi altul. 

Amândoi erau obișnuiți cu băutura și sticlele se 
goleau văzând cu ochii. Ludovica făcuse bine că mai 
aduse câteva sticle, deoarece vinul se irosea, de 
parcă buteliile ar fi fost găurite. 

În mijlocul acestei beţii, care se încinse în doi, 
Petru Plevnic uită deodată de stima ne care o datora 
oaspelui său și se adresă lui Vladimir Korsakoff cu o 
intonațţie foarte puţin curtenitoare: 

— La dracu, Vladimir Korsakoff, ce tot îţi ţii mâna 
pe caseta aceea? Găsesc prevederea d-tale exagerată și 
jignitoare! Oare ţi-e teamă să nu te fur eu? 

— Vai, nici prin minte nu-mi trece... 

— Atunci te temi, pe semne, că Vulturul Morţii să nu 
se furișeze în odaie, ca o nălucă nevăzută și să-ţi 
șterpelească  preţioasa casetă, într-o clipă de 
neatentie! 

— Ti-am spus că, nici de Vulturul Morţii nu mă 
tem. Dar văd că ai dreptate, precauția mea e cam 
exagerată. Fiindcă, chiar dacă, ferească Dumnezeu, 
caseta ar cădea în mâini străine, totuși, hoţul nu s-ar 

alege cu nimic, de pe urma furtului, deoarece hârtiile 
și documentele care se găsesc înăuntru sunt scrise 
cu un cifru secret și nu le-ar putea citi, decât numai 
acela, care ar avea cheia ascunsă a acestui scris. 

Petru Plevnic înghiţise cam multe pahare cu vin, 
așa că acum își îngăduia o intimitate tot mai mare, 
faţă de curierul ţarului. 

Așa de pildă, el nu se sfii să-l lovească pe căpitan 
pe umăr și să zică: 

— Pe mine vrei să mă legi la gard, Vladimir Korsakoff? 
Crezi într-adevăr că sunt tocmai atât de nătărău, 
încât să primesc ca bun, tot ce-mi îndrugi aici? 

Căpitanul de gardă se uită uimit la primarul, care 
își îngăduise într-adevăr, prea multe. 

— Îţi spun sincer... domnule primar... că nu prea 
înţeleg ce vrei să spui? 

— Ce vreau să spun, repetă Petru Plevnic, râzând 
atât de zgomotos, de răsunară ferestrele. Numai 
atâta că în caseta aceea nu se găsesc porunci scrise 
cu cheie tainică. 

Vladimir Korsakoff păli. 

— Dar ce anume? întrebă el cu înfrigurare. 

— Obiecte preţioase, sau bani. 

— Și din ce deduci aceasta, domnule Petru Plevnic? 

— Nu este obiceiul de a duce documente în caseta de 
fier! - răspunse primarul. 

Vladimir Korsakoff începu să râdă: 

— Petre Plevnic, ești vrednic de slujba 
impunătoare, pe care o ocupi în Meniza, fiindcă ești 
deștept și viclean. Văd că știi să te gândești, ori 
aceasta este o raritate în Rusia, la oamenii care 
ocupă slujbe atât de înalte ca d-ta. Ai dreptate, 
bănuiala d-tale este îndreptăţită. Și fiindcă, mai 
înainte de a pleca din Petrograd, mi s-a atras atenţia 
în mod deosebit, asupra credinţei cu care slujești 
guvernul, Îţi voi arăta. 

— Îmi arăţi? 

Fără a mai răspunde vreun cuvânt, Vladimir 
Korsakoff scoase o mică cheie din buzunar și 
deschise caseta. 

Ochii lui Petru Plevnic se întoarseră aproape pe 
dos de curiozitate, când căpitanul de gardă ridică 
încet capacul casetei. 

Încă o mișcare și în faţa privirilor înmărmurite ale 
primarului Menizei se ivi o cupă de aur curat, lucrată 
de o mână de maestru și bătută cu nenumărate pietre 
preţioase. 


Petru Plevnic nu mai văzuse niciodată în viaţa lui, 
un obiect atât de frumos lucrat și de un preţ atât de 
mare, de aceea, după ce-și mai reveni în fire puţin, își 
făcu semnul crucii și mormăi: 

— Numele Domnului fie binecuvântat! 

Pe cupa aceasta de aur străluceau diamante de 
mărimea boabelor de fasole, rubine  înfocate, 
153 


smaralde verzi, ca mânia, opale cu feţe ca oţelul care, 
împreună cu lucrătura nobilului metal, alcătuiau o 
adevărată comoară. Strălucirea giuvaerului mărise 
lumina din odaie. 

Petru Plevnic uitase să mai tragă din pipă și 
rămase năuc, uitându-se încremenit la frumuseţea 
din faţa ochilor săi. De-abia într-un târziu își 
recapătă graiul. 

— Vladimir Korsakoff și cui îi duci acest dar de o 
frumuseţe atât de neobișnuită? Cine va fi fericitul, 
care se va putea făli de a fi proprietarul acestei 
comori? 

Căpitanul de gardă se gândi o clipă, apoi răspunse: 

— Este darul ţarului, pentru contele Gorciacov, 
guvernatorul Varșoviei! 

— Și pentru ce îl cinstește ţarul pe contele 
Gorciacov, cu un dar atât de frumos și de nepreţuit? 
întrebă primarul Menizei, cu curiozitate de babă. 

— O mică distincţie pentru subjugarea Poloniei! De 
când contele Gorciacov a fost numit guvernatorul 
Varșoviei, Polonia se zbate din ce în ce mai 
neputincioasă, sub jugul rusesc. Contele Gorciacov 
nu cunoaște gluma, orice încercare de revoltă, el o 
înăbușă în fașă și-și merită pe deplin poreclele de Călău 
al Varșoviei și Vampirul Poloniei. Apoi, contele 
Gorciacov mai este și omul care are grijă ca minele de 
plumb din Siberia să nu ducă lipsă de mână de lucru. 
El trimite acolo cu sutele, pe aceia care îndrăznesc să 
se împotrivească stăpânirii rusești. 

— Așa și trebuie! - întări Petru Plevnic, cu multă 
importanţă. 

— Nu sunt decât câteva săptămâni, de când a sosit 
vestea la Petrograd, despre noua și însemnata 
captură care a făcu-o contele Gorciacov - își urmă 
Vladimir Korsakoff povestirea. El a prins iţele unei 
noi și puternice organizaţii revoluţionare, căreia a 

izbutit să-i smulgă arma cea mai importantă. Prin 
această faptă, contele Gorciacov a distrus partidul 
naţional polonez. Căpetenia conjuraţilor era prinţul 
Adam Poniatowsky, care se înapoiase la Varșovia de 
foarte scurtă vreme. În zadar s-au trudit prietenii sus 
puși ai prinţului să-i ușureze vina, în zadar au 
intervenit mamele cele mai ilustre, Gorciacov s-a 
dovedit a fi neînduplecat și l-a trimis și pe prinţ în 
Siberia... Cupa, pe care o vezi înaintea d-tale, este 
răsplata ţarului pentru această captură importantă. 

Petru Plevnic oftă adânc. 

— Ehei! Dacă aș putea să săvârșesc și eu asemenea 
ispravă! 

Pentru însărcinarea aceasta vrednică de invidiat, 
dar în același timp și foarte primejdioasă, de a duce 
darul ţarului și a-i comunica guvernatorului noile 
îndrumări ale Majestății Sale, am fost ales eu. Firește 
că sunt fericit de a fi distins cu această însărcinare, 
dar mărturisesc că am simţit oarecare temere și am 
puţin mai înainte de a primi. 

— Recunosc și eu, Vladimir Korsakoff, că situaţia d- 
tale nu este de invidiat! exclamă primarul Manizei, 
clătinând din cap. 

— Drept să-ţi spun și mie mi-ar părea grozav de 
bine, să mă văd la Varșovia, înaintea guvernatorului, 
după ce i-am predat darul ţarului! 

— Să nădăjduim că dorinţa aceasta ţi se va în 
deplini cât mai iute, mai ales că nu mai ești departe 
de ţinta călătoriei. 

— Este adevărat că faţă de calea străbătută până 
acum, drumul ce-l mai am de făcut este aproape 
neînsemnat, dar acest drum neînsemnat este mult 
mai primejdios, decât călătoria mea de la Petrograd 
și până la Meniza. 

Petru Plevnic dădu din cap, întărind spusele 
căpitanului. 

— Te înţeleg prea bine, domnule căpitan! Nici eu n- 
aș avea nici zi, nici noapte, dacă mi s-ar fi încredinţat 
o comoară atât de nepreţuită. 

Curierul ţarului așeză cupa din nou în caseta 
vătuită, apoi, după ce o încuie, vâri cheia în buzunar. 

— Cred că, este de prisos să-ţi atrag atenţia că, tot 
ceea ce ai văzut și auzit, trebuie să rămână taina d- 
tale cea mai sfântă - zise el. Ferească Dumnezeu să 
afle cineva, ce comoară duc cu mine! Nu-ţi mai spun, 
ce ar însemna aceasta, dacă Vulturul Morţii ar prinde 
de veste... 

Ludovica, ascunsă în dosul ușii, dădu din cap, 
râzând. 

— Nu te teme - se gândi ea. Rimsky va afla despre 
cuprinsul casetei, mai iute, decât ai crede tu că este 
cu putinţă! 

Apoi, socotind că nu mai era nevoie să stea la 
pândă, se înapoie în bucătărie. 

De altfel era și timpul, căci peste câteva minute 
auzi glasul răgușit de băutură al lui Petru Plevnic, 
care strigă: 

— Ludovica! 

Fata alergă în odaie și privirile ei se întâlniră cu 
ale căpitanului de gardă, chiar în clipa când păși 
pragul. 

— Ce doriți, domnule primar? întrebă ea 
adresându-se lui Plevnic. 

— Distinsul nostru oaspe şi-a exprimat dorința de a 
merge să se odihnească. 

Ludovica se închină, iar Vladimir Korsakoff se 
pregăti de plecare. Îi întinse mâna primarului şi-şi 
urară noapte bună. 

După aceea, curierul țarului își luă caseta și porni 
în urma Ludovicăi. 

De îndată ce ajunseră pe coridor și scăpară de 
privirile geloase ale primarului, căpitanul nu se mai 

putu stăpâni și cu o mișcare bruscă, o strânse pe 
Ludovica la pieptul său și o sărută cu patimă. 

— Pe Dumnezeul meu - exclamă ofițerul de gardă, 
vădit mulţumit - dacă nu-mi placi mai mult, decât 
toate femeile pudrate și sulemenite, de la Petrograd! 

Și pe semne, spre a-și întări spusele, Vladimir 
Korsakoff o mai sărută odată. 

Ludovica nu se împotrivi prea mult, ci începu să 
râdă, ca și când ar fi luat în glumă, toată purtarea 
ofițerului. 

— Aceasta este odaia dv. - zise ea, deschizând o 
ușă, înaintea lui Vladimir Korsakoff. 

Căpitanul de gardă îi mai zâmbi odată. 

— Noapte bună, Ludovica mea! Mâine ne vom 
revedea, iar când mă voi întoarce de la Varșovia, te 
duc cu mine, la Petrograd. Vrei? 

Ludovica își împreună mâinile, prefăcându-se că, 
nu-i vine să creadă în atâta fericire. 

— Oare vorbești serios? 

— Eu am obiceiul de a mă ţine, de cuvânt! Dacă ți- 
am făgăduit, să știi că așa se va și întâmpla. Și acum, 
noapte bună, draga mea! 

Ușa se închise în urma lui și Ludovica auzi cum 
căpitanul trase zăvorul. 

După aceea, pomi și ea, triumfătoare, să se 
odihnească, după ziua aceasta, plină de peripeții. 


Vladimir Korsakoff nu se hotări să se culce, decât 
numai după ce se încredinţă că nicio primejdie nu-l 
pândește în odaia care fusese rezervată pe seama sa. 
Se uită în dulap, sub pat, să vadă dacă nu cumva s-a 
ascuns cineva pe acolo; apoi cercetă zăbrelele de fier 
de la fereastră și zăvorul de la ușă. Văzând că totul 
era în bună regulă, se trânti în pat. 

De casetă însă, nu se despărţi nici chiar acum, ci o 
așeză lângă sine, în pat, ca pe o iubită, iar pe măsuţa 

de noapte își pregăti pistolul încărcat, spre a-l avea 
la îndemână, în cazul când tot s-ar găsi cineva, care 
să-l atace în timpul nopţii. 

Dar îngrijorarea lui nu ţinu decât numai până când 
apucă să-și lase capul pe pernă. De îndată ce simţi 
sub căpătâi perna umplută cu fulgi moi, somnul îl 
cuprinse pe loc, ceea ce nici nu este de mirat, dacă 
ne gândim la marea cantitate de vin, pe care o băuse 
în tovărășia primarului. 

Când se deșteptă, soarele se ivise pe cer, de mult. 

Se spălă în grabă și apoi ieși pe coridor, în mână cu 
nedespărţita lui casetă. Aici se întâlni cu Ludovica. 

— Ei, draga mea, cum ai dormit astă noapte? 

Ludovica zâmbi cu viclenie. 

— Ce să-ţi spun, nu prea am închis ochii! 

— Dar de ce? 

Ludovica își cobori privirile în pământ. 

— Pentru ce nu mi răspunzi? 

— Mi-e rușine! 

— Rușine? Ce copilărie! Hai, spune și încă acum, 
îndată! 

— Fiindcă mereu te vedeam înaintea ochilor! 

Lui Vladimir Korsakoff îi plăcu această declaraţie 
de dragoste și drept recunoștință, o sărută din nou. 
Fata se prefăcu, ca și când sărutarea aceasta ar fi 
însemnat pentru ea, cea mai mare fericire, pe care ar 
fi putut să-și dorească în lumea aceasta. 

— Mică mea Ludovica - îi șopti ofiţerul de gardă, la 
ureche - vrei să te duc cu mine? 

— Vai, domnule căpitan - răspunse ea - cât aș fi de 
fericită, dacă aș putea părăsi cât mai neîntârziat casa 
aceasta unde viaţa este pentru mine un adevărat 
chin! 

— Ce rău îmi pare că trebuie să suferi! Nu-ţi dă 
pace bătrânul, nu-i așa? 

— Așa este domnule căpitan! Și gândeșt-te că sunt 
singură singurică, numai cu el. N-am pe nimeni, cine 
ar putea să mă ajute. 

— Cum se poate? N-ai chiar pe nimeni? 

— Numai pe Grigore, fratele meu mai mare. Dar ce 
poate să facă el, împotriva puternicului primar, care 
l-ar alunga din oraș, de îndată ce ar îndrăzni să-i 
spună ceva? 

Căpitanului Vladimir Korsakoff fata îi plăcea din ce 
în ce mai mult. Mai ales acum, când o podidiră 
lacrimile și când părea și mai frumoasă decât înainte. 
Și se gândi cât de plăcută i-ar fi viaţa, dacă ar duce-o 
cu el la Petrograd. Îmbrăcată frumos, Ludovica ar 
putea să se ia la întrecere, cu oricare doamnă 
distinsă din capitala împărăției rusești. De aceea, îi 
făcu din nou propunerea din ajun. 

— Ludovica, te-ai gândit bine? Ai veni cu mine? 

— Oricând vrei d-ta. 

Cuvintele acestea îl înflăcărară și mai mult pe 
căpitanul de gardă. Era mai mult decât fericit, 
văzând că femeile nu-i pot rezista. 

— Vai, domnule căpitan cât ești de nemilos cu 
mine! - zise fata, văzând că Vladimir Korsakoff nu-i 
răspunde nimic. 

Privirile lui mângâiau mute chipul Ludovicăi, în 
ochii căreia se iviseră lacrimile. 

— De ce? întrebă acesta. 

— De ce trezești în sufletul meu speranţe care nu 
se vor îndeplini niciodată? Crezi oare că nu-mi dau 
seama că nu faci altceva decât să te joci cu mine? 

— Cum te poţi gândi la așa ceva, Ludovica? 

— Stiu, simt că va veni sania și te va duce, iar eu 
voi rămâne și pe mai departe aci, sub acoperișul 
acesta trist, singură cu soarta-mi neîndurătoare! 

— Nu vorbi astfel! De ce nu ţi s-ar îndeplini 
dorinţa? 

— Nu pot avea încredere! 

— Ascultă-mă! Mâine dimineaţă voi pomi mai 
departe. Ești îndeajuns de deșteaptă spre a născoci 
vreun motiv oarecare, pentru a putea pleca de acasă 
și a veni după mine. Te voi aștepta cu sania, în 
dreptul pădurii. 

— Să fie adevărat? exclamă fata, cu o fericire 
nespusă în priviri. 

— Îţi făgăduiesc solemn că, mă voi ţine de cuvânt! 

Ludovica era în culmea fericirii, văzând că planul 
îndrăzneţ, pe care-l făurise în noaptea acea, începea 
să se realizeze. 

Dar se stăpâni, spre a nu se trăda și urmă dea și 
juca rolul început. 

— Dar ce va zice primarul? întrebă ea, speriată. 

— Poţi fi fără teamă! o linişti curierul ţarului. Nu se 
va amesteca el în chestiunea aceasta! 

— Te înșeli! El este puternic. Ţăranii de prin 
împrejurimi tremură înaintea lui. Mi-e teamă că-și va 
trimite zbirii să mă urmărească. 

— 'Ţi-am spus că nu trebuie să te temi. Mai întâi, cu 
ce drept s-ar putea amesteca în afacerile tale? Apoi, 
nu va îndrăzni să se măsoare cu mine fiindcă știe că 
sunt omul ţarului. 

— Omul ţarului? exclamă Ludovica, cu ochii mari 
deschiși, ca și când de-abia acum ar fi aflat cine este 
Vladimir Korsakoff. 

Ofiţerul de gardă o îmbrăţișă și glasul ei rugător se 
auzi din nou. 

— Aș mai avea o rugăminte. 

— Care ar fi acea? 

— După cum ţi-am mai spus, n-am în Meniza decât 
o singură rudă și un singur om, care-mi vrea binele: 
fratele meu, Grigore. Nu te supăra, dacă mi-e greu să 
mă despart de el. O viaţă întreagă a îngrijit de mine 

și ar fi prea mare nerecunoștinţa mea, să-l las aici, 
pradă mâniei primarului. 

Ludovica se ruga cu atâta căldură și atât de 
înduioșător, încât lui Vladimir Korsakoff i se făcu 
milă. 

— Te înţeleg prea bine! zise el. Dar nu știu cum ti- 
aș putea îndeplini dorinţa! Ce să fac eu cu fratele 
tău, la ce să-l folosesc? 

— Vai, domnule căpitan, să vezi ce sprinten și 
deștept e! Dar n-a avut noroc, sărăcuţul de el! Gata! 
exclamă ea, cu un strigăt de izbândă. Am găsit! 

— Ei? 

— ÎI luăm cu noi, ca vizitiu. Va mâna caii săniei și 
în chipul acesta îi găsim întrebuințare. 

Lui Vladimir Korsakoff nu-i displăcu ideea aceasta. 

— Minunat. Voi vorbi chiar acum cu primarul, ca 
sania, cu care voi părăsi Meniza să fie condusă de 
Grigore. 

— Să nu cumva să faci una ca ata, domnule 
căpitan! zise Ludovica, speriată. l-am stârni 
bânuielile și tot planul nostru ar putea cădea baltă. 

— Dar atunci cum să rânduim lucrurile? 

Ludovica se prefăcu că se gândește, câtva timp, 
apoi exclamă: 

— Am găsit! Îi vei da câteva rânduri stăpânului 
săniei, în care îi vei spune că sania va fi condusă de 
omul care se va prezenta cu scrisoarea d-tale. Nici 
primarului nu i se va părea ciudat că omul ţarului își 
are vizitiul lui. 

— Bine! zise Vladimir Korsakoff, mângâind obrajii 
îmbujoraţi ai fetei. Văd că ești foarte deşteaptă, 
Ludovica mea! Dacă vei fi în toate tot atât de ageră, 
atunci ne vom înţelege foarte bine! 

Cu aceste cuvinte, Vladimir Korsakoff se înapoie în 
odaia sa, unde alcătui îndată scrisoarea, pe care apoi 
i-o încredinţă Ludovicăi. 

— Ţine-o! zise el. Fă astfel ca sa ajungă la fratele 
tău! Și... nu uita ce mi-ai făgăduit! 

— Cum aș putea să uit, d-le căpitan - zise fata cu o 
bucurie minunat prefăcută - când aș putea spune că, 
singura dorinţă a vieţii mele, de când te-am 
cunoscut, este de a rămâne veșnic alături de d-ta! 

De-abia își sfârși Ludovica vorbele, că se și auzi 
zgomotul pașilor lui Petru Plevnic. 

Ludovica se furișă în bucătărie, iar căpitanul de gardă se 
îndreptă spre odaia de lucru a primarului, ca și când acum 
ar fi părăsit dormitorul unde își petrecuse noaptea. 

El se întâlni cu primarul chiar în ușa odăii acestuia 
din urmă. 

Petru Plevnic era îmbrăcat cu o șubă polară și în 
cap avea o căciulă de astrahan, acoperită cu fulgi de 
zăpadă. Afară începuse să ningă din nou. 

— De unde vii, atât de dimineaţă, domnule primar? 
întrebă curierul ţarului, după ce-și dădură bună ziua. 

— Am fost la omul cu sania și am aranjat totul. Mâine 
dimineaţă, la ceasurile șase, sania va fi aici, la porunca dv. 

— Îţi mulţumesc că te ostenești pentru mine! 

— Cred că veţi fi mulţumit, domnule căpitan. 
Căruţașul acesta are cei mai buni cai din Meniza... 

— Și cine va mâna caii? întrebă ofiţerul de gardă. 

— Unul din slugile lui, fără îndoială. 

Curierul ţarului își încruntă sprâncenele. 

— Nu e bine așa! D-ta știi mai bine decât orice 
altul, cât de însemnată este însărcinarea ce mi-a fost 
încredinţată și vei înţelege că, nu mă pot bizui pe 
oricine. De aceea, te rog, domnule primar, să-i trimiţi 
vorbă căruţașului, să nu încredinţeze sania decât 
numai omului care se va prezenta cu o scrisoare din 
partea mea. Voi îngriji eu, ca omul meu de încredere 
să fie acolo la ceasurile șase fără un sfert. 

— După cum doriţi! Voi trimite vorbă îndată! 
răspunse Petru Plevnic, care devenise iarăși, foarte 

curtenitor, după ce i se risipise buimăceala pricinuită 
de vinul care, în noaptea trecută, îi dăduse curajul de 
a vorbi cu curierul ţarului, ca și cu prietenul său. Dar 
cine va fi omul acesta? Puteţi avea încredere în el? 

— În privinţa aceasta poţi fi fără grijă, domnule 
primar - răspunse căpitanul de gardă, zâmbind plin 
de înţeles. 

Curierii ţarului au întotdeauna la îndemână 
oameni de încredere, care îi păzesc în ascuns, tot 
timpul drumului și care nu se arată, decât numai la 
un semn făcut de trimisul Majestății Sale. 

Răspunsul acesta îl mulţumi pe deplin pe Petru 
Plevnic, care trimise îndată un pandur la căruţaș, 
spre a-i spune cele hotărâte de Vladimir Korsakoff. 

Primarul Menizei făcu tot ce i stătu în putinţă, 
pentru ca șederea la el să-i pară cât mai plăcută 
distinsului sau oaspe, totuși, de-abia aștepta clipa în 
care să-l vadă plecat. Vladimir Korsakoff părea să fie 
un mare cuceritor de femei și Ludovica era în 
primejdie. 

Burtosul primar nu scăpă niciuna din privirile pe 
care le schimbau cei doi pe furiș și purtarea lor îl 
făcu să se întrebe, dacă căpitanul de gardă a pus ceva 
la cale cu menajera lui. Gândul acesta îl chinuia 
grozav și-i strângea inima și mai mult. 

Pentru ca Vladimir Korsakoff să fie cât mai puţin în 
apropierea Ludovicăi, îl invită pe căpitan la o 
plimbare cu sania, în timpul căreia îi arătă lucrurile 
demne de văzut ale oraşului, precum și 
împrejurimile. Este adevărat că Vladimir Korsakoff ar 
fi fost mai mulţumit să poată rămâne acasă, pe lângă 
Ludovica, dar nu-l putea jigni nici pe găzduitorul său 
care se arătase atât de amabil și primi propunerea de 
plimbare, cu care prilej se exprimă foarte frumos 
despre oraș, urându-i să aibă în fruntea lui 


163 


întotdeauna un gospodar atât de priceput ca Petru 
Plevnic. 

Ziua se scurse încetul cu încetul și primarul 
Menizei începu să se bucure de pe acum că 
primejdiosul curier al ţarului va părăsi orașul a doua 
zi de dimineaţă, iar el va putea să reia asaltul pornit 
împotriva inimii Ludovicăi. 

În ziua aceea se culcară mai de vreme. 

Pe curierul ţarului îl conduse tot Ludovica, până în 
odaia lui, așa că ei avură prilejul să se mai sfătuiască, 
asupra fugii de a doua zi. 

— Eşti gata cu toate? întrebă ofiţerul de gardă. 

— Da! 

— Așadar n-ai uitat? La șase și un sfert, în 
marginea pădurii? 

— La șase și un sfert voi fi acolo. 

— Te aştept, Ludovica și vei vedea cât vom fi de 
fericiţi! 

— De-abia aștept! 

— De ce ești atât de nerăbdătoare? 

— Fiindcă te iubesc! 

Vladimir Korsakoff sărută din nou gura ispititoare 
a fetei, care de teamă ca ofiţerul să nu observe că 
dragostea ei era prefăcută, îl sărută și ea, cu toate că 
aceasta nu prea îi era pe plac. 

După aceea se despărţiră. 

Vladimir Korsakoff  cercetă din nou, cu 
amănunţime, odaia, zăbrelele, zăvorul, pereţii, apoi 
se culcă... cu caseta. 

Ludovica se duse și ea în odaia sa, ca și când s-ar fi 
pregătit să se culce. Stinse lampa, dar nu se trânti pe 
pat, ci se așeză la pândă; iar când își dădu seama că 
adormiseră, atât căpitanul, cât și primarul, se furișă 
din odăiţa ei, și apoi din casă. 

Tocmai atunci bătea orologiul din turn ceasurile 
zece. 

Ludovica se îndreptă spre grădiniţa din dosul casei 
și așteptă acolo. Ea se gândi la viaţa înfrigurată pe 
care o trăise în timpul ultimelor zile și mai ales de la 
sosirea curierului ţarului, când deodată, o făptură 
învăluită într-o mantie neagră se ivi lângă ea, ca și 
când ar fi ieșit din pământ. 

— Ludovica? 

— Eu sunt, căpitane! 

— Ei, ce ai făcut? 

— Am vești foarte însemnate. Mai însemnate, decât 
ai putea să-ţi închipui! 

Rimsky o privi cu o vădită curiozitate. 

— Vorbește! 

— Ti-am spus ieri că, primarul așteaptă sosirea 
unui oaspe. 

— Da. Oare n-a venit? 

— Dimpotrivă! Este aici. Şi-a petrecut și ziua de 
astăzi, tot la Plevnic și numai mâine dimineaţă pleacă 
mai departe. 

— Și cine este oaspele acesta? 

— Închipuiește-ţi căpitane, oaspele este... curierul 
ţarului! 

— Curierul ţarului? exclamă Rimsky adânc uimit. E 
cu putinţă? Nu te-ai înșelat, Ludovica? 

— Nu! Stiu cu siguranță! 

— Si unde merge curierul? 

— Spre Polonia şi anume la Varşovia, spre a-i 
înmâna contelui Gorciacov darul ca din basme al 
ţarului, dar care este menit să fie o răsplată pentru 
serviciile pe care călăul Varșoviei le-a adus casei 
imperiale, prin asuprirea polonezilor şi prinderea 
prințului Poniatowsky. 

Rimsky îşi încleștă pumnii. 

— Aşa stau lucrurile, Ludovica?... Într-adevăr aşa 
stau? exclamă el, mânios. 

— Poţi avea încredere în spusele mele, căpitane, 
deoarece tot ceea ce ţi-am istorisit am auzit cu 
urechile mele și am văzut cu ochii mei. 

Vulturul Morţii bătu din palme. 

— Dar aceasta ar fi lovitura cea mai grozavă, pe 
care mi-aş fi putut-o închipui! Unde este aşezată 

odaia în care se găsește curierul ţarului? Mă duc în 
casă îndată și fac rost de cupa aceea minunată! 

Ludovica însă îi mai liniști avântul. 

— Ar fi încercare zadarnică. Odaia curierului este o 
adevărată fortăreață, în care este cu neputinţă să 
pătrunzi, fără voia căpitanului. 

— Dar trebuie să pun mâna pe comoară! zise 
Rimsky cu nestrămutată hotărâre. Pentru mine nu 
există «nu se poate»! 

Ludovica îl opri însă, pentru a doua oară, pe 
Vulturul Morţii, care voia să se îndrepte spre casă. 

— Ascultă-mă și pe mine, căpitane! În chipul acesta 
n-am izbuti să punem mâna pe caseta care conţine 
cupa de aur. Altfel trebuie să pornim la lucru. 

— Dar tu singură mi-ai spus că mâine dimineaţă 
curierul ţarului pleacă mai departe! 

— Da, dar am avut eu de grijă să rânduiesc 
lucrurile astfel, încât să nu scăpăm comoara din 
mâini. 

În câteva cuvinte fata își dezvălui planul. Apoi îi 
dădu Vulturului Morţii scrisoarea alcătuită de 
Vladimir Korsakoff, pentru căruţaș. 

— Așa dar, nu vei uita, căpitane că, de astăzi 
înainte ești fratele meu, Grigore. Mâine de dimineaţă 
la ceasurile șase fără un sfert vei fi la căruţaș, de 
unde iei sania, vii cu ea aici, iar de aici pornim mai 
departe. Tu vei fi vizitiul, iar eu, singurul călător al 
săniei, afară de Vladimir Korsakoff. Iar când troica va 
zbura departe, prin ţinuturi nelocuite, nu ne va fi 
greu să facem rost de casetă. 

Rimsky îmbrăţișă fata. 

— Ludovica, este o adevărată comoară deșteptăciune. Îţi 
mărturisesc că, sunt mândru de tine, căci nici eu însumi n- 
aș fi putut rândui lucrurile mai bine, decât cum le-ai 
aranjat tu. L-ai întrecut chiar și pe căpitanul tău în 
născocire. 

Ludovica începu să râdă. 

— Sunt împrejurări - zise ea - când femeia știe să 
fie mai iscusită, decât bărbaţii. Pentru izbânda 
întregului meu plan era nevoie neapărat, să-i plac lui 
Vladimir Korsakoff. 

Vulturul Morţii își luă rămas bun. 

— Îţi mulţumesc încă odată, Ludovica, pentru ceea 
ce ai făcut. Și ai încredere în mine, totul se va 
întâmpla astfel, după cum ai rânduit tu. Mâine 
dimineaţă Vulturul Morții va conduce sania 
curierului ţarului!... Rămâi cu bine! 

În clipa următoare Rimsky dispăru în noapte, iar 
Ludovica intră în casă. 

Se crăpa de ziuă când Vulturul Morţii se ivi din nou 
pe străzile orașului, îmbrăcat în portul simplu al 
ţăranilor din împrejurările  Menizei.  Orologiul 
turnului sună ceasurile cinci și jumătate. Rimsky își 
îndreptă pașii spre casa căruţașului, unde și ajunse, 
în curând. În curte pregătirile erau în toi. 

Dar de-abia făcu Rimsky câţiva pași în curte, că și 
fu văzut de căruţaș, la care strigă: 

— Ei, omule, ce cauţi acolo? 

Vulturul Morţii îl salută, ducându-și mâna la 
căciulă. 

— Bună dimineaţa, tătucă! Eu sunt cel ce va mâna 
caii de la sania oaspelui primarului. 

— Tu? Dar feciorul meu ce să facă? 

— Citește aici! zise Rimsky,  înmânându-i 
scrisoarea, la revederea căreia căruţașul se schimbă 
ca prin farmec. 

Îl conduse pe Vulturul Morţii până la sanie și la cai 
și-l întrebă, dacă e mulţumit. 

Rimsky se uită bine la cai și dădu din cap, în semn 
că e mulţumit. 

— Foarte buni cai! zise el. Și sania la fel! 

Și după ce luă totul în primire, se urcă pe capră și 
dând bice cailor, ieși din curte. 

Cu câteva minute înainte de ceasurile șase, troica 
mânată de el, opri în faţa casei primarului. Îndată 
după aceea se și deschise poarta și prin ea ieșiră din 
casă, Vladimir Korsakoff, în mână cu nedespărţita lui 
casetă, după aceea Petru Plevnic, care era fericit că- 
și vede oaspele plecând și la urmă de tot, Ludovica. 

Rimsky salută, respectuos, iar curierul ţarului și cu 
primarul răspunseră mormăind. 

Vladimir Korsakoff își așeză șuba în sanie, dar 
caseta n-ar fi dat-o din mână, pentru nimic pe lume. 

Primarul ardea de nerăbdare să-l vadă pe căpitan 
urcându-se în sanie și plecând odată din faţa casei 
sale. Dar Vladimir Korsakoff stătea liniștit lângă 
sanie și se părea că, deocamdată nici nu se gândește 
să plece. 

În cele din urmă Petru Plevnic îl întrebă: 

— De ce nu porniţi, domnule Korsakoff? 

— Ai uitat, domnule primar că aştept douăzeci de 
cazaci, cărora le-am dat întâlnire aici? Nu pot pleca 
fără ei, deoarece trupa de cazaci trebuie să mă 
însoţească tot drumul, până când trec din ţinutul pe 
unde colindă banda Vulturului Morţii. 

— Așa e! Așa e! mormăi primarul. 

— Dar nu înţeleg, de ce întârzie atâta! Ar fi trebuit 
să sosească până acum! 

Dacă dimineaţa n-ar fi fost ceţoasă și dacă din 
pricina frigului vizitiul nu și-ar fi ridicat gulerul 
șubei până peste urechi, fără îndoială că atât 
primarul, cât și căpitanul ar fi băgat de seamă 
tresărirea vizitiului, când auzi vorbindu-se de o trupă 
de douăzeci de cazaci. 

Chiar și nervii de oţel ai Vulturului Morţii se 
încordară, la auzirea acestei vești neașteptate. 

Douăzeci de cazaci care vor însoţi sania?... Dar 
Ludovica nu-i amintise nimic despre ei! 

În cazul acesta, nu numai că nu-și putea duce 
planul la îndeplinire, dar mai căzuse și el însuși într- 
o cursă, din care nu se știe, dacă va putea scăpa. 

Rimsky se uită în jurul său, cu priviri înfrigurate și 
în cele din urmă întâlni privirile Ludovicăi. 

Fata tremura și ea, fiindcă și ea fusese lovită ca de 
trăsnet, de vestea sosirii cazacilor. În timpul în care 
căpitanul îi vorbise primarului despre trupa de 
cazaci, dată de guvernatorul din Garadnow, Ludovica 
fusese la bucătărie. Veni în fugă, fiindcă din 
depărtare se și auzi trapul regulat al călăreţilor și 
peste câteva clipe, cei douăzeci de cazaci se înșiră în 
faţa casei primarului. 

Trupa era condusă de un plutonier, care veni până 
lângă Vladimir Korsakoff și anunţă: 

— Să trăiţi! Am venit și suntem gata de plecare! 

Dar căpitanul de gardă nu-și putu stăpâni mânia. 

— Aţi fi putut să veniţi și mai devreme, căci dacă nu 
mă înșel, a fost vorba să ne întâlnim la ceasurile 
șase! 

— Să trăiţi, întârzierea a fost pricinuită de un cal 
care și-a rupt piciorul și am fost siliţi să căutăm un 
alt cal prin sat. 

Vladimir Korsakoff își luă rămas bun de la primar. 

— Domnule primar, zise el, adresându-se 
burtosului Petru  Plevnic - primește, te rog 
mulţumirile mele cele mai călduroase, pentru 
primirea pe care mi-ai făcut-o. În casa d-tale m-am 
simţit ca la mine acasă și nu-mi aduc aminte să fi fost 
undeva, mai bine îngrijit, decât la d-ta. Dar nu am 
rămas surprins numai de casa d-tale, ci de toată 
ordinea și buna gospodărie, care se poate observa în 
tot orașul și poţi fi încredinţat, domnule primar, că 
voi vorbi la locul în drept, despre felul vrednic de 

admirat, cum înţelegi d-ta să gospodărești Meniza. Și 
acum rămâi cu bine! 

Petru Plevnic se înclină adânc, luând mâna întinsă 
a curierului ţarului și emoţionat, rosti câteva cuvinte 
de mulţumire: 

— Domnule căpitan... am fost fericit... că v-am 
putut găzdui... sunt foarte fericit că părăsiţi Meniza... 
cu impresii atât de plăcute... Și acum... în clipa 
despărțirii... vă rog ca... nici pe viitor... să nu ocoliţi 
casa mea... care vă stă deschisă... la orice oră din zi și 
din noapte! 

— Poţi fi încredințat, domnule primar, că, 
întotdeauna mă voi gândi cu drag la casa aceasta și 
niciodată n-o voi ocoli, când mă voi mai abate prin 
părţile acestea. 

După aceea, ofiţerul se îndreptă spre Ludovica și-i 
întinse mâna și ei. 

— Îţi mulţumesc și d-tale, pentru tot ceea ce ai 
făcut pentru mine. Nădăjduiesc că - și zicând acestea, 
se uită la ea cu o privire plină de înţeles ne vom 
revedea în curând! 

Ludovica își îndoi puţin genunchiul, făcând o mică 
reverență. 

— La revedere, domnule Korsakoff! 

Căpitanul se îndreptă apoi înspre sanie și luă loc în 
ea, în vreme ce o parte din cazaci o luară înaintea 
săniei, iar cealaltă parte rămase în urma ei. 

— Gata! îi strigă Korsakoff vizitiului. 

Rimsky dădu bice cailor și sania porni. 

Curierul ţarului mai făcu cu mâna spre primar și 
Ludovica, dar ceața se așeză între ei și le luă putinţa 
de a se mai vedea. 

Rimsky se dovedi un adevărat maestru în mânuirea 
hăţurilor și sania zbura ca o săgeată. Dar cazacii care 
călăreau înaintea și în urma lui îl înfuriară peste 
măsură. Bietul om se gândea amărât, că alergase 
singur în capcana aceasta, din care nu putea scăpa, 
decât numai în împrejurări foarte fericite. Însă se 
putea întâmpla mult mai ușor, să fie recunoscut și 

atunci... era sfârșitul, fiindcă n-ar mai fi putut 
scăpa... 

Își dădea seama că, ostașii aceștia nu ar glumi cu 
el, ci l-ar împușca fără șovâire, întocmai ca pe un 
câine. 

În asemenea împrejurări era firesc ca Vulturul 
Morţii să nu se simtă prea la locul lui. De altfel îl 
îngrijora și soarta care o aștepta pe Ludovica. Mai avea 
însă o nădejde și anume aceea că, în urma sosirii 
cazacilor, va avea destulă minte să nu mai vină la 
locul de întâlnire, pe care-l hotărâse Korsakoff. 

Ar fi curată nebunie, să vină! se gândi el. Aș fi mai 
bucuros să mă văd scăpat pe mine însumi! Fuga în 
doi, ar fi mult mai anevoioasă și aici, în mâinile 
cazacilor n-aș putea-o lăsa! 

Sania ieșise din Meniza și acum se apropia tot mai 
mult păduricea în marginea căreia Korsakoff își 
dăduse întâlnire cu Ludovica. 

Ajungând la marginea pădurii, căpitanul îi făcu 
semn lui Rimsky. 

Acesta se întoarse pe jumătate și întrebă: 

— Ce-i porunca, tătucâă? 

Oprește, Grigore! 

Rimsky strânse hăţurile și caii se opriră, aproape 
pe loc. 

— Strigă-le și cazacilor. 

Rimsky strigă cât putu, după cazacii, care mergeau 
înainte saniei. 

— Ei, cazaci, opriţi. 

Cazacii opriră îndată și plutonierul veni în goană, 
până lângă sanie. 

— S-a întâmplat ceva, tătucă? întrebă el. 

— Nimic, fii pe pace! - îl liniști căpitanul. Dar 
trebuie să așteptăm pe cineva aici, care va călători 
mai departe, cu mine. 

— Credeam că Vulturul Morţii s-a ivit pe undeva și 
de aceea ai poruncit să ne oprim - zise plutonierul. 

Vladimir Korsakoff începu să râdă. 

— Nu trebuie să te temi, căci Vulturul Morţii este 
mai deștept, decât să se măsoare cu o forţă mult 
superioară lui! De altfel spune-le ostașilor să coboare 
de pe cai, fiindcă se poate întâmpla să fim nevoiţi să 
așteptăm vreme îndelungată. 

— După cum poruncești, tătucă! 

Plutonierul plecă și peste câteva clipe, toţi cazacii 
descălecară spre a-și mai dezmorţi picioarele înţepenite 
în scările șeilor. 

Vladimir Korsakoff se adresă vizitiului: 

— Măi, Grigore, știi de ce așteptăm aici? 

— Stiu, tătucă! 

— În curând sora ta va fi aici. Îţi pare bine? 

— Îmi pare, tătucă, dar în același timp sunt și 
neliniștit. 

— De ce? 

— Fiindcă sora mea este o fire foarte fricoasă și e în 
stare să se răzgândească în ultimul moment. Se mai 
poate însă, nici să nu poată scăpa de blestematul 
acela de primar! 

Korsakoff începu să râdă foarte încrezut. 

— Mie nu-mi prea vine să cred că, va rămâne acasă! 
Părea să fie mult prea încântată de propunerea mea, 
pentru ca să mă poată lăsa baltă. Apoi, nu trebuie să 
uiţi că viaţa la Petrograd este o ispită pentru femei. 

— Așa este, tătucă! 

— Veţi vedea voi cât de veţi fi de fericiţi! Ludovica va 
purta rochii de mătase lucitoare, iar tu vei avea o 
livrea strălucitoare. Ai înţeles? 

Înţeles, tătucă! 

Timpul recea, ceața începuse să se risipească și 
Ludovica tot nu se mai arăta. 

Rimsky se gândi, mulţumit: 

— Se pare că a judecat bine ce-i rămâne de făcut și și- 
a dat seama că, e mai bine să nu alerge orbește în 
ghearele pieirii. 

Dar în clipa următoare fusese menită să-i 
dovedească cum că se înșelase grozav! 

În marginea pădurii se ivise făptura Ludovicăi. 

Se întoarse și-i spuse lui Korsakoff: 

— Uite-o că vine! 

Korsakoff se ridică în picioare, în sanie. 

— Da... da... o văd! 

După aceea strigă cât îl ţinu gura: 

— - Aici, Ludovica!...Aici! 


Fata se apropie de sanie, cu pași grăbiţi și în 
curând o ajunse. 
Cea dintâi privire a fetei se îndreaptă spre Rimsky 
și ochii ei mari, parcă voiau să spună: 
— Nu te părăsesc, căpitane! 
Apoi se întoarse spre ofiţerul de gardă și zise: 

— Am întârziat, domnule Korsakoff. 

— Te așteptăm cam de mult! răspunse acesta. Dar 
lucrul de căpetenie este că ai venit! 

— De-abia am putut scăpa de primar și de aceea am 
întârziat. Și de-abia aşteptam să mă văd aici! 

— Draga mea! exclamă căpitanul fericit, strângând- 
o la pieptul său. După aceea o înfășură bine într-o 
șubă și când isprăvi cu așezarea fetei în sanie, dădu 
porunca de plecare. 

Cazacii săriră pe cai și Rimsky plesni din bici. 

Sania porni mai departe. 

Văzând sosirea trupei de cazaci, Ludovica se 
întrebase, într-adevăr, dacă să se mai ducă la locul de 
întâlnire, sau să lase lucrurile baltă. Dar îndoiala ei 
nu tinu decât o clipă, apoi hotărî să rămână la planul 
stabilit. Nu-l putea părăsi pe Rimsky și locul ei era 
lângă căpitanul său. 

Dacă era scris ca Vulturul Morţii să piară, atunci va 
pieri și ea! 

Dar oricât de tragică era situaţia, Ludovica nu-și pierdu 
cumpătul. Își jucă și mai departe rolul, pe care și-l luase și 
Korsakoff nu observă nimic din furtuna ce bântuia sufletul 
tinerei fete. 

Curierul ţarului îi vorbea duios, o strângea la sine 
și în vreme ce sania zbura pe drumul acoperit cu 
zăpadă, îi șopti vorbe dulci, despre viaţa fericită, care 
o aștepta de astăzi înainte. 

În timpul acesta Rimsky își frământa creierul, să 
găsească un mijloc de scăpare. 

Atâta vreme cât fusese vorba numai despre el, nu 
deznădăjduise, deoarece nu-l credea pe Korsakoff 
tocmai atât de isteţ la minte, încât să nu-l poată 
zăpăci, la momentul oportun. Acum însă, că venise și 
Ludovica, situaţia era mult mai grea și nu vedea nici 
o putinţă de scăpare. 

Făcuseră o bună parte din drum, când Korsakoff 
porunci oprirea spre a lăsa caii să se odihnească. 

Rimsky opri caii și se opriră și cazacii, care 
obosiseră de atâta ședere în șea. Cazacii scoaseră la 
iveală merindele și după ce îngrijiră ca și caii să-și 
primească  raţia de ovăz, se  așezară să-şi 
împrospăteze puterile. Korsakoff scoase și el de sub 
scaunul săniei pachetul pe care i-l pregătise Ludovica 
pentru drum, în casa primarului din Meniza. 

— Dă-i și lui Grigore de mâncare! zise curierul 
ţarului Ludovicăi. 

Rimsky luă merindele și cu toate că nu prea avea el 
poftă de mâncare - cum ar fi și avut, în situaţia în 
care se găsea? - totuși mâncă, spre a nu stârni 
bănuiala căpitanului. 


dee i aa cin i aia aaa 


Primejdia care plutea deasupra capului său, îi 
zdruncinase nervii, dar nici o clipă nu-și pierdu din 

vedere rolul pe care și-l luase și Ludovica nu se mai 
sătura să-i admire sângele rece, cu care primise 
această nouă încercare a soartei. Altul în locul lui s- 
ar fi trădat de o sută de ori! Rimsky îl juca însă pe 
Grigore, de ai fi jurat că toată viaţa lui n-a fost 
altceva decât surugiu de troică. 

Liniştea aceasta a Vulturului Morţii o mai 
îmbărbătă și pe Ludovica. La urma urmelor, dacă 
Rimsky era atât de calm, primejdia nu putea să fie 
tocmai atât de mare, după cum își închipuia ea. 

Fata avea un adevărat cult pentru căpitanul său și 
o admiraţie fără margini, care o făcea să vadă în el 
un om cu însușiri aproape supranaturale. De aceea, 
văzându-l și acum atât de liniștit, își zise că Vulturul 
Morţii va ști să iasă din încurcătura aceasta, cum a 
mai ieșit și din altele, mult mai primejdioase. 

Petru Plevnic îi dăduse lui Korsakoff pe drum și o 
damigeană cu vin, pe care în mărinimia lui, ofiţerul o 
oferi cazacilor. Mai întâi el îi spuse lui Rimsky să bea 
cât îi trebuie și apoi să o dea mai departe ostașilor. 
Rimsky trase un gât bun, simțind nevoia de a bea, 
atât spre a se mai încălzi, cât se spre a mai prinde 
puteri, pentru întâmplările care aveau să urmeze. 

După ce se sătură, se uită în jurul său, ca și când n- 
ar fi știut cui să treacă damigeana. Plutonierul, care 
pândea de mult clipa când urma ca damigeana să 
ajungă în mâinile lui, strigă unui cazac de îndată ce 
văzu că vizitiul a luat-o de la gură: 

— Măi  Stoianoff, aleargă la vizitiu și adu 
damigeana! 

Stoianoff se supuse poruncii primite și pornind în 
spre sanie, întinse mâna spre a lua damigeana de la 
Rimsky. 

Deoarece îl împiedica la băut, Vulturul Morţii își 
coborâse gulerul înalt al șubei și mâinile fiindu-i 

prinse cu damigeana, n-avusese încă timp să și-l 
ridice. 

Chipul lui rămase descoperit în faţa cazacului, 
care, îndată ce-l zări, îngălbeni de groază. 

El luă damigeana, dar privirea-i scrutătoare rămase 
aţintită multă vreme pe obrazul vizitiului. 

Rimsky îi susţinu privirea și căută să-și păstreze 
sângele rece și mai departe, cu toate că observase 
tresărirea cazacului și cu toate că știa prea bine ce 
însemna aceasta. 

Stoianoff îl recunoscuse. 

Acesta își dădu seama îndată că vizitiul curierului 
ţarului nu era Grigore, după cum i se spunea, ci... 
Vulturul Morţii, faimosul căpitan de bandiți, care era 
urmărit de autorităţile a șapte gubernii. 

Dar Vulturul Morţii, ca și când nimic nu s-ar fi 
întâmplat, își ridică din nou gulerul șubei, cu o 
liniște netulburată și pândi să vadă ce va face 
cazacul. 

Acesta străbătu într-o clipă cei cincizeci de pași 
care îl despărţeau de plutonier și Rimsky îl văzu 
explicându-i plutonierului ceva, cu mișcări 
înfrigurate. 

— La naiba, Stoianoff, crezi că ai văzut bine? 
întrebă plutonierul neîncrezător, pe cazac. 

— Bine, tătucă! - răspunse Stoianof- nu încape nici 
o îndoială că vizitiul săniei este Vulturul Morţii. 

— Poate că seamănă doar cu el? 

— Nu, nu! Nu este nici o săptămână, de când trupa 
noastră a urmărit banda Vulturului Morţii și atunci s- 
a întâmplat să mă găsesc numai la o depărtare de 
câţiva pași de căpetenia bandiţilor. Chipul lui, 
trăsăturile feţei, privirea lui, s-au întipărit adânc în 
mintea mea, așa că nu-i nici o minune dacă l-am 
recunoscut îndată. 

Dar plutonierului tot nu-i venea să dea crezare 
cuvintelor  cazacului, deoarece i se părea cu 
neputinţă ca temutul bandit să fie tocmai vizitiul 
săniei curierului ţarului. 

De aceea mai întrebă încă odată: 

— Așa dar, crezi că este cu neputinţă să te fi 
înșelat? 

— Este cu neputinţă! întări cazacul Stoianoff. Jur 
pe Sfânta Fecioară că el este! 

Rimsky urmărea cu atenţie convorbirea și cu toate 
că, din pricina depărtării nu putea să audă nici un 
cuvânt, totuși, știa prea bine, care era subiectul 
discuţiei celor doi cazaci. 

Și fără să fi băgat în seamă, își vâri mâna în 
buzunar, spre a se încredința dacă pistolul este la 
locul lui. 

Degetele lui înfrigurate se încleștară pe patul 
armei, gata să apese pe trăgaci, dacă era nevoie. 

După aceea îi aruncă Ludovicăi o privire plină de 
înţeles. 

Dar  plutonierul tot mai  clătină din cap, 
neîncrezător. În cele din urmă însă, se hotărî și porni 
spre sanie. 

Ajungând în apropierea săniei, el căută să-l observe 
pe vizitiu cât mai bine. Dar acum chipul lui Rimsky 
era acoperit de gulerul ridicat al șubei. Și Vulturul 
Morţii stătea atât de nepăsător ca și când nu viaţa lui 
ar fi fost în cea mai mare primejdie. 

Plutonierul se duse de-a dreptul la Korsakoff. 

Își drege glasul și cu cuvinte tremurătoare 
întrerupse convorbirea, pe care curierul ţarului o 
urma cu Ludovica. 

— Domnule căpitan, vă rog să nu vă supăraţi... 

— Ce s-a întâmplat? 

— AȘ avea să vă comunic ceva foarte important. 

— Vorbește! 

Plutonierul tăcu. 

— Ei! De ce taci? Sau vrei să te lași rugat? 

— Iertaţi-mă, domnule căpitan, dar ceea ce vreau 
să vă comunic este de așa natură, că nu v-o pot spune 
decât numai între patru ochi. 

Korsakoff era furios că-l tulburau de la mâncare, 
băutură și convorbirea cu Ludovica. 

— Naiba să vă ia! Nici să mănânc în liniște nu mă 
lăsaţi! 

Totuși, între timp cobori din sanie și se duse cu 
plutonierul până în marginea pădurii. 

— Să auzim! Aici nu ne mai aude nimeni. 

— Domnule căpitan, cazacul Stoianoff a făcut o 
descoperire foarte ciudată! Flăcăul susţine că vizitiul 
dv. nu este nimeni altul, decât Stanislau Rimsky, 
vestitul tâlhar, cunoscut sub porecla de Vulturul 
morţii. 

Dar importanta comunicare avu un efect cu totul 
potrivnic aceluia la care se aştepta plutonierul. 
Bătrânul ostaș credea că la auzul acestei știri, 
căpitanul se va îngrozi, sau cel puţin că va rămâne 
încremenit; dar curierul ţarului izbucni într-un hohot 
de râs atât de zgomotos, încât toată lumea își 
întoarse privirea în spre marginea pădurii. 

— Oamenii tăi au început să vadă năluci! îi zise el 
plutonierului, bătându-l pe umeri. Pentru a-mi 
comunica o veste atât de importantă nu trebuia să 
mă faci să mai cobor din sanie. 

— Iertaţi-mă, domnule căpitan, dar Stoianoff mi-a 
vorbit cu atâta hotărâre! 

— Spune-i lui Stoianoff că sau a înnebunit, sau a băut 
mai multă votcă decât poate suporta. Ce rost ar avea 
Rimsky în sania mea? 

— Și totuși, Stoianoff s-a jurat pe Sfânta Fecioară, 
că vizitiul dv. este temutul bandit. 

— Chiar dacă s-ar jura pe toţi sfinţii din cer și nu l- 
aș crede! 

— Atunci daţi-i voie, domnule căpitan, măcar să se 
ducă la vizitiu și să-i spună în faţa, ce crede despre 
el. Vom vedea atunci, cum se va purta și ce chip va 
face pretinsul Grigore! 

Korsakoff ridică din umeri. 

— Dacă ţii atât de mult, n-are decât să i-o spună! În 
orice caz va fi ceva foarte caraghios! Să vină cazacul! 

— Stoianoff! strigă plutonierul. 

— Ţi-o spun însă mai dinainte urmă Vladimir 
Korsakoff - că orice ar zice cazacul tău, nu-i dau 
crezare, deoarece fata care șade lângă mine în sanie 
este sora vizitiului și ea... crede mă... n-are niciun fel 
de legătură cu Vulturul Morţii. 

Stoianoff veni în grabă, apoi porniră toţi trei în 
spre sanie. 

Rimsky își dădu seama că de data aceasta nu-l mai 
poate scăpa decât numai cel mai desăvârșit sânge 
rece. De aceea se trudi să pară cât mai liniștit. Nu se 
uită nici la dreapta, nici la stânga, ci strânse încet 
păturile aşezate pe cai, îndoindu-le cu atâta 
pricepere, de parcă toată viaţa lui n-ar fi făcut 
altceva. 

În schimb cu atât mai speriată era Ludovica. 

Din felul misterios, cu care plutonierul îl chemase la o 
parte pe Korsakoff, ea bănui că îi așteaptă ceva rău și 
bănuiala aceasta i se întări, când văzu privirea, pe care i-o 
aruncase Vulturul Morţii. 

Tremura din tot trupul, când se gândea ce va urma, 
dacă Rimsky va fi descoperit. 

Între timp, cei trei bărbaţi ajunseră la sanie. 
Korsakoff se adresă vizitiului său: 

— Grigore, coboară-ţi gulerul de la șubă, iar tu, 
Stoianoff, mai uită-te odată la vizitiul meu. 

Rimsky se întoarse și fără a spune un cuvânt, dar 
cu o foarte bine prefăcută uimire, se supuse poruncii. 

Jucase totul, pe o singură carte. 

Sau câștigă... sau pierde totul! 

Stoianoff se uită la el, privirea lui se înfipse în ochii 
negrii ca noaptea ai voinicului, apoi își ridică mâna 
dreaptă și își îndreptă degetul arătător, în spre el. 

Și vocea lui sună cu o hotărâre neclintită, când 
rosti următoarele cuvinte: 

— Omul acesta este... Vulturul Morţii! 

Rimsky nici nu clipi. 

Korsakoff începu să râdă din nou. 

— Mai spun odată - zise Stoianoff din nou, cu 
aceeași nestrămutată hotărâre, ca și mai înainte - 
omul acesta este Rimsky, Vulturul Morţii! 

Atunci Vladimir Korsakoff se întoarse spre fata 
care ședea în sanie, tremurând ca varga, în șuba 
groasa de lup și zise: 

— Ludovica, spune tu, cine este omul acesta? 

Ludovica își dădu seama că, acum totul atârna de 
răspunsul ei și de felul acestui răspuns; oare va avea 
tăria de a confirma cu destulă hotărâre, că vizitiul 
este fratele său? Glasul ei tremurător, nu va trăda 
oare, furtuna care-i zbuciuma sufletul. 

Își adună toată puterea de voinţă și se sili să pară 
cât mai liniștită. 

— Cine să fie - zise ea, simplu - dacă nu fratele 
meu? 

— Fratele tău, Grigore? 

— Da! 

Curierul ţarului se întoarse la cei doi cazaci, cu o 
expresie triumfătoare pe faţă și în clipa aceea Rimsky 
își dădu seama că bătălia era câștigată. 

Plutonierul clătină din cap și gestul lui fu o 
întărire a faptului că Stoianoff se înșelase. Și atunci 
și cazacul începu să-și dea seama că săvârșise una 

din cele mai mari neghiobii și că fusese jertfa unei 
asemănări blestemate. 

El căută să se scuze, speriat și zăpăcit: 

— Iertaţi-mă... domnule căpitan... dar o astfel de 
asemănare... m-a înșelat și pe mine... Nu sunt eu de 
vină! 

Cu aceste cuvinte se îndepărtă, rușinat. 

Ludovica răsuflă, ușurată, dar și lui Rimsky i se luă 
o stâncă de pe piept. 

Totuși, Vulturul Morţii nu-și trăda nici bucuria, 
după cum nu-și trădase nici teama, când niciun 
singur mușchi al feţii sale nu tresărise, cu toate că 
pierirea era numai la un pas de el. El își ascunsese cu 
măiestrie simţământul de bucurie, care-i cuprinsese 
sufletul atât de bântuit de furtună, până în clipa 
aceea și nici unul din cei de faţă nu putu bănui ce se 
petrecea în dosul frunţii sale înalte. 

De-abia acum, după ce scăpase de primejdie, văzu el cât 
de apropiat îi fusese sfârșitul. 

Sania era înconjurată de cazaci, așa că nici vorbă 
nu putea fi de fugă și dacă atât el, cât și Ludovica, nu 
izbuteau să-și păstreze cel mai desăvârșit sânge rece, 
fără îndoială că sângele lor ar fi vopsit în roșu, 
zăpada proaspăt căzută în marginea pădurii. 

Dar vorbele liniștite ale Ludovicăi, zdruncinase 
până chiar și convingerea fermă a lui Stoianoff; dacă 
cu toate acestea, Korsakoff, sau plutonierul ar mai fi 
avut vreo urmă de îndoială, în sufletul lor, clipa 
următoare era menită să o spulbere și pe aceasta. 

Din desișul pădurii, anume, se ivi un ţăran, plin da 
sânge, care alergă, mâncând pământul în spre cazaci, 
iar când ajunse lângă sanie, se prăbuși la pământ, 
îngânând următoarele: 

— Ajutor!... Ajutor!... Rimsky... Vulturul Morţii... 
mi-a atacat casa! 

Mai mult nu fu în stare să spună, fiindcă își pierdu 
cunoștința. 

Toţi se uitară încremeniţi la omul acesta, din 
pieptul căruia sângele curgea șiroaie. 

Cel mai înmărmurit însă, era Rimsky, care nu 
putea să înţeleagă, nicidecum, ce căuta numele lui pe 
buzele acestui ţăran. 

Cel dintâi care se dezmetici, fu Vladimir Korsakoff. 

— Aduceţi iute, pansamente!... Sunt în sanie, într-o 
lădiţă cenușie! 

Și după ce i se aduse lădiţa cerută, legă el însuși 
rănile ţăranului și se trudi să-l readucă în simţiri. 

Mulțumită îngrijirilor căpitanului, omul își veni în 
fire. 

— Cine ești și spune-mi, ce s-a întâmplat? întrebă 
Korsakoff, când rănitul își deschise ochii. Țăranul își 
îndreptă privirea asupra căpitanului dă și se jeli: 

— Vulturul Morţii și cu banda lui... mi-au atacat... 
casa... mi-au prădat totul... clădirilor le-au dat foc... 
lupta mai continuă... între el și oamenii mei... ajutați- 
i! 

— Cine ești și unde-ți este așezată casa? 

— Mă numesc... Samakin... casa mea... un sfert de 
ceas de aici! 

— Pe unde? 

— Dincolo... de pădure!... Ajutaţi-i! 

— Când te-a atac Vulturul Morţii? 

— Cu puţin mai înainte... Banda lui Rimsky... nu se 
avea bine... cu fii mei... doi băieţi zdraveni... Băieţii 
mei... l-au urmărit pe Vulturul Morţii... care... a jurat 
să se răzbune... Vai... ajutaţi-i... până nu este prea 
târziu... altfel... vor pieri... toţi... 

— Dar pe tine când te-au rănit? 

— Când am fugit... să aduc... ajutoare... Vulturul 
Morţii m-a văzut... a trimis... un glonţ... după mine... 
și m-a nimerit! 

— Vulturul Morţii e la casa ta? 

— Acolo e... ajutaţi-i... pe băieţii mei... fiecare 
clipă... e prețioasă... lupta e... în toi... 

Korsakoff nu șovăi. 

— Vedeţi nebunilor? Vi se năzărește că aţi descoperit 
pe Rimsky, în persoana unui vizitiu pașnic și în 
vremea aceasta Vulturul Morţii aprinde casele 
deasupra capetelor oamenilor de treabă! Nici o clipă 
de zăbavă! Să alergaţi îndată, apucând-o pe drumul 
arătat de omul acesta și să împrăștiați banda 
Vulturului Morţii!... Stoianoff, cred că, tu vei fi 
printre cei dintâi la luptă și nu te vei teme de 
Vulturul Morţii! 

Tânărul cazac se înroși până-n vârful urechilor. Îi 
venea să intre în pământ de rușine. 

Cazacii săriră pe cai. 

Plutonierul îl întrebă pe curierul ţarului: 

— Domnule căpitan, câţi oameni să vă las pentru 
paza săniei? 

— Niciunul! Nu putem ști cu câţi oameni a atacat 
Rimsky; cu cât veţi fi mai mulţi, cu atât mai sigură va fi 
și izbânda! 

— După cum porunciţi, domnule căpitan! 

Plutonierul ridică și rănitul pe calul său și așa se 
pregăti de plecare. 

Korsakoff mai strigă după el: 

— Bagă de seamă și lucrează cu cap! Nu oricui i se 
îmbie prilejul de a pune mâna pe vestitul căpitan de 
bandiți! 

— Nădăjduiesc că vom izbuti, domnule căpitan! 

— Nu vă trebuie, decât curaj și cap! Atunci sunteţi 
siguri de izbândă. Între timp, noi vom merge înainte. 
Dacă aţi terminat, veniţi după noi. 

Trupa de cazaci porni la drum. 

Nedumerirea lui Rimsky nu ţinuse, decât numai 
câteva clipe. Fiindcă, de îndată ce auzi numele lui 
Samokin, își dădu seama, cum stăteau lucrurile. Intr- 
adevăr, Vulturul Morţii fusese acela, care rânduise 
atacul împotriva casei ţăranului, numai că de la atac 
lipsise tocmai căpitanul. 

Își aducea bine aminte de numele lui Samokin și 
știa că și el făcea parte din ţăranii aceia bogaţi și 
îngâmfaţi, care îi purtau o ură de moarte și care se 
trudeau să răzvrătească ţăranii împotriva Vulturului 
Morţii. Ei îl ponegreau unde puteau și tocmai de 
aceea, tovarășii lui Rimsky hotărâseră de mult să dea 
o lecţie familiei Samokin și mai ales celor doi băieţi 
ai bătrânului, care făceau tot ce le stătea în putinţă, 

spre a pune într-o lumină urâtă isprăvile voinicilor 
Vulturului Morţii. 

Se pare că tovarășii lui Rimsky se folosiseră de 
lipsa lui de acasă, spre a se răfui cu familia Samokin. 
Dar Vulturul Morţii își cunoștea prietenii și știa că ei 
nu se duseseră la Samokin cu gândul de a pricinui o 
baie de sânge, ci numai spre a-i speria puţin și spera 
să le da o lecţie, pentru a-i învăţa cum să se poarte în 
viitor. Se mai părea însă că, ajunși la faţa locului, 
lucrurile s-au desfășurat altfel decât plănuiseră ei de 
acasă și nu au mai putut ocoli o încăierare. 

Rimsky fu deșteptat din gândurile acestea, de 
cuvintele curierului ţarului: 

— Să mergem, Grigore! Cazacii vor veni ei după noi 
mai târziu! 

Văzând făpturile ostașilor pierzându-se în ceaţă, 
Rimsky simţi o bucurie fără margini, iar când își 
întoarse capul, văzu că într-adevăr nu mai rămăsese 
decât cu Vladimir Korsakoff, cu Ludovica și cu... 
caseta. 

Vladimir Korsakoff își aduse aminte din nou de 
caraghioasa întâmplare ce a precedat apariţia 
ţăranului rănit. 

— Ce să-ţi spun - îi zise el Ludovicăi - știu că am 
râs cu poftă! Auzi, fratele tău, Vulturul Morţii! Sau 
poate că Stoianoff nu credea că sunteţi frate și soră? 
Dar chiar un orb ar spune că sunteţi fraţi, dacă s-ar 
uita la voi, atât de mare este asemănarea voastră! 

— Zău, tătucă - îngână Rimsky - prin multe 
ciudăţenii mai trece omul, cât trăiește! 

Koraskoff mângâie faţa îmbujorată a Ludovicăi. 

— Ludovica zise el știi tu că-mi mai ești datoare cu 
ceva? 

— Cu ce? 

— Cu o sărutare, fiindcă l-am scăpat pe fratele tău. 
Dacă nu te puneam să depui mărturie, cazacii n-ar fi 

luat lucrurile în șagă de loc și l-ar fi spânzurat pe 
bietul Grigore de vreunul din copacii pădurii. 

Ludovica se supuse cu dragă inimă. 

Nu o sărutare, dar nici chiar o mie de sărutări nu 
ar fi fost o plată prea scumpă pentru viaţa 
căpitanului! 

Korsakoff primi sărutarea și o dădu înapoi, înzecit, 
apoi se întoarse la Rimsky, care se muncea cu caii. 

— Ei, Grigore, nu mai plecăm? Văd că norii se 
adună în chip ameninţător și mi-e teamă că ne va 
apuca viscolul pe drum! De aceea aș vrea să ajungem 
cât mai iute la un adăpost. 

Rimsky se uită și el pe cer. 

— Ai dreptate, tătucă. Și mie mi e teamă că vom 
avea viscol, nu glumă! 

— Atunci să ne grăbim! 

Rimsky sări pe capră. 

— Să mân pe șosea sau s-o iau pe drumul acela mai 
scurt, care duce prin pădure și pe care putem ajunge 
la satul cel mai apropiat? întrebă el, întorcându-se pe 
jumătate. 

— Mână pe drumul cel mai scurt. 

Vulturul Morţii zâmbi triumfător. Acum știa că 
mândrul curier al ţarului căzuse în mâinile sale, 
împreună cu caseta, care cuprindea comoara aceea 
ca din povești. 

Caii porniră și biciul din mâna lui Rimsky pocnea 
tot mai des, deoarece Vulturul Morţii voia să câștige 
timp, spre a-și putea duce planul la îndeplinire, mai 
înainte de întoarcerea cazacilor. 

Sania zbura aproape pe drumul ce străbătea 
pădurea. 

Fulgii de zăpadă cădeau tot mai deși și Vladimir 
Korsakoff strigă mânios: 


189 


— Dracul a mai văzut o asemenea primăvară? 
Câteva zile cu soare și iarăși s-a întors iarna cea mai 
morocâănoasă! 

În timpul ăsta Rimsky mâna caii tot mai sălbatic. 

El coborâse de mult, de pe drumul cel bun, fără ca 
Vladimir Korsakoff să fi băgat de seamă. 

Pădurea începu să se rărească și în depărtare se 
zăriră zidurile unei minunate cetăţui. 

— Ce cetate frumoasă! exclamă curierul ţarului. 

— Cetatea  Kudinului - îi spuse Ludovica, 
recunoscându-și turnul ce le servea de adăpost și în 
același timp înțelegând și gândul Vulturului Morţii. 

— Cetatea Kudinului? repetă Vladimir Korsakoff. 
Dacă nu mă înșel, este proprietatea prinţesei Fedora 
Feodorovna! 

— Așa mi se pare și mie! răspunse Ludovica. O 
cunoști pe prinţesă? 

— Îmi aduc aminte de ea. Pe vremuri era 
frumuseţea mult sărbătorită a societăţii bune din 
Petrograd. În timpul din urmă însă, ocolește capitala. 

Viscolul îi ajunse din urmă. 

Un vânt ascuţit sufla șuierând și  încovoind 
coroanele copacilor, iar zăpada cădea atât de des, 
încât nici nu te mai puteai orienta. 

Dar viscolul acesta era tocmai pe placul lui Rimsky, 
care contată că până și vremea îi venea în ajutor. 

Viscolul era menit să fie paravanul în dosul căruia 
el putea să-și ducă planul la îndeplinire, nestingherit. 

Korsakoff se înfășură tot mai mult în șubă și tot 
mai mult o strânse la sine pe Ludovica, care aștepta 
cu înfrigurare, trecerea fiecărui minut, deoarece nu 
știa când se hotărăște Rimsky să-și ducă planul la 
îndeplinire. 

Și atunci trebuia să fie cu ochii în patru, deoarece 
se putea întâmpla să fie nevoie și de ajutorul ei. 

Deodată, Rimsky opri caii și sări de pe capră. 

— Ce s-a întâmplat, Grigore? întrebă Vladimir 
Korsakoff. 

— Zăpada cade atât de des, încât nu-mi văd nici 
vârful nasului - mormăi Rimsky furios - și mi se pare 
că ne-am împotmolit! 

Într-adevăr sania întâlnise în cale o grămadă mare 
de zăpadă. 

Rimsky se trudi câtva timp să ridice sania din 
zăpadă, dar văzând că n-o poate scoate la capăt, îi 
zise lui Korsakoff: 

— Tătucă, nu pot singur! Mi-ar trebui o mână de 
ajutor. 

Korsakoff cobori vădit, plictisit, dar văzând că nu 
poate face altfel, se hotări să-și pună și el umărul 
puternic la sanie, spre a încerca s-o despotmolească. 

Dar în clipa în care se aplecă, se petrecu ceva cu 
totul neașteptat. 

Cu o mișcare fulgerătoare, Rimsky se repezi la el 
și-l trânti la pământ. Atacul acesta nebănuit îl 
surprinse pe curierul ţarului într-atâta, încât, până 
să se gândească să se apere, Rimsky îi legă mâinile și 
picioarele, cu o frânghie, pe care Ludovica o luase 
iute din sanie. 

Ochii curierului aruncau scântei și bietul Vladimir 
Korsakoff începu să strige, deznădăjduit. 

— Grigore, ai înnebunit?... Și tu, Ludovica?... Dar 
aceasta este o mârșăvie fără pereche! 

— Fii liniștit, Vladimir Korsakoff, zise Rimsky 
foarte calm. Nu trebuie să te temi, căci nu ţi se va 
întâmpla niciun rău! 

— Dar bine, Grigore... 

— Nu sunt Grigore! 

— Dar cine ești? întrebă Vladimir Korsakoff, 
îngrozit, presimţind o nenorocire. 

— Stanislau  Rimsky, Vulturul Morţii! răspunse 
simplu cel întrebat. 

Căpitanul de gardă oftă deznădăjduit. 

— Nenorocitul și prostul de mine! Mi se spune în 
faţă cu cine am de a face și eu nu vreau să cred! Apoi, 
îmi trimit cazacii de la mine, spre a mă lăsa atacat cu 
mai multă ușurință... Dar pentru ce ai făcut aceasta? 
Pentru ce? 

— Pentru aceasta! zise el foarte liniștit. 

Korsakoff tresări. 

În ochii lui ardea focul urii, pe faţă i se întipărise o 
mânie fără seamăn. 

— Şi ce... ce... vrei să faci? întrebă el. 

— Ti-am spus, Vladimir Korsakoff, răspunse 
Vulturul Morții, că nu trebuie să te temi! Dacă ar fi 
fost un altul în locul tău, poate că-l lăsam aici, să 
îngheţe, sau să-l mănânce lupii; dar fiindcă tot 
timpul te-ai purtat omenește și m-ai scăpat din 
mâinile cazacilor, care m-au recunoscut, vreau să te 
ajut... 

Rimsky se duse la sanie și scoase caseta de sub 
bancă. 


192 


ar 
--Z 
A 
2 
B 
a: 
A 
-H 
(A 
3 
"A 


"2 
4 
a 
A 


| 

— Mai bine nu te-aș fi scăpat, căci atunci nu a-și fi 
ajuns aici! 

— Soarta ţi-o voi hotări-o mai târziu; deocamdată te 
voi duce cu mine, dar pentru ca să nu știi unde 
mergi, voi fi nevoit să-ţi leg ochii. 

Ludovica îi dădu o năframă neagră, cu care Rimsky 
legă ochii căpitanului; în urmă Vulturul Morţii 
conduse sania până pe șosea, unde dădu bice cailor, 
care o luară într-un galop nebun, târând după ei 
sania fără stăpân. 

Rimsky zâmbi mulţumit. 

— Așa, așa! Fugiţi și vestiți cazacilor, ce s-a 
întâmplat cu Vladimir Korsakoff, curierul ţarului. 

După aceea se întoarse în pădure, unde o lăsase pe 
Ludovica și pe căpitanul de gardă. 

— Vladimir Korsakoff - îi zise el, căpitanului - dacă- 
mi  făgăduiești că mă vei urma, fără nici o 
împotrivire, îţi dezleg legăturile de la picioare. 

Ofiţerul nu răspunse nimic. 

— Nu răspunzi? 

— Te voi urma! 

— Dar nu-ţi voi lua nici cârpa de pe ochi și nici nu- 
ţi voi dezlega legăturile de la mâini. Și îţi mai atrag 
atenţia asupra faptului că, dacă vei încerca să fugi, 
nu voi mai fi îndurător cu tine. Am două pistoale 
încărcate în buzunar și glontele Vulturului Morţii nu 
dă greș. Ai înţeles? 

— Da! 

Rimsky îi desfăcu legătura și porunci: 

— Acum putem merge! Înainte! 

Vulturul Morţii își alesese bine locul unde să dea 
atacul împotriva curierului ţarului. Partea aceasta a 
pădurii se găsea la o depărtare numai de vreo zece 
minute de intrarea în peștera care ducea la turnul 
cetăţii Rudinului. 

Cei trei și ajunseră în curând și peste câteva 
minute dispărură în intrarea ascunzătorii. 

Rimsky răsuflă ușurat, când se văzu din nou în 
cuibul său, mai ales că niciodată nu fusese atât de 
aproape de moarte, ca în ziua aceea. Și tocmai, 
fiindcă Vladimir Korsakoff fusese acela, care 
intervenise pentru a-l scăpa de la o moarte sigură, 
Vulturul Morţii se purta cu prizonierul său, cu foarte 
multă bunăvoință. 

Când ajunseră pe treptele ascunzătorii, îi luă de pe 
ochi și năframa neagră, pe care i-o dăduse Ludovica. 

Z Acum e de prisos - - zise Rimsky - căci nu vei afla 
niciodată, unde ești și în ce chip ai ajuns aici. 

Când cei trei intrară în Cuibul Vulturilor, acesta era gol. 

— Îmi închipuiam - zise Rimsky - că nu se vor fi 
întors încă. Nădăjduiesc însă că se vor înapoia 
nevătămaţi. Ia loc Vladimir Korsakoff! 

Ofiţerul de gardă se uită uimit prin odaia lui 
Rimsky, unde fusese condus. 

Căută să ghicească unde ar putea fi, dar niciun 
amănunt nu-i trăda aceasta. 

Rimsky luă caseta în mână. 

— Așa dar tot ai ajuns în mâna mea! zise el, 
mulţumit. Contele Gorciacov va aștepta darul ţarului, 
până în ziua de apoi. Spune-mi, Vladimir Korsakoff, 
te-ai gândit vreodată că această casetă va ajunge 
tocmai în mâinile celui mai neîmpăcat dușman al 
Călăului Varșoviei? 

Căpitanul de gardă nu răspunse, ci se mulţumi 
doar să-l măsoare pe Vulturul Morţii, din creștet 
până-n tălpi, cu o privire dispreţuitoare. 

Deodată, Rimsky își ridică brusc capul și începu să 
tragă cu urechea. 

De dincolo de ușă veneau zgomote de voci și pași. 
Ludovica alergă să deschidă ușa. 

Apoi se întoarse spre Rimsky și cu fața 
strălucitoare de bucurie, îl vesti. 

Vin! 

Și într-adevăr erau voinicii. 

Veneau obosiţi, însângeraţi, cu hainele rupte și 
socotind după înfățișarea lor, se părea că avuseseră 
mult de furcă. 

Dar zărind-o pe Ludovica faţa li se însenină, 
deoarece știau că dacă fata era aici și căpitanul se 
înapoiase. 

— A venit și căpitanul! strigară toţi, ca un singur 
om. 

Rimsky se duse înaintea lor și strânse mâna fiecăruia din 
ei. 

— Doctorul Leonida, Severin, Dan, Micislav! Slava 
Domnului că v-aţi înapoiat toţi! 

— Ne-am înapoiat și mulţumim lui Dumnezeu, fără 
nici o nenorocire prea mare! zise Dan Dragomir. 

— Dar aţi avut de furcă, nu glumă! zise Rimsky, 
zâmbind. 

— De unde știi, căpitane? întrebă Dan Dragomir, 
mirat. 

— V-aţi folosit de lipsa mea de acasă, spre a ataca 
gospodăria lui Samokin, unde însă, aţi dat peste o 
împotrivire, la care nu v-aţi așteptat. Atunci aţi dat 
foc casei și tocmai vă pregăteaţi de plecare, când a 
sosit o trupă de cazaci, alcătuită din douăzeci de 
oameni. 

Tovarășii Vulturului Morţii se uitau înmărmuriţi la 
căpitanul lor. 

— De unde știi toate acestea? întrebă Dan 
Dragomir, înmărmurit. Ne povestiţi totul, întocmai 
după cum s-a întâmplat, de parcă ai fi fost martor 
ocular! 

În cele din urmă, Rimsky le mulţumi curiozitatea. 

— Este de neînchipuit! exclamară voinicii, odată 
atacul vostru împotriva gospodăriei lui Samokin n-ar 
fi fost mai nimerit ca în ziua de astăzi; pe de o parte 
și le spuse, de unde știe aproape amănunţit, păţania 
de la gospodăria lui Samokin. 

— Ce să vă spun - își sfârși comunicarea - nici 
vorbă, m-aţi scăpat dintr-o situaţie foarte critică, pe 
de altă parte, după plecarea cazacilor mi-aţi dat 
putinţa bătută toată cu pietre preţioase și de o 
valoare nebănuită, pe care ţarul i o trimetea 
dușmanului atât de urât de noi, contelui Gorciacov, 
Călăul Varșoviei, drept răsplată pentru serviciile 
aduse curții din Petrograd, de a lua de la curierul 
ţarului, cupa aceea ca din basme, prin trimeterea în 
Siberia, a tuturor bunilor patrioţi ai Poloniei. 

— Așa să fie, căpitane? 

— Dar acum spuneti-mi și voi, cum aţi scăpat? 

Și atunci chiar și cazacul începu să-și dea seama. 

— Până la sosirea cazacilor, povesti doctorul 
Leonida am ţinut noi piept; dar veniră aceștia, în 
ajutorul celor de la gospodăria lui Samokin, nu ne-a 
mai putut împotrivi, deoarece dușmanul era de șapte 
ori mai numeros decât noi. În situaţia aceasta ne-am 
gândit că, nu ne mai rămâne altceva de făcut, decât 
să fugim! 

— Bine că aţi izbutit! 

— Am izbutit, dar n-a fost tocmai ușor, cum îţi 
închipui. Cazacii ne-au urmărit și dacă am izbutit să 
fugim, aceasta n-o putem mulţumi decât numai 

faptului că a început viscolul. Sub perdeaua deasă a 
fulgilor de zăpadă am putut să ne schimbăm mereu 
drumul, așa că, până la urmă, cazacii ne-au pierdut și 
au rămas departe de noi. 

— Sunteţi răniţi? 

— Fără însemnătate! comunică doctorul Leonida. 

Rimsky dădu din cap mulţumit. 

— Bravo, băieţi! V-aţi purtat vitejește! Acum să 
sfârșesc și eu raportul meu. Mai înainte însă, să vă 
fac cunoștință cu oaspele nostru. 

— Un oaspe în Cuibul Vulturilor? întrebă Severin, 
foarte mirat. 

— Da. Şi încă un oaspe foarte distins! 

Rimsky se duse în odaia lui și peste câteva clipe se 
înapoie cu Vladimir Korsakoff. 

Prietenii Vulturului Morţii se uitară miraţi la 
străinul care pătrunsese în ascunzătoarea lor și ‘n 
ochii tuturor se putea citi întrebarea înfrigurată: 

— Cine este acesta? 

Vulturul Morţii le satisfăcu curiozitatea, îndată. 

— Acesta este oaspele nostru, Vladimir Korsakoff, 
căpitan al regimentului de gardă imperială, cavaler al 
ordinului Caterina, cu câteva ceasuri mai înainte, 
curierul ţarului, acum nimic altceva, decât 
prizonierul Vulturului Morţii. 

— Ah!... Ah!... exclamară voinicii, miraţi. 

Rimsky urmă: 

— Mai înainte de a vă face vre-o părere despre 
Vladimir Korsakoff, socotesc că este de datoria mea 
să vă spun că s-a purtat foarte frumos și când unul 
dintre cazaci ne-a recunoscut, a sărit în ajutorul meu 
și m-a scăpat de la o moarte neîndoielnică. De aceea, 
îl stimez pe căpitanul de gardă, Vladimir Korsakoff 
și-i voi reda libertatea! 

Korsakoff zâmbi trist: 

— Ce-mi va folosi libertatea, când mi-am distrus 
cariera, mi-am nimicit viaţa? Am fost un măgar fără 
pereche când am ascultat de vorbele unei femei și am 
alergat orbește în braţele pieirii! 

— Nu te acuza singur, căpitane Korsakoff, zise 
Micislav. Nu este nici o rușine să fii înfrânt de 
Vulturul Morţii! 

— Vladimir Korsakoff, zise Rimsky, adresându-se 
fostului curier al ţarului, mai înainte de a-ţi reda 
libertatea, te somez să-mi predai cheia de la caseta în 
care se găsește cupa bătută cu pietre scumpe! 

— Niciodată, răspunse căpitanul hotărât. 

— De ce te împotrivești? Crezi că ajungi la vreun 
rezultat? 

— E o prostie să te încăpăţânezi, Vladimir Korsakoff! 
Ești om deștept și o prostie nu este vrednică de tine! 

— Nu voi da cheia de bună voie! 

— Atunci ţi-o voi lua! Pune-ţi mâna pe el băieţi! 

Severin și cu Dan Dragomir se supuseră poruncii lui 
Rimsky și într-o clipă căpitanul de gardă fu prins în braţele 
vânjoase, de nici nu mai putea să se miște. Rimsky se 
apropie de ofițer și-i luă mica cheie de la casetă pe care 
Vladimir Korsakoff o purta la gât cu un șiret de mătase. 

— Priviţi-o, zise el, arătând-o triumfător și apoi se 
duse de-a dreptul la casetă. 

Voinicii îşi înconjurară căpitanul, arzând de 
curiozitate, Rimsky vâri cheiţa-n broască, deschise 
caseta și în clipa următoare cupa de aur bătută cu 
pietre preţioase se ivi înaintea ochilor înmărmuriţi ai 
voinicilor. 

— Minunată! 

— Superbă 

— Fără pereche! exclamară voinicii, unul după 
altul. 

Ochii lui Dan Dragomir aruncau scântei de mânie: 

— Și aceasta urma să fie a contelui Gorciacov? 

Severin zâmbi, în culmea fericirii. 

— Căpitane, niciodată n-am avut o pradă atât de 
bună! 

Rimsky se întoarse spre Vladimir Korsakoff, care se 
uita amărât la această societate ce înota în bucurie. 

— Vladimir Korsakoff cât preţuiește cupa aceasta? 

— Este foarte prețioasă! răspunse căpitanul gardă 
după oarecare gândire și puţin cam încurcat. 

— Primarului i-ai spus - se amestecă și Ludovica în 
vorbă - că e nepreţuită și că ar face multe, multe 
milioane de ruble. 

— Este adevărat, Vladimir Korsakoff? întrebă 
Vulturul Morţii. 

— Da! 

Doctorul Leonida se uită mai de aproape la cupă, arătă 
înspre diamantul strălucitor și de mărimea unui ou de 
porumbel, care era așezat în mijlocul celorlalte pietre 
scumpe. 

— Piatra aceasta singură preţuiește mai multe 
milioane de ruble! 

Și voinicii nu se mai săturau să se minuneze de 
această frumoasă și prețioasă pradă, pe care pusese 
mâna căpitanul lor. În cele din urmă, Dan Dragomir 
ridică plosca și zise: 

— Căpitane, să sfinţim cupa! 

— Ai dreptate! 

Îndată după aceea, vinul negru se vărsă ca un val 
de sânge în cupă. 

Rimsky fu cel dintâi, care ridică minunatul și 
nestimatul obiect de artă și glasul lui sună tunător, 
când strigă: 

— Trăiască Polonia! 

După aceea i-o dădu Ludovicăi. 

Fata ridică și ea cupa și uitându-se la Rimsky, zise, 
cu căldură: 

— Trăiască Vulturul Morţii, căpitanul nostru! 

Apoi cupa ajunse în mâinile lui Dan Dragomir. 

— Trăiască libertatea, strigă voinicul român care se 
gândea necontenit la asuprita sa ţară, ce gemea sub 
jugul turcilor. 

Pe urmă o luă Micislav. 

— Trăiască prinţul Adam Poniatovsky, marele fiu al 
Poloniei! 

Când cupa ajunse la Severin, acesta exclamă: 

— Eu beau, pentru pieirea contelui Gorciacov. 

În cele din urmă, nu mai rămăsese decât doctorul 
Leonida, care ducând-o la gură, strigă: 

— Trăiască frăţia noastră! 

Toţi voinicii băuseră și cupa se întoarse la Vulturul 
Morţii, care adresându-se ofițerului de gardă, îi zise: 

— Vladimir Korsakoff, îţi mai aduci aminte că, în 
dimineaţa aceasta friguroasă, ţi-ai cinstit vizitiul, pe 
Grigore, dându-i să bea vin din damigeana, ta? 
Rimsky, Vulturul Morţii, vrea să-ţi înapoieze această 
datorie... Bea! 

Vladimir Korsakoff își ridică mâna încet, ca și când 
ar fi vrut să ia cupa, dar când mâna îi ajunse la 
înălţimea pieptului, lovi deodată, cu putere, peste 
braţul Vulturului Morţii, care, neașteptându-se la așa 
ceva scăpă cupa din mână. 

Toţi se uitară încremeniţi, la ofiţerul de gardă. 
Chipul lui Rimsky se făcuse ca para focului și se 
părea că se va năpusti la Korsakoff, spre a-l nimici cu 
o singură lovitură de pumn. Dar se stăpâni la timp și 
întorcându-se spre prietenii săi, întrebă: 

— S-a întâmplat ceva cu cupa? 

Doctorul Leonida cerceta tocmai cupa, pe care o 
ridicase de la pământ: 

— A plesnit! întrebară ceilalţi, apropiindu-se de el. 

Doctorul Leonida se apropie și mai mult de lampă 
și cercetă cu mai mare băgare de seamă. 

— Și aici... o altă piatră... care s-a ciocnit... iar 
aceasta... a crăpat și ea... 

Și atunci izbucni din el marea descoperire, vestea 
senzaţională: 

— Prieteni, cupa aceasta prețioasă este 
împodobită... cu pietre false! 

— Ce spui? urlă Rimsky. 

Doctorul Leonida arătă una după alta, toate 
pietrele ciocnite, sau crăpate. 

— Nu încape nici o îndoială! Toate pietrele sunt 
false, imitații foarte reușite, bucăţi de sticlă, minunat 
șlefuite! 

Toate privirile se  îndreptară spre Vladimir 
Korsakoff. 

Ofiţerul de gardă stătea încremenit și palid ca 
ceara într-un colţ al încăperii. 

Rimsky se apropie de el și vocea lui sună ca 
metalul, când întrebă: 

— Fi, Vladimir Korsakoff ce spui la această 
dezvăluire? 

— Drept să vă spun, nu știu ce să răspund - zise 
prizonierul liniștit. Eu eram pe deplin încredinţat că 
fiecare piatră de pe cupă este adevărată și de aceea o 
păzeam, ca pe ochii din cap! 


Vulturul “Morţii, se uită îndelung la ofiţerul de 
gardă, își sfredeli privirile adânc în ochii lui, apoi, 
apăsând pe fiecare cuvânt, zise: 

— Vladimir Korsakoff, căpitan al regimentului de 
gardă imperială din Petrograd, cavaler al ordinului 
Caterina, aghiotant și curier al ţarului... acum n-ai 
spus adevărul! 

Vladimir Korsakoff porni ameninţător spre Rimsky 
și voinicii se ţineau gata să intervină, dacă ar fi fost 
nevoie. Deodată însă, ofiţerul de gardă se răzgândi și 
cu un gest trist, exclamă: 

— Ţi-e ușor să mă jigneşti aici, unde ești tare și 
mare. Da îndrăznește să repeţi aceste cuvinte atunci, 
când stăm faţă-n faţă, cu arme egale, când n-ai lângă 
tine oameni, care să-ţi sară în ajutor, când te-ar 
vedea în primejdie! 

— Prieteni, vă rog lăsaţi-mă singur cu Vladimir 
Korsakoff! 

Voinicii se uitară uimiți la căpetenia lor, dar 
fiindcă se obişnuiseră să se supună poruncilor lui, 
părăsiră încăperea fără împotrivire. 

— Ludovica, du-te și tu! 

Pe scări se auziră pașii celor cari se îndepărtau. 

Rimsky se mai uită după ei, spre a se încredința că 
se îndepărtează și mai strigă după ei: 

— Peste un ceas vă puteţi întoarce! 

După aceea închise ușa în urma lor. 

— Acum, Vladimir Korsakoff, suntem numai noi 
doi! Un ceas este îndeajuns de mare, chiar și pentru 
a mă ucide... dacă poţi! Fiindcă, acum, când am 
rămas numai în doi, îţi mai spun odată că ai mințit! 

Rimsky se aștepta ca ofiţerul de gardă să se 
repeadă la el. Dar în loc să se năpustească împotriva 
lui, Vladimir Korsakoff dădu din umeri, trist și 
amărât. 

Vulturul Morţii îl întrebă: 

— Aș vrea să știu, cum au ajuns pietrele false pe 
cupa ţarului ? 

Korsakoff îi răspunse implorător. 

— Nu mă cerceta! 

— Văd Korsakoff că ai ceva pe suflet! 

— Vai, dacă ai ști, Stanislav Rimsky... zise el, fără 
a-și sfârși vorba. 

— Ce ai vrut să spui ? 

— Nimic ! Nimic ! 

— De ce nu ai încredere în mine ? 

— Nu mai are niciun rost! răspunse ofiţerul de gardă, 
oftând. 

Vulturul Morţii îi vorbi din nou, de data aceasta, cu 
glasul ridicat, solemn: 

— Până astăzi, Stanislau Rimsky nu și-a călcat cuvântul 
dat! Ti-am spus, Vladimir Korsakoff, că vei fi liber și mă ţin 
de cuvânt. Dacă vrei, îţi leg ochii pe loc și te scot afară din 
ascunzătoarea noastră. Nu te voi forța să-mi răspunzi, nu-ţi 
voi stoarce mărturisirea cu sila. Să nu-mi răspunzi decât 
numai dacă simţi necesitatea de a o face. 

Rimsky făcu o mică pauză și numai după aceea întrebă 
din nou: 

— Te-ai hotărât? Vrei să mă lămurești și pe mine, cum 
au ajuns pietrele false pe cupa ţarului? 

În sufletul lui Vladimir Korsakoff se dădu o luptă 
crâncenă, apoi deodată, izbucni: 

— Le-am... le-am... falsificat eu! 

Rimsky se aștepta la răspunsul acesta. El era un foarte 
bun cunoscător de oameni și în cea dintâi clipă a 
descoperirii pietrelor false, citi în ochii ofițerului de gardă, 
că acesta știa și cunoștea adevărul. 

Acum, după ce trecuse greul mărturisirii, Vulturul Morţii 
vorbi încet și blând, spre a afla și celelalte amănunte ale 
acestei tainice afaceri. 

— Spune-mi, cum ai făcut aceasta și pentru ce? 

— Povestea e prea lungă! răspunse ofițerul de gardă, 
trist. 

— Nu face nimic! Te voi asculta cu dragă inimă! 

Vladimir Korsakoff căzu pe gânduri, ca și când ar fi 
căutat să-și împrospăteze amintirile. 

Rimsky fu cel dintâi care rupse tăcerea. 

— Singur n-ai putut lucra. Fără îndoială că ţi-a dat ajutor 
Și vreun giuvaergiu. 

Korsakoff dădu din cap. 

— Te înțeleg! reluă Vulturul Morţii cunosc viața 
ofițerilor ruși și știu că strălucirea, pompa, viața luxoasă de 
la curtea ţarului costă mulţi bani... Te-ai lăsat ispitit, ca 
atâţia alţii înaintea ta ! 

Atunci Korsakoff izbucni într-un strigăt grozav. 

— Nu-i adevărat! 

— Atunci? 

Ofiţerului de gardă i se dezlegase limba. Și în 
vreme ce vorbea, chipul lui palid până atunci, deveni 
din ce în ce mai roșu. 

— Până acum am tăcut! Am luat asupra mea vina 
schimbării pieţelor preţioase; dar fiindcă mă acuzi că 
aș fi făcut aceasta cu gândul de a profita eu însumi, 
protestez cu toată tăria. 

— Dar atunci, cum s-a întâmplat? 

— Nu te poate interesa pe tine, Rimsky, povestea 
aceasta, care pot spune că, mă privește numai pe 
mine. 

— Dacă ţi-am oferit încrederea mea, nu mă jigni, 
respingând-o. Spune-mi ce ai pe suflet, cine știe, 
dacă nu te pot ajuta! 

— Să mă ajuţi? exclamă ofiţerul de gardă, râzând 
amarnic. Pe mine nu mai mă poate ajuta nimeni! 

— Nu se știe! Povestește-mi încet și liniștit, cum s- 
au petrecut lucrurile. 

— Bine! răspunse Vladimir Korsakoff, după o 
oarecare gândire. - Nu-mi pasă, poţi afla totul, căci și 
așa am ars în urma mea toate punţile de trecere! Eu 
nu mă mai pot înapoia la Petrograd! 

— Te ascult! 

— Trebuie să încep prin a-ţi spune că eu nu sunt de 
viţă nobilă, cum sunt aproape toţi ofiţerii ruși. Tatăl 
meu a fost un simplu mujic și dacă am ajuns în 
școala militară, aceasta n-o pot mulţumi decât 
faptului că, odată, am scăpat de la înec pe un ofiţer 

superior rus, sub picioarele căruia se rupsese gheaţa 
Nevei. Generalul acesta bătrân mi-a purtat de grijă, 
ca și când aș fi fost propriul lui copil și m-a înscris în 
școala militară din Petrograd, unde am dovedit a fi 
un elev foarte silitor. Într-o bună zi sosi și 
întâmplarea cea mare: am fost făcut sublocotenent. 
Bătrânul general însă, nu mă părăsi nici atunci, ci se 
interesă de mine și mai târziu. Dovedind a fi un 
element în care se poate avea încredere, am înaintat 
iute, apoi am ajuns în regimentul de gardă și în urmă 
am fost numit chiar printre aghiotanţii familiei 
imperiale. Când bătrânul general a ajuns ministru de 
război, am fost avansat și eu la gradul de căpitan. 

Îmi îndeplineam serviciul la palatul imperial și în 
curând mi s-a dat cea mai mare distincţiune: am fost 
numit aghiotantul personal al ţarului. Mă simţeam 
foarte bine, în toate privinţele. Cum n-ar fi fost astfel, 
când mă vedeam în faţa unei cariere uluitoare și 
viitorul se desena în culorile cele mai frumoase? 
Fiindcă nu duceam lipsă nici de bani, am luat-o pe 
mica mea verișoară pe lângă mine și în curând fata 
se făcu atât de fermecătoare, încât toţi bărbaţii se 
întorceau după ea, ori unde ar fi apărut. Dar aceasta 
a însemnat începutul nenorocirii. 

Ileana, sora mea, venea și ea pe la curtea ţarului, 
unde, după cum am aflat mai târziu, a făcut 
cunoștința cu un tânăr ofiţer, de care s-a îndrăgostit 
și cu care se întâlnea, fără știrea mea. Idila aceasta a 
ţinut luni de zile, până când, odată, Ileana îmi 
mărturisi plângând că iubitul a părăsit-o, că de 
săptămâni întregi nu se mai arată, tocmai atunci 
când, dragostea lor începuse să aibă urmări. 

Cred că-ți poţi închipui starea sufletească, în care eram 
eu atunci! Am făcut tot ce mi-a stat în putinţă, spre a afla 
numele amăgitorului surorii mele. Dar toată truda mea 
rămase zadarnică. Într-o bună zi însă, chestiunea luă o 

întorsătură neașteptată. Mergeam cu Ileana pe stradă, 
când deodată trece pe lângă noi o trăsură de la curte. 

Ileana zări trăsura, apoi căzu leșinată în braţele 
mele. Mă uitai iute înspre trăsură. În ea ședea marele 
duce Mihai, fratele cel mai mic al ţarului. Ajuns 
acasă, am aflat apoi că marele duce Mihai fusese 
amăgitorul surorii mele. Alergai îndată la palat ca 
ieșit din fire și cerui satisfacţie chiar de la ţarul 
însuși. Dar cererea mea n-a avut altă urmare, decât 
că, marele duce Mihai a fost certat și atâta tot! 

Dar amărăciunea mea fu și mai mare că, din ziua 
aceea Ileana a dispărut, fără să mai dea vreun semn 
de viaţă. De atunci n-am mai aflat nimic despre ea, de 
parcă ar fi înghiţit-o pământul. Nici nu-ţi poţi 
închipui, Rimsky starea mea sufletească de atunci. 
Mă târâm prin viaţă ca un mort viu și nu știam ce se 
va alege de mine. Când am ajuns iarăși în faţa 
ţarului, l-am implorat să-mi dea voie măcar, să mă 
bat cu marele duce Mihai. Dar ţarul îmi râse în nas și 
râsul lui batjocoritor îmi mai răsună în urechi, chiar 
acum... Nu l-am uitat și nici nu-l voi uita vreodată! Și 
a trebuit să plec umilit și jignit, fără a fi putut șterge 
pata de rușine de pe umerele familiei mele. 

Korsakoff se opri din povestire. Se părea că 
amintirile acestea îl chinuiau cumplit și avea nevoia 
să se mai odihnească. 

Rimsky căută să-l mângâie, cu un cuvânt de 
compătimire. 

— Sărmane Vladimir Korsakoff, ce rău îmi pare de 
tine! 

Ofiţerul de gardă urmă: 

— Poate că un altul în locul meu, ar fi căzut în 
dizgrație, eu însă aveam un protector puternic în 
ministrul de război, așa că am rămas și mai departe 
în regimentul de gardă. În sufletul meu însă, ardea 
dorul de răzbunare și eram hotărât să spăl rușinea 

aceasta, chiar și cu preţul vieţii mele. Nu așteptam 
decât momentul propice. Dar amărăciunea mea a 
ajuns iute la urechile acelora care se interesează de 
aproape de viaţa  aghiotanţilor de la curtea 
imperială... Așa s-a făcut că am ajuns în rândul 
nihiliștilor care luptă pentru răsturnarea domniei 
ţarului și am devenit unul dintre membrii cei mai 
înflăcăraţi ai acestei asociaţii secrete, căreia îi 
duceam zilnic știri, despre ceea ce se petrecea la 
palat. Atunci s-a întâmplat să mi se dea însărcinarea 
de a duce la Varșovia, contelui Gorciacov, cupa de 
aur bătută în pietre preţioase, de o valoare atât de 
nestimată. Dar de îndată ce le spusei nihiliștilor ce se 
pregătește, aceștia fură gata numai decât cu planul 
lor. Voiau să pună mâna pe cupă! 

Rimsky dădu din cap. 

— Acum înţeleg! zise el, cu sânge rece. 

— Aș fi putut foarte bine, urmă Vladimir Korsakoff 
să fug cu cupa și niciodată să nu mă mai întorc la 
palatul imperial. Dar nihiliștii nu voiau aceasta. Ei nu 
se puteau lipsi de informaţiile pe care li le aduceam 
eu despre ceea ce se petrecea la curtea ţarului. De 
aceea au hotărât că vor copia cupa, aidoma, iar eu îi 
voi duce contelui Gorciacov, o cupă împodobită cu 
imitaţiuni, fără valoare. 

Rimsky asculta cu încordare povestirea căpitanului 
de gardă. 

Vladimir Korsakoff își urmă istorisirea: 

— De îndată ce mi s-a încredințat cupa, am pornit la 
drum. Seara însă, m-am înapoiat la Petrograd pe drumuri 
ascunse și m-am dus de-a dreptul la sediul nihiliștilor, unde 
unul din membrii noștri, un giuvaergiu foarte iscusit, fu 
gata cu copia cupei în mai puţin de două zile. Firește că 
trebuia să recâștig cele două zile pierdute și nu pornii la 
drum cu sania, ci cu cai de schimb, până când câștigai 
timpul petrecut la Petrograd, în ascuns. Din clipa aceea, 

trecând pe la diferiții guvernatori, am avut de grijă ca toţi 
să observe, cu câtă sârguinţă păstram caseta în care se 
găsea comoara ce-mi fusese încredințată. 

— Dar la ce-ţi folosea aceasta? 

— Pentru că în cazul când odată și odată tot s-ar fi 
putut descoperi, cum că cupa înmânată contelui 
Gorciacov era bătută în pietre fără preţ, să nu mi se 
poată imputa, nici măcar că n-am păzit caseta 
îndeajuns de bine, în timpul călătoriei. 

Vladimir Korsakoff tăcu pentru câteva clipe, apoi 
adăugă: 

— Ţi-a spus tot, Stanislav Rimsky, nu ţi-am ascuns 
nimic, niciun amănunt! Acum poţi să mă judeci și să- 
mi spui dacă sunt un ticălos sau un nenorocit. 

Rimsky îi întinse mâna ofițerului de gardă și i-o 
strânse cu multă prietenie. 

— În locul tău și eu aș fi făcut la fel, Vladimir 
Korsakoff și acum, după ce ţi-am auzit nenorocirea te 
preţuiesc și mai mult ca până acum. 

Curierul ţârului strânse cu căldură mâna ce-i fu 
recunoștință: 

— Îţi mulţumesc... îti mulţumesc din tot sufletul! 

Și în clipa aceea amândoi avură simţământul că, 
strângerea aceasta de mână însemna pecetluirea 
prieteniei lor. Și ofiţerul de gardă nu putu să nu-și 
exprime și el, cu sinceritate, gândurile care îi 
frământau creierul, în privinţa Vulturului Morţii. 

— Stanislau Rimsky - zise el - trebuia să-ți 
mărturisesc și eu că m-am înșelat grav în privinţa ta. 
Până astăzi nu te-am cunoscut decât din auzite. La 
curtea ţarului nu se vorbea despre tine, decât ca 
despre o căpetenie de bandiți, de tâlhari la drumul 
mare, ca despre un monstru, lipsit de orice 
simţământ omenesc. Soarta a rânduit lucrurile în așa 
chip, încât să te pot cunoaște personal. Și în câteva 
ceasuri te-am cunoscut mai bine decât m-aș fi 

așteptat, mai bine decât ai putea să-ţi închipui tu 
însuţi. M-am înșelat în tine, ţi-am spus, dar m-am 
înșelat într-un chip plăcut, deoarece am găsit în tine 
un bărbat simţitor, cu suflet nobil și curajos, cu 
adevărat bărbat. 

În urma acestor cuvinte, veni rândul lui Rimsky să- 
și exprime recunostinta. 

— Mulţumesc! zise el adânc mișcat. 

— De ce nu-mi este dat să mă mai pot întoarce 
printre oameni - exclamă Vladimir Korsakoff, cu 
vădită părere de rău - spre a le spune ce fel de om 
este în adevăr Stanislau Rimsky, Vulturul Morţii! 

— Cum, nu vrei să te mai întorci? 

— Cum aș putea să mă întorc, când, după cum ti- 
am spus, am ars toate punţile de trecere în urma 
mea? Faptul că nu mi-am îndeplinit datoria, 
înmânând contelui Gorciacov cupa trimisă de ţar, ar 
fi îndeajuns, pentru a ajunge înaintea consiliului de 
război... Nu mă mai pot întoarce... Trebuie să rup cu 
viaţa de până acum... 

— Și de ce vrei să te apuci? îl întrebă Rimsky 
liniștit. 

Korsakoff zâmbi, trist. 

— De ce? 

Ofiţerul de gardă tăcu, dar în aceste două cuvinte 
scurte se ascundea toată tragedia tristei situaţii a 
fostului curier al ţarului. 

Răspunde - repetă Rimsky - ce ai de gând să 
faci? 

— Ce?... Până în clipa de faţă n-am fost degradat 
încă. Tot mai sunt căpitan al regimentului de gardă, 
ofiţer, care are îndatoriri faţă de uniforma pe care o 
poartă. Nu mi-ai luat pistolul încărcat, așa că știu ce 
trebuie să fac! 

Rimsky sări de pe scaun, ca mușcat de șarpe. 

— Ar fi o nebunie! exclamă el. 

— Așa mi-a fost scris! 

— Prostii! Până acum nu ţi-am luat pistolul; acum 
însă îţi pretind să mi-l dai, sau să renunţi la gândul 
nebunesc, care ţi-a încolţit în minte! 

— Ti se pare că viaţa mea mai preţuiește ceva? 

— Numai viaţa ticăloșilor și a lașilor nu preţuiește 
nimic. Tu ești tânăr, puternic și curajos. Și nu 
trebuie să-ţi închipui că la hotarele Rusiei sfârșește 
lumea. Pământul e destul de mare și vei găsi tu un 
colţișor pe el, unde să începi o altă viaţă. 

— Viaţa nu mă mai atrage, nu mai am nici o poftă 
de ea! 

— Îţi va veni pofta. 

— Niciodată! 

— Sau... s-ar mai putea ceva... 

— Ce? întrebă Korsakoff, privind deodată curios la 
Vulturul Morţii. 

— Ai avut prilejul să ne cunoști atât pe noi, cât și 
felul nostru de viaţă. Chiar și adineaori ai spus că a 
fost o surpriză pentru tine când ţi-ai dat seama de 
adevărata înfățișare a Vulturului Morţii; dacă nu mai 
vrei să te întorci în rândul oamenilor, dacă ești obosit 
și plictisit de făţărnicia lor, atunci vino cu noi, intră 
în mijlocul nostru, fi-ne tovarăș credincios și toţi îţi 
vom fi prieteni adevăraţi, până la moarte. 

Ochii lui Korsakoff începură să strălucească de 
bucurie. 

— Rimsky vorbești serios?... Te-ai gândit bine la 
ceea ce ai spus? 

— Eu am gândit foarte bine și ţi-am vorbit cât se 
poate de serios. E rândul tău să te gândești și să-mi 
răspunzi sincer la propunerea pe care ţi-am făcut-o! 

— Am hotărât! 

— Ce anume? 

— Rămân cu voi și-ţi voi fi prieten și soldat 
credincios, Vultur al Morţii! 

Rimsky îl strânse în braţe, fericit, pe ofiţerul de 


— Şi eu salut ca cea mai mare bucurie în rândurile 
noastre pe Vladimir Korsakoff. 

Ceasul trecuse. Pe trepte se auzi zgomot de pași și 
capul curios lui Severin se ivi cel dintâi în ușa 
deschisă larg. 

Grăsunul credea că-i va fi dat să vadă urmele unei 
lupte crâncene; în loc de sânge și capete sparte, el îl 
văzu pe Vulturul Morţii, stând de vorbă liniștit cu 
curierul ţarului. 

Rimsky de îndată ce-l zări pe Severin, îi strigă: 

— Veniţi! Veniti! 

Și voinicii intrară unul dună altul: Severin, Micislav, Dan 
Dragomir, doctorul Leonida, iar la urmă de sânge tot, 
Ludovica. 

Când îi văzu pe toţi în jurul său, Vulturul Morţii se ridică 
de pe scaun și arătând în spre Korsakoff, zise: 

— Vă prezint pe cel mai nou soldat al Vulturului Morţii, 
pe cel mai proaspăt tovarăș și prieten al vostru. 

Cuvintele lui fură urmate de o uimire fără margini. 

Cum?... Korsakoff? 

Dar Ludovica strigă, cu însufleţire: 

— Stanislau, ai săvârșit o adevărată minune! 

Rimsky își urmă vorba întreruptă de exclamaţiile 
de mirare ale prietenilor săi. 

— Primiţi-l cu dragă inimă. În decursul ceasului, pe 
care l-am petrecut împreună, am avut prilejul să mă 
încredinţez că Vladimir Korsakoff este un om întreg, 
de treabă, un adevărat bărbat, care este vrednic să 
stea alături de noi. 

Micislav nu se putea stăpâni să nu facă o mică 
observaţie, care însă împărtășea gândul tuturor 
voinicilor: 

— Dar căpitane, uiţi că Vladimir Korsakoff a fost 
soldatul ţarului? 

Rimsky nu se supără de această vorbă de îndoială 
și privindu-și prietenul blând, îi răspunse: 

— Ai dreptate, a fost soldatul ţarului. Dar de atunci 
a curs multă apă pe Vistula și am avut prilejul să mă 
încredinţez că ne va fi un tovarăș mai bun decât a 
fost un soldat credincios, pentru ţarul Rusiei. 

bul 
Cine ar fi îndrăznit să se mai îndoiască de 
sentimentele noului tovarăș, când Vulturul Morţii 
garanta pentru el? Toţi voinicii se perindară pe rând, 


în faţa lui Vladimir Korsakoff. 

CAPITOLUL 14 
Vrâjitoarea din Malzin 


Rimsky avusese dreptate. Vladimir Korsakoff s-a 
dovedit a fi un adevărat prieten și un tovarăș 
credincios. Luase parte la toate isprăvile voinicilor, 
care profitau mult de pe arma cunoștințelor lui 
militare și de pe urma priceperii sale în strategie. 

Când se întâmpla, după cum era și firesc, ca voinicii să 
aibă de a face cu un dușman mult mai numeros, Vladimir 
Korsakoff născocea întotdeauna câte ceva ce-i scotea pe 
voinici din încurcătură. 

Și locuitorii Cuibului de Vulturi își trăiau mai de parte 
viaţa lor cu care se obișnuiseră. Numele Vulturului Morţii 
era rostit cu tot mai multă groază de aceia care aveau 
motive să se teamă de pedeapsă, iar guberniile din 
împrejurimi aducea tot mai mulţi cazaci, pentru prinderea 
temutului bandit. 

Cazacii aceștia atacau pe neașteptate satele, 
pădurile, unde bănuiau că ar putea fi ascunzătoarea 
voinicilor, dar toată truda lor rămase zadarnică și 
soldaţii se întorceau mereu cu mâna goală. Din 
această pricină se tot vestea că Rimsky ar avea 
legături cu dracul și de aceea nu poate fi prins 
niciodată. 

Rimsky avea obiceiul să umble singur, său însoţit 
numai de unul din prietenii săi, prin satele vecine, 
spre a vedea unde este nevoie de ajutorul său, sau 

spre a se încredința dacă situaţia era propice pentru 
a pedepsi pe un asupritor sau cămătar. 

In timpul acesta, Vulturul Morţii trecea tocmai 
întovărășit de doctorul Leonida pe teritoriul 
Malzinului, un sătuleţ din împrejurimile Rudinului, 
în dosul caselor mărunte ale căruia se ridica mândru, 
castelul moșierului din partea locului. Stăpânul 
Malzinului era unul din moșierii cei mai cumsecade, 
poate tocmai fiindcă nu era rus de origină, ci venise 
din Boemia, de unde adusese cultura și spiritul 
gospodăresc al neamului său. 

Rimky se pregătea tocmai să părăsească satul în 
tovărășia doctorului Leonida, când cei doi voinici 
auziră dângănitul trist al clopotelor bisericii din 
Malzin. 

— Ce să fie? Îngroapă pe cineva? întrebă doctorul 
Leonida. 

— Așa se vede, zise Rimsky - și după care, mortul 
trebuie să fie dintr-o familie mai bună, căci altfel n- 
ar suna clopotele atât de îndelungat. 

Fiindcă cimitirul era în drumul lor, intrară și ei. 
Fără multă greutate voinicii dădură peste mormântul 
proaspăt săpat, în jurul căruia se adunase o mulţime 
neobişnuit de numeroasă. 

În toată mulţimea aceasta însă, se părea că nu este 
decât o singură fiinţă într-adevăr îndurerată: o fată 
foarte tânără, îmbrăcată toată în negru și care stătea 
chiar la marginea mormântului. 

Rimsky și doctorul Leonida se amestecară în 
mulţime și Vulturul Morţii întrebă pe unul din ţăranii 
care veniseră la trista ceremonie: 

— Cine a murit? 

— Cum, nu știi, tătucă? Moșierul Malzinului. 

— Moșierul Malzinului? - repetă Rimsky. Când a 
murit? 

— Acum două zile. 

— Am auzit că era om de treabă! 

— N-ai auzit rău. Tocmai de aceea îl și iubeam. 

— Şi cine este fata aceea îmbrăcată în haine 
cermnite? 

Țăranul răspunse puţin cam încurcat: 

— Fata lui... Vrăjitoarea din Malzin! 

— Ce spui? 

— Vrăjitoarea din Malzin! Nu eu i-am dat porecla 
aceasta, tătucă. Toată lumea îi zice astfel... 

Rimsky își aţinti privirile asupra fetei. Vestmintele 
cernite și părul negru al fetei făceau să se observe și 
mai bine blândeţea trăsăturilor feţii. 

Vulturul Morţii fu foarte mirat, auzind că fata 
aceasta cu o înfățișare atât de blândă, fusese 
poreclită vrăjitoare. 

Și gândul acesta nu-i mai dădu pace. 

De aceea, urmă convorbirea începută cu ţăranul de 
lângă el. 

— Şi de ce a fost poreclită Vrăjitoarea din Malzin? 

— E o poveste foarte ciudată, tătucă! răspunse 
ţăranul.  Vrăjitoarea din Malzin... sau jupâniţa 
Theodora vindecă animalele cu băuturi necunoscute 
și adeseori a scăpat de la moarte oameni, care erau 
cu un picior în groapă... Afară de aceasta, toată ziua 
nu face altceva, decât să scotocească prin cărţi, iar 
noaptea, în turnul castelului lampa arde adeseori, 
până la miezul nopţii... atunci îl așteaptă pe dracul... 

Rimsky zâmbi, compătimitor. 

— Năzbâtii! 

Dar nu-și pierdu vremea căutând să-i dovedească 
ţăranului că nu există draci, care să se arate 
oamenilor, deoarece știa că truda lui ar fi rămas 
zadarnică. Când o superstiție intră în capul ţăranului 
rus, nici chiar Dumnezeu însuși n-ar mai fi fost în 
stare să o scoată de acolo, dacă ar fi coborât în 
persoană pe pământ. 


218 


— Vezi, tătucă - zise ţăranul din nou - nici popa n-a 
vrut să vină la înmormântarea boierului. 

— Păi cum era să vină - zise un alt sătean - dacă 
boierul e luteran! 

— Dacă e luteran, nu-l poate îngropa un preot 
ortodox - răspunse Rimsky - și preot luteran nu se 
prea găsește prin împrejurimile acestea. 

Convorbirea se opri aici. Rimsky și doctorul 
Leonida se apropiară de groapa în care oamenii 
tocmai coborau coșciugul. Ochii tinerei Theodora 
înotau în lacrimi și trupul îi era zguduit de suspine, 
iar când sicriul dispăru în mormânt, buzele ei 
murmurară cu voce tare: Tatăl nostru, care ești în 
ceruri, sfințească-se numele Tău... 

În imediata apropiere a Theodorei stătea un bărbat 
înalt, voinic, despre care Rimsky află că era Popov, 
unul din cei mai bogaţi moșieri de prin împrejurimi, 
a cărui proprietate se învecina cu aceea a lui Malzin. 

Lopeţile începură să arunce pământul în groapă și 
în curând o moviliţă proaspătă se ridică deasupra 
coșciugului. În capul moviliţei fu așezată o cruce 
simplă, de lemn, cu următoarea inscripţie: 


Aici se odihnește 
ION MALZIN 
intemeietorul satului Malzin 
Mort în vârstă de 67 de ani. 


După aceea mulţimea se împrăștie și odată cu ea 
porniră spre ieșirea din cimitir și Rimsky cu doctorul 
Leonida. Lângă mormânt nu mai rămăsese decât 
jupâniţa Theodora, care tot se mai ruga pentru 
mântuirea sufletului tatălui său. Popov, aștepta lângă 
ea, ca și când ar fi păzit-o să nu i se întâmple vreun 
Tău. 

După ce Theodora își sfârși rugăciunea, porniră 
amândoi, unul lângă altul. 

Rimsky și cu doctorul Leonida își încetiniră pașii, 
deoarece voiau ca perechea să-i ajungă din urmă, 
spre a putea observa mai de aproape chinul orfanei. 

Dar când Popov și cu Theodora trecură pe lângă ei, 
crâmpeiul de conversaţie pe care-l prinse Vulturul 
Morţii păru atât de interesant, încât voinicii hotărâră 
să-i urmărească și de acum înainte, spre a vedea ce 
se va întâmpla. 

— Am crezut că este de datoria mea să-i dau acest 
ultim salut răposatului dv. părinte - zise grasul Popov 
- cu toate că știu prea bine că decedatul nu mă prea 
avea la inimă... În ceea ce mă privește însă, eu nu l- 
am urât niciodată... cum mă ura el pe mine. 

— Tatăl meu n-a urât pe nimeni. Dacă legăturile 
dintre el și d-ta n-au fost prea prietenești, vina nu 
trebuie s-o cauţi altundeva, decât tot numai la d-ta. 

Popov mormăi nemulţumit. 

— Știu... știu că și eu am greșit... dar voi căuta să- 
mi repar greșeala acum. 

— Cum? 

— Jupâniţă, dacă îmi dai voie, îţi ofer sprijinul meu. 
Îmi dau seama prea bine că d-ta ești slabă, ca toate 
femeile și nu ai avea energia și puterea necesară, 
pentru administrarea unei moșii atât de mari. În 
privinţa aceasta îţi stau la dispoziţie oricând și poţi 
dispune de mine în ce chip vei voi. 

— Îţi mulţumesc foarte mult, domnule Popov - 
răspunse fata încet. D-ta însă mă cunoști de vreme 
destul de îndelungată și prin urmare știi că am 
moștenit de la tatăl meu toată puterea de muncă, așa 
că n-am ne voie de niciun ajutor. Ceea ce trebuie 
făcut pentru bunul mers al moșiei, voi ști să fac și 
singură. 

— Știu! Am spus aceasta însă pentru cazul când 
totuși s-ar întâmpla să ai nevoie de vreun ajutor! 

— Mulţumesc! Dar dacă totuși s-ar întâmpla să am 
nevoie de vreun ajutor, atunci nu m-aș adresa la 
străini, ci l-aș chema acasă pe fratele meu Benedict, 
care în clipa de faţă studiază la universitatea din 
Praga și care ar îngriji de administrarea moșiei. 

— După cât îl cunosc eu pe Benedict - zise Popov cu 
un ușor zâmbet ironic - nu prea îmi vine să cred că, 
după viaţa pe care o duce la Praga, ar fi încântat să 
se așeze la Malzin. 

— Încântat poate că n-ar fi; dar când ar vedea că 
este vorba de salvarea moștenirii pe care ne-a lăsat-o 
bunul nostru părinte, nu încape nicio îndoială că ar fi 
neîntârziat. Și nu s-ar putea să nu vină, când știe cu 
câtă trudă și putere de muncă a înjghebat tata moșia 
Malzin. Ştii și d-ta că la venirea tatii aici, tot satul 
era alcătuit din câteva colibe de pământ și din castel. 
Nici nu-mi mai aduc aminte ce nume purta pe vremea 

aceea; îmi amintesc însă că soarta satului s-a 
schimbat ca prin farmec, odată cu această schimbare 
de nume. Bietul om a muncit neobosit, zi și noapte, 
dar truda nu i-a fost zadarnică, deoarece până în cele 
din urmă tot a izbutit să facă Malzinul să înflorească. 
Puterea lui de lucru, bună starea lui crescândă, au 
stârnit multe invidii, știu prea bine, dar aceasta nu l- 
a împiedicat pe tata să muncească și mai departe, 
fără preget. 

— Așa dar s-au găsit și invidioși? întrebă Popov cu 
nevinovăție. 

— Mă mir domnule Popov că d-ta nu știai aceasta! 
Și doar toată lumea din împrejurimi știa că aproape 
toţi boierii ruși erau furioși că un străin se pricepea 
să cultive pământul mai bine decât ei și să-l facă mai 
roditor... Dar tata nu se lăsă înrâurit nici de invidioși 
și nici de invidia și nici de ura pe care i-o purtau 
dușmanii din pricina religiei sale. A lucrat, a lucrat 
necontenit și Malzin a devenit proprietatea cea mai 
înfloritoare a întregului ţinut. 

— Ai dreptate, jupâniţă Theodora - zise grasul 
Popov, dând din cap - moșia d-tale este cea mai 
frumoasă din partea locului. 

— Sunt și mândră de ea! 

— Îmi aduc aminte cât de îmbelșugată a fost și 
ultima recoltă, pe moșia dv. 

— Fiindcă am îngrijit pământul. 

— Și vitele, cât sunt de numeroase și frumoase pe 
moșia Malzin! Molima n-a bântuit niciodată prin ele! 

— Fiindcă am luat toate măsurile de prevedere! 

Popov își aţinti asupra fetei ochii lui mari, apoși. 

— Cred că știi, jupâniţă, că moșiile noastre se 
învecinează, și se întâlnesc chiar, având două hotare 
comune. 

— Cum să nu știu, domnule Popov! 

Grasul moșier oftă adânc. 

— Ce frumos ar fi dacă aceste două moșii s-ar uni, 
spre a face una singură! 

Jupâniţa Theodora măsură cu o privire ciudată 
această masă de carne și grăsime. 

— Domnule Popov, poate că nu te-ai exprimat bine, 
poate să cumperi moșia Malzin? 

— Nu, nu! 

— Dar atunci cum ai vedea d-ta unirea moșiilor? 

— Așa că... Doamne... aceasta ar fi cel mai nimerit.. 

Theodora îl privi și mai nedumerită. 

— Nu înţeleg nici o singură vorbă! Nu știu ce vrei! 

— Mă mir... căci am vorbit... atât de lămurit... 

— Domnule Popov, poate că nu te-ai exprimat bine, 
poate că nu știi să-ţi tălmăcești gândurile în cuvinte! 

— Cum să nu!... Numai că, mă trudesc... să nu 
cumva... să te jignesc... jupâniţă Theodora! 

— Să mă jignești?... Dar cum ai putea să faci aceasta?... 
Domnule Popov, știi prea bine că nu-mi place decât vorba 
deschisă! De aceea te rog să-mi spui lămurit despre ce este 
vorba. 

Atunci Popov hotări să-și mărturisească gândul, 
fără niciun fel de ocol. 

— Jupâniţă Theodora, m-am gândit că cele două 
moșii nu s-ar putea uni decât odată cu unirea 
inimilor noastre. 

După această mărturisire, Popov se uită triumfător 
la fată. 

— Ce tot vorbești d-ta? exclamă Theodora, mirată. 

Dar lui Popov i-a fost greu numai să facă începutul, căci 
acum nu l-ar mai fi putut opri nimeni să-și rostească 
declaraţia, până la capăt. 

— Crede-mă, jupâniţă Theodora, te iubesc din tot 
sufletul și de multă vreme, singurul meu gând este de 
a te face tovarășa mea de viaţă. Dacă izbutesc să fac 
aceasta, atunci voi fi cel mai fericit și cel mai bogat 
om din ţinutul acesta. 

— Așa? exclamă Theodora, care nu scăpase am 
vedere cuvântul prin care Popov își trădase 
adevăratele simţăminte. Poate că fericirea nu te-ar 
interesa tocmai atât de mult ca bogăţia! 

Popov nu-și dădu seama decât acum că se trădase 
singur și se trudi să-și repare greșeala. 

— Te înșeli jupâniţă Theodora! Sufletul meu nu 
este dornic decât de o fericire adevărată și simt că 
această fericire n-o pot găsi decât numai alături de d- 
ta! Nu te voi zori cu răspunsul și poate că nici nu se 
cădea să vorbim despre asemenea lucruri acum, 
îndată după trista ceremonie a înhumării părintelui 
d-tale. Tocmai de aceea voi avea răbdare și voi 
aștepta, fiind încredinţat că nu vei pregeta să rostești 
acel «da», care m-ar face atât de fericit. 

— Așa dar mi-ai făcut o propunere de căsătoriei Da. 
Aș fi fericit, dacă... 

Theodora îi tăie vorba. 

— Este ciudat că de-abia acum ai venit să-mi 
mărturisești aceste simţăminte! Până astăzi ai știut 
să ţi le ascunzi cu măiestrie. 

Jupâniţa se uită la moșier cu priviri pline de 
înţeles. 

Popov se înroși și își aplecă privirile. Ştia prea bine 
despre ce vorbea Theodora. 

— Să uităm trecutul, îngână el, și crede-mă că te 
iubesc cu adevărat. 

Dar Theodora nu-l slăbi: 

— Cum îţi închipui d-ta căsătoria aceasta? Ai uitat 
oare că lumea n-a încetat să fie aţâţată împotriva 
noastră de aceia care ne urăsc, fiindcă nu suntem 
ruși de origină și nici de religie ortodoxă, ci 
luterană? 

— Noi, Popovii - răspunse grasul moșier - nu avem 
asemenea prejudecăţi! 

— Așa? exclamă Theodora, batjocoritoare. Mă miră 
grozav! Şi dacă într-adevăr așa este, atunci această 
schimbare nu s-a putut întâmpla, decât astăzi; fiindcă ieri 
încă, d-ta erai unul dintre cei mai neîmpăcaţi agitatori, 
împotriva noastră! 

Popov  îngălbeni. N-ar fi crezut niciodată că 
jupâniţa Theodora va avea curajul să-i arunce în faţă 
această grea învinuire. El încercă să nege. 

— Dar cum îţi poţi închipui așa ceva, jupâniţă Theodora? 
Eu sunt omul cel mai răbdător din lume! 

Fata îl măsură pe Popov, din creștet până-n tălpi, 
cu o privire batjocoritoare. 

— Fii cel puţin bărbat și dacă ai făcut ceva nu 
tăgădui, când ţi se aruncă în faţă. 

Popov nu mai putea de rușine. 

Ne învârtindu-se decât printre ţăranii lui, care 
obișnuit ca toată lumea să i se supună orbește. 
Ţăranii, nenorociţii de ei, nu i se puteau împotrivi și 
căutau să-i umble în voie cât mai mult. Acum, 
deodată, se ivise cineva, care nu se sfia să-i arunce în 
faţă cele mai crude adevăruri. Și încă cineva, de la 
care trebuia să rabde orice, fiindcă nu-i putea cere 
socoteală. 

Și cu toate că adevărurile acestea îl răscoliseră 
până în fundul sufletului, totuși, își ascunse 
simţămintele de ură și mânie și urmă să facă pe 
îndrăgostitul. 

Așa trebuia să se poarte, dacă voia să-și ajungă 
marea ţintă, pentru care lupta: Moșia Malzin. 
Întotdeauna dorinţa lui cea mai fierbinte fusese să 
pună mâna pe această proprietate model. 

— Jupâniţă - zise el, cu o liniște prefăcută - te 
înţeleg prea bine! În clipa de faţă durerea vorbește în 
d-ta. De aceea, nici nu vreau să mai insist asupra 
acestei convorbiri, ci o voi lăsa pentru mai târziu, 
când vei fi mai liniștită. Atunci voi veni din nou și 

nădăjduiesc că vei avea răbdare să mă asculţi până la 
capăt. 

— Îți pierzi timpul în zadar, domnule Popov! 

— Nu se poate! 

— Și totuși așa este! Te sfătuiesc odată pentru 
totdeauna să renunţi la gândul de a uni moșia model 
Malzin, cu proprietatea neglijată și neîngrijită a 
Popovilor. 

— Dar jupâniţă - zise Popov cu făţărnicie - lucrul de 
căpetenie nu este unirea moșiilor, ci unirea inimilor 
noastre! 

— Nici în privința aceasta nu trebuie să 
nădăjduiești nimic. 

Popov începu să-și cam piardă răbdarea. 

— Așa dar, mă refuzi? întrebă el, tremurând de 
enervare. 

Cu foarte multă hotărâre, atât acum cât și în 
viitor. 

Popov se făcu feţe-feţe. 

— Aceasta... aceasta... într-adevăr n-aș fi așteptat- 
0... de la d-ta... de la d-ta... 

— Vrăjitoarea din Malzin! întregi Theodora. Spune- 
o pe faţă, fiindcă știu prea bine că la aceasta te-ai 
gândit! 

Și după acest răspuns energic, nu mai așteptă nici 
un răspuns, ci întorcându-se, plecă iute de lângă 
grasul moșier, pe faţa căruia era întipărită o mânie 
fără margini. 

Când Theodora dispăru în depărtare, Popov își 
ridică pumnii încleștaţi și scuturându-și-i 
ameninţător, zise: 

— Îţi voi arăta eu ţie, Vrăjitoare din Malzin! Ne vom 
răfui noi! Rușinea pe care mi-ai făcut-o astăzi nu ţi-o 
voi uita niciodată! Vrei să te iei la întrecere cu mine? 
Ei bine, vom vedea, cine va fi mai tare? 

Cu aceste cuvinte se îndepărtă și el. 

De îndată ce trupul lui voluminos dispăru pe o 
potecă a pădurii, din dosul unui copac secular se 
iviră Rimski și cu doctorul Leonida. 

Cei doi voinici izbutiseră să asculte toată 
convorbirea moșierului cu jupâniţa Theodora și chiar 
și amenințările lui Popov. 

— Ei, ce zici de acestea? îl întrebă Vulturul Morţii 
pe tovarășul său. 

— M-a impresionat adânc liniștea sufletească și 
curajul fetei. 

— Si Popov? 

— Cred că este un ticălos, în stare să săvârșească 
orice mârșăvie. 

— Bravo, doctore Leonida, ai dovedit că ești un bun 
cunoscător de oameni! Și eu cred că această 
convorbire a fost sămânţa unei lupte deznădăjduite, 
care se dă între cei doi proprietari cu moșiile 
învecinate. Nu încape nicio îndoială că purtarea și 
curajul domnișoarei Malzin sunt vrednice de toată 
lauda. 

— Mi-e teamă doar că această purtare lăudabilă să 
nu însemneze o nenorocire pentru biata fată. 

— Cu dragă inimă i-aș veni în ajutor, dacă aș ști că 
nu mă refuză. În orice caz, nu trebuie s-o pierdem 
din vedere și dacă vom observa că Popov caută să-i 
facă neplăceri, îi voi face și eu moșierului cinstea, de 
a se întâlni cu Vulturul Morţii, care va ști să-i taie 
pofta de a persecuta pe o orfană. 

Doctorul Leonida arătă înspre soarele care apunea. 

— Ai văzut, căpitane, cum trece vremea? zise el. Am 
plecat din Cuibul Vulturilor cu gândul să vânăm ceva. 
Dar timpul a trecut și noi n-am doborât nimic! 

Rimsky începuse să râdă. 

— Cum era să doborâm ceva, când nici n-am vânat 
încă? 

— Atunci să ne vedem măcar acum de treabă! 

— Ai dreptate doctore. Nu e prea târziu și dacă ne 
înfundăm puţin în pădurea de la Malzin, nu se poate 
să nu vânăm ceva! 

Și cu pași grăbiţi cei doi voinici porniră spre ţinta 
hotărâtă. 

Pădurea de la Malzin, o adevărată pădure seculară, 
în care vânatul era din belșug, se întindea la poalele 
castelului Malzin. 

Rimsky și cu doctorul Leonida mergeau cu puștile 
gata să tragă, dar se părea că de data aceasta soarta 
râdea de ei, fiindcă în pădurea de la Malzin, atât de 
bogată în sălbăticiuni, nu le ieșea în cale nici un 
singur vânat. 

Ceasurile treceau unul după altul și în cele din 
urmă voinicii se pregăteau să renunţe la o pradă pe 
ziua aceea și să se înapoieze la Cuibul Vulturilor, 
nădăjduind că altădată vor avea mai mult noroc și vor 
putea să-și satisfacă patima vânatului. 

Dar de-abia hotărâseră să se retragă, că din desișul 
pădurii se și auzi un mormăit înăbușit. 

Doctorul Leonida se uită cu ochii mari la căpitanul 
său. 

— Se pare că, tot nu ne vom înapoia acasă fără 
pradă! zise acesta. 

— Uite-l, căpitane!... Îl vezi? strigă doctorul 
Leonida. 

Și în clipa următoare un urs uriaș se ivi înaintea 
ler. 

Rimsky își luă iute pușca de pe umăr și se pregăti 
să tragă. 

Ursul se apropia greoi, ţinând sub ochi pe vânători. 

— Trage! strigă doctorul Leonida. 

— Așteaptă! răspunse Rimsky, în șoaptă. Lasă-l să 
vină mai aproape! 

După ce ursul mai făcu câţiva pași, Rimsky apăsă 
pe trăgaci. 

Detunătura armei răsună înzecită prin pădurea 
seculară, străbătută, aproape în același timp și de 
urletul înfiorător al ursului, care acum se ridică în 
două picioare, gata să se năpustească asupra 
vrăjmașului său. 

Ecoul trimise înapoi urletul înspăimântător al 
fiarei rănite. 

Doctorul Leonida își dădu seama îndată de 
primejdie și strigă, speriat: 

— Bagă de seamă, căpitane! Ursul e rănit ușor! 

Rimsky nu mai avu vreme să-și încarce pușca din 
nou, iar doctorul Leonida nu îndrăznea să tragă, 
fiindcă între timp, fiara se apropiase de Rimsky atât 
de mult, încât o ușoară tremurare a mâinii ar fi fost 
îndeajuns ca glontele să-l lovească pe Vulturul 
Morţii, în loc de urs. 

Situaţia devenea tot mai primejdioasă. Dar 
Vulturul Morţii nu-și pierdu sângele rece și 
trăgându-și de la brâu cuțitul de vânătoare, aşteptă 
liniștit apropierea fiarei. 

Ursul mai urlă odată, apoi se repezi la Rimsky. 

Dar Vulturul Morţii era mult mai sprinten decât 
greoiul rege al pădurilor poloneze și sări la o parte, 
în ultima clipă. Spre nenorocirea lui însă, se 
împiedică într-o ridicătură de copac și căzu la 
pământ, cât era de lung. 

Și mai înainte de a se fi putut ridica, ursul se 
repezi din nou la el și cu laba lui puternică izbi 
piciorul lui Rimsky. 

Dar oricât de mare îi era durerea pricinuită de 
această lovitură, voinicul sări în picioare și își înfipse 
cuțitul de vânătoare, până în plăsele, în gâtul fiarei. 

În aceeași clipă, doctorul Leonida, care izbutise să 
se apropie de urs, dintr-o parte, își descarcă pușca și 
animalul se prăbuși la pământ, horcăind. 

— S-a sfârsit! - solară doctoral Leonida, văzând 
cele din urmă spasme ale ursului. 

Rimsky voi să se apropie și el de pradă, dar durerea 
îl sfâșia cu atâta putere, încât căzu la pământ. 

Căderea atât de neașteptată a căpitanului său, îl 
înspăimântă de moarte pe doctorul Leonida, care 
alergă iute lângă Vulturul Morţii. 

— Căpitane, ce ţi s-a întâmplat? întrebă el, îngrozit. 

— Nimic! Nimic! Nu te speria! Piciorul mă doare al 
naibii! 

Doctorul Leonida nu-și pierdu vremea cu șovăieli, 
ci trase iute cizma din piciorul lui Rimsky. Bietul om 
se temea de o ruptură a osului. Din fericire însă, nu 
era vorba decât de o scrântitură mai ușoară. 

Tânărul doctor puse iute la loc laba scrântită, faptă 
care firește, îi pricinui lui Rimsky dureri sfâșietoare 

după aceea legă bine piciorul care începuse să se 
umfle și-l ridică pe Rimsky de la pământ, spre a se 
înapoia cu el în Cuibul Vulturilor. 

Dar Vulturul Morţii ţipa ca din gură de șarpe, de 
îndată ce așeză piciorul pe pământ, și atât de grozave 
îi erau durerile, încât se văzu nevoit să se așeze din 
nou. 

Doctorul Leonida îl întrebă îngrijorat. 

— Nu merge, căpitane? 

Vulturul Morţii mai încercă odată, dar iarăși trebui 
să renunţe la gândul de a merge mai departe. 

— Am dureri atât de năprasnice, încât îmi este cu 
neputinţă să pun piciorul pe pământ. 

— Atunci ce e de făcut! întrebă, foarte plictisit, 
tânărul doctor. Și spre nenorocirea noastă ne mai 
găsim și îndeajuns de departe de Cetatea Rudinului! 
d 


— Și nu ne rămâne altceva de făcut - zise Vulturul 
Morţii - decât să te duci singur până la Cuibul 

Vulturilor, să aduci ajutoare. Până la înapoiere te voi 
aştepta aici. 

— E cu putinţă, ceea ce spui, căpitane! 

— De ce ar fi cu neputinţă? 

— Mai întâi de toate, fiindcă drumul până la 
ascunzătoarea noastră, ar ţine trei ceasuri și atâta nu 
te pot lăsa singur în mijlocul pădurii. 

— Nu te teme că nu mă va fura nimeni! 

— Tocmai de aceasta mă tem. Dacă se rătăcește 
cineva pe aici și te recunoaște? Poate chiar o trupă 
de cazaci? Pe urmă, hoitul ursului va atrage în 
curând lupii flămânzi ai pădurii și crede-mă că 
dihăniile acestea nu s-ar arăta de loc recunoscătoare, 
le-ai doborât o pradă, atât de minunată. 

Vulturul Morţii se văzu să recunoască, cum că 
doctorul Leonida avea mare dreptate. 

— Nu ne rămâne altceva de făcut - zise tânărul 
doctor - decât să te iau în spinare și să te duc până la 
cea dintâi locuinţă de om, sau până la șosea, unde nu 
se poate să nu dăm peste vreo căruţă. 

— Dar nu pot să-ţi cer aceasta! zise Rimsky, 
căutând să se împotrivească. 

Doctorul Leonida însă, răspunse cu hotărâre: 

— Niciun cuvânt! Oare tu, căpitane, n-ai face la fel 
în locul meu? 

Răspunsul acesta închise gura Vulturului Morţii, 
care însă nu putu să nu rămână în admiraţie, în faţa 
unei asemenea dovezi de prietenie. 

Doctorul Leonida îl luă în spinare pe căpitanul său 
și porni încet cu el, prin pădure. 

— Peste un sfert de ceas vom ajunge la șosea - zise 
el, căutând să-l îmbărbăteze pe rănit. Acolo vom găsi 
noi un mijloc de transport cu care să mergem la 
Cetatea Rudinului. 

Dar sfertul de ceas trecu și nu numai o dată, ci de 
trei, de patru ori, fără ca doctorul să fi zărit șoseaua. 

Ei se odihniră de mai multe ori și căutară să-și dea 
seama de drumul cel bun, dar nu găsiră nici un 
amănunt, nici un semn, după care să se fi putut 
orienta, așa că erau nevoiţi să mereu înainte. 

Ceasurile se scurgeau necontenit și șoseaua nu se 
ivea niciunde. 

Doctorul Leonida obosise grozav și pe lângă 
aceasta foamea îi chinuia pe amândoi. Bietul doctor 
își șterse sudoarea rece de pe frunte și zise 
deznădăjduit: 

— Căpitane, mi se pare că ne-am rătăcit și am ajuns 
în mijlocul pădurii! 

Rimsky dădu din cap. 

— Și eu mi-am dat seama că nu putem fi pe drumul 
cel bun. Și numai lupta cu ursul ne-a făcut să 
pierdem direcţia cea bună. După înfrigurarea acestei 
lupte, am uitat din ce parte venisem și am pornit 
tocmai în direcţia opusă celei bune. 

— Se poate să ai dreptate, căpitane. Dar cu 
convingerea aceasta n-am ajuns mai departe. Ar 
trebui să născocim ceva mai deștept, pentru a putea 
ajunge cât mai iute sub un acoperiș, fiindcă și 
piciorul tău umflat are nevoie de odihnă, și foamea 
ne chinuiește pe amândoi, sleindu-ne puterile și mai 
mult. Ferească Dumnezeu să ne întâlnim acum cu o 
trupă de cazaci! 

Teama aceasta îl chinuia și pe Rimsky, mai mult 
decât durerea și foamea. 

Pus în neputinţă de a lupta, din pricina piciorului, 
pe care nu se putea sprijini, câţiva cazaci ar fi fost 
îndeajuns spre a-i prinde fără nici o împotrivire, ca 
pe niște șoareci căzuţi în capcană. 

Dar Rimsky nu voia să-și descurajeze tovarășul și 
răspunse, ca și când n-ar lua în seamă partea din 
urmă vorbelor lui Leonida. 

— Și totuși, n-avem altceva de făcut, decât să 
mergem înainte zise el. Trebuie să răzbim noi 
undeva! De întors nu ne mai putem întoarce, căci a și 
început să se însereze și dacă ne prinde noaptea prin 
pădure, ne pândesc primejdii mult mai mari chiar și 
decât a ceea a unei trupe de cazaci! Fiarele sălbatice 
nu-și pierd vremea cu judecăţi și consilii de război. 
Ele execută imediat! 

— Ai dreptate căpitane, să pornim! 

Doctorul Leonida îl luă iar în cârcă pe Rimsky și 
porni mai departe, cu pași înceţi. 

Să mai fi mers vre-o jumătate de ceas, când zăriră 
la o oarecare depărtare, strălucirea unei lumini. 

Rimsky fusese acela, care o zărise mai întâi și 
aducându-i-o la cunoștință doctorului Leonida acesta 
răspunse: 

— Trebuie să fie vreo casă mare. Să nădăjduim că e 
locuită de oameni de treabă, care nu ne vor alunga de 
la poartă! 

— Numai de nu ne-ar recunoaște! 

— După cât știu eu, sunt puţini aceia care te 
cunosc în ţinutul acesta, fiindcă la toate isprăvile ai 
apărut cu masca aceea neagră pe ochi care îţi 
schimbă înfățișarea cu totul. 

Dar mai înainte de a merge mai departe, trebuiră 
să se odihnească din nou, căci bietul doctor nu mai 
putea de oboseală. 

Când porniră iarăși la drum, după un scurt popas, 
Rimsky nici nu se mai învoi să se urce din nou pe 
spinarea prietenului său, ci își tăie din pădure o bâtă 
groasă, în care se sprijini cu o mână, în vreme ce cu 
cealaltă se ţinea de braţul doctorului Leonida. In 
chipul acesta își urmară drumul. 

În curând ajunse în faţa casei, prin una din 
ferestrele căreia străbătea razele palide ale unei 
lămpi. Casa aceasta era o clădire mare, în formă de 

castel și socotind după liniile ei uniforme părea să fie 
locuită de unul din moșierii ținutului. 

Doctorul Leonida  bătu în poarta castelului; 
răspunsul la bătaia lui nu veni decât mai târziu, sub 
chipul unor pași ușori, care se apropiau de poartă. 

După aceia se auzi scârţâitul unei chei, care se 
învârti în broască, poarta se deschise și în faţa uimită 
a celor doi prieteni se ivi stăpâna castelului: 
Theodora Malzin! 

Rimsky și doctorul Leonida rămaseră încremeniţi 
în faţa tinerei fete, pe care astăzi o vedeau pentru a 
doua oară și a cărei viaţă și simţăminte nobile le 
cunoscuseră, din convorbirea pe care fata o avusese 
înainte de amiază cu grasul Popov. 

Dar nici mirarea fetei nu fu mică, zărind pe cei doi 
vizitatori întârziaţi și întrebă, curioasă: 

Cu ce vă pot fi de folos, domnii mei? 

Rimsky se înclină adânc înaintea fetei și doctorul 
Leonida urmă pilda căpitanului său. După aceea 
Vulturul Morţii vorbi astfel: 

— Iertaţi-ne, jupâniţă, că vă turburăm la o oră atât 
de târzie, dar suntem într-o situaţie foarte neplăcută 
și numai de nevoie ne-am hotărât să apelăm la 
ospitalitatea dv. Suntem vânători și în timpul unei 
lupte cu un urs am fost grav lovit, așa că, nu sunt în 
stare să mă întorc la locuinţa mea, care se găsește la 
o depărtare destul de mare de locurile acestea. Afară 
de aceasta, ne-am mai și rătăcit prin pădure și 
umblam nehotărâţi și dezorientaţi, când în cele din 
urmă am zărit lumină la una din ferestrele castelului 
dv. 

Theodora se uită scrutător la cei doi bărbaţi și 
după ce i se păru că sunt oameni cum se cade, 
deschise larg poarta castelului. 

— Poftiţi! zise ea, făcându-le loc să intre. Cu toate 
că acest castel n-are stăpân, totuși, vă ofer cu dragă 
inimă ospitalitatea casei mele! 

Rimsky se înclină din nou. 

— Vă vom fi veșnic recunoscători! 

— Vă rog să mă urmaţi! zise jupâniţa Theodora, 
după ce încuie poarta din nou în urma celor doi 
mosafiri ai săi. 

Ea însăși îi conduse pe trepte și deschise înaintea 
lor ușa unei odăi rânduite cu mult gust. 

— Aceasta va fi odaia dv.! mai zise ea. 

De îndată ce se văzu în odaie, Rimsky nu se așeză, 
ci se prăbuși pe scaun. Durerile îi deveniseră de 
neîndurat, de multă vreme, dar și le stăpâni, fiindcă 
nu voia să-l sperie pe doctorul Leonida. Acum însă, 
orice putere de voinţă ar fi fost în zadar. Durerea era 
mai tare chiar și decât răbdarea de fier a voinicului. 

Theodora văzu îndată că oaspele său este bolnav 
de-a binelea, poate chiar grav rănit și întorcându-se 
spre doctorul Leonida, îl întrebă, speriată: 

— Nu trebuie chemat un doctor? Pare să fie greu 
bolnav! 

Doctorul Leonida zâmbi. 

— Mulţumesc, jupâniţă, dar și eu sunt doctor de 
meserie și voi ști să-l îngrijesc! 

— Dar ce i s-a întâmplat prietenului d-tale? 

— S-a împiedicat într-o rădăcină, în timpul 
vânatului și a căzut la pământ, unde ursul rănit l-a 
ajuns mai înainte ca prietenul meu să fi apucat să se 
ridice și i-a dat o lovitură zdravănă cu laba lui 
voinică. Din pricina căderii, sau poate din pricina 
grozavei lovituri, i s-a scrintit laba piciorului, ceea ce 
nu este primejdios, dar cu atât mai dureros și 
neplăcut. Eu i-am așezat laba la loc, dar din pricina 
mersului forţat, i s-a umflat și mai tare. Dar, după 
cum v-am spus, nu este nici o primejdie. 

— Ai nevoie de ceva, domnule doctor? 

— Nu mi-ar trebui decât puţină apă rece ca să-i pun 
niște prișniţe. 

Theodora se îndepărtă și peste câteva minute se 
înapoie ea însăși cu un lighean cu apă rece. În vreme 
ce doctorul Leonida îngriji de bolnav, jupâniţa 
Theodora porunci să se pregătească cina, pentru cei 
doi musafiri ai săi. Când piciorul umflat al Vulturului 
Morţii fu înfășurat în prosoape înmuiate în apă rece, 
Theodora veni să-i anunţe: 

— Domnii mei, vă rog treceţi în odaia vecină, unde 
vă așteaptă cina. 

Sprijinindu-se de doctorul Leonida și de Theodora, 
Rimsky trecu și el în sufragerie, unde voinicii 
mâncară cu o poftă de lup. După cină se așezară la 
vorbă cu gazda. 

Rimsky nu spuse cine este, ci se dădu drept unul 
din moșierii de prin împrejurimi. 

— Curios - zise Theodora - eu îi cunosc aproape pe 
toţi moșierii din ţinutul acesta și pe d-ta nu te am 
văzut niciodată. 

— Am fost foarte rar prin părţile acestea - răspunse 
Vulturul Morţii. De altfel, cea mai mare parte a 
anului o petrec la Petrograd și sunt foarte puţin la 
moșia mea. 

— Atunci nu mă mai mir. 

— Dacă nu mă înșel, aceasta este moșia Malzin zise 
Rimsky. 

Theodora dădu din cap. 

— Atunci urmă Vulturul Morţii știu că ne găsim 
într-o casă îndoliată. Am auzit că tatăl dv. a murit și 
cu toate că, n-am avut norocul să-l cunosc pe 
stăpânul Malzinului, totuși, rog să primiţi cele mai 
sincere păreri de rău, pentru lovitura cu care v-a 
încercat destinul. 

— Îţi mulţumesc. 

— Și vă mai rog încă odată să ne iertaţi că am căzut 
pe capul dv. tocmai acum când doreaţi să fiţi singură. 

— Nu, vă rog să mă credeţi că, societatea dv. îmi este 
foarte plăcută și a venit tocmai la momentul nimerit, 
răspunse Theodora. Acum, după moartea tatălui meu, 
castelul mi se pare apăsător de pustiu așa că nu pot 
decât să vă mulţumesc că aţi venit spre a mai pune 
puţină viaţă în el. 

Și fata nu spuse aceasta, numai spre a părea bine 
crescută, ci într-adevăr, făcu tot ce-i sta în putinţă ca 
cei doi oaspeţi ai săi să se simtă bine în casa ei. după 
copioasa cină porunci să se aducă din pivniţă vinurile 
cele mai bune și vorbi cu mosafirii săi într-un chip 
atât de plăcut încât atât Rimsky cât și doctorul 
Leonida se atașară foarte mult de tânăra stăpână a 
Malzinului. Theodora se dovedi a fi o persoană 
nebănuit de cultă și foarte deșteaptă, pricepându-se 
să vorbească de orice și având despre toate, părerea 
sa proprie, ceea ce arătă că, cu toate că era femeie, 
totuși era o fire de o hotărâre bărbătească. 

— Dacă nu mă înșel, zise Rimsky, odată, dv. mai aveţi 
și un frate mai mic? 

Aceasta o miră mult pe Theodora. 

— Domnul meu pare că d-ta îmi cunoști familia de 
vreme îndelungată. Mai am, într-adevăr, un frate, 
care însă n-a aflat încă, până acum, despre groaznica 
lovitură, care a căzut pe capul nostru și care a făcut 
din noi, de pe o zi pe alta, doi orfani. 

— E în străinătate? 

— Da, este la Universitatea din Praga. Scrisorile fac 
mult până acolo și de altfel nici nu cred că fratele 
meu să vrea să vină acasă. Nici n-ar putea să se simtă 
bine la Malzin. 

— Eu îi dau dreptate și-l înţeleg. Nu ne-am putea 
plânge împotriva firii, căci natura este aici de o 
frumuseţe desăvârșită; dar oamenii... 

— Ce este cu oamenii? 

— Sunt răi și fără suflet. 

— Jupâniţă, mi se pare că dv. vedeţi lumea în culori 
prea negre! 

— N-o văd, decât așa cum este. 

— Şi pe ce vă bazaţi această părere? 

— Moșierii din împrejurimi l-au urât de moarte pe 
bietul meu părinte, numai și numai fiindcă avea în 
totdeauna recoltă mai bună decât ei... Dar și lucra 
mai mult, decât ceilalţi moșieri! 

— Se poate ca moșierii să se fi lăsat orbiţi de 
invidie. În schimb însă, cred că țăranii de pe 
proprietatea dv. îl copleșeau pe răposatul Malzin cu 
dragostea lor! 

— O, domnul meu, ţăranilor de pe moșia noastră le 
merge foarte bine! Tatăl meu avea o inimă într-adevăr de 
aur și sufletul său nobil nu admitea să știe că are sclavi în 
jurul său. De aceea nici nu urma pilda celorlalți moșieri, de 
prin împrejurimi, care își ţineau oamenii în sclavie, ci îi 
copleși cu toate bunătăţile și îi răsplăti din belșug pentru 
lucrul lor. Dar oamenii aceștia nu știu să preţuiască 
libertatea. Dacă nu șuieră cnutul în urma lor, se lenevesc 
și în loc să se simtă fericiţi și să fie recunoscători, își ridică 
nasul tot mai sus. Așa s-a întâmplat că, prin bunătatea lui, 
părintele meu a ţinut în jurul său dușmani, pe care îi plătea 
el însuși. Țăranii ne urăsc, fiindcă preotul și cu câţiva 
moșieri invidioși îi aţâţă mereu împotriva noastră. Despre 
tatăl meu spunea că era meșter-vrăjitor, iar mie toată 
lumea nu-mi zice, decât... 

— „Vrăjitoarea din Malzin! întregi Rimsky spre 
uimirea fetei. 

— Mă mir din ce în ce mai mult, cât de bine cunoști 
d-ta ceea ce se petrece pe aici! exclamă stăpâna 
Malzinului, cu un zâmbet amarnic. 

— Da. Am auzit și eu zise Rimsky și aș fi foarte 
curios să aflu, de unde vi se trage această poreclă. Și 

de ce i se zicea răposatului dv. părinte meșter- 
vrăjitor? 

Theodora dădu tristă din cap. 

— Domnul meu, pentru a deștepta bănuiala 
ţăranilor acestora este îndeajuns ca omul să citească 
o carte. Oamenii aceștia cu desăvârșire analfabeți și 
întunecaţi la minte, socotesc ca tovarăși ai diavolului 
pe aceia care iau în mână o carte. Dacă-ţi voi spune 
că tatăl meu era un mare prieten al științei și că de 
zeci de ani, singura lui patimă erau știința 
astronomiei și a agriculturii, având și o foarte bogată 
bibliotecă cu cărţi de specialitate, vei înţelege prea 
bine, ce părere și-au făcut despre el, ţăranii aceștia. 
Nu apărea o carte despre agricultură, pe care tatăl 
meu să nu o comande, îndată. În chipul acesta el era 
printre cei dintâi care se foloseau de noile 
descoperiri și care căutau să profite de dezvăluirile 
științei spre a-și îmbunătăţi nu numai calitatea 
recoltei, ci și pământul însuși de pe moșia lor. În 
chipul acesta era firesc să avem un rezultat mult mai 
bun decât ţăranii, sau moșierii trândavi, de prin 
împrejurimi. Faima moșiei Malzin a pătruns până în 
inima Rusiei, fiindcă pământul ei dă o recoltă de trei 
ori mai bună și mai mare, decât celelalte moșii, 
fiindcă noi lucrăm cu cap și după ultimele metode 
gospodărești. Un om învăţat pricepe aceasta, un 
prost însă, crede că este vorba de farmece și 
vrăjitorie. 

Stanislau Rimsky ascultase cu multă luare aminte 
povestirea tinerei fete, povestire, care-l impresionase 
adânc. După aceea mai rămaseră împreună, până 
când veni unul din servitori și anunţă că odaia 
oaspeţilor era pregătită. 

Rimsky și cu doctorul Leonida se hotărâră să se 
retragă, mai înainte însă, îi mai mulţumiră odată 
gazdei, pentru buna primire, de care îi împărtășise. 

Oboseala zilei precedente nu se observă, decât a 
doua zi, când cei doi voinici nu se deșteptară, decât 
numai când soarele răsărise de mult. Cel dintâi gând 
al doctorului Leonida fu să cerceteze piciorul 
căpitanului său. 

El se arătă mulţumit cu rezultatul obţinut cu 
prișniţele reci. Umflătura dispăruse, aproape cu 
desăvârșire, totuși, locul mai era încă, foarte dureros. 

Doctorul Leonida puse o prișniţă nouă, apoi hotărî: 

— Ziua de astăzi o vom petrece tot aici, în castelul 
frumoasei Theodora. Cred că o zi va fi îndeajuns să te 
înzdrăvenești pe deplin și mâine, dacă vrei, poţi porni 
din nou la vânătoare de urși. 

— Îţi mulţumesc prietene - răspunse Vulturul 
Morţii, strângând mâna tovarăşului său. Trebuie să-ţi 
fiu recunoscător că m-ai lecuit atât de iute! 

De-abia acum observară ei, în ce loc minunat se 
rătăciseră. Castelul  Malzinilor se ridica într-o 
regiune pitorească și din fereastra odăii lor, se oferea 
o priveliște încântătoare spre valea ce se întindea la 
poalele castelului. 

Ei rămaseră mult timp la fereastră, minunându-se 
de frumuseţea priveliștii, apoi porniră să viziteze în 
teritoriul clădirii, cu care prilej rămaseră uimiţi de 
bunul gust, cu care erau aranjate nenumăratele odăi 
ale castelului. Prin labirintul încăperilor, cei doi 
voinici fură conduși de Iaroslav, bătrânul servitor al 
Malzinilor, care la urmă de tot arătă oaspeţilor și 
marea sală a bibliotecii. 

Stanislau Rimsky era și el un prieten al cărţilor și 
se uită cu admiraţie la volumele legate în piele și 
așezate la rând pe nenumăratele rafturi. Printre 
volumele acestea erau multe cărţi foarte preţioase. 

Rimsky se așeză în unul din fotoliile de piele, care 
erau resfirate prin bibliotecă și se cufundă în citirea 
unei cărţi, care îi atrăsese atenţia în mod special. 

Doctorul Leonida îi urmă și el pilda, răsfoind câteva 
volume de știință medicală, pe care nu le mai 
întâlnise până atunci. 

Cei doi prieteni rămaseră cufundaţi în lectură, 
ceasuri întregi și poate că n-ar fi ieșit din bibliotecă, 
decât seara, dacă într-un târziu nu s-ar fi deschis ușa, 
în pragul căreia se ivi chipul stăpânei castelului. 

Ochii ageri ai Vulturului Morţii citiră îndată în 
privirea jupâniţei Theodora, o mânie fără margini și o 
teamă, pe care n-ar fi crezut-o cu putinţă la fiica lui 
Benedict Malzin. 

De aceea Rimsky sări de pe scaun și întrebă cu 
înfrigurare: 

— Ce s-a întâmplat, jupâniţă Theodora? Păreţi 
foarte neliniștită? Să se fi întâmplat ceva? 

— "Ţăranii refuză să mi se supună! strigă tânăra 
fată, mânioasă. 

— Ah! exclamă Rimsky uimit. Nu m-aș fi așteptat! 

— Pe mine nu mă uimește tocmai într-atâta, 
răspunse domnișoara Malzin. Bănuiesc care trebuie 
să fie pricina acestei răzvrătiri. 

— Atunci spuneţi-ne-o și nouă, jupâniţă, poate că 
vă putem ajuta! 

— Să mă ajutaţi? repetă Theodora Malzin, amărâtă. 
Dacă bănuiala mea este adevărată, atunci lucrurile 
stau mult mai rău, decât aţi putea să vă închipuiţi! 

— Totuși, vă rugăm să ne spuneţi și nouă, care este 
bănuiala dv.? 

— Trebuie să repet, ceea ce v-ara mai amintit și ieri 
- zise fata - și anume că, bunătatea răposatului meu 
părinte, a fost întotdeauna răsplătită cu 
nerecunoștinţă. În zadar se purta el cât mai 
omenește cu ţăranii săi, șleahta aceasta de trândavi 
își îndeplinea îndatoririle numai cu chiu cu vai, cu 
toate că erau plătiţi cu bani și bucate, pe când ţăranii 
de pe celelalte moșii nu căpătau, decât lovituri de 
cnut, drept răsplată pentru munca lor. Acum, după 
moartea tatălui meu, hoarda aceasta crede că nu 
sunt îndeajuns de tare spre a administra moșia și 
vrea să mă pună la încercare, chiar din prima zi. 

— Dar ce au făcut? 

— Unul din logofeţi a venit să-mi spună că ţăranii 
refuză să mai lucreze în pădure, la tăiatul lemnelor. 

— Ne mai auzit! 

— La auzul acestei vești, m-am dus în pădure, 
împreună cu logofătul, unde ne-am întâlnit tocmai cu 

ţăranii, care porneau spre casă. Unul din ţărani, mai 
obraznic, mi-a râs în faţă și mi-a spus că nu-i pot 
obliga la lucru, căci ei nu lucrează când li se 
poruncește, ci numai când vor. 

— Ne mai auzită obrăznicie! 

— Am încercat să-i conving, dar toate cuvintele 
mele au fost în zadar. Râdeau de mine și până la 
urmă au început să fie atât de ameninţători, încât am 
socotit că este mai bine dacă mă îndepărtez. 

Rimsky ascultă până la capăt povestirea Theodorei 
apoi zise, îngândurat: 

— Răzvrătirea ţăranilor este cât se poate de 
semnificativă. După cât pot să-mi dau eu seama, 
ţăranii sunt prea proști, pentru a se fi hotărât la 
această împotrivire, de capul lor. În dosul acestei 
revolte trebuie să fie cineva, care i-a îndemnat să lase 
lucrul. 

— Domnul meu, bănuiala d-tale este foarte 
îndreptăţită. Și eu sunt de aceeași părere. 

— Și pe cine bănuiţi, jupâniţă? 

— E greu să acuz pe cineva. Cu hotărâre, mai ales, 
fiindcă, după cum v-am mai spus, răposatul meu 
părinte nu se bucura de o prea mare popularitate, 
prin împrejurimi. Totuși, nu a avut dușmăni - și vreau 
să subliniez aceasta - ci numai invidioși. 

— Cu atât mai rău! zise Rimsky. 

— Și eu cred la fel. 

— Totuși, dintre acești invidioși, cine credeţi că ar 
fi în stare de o faptă atât de mârșavă ca aceasta? 

Theodora rămase pe gânduri. Ochii ei frumoși se 
întunecară, apoi răspunse: 

— Dintre toţi moșierii de prin împrejurimi, este 
unul, pe care-l bănuiesc în deosebi. Am avut prilejul 
să ne încredinţăm și în trecut, de firea lui invidioasă. 
Ne îmbăta ţăranii cu rachiu și în asemenea ocazii 
aveam veșnic de furcă cu ei. Cred că și de data 

aceasta, tot el le-a dat de băut și în beţia lor, s-au 
hotărât la a ceastă răzvrătire, la care n-ar fi îndrăznit 
să se dedea atât timp cât a trăit tata. 

— Și cine este omul acesta? 

— Popov. 

Rimsky bănuise că numai despre el putea să fie 
vorba. 

Dădu din cap și întrebă, liniștit: 

— Moșierul acela gras? 

— El. 

O tăcere apăsătoare urmă acestui răspuns, apoi, 


Jare 
n 
A 
fac, domnii mei? Daţi-mi un sfat! 

Vulturul Morţii rămase gânditor, câteva clipe, apoi 
răspunse: 

— Leacul cel mai bun este să aşteptăm. Cred că 
mâine, după ce se vor dezmetici din beţie, își vor 
reveni din nebunia ce i-a cuprins acum și vor relua 

lucrul. Dv. căutaţi de uitaţi cele petrecute și faceţi 
astfel, ca și când nimic nu s-ar fi întâmplat. 

Theodora dădu din cap, ca un copil înţelegător. 

— Bine, domnul meu! Te voi asculta și voi face 
întocmai, după cum mi-ai... 

Fiica lui Malzin nu mai putu urma, fiindcă vorba îi 
fu curmată de o întâmplare neașteptată. 

Ușa se deschise deodată și în pragul ei se ivi 
bătrânul Iaroslav. 

Bietul om gâfâia și groaza îi era întipărită pe faţă. 

Toţi trei se uitară la el, foarte curioși și bătrânul 
servitor povesti cea mai nouă întâmplare: 

— Stăpână, în curte așteaptă trei ţărani care vor să 
vorbească cu dv. cu orice preţ. 

Theodora se uită la Rimsky, ca și când ar fi așteptat 
un sfat de la el. Dar Rimsky rămase nemișcat, 
cufundat în gândurile sale, ca și când nici n-ar fi 
observat privirea rugătoare a Theodorei. 

Atunci fata se îndreptă și întorcându-se din nou 
spre servitor, îi spuse, cu energie: 

— Spune-le ţăranilor că, atâta timp cât nu vor 
reîncepe lucrul întrerupt, nu stau de vorbă cu ei. 

Iaroslav părăsi biblioteca. 

Jupâniţa se întoarse spre Rimsky: 

— Ce zici de aceasta? 

— Ca să fiu sincer, răspunse Vulturul Morţii, 
trebuie să mărturisesc că mă așteptam ca ţăranii să 
vină la dv. spre a vă aduce la cunoștință pretenţiunile 
lor. 

Tăcerea ce urmă, fu ruptă deodată de strigătele 
sălbatice, întretăiate din când în când, de vocea 
tremurândă a bătrânului servitor. Dar strigătele 
ţăranilor întreceau glasul lui Iaroslav: 

— Vrem să vorbim cu ea! 

— Ce-i aia că nu primește? 

— Dacă nu ne primește, vom intra cu forţa! 

— Putin ne pasă de musafirii ei! 

— Așa e! Vom intra cu forţa! 

Strigătele se apropiau tot mai mult și în cele din 
urmă, ușa fu trântită de perete și în pragul ei se iviră 
trei ţărani, cu părul vâlvoi. O dezgustătoare duhoare 
de rachiu năpădi biblioteca. 

Când zăriră pe cei doi bărbaţi, care stăteau în 
apropierea Theodorei, ţăranii rămaseră cam încurcaţi. Dar 
încurcătura lor nu tinu, decât câteva clipe. Ei se reculeseră 
iute și porniră spre Theodora, apropiindu-se tot mai mult 
de ea. 

Rimsky îi șopti jupâniţei: 

— Să sfârșesc cu ei? 

Dar fată se împotrivi, speriată: 

— Nu! Nu! 

După aceea se adresă ţăranilor, cu voce blândă, 
liniștită: 

— Aţi venit în solie? Să auzim, care vă este 
rugămintea! 

Cei trei ţărani se aflau la o depărtare numai de 
câţiva pași de Theodora și se uitau cu o ură 
neţărmurită la tânăra fata, care răspundea cu o 
liniște vrednică de admirat, la privirile sălbăticite ale 
beţivilor. 

Capul delegaţiei ţăranilor era cârciumarul Petrov, 
care era cunoscut în tot Malzinul ca fiind omul cel 
mai violent și mai sălbatic din tot ţinutul. De altfel, 
chiar și înfățișarea lui era înspăimântătoare. Pe faţă 
avea o rană, care supura, un ochi îi lipsea, fiindu-i 
scos cu prilejul unei încăierări în cârciuma lui, iar 
mustaţa și barba îi atârnau împletindu-se una în alta 
și făcându-i înfățișarea și mai respingătoare. 

Acest Petrov îi răspunse Theodorei, batjocoritor și 
obraznic: 

— N-am venit să ne rugăm, ci să cerem dreptul 
nostru! 

La auzul acestei obrăznicii fără seamăn, Rimsky de- 
abia se putu stăpâni, de a nu se repezi la acest ticălos 
spre a-l amuţi cu o singură lovitură, ceea ce de altfel 
ar fi și făcut, dacă nu-l împiedica doctorul Leonida. 

Dar Theodora nu-și pierdu cumpătul nici chiar în 
urma acestei obrăznicii, din partea cârciumarului. 

Ai un fel foarte ciudat de a vorbi astăzi. Petrov! Eu 
nu sunt obișnuită să mi se vorbească în chipul a- 
cesta! 

Atunci te vei obişnui de astăzi înainte, jupâniţă! 
răspunse cârciumarul, izbucnind într-un hohot de 
ras. 

— Si de altfel - urmă Theodora Malzin, netulburată 
- eu ce drept vii tu la castelul meu când cu tine n-am 
avut până astăzi niciun fel de legătură? Tu nu lucrezi 
pentru mine, așa că, n-ai ce căuta aici! 

Dar Petrov nu se dădu bătut și strigă triumfător: 

— Domnișoară Malzin, în zadar cauţi să mă dai 
afară din castel, căci nu vei putea. Bieţii ţărani m-au 
rugat să fiu purtătorul lor de cuvânt și să viu aici, 
spre a anunţa în ce condiţii sunt înclinați să reia 
lucrul și care sunt pretenţiunile lor. 

— Poate că vrei să spui «rugăminţile» lor? zise 
Theodora, cu aceeași voce blândă. 

— Adunarea, care ne-a împuternicit pe noi, la 
plecarea de la cârciumă, vorbea de pretenţiuni și nu 
de  rugăminţi! - răspunse Petrov cu aceeaşi 
obrăznicie. 

Aceste cuvinte o scoaseră din sărite chiar și pe 
Theodora Malzin. 

— Dacă astfel stau lucrurile, atunci  pieriţi 
dinaintea ochilor mei! - strigă ea, în prada nobilei și 
îndreptăţitei sale mânii. Aţi pătruns în castel, 
întocmai ca niște tâlhari de drumul mare și chiar și 
numai împrejurarea aceasta ar fi fost îndeajuns, spre 
a vă da afară din casă. 

Petrov începu să urle ca un nebun și glasul lui 
sălbatic întrecu vocea Theodorei Malzin. 

— Domnișoară, nu-ţi dau voie să vorbeşti astfel cu 
mine! urlă el. În spatele meu stă toată țărănimea 
Malzinului, sunt purtătorul ei de cuvânt, vorbesc în 
numele ei și te vestesc că nu mai suntem înclinați să 
îndurăm starea de lucruri care a dăinuit până acum 
în Malzin! Moșierul a murit și credem că a sosit 
vremea să punem capăt... 

Theodora îi tăie vorba: 

— Ajunge! Se vede că aţi uitat că, dacă mă adresez 
jandarmilor vă veţi căi amarnic de răzvrătirea 

aceasta! Dar la ce bun să-mi pierd vremea cu tine! 
Spuneţi-mi, ce vreţi? urmă jupâniţa, întorcându-se 
spre cei doi săteni. Proștilor, aţi uitat că soarta 
voastră este de o mie de ori mai bună, decât a 
ţăranilor care lucrează pe celelalte moșii? În loc să 
fiţi mulţumiţi și fericiţi că aveţi un stăpân atât de 
bun, vă mai răzvrătiți? Voi câștigați mai mult, decât 
ţăranii oricărei moșii de prin împrejurimi! Pe lângă 
simbria urcată, mai primiţi și daruri și ajutoare. Care 
moșier a mai dat ţăranilor săi câte cincizeci de ruble 
de cap de om ca dar de Crăciun, după cum v-a dat 
vouă, Benedict Malzin? Până acum am tăcut, astăzi 
însă vă spun în faţă că, niciodată nu v-aţi arătat 
vrednici de bunătatea pe care a avut-o răposatul meu 
părinte faţă de voi. Pe alte moșii, darul vostru de 
Crăciun ar fi fost cincizeci de lovituri de cnut, nu 
cincizeci de ruble! Unde se mai poartă moșierul într- 
un chip atât de omenos cu supușii săi, ca pe moșia 
Malzin? Nenorociţilor, nu vă daţi seama că, prin 
această răzvrătire, vă răsculați împotriva propriului 
vostru bine, împotriva propriei voastre liniști? Tu, 
Niculai și tu, Alexei, voi trebuie să vă daţi seama de 
adevăr, mai bine decât oricare altul! Nu aveţi niciun 
cuvânt de spus împotriva obrăzniciei lui Petrov, care 
lucrează pentru Popov, întărâtându-vă împotriva 
stăpânei voastre? Aţi auzit ce v-am spus? Vreau să vă 
deschid ochii, să vedeţi care este adevărul! Spuneţi voi, 
pe conștiința voastră, nu voi sunteţi țăranii ce mai fericiţi 
din tot ţinutul acesta? 

Neculai, unul dintre cei doi ţărani, dădu din cap. 

— Așa e, jupâniţă, așa e, numai că popa zice că... 

Cârciumarul îl întrerupse, deoarece se temea că 
vorbele blânde și înțelepte ale Theodorei îl vor 
dezarma pe ţăran. Glasul lui părea o șuierătură de 
șarpe. 

— Da, popa zice și noi zicem să nu vom mai sluji, 
decât un bun creștin și nu o... 0... 

Jupâniţa Theodora își ridică mândră capul și se 
uită întrebătoare la Petrov. 

— Nu 0...? zise ea. Fi, de ce nu mai urmezi? 

Cârciumarul tăcu. 

Theodora îi spuse, blând: 

— Până acum strigai grozav și acum ai amuţit 
deodată? De ce nu îndrăznești să spui ce ai pe limbă? 
Ei bine, atunci îţi voi spune eu ce ai vrut să zici și 
anume ca, nu vreţi s-o mai slujiţi pe o vrăjitoare... pe 
vrăjitoarea din Malzin! 

Petrov privi cu încăpățânare și ușurat, în ochii 
fetei: 

— Da, asta am vrut să zic! Dar nu este părerea mea, 
ci a tuturor acelora, care s-au adunat acolo jos, la 
cârciumă. Toată țărănimea se gândește la chipul în 
care s-ar putea alunga diavolul, care se furișează în 
fiecare noapte în castelul acesta. 

— Așa? - întrebă Theodora, batjocoritor. Și cine v-a 
spus prostia aceasta, cine v-a băgat în cap asemenea 
dobitocii? 

— Popa și cu nevasta lui l-au văzut într-o noapte pe 
drac, venind pe un car de văpaie. 

— Şi credeţi tot ceea ce vă spune popa? 

— Popa nu minte! 

— Nenorociţilor! Nu pot decât să vă plâng de milă! 

Petrov se înroși ca focul. 

— Nu trebuie să ne plângi de milă d-ta... Noi 
suntem oameni cinstiţi, care n-avem nicio legătură 
cu dracul! 

— Iar eu nu-mi voi mai da nicio osteneală de a vă scoate 
din cap asemenea prostii! N-aveţi decât să credeţi ce 
vreţi... Trăncănelile popii le cunosc eu prea bine! Dar 
aduceţi-mi un alt om, afară de popă, care să fi văzut, care 

să poată depune mărturie că aș avea vreo legătură cu 
dracul! răspunse Theodora, mândră. 

— Dacă nu-i adevărat ce spune popa, zise 
cârciumarul cu un singur ochi, atunci dă-ne o 
dovadă! 

— Şi ce dovadă vreţi? 

— Jos, la cârciumă, s-a hotărât! 

— Ei? 

— Vei jura pe biblia rusească, pe Sfânta Fecioară 
din Cazan... 

Theodora Malzin îl întrerupse, înfuriată: 

— Ajunge!... Pieriţi din faţa mea! Voi rămâne 
credincioasă religiei mele, după cum a rămas și tatăl 
meu, până la moarte, oricât s-au trudit ceilalţi boieri 
să-l convingă să treacă la religia rusească... Dacă 
aceasta este dovada pe care o vreţi, atunci n-aveţi 
decât să credeţi și pe mai departe că, sunt în cârdășie 
cu dracul! 

Petrov se întoarse triumfător spre cei doi ţărani: 

— Aţi auzit? Ea însăși a recunoscut că e în cârdășie 
cu diavolul! 

Theodora strigă, scoasă din sărite: 

— Plecaţi de aici)...  Pieriţi din ochii mei 
nemernicilor! Cu voi să fie omul bun? Nu sunteţi 
obișnuiți să fiţi recunoscători, decât acelora, care 
stau în spatele vostru cu cnutul în mână! 

Dar cei trei oameni nici nu se mișcară din loc, ci 
rămaseră nemișcaţi în faţa Theodorei, privind-o cu 
obrăznicie. 

— Iaroslav! Iaroslav! strigă jupâniţa, după bătrânul 
servitor, ai cărui pași târâţi se și auziră în curând. 

— Porunciţi, stăpână! 

— Cheamă îndată trei-patru grăjdari, să curețe 
castelul de murdăria aceasta. 

Dar bătrânul servitor nu se mișcă din loc și privi 
tăcut la stăpâna sa. 

— Ce-i asta, Iaroslav, n-ai auzit ce ţi-am spus? 

— Ba am auzit, stăpână... dar... 

— Ce este? 

Servitorul nu răspunse nici de data aceasta, dar din 
privirea lui deznădăjduită înţelese îndată ce se 
întâmplase. 

— Au plecat?... Au plecat toţi?... întrebă ea încet. 

Bătrânul servitor dădu din cap trist. 

Vestea aceasta le dădu și mai mult curaj celor trei 
ţărani. 


eee 


- Al i il 
Necredința slugilor sale o impresiona pe jupânița 
Theodora atât de dureros, încât trebui să se reazeme 
într-unul din spetezele scaunelor sculptate ale 
bibliotecii, spre a nu cădea la pământ. 

Dar pe urmă își adună puterile din nou și mândră, 
cu capul ridicat, le zise țăranilor: 

— Plecaţi... plecați și răspândiți vestea că, cu toate 
că sunt singură la castel, totuși, nu mă tem de voi! Aș 

vrea să văd, care din voi ar avea curajul să se 
măsoare cu mine! Și să le mai spuneţi răzvrătiţilor 
voștri tovarăși că, voi vesti jandarmeria de îndată și 
dacă vorba bună nu va ajunge, atunci îi voi readuce 
la lucru cu puștile cazacilor! 

— Suntem mulţi, nu ne temem nici chiar de 
jandarmi! se făli cârciumarul Petrov. 

— Să vedem, Petrov, dacă vei mai vorbi tot astfel și 
când vor fi aici cazacii! Plecaţi de aici! Astăzi mai 
apuca de lucru, mâine dimineaţă, îl voi alunga din sat 
și atunci veţi avea măcar dreptul să spuneţi că 
Vrăjitoarea din Malzin este fără milă! 

— Domnișoară... gândește-te!... Ar fi mai bine să 
juri... 

— Taci! 

— Sunt foarte mulţi, jos, în cârciumă... și tare sunt 
întărâtaţi... 

Fata îl măsură din creștet până-n tălpi pe ţăranul, 
care rostise aceste cuvinte și zise, cu un dispreţ 
adânc: 

— Tu îndrăznești să-mi spui aceasta, Niculai, tu, pe 
a cărui soţie am scăpat-o din ghearele morţii? 

— Tocmai de aceea, răspunse ţăranul. Domnișoara 
i-a dat soţiei mele un leac fermecat... un leac 
fermecat, care nu poate veni, decât de la diavolul! 

— Nebunule! Dobitocule! Atunci nu știai să-ţi mai 
arăţi recunoștinţa, îmi sărutai poalele fustei, te târai 
la picioarele mele și acum îndrăznești să-mi vorbești 
cu atâta obrăznicie? 

Cei trei ţărani primiră cu un rânjet batjocoritor 
această explozie de durere a tinerei fete. 

În clipa următoare însă, rânjetul le muri pe buze 
celor trei ţărani. Rimsky, care până atunci privise 
tăcut la cearta dintre stăpâna Malzinului și supușii 
săi, făcu câţiva pași înainte. 

Ochii lui aruncau scântei, mâinile i se strânseseră 
amenințătoare în pumni și din întreaga lui înfățișare 
se desprindea ceva hotărât, poruncitor. 

Glasul lui tuna înspăimântător. 

— Acum ajunge, adunătură de ticăloși. Până acum 
am ascultat cu mâinile în sân la toate obrăzniciile, la 
toată nemernicia voastră, acum însă vreau să pun 
capăt ticăloșiei voastre! Dacă nu dispăreţi într-o clipă 
dinaintea ochilor mei, vă fac una cu pământul. 

Și văzând că ticăloșii nu mișcă, se repezi la 
cârciumar, cel mai apropiat de el, și-l înșfacă cu 
atâta putere, încât Petrov nici nu mai încercă să se 
apere. 

Cine este omul acesta? strigă Petrov, speriat. Dă- 
mi drumul! 

Dar vocea Vulturului Morţii o întrecu pe a 
cârciumarului. 

— Leonida - zise el - deschide ușa și îngrijește de 
ceilalţi doi! 

Doctorul Leonida nu aşteptase decât dezlegarea 
căpitanului său. 

El voise să se amestece de mult și de mult avea 
poftă să-și lase pumnii să cadă pe chipurile acestor 
ticăloși și numai mulţumită marii sale puteri de 
voinţă izbuti să se stăpânească și să-l împiedice și pe 
Rimsky de a se amesteca mai înainte de vreme. 

Acum însă, îi părea bine că nu trebuia să se mai 
împotrivească nobilei revolte, care îi cuprinsese 
sufletul. 

Deschise ușa și Vulturul Morţii porni pe coridor 
îmbrâncind înaintea sa pe cârciumarul, care căuta în 
zadar să se împotrivească puterii lui de uriaș. 

Petrov căuta în toate chipurile să scape din mâinile 
lui Rimsky, ca și când ar fi vrut să-și ducă la 
îndeplinire încă o însărcinare ascunsă, pe care o 
primise de la ţăranii adunaţi la cârciuma lui, dar din 

mâinile de oţel ale Vulturului Morţii nu exista 
scăpare. 

Ajungând în faţa ușii vestibulului, Rimsky îl ridică 
pe cârciumar, ca pe un fulg și-l azvârli pe trepte cu 
atâta putere, încât acesta se rostogoli ca o minge, 
până jos, unde se ridică, văitându-se și pipăindu-și 
mijlocul și capul. 

Petrov își ridică pumnul și strigă: 

— Te vei căi de asta! Îţi voi... 

Dar nu apucă să sfârșească fraza începută, 
deoarece în clipa următoare Niculai zbură drept în el 
și-l trânti la pământ din nou. 

După aceea urmă și al treilea ţăran, care ajunse la 
tovarășii săi, făcând și el o plimbare prin aer. lar 
când toţi trei se întâlniră în capătul de jos al scărilor, 
Rimsky ieși zâmbind în ușa vestibulului. 

— Acum veţi, avea măcar și voi motiv, de a nu vă 
uita cu drag la castelul Malzin! Nădăjduiesc că, nu 
veţi uita prea iute lecţia aceasta. Îmi pare rău că nu 
v-am aruncat afară, de cum aţi deschis gura! 

— Vei vedea tu, cu cine ai de a face! suna 
ameninţarea cârciumarului cu un singur ochi. 

Dar Rimsky primi cu un zâmbet dispreţuitor și 
aceste cuvinte ale lui Petrov. 

— Să vă povestiţi păţania, așa după cum s-a 
întâmplat și spuneţi-le tovarășilor voştri că, îi aştept 
și pe ei, cu dragă inimă. Toți aceia, care vor mai 
îndrăzni să se apropie de castel, vor păţi la fel. Aţi 
înţeles? 

Cei trei ţărani se târâră până la cârciumă, 
șchiopătând și blestemând. Tot timpul cât tinu 
drumul lor, nu se gândiră la altceva, decât că cine ar 
putea să fie străinul acesta cu puteri de uriaș, care s- 
a purtat atât de semet cu ei. 

În vremea aceasta Rimsky și doctorul Leonida se 
înapoiară în bibliotecă, unde jupâniţa Theodora îi 
primi cu cele mai călduroase cuvinte de recunoștință. 

— Vă mărturisesc sincer, că nu știu ce aș fi făcut, 
dacă din întâmplare nu eraţi dv. aci. 

— Jupâniţă! zise Rimsky înclinându-se curtenitor, 
nu ne datoraţi niciun fel de recunoștință, fiindcă nu 
ne-am făcut decât datoria. Este o datorie a omului de 
a și ajuta semenul la nevoie și acestei porunci 
creștinești aţi dat ascultare și dv. ieri, când ne-aţi 
găzduit la castel, cu toate că era ziua înmormântării 
părintelui dv. și poate aţi fi dorit să fiţi singură cu 
amintirea răposatului. S-a întâmplat ca astăzi, să fiţi 
dv. într-o încurcătură și era de datoria noastră să vă 
sărim în ajutor. 

— Nici nu vă puteţi închipui în ce situaţie grea mă 
găsesc! Și toate acestea le pune la cale numai 
blestematul acela de Popov, care răzvrătește ţăranii 
împotriva mea, numai fiindcă... 

— „n-aţi primit propunerea lui de căsătorie! 

Theodora Malzin rămase încremenită de uimire. 

— Domnule, se pare că atotștiinţa d-tale n-are 
margini! Dar cine ești d-ta, de știi totul, chiar și 
lucruri, care... 

— „s-au petrecut numai ieri, în decursul unei 
convorbiri ce a avut loc între patru ochi, de-a lungul 
marginii pădurii! se amestecă Rimsky în vorbă, spre 
a întregi ceea ce avea de gând să spună Theodora. 

Theodora rămase și mai uluită și se uită 
neînţelegătoare la  Rimsky, care continua să 
zâmbească. 

— Nu trebuie să vă miraţi, jupânitţă! Într-adevăr eu 
sunt înștiințat întotdeauna, într-un chip puţin 
obișnuit, despre lucruri pe a căror taină oamenii ar fi 
în stare să pună chezășie mântuirea sufletelor lor! 

— Dar cine ești d-ta? întrebă Theodora, îţi ochi cu o 
privire atât de ciudată, ca și când ar fi în faţa sa o 
făptură supraomenească. 

Vulturul Morţii zâmbi din nou. 

— În clipa de faţă amănuntul acesta n-are nici un 
fel de însemnătate, deoarece situaţia este mult mai 
primejdioasă decât să ne îndreptăţească să ne 
ocupăm de asemenea nimicuri. Mulţumiţi-vă să știți 
jupâniţă Theodora, că vă sunt un prieten sincer și 
credincios, pe al cărui ajutor vă puteţi bizui oricând 
și în orice împrejurare. 

Theodora se uită fericită la frumosul voinic. 

— S-ar putea întâmpla să vină și ziua când să fiu 
nevoită să apelez la ajutorul dv. Acum însă, vă rog să 
părăsiţi castelul cât mai neîntârziat, deoarece s-ar 
putea ca puhoiul ţăranilor să vină aici, spre a 
demonstra împotriva mea și n-aș vrea să vă găsească 
aici. Iaroslav vă va da doi cai, cu care să puteţi pleca 
de îndată din Malzinul care a început să fiarbă. 

Rimsky se uită uimit la fată. 

— Jupâniţă, dar cum vă închipuiţi că să plecăm 
tocmai acum? În timpul celor douăzeci și patru de 
ore, pe care le-am petrecut aici, ne-aţi cunoscut ca 
niște bărbaţi care ar fi în stare să părăsească o 
femeie, tocmai în clipa când aceasta se găsește în cea 
mai mare primejdie? Plecarea noastră de aici n-ar 
îndepărta primejdia de deasupra capului dv. ci 
dimpotrivă, ar mări-o! 

— Bine domnii mei - răspunse fata, cu voce blândă, 


rugătoare - dar cum aș putea eu primi să vă 
primejduiţi viaţa, din pricina mea? 
— Vom rămâne aici! - exclamă Rimsky, scurt și 


doctorul Leonida repetă cuvintele căpitanului său, cu 
și mai multă hotărâre: 
— Vom rămâne aici! 

Bătrânul servitor se amestecă și el în vorbă, foarte 
îngrijat. 

— Stăpână, am o presimţire foarte rea. Mi-e teamă 
că ne așteaptă primejdii foarte mari! 

— Fii fără teamă, Iaroslav! îl îmbărbătă Theodora. 
Ia pildă de la curajul oaspeţilor noștri! 

— Nu mi-e teamă pentru mine, răspunse bătrânul 
servitor. Eu sunt bătrân și pentru mine nu mai are 
nici o însemnătate dacă mor astăzi, sau mâine. 

— Dar pentru cine ţi-e teamă? 

— Pentru dv. jupâniţă! 

Theodora se apropie fericită de bătrânul său 
servitor, singurul care-i mai rămăsese credincios și în 
mijlocul primejdiei. 

— Nu trebuie să te temi, bătrâne Iaroslav, zise ea, 
cu voce blândă. Avem aici, doi buni prieteni și de 
altfel situaţia nici nu este atât de gravă după cum îţi 
închipui tu. 

Zicând acestea se întoarse spre Rimsky și-l întrebă: 

— Nu este aceasta și părerea d-tale? 

Vulturul Morţii nu răspunse îndată. El se uită 
adânc în ochii fetei și se gândi câteva clipe, la 
răspunsul pe care trebuia să-l dea. Să-i spună oare 
adevărul, să-și mărturisească bănuiala care încolţise 
în sufletul lui? Și după cele câteva clipe de 
răzgândire, hotări să răspundă așa, după cum simţea, 
să nu ascundă nimic. 

— Nu, jupâniţă, eu nu împărtășesc părerea dv. ci 
dimpotrivă, cred că presimţirea bătrânului servitor 
este cât se poate de îndreptăţită. 

— Într-adevăr? Și d-ta crezi că ne pândește o 
primejdie atât de mare? 

— Și încă primejdia cea mai mare! 

Theodora scoase un țipăt ușor. 

— Dar nu trebuie să vă temeti, jupâniţă! 

— Vai, Dumnezeule! 

— E mult mai bine să vă pregătesc la ceea ce va 
urma, decât ca întâmplarea să vă găsească 
nepregătită. 

— Poate că ţăranii se vor linişti! 

— Nu se poate! 

— Cred că până în cele din urmă tot simţămintele 
bune vor pune stăpânire pe sufletul lor! 

— Iertaţi-mă, jupâniţă, dar nu sunteţi o prea bună 
cunoscătoare de oameni. 

— Nu vor îndrăzni să mă atace. 

— Rachiul le ia minţile și nu-și vor mai da seama de 
ceea ce fac. 

— Dumnezeule, dar ce se va întâmpla atunci? 

— Trebuie să fim pregătiţi la orice! Cred că vor 
asedia castelul! 

La auzul acestei bănuieli biata fată se prăbuși pe 
scaunul de lângă ea. 

Rimsky se apropie de ea. Nici o mișcare, nici o 
tresărire a feţei nu trăda lupta cumplită care se 
dădea în sufletul său. Era înspăimântător de liniștit și 
liniștea lui o îmbărbătă și pe Theodora Malzin. 

— Dacă vrem să scăpăm teferi din această 
primejdie, atunci trebuie să ne pregătim cât mai 
bine, pentru asediul ce ne așteaptă - zise Vulturul 
Morţii. Și mai înainte de toate, să privim liniștiți și cu 
încredere în faţa evenimentelor. 

— Dacă ești d-ta aici, atunci nu mă tem! 

— Vom face toate pregătirile și atunci șleahta de 
beţivi n-are decât să vină! 

— Ce să facem? 

— Dacă nu mă înșel, castelul are și o ieșire prin 
partea din fund? 

— Are. 

— Atunci trebuie să pregătim calul cel mai iute în 
apropierea acestei porţi. Calul trebuie să stea cu 
șeaua pe el, pentru ca dacă situaţia o va cere, să 

putem aduce ajutoare. Însărcinarea aceasta și-o va 
lua doctorul Leonida și el știe unde trebuie să alerge 
după ajutor. 

Doctorul Leonida dădu din cap. 

— Stiu! 

Rimsky urmă: 

— După aceea vom încuia poarta principală și toate 
odăile din casă. În dosul porţii și a ușilor vom ridica 
baricade, spre a împiedica în orice chip înaintarea 
ţăranilor, sau în cel mai rău caz, spre a le-o îngreuna. 

Theodora privi speriată la Vulturul Morţii. 

Cum, crezi că vor fi în stare să pătrundă până 
aici? 

— Eu nu cred nimic - răspunse Stanislau Rimsky - 
dar mă aștept la orice! 

— Doamne, nu ne lăsa! oftă biata fată. 

— N-avem timp de pierdut! reluă Vulturul Morţii. 
Trebuie să ne așezăm pe lucru fără întârziere, căci s- 
ar putea ca peste un sfert de ceas nemermicii să fie 
aici. 

Cu aceste cuvinte Rimsky și porni. 

Doctorul Leonida și cu bătrânul Iaroslav îl urmară. 

Din ușă Rimsky se mai adresă odată Theodorei: 

— Jupâniţă, nici d-ta nu poţi scăpa de corvoadă. 

— Poruncește-mi și voi face tot ceea ce vei vroi! Să 
merg cu d-ta? 

— Nu! Nu! 

— Atunci ce să fac? 

— Să aduni toate armele care se găsesc la castel și 
să le aduci în odaia aceasta, căci aici vom avea 
cartierul general. Să mai cauţi și toate gloanţele care 
se află în casă și să aduci și ceva pânză curată, căci s- 
ar putea întâmpla ca vreunul din noi să fie rănit și 
atunci e mai bine să avem totul la îndemână. 

— Vai, domnul meu, n-ar fi mai bine, dacă totuși aţi 
părăsi castelul? 

— Nu, nu! Nu te teme pentru noi, jupâniţă, căci noi 
suntem prea obișnuiți cu luptele. 

Curiozitatea puse din nou stăpânire pe fată și ea 
întrebă cu mai multă hotărâre, decât până atunci: 

— Dar cine ești d-ta? Spune-mi, vreau să știu! 

Rimsky se înclină în fata frumoasei fete. 

— Iartă-mă, jupâniţă Theodora, dar nu sunt drept 
cine m-am dat! 

— Atunci? 

— Stanislau Rimsky...Vulturul Morții! 

Theodora Malzin n-apucă să-și revină din uluire și 
Rimsky şi dispăru din odaie. Ea nu-i mai zări trupul 
voinic, decât prin fereastră, în curte, unde pregătea 
apărarea, în tovărăşia doctorului Leonida și a 
bătrânului Jaroslav. 

Cel dintâi gând al Vulturului Morţii fu să încuie 
poarta principală. Rimsky cercetă cu băgare de 
seamă poarta aceasta grea, de stejar bătut în fier și 

constată cu mulţumire că era întocmai după cum își 
închipuise el, adică în stare să reziste asaltului. 

— Doctore Leonida - îi zise el, prietenului său - du- 
te acum cu Iaroslav, puneţi șeaua pe cal și ascundeţi- 
l în apropierea porţii, ca să știi de unde să-l iei. De 
îndată ce va fi dat asaltul și vom vedea că avem de-a 
face cu o forţă, căreia nu ne-am putea împotrivi cu 
succes, te urci pe cal și alergi, cât poţi mai iute, până 
la Cuibul Vulturilor, spre a-i aduce pe prietenii 
noștri. 

— Dar cu tine ce se va întâmpla, căpitane? 

— Nu te îngriji de mine! Să nădăjduim că până la 
înapoierea ta tot vom izbuti să ţinem piept mulţimii. 

— Dar drumul e lung, până la Cetatea Rudinului! 

— Tocmai de aceea trebuie să alegeţi calul cel mai 
iute. Dar nici când veniţi cu toţii, nu trebuie să 
cruţaţi caii! 

— Sunt îngrijat din pricina ta! 

Rimsky se uită uimit la credinciosul său prieten. 

— Ești îngrijat din pricina Vulturului Morţii? Nu te 
cunoșteam în lumina aceasta, doctore Leonida! 

Tânărul doctor își lăsă capul peste piept. 

— Ai dreptate, căpitane. Nu-mi este îngăduit să mă 
tem pentru Vulturul Morţii... Am încredere în tine... 
și am încredere că Dumnezeu te va ajuta... 

Cu aceste cuvinte, doctorul Leonida se duse în spre 
grajduri, unde bătrânul servitor îl aștepta de mult. 

Iaroslav punea tocmai șeaua, pe un cal și-i spuse 
doctorului, cu multă încredere: 

— Acesta este calul cel mai iute. Și bietul meu 
stăpân tot pe acesta îl iubea mai mult. E iute ca 
vântul și sare peste șanțuri, peste tufișuri, ca un fulg. 
E un animal deștepi și credincios. 

— Vom vedea! - zise doctorul Leonida, bătând calul 
pe gât. 

În timpul acesta Rimsky lucra de zor. 

În dosul porţii încuiate el ridică o baricadă de 
neînvins. El îngrămădi acolo tot ce-i cădea în mână, 
iar când zări în magazie sacii plini cu porumb, ochii 
îi străluciră de bucurie. 

Vulturul Morţii luă sacii unul după altul pe umerii 
săi puternici și-i cără pe rând în dosul porţii, unde îi 
așeză grămadă. 

În curând el fu ajutat în aceasta îndeletnicire și de 
doctorul Leonida și Iaroslav, așa că nu trecu mult și 
toţi sacii cu porumb din magazie fură îngrămădiţi în 
dosul porţii principale. 

— Nu prea îmi vine să cred că vor putea răsturna 
această puternică baricadă! exclamă Vulturul Morţii 
cu mulţumire. 

Dar spre și mai multă siguranţă, nu se mulţumi 
numai cu atâta, ci mai adună de prin curte și toate 
uneltele de câmp și le așeză în dosul porţii, care într- 
adevăr că acum părea cu neputinţă de dărâmat. 

După ce isprăviră cu aceasta se retraseră în castel, 
a cărei ușă principală o încuiară și o baricadară cu 
mobilele aflătoare în vestibul. La fel făcură și cu ușa 
următoare, iar după ce sfârșiră și cu această 
îndeletnicire, se retraseră în odaia din turn, pe care 
Vulturul Morţii o ochise din curte, ca fiind cea mai 
nimerită pentru scopul lui. 

Din odaia aceasta se vedea o bună parte din curte, 
ba se zărea chiar și cotitura drumului, care ducea în 
spre castel. 

Ferestrele acestei odăi se deschideau din trei părţi 
în spre curte și împrejurarea aceasta i se păru lui 
Rimsky foarte favorabilă, deoarece în chipul acesta 
se puteau apăra din trei părţi deodată, împotrivă 
mulţimii, care eventual ar fi pătruns în curte. 

Pe marea masă din mijlocul odăii se înșirau 
nenumărate arme și o cantitate foarte mare de 
gloanţe fiindcă Theodora  Malzin, credincioasă 

poruncii dată de Vulturul Morţii, adună nu numai 
toate armele, ci și toate gloanţele, care se găseau în 
clipa aceea la castel. 

Stanislau Rimsky cercetă toate armele, pe rând. 

— Jupâniţă, d-ta știi să umbli cu pușca? 

— Cum să nu! Am fost adeseori la, vânătoare cu 
tatăl meu. 

— Foarte bine! 

— Crezi că va fi nevoie și de mine? 

— S-ar putea întâmpla! Deocamdată îţi dau o 
însărcinare mai ușoară. Noi ne vom așeza la aceste 
trei ferestre, iar d-ta vei încărca mereu armele, cu 
care vom trage noi. 

Theodora se cutremură. 

— Ţi-e teamă, jupâniţă? 

— Nu mi-e teamă - răspunse fata - dar e groaznic să 
te gândești prin ce clipe înfrigurate va trebui să 
trecem, dacă bănuiala noastră se va dovedi a fi 
îndreptăţită! 

— E mai bine să fim pregătiţi pentru primejdia cea 
mai mare și să ne înșelăm în bănuiala noastră decât 
să luăm lucrurile cu ușurință și apoi deodată să ne 
vedem în faţa primejdiei, fără să ne putem apăra. 

— Ai dreptate, Stanislau Rimsky și eu... eu am mare 
încredere în d-ta! zise fata, strângând mâna 
curajosului bărbat. 


Ceasurile trecură unul după altul. Rimsky stătea 
necontenit la fereastra odăii turnului, de unde se uita 
scrutător la drumul ce ducea în spre castel, dar nu 
observă nimic suspect. 

Începuseră să se bucure că teama lor fusese 
neîndreptăţită și că ţăranii renunţaseră la asedierea 
castelului. Theodora Malzin zise chiar: 

— Slavă Domnului că ne-am ales numai cu spaima! 
Se vede că tot simţămintele cele bune au fost mai 
puternice la ţăranii adunaţi în cârciuma lui Petrov. 

— Nu te încrede prea mult, în simţămintele 
ţăranului rus, jupâniţă Theodora - zise Rimsky, 

întunecat. Suntem încă departe de a fi trecut peste 
primejdie. 

— Cum? Crezi că n-au renunţat să ne atace? 

— Sunt pe deplin încredinţat că nu! 

— Dar atunci când crezi că vor da atacul împotriva 
castelului? 

Rimsky rămase pe gânduri. 

— Cunosc prea bine lașitatea ţăranului rus. El nu 
îndrăznește să atace la lumina zilei; dar de îndată ce se 
lasă întunericul nopţii, el capătă deodată curaj și devine 
foarte primejdios. Atunci își părăsește coliba spre a-și 
satisface patimile cele mai sălbatice. 

Trecură iarăși câteva ceasuri și pe sufletul 
Theodorei liniștea punea stăpânire din ce în ce mai 
mult. Încă tot nu se putea observa nici o urmă de 
pregătirea unui atac și chiar dacă n-o spunea pe faţă, 
dar în sufletul ei tot se gândea că Rimsky văzuse 
lucrurile mult mai în negru, decât erau în realitate. 

Cu toate că ar fi vrut să stea de veghe și ea, totuși, 
în cele din urmă se supuse rugăminţilor lui Rimsky și 
se duse să se culce. Bătrânul Iaroslav se trânti să se 
odihnească puţin și el. În schimb Vulturul Morţii și 
cu doctorul Leonida rămaseră de paza în odaia 
turnului. 

Cei doi prieteni fumau liniștit din pipă, în vreme ce 
în faţa lor strălucea în pahare minunatul vin negru 
din Malzin. Ei vorbeau, dar privirile lor nu scăpau din 
vedere nicio clipă drumul ce ducea la castel. 

— N-ar fi mai bine, zise deodată doctorul Leonida 
dacă aș porni de pe acum la Cuibul Vulturilor? Am 
putea avea ajutoarele necesare, de îndată ce s-ar 
simţi nevoia lor. 

Vulturul Morţii răspunse liniștit: 

— N-aș vrea să-i fac să se obosească în zadar. Poate 
că ţăranii vor fi atât de puţini la număr, încât vom 
putea sfârși cu ei chiar și noi. 

— Nu prea îmi vine să cred. 

— De ce? 

— Fiindcă dacă vin, atunci vin mulţi! 

— Dar nu ţi se pare că ne putem apăra împotriva 
unei adevărate armate, de pe locul acesta atât de 
minunat adăpostit? Ei nu ne pot face nici un rău, 
deoarece n-au arme de foc cu care să ajungă până la 
noi. În schimb noi îi putem culca la pământ, unul 
după altul, ca pe niște iepuri! 

— Vom vedea! 

Rimsky se uită la ceas. 

— Sunt zece. Cred că ar fi mai cuminte să ne 
culcăm cu rândul. 

— Culcă-te tu, căpitane și voi veghea eu. Când voi 
obosi, te scol eu, să-mi iei locul! 

Rimsky se învoi. 

Mai dădu pe gât un pahar cu vin apoi se întinse pe 
canapea. 

Doctorul Leonida se așeză la fereastră și privirea 
lui se pierdu în depărtare. 

Razele argintii ale lunii luminau tot ţinutul și 
deodată doctorul Leonida zări la razele astrului 
nocturn mai multe umbre întunecoase, care se 
furișau pe la cotitura drumului. 

La început umbrele acestea erau rare și răzlețe. În 
curând însă ele se înmulţiră, de se părea că nu se mai 
sfârșesc. 

Doctorul Leonida tresări. 

Așadar Vulturul Morţii nu se înșelase, când 
spusese că ţăranii nu vor renunţa la asedierea 
castelului. 

Tânărul doctor își strigă prietenul. 

— Căpitane, dormi? 

Rimsky tresări din somn și se sculă îndată. 

— Ce este? 

— Vin ţăranii! 

— Într-adevăr? 

— Privește-i! zise doctorul Leonida, arătând spre 
cotitură. 

Rimsky sări la fereastră și privi uimit la nesfârșitul 
convoi al ţăranilor, care veneau din ce în ce mai 
mulţi, ca un adevărat potop de oameni. Și acum nu 
mai erau înconjurați de întuneric, căci unii din ei 
aprinseseră făclii de rășină. 

Priveliștea era înfiorătoare. 

Este adevărat că Rimsky se obișnuise cu primejdia, 
dar la vederea acestui puhoi, chiar și el avu o 
strângere de inimă. 

— Nu mai avem timp să stăm cu mâinile în sân! 
zise el, scuturându-se, ca și când ar fi căutat să se 
scuture chiar și de cea din urmă moleșeală a 
somnului. 

— Trebuie s-o trezim pe Theodora. 

— Ai dreptate! 

Și se duse în odaia vecină, unde dormea Iaroslav. 

— Sus, bătrâne, vin ţăranii! 

Bătrânul servitor sări drept în picioare și ducându- 
se la fereastră își împreună mâinile și strigă, 
înspăimântat: 

— Dumnezeule! Dar vine tot satul! 

Rimsky căută să-l îmbărbăteze: 

— Nu-ţi fie teamă! Le vom arăta că și noi știm să 
fim atât de voinici ca ei! 

Dar bătrânul Iaroslav tremura ca varga și Rimsky 
își dădu seamă îndată că, dacă trebuiau să lupte mai 
din greu, nu prea se putea bizui pe curajul 
servitorului. 

Vulturul Morţii bătu apoi la ușa odăii Theodorei. 

Fata se sperie. 

— Ce este? 

— Scoală-te jupâniţă! 

— Au venit? 

— Încă un! 

— Dar se poate să vină? 

— Nu mai sunt prea departe! 

Peste câteva clipe se ivi și Theodora în odaia din 
turn. 

Rimsky vroia s-o pregătească cu binișorul pentru 
primejdia ce se apropia, dar lumina făcliilor de la 
cotitură atraseră îndată privirile Theodorei, care se 
cutremură. 

— Dar e îngrozitor! exclamă ea. 

Convoiul mulţimii tot nu se sfârșise încă. Ţăranii 
veneau ca un potop, pe drumul îngust ce ducea la 


fata, ca și când ar fi căutat să se liniștească pe sine 
însăși, prin această întrebare. 

— Dar unde să se ducă, dacă nu aici? - întrebă 
Rimsky la rândul lui, cu un zâmbet amar. Vezi, 

jupâniţă că ai avut prea multă încredere în oamenii 
aceștia! Acum poţi să-ţi dai seama cât de mare este 
josnicia lor și că nu se dau în lături nici de a-l ataca 
pe propriul lor binefăcător. 

— Ce ne așteaptă, Doamne, ce ne așteaptă? începu 
să se tânguiască deznădăjduită Theodora Malzin. 

— Atât timp cât îmi mai pot mișca aceste două 
braţe, zise Rimsky, cu hotărâre, nu trebuie să-ţi 
pierzi orice nădejde. 

— Ce este de făcut? 

— În cât timp pot să ajungă ei de la cotitură până 
la castel? 

— Într-un sfert de ceas. 

— Atunci doctorul Leonida va sări în șea, fără 
întârziere și va porni la drum. 

Doctorul Leonida stătea gata de plecare, lângă 
Vulturul Morţii. 

— Sunt gata, căpitane! Pot pleca! 

— Ascultă bine la ceea ce-ţi spun, doctore Leonida! 

— Poruncește, căpitane! 

— Cât e drumul până la Cuibul Vulturilor? 

— Un ceas și jumătate. 

— Trebuie să alergi cât poţi mai iute! 

— Stiu! 

— Vei face drumul într-un ceas? 

— ÎI voi face! 

— Le vei spune să sară îndată pe cai și să vină 
mâncând pământul! 

— Am înţeles, căpitane! 

— Mai mult de un sfert de ceas nu pot ţine 
pregătirile. 

— Stiu. 

— Mai mult de un ceas nu trebuie să faceţi la 
înapoiere, până aici! 

— Chiar dacă ne-ar costa viaţa și tot vom fi aici! 

— Așa dar, peste două ceasuri și un sfert ne vom 
revedea? 

— Ne vom revedea! 

— Bine, doctore Leonida. Dumnezeu cu tine! 

— Si cu tine, căpitane! 

— Du-te liniștit, căci până la venirea voastră le vom 
ţine noi piept și singuri. 

Doctorul Leonida îl îmbrăţișă pe Vulturul Morţii și 
își luă rămas bun de la Theodora Malzin. 

— Aveţi încredere în Rimsky, jupâniţă și nu 
deznădăjduiţi! îi zise el fetei. 

După aceea cobori în curte, urmat de bătrânul 
Iaroslav. 

Scoaseră calul la iveală, doctorul Leonida sări în 
șea și după ce Iaroslav îi deschise poarta, o luă la 
goană spre Cetatea Rudinului, spre a aduce ajutoare 
pentru cei ce urmau să fie asediați în castelul Malzin. 

Bătrânul servitor încuie poarta în urma lui, o 
baricadă și pe aceasta cu sacii pregătiţi din vreme în 
acest scop și pe urmă se înapoie în castel. 

Cei trei prizonieri ai castelului Malzin se refugiară 
în odaia din turn. 

Toţi trei erau palizi și tăcuţi. Fiecare își dădea bine 
seama de însemnătatea covârșitoare a clipelor care 
aveau să urmeze. 

Numai Rimsky era în stare să-și stăpânească 
înfrigurarea, cu toate că și el înţelegea că primejdia 
era poate cea mai mare din toate primejdiile pe care 
le avusese de înfruntat până atunci. 

Pentru a nu-și trăda enervarea, el luă iarăși în 
mână, pe rând, toate armele și le cercetă cu 
amănunţime. 

Cu un surâs forţat, el zise: 

— Cred că Petrov și cu tovarășii lui nu se vor 
bucura prea mult, dacă voi descărca puștile acestea 
asupra lor. 

După aceea se întoarse spre bătrânul servitor și-i 
zise: 

— Bătrâne Iaroslav, nădăjduiesc că nu te vei speria, 
dacă-ţi voi da o pușcă în mână! 

Cuvintele lui Rimsky turnară deodată curaj în 
sufletul servitorului. 

— Nu mă tem eu de moarte! Pentru scăparea 
Malzinului, îmi jertfesc cu dragă inimă chiar și viaţa! 

Nici Iaroslav și nici Rimsky nu puteau bănui că 
soarta avea să-i ceară bătrânului servitor această 
jertfă. Nebănuind hotărârile destinului, Vulturul 
Morţii răspunse, zâmbind: 

— Să nădăjduim că nu va fi nevoie să faci acest 
sacrificiu! Când vor auzi ţăranii detunăturile de 
pușcă, vor fugi, mâncând pământul. 

Gândul lui Rimsky se întoarse apoi la doctorul 
Leonida. 

— Numai de ar ajunge ia timp! își zise ei. 

Privirea i se rătăci din nou asupra drumului. 

Razele lunii nu mai luminau acum, decât drumul 
gol. 

Ţăranii trecuseră de cotitură și acum erau ascunși 
privirilor Vulturului Morţii, de un perete înalt de 
stâncă. 

Răzvrătiţii trebuiau să fie în apropierea castelului. 
Într-adevăr, peste câteva clipe se auziră niște urlete 
sălbatice, ceea ce însemna că ţăranii ajunseră în faţa 
portii principale. 

Theodora tresări îngrozită. 

Rimsky încercă s-o liniștească. 

— Nu te teme, jupâniţă! zise el, luând lampa de pe 
masă și așezând-o pe podea. 

— Ce faci? 

— Nu trebuie ca ţăranii să știe că suntem sculaţi și 
ne-am pregătit în vederea atacului. E mai bine să 
creadă că dormim. 

Poarta începu să răsune sub puternicele lovituri 
ale răzvrătiți lor și Theodora se cutremura la fiecare 
lovitură. 

Pumnii lui Rimsky se încleștară. 

Vulturul Morţii stătea la fereastră și pândea să 
vadă ce va urma. 

Dar de văzut nu putea vedea nimic. În schimb auzi 
lămurit loviturile de topor ale ţăranilor, care 
încercau să spargă poarta. 

Rimsky se uită la ceas. 

Trecuseră două zeci de minute de la plecarea 
doctorului Leonida. 

Theodora se apropie de Vulturul Morţii. 

— E îngrozitor... îngrozitor! șopti ea în vreme ce 
faţa i se făcu mai albă decât varul. 

— Totul depinde de rezistenţa porţii! răspunse 
Rimsky. 

— Vai, Dumnezeul meu! 

— Cred că va trece un ceas, până când vor izbuti să 
doboare poarta. Un ceas vom izbuti noi să-i mai 
reținem în curte și până atunci ne vor sosi și 
ajutoarele. 

Theodora Malzin își împreună mâinile înspre cer și 
exclamă: 

— Doamne, ajută-ne! 

Afară mulţimea mormăia ca o ciurdă de urși 
înfuriaţi. 

Strigătele şi blestemele ţăranilor cu mintea 
zăpăcită de rachiu nu mai conteneau. 

— Jos cu vrăjitoarea! 

— Să piară Vrăjitoarea din Malzin! 

— Daţi foc castelului! 

— Să-l dărâmăm până-n temelii! 

— Să moară ibovnica diavolului! 

Prin liniștea nopţii cuvintele acestea de ocară 
ajunseră până în odaia turnului castelului și lacrimile 

o năpădiră pe sărmana Theodora Malzin, auzind 
nerecunoștinţa acelora, pe care ea îi ajutase și-i 
copleșise cu daruri. 

— Ce mi-a fost dat să trăiesc! se tânguia biata fată. 
De abia ieri l-am înmormântat pe sărmanul meu 
părinte și nici n-am avut vreme să mă dezmeticesc 
din durere, că o nouă primejdie se lasă deasupra 
capului meu! Doamne, ce se va alege din mine? 

În fruntea mulţimii se găsea Petrov, cârciumarul 
cu un singur ochi. 

El fu cel dintâi care puse mâna pe o secure, spre a 
sparge poarta principală a castelului. 

Și strigătele sălbatice ale răzvrătiţilor răsunară din 
nou tot mai înspăimântătoare. 

— Doborâţi poarta cu lovituri de topor! 

— Trebuie să dărâmăm castelul blestemat! 

— Să piară vrăjitoarea! 

— Ucideţi-o! 

— Moarte ei! 

Și sub puternicele lovituri de topor, poarta grea de 
stejar se fărâmiţa, încetul cu încetul, ţandără cu 
ţandără. 

Totuși trebuia timp, până să fie doborâtă cu totul, 
căci acela care o construise, avusese grijă s-o facă 
rezistentă, spre a se putea împotrivi unui atac 
neașteptat. 

Rimsky stătea la fereastră, cu pușca în mână și 
tremurând de mânie. Ochiul lui ager scruta noaptea 
întunecoasă, prin care lumina fumegândă a făcliilor 
de rășină apărea ca lumina înconjurătoare a unei 
adunări de fantome. 

Strigătele se ridicară din nou, din mijlocul mulţimii 
înnebunită de alcool. 

— Moarte vrăjitoarei! 

— Să piară ibovnica Necuratului. 

— Omorâţi-o ca pe un șarpe! 

Deodată strigătele sălbatice amuţiră și câteva clipe 
nu se mai auzi decât un mârâit înăbușit. 

Apoi răsună vocea răgușită a lui Petrov. 

— Dar până când va mai sta în picioare poarta 
aceasta? strigă el. 

Drept orice răspuns, loviturile de topor începură să 
cadă cu și mai multă furie. 

— Spargeţi poarta! Vrăjitoarea Malzinului trebuie 
să piară în noaptea aceasta! 

Braţele obosite ale ţăranilor își recăpătară puterile 
lâncezite, în urma cuvintelor de îmbărbătare ale lui 
Petrov. 

Un flăcăiandru strigă deodată: 

— Ridicaţi-mă! Voi trece zidul și pe dinăuntru 
poate-mi va fi mai ușor să sparg poarta! 

Câţiva ţărani voinici îl luară în braţe și în câteva 
clipe flăcăiandrul se prinse cu mâinile de partea de 
sus a porţii, trudindu-se să se caţere pe zid. 

Se și căţăra și privirea lui căzu asupra baricadei de 
saci cu porumb. 

— Ei, tovarăși! strigă el, uimit. Poarta e baricadată! 
O sumedenie de saci cu bucate au fost îngrămădiţi în 
dosul porţii! 

După ce le vesti ţăranilor descoperirea sa, 
flăcăiandrul se pregăti să sară în curte, pe semne cu 
gândul să îndepărteze sacii din dreptul porţii. 

De sus, din odaia turnului, Rimsky observase pe 
ţăranul care se căţărase pe poartă și-i ghici gândul. 

— Mi se pare - zise el - că a sosit timpul să intrăm 
și noi în activitate. 

Cu aceste cuvinte ridică pușca la umăr, ochi o 
singură clipă și apăsă pe trăgaci. 

Glontele porni din armă și aproape în aceeași clipă, 
curajosul flăcău se rostogoli de pe zid, descriind un 
cerc mare prin aer. 

Plumbul îl nimerise drept în inimă și flăcăul se 
întinse la pământ, fără a mai scoate o vorbă. 

Rimsky constată cu mulţumire că mâna și ochiul 
lui lucrau tot cu aceeași siguranţă, ca și în trecut, 
căci de la o depărtare atât de mare nu era lucru ușor 
să nimerești o ţintă vie. 

Moartea tânărului ţăran pricinui o zarvă de 
nedescris în rândurile ţăranilor răzvrătiți. Fi nu 
puteau să-și dea seama de unde venise glontele. Nu 
știau decât că flăcăul ţipase deodată, își duse mâna la 
inimă și se rostogoli din vârful porţii. 


Uluirea lor lu atât il mare, încât uitară « cu totul de 
asediul castelului și toţi căutau să ajungă cât mai 
aproape de trupul însângerat al tovarășului lor. 

— Ce ai? 

— Ce s-a întâmplat? 

— De unde s-a tras asupra ta? 

Curgea ploaia de întrebări, care, însă, nu avea să 
primească niciun răspuns. 

Flăcăul Ilie Iliici, mai gâfâia încă, pieptul i se mai 
mișca, dar din ce în ce mai slab. Din inima lui izvora 
un pârâu de sânge. 

Un ţăran bătrân își croi drum prin mulţime și se 
aruncă peste cadavrul însângerat. 

— Ilie! Ilie! se tânguia bătrânul. Bunul meu copil, 
ce s-a întâmplat cu tine? 

— Bătrânul Iliici! își șoptiră ţăranii. 


ridică iute capul, îl căută din ochi pe Petrov 
găsindu.-l, îi strigă: 

— Blestemat să fii, căci numai din pricina ta mi-am 
pierdut băiatul! 

Apoi, sări în picioare, cu ușurința unui tânăr și se 
repezi la cârciumar, turbând de mânie. 

Dar Petrov îl împinse la timp cu coada toporului, 
pe care-l avea în mână și-i zise: 

— Vezi-ţi de treabă, Iliici! Te ridici împotriva mea, 
în loc să pui mâna pe o secure și să dai și tu o mână 
de ajutor, spre a pătrunde în castel să-ţi răzbunăm 
băiatul? 

Faţă de mulţime, cuvintele cârciumarului chiar 
avură efectul dorit. Bătrânul Iliici însă, nu se lăsă 
înrâurit. 

Cu mâinile lui osoase ridică trupul copilului iubit și 
bocind și plângând plecă cu el din mijlocul mulţimii, 
care începu să urle din nou, mai sălbatic decât până 
atunci. 

Ţăranii beţi de rachiu se îmbătară acum și de pofta 
de sânge, mai ales că perfidul Petrov îi întărâta 
mereu: 

— Trebuie să răzbunăm moartea lui Ilie, martirul 
ţăranilor din Malzin! 

Și loviturile de topor începură să cadă din nou 
asupra porţii principale. 

Moartea lui Ilie nu le servi drept pildă ţăranilor 
sălbătăciţi de alcool, cadavrul însângerat nu fu o 
sperietoare pentru ei, căci din nou se ivi un nebun, 
care să încerce să pătrundă în curtea castelului. 

Dar Rimsky veghea și de data aceasta. 

Pușca luă foc și al doilea ţăran se prăbuși și el de 
pe zid, plin de sânge, în mijlocul tovarășilor săi. 

Dar Petrov nu se dădu bătut. 

— Chiar dacă ar pieri jumătate din noi și tot nu ne 
vom lăsa! Acum nu mai avem dreptul să batem în 
retragere, fiindcă avem doi tovarăși pe care trebuie 
să-i răzbunăm! Încordaţi-vă puterile, flăcăi!... Să cadă 
poarta! 

Loviturile de topor nu mai încetau. 

Sus, în odaia din turn, Rimsky luă în mână pușca 
cea de a treia. 

— În chipul acesta tot ar mai merge! zise Vulturul 
Morţii. Dacă vor încerca să pătrundă în curte, unul 
cât unul, atunci nu-mi va fi prea greu să le viu de 
hac! 

Theodora oftă. 

— Doamne, când şi cum se vor sfârşi aceste 
grozăvii? 

— Nu te teme, jupâniță! răspunse Vulturul Morţii, 
căutând s-o îmbărbăteze. Îi vom împușca, pe rând, 
unul câte unul, până când se vor plictisi și-și vor 
vedeai de drum. 

— Dar dacă vor izbuti să spargă poarta? 

— Vezi și d-ta că încercarea aceasta le este 
zadarnică! Baricada este minunată, nu vor izbuti s-o 
doboare. În orice caz va mai trece multă vreme, până 
când să spargă și poarta aceasta de stejar! 

Cârciumarul Petrov era furios. 

— Mai departe! Mai departe! striga el ca un nebun. 
Nu vă opriţi, căci nu mai este mult și vom pătrunde 
în castel. 

De îndată ce vedea că vreunul obosește, îl schimba 
cu un ţăran proaspăt, așa că, oricât de puternică era 
poarta de stejar, totuși, ea începu să se prăbușească, 
sub neostenitele lovituri de topor ale braţelor mereu 
odihnite. 

Fâșiile de scândură se desprindeau tot mai mari și 
deodată, sub puternica lovitură a unui uriaș înalt de 
doi metri, poarta se sparse până dincolo. 

La început, tăișul toporului nu deschise decât o 
crăpătură îngustă; dar loviturile dese măriră 
crăpătura văzând cu ochii și până în cele din urmă 
gaura fu atât de mare, încât un om putea să treacă 
prin ea, fără multă trudă. 

Petrov voi chiar să intre prin ea, dar atunci observă 
baricada alcătuită de sacii cu porumb. 

Cârciumarul cu un singur ochi urlă ca o fiară: 

— Se pare că se așteptau la venirea noastră! Dar 
nu-i nimic! Tot vor pieri câinii dinăuntru! 

În câteva clipe el alese pe ţăranii cei mai voinici și 
cu puteri unite încercară să dărâme baricada de saci. 
Dar toată truda ţăranilor rămase zadarnică. Rimsky 
ridicase baricada aceasta cu atâta măiestrie, încât 
nici o putere omenească n-ar fi fost în stare s-o 
înlăture. 

Petrov turba de mânie. 

— Blestemaţii! Ce bine s-au pregătit! Dar tot nu ne 
vom da bătuţi! 

Apoi se întoarse înspre aceia, care stăteau mai la o 
parte. 

— Veniţi mai aproape cu făcliile! Trebuie să dăm 
foc porţii! Sacii sunt plini cu porumb și păpușoiul 
arde de minune! Focul ne va deschide drumul. 

Cu aceste cuvinte, cârciumarul smulse făclia 
aprinsă din mâna celui mai apropiat ţăran și o ţinu 
sub ciapätura tacita în WI 


Lemnul uscat și porumbul iuaserá foc într-o clipă 
şi Petrov îşi desfăta privirile însângerate cu o plăcere 
diabolică la începutul acesta de nimicire. 

— Vă facem șunci afumate, ticăloşilor! striga 
blestematul. 

Ceilalţi ţărani se bucurau și ei, împreună cu 
nemernicul lor conducător, văzând că focul mistuie 
tot mai furios poarta și baricada de porumb. 

Sacii cu porumb se aprindeau unul de la altul, 
limbile de foc cuprindeau tot mai mult scândurile şi 
în curând ţâșnitul flăcărilor fură văzute şi de 
Stanislau Rimsky, care privea din odaia turnului. 

— Au pus foc porţii! strigă Theodora, speriată, când 
vâlvătaia se oglindi și în geamul ferestrei turnului. 

Si bătrânul Iaroslav nu făcu, decât să mărească 
deznădejdea stăpânei sale, mormăind înăbușit: 

Suntem pierduţi! 

Rimsky se răsti la el, mânios. 

— De ce am fi pierduţi? De ce această neîncredere? 
În chipul acesta vom mai câștiga ceva timp! În urma 
focului va fi o căldură în jurul porţii, încât ticăloșii 
nu vor putea pătrunde în curte, decât numai mai 
târziu. Până atunci însă, vor fi aici și oamenii mei, 
spre a le da o lecţie acestor nemernice făpturi. 

Cu aceste cuvinte el lăsă și pușca din mână, 
deoarece știa că, atât timp cât focul va arde cu furie, 
nu va avea nevoie de ea, căci nimeni nu s-ar fi putut 
apropia de poartă. 

Cu toate acestea el nu se mișcă de la fereastră. El 
urmărea cu faţa întunecată, dar cu multă atenţie, 
fiecare mișcare a ţăranilor. 

Îngrozitoare era priveliștea  pustiirii focului 
acestuia. 

Deodată, poarta se prăbuși, cu un zgomot 
asurzitor. Acum nu mai ardeau, decât sacii cu 
porumb. 

În pieptul Vulturului Morţii inima se strânse. 

Simţea, știa că situaţia devine din ce în ce mai 
amenințătoare și totuși trebuia să se prefacă cum-că 
este liniștit, căci dacă Theodora ar fi observat 
înfrigurarea lui și i-ar fi ghicit bănuiala, atunci atât 
ea, cât și Iaroslav și-ar fi pierdut cumpătul și i-ar fi 
fost cu neputinţă, chiar și numai să încerce să ţină 
piept mulţimii înfuriate și setoasă de răzbunare, 
având alături de el, doi oameni deznădăjduiţi. 

Afară, în faţa porţii, zarva era acum și mai mare. 

Răzvrătiţii aveau până acum, cinci morți. 
Prăbușindu-se, aripile porţii îngropaseră sub ele pe 
trei din tovarășii lor și orice încercare de a-i 
desprinde de printre dărâmăturile arzânde, rămaseră 
fără rezultat. Cei trei ţărani pieriră în chinuri 

îngrozitoare, în faţa ochilor tovarășilor lor, care nu 
puteau face nimic pentru ei. 

Moartea celor trei săteni neprevăzători întărâtă și 
mai mult mulţimea îmbătată cu rachiu, a cărei sete 
de răzbunare Petrov o aţâţa necontenit. 

— Nu vă temeti! - le striga el tovarășilor săi. Popa 
vă va ierta toate păcatele. Mâine nu va ști nimeni ce 
s-a petrecut aici și cine a locuit în castelul din 
Malzin. Se va crede că Rimsky a fost acela care a 
trecut pe aici și toată lumea îl va blestema pe 
Vulturul Morţii. 

Din ordinul lui Petrov ţăranii aduseră mai multe 
bârne lungi, cu care începură să împingă sacii din 
vârful baricadei, spre a-i face să cadă în curte. Lucrul 
acesta mergea foarte greu, deoarece căldura era 
îngrozitoare și-i chinuia pe oameni, așa că trebuiau 
să fie schimbaţi neîntrerupt. Dar erau destui ţărani la 
faţa locului, așa că sacii fură dărâmaţi unul după 
altul. Ei cădeau la pământ cu zgomote înăbușite și 
spre nemărginita bucurie a răzvrătiţilor drumul se 
elibera tot mai mult înaintea lor. 

Și cu cât creștea bucuria mulţimii, cu atâta creștea 
și îngrijorarea Vulturului Morţii. Rimsky nu se 
așteptase ca ţăranii să dărâme baricada atât de iute 
și știa că acum nu mai aveau să treacă, decât cel 
mult cincisprezece minute până când răzvrătiţii vor 
pătrunde în curte. 

Izbânda de până atunci îl făcu pe Petrov să fie și 
mai sălbatic și de-abia aștepta clipa, în care va putea 
să năvălească în curte împreună cu oamenii săi. 
Deocamdată însă, din dreptul porţii venea o căldură 
atât de groaznică, încât ar fi fost cu neputinţă chiar 
și numai să încerci să pătrunzi în curte. 

Dar cârciumarul cu un singur ochi știu să scape din 
încurcătură și de data aceasta. 

În apropiere se găsea o fântână și făcând rost de 
găleți și de ciubere, ţăranii începură să care apă spre 
a stinge focul. Acum drumul era liber și numai 
flăcările mai trebuiau să fie stinse, spre a putea 
năvăli în curte. 

Ţăranii cărară apa, neobosiţi, aruncând-o asupra 
sacilor cu porumb, care tot mai ardeau încă. Cele 
două elemente se ciocneau sfârâind, dar sub puhoiul 
de apă adus necontenit de ţărani, focul slăbea văzând 
cu ochii. 

În cele din urmă chiar și ultimul tăciune fu stins 
sus, în odaia din turn, Vulturul Morţii luă iară 
pușca în mâini. 

După aceea se uită la ceas și inima i se strânse. Un 
ceas și un sfert trebuia să se mai împotrivească 
răzvrătiţilor, căci mai iute nu-i puteau sosi 
ajutoarele. 

În clipa aceea văzduhul fu străbătut de un urlet 
înfiorător. 

Petrov socotise că a sosit momentul să pătrundă în 
curte și așezându-se în fruntea mulţimii, dădu 
semnalul de pornire. 

Ţăranii se năpustiră unul peste altul și strigătele 
lor sălbatice răsunară din nou. 

— Moarte vrăjitoarei! 

— Să piară! 

— Trebuie s-o ucidem! 

Gălăgia făcută de năvălitori era atât de infernală, 
încât ei nici nu observară că de la una din ferestrele 
odăii din turn porneau Împuşcături repezi și 
regulate, în urma cărora cădea de fiecare dată, câte 
un ţăran. 

Răzvrătiţii se năpustiră de-a dreptul spre poarta 
interioară a castelului, dar și aici se văzură faţă-n 
faţă cu o piedică, la care nu se așteptau. 

Și această poartă era încuiată și baricadată. 


și 
și 

Petrov se îndreptă spre mulţime cu un hohot de râs 
diabolic. 

— Vrăjitoarea din Malzin s-a încuiat! Aceasta e o 
dovadă mai mult despre vinovăția ei! Se teme de 
mânia noastră, dar chiar dacă ar încuia o mie de 
porţi în urma ei, noi tot vom pune mâna pe ea, spre a 
o trage la răspundere... 

După aceea conduse mulţimea spre clădirile 
laterale, strigând necontenit: 

— Puneţi foc peste tot! Nimic să nu mai rămâie în 
picioare! 

Și rând pe rând fură cuprinse de flăcări cocinile, 
grajdurile, locuinţele servitorilor, magaziile cu 
unelte. 

Caii, vitele simţiră primejdia care se apropia și 
rupând căpestrele, se năpustiră în curte, în galop 
sălbatic și culcând la pământ câţiva ţărani, care n- 
apucaseră să se ferească la timp dinaintea lor. 

Theodora privea cu lacrimi în ochi la pustiirea 
averii sale. 

— Tot... tot îmi nimicesc!... Mulțimea aceasta 
sălbăticită nu mai are nimic sfânt pe lume! 

Rimsky răspunse înăbușit și trist: 

— Nu ei sunt de vină, ci acela care i-a întărâtat, 
precum și rachiul, care le-a luat minţile. 

Clădirile aprinse ardeau cu flăcări uriașe. Theodora 
își ascunse ochii în mâini, spre a nu mai vedea 
nimicirea gospodăriei sale. 

Totul era roșu și se părea că vâlvătaia flăcărilor se 
înălța până la cer. 

Deodată Theodora strigă: 

— Voi mai face o încercare de a îndepărta de la noi 
groaznica soartă, pe care ne-o pregătesc ticăloșii 
aceștia. Nu-mi pasă de pagubele, pe care mi le-au 
pricinuit. Cu bani se mai poate repara pustiirea 

acestei hoarde de sălbatici, dar ceea ce va urma 
apoi... 

— Ce vrei să faci? întrebă Vulturul Morţii. 

— Să le vorbesc! 

— Cu șleahta aceasta de beţivi? 

— Poate că voi izbuti să-i readuc la simţăminte mai 
omenești. 

— Niciodată! 

— Eu cred că te înșeli!... Vei vedea că am dreptate! 

— Jupâniţă Theodora, te încredinţez că nu vei 
ajunge la niciun rezultat! 

— Nu cred... nu cred! Nu se poate ca oamenii 
aceștia, cărora le-am făcut atât bine, să se schimbe 
așa de mult, de pe o zi pe alta! 

— Dar bine, jupâniţă - răspunse Vulturul Morţii, cu 
un zâmbet amarnic - nu vezi că este cu putinţă? 

Nu are cine să-i sfătuiască! Vei vedea că se vor 


căi! 

Theodora se uită în jurul său. 

— Cred că cel mai bun lucru ar fi să mergem pe 
balcon. De acolo mă pot auzi! 

— Bine! Să încercăm! Putem merge. 

Și porniră într-adevăr. 

Vulturul Morţii mai strigă din ușă: 

— Iaroslav, până la întoarcerea noastră încarcă din 
nou puștile cu care am tras, căci mi se pare că vom 
mai avea nevoie de ele! 

După aceea porni în urma Theodorei, care mergea 
cu un curaj vrednic de admirat prin numeroasele 
odăi, care duceau până la aceea, care avea balcon. Și 
curajul n-o părăsi nici aici. Ea păși în balcon liniștită, 
ca și când s-ar fi dus să vorbească unei mulţimi care 
o aclama și nu care îi cerea moartea. 

Rimsky se opri ceva mai departe. 

Mulțimea era încă tot pe la grajdurile și clădirile 
din fundul curţii, care ardeau în toi. Deodată însă, 
unul dintre ţărani o văzu pe Theodora și strigă: 

— Ia priviţi pe Vrăjitoarea din Malzin! 

Petrov se uită cu singurul lui ochi în spre locul 
arătat și răcni, râzând batjocoritor. 

— Ia te uită, cât e de liniștită, de parcă niciun păcat 
nu i-ar apăsa conștiința! 

După aceea alergă sub balcon și mulţimea îl urmă 
îndată și peste câteva minute, toată șleahta de beţivi 
era adunată sub balconul castelului Malzin. 

Strigătele batjocoritoare se ridicară din nou spre 
jupâniţa Theodora, care stătea nemișcată, ca o 
statuie. 

— A ieșit la iveală și vrăjitoarea! 

— S-o aruncăm în casa în flăcări! 

— Vrăjitoare din Malzin! 

— Unde este ibovnicul tău, diavolul? 

— Uite că-i luminăm calea, să poată veni cu carul 
lui de foc! 

— Ucideţi-o! 

Inima Theodorei bătea sălbatic. Trebui să-și adune 
toate puterile, spre a nu se prăbuși la pământ. Își 
dădea seama prea bine că, aceasta era cea din urmă 
carte pe care o juca și că de liniștea și tăria ei atârnă 
evenimentele ce aveau să urmeze. 

Strigătele batjocoritoare și pline de ameninţări nu 
mai conteniră, până când nu se ivi Stanislau Rimsky, 
care cu vocea lui tunătoare întrecu urletele mulţimii. 

— Tăcere, ciurdă de ticăloși, nu vedeţi că stăpâna 
voastră vrea să vă vorbească? 

La ivirea și amestecul neașteptat al Vulturului 
Morţii, mulţimea tăcu o clipă, dar numai pentru a 
reîncepe pe urmă și mai sălbatic. 

— Ia priviţi! Dar ăsta de unde a ieșit? 

— E diavolul! 

— Vrăjitoarea și ibovnicul său! 

— Frumoasă pereche! 

— V-am stricat petrecerea? 

— Lasă că le facem de petrecanie! 

Rimsky îi șopti Theodorei, amărât: 

— Acum vezi că am avut dreptate, când ţi-am spus 
că le vei vorbi în zadar? Rachiul le-a luat minţile. 

În loc de răspuns, Theodora ridică mâna și în urma 
acestui semn, gălăgia tot mai slăbi puţin. 

Îndată însă se și auzi vocea șuierătoare a lui 
Petrov: 

— Să auzim, ce minciuni vrea să ne mai spună 
Vrăjitoarea din Malzin! 

Theodora își păstră tot sângele rece și rosti, cu 
voce cristalină: 

— Oameni din Malzin, sunt înclinată să vă iert 
toate faptele nesăbuite, pe care le-aţi săvârșit sub 
înrâurirea beţiei, dacă plecaţi îndată spre casele 
voastre. Sunt gata chiar nici să nu cercetez spre a 
afla cine este acela, care v-a îndemnat la această 
faptă mârșavă. Și nici nu vă voi denunța jandarmilor, 
dacă mâine vă reluaţi lucrul... Voi uita de tot ceea ce 
aţi făcut astăzi, numai întoarceţi-vă acasă. 

Cuvintele Theodorei avură o înrâurire neașteptată 
asupra adunăturii de beţivi și Rimsky începu să 
creadă că intervenţia jupâniţei nu va rămâne fără 
rezultat. El se așteptase ca urletele sălbatice să 
reînceapă, dar în locul lor se făcu o liniște și mai 
desăvârșită. 

Vulturul Morţii observă cu uimire, schimbarea 
pricinuită de cuvintele Theodorei Malzin, dar tot atât 
de bine observă această schimbare și cârciumarul 
Petrov. Acesta din urmă se uită speriat în jurul său și 
văzu că mulţimea era gata să urmeze sfatul fetei și să 
se retragă de la castel. Dar aceasta ar fi însemnat 
pieirea lui, deoarece nu-și închipuia că Theodora îi va 

uita vreodată aţâţarea ţăranilor la răzvrătire și 
temându-se de urmările înfrângerii, se hotări să 
încerce de a înflăcăra din nou țărănimea împotriva 
stăpânei sale. 

— Ce vă trebuie vouă iertarea Vrăjitoarei din 
Malzin? șuieră el, ca un șarpe otrăvitor. Vreţi să vă 
vindeţi sufletul Necuratului, care rânjește în spatele 
ei? Aţi uitat oare că popa vă va ierta toate păcatele? 
Dacă vreţi să vă câștigați mântuirea sufletului, atunci 
trebuie să piară Vrăjitoarea din Malzin, căci aproape 
toţi aţi primit daruri de la ea, care în adevăr nu erau 
decât ispitiri de ale diavolului. 

Și întocmai după cum merge turma după berbec, 
întocmai astfel se luă și mulţimea orbită, după 
conducătorul său. 

Și în urma cuvintelor lui Petrov, ţăranii începură să 
urle și mai ameninţător, ca până atunci: 

— Să piară Vrăjitoarea din Malzin! 

Petrov sări în fruntea mulţimii. În apropiere se 
găsea o masă, care fusese folosită și ea pentru 
ridicarea baricadei. Cârciumărul o așeză în picioare 
și de acolo începu să le strige ţăranilor: 

— E laș și păcătos acela, care va da un pas înapoi... 

Aţi uitat că trebuie să vă răzbunaţi fraţii, pe care 
diavolul acela i-a culcat la pământ și pe aceia, care 
au murit de o moarte cumplită sub dărâmăturile 
porţii aprinse? Aţi uitat că sângele cere sânge? Vreţi 
să fiţi milostivi cu Vrăjitoarea din Malzin?...Moarte 
ei! 

— Moarte vrăjitoarei! 

— Gândiţi-vă că... 

Petrov nu apucă să-și sfârșească vorba. 

Fără ca cineva să-l fi observat, Rimsky își scoase 
pistolul din buzunar și în clipa următoare Petrov se 
rostogoli de pe masă cu gâtul străbătut de glonţ. În 
loc de vorbe aţâţătoare, din gâtul lui ieși acum un val 

de sânge și vreme ce unii săriră în ajutorul lui, 
ceilalţi începură să arunce pe balcon cu ce le cădea 
în mână. 

Rimsky își dădu seama îndată de primejdie și o 
trase pe Theodora în casă de pe balcon, a cărui ușă o 
încuie și o baricadă. După aceea se retraseră din nou 
în odaia din turn, îngrămădind mobile în dosul 
fiecărei uși. 

Rimsky se uită din nou la ceas și din nou fruntea i 
se întunecă. 

Nu trecuse decât un sfert de ceas de când se uitase 
la el, pentru ultima oară. 

Theodora tremura din tot corpul și Rimsky trebui 
s-o așeze pe divan, de teamă să n-o vadă prăbușindu- 
se la pământ. 

— Ce se va întâmpla acum?... Ce se va întâmpla 
acum ?... zicea ea deznădăjduită, fără întrerupere. 

Rimsky privi la mulţimea care forfotea prin curte. 

— Mai am o singură nădejde! Poate că odată cu 
moartea capului răzvrătirii mulţimea se va răzgândi 
și va renunţa la continuarea asediului. Cu toate că se 
prea poate să se întâmple și tocmai contrariul. 

Și viitorul foarte apropiat avea să dovedească, cum 
că tocmai această ultimă bănuială a lui Rimsky avea 
să fie cea adevărată. 

După ce văzură că Petrov a murit, răzvrătiţii se 
însetară și mai mult de sânge și de dorul de 
răzbunare. 

Căpetenia căzuse, dar în locul lui se ivi îndată un 
altul, care să aţâţe mulţimea. 

— A murit și Petrov! - strigă un flăcău, cu părul 
vâlvoi. Priviţi la trupurile acestea neînsufleţite, care 
toate, toate au căzut din pricina Vrăjitoarei din 
Malzin și pe voi vă lasă rece că această unealtă a 
iadului mai este în viaţă? 

— Moarte Vrăjitoarei din Malzin! - urlă mulțimea 
din nou. 

— Înainte, fraților! Să asediem castelul! Să moară 
dracul si ibovnica lui! 

— Să piară amândoi! 

Și flăcăul năvăli în fruntea mulțimii. În mâna lui 
străluci o secure, cu care porni să lovească cel dintâi 
în poarta interioară a castelului. 

Dar Rimsky pândea de la fereastra odăii turnului. 
El duse pușca la umăr, o detunătură și noul 
conducător se lungi și el la pământ. 

— Să pieriţi cu toţii, câinilor! exclamă el. 

Însă nici aceasta nu folosi. Mulțimea nu se 
înspăimântă nici de această nouă jertfă. Ba 
dimpotrivă, ea părea să fie menită a o întărâta și mai 
mult, întocmai cum aţâţă paiele focul. 

Cineva smulse toporul din mâna mortului și porni 
în goană la atac, pentru ca după doi pași să se 
prăbușească și el, fără viaţă, nimerit în cap de 
glontele Vulturului Morţii. 

Și acum nimeni n-ar mai fi putut stăpâni ciurda 
înfuriată. În mijlocul unor înjurături și blesteme 
înfiorătoare, loviturile de topor cădeau necontenit pe 
poarta interioară a castelului, din care săreau ţăndări 
la fiecare lovitură. 

Rimsky strigă enervat: 

— Nu prididesc singur! Theodora, d-ta încarcă 
armele! Iaroslav, du-te la cealaltă fereastră și trage 
în grămadă! Să piară cu toţii! 

Acum erau două puști care se descărcau asupra 
mulțimii. 

Și de îndată ce se descărca una, cealaltă era acolo, 
la îndemână, spre a-și trimite plumbul ucigător. 

Și niciun glonte nu-și greşi ţinta, în urma fiecăruia 
cădea câte un ţăran. 

Cu toate acestea, mulţimea nu dădea înapoi. 

Ai fi crezut că ies din pământ, așa se înmulţeau 
necontenit, întocmai ca hidra cu o sută de capete, 

căreia îi creșteau două căpăţâni, de îndată ce i se tăia 
una. Tot astfel se înmulţeau și ţăranii din Malzin, 
care treceau nepăsători peste trupurile neînsufleţite 
ale tovarășilor lor, spre a lovi necontenit în poarta 
castelului, care în cele din urmă căzu la pământ, cu 
un zgomot de iad. 

— Suntem pierduţi! strigă Theodora. 

— Încă trei sferturi de ceas! zise Rimsky, uitându- 
se la ceasornicul său de buzunar. 

În sinea lui el se gândi: 

— Nu mai există nicio scăpare! 

Ţăranii aruncară la o parte bucăţile de mobilă 
așezate în dosul porţii și năvăliră mai departe. 

O nouă ușă încuiată le stătu în cale, dar și aceasta 
fu doborâtă în câteva minute. 

Răzvrătiţii pătrunseră în a doua odaie. 

În curând ei se găseau la etaj, în a treia încăpere 
de la odaia turnului, unde cei trei nenorociţi așteptau 
cu înfrigurare, să vadă ce se va întâmpla cu ei. 

În liniștea adâncă a odăii din turn se auzi glasul 
blând al jupâniţei Theodora: 

— Dumnezeule, fii îndurător cu sufletul meu! 

Rimsky își încleștă pumnii. Era înfiorător gândul 
că, poate vor cădea în mâinile ţăranilor. Chinuitorul 
simţământ al neputinței de a face ceva îi strângea 
inima. Ehei, dacă oamenii lui ar fi fost acolo, ce iute 
s-ar fi descotorosit el de această hoardă de sălbatici! 

Dar așa? 

Cum putea să lupte el singur, împotriva a sute de 
oameni? 

Din nou pătrunse până la ei, zgomotul unei uși 
doborâte și al unor mobile aruncate furios din cale. 

Acum nu-i mai despărţeau decât două odăi de 
mulţimea însetată de sânge. 

Rimsky le dădu lui Iaroslav și Theodorei câte o 
armă în mână. 


294 


— Trebuie să ne vindem viaţa cât mai scump! le 
zise el. Acum trebuie să ne luăm rămas bun de la 
viaţă, căci numai o minune ne mai poate scăpa. Și 
minuni nu există! 

Theodora îi întinse mâna lui Rimsky, cu ochii 
scăldaţi în lacrimi. 

— Vreau să-mi iau rămas bun de la d-ta, în aceste 
ultime clipe, pe care le mai avem de trăit. Că eu 
trebuie să mor, înţeleg, căci împotriva mea a pornit 
mânia mulţimii, d-ta însă, ai fost cuprins numai din 
întâmplare în vârtejul acestor evenimente 
sângeroase. Acum, când simt că moartea este atât de 
aproape de mine, dă-mi voie să-ţi mulţumesc pentru 
neîntrecutul curaj cu care m-ai apărat și care este 
vrednic de toată admiraţia. Dumnezeu să te 
binecuvânteze și să fie milostiv și cu noi! 

Stanislau Rimsky sărută mâna Theodorei. 

— Jupâniţă Theodora - zise el - chiar dacă situaţia 
pare deznădăjduită, în adâncul sufletului nostru nu 
trebuie să pierdem orice speranţă. 

Theodora zâmbi obosită. 

— D-ta tot mai nădăjduiești? întrebă ea. 

— Până la cea din urmă suflare! 

Zgomotele  înfricoșătoare ale mulţimii răsunau 
acum din odaia alăturată. 

— Să piară! 

— Vrem capul Vrăjitoarei din Malzin! 

— Pe rug cu ea! 

— Ucideţi diavolul de lângă ea! 

— Moarte lor! 

Și îndată după aceea ușa se cutremură sub puterea 
loviturilor de topor. 

Una din scânduri fu străbătută de o bardă și prin 
crăpătură se zărea câte un cap cu părul vâlvoi, câte o 
pereche de ochi cu privirile de fiară. 

Rimsky sări la ușă și-și așeză ţeava pistolului în 
crăpătură. 

O detunătură... urmată de un urlet înfiorător. 

Glontele nimerise în ochiul unuia dintre asediatori. 

Rănitul se prăbuși la pământ cu un strigăt 
înfricoșător. Ceilalţi însă, erau atât de îmbătaţi de 
pofta de răzbunare, încât nici nu se sinchisiră de 
tovarășul lor rănit și-l călcară în picioare, fără milă, 
spre a putea ajunge la ușa, pe care o loveau acum cu 
pumnii, cu topoarele, cu bucăţi de mobilă. 

În timpul acesta Rimsky se folosea neobosit de 
puști, descărcându-le una după alta și curajul lui 
nebun, îl învioră și pe bătrânul Iaroslav, care simțind 
că este vorba de propria sa viaţă și mai ales de viaţa 
bunei sale stăpâne, se lupta ca un leu. 

Până în cele din urmă însă, tot forţa mulţimii ieși 
biruitoare. 

Ușa căzu și în urma lor năvăliră asediatorii, care se 
năpustiră cu o ură de nedescris asupra asediaţilor, 
care le ţinuseră piept, până atunci. 

Cel dintâi care pătrunse în odaie fu un flăcău, 
tânăr de tot, care cu o groaznică lovitură de topor 
despică în două capul bătrânului Iaroslav. 

Theodora ţipă îngrozită. 

Era îngrozitor să-ţi vezi servitorul cel mai 
credincios, pierind înaintea ochilor tăi, într-un chip 
atât de fioros. 

Și dacă nu era alături de ea Rimsky, care s-o prindă 
în braţe la timp, nenorocita fată s-ar fi prăbușit la 
pământ, unde fără îndoială că sălbaticii răzvrătiți ar 
fi călcat-o în picioare. 

Dar oare n-ar fi fost mai bine să moară atunci, 
leșinată, decât să se mai trezească, spre a-și da 
seama de toată grozăvia ce o așteptat 

Vulturul Morţii o ţinea cu mâna stângă, iar cu 
dreapta urmă să lupte vitejește. El întorsese pușca și 
lovea necontenit cu patul armei, așa că ţăranii nu se 
puteau apropia de el. 

Era gata să moară, fiindcă știa că de acolo, din 
situaţia aceea înspăimântătoare nu mai exista nicio 
scăpare. Poate că nu mai avea de trăit, decât câteva 
minute, mai ales că braţul îi obosise și apărarea era 
foarte anevoioasă în împrejurările acelea. Și asupra 
capului său putea să cadă un topor, întocmai după 
cum căzuse asupra bietului Iaroslav, a cărui ţeastă 
securea o despicase în două, până la beregată, încât 
nici chiar mama lui nu l-ar mai fi recunoscut. 

Deodată unul dintre ţărani răcni cât îl ţinea gura: 

— Nu vă atingeţi de ei! Trebuie să-i prindem de vii! 

La auzul acestor cuvinte, ţăranii își aruncară 
topoarele și se năpustiră cu mâna goală asupra 
Theodorei și a lui Rimsky, spre a i prinde vii, cum 
propusese unul din tovarășii lor. 

Și în zadar se luptă Vulturul Morţii ca un tigru, el 
singur își dădu seama că în curând va cădea în faţa 
acestei adunături de ticăloși, care erau sute, pe când 
el, unul singur. Deodată băgă de seamă că Theodora 
îi fusese smulsă din braţe și câţiva vlăjgani o aduceau 
triumfători în spre ușă. 

— Am pus mâna pe vrăjitoare! 

— Am prins pe duhul rău al Malzinului! 

— Să ne mai scape și acum, dacă e vrăjitoare! 

— Să piară! 

— Să moară! 

Strigătele acestea din urmă erau pe toate buzele și 
erau rostite cu atâta ură, încât Rimsky își dădu 
seama că mulţimea aceasta nu glumea cu 
amenințările, ci că într-adevăr avea de gând să treacă 
la fapte. 

Dar Vulturul Morţii lupta fără întrerupere. 

Încetul cu încetul se retrase până în colţul odăii, 
pentru ca măcar acest avantaj să-l aibă faţă de 
mulţime, ca să nu poată fi atacat pe la spate. Și de 

aici, luptă mai departe, cu toate că nu mai avea nimic 
de nădăjduit. 

Pumnii lui loveau în stânga și-n dreapta, cu 
picioarele izbea atât de puternic, încât ţăranii zburau 
ca niște mingi și dacă nu se putea apăra altfel, îl 
înșfăca pe unul din aceia care se repezeau la el și 
ridicându-l în văzduh, lovea cu el în ceilalţi atacatori, 
împrăștiindu-i. 

Ţăranii priviră cu un amestec de groază și 
admiraţie la acest luptător, care se apăra într-un 
chip, cum ei nu credeau că-i este cu putinţă unui 
muritor. 

Și deodată, exclamaţia de groază trecu din gură-n 
gură: 

— Acesta nu este un om ca noi, ci însuși diavolul! 

Rimsky începu să nădăjduiască cum că ţăranii se 
vor retrage, deoarece pentru câteva clipe încetară de 
a-l mai ataca. 

Dar voinicul se înșelă în această nădejde, căci 
ţăranii se repeziră la el cu mai multă îndârjire, ca și 
când ar fi vrut să-l silească să dea lupta hotărâtoare. 

Opt năvăliră asupra lui deodată. Rimsky izbea cu 
pumnii, cu picioarele, deodată însă, primi o 
groaznică lovitură în cap. 

Înaintea ochilor săi se întunecă totul! Îndată după 
aceea puterile îl părăsiră, braţele îi căzură de-a 
lungul trupului, genunchii i se îndoiră și apoi se 
lungi pe podea. 

Din mijlocul ţăranilor se ridică un urlet de bucurie! 

— Bravo, Mihai! îl felicitau ei pe un ţăran voinic, în 
mâna căruia se mai putea vedea piciorul de masă, cu 
care-l lovise-n cap pe invincibilul potrivnic. 

Ţăranii ridicară trupul lui Rimsky, în mijlocul unor 
nesfârșite chiote de bucurie și-l duseră în curte, unde 
pe Theodora Malzin o și legaseră de un pom. 

Bucuria ciurdei îmbătate era nemărginită. Izbânda 
le fusese desăvârșită, își ajunseseră scopul, amândoi 
dușmanii căzuseră în mâinile lor. 

Atât vrăjitoarea din Malzin, cât și ibovnicul ei 
diavolul. 

Conducerea răzvrătiţilor o luase acum Mihai, în 
locul lui Petrov, care căzuse, răpus de glontele lui 
Rimsky. Vlăjganul râdea cu mâinile în șolduri și le 
strigă ţăranilor: 

— Aduceţi o găleată cu apă, să-i stropim puţin, căci 
la urma urmelor nu se cuvine ca tocmai acum să nu- 
și dea seama de ceea ce se petrece cu ei. 

Nu unul, ci zece, douăzeci  alergară să 
îndeplinească porunca șefului lor. 

Peste câteva minute în faţa lui Mihai se înșirară 
mai multe ciubere cu apă. El însuși puse mâna pe 
unul și vărsă asupra Theodorei Malzin, care își reveni 
în fire, în urma valurilor de apă rece, care o udară din 
creștet până-n tălpi. Alţi ţărani urmară și ei pilda 
conducătorului și azvârliră asupra lui Rimsky apa din 
două găleți. Vulturul Morţii își deschise încet ochii 
obosiţi. 

Creierul tot îi mai vâjâia încă, din pricina grozavei 
lovituri și la început nici nu putu să-și reamintească 
de ceea ce se întâmplase. Numai atunci își aduse 
aminte de cele petrecute, când observă că era legat 
atât de strâns de trunchiul unui pom, încât nici nu 
putea să miște și o zări pe Theodora la câţiva pași de 
el, în aceeași situaţie. 

Dar jupâniţa nu-și pierdu mândria și demnitatea 
nici chiar în această situaţie deznădăjduită. 

Ţăranii se așteptau s-o vadă bocind și implorându- 
le îndurare; dar stăpâna Malzinului îndura soarta pe 
care i-o hărăzise destinul, cu o resemnare vrednică 
de laudă. Şi ea îndură cu aceeași resemnare și 


300 


batjocura lașă a mulţimii, care-i râdea în faţă, o 
lovea, o scuipa. 

— Şi acum e mândră! 

— S-a sfârșit cu vrăjitoria ei! 

— Acum ţi s-a înfundat, cu ibovnicul tău drăcesc cu 
tot! 

— Vei pieri, câine de păgân! 

Și lacrimile n-o năpădiră pe nenorocita copilă, 
decât numai atunci când văzu că și Rimsky 
împărtășea soarta ei. O mustra conștiința că omul 
acesta viteaz și cu simţăminte atât de nobile, trebuia 
să-și piardă viaţa din pricina ei și gândul ei înălţă o 
rugă fierbinte spre cer: 

— Dumnezeule Atotputernic, îţi ofer sufletul meu, 
dar lasă-i lui viaţa! 

Aproape în aceeași clipă, același gând zămisli în 
mintea lui Rimsky: 

— Nu-mi pasă, dacă mă vor ucide, numai pe ea de 
ar lăsa-o în viaţă! 

Urletele de izbândă ale mulţimii fură întrecute de 
răcnetul lui Mihai: 

— Fraţilor! Tăcere! 

Strigăte curioase se îndreptară spre el, din toate 
părţile: 

— Să auzim! 

— Ce vrei? 

— Vorbește! 

Mihai răspunse răcnind, spre a fi auzit de toată 
lumea: 

— Trebuie să hotărâm soarta vrăjitoarei, de aceea 
să alcătuim tribunalul, care va judeca vrăjitoriile ei. 

Mulțimea răspunse prin chiote de aprobare. 

— Așa este! 

— Ai dreptate! 

— Să fie judecată de noi! 

— Şi ea ne-a fost judecător! 

— Să moară! 

— Să piară Vrăjitoarea din Malzin! 

Câţiva ţărani aduseră iute masa, pe care Rimsky îl 
omorâse cu un glonte bine ţintit, pe cârciumarul 
Petrov, și spre a imita cât mai bine tribunalul, luară 
din casă și câteva scaune, pe care le așezară în jurul 
mesei. 

Theodora Malzin privea tăcută și liniștită la aceste 
pregătiri, care pentru ea însemnau un fel de prolog 
al morţii. 

— Cine să fie capul judecăţii?strigă Mihai în spre 
mulţime. 

— Mihai, urlă mulţimea. 

Încrederea aceasta a ţăranilor îi căzu foarte bine 
lui Mihai, care se îndreptă spre masă cu pași 
măsuraţi; după ce luă loc în fruntea mesei, mai numi 
încă patru flăcăi, care împreună cu el aveau să 
îndeplinească funcțiunea de judecători. 

— Acum începe judecarea vrăjitoarei! vesti el, cu 
îngâmfare. Locuitori al Malzinului, ne-am adunat aici 
spre a-i judeca pe Theodora Malzin și pe străinul 
acesta, care au păcătuit greu și în repetate rânduri 
împotriva noastră. 

— Așa e! urlă mulţimea. 

— Deoarece judecata trebuie să fie nepărtinitoare - 
acestea zicând, era să-l bufnească râsul - îi chem pe 
toţi cei de faţă să vină aici și să ne spună tot ceea ce 
știu despre vrăjitoriile Theodorei Malzin. 

Firește că s-au găsit nu unul, ci zece, o sută de 
părâtori. 

— Eu! 

— Pe mine să mă întrebi! 

— Păi să vă spun eu! 

Mihai vru să arate că era vrednic de cinstea ce i se 
făcuse, numindu-l pe el capul judecății și de aceea, 
din toţi cei care se prezentaseră mărturie împotriva 

Theodorei, îi alese pe aceia, despre care știa că erau 
cei mai neîmpăcaţi dușmani ai fetei. 

Ivan Erminoff, un tânăr căruţaș, urma să fie 
acuzatorul de căpetenie. 

Pe vremuri fusese în slujbă la castel, dar Malzin îl 
prinse asupra unui furt și-l dădu afară. Mai târziu, a 
venit să se roage să fie iertat și om bun, cu suflet 
simţitor, bătrânul Malzin îl reprimi, dar Erminoff își 
dădu în petec iute și atunci îl dădu afară, cu totul. 

Din clipa aceea vizitiul vorbea cu o ură neiîmpăcată 
despre stăpânul castelului și fata sa, și tot el a fost 
acela care răspândi vestea că Theodora ar face 
vrăjitorii. 

Mihai trase o dușcă din plosca cu rachiu, ce se 
găsea pe masă, înaintea lui și apoi îl întrebă: 

— Ivan Erminoff, spune-ne ce știi? 

Vizitiul își drese glasul și răspunse cu voce tare, ca 
toată lumea să-l audă, chiar și aceia care erau foarte 
departe de masa tribunalului improvizat. 

— Eu am stat mult la castelul Malzin, așa că sunt în 
măsură să știu ce se petrecea aici. Fata aceasta este 
o vrăjitoare și dracul îi este ibovnic. 

Mulțimea aprobă cu frenezie: 

— Așa este! 

— E adevărat! 

Theodora primi învinuirea aceasta cu fruntea 
senină, fără a spune vre-un cuvânt. Biata fată își 
dădea seama că în zadar ar vorbi despre pornirea 
vizitiului împotriva ei, căci mulţimea i-ar râde în 
obraz. 

— Urmează-ţi acuzarea, Ivan Erminoff - zise Mihai. 
Învinuirea am auzit-o cu toţii, dar am vrea să avem și 
ceva dovezi. 

— Dovezi? răspunse Erminoff, râzând zgomotos. 

— Am dovezi, câte vreți! Eu însumi am văzut de 
nenumărate ori că Necuratul venea la castelul 
Malzin. Odată a venit cu un car învăluit în flăcări, 
altă dată pe un cal întraripat, iar altădată a răsărit 
din pământ, în mijlocul unui nor de fum și a trecut 
prin zidul castelului Malzin, de parcă pietrele ar fi 
fost de mămăligă și după aceea s-a dus în odaia de 
culcare a Theodorei Malzin. 

— Mai departe! 

— Apoi, șezând la pândă, am văzut că bătrânul 
Malzin și-a vândut sufletul diavolului, în odaia aceea, 
unde sunt îngrămădite atâtea cărţi. 

Jupâniţa Theodora nu se mai putu stăpâni și se 
răsti la vizitiu, plină de scârbă. 

— Taci nenorocitule! N-ai decât să-ţi baţi joc de 
mine, căci nu sunt decât o femeie slabă, care nu se 
poate apăra; dar nu-ţi dau voie să te atingi de 
amintirea bunului meu părinte, căruia nu meritai 
nici măcar să-i săruţi tălpile ghetelor! 

Un hohot de râs batjocoritor fu răspunsul la 
această nobilă izbucnire a fetei. 

— Da - repetă Erminoff, cu un rânjet diabolic - mai 
spun încă odată că stăpânul Malzinului avea legături 
cu Necuratul, căruia și-a vândut sufletul. M-am uitat 
prin gaura cheii și l-am văzut stând de vorbă cu 
Ucigă-l Toaca, așa cum vă văd pe voi, la masa 
judecății. 

— Bine, Erminoff, spune mai departe dacă mai știi 
ceva. 

— Cum să nu știu! În odaia cu cărţi lampa ardea în 
fiecare noapte, până-n zori, luminând chipurile 
bătrânului Malzin, al diavolului și al ibovnicei lui, 
Theodora. lar Theodora Malzin nu se folosea de 
cărdășia ei cu Diavolul, pentru a ne veni nouă în 
ajutor, ci dimpotrivă, spre a ne face rău, oriunde și 
oricând putea. 

— Ai putea să ne dai vreo dovadă și în privinţa 
aceasta? întrebă Mihai, mai trăgând o dușcă din 
plosca cu rachiu, pe care o duceau la gură necontenit 
și ceilalţi membri ai judecății. 

— Am o mie de dovezi, nu numai una! sună 
răspunsul lui Ivan Erminoff. Aduceţi-vă aminte de 
molima, care a bântuit printre animale, cu doi ani în 
urmă. Jos, în sat, fiecare din noi am pierdut câte o 
vită, pe când aici, la castel niciuna n-a pierit. Dracul 
a curăţat moșia lui Malzin. Caii castelului erau 
sănătoși tun, pe când caii noștri toţi au căpătat 
tignafes. 

— Minti! strigă jupâniţa Theodora, revoltată. Eşti 
un bârfitor nerușinat! Tocmai tu ești acela, care ar 
trebui să știe mai bine decât ori cine altul, ce măsuri 
de prevenire am luat, spre a scăpa animalele de 
molimă. În sat voi nu vă frământațţi capul cu nimic. 
Nu diavolul v-a omorât vitele, ci propria voastră 
trândăvie. 

Mihai se răsti la Theodora: 

— Ţine-ţi gura, vrăjitoareo! Nu e rândul tău. 
Urmează, tu, Erminoff. 

— Dar ciudăţenia aceasta nu s-a petrecut numai cu 
animalele. Vrăjitoarea fermecă chiar și oamenii. 
Aduceţi-vă aminte cu ce vicleșug a lucrat. Mai întâi v- 
a îmbolnăvit copiii, ca apoi să vi-i lecuiască spre a 
apărea în ochii voştri ca o mântuitoare, ca o 
binefăcătoare, care are la inimă binele ţăranilor. 

Aprobarea mulţimii fu tradusă printr-o nouă 
izbucnire de urlete. 

— Așa e! 

— Vorbește bine! 

— Spune adevărul! 

— Întocmai așa s-a întâmplat! 

Ivan Erminoff urmă, liniștit: 

— Pe acela care nu-i era pe plac, îi lăsa să moară. 
Vă mai aduceţi aminte de bătrânul Ursakin, văcarul 
satului? Theodora Malzin a venit și la patul lui, dar 
nu l-a ajutat. Bătrânul Ursakin a murit... 

— „fiindcă avea optzeci și trei de ani! - întregi 
Theodora, pe care o durea grozav să vadă că 
nemărginita sa bunătate, pe care nu și-o precupeţise 
faţă de oamenii aceștia, era adusă acum ca o 
învinuire împotriva sa, menită să o piardă. 

— Cred că am adus destule dovezi! zise Erminoff. 
Din toate câte v-am spus, cred că v-aţi putut 
încredința că Theodora Malzin este o vrăjitoare și 
veţi putea s-o judecaţi după cum merită. Dar să nu 
fiţi îndurători, căci atunci îi daţi prilej să-și cheme 
ibovnicul, pe Necuratul, în ajutor și atunci va fi vai de 
voi! 

După aceea Ivan Erminoff se retrase și drept 
răsplată pentru rolul însemnat pe care-l jucase, 
Mihai îi întinse plosca cu rachiu de pe masa 
judecății, ploscă din care fostul vizitiu bău cu sete. 

În urmă, Mihai se ridică de pe scaun și se adresă 
celorlalţi judecători, cu următoarele cuvinte: 

— Aţi auzit toţi, învinuirile pe care le-a adus Ivan 
Erminoff. Nu avem nici o pricină să ne îndoim de 
buna credinţă a pârâtorului, așa că, spuneţi ce merită 
femeia aceasta, despre care s-a dovedit atât de bine 
că este vrăjitoare? 

— Moartea! zise unul din ţăranii improvizaţi în 
judecători. 

— Moartea! zise al doilea, al treilea, al patrulea... 

— Moartea! urlă și mulţimea, după ei. 

Atunci Mihai se întoarse înspre jupâniţa legată de 
pom. 

— Ai auzit, Theodora Malzin! - zise el, cu un rânjet 
diabolic. Majestatea Sa Poporul și-a spus sentinţa 
asupra ta. Trebuie să mori! 

Theodora Malzin își ridică mândră capul. 

— Am luat cunoștință: va trebui să mor! Ţin însă să 
vă spun că, prefer de o mie de ori să mor, decât să 
respir și mai departe același aer cu voi. 

Ivan Erminoff se mai repezi odată la masa 
judecătorilor și strigă: 

— În timpurile vechi era obiceiul ca vrăjitorii să fie 
arși pe rug! 

Atâta i-a trebuit mulţimii. 

Răzvrătiţii începură să urle, ca niște nebuni: 

— Pe rug cu ea! 

— S-o ardem! 

— Să piară în flăcări! 

Mihai făcu semn mulțimii să tacă, apoi rosti 
sentința: 

— Facă-se voia poporului! Vrăjitoarea din Malzin va 
pieri pe rug! 

În tot timpul acestei parodii de judecată, Rimsky 
îndură chinuri cumplite. Era silit să vadă, să audă, ce 
învinuiri josnice i se aduceau acestei nobile făpturi, 

fără a-i putea sări în ajutor, spre a o scăpa din 
mâinile celor mai mârșave și nerecunoscătoare fiinţe, 
pe care le lăsase Dumnezeu pe pământ. 

El încercă să rupă funiile, cu care îl legaseră de 
pom, spre a se năpusti asupra lașului pârâtor, pentru 
a-l culca la pământ, cu o singură lovitură a pumnului 
său puternic. Puțin îi păsa ce avea să se întâmple cu 
el după aceea. 

Dar truda lui rămase zadarnică, deoarece ţăranii îl 
legaseră cobză și încercarea lui nu avu alt rezultat 
decât că-și juli încheieturile până la sânge. 

Răzvrătiţii erau acum beţi, nu numai de rachiu, ci 
și de setea de cruzime. 

Ei începură să îngrămădească în curte tot ce le 
cădea în mână, mobile rămase de la baricade, paie, 
fân, unelte de lemne și lucrau cu o sârguinţă de 
necrezut la ridicarea rugului. Pregătirile erau în toi, 
când o voce puternică străbătu prin aer. 

— Oameni buni... aţi înnebunit? tună vocea aceasta. 

Unul din ţărani strigă, speriat: 

— Învățătorul! 

În mijlocul mulţimii, care se dădea la o parte, plină 
de respect, se ivi făptura subţirică a învățătorului 
Lew Vlasovici. 

Cuvintele lui biciuiau fără milă ciurda alcoolizată. 

— Ce faceţi aici?... Oare v-a luat minţile rachiul, de 
vă dedaţi la asemenea josnicii?... Să-i daţi drumul 
stăpânei voastre, numaidecât! 

Mulțimea se îmblânzi ca prin farmec, la auzul 
cuvintelor învățătorului; dar atunci ieși la iveală și 
Mihai, care se măsură obraznic cu Lew Vlasovici, 
spunându-i răstit: 

— Nu te amesteca în treburile noastre, domnule 
învăţător! 

— Dar ce aveţi de gând să faceţi, nenorociţilor?... 
Cum îndrăzniţi să va purtaţi astfel cu binefăcătorul 
vostru? 

— Nu a fost o binefăcătoare pentru noi, ci... 

— Ci?... 

— Vrăjitoare, care a adus toate relele pe capul 
nostru. 

— Aţi înnebunit? Orice simţământ omenesc a 
dispărut din sufletele voastre? Aţi uitat binele pe care 
vi l-a făcut răposatul boier? V-a îmbunătăţit viaţa 
ridicând cea dintâi școală în ţinutul acesta... 

Mihai îl întrerupse cu un gest dispreţuitor: 

— Cu școala lui mai mult rău ne-a făcut, decât 
bine! Învățătura tâmpește copiii! 

— Cum poţi vorbi astfel?... Mai bine răzgândiţi-vă, 
până nu e prea târziu și renunţaţi la planul vostru 
nesăbuit, căci va veni și ziua răfuielii și atunci vă veţi 
căi grozav, de ceea ce aveţi de gând să faceţi astăzi. 

În urma apariţiei învățătorului, o mică licărire de 
speranţă se aprinse în sufletul Vulturului Morţii și a 
Theodorei.  Nădăjduiau că vorbele așezate ale 
tânărului învăţător îi va dezmetici pe ţărani și erau 
gata să plângă de bucurie, când văzură că Lew 
Vlasovici se îndreaptă spre Theodora, pentru a-i 
desface legăturile. Deodată însă, mai înainte ca 
Vlasovici să fi ajuns la jupâniţă, Erminoff se repezi la 
învăţător, îl prinse în braţe și-l aruncă în mijlocul 
mulţimii. Ţăranii îl îmbrânciră ai departe, din braţe 
în braţe, iar când ajunse destul de departe de 
Theodora, rândurile lor se strânseră din nou, spre a-l 
împiedica de a se mai înapoia. 

Mihai începu să râdă, zgomotos. 

— Aţi auzit ce a spus învățătorul? Zice că Theodora 
Malzin ar fi binefăcătoarea noastră! Și apoi, se 
îndoiește că e o vrăjitoare! Ei bine, o vom pune la 
încercare! Până când se va pregăti rugul vom face 


309 


proba, spre a ne încredința dacă este vrăjitoare sau 
nu. Mulțimea începu să murmure, curioasă, deoarece 
nu știa, ce are de gând Mihai să facă. 

Dar curiozitatea răzvrătiţilor fu satisfăcută chiar în 
clipa următoare, când Mihai chemă doi ţărani lângă 
el. 

— Înroșiţi în foc un drug de fier! Vom face proba cu 
fierul roșu, așa după cum se făcea pe vremuri. Vom 
așeza la pământ un drug de fier înroșit în foc, iar 
jupâniţa Theodora va face o plimbare pe el, cu 
picioarele goale. Dacă sufletul ei nu este încărcat cu 
păcate, atunci fierul n-o va arde; dar dacă picioarele i 
se vor prăji, atunci e semn că Theodora Malzin este 
într-adevăr vrăjitoare. Și atunci... 

— Pe rug cu ea! - răcni mulţimea îmbătată, căreia 
cruzimea lui Mihai îi plăcu foarte mult. 

Rimsky se zvârcolea ca un șarpe și se îngrozea 
gândindu-se la chinurile înfiorătoare, pe care avea să 
le îndure biata fată. În adâncul sufletului său însă, el 
nădăjduia că ducerea la îndeplinire a acestui plan, ar 
putea să însemneze salvarea lor, deoarece în chipul 
acesta se mai câștigă puţină vreme și în timpul 
acesta putea să sosească și doctorul Leonida cu 
voinicii din Cuibul Vulturilor. 

El aruncă o privire  îmbărbătătoare înspre 
Theodora, care însă nu-l zări, deoarece planul 
diabolic al ţăranilor o doborâseră cu desăvârșire. 

— Vreţi să-mi luaţi viaţa? îi zise ea lui Mihai. Bine, 
ucideţi-mă, dar cel puţin nu mă chinuiţi! 

Mihai răspunse printr-un hohot de râs. 

Ţăranii se și apucară să înroșească în foc o șină de 
fier, pe care o luaseră de printre dărâmăturile porţii, 
iar Mihai mai chemă la sine încă doi vlăjgani. 

— Scoateţi-i pantofii din picioare și ciorapii, 
porunci el. Să vedem cum umblă desculţă mândra 
noastră jupâniţă! 

Rimsky observă marea durere a Theodorei, groaza 
ei nemărginită și se răsti la ei: 

— Câinilor, nu mai aveţi niciun pic de milă în 
sufletul vostru, pentru aceea care v-a scăpat copiii și 
soțiile de la moarte? 

La auzul acestor cuvinte, Mihai se apropie de 
Vulturul Morţii și izbindu-l cu pumnul în faţă îi 
strigă: 

— 'Ţine-ţi potaia! Va veni și rândul tău în curând! 
Deocamdată  desfată-ţi privirile la suferințele 
ibovnicei tale. Și așa nu-ţi va fi dat să mai vezi o 
probă cu fierul înroșit! 

Ţăranii aduseră fierul sfârâitor, pe care-l așezară 
pe pământ. 

— Dezlegaţi-o - strigă Mihai - și aduceţi-o aici! 

Ţăranii se supuseră poruncii, dar biata fată se 
împotrivea, așa că ticăloșii trebuiră s-o ia în braţe 
spre a o duce până în faţa sângeroșilor săi judecători. 
Ajungând în apropierea fierului înroșit, sărmana 
jupâniţă nu-și mai putu stăpâni nervii și ţipând 
sfâșietor, își încordă trupul cu puterea deznădejdii și 
încercă să scape din mâinile sălbaticilor săi 
chinuitori. Dar aceștia erau mulţi și vânjoși și chiar 
dacă cu greu, dar tot o apropiară tot mai mult de 
fierul roșu ca jăraticul. 

Piciorul alb, fin, al Theodorei Malzin tremura ca 
varga, dar ţăranii sălbăticiţi de setea de sânge nu mai 
cunoșteau mila și o duceau tot mai aproape de locul 
supliciului. 

Mihai strigă cu o diabolică plăcere: 

— Băgaţi de seamă! Acum începe proba vrăjitoare 

Ţăranii apucară piciorul nenorocitei fete ș 
apăsară cu cruzime, pe fierul înroșit. 

Un țipăt groaznic, înspăimântător străbătu 
văzduhul... 

Dar ţăranii nu se lăsară înrâuriţi, inima lor nu 
putea fi mișcată de chinurile nefericitei Theodora 
Malzin. Ei îi ridicară piciorul din nou și din nou i-l 
apăsară pe fierul torturii, întâi dreptul, apoi stângul 
și așa o purtară până la capătul șinei sfârâinde. 

Când drumul torturii se sfârși, Theodora Malzin se 
prăbuși la pământ, fără cunoștință. 

Iar Mihai strigă triumfător, înspre mulţime: 

— Priviţi! Proba ne-a dat dreptate nouă! S-a 
adeverit că Theodora Malzin este o vrăjitoare! 

— Pe rugcu ea! 

— Să fie arsă! 

— Să moară! 

— Să piară neamul ei vrăjitoresc: 

Mihai mai făcu un semn și ţăranii știură ce trebuie 
să facă. 

Ei o ridicară pe fată de la pământ și o duseră la 
rug. Aici o legară de o masă și coborându-se, dădură 
foc paielor și lemnelor care înconjurau groaznicul loc 
de expiaţiune. 

— Blestemaţilor! Afurisită șleahtă de ticăloși! urla 
Rimsky, dar fără să fie auzit de cineva, căci răzvrătiţii 
făceau acum o gălăgie infernală, dănţuind ca niște 
diavoli, în jurul osânditei. 

Toate privirile erau îndreptate asupra rugului. 

La început focul ardea înăbușit, apoi se înteţi tot 
mai mult, limbile de foc ridicându-se tot spre cer. 
Atunci se ivi din nou Lew Vlasovici, care cu o putere 
înzecită de deznădejde, îmbrâncea oamenii care îi 
stăteau în cale și-și croia drum strigând: 

— La o parte!... La o parte nemernicilor!... Lăsați- 
mă s-o scap, până nu este prea târziu!... La o parte! 

repeziră la el și culcându-l la pământ, îl ţinură de 
nici nu se mai putea mișca. În timpul acesta rugul 
ardea mai departe, cu flăcări tot mai furioase. Iar 
sus, în vârful rugului, Theodora Malzin își redobândi 
cunoștința, în clipele acestea de neînchipuită 
grozăvie. Ea își deschise ochii, pe care și-i îndreptă 
spre cer și în clipa aceea avea înfățișarea unei sfinte. 

Rimsky o privi cu inima sfâșiată și din ochii 
dârzului voinic lacrimile curgeau șiroaie. 

Vulturul Morţii plângea. 

— Dumnezeule, fii îndurător cu sufletul ei! 
murmură el. 

Vreascurile trosneau și limbile de foc și norii de 
fum o învăluiră aproape pe nenorocita fată. În curând 
ea dispăru cu totul din ochii mulţimii și mobilele 
îngrămădite una peste alta, lemnele uscate și 
uneltele agricole nu mai erau decât o mare de flăcări. 

Theodora Malzin își dăduse sufletul. 


x 


Ţăranii se mai uitară multă vreme la rugul 
fumegând și se bucurau ca niște nebuni de mârșăvia 
lor. 

— Am scăpat de vrăjitoare! spuneau ei, mulţumiţi. 

Rugul mai ardea încă și fumul gros nu se risipise, 
când Mihai își aduse aminte și de celălalt prizonier, 
cu care nu sfârșiseră încă. 

El adună din nou pe membrii tribunalului, apoi se 
duse la Rimsky. 

— Cine eşti? îl întrebă el, batjocoritor și 
măsurându-l dispreţuitor ne Vulturul Morţii, care în 
urma morţii chinuitoare a Theodorei Malzin, era atât 
de abătut, încât nici chiar cei mai buni prieteni ai lui 
nu ar fi recunoscut în el pe temutul căpitan din 
Cuibul Vulturilor. 

— N-ai auzit ce te-am întrebat? se răsti la el Mihai. 
Răspunde, cine ești? 

— Ce-ţi pasă? răspunse Rimsky. 

— Îți porţi nasul cam în vânt, dar ţi-l vom tăia noi! 

— Poruncește să se mai ridice un rug și voi merge 
la moarte, fără a mă plânge cu un singur cuvânt! 

— Dacă nu vrei să răspunzi de bună voie, îţi vom 
dezlega noi limba. 

Cu aceste cuvinte Mihai se întoarse în spre 
mulţime și strigă: 

— Locuitori ai Malzinului, hotărâți! Ce merită omul 
acesta, care a trimis pe lumea cealaltă, pe cei mai 
buni prieteni ai noștri? Ce merită omul care a fost 
tovarășul de fărădelegi și păcate al Vrăjitoarei din 
Malzin? 

Mulţimii buimăcite de rachiu nu-i fu greu să 
răspundă. 

— Moartea! urlă ea, după cum mai urlase încă de 
atâtea ori în seara aceea. 

Rimsky aruncă o privire batjocoritoare înspre 
mulţime, dându-i de veste prin această privire că nu 
se teme de moarte. 

Din toţi răzvrătiţii Ivan Erminoff era cel mai 
gălăgios. 

— Să mai ridicăm un rug! striga el, cât îl ţinea 
gura. 

Dar Mihai avea un alt plan, mai bun. 

— Nu! Staţi! Pentru diavolul acesta am născocit o 
moarte mai nimerită! 

— Care? 

— Să auzim! 

— Vorbește! 

— Îl vom duce în partea de miazănoapte a 
castelului și-l vom arunca în prăpastie, din vârful 
stâncilor! anunţă el glasul răgușit de atâta strigăt. 

Mulțimea aprobă cu chiote de bucurie și îndată și 
puseră mâna pe osândit, spre a-l duce la groaznica 
moarte, pe care i-o hărăziseră. 

În clipa, în care îl dezlegară de pom, Rimski își 
adună toate puterile și încercă să scape din mâinile 
ticăloșilor. Dar năvălitorii erau prea numeroși și-l 
doborâră la pământ, unde-l legară din nou, iar apoi îl 
luară pe sus și așa îl duseră până la marginea 
prăpastiei, care se întindea în partea de miază noapte 
a castelului. 

Prăpastia, aceasta oferea o priveliște atât de 
fioroasă, încât cei mai slabi de înger se îngrozeau, 
chiar și numai privind-o. Dar încă să te gândești că 
cineva te aruncă în adâncimea aceea înfiorătoare. 

Chiar și Rimsky, cât era el de fără teamă, se 
cutremură privind în adâncimea aceea fără fund. 

Își dădea seama prea bine că de acolo nu mai era 
scăpare. Era cu neputinţă să nu-și fărâme trupul de 

ieșiturile stâncilor și chiar dacă, cine știe prin ce 
minune, ar fi ajuns nevătămat până în fundul 
prăpastiei, ar fi fost osândit să moară de o moarte și 
mai cumplită: de foame și de sete, căci nici nu se 
putea gândi să mai iasă vreodată de acolo, atât de 
drepţi erau pereţii văgăunei. 

În jurul lui ţăranii beţi urlau și chiuiau necontenit. 

— Să moară! 

— În prăpastie cu el! 

— În iad se vă întâlni din nou cu vrăjitoarea din 
Malzin! 

— Aruncaţi-l în prăpastie! 

Totuși, mai era cineva care-i luă partea. 

Lew Vlasovici, învățătorul. 

— Pentru numele lui Dumnezeu, tot nu v-a venit 
încă mintea la cap? 

— Nu vă ajunge sângele pe care l-aţi vărsat până 
acum, nu vă ajunge păcatul pe care l-aţi săvârșit cu 
stăpâna voastră, vreţi să-l mai trimeteţi la moarte și 
pe străinul acesta? 

Dar strigătele mulţimii întrecură iute cuvintele 
sfătuitoare de bine ale învățătorului. 

— Ucideţi-l! 

— Jos eu el! 

Și atunci Mihai se apropie din nou de Vulturul 
Morţii, pe faţă cu un rânjet de diavol. 

— Străinule, te-ai pregătit de moarte? întrebă el, 
batjocoritor. 

Rimsky răspunse, cu mândrie: 

— Ti-am mai spus că eu nu cunosc frica! Nu știu ce 
este lașitatea și voi porni cu fruntea sus pe drumul, 
pe care mi l-a sortit Dumnezeu! 

— Ia te uită! Dracul vorbește de Dumnezeu! 

— Sfârșiţi odată cu mine și nu vă mai faceţi 
speranţe deșarte, căci nu mă veţi vedea tremurând, 
spre a vă desfăta în groaza mea! 

Mihai îi râse în obraz. 

— Adineauri te-am întrebat cine ești, dar n-ai vrut 
să ne spui. Acum te întreb din nou și aceasta, pentru 
a-i putea vesti pe aceia care ţin de tine, de ce moarte 
ai pierit. Sau poate că nu mai aveai pe nimeni, afară 
de Vrăjitoarea din Malzin? 

Rimsky stătea chiar în marginea prăpastie!. În 
jurul lui nu erau decât oameni din care duhnea 
mirosul de rachiu, oameni ai căror ochi se roteau în 
orbitele larg căscate, spre a vedea odată sfârșitul 
acestui potrivnic, care nu-și pierdea cumpătul și 
semeţia, nici chiar în pragul morţii. 

Deodată Vulturul Morții simți două mâini 
înfrigurate, care se trudeau să i dezlege frânghiile de 
la mâini. 

Era învățătorul. 

Vulturul Morţii se gândi cu adâncă recunoștință la 
Lew Vlasovici a cărui bărbăţie și curaj îi atrăsese 
luarea aminte din prima clipă, când luase apărarea 
nefericitei Theodora Malzin. Lui Rimsky îi părea doar 
Tău că nu va mai avea prilejul să-l răsplătească pe 
învăţător pentru frumoasa și nobila lui purtare, din 
noaptea aceea de pomină. 

Dar truda bunului învăţător nu fu încununată de 
succes nici de astă dată, deoarece câţiva vlăjgani 
băgaseră de seamă că Vlasovici se îndeletnicește cu 
ceva în jurul prizonierului și apucându-l de umeri, îl 
azvârliră cât colo. 

— Învățătorul își vâră coada din nou! Să vede că nu 
vrea să se liniștească, până când nu-l vom pune la 
locul lui! 

Apoi îl îmbrânciră și mai departe și îngrijiră să-l 
împiedice de a se mai apropia de prizonier. 

Rimsky simţi că legăturile mai erau tot pe el, dar că 
slăbiseră foarte mult și nu-l mai strângeau ca până atunci. 

Mihai se răsti din nou la el: 

— N-ai auzit? Te am întrebat din nou, cum te 
cheamă? Dacă nu răspunzi, te aruncăm în prăpastie, 
numaidecât. 

Rimsky îi râse în nas batjocoritor. 

— Si dacă ţi-aș spune, oare nu tot aceeași soartă m- 
ar aștepta. Totuși, deschideţi-vă urechile, adunătură 
de nemernici. Până acum v-am ascuns cine sunt; 
acum însă, fiindcă văd că sunt în pragul morţii, nu 
voi mai tăcea. Vreau să știți cu cine aţi avut a face, 
spre a vă aduce aminte de el, în vecii vecilor. Nu am 
niciun fel de rude apropiate, dar am prieteni 
credincioși, care vor afla despre moartea mea și vor 
veni să vă ceară socoteală! Vă veţi reaminti voi de 
seara aceasta, în care aţi ucis o femeie nevinovată în 
chipul cel mai bestial! Când va sosi ceasul răfuielii, 
prietenii mei vor ieși ca din pământ înaintea voastră 
și în zadar vă veţi târi în genunchi înaintea lor, 
cerșind îndurare, moartea mea o veţi plăti cu 
moartea voastră a tuturor! 

— Dar cine ești? întrebă acum Mihai, pe care cuvintele 
curajoase ale voinicului îl făcură să simtă un fior de gheaţă 
prin spate. 

— Vulturul Morţii strigă cu glasul lui tunător, așa 
ca toată lumea să-l audă: 

— Aflaţi că sunt Stanislau Rimsky, Vulturul Morţii! 

— Vulturul Morţii? murmură mulţimea încremenită 
de mirare. 

— Da, Vulturul Morţii! repetă Rimsky, cu voce și 
mai tunătoare. Acum cred că vă daţi seama că 
ameninţarea mea nu va rămâne vorbă deșartă, căci 
toţi aceia, care se poartă cu dușmănie cu Vulturul 
Morţii, de mâna lui au a prietenilor săi trebuie să 
piară! Dar nu vă îngădui să vă atingeţi de mine, spre 
a mă murdări cu mâinile voastre mârșave ci vă voi 
arăta că Vulturul Morţii știe să fie și vestitorul 
propriul său sfârșit, când știe că trebuie să moară! 

Și dintr-o smucitură își eliberă mâinile din 
legăturile slăbite și mai înainte ca mulţimea să se fi 
dezmeticit, se repezi la Mihai, care era cel mai 
aproape de el. 

Rimsky îl înșfăcă pe conducătorul ţăranilor 
răzvrătiți, mâinile lui îl strânseră ca într-un cleşte de 
fier și porni cu el spre marginea prăpastiei. 

Ajungând acolo, ridică în aer trupul ce se zbătea cu 
deznădejde al lui Mihai și adresându-se mulţimii, 
strigă: 

— Mai înainte însă, vreau ca ticălosul vostru 
conducător să-mi arate drumul, pe care va trebui să 
apuc! 

Și în mijlocul groazei de nedescris ce cuprinse pe 
ţărani, Rimsky îl aruncă pe Mihai în adâncul 
prăpăstiei. În clipa aceea se dezmeticiră și ţăranii din 
uluirea lor și se repeziră la Vulturul Morţii. 

Capet tag IEEE IER Copa 57 Asi 
mai sprinten, decât și 


Dar Rimsky era mul -l 
puteau închipui răzvrătiții. 

— Priviţi - strigă el - cum știe să moară Vulturul 
Morţii! 

Și cu aceste cuvinte, Rimsky se aruncă în fioroasa 
prăpastie. 

Trupul lui care se prăbușea, se mai văzu o clipă, la 
lumina palidă a lunii, apoi dispăru în adâncimea 
prăpăstiei, apucând pe drumul, pe care i-l arătase 
Mihai... 


x x 


Rimsky se hotărâse la fapta aceasta, numai după 
ce-și dădu seama că nu mai există niciun mijloc de 
scăpare. Ştia că chiar dacă izbutea să-și mai 
prelungească viaţa cu câteva clipe, ţinându-i de vorbă 

pe ţărani, care ar fi pus mâna pe el, se putea 
întâmpla ca ticăloșii aceștia să-i născocească o 
moarte și mai fioroasă spre a-l răzbuna pe 
conducătorul lor, Mihai 

Dacă trebuie să moară, atunci să moară curajos, 
din propria lui voinţă! 

De îndată ce picioarele lui se desprinseră de 
marginea prăpastiei și pierdură orice legătură cu 
pământul, trupul lui porni vertiginos înspre fundul 
abisului. 

Nervii lui de oţel îl ajutară să nu-și piardă 
cunoștința, nici chiar în aceste clipe înfiorătoare și 
mergea spre moarte pe deplin conștient, gândindu-se 
chiar și în răstimpul părticelelor de secunde care se 
scurgeau în decursul prăbușirii, la ultima clipă a 
vieţii sale, când urma ca trupul să i se sfărâme, 
izbindu-se de fundul stâncos al prăpastiei. 

Aștepta clipa aceasta... aștepta moartea... trecerea 
la  veșnicul întuneric și deodată, observă că 
prăbușirea încetase și că trupul lui se legăna în aer, 
atârnat între cer și pământ. 

Legănarea aceasta fusese precedată de o puternică 
smucitură, pe care Rimsky și-o tălmăci, crezând că 
trupul i se izbise în cădere de craca vreunui pom, ce 
creștea pieziș pe zidul prăpastiei. 

Ce se întâmplase? 

Vreo minune? 

Sau poate că totul se sfârșise, sufletul i se 
desfăcuse de trup și acum zbura spre depărtări 
nesfârșite? 

Vulturul Morţii nu putea să înţeleagă nimic. 

Totuși, aceasta nu putea să fie moartea! Era pe 
deplin conștient! 

Simţea, vedea cum trupul i se legăna la stânga, la 
dreapta, vedea celălalt perete al prăpăstiei, care era 
luminat de razele lunii. 

Ce se întâmplase? 

O taină de neînțeles, o întâmplare capricioasă, 
care-i salvase viaţa. 

Încercă să-și ridice capul în sus și auzi murmurul 
mulţimii care se îndepărta, murmur ce ajungea tot 
mai slab până la urechile lui. Faptul acesta îl întări și 
mai mult în convingerea că scăpase, mulţumită unei 
minuni, pe care nu putea să și-o tălmăcească încă. 


* 
* * 


Luna trecea încet pe cerul înstelat și în curând 
razele ei luminară și celălalt perete al prăpăstiei. 
Atunci, la lumina lunii, Rimsky își dădu seama de 
ceea ce se întâmplase cu el. 

Înaintea mortalei sărituri, în clipa în care se repezi 
să-l înșface pe conducătorul ţăranilor răzvrătiți, când 
își scoase mâinile din legături, frânghia rămase tot 
încolăcită în jurul mijlocului și pieptului său. 
Aruncându-se în prăpastie, spre o moarte sigură, un 
inel mai slăbit al frânghiei se prinse într-o ieșitură de 
stâncă și frânghia întinzându-se, Rimsky rămase 
atârnat între aer și pământ, întocmai ca sicriul lui 
Mahomed. 

Dându-și seama de fericita împrejurare, în care 
scăpase de la o moarte sigură, mulţumi lui 
Dumnezeu, din tot sufletul, pentru minunea pe care o 
săvârșise, pentru a-l scăpa de la o groaznică pieire. 

Frânghia îi strângea trupul tot mai tare, întocmai 
cum strângea laţul gâtul spânzuratului, dar Rimsky 
nu se sinchisea de durerea ce i-o pricinuise această 
strângere, căci bucuria de a fi scăpat era prea mare, 
pentru a se mai gândi la chinurile trupului său. 

Cu toate acestea el nu se putea socoti salvat. 
Trebuia să mai scape și din această poziţie ciudată, 
din care nu prea vedea în ce chip ar putea ieși. 

Tot gândindu-se la un mijloc de scăpare, își dădu seama 
că nu era decât o singură posibilitate: aceea de a ajunge 
cumva până la colțul stâncii din faţa lui, de unde i se părea 
mai cu putinţă să iasă din prăpastie. Pe unde și cum, nu-și 
dădea seama încă, dar în orice caz, alt mijloc nu putea să 
întrevadă. 

Clipă după clipă se scurgea, fără a vedea în ce chip 
ar putea ajunge până la colţul de stâncă al peretelui 
din faţă. 

Deodată, începu să se legene, să-și facă vânt, 
zvârlindu-și trupul înainte și înapoi. Frânghia descria 
prin aer cercuri tot mai mari, până când, în cele din 
urmă trupul lui atinse peretele, din vârful căruia se 
aruncase în prăpastie. 

Atunci se opinti din toate puterile și făcându-și 
vânt cu picioarele de pe peretele prăpăstiei, ajunse 
vârful stâncii atât de mult dorite. 

Dar izbitura de stâncă fu prea tare și Vulturul 
Morţii porni înapoi, ca o minge, mai înainte de a fi 
apucat să se prinde de stânca al cărei vârf îi aluneca 
printre mâini, de parcă ar fi fost unsă cu ulei. 

Și grozăvie!... Din pricina legănărilor, frânghia 
încolăcită în jurul trupului său, începu să slăbească 
și Rimsky simţea acum cum funia i se desfăcea de pe 
trup, inel după inel și cum corpul lui aluneca tot mai 
jos spre fundul prăpastiei. 

Salvarea lui să nu fi fost decât un capriciu al 
soartei, care voia să-și bată joc de el, prelungindu-i 
viaţa cu câteva minute, numai spre a-i da putinţa să- 
și dea seama și mai bine de grozăvia morţii? 

Nu, nu se putea! Dumnezeu nu era crud ca ţăranii 
din Malzin și dacă făcuse astfel ca frânghia să se 
agaţe în ieșitura de stâncă, spre a-i împiedica 

prăbușirea, o făcu spre a-l salva de la moarte și nu 
pentru a se desfăta în chinurile lui. 

El își aduse aminte de o zicătoare, care spune: 
«Ajută-te și Dumnezeu te va ajuta» și căută să-și 
păstreze tot cumpătul, spre a se putea gândi la ceea 
ce trebuia să facă. 

Și într-adevăr, Dumnezeu îi trimise gândul cel bun. 
Inelele frânghiei încolăcite în jurul trupului săli se 
desfăceau mereu și trupul lui aluneca necontenit 
spre fundul prăpăstiei. Deodată, Rimsky își ridică 
amândouă mâinile și se prinse cu putere de frânghie, 
împiedicând-o astfel, de a se mai desfășura. 

Fără să stea pe gânduri, începu să se legene din 
nou și din nou ajunse la peretele prăpastiei, de unde- 
și făcu vânt spre stânca din faţă. 

Dar  frânghia desfășurându-se, se lungise și 
Vulturul Morţii atinse stânca din peretele opus, pe la 
mijlocul ei, unde piatra n-avea nici o ieșitură, de care 
să se poată prinde. 

De aceea se văzu alunecând iar înapoi și rămânând 
din nou atârnat între cer și pământ. 

Avea însă nestrămutata credinţă că va scăpa și 
credinţa îl mântui. 

Adunându-și cele din urmă puteri, atât de greu 
încercate, începu să se caţere pe frânghie și când 
ajunse cam la înălţimea unde fusese când funia 
începuse să se desfășoare, își făcu vânt din nou și... 
după două-trei legănări, atinse vârful stâncii din faţă. 

Cu mâinile însângerate, din pricina colţurilor 
pietrei, el se cramponă de vârf și după o trudă 
deznădăjduită de câteva minute, izbuti să se caţere 
până într-un loc al ieșiturii de stâncă, care părea mai 
sigur. 

Aici se odihni, căci puterile îi fuseseră puse la o 
grea încercare. Numai Rimsky, cu trupul lui cu 
mușchi de oţel și voinţă fără seamăn ar fi putut să 

săvârșească o asemenea ispravă. Oricare alt om în 
locul lui ar fi fost o pradă a morţii. 

Dar Vulturul Morţii nu era omul care să se refacă 
încetul și cu greu, după o asemenea, încordare. 
Câteva minute de odihnă și apoi începu să-și 
frământe mintea din nou, spre a vedea în ce chip ar 
putea ajunge la gura prăpăstiei. 

Minunea revenirii la viaţă după ce se pregătise de 
moarte, îi dădu noi puteri și întreaga lui făptură i se 
păru ca renăscută. 

Stia că destinul îl scăpase de la pieire numai 
pentru a răzbuna moartea fioroasă a Theodorei 
Malzin, deoarece Dumnezeu nu putea lăsa 
nepedepsite lașitatea și cruzimea ţăranilor răzvrătiți. 
Trebuia o pildă, care să înspăimânte pe alţii de a mai 
săvârși asemenea mârșăvii. 

Rimsky se ridică de la pământ și la lumina lunii, 
lipindu-și trupul de peretele stâncii, începu să urce 
încet și cu băgare de seamă spre gura prăpăstiei. 
Drumul era anevoios, adeseori nu avea mai mult loc 
decât numai spre a-și așeza vârful ghetei și sub el se 
căsca înfiorătoare adâncimea abisului; dar Rimsky nu 
șovăi, nu ameţi, căci mintea lui nu era frământată 
decât de un singur gând: mereu înainte! Și gândul 
acesta îl făcea să nu șovăie, să nu ameţească! 

Mergea de vreun sfert de ceas, căţărându-se mai 
sus, tot mai sus, neodihnindu-se decât foarte rar, pe 
câte un vârf de stâncă și apoi pornind din nou mai 
departe. 

Vârful peretelui prăpăstiei se vedea lămurit. Nu 
mai avea de făcut decât vreo patru-cinci metri, pe 
care îi și făcu și în cele din urmă își trase trupul 
înădușit și însângerat pe marginea prăpastiei. 

Scăpare! 

Dar acum, după ce scăpase de primejdie, toate 
frământările și încordările din ultimele ceasuri își 

făcură efectul și pe Vulturul Morţii îl părăsiră 
puterile. El zăcea aproape fără cunoștință pe piatra 
rece a stâncii. 

În curând însă îl readuseră în simţiri flăcările 
uriașe care se înălţau în spre cer, de pe partea 
cealaltă a prăpăstiei. 

Ţăranii dăduseră foc frumosului castel Malzin și 
impunătoarea clădire ardea acum în mijlocul unei 
vâlvătăi care vopsea cerul în roșu, pe o mare 
întindere. 

Atunci Rimsky își aduse aminte că mai avea o mare 
sarcină de îndeplinit și că nu avea dreptul să se 
odihnească nici o clipă, până când nu va fi pregătit 
răzbunarea care să le aducă aminte ţăranilor din 
Malzin, în vecii vecilor, de noaptea fioroasă a rătăcirii 
lor. 

Din nou își adună toate puterile și porni, alergă 
mai departe. 

Astfel ajunse în pădurea de la Malzin, pe care o 
cunoștea acum și împiedicându-se, gâfâind și plin de 
nădușeală, alergă înainte, până când ieși la drumul 
ce ducea spre Rudin. 

Pe drumul acesta el alerga cât îl ajutau picioarele 
și fugea de vreun sfert de ceas, când deodată se opri, 
spre a îngenunchea și a-și lipi urechea de pământ. 

— Tropot de cai! își zise el. 

După aceea se ridică, se ascunse după un pom și 
aşteptă sosirea călăreţilor, în vreme ce în sufletul lui 
se frământa o întrebare înfrigurată: 

— Ei să fie oare? 

Peste câteva minute, călăreţii se iviră la cotitura 
șoselei. 

Unul din călăreţi alerga nebunește, în frunte, iar 
ceilalţi veneau după el. 

Iar când călăreţul din frunte ajunse în dreptul 
pomului, în dosul căruia se ascunsese Rimsky, acesta 
ieși la iveală pe neașteptate și strigă: 

— Doctore Leonida! 

— Rimsky! 

Între timp ajunseră și ceilalţi la faţa locului și-și 
înconjurară căpitanul cu o bucurie de nedescris. 

— Ești aici? 

— Ai scăpat? 

Doctorul Leonida era de nerecunoscut. Cumplita 
goană îi sfârșise puterile și de-abia mai putea să se 
ţie pe cal. 

Gâfâind și înecându-se, îl întrebă pe Vulturul 
Morţii: 

— Ce s-a întâmplat? Aţi fugit? 

Rimsky arătă în spre cerul înroșit. 

— Nu vezi? Au aprins castelul! 

Credincioșii prieteni ai Vulturului Morţii săriră 
iute de pe cai, spre a auzi de la căpitanul lor sfârșitul 
istorisirii al cărei început îl știau de la doctorul 
Leonida. 

Dar tânărul doctor nu-l slăbi pe Rimsky cu 
întrebările: 

— Si Theodora Malzin unde este? Ai scăpat-o și pe 
ea? 

Chipul lui Rimsky se întristă de moarte. 

— Din nenorocire, n-am izbutit!... 

— Au ucis-o? exclamă doctorul Leonida, în 
spăimântat. 

Rimsky dădu mut din cap. 

Dan Dragomir își încleștă pumnii și zise, cu o 
mânie sălbatecă: 

— Hoardă blestemată! Vă veţi mușca degetele de 
căinţă! 

— Mi-ai luat vorba din gură, dragă Dane! zise 
Vulturul Morţii. Prieteni, nu vă pot tălmăci în 

cuvinte toată grozăvia, în mijlocul căreia s-a stins 
fata aceea atât de bună și cu simţăminte atât de 
nobile! A fost pusă pe rug, ca o vrăjitoare, și așa și-a 
dat sufletul în mijlocul flăcărilor. 

— Îngrozitor! 

Doctorul Leonida plângea de durere. 

— Așadar, totul a fost în zadar!... Și cum m-am 
grăbit!... Într-o goană nebună m-am dus... în goană 
nebună am venit și totuși... totuși, prea târziu! 

— Dar tu, căpitane, cum de ai scăpat? întrebă 
Severin 

— Mi-e mi-a fost dat să privesc, legat cobză, la 
sălbăticia cu care au executat-o pe sărmana fată. Vă 
puteţi închipui durerea și chinurile mele, văzând că 
nu pot să-i viu în ajutor. Și pe mine m-au osândit la 
moarte și numai bunătăţii nemărginite a Celui de Sus 
îi pot mulţumi că în clipa de faţă mă găsesc iarăși în 
mijlocul vostru. 

— Slavă Domnului! exclamă Micislav. 

— Dar acum, dragii mei, zise Rimsky, care știa să și 
stăpânească emoția, de la o clipă la alta, e rândul 
nostru să ne răzbunăm pe hoarda aceasta de 
sălbatici, care și-au ucis stăpâna, într-un chip atât de 
josnic și nevrednic de numele de om. Vreau ca ţăranii 
din  Malzin să nu rămână nepedepsiţi pentru 
mârșăvia faptei lor din noaptea aceasta și răzbunarea 
noastră să fie atât de neîndurătoare, după cum 
neîndurătoare a fost și isprava lor! 

Tovarășii Vulturului Morţii fură cuprinși de un 
avânt de necrezut. Fiecare din ei ardea de dorul de 
răzbunare. 

Rimsky își îndreptă mâna în spre castelul în flăcări. 

— Priviţi! Tot mai arde castelul Malzin, piere și el, 
prefăcându-se în cenușă, după cum s-a prefăcut și 
Theodora Malzin. Și în clipa de faţă, ţăranii se 
cinstesc cu rachiu, mulţumiţi de ticăloasa și 
nemernica lor ispravă. 

— Nu se vor cinsti prea mult! exclamă Dan 
Dragomir. 

— Și eu zic la fel! întări și Vulturul Morţii. Vreau ca 
piatră pe piatră să nu mai rămână din Malzin. Vom 
pustii totul și pe toţi! Nu vom cunoaște mila, după 
cum n-au cunoscut-o nici ei. Eu, Stanislau Rimsky, 
Vulturul Morţii, voi șterge Malzinul de pe suprafaţa 
pământului 

Apoi mai porunci: 

— Pe cai! 

Voinicii încălecară într-o clipă. La început, Rimsky 
îl luă pe doctorul Leonida lângă el în șea și așa 
alergară spre Malzin. Pe drum însă, dădură peste un 

armăsar fără stăpân, fugit pe semne din grajdurile 
castelului și tânărul doctor călări singur mai departe. 

Voinicii înaintau ca vântul spre castelul în flăcări, 
la care și ajunseră, în câteva minute. 

Înaintea lor se înfăţișă o priveliște înfiorătoare. 

Totul fusese nimicit și urmele nemiloșilor răzvrătiți 
se vedeau peste tot. Ticăloșii pustiiră în câteva 
ceasuri tot ceea ce izbutise să  agonisească 
întemeietorul Malzinului, cu o muncă neobosită de 
câteva decenii. 

Castelul era o mare de foc, iar în curte ţăranii beţi 
chefuiau de zor. Câţiva din ei căzuseră în nesimţire, 
alături de butoaiele de vin și de rachiu, pe care le 
scoaseră din pivniţă și nu-și mai dădeau seama de 
ceea ce se petrecea în jurul lor. 

Rimsky și cu oamenii săi năvăliră călare în curte, 
prin locul unde fusese poarta arsă de răzvrătiți. 

Vulturul Morţii călărea în frunte și răcnetul lui de 
mânie  cutremură  văzduhul. El avea în mână 
pumnalul cu plăselele de fildeș, cu care înjunghie cu 
o singură lovitură, pe cel dintâi ţăran ce-i ieși în cale 
și care se prăbuși la pământ, într-un lac de sânge. 

Ceilalţi voinici, Dan Dragomir, doctorul Leonida, 
Korsakoff, Severin și Micislav, galopau prin curte ca 
tot atâtea întruchipări ale răzbunării, pedepsind într- 
un chip înfiorător pe netrebnicii ţărani din Malzin. 

Voinicii îi ucideau unul după altul, rânduind o 
adevărată baie de sânge și necunoscând mila și 
îndura rea faţă de nimeni. 

Câţiva ţărani căzură în genunchi și se rugară 
deznădăjduiţi pentru viaţa lor, dar nici Rimsky nu 
avu milă de aceia, care nu avuseră nici ei, la rândul 
lor. 

— Nu v-am spus câinilor, că va suna și ceasul 
răzbunării? le strigă el. Vedeţi că a sosit mai iute, 
decât aţi fi putut să vă închipuiţi. În zadar l-aţi 

aruncat pe Vulturul Morţii în adâncimea fără fund a 
prăpastiei! El este aici, a venit spre a răzbuna 
moartea Theodorei Malzin și pustiirea castelului. 

Și ţăranii îngenunchiaţi căzură loviți de pumnalele 
răzbunătoare ale voinicilor. 

Deodată atenţia lui Rimsky fu atrasă de un om care 
fugea mâncând pământul, în spre poarta castelului. 

Vulturul Morţii alergă după el și la lumina 
flăcărilor îl recunoscu. 

Era Ivan Erminoff. 

Rimsky se răsti la el, batjocoritor: 

— Ivan Erminoff, mă mai recunoști? 

— Îndurare... îndurare... bâigui vizitiul. 

— Îţi mai aduci aminte că m-aţi legat de pomul 
acela, de colo?... Îţi mai aduci aminte că de lângă 
pomul acela v-am cerut îndurare, nu pentru mine ci 
pentru buna voastră stăpână?... Îţi mai aduci aminte, 
care a fost răspunsul?... 

— Iartă-mă, stăpâne! 

— În zadar te bocești, câine! După cum nu aţi avut 
voi nici o fărâmă de milă în sufletul vostru de fiare, 
tot astfel nu voi avea nici eu! Piei!... 

Și dintr-o mișcare îi străpunse inima cu pumnalul. 

Ivan Erminoff, lașul acuzator al Iheodorei Malzin, 
căzu mort la pământ. 

Groaznică fu răzbunarea. Prinzând de veste că Rimsky, 
pe care-l credeau mort, se înapoiase cu oameni înarmaţi 
până-n dinţi, ţăranii încercară să fugă, care încotro, ca 
niște ieșiţi din minți. 

Dar orice încercare era în zadar. 

Pe o parte le tăia calea castelul în flăcări, pe altă 
parte prăpastia fără fund, iar în faţă oamenii 
Vulturului Morţii. 

Și răzvrătiţii căzură unul după altul, pe rând sub 
armele ucigătoare ale răzbunătorilor. 

În zadar încercau câte unii să se împotrivească. 
Rachiul, din care băuseră peste măsură de mult și 
care le slăbise puterile, îi făcu asemenea unor jucării 
în mâinile Vulturului Morţii și a prietenilor săi, pe 
care setea de răzbunare îi făcuse atât de năprasnici, 
încât nicio armată din lume nu li s-ar fi putut 
împotrivi. 

incetul cu încetul, toată curtea castelului se umplu 
de cadavre însângerate, și oamenii lui Rimsky 
scoteau acum de prin ascunzători, chiar și pe cei mai 
care se pitiseră, din primul moment al sosirii 
voinicilor. Vulturul Morţii vroia să-i pedepsească pe 
toţi, cumplita moarte a Iheodorei Malzin. 

Nu cunoștea mila, nu cunoștea îndurarea. 

Ţăranii erau scoşi la iveală chiar și din 
ascunzătorile cele mai sigure și într-o clipă se sfârșea 
cu ei. 

Iar la urmă, când niciunul dintre răzvrătiţii care 
năvăliseră la castel nu se mai găsi în viaţă, Rimsky își 
adună prietenii și le porunci: 

— Acum, dragii mei, vom cobori în sat, spre a 
desăvârși opera răzbunării! 

Voinicii se urcară pe cai, fără a răspunde vreun 
cuvânt, și la lumina sinistră a castelului în flăcări, 
porniră spre sat. Copitele cailor le înveliseră în paie, 
pentru ca tropotul lor să nu-i trădeze, iar când 
ajunseră, așa, pe nesimţite, dădură foc fiecărei 
colibe. 

Adăposturile luară foc pe rând, cu o repeziciune de 
necrezut și în câteva minute tot satul era în flăcări. 
Oamenii alergau speriaţi, pierzându-și capul și de 
îndată ce ieșeau în stradă, se întâlneau cu moartea. 

Voinicii lui Rimsky stăteau de veghe și culcau la 
pământ pe toţi aceia, care își căutau scăparea în 
fugă. 

O groază de nedescris pusese stăpânire pe tot satul 
și în mijlocul acestei înfiorătoare pustiiri, o singură 
casă mai rămăsese, în care veselia urma 
neîntreruptă: cârciuma. 

În jurul mesei celei lungi erau adunaţi o sumedenie 
de ţărani, iar pe masă zăceau nenumărate sticle cu 
vin și rachiu, din care sătenii beau neîntrerupt. 

Ei cântau cântece sălbatice și se bucurau de 
pieirea Theodorei Malzin și de nimicirea castelului. 

Dar petrecerea aceasta avea să se sfârșească cu 
totul în alt chip, decât ar fi crezut beţivii. 

Un mănunchi de câlţi aprinși zbură pe acoperișul 
de trestie al cârcimei și peste câteva minute pârâitul 
focului și norii de fum înecăcios pătrunseră în 
cârciumă, din care ţăranii căutau acum să se 

refugieze cât mai iute. Și spre nemărginita lor 
groază, observară atunci că, tot Malzinul era în 
flăcări. 

— Cine a făcut asta? urlă unul din ţărani. 

Atunci, din mijlocul întunericului se ivi pe 
neașteptate Rimsky și cu tovarășii săi. 

— Stanislau Rimsky, Vulturul Morţii, care răzbună 
pustiirea castelului! strigă voinicul, ameninţător. 

Țăranul nu mai avu vreme să se mire, căci în clipa 
următoare se și prăbuși la pământ cu inima 
străpunsă de vârful pumnalului cu plăselele de fildeș. 

Mulțimea vru să fugă, dar voinicii îi încercuiră într- 
o clipă și-i trimiseră pe lumea cealaltă, unul după 
altul. 

Satul răsuna de vaietele și implorările ţăranilor, iar 
focul, care ardea cu o furie de nedescris, nu făcea 
decât să mărească panica și mai mult. 

Oamenii căutau să scape cu ultima încordare a 
puterii lor. Erau mulţi, care primeau moartea cu 
privirea năucă a omului tâmpit de rachiu, dar mulţi 
erau și aceia pe care groaza îi trezi din beţie și care 
alergau înnebuniţi din faţa răzbunătorilor. 

După ce sfârșiră cu cei de la cârciumă, voinici 
porniră iarăși prin sat, spre a-și desăvârși pedepsirea 
vinovaţilor. Oamenii ieșeau ca niște șoareci, din 
casele aprinse deasupra capetelor lor. Și voinicii nu 
fură milostivi, decât numai cu femeile și cu copiii. 
Bărbaţii pieriră până la cel din urmă. 

In piaţă, un bărbat uscăţiv fugea dinaintea lui 
Severin, dar din partea opusă se și ivise Micislav, 
care tocmai se pregătea să-l răpună, când Rimsky 
observă scena și strigă: 

— Stati! 

Apoi călări mai aproape şi se uită în fața bărbatului 
fugărit. 

— Nu m-am înșelat! Așa că tu ești Lew Vlasovici, 
învățătorul Malzinului! 

— Da! răspunse cel întrebat, ridicându-și capul 
spre Rimsky, de abia acum. 

De îndată ce-l zări, făcu un pas înapoi și exclamă, 
aiurit: 

— Este cu putinţă ?... D-ta să fii ?... Nu visez oare ? 

— E cu putinţă și nu visezi ! Eu sunt, Stanislaw 
Rimsky, Vulturul Morţii ? 

— Dar cum de ai scăpat ? 

Rimsky îi întinse mâna învățătorului. 

— Lew Vlasovici, numai ţie pot să-ţi mulţumesc că 
am scăpat de la o moarte cumplită și mă bucur din 
suflet că mi-a fost dat să-ţi pot răsplăti purtarea 
vrednică de laudă, pe care ai avut-o faţă de mine. Tu 
ai fost acela, care mi-ai slăbit frânghiile, cu care mă 
legaseră ţăranii și numai acestei împrejurări pot să-i 
mulţumesc că sunt în viaţă. 

După aceea Rimsky se întoarse înspre prietenii săi. 

— Primiţi-l cu dragoste și din inimă, pe învățătorul 
din Malzin. El a fost singurul care a încercat să 
înfrâneze mârșăvia răzvrătiţilor. El a fot singurul, 
care și-a ridicat cuvântul împotriva uciderii mișelești 
a Theodorei Malzin, el a fost singurul care a căutat 
să mă apere, și căruia, după cum v-am mai spus, îi 
datorez în bună parte, viaţa mea. 

Severin si cu Micislav, care cu câteva clipe mai 
înainte îl urmăriseră pe învăţător, cu gândul de a-l 
ucide, strânseră călduros mâna curajosului bărbat. 

— Rămâi cu mine, zise Rimsky învățătorului din 
Malzin, și nu te va mai pândi nici o primejdie. După 
aceea vom vedea ce este de făcut! 

Răzbunarea Vulturului Morţii nu se sfârși decât 
numai spre revărsatul zorilor, când din toţi bărbaţii 
Malzinului nu mai rămăsese în viaţă decât Lew 
Vlasovici. 

După isprăvirea sângeroasei răzbunării, voinicii se 
adunară în piaţă și Rimsky le spuse, mulţumit: 

— Vinovaţii şi-au primit pedeapsa! Moartea 
nefericitei Theodora Malzin a fost răzbunată! 

Dan Dragomir dădu din cap și zise: 

— Acum putem pleca! 

Atunci privirile lui Rimsky căzură asupra lui Lew 
Vlasovici, care se uita trist la ruinele fumegânde ale 
Malzinului. 

— Ce groaznică nimicire! exclamă el, dând din cap 
trist. Si totuși, cât de îndreptăţită! A meritat-o pe 
deplin poporul acesta de netrebnici care s-au purtat 
atât de nerecunoscători faţă de binefăcătoarea lor. 

Rimsky se întoarse spre învăţător, însufleţit de 
gândurile cele mai bune. 

— Și ce se va întâmpla acum cu d-ta. domnule 
învăţător? întrebă el. După moartea Theodorei 
Malzin nu văd cine ar mai da bani pentru școală. Ce 
te vei face? 

Învățătorul răspunse, trist: 

— Nici eu nu știu ce se va alege din mine! 

— Va trebui să pleci spre alte ţinuturi! 

— N-am nici rude, nici cunoștințe! 

Rimsky rămase o clipă pe gânduri, apoi zise încet: 

— Îți spun ceva, Lew Vlasovici! 

— Ce, stăpâne? 

— Te-ai purtat vitejește, ca un adevărat bărbat, 
atunci când furia ţăranilor nu mai vroia să cunoască 
nici o margine. Cu toate că îţi primejduiai propria ta 
viaţă, ai încercat în repetate rânduri să ne scapi de la 
moarte. Aceste fapte curajoase ale tale, nu pot fi 
uitate niciodată. Eu am nevoie de oameni curajoși și 
cu simţăminte atât de nobile, ca ale tale. Dacă n-ai 
nimic împotrivă, intră în rândurile noastre și te vom 
primi cu braţele deschise și cu dragă inimă! 

Lew Vlasovici nu se gândi prea mult. Îi întinse 
mâna lui Rimsky și răspunse: 

— Stanislau Rimsky, intru cu dragă inimă în rândul 
voinicilor tăi. Până acum, credeam că ești tot atât de 
rău, după cât ești de nemilos, căci așa se vorbește 
despre tine, în ţinutul Malzinului. În noaptea aceasta 
de pomină însă, te-am cunoscut și te-am cunoscut 
așa cum ești în realitate. Am văzut că nu este nimic 
adevărat din ceea ce răspândesc dușmanii tăi despre 
tine. Am văzut că nu te-ai sfiit să te măsori cu o 
mulţime covârșitoare ca număr, pentru o femeie pe 
care ai cunoscut-o cu o zi înainte. Am văzut cu cât 
dispreţ ai privit moartea în faţă, într-o situaţie, în 
care nu mai aveai nimic de nădăjduit și te-am văzut 
acum, când te-ai ivit ca un bici al lui Dumnezeu, 
pentru a lovi, pentru a-i pedepsi pe aceia, care au 
uitat că sunt oameni și nu fiare și care în sălbăticia 
lor neînfrânată au pustiit bunul binefăcătorului lor și 
Chiar pe el însuși. Te-am cunoscut așa cum ești, 
Stanislau Rimsky și socotesc ca o deosebită cinste 
pentru mine, că ești gata să mă primești în rândul 
voinicilor tăi... 

— Mă bucur de bucuria ta, Lew Vlasovici... Du-te de 
dă mâna cu tovarășii mei și începând cu ziua de 
astăzi, să-i iubești ca pe proprii tăi fraţi! 

Prietenii Vulturului Morţii îl îmbrăţișară cu sinceră 
bucurie pe noul lor frate și tovarăș. 

După aceea săriră pe cai și când se crăpă de ziuă 
ajunseră la Cetatea Rudinului. 

După noaptea aceea atât de furtunoasă, puţină 
odihnă era foarte nimerită. 

Numai Rimsky nu se grăbi să se culce. 

El își scoase pumnalul de la brâu și mai scrise un 
nume pe ușă, numele autorului moral al nopţii 
sângeroase din Malzin: 

Alexandru Popov. 

CAPITOLUL 15 
Dominoul roșu 


În vreme ce voinicii lui Rimsky duceau o viaţă mai 
mult sau mai puţin monotonă în turnul Cuibul 
Vulturilor, la castel petrecerile erau foarte dese. De 
la întoarcerea sa, prinţesa Fedora Feodorovna primea 
adeseori la castel pe moșierii din împrejurimi, ba 
rânduise chiar și serate, la care invitaţii veneau din 
ţinuturi îndepărtate. Printre acești invitaţi erau 
numeroși curtezanii ei, pe care îi cunoscuse pe 
vremea când trăise la curtea de la Petrograd. 

Pentru marile vânători de primăvară, Fedora 
Feodorovna chemă din nou la castel, o societate foarte 
numeroasă. În timpul acestor vânători, Rimsky și cu 
prietenii săi nu-și părăsiră ascunzătoarea, deoarece se 
putea întâmpla ușor să fie recunoscuţi și aceasta ar fi 
însemnat pieirea lor, a tuturor. 

De altfel, din noaptea sângeroasă de la Malzin, cazacii și 
jandarmii cercetau ţinutul cu îndoită vigilență, deoarece 
guvernatorul din partea locului avea ferma convingere că 
Rimsky nu dăduse foc numai satului, ucigând bărbaţii până 
la cel din urmă, ci pusese foc și castelului și tot el o 
omorâse pe Theodora Malzin. 

Micislav se furișase din ascunzătoare de câteva ori, 
aducând vestea că tot ţinutul era străbătut de patrule de 
cazaci, care căutau neobosiţi ascunzătoarea Vulturului 
Morţii. 

Așadar, Fedora Feodorovna nici n-ar fi putut să-și 
rânduiască vânătoarea pentru un timp mai potrivit, căci în 
chipul acesta voinicii erau siliți din două motive să rămână 
liniștiți în ascunzătoarea lor. 

Totuși, zilele acestea de odihnă forţată nu erau 
plictisitoare, cum s-ar fi putut crede. Voinicii aveau 
mâncare și băutură din belșug și Ludovica gospodărea cu o 
pricepere uimitoare. Ei aduseră mai multe cărţi din 
biblioteca castelului și apoi, pe vremea aceea zarurile și 
jocul de șah erau petreceri foarte mult gustate. 

În vremea aceasta în Cetatea Rudinului se ducea o viaţă 
foarte veselă. Numai pe faţa Fedorei Feodorovna zâmbetul 
nu vroia să vină cu niciun Chip. În zadar era înconjurată de 
oameni cu fire veselă, în zadar se trudea toată lumea să-i 
fie pe plac. Cine putea să știe că fermecătoarea prințesă se 
gândea necontenit la Cuibul Vulturilor, la Stanislau 
Rimsky, a cărui bărbăţie și curaj o vrăjiseră încă din prima 
zi când îl zărise, încercând să-și scape iubita de la moarte, 
cu riscul propriei sale vieți. 

Ca o încheiere a vânătorilor de primăvară Fedora 
Feodorovna rânduise un mare bal mascat, la care invită nu 
numai pe vânătorii aflători la castel, ci și pe cunoscuţii și 
prietenii săi mai îndepărtați. 

Și zile întregi, trăsurile se opreau necontenit în fața 
castelului din Rudin, aducând oaspeţii dornici de a lua 
parte la balul mascat al prinţesei, bal care făgăduia să fie 
foarte interesant și vesel. Croitorii și croitoresele 
orășelului din apropiere erau mobilizați toţi, de vreo 
săptămână, la castel, unde aveau de întocmit și de cusut 
costumele, dominourile și veștmintele cele mai felurite. 
Fiecare  mosafir vroia să-și întreacă vecinul prin 
originalitatea costumului său. 

Toată lumea se bucura din pricina acestui bal mascat, 
numai Fedora Feodorovna rămase abătută, chiar și de data 
aceasta. 

«Pentru ce să fiu veselă? se gândea, ea. În tot noianul 
acesta de lume nu este nici un singur om care să mă 
intereseze. Mă simt atât de părăsită, cum nu m-am mai 
simţit de multă vreme. Am chemat societatea aceasta în 
jurul meu, cu gândul că poate va izbuti să-mi mai 
desmorțească sufletul. Şi ce s-a întâmplat? Nu s-a schimbat 
nimic și inima mi-e tot atât de deșartă, ca și mai înainte... 
Dar vai, cât de mult s-ar schimba lucrurile, dacă ar fi și el 
aici, lângă mine!...» 

Prinţesa se îndeletnicea cu pregătirea seratei, când îi 
sosi o mică prietenă de prin împrejurimi, Olga Popov, sora 
mai mică a lui Alexandru Popov. Fata alergă cu faţa 
strălucitoare de bucurie înspre prietena sa, prinţesa, care 
o sărută părintește pe frunte. 

— Şi ce te-a adus la mine, drăguţa mea? o întrebă ea. 
Credeam că ești prima cu pregătirea costumului pentru 
bal. N 

— Ai ghicit, prințesă! In clipa de față singurul meu gând 
este costumul pentru balul mascat și tocmai de-aceea am 
venit până aci, spre a-ți cere sfatul. 

— Ce ai vrea să știi, mică Olga? 

— Închipuiește-ţi, prințesă! Sunt într-o încurcătură de 
nedescris, fiindcă nu știu să mă hotărăsc asupra 
costumului. Am două, anume. 

— Să auzim, care-i pricina încurcăturii? 

— Nu știu cum să viu la bal: îmbrăcată în țigancă, sau în 
păstoriţă! 

Un zâmbet binevoitor flutură o clipă pe chipul Fedorei 
Feodorovna. 

— Ce să-ţi spun dragă Olga, aceasta este o încurcătură 
din cele mai mari! 

— Sfătuiește-mă, prinţesă! 

— Nimic mai ușor! Ție ţi-ar sta mai bine în costumul de 
păstoriță și cu atât mai mult, cu cât ca ţigancă... mă voi 
îmbrăca eu! 

— Vai, prinţesă, tot d-ta vei fi cea mai frumoasă, chiar și 
în costumul acesta! zise fata, care era îndrăgostită de 
Fedora Feodorovna. 

— Vom vedea, draga mea Olga! 

Surioara lui Popov se pregăti de plecare, dar se răzgândi 
și mai adresă o întrebare, care, după cât se părea, o 
chinuia grozav, poate chiar mai mult decât încurcătura cu 
costumele. 

— Vor fi mulţi oaspeţi la bal, prințesă? zise ea. 

— Foarte mulţi! 

— Vai, de-ar fi și el printre ei! oftă fata, roșindu-se până 
peste urechi. 

Prinţesa o privi nedumerită. 

— Despre cine vorbești, Olga? 

De-abia acum își dădu seama că se trădase și căută să se 
apere: 

— Vai... nimic... nimic... prințesă... M-a luat gura pe 
dinainte... așa... 

Fedora Feodorovna o trase pe fată mai aproape de ea și-i 
zise blând: 

— Dragă Olga, cred că nu merit să-mi retragi încrederea 
pe care ai avut-o în mine până acum. Spune-mi păsul inimii 
tale și cine știe, dacă nu-ţi pot veni în ajutor! 

Olga Popov însă nu răspunse nimic, ci doar se făcu din 
nou roșie ca racul. 

— Nu vrei să-mi spui? urmă Fedora Feodorovna. Mi se 
pare că tare ai vrea să vezi pe cineva! Nimic mai ușor 
decât aceasta! Spune-mi cine este și-ți făgăduiesc că, dacă 
nu este printre invitaţi, îl voi invita chiar acum la bal. 

— Dacă aș ști cine este! 

— Nici nu știi cine este și te-ai și îndrăgostit de el! Cine 
este fericitul? 

Olga se mai luptă câteva clipe cu sine-însăși, dar în cele 
din urmă tot își deschise inima înaintea prinţesei. 

— Acum vreo două săptămâni m-am întâlnit cu el în 
apropierea cetăţii. Cred că venea de la vânătoare. Eu 

călăream pe șosea. Calul meu era cam nărăvaș și deodată 
se sperie de ceva și se opinti s-o ia razna. Dar străinul fu 
lângă el, mai înainte de a-și fi luat vânt și-l înfrână dintr-o 
singură smucitură a frâielor. l-am mulțumit pentru 
curajoasa lui intervenţie, printr-o înclinare a capului, după 
cum se cuvenea, iar el, după ce-și ridică pălăria, cu multă 
eleganţă, dispăru în pădure. În viața mea n-am văzut un 
bărbat mai frumos! Chipul lui a rămas adânc întipărit în 
inima mea și nu voi mai avea zi liniștită până când nu-l voi 
revedea. 

Fedora Feodorovna ascultă cu faţa  posomorâtă 
povestirea Olgăi Popov. Chiar după cele dintâi cuvinte ale 
fetei știa că nu putea să fie vorba, decât numai despre 
Stanislau Rimsky, iar mai târziu, când Olga îi descrise 
înfățișarea chipeșului ei salvator, prințesa se încredinţă pe 
deplin că Vulturul Morţii era bărbatul de care prietena ei 
se îndrăgostise atât de nebunește. 

Fedora Feodorovna mângâie părul fetei. 

— Mica mea Olga, nu știu despre cine poate fi vorba. Să 
nădăjduim însă că soarta nu va fi atât de nemiloasă cu tine 
încât să nu te lase să-l mai revezi. Du-te frumos acasă, 
îmbracă-te în costumul de păstoriță și diseară să fii aici. 
Cine poate ști dacă nu-ți vei recunoaște iubitul în persoana 
vreunuia din moșierii de prin împrejurimi! 

Fata își luă rămas bun și părăsi sala. In urma ei, Fedora 
Feodorovna rămase tristă și gânditoare. 

— Așadar și Olga! Doamne! Toate femeile trebuie să 
cadă la vederea chipeșei înfățișări a acestui Stanislau 
Rimsky, asemenea căruia se pare că n-a mai fost bărbat pe 
lume! 

Și un dor de neînvins o cuprinse de a-l revedea pe 
Vulturul Morţii, cu care nu mai dăduse ochi de săptămâni 
de zile. În ziua în care Rimsky și cu tovarășii săi s-au mutat 
în Cuibul Vulturilor, prințesa îi făgăduise voinicului că, 
niciodată nu-i va tulbura, și de atunci se și ţinuse de 
cuvânt, cu toate că era veșnic ispitită să-l calce, mai ales 

că, după cum știm, odaia ei era legată printr-un coridor 
secret cu încăperea din turn, în care dormea voinicul. 

Până atunci se putuse împotrivi dorului. Acum însă 
simţea o nevoie sufletească să stea de vorbă cu Vulturul 
Morţii. Spre a-și duce la îndeplinire acest gând, născoci un 
plan foarte istet. 

— De ce n-ar putea să ia parte și Rimsky la balul mascat 
din seara aceasta? Măştile nu se iau de pe faţă decât la 
miezul nopţii. Până atunci se poate amesteca în voie 
printre ceilalți costumațţi, căci nimănui nu-i va trece prin 
minte că, printre invitaţii prințesei Fedora Feodorovna, se 
găsește și atât de temutul Vultur al Morţii. 

Cu acest gând în minte, ea se îndreptă înspre un dulap, 
din care, după îndelungată căutare, scoase ceea ce-i 
trebuia. Apoi își sună camerista. 

— Naşa - îi zise prinţesa - mă voi odihni pentru un ceas. 
Bagă de seamă ca nimeni să nu mă tulbure în timpul 
acesta. 

Camerista se înclină și zise: 

— Am înţeles, prea milostivă stăpână! 

După aceea se îndepărtă. 

Fedora Feodorovna încuie ușa în urma ei, apoi se 
îndreptă înspre oglinda ce ajungea până la podea și în 
marginea acesteia apăsă pe un buton. In aceeași clipă 
sticla oglinzii începu să coboare și în dosul ei se ivi o ușă. 
Prinţesa porni pe acest drum secret, trecu printr-un 
coridor îngust și în curând se găsi în faţa ușii tainice, care 
dădea în odaia lui Rimsky. 

Ea bătu în ușă, încet. 

Rimsky sări în picioare. Recunoscuse bătaia în ușă și 
deschise fără întârziere. 

— Dv. sunteţi, prinţesă? întrebă el, mirat de această 
vizită. 

— Nu te superi că te-am tulburat? 

— Nu mă tulburaţi și nu sunt supărat, prinţesă. Sufletul 
mi se umple de bucurie întotdeauna când o pot vedea pe 

acea femeie nobilă, care mi-a dat adăpost mie și prietenilor 
mei. 

— Nu trebuie să te simţi obligat să-mi arăţi recunoștință, 
Stanislau Rimsky, căci știi foarte bine că ţi-am oferit acest 
adăpost cu dragă inimă. 

Rimsky îi oferi un scaun vizitatoarei sale. 

— Am venit - zise Fedora Feodorovna - spre a-ţi da de 
veste că, începând de mâine poţi să-ţi părăsești 
ascunzătoarea din nou, deoarece vânătoarea de primăvară 
s-a sfârșit și mosafirii mei vor pleca. 

— Știu, prinţesă! Şi ca o încheiere a acestui sezon de 
vânătoare, aţi rânduit pentru astă seară un mare bal 
mascat. 

— Şi aceasta ai aflat-o? zise Fedora Feodorovna, adânc 
mirată. 

— Prietenul meu Micislav este un informator foarte bun. 
Din noi toţi, numai el părăsește Cuibul Vulturilor, spre a ne 
aduce vești despre ceea ce se mai petrece prin 
împrejurimi. 

Kur may 
ca ea să pătrundă în sufletul voinicului, spre a vedea ce se 
ascunde acolo, trebui să-și dea seama că și ea era o sclavă 
a acestui bărbat chipeș, cu o înfățișare atât de nobilă, 
întocmai după cum era și mica Olga Popov. 

— Da - răspunse ea - astă seară este un bal la castelul 
din Rudin și acum, îţi mărturisesc că adevăratul scop al 
venirii mele aici, este de a te invita și pe d-ta la balul 
acesta. 

Rimsky se uită cu uimire la frumoasa prinţesă. 

— Pe mine, prințesă? Dar nu vă daţi seama că este cu 
neputinţă? Cum să mă  înfăţișez eu oaspeților 
dumneavoastră? 

— Grija aceasta las-o pe seama mea! 

— Prinţesă, trebuie să vă atrag atenţia că aventura 
aceasta poate fi foarte primejdioasă! Gândiţi-vă la ceea ce 
s-ar întâmpla dacă m-ar recunoaște cineva! Vă încredinţez 
că, nu mă tem pentru mine, ci pentru dumneavoastră. 

— Dar nimeni nu te va putea recunoaște! 

— Nu se poate ști! 

— Am rânduit eu lucrurile în așa chip, încât să nu avem 
nici o surpriză. 

— Şi cum le-aţi rânduit, dacă-mi daţi voie să vă întreb? 

— Mă mir că n-ai ghicit d-ta însuţi! La un bal mascat, 
toată lumea vine mascată, iar măștile nu se dau jos, decât 
numai la miezul nopţii. Deci până la miezul nopţii - zicând 
acestea, ea desfăcu pachetul, pe care îl adusese cu sine și 
din care ieși la iveală un domino roșu, cu glugă - în 
dominoul acesta nimeni nu te va putea recunoaște. 

Lui Rimsky îi plăcu planul acesta. 

— Şi după miezul nopţii? întrebă el, curios. 

— În clipa în care se vor stinge lămpile - urmă prinţesa - 
pentru ca toată lumea să-și scoată masca, te voi conduce 
până în odaia mea de dormit de unde te vei întoarce în 
Cuibul Vulturilor, prin coridorul știut. 

Rimsky tăcu. 

— Nu te gândi prea mult, ci spune da! îl zori prinţesa. 

Vulturul Morţii se gândea cât timp trecuse, de când nu 
mai fusese în societate. Se gândea că pe vremea când trăia 
la Varșovia, nu era serată, nu era bal, la care să nu fie 
văzut cu dragă inimă și ce viaţă monotonă, lipsită de orice 
distracţie ducea acum, în surghiunul pe care și-l alesese de 
bună voie. Ce bine trebuie să fie să te mai vezi înconjurat 
de lume bună, să dănţuiești în acordurile melodioase ale 
orchestrei! 

Și gândindu-se la toate acestea nu se putu împotrivi 
ispitei. 

— Voi veni, prinţesă! 

Fedora Feodorovna se îmbujoră de bucurie. 

— Nici nu-ţi poţi da seama, Stanislau Rimsky, cât de 
fericită m-ai făcut cu răspunsul d-tale! D-ta vei fi oaspele 
meu preferat și toată seara nu voi dănţui, decât numai cu 
dominoul roșu. 

— Este o deosebită onoare pentru mine, prinţesă! 
răspunse Rimsky, cu o înclinare adâncă. 

După ce mai aranjară câteva amănunte, Fedora 
Feodorovna își luă rămas bun de la Vulturul Morţii. 

— Așadar, la revedere! Balul începe la ceasurile zece. Te 
rog să fii punctual! 

Fedora Feodorovna se înapoie la castel fericită și peste 
un ceas, când veni Nașa, s-o scoale, camerista de-abia își 
recunoscu stăpâna, căci de mult n-o mai văzuse atât de 
veselă. Și schimbarea aceasta dezlegă limba cameristei. 

— Somnul v-a făcut foarte bine, prea milostivă stăpână. 

Fedora Feodorovna răspunse cu un râs zglobiu: 

— Într-adevăr Nașa? Se prea poate, căci am avut un vis 
foarte frumos! 

În timpul acesta pregătirile pentru balul mascat erau în 
toi. Sala cea mare a castelului fusese feeric împodobită și 
sosiseră chiar și muzicanţii din Meniza. Servitorii se 
învârteau ca niște sfârleze, prin toate colţurile, pentru ca 
la venirea oaspeţilor totul să fie gata. 

În odăile de musafiri ale castelului, oaspeţii își îmbrăcau 
de zor cele mai felurite costume, iar pe la nouă jumătate 
sosi și cea dintâi trăsură, care-l adusese pe Alexandru 
Popov, unul din cei mai bine văzuţi moșieri de prin 
împrejurimi. El era însoţit de sora lui mai mică, Olga, care 
se îmbrăcase în costum de păstoriţă. 

După aceea trăsurile veniră una după alta, și în curând 
marea sală a castelului din Rudin se umplu de oaspeți. 

Costumele pestrițe ale invitaţilor ofereau o priveliște 
foarte pitorească. Ei se luaseră la întrecere, într-adevăr, 
fiecare căutând să fie mai original decât prietenul său. 

Erau aproape zece ceasuri din noapte și puhoiul 
musafirilor tot nu se sfârșise încă. 

O nouă trăsură opri în fata castelului din Rudin. 
Judecând după caii care erau foarte obosiţi și după praful 
așezat pe ea, trăsura aceasta trebuia să vie din ţinuturi 
mai îndepărtate. 

Din ea coborâră doi bărbaţi, care urcară apoi cu pași 
hotărâți treptele castelului. 

Amândoi purtau măști și dominouri, iar peste domino 
câte o șubă groasă, așa că ar fi fost cu neputinţă să-i 
recunoască cineva. 

Cel mai în vârstă dintre cei doi mascaţi, părea să fie un 
om foarte sus pus, deoarece tovarășul lui îi vorbea cu mult 
respect și multă curtenire. 

— Gersot, ce zici tu, ce ochi va face prințesa, când mă va 
vedea? zise cel mai în vârstă. 

— Va rămâne uluită. Numai trebuie să bagi de seamă, 
prea milostive stăpâne, să nu te trădezi prea iute! răspunse 
celălalt. 

— Fii fără teamă, Gersot, mai înainte de miezul nopţii nu 
se scot măștile! 

Mergeau pe scări, în sus și amândoi se uitau curioși în 
jurul lor. 

— Pe Dumnezeul meu că e frumos castelul acesta! 
exclamă cel mai tânăr. 

Guvernatorul Varșoviei răspunse, zâmbind. 

In vestibul își lepădară șubele și merseră mai departe. 
Gorciacov era îmbrăcat în domino roșu, iar Marius Gersot 
în negru. 

Prinţesa provenea din femeile cele mai bogate ale 
Rusiei. 

Peste câteva clipe se deschise înaintea lor ușa merei săli 
de bal și cele două măști se amestecară printre ceilalţi 
invitați. 

Contele Gorciacov se plimba la braţ cu dominoul negru. 
După ce înconjurară sala, se așezară pe două fotolii 
catifelate dintr-un colţ, de unde puteau arunca o privire 
asupra tuturor măștilor aflătoare acolo. 

Contele Gorciacov râse mulțumit. 

— N-a fost rea ideea de a veni la balul acesta! 

— Prea milostivului meu stăpân i-a venit. 

— Dar d-ta mi-ai atras atenţia asupra seratei, spunându- 
mi că Brandeler, fostul ambasador olandez la Petrograd, a 
primit o invitaţie la bal. 

— E de necrezut ce viaţă veselă se duce în cuibul acesta 
de la hotarele ţării! Chiar și Petrogradul și Moscova ar 
putea fi invidioase! 

Contele Gorciacov începu să râdă. 

— Unde se ivește Fedora Feodorovna viaţa ia avânt, în 
mod magic. Prinţesa este foarte iubită, în toate cercurile. 

— Câţi oaspeţi! Şi câţi au venit din depărtări destul de 
însemnate! 

— Şi pe deasupra nu s-au temut nici chiar de Rimsky. 
Ştii că blestematul colindă prin ţinuturile acestea acum! 

— Mie mi se pare ciudat că până acum n-au putut pune 
mâna pe el! 

— După cum vestește guvernatorul de aici, banda lui se 
înmulțește necontenit, iar isprăvile sale sunt tot mai dese 
și mai îndrăzneţe. Ai dreptate că ar fi timpul să se pună 
mâna pe el. 

Gersot răspunse, gânditor: 

— Va veni și ziua aceea! Rimsky se joacă cu focul și se 
va arde odată! 

Guvernatorul și cu însoţitorul său se cufundară în 
observarea măștilor. 

Contele Gorciacov găsi foarte mulţi cunoscuţi și-i explica 
lui Gersot, de îndată ce recunoștea pe cineva. 

— Acel de acolo este contele Dittmann, atașat la 
ambasada din Petrograd. E un mare prieten al polonezilor, 
de aceea nu mi-a plăcut niciodată. Doamna aceea, 
îmbrăcată în «Regina Inimilor», este contesa Walevsky, 
soția guvernatorului de aici. E o femeie foarte frumoasă. 
Am cunoscut-o încă pe vremea când îmi făceam slujba la 
Moscova. Sarasinul acela voinic este maiorul Brisow. Acum 
un an mai era la Varșovia, dar a fost mutat la Petrograd. 

— Numai pe stăpâna casei n-o vedem! zise Gersot. Sau 
poate că, n-am recunoscut-o! 

Contele Gorciacov își clătină capul. 

— Ar fi cu neputinţă să n-o recunosc! Nicio femeie din 
lume nu are un trup atât de desăvârșit și de mlădios, ca 
Fedora Feodorovna. Din partea mea poate să se ascundă 
sub șaptezeci și șapte de măști și tot o voi recunoaște! 

Ei urmară cu observarea măștilor, care la drept vorbind, 
ofereau o priveliște destul de obișnuită. Prin faţa lor trecea 
mulțimea cea mai pestriță, pe care și-o poate închipui o 
minte omenească. Un pașă turc, mergea la braţ cu o 
femeie romană, un cavaler cruciat discuta ceva cu 
aprindere, cu un faraon egiptean, iar un marinar îi făcea o 
curte îndrăcită unei cadâne. 

Deodată contele Gorciacov prinse mâna lui Gersot și 
strângând-o cu putere, îi zise: 

— Privește! 

Gersot se uită în direcţia arătată. 

— N-o vezi? 

— Pe cine? 

— Pe prințesă! 

— Unde e? 

— E îmbrăcată ca ţigancă... Priveşte la înfățișarea ei 
majestoasă, la spatele ei mlădios, la gleznele acelea fine! 
Îmi dau capul că e Fedora Feodorovna! 

— Da, da, văd! răspunse Gersot. Acum am recunoscut-o 
și eu! 

— Cât e de frumoasă și acum! șopti contele Gorciacov, 
uitându-se cu totul. Îţi spun pe Dumnezeul meu că nu-mi 
pare rău că am venit! 

Apoi se ridică din fotoliu. N 

— Acum, Gersot, drumurile noastre se despart. Iți urez 
petrecere bună. Sucește și tu capul vreunei gâsculițe din 
Rudin. Eu mă duc să încerc să vorbesc cu prințesa. 

Cu aceste cuvinte se amestecă în mulțime și Gersot mai 
văzu dominoul roșu, câteva clipe și pe urmă îl pierdu din 
ochi. 

După plecarea lui Gorciacov, Gersot, care în timpul din 
urmă ajunsese secretarul guvernatorului Varșoviei, căută 
să urmeze sfatul stăpânului său. Se ridică și el din fotoliul 
îmbrăcat în catifea și uitându-se scrutător la toate măștile 
de sex feminin, începu să se plimbe prin sala balului. 

Privirile lui se opriră asupra unei păstorițe, a cărei 
statură gingașă îi atrăsese luarea aminte. Gersot nu stătu 
mult pe gânduri, ci îi vorbi fără niciun înconjur. 

— Frumoasă măsculiţă - zise el, curtenitor - îmi dai voie 
să-ţi cer un dans? 

Păstorița începu să râdă și răspunse voioasă: 

— Cu dragă inimă, cavalere! 

— Când îmi dai voie să mă prezint? 

— La dansul al treilea. 

— Nu voi uita. 

Intre timp muzica începu să cânte și balul fu deschis. 
Marius Gersot își privi aleasa cu băgare de seamă și 
observă că mica păstorită dănțuia foarte bine, cu mișcări 
graţioase și ușoare, care contrastau grozav cu nedibăcia 
partenerului său. 

Gersot își zise, mulțumit: 

— Se pare că n-am făcut o alegere proastă! Cine știe ce 
aventură plăcută îmi va mai aduce cunoștința aceasta! 

Cel dintâi dans se sfârși, măștile începură să se plimbe 
din nou în sus și-n jos, iar servitorii umblau forfota, oferind 
răcoritoare. 

Contele Gorciacov nu-și pierdu ţiganca din ochi nicio 
singură clipă, dar îi fu cu neputinţă să se apropie de ea, 
deoarece cele mai elegante măști bărbătești porniseră un 
adevărat asediu împotriva ei, înconjurând-o din toate 
părţile. Aproape toată lumea cunoștea masca Fedorei 
Feodorovna, așa că era firesc ca toţi curtezanii ei să 
roiască în jurul său. 

Prinţul Nișov, mai ales... un aristocrat rus, cel mai bun 
călăreţ-amator, care la cursele de la Tzarkojeselo lua 


353 


întotdeauna premiul întâi, îi făcea Fedorei Feodorovna o 
curte îndrăcită. 

Dar pe prinţesă n-o încântau de loc complimentele pe 
care i le făceau curtezanii aceștia. Pe sub mască, ea se uita 
cercetător în toate părţile, ca și când ar fi căutat pe cineva. 

Iar când dominoul roșul al contelui Gorciacov se ivi prin 
apropiere, ea se scuză, față de ceata îndrăgostiţilor și 
porni spre masca atât de mult așteptată. 

Guvernatorul Varșoviei se miră foarte mult, când văzu că 
prinţesa travestită în ţigancă, vine de-a dreptul spre el. 

— Să mă fi recunoscut? îi trecu prin minte. Dar mai 
înainte de a-și putea răspunde Fedora Feodorovna și fu 
lângă el și-și întinse mâna înspre dominoul roșu. 

— Așadar, totuși ai venit! De-abia așteptam să te văd! 

Gorciacov avu un simțământ de adâncă uimire, dar și de 
bucurie, în același timp. Ce se întâmplase? Să-l fi iertat 
oare Fedora Feodorovna, de era atât de drăguță cu el? 

El strânse cu căldură mâna mică a contesei. 

— Eu mă bucur mult mai mult că pot să vă revăd! șopti 
el. 

Miu A [| Aare Aliri aj 
Muzica începu să cânte din nou și mai înainte ca alții să 
se fi putut apropia, contele Gorciacov o și luă la dans pe 
Fedora Feodorovna. 

Amândoi se învârteau prin mulţime, se amestecau 
printre celelalte măști și contele Gorciacov o strânse pe 
frumoasa femeie cu căldură la pieptul său. Iar prințesa nu 
numai că nu se împotrivi, dar se şi lipi fericită, de 
dănțuitorul său. 

Dar contelui Gorciacov i se păru ciudată purtarea 
prințesei, încă de la început, și cele ce urmară, avură 
menirea să-l întărească tot mai mult în credinţa că 
gingășia neobișnuită și felul drăgăstos de a fi al Fedorei 
Feodorovna nu-l priveau pe el, ci pe acela, pe care prinţesa 
îl bănuia în dominoul roșu. 

De aceea, contele Gorciacov își dădea acum și mai multă 
trudă, ca nu cumva să se trădeze. Nu vorbea, decât numai 
când era silit s-o facă, dar chiar și atunci, o făcea doar în 

șoaptă, așa că Fedora Feodorovna nu putea să-și dea 
seama că își schimba glasul. 

Guvernatorul Varșoviei hotări să urmeze și pe mai 
departe jocul început și se bucura mai dinainte că, în 
chipul acesta, va avea măcar prilejul să afle, cine era 
fericitul pe care-l favoriza prinţesa cu gratiile sale. 

Lumea urmărea cu multă încordare dansul prinţesei. Dar 
de data aceasta punctul de atracţie nu mai era prinţesa, ci 
dansatorul ei. 

Societatea adunată la bal nu bănuia cine se ascundea în 
dosul dominoului roșu. Şi niciun amănunt nu se putea 
observa, după care să-l fi putut recunoaște, căci faţa îi era 
acoperită cu desăvârșire de o mască întreagă, iar pe cap își 
trăsese gluga dominoului. 

Dar cel mai curios din toţi era prinţul Nișov, care-și 
întreba toţi prietenii și cunoscuţii: 

— Nu știi cine este dominoul acela roșu, care dănţuiește 
cu prinţesa? 

Dar nimeni nu putu să-i satisfacă curiozitatea. De altfel 
mai erau și alții care își spărgeau capul, spre a-și putea 
răspunde la această întrebare, dar nimeni nu era în stare 
să răspundă cu certitudine. 

— Eu cred - îi zise contele Ursakov, tânărului prinţ Nișov 
- că trebuie să fie vreun moșier de prin partea locului. 

— Vezi cum se lipesc unul de altul? 

— Tocmai aici stă ciudăţenia! De unde putem noi să știm 
cine a câștigat inima prinţesei în singurătatea castelului 
din Rudin. 

— Mi se pare că prinţesa nu va mai exista pentru noi, în 
seara aceasta! Dansul s-a sfârșit și dominoul roșu tot lângă 
ea a rămas. 

Cu aceste cuvinte tânărul prinţ își roti privirile în jurul 
său, căutând o altă mască frumoasă, cu care să se răzbune 
împotriva necredinţei prinţesei. 

Dănţuitorii nici nu apucară să se odihnească bine, că 
muzica și întonă danțul al treilea și Marius Gersot începu 

să îmbrâncească măștile, alergând în căutarea micuţei 
păstoriţe, care-i făgăduise lui dansul al treilea. 

Căutându-și dansatoarea, îl zări pe contele Gorciacov, 

șezând pe o canapea, alături de Fedora Feodorovna și 
vorbind cu ea. 
_ — Se pare că domnul guvernator are noroc astă-seară! 
În zadar, femeile nu pot fi înţelese niciodată! Aș putea 
spune că prinţesa a fugit din Varșovia, într-atâta îl ura pe 
contele Gorciacov, iar acum este în culmea fericirii că se 
vede din nou lângă omul pe care nu-l putea suferi! 

Deodată își zări păstoriţa și în curând se învârtea cu ea 
printre ceilalți dănţuitori. 

De la primele acorduri ale muzicii prințul Nișov nu mai 
avea astâmpăr. Deodată își luă inima în dinţi și se hotări 
să-i ceară prințesei un dans. 


Îi fu foarte greu să străbată prin mijlocul perechilor 
prinse în dans, dar în cele din urmă tot izbuti să-și croiască 

drum și ajungând în fața Fedorei Feodorovna se înclină 
adânc și zise: 

— Prinţesă, sunteţi liberă pentru dansul acesta? 

Și se aștepta ca frumoasa femeie să se ridice de pe 
canapea și prinzându-se braţ de braţ să se avânte amândoi 
în mijlocul vălmășagului învârtitor. 

Dar bietul prinţ se înșelă amar în așteptarea lui. 

— Ai întârziat, dragă prinţe! zise ea, privindu-l cu bine 
prefăcută părere de rău, dar dominoul roșu mi-a cerut 
dansul numai cu o clipă înaintea venirii d-tale! 

Tânărul prinţ se înroși de rușine și o mânie grozavă îi 
cuprinse sufletul. El socotea refuzul aceasta ca o palmă. 
Dacă ar fi putut l-ar fi străpuns cu privirile pe acela care se 
ascundea sub dominoul roșu. De faţă cu prinţesa însă, nu 
putea să-și arate mânia ce-l rodea și de aceea, se înclină 
tăcut, apoi se îndepărtă. 

Fedora Feodorovna se întoarse înspre dominoul roșu cu 
un zâmbet triumfător. 

— Cred că nu te supără răspunsul meu? 

— Dimpotrivă, nu pot decât să vă fiu recunoscător. 

— Dar atunci vino să dănţuim, căci altfel s-ar putea ca 
prinţișorul să se mai supere. 

Contele Gorciacov se ridică fericit și peste câteva clipe, 
cea mai invidiată pereche din seara aceea, lunecă din nou 
în acordurile muzicii. 

Acest dans al prinţesei pricinui o mare senzaţie. Datoria 
gazdei este de a dănțui pe rând cu toţi invitaţii. Dar Fedora 
Feodorovna nici nu băgă de seamă această datorie de bună 
creștere și se avântă într-al doilea dans cu dominoul roșu. 

Perechile alunecau încet în acordurile melodioase ale 
muzicii și toată lumea avea un simţământ de fericire. In 
amestecul acesta de graţie și duioșie. Contele Gorciacov o 
strângea la sine pe Fedora Feodorovna cu patimă 
crescândă, iar prinţesa răspundea tot mai fierbinte la 
aceste manifestări de dragoste ale dănţuitorului său. 

Iar când dansul se sfârși și perechile se grăbeau braţ la 
braţ spre locurile de odihnă, prinţesa îi șopti dominoului 
roşu. 

— Vino să mergem în odăile mai lăturalnice. Acolo nu ne 
va tulbura nimeni. Vom putea sta de vorba liniștiți. 

Contele Gorciacov zâmbi batjocoritor pe sub mască. 

Simţea că nu mai era departe clipa, în care urma să 
dezvăluiască taina acelei seri de bal mascat. Chiar dacă s- 
ar mai fi îndoit la început, chemarea aceasta a prinţesei l- 
ar fi făcut să fie încredințat că frumoasa Fedora 
Feodorovna bănuia pe altcineva în dominoul roșu pe care-l 
purta el. 

Venise la castelul din Rudin, fiindcă îi era tare dor de 
Fedora Feodorovna, iar acum, după ce o văzuse, hotări să 
nu se liniștească până nu o va recâștiga pe fermecătoarea 
femeie. Inima îi bătea sălbatic, ochii îi străluceau cu luciri 
pline de înţeles, căci știa că acum avea să fie numai între 
patru ochi cu prinţesa. Îndată însă i se strânse inima, 
gândindu-se că poate Fedora Feodorovna era a altuia! 

Poate? 

Fără nici o îndoială! 

Toate dovedeau aceasta. O cunoștea de multă vreme pe 
Fedora Feodorovna, dar niciodată n-o mai văzuse atât de 
pătimașă ca în seara aceea. Pe vremea șederii ei la 
Varșovia, prințesa fusese o frumuseţe rece, a cărei 
nepăsare de gheaţă îl înnebunise pe puternicul guvernator, 
care nu putea să facă altceva, decât să se târască umil la 
picioarele ei. 

Și acum? 

Acum o revedea pe Fedora Feodorovna schimbată cu 
totul. O revedea așa, cum n-ar fi crezut niciodată că ar 
putea fi femeia aceasta rece, nepăsătoare și mândră, o 
revedea îndrăgostită! 

Fermecătoarea stăpână a castelului din Rudin, pe care o 
curtaseră ațâți aristocrați, purta în suflet o dragoste fără 

margini, o dragoste, care făcuse din ea, atât de mult 
sărbătorita prinţesă, o sclavă, o biată și umilă sclavă. 

Dar oare pentru cine nutrea ea aceste simțăminte!'? 

Cine era fericitul? 

Cine izbutise să facă ceea ce o lume întreagă credea că 
este cu neputinţă? 

Cine o cucerise pe prinţesă? 

La întrebările acestea aștepta contele  Gorciacov 
răspuns. Sau mai bine zis, nu aștepta, ci voia. Fiindcă 
temutul guvernator al Varșoviei putea numai să vrea, nu să 
dorească. De aceea el hotări să afle cine era misteriosul 
fericit cu care-l asemuise prinţesa. 

Și în vreme ce mergeau agale - pentru a nu stârni 
curiozitatea mosafirilor - spre încăperile lăturalnice ale 
castelului, contele Gorciacov nu adresă o vorbă însoţitoarei 
sale, ci tot timpul se gândi la chipul în care ar putea afla 
numele tainicului iubit al prinţesei. 

În tot timpul convorbirii lor de până atunci, Fedora 
Feodorovna nu rostise nici o singură dată măcar, numele 
iubitului său, lucru pe care de altfel prinţesa îl făcuse 
anume, deoarece își dădea seama prea bine, în ce situaţie 
neplăcută ar fi ajuns, dacă cineva o auzea rostind numele 
Vulturului Morţii. 

În drum spre interiorul castelului, ei se întâlniră cu 
contele Ursakov. Tânărul conte se adresă îndată prinţesei: 

— Prinţesă - zise el - sunteţi liberă pentru dansul 
următor? _ 

Cuvintele acestea o încurcară pe Fedora Feodorovna. Își 
dădea seama prea bine că ar fi fost o nepoliteţe de 
neiertat, de a-l refuza și pe acest obișnuit dănțuitor al său, 
dar în același timp nici nu se putea împăca cu gândul că 
acest conte lipsit de tact avea să-i strice convorbirea între 
patru ochi, pe care și-o rânduise cu dominoul roșu, în dosul 
căruia îl bănuia pe Rimsky. 

Ea rămase pe gânduri, o clipă, dar muzica și începu și 
contele Ursakov își repetă rugămintea: 

— Îmi daţi voie, prinţesă? 

Fedora Feodorovna tot nu se putuse hotări. 

— Dragă Ursakov... 

Tânărul conte observă încurcătura în care se găsea 
frumoasa femeie și se scuză, pe un ton plin de ironie: 

— Iertaţi-mă, prinţesă, dacă v-am deranjat. Nu știam că 
sunteţi ocupată pentru toată seara... Dacă știam, nu vă 
tulburam... 

— Nu, nu, răspunse Fedora Feodorovna, căutând să-l 
împace cumva pe tânărul conte, pe care refuzul său îl 
jignise. Crede-mă însă, dragă Ursakov că sunt atât de 
obosită, atât de istovită, din pricina pregătirilor pe care le- 
a necesitat balul, încât simt o imperioasă nevoie să mă 
odihnesc puţin... Îţi făgăduiesc însă că, după miezul nopţii, 
când nu voi mai fi mascată, cel dintâi dans este al d-tale. 

Contele Ursakov se înclină și apoi se îndepărtă, iar 
Fedora Feodorovna își urmă drumul cu dominoul roșu. 

— Vezi - zise prinţesa, mustrându-l în glumă - ce nu fac 
eu pentru d-ta! Mă cert cu oaspeţii mei, sunt nepoliticoasă, 
nu dănţuiesc cu ei! Îmi închipui ce vor mai fi bârfind acum 
pe socoteala mea! Dar nu mă interesează niciunul din ei, 
așa că, nu-mi pasă nici de părerile pe care și le vor face 
despre mine. 

Ei ajunseră într-o încăpere împodobită cu plante exotice. 
Pe o măsuţă rotundă fuseseră așezate mai multe feluri de 
băuturi răcoritoare și sticle cu vin răcit la gheaţă. Lampa 
ce atârna din tavan răspândea o lumină dulce, care nu 
supăra ochii, cu raze prea tari. 

Dincolo de odaia aceasta se găsea camera de dormit a 
prinţesei. 

Fedora Feodorovna se așeză pe divan și contele 
Gorciacov luă loc lângă ea, mângâind drăgăstos mână 
catifelată și micuță a prinţesei. 

— Prinţesă - șopti Gorciacov, cu voce înăbușită, cum se 
cuvine să fie glasul unui îndrăgostit - de când aștept clipa 
aceasta, în care să pot fi singur, numai cu d-ta! 

— O dorinţă, care nu atârna decât de d-ta, spre a o 
vedea îndeplinită, răspunse prinţesa. 

— Sunt nespus de fericit că, în sfârșit, dorința aceasta 
mi s-a îndeplinit, urmă guvernatorul. 

— Nu te mai recunosc! exclamă Fedora Feodorovna, 
adânc mirată. Nici odată nu mi-ai vorbit așa! Ce s-a 
întâmplat cu d-ta? 

Dar guvernatorul își jucă rolul cu multă măiestrie. 

El răspunse înăbușit, cu glasul întretăiat, ca și când 
pieptul i-ar fi fost zguduit de o mare furtună sufletească: 

— Nu știu... ce s-a întâmplat... dar seara aceasta... când 
te-am văzut... când am putut să stau mereu lângă d-ta... și 
dansul... dansul, când te-am ţinut în braţele mele... când 
te-am strâns la pieptul meu... Fedora Feodorovna... d-ta 
ești cea mai frumoasă femeie din lume! 

Cum nu era nimeni prin apropiere, prinţesa își luă masca 
de pe faţă. 

Capul ei fermecător ieși atunci la iveală, cu gura bine 
tăiată, cu nasul fin, ale cărui nări tresăreau nervoase, cu 
ochii strălucitori și îmbujorarea pricinuită de apropierea 
bărbatului... 

Și în clipa aceea, revăzând chipul atât de mult dorit, 
contele Gorciacov uită de planul și de rolul pe care și-l 
luase, uită că hotărâse să afle, cine era fericitul ales al 
Fedorei Feodorovna și toată făptura lui nu mai era 
însufleţită decât de un singur gând: de gândul de a săruta 
buzele acelea trandafirii, zâmbitoare, ispititoare. 

— De ce nu-ţi scoţi masca! îl întrebă prinţesa. 

— Să mă trădez? 

— Nu te trădezi, căci aici nu suntem decât noi doi! 
răspunse prinţesa. 

Guvernatorul Varșoviei mai șovăi o clipă, neputându-se 
hotări, dacă să mai joace rolul pe care și-l luase, sau să 
renunţe la această comedie. Se gândi însă că, lucrul de 
căpetenie nu era aflarea numelui favoritului prințesei, ci 
recucerirea Fedorei Feodorovna. 

Motivul acesta era mult prea puternic pentru ca 
Gorciacov să nu-și ia masca de pe faţă, dintr-o singură 
mișcare. 

Un țipăt ușor urmă gestului lui Gorciacov. 

Fedora Feodorovna sări de pe canapea și strigă speriată: 

— Contele Gorciacov! 

Guvernatorul Varșoviei zâmbi, ironic. 

— De ce această nemărginită surpriză, frumoasă 
prințesă? Oare nu mă credeai pe mine sub dominoul roșu? 
Oare nu mie îmi erau adresate privirile cele înflăcărate? 
Nu pe mine ai vrut să mă cinstești cu dansurile d-tale? 

— Cum ajungi d-ta aici? 

— La fel ca și ceilalți! Am venit cu trăsura, ca și ceilalţi 
invitaţi, numai poate că puţin mai de departe decât ei. 
Mărturisesc însă că merita să fac un drum atât de lung 
spre a te revedea! 

— Dar eu nu te-am invitat! 

— Totuși, nădăjduiesc că nu-mi vei lua în nume de rău că 
am venit și neinvitat. 

— Nu, nu! 

— Aceasta este o dovadă mai mult de dorul arzător care 
m-a făcut să pornesc spre castelul din Rudin. Chiar în clipa 
în care am aflat că vei da un mare bal mascat, am hotărât 
să iau și eu parte la el, cu orice sacrificiu. Şase cai s-au 
prăpădit, până când am ajuns aici, dar tot am venit. 

Fedora Feodorovna tot nu se dezmeticise încă. Apariţia 
contelui Gorciacov însemna pentru ea o surpriză la care nu 
s-ar fi așteptat niciodată. Şi pe deasupra și împrejurările 
puţin obișnuite ale acestei revederi: ea îl bănuiește pe 
Stanislau Rimsky sub dominoul roșu... și când colo, masca 
ascundea pe dușmanul cel mai neîmpăcat al Vulturului 
Morţii! 

Se îngrozi la gândul că s-ar putea ca Rimsky să se 
ivească tocmai acum și să-l vadă acolo pe guvernatorul 
Varșoviei. Ce să facă spre a scăpa cât mai iute de acest 
oaspe nepoftit! 

Dar contelui Gorciacov nici prin minte nu-i trecea să 
plece. El era peste măsură de fericit, că în sfârșit, i se mai 
oferise prilejul de a sta de vorbă, între patru ochi, cu 
frumoasa prințesă și dădu îndată asaltul pentru cucerirea 
ei, 

— După câte văd, prinţesă, uimirea nu ţi-a trecut încă! 

— Da, da... Nu mă aşteptam la venirea d-tale! 

— Eu prinţesă sunt peste măsură de fericit că pot să te 
văd din nou!... Dar d-ta? 

Fedora Feodorovna zâmbi: 

— Vrei să mă simt și eu, tot atât de fericită?... Ai uitat 
oare că persoana d-tale mă lasă cât se poate de 
nepăsătoare? 

— Fedora Feodorovna, tot nu te-ai schimbat încă? 

— Și nici nu mă voi schimba vreodată! La ce bun m-aș 
schimba? 

— Nu fi atât de crudă! 

— Aceasta e o cruzime? 

— Îmi sfâșii inima! 

Prinţesa începu să râdă. 

— D-ta... d-ta vorbești astfel? Guvernatorul neîndurător 
al Varșoviei? Nemilosul asupritor al unui popor întreg știe 
să se înmoaie până într-atâta? 

— Acum nu sunt guvernator, ci numai un simplu 
îndrăgostit, care te imploră, Fedora Feodorovna, să te 
înapoiezi la Varșovia! 

— Dacă acesta ţi-a fost scopul, răspunse prințesa, cu o 
răceală de gheaţă, atunci, conte Gorciacov, ai făcut în 
zadar drumul până aici, căci tot fără de niciun rezultat te 
vei înapoia la Varșovia! 

— Gândește-te bine, Fedora Feodorovna! 

— N-am la ce să mă gândesc, căci în privința aceasta 
hotărârea mea este luata de mult. Crede-mă, conte 
Gorciacov că n-am plecat din Varșovia pentru a mă mai 
înapoia acolo! 

— De ce? Oare nu te-ai simţit îndeajuns de bine la 
Varșovia? 

— Crezi oare că era o cinste pentru mine ca toată lumea 
să spună că sunt ibovnica guvernatorului? Crezi că mă 
simţeam bine, când știam că un popor întreg mă hulește și 
mă urăște de moarte? 

— De ce să te urască? 

— Fiindcă ura, pe care locuitorii Varșoviei i-o păstrau 
contelui  Gorciacov - răspunse prinţesa, cu priviri 
întunecate - se revărsa și asupra mea, chiar dacă nu în 
aceeași măsură, dar totuși, îndeajuns pentru a nu mă simţi 
bine. 

Guvernatorul izbucni în râs. 

— Așadar, acesta este singurul motiv care te împiedică 
să te înapoiezi? 

— Nu! Toată făptura mea se revoltă la gândul 
reîntoarcerii! Și la urma urmelor, de ce m-aș întoarce?... 
Sunt liberă, nu atârn de nimeni și fac ceea ce-mi place! 

După cât vezi, Cetatea Rudinului nu este prea plicticoasă, 
mă simt destul de bine aici și în asemenea împrejurări cred 
că ar fi o prostie s-o părăsesc! 

Contele Gorciacov se apropie de prinţesă. Ochii lui 
aruncau scântei și în inimă i se aprinsese cu o patimă 
nebună, vechea dragoste, pe care încerca în zadar s-o 
potolească. 

— Dar dacă ţi-aș spune - zise el acum, cu voce înceată, 
dar plină de înţeles - întoarce-te la Varșovia... ca soţia 
mea? 

— Şi atunci ţi-aș spune „nu!” răspunse Fedora 
Feodorovna, cu nestrămutată hotărâre. 

— Ştiu că, bogăţia nu te atrage - răspunse guvernatorul - 
dar nu trebuie să uiţi înalta situaţie socială pe care o am și 
slujba pe care o îndeplinesc! 

— Dragă conte Gorciacov - zise prințesa, cu voce blândă, 
- e păcat să te obosești în zadar și să-mi înșiri cuvinte 
convingătoare, căci eu nu mă voi clinti din hotărârea pe 
care am luat-o și pe care o cunoști îndeajuns de bine. Ai 
dreptate că bogăţia nu mă atrage, deoarece eu însămi sunt 
îndeajuns de bogată. Nici puterea d-tale socială nu mă 
ispitește, fiindcă marea mea avere îmi dă putinţa să fiu 
puternică și eu! 

— Şi dragostea? 

— Pentru a doua oară nu mă voi mai mărita, decât numai 
cu bărbatul pe care-l voi iubi. Iar pe d-ta, dragă domnule 
guvernator, oricât de neplăcut mi-ar fi aceasta, trebuie să- 
ți mărturisesc că nu te iubesc și nici n-aş putea să te 
iubesc vreodată! 

— Așa?... exclamă contele Gorciacov, amărât, în vreme, 
ce dorul și patima ii răscoleau sufletul, cu furia unui 
vulcan, care se pregătește să erupă. Ei bine, eu totuși îţi 
voi arăta că vei fi a mea! 

Și dintr-o săritură fu lângă prințesă, o îmbrăţișă cu o 
pornire sălbatică și căută să o sărute. 

Fedora Feodorovna încercă să scape din braţele 
guvernatorului, ţipă, dar ţipătul ei nu ajunse până în sala 
balului, unde orchestra cânta neîntrerupt și perechile 
dănţuiau voioase. 

— Dă-mi drumul... dă-mi drumul! striga ea gâfâind. 

— Nu... nu-ţi dau drumul! răspunse guvernatorul, ca 
înnebunit de patimă. Nu vei măi scăpa din braţele mele... 
Vreau buzele tale... Și vei veni cu mine, la Varșovia... 
fiindcă așa vreau eu! 

— Dumnezeule!... Ajutor! se mai auzi odată vocea 
deznădăjduită a prinţesei, apoi buzele guvernatorului se 
apropiară de tot de gura Fedorei Feodorovna. 

Incă o clipă și o va ajunge. 

Dar în clipa aceasta, guvernatorul Varșoviei fu înșfăcat 
de un braţ voinic, care cu o singură, dar puternică 
smucitură, îl smulse pe contele Gorciacov de lângă 
prințesă. 

Guvernatorul Varșoviei își întoarse capul speriat. Nu 
putea să-și închipuie cine se amestecase într-o chestiune 
care-l privea numai pe el și pe Fedora Feodorovna. Dar 
zărindu-și agresorul, se înspăimântă și mai mult. În faţa lui 
stătea un bărbat înalt, voinic, îmbrăcat într-un domino, 
aproape tot atât de roșu, ca și acela, pe care-l purta el 
însuși. 

Agresorul se răsti la contele Gorciacov, cu o mânie, pe 
care nu și-o putu stăpâni îndeajuns: 

— Nemernic și ticălos ce ești! Nu ţi-e rușine să ataci o 
femeie care nu se poate apăra? 

Contele Gorciacov se dădu înapoi, speriat, din fața 
agresorului său care însă îl urmărea pas cu pas. 

— Ai merita - urmă mascatul - să te duc în mijlocul sălii 
de bal și acolo să te pedepsesc, în faţa tuturor oaspeţilor, 
pentru îndrăzneala și obrăznicia ta! 

Cuvintele acestea grele îi erau foarte neplăcute 
guvernatorului Varșoviei. 

— Nu știu, cine ești d-ta, dar în orice caz, nu-ţi dau voie 
să-mi vorbeşti astfel. Se vede că nu știi în fața cui te 
găsești! 

Al doilea domino roșu râse batjocoritor. 

— Cum să nu știu! Ştiu prea bine că acela care se 
găsește în fața mea este contele Gorciacov... Pe Călăul 
Varșoviei îl cunoaște toată lumea și toată lumea îl urăște... 

— Cum îndrăznești... cum îndrăznești să-mi vorbeşti 
astfel? strigă contele Gorciacov, furios. 

În loc de orice răspuns, mascatul sări la guvernator și 
pumnul lui puternic căzu pe faţa contelui Gorciacov. 

— Poftim! Vezi că îndrăznesc chiar și mai mult! 

Contele Gorciacov începu să urle ca o fiară. 

— Cutezi să ridici mâna împotriva celui mai credincios 
servitor al ţarului? Pentru aceasta vei pătimi amar! 

Și sări la agresor spre a-i smulge masca de pe față. Dar 
dominoul roşu văzuse îndată care era gândul 
guvernatorului și, mai înainte ca acesta să și-l fi putut duce 
la îndeplinire, pumnul lui de fier căzu încă odată, cu și mai 
multă furie, pe faţa contelui Gorciacov. 

Cu nasul spart, plin de sânge, guvernatorul se întinse la 
pământ, cât era de lung. 

El începu să strige îngrozit: 

— Ajutor! Ajutor!... 

Fedora Feodorovna rămase nemișcată. 

— Vezi, domnule conte - zise ea, batjocoritoare, - că tot 
se mai găsesc bărbaţi curajoși, care iau apărarea femeilor 
atacate cu lașitate! 

Dar, ca și când nici n-ar fi auzit cuvintele prinţesei, 
contele urlă mai departe: 

— Unde este? Trebuie să punem mâna pe el! 

Dominoul roșu dispăruse fără urmă. 

Sub înrâurirea primei spaime, contele IEI nici nu 
știa ce să facă. Să-și îngrijească nasul care-i sângera, sau 
să se repeadă după îndrăzneţul său agresor? 

El se adresă prinţesei, tremurând de ciudă: 

— Prinţesă! Oricât ar fi de neplăcut pentru dv. mă văd 
silit să dau ordin ca omul acesta să fie prins! Trebuie să-l 
pedepsesc pe acest răzvrătit, care a cutezat să ridice mâna 
asupra celui mai credincios ostaș al ţarului! 

— De ce i-ai dat prilej să-și ridice mâna asupra d-tale? 

— Nu fiți ironică, prințesă! Situaţia este foarte 
serioasă... 

Prinţesa arătă înspre sângele, care picura din nasul 
guvernatorului și adăugă, zâmbind: 

— Ai dreptate... sângeros de serioasă! 

Contele Gorciacov răspunse întărâtat: 

— Mă mir foarte mult, prințesă, că dvs.... luaţi 
întâmplarea aceasta cu atâta ușurință! Urmarea scenei ce 
s-a petrecut aici, adineauri, va fi foarte serioasă! 

— Aceasta te privește pe d-ta! 

— Prinţesă, vă rog să-mi spuneţi cine era bărbatul care 
se ascundea sub dominoul roșu? 

— Spre cea mai mare a mea părere de rău, trebuie să-ţi 
spun că nu pot! 

— Şi de ce nu? De ce șovăiţi să-mi spuneţi numele lui, 
când îl cunoașteţi? 

— Nu-l cunosc! 

— Afirmaţi cu atâta hotărâre? 

— Cu atâta hotărâre! Poate te îndoiești de cuvântul 
meu? 

— Îmi pare ciudat ca cineva să vă sară în ajutor fără să 
vă cunoască! 

— Nu uita, conte Gorciacov - răspunse prinţesa, pe un 
ton neobișnuit de tăios - că nu d-ta ești singurul bărbat de 
pe pământ! Mai sunt cavaleri... 

Contele n-o lăsă să sfârșească. El se înclină, rece, în faţa 
prinţesei. 

— Am înţeles răspunsul și nu vă voi mai plictisi! 

Cu aceste cuvinte părăsi încăperea și se duse de-a 
dreptul în sala de bal unde-l căută pe Marius Gersot. Dar 
nu-i fu prea ușor să dea de secretarul său, deoarece 
numărul celor de faţă era foarte mare și cei mascaţi în 
domino negru, ca Gersot, erau foarte mulţi. 

Contele Gorciacov opri trei dominouri negre, până când 
în sfârșit dădu peste cel căutat, în care se ascundea 
secretarul său. 

Marius Gersot îi făcea o curte îndrăcită micuţei păstorițe 
și retrăgându-se cu ea, într-un colţ nu prea umblat, căuta 
s-o încânte cu vorbe frumoase, dar deșarte, așa cum fac 
toţi tinerii de teapa lui. 

Ivirea contelui Gorciacov nu-l bucură prea mult, mai ales 
când observă starea de suflet în care se găsea 
guvernatorul. La un semn al stăpânului său, se ridică 
îndată de pe canapea și căută să se scuze în fata fetei: 

— Iartă-mă, dragă Olga că sunt nevoit să te părăsesc 
pentru câteva minute, dar mă cheamă cineva într-o 
chestiune foarte însemnată. Voi face tot ce-mi va sta în 
putinţă, spre a mă înapoia cât mai iute lângă d-ta, unde mă 
simt atât de bine. La revedere, jupâniţă! 

— La revedere, domnul meu! 

Contele Gorciacov își luă secretarul de braţ și porni cu el 
spre încăperea împodobită cu plante exotice. 

— Gersot, s-a petrecut ceva îngrozitor! 

— Ce anume, prea milostive stăpâne? 

— Am fost insultat! 

— Ne-mai-auzit! 

— Într-adevăr, este revoltător că s-a putut întâmpla așa 
ceva! 

— Şi cine este vinovatul? 

— Dacă aș ști... 

— Nici nu bănuiești măcar, prea milostive stăpâne? 

— Nu! 

— Poate vreun revoluţionar? 

— Poate! 

— Sau vreun dușman mai vechi? 

— Poate! 

— Nu cunoaștem niciun amănunt spre a putea stabili 
persoana mizerabilului? 

— Numai atât că este mascat într-un domino roșu... 

Ochii lui Gersot sclipiră de bucurie. 

— Atunci va fi ușor. Fără îndoială că ticălosul se simte în 
siguranță amestecându-se prin vălmășagul mulțimii și vom 
pune mâna pe el când se va aștepta mai putin. 

— Ai dreptate Marius! 

— Dar vreun alt amănunt nu ai băgat de seamă, prea 
milostive stăpâne? 

— E înalt de statură și dominoul lui e aproape la fel cu al 
meu. 

Gersot se întunecă din nou. 

— Prea milostive stăpâne, oare nu ne va fi dat ca în 
chipul acesta să punem mâna pe ițele unei vaste 
conspirații? 

— Ce te face să te gândești la așa ceva? 

— Dominoul roșu! 

— Nu te înţeleg. 

— Mă gândesc, prea milostive stăpâne, că, s-ar putea 
întâmpla ca cineva să fi prins de veste despre venirea 
noastră aici. Acest cineva, putea să afle chiar și amănuntul 
că domnul guvernator va veni îmbrăcat într-un domino 
roșu și atunci s-a mascat și el la fel, având un scop ascuns 
bine hotărât! 

Contele Gorciacov clătină din cap. 

— Gersot, tu vezi întotdeauna năluci! Nu-ţi închipui în 
jurul tău, decât numai conjuraţii și uneltiri ascunse... 
Crede-mă că, în jurul acestei întâmplări, nu se ascunde nici 
o uneltire politică. 

— Atunci? 

— Cred că este vorba de favoritul prințesei, deoarece 
dominoul roșu a venit peste noi tocmai atunci când... 
când... cum naiba să-ţi spun... când am vrut s-o sărut pe 
prințesă! 

— Atunci trebuie să pornim neîntârziat în căutarea lui. 

— Ai dreptate, Gersot, să pornim! 

O luară spre sala de bal în ușa căreia se despărţiră. 

Guvernatorul o luă la dreapta, iar Gersot la stânga, așa 
ca să nu poată scăpa din vedere niciun singur invitat. 

În aparenţă ei se plimbau fără nici un scop hotărât; în 
realitate însă, amândoi căutau din ochi dominoul roșu. Dar 
toată truda lor fu zadarnică, fiindcă niciun domino roșu nu 
se arătă prin sala de bal. Guvernatorului tot îi mai suna 
capul din pricina celor două puternice lovituri primite, dar 
mai mult decât durerea fizică îl supăra gândul că poate nu 
va izbuti să dea peste agresorul său și în cazul acesta va 
trebui să renunţe la răzbunare. 

Marius Gersot era și el foarte plictisit de această căutare 
zadarnică, deoarece el nădăjduia că se va putea înapoia cu 
o captură senzaţională, câștigând astfel și mai multe 
merite Înaintea stăpânului său. Dar agresorul 
guvernatorului Varșoviei intrase parcă în pământ. 
Renunţase la orice speranţă, când deodată zări un domino 
roșu în mijlocul mulţimii. 

— L-am prins! își zise el. Voi avea de grijă să nu-mi 
scape din ochi! 

Dominoul roșu se apropia tocmai de el. Dar Gersot, șiret, 
îl ocoli și când ajunse în spatele lui îi așeză mâna pe umeri 
şi-i zise: 

— Nu te supăra domnul meu... dar aș vrea să vorbesc 
ceva cu d-ta... Dacă ești bun, să mergem împreună până 
într-o odaie mai lăturalnică. 

Bărbatul mascat în dominoul roșu își întoarse capul. 

— Gersot... măgarule! răspunse guvernatorul. Nu cumva 
îți închipui că m-am insultat pe mine însumi? 

Gersot rămase încremenit. 

— Iartă-mă, prea milostive stăpâne, iartă-mă, bâigui el. 
Îmi va fi rușine toată viaţa de prostia pe care am săvârșit-o 
acum! 

Sub mască însă, el bufni în râs. 

Acum porniră amândoi în căutarea insultătorului. 

— Nu l-ai găsit? întrebă guvernatorul. 

— Nu este nicăieri! 

— Să știi că a dat bir cu fugiţii! 

— Şi eu cred la fel! Pe semne că și-a dat seama faţă de 
cine a fost atât de îndrăzneţ și a socotit că este mai bine 
pentru el să se facă nevăzut. 

Cu toate acestea nu renunţară la orice nădejde și se 
învârtiră și mai departe prin mijlocul mulţimii ce forfotea 
în sala de bal, căutându-l pe misteriosul domino roșu... 

Dominoul roșu era Stanislau Rimsky. 

După cum îi făgăduise Fedorei Feodorovna, el venise la 
balul mascat. Sosise prin coridorul secret, cu câteva 

minute după ceasurile zece și trecând prin dormitorul 
prinţesei, se duse în sala de bal... unde se ascunsese în 
dosul unui stâlp de marmoră, spre a putea observa mai 
nestingherit perechile dănţțuitorilor... 

Atunci prinţesa dănţuia cu contele Gorciacov și din 
purtarea ei, Vulturul Morţii înţelese îndată că, Fedora 
Feodorovna era încredinţată că dănţuiește cu el. 

El ar fi râs de această schimbare de roluri, dacă nu se 
temea că prinţesa ar putea să scape vreo vorbă, care să-l 
trădeze, nu numai pe el și prietenii săi, dar chiar și 
ascunzătoarea lor din Cuibul Vulturilor. De aceea își dădu 
toată osteneala de a ajunge în apropierea prințesei, ceea 
ce nu-i reuși însă deoarece, îndată după aceea, muzica 
începu să cânte din nou și Fedora Feodorovna porni și la al 
doilea dant, tot cu dominoul roșu. 

Rimsky, stătea la pândă și băgând de seamă că perechea 
ce-l interesa avea de gând să se retragă în mica seră a 
castelului, el o luă înainte și izbuti să se ascundă printre 
palmieri, mai înainte ca prinţesa și cu dominoul roșu să fi 
ajuns acolo. 

Și într-adevăr, peste câteva minute prinţesa se și ivi la 
braţul necunoscutului său însoțitor. 

Canapeaua pe care se așezară ei era în imediata 
apropiere a palmierilor... așa că Rimsky putea să audă 
fiecare cuvânt, pe care-l schimbau cei doi. 

Vulturul Morţii stătu liniștit în ascunzătoarea lui pândind 
convorbirea drăgăstoasă a celor doi, fără să crâcnească. 
Dar în clipa în care curtezanul prinţesei își scoase masca și 
în dosul ei se ivi chipul blestemat al guvernatorului 
Varșoviei, nu lipsi mult ca Rimsky să se trădeze. 

revolta, care-i bântuia sufletul. El nu putea să-și închipuie, 
cum se făcea că guvernatorul Varșoviei era acolo, la balul 
Fedorei Feodorovna. În clipele următoare însă, conversaţia 
prinţesei cu contele Gorciacov îl făcu să înţeleagă totul, și 
atunci văzu că explicaţia era mult mai puţin complicată 
decât bănuise el la început. 

Mâna lui Rimsky, se încleștă pe pumnalul cu plăselele de 
elefant, gata la orice moment să dea frunzele palmierilor la 
o parte, și să străpungă cu el trupul dușmanului său de 
moarte. 

Dar Vulturul Morţii nu-și pierdu cumpătul nici de data 
aceasta. 

El dădu dovadă încă odată, de bunul lui simţ și de 
judecata lui, într-adevăr cavalerească. El își dădea seamă 
că locul acesta nu era propice pentru ducerea la 
îndeplinire a răzbunării sale, deoarece ar fi băgat-o în 
bucluc pe Fedora Feodorovna, binefăcătoarea lor. Prinţesa 

ar fi fost vârâtă într-o foarte mare încurcătură dacă contele 
Gorciacov, guvernatorul Varșoviei, ar fi fost asasinat la 
balul mascat, la care fiecare mosafir fusese invitat de ea. 
Afară de aceasta, asasinarea guvernatorului ar fi 
dezlănţuit, prin împrejurimi o cercetare atât de 
amănunţită, încât nici ascunzătoarea lor n-ar mai fi scăpat 
neobservată și atunci ar fi trebuit să părăsească Cuibul 
Vulturilor, acest adăpost atât de sigur și plăcut. 

— Timpul n-a sosit încă - își zise el - dar aceasta nu 
însemnează că blestematul conte Gorciacov nu-și va primi 
răsplata pentru păcatele pe care le-a săvârșit împotriva 
Poloniei și-a fiilor săi! 

Însă în clipa în care purtarea necavalerească și lașă a lui 
Gorciacov o ameninţa serios pe prinţesa lipsită de orice 
apărare, Rimsky nu-și mai putu stăpâni mânia și ieșind ca 
din pământ, îi dădu puternicului guvernator o lecţie de 
bunăcuviinţă. 

Cele două lovituri de pumn, fuseseră o satisfacţie pentru 
Vulturul Morţii, care se făcu nevăzut, mai înainte ca 
guvernatorul să se fi dezmeticit. 

De altfel Rimsky se folosise cu multă iscusință de 
situaţia creată de puternicele sale două lovituri de pumn. 
În urma celei de a doua lovituri, contele Gorciacov 
ameţise. Lumea se învârtea cu el, totul se contopise 
înaintea ochilor săi, împiedicându-l de a mai vedea ceva 
hotărât, și în aceste câteva clipe de buimăceală, Rimsky 
dispăruse, ca și când niciodată n-ar fi fost pe acolo. 

El cunoștea îndeajuns firea violentă a contelui Gorciacov 
și știa că guvernatorul va căuta pe toate cărările să se 
răzbune pentru insulta care-i fusese adusă. Dominoul roșu 
îl trăda, ușor și de aceea, primul lui gând fu să-și schimbe 
înfățișarea. 

El văzuse mai dinainte că în una din încăperile din 
apropierea intrării se găseau nenumărate costume. Deci, 
îndată după săvârșirea grozavei insulte, se duse în odaia 

aceasta și lepădându-și dominoul roșu, se îmbrăcă în unul 
albastru. 

Schimbarea de costum avu loc în câteva clipe. După 
aceea Rimsky se înapoie în sala de bal, pe deplin convins 
că în noul său costum nu putea să-l mai recunoască 
nimeni. 

Și în curând îi fu dat să se încredinţeze că nu se înșelase 
în prima sa bănuială, deoarece nu peste mult timp, îl zări 
pe contele Gorciacov străbătând sala de bal, în tovărășia 
unui domino negru, în care recunoscu îndată pe trădătorul 
Marius Gersot. 

Rimsky râse cu poftă pe sub mască, apoi se îndreptă 
încet înspre bufet, unde se adunase o ceată mare de 
cheflii. 

O adevărată armată de lachei umblau de colo până colo, 
oferind băuturi răcoritoare, iar pe mese, acoperite cu feţe 
din olanda cea mai scumpă, mâncările și prăjiturile erau 
atât de multe încât ar fi ajuns spre a sătura chiar și o oaste 
întreagă. 

În imediata apropiere a lui Stanislau Rimsky, contele 
Walevsky vorbea cu un bărbat costumat în Rinaldo 
Rinaldini. 

— Te felicit pentru ideea costumului! Fără îndoială că, 
dacă ne am îi întâlnit noaptea, în pădure, te luam drept 
căpetenia unei bande de tâlhari! 

— Poate că mă luai drept Stanislau Rimsky! zise râzând, 
cel îmbrăcat ca bandit. 

Vulturul Morţii își încleștă pumnii că lumea îl dispreţuia 
și-l înjosea atât de mult, dar nu putea să se răzbune, fără a 
se trăda, așa că se văzu nevoit să tacă și nici măcar să nu 
răspundă la injuria care i se aducea. 

Acum se mai alăturară și alţi invitaţi celor doi de mai 
înainte și conversaţia urmă un fir foarte vioi. 

Dându-și masca puţin mai la o parte, Rimsky bău o 
oranjadă și fără ca cei din jurul lor să fi băgat de seamă, le 

spionă convorbirea, care se învârtea în jurul unei 
întâmplări, ce-l interesa în cel mai mare grad. 

Ei vorbeau despre soarta ciudată și crudă a Theodorei 
Malzin. 

— Domnii mei - zicea contele Walevsky - aici ne aflăm în 
fata unei ticăloșii, care abia are pereche în istoria 
popoarelor. Cei câţiva martori oculari, care mi au descris 
arderea pe rug a nenorocitei fete, acuzată de vrăjitorie, 
povestesc lucruri atât de înfiorătoare, încât ajungi să te 
îndoiești, dacă trăim într-adevăr în veacul al 
nouăsprezecelea! 

— Într-adevăr este de neînchipuit - urmă un altul - ca în 
zilele noastre să mai fie oameni care să creadă în 
vrăjitorie. 

— Cine vorbește despre oameni care să fi crezut în 
vrăjitorie? reluă contele Walevsky. La Malzin n-a fost decât 
opera unei răzbunări de o sălbăticie fără pereche. 

— Te înșeli, conte! În mintea strâmtă a poporului din 
Malzin se înrădăcinase credinţa că Theodora Malzin ar fi 
fost o vrăjitoare! 

— E cu neputinţă! 

— Dar nu numai ţăranii credeau aceasta, ci chiar și 
câţiva bărbaţi care și-au frecat coatele pe băncilor școlilor. 

Contele Walevsky, tot mai clătina din cap, neîncrezător. 

— Nu-mi vine să cred și pace! 

Alexandru Popov intră și el în încăperea unde era așezat 
bufetul. 

— Îţi voi dovedi îndată, - zise mascatul, care începuse 
această discuţie. Tocmai sosește unul din ei. Vă rog să-i 
ascultați părerea! 

Intre timp Popov ajunse la cercul alcătuit în jurul 
contelui Walevsky. 

— Bună seara, domnii mei! 

— Bună seara! 

— După cât văd, sunteţi prinși într-o discuţie foarte 
aprinsă. Vă deranjez? 

— Dimpotrivă! 

— Atunci îmi daţi voie să aflu și eu despre ce este vorba? 

— Despre moartea Theodorei Malzin! 

Pe chipul lui Popov trecu o umbră de-abia perceptibilă. 

— Așadar, vorbeaţi despre Vrăjitoarea din Malzin? Şi-a 
meritat soarta pe deplin. În chipul acesta ţinutul a scăpat 
de spiritul său rău. 

Contele Walevsky rămase surprins de acest răspuns... 

— Domnule Popov, d-ta, un om deștept, cum poţi să 
vorbești astfel? 

— Credeţi-mă, domnii mei, că, Theodora Malzin a fost o 
vrăjitoare. 

— Şi pe ce-ţi sprijini această părere? 

— Ea însăși mi-a spus-o! 

— Nu se poate! Când să ţi-o fi spus? 

— Veneam împreună de la înmormântarea părintelui său 
și în timpul convorbirii mi-a spus că omul nu poate să 
ajungă la o situaţie înfloritoare în viață decât numai dacă 
se împrietenește cu puterile întunericului. 

Stanislau Rimsky nu putea să asculte liniștit această 
minciună neobrăzată. 

El se ridică de la măsuţa la care se așezase, se apropie 
de cei prinși în discuţie și strigă: 

— Nu-i adevărat! 

Cei de faţă îl priviră uimiţi. 

Dar nedumerirea lor nu ţinu decât o clipă, căci vocea 
sonoră a Vulturului Morţii se ridică din nou. 

— Minti, EERTE Panoa Theodora a fost ucisă, dar r nu 
de țărani. Aceștia n-au fost decât uneltele unui om care și-a 
pus în gând nimicirea Malzinului. lar aţâţătorul, 
instigatorul... ai fost d-ta, Alexandru Popov! 

Afirmația aceasta căzu ca un trăsnet în mijlocul celor de 
faţă și toţi se uitau curioși, la misteriosul mascat. Popov 
era încurcat peste măsură. În cele din urmă, pentru a risipi 
tăcerea apăsătoare, începu să râdă. Dar se vedea prea bine 
că râsul lui era silit. 

— Ha ha ha! Mărturisesc că este o glumă de carnaval, 
foarte izbutită. Dar acum, spune-ne cine ești? 

—O iei drept glumă de carnaval? fu răspunsul 
neîndurător al Vulturului Morţii. Atunci te înșeli, căci toate 
acestea le-am spus foarte serios. 

— Domnul meu... dacă lucrurile stau astfel... atunci te 
somez să-mi spui cine ești... căci insulta aceasta... n-o pot 
lăsa să treacă... fără a-ţi cere satisfacţie! 

— Satisfacţie! răspunse Vulturul Morții, râzând 
batjocoritor. Nu cumva îţi închipui că mă voi purta ca și cu 
un cavaler cu un om atât de josnic! 

— Ce însemnează aceasta? 

— Dacă n-am vorbit destul de lămurit, pot să-ţi explic și 
mai bine. Este o josnicie că ai aţâţat poporul incult 
împotriva unei făpturi nevinovate și lipsită de apărare, dar 
este o mârșăvie și nevrednic de numele de om, ca astăzi, 
după moartea nefericitei fete, s-o mai și ponegrești! 

Cu aceste cuvinte, Rimsky se întoarse înspre contele 
Walevsky și însoțitorii săi, în faţa cărora înclinându-se 
curtenitor, urmă: 

— Domnii mei, iertați-mă că v-am tulburat. Dar scopul 
meu n-a fost altul decât de a-i arunca în faţă acestui ticălos 
că este un om care nu merită să stea alături de dv. 

După aceea, ca și când scena aceasta ar fi fost cât se 
poate de firească, făcu stânga-mprejur și părăsi bufetul. 

Timp de câteva minute Popov rămase ca lovit în cap. 

Ceilalţi îl priveau foarte miraţi și așteptau curioși să 
vadă cum se vor sfârși lucrurile. 

În cele din urmă, Popov exclamă, cu un zâmbet silit: 

— Domnii mei, printre invitaţii prinţesei se găsește un 
nebun! 

Contele Walevsky, răspunse ironic: 

— În orice caz, acesta este un mod foarte plăcut de a 
termina incidentul. 

Baronul Colin, pe care prietenii săi îl porecliseră 
„Muţko”, se amestecă și el în vorbă. 

— Dragă domnule Popov, mărturisesc sincer că nu sunt 
obișnuit să văd ca asemenea incidente să se socotească 
închise, printr-o simplă farsă, rostită în dosul 
insultătorului. Trebuie să afli cine este... 

— Dar bine, dragă Mutko, d-ta n-ai băgat de seamă că 
omul acesta este nebun? 

— Dimpotrivă, mie mi-a făcut impresia că era pe deplin 
conștient de ceea ce spunea și că, la caz de nevoie, ar 
putea chiar să-și dovedească afirmaţiile! 

Dar Popov zâmbi din nou, cu toate că zâmbetul lui era 
foarte acru. 

— Atunci, domnii mei - zise el - nu-mi rămâne, decât să 
constat că nu suntem de aceeași părere, deoarece eu 
susțin sus și tare că am avut de-a face cu un nebun, care 
nu-și dă seama de ceea ce spune! 

Cu aceste cuvinte își luă rămas bun și părăsi bufetul. 

Baronul Colin se uită uimit în urma lui. 

— Acum sunt și mai încredinţat - le zise el prietenilor săi 
- că ceea ce a spus străinul este adevărat, până la ultimul 
cuvânt. 

— Şi eu cred la fel, zise un altul. 

Al patrulea, un moșier de prin împrejurimi, fu și el de 
aceeași părere. 

— Pentru mine învinuirea aceasta nu este nici o noutate, 
deoarece de mult se șoptește că numai el ar fi ațâţat 
țărănimea împotriva Theodorei Malzin. Până astăzi însă, n- 
am auzit pe nimeni să i-o spună așa, de la obraz! 

— Dar ceea ce dovedește mai ales că învinuirea aceasta 
nu este o minciună - încheie discuţia contele Walevsky, - e 
chiar purtarea și graba cu care domnul Popov a căutat să 
fugă de lângă noi, spre a nu fi silit să se mai apere. În orice 
caz pot să vă spun că părerea mea despre el este făcută! 

În timpul acesta Alexandru Popov se pierduse în 
vălmășagul balului. El își pusese din nou masca pe obraz, 
poate și numai din dorinţa de a-și ascunde roșeaţa de până 
peste urechi. Atacul neîndurător al necunoscutului mascat 
îl supăra grozav, dar mai mult îl durea faptul că acesta îl 
înjosise tocmai în fata acelora de prietenia cărora era atât 
de mândru. 

El își frământa creierul, să vadă cum ar puteai ieși cu 
față curată înaintea contelui Walevsky și a prietenilor săi. 
El găsi iute o explicaţie și hotărî să spună că mai târziu s-a 

întâlnit din nou cu mascatul, care luându-și masca de pe 
obraz, s-a dovedit a fi un vechi prieten de la Moscova. In 
felul acesta, toată lumea va crede că totul n-a fost decât o 
glumă. 

— Acesta va fi lucrul cel mai bun! își zise el sfârșindu-și 
frământările. 

Deodată, cineva îl atinse pe umăr. 

Se întoarse speriat. 

În faţa sa stătea un bărbat de o statură neobișnuită și 
Popov se temea că și acesta îi va cere socoteală pentru 
moartea Theodorei Malzin. Cuvintele cu care i se adresă 
străinul nu făcură decât să-i mărească și mai mult 
bănuiala. 

— D-ta ești domnul Alexandru Popov? 

— Da! 

— Atunci te rog să mă urmezi fără întârziere! 

Popov se uită nedumerit la bărbatul care se ascundea în 
dominoul negru. 

Străinul îl prinse de mână, se apropie și mai mult de el 
și-i șopti la ureche: 

— Trăiască Ţarul! 

Popov răsuflă ușurat. Acum știa că străinul nu putea să-i 
fie dușman, deoarece rostise cuvântul de recunoaștere al 
spionilor, sau, după cum își spuneau ei, al „delegaților 
guvernului”. 

Și Popov îi răspunse străinului, cu simțământul omului, 
care a scăpat de o cumplită spaimă: 

— Merg domnul meu! Spuneti-mi pe unde s-o iau și vă 
voi urma pas cu pas. 

Marius Gersot - dominoul negru - porni prin forfoteala 
sălbatică a mosafirilor prinţesei și Popov trebui să-și adune 
toată agerimea spre a nu-și pierde conducătorul din ochi. 

Anevoiosul drum se sfârși în seră. 

Contele Gorciacov ședea pe una din bănci și când Popov 
se apropie, luându-și masca de pe obraz, îi făcu semn să se 
apropie cu un gest prietenos. 

— Vino mai aproape, domnule Popov! 

— Cu adâncă plecăciune, prea milostive stăpâne! zise 
Popov uluit. 

— Dacă nu mă înșel - urmă contele Gorciacov - d-ta ești 
delegatul secret al guvernului în ţinutul acesta. 

— La ordinele dv. prea milostive stăpâne. 

— În orice caz îmi pare foarte bine că această sarcină 
delicată a fost încredinţată unui om serios și de încredere 
ca d-ta. 

Popov se înclină din nou. 

— În totdeauna mi-am dat toată silinţa să fac faţă în 
chipul cel mai conştiincios, acestei  însărcinări. 
Nădăjduiesc că domnii guvernatori sunt mulțumiți cu 
activitatea mea. 

— Despre aceasta vom vorbi mai târziu. Deocamdată 
trebuie să ne ocupăm de o chestiune mult mai serioasă. 

— Porunciţi, prea milostive stăpâne! 

— Cred că d-ta cunoşti toți oamenii din ţinutul acesta! 

— Pe toţi aceia care au un rol oarecare. 

— Foarte bine! Atunci fără îndoială că d-ta trebuie să știi 
și cine ar putea fi acela, care a îndrăznit să mă atace astă 
seară, la balul prinţesei. 

Popov era gata să cadă la pământ de uimire. 

— Un atac... împotriva prea milostivului meu stăpân?... 
Ce-mi fu dat să aud?... Dar aceasta este îngrozitor. 

Contele Gorciacov căută să-l liniștească pe Popov care 
începuse să vadă lucrurile mult mai rău decât se 
petrecuseră în realitate. 

— Ei, dar aceasta nu poate fi un motiv să exagerezi, 
dragă domnule Popov! Mulțumită purtării mele curajoase, 
atentatul n-a avut urmări prea serioase. Când agresorul - 
contele Gorciacov nu vroia, sau, mai bine zis, nu-i dădea 
mâna să spună toate amănuntele - a făcut cunoștință cu 
pumnul meu de fier, a luat-o la fugă și a dispărut în 
mulțime. Alt indiciu n-am despre el, decât că era mascat și 
purta un domino roșu. 

— Dar atunci va fi ușor să punem mâna pe el! 

Contele Gorciacov clătină din cap. 

— Am încercat, dar în zadar. Fără îndoială c-a părăsit 
castelul, deoarece se temea de răzbunarea mea. 

— Dar atunci ce-i de făcut? întrebă Popov, deznădăjduit. 

Contele Gorciacov răspunse foarte hotărât: 

— D-ta, domnule Popov, trebuie să știi cine ar putea fi 
agresorul. D-ta însuţi ai spus că cunoști toată lumea din 
împrejurimi și, în consecinţă, trebuie să știi și cine ar putea 
fi îndeajuns de îndrăzneţ de a-și ridica mâna asupra celui 
mai credincios servitor al ţarului. 

Cuvintele acestea îl găsiră pe Popov foarte nepregătit. El 
rămase cu gura căscată și nu știa ce să răspundă. 

— Spre a fi sincer - zise el, în cele din urmă - trebuie să 
mărturisesc că în ţinutul acesta guvernul are mulţi 
dușmani dar eu nu-i pierd din ochi! 

— Să auzim, cine sunt aceștia? 

— Așa de pildă, este baronul Colin - începu Popov, 
hotărât de a se folosi de prilejul acesta neașteptat, spre a-i 
ponegri pe aceia care cu câteva minute mai înainte îl 
puseseră într-o situaţie atât de neplăcută. 

Contele Gorciacov făcu un semn și Marius Gersot 
însemnă numele baronului Colin într-un carnet. 

— Urmează, cine mai este? 

— Şi contele Walevsky, face parte din ei... 

— Foarte bine! Gersot, scrie! Contele Walevsky. Apoi? 

— Winterov, negustorul. 

— Winterov!... Mai departe! 

— Banov... învățătorul din Rudin! 

— Banov!... Altul! 

Popov își înșiră pe rând, toți dușmanii și-i râdea sufletul 
că în chipul acesta se putea răzbuna pe toți aceia care îi 
pricinuiseră vreodată vreo nemulțumire, oricât de mică. 

În cele din urmă, însă, contele Gorciacov se plictisi de 
numele acestea, care nu voiau să se mai sfârșească. 

— La naiba, domnule Popov, d-ta începi să exagerezi! D- 
ta te apuci să-mi înșiri toți oamenii, care ţi se par suspecți 
în ţinutul acesta și eu aștept de la d-ta un răspuns hotărât, 
asupra unei singure persoane. De aceea, te-aș ruga să-mi 
spui, care este părerea d-tale, în privinţa aceasta? 

Popov era tare încurcat. El se gândea, din nenumăraţii 
săi dușmani - avea atâţia, căci nimeni nu-l iubea - asupra 
cui să arunce bănuiala. Dar cum era cam încet la minte, 
până să apuce să rostească un nume, nerăbdătorul 
Gorciacov i-o luă înainte și zise: 

— După cât văd, dragă domnule Popov, nici d-ta nu ești 
mai deștept decât noi!... Te rog să nu te mai frămânţi 
atâta, fiindcă n-aş vrea ca din pricina mea să-ţi obosești 
creierul prea mult. 

Popov căută să se scuze, speriat: 

— Prea milostive stăpâne... puteţi să aveţi deplină 
încredere în mine... în orice chestiune... îmi jertfesc cu 
drag chiar și viaţa pentru ţar! 

— Ai face și bine să-ţi dai puţin mai multa osteneală - 
răspunse guvernatorul Varșoviei, tăios, căci în timpul din 
urmă plângerile împotriva d-tale sunt tot mai dese... 

— Plângeri împotriva mea? repetă Popov, îngălbenind. 
Dar ce învinuire mi se poate aduce? 

— Ţi-o voi spune, dacă te interesează, zise Gorciacov. 
Am primit mai multe denunţuri anonime, care spun că d-ta 
ai avea o bună parte de vină, în răzvrătirea ţăranilor din 
Malzin, care au pustiit castelul și au ucis-o pe Theodora 
Malzin. 

Pe Popov îl trecură toate nădușelile. Theodora Malzin îi 
procura pentru a doua oară, într-o singură seară, clipe 
foarte puţin plăcute. Fără îndoială că tot vrăjitoare fusese, 
dacă-i pricinuia neplăceri, chiar și de pe lumea cealaltă. 

— Dacă denunţurile au fost anonime - răspunse el - 
atunci nu este niciun motiv să vă neliniștiţi, căci nu pot fi 
serioase. Credeţi-mă, domnule guvernator că sunt puţini 
aceia care să-l servească pe ţar cu mai multă râvnă ca 
mine! Tocmai de aceea am mulţi dușmani, fiindcă îmi 
îndeplinesc prea conștiincios datoria pe care o am faţă de 
stăpânire. 

După ce-l făcu să tremure puţin, contele Gorciacov căută 
să-l liniștească. 

— Nu trebuie să te sperii, domnule Popov! Atâta timp, 
cât vei fi credincios guvernământului din jurul Rudinului, 
nu vom cerceta să aflăm dacă învinuirile ce ţi se aduc sunt 
întemeiate sau nu. Până acum suntem mulţumiţi cu 
serviciile pe care ni le-ai adus. Îţi atrag atenţia însă, că, și 

de acum înainte trebuie să lucrezi cu aceeași râvnă, ca și 
până acum, deoarece de astăzi înainte vom avea și mai 
multă nevoie de d-ta! 

— La ordinele dv. domnule guvernator. 

Contele Gorciacov se ridică de pe bancă și plimbându-se 
aruncă o privire în încăperea vecină, spre a vedea, dacă nu 
cumva îi spionase cineva. Dar și odaia aceea era goală 
deoarece dansul era în toi și musafirii se îmbulzeau în sala 
de bal. 

— Mai porunciţi ceva, prea milostive stăpâne? întrebă 
Alexandru Popov, foarte umil. 

— Cum să nu! răspunse guvernatorul. Te-am chemat 
doar, spre a discuta cu d-ta, chestiuni de mare 
însemnătate. Tocmai de aceea am vrut să mă încredinţez 
dacă convorbirea noastră nu mai are și vreun martor 
nechemat. 

Popov se întoarse înspre guvernator, cu o privire plină 
de așteptări. Guvernatorul se aplecă la urechea delegatului 
din Rudin și-l întrebă în șoaptă: 

— Ai făcut ceea ce ţi-am cerut în scrisoare? 

— Prinţesa? 

— Da. Ai spionat viaţa Fedorei Feodorovna? 

Popov dădu din cap. 

— Am spionat-o cu cea mai mare luare aminte, dar în 
privinţa aceasta n-am nimic de raportat. Spre a-mi ușura 
sarcina, am făcut apel și la serviciile surorii mele. Olga 
este cea mai bună prietenă a prinţesei și-mi spune tot ce se 
petrece la castel, fără să-și dea seama ce cauză servește. 

— Foarte bine! exclamă contele Gorciacov, dând din cap. 

— De aceea, prea milostive stăpâne, pot să vă raportez 
totul, după cum este în realitate. Prinţesa trăiește cu totul 
retrasă de lume, în castelul ei de la Rudin. Singura ei 
patimă este călăria. Încolo nu prea iese din castel. De când 
și-a luat reședința aici, vânătoarea rânduită în primăvara 
aceasta este cea dintâi schimbare care a survenit în viaţa 
ei. 

— Şi în privinţa dragostei, cum stăm cu prințesa? 
întrebă contele Gorciacov mai departe. 

— Aceasta este o taină și pentru mine! răspunse 
Alexandru Popov. Niciun străin nu trece pragul castelului 
și după cât știu eu, nu este nimeni în ţinutul acesta care să 
se poată făli că a stârnit un simțământ de dragoste în 
sufletul prinţesei. _ 

Răspunsul acesta îl cam uimi pe contele Gorciacov. În 
mintea lui el își făcuse socoteala că Rudinul este o 
localitate mică, unde se poate ţine seamă cu ușurință de 
chestiunile de inimă și unde viaţa castelanei poate fi 
urmărită pas cu pas, fără a da de bănuit. Acum trebuia să- 
și dea seama că se înșelase în această socoteală. 

El rămase pe gânduri timp de câteva clipe. Se gândea în 
ce chip ar putea să dobândească vreo dovadă în privința 
aceasta, deoarece era pe deplin încredințat că agresorul 
nu putea să fie decât un bărbat care era legat sufletește de 
Fedora Feodorovna... 

— Dar d-ta, domnule Popov, în ce relaţii ești cu prințesa? 
întrebă el, după o scurtă pauză. 

— Suntem vecini pașnici. După cum v-am mai amintit, 
sora mea Olga a fost distinsă de prinţesă cu prietenia sa, e 
în fiecare zi la castel și după cât știu eu, prinţesa n-are 
taine faţă de ea. 

Contele Gorciacov își frecă mâinile. 

— Minunat! Planul meu este gata! 

— Care, prea milostive stăpâne? întrebă Popov, cu ochii 
mari deschiși. 

— Trebuie să te folosești de intervenţia surorii d-tale, 
pentru a face ca un om, pe care-l voi trimite eu, să fie 
băgat în slujbă la castel. Crezi că vei izbuti să faci aceasta? 

— Fără nici o îndoială! răspunse Popov cu hotărâre, 

— Cred însă că nu mai este nevoie să subliniez că nici 
chiar sora d-tale nu trebuie să afle că omul pe care-l va 
face să fie primit în castel este omul meu de încredere. 

Popov se înclină. 

— Am înţeles, prea milostive stăpâne! 

— Şi despre ce slujbă ar putea să fie vorba? 

— În privinţa aceasta să nu vă îngrijiţi, zise Popov. 
Tocmai ieri s-a întâmplat o nenorocire cu pădurarul 
prinţesei. A pornit în urmărirea unor braconieri care l-au 
ucis. Așa că, slujba de pădurar ar fi liberă. 

Contele Gorciacov zâmbi satisfăcut. 

— Foarte bine, domnule Popov! Chiar zilele acestea se 
va înfățișa la d-ta un om, care cred că va fi foarte nimerit 
pentru însărcinarea pe care vreau să i-o dau. 

— Iar eu voi îngriji - răspunse Popov - ca omul acesta să 
ajungă în slujba despre care v-am vorbit. 

— Bine, domnule Popov! Acum mai am să-ţi dau o veste 
îmbucurătoare. 

— Care ar fi prea milostive stăpâne? 

— Ti-am adus cele zece mii de ruble care ţi se cuvin 
pentru un sfert de an de îndeplinire a slujbei de delegat 
secret al guvernului. 

— Vă sunt adânc recunoscător, prea milostive stăpâne! 

Gersot își și scoase din buzunar punga umflată cu bani, 
din care scoase zece hârtii de câte o mie de ruble, pe care 
apoi i le înmână lui Popov, în schimbul unei chitanţe de 
primire. Moșierul ascunse banii în buzunar cu o mulţumire 
nețărmurită. 

Contele Gorciacov își luă rămas bun. 

— Așadar suntem pe deplin înţeleși. Ti-am spus care este 
dorința mea și nădăjduiesc că nu-mi vei da prilejul să-mi 
pară rău de încrederea pe care ţi-am dovedit-o. Sper că și 
de astăzi înainte vei fi un slujitor tot atât de harnic al 
guvernământului, după cum ai fost și până acum. 

Lui Popov îi căzu tare bine lauda aceasta. El se înclină 
adânc în faţa guvernatorului Varșoviei. 

— Voi face tot ce-mi va sta în putinţă spre a merita și pe 
mai departe încrederea pe care mi au arătat-o 
guvernămintele! 

După această făgăduială se îndepărtă. 

Își așeză din nou masca pe ochi și se amestecă în 
vălmășagul mulțimii. 

O căută pe Olga și în curând o și găsi pe mica păstoriță. 

— Bine că te-am găsit, Olga! îi zise el. Mi-ajunge cât am 
stat la bal! Să mergem acasă! 

— Atât de iute? exclamă păstorița, vădit nemulțumită. 

— O chestiune foarte însemnată mă silește să părăsesc 
balul! 

— Dar nici n-a bătut miezul nopţii ca să se scoată 
măștile! Să stăm măcar până la douăsprezece! 

— Nu se poate Olga! Nu fi neascultătoare! 

— Vrei să-mi strici seara aceasta? 

— Cu cel dintâi prilej te vei despăgubi! 

— Sunt supărată pe tine! 

— Haide, fii cuminte! S-o căutăm pe prinţesă spre a ne 
lua rămas bun de la ea! 

Toate încercările Olgăi rămaseră fără rezultat; fratele ei 
era neînduplecat. 

După o scurtă căutare Popov o zări pe Fedora 
Feodorovna! 

— Uite-o, se plimbă pe acolo! îi zisei el surorii sale. 

Și într-adevăr, prinţesa îmbrăcată în costum de ţigancă 
se plimba la braţul unui domino verde. 

lar acest domino verde nu era nimeni altul decât 
Stanislau Rimsky, care după ciocnirea avută cu Popov, 
socotise că era mai cuminte să-și schimbe dominoul din 
nou. 

După noua travestire, cel dintâi gând al lui fu de a se 
duce la prințesă spre a o ruga să-i acorde un dans. 

Fedora Feodorovna îi recunoscuse vocea și în clipa 
următoare ei alunecau ritmic prin sala de dans, în 
acordurile melodioase ale orchestrei. 

Fedora Feodorovna se folosi de acest prilej, spre a-şi 
arăta recunoștinţa pe care i-o purta: 

— Îți multumesc din tot sufletul pentru intervenția d-tale 
curajoasă! 

— Nu merită să mai vorbim despre întâmplarea aceasta! 

— Ba da, fiindcă m-ai scăpat din ghearele lupului. 

— Nu mi-am făcut decât datoria! Dacă în locul dv. ar fi 
fost o femeie străină, aș fi făcut la fel. 

— D-ta ești un adevărat bărbat! 

— M-aţi recunoscut, prințesă? 

— Îndată! 

— Cum a ajuns aici blestematul acela? 

— Nici eu nu pot să-mi dau seama! 

— Vă închipuiţi la ce încercare au fost puși nervii mei, în 
urma acestei revederi! 

— Îmi închipui! 

— Numai din consideraţie pentru dv. nu am terminat cu 
el. N-am voit să vă pricinuiesc neplăceri, când aţi fost atât 
de ospitalieră cu noi. Dar nu face nimic; nădăjduiesc că voi 
mai avea prilejul să mă întâlnesc cu el și încă în asemenea 

împrejurări, când să nu mă mai împiedice nimic de a fi 
neîndurător. 

Orchestra se opri, dansul încetă și perechile porniră să 
se plimbe, braţ la braţ. 

— Păcat, zise Rimsky - că se apropie miezul nopţii și voi 
fi silit să mă retrag în ascunzătoarea mea! 

— Mie îmi pare și mai rău! zise prinţesa încet. 

Ei porniră înspre odăile lăturalnice unde se odihneau 
dansatorii, când Rimsky îl zări pe Popov, care se apropia. 

— Priviţi, prinţesă, îi zise Rimsky, Fedorei Feodorovna. 
Popov și cu sora lui se apropie de noi. 

— Văd că-i cunoști foarte bine pe oamenii mai de seamă 
ai ținutului! ÎI știi și pe Popov... 

— Din nefericire îl știu... 

— Dar sora lui este o făptură tare drăgălașă. 

— O cunosc și pe ea. E drăgălașă, dar e neîndemânatică 
la călărie. Zilele acestea... 

— Nu mai urma - îi tăie vorba prinţesa - cunosc 
întâmplarea! Mi-a povestit-o Olga. Olga îmi spune totul. 
Pot să-ţi dezvălui chiar că fetiţa este îndrăgostită de d-ta! 

— Serios? 

În timpul acesta Popov și cu sora lui ajunseră lângă ei, 
așa că nu mai putură urma convorbirea. 

Prințesa se adresă mirată mosafirilor săi: 

— Nu cumva aveţi de gând să părăsiţi castelul? 

— Din păcate, trebuie să plecăm prinţesă! zise Popov, 
dând din cap. 

— Atât de iute? Dar de-abia acum va începe petrecerea, 
când invitaţii își vor scoate măștile! 

— Şi eu am spus la fel! se amestecă în vorbă și Olga. 

— Nu se poate, prințesă! Trebuie să mergem!... Nu mă 
simt tocmai bine și aș vrea să mă odihnesc! 

— Îmi pare foarte rău că plecaţi! 

Popov se înclină înaintea prinţesei. 

— Numai nouă ne poate părea rău că suntem nevoiţi să 
părăsim o societate atât de aleasă și plăcută! Aș avea însă 

și o rugăminte, prințesă, dacă mi-aţi da voie să v-o 
adresez! 

— Spune-o, dragă Popov! 

— Având în vedere că în timpul din urmă Vulturul Morţii 
devine tot mai îndrăzneţ în atacurile pe care le dă prin 
împrejurimi, v-aș ruga să fiţi atât de bună și să-mi daţi pe 
unul din servitorii dv. înarmaţi spre a mă însoţi până acasă. 

— Cu dragă inimă, domnule Popov. 

— Vă mulţumesc din adâncul sufletului. 

— Dar mă mir - zise prinţesa, cu un surâs plin de înţeles, 
- că ceri un însoțitor, când toata lumea te știe ca un om 
foarte curajos! 

— Da...da... 

— Cred că n-ar fi pentru prima oară că ai face drumul 
acesta singur! 

— Este adevărat, prințesă, dar de data aceasta... 

Popov nu sfârși fraza. 

Prinţesa îi observă încurcătura. 

— Din moment ce întrebările mele îți sunt neplăcute, nu 
voi mai căuta să le repet. Vei avea însoţitorul dorit! 

— Pentru nimic în lume, prinţesă! Cum ar putea să-mi fie 
neplăcute, întrebările dv.? V-am cerut un însoțitor, 
deoarece de data aceasta am la mine o sumă mai mare de 
bani, care mi-a fost înmânată la balul din seara aceasta. 

Fedora Feodorovna dădu din cap. 

— Acum îţi înţeleg îngrijorarea și cred că este 
îndreptăţită, mai ales dacă e vorba de o sumă mai mare... 

— Îndeajuns de mare. Zece inii de ruble! 

Stanislau Rimsky auzise totul și începu să zâmbească pe 
sub mască. După aceea se îndreptă înspre prințesă, și se 
înclină în faţa ei, ca și când ar fi vrut să-și ia rămas bun. 

Prinţesa se adresă lui Popov și sorei acestuia: 

— Vă rog să mă iertaţi pentru o clipă! Mi se pare că 
dănţuitorul meu vrea să se retragă. Mă înapoiez îndată. 

Fedora Feodorovna înţelesese gândul lui Rimsky de a se 
retrage și se îndepărtă cu el la câţiva pași de Popov și 
Olga. 

— Prinţesă - zise Vulturul Morţii - aţi auzit ce a spus 
omul acesta? 

— Am auzit. 

— Atunci trebuie să-mi daţi o mână de ajutor, spre a-mi 
putea duce planul la îndeplinire. 

— Poţi să te bizui pe mine! 

— Pe omul acesta îl voi prăda la noapte. 

— Rimsky, pentru d-ta voi face orice! 

— Nu vă cer, decât să-i mai rețineți aici, măcar o 
jumătate de ceas - zise Rimsky, în șoaptă - și să le daţi ca 
însoțitor un om care să nu fie prea bine înarmat! 

— Îţi voi îndeplini amândouă rugăminţile - răspunse 
Fedora Feodorovna, cu supunere oarbă. Nu mi va fi greu 
să-i mai ţin aici, câtva timp, iar ca însoțitor ţi-l voi da pe 
Vasile, care-și pierde capul la cea dintâi împușcătură. 

— Vă mulțumesc, prințesă! 

— Te rog însă, să-l cruţi pe Vasile! 

— Vă făgăduiesc! 

Rimsky dispăru în mijlocul mulţimii, iar Fedora 
Feodorovna se înapoie la Popov, căruia îi zâmbi, 
fermecător: 

— Ei, dragă Popov, te-ai răzgândit? Nu vrei să rămâi 
aici? 

— Îmi paie foarte rău, prinţesă, dar oricât mi-ar fi de 
drag să rămân, n-o pot face! 

— Iar eu mă încăpăţânez să nu-ţi dau drumul!... Nu vezi 
ce bine se simte Olga aici?... Te-ar lăsa inima s-o întristezi 
pe buna și mica mea prietenă? 

— Cu alt prilej va rămâne mai mult. 

— Cine poate ști când va mai fi în nou bal mascat la 
castelul din Rudin! Rămâneţi aici, măcar până la miezul 
nopţii, când invitaţii își vor scoate măștile și vom ști despre 
toţi cine sunt. 

— Da, să rămânem măcar până atunci! îl imploră și 
Olga. 

Fedora Feodorovna observase că și Popov începuse să se 
înmoaie și urmă să-l roage să rămână. 

— Miezul nopţii e aproape! Cred că pentru mine, dragă 
domnule Popov, poţi să-ţi mai jertfești o jumătate de oră 
din odihnă! 

— Dv. prinţesă, nu vi se poate refuza nimic! zise Popov 
spre marea bucurie a Fedorei Feodorovna. Vom rămâne! 
Dar plecăm, îndată după miezul nopţii! 

— Atunci nici nu te voi mai reţine - făgădui prinţesa. 

Olga nu-și putu stăpâni bucuria și sărind de gâtul 
prinţesei, o acoperi cu o ploaie de sărutări. 

— Dragă, dragă, prinţesă, cât de fericită mă faci! 

lar peste câteva minute, mica păstoriţă se plimba la 
braţul lui Marius Gersot. 

În timpul acesta musafirii pândeau orologiul cu mare 
nerăbdare, așteptând ca cele două arătătoare să se 
unească la ceasurile douăsprezece. Mulţi erau curioși să 
vadă cutare sau cutare mască, pe cine ascundea. Până în 
cele din urmă, nici lui Popov nu-i mai păru rău că rămăsese 
la bal, deoarece în chipul acesta nădăjduia că va vedea 
cine a fost îndrăzneţul care cutezase să-i arunce în față 
grozava învinuire. 

Cu cât se apropia miezul nopţii, cu atât mai mare 
înfrigurare cerceta puhoiul mascaţilor, fără însă a izbuti să 
dea peste dominoul albastru. Faptul acesta îl făcu să fie 
mai nervos, dar în curând uită de neplăcerea avută, 
gândindu-se la răsplata împărătească pe care o primise de 
la guvernatorul Varșoviei pentru serviciile aduse 
guvernământului. 

Alexandru Popov era bogat, dar ca toţi bogătașii era 
nesătul și dorea să aibă tot mai mult. Pe vremea aceea 
zece mii de ruble însemnau o sumă foarte mare și 
alcătuiau o dovadă de risipă cu care răsplăteau guberniile 
rusești serviciile de spionaj pe care li le aduceau oamenii 

lor de încredere. Obiceiul acesta era practicat în toate 
colțurile puternicei Rusii, dar mai ales în ţinuturile locuite 
de polonezi, unde, din pricina necontenitelor conjuraţii, 
guvernămintele ţineau nenumărați spioni, pe care îi 
răsplăteau împărătește. Cu supravegherea acestor spioni, 
numiţi „delegaţi ai guvernului”, fusese însărcinat contele 
Gorciacov, care se achita foarte conștiincios de datorie și 
mergea personal și de mai multe ori pe an la fiecare 
delegat, spre a se încredința de activitatea lui și spre a lua 
el însuși informaţiile de care avea nevoie. 

În cele din urmă sosi și miezul nopţii și mulţimea 
invitaţilor își scoase masca, în mijlocul unui bairam de 
nedescris. Voia bună și râsetele răsunau din toate colțurile. 
Gersot luase și el masca de pe faţa micuţei sale păstoriţe și 
rămase uluit, când văzu chipul drăgălaș al copilei ce stătea 
în faţa lui. Dar se bucură și mai mult când află că frumoasa 
lui dănţuitoare era sora mai mică a domnului Popov. 

În schimb Olga nu era și ea tot atât de încântată de 
cucerirea lui Gersot. Oricât de fin și de curtenitor era 
secretarul guvernatorului Varșoviei, față de ea, inima nu i- 
o putea mișca. Gândurile fetei zburau tot înspre 
misteriosul său necunoscut și acum, după ce toată lumea 
își scosese masca, fiind miezul nopţii, se uită curioasă în 
jurul său, spre a vedea dacă salvatorul ei nu se afla cumva 
și el printre invitaţii Fedorei Feodorova. 

Dar în zadar îi fu toată așteptarea, în zadar se uită 
cercetător, în toate părţile! Străinul, pe care-l închisese în 
inima sa, încă de la cea dintâi întâlnire a lor, nu era 
nicăieri. 

Așa că, vrând nevrând, trebui să-l primească pe Marius 
Gersot, ca dănţuitor; după dans însă, porni îndată spre 
casă, împreună cu fratele său. 

Fedora Feodorova își conduse mosafirii și în vreme ce 
aceștia se pregăteau de drum, în vestiar, ea-l chemă pe 
Vasile la sine. 

— Îţi voi da o însărcinare de mare însemnătate, îi zise 
prinţesa, bătrânului servitor. 

— Porunciţi, prea milostivă stăpână! 

— Întrebarea e însă, dacă ești îndeajuns de curajos? 

Este adevărat că în vinele lui Vasile nu prea curgea 
sânge de erau, dar nu îndrăzni să-și trădeze frica. 

— Nu mă sperii de propria mea umbră! - răspunse el, 
zâmbind. 

— Atunci totul e în regulă! Domnul Popov m-a rugat să-i 
dau un însoțitor, deoarece se teme ca vreuna din bandele 
de tâlhari care colindă prin împrejurimi, să nu l atace. 

Vasile păli și începu să tremure din tot trupul. 

— Sfântă Maică Precistă, ajută-mă! Prea milostivă 
stăpână, doriţi într-adevăr să... 

— Foarte într-adevăr! Nu cumva ţi-e teamă? 

— Nu;...nu! 

— Atunci? 

— Intr-adevăr nu văd ce aș putea...Voi îndeplini 
porunca! 

— Vino cu mine în sala de arme, să-ţi alegem o pușcă, de 
care să se sperie bandiții! 

Vasile tot nu-și reveni încă din spaimă; el o urmă pe 
prinţesă cu simțământul omului, care se duce la moarte. 

El mormăi îngrozit: 

— Numai Rimsky de nu s-ar rătăci în calea noastră! 

— Ce fel de bărbat ești? se răsti la el Fedora 
Feodorovna. Vrei oare să te fac de râs, ducându-mă eu 
însă-mi să-l însoțesc pe domnul Popov? Aș vrea să văd, cine 
ar îndrăzni să mă atace, când aș avea o armă în mână! 

Vasile se scuză, dar tot tremurând: 

— Nu sunt eu fricos, prea milostivă stăpână! Dacă 
trebuie, mă măsor chiar și cu dracul! 

Prinţesa luă dintr-un dulap o flintă veche, care nu mai 
văzuse praf de pușcă de zeci de ani. Ca înfățișare însă, 
părea menită să ucidă zece oameni, cu un singur foc. 

— Bagă de seamă - zise Fedora Feodorovna, întinzându- 
i-o lui Vasile - e încărcată și ia foc foarte ușor! 

Un nihilist nu-și poate duce bomba cu mai multă 
precauţie decât aceea cu care Vasile luă pușca din mâinile 
prinţesei. 

Fedora Feodorovna știa ce face. Ea era pe deplin 
încredinţată că omul acesta nu putea să fie primejdios 
pentru Stanislau Rimsky. 

— Acum du-te și îngrijește ca totul să fie pregătit pentru 
plecarea domnului Popov. Îţi mai atrag însă luarea aminte 
înc-odată, să fii cu ochii în patru! Nădăjduiesc că nu se va 
întâmpla nimic și te vei întoarce întreg! 

— Doamne, de m-aș vedea odată întors! se gândi Vasile, 
care tremura ca varga. 

Se simţea foarte prost dispus, pe deoparte, din pricina 
primejdioasei călătorii, pe de altă parte, fiindcă fusese 
smuls din mijlocul celei mai plăcute petreceri. 

În vreme ce oaspeţii petreceau în sala de bal, el juca 
zaruri, cu ceilalți servitori și acum era nevoit să-și 
întrerupă jocul, spre a alerga în ajutorul lui Popov, pe care 
nu-l putea suferi. El îl ura de mult pe burtosul moșier, 
fiindcă. Întotdeauna fusese tare zgârcit în darea bacșișului 
și pe lângă asta, îi mai vorbea și atât de mândru, încât îl 
apuca groaza, chiar și numai când se gândea la el. 

Nici pentru însoţirea aceasta nocturnă nu nădăjduia 
vreun bacșiș mai ca lumea. Ştia prea bine că Popov era în 
stare să-i scoată ochii cu vorbe bune și poate, cu vreun 
pahar de vutcă. 

În asemenea împrejurări, el se pregăti de drum fără 
nicio tragere de inimă și tare ar fi vrut mai bine să rămână 
acasă. Dar o iubea și o stima prea mult pe prinţesă, pentru 
a încerca măcar să se împotrivească. 

Când totul fu gata, își luă rămas bun de la prietenii săi, 
care rămaseră să joace zaruri și pe mai departe. 

— Dracul să-l ia și pe Popov, ăsta! strigă unul din 
servitori. Ceilalți mosafiri rămân aici până în zori, iar el 

trebuie să plece în miez de noapte și pe deasupra ne mai ia 
și pe cel mai bun tovarăș de chef! 

Din partea lui, Vasile îl trimise și el pe Popov în partea 
cea mai îndepărtată a iadului, dorindu-i să se înapoieze de 
acolo când îl va chema el. 

Ajungând înaintea lui Popov, acesta îl privi cercetător. 

— Tu vei fi însoţitorul? 

— Eu, stăpâne! 

— Dar știi să umbli cu pușca? 

— Cred și eu! 

— Şi ești curajos? 

— Aceasta o veţi vedea, dacă ne întâlnim cu Rimsky. 

Popov, speriat, căută să-l liniștească pe Vasile: 

— Pentru Dumnezeu, nici să nu-i pomenești numele! 
Numai ăsta ne-ar mai lipsi să ne iasă în cale! 

Vizitiul își făcu cruce și el când auzi cuvintele lui Vasile 
și apoi, își zise zâmbind: 

— Ce să spun, dar în curajoasă societate m-am mai 
rătăcit! Până la sfârșit se va dovedi că eu sunt cel mai 
viteaz din ei! 

Popov se așeză în trăsură, împreună cu sora lui, vizitiul 
luă hăţurile în mână, iar Vasile se urcă pe capră, lângă 
vizitiu. El strângea flinta, s-o rupă, iar când vizitiul dădu 
bice cailor și trăsura o luă din loc, curajosul Vasile își 
recomandă sufletul Domnului. 

Bătea un vânt aspru și tăios. Vasile dârdăia de frig și de 
spaimă și se simţi și mai nenorocit când văzu că vizitiul nici 
nu-l bagă în seamă, ci își mână caii, tăcut, îmbrobodindu-se 
în șuba-i de oaie. Drumul spre Rudin ducea printre pășuni 
și arături. Mai încolo intră prin ţinuturi împădurite, unde 
frigul era mai puţin tăios, deoarece copacii împiedicau 
vântul să bată cu aceeași furie ca pe câmpie. 

După aceea trecură și de păduri și acum drumul ducea 
prin așa zisul „Muntele Dracului”, unde șoseaua era 
mărginită pe amândouă părţile de prăpăstii, adeseori 
foarte adânci. Vasile se îngrozi la gândul că s-ar putea 

întâmpla ca deodată să se sperie caii și s-o ia la goană pe 
drumul acesta unde moartea pândea la fiecare cotitură. 
Până în cele din urmă însă, trăsura trecu și de această 
parte primejdioasă a drumului și acum înainta din nou prin 
mijlocul unei păduri. 

Vasile începuse să se obișnuiască cu gândul că nu se va 
întâmpla nimic și vor ajunge teferi până în sat. În minte cu 
gândul acesta de fericire el începu să moţăie pe capră 
când, deodată, văzduhul se cutremură sub bubuitura unei 
detunături de armă. 

În urma împușcăturii unul din cai se ridic în două 
picioare, apoi se prăbuși la pământ, cu un nechezat 
înfiorător de dureros. Speriat, celălalt cal se pregătea s-o 
ia la goană, când un glonte bine ţintit îl culcă și pe el la 
pământ. 

Popov sări speriat în trăsură. 

— Ce s-a întâmplat? Mânaţi! Să fugim! 

— E ușor de zis, dar greu de făcut - mormăi vizitiul - 
când ne-au împușcat amândoi caii. 

În clipa următoarea trăsura fu înconjurată de vreo cinci- 
șase făpturi negricioase care se apropiau de ea cu puștile 
întinse. O voce tunătoare strigă: 

— Cine se împotrivește e un copil al morţii! 

Vasile tremura din toate încheieturile. Și încet, spre a nu 
fi observat, aruncă flinta cât colo, temându-se să nu-l 
împuște bandiții, dacă-l găsesc cu arma în mână. Agresorii 
îl smulseră de pe capră, împreună cu vizitiu cu tot, în 
câteva clipe și-i legară cobză pe amândoi. După aceea 
deschiseră ușa trăsurii. 

Rimsky fusese acela care deschise ușa, dar, în aceeași 
clipă, el și sări la o parte, spre a se feri de vreun atac 
neprevăzut. 

Și bine făcuse, căci în aceeași clipă răsună o detunătură 
și un glonte porni să se piardă prin pădure. Aproape în 
același timp ușa trăsurii fu deschisă și pe partea cealaltă și 
mai înainte ca Popov să se fi dezmetecit, se și văzu prins în 

braţele voinice a doi bărbaţi, care nu erau alţii decât 
Korsakoff și cu Dan Dragomir. 

— Tâlharilor! Daţi-mi drumul! Vă veţi căi amarnic! striga 
grasul moșier. 

Dar strigătele lui nu-i speriară pe tovarășii Vulturului 
Mortii, care în câteva clipe îl legară atât de bine încât nici 
nu se mai putea mișca. 

— Cruţaţi fata! porunci Rimsky și într-adevăr, Micislav și 
cu Severin o rugară pe Olga, cu cea mai desăvârșită 
curtenire, să părăsească trăsura 
Biata Olga se uita uluită la agresori. 

— De ce ne-aţi atacat? Ce vreţi de la noi? 

— Liniștiţi-vă, domnişoară - zise Micislav, cu aceeași 
desăvârșită politeţă. Atacul nu este îndreptat împotriva dv. 
ci împotriva lui Alexandru Popov! 

— Nu vă atingeţi de el căci doar nici el nu v-a făcut 
niciun rău! 

În timpul acesta fură aprinse câteva facle și la lumina 
lor, Alexandru Popov recunoscu cu groază în căpetenia 
agresorilor pe Vulturul Morţii. 

El strigă, înspăimântat de moarte: 

— Rimsky! 

Olga ţipă și ea, ușor, deoarece acum își dădu seama că 
Vulturul Morţii era una și aceeași persoană cu tainicul ei 
necunoscut, care atunci îi venise în ajutor cu o purtare atât 
de curtenitoare și demnă, de parcă n-ar fi fost o căpetenie 
de banditi, ci, cel mai desăvârșit om de lume. 

Rimsky observă încurcătura fetei și se întoarse spre ea 
cu un zâmbet politicos: 

— Ce surpriză, jupâniţă! Acum îmi dau seama că suntem 
vechi cunoștințe! Vă mărturisesc sincer că-mi pare foarte 
rău că revederea noastră are loc în împrejurări atât de 
neplăcute. 

Popov tremura ca varga. Căuta însă să-și ascundă 
teama, pe cât putea. Și doar avea motiv sa se teamă, căci 
cunoștea prea bine neîndurarea lui Rimsky și își dădea 
seama că Vulturul Morţii îi va cere socoteală pentru 
moartea Theodorei Malzin. 

Numai atunci nădejdea îi mai umplu puţin sufletul când 
văzu că Rimsky o salută pe Olga ca pe o veche cunoștință. 
Cine știe, poate că mulţumită surorii lui va scăpa. Gândul 
acesta îi dădu curaj. 

— Totuși, e de necrezut - începu el să strige - ca nici 
măcar în apropierea satului omul să nu mai fie în 
siguranţă. 

— Tăcere, Alexandre Popov! Nu începe să te revolţi căci 
mă silești să te fac să taci! 

— Te vestesc că dacă mi se va atinge chiar și numai un 
fir de păr mă voi răzbuna cumplit! 

— Tăcere, Alexandre Popov! Te găsești în faţa 
judecătorului d-tale și n-ai voie să vorbești decât atunci 
când vei fi întrebat! 

— Un tâlhar de drumul mare nu poate să fie judecătorul 
meu! răspunse moșierul din Rudin cu dispreţ. 

Purpura mâniei înroși fața lui Rimsky. Vru să se repeadă 
la Popov, dar atunci își dădu seama că moșierul era legat 
cobză și că deci, era neputincios față de el, care avea 
amândouă mâinile libere. În felul acesta lupta ar fi fost 
neegală. 

— Vorbește, blestemă, înjură, căci și așa nu mai ai mult 
de trăit! zise el. 

— Moarte lui Alexandru Popov! se auzi glasul lui 
Micislav, pe care-l imitară toţi ceilalţi voinici, strigând și 
ei: 

— Moarte lui! 

Popov îngălbeni. 

În clipa atacului el crezu că este vorba numai de o 
tâlhărie și de-abia acum își dădu seama că viaţa lui era în 
cea mai mare primejdie. 

— Într-adevăr, vreți să mă ucideţi? întrebă el 
neîncrezător, dar speriat de moarte. 

— Noi nu avem obiceiul de a ne juca de-a amenințările! 
răspunse Rimsky. Pregătește-te de moarte! 

Popov începu să se roage. 

— Aveţi milă de mine! Nu mă atingeti, căci doar nici eu 
nu v-am făcut niciun rău! 

— Numai acela poate avea dreptul la milă, care și el a 
fost milostiv fată de semenii săi! - îi răspunse Rimsky. 

— Vai, dar cine este mai milostiv decât mine? - zise 
Popov. 

— Îndrăznești să mai vorbeşti în chipul acesta? - râse 
Vulturul Morţii batjocoritor. - Nu este nici un singur om, în 
tot ţinutul acesta, care să-și poată aminti fie chiar și numai 
de o singură faptă bună a tal Dacă venea un cerșetor la 
casa ta, puneai să fie alungat cu câinii și tu mai îndrăznești 
să vorbeşti de  milostivenie, tu, care ești vinovat, 
principalul vinovat de moartea Theodorei Malzin? 

— Nu, nu, nu este adevărat! 

— Tăgăduiești? Să-ţi fie rușine, Alexandre Popov! Oare 
nu tu ai fost acela, care ai luptat cu încăpățânare spre a-i 
face pe ţărani să creadă că Theodora Malzin ar fi o 
vrăjitoare? 

— Eu? repetă Alexandru Popov, cu o obrăznicie fără 
seamăn. Niciodată în viaţa mea n-am rostit un cuvânt 
asemănător. 

Rimsky izbucni într-un hohot de râs batjocoritor. 

— Chiar dacă n-ai avea niciun alt păcat, decât această 
minciună respingătoare, ea ar fi îndeajuns spre a ne 
îndreptăţi de a scăpa omenirea de un om ca tine! Ai 
îndrăzni să tăgăduiești că nici astă seară, la balul mascat 
al Fedorei Feodorovna n-ai spus că Theodora Malzin ar fi 
fost vrăjitoare?... 

Alexandru Popov tăcu, abătut, căci pe dinaintea ochilor 
săi trecu scena petrecută cu câteva ceasuri mai înainte, în 
bufetul castelului din Rudin, unde un necunoscut îi 
aruncase în faţă toate aceste groaznice învinuiri. 

Cine să fi fost îndrăzneţul acuzator? 

Rimsky? 

Gasul... da... acum, că-l auzea din nou... același glas... 
metalic, aspru, neîndurător! 

Dar cum să fi ajuns Rimsky la balul mascat rânduit de 
prințesă? 

Vulturul Morţii le făcu un semn tovarășilor săi. 

— Pregătiţi-vă! 

Severin scoase la iveală un ștreang pe care-l legă de 
craca unui copac secular. 

Olga înţelese privirea fratelui său și îndreptându-se spre 
Rimsky, îi zise: 

Popov privea palid și tremurând din tot trupul, la aceste 
pregătiri. El căută privirea Olgăi şi când o întâlni, o 
imploră din ochi, să-i vină în ajutor. 

— Stanislau Rimsky, fii îndurători Dăruiește-mi viața 
fratelui meu! Chiar dacă a păcătuit vreodată, în clipa 
aceasta și-a ispășit toate greșelile. Intâmplarea din seara 
aceasta îi va fi o lecţie pentru viitor, făcându-l să apuce pe 
calea cea bună. 

Rimsky o ridică duios pe Olga care, la ultimele cuvinte, 
căzuse în genunchi înaintea sa. j 

— Ridică-te, jupâniță! Orice implorare este în zadar. Imi 
pare foarte rău că este vorba de fratele d-tale, dar 
Alexandru Popov s-a făcut vinovat de atâtea păcate încât 
nici chiar o sută de morți n-ar fi îndeajuns spre a-l face să 
le ispășească pe toate. 

Dar Olga nu se dădu bătută. 

— Îndurare, Stanislau Rimsky! Gândește-te că s-ar putea 
întâmpla ca și d-ta să ajungi în situaţia ca cineva să se 
roage pentru viaţa d-tale! 

Rimsky se uită cu ochii lui mari și negri la fata în ale 
cărei priviri nu putea citi decât blândeţe și supunere 
oarbă. Câtă deosebire între fata aceasta și fratele ei? Dar 
hotărârea lui Rimsky era atât de nestrămutată încât nici 
chiar acești ochi frumoși și această rugă imploratoare nu-l 
putură îndupleca. 

— N-a lipsit mult - zise el - ca și eu să cad jertfă 
răzvrătirii la care i-a ațâțat el pe ţărani! Cu cei mai puţin 
vinovaţi m-am răfuit, și acum, când vinovatul cel mare se 
găsește în mâna mea, să-l las să fugă? Nu! 

Ștreangul se legăna cu un capăt prins de craca 
copacului. 

Rimsky le făcu un semn tovarășilor săi. 

— Mai înainte de a executa sentinţa, căutaţi-l, căci are 
zece mii de ruble la el. 

Popov tresări. 

„Dar asta de unde o mai știa omul acesta? trecu prin 
mintea înmărmurită a lui Popov. 

Micislav și cu Severin îi întoarseră pe dos toate 
buzunarele dar fără a da peste biletele de bancă. 

— Nu sunt nicăieri, căpitane! 

Popov zâmbi, batjocoritor: 

— Nici nu le veţi găsi! 

Vulturul Morţii se înfurie. 

— Tot tu ești cel neobrăzat? Indrăznești să-ţi mai baţi joc 
de noi? Ei bine, să vedem până când îţi va mai arde de 
joacă! Voinici, luaţi-l și spânzuraţi-l de craca aceea pentru 
a fi o pildă înspăimântătoare pentru toţi locuitorii ținutului 
acestuia de felul cum înțelege Vulturul Morţii să-i 
pedepsească pe cei vinovatii 

Micislav, Korsakoff și cu Severin, nu așteptară să li se 
spună de două ori, ci-l luară pe Popov care se făcuse alb ca 
varul și-l duseră sub copac. 

Pe burtosul moșier din Rudin îl trecură toate nădusșelile. 

— Înduraţi-vă! 

— Nu cunosc îndurarea, pentru oameni ca tine! 

Olga ţipă înspăimântată și aruncându-se la picioarele lui 
Rimsky, pe care le îmbrăţișă, se rugă cu glas sfâșietor: 

— Indurare! Indurare! nu-l ucide pe fratele meu! 

— Nu-l ucid, ci fac dreptate! 

— Fii milostiv! 

— Nu se poate, jupâniţă! Un om atât de încărcat de 
păcate, ca Alexandru Popov, trebuie să plătească cu 
propriul său sânge, fărădelegile pe care le-a săvârșit. 

— Indură-te de el și-ţi voi spune unde sunt banii! 

Glasul lui Popov șuieră, deodată: 

— Olga!... Taci!... Să nu spui nimic... 

Cu această exclamare Alexandru Popov își arătă 
adevărata fire. Laţul spânzurătorii îi atârna de gât și tot nu 
se putea despărţi de gândul banilor. 

Rimsky se gândi o clipă. 

— Bine, jupâniţă! zise el, după o scurtă gândire. Dacă-mi 
dai banii, voi cruța viaţa fratelui d-tale! 

Olga răspunse, fără niciun fel de șovăire: 

— l-am ascuns sub jilțul trăsurii! 

Alexandru Popov scrâșni din dinţi, de mânie. 

— De ce le-ai spus unde sunt banii? urlă el. 

Dan Dragomir luă una din făclii și se repezi la jilțul 
trăsurii, de unde, după o scurtă căutare, se înapoie cu cele 
zece hârtii de câte o mie de ruble, pe care Popov le urmări 
cu priviri deznădăjduite. 

— Hoţilor! Tâlharilor! striga el, ca ieșit din minţi. 

Rimsky se răsti furios la burtosul moșier: 

— Încă o insultă şi-mi retrag cuvântul! Nu uita, 
Alexandre Popov, că ești în puterea mea și laţul 
spânzurătorii n-așteaptă decât să se strângă în jurul 
gâtului tău!... Eu nu sunt obișnuit să glumesc! 

După aceea, Vulturul Morţii se întoarse spre Olga. 

— Jupânită, ai salvat viaţa fratelui d-tale. Vulturul Morţii 
se va ţine de cuvânt. Nu-l voi ucide pe Alexandru Popov, 
dar deocamdată va rămânea prizonierul meu. 

— Dar nu i se va întâmpla niciun rău? 

— Niciunul, care să-i primejduiască viaţa! 

— Şi eu? 

— D-ta, jupâniţă, vei porni spre casă, în tovărășia 
servitorului și a vizitiului. 

— Dar fratele meu? 

— 'Ţi-am spus că deocamdată rămâne prizonierul meu. 

— Așa mi-e de teamă! 

— E de prisos să te temi, jupânită! Sau poate că te 
îndoiești de cuvântul meu? 

— Nu mă îndoiesc! 

— Se poate ca mâine dimineaţă să fie acasă și fratele d- 
tale! 

Rimsky spuse tovarășilor săi să-l dezlege pe servitor și 
pe vizitiu. După aceea îi chemă înaintea sa pe cei doi 
oameni. 

— Ascultaţi la ceea ce vă spun! O veţi conduce acasă pe 
jupânița Olga! Aţi înţeles? 

— Da! 

— Veţi merge de-a dreptul acasă! Pe drum nu veţi 
încerca să adunaţi ajutoare cu care să vă înapoiaţi aici căci 
aceasta ar însemna că vă jucaţi cu propria voastră viața! 

Cei doi oameni de serviciu dădură din cap. Vasile, mai 
ales, era peste măsură de fericit că scăpase atât de ușor de 
la întâlnirea cu temutul Vultur al Morţii. Nici prin minte nu 
i-ar fi trecut să se împotrivească poruncilor lui Rimsky. El 
era bun bucuros că scăpase din ghearele morții. 

Vulturul Morţii se întoarse din nou spre Olga: 

— Jupâniţă, poţi porni la drum!... Doi prieteni de ai mei 
te vor întovărăși până mai încolo... Dan... Korsakoff! 

Cei doi voinici se alăturară îndată de fată și porniră în 
tovărășia ei și a celor doi servitori. Întunericul înghiţi iute 

pe cei cinci oameni și atunci Rimsky se întoarse spre 
Popov. 

Chipul moșierului din Rudin schimba feţe-feţe. El era pe 
deplin încredinţat că Rimsky o păcălise pe Olga și că acum, 
după ce o îndepărtase, își va duce ameninţarea la 
îndeplinire, spânzurându-l. Sudoarea morţii i se îmbrobonă 
pe frunte, tremura ca varga și blestema clipa în care se 
hotărâse să plece la drum în miez de noapte, în loc să 
rămână la castel, unde ar fi putut să petreacă până în zori 
de zi. 

Rimsky i se așeza în faţă și-i zise: 

— Alexandre Popov, numai surorii tale poţi să-i 
mulțumești că ai scăpat de la moarte! Deocamdată! 
Subliniez aceasta și te sfătuiesc să te ferești de a mai 
cădea odată în mâinile mele, căci atunci nu voi mai fi 
îndurător! Acum, că sora ta nu mai este aici, pot să-ţi spun 
că pe toată suprafaţa globului pământesc nu mai există un 
om mai mârșav ca tine! Nu mai este un al doilea om al 
cărui suflet să fie împovărat cu mai multe păcate ca al tău! 
Am făgăduit să-ţi cruţ viaţa și mă voi ţine de cuvânt. In 
orice caz, te vom ridica pe acest copac ca toţi aceia care 
vor trece pe aici să vadă cum se poartă Vulturul Morţii cu 
îngâmfatul Alexandru Popov. 

Rimsky făcu un semn tovarășilor săi care într-o clipă îl 
legară cobză pe burtosul moșier. Voinicii îi legară mâinile 
la spate și așa îl atârnară de copac. 

Atârnarea aceasta între cer și pământ îi pricinui 
groaznice dureri lui Alexandru Popov, dar orice implorare 
fu în zadar, căci Vulturul Morţii nu mai era înclinat să-l 
ierte și de aceasta pedeapsă. Și de îndată ce Dan Dragomir 
și cu Korsakoff se înapoiară voinicii dispărură în pădure, 
iar Alexandru Popov rămase atârnat de un copac, acolo, în 
pădurea Rodinului. 

Olga se temea de amenințările Vulturului Morţii și nu 
îndrăzni să se înapoieze în pădure. Văzând însă că fratele 

ei nu se întoarce acasă nici în revărsatul zorilor, luă câţiva 
servitori cu sine și porni în căutarea lui. 

Și-l găsi tot unde-l lăsase, numai că acum atârna între 
cer și pământ, spânzurat de un copac. 

La început crezu ca Rimsky tot își călcase cuvântul, și îl 
spânzurase și de-abia mai târziu băgă de seamă că îl 
agățase numai de copac. 

Dar pentru Alexandru Popov și aceasta era o pedeapsă 
destul de grea. 

Chipul i se învineţise cu totul și din pricina durerilor își 
pierduse cunoștința. Servitorii îl luară de pe copac, îl 
frecară cu rachiu și după îndelungată trudă, Alexandru 
Popov își reveni în fire. 

— Ce s-a întâmplat cu mine?... întrebă el, aiurit 

— Nimic! Nimic! încercă Olga să-l încurajeze. Acum 
totul e bine. Bucură-te că ai scăpat de la moarte... 

Dar din pricina istovirii Popov își pierdu cunoștința din 
nou și servitorii îl duseră acasă, așa, în nesimţire. Ajunși 
acasă, Olga trimise îndată după un doctor. Zile întregi 
Popov nu mai putu părăsi patul și nervii, mai ales, îi 
fuseseră foarte zdruncinaţi de pe urma acestei întâlniri cu 
Vulturul Morţii. 

În urechi îi suna mereu amenințarea pe care o rostise 
Vulturul Morţii în momentul despărțirii: 

— Te sfătuiesc să te ferești de a mai cădea încă odată în 
mâinile mele, căci atunci nu voi mai fi îndurători 

Mania persecuției pusese stăpânire pe mintea 
moșierului de la Rudin și în toată lumea nu-l vedea decât 
pe Stanislau Rimsky. Casa lui era veșnic păzită de oameni 
înarmaţi, deoarece se aștepta în fiecare zi ca Vulturul 
Morţii să apară în faţa lui spre a și duce ameninţarea la 
îndeplinire. 

Dar vizita Vulturului Morţii a rămas pe din afară; în 
schimb, într-o bună zi veni un bătrân, îmbrăcat în veștmânt 
de vânător, care ceru să vorbească cu domnul Alexandru 
Popov. 

Bătrânul acesta fu primit la castelul moșierului cu foarte 
multă neîncredere și nu-l lăsară înaintea Olgăi decât numai 
după ce ceru să vorbească neapărat cu stăpânul casei. 

Fetei, omul îi mărturisi că era trimis de contele 
Gorciacov. Şi de îndată ce Olga îi spuse fratelui său 
această veste, Popov porunci ca omul să fie adus înaintea 
lui. 

Burtosul moșier vorbi între patru ochi cu vizitatorul său. 

Acesta îi spuse că ar vrea să ocupe slujbă de pădurar, pe 
domeniul Rudinului și în sprijinirea cererii sale arătă mai 
multe certificate și scrisori de recomandare, iscălite toate 
de oameni foarte suspuși, care vorbeau cu multă căldură și 
recunoștință, despre capacitatea și credința dovedită în 
serviciu de către pădurar. 

— Bine! zise Alexandru Popov. Îţi voi satisface cererea. 
Până atunci, însă, vei rămâne la mine. 

În ziua sosirii pădurarului Olga făcu o vizită la castel și 
în timpul convorbirii, ea îi spuse prințesei că, ar avea o 
rugăminte, făcută în același timp și de fratele său. 

— Să auzim, dragă Olga, zise Fedora Feodorovna. Ştii 
prea bine că sunt gata sa fac orice pentru tine. 

— Aș vrea să iei pe un biet om, pe care-l cunosc, în locul 
rămas liber prin moartea pădurarului dv. Dacă prinţesa ar 
fi atât de bună... 

Fedora Feodorovna mângâie fața micuţei sale prietene. 

— Cu dragă inimă, Olguţa mea. Îmi pare bine că pot să-ţi 
fiu de folos cu ceva! Trimite-mi omul și mă voi împăca eu 
cu el. 

Olga se înapoie acasă foarte mulțumită și-i spuse 
bucuroasă fratelui său: 

— Prinţesa a fost drăguță, ca întotdeauna. Mi-a primit 
rugămintea cu toată solicitudinea. 

Popov avea motive să fie și el mulţumit și dădu din cap. 

A doua zi de dimineaţă, bătrânul pădurar se prezentă la 
castelul din Rudin. 

Servitorii îl duseră în fața Fedorei Feodorovna. 

— Așadar, d-ta ești acela care vrei să iei slujba de 
pădurar. 

— Eu, prea milostivă stăpână! 

— Numele d-tale? 

— Garcov! 

— Unde ai mai slujit până acum? 

— Poftiti scrisorile mele de recomandaţie, prea milostivă 
stăpână. 

Prinţesa le luă, aruncă câte o privire în fiecare și i le 
înapoie mulțumită. 

— Certificatele acestea te descriu ca pe un om de toată 
încrederea. Să nădăjduim că nu mă voi înșela în d-ta! 

— Singurul meu gând va fi să mă arăt vrednic de 
bunătatea prea milostivi mele stăpâne - răspunse străinul, 
cu glas mieros. 

— Bine Garcov, zise prinţesa. Începând cu ziua de astăzi, 
d-ta ești șeful pădurarilor domeniului Rudin. 

Străinul se înclină adânc și cu umilinţă în faţa Fedorei 
Feodorovna, în slujba căreia intrase din clipa aceea. 

CAPITOLUL 16 
Moartea lui Nicorov 


Castelul prințesei era cale de o bună jumătate de ceas 
de satul peste care stăpânea Fedora Feodorovna. 
Locuitorii care aparţineau prinţesei trăiau foarte bine 
fiindcă Fedora Feodorovna se interesa de soarta celui din 
urmă mujic. În mijlocul satului se ridica o clădire 
frumoasă, întinsă, unde locuia primarul Nicorov, care era 
omul de legătură între prinţesă și locuitorii comunei. 

Nicorov era văduv de zece ani, căci soţia îi murise de 
timpuriu, pe când Ivan, singurul lor copil, n-avea decât 
doisprezece ani. 

Între timp Ivan se făcuse un om bine legat și chipeș, 
după care toate fetele își întorceau capul când trecea prin 
sat. Nicorov își iubea copilul foarte mult și Ivan nu putea 
să aibă o dorinţă fără ca tatăl său să nu i-o și îndeplinească 
îndată. Faţă de fiul său, primarul Nicorov era foarte duios, 
cu toate că sătenii nu se prea puteau lăuda cu duioșia 
primarului lor. Faţă de aceștia era mândru și autoritar și 
nu-și bătea capul, decât cu propria lui bună stare și cu fiul 
său care era cea mai mare bucurie a lui. 

Vreme îndelungată tatăl și fiul trăiră în cea mai 
desăvârșită bună înţelegere. În timpul din urmă, însă, 
lucrurile începură să meargă cam șchiopătând. 

Nicorov bagase de seamă că băiatul lui lipsește tot mai 
des de acasă și se găsiră oameni care, în dorul de a fi pe 
placul primarului, îi aduseră vestea cea mare: 

— Auzi, tătucă, fiul tău, Ivan, îi trage clopotele Soniei! 

Nicorov primi veștile acestea cu mânie crescândă și de 
mai multe ori căută să capete o explicaţie de la Ivan, dar 
acesta știa întotdeauna să ocolească un răspuns hotărât. 

Flăcăul nu voia să înrăutățească situaţia și mai mult și 
de aceea, mai bine tăcea decât să mărească mânia tatălui 
său. 

Spre a dejuca planurile băiatului său bătrânul Nicorov 
hotări să-l însoare pe Ivan cât mai iute. Băiatul era destul 
de mare ca să fie de sine stătător căci în curând avea să 
împlinească douăzeci și trei de ani. De aceea Nicorov 
socoti că venise timpul să-i găsească fiului său o nevastă. 

După multe cercetări se hotărî la fata unui ţăran putred 
de bogat. Nicorov se gândea că și fata era singură la 
părinţi, ca și Ivan și după moartea bătrânilor toată bogăţia 
unită avea să fie pe mâna fiului său. Atunci va trebui să 
colinzi șapte sate spre a găsi un om mai bogat ca Ivan 
Nicorov! 

Tocmai se gândea cum să-i spună fiului său că i-a găsit 
nevastă când Ivan veni acasă și ducându-se la tatăl său îi 
spuse foarte serios: 

— Tată, aș avea ceva de vorbit cu tine! 

— Ce tot spui? Dă-i drumul! 

— Vreau să mă însor! 

Bătrânului Nicorov aproape că-i pică pipa din gură de 
uimire. Parcă i-ar fi luat vorba din gură. In grabă nici nu 
putu să-și dea seama de ceea ce se întâmplase. El se gândi 
că flăcăul prinsese de veste, te miri cum, despre hotărârea 
lui și acum voia să-i facă o plăcere spunându-i el însuși că e 
hotărât să se însoare. 

— Foarte bine! răspunse primarul Rudinului, într-un 
târziu. Şi eu socotesc că a sosit timpul să fii om la casa ta! 
... Ne vom uita prin sat, căci slavă Domnului, avem destule 
fete, care sunt și chipeșe și bogate... 

— Nu trebuie să ne uităm prin sat... zise Ivan, foarte 
liniștit. 

— Şi de ce nu? 

— Fiindcă eu mi-am și ales mireasa! 

Primarul se miră din nou. 

Dar mirarea lui crescu și mai mult, când Ivan urmă: 

— La drept vorbind, nici nu sunt aici spre a-ţi cere 
sfatul, ci numai învoirea. Apoi aș vrea să te mai rog să-mi 
dai o mână de ajutor pentru a mă putea însura cu aceea pe 
care o iubesc și căreia i-am făgăduit că va fi soția mea! 

Nicorov se întunecă. Tocmai atât de departe să fi mers 
lucrurile? La aceasta, într-adevăr nu se așteptase. 

— Şi cine este aleasa ta? 

— O fată săracă! 

— Săracă? Destul de prost. 

— De ce ar fi prost, tată? Nu suntem noi îndeajuns de 
bogaţi? Şi apoi, tu știi prea bine că eu nu sunt un trântor și 
nu mă tem de muncă! 

— Aici ai dreptate, Ivane! La urma urmelor, dacă e 
săracă, buba nu e tocmai atât de mare, dacă fata e chipeșă 
și cinstită! 

— În privinţa aceasta nu mă tem, căci alesei mele nu i se 
poate aduce nicio vină. E frumoasă și cinstită. 

— Ci spune-mi odată, cum o cheamă? 

— Sonia? 

Nicorov răcni ca o fiară rănită. 

— Ce spui? Ai înnebunit? 

Ivan se uită cu hotărâre în ochii tatălui său. 

— De ce te înfurii așa? Poate că aleasa mea nu este 
frumoasă și cinstită? 

— Ivane, ai înnebunit? Vrei să-mi aduci în casă pe fata 
unui spânzurat, ca toată lumea să râdă de mine și să mă 
arate cu degetul? 

— Tată, nu vorbi așa! 

— Ajunge, Ivane! Să nu mai aud o vorbă despre acest 
plan nebunesc, căci altfel îţi voi retrage toată dragostea 
mea și după cât te iubesc acum, tot atât de mult te voi uri 
de astăzi înainte! 

— Tată! 

— Mai bine o lua dracul pe bătrâna aceea de Marta, cu 
fata ei cu tot! De aceea le-am dat voie să rămână în sat, ca 
să-ţi sucească ţie capul? 

— Tată, eu o iubesc pe Sonia din toată inima! 

— Şi te mai lauzi cu aceasta în loc să te rușinezi? 

— Tata ești nedrept cu mine... 

— Îndrăznești să mai iei apărarea acestei bătrâne 
cerșetoare și a fiicei sale? 

— Ascultă-mă, mai înainte de a arunca cu piatra în ele! 
Eu le cunosc mai bine, căci de multă vreme le calc pragul 
zilnic și am văzut încordarea lor eroică pentru a-și putea 
câștiga pâinea cea de toate zilele! Lucrează necontenit și 
de îndată ce au ceva lucru de mână gata, aleargă la oraș, 
spre a-și cumpăra o pâine cu banii pe care îi iau pe lucrul 
vândut... Căsuţa este ţinută curată, lucrează grădina și 
bucăţica de pământ pe care o au, și cred că în tot ţinutul 
Rudinului nu mai găsesc o a doua femeie mai vrednică și 
mai cinstită ca Sonia. 

Primarul își scoase pipa din gură, se ridică de pe scaun 
și începu să se plimbe enervat prin odaie, în sus și în jos. 
Din când în când arunca priviri furioase asupra fiului său, 
fata i se înroși de mânie, ochii lui aruncau săgeți. 

— În schimb, nu spui un cuvânt, strigă el, după ce Ivan 
isprăvi cu ceea ce avea de spus, despre ceea ce s-a 
întâmplat cu tatăl Soniei? 

— Ştiu, tată! răspunse flăcăul liniștit. 

— A fost spânzurat! 

Ivan răspunse, blând: 

— De ce să pătimească fata pentru un păcat, pe care 
părintele său l-a ispășit? De ce să fie alungată din rândul 
oamenilor fata aceasta, pentru că tatăl ei a săvârșit o 
greșeală, pe care a plătit-o cu preţul vieţii sale? 

— Tatăl Soniei a ucis! 

— Spre a se apăra! 

— Ele spun așa! 

— N-am auzit-o de la ele! 

— Dar de la cine? 

— De la cei din sat. 

— Nu ti-au spus adevărul! Și știi și pe cine a ucis tatăl 
Soniei? 

Flăcăul dădu din cap, mut. 

Primarul se apropie mai mult de fiul său și i se uită ţintă 
în ochi. 

— Pe unchiul tău... pe fratele mai mic al meu! 

— Știu, tată! 

— Și totuși, vrei s-o iei de soţie? 

— Şi totuși o voi lua! 

— Ai înnebunit! 

— Știu, cum s-au întâmplat lucrurile! S-au luat la ceartă 
în pădure. Unchiul a fost acela care a început și s-a repezit 
cu un retevei, la tatăl Soniei, care ridică securea, spre a se 
apăra... Poate că nici nu voia să-l ucidă, dar braţul ridicat 
căzu, poate sub puterea fricii de moarte și securea despică 
în două capul aceluia care începuse cearta. Așa s-au 
petrecut lucrurile! Acela care a greșit și-a ispășit păcatul 
și, datoria noastră este... să uităm trecutul! 

Primarul Nicorov strigă furios: 

— Eu nu pot uita! Clipa, în care bietul meu frăţior a fost 
adus acasă însângerat, mort, va trăi veșnic în amintirea 
mea! 

Ivan Nicorov răspunse tot cu hotărâre dar fără asprime: 

— Tată, eu nu mă uit niciodată înapoi, ci numai înainte. 
Nu cercetez trecutul, ci privesc în viitor. Și eu văd că 
viitorul meu nu poate fi fericit decât numai alături de 
Sonia... 

— Dar din toate planurile acestea nu se va alege nimic!, 
răspunse primarul, tunând de mânie. Află că te 
dezmoștenesc, că, dacă nu se va putea altfel, te omor, dar 
planul acesta ţi-l zădărnicesc! 

— Te vei răzgândi încă, tată! zise Ivan, cu aceeași liniște 
netulburată, pregătindu-se să plece. 

— Niciodată! strigă primarul după fiul său. 

Bătrânul Nicorov era în prada unei mânii fără seamăn. 
El pregătise totul pentru fericirea fiului său și acum Ivan 
voia să se lase orbit de patimă și să dea cu piciorul la tot 
norocul pe care i-l înjghebase el. Dacă flăcăul și-ar duce la 
îndeplinire planul lui nesăbuit și ar lua de nevastă pe fata 
aceea de cerșetoare, atunci și-ar pierde toată autoritatea 
pe care o avea fată de săteni. Nu, nu, el nu va îngădui ca 
această căsătorie să aibă loc, nici în ruptul capului și dacă 

nu se va putea altfel, se va folosi de mijloace mai aspre, 
spre a scoate din mintea lui Ivan acest gând nebunesc. 

Bătrânul Nicorov umbla deznădăjduit de colo până colo, 
prin odaie, când cineva bătu la ușă. 

În clipa următoare, în pragul ușii se ivi Fedor, unul din 
logofeţii domeniului Rudinului. 

— Bună ziua, domnule primar! 

Nicorov mai era încă într-atâta stăpânit de mânie 
împotriva fiului său încât uită să răspundă. 

— Nicorov, nu prea ești în toane bune, după cât văd eu! 

— Da... da... am avut o mică neplăcere! 

— Ei? 

— Nimic!... nimic!... Cu ce te pot sluji, domnule Fedor? 

— Eu îţi aduc o veste bună. 

— Să auzim! 

— Pentru sfârșitul vânătoarei de primăvară prinţesa a 
hotărât să-și reia obiceiul din trecut, de a cinsti mâine 
seară, populaţia satului. Astăzi după amiază vor fi aduse în 
comună butoaiele cu vin și prinţesa dorește ca pentru 
mâine seară să se rânduiască cea dintâi petrecere cu 
danturi. 

Cu toate că Nicorov nu era într-o stare sufletească în 
care o asemenea veste să-l înveselească totuși, faţa i se 
mai însenină la auzul acestei știrii. 

— Va veni și prințesa? 

— Da, prea milostiva stăpână este hotărâtă să vină și ea 
la petrecere. 

Vestea aceasta îl bucură foarte mult pe primarul 
Rudinului, fiindcă în felul acesta i se oferea prilejul de a 
vorbi cu stăpâna ținutului, ba mai mult decât atâta, el fiind 
capul satului, lui i se cuvenea să deschidă petrecerea 
dănţuind cu prinţesa. 

— Vestea aceasta mă umple de bucurie - îi spuse el 
logofătului - și te rog, domnule Fedor, săi fii bun și să-i spui 
prinţesei că îi mulțumesc cu cea mai supusă recunoștință 
pentru grija, pe care o poartă ţăranilor. 

— Mulţumesc, domnule Nicorov. Te rog însă ca mâine 
seară totul să fie pregătit. 

Fedor se îndepărtă și peste o jumătate de ceas tot satul 
află că a doua zi va avea loc cea dintâi petrecere de 
primăvară. Pe vremuri, pe când Fedora Feodorovna locuia 
în castelul din Rudin, aceste petreceri populare se repetau 
mai des. După plecarea prinţesei la Petrograd și Varșovia 
însă, petrecerile rămaseră pe din afară, spre cea mai mare 
părere de rău a locuitorilor. Era firesc deci ca toată lumea 
să privească cu bucurie reluarea acestor sărbători 
populare care se sfârșeau întotdeauna în mijlocul unei 
mari veselii. 

Printre fetele și femeile satului începură pregătiri 
înfrigurate, fiecare căutând să-și înfrumuseţeze și mai mult 
portul pitoresc, pentru ca prințesa să poată fi mândră de 
femeile Rudinului. 

La amiază, când Ivan se întoarse acasă, tatăl lui îl privi 
cât se poate de morocănos. Dar nici flăcăului nu-i ieșise din 
minte ciocnirea, pe care o avusese cu tatăl său și în tot 
timpul mesei nu rosti un cuvânt, ba căută să ocolească 
chiar și privirile bătrânului. 

După masă Ivan voi să plece din nou dar Nicorov îl opri. 

— Ivane, după amiază vor sosi în sat câteva butoaie cu 
vin pe care prinţesa le trimite pentru petrecerea de mâine 
seară. Îngrijește ca butoaiele să ajungă la cârciumă, unde 
vei porunci ca sala de joc să fie curăţită, ca mâine să 
strălucească întocmai ca oglinda. 

— Am înţeles, tată! 

Bătrânul Nicorov își luă haina și căciula. 

— Eu trebuie să plec. 

— Unde te duci? 

— La Dubro! 

— Ce mai este acolo iarăși? 

— Nu știu. Subprefectul din Dubro mi-a trimis vorbă să 
viu acolo, căci avem lucruri însemnate de vorbit. Și fiindcă 

tot voi fi acolo, am hotărât să cumpăr și un cal, fiindcă 
astăzi este târg de cai la Dubro. Până diseară voi fi acasă. 

— La bună vedere, tată! 

Ivan se îndepărtă. 

Se bucura că tatăl său n-adusese vorba din nou despre 
Sonia, căci nu încăpea nicio îndoială că s-ar fi luat din nou 
la ceartă cu bătrânul. 

Nu mult după plecarea flăcăului, părăsi casa și Nicorov. 
Puse caii la o căruță mai ușurică și porni la drum spre 
Dubro, unde și ajunse peste un ceas. 

Tot timpul drumului, Nicorov nu făcu altceva, decât să 
se gândească în ce chip l-ar putea face pe Ivan să renunţe 
la gândul lui  nesocotit? Până la urmă ajunse la 
încredințarea că nu-i rămânea de făcut nimic mai bun 
decât s-o alunge din sat pe bătrâna Marta, împreună cu 
fata sa cu tot. Ca primar el avea acest drept și era 
nestrămutat în hotărârea de a se folosi de dreptul pe care-l 
avea, de a alunga din comună pe aceia care i se păreau lui 
că nu sunt vrednici de a sta înlăuntrul hotarelor satului. 

În fața subprefectului din Dubro aștepta un șir nesfârșit 
de căruţe și trăsuri. 

— Se pare că am fast chemaţi într-o afacere foarte 
însemnată - își zise Nicorov - căci văd că toţi primarii de 
prin împrejurimi sunt aici! 

Și într-adevăr, în sala de sfat a subprefectului din Dubro 
erau adunaţi aproape toţi primarii plășii. Mai așteptară 
puţin, în care timp sosiră încă trei primari, apoi 
subprefectul deschise ședința. 

— V-am chemat aici, într-o chestiune foarte însemnată - 
începu subprefectul scoțând la iveală un sul de hârtie, pe 
care-l desfăcu, cu multă îngrijire. 

— Documentul acesta vine de-a dreptul de la Petrograd. 
Ascultati ce scrie în el. 

Primarii îşi  îndreptară privirile curioase înspre 
subprefect, care începu să citească: 

„Către subprefectul din Dubro! Ținuturile din jurul 
graniţei ruso-poloneze, în timpul din urmă sunt prădate cu 
tot mai multă îndrăzneală de către banda de tâlhari a lui 
Stanislau Rimsky, cunoscut sub porecla de „Vulturul 
Morţii” și fost student la Universitatea din Varșovia, care 
nimicește fără milă, tot ceea ce-i cade în mână. El 
primejduiește liniștea pașnicilor locuitori, ţinându-i într-o 
veșnică groază. Am hotarât să luăm cele mai întinse măsuri 
pentru prinderea acestei căpetenii de bandiți. Se va da un 
premiu de douăzeci de mii de ruble aceluia care-l va prinde 
pe Stanislau Rimsky, sau va duce autorităţile pe urmele lui. 

Spre a ușura urmărirea lui, am hotărât să îndoim 
detașamentele de cazaci, însărcinaţi cu paza liniștei 
ținutului. Această poruncă va fi adusă la cunoștința tuturor 
primarilor din comunele și orașele respective. Din 
însărcinarea ţarului: Ministru de Interne, Samanov”. 

Subprefectul din Dubro așeză sulul de hârtie pe masă și 
se întoarse înspre primarii adunaţi în sala de sfat. 

— Aţi înţeles? 

— Am înţeles! 

Numai Nicorov mai găsi ceva de întrebat. 

— Ia spune, tătucă, despre ce sumă vorbește porunca de 
la Petrograd? 

— Despre douăzeci de mii de ruble, Nicorov! 

Primarul din Rudin își împreună mâinile, minunându-se. 

— Douăzeci de mii de ruble! exclamă el. Dar asta 
însemnează o adevărată avere! Ce să zic, pentru asta face 
să-ţi baţi capul cu prinderea lui Stanislau Rimsky. 

Primarii ceilalți se minunară și ei, pe rând, de premiul 
acesta neobișnuit de mare și exclamară, oftând: 

— Frumoase parale! 

— Dar oare cine poate să-l prindă pe Stanislau Rimsky? 
aruncă unul din ei. 

Subprefectul din Dubro mai scoase la iveală un al doilea 
sul de hârtie. Pe hârtia aceasta era un desen care înfățișa 
un chip bărbătesc. 

— Pentru ca lucrul să vă fie ușurat, priviţi bine la 
desenul acesta! 

— Cine e? 

— Rimsky, Vulturul Morţii! 

Atunci toţi ochii se îndreptară spre hârtia din mâna 
subprefectului. 

— Întipăriţi-vă în minte trăsăturile acestui om - zise 
subprefectul din Dubro. Poate că în chipul acesta vă va fi 
mai ușor să puneţi mâna pe el. 


426 


Primarii de prin împrejurimi mai statură de vorbă câtva 
timp, apoi își luară rămas bun de la subprefect și porniră 
fiecare spre satul lui. 

Numai Nicorov mai rămăsese în oraș cu gândul să-și 
ducă planul la îndeplinire. 

El se duse la bâlci unde cercetă, pe rând, toţi caii aduși 
spre vânzare. 

Geambașii înţeleseră îndată că primarul din Rudin avea 
de gând să cumpere un cal și fiecare căuta să-l ispitească 
spre marfa lui. 

— Ia privește aici, tătucă, - îi zise unul - calul acesta n- 
are pereche în tot târgul! 

Nicorov aruncă doar o privire și-și făcu părerea. 

— E bătrân, tătucă, și mie îmi trebuie un cal care să 
mănânce jăratic! 

— Atunci vino la mine, tătucă - strigă un al doilea 
geambaș, de pe partea cealaltă. Uită-te la mânzul acesta și 
minunează-te și tu de el! 

Nicorov se duse. 

Într-adevăr îi plăcu. Era un cal tânăr, foarte bine făcut. 
Nicorov se pricepea la cai. În câteva clipe văzu că animalul 
n-avea niciun cusur, totuși, nu se arătă mulţumit. 

— Nu te mai tot lăuda atâta - zise el, dispreţuitor - căci 
cal ca acesta am mai văzut eu, nu unul ci o sută! 

— Ca acesta?... Nu prea îmi vine să cred, tătucă! Calul 
acesta n-are pereche nu numai în târg aici, dar nici chiar în 
tot ţinutul! 

— Şi cum îl dai? 

— Pentru tine, îl las mai ieftin, căci știu că-l vei ţine 
bine! 

— Să auzim! 

— O sută de ruble! 

— Ai înnebunit? 

— Crede-mă, tătucă, face o sută cincizeci! 

— Atunci dă-l altuia, nu mie! 

Și Nicorov plecă mai departe. 

— Dar tu ce dai, tătucă? 

— Cincizeci de ruble! 

Geambașul se înfurie. 

— Cincizeci de ruble, pentru calul acesta? De ce nu-mi 
ceri să ţi-l dau degeaba, sau să-ți mai plătesc ceva dacă mi- 
l iei? 

Şi-l lăsă, pe Nicorov să plece. 

Dar primarului din Rudin îi plăcuse calul foarte mult, 
chiar dacă se făcea că n-ar vrea să-l cumpere. Mai târziu, 
întorcându-se și trecând din nou prin fata geambașului, îi 
strigă: 

— Cu șaizeci de ruble nu-l dai? 

— Cu nouăzeci! Nici o copeică mai ieftin! 

— Atunci ţineţi-l!, strigă Nicorov supărat și-și văzu de 
drum. 

Dar drumul lui nu fu decât de câţiva pași, căci apoi se 
înapoie din nou și din nou începu să se tocmească. În cele 
din urmă izbutiră să se împace la optzeci de ruble. 
Primarul Rudinului plăti banii, apoi luă calul și-l legă de 
spatele căruţei. 

Pe urmă se urcă în căruţă, plesni din bici și porni spre 
casă. 

El mâna la pas și din când în când își mai întorcea capul, 
spre a-și desfăta privirile pe mânz care era într-adevăr un 
animal foarte frumos. 

„Știu că mă vor invidia, când îl vor vedea cei din Rudin. 
Orice s-ar zice, om deștept ca mine nu mai este în tot 
ținutul, căci chiar de nu face o sută cincizeci, dar o sută 
douăzeci ar da oricine pe el, cu ochii închiși. 

Acum nu mi-ar mai trebui, decât ca Vulturul Morţii să-mi 
cadă în mână și atunci n-ar fi om mai fericit decât mine, pe 
toată suprafața pământului! Numai băiatului ăla de i-ar 
veni minţile...” 

De îndată ce se gândea la Ivan, mânia îl cuprindea din 
nou și blestema că singurul lui copil trebuia să-i facă așa 
zile fripte. 

O cârciumă de la marginea orașului îl ispiti grozav. Cum 
îi era și tare sete, opri caii, căci își zise că tot mai are timp 
pentru un pahar două de vin. 

Dar cum găsi acolo câţiva cunoscuţi, cele două pahare se 
făcură zece și douăzeci și trecură câteva ceasuri, până ce 
Nicorov, cu capul buimac se gândi la plecare. 

Intre timp însă, începu o ploaie, de credeai că toarnă cu 
găleata. Nicorov rămase pe gânduri, neștiind dacă să mai 
rămână, la un pahar de vin, sau să pornească prin ploaie. 
Dar își aduse aminte că trebuie să fie acasă, încă înainte de 
a se înnopta, având să mai rânduiască câte ceva, pentru 
petrecerea ce avea loc a doua zi, așa că se hotări să plece. 

Işi ridică gulerul surtucului și porni la drum. El 
nădăjduia că ploaia va mai înceta; dar nădejdea aceasta nu 
i se îndeplini, ba dimpotrivă, ploaia cădea tot mai deasă. 

Nicorov mai mângâie din când în când spinarea cailor, 
cu biciul, spre a-i face să fugă mai repede; caii își și dădură 
toată osteneala, dar Rudinul era încă destul de departe. 
Trecea pe lângă o pădure, când Nicorov băgă de seamă că 
animalele erau foarte neliniștite. Nu putea să-și închipuie, 
ce se întâmplase. Dar nu numai caii din faţă, dar și cel nou 
cumpărat, care era legat în dosul căruţei, ciulea urechile 
necontenit, privea speriat înapoia sa și tremura, ca și când 
ar fi simţit apropierea unei primejdii. 

Nicorov se uită cercetător în jurul său și peste câteva 
clipe își dădu seama de pricina spaimei animalelor. Din 
depărtare se auzeau urlete de lupi. Bătrânul le recunoscu 
îndată și începu să biciuiască deznădăjduit caii. 

— De-aș ajunge în sat! se gândi el, lovind animalele tot 
mai des, cu toate că n-ar fi fost nevoie să le bată, căci ce 
îndemn putea fi mai bun decât presimţirea dușmanului 
care se apropia. 

Primarul Rudinului se uită înapoi și observă cu groază că 
o adevărată haită de lupi venea pe urma lui. 

— Sfântă Maică  Precistă, ajută-mă! striga el 
deznădăjduit și lovind cu și mai multă sălbăticie în cai. 

Dar lupii erau obișnuiți cu asemenea alergări de 
întrecere și în loc să se îndepărteze, se apropiau tot mai 
mult de căruţă. Nu-i mai despărțea decât o depărtare de 
câțiva metri și Nicorov se aștepta în fiecare clipă să-i vadă 
sărind asupra calului, care era legat la spatele căraţii. 

Nicorov luă hăţurile într-o mână, iar cu cealaltă își căută 
pistolul. Unul din lupi se desprinse din haită și trupul lui 
lungit se repezi ca o săgeată înspre mânz. Dar un glonte 
bine ţintit îl culcă la pământ. 

Câţiva lupi rămaseră în urmă spre a-și sfâșia tovarășul 
căzut; ceilalţi însă nu se lăsară și urmăriră căruța mai 
departe. 

Biciul din mâna lui Nicorov plesnea necontenit, caii se 
prinseră într-o goană nebună, cu toate acestea situaţia 
părea deznădăjduită. 

Lupii se apropiaseră cu totul de căruţă și săreau în jurul 
mânzului, care necheza înspăimântat și dădea din picioare 
cu o furie disperată. Dându-și seama de situaţie, Nicorov 
înţelese că nu mai avea decât un singur mijloc de scăpare: 
să jertfească mânzul cumpărat la bâlciul din Dubro. 

Cu multă băgare de seamă, își trecu hăţurile pe după 
gât, scoase briceagul din buzunar și târându-se spre 
spatele căraţii, tăie căpăstrul mânzului, cu o singură 
mișcare. 

Tocmai la timp. 

Lupii înfometați se repeziră la bietul animal care încercă 
să scape îngrozit. Nechezatul lui înfiorător răsună cale de 
o poștă, fiarele îi mușcară piciorul, pulpa îi era numai 
sânge, dar cu toate acestea, tot mai alerga în urma căruțţei. 

Dar piciorul rănit nu-l mai putea duce departe. El căzu, 
ca lovit de trăsnet, pe neașteptate și în aceeași clipă haita 
fiarelor sălbatice se și năpusti asupra lui mușcându-l 
fiecare unde apuca! 

Incă două trei nechezări sfâșietoare și apoi... se sfârși! 

Lui Nicorov îi părea rău de cal, îi părea rău de cele 
optzeci de ruble, dar se bucura că scăpase cu viaţă. 

În vreme ce lupii se ospătau cu lăcomie din trupul 
nenorocitului  mânz,  Nicorov dădea bice cailor, 
îndemnându-i la o goană nebună. El luă hăţurile între 
genunchi, spre a-și putea încărca pistolul din nou, căci nu 
putea ști dacă scăpase de primejdie, cu totul. 

Și într-adevăr, primejdia nu trecuse. 

De îndată ce au sfârșit cu mânzul, lupii porniră din nou 
în urmărirea căruţei. Trupul fraged al mânzului nu făcuse, 
decât să le deschidă pofta. Și apoi, erau atât de mulţi, încât 
de-abia le ajunsese pe o măsea. La auzul urletelor lor 
înfiorătoare, inima lui Nicorov se făcu cât un purece. 

— Tot nu s-a sfârșit încă? exclamă el tremurând. 

Între timp ajunsese în apropierea pădurii Rudinului; dar 
până în sat mai era cale destul de lungă și lupii puteau să-l 
sfâșie de o sută de ori. 

I se făcu părul măciucă, gândindu-se la soarta care-l 
aștepta. Primarul Nicorov se temea grozav de moartea 
care-l pândea acum. 

Ploaia cădea cu beșici, dar lupii nu se speriară nici chiar 
de furtuna care bântuia. Alunecau, se rostogoleau pe 
drumul noroios, dar pe urmă se ridicau din nou, spre a 
porni cu puteri îndoite în urma căruţei. Nicorov se 
frământă neștiind ce să se facă. Caii erau rupti de oboseală 
din pricina acestei cumplite goane ar fi vrut să se miște 
mai încet, dar biciul lui Nicorov îi zorea necontenit. 

Situaţia devenea tot mai primejdioasă și atunci Nicorov 
se gândi la un plan foarte îndrăzneţ pe care numai 
deznădejdea i-l putea inspira. El întări hăţurile de speteaza 
jilțului, după aceea opri caii și sări din căruţă. In clipa 
următoare însă lovi cât putu cu biciul în bietele animale. 

Căruţa fără stăpân aluneca acum, cu iuţeală nebună, pe 
șoseaua Rudinului, iar Nicorov sări iute la unul din copacii 
de pe marginea drumului și izbuti să se caţere pe trunchiul 
lui. 

Nu trecu mult și haita de lupi și ajunse la picioarele 
copacului, printre crăcile căruia se ascunsese Nicorov. 

Lupii miroseau copacul jur împrejur, își clănţăneau dinţii 
și urletul lor înfiorător se auzea cale de o poștă. Dar 
bătrânul Nicorov nu se mai temea. 

El se așeză liniștit pe una din crengile copacului, unde 
ploaia nu-l mai ajungea tocmai atât de mult și-și scoase 
pistolul la iveală. Ţinti și unul din lupii de la rădăcina 
copacului se rostogoli cu un răcnet sălbatic. 

Își încărcă pistolul din nou și trase iarăși. Al doilea 
glonte însă nu-și nimeri ţinta, fiindcă se atinse de o cracă și 
schimbă direcţia; Dar cu a treia împușcătură izbuti să mai 
rănească încă un lup. 

Fiarele își dădură seama de primejdie și se retraseră 
ceva mai la o parte, dar din purtarea lor se putea vedea 
prea bine că nici gând n-aveau să se îndepărteze definitiv. 

Și la vederea acestor lupi, care se încăpăţânau într-atâta 
să-i sfâșie pielea, primarul Nicorov începu să aibă din nou 
un simțământ foarte puţin plăcut. In clipa în care se 
căţărase pe copac, el își făcuse socoteală că lupii sau se 
vor lua după caii, care trăgeau căruţa înspre sat, sau 
văzând că nu pot ajunge până la ei, vor renunţa la atac și-și 
vor vedea de drum. 

Trecu un sfert de ceas după altul și Nicorov începu să 
dârdâie. Veștmintele-i udate i se lipiră de trup, degetele, 
cu care se ţinea de crengi, i se înțepeniseră și era 
ameninţat în fiecare clipă să se prăbușească din pom. 

Din când în când își mai descărca pistolul, nu atât 
pentru a speria lupii, cât spre a atrage atenţia trecătorilor 
care s-ar fi rătăcit pe acolo. 

Și se părea că într-adevăr, acest fel de a semnaliza nu va 
întârzia de a avea efectul dorit, deoarece din depărtare se 
auzi un tropot de cai. 

Auzul ascuţit al lui Nicorov prinse zgomotul îndată și 
începu să strige, cât îl ţinea gura: 

— Ajutor!... ajutor!... 

Pe după o cotitură se iviră șase-șapte călăreţi înarmaţi 
care, de îndată ce zăriră haita de lupi, își descărcară 

puștile și pistoalele. Câţiva lupi se rostogoliră, ceilalţi 
căutară să scape fugind mâncând pământul, dar gloanţele 
călăreților mai doborâră vreo doi și din ei. 

După ce pârâitul armelor încetă, un glas plângător veni 
de printre crengile copacului. 

— Scăpaţi-mă! 

Călăreţii se întoarseră înspre locul de unde venea vocea. 

— Acum poţi cobori, tătucă, zise unul din ei, căci am 
alungat lupii! 

Nicorov cobori cu chiu cu vai și mulțumi călăreţilor cu 
recunoștință: 

— Dumnezeu să vă binecuvânteze pentru bunătatea pe 
care a-ţi avut-o față de mine! 

Căpetenia călăreţilor, un bărbat oacheș, voinic și bine 
făcut, se desprinse din mijlocul celorlalţi și păși în faţa lui 
Nicorov. 

— Cine ești? 

— Nicorov, primarul Rodinului! 

— În mare încurcătură te găseai! 

Nicorov își povesti primejdioasa păţanie, plângându-se 
mai ales de pierderea mânzului pe care de-abia îl 
cumpărase. 

— Calul nu pot să ţi-l mai dau înapoi - zise voinicul - dar 
ţi-am scăpat viața! Mulţumește-i lui Dumnezeu ca am auzit 
împușcăturile pistolului tău, căci altfel, lupii te-ar fi păzit 
aici până în clipa în care ai fi căzut din pom, cu puterile 
sfârșite. Acum, Dumnezeu cu tine! 

Voinicul îi întinse mâna lui Nicorov, care strânse cu 
recunoștință mâna distinsului vânător necunoscut. 

— Spuneti-mi măcar numele dv., zise primarul 
Rudinului, pentru a ști, cui îi sunt dator viața mea? 

Voinicul zâmbi! 

— Nu te supăra că nu-ți îndeplinesc rugămintea. Dar 
crede-mă, Nicorov, că nu numele este lucrul care trebuie 
băgat în seamă, ci fapta! 

După aceste cuvinte sări pe cal și dispăru împreună cu 
însoțitorii săi. 

Nicorov se uită uimit în urma lor și mereu se întreba 
cine ar putea să fie salvatorul lui? El îi cunoștea prea bine 
pe moșierii de prin împrejurimi, dar cu acesta nu se 

întâlnise niciodată. Dar ceilalţi, care erau cu el, cine 
puteau să fie? 

Fiecare era înarmat până în dinţi și fiecare îl stima pe 
bărbatul acela voinic ca și când ar fi fost șeful lor. 

Cine să fi fost oare? 

Deodată chipul lui Nicorov se însenină și-și duse mâna la 
frunte: 

— Prostul de mine! Cum de nu mia trecut prin minte? A 
fost Vulturul Morţii!... Acum îmi aduc aminte de chipul lui! 
Mă miram eu, de ce-mi pare așa de cunoscut! Nu mi l-a 
arătat subprefectul din Dubro desenat pe hârtie? Intocmai 
așa e!... Nu, nu mai încape nicio îndoială... el a fost! Ei, 
bătrâne Nicorov, acum ai prilejul să câștigi cele douăzeci 
de mii de ruble!... 

Și în clipa următoare, omul acesta lacom de bani, uitase 
că Rimsky îl scăpase de la o moarte îngrozitoare, uitase că- 
i datora veșnică recunoștință. Acum, la câteva minute 
numai după ce Rimsky și cu tovarășii săi îi redaseră viaţa, 
care îi era ca și pierdută, el își frământa creierul gândindu- 
se în ce chip ar putea să pună mâna pe Vulturul Morţii, 
spre a-l preda călăului. 

— Trebuie să aflu pe unde au apucat-o! murmură el. 

Bătrânul Nicorov nu era cine știe ce om curajos, dar 
gândul că acum avea prilejul să câștige cu ușurință 
premiul de douăzeci de mii de ruble care fusese pus pe 
capul Vulturului Morţii îl îmbărbăta. 

Ploaia încetase, așa că nu-i fu prea greu să găsească 
drumul pe care o luaseră voinicii. Urmele cailor se 
întipăriseră în noroiul proaspăt și drumul urmat de 
salvatorii lui Nicorov se vedea destul de bine. 

Bătrânul porni după urmele copitelor. 

El mergea cu ochii aţintiţi în pământ din pricina 
semiîntunericului care se lăsase și, cu gândul ca cele 
douăzeci de mii de ruble, uită că dârdăia de frig, uită de 
primejdia de moarte, prin care de-abia scăpase, uită chiar 
și de mânzul, pe care i-l sfâșiaseră lupii. 

— Nu-mi va scăpa! își zicea el necontenit și se umfla de 
pe acum, gândindu-se la faima ce-i era asigurată în cazul 
prinderii temutului căpitan de bandiți. Era neîndoielnic că, 
dacă guvernul din Petrograd punea așa preţ pe prinderea 
Vulturului Morţii, ministerul de interne îl va înainta, 
numindu-l primarul vreunuia din orașele din apropiere. 

Urmele copitelor duceau prin pădure și bătrânul Nicorov 
se ţinea de ele, fără să șovăie o singură clipă. În desișul 
pădurii se încredinţă și mai mult că umbla pe drumul cel 
bun. Într-un loc ascuns, pe care nimeni nu-l cunoștea, 
primarul Rudinului dădu peste grajdul unde-și lăsaseră caii 
salvatorii săi. De aici, urmele de copite fură înlocuite cu 
urme de cizme care duceau în sus, cum veneai de la 
grajdul improvizat. 

Inima lui Nicorov bătea să-i spargă pieptul. De-abia 
acum își dădea el seama, cât de primejdios era jocul în 
care se prinsese. Căci dacă Rimsky, sau vreunul din 
tovarășii săi, dădeau peste el, atunci era pierdut, fără nicio 
nădejde de scăpare. Dar bătrânul își stăpâni teama iute și 
merse mai departe, spunându-și că, douăzeci de mii de 
ruble nu se pot câștiga stând cu mâinile în sân. 

Și în chipul acesta, primarul Rudinului ajunse la peștera, 
care ducea la Cuibul Vulturilor. 

Acum, pe de o parte, știa îndeajuns pentru prinderea lui 
Rimsky, pe de altă parte, nu îndrăznea să meargă înainte, 
căci ar fi însemnat să alerge orbește, în braţele propriei 
sale pieiri. 

De aceea se înapoie înspre casă și gândul la îmbogățirea 
neașteptată și la faima pe care avea să și-o câștige prin 
prinderea celui mai temut și îndrăzneţ bandit pe care l-a 
cunoscut Rusia vreodată, îl făcură să uite de toate 
oboselile acelei zile și să meargă pe șoseaua Rudinului, 
fluierând și cântând ca un flăcău. 

Era destul de târziu când ajunse acasă primarul din 
Rudin. Acum însă, oboseala puse stăpânire pe întreaga lui 
făptură. Servitorii îl primiră cu chiote de bucurie, căci 
bieţii oameni erau foarte îngrijaţi, din pricină că cei doi cai 
veniseră acasă cu căruţa goală și nu puteau să-și închipuie, 
ce s-a întâmplat cu stăpânul lor. Ei erau încredinţaţi că 
primarul zăcea mort prin vreun șanț oarecare, doborât de 
tâlhari. 

— Ce să vă spun, nu am fost departe de moarte! le zise 
Nicorov, uitând să amintească și de acela care-l scăpase de 
la această moarte. 

Istovit peste măsură, primarul Rudinului se culcă și nu 
se trezi, a doua zi, decât numai după ce soarele răsărise de 
mult. La început, el nu putea să-și dea seama dacă trăise 
aievea ceea ce se întâmplase cu el în răstimpul celor din 
urmă douăzeci și patru de ceasuri, sau visase numai. Pe 
urmă însă, își reaminti de toate amănuntele păţaniei cu 
lupii și apoi, de cealaltă primejdie, nu mai puţin 
amenințătoare, a urmăririi Vulturului Morţii și a 
tovarășilor acestuia. 

Îl strigă pe Ivan, dar servitorii îi spuseră că flăcăul 
plecase de acasă încă din zorii zilei. 

Nicorov se îmbrăcă, mâncă în lege, apoi îl chemă la sine 
pe Strunikov, mâna dreaptă a lui. Meseria de căpetenie a 
lui Strunikov era paza satului. Dar tot el îndeplinea și 
slujbele de ajutor de primar, poliţist, paznic de noapte și 
gropar. 

— Bună dimineaţă, tătucă, zise el, foarte umil, intrând la 
primarul Rudinului. Bine că te vedem acasă, căci noi eram 
încredinţaţi că le-ai slujit lupilor drept cină. 

— Ești treaz, Strunikov? îl întrebă primarul, care 
cunoștea prea bine slăbiciunea paznicului. 

— Treaz, tătucă! Că dacă n-aş fi treaz, aș vedea doi 
primari în locul tău! 

— Te întreb fiindcă am de gând să-ţi dau o însărcinare 
foarte însemnată. 

— O însărcinare însemnată? 

— Așa, după cum ţi-am spus! Trebuie să mergi într-o 
afacere oficială... 

— Unde? întrebă Strunikov, văzând că primarul șovăie. 

— La bătrâna Marta! 

— La mama Soniei? 

— Acolo! Și bagă bine de seamă la ceea ce-ţi spun... 
Deschide-ţi urechile... Îi vei spune că, până mâine la 

amiază, să părăsească Rudinul, cu fata ei cu tot! Satul 
acesta n-are nevoie de cerșetori. 

Strunikov se scărpină după ureche. Vestea aceasta nu-i 
plăcea de loc. O cunoștea bine pe bătrâna Marta și-i era 
dragă. Așa că îi venea foarte greu să se ducă să comunice 

— Tătuca, dar de ce-i alungi?... întrebă el. 

Nicorov i-o tăie scurt. 

— Niciun cuvânt, Strunikov! Tu nu ai niciun drept dea 
te amesteca în afacerea aceasta, ci doar o datorie: aceea 
de a îndeplini porunca, pe care ţi-am dat-o! 

Ce putea să facă bietul paznic, decât să se încline și să 
plece? 

Trecu încet, cu pași leneși, prin sat, spre a ajunge cât 
mai târziu la coliba din marginea comunei. Mergea cu 
capul plecat și mormăia nemulțumit. Era omul de 
încredere al lui Nicorov, dar în chestiunea aceasta nu 
împărtășea părerile primarului. 

Dar oricât de încet mergea, în cele din urmă drumul tot 
se sfârși și Strunikov ajunse la mica colibă care strălucea 
de curăţenie. În faţa casei erau sădite flori, iar grădina din 
spate era lucrată până la cel din urmă colţișor. Curtea 
curată, în care nu găseai o ţandără, sau o frunză veștejită 
căzută din ajun, dovedea că aici locuiau oameni iubitori de 
rânduială și curăţenie. 

Strunikov intră cu inima strânsă în căscioară, unde 
îndată o și întâlni pe bătrâna Marta. 

— Ia te uită, Strunikov? zise Marta, cu faţa zâmbitoare. 
Tot n-ai uitat că mai sunt și eu pe lume? 

— Bună ziua, Marto! 

— Bună să-ţi fie inima, Strunikov! Ia spune, ce veste 
bună îmi aduci? 

La auzul acestei întrebări, bătrânul paznic se încurcă 
grozav. 

— Nu prea ţi-am adus veste bună! 

— Nădăjduiesc însă că, nici tocmai așa de rea! zise 
bătrâna, cu un zâmbet blând. 

Strunikov se simţea foarte nelalocul lui. 

— Mai bine o lua dracul, toata însărcinarea asta oficială! 
mormăi el. Cum naiba să-i spun eu bietei femei, hotărârea 
primarului? I se va rupe inima de durere... 

— Ce tot mormăi acolo? zise Marta, ștergând un scaun, 
cu poalele șorțului. Șezi colea și spune ce ai de spus! 

Vrând nevrând, Strunikov trebui să se așeze și după o 
nouă șovăire, începu: 

— Marto, știi prea bine că eu, nu-ţi sunt vrăjmaș ca mulţi 
alții din sat... 

— Știu... Dar ce rost au cuvintele tale? 

— Păi, uite... ca să nu fii supărată pe mine! 

— Şi de ce aș fi supărată? 

— Pentru ceea ce-ţi voi spune! 

— Dar ce s-a întâmplat? 

— Ceva tare păcătos... Primarul îţi trimite vorbă că, 
până mâine la amiază, să părăsești satul împreună cu 
Sonia... 

Marta ţipă: 

— Sfântă Maică Precistă! 

— Ti-am spus eu că-ţi aduc veste proastă! 

— Nu e vina ta! răspunse bătrâna, tu nu ţi-ai făcut decât 
datoria! 

— Am încercat să pun o vorbă bună pentru voi, dar în 
zadar. 

— Nu-i nimic, Strunikov. Dacă așa a poruncit primarul, 
vom pleca! 

În clipa aceea se auzi un strigăt. 

— Ba nu veţi pleca! 

În ușă se ivise Ivan Nicorov împreună cu Sonia. 

Flăcăul nu auzise decât cuvintele din urmă, dar acestea 
fură îndeajuns, spre a-i umple sufletul de revoltă. 

— Ivan! strigă Marta. 

Chipul flăcăului se făcuse roșu ca focul, ochii lui aruncau 
scântei. 

— Vă spun încă odată că, nu veţi pleca! Dacă vă fi 
nevoie, mă voi măsura chiar și cu o mie de diavoli, nu 
numai cu tatăl meu! 

Strunikov se îndepărtă, dar Ivan mai strigă după el. 

— Să nu-i spui tatii niciun cuvânt despre ceea ce ai auzit 
aici! Ai înţeles? 

— Înţeles! 

După aceea paznicul plecă, iar Ivan încercă să le 
consoleze pe cele două femei nenorocite. 

— Totul este în zadar - zise bătrâna Marta - tatăl tău este 
mai puternic aici, în sat, decât tine. El este capul comunii 
și aceea se întâmplă, ce vrea el. 

— Nu prea e așa! Nu el este stăpânul atotputernic! Mai 
e cineva, care e mai tare decât el! 

— Cine? 

— Prinţesa!... 


441 


— Prinţesa... Doamne, dar cum pot să ajung până la 
Fedora Feodorovna?... Nici nu m-ar lăsa să intru în castel! 

— Prinţesa e o femeie cu suflet bun și milostiv, care 
ascultă orice plângere și găsește leac pentru toţi aceia, 
care vin la ea... Îmi aduc bine aminte de vremea, pe când 
locuia în Rudin. În fiecare an venea în sat, de mai multe ori 
și cu aceste prilejuri îi ajuta pe toţi aceia care veneau cu 
plângeri la ea. Fedora Feodorovna știe să șteargă lacrimile 
din ochii plânși și să toarne curaj în inimile deznădăjduite. 

— Asta a fost pe vremea aceea... 

— Şi tot astfel va fi și acum! strigă Ivan Nicorov, 
nestrămutat în credinţa lui. 

— Ești prea încrezător, Ivane! 

— Ascultaţi-mă pe mine! Eu știu că este de făcut! Astă- 
seară va avea loc cea dintâi petrecere cu dans, rânduită de 
Fedora Feodorovna, petrecere, la care va veni și prinţesa. 

— Şi? 

— Va trebui să veniţi și voi! Veţi fi acolo, și când prințesa 
va păși în sală, veţi cădea la picioarele ei, vă veţi spune 
păsul și sunt pe deplin încredinţat că Fedora Feodorovna 
nu va îngădui ca planul răutăcios al tatălui meu să fie dus 
la îndeplinire. 

— Să ne plângem împotriva tatălui tău? exclamă Sonia, 
înspăimântată. Nu te gândești că atunci ne va urmări cu și 
mai multă îndârjire? 

— Nu te teme, inimioara mea! zise Ivan, căutând s-o 
liniștească. Dacă vă spun eu că așa trebuie să faceţi, nu vă 
mai temeţi de nimic. Dar chiar dacă v-ar urmări și ar căuta 
să vă facă vreun rău, eu voi fi veșnic lângă voi și vă voi 
apăra! 

— Dumnezeu să te binecuvânteze și să te ajute să faci 
totul, așa după cum crezi tu! zise bătrâna Marta, cu glasul 
ei blând, tremurând de emotie. 

În Cuibul Vulturilor, din turnul părăsit al cetăţii 
Rudinului, oamenii Vulturului Morţii se treziră din somn 
unul după altul. Apa rece, cu care se spălară pe faţă, îi 

învioră în câteva clipe. Ludovica și pregătise de mâncare și 
după masă, voinicii se duseră toţi în odaia lui Rimsky, spre 
a vedea ce aveau de făcut în ziua aceea. 

— Vânătoarea de primăvară - începu Dan Dragomir - ne- 
a silit să stăm cu mâinile în sân în timpul din urmă. Acum, 
că mosafirii au plecat de la castel și drumul ne este iarăși 
liber, cred că a sosit timpul să ieșim din ascunzătoare, spre 
a ne împrospăta depozitul de merinde. 

Rimsky dădu din cap. 

— Ai dreptate, Dane. Tu ai fost acela care ai propus, de 
aceea, tu să fii și cel care va duce planul la îndeplinire. Ia-l 
cu tine și pe Korsakoff și după ce veţi cutreiera pădurea, să 
vă înapoiaţi acasă, cu o pradă cât mai bogată. 

Dan Dragomir și cu căpitanul Korsakoff primiră cu dragă 
inimă această însărcinare, care le îngăduia să-și mai 
desmorțească membrele și îndată se așezară să-și facă 
pregătirile necesare. Se uitară să vadă dacă pusștile erau în 
ordine, își umplură pungile cu încărcătură, apoi își luară 
rămas bun de la căpitan și tovarăși și plecară. 

Ceilalți rămaseră să se sfătuiască mai departe. 

Micislav luă cuvântul cel dintâi. 

— Am auzit vorbindu-se multe rele pe socoteala 
morarului din Rudin. E om rău și îngâmfat. Cred că n-ar 
strica să-l speriem puţin. E plin de bani, dar n-ar da o 
copeică pentru săraci și dacă se întâmplă ca vreun sătean 
la nevoie să vină la el după ajutor, îl alungă de la casa lui. 

— Te-ai încredinţat - întrebă căpitanul - că într-adevăr 
așa este? Nu ai fost indus în eroare? 

— Ştii prea bine, căpitane că, întotdeauna, ascultăm de 
poruncile tale și mai înainte de a învinui pe cineva, 
cercetăm ca multă băgare de seamă, să vedem ce este 
adevărat din ceea ce se spune, spre a nu pedepsi pe un om 
care n-are nicio vină. 

— Bine,  Micislav. Atunci nu mă mai împotrivesc 
pedepsirii morarului din Rudin... Trebuie să vedem însă ca 
planul nostru să fie la înălțime. 

— Eu am găsit și planul... Mă voi îmbrăca altfel, ca 
negustor ambulant de pildă, fiindcă morarul... 

Micislav nu putu să-și sfârșească vorba, căci ușa, se 
deschise brusc și în pragul ei se ivi Dan Dragomir, gâfâind, 
cu faţa roșie ca focul, speriat de moarte. 


Rimsky sări de pe scaun, temându-se de o nenorocire. 

— Ce s-a întâmplat? strigă Vulturul Morţii. 

— Căpitane, îngână Dan Dragomir, de-abia mai putând 
răsufla, dacă nu mă înșel, ne pândește o mare primejdie! 

— Vorbește! Ce este? 

Dan Dragomir scoase la iveală o batistă colorată. 

— Vedeţi batista aceasta?... Am găsit-o la intrarea în 
peștera noastră... Afară de aceasta, am mai zărit și urme 
suspecte de picioare omeneşti... Mi-e teamă că 
ascunzătoarea noastră a fost descoperită! 

Rimsky se uită ţintă la batista colorată. 

— Imi pare atât de cunoscută batista aceasta! 

— Să-ţi spun eu, căpitane, de unde o cunoști! zise Dan 
Dragomir. Nu e prea mult de când ai văzut-o... Ieri seară... 
în mâna primarului din Rudin... Îți aduci aminte? 

— Da, da! răspunse Vulturul Morţii. Imi aduc bine 
aminte! Cu batista aceasta și-a șters nădușeala de pe 
frunte, când s-a coborât din copac. 

— Așa este... o recunosc și eu! zise doctorul Leonida. 

Intre timp intrase și Korsakoff în ascunzătoare. 

— Căpitane! vesti el, cu înfrigurare. E fără îndoială că 
numai primarul Rudinului a putut să ne spioneze, căci 
urmele pașilor de la intrarea în peșteră, duc înspre locul 
unde l-am scăpat din ghearele lupilor. Urmele pașilor săi 
se văd bine în noroi. Ele duc spre șoseaua Rudinului. 

Rimsky ascultase uimit rapoartele tovarășilor săi. El se 
uită pe rând la toţi prietenii săi și pe chipul fiecăruia citi 
expresia aceluiași simțământ, care-i frământa sufletul său 
propriu: uimirea și revolta. 

Severin strigă, amărât: 

— Nu trebuie să fii milostiv cu oamenii aceștia! Aceasta 
ar trebui să ne slujească drept învăţătură... Scapi pe 
cineva de la moarte și care-i este recunoștința?... Vrea să 
te arunce în ghearele pieirii!... Blestematul! 

Vulturul Morţii căută să-și stăpânească înfrigurarea, 
spre a-și putea liniști prietenii. 

— Nu deznădăjduiţi băieţi! Fără îndoială că situaţia pare 
foarte serioasă, dar poate că primejdia tot nu este atât de 
mare, după cum pare. În orice caz, trebuie să ne gândim 
bine la ceea ce avem de făcut, în cazul când ascunzătoarea 
noastră ar fi descoperită. 

Mai înainte de toate, trebuie să ne încredințăm dacă 
ascunzătoarea noastră n-a și fost împresurată de cazacii, 
care n-așteaptă, decât să părăsim Cuibul Vulturilor, pentru 
a pune mâna pe noi cu cea mai mare ușurință. 

— Ai dreptate, căpitane! zise Dan Dragomir. 

— De aceea - urmă Rimsky - toţi care ne găsim aici, ne 
vom răspândi prin pădure, fiecare urmând un alt drum și 

cercetând orice colț, orice văgăună. La amiază ne adunăm 
din nou, toţi, aici și spunem ce am constatat. 

Oamenii Vulturului Morţii se pregătiră îndată de 
plecare. Ei coborâră împreună din turn, iar în faţa peșterii 
se împrăștiară, luând fiecare o altă direcţie. 

— Fiţi cu ochii în patru, băieţi! le mai zise Rimsky, ca 
rămas bun. 

După aceea porniră la drum, fiecare ducându-se în 
direcția pe care i-o arătase Rimsky. 

După cum le fusese înţelegerea, la amiază se întâlniră 
toți din nou, în Cuibul Vulturilor. Nici unul din ei nu 
descoperise nimic neobișnuit. Nici urmă de cazaci, iar 
jandarmii din sat nu primiseră vreo întăritură, care să fi 
dat de bănuit. 

Cu toate acestea Vulturul Morţii nu se linişti. 

— Încă nu s-a irosit primejdia de deasupra capului 
nostru-zise el. Se prea poate ca primarul Radioului să nu 
știe ce ascunzătoare este aceea pe care a descoperit-o, dar 
se poate tot atât de bine, ca el să-și dea seama ce captură 
minunată a făcut. Apoi, se mai poate ca dușmanul să fi 
hotărât atacul pentru timpul nopţii, când nădăjduiesc să 
fim mai puţin pregătiţi și deocamdată nu iau nicio măsură 
pentru a nu ne da de bănuit. Sunt multe, foarte multe 
posibilităţi!... Dar eu vreau să știu de ce să mă ţiu... Voi 
afla încă în noaptea aceasta, ce s-a întâmplat! 

— Ce vrei să faci, căpitane? întrebă Dan Dragomir. 

— Veţi afla îndată. Se pare că soarta ne favorizează. 
Astăzi are loc în sat, cea dintâi petrecere cu dant, 
petrecere, la care va veni și prinţesa. Mă voi cobori în 
sat... 

— Dar dacă vei fi recunoscut? se amestecă în vorbă și 
Ludovica. 

— Nu te teme, Ludovica mea, căci nu voi fi recunoscut - 
o liniști Vulturul Morţii. N-avem oare un arsenal întreg de 
peruci, bărbi și mustăţi false, care n-așteaptă, decât să fie 

întrebuințate? Îmbrăcat în haine țărănești și mascându-mă 
în om bătrân, nimeni nu mă va putea recunoaște. 

— Şi unde ai de gând să te duci, spre a afla cum stau 
lucrurile, întrebă Severin. 

— Mă voi duce și eu la petrecere, unde voi căuta să mă 
furișez în apropierea primarului, spre a vedea care este 
situaţia. De altfel, dacă prietenul Nicorov a dat sfoară în 
țară despre marea lui descoperire, tot satul va vorbi 
despre apropiata prindere a Vulturului Morţii și atunci nu- 
mi va fi prea greu să știu ce se pregătește... Dar dacă voi 
afla că Nicorov știe că Vulturul Morţii se ascunde în Cuibul 
Vulturilor, atunci... 

— Atunci nu trebuie să mai rămână în viaţă - îi tăie 
vorba Micislav, ai cărui ochi aruncau fulgere - chiar dacă 
ar jura că nu ne va trăda ascunzătoarea! De unde putem ști 
noi, că în somn, sau la beţie, nu ne trădează taina? Ar fi cu 
neputinţă să trăim într-o veșnică nesiguranţă, într-o 
veșnică groază. 

— Aveţi încredere în mine - răspunse Rimsky, care-și 
redobândise sângele rece. Voi ști eu ce am de făcut! 

Spre seară Rimsky începu să-și schimbe înfățișarea. 
Părul lui negru, ca pana corbului, dispăru sub o perucă 
albă, iar în jurul obrazului își așeză o barbă și o mustață 
căruntă. El își mai desenă și câteva zbârcituri pe obraz și 
chipul fraged, tineresc al lui Rimsky se transformă cu totul. 
lar când se mai și îmbrăcă, cu portul țărănesc din partea 
locului, nimeni nu s-ar fi îndoit că se găsește în faţa unui 
sătean de vreo șaizeci de, ani. 

Rimsky își luă rămas bun de la prietenii săi, strângându- 
le mâna călduros, la fiecare, pe rând. 

— Domnul să vă aibă în paza lui! 

— Şi pe tine, căpitane? 

După aceea părăsi ascunzătoarea și se îndreptă spre 
Rudin. 

În sat era o veselie neobișnuită, din pricina petrecerii 
din seara aceea. Toţi sătenii se bucurau că prinţesa va veni 

la petrecere. Dar nu mai mică le era bucuria și din pricina 
celor zece butoaie cu vin, pe care Fedora Feodorovna le 
trimisese la cârciumă. Nici nu se înserase bine și puhoaiele 
de ţărani și începură să se verse spre han, în a cărui sală 
mare se ţineau petrecerile cu danțuri. 

Rimsky ajunse în cârciumă, fără să atragă în deosebi 
atenţia cuiva și luă loc la una din mese. Îndată după ce se 
așeză, își roti privirile prin cârciumă, cercetând faţa 
fiecăruia și în curând ochii îi străluciră de bucurie, căci îl 
zărise pe acela pe care-l căuta: pe primarul Rudinului, care 
ședea la o masă nu prea îndepărtată de a lui. 

Dar, cum din pricina gălăgioasei veselii a sătenilor, nu 
putea să audă ce se vorbea la masa primarului, se ridică de 
pe scaun, se învârti odată prin cârciumă, ca și când ar fi 
căutat pe cineva, apoi se așeză, ca din întâmplare, la o 
masă din apropierea primarului. Acum Rimsky auzea tot ce 
se vorbea la masa lui Nicorov. 

La urletul lui răgușit, perechea se opri din joc, lăutarii 
încetară de a mai cânta. 

— La sfatul primarilor, care a avut loc ieri, la Dubro, 
zicea Nicorov, cu îngâmfare, s-a dovedit că, tot eu sunt 
primarul cel mai bine văzut, din ţinutul acesta. 
Subprefectul de-abia a schimbat câteva vorbe cu ceilalţi 
primari; toate chestiunile mai însemnate le-a vorbit cu 
mine și de câteva ori mi-a cerut chiar și sfatul. 

— Dar mare domn mai ești, măi Nicorov! zise 
batjocoritor, Zamov, unul din cei mai bogaţi ţărani ai 
satului, care nu prea se avea bine cu primarul. 

— Te cred că sunt! În orice caz, în curând voi fi și mai 
mare! răspunse Nicorov. 

— Bine înţeles, dacă vei mai fi pe placul prinţesei - 
ripostă Zamov. Căci nu vei fi primarul Rudinului, decât 
numai până când vrea prinţesa. 

— Şi ce ai să mai zici, dacă în curând voi fi numit 
primarul vreunui oraș de prin împrejurimi? 

— Poate în vis! 

— Râzi tu, râzi, Zamov, vom vedea noi, cine va râde la 
urmă! Afară de aceasta, trebuie să recunoști că, nu numai 
slujba mă face fruntașul satului. Eu sunt omul cel mai 
bogat din comună... 

— Ei, las-o mai încet! îi tăie vorba Zamov. Dacă am pune 
averile noastre, una lângă alta, nu știu care ar ieși 
învingătoare! 

— Am trei cai, patru vaci, doi boi, șase porci... Ei, ce mai 
zici? 

— Nu cu asta se măsoară bogăţia - răspunse Zamov - ci 
cu pământ și bani gheaţă! 

— Şi pământ am atâta cât ai tu. 

— Şi bani gheaţă? 

— Numai câteva mii de ruble, fiindcă pe ceilalţi i-am 
băgat în gospodărie. 

Zamov râse, triumfător. 

— Păi vezi că eu am învins? Eu am cincisprezece mii de 
rublei Acum să bem una pentru izbânda mea! 

Cu aceste cuvinte își ridică paharul plin cu vin. 

Nicorov se înfurie, când văzu că ţăranii ciocnesc cu 
înflăcărare cu Zamov, câștigătorul acestei ciudate întreceri 
și căută să nu se dea bătut. 

El izbi cu pumnul în masă cu atâta putere, încât sticlele 
și paharele de pe ea începură să joace. 

— Nu te vei bucura prea mult de această izbândă, măi 
Zamov, căci în curând te voi întrece și în bani gheaţă! 

— Ce vrei să spui cu asta? Poate că ai de gând să 
pornești în căutarea vreunei comori? 

— Vei vedea tu!... În orice caz, pot să-ţi spun de pe acum 
că, peste câteva zile voi pune mâna pe douăzeci de mii de 
ruble... Atâţi bani n-ai văzut tu în viaţa ta! 

Zamov izbucni din nou într-un hohot de râs batjocoritor. 

— Cine te crede? Pe semne că ai băut cam multicel, 
Nicorov, că vorbești asemenea gugumanii! Visezi despre 
primărie la oraș și douăzeci de mii de ruble!... Spune 
drept, unde ai mai băut, înainte de a veni aici? 

— Mai ţineţi gura, Zamov! zise primarul Rodinului. Ti-am 
mai spus eu că acela râde mai bine, cine râde la urmă! 

Rimsky ascultase cu multă luare aminte, la fiecare 
cuvânt, dar de-abia acum ar fi fost mai curios să vadă ce va 
urma. El trebui însă, să-și stăpânească curiozitatea, căci 
hangiul veni la Nicorov și-i spuse: 

— Vine prinţesa! 

Nicorov lăsă baltă discuţia și ridicându-se de la masă, 
străbătu cât mai iute sala plină de ţărani, spre a ajunge în 
faţa hanului. Trăsura prinţesei trebuia să fie aproape, căci 
se auzea deslușit zăngănitul clopoţeilor de la gâtul cailor. 
Nicorov dădea porunci cu înfrigurare și se umfla tot mai 
mult în pene, căci în curând avea de îndeplinit o datorie 
foarte însemnată: trebuia s-o salute pe prințesă. 

Trăsura Fedorei Feodorovna ajunse în faţa cârciumii și 
ţăranii Rudinului își primiră pe iubita lor stăpână, cu un 
„ura”, care nu mai voia să sfârșească. 

— Ura!... Trăiască!... Ura!... strigau, sătenii și prinţesa 
primi cu bucurie manifestaţia de dragoste a supușilor săi. 

Nicorov se înclină adânc, apoi ajută prinţesei să coboare 
din trăsură. Pe urmă începu să strige, cu voce autoritară: 

— La o parte!... La o parte, căci vine prinţesa! 

Când Fedora Feodorovna intră în sală, uralele izbucniră 
din nou, cu o putere și mai mare, spre deznădejdea lui 
Nicorov, care nu putea să-și rostească cuvântarea de bun 
sosit. În cele din urmă mulţimea se potoli și primarul 
Rudinului izbuti să zică următoarele: 

— Prea milostivă prinţesă și buna noastră stăpână! Din 
însărcinarea locuitorilor credincioși ai Rudinului... ai 
Rudinului... eu am fost împovărat cu cinstea de... dea vă 
ura bun sosit... pentru că a-ţi binevoit să ne cinstiţi... să ne 
cinstiți cu venirea dv.... 

— Trăiască!... Trăiască! - urlă din nou mulţimea, de data 
aceasta spre cea mai mare bucurie a lui Nicorov, care de- 
abia putuse îngâna aceste câteva cuvinte. Dacă poporul nu 

izbucnea în urale, bietul primar al Rudinului s-ar fi făcut de 
râs, căci n-ar mai fi știut ce să spună. 

Nesfârșitele urale îl scoaseră însă din încurcătură și 
acum luă, fericit, mâna pe care i o întinse prinţesa. 

— Dragul meu popor din Rudin - zise Fedora Feodorovna 
și de îndată ce-și deschise gura, se făcu o tăcere 
desăvârșită. Fiindcă aţi vrut să-mi arătaţi bucuria pe care o 
simţiţi de a mă vedea în mijlocul vostru, ţin să vă spun că 
și eu simt aceeași bucurie și sunt mulțumită că 
împrejurările au fost de asemenea natură, încât am putut 
să viu astăzi lângă voi. Ştiţi prea bine că, întotdeauna m- 
am simţit bine în mijlocul vostru și credeţi-mă că dragostea 
pe care v-am purtat-o pe vremuri, nu s-a schimbat de loc, 
în timpul cât am fost departe de Rudin. Imi pare foarte 
bine, văzând că și voi îmi păstraţi aceeași dragoste 
neștirbită, ca și în trecut și vă rog, ca și pe viitor să-mi 
rămâneţi tot atât de credincioși, ca și în trecut, pentru ca 
sufletu-mi să n-aibă pricină de întristare, când mă voi 
gândi la locuitorii Rodinului. Dumnezeu să vă ajute! 

În urma călduroaselor cuvinte ale prinţesei, uralele 
izbucniră din nou, ca o adevărată furtună. 

— Şi acum, să înceapă jocul! zise prinţesa, întorcându-se 
spre Nicorov. 

Primarul Rudinului cuprinse mijlocul fin al prinţesei cu 
mâinile lui  cărnoase și cu mişcări greoaie și 
neîndemânatice începu să dănţuiască jocul, pe care toată 
lumea îl urmări cu încordare. 

De altfel era și vrednic de văzut cum juca burtosul 
primar al Rudinului cu mlădioasa și fermecător de 
frumoasa Fedora Feodorovna. 

La început dănţuiră numai ei doi; încetul cu încetul însă, 
tot mai mulţi flăcăi prinseră curaj și în curând sala hanului 
se umplu de perechi, care se învârteau în ritmul melodiilor 
cântate de lăutari. 

Nicorov tare ar fi vrut ca lăutarii să tacă odată, căci 
trupul lui greoi și dat trândăviei, nu era obișnuit cu 

asemenea sforțări; dar scripcarii îi ziceau de zor și Fedora 
Feodorovna nici nu se gândea să se oprească, căci de mult 
nu mai petrecuse atât de bine. Sus, la balul mascat de la 
castel, nu se bucurase atât de mult, ca aici, la această 
petrecere populară, unde toată lumea o înconjura cu o 
dragoste nețărmurită și lipsită de făţărnicie. 

În sfârșit, spre marea ușurare a lui Nicorov, lăutarii 
încetară. Perechile se retraseră spre marginea sălii și când 
prinţesa luă loc pe scaunul de onoare ce i fusese pregătit, 
două femei își croiră drum prin mulţime, aruncându-se la 
picioarele ei. 

Erau bătrâna Marta și cu fiica sa, Sonia. 

— Prea milostivă prinţesă, îndură-te de noi! se rugă 
bătrâna. 

Nicorov se uită furios la cele două femei, care veniseră 
să tulbure veselia serii și fără îndoială că le-ar fi alungat cu 
lovituri de picior, dacă prinţesa nu era de faţă. 

Fedora Feodorovna se întoarse cu blândeţe înspre Marta 
și fiica ei, așa că Nicorov se văzu silit să-și înăbușe mânia, 
care-i zbuciuma pieptul. 

— Care este păsul vostru? întrebă prinţesa, cu o căldură 
și blândeţe, care turnă curaj în inimile tremurânde ale 
celor două femei. 

Fără îndoială că dacă prinţesa le vorbea atât de blând, 
încercarea lor deznădăjduită avea să fie încoronată de 
succes. Şi ea era femeie și femeile își simt necazurile 
reciproc. 

Bătrâna Marta își ridică ochii înlăcrămaţi și cu voce 
plângătoare, se adresă astfel, Fedorei Feodorovna: 

— Prea milostivă prințesă, fă-ne dreptate! 

— Numai acolo trebuie făcută dreptate, unde alţii au 
săvârșit nedreptăţi. 

— Vai, prea milostivă stăpână, nouă ni s-a făcut o mare 
nedreptate! 

Nicorov nu-și mai putu stăpâni mânia. De altfel știa prea 
bine că cele două femei aveau să se plângă acum împotriva 

lui și, spre a împiedica aceasta, se amestecă în vorbă, 
strigând: 

— Ce obrăznicie, să veniţi aici, spre a strica veselia 
petrecerii! 

Prinţesa îi aruncă lui Nicorov o privire plină de imputări. 

— Ei, primarule, lasă-le să spună, pentru ce au venit la 
mine! Știi prea bine că în asemenea prilejuri îmi place să 
mă folosesc de drepturile mele de stăpână a pământului și 
că nimeni nu pleacă din faţa mea fără a-și fi descărcat 
inima de ponos. 

Fedora Feodorovna băgă de seamă că nu numai Marta 
plângea, ci și frumoasa fată a bătrânei. 

— De ce plângi, copila mea? o întreba ea, binevoitoare. 

— Am fost alungate din sat! 

— De ce s-a luat măsura aceasta împotriva voastră? 

— Noi nu avem nicio vină! 

— Şi cine v-a alungat? 

— Primarul Nicorov. 

Prinţesa își ridică privirile încet, de la cele doua femei și 
le îndreptă asupra primarului. 

— Este adevărat, Nicorov? 

— Adevărat, prea milostivă prinţesă! 

— Şi de ce ai făcut-o? 

— Credeţi-mă, prea milostivă prințesă că și-au meritat 
soarta! Amândouă au fost prinse asupra furtului, de mai 
multe ori! 

Cele două femei se uitară speriate la Nicorov. Ele își 
aduseră aminte de truda amarnică cu care-și câștigau 
pâinea cea de toate zilele și de nenumăratele nopţi, pe 
care le prefăcuseră în zile, numai spre a putea trăi în mod 
cinstit. Şi acum, nemilosul primar, le arunca în față, o 
învinuire atât de cumplită, înaintea satului întreg? 

Lacrimile le înăbușeau și groaznica acuzare le lovise atât 
de crunt, încât nici una din ele nu fu în stare să se apere, 
nici măcar cu un singur cuvânt. 

Prinţesa era gata să creadă că primarul avea dreptate, 
căci cele două femei nici nu încercau măcar să se apere, 
când deodată se ivi un flăcău lângă cele două femei, și 
strigă, cu voce metalică, hotărâtă: 

— Aceste două femei nenorocite n-au săvârșit nici-o 
fărădelege! Jur aceasta pe Dumnezeul meu din cer! 

Era Ivan, fiul primarului. 

Ţăranii adunaţi acolo rămaseră înmărmuriţi, apoi se auzi 
un murmur de nemulţumire. Toate privirile erau îndreptate 
asupra lui Ivan Nicorov, care sărise în ajutorul celor două 
nenorocite, în clipa, când toată lumea se aștepta mai puţin. 

Cel mai înmărmurit însă, era bătrânul Nicorov. În clipa, 
în care își văzu băiatul, ivindu-se înaintea prinţesei și 
pârându-l pe el însuși, i se făcu negru înaintea ochilor. N- 
ar fi crezut niciodată că propriul lui copil va fi în stare să-l 
facă de râs înaintea satului întreg. Rușinea aceasta n-o mai 
putea spălă niciodată. 

Dar prinţesa se uită prietenește la acest flăcău cu ochii 
înflăcăraţi și-l întrebă: 

— Cine ești tu, care sari în ajutorul acestor două femei? 

— Sunt Ivan Nicorov. 

— Ivan Nicorov? Eşti rudă cu primarul? 

— Sunt fiul lui! 

Acum fu rândul prinţesei să rămână înmărmurită. 

— Eşti fiul lui? Și îndrăznești să-ți învinuiești părintele, 
înaintea mea și a satului întreg? 

— Prinţesă, zise flăcăul cu glasul lui sunător - mie îmi 
place dreptatea! Cinstea și dragostea mea de adevăr nu 
puteau îngădui ca aceste două nenorocite să fie alungate 
din sat, fără să fie vinovate! 

— Taci, ticălosule! strigă primarul, care însă nu mai 
apucă să urmeze, căci un singur semn al prinţesei fu 
îndeajuns, spre a-l face să tacă el însuși. 

După aceea, Fedora Feodorovna se întoarse din nou spre 
flăcău: 

— Ia spune, ce știi tu despre această întâmplare? 

— Nu-l ascultați, prea milostivă prințesă, căci niciun 
cuvânt nu este adevărat din ceea ce vrea să spună! strigă 
Nicorov. 

— Taci, Nicorov! zise acum prinţesa, mai aspru. Numai 
atunci pot să fac dreptate, dacă ascult pe fiecare, pe rând. 
Vorbește, Ivan Nicorov! 

— Prea milostivă prinţesă - începu flăcăul să spună - 
aceste două femei nenorocite trăiesc de ani de zile în satul 
nostru, fără niciun sprijin. Nu voi trece sub tăcere nimic. 
Bărbatul, care era apărătorul lor, soţul, tatăl, a ucis un om, 
spre a se apăra. Pentru această faptă el a fost pedepsit, 
poate mai aspru... decât trebuia: a murit pe spânzurătoare! 
In orice caz, el și-a primit pedeapsa, pentru fapta sa, poate 
cam pripită și nimeni nu are dreptul de a le urmări pe 
aceste două nefericite făpturi, pentru o greșeală ispășită și 
nesăvârșită de ele. Femeile acestea trăiesc cinstit, din 
munca mâinilor lor și măsura luată împotriva lor este cea 
mai mare nedreptate care li se poate face. 

Prinţesa se întoarse spre primarul Rudinului: 

— Primarule, ce spui la toate acestea? 

— Nu ascultați la ceea ce spune băiatul, prea milostiva 
prinţesă, răspunse bătrânul Nicorov, mânios. Fata aceasta 
i-a sucit capul... 

Prinţesa vedea lămurit acum. Intervenția curajoasă a 
flăcăului o încredinţase de la început că în această ceartă 
numai cele două femei puteau să aibă dreptate. 

De aceea, ea nu întârzie să aducă sentinţa, care era 
menită să facă dreptate: 

— Primarule Nicorov, bagă bine de seamă la ceea ce-ţi 
spun! Aceste două femei vor rămâne aici, în sat și te 
opresc să le mai urmărești cu ura ta! Dacă va ajunge la 
urechile mele cea mai neînsemnată plângere în privinţa 
aceasta, îţi iau slujba de primar al Rudinului. Iar dacă de 
data aceasta îţi trec cu vederea greșeala, aceasta o fac 
numai fiindcă până acum ţi-ai îndeplinit îndatoririle în mod 
conștiincios. 

Nicorov se înclină. 

— Am înţeles, prinţesă! zise el, răgușit, și sufletul îi fu 
cuprins de o furie atât de cumplită, încât ar fi fost în stare 
să le ucidă pe cele două femei. 

— Iar voi, urmă prinţesa, adresându-se Martei și Soniei, 
veniţi într-una din zilele acestea la castel și voi îngriji ca 
viața să vă fie mai ușoară. Vă voi da de lucru, ca să nu mai 
munciţi atât de amarnic, ca până acum. 

Cele două femei sărutară recunoscătoare mâinile 
prinţesei. 


Fedora Feodorovna mângâie părul, bălai al Soniei. 

— Dacă nu mă înșel, dragostea l-a făcut pe Ivan să-ţi 
sară în ajutor! zise ea, zâmbind. 

Fata se înroși până peste urechi. 

— Nu trebuie să te rușinezi, din pricina aceasta - zise 
prinţesa, binevoitoare - ci dimpotrivă, să fii mândră fiindcă 
o dragoste care este în stare de o asemenea jertfă, e 
vrednică să fie cunoscută de toată lumea. lar când vă veţi 

hotări să vă luaţi, nu uitaţi să mă chemaţi și pe mine la 
nuntă! 

— Prea buna și milostiva noastră stăpână! zise tânăra 
fată, sărutând încă odată, cu recunoștință, mâna albă a 
prinţesei. 

— Şi acum - zise Fedora Feodorovna - urmaţi cu 
petrecerea. Să reînceapă jocul! 

Lăutarii începură să cânte, perechile să se învârtească 
prin sală, iar prințesa părăsi hanul. 

Rimsky fusese de faţă la această neobișnuită întâmplare 
și pe cât de mult îl ura acum pe bătrânul Nicorov, pe atât 
de drag îi era Ivan, a cărui purtare curajoasă îl umpluse de 
admiraţie. 

— Niciodată n-aș fi crezut - își zise Vulturul Morţii în 
gând - că primarul Rudinului ar putea să fie un om atât de 
rău. Dacă știam mai iute, atunci nu alergam în ajutorul lui, 
ci-l lăsam să-l sfâșie lupii, căci nu era vrednic de o soartă 
mai bună! 

După plecarea prinţesei, Nicorov se înapoie în cârciumă, 
morocănos și înfuriat, spre a și îneca în vin necazul, pe 
care i-l pricinuise fiul său. Rimsky nu-l pierdu din ochi și se 
așeză din nou, în apropierea lui. Vulturul Morţii simţi o 
adevărată plăcere, văzând că Zamov începe să-l necăjească 
din nou pe primar. 

— Ei, măi Nicorov - zicea ţăranul, râzând zgomotos - nu 
lipsi mult să se ducă pe gârlă, toată mândria ta! N-a lipsit 
decât un fir de aţă, ca prinţesa să dea un nou primar 
Rudinului! 

— Își va mușca degetele Ivan, pentru aceasta! exclamă 
Nicorov, ameninţător. 

— În zadar te răzbuni pe băiat, căci întâmplarea aceasta 
ţi-a mâncat stima sătenilor, odată pentru totdeauna!... 
Niciodată nu vor uita oamenii întâmplarea din seara 
aceasta!... Poţi tu să-l pedepsești pe Ivan, cât vei vrea!... 
Te-ai curăţat, bătrâne Nicorov! 

— Crezi? Ei bine, vom vedea noi! zise primarul 
Rudinului, cu un zâmbet misterios. 

— Ce vrei să spui cu aceste cuvinte tainice? îl sâcâi 
Zamov. Eu nu cred în vorbe de clacă, ci numai în fapte! 

— Vei avea și fapte... mai curând de cât te aștepți! Se va 
vorbi de mine nu numai în Rudin, ci în toată Rusia! 

— Ce tot spui? 

— În zadar te miri și în zadar faci pe Toma 
Necredinciosul! Nu va trece mult și voi pune mâna pe 
douăzeci de mii de ruble, iar numele meu va fi slăvit în 
toata ţara! 

— Măi, Nicorov - reluă Zamov, cu o privire obraznică - 
ție ţi s-a urcat vinul la cap? Eu cred c-ar fi mai bine să te 
duci acasă, să-ți dormi buimăceala și să urmam mâine cu 
povestea aceasta. 

— Râzi tu, Zamov, și îndrugă la glume, vom vedea noi 
cine va fi domn! În orice caz, te sfătuiesc să citești puţin 
hârtia aceea pe care am lipit-o pe peretele cârciumii în 
seara aceasta. 

Zamov se ridică de pe scaun și împreună cu ceilalţi 
comeseni, se duse la peretele arătat de primar. Rimsky se 
alăturase și el de ţărani și citind cele cuprinse în 
publicaţie, rămase foarte uimit. 

Zamov o citi cu voce tare, spre a putea auzi și aceia, 
care nu știau carte, sau cei care erau mai îndepărtați. 

Cuprinsul publicaţiei era următorul: 


SPRE ȘTIREA TUTUROR! 


Se aduce la cunoștință că, guvernul din 
Petrograd a pus un premiu de 


DOUĂZECI DE MII DE RUBLE 


pe capul lui 

STANISLAU RIMSKY 


studentul polonez cunoscut sub porecla de 
Vulturul Morţii 


care în timpul din urmă tulbură liniștea 
ținuturilor din apropierea graniţei ruso- 
poloneze. Premiul aceasta se va înmâna 
aceluia care-l va prinde pe Stanislau Rimsky, 
viu sau mort. Acela care știe ceva despre 
ascunzătoarea numitului tâlhar, poate cere 
ajutoare armate de la autoritatea cea mai 
apropiată 


MINISTRUL DE INTERNE 


Sătenii ascultară cu multă încordare cuvintele lui Zamov 
și în clipa următoare toată lumea nu mai vorbea decât de 
Vulturul Morţii. Cele douăzeci de mii de ruble erau o ispită 
căreia nimeni nu i se putea împotrivi și poate că ar fi fost 
puţini, foarte puţini aceia, care știind un amănunt cât de 
mic despre Rimsky, să nu fi pornit în cursa pentru 
câștigarea marii sume de bani. 

După ce se așezară la masă, din nou, Zamov, se întoarse 
batjocoritor la primarul Rodinului: 

— Şi ia spune, măi Nicorov, ești tu tocmai atât de 
încredinţat că vei pune mâna pe Vulturul Morţii? Te și 
simţi cu cele douăzeci de mii de ruble în buzunar? Nu ţi se 
pare că tu ești cam mic faţă de Vulturul Morţii, pe care n-a 
putut pune mâna nici chiar contele Gorciacov, puternicul 
guvernator al Varșoviei, cu toate că l-a urmărit cu o armată 
întreagă de cazaci? 

Primarul nu-și schimbă zâmbetul misterios și zise: 

— Eu voi fi mai isteţ decât contele Gorciacov! 

— Ia auziţi! 

459 


— Veţi vedea voi! 

— Şi crezi într-adevăr, că vei izbuti să găsești 
ascunzătoarea Vulturului Morţii? 

Nicorov răspunse, cu multă hotărâre: 

— Nu cred, ci am și găsit-o! 

Primarul Rudinului se uită triumfător în jurul său... 

Rimsky auzise și el cuvintele lui Nicorov și numai cu 
greu putu să se stăpânească. 

Totuși, el duse mâna în buzunar și strânse cu putere 
mânerul pistolului. 

El era hotărât ca, în cazul când primarul ar avea de gând 
să trădeze locul ascunzătorii, să-l culce la pământ, cu un 
glonte, de la cel dintâi cuvânt trădător. 

Puțin îi păsa de ceea ce avea să se întâmple în urmă. 
Putea să fie călcat în picioare de ţărani, puteau să-l ucidă 
în bătăi, el ar fi murit liniștit, căci odată cu moartea lui 
Nicorov ar fi șters din rândurile celor vii pe singurul om 
care cunoștea taina Cuibului Vulturilor și deci, prietenii și 
tovarășii lui ar fi fost la adăpost și nu ar mai fi fost 
ameninţaţi să li se descopere ascunzătoarea. Chiar și în 
aceste clipe, atât de hotărâtoare, nobilul Stanislau Rimsky 
nu se gândea la el, ci la viața prietenilor săi. 

Zamov nu știa, dacă trebuie să-l creadă pe Nicorov, sau 
nu. În orice caz, el urmă să-l sâcâie: 

— Măi Nicorov, dacă ai fi dat, într-adevăr, peste 
ascunzătoarea Vulturului Morţii, atunci n-ai sta tu acum, 
liniștit, aici, ci de mult ai fi fugit să aduci o trupă de cazaci, 
pentru a pune mâna pe pasărea care ţi-ar aduce douăzeci 
de mii de ruble. 

Nicorov zâmbi. 

— Așa ai fi făcut fu, fiindcă nu erai legat de slujba de 
primar. Dar eu, care îndeplinesc sarcina de cel dintâi 
fruntaș al satului, nu puteam să părăsesc Rudinul tocmai în 
ziua, când prinţesa urma să vină aici. Mâine dimineaţă 
însă, voi trimite un curier până la Dubro, sau mai bine, mă 

voi duce eu însumi, spre a mă întoarce cu trupa de cazaci. 
Așa că cele douăzeci de mii de ruble îmi sunt asigurate! 

Rimsky răsuflă ușurat. 

— Până acum nu-i nicio primejdie! se gândi el. Am sosit 
la timp, spre a împiedica această mârșavă trădare. 

— Şi ia spune, măi Nicorov - îl întrebă Zamov pe primar - 
ascunzătoarea Vulturului Morţii este pe aici, prin 
împrejurimi? 

Nicorov începu să râdă, ironic: 

— Ce crezi tu că am înnebunit să-ţi spun ţie ceea ce am 
aflat cu atâta trudă, pentru ca să-mi șterpelești premiul de 
la nas? Nu măi Zamov, prea mă crezi prost! Cele douăzeci 
de mii de ruble le voi primi eu și nimeni altul! Pot să-ţi mai 
spun însă că, nu numai că știu unde este ascunzătoarea 
Vulturului Morţii, dar am și vorbit cu temutul căpitan de 
bandiți. 

— Ai vorbit cu el? exclamă Zamov, uimit. 

— Da, am vorbit! 

— Şi nu te-a ucis? 

— După cum vezi! 

— Atunci n-ai vorbit cu el! 

— Ba am vorbit. Numai că Vulturul Morţii nu este tocmai 
atât de primejdios, după cum spune lumea. Eu de pildă, i- 
am cunoscut partea cea bună! Dar asta nu mă împiedică 
să-l dau pe mâna călăului! 

Vulturul Morţii tresări la auzul acestor cuvinte. 

— Vom vedea noi, se gândi el, cine va izbuti să-l 
doboare pe celălalt! 

În timpul acesta lăutarii cântau și perechile tinerilor se 
învârteau necontenit, prinse în jocurile naţionale și la 
modă pe vremea aceea. Marta se retrăsese într-un colţ, 
împreună cu Sonia, care tot mai tremura și Ivan Nicorov se 
așezase lângă cele două femei, spre a le mai risipi teama, 
care tot le mai zbuciuma sufletul. 

Biata bătrână nu se putea împăca cu gândul că primarul 
nu se va răzbuna. 

— Mă tem - zicea ea - că dreptatea făcută de prinţesă nu 
va rămâne așa, până la sfârșit. Va ști el, bătrânul Nicorov, 
să găsească un mijloc, spre a se răzbuna pe noi. 

— Atunci va avea de a face cu mine, din nou! zise Ivan, 
cu vocea lui sonoră. 

— Prinţesa este cu noi! zise și Sonia. 

— Așa e! întări Ivan. Și tata ţine prea mult la slujba de 
primar ca să și-o primejduiască printr-o măsură care n-ar fi 
pe placul prinţesei. 

— Ai dreptate, răspunse Marta, dar tot atât de mult ţine 
și la despărțirea ta de Sonia. 

— Da! Dar chiar dacă nu-și va da învoirea ca Sonia să fie 
soția mea, totuși, slujba de primar îi va fi mai prețioasă, 
decât despărţirea noastră. 

— Ştiu bine că, niciodată nu se va învoi s-o iei pe Sonia! 
zise bătrâna, oftând îndurerată. 

— Atunci o voi lua chiar și fără voia lui! 

Sonia se lipi fericită de iubitul său. 

— Cât îmi ești de drag, Ivane! 

Flăcăul o mângâie pe cosiţele bălaie, apoi se ridică și 
zise: 

— Vino să jucăm, Sonia! 

Fata se ridică și ea și în curând se învârteau amândoi, în 
mijlocul sălii. Era o priveliște fermecătoare să te uiţi la 
flăcăul acesta chipeș și la fata aceea mlădioasă, despre 
care trebuiră să recunoască chiar și dușmanii ei de până 
atunci că era fata care juca cel mai bine din tot satul. 

Încetul cu încetul, perechile se împuţinară și încurând 
numai Ivan și cu Sonia se mai învârteau în acordurile 
melodioase ale lăutarilor. Ceilalţi flăcăi și fete se 
mulțumeau să admire această pereche minunată care 
dănțţuia cu o graţie desăvârșită. Sonia juca mlădioasă, ca o 
trestie, lăsându-se vrăjită de farmecul jocului, iar Ivan o 
purta ca pe un fulg, cu privirile-i îndrăgostite cufundate în 
ochii iubitei sale. 

Deodată, însă, voia bună a tuturor fu risipită de un urlet 
răgușit, ca de fiară. 

În ușa sălii unde se încinsese jocul, se ivise primarul 
Nicorov. Era ameţit de băutură, ochii i se învârteau 
sălbatic și tot sângele i se suise la cap. 

La urletul lui răgușit, perechea se opri din joc, lăutarii 
încetară de a mai cânta. Ivan își lăsă iubita din braţe și 
privi liniștit la tatăl său care se apropia cu pași mari. 

— Nu te-ai săturat încă? strigă primarul Rudinului, sub 
puterea băuturii. Nu-ţi ajunge rușinea pe care ai aruncat-o 
asupra mea, în seara această? 

— Ce rost au vorbele tale, tată? 

— Cum îndrăznești să joci cu fata aceasta? urlă Nicorov, 
ca turbat. 

Ivan își dădu seama îndată că vinul era acela care 
vorbea din tatăl său, și de aceea încercă să-l liniștească, cu 
vorbe blânde. 

— Liniștește-te, tată! De ce te amărăști în zadar? 

— Taci, copil blestemat, ce ești! Te opresc să mai joci cu 
fata aceasta, ai înțeles? Te opresc! 

Acum nici Ivan nu se mai putu stăpâni și răspunse 
furios: 

— Chiar dacă m-ai opri de o mie de ori și tot voi juca cu 
ea! Voi juca cu ea, fiindcă mi-e dragă și, orice s-ar 
întâmpla, ea va fi nevasta mea! 

Și cu braţele lui vânjoase îmbrăţișă fata, care plângea 
încet, lângă el. 

În urma cuvintelor îndrăzneţe ale lui Ivan, mulţimea 
începu să murmure și toată lumea aștepta cu înfrigurare să 
vadă care va fi răspunsul primarului la vorbele semeţe ale 
fiului său. Cuvintele lui Ivan fură paie peste foc. Bătrânul 
Nicorov se făcu foc și pară. 

El nu se mai putu stăpâni și se repezi ca un mistreţ la 
fiul său, ridică pumnul și mai înainte ca cineva să-l fi putut 
împiedica, îl lovi pe Ivan drept în faţă. 

Flăcăul se clătină, dar în clipa următoare prinse mâna 
ridicată a tatălui său și-l îmbrânci cu atâta putere, încât 
primarul zbură până în marginea sălii unde căzu în braţele 
sătenilor care rămaseră încremeniţi, căci niciunul nu se 
aștepta ca schimbul de vorbe să ajungă atât de departe. 

Și în vreme ce mulțimea aștepta cu înfrigurare să vadă 
care va fi sfârșitul acestei încăierări neobișnuite între tată 
și fiu, Ivan Nicorov strigă cu voce tunătoare: 

— Dacă m-ar fi lovit altcineva, l-aș fi ucis! Tu ești 
părintele meu și nu pot ridica mâna asupra ta. Să știi însă 
că fapta ta ne-a despărţit pentru totdeauna. 

După aceea Ivan o luă de braţ pe Sonia și împreună cu 
Marta, părăsi cârciuma. _ 

Bătrânul Nicorov se uită cu ochii holbaţi după ei. Își 
încleșta pumnii și nesfârșită amărăciune puse stăpânire pe 
sufletul lui văzând că este cu totul neputincios în faţa fiului 
său. 

În vremea aceasta Ivan mergea pe drum în tovărășia 
celor două femei, încă tot sub înrâurirea celor întâmplate 
cu câteva clipe mai înainte. Îl supăra grozav cearta aceasta 
care făcea și mai de netrecut prăpastia ce se deschisese 
între el și tatăl său. 

Ei ajunseră tăcuţi la coliba din marginea satului. Aici 
Ivan se despărţi de Marta și Sonia și porni înapoi prin 
întunecimea nopții. 

Era însă foarte enervat din pricina celor petrecute, așa 
că nu se duse de-a dreptul acasă, ci se mai plimbă câtva 
timp pe la marginea satului. Într-un târziu, amărât și 
obosit, își îndreptă pașii spre casă. 

Strada principală a Rudinului era destul de populată, 
căci oamenii se întorceau de la hanul unde fusese rânduită 
petrecerea. Ivan îi ocoli însă, nevrând să se întâlnească cu 
oameni care să-i facă imputări sau să-i dea sfaturi. De 
altfel, înspre mijlocul satului, unde era așezată casa 
primarului trecătorii erau mai puţini. Flăcăul mergea încet, 

fără grabă, căci i se strângea inima la gândul că trebuie să 
se întoarcă acasă, după cele petrecute la han. 

Oare nu-i declarase el război tatălui său, nu-i spusese că 
se vor despărţi, pentru totdeauna? Oare nu ar fi fost mai 
bine să se întoarcă din drum și să-și petreacă noaptea, în 
vreo șură părăsită? 

Dar apoi îi sunară în urechi cuvintele bătrânei Marta: 

— Tu ești cel mai tânăr, tu trebuie să te duci cu ramura 
de măslin... 

Se apropie de casa părintească și felinarul așezat în fata 
porţii îi trimise din depărtare razele sale gălbicioase, atât 
de cunoscute lui. În tot Rudinul, casa primarului era 
singura căreia i se făcuse cinstea de a fi luminată de un 
felinar. 

Razele slabe ale felinarului luminau făpturile a doi 
bărbaţi. În una din ele Ivan crezu că-l recunoaște pe tatăl 
său; cealaltă nu-i era cunoscută. Flăcăul era la o depărtare 
de douăzeci-treizeci de pași de casă, dar nu-și urmă 
drumul, deoarece nu vroia să se întâlnească cu tatăl său în 
prezenţa unui om străin. El se retrase în umbra unei case 
și pândea de acolo plecarea străinului. I se părea că cei doi 
bărbaţi aveau un schimb de cuvinte destul de agitat. 
Deodată străinul ridică mâna dreaptă. 

În clipa următoare se auzi o detunătură, străinul o rupse 
la fugă, iar primarul Rudinului se prăbuși la pământ. 

Ivan alergă uluit, la faţa locului. 

Tatăl său zăcea la pământ, cu pieptul însângerat, și 
gemea dureros. 

Ivan nu știa de ce să se apuce: să pornească în 
urmărirea ucigașului, sau să încerce să-i dea tatălui său o 
mână de ajutor. 

Primarul Rudinului gemea sfâșietor: 

— Ajutor!... Ajutor!... 

Ivan se aplecă asupra lui. 

— Tată, ce s-a întâmplat? întrebă el, îndurerat. 

— Ivan! 

— Vorbește, tată! 

— Vai... mor! 

Ivan se apropie și m-ai mult de faţa tatălui său. 

— Fii tare, tată. 

— Vai... mă sfârșesc... Dumnezeu cu tine, Ivane! 
Ivănușul meu... nu fi supărat pe sărmanul tău părinte! 

Lacrimile năpădiră în ochii flăcăului. 

— Spune-mi, tată, cine este ucigașul ca să te răzbun? 

— Ucigașul... ucigașul... u... ci... ga... șul... 

Primarul nu mai putu rosti numele pe care-l avea pe 
limbă. Vorba i se schimbă într-un horcăit sfâșietor și 
sufletul se despărţi de trupul primarului din Rudin, peste 
care Ivan se trânti, plângând amarnic. 

De-abia acum își dădu seama Ivan de ceea ce se 
întâmplase. El sări de la pământ și se repezi să pornească 
în urmărirea ucigașului, dar n-apucă să facă decât câţiva 
pași și se găsi faţă în faţă cu cizmarul Sacarov, vecinul lor, 
care venea cu un felinar în mână. 

— Ce  împușcătură s-a auzit? întrebă acesta cu 
înfrigurare. 

Razele felinarului căzură pe trupul neînsufleţit și 
însângerat al primarului și cizmarul strigă îngrozit: 

— Sfinte Dumnezeule, dar aici zace un mort! 

— Tatăl meu! zise Ivan, cu nesfârșită durere în glas. 

— Așa e, bătrânul Nicorov, primarul. 

La zgomotul pricinuit de detunătură și în urma 
strigătelor de ajutor ale cizmarului, sătenii se adunară în 
număr tot mai mare la faţa locului nenorocirii. 

Deodată, Sacarov strigă: 

— la priviţi, aici e și pistolul cu care s-a tras glontele! 
Zăcea la pământ! 

— Cine să-l fi ucis pe primar? 

Ivan stătea palid și tremurând lângă trupul neînsufleţit 
al părintelui său. 

— Venind spre casă - zise el - l-am văzut pe tata stând de 
vorbă cu un străin... După aceea am auzit deodată o 

detunătură, dar până să ajung aici, ucigașul dispăruse, iar 
tatăl meu își dădea sfârșitul. 

— Şi n-a spus cine a fost ucigașul? 

— Şi-a dat sufletul tocmai în clipa când vroia să 
rostească numele ucigașului. 

Sacarov aruncă o privire ciudată asupra flăcăului, iar 
acesta simţi ce voia cizmarul să spună cu această privire. 

— De ce te uiţi așa la mine? strigă el, îndurerat. Nu eu 
sunt ucigașul! 

— Am spus eu că tu ai fi? răspunse cizmarul liniștit, fără 
nicio încredințare. 

— Mai bine ajutaţi-mă - zise Ivan - să duc trupul în casă. 

În timpul acesta ţăranii veneau în număr tot mai mare la 
locul crimei. Doi flăcăi ridicară de la pământ trupul 
neînsufleţit al bătrânului Nicorov. 

Ajuns în casă, Ivan își pierdu cumpătul și căzu cu capul 
pe masă, plângând în hohote. 

— Ivane, îți pare tocmai atât de rău că tatăl tău a plecat 
din lumea aceasta? întrebă Zamov, care între timp venise 
și el acolo. 

— Cele din urmă cuvinte ale lui au fost să-mi ceară 
iertare pentru ceea ce s-a întâmplat în seara aceasta... 

— Ai vorbit cu el? 

— Numai atâta a apucat să mai spună! 

Zamov clătină, din cap. 

— Ciudat! 

Ivan sări de pe scaun și zise, răstit: 

— Ce găsești că este atât de curios? 

— Că bietul Nicorov n-a spus numele ucigașului său, cu 
cele din urmă cuvinte, pe care a apucat să le mai 
rostească. 

— Nu vă temeti, căci vom pune mâna pe ucigaș! 

— Crezi? În orice caz, ar trebui să vestim autorităţile. Ar 
fi bine ca unul din voi, măi flăcăi, să vă aruncaţi îndată pe 
un cal și să vă duceţi la Dubro, ca autorităţile să pornească 
cercetările cât mai neîntârziat. 

Stepkin, un flăcăiandru de vreo nouăsprezece ani, se 
arătă gata să dea ascultare cuvintelor lui Zamov. 

— Mă voi duce eu. 

Și porni îndată după aceea. 

Ceilalţi mai rămaseră acolo, câtva timp, apoi se 
împrăștiară, unul câte unul. Ivan era atât de abătut, încât 
nici nu băgă de seamă că la plecare, nimeni nu-i întinse 
mâna. 


El şedea cu capul între mâini, și coatele rezemate de 
masă, pe care pâlpâiau flăcările galbene a două lumânări. 

Şedea nemișcat, cu privirile aţintite pe chipul mortului. 

Tăcerea nopţii nu era străbătută, decât din când în când, 
de suspinele lui. 

— Tată, scumpul meu tată!... exclamă el, îndurerat. De 
ce nu-mi vorbești?... De ce a trebuit să pleci de lângă mine 
atât de timpuriu? 

Ei mângâie degetele înțepenite ale primarului și urmă: 

— De ce nu poate mâna ta să mă lovească din nou... căci 
nu mi-ar părea rău... aș îndura orice jignire, cu dragă 
inimă... Știu prea bine că m-ai iubit... și chiar când m-ai 
lovit, tot numai binele meu l-ai vrut!... 

Și în prada unei dureri fără margini, flăcăul veghe până 
în zori, la căpătâiul nefericitului său părinte... 

CAPITOLUL 17 
Cine e ucigașul? 


— Unde poate să fie căpitanul? 

— E de neînțeles! 

— Ceasurile sunt trei și încă tot nu s-a înapoiat. 

— Să nu i se fi întâmplat vreo nenorocire! 

Cuvintele acestea erau rostite cu multă îngrijorare de 
locuitorii Cuibului Vulturilor. Niciunul nu se putea împăca 
cu gândul că ascunzătoarea lor era cunoscută acum și de 
un străin de ei și așteptau cu nerăbdare întoarcerea 
Vulturului Morţii, să vadă ce veste le aduce. 

Vor putea să rămână... sau vor fi siliţi să plece? 

Și cu cât treceau ceasurile, cu atâta creștea și neliniștea 
voinicilor. 

Dan Dragomir era singurul care nu-și pierduse curajul și 
vajnicul român căuta să-și îmbărbăteze și prietenii 
deznădăjduiţi. 

— Nu vă temeti, căpitanului nostru nu i se poate 
întâmpla niciun rău! 

Dar cum căpitanul nu veni nici mai târziu, îndoiala 
începu să se strecoare și în sufletul lui. Însă Dan și-o 
ascunse, cu încăpățânare și urmă să-și îmbărbăteze 
tovarășii. 

Cuvintele lui avură darul de a-i liniști pe voinici, 
întrucâtva, dar când se scurse un nou ceas, fără ca Rimsky 
să se fi întors, Severin începu să alerge ca un nebun de 
colo până colo. 

— Nu mai încape nicio îndoială că s-a întâmplat ceva!... 
zise el, în prada unei mari frământări. 

— Şi mie mi se pare foarte ciudată această întârziere. Eu 
cred că n-ar strica, dacă unul din noi s-ar repezi până în 
sat, să vadă ce s-a petrecut acolo! 

Dan Dragomir se împotrivi. 

— Ştiţi prea bine că Rimsky ne-a conjurat ca până la 
întoarcerea lui, niciunul din noi să nu părăsească 
ascunzătoarea. De aceea, nu trebuie să ne împotrivim 
voinței lui chiar dacă am avea încredințarea că facem 
bine... Sunt de părere să mai așteptăm! 

Mai trecu o jumătate de ceas. 

Toţi erau obosiţi, dar nu atâta din pricina nedormirii, cât 
din cauza frământării și a nesiguranţei în care trăiau de la 
plecarea Vulturului Morţii. Nu le mai plăcea nici vinul, se 
lăsaseră și de zaruri și ședeau tăcuţi și abătuţi în jurul 
mesei. 

Deodată, căpitanul Korsakoff sări de pe scaun. 

— Parcă s-ar auzi niște pași! 

Micislav se repezi la ușă și o deschise. 

În clipa următoare un strigăt de bucurie îi ieși din piept. 

— Vine căpitanul. 

Toţi răsuflară ușuraţi. 

Stanislau Rimsky se ivi în pragul ușii, în strigătele de 
bucurie ale tovarășilor săi. 

— Vai, căpitane, ce ne-a tremurat inima pentru tine! zise 
Ludovica. Nu ne puteam închipui, ce să ţi s-o fi întâmplat, 
că întârzii atâta! 

— Dar oare nu v-am spus să fiţi liniștiți? 

— Totuși, ne-a fost teamă! 

— Vezi că nu mi s-a întâmplat nimic! În schimb mi-e 
foame și mi-e sete. Ludovica, dă-mi ceva de mâncare și 
toarnă vin! 

Dan Dragomir puse mâna pe clondir și umplu paharul 
căpitanului, până în vârf. 

Rimsky ridică paharul și adresându-se tovarășilor săi, le 
zise: 

— Noroc, voinici! Să bem, căci am scăpat de primejdie! 

Chipurile prietenilor Vulturului Morţii se înseninară și 
mai mult. 

— Așadar ai îndepărtat orice primejdie? întrebă Dan 
Dragomir, cu faţa strălucitoare de bucurie. 

— Nu trebuie să mai fiți îngrijoraţi. Cuibul Vulturilor va 
rămâne al nostru și pe mai departe și nimeni nu ne va 
tulbura în el. 

— Dar spune-ne, căpitane, ce s-a întâmplat? întrebă 
Micislav, arzând de curiozitate. 

— Jos, în sat, am aflat că guvernul din Petrograd a 
făgăduit douăzeci de mii de ruble aceluia care mă va 
prinde, viu sau mort. 

— Douăzeci de mii de ruble? exclamă căpitanul 
Korsakoff foarte mirat. 

— Te miri, dragă căpitane? zise Rimsky, zâmbind. 
Trebuie să-ți mărturisesc că și eu m-am mirat văzând că 
guvernul mă preţuiește atât de scump. Era firesc ca o 
asemenea sumă să-l zăpăcească pe primarul Rudinului, 
care a vrut să-mi plătească viaţa pe care i-am dăruit-o, 
luându-mi propria mea viaţă... În orice caz, e un fel cam 
ciudat de a-ţi arăta recunoștinţa!... El se fălea încă, în faţa 
sătenilor, că ne-a descoperit ascunzătoarea. 

— Şi a trădat taina? întrebă Micislav, întunecat... 

— Era mult mai viclean, decât să facă așa ceva. li era 
teamă ca nu cumva un altul să i-o ia înainte și să-i 
șterpelească de la nas cele douăzeci de mii de ruble, pe 
care credea că le are în buzunar. Își pusese în gând să se 
ducă la Dubro, astăzi de dimineaţă și să se înapoieze cu o 
trupă ce cazaci. 

— Şi? întrebă Dan Dragomir, în tăcerea înfrigurată care 
urmă. 

Rimsky nu răspunse îndată. După o clipă de gândire, el 
zise doar atât: 

— Primarul Rudinulai nu se va duce la Dubro în 
dimineaţa aceasta. 

Tovarășii Vulturului Morţii se uitară curioși la căpitanul 
lor. Așteptau tălmăcirea acestor cuvinte misterioase... 

— Ce s-a întâmplat? întrebă Severin, cel mâi curios din 
voinici. 

— L-am împușcat! răspunse Rimsky, încet. 

După o scurtă pauză, urmă: 

— Se înapoia spre casă de la petrecerea rânduită de 
prinţesă. L-am urmărit pas cu pas, iar în faţa casei am sărit 
înaintea lui. Mi-am smuls barba falsă, mustata, peruca și l- 
am întrebat: „Mă cunoști Nicorov?” 

Ticălosul a început să tremure ca varga. l-am spus 
atunci: 

— Nicorov, ești un nemernic care n-ar mai merita să 
trăiască pe acest pământ. Ti-am scăpat viaţa și drept 
recunoștință vrei să o pierzi pe a mea. Eşti un osândit la 
moarte. Totuși, îți dau putinţa să mai scapi și de data 
aceasta, dar numai cu două condiţii: întâi, îmi vei da o 
scrisoare, prin care recunoști că faci parte din banda 
Vulturului Morţii, că ai luat parte la multe din isprăvile 
noastre din ţinutul acesta și că tu ești acela care ne dai de 
știre despre măsurile pe care le iau autorităţile împotriva 
noastră. Îţi cer aceasta, pentru a fi sigur că nu ne vei trăda 
niciodată, căci odată cu capul nostru, ar cădea și capul tău; 
al doilea, pentru a-ţi răscumpăra mârșăvia pe care ai vrut 
s-o săvârșești, căutând să dai pe mâinile călăului pe aceia 
care te-au scăpat de la moarte, te vei învoi ca fiul tău să se 
cunune cu Sonia, fată săracă, dar mai muncitoare și mai 
cinstită, decât toate celelalte fete din sat. 

Nicorov își așeză mâinile în șolduri şi-mi râse în faţă, 
batjocoritor: 

— Cerșetoarea aceea, nevasta băiatului meu?... Şi eu 
tovarășul unui tâlhar de drumul mare?... Eu, Nicorov, 
primarul Rudinului? 

Îngâmfarea ţăranului ajuns, m-a scârbit într-atâta, încât 
îmi păru rău că am mai stat cu el de vorbă și dându-mi 
seama că zgârcitul acesta nemernic ar fi fost în stare să ne 
trădeze, chiar dacă mi-ar fi dat scrisoarea, pe care i-am 
cerut-o, numai pentru ca lumea să nu spună că băiatul lui 
se însurase cu cea mai săracă fată din sat, îl împușcai, fără 
nicio vorbă. 

Vulturul. Morţii tăcu. 

— Ești sigur că a murit? întrebă Severin. 

— Nu încape nicio îndoială! 

— Nu ne-a putut trăda nici cu cele din urmă cuvinte ale 
sale? _ 

— Nu. Imi pare rău că s-a întâmplat astfel, îmi pare rău 
că l-am ucis, dar n-aveam ce face. Îngâmfarea și lăcomia 
de bani îl orbiseră într-atâta încât ar fi fost în stare să ne 
trădeze, chiar dacă ar fi avut numai o nădejde cât de mică, 
cum că ar scăpa cu câţiva ani de închisoare, având în 
vedere că el ne-ar fi dat pe mâinile urmăritorilor. Şi de 
altfel, și-a meritat soarta, dacă și-a bătut joc de bunătatea 
noastră. 

— Ai dreptate, căpitane! zise doctorul Leonida și de 
aceeași părere erau și ceilalţi voinici. 

— I-am oferit un mijloc de scăpare, pe care l-a refuzat cu 
îngâmfare. Atunci a trebuit să-l ucid, căci dacă nu, mâine 
de dimineaţă cădeam în mâinile cazacilor. 

După ce îmbucă ceva, Vulturul Morţii se trânti să se 
odihnească, ceea ce de altfel făcură și tovarășii săi... 

După frământările acelei zile, voinicii adormiră îndată. 
Numai pe ochii Vulturului Morţii, somnul nu voia să se lase 
cu niciun chip. Se crăpa de ziuă, când, în cele din urmă... 
închise și el ochii, pentru câteva ceasuri. 

A doua zi însă, el fu cel dintâi în picioare. 

Era obosit, totuși, hotărî să-și ducă la îndeplinire planul 
pe care-l ţesuse în noaptea aceea fără somn. El își schimbă 
hainele din nou și se îmbrăcă în veștminte de lucrător. 
Nimeni din aceia care îl văzuseră cu o zi mai înainte nu l-ar 
fi recunoscut. 

— Unde pleci, căpitane? îl întrebă Dan Dragomir. 

— Mă duc până în sat, să văd ce impresie a făcut acolo 
moartea primarului. Rămâi cu bine, Dane! 

— Drum bun, căpitane! 

Rimsky părăsi din nou Cuibul Vulturilor și în curând 
ajunse pe drumul ce ducea spre Rudin. 

În sat, spre a nu stârni nicio bănuială, bătu aproape la 
fiecare casă, oferindu-se să muncească. Sătenii, nici nu-l 
băgară în seamă. 

Toată lumea era dusă, sau se ducea acum, înspre casa 
primarului. 

Atenţia lui Rimsky fu atrasă de o trăsură ce trecu în 
goană, prin strada principală a Rudinului. Dar o singură 

privire îi fu îndeajuns, spre a-și da seama cine putea să fie 
aceia care se găseau în trăsură. Pe capră, lângă vizitiu, 
şedea un jandarm, iar înăuntru, patru bărbaţi. Pe jilţul din 
fund se găsea Verșeghin, polițaiul orașului Dubro, lângă el 
judecătorul de instrucţie al plășii, în faţa lor, doctorul și un 
scrib. 

Vulturul Mortii știa că aceștia veneau pentru cercetarea 
crimei și-și grăbi pașii, spre a ajunge cât mai iute la casa 
primarului. 

În faţa casei se adunase o mulțime de oameni și Rimsky 
îl întrebă pe unul din ţăranii care căscau gura acolo: 

— Ce este aici, tătucă? 

— O crimă! 

— O crimă? Pe cine au ucis? 

— Pe Nicorov, primarul satului. 

— Pe primar? Şi cine e ucigașul? 

— Nu se știe; dar poliţaiul din Dubro îl va găsi. 

Curtea era și ea plină de curioși și lui Rimsky îi fu ușor 
să pătrundă înăuntru, împreună cu ceilalți ţărani, care se 
înghesuiau. El se uita năuc, în toate părţile și juca cu o 
măiestrie desăvârșită pe străinul, pentru care totul era o 
noutate. 

— Cunoști pistolul acesta? 

— Ieri l-am văzut pentru întâia oară. 

Polițaiul Verșeghin și cu membrii comisiei pătrunseră 
mai întâi în odaia, unde se găsea mortul și unde Ivan tot 
mai veghea lângă trupul neînsufleţit al tatălui său. 

Apariţia membrilor comisiei, îl smulseră pe flăcău din 
toropeală. El salută respectuos și se dădu ceva mai la o 
parte când doctorul se apropie de pat. 

Omul de știință se aplecă peste mort, cercetă rana și 
apoi îi dictă scribului observaţiunile sale. 

— A fost împușcat de foarte aproape... cu pistolul... se 
vede după surtucul, care este pârlit... Glontele a intrat pe 
sub inimă și a ieșit prin spate... În trecere, atingând inima 

și plămânii, moartea s-a produs aproape îndată după 
împușcătură. 

— N-a murit îndată - zise Ivan. Eu am mai apucat să 
schimb câteva cuvinte cu el. 

Verșeghin, polițaiul, se întoarse spre el: 

— Dar tu cine ești? 

— Ivan Nicorov, fiul celui ucis. 

— Ai fost de faţă la crimă? 

— Nu. Am sosit la câteva clipe după săvârșirea faptei. 
Mă găseam la o depărtare de vreo douăzeci treizeci de 
pași, când am văzut pe un străin ridicându-și mâna și în 
clipa următoarea am auzit detunătura armei. 

— Așadar, tot ai fost de faţă la crimă? Adineaori ai spus 
altceva. Nu vorbi aiurea, căci altfel nu putem descurca 
afacerea. 

— Am văzut, dar din depărtare. 

— Şi ce căutai pe stradă, în mijlocul nopţii? 

— Mă înapoiam acasă. 

— De unde? 

— De la petrecerea rânduită de prinţesă. 

— Şi tatăl tău? 

— Şi el venea tot de-acolo. 

— De ce n-aţi venit împreună? 

— Fiindcă eu am mai însoţit pe cineva, până acasă. 

— Şi tatăl tău cu cine a venit? 

— Nu știu. 

— Adineaori ai spus că era cu un străin. 

— Nu știu dacă au venit împreună. Poate că s-au întâlnit 
aici, poate că necunoscutul îl pândea. 

— De unde deduci aceasta? 

— Bănuiesc și eu. 

Întrebările lui Verșeghin curgeau cu grămada și Ivan 
trebui să-și adune toată memoria spre a-i putea răspunde, 
fără a se încurca. 

— Avea dușmani primarul? 

— Cine n-are dușmani? 

— Dar printre aceștia era vreunul care să fi fost în stare 
de o crimă? 

— Nu cred. 

— În timpul din urmă, primarul nu s-a certat cu cineva? 

La auzul acestei întrebări Ivan tresări și Verșeghin 
observă aceasta numaidecât. 

— Ei?... De ce taci? Răspunde: da, sau nu? 

— La petrecerea de aseară... începu Ivan Nicorov, dar 
pe urmă se opri. 

Verșeghin însă îl asaltă îndată, cu întrebarea: 

— Ce s-a întâmplat la petrecerea de aseară? 

— Tata s-a certat... 

— Cu cine? 

— Cu mine! 

Verșeghin rămase mirat și încurcătura flăcăului i se păru 
acum și mai ciudată. 

— Cum s-au petrecut lucrurile? Spune încet și fără să 
amesteci întâmplările. 

Ivan povesti cearta pe care o avusese cu tatăl său. Nu 
ascunse nimic, căci în zadar ar fi ascuns ceva, deoarece 
martori erau destui, tot satul fusese de faţă. 

Verșeghin ascultă cu luare aminte, toată istorisirea și 
când flăcăul sfârși, el se întoarse spre scrib: 

— Voșavelitek, ai însemnat totul în procesul verbal?... 

— Până la cel din urmă cuvânt, tătucă! 

— Atunci putem să începem cu ascultarea celorlalţi 
martori. Cine a fost acela care a venit la locul crimei, 
îndată după Ivan Nicorov? 

Sacarov, cizmarul, se prezintă. 

— Eu am fost! 

— Cum te cheamă? 

— Sacarov. 

— Ce știi despre afacerea aceasta? 

— De la petrecere am venit acasă împreună cu primarul. 
Pe drum el mi-a vorbit foarte amărât despre băiatul lui, 
care împotriva voinţei sale, vrea să se însoare cu o fată 

nevrednică de el. Eu am căutat să-l liniștesc, spunându-i că 
Ivan este un copil bun și cu timpul își va da seama de 
prostia pe care vrea s-o facă acum și se va supune voinţei 
părintelui său. Cum casa mea e mai înainte de casa 
primarului, ajungând în faţa porţii mi-am luat rămas bun 
de la el, am intrat în casă și Nicorov a pornit mai departe. 
Mă dezbrăcasem pe jumătate, când deodată, am auzit o 
detunătură de armă. Am pus mâna pe un felinar și am fugit 
afară... 

— Şi ce ai văzut? _ 

— Primarul zăcea într-un lac de sânge. Își mișca buzele, 
dar nu se mai putea pricepe ce spunea. 

— Dar pe Ivan Nicorov unde l-ai văzut? 

— La câţiva pași de mort. 

— Era tulburat? 

— Foarte! 

— Şi pe ucigaș nu l-ai văzut? 

— Nu! 

— Nu fugea nimeni în depărtare? N-ai zărit nici o 
făptură care căuta să se facă nevăzută? 

— Nu! 

— Eşti pe deplin încredinţat de ceea ce spui? 

— Pe deplin! 

— Tu ai găsit pistolul? 

— Eu. Zăcea alături de mort. 

Polițaiul luă pistolul în mână, îl întoarse și pe faţă și pe 
dos, apoi i-l arătă lui Ivan Nicorov. 

— Cunoști pistolul acesta? 

— Ieri l-am văzut pentru întâia oară. 

— Nu știi al cui ar putea să fie? 

— Nici prin minte nu-mi trece! 

Verșeghin dădu pistolul scribului. 

— Pune-l printre celelalte corpuri delicte. 

La un semn al poliţaiului, interogatoriul fu urmat de 
judecătorul de instrucţie: 

— Așadar, Ivan Nicorov, tu n-ai fost alături de tatăl tău 
în clipa în care s-a auzit detunătura? 

— Cum să fi fost? Dacă eram eu acolo crima nu s-ar fi 
întâmplat. L-aș fi strâns de gât cu mâinile acestea două! 

— Dar adineauri ai spus că l-ai zărit din depărtare. Era 
în miez de noapte, cum se putea să-l vezi din depărtare pe 
necunoscutul care vorbea cu tatăl tău?... 

— L-am văzut, fiindcă în faţa casei noastre este un 
felinar și la razele lui am zărit cele două făpturi. 

— Dacă felinarul lumina partea aceea a casei, atunci 
trebuia să vezi și cu cine stă de vorbă tatăl tău. 

— Nu i-am zărit decât statura și după aceasta nu l-am 
putut recunoaște. 

— Recunoști că acela care a săvârșit crima trebuia să-l 
urască de moarte pe tatăl tău? 

— Recunosc... Altfel nu s-ar putea tâlmăci... 

— Toate semnele dovedesc că scopul crimei a fost 
răzbunarea! 

— Şi eu cred la fel. 

— Dar atunci, Ivan Nicorov, nu te gândești că tatăl tău 
n-ar fi lăsat să se apropie de el un om, despre care ar fi 
știut că îi este dușman de moarte și nu așteaptă decât cea 
dintâi împrejurare propice spre a se putea răzbuna? 

— Da... așa e... 

— Așadar, numai un asemenea om a putut fi ucigașul, pe 
care primarul l-a lăsat să se apropie de el, fără să aibă 
nicio umbră de bănuială despre gândurile lui criminale. Tot 
astfel, nu încape nicio îndoială că primarul îl cunoștea 
foarte bine pe ucigaș și la rândul lui, ucigașului nu-i era 
străin câtuși de puţin, primarul!... Mă înţelegi, Ivan 
Nicorov? 

— Înţeleg! îngână flăcăul, tremurând din tot trupul, căci 
de-abia acum își dădu seama că observaţia aceasta îl 
privea pe el. 

Și deznădejdea lui se traduse printr-un strigăt de 
revoltă: 

— Nu l-am ucis eu!... Nu l-am ucis eu! 

Judecătorul de instrucţie se uită la Verșeghin, iar 
Verșeghin la judecătorul de instrucţie. Bănuiala lor fu 
întărită de faptul că flăcăul se dezvinovăţea cu deznădejde 
de o acuzare care nici nu fusese rostită. 

Părerea lor nestrămutată era că primarul Nicorov, 
fusese ucis... de propriul său copil. Și bănuiala lor părea să 
fie îndreptăţită și din pricina certei care avusese loc între 
tată și fiu, chiar în seara crimei. Primarul Nicorov își lovise 
copilul, făcându-l de rușine în faţa satului întreg și mai ales 
în faţa iubitei sale. În asemenea împrejurări era 
neîndoielnic că flăcăul se gândea la răzbunare și pe semne, 
fiind și sub înrâurirea băuturii, își pândi părintele, spre a 
sfârși cu el. 

La un semnal al judecătorului de instrucţie, Verșeghin se 
apropie de flăcău și așezându-și mâna pe umărul lui, zise: 

— Ivan Nicorov, în numele legii ești arestat! 

Flăcăul exclamă îndurerat: 

— Nu-mi ajunge groaznica lovitură cu care m-a încercat 
soarta... acum mă mai învinuiți și de uciderea propriului 
meu părinte?... Nu eu l-am omorât!... Sunt nevinovat! 

— Toate bănuielile sunt împotriva ta! 

— Greșiţi! Jur că sunt nevinovat! striga flăcăul... 

— Dacă într-adevăr ești nevinovat, vei putea să 
dovedești aceasta în decursul cercetărilor care vor urma... 

Dar Ivan Nicorov striga neîncetat: 

— Sunt nevinovat! Sunt nevinovat! 

Verșeghin se întoarse spre el ameninţător: 

— Nu spune că ești nevinovat, ci dovedește-ne aceasta! 

— Dovediţi-mi dv. că sunt vinovat! strigă flăcăul, 
revoltat. 

— Ţi-am dovedit aceasta! Toate mărturisirile sunt 
împotriva ta, chiar și propria ta mărturisire! 

— Ceea ce se pare nu este o dovadă! 

— Nu mi se pare, ci suntem încredinţaţi că tu ești 
ucigașul tatălui tău! 

Ivan Nicorov căută cuvintele, cu care să se apere, dar 
Verșeghin îi tăie încercarea de a vorbi: 

— Ajunge cu atâta vorbărie zadarnică! Vei veni cu noi la 
Dubro! 

Cu aceste cuvinte, el îi făcu un semn jandarmului care și 
pregătise cătușele. 

Ivan Nicorov se cutremură. 

— Nu... nu vă dau voie... 

Dar mai înainte de a se putea împotrivi, mâinile îi și fură 
încătușate și sătenii priviră cu un murmur de groază cum 
copilul era smuls de lângă trupul neînsufleţit al părintelui 
său... al cărui ucigaș era. 

— Cine ar fi crezut? 

— Ivan, ucigașul! 

— Şi ce blând părea să fie! 

— Răzbunarea! 

Asemenea vorbe treceau din gură în gură. 

Inima lui Rimsky bătea sălbatică în clipa când flăcăul fu 
dus prin faţa lui. Simţământul lui de cinste îi poruncea să 
se dezvăluie și ducându-se în fata polițaiului, să spună cu 
bărbăţie și curaj: Eu l-am ucis pe primarul Rudinului? 

Prudența însă îl silea să nu dea ascultare acestui 
simțământ revoltat și să nu alerge el singur în braţele 
primejdiei. La urma urmelor, Ivan Nicorov mai avea tot 
timpul să-și dovedească nevinovăția, pe când el, odată 
încăput pe mâinile poliţiei, nu mai avea nicio scăpare. De 
aceea tăcu. 

Clipa următoare, îl puse la o nouă și grea încercare. 

Rândurile strânse ale curioșilor fură rupte de o fată car 
se aruncă la pieptul flăcăului ce înainta abătut alături de 
jandarm. 

Fata aceasta îl îmbrăţișă, îl sărută. 

Era Sonia. 

— Ivane... scumpul meu... nu te voi lăsa să te ducă... Eu 
știu că ești nevinovat... 

Ivan strânse fata, cu mâinile-i încătușate. 

— Rămâi cu bine, Sonia mea! 

— Nu... nu se poate... să nu te ducă... Ești nevinovat! 
striga fata necontenit și se agăţță de flăcău cu toată 
puterea. 

Verșeghin trebui să intervină el însuși spre a o smulge 
de lângă flăcăul cu care jandarmul porni mai departe. 

Peste câteva clipe, cei patru membri ai comisiei de 
cercetare luară loc în trăsura care porni spre Dubro, 
ducându-l și pe Ivan Nicorov. 

* * 


A doua zi după petrecerea din sat, Fedora Feodorovna 
se sculă de dimineaţă și ca în fiecare zi se pregăti să iasă la 
călărie, când bătrânul ei camerist îi aduse vestea uciderii 
primarului. 

— Închipuiţi-vă, prea milostivă stăpână, ce s-a petrecut 
în sat - îi spuse el, îngrozit. 

— Ce? 

— Primarul a fost ucis! 

— Bătrânul Nicorov? 

— EI! 

— E de necrezut! Aseară a luat parte la petrecere, iar 
astăzi nu mai este printre cei vii! 

— Așa zău! Știu că de astăzi înainte bătrânul Nicorov nu 
va mai juca pe la petreceri! 

— Şi cine l-a ucis? 

— Se bănuiește că chiar propriul lui copil. 

— Copilul lui? exclamă Fedora Feodorovna și în clipa 
aceea își aduse aminte de întâmplarea petrecută cu o 
seară mai înainte în sala de dans din cârciuma satului. 
Prinţesa nu știa nimic, despre ceea ce s-a întâmplat între 
tată și fiu, după plecarea ei, așa că ea nu putea să vadă 
nicio pricină care să fi îndreptăţit bănuiala aruncată 
asupra lui Ivan Nicorov. 

— E de neînțeles! zise ea. Este adevărat că ieri l-am 
văzut pentru prima oară pe băiatul primarului Nicorov, dar 
aș putea să jur cu mâna pe cruce că flăcăul acesta nu este 
vinovat de moartea tatălui său. Mi s-a părut un băiat 
așezat, iubitor de dreptate și bun la inimă, despre care cu 
cea mai rea voinţă și tot nu ai putea crede că ar fi în stare 
să săvârșească un asemenea păcat. 

Cameristul ridică din umeri. 

— Multe ciudăţenii se mai întâmplă și în lumea asta!... 

Prinţesa se mai gândi vreme îndelungată la aceasta 
tainică întâmplare. Îi părea rău de soarta lui Ivan Nicorov, 
dar nădăjduia că, în decursul cercetărilor i se va dovedi 
nevinovăția și dorea din tot sufletul ca adevăratul vinovat 
să cadă în mâinile justiţiei... 

Cobori în curte spre a porni la călărie, când deodată se 
aruncă la picioarele ei o fată care plângea sfâșietor. Și 
scena din seara precedentă se repetă. Sonia își zicea că 
numai de la prințesă putea să nădăjduiască un ajutor, că 
Fedora Feodorovna era singura ființă cu suflet milostiv 
care putea să pună o vorbă bună, pentru logodnicul ei. 

— Prea milostivă prințesă!... ajută-l... ajută.-l... se tânguia 
ea cu lacrimi în ochi. 

Prinţesa mângâie binevoitoare părul fetei și o întrebă: 

— Ce s-a întâmplat, copila mea? 

— Ivan... pe Ivan... 

— Știu, copila mea, acum știu despre ce este vorba! 
Așadar este adevărat că băiatul primarului a fost arestat? 

— Adevărat! Da e nevinovat... nevinovat! Prea milostivă 
prinţesă, jur pe tot ce am mai sfânt în lumea aceasta că 
Ivan Nicorov n-are nicio vină în moartea tatălui său! 

Prințesa dădu din cap, binevoitoare. 

— De aceeași părere sunt și eu, copila mea. 

— Vai! - exclamă fata, înseninată - atunci pot să mai 
nădăjduiesc că va scăpa... 

— L-au dus? 

— Da. La Dubro. 

— În temnita din Dubro? 

— Da, acolo, în temnița din Dubro, de unde nimeni nu 
mai scapă. 

— Ai încredere, copila mea. 

— Dar e groaznic, prea milostivă prințesă, când te 
gândești că toate bănuielile care cad asupra lui par 
îndreptăţite, ca și când într-adevăr el ar fi săvârșit crima!... 
Dar nu el a săvârșit-o... nu el... El e nevinovat!... Vă implor, 
prea milostivă prinţesă, puneţi o vorbă bună pentru el! 

Faţa prinţesei se întunecă. 

— Copila mea, nu trebuie să uiţi că și puterea mea are o 
margine... Eu nu mă pot împotrivi legilor. 

— Vai, Dumnezeule! oftă Sonia, îndurerată, dar atunci... 

Cuvintele îi fură înăbușite de plâns. 

Prinţesa încercă s-o îmbărbăteze, dar durerea fetei era 
prea mare, ca vorbele ei s-o poată încuraja. Sonia plângea 
deznădăjduită, căci Fedora Feodorovna fusese singura ei 
speranţă și acum vedea că nici ea nu putea să-i dea nicio 
mână de ajutor spre a-l scăpa pe Ivan din temniţa de la 
Dubro. 

— Trebuie să-ţi dai seama, copila mea - îi zise Fedora 
Feodorovna - că eu nu pot să le poruncesc judecătorilor. 
Legea este lege și toţi trebuie să ne supunem ei. Trebuie 
să pricepi aceasta... 

— Dar atunci, este pierdut! strigă fata. 

— Poate că se va pune mâna pe adevăratul vinovat. 

— Nu-mi vine să cred! 

— Atunci vom căuta un alt mijloc... 

Sonia căzu în genunchi din nou și sărută poalele 
costumului de călărie al prinţesei. 

— Prea milostivă prinţesă, - îngână ea - mă rog de 
bunătatea inimii dvs.... ajutaţi-l... ajutaţi-l! 

— Nu-ţi făgăduiesc nimic, copila mea, căci nu vreau să-ţi 
deștept speranţe care ar putea fi zadarnice, dar îţi promit 
că mă voi gândi să vedem în ce chip i-am putea veni în 
ajutor. 

Fata sărută recunoscătoare, mâna prinţesei. 

— Du-te cu Dumnezeu, copila mea! Nădăjduiesc că voi 
izbuti să fac ceva spre a ușura soarta lui Ivan Nicorov. 

Sonia plecă, iar Fedora Feodorovna îi făcu un semn 
băiatului de grajd. 

— Du calul înapoi în grajd, căci astăzi nu mai călăresc. 

După aceea se înapoie la castel, intră în odaia sa de 
dormit și de acolo trecu în Cuibul Vulturilor. 

Ea se gândise că, în asemenea împrejurări nu i se putea 
adresa, decât numai Vulturului Morţii. Rimsky era cel mai 
în măsură să-i spună, ce trebuie să facă și fără îndoială că 
el o va putea ajuta, măcar cu un sfat, în încercarea de a-l 
scăpa pe Ivan Nicorov. 

Ajungând în dreptul odăii lui Rimsky dădu semnalul 
convenit mai dinainte și ușa se deschise îndată. 

— Fiţi binevenită, prea bună prinţesă, în locuinţa, pe 
care mi-aţi pus-o la dispoziţie! îi zise Rimsky, Fedorei 
Feodorovna. 

Vulturul Morţii se sfătuia tocmai cu doctorul Leonida, 
care se înclină și el adânc înaintea prinţesei. Rimsky citi 
îndată pe chipul prinţesei că se petrecuse ceva neobișnuit. 
Până atunci prinţesa fusese întotdeauna foarte drăguță cu 
el; astăzi era pentru prima oară că o vede nervoasă și 
tristă. 

— S-a întâmplat ceva, prinţesă? întrebă el. 

— Dragă Rimsky, vin la d-ta cu o mare rugăminte! 

— Porunciţi-mi prinţesă, știți prea bine că stau cu totul 
la dispoziţia dv. 

— În sat s-a întâmplat o groaznică nenorocire, despre 
care dv. cei de aici, nici n-aţi putut prinde de veste. 

— Ce anume? 

— Primarul Rudinului a fost asasinat. 

Vulturul Morţii nici nu tresări. El primi această veste cu 
o liniște uluitoare și după o clipă, întrebă curios: 

— Bătrânul Nicorov? 

Doctorul Leonida rămase și el uimit de această stăpânire 
de sine a căpitanului său și acum își dădea seama că toată 
puterea neobișnuită și iscusința proverbială a Vulturului 
Morţii stătea în acest sânge rece, pe care Rimsky nu și-l 
pierdea nici în clipele cele mai primejdioase. 

La întrebarea lui Rimsky, prinţesa dădu din cap. 

— Da! L-ai cunoscut? 

— Am auzit că era un om îngâmfat și fără inimă, care se 
purta neomenos, nu numai cu oamenii din sat, dar se 
pusese chiar și în calea fericirii propriului său copil. 

— Cât de bine cunoști d-ta toate amănuntele! zise 
prinţesa mirată. Se pare că aici se cunoaște orice noutate, 
tot atât de repede, ca și la castel... 

— Așadar, primarul Rudinului e mort! Nu știu însă, 
prinţesă, ce legătură poate să fie între moartea bătrânului 
Nicorov și vizita cu care ne onoraţi? 

— Este o legătură foarte firească. 

— Poate să pornesc pe urmele ucigașului? 

— Nu. Am venit să mă rog pentru un nevinovat. 

— Nu vă înţeleg! 

— Băiatul primarului a fost arestat sub cumplita 
învinuire că ar fi ucigașul tatălui său. Băiatul însă, este cu 
desăvârșire nevinovat. 

— Sunteţi atât de încredinţată de aceasta prinţesă? 

— Pe deplin încredinţată! răspunse Fedora Feodorovna. 
De altfel logodnica flăcăului a fost la mine și m-a rugat atât 
de sfâșietor, încât mi-ar fi cu neputinţă să n-o ajut! 

Rimsky își lăsă ochii în pământ. 

Era pentru prima oară că Vulturul Morţii se simţea 
vinovat. Nu-l mustra conștiința că-l ucisese pe bătrânul 
Nicorov, ci că prin fapta lui pricinuise o nenorocire unor 
oameni nevinovaţi. Căci cu ce greșise oare împotriva lui 
Ivan Nicorov, care acum era dus în temniţa din Dubro și 
pus în lanţuri, ce greșise sărmana Sonia, care odată cu 
Ivan își pierduse iubitul, apărătorul, își pierduse tot ceea 
ce biata fată mai avea în lumea aceasta? Și gândindu-se la 
toate acestea situaţia i se păru și mai deznădăjduită. 


488 


— Rimsky, de ce taci? îl întrebă Fedora Feodorovna pe 
Vulturul Morţii. De ce nu-mi dai curaj? Nu vreau decât să- 
mi spui dacă sunt oarecari speranţe ca Ivan Nicorov să fie 
scăpat din închisoare? 

— Nu cred! 

— N-ai putea d-ta să-l scapi? 

— La ce bun? Ar fi prins din nou și din nou băgat în 
lanțuri. 

— Doamne - suspină prinţesa - și eu, bizuindu-mă pe 
ajutorul d-tale, i-am mai dat speranţe acelei nenorocite! Ar 
fi îngrozitor ca Ivan Nicorov să fie condamnat fără a fi 
vinovat, sau poate chiar... executat! 

Rimsky tresări! 

— Nu este decât o singură putinţă ca Ivan Nicorov să 
scape! 

— Care? 

— Ca adevăratul vinovat să fie prins. 

Fedora Feodorovna se uită neînțelegătoare la Vulturul 
Morţii. 

— Dar de unde să-l iau eu pe adevăratul vinovat? 

Rimsky, ca și când n-ar fi știut nimic, despre cele 
petrecute în noaptea aceea sângeroasă, se adresă 
doctorului Leonida cu următoarele cuvinte: 

— Cine ar fi putut să săvârșească fapta? 

Doctorul Leonida se înveșmântă și el cu liniștea 
Vulturului Morţii și răspunse, fără a clinti: 

— Nici prin minte nu-mi trece! 

— În orice caz, este de bănuit că - urmă Rimsky - acela 
care l-a ucis pe primarul Rudinului, trebuie să fie un om 
care avea pricini foarte îndreptăţite să se răzbune pe 
Nicorov într-un chip atât de sângeros. Poate să fi fost 
vreun biet ţăran căruia Nicorov voia să-i vândă și ultima 
vită din grajd, sau poate un om despre care primarul știa 
mai multe decât ar fi trebuit să știe... 

— Nu înțeleg, zise prințesa. Te rog tălmăcește-ţi 
cuvintele. 

— Mai târziu vă voi tălmăci. Deocamdată însă, v-aș ruga 
să-mi răspundeţi la o întrebare. 

— Să auzim! 

— Fiţi cu băgare de seamă la ceea ce voi spune, 
prințesă! Copoii au dat de ascunzătoarea vulpii și 
chelălăiesc în apropierea adăpostului, așteptând clipa în 
care vor putea să-și sfâșie prada. Vulpea e gata să cadă, 
când în lupta pentru apărarea propriei sale vieţi, ucide pe 
unul din câini... 

Fedora Feodorovna urmărea cu multă atenţie și mirare 
cuvintele Vulturului Morţii. 

— Aș vrea sa știu - urmă Rimsky - care este părerea dv. 
despre vulpe, în cazul acesta? Este ea vinovată? 

— Nu, răspunse prinţesa, fără șovăire. 

— S-ar putea - reluă Vulturul Morţii - ca un om să fi fost 
într-o situaţie asemănătoare aceleia în care se găsea 
vulpea din fabula mea și omul acesta să fi căutat să se 

apere în același chip. Să zicem că Ivan Nicorov este 
nevinovat și că un altul a săvârșit crima. Să nu căutăm 
împrejurările care l-au împins pe ucigaș la acest act 
disperat, ci să rămânem numai la faptul în sine. Spuneţi-mi 
prinţesă, credeţi că este vreun om care s-ar prezenta 
autorităţilor de bună voie și ar spune: Omul pe care l-aţi 
arestat este nevinovat, daţi-i drumul, fiindcă eu sunt 
ucigașul? 

Fedora Feodorovna își lăsă capul în jos. 

— Așa este, Stanislau Rimsky, înţeleg situaţia prea bine, 
chiar dacă nu-ţi dau dreptate în totul. Sunt pe deplin 
încredinţată că, dacă făptuitorul ar fi fost un adevărat 
bărbat, nu i-ar fi lipsit curajul să-și ia întreaga răspundere, 
pentru fapta sa. 

— Într-adevăr, prinţesă? întrebă Rimsky, cu înfrigurare. 

— Oare d-ta socotești că este un adevărat bărbat omul 
care se culcă liniștit, în fiecare seară, în vreme ce un 
nevinovat este osândit în locul lui? 

Rimsky se îndreptă cât era de înalt. 

— Aveţi dreptate prințesă! Aţi vorbit așa cum v-a 
poruncit  simțământul dv. de dreptate! Întoarceţi-vă 
liniștită, la castel... În curând Ivan Nicorov va fi liber! 

Ochii prinţesei străluceau de fericire. Ea luă dreapta lui 
Rimsky cu amândouă mâinile și o strânse cu căldură. 

— Îţi mulțumesc, Rimsky, că te vei interesa de soarta 
acelui nevinovat! Îți mulţumesc eu, căci mie îmi faci un 
serviciu. 

Se părea că în clipa aceea gândurile lui Rimsky erau 
departe, departe de tot. În urmă, după câteva secunde, își 
ridică ochii și privind ţintă la Fedora Feodorovna, îi zise 
încet, dar cu multă hotărâre: 

— Prinţesă, poate că nu nădăjduiaţi să vă înapoiaţi acasă 
cu un asemenea rezultat! Dar Stanislau Rimsky v-a 
făgăduit și se va ţine de cuvânt. Mâine Ivan Nicorov va fi 
liber și împreună cu Sonia lui se va duce la prea milostiva 

prințesă Fedora Feodorovna pentru a-i mulțumi în 
genunchi, pentru nemărginita ei bunătate. 

— Încă mâine? 

— Da! Fiindcă adevăratul ucigaș se va înfățișa încă în 
seara zilei de astăzi, înaintea polițaiului din Dubro! 

De-abia acum înţelese Fedora Feodorovna toată grozăvia 
realităţii. De abia acum începu să-i frământe sufletul 
cumplita bănuială, când privi la chipul hotărât și întunecat 
al Vulturului Morţii. 

Și în pradă unei spaime de nedescris, ea strigă. 

— Rimsky... d-ta... d-ta.. 

Vulturul Morţii răspunse încet: 

— Da, prinţesă... pe primarul Nicorov... eu l-am ucis! 

Mica încăpere fu străbătută de un țipăt sfâșietor. 

— Să fie cu putinţă? 

— Prinţesă, nu mă judecaţi prea aspru, nu vă lepădaţi de 
mine! Eram în legitimă apărare și nu puteam face altfel... 
Nicorov, pe care l-am smuls din ghearele morţii, drept 
recunoștință a vrut să mă dea pe mâinile cazacilor... Ne-a 
descoperit ascunzătoarea și... și... da, da, eu am fost 
vulpea, care s-a văzut silită să-și sfâșie pe unul din 
urmăritori, spre a scăpa cu viaţă. 

Lacrimile năpădiră frumoșii ochi ai prinţesei. 

— Doamne Dumnezeule! Ce se va întâmpla acum? 

Rimsky zâmbi cu blândeţe. 

— Ce se va întâmpla? Ce poate să se întâmple? Se va 
găsi cineva, care nu se va sfii să dovedească, cum că este 
un adevărat bărbat și că are curajul să-și mărturisească 
fapta și să-și ia răspunderea urmărilor... Il voi scăpa pe 
Ivan Nicorov, care este nevinovat, prezentându-mă, încă în 
seara aceasta, poliţaiului din Dubro... 

Fedora Feodorovna se prăbuși pe un scaun cu un țipăt 
înăbușit. Doctorul Leonida rămase și el încremenit la auzul 
cuvintelor căpitanului său. 

— Nu, căpitane, n-ai dreptul să faci aceasta! Gândește-te 
la primejdia la care te expui. 


492 


— Dar nici nu pot lăsa ca un nevinovat să sufere în locul 
meu! 

Fedora Feodorovna sări de pe scaun. Nici pe ea n-ar mai 
fi recunoscut-o nimeni. Faţa ei frumoasă era brăzdată de 
lacrimi și tremura din tot trupul. 

— Doctorul Leonida are dreptate!... zise ea, cu glas 
tremurător de emoție. Nu trebuie să te duci și nici nu te 
vom lăsa să pleci. 

— Şi Ivan Nicorov?... întrebă Rimsky. 

— Mai bine să piară Ivan Nicorov și toată lumea numai 
d-ta să rămâi în viaţă! 

— Prinţesă! zise Rimsky nu vă mai recunosc!... Adineaori 
aţi spus... 

— Aceasta s-a întâmplat adineaori! răspunse Fedora 
Feodorovna. 

Vulturul Morţii însă se apropie de ea și i se uită ţintă în 
ochi. 

— Prințesă, adineaori ați vorbit drept, ați vorbit fără 
părtinire... acum vorbiți sub înrâurirea simțămintelor care 
vă fac să preferați scăparea prietenului, înaintea salvării 
unui om, care vă este necunoscut. Ţin să vă liniștesc însă, 
spunându-vă că, în orice caz aș fi încercat să-l scap pe Ivan 
Nicorov. Dv. n-aţi făcut decât să-mi arătaţi drumul pe care 
trebuia să apuc. Mi-aţi atras atenţia că Stanislau Rimsky 
trebuie să se poarte ca un adevărat bărbat și pentru fapta 
aceasta vă voi fi recunoscător în vecii-vecilor! 

— lar eu, te voi pierde pentru totdeauna! zise Fedora 
Feodorovna, tălmăcindu-și în cuvinte gândul, care-i 
frământa mintea, ca o tortură a iadului. 

Doctorul Leonida trecu în odaia alăturată, pentru a le 
spune tovarășilor săi, întorsătura neașteptată pe care o 
luase afacerea Nicorov. Credincioșii prieteni ai Vulturului 
Morţii ascultară uimiţi povestirea tânărului doctor, apoi 
săriră până la cel din urmă spre a-l hotări pe căpitanul lor 
să-și schimbe gândul. 

Ușa se deschise și cel dintâi fu Dan Dragomir, care luă 
cuvântul. 

— Căpitane, zise el, dacă ne părăsești, vom pieri cu toţii! 

— Nu se poate să pleci! strigă Micislav. 

— Nu-ţi dai seama că te-ai duce la o moarte sigură? sună 
și glasul cristalin al Ludovicăi. 

Dragostea nețărmurită a prietenilor săi îl mișcă adânc 
pe Vulturul Morţii. Ochii lui de culoarea abanosului se 
înlăcrimară. Îndată după aceea însă, voinicul își stăpâni 
slăbiciunea și se întoarse spre tovarășii săi spunându-le cu 
glas metalic: 

— Dragii mei,  ascultaţi-mă! Hotărârea mea este 
nestrămutată! Gândiţi-vă la situaţia în care mă găsesc eu și 
întrebaţi-vă dacă am dreptul să las ca un nevinovat să 
sufere din pricina mea? Dacă m-aș împăca cu gândul 
acesta, atunci ar trebui să-mi fie rușine o viaţă întreagă, nu 
numai în fața voastră, dar chiar și în fața mea însămi. Dacă 
vreau să mai pot trece prin lume tot cu capul ridicat, după 
cum am trecut până astăzi, atunci trebuie să fac pasul 
acesta! 

— Dar căpitane, tu nu te gândești la ceea ce se va 
întâmpla? stărui Dan Dragomir. 

Rimsky își scutură capul împodobit cu plete ca pana 
corbului. 

— Ivan Nicorov va fi liber, căci adevăratul ucigaș se va 
preda autorităților! Aceasta trebuie să se întâmple! 

— Căpitane, dă-ţi seama! zise Severin, cu glasul înăbușit 
de durere. 

— Îmi dau seama prea bine! urmă Rimsky. 

— Nădăjduiesc însă că nu ne vom despărţi pentru 
totdeauna și mai curând, sau mai târziu, drumul meu va 
duce tot spre Cuibul Vulturilor. 

— E cam temerar să crezi așa ceva, căpitane! zise Dan 
Dragomir, trist. Tocmai de aceea este atât de mare grija 
noastră, fiindcă știm spre ce primejdie pornești. Crezi oare 
că după ce vor fi izbutit să-l prindă pe Stanislau Rimsky, 

autorităţile vor sta cu ochii închiși, spre a-i da putinţa să le 
scape din mâini? Zi și noapte te vor păzi cu cazaci cu 
schimbul, căci temnița din Dubro n-a avut până astăzi un 
prizonier mai temut și mai însemnat decât cum va fi 
Stanislau Rimsky, Vulturul Morţii. 

— Îţi înţeleg teama, dragă Dane - răspunse Vulturul 
Morţii. Şi eu m-aș gândi la fel, dacă aș hotărî să mă 
înfățișez polițaiului din Dubro, ca Stanislau Rimsky. Numai 
că aceasta nu se va întâmpla, fiindcă tocmai pe acest fapt 
se reazemă tot planul meu. Dacă mă predau sub un nume 
străin, atunci cei de la închisoare se vor purta cu mine, la 
fel ca și cu ceilalţi prizonieri, nu mă vor pune sub o pază 
specială și în asemenea împrejurări, poate că nu va fi 
tocmai așa de greu să fug din temniţă. 

Tovarășii Vulturului Morţii primiră cu admiraţie planul 
căpitanului lor și se minunară din nou de spiritul lui 
născocitor, care-l scotea întotdeauna din cele mai mari 
încurcături. 

Numai Fedora Feodorovna nu se putea împăca cu 
hotărârea voinicului. 

— Şi dacă nu vei izbuti? 

— Dar voi izbuti! 

Dan Dragomir păși lângă Rimsky. 

— Vom fi aici noi, prietenii și tovarășii lui credincioși, 
care îl vom ajuta și-l vom scăpa, dacă va trebui chiar cu 
preţul vieţii noastre! 

Rimsky privi cu recunoștință la voinicul român, care 
vorbea din inima tuturor prietenilor săi. 

— Nădăjduiesc - zise Vulturul Morţii - că în timpul cât nu 
voi fi aici, nu vă va paște nicio nenorocire. Doctorul 
Leonida și cu Dan Dragomir să-mi ţină locul și cred că nu 
va trece mult timp și ne vom revedea. 

După aceea, Rimsky trecu în odaia alăturată, se îmbrăcă 
cu veștminte țărănești, își așeză o căciulă în cap și se făcu 
gata de drum. 

Înapoindu-se, Fedora Feodorovna îl privi cu ochi în care 
era întipărită o teamă fără margini. 

Vulturul Morţii se duse de-a dreptul la ea și ducându-i 
mâna fină la buze, zise: 

— Prea bună prinţesă, fiţi liniștită și aveţi încredere că 
nu mi se va întâmpla nimic. Vă rog ca în timpul lipsei mele 
de aici, să vă purtaţi cu prietenii mei cu aceeași 
bunăvoință, pe care le aţi arătat-o și până acum. 

Fedora Feodorovna strânse cu căldură mâna Vulturului 
Morţii. 

— Dumnezeu să te aibă în paza lui, Stanislau Rimsky. 

— La revedere, Fedora Feodorovna! 

După aceea ușa se închise în dosul prinţesei, iar Rimsky 
se întoarse înspre prietenii săi. 

— Rămâneţi cu bine, dragii mei - le zise el. Până la 
Dubro drumul e lung și este datoria mea să scap pe bietul 
Ivan Nicorov cât mai iute. 

Credincioșii tovarăși își îmbrăţișară căpitanul și lacrimi 
străluceau în ochii fiecărui voinic. 

Numai cu greu putu Rimsky să scape din cercul care se 
strânsese în jurul lui. 

lar când ușa se închise în urma lui, voinicii se simţiră 
asemenea unor copii orfani. Lipsea din mijlocul lor acela 
pe care-l iubeau cel mai mult, care trebuia să-i conducă, 
pentru care și-ar fi jertfit cu drag chiar și viaţa. 

Dar și Vulturul Morţii mergea pe șosea cu inima strânsă. 
Când își întoarse capul și zări Cuibul Vulturilor, care se 
ridica mândru spre cer, îl năpădiră lacrimile. 

El se întrebă, dacă-i va fi dat să mai revadă vreodată 
turnul acesta și dacă își va mai putea privi în ochi tovarășii 
care rămăseseră să-l aștepte în ascunzătoarea din vârful 
stâncilor. 

Lacrimile îl înăbușeau, dar, peste câteva clipe... Vulturul 
Morţii își urmă drumul, cu pași hotărâți. 

__ CAPITOLUL 18 
In temniţa din Dubro 


Cetatea Rudinului avea una din temniţele cele mai 
temute ale Rusiei. Vinovaţii care erau prinși în apropierea 
graniței ruso-poloneze erau toţi aduși aici și puţini din ei 
apucau să mai iasă vii din acest lăcaș de groază, unde cea 
dintâi privire a celor noi aduși, cădea asupra spânzurătorii, 
ce era ridicată în curtea închisorii ca o prevestire a soartei 
ce-i aștepta. 

Acela care era întemnițat în închisoarea din Dubro, 
putea să-și ia rămas bun de la lume, chiar dacă nu era 
osândit la temniță pentru toată viața. Să fii închis în 
temnița din Dubro era tot una cu o condamnare la moarte, 
deoarece închisoarea era așezată într-o regiune atât de 
nesănătoasă și celulele erau atât de mizerabile, încât, chiar 
dacă prizonierul apuca să rămână în viaţă până la capătul 
pedepsei, tot era pierdut, căci ieșea din temniţă cu câte o 
boală de care nu se mai lecuia niciodată. 

În imediata apropiere a zidului închisorii și în partea 
aceea unde se găseau celulele, curgea râuleţul Dubro, care 
se umflă în fiecare primăvară și se revarsă. În zilele de 
revărsare celulele erau inundate de apa râului, dar 
prizonierii nu erau scoși de acolo spre a fi adăpostiţi înaltă 
parte. Nenorociţii rămâneau pe loc și adeseori stăteau zile 
întregi cu picioarele în apa care le ajungea până peste 
genunchi. 

Comandantul temniței din Dubro era polițaiul Verșeghin, 
care locuia și el în clădirea închisorii, dar într-o aripă cu 

totul separată, rânduită astfel încât să alcătuiască o 
locuinţă foarte plăcută. Aripa aceasta era împrejmuită de o 
grădină cu flori care, firește, se îngrijea numai cu ajutorul 
prizonierilor. 

O altă aripă a temniţei fusese transformată în cazarmă și 
aici se găsea întotdeauna o companie de cazaci, care și ea, 
la rândul ei, era supusă polițaiului Verșeghin. Verșeghin 
era de doi ani comandantul închisorii din Dubro. El făcuse 
o carieră foarte repede, înaintând în timp scurt la o situaţie 
unde alţii nu puteau ajunge nici în zeci de ani. 

Cariera și-a început-o în Siberia, ca simplu cazac, unde 
făcea parte din trupa însărcinată cu paza osândiţilor. În 
acest iad pământesc inima i s-a înăsprit și a învăţat să fie 
fără milă, neîndurător. Verșeghin petrecuse în Siberia 
aproape zece ani încheiaţi după care timp a fost mutat la 
Petrograd. În capitala Rusiei însă s-a lăsat de ostășie și a 
intrat în poliție. Aici a fost detașat la secţia politică și era 
întrebuințat ca agent secret, sau mai bine zis, ca spion, 
menit să atragă în cursă pe capii mișcărilor care lucrau 
împotriva regimului. 

Nihiliștii se organizau tocmai în vremea aceea și 
Verșeghin izbuti să dezvăluie mai multe conjuraţii. Atunci i 
se dădură însărcinările cele mai gingașe și Verșeghin 
izbuti să se achite de ele întotdeauna, cu multă iscusință. 

În chipul acesta a înaintat foarte repede, până când în 
cele din urmă a fost numit polițaiul orașului Dubro și 
comandantul închisorii, unde putea să trăiască întocmai ca 
un vice rege, căci nu era numai stăpânul orașului, ci și al 
împrejurimilor lui. 

Când a fost numit polițaiul orașului Dubro, era 
necăsătorit. Singurătatea orașului de provincie însă, îl sili 
să se gândească la însurătoare. Verșeghin se învârti prin 
oraș, dar chiar dacă nu lipseau fetele frumoase, niciuna nu 
era pe placul lui. 

Își pusese în gând să plece peste câteva zile la Petrograd 
și să-și aducă soţie de acolo, când într-o bună zi, zări în 
curtea închisorii o fată de o frumuseţe încântătoare. 

Înaltă, mlădioasă, plină de graţie, fata atrase atenţia lui 
Verșeghin din prima clipă și poliţaiul nu se mai sătură să 
se uite la ea. Stătea la fereastră și-i urmărea cu privirea 
fiecare mișcare, când deodată intră în odaie bătrânul 
Rutkin, funcţionar vechi la poliţia din Dubro. 

Verșeghin îl înhăţă pe bătrân și-l duse la fereastră. 

— Ia te uită, bătrâne Rutkin! 

— La ce să mă uit, tătucă? 

— La naiba, ce, ești orb? N-o vezi pe fetița aceea 
încântătoare, care trece prin curtea închisorii? 

— Păi, cred și eu că e încântătoare. 

— Dar cum ajunse aici? O floare, un boboc, în răceala 
temniţei? 

— Face parte de aici! 

— Cum asta? N-am mai văzut-o niciodată până astăzi! 

— Fiindcă de-abia zilele acestea s-a înapoiat acasă, la 
Dubro. 

— Cum? O cunoşti, bătrâne Rutkin? 

— Cum naiba să n-o cunosc, tătucă, dacă e fata mea!... 

Verșeghin începu să zâmbească, apoi, cu mâna lui 
voinică îl bătu pe umeri pe Rutkin, cu atâta căldură, încât 
bătrânul era gata să cadă în genunchi. 

— Felicitările mele, Rutkin! Frumoasă fată. Tare aș vrea 
s-o cunosc și eu! 

La auzul cuvintelor poliţaiului, lui Rutkin îi venea să 
joace de bucurie. El alergă iute acasă și începu să-și sărute 
și să-și îmbrăţișeze fata, cu atâta ardoare, încât aceasta se 
întrebă dacă nu cumva tatăl ei își pierduse minţile. 

— Sașa, Șașa, nu în zadar te-ai născut Vinerea! Eşti fată 
norocoasă, Sașa! 

— De ce, tată? 

— la ghicește, cine a pus ochii pe line? 

— De unde vrei să știu? 

— Ei bine, atunci îți voi spune eu! Verșeghin, poliţaiul 
orașului, se interesează de tine! 


ul te ó a-i 
„ aspru și urât? zise Sașa, 
râzând. 

— Nu trebuie să cauţi dacă este urât sau frumos, ci să te 
gândești ce domn mare este Verșeghin! El este stăpân 
peste moartea și viaţa tuturor locuitorilor din ţinutul 
acesta și după cât știu eu, Verșeghin este foarte bine văzut 
de guvernul din Petrograd. 

— Cu toate acestea, mie nu mi ar trebui! 

— Bine, nenorocito, - exclamă Rutkin, deznădăjduit - dar 
ce crezi tu că va veni un prinţ caucazian ca să te ia de 
nevastă? Fii fericită că domnul poliţai Verșeghin se 
interesează de tine și crede-mă că toate fetele din Dubro 
vor plesni de mânie când vor auzi că domnul poliţai 
Verșeghin umblă după tine!... 

— Ce-mi pasă mie de fetele din Dubro? 

Totuși, bătrânul Rutkin rândui lucrurile astfel ca în seara 
aceea domnul Verșeghin să fie invitatul său. Nici prin 
minte nu i-ar fi trecut lui Verșeghin, altădată, să primească 
o asemenea invitaţie, căci, ca toţi aceia care se ridică prea 
iute, era îngâmfat și mândru faţă de cei mai mici decât el. 
De data aceasta, însă, știind că va avea prilejul s-o 
cunoască pe Sașa și să rămână câteva dansuri în 
apropierea ei, hotări să renunţe la unele din principiile 
sale. 

În ziua aceea nu mai putea de nerăbdare să se vadă 
odată în casa lui Rutkin. Mai înainte de venirea serii, trecu 
de nenumărate ori prin fața oglinzii, își cercetă uniforma 
cu multă băgare de seamă, își răsuci bine mustaţa și numai 
după ce fu mulțumit pe deplin cu înfățișarea sa, numai 
atunci porni spre casa funcţionarului său. 

În tot timpul cinei nu avu alt gând decât să placă Sașei, 
ceea ce, de altfel îi și reuși întrucâtva. Este adevărat că 
Sașa era departe de a avea vreun simțământ mai duios faţă 
de Verșeghin, dar felul lui curtenitor de a se purta cu ea și 
gândul că prin aceasta ar putea îmbunătăţi soarta tatălui 
său, o făcură să fie drăguță cu poliţaiul. 

Impotriva bătrânului Rutkin anume, plângerile erau 
foarte dese și fostul poliţai al orașului îl ameninţase de 
câteva ori că-l va da afară din slujbă fiindcă nu-și vedea de 
treabă. Bietul Rutkin avea o patimă, de care nu se putea 
dezbăra și care îl făcea să uite, adeseori, chiar și de 
îndatoririle pe care le avea faţă de autoritate, de unde își 
câștiga pâinea cea de toate zilele. Patima aceasta era: 
vodca! 

li plăcea grozav să bea. Ar fi fost în stare să înceapă 
dimineaţa și să nu mai sfârșească până seara, căci după el, 
lucrul cel mai bun din lume era vodca. 

Firește că, cu capul buimac nu-și putea vedea de treabă 
și adeseori săvârșea greșeli atât de grosolane, încât 
Verșeghin se vedea silit să-l facă de două parale, 
batjocorindu-l într-un chip îngrozitor. În asemenea cazuri, 

Rutkin se jura întotdeauna pe lună și pe stele că nici prin 
apropierea sticlei de vodcă nu va mai trece; dar de-abia 
ieșea din biroul închisorii, că și trăgea un gât bun din 
sticluţa cu vodcă pe care o avea ascunsă te miri unde. 

Plecând din casa lui Rutkin, Verșeghin se culcă 
încredinţat că, mulțumită purtării sale de om binecrescut, 
eleganţei și bărbăţiei sale, izbutise s-o câștige pe Sașa, 
care i se părea cea mai frumoasă fată, nu numai din Dubro, 
nu numai din Rusia, ci chiar din lumea întreagă. 

Şi din ziua aceea Verșeghin era un mosafir nelipsit din 
casa lui Rutkin, ceea ce-l măguli nespus de mult pe 
bătrânul funcţionar al poliţiei din Dubro, care acum bea de 
două ori atâta vodcă, fiindcă știa că Verșeghin nu va mai 
îndrăzni să-l certe și să-l amenințe cu darea afară din 
slujbă. 

După o săptămână, Verșeghin puse chestiunea de 
încredere și Sașa, atât pentru a-l ajuta pe tatăl său, cât și 
îndemnată de acesta, zise da. 

După o altă săptămână se celebră cununia și Sașa se 
mută în locuința împodobită a polițaiului. Verșeghin era 
mai mult decât fericit, căci niciodată nu nădăjduise să aibă 
o soţie atât de frumoasă. Şi în asemenea împrejurări, 
oricât de mare domn era Verșeghin în Dubro și 
împrejurimi, acasă tot nu se întâmpla decât ceea ce vroia 
Sașa. 

De îndată ce pășea pragul locuinţei sale, toată 
autoritatea lui se irosea ca prin farmec, supunându-se fără 
crâcnire tuturor toanelor frumoasei sale soţii. 

Spre a face ca farmecul Sașei să iasă în evidenţă cât mai 
mult, el o îmbrăcă numai cu toalete aduse de la Petrograd, 
îi comandă parfumuri, pudră, sulemeneli, de-a dreptul de 
la Paris și în toată împrejurimea. Sașa era cea dintâi 
femeie care avea îmbrăcămintea după modă. 

Din ziua căsătoriei fiicei sale și bătrânului Rutkin îi 
mergea mai bine. În urma rugăminţilor Sașei, Verșeghin îl 
desărcină de greaua muncă de birou și-l numi șeful 

paznicilor închisorii. Slujba aceasta însemna ca bătrânul 
Rutkin să nu facă nimic toată ziua și, după el, aceasta era 
meseria care-i convenea cel mai mult. 

În mod oficial, datoria lui ar fi fost să controleze pe 
paznicii închisorii. Dar temnița din Dubro avea o companie 
de cazaci și paznici foarte numeroși, așa că, încă nu se 
întâmplase ca vreun prizonier să poată fugi și deci, nici 
controlul paznicilor nu era necesar. 

În asemenea împrejurări, tatăl Sașei nu făcea altceva, 
toată ziua, decât să bea vodcă și deci, nu este de mirare că 
toată lumea era uimită când vedea că socrul polițaiului mai 
era și treaz, câteodată. 


* * 


Trăsura se opri în fata temniţei din Dubro. Sentinelele îl 
zăriseră de departe pe comandantul lor pe care-l salutară 
cu onorurile cuvenite. 

Verșeghin fu cel dintâi care cobori din trăsură. După el 
fu coborât cel încătușat, care, în urma poruncii polițaiului, 
fu dus într-o celulă de la etaj. Flăcăul urmă pe cazaci cu 
resemnare. Nu se mai împotrivea, nu mai vocifera ca în 
clipa când fusese smuls din casa părintească. 

Dar în timpul drumului din Rudin și până la Dubro, 
bietul om îmbătrânise cu ani de zile. 

Învinuirea care i se aducea îl durea grozav și-l doborâse 
tatăl său, dar îl mai și acuzau că și-ar fi ucis propriul 
părinte. Dar mai mult îl amăra gândul că nu putea avea 
nicio nădejde să scape. Își dădea seama prea bine că n- 
avea nimic cu ce să se fi putut apăra. El n-avea nicio 
dovadă că nu era cu nimic vinovat de moartea tatălui său. 
Faptul că tăgăduia orice amestec în crimă, nu era 
îndeajuns în fața oamenilor legii. Nicio dovadă de 
nevinovăție, în schimb toate împrejurările în care se 
petrecuse nenorocirea, se îndreptau împotriva sa. 

Situaţia era, într-adevăr, înspăimântătoare. 

Odată cu sosirea noului prizonier, se ivi și bătrânul 
Rutkin, care-i conduse pe cazaci și care, în calitatea lui de 
șef al paznicilor, trebuia să desemneze celula în care urma 
să fie ţinut vinovatul până la darea sentinţei. 

Celulele de la etaj erau adevărate locuinţe confortabile 
pe lângă celulele de la suprafaţa pământului, unde și 
acum, din pricina umflării râuleţului, apa ajungea până la 
glezne. Dar chiar și aici, în aceste celule mai omenești, un 
mănunchi de paie pe jumătate putrezite ţinea loc de pat, 
iar lumina pătrundea printr-o ferestruică foarte mică. 

Într-una din aceste celule fu adus Ivan Nicorov. Ușa se 
închise zgomotos în urma lui. 

Flăcăul privi obosit în jurul său, apoi căzu istovit pe 
paiele umede. 

Nu dormise toată noaptea, iar întâmplările din dimineaţa 
aceia îi zdruncinaseră nervii și mai mult decât nesomnul. 
Dar oricât era de obosit și istovit, el nu putea închide ochii; 
gândurile-i zburau necontenit spre Rudin, unde acum se 
făceau pregătirile pentru înmormântarea tatălui său, 
înmormântare la care el nu va putea lua parte. 

După aceea înaintea ochilor săi înfriguraţi apăru chipul 
blând și îndurerat al Soniei. 

Lui Ivan i se păru că-i aude și glasul, glasul acela plin de 
revoltă, cu care biata fată încercase să se împotrivească 
jandarmului care-l smulgea de lângă trupul neînsufleţit al 
tatălui său. 

Cine știe, când o va mai revedea pe Sonia! 

Cine știe, dacă o va mai revedea vreodată! 

Ivan se ridică de pe paie și se duse la ferestruica din 
peretele ce da înspre curtea închisorii. 

Atunci  zări şi  spânzurătoarea, care se ridica 
înspăimântătoare înspre cer. 

Văzând-o, flăcăul se cutremură din tot trupul. 

El știa prea bine că legile rusești pedepsesc foarte aspru 
paricidul și se îngrozi, gândindu-se că s-ar putea întâmpla 

ca într-o bună dimineaţă să se trezească în faţa sa cu 
călăul care vine să-l ducă... să-l ducă... sub spânzurătoare! 

La gândul acesta puterile îl părăsiră, se prăbuși din nou 
pe paiele mucegăite și căzu într-un somn adânc. 

Astfel dormi toată noaptea și când se trezi, a doua zi de 
dimineaţă, trupul îi era scuturat de friguri. Suferea grozav, 
dar n-avea pe nimeni căruia să se fi putut plânge. Îndată 
după răsăritul soarelui i s-a adus o strachină cu un fel de 
lături, pe care însă nu le putu mânca, atât erau de 
dezgustătoare. 

Și în vreme ce Ivan Nicorov se frământa în celulă, sus, în 
biroul lui Verșeghin se punea la cale soarta lui. 

Judecătorul de instrucţie, Mancicoff, venise să se 
sfătuiască cu Verșeghin asupra lui Ivan. Ei recitiră 
procesele verbale, după care, Verșeghin zise: 

— Din mărturiile acestea reiese lămurit că Ivan Nicorov 
este acela care l-a omorât pe primar. 

Mancicoff dădu din cap. 

— Bănuiala aceasta este întărită și de împrejurarea că 
flăcăul era foarte palid și tremura grozav lângă trupul 
neînsufleţit al tatălui său. 

— Şi nu poate aduce nici un amănunt care să 
dovedească nevinovăția lui. 

— În orice caz, trebuie să-i stoarcem mărturisirea faptei. 

— Cred că va fi cam greu, căci flăcăul pare să fie tare 
încăpățânat. 

— Cu timpul se va înmuia. 

Verșeghin zâmbi plin de înţeles. 

— Sau dacă nu va mărturisi de bună voie, vom ști noi să- 
l facem să spuie și să-și aducă aminte de laptele pe care l-a 
supt de la maică-sa. 

La urma urmelor, pentru ce au fost inventate cnuturile? 
După a douăzeci și cincea lovitură de cnut, cred că va 
mărturisi că și-a ucis nu numai părintele, ci și străbunicul! 

La cererea lui  Mancicoff, Verșeghin porunci ca 
prizonierul să fie adus în faţa lui. 


506 


Ivan Nicorov se opri istovit și clătinându-se înaintea 
polițaiului și a judecătorului de instrucție. 

— Ei, măi Ivan Nicorov, îl întrebă judecătorul de 
instrucţie, ia spune tu, cum s-a desfășurat crima? 

— Eu n-am săvârșit nicio crimă! răspunse flăcăul cu 
indignare. 

— Ascultă Ivan Nicorov, eu te înţeleg mai bine decât 
oricine. Acasă, în Rudin, ţi-a fost rușine de săteni să-ţi 
mărturisești vina. Aici însă, nu suntem decât noi, niciun 
străin nu-ți va auzi mărturisirea, așa că nu trebuie să te 
mai rușinezi de nimeni. Noi suntem obișnuiți cu așa ceva și 
nu aruncăm cu pietre în vinovaţi, cum poate ar face 
țăranii. 

— Sunt nevinovat! 

— De ce nu-ţi ușurezi conștiința? Ştii prea bine că un 
acuzat nu-și poate ușura situaţia decât numai făcând 
mărturisiri complecte! 

— N-am ce să mărturisesc! 

— Măi, dar încăpățânat mai ești! În loc să spui totul, așa 
cum s-a întâmplat, ţii morţiș că ești nevinovat! Crede-mă 
că încăpăţânarea aceasta n-are nici un fel de înţeles și nici 
nu-ţi va folosi cu ceva, ba dimpotrivă, îţi va îngreuna 
soarta. 

— Nu pot lua asupra mea un păcat, pe care nu l-am 
săvârșit! 

— Ei, poate că lucrurile n-au stat tocmai așa! De altfel 
aveai o pricină foarte puternică să ridici mâna împotriva 
tatălui tău! 

— N-am avut nicio pricină! 

— Nu minţi, Ivan Nicorov! Noi am stabilit că cearta 
iscată între voi, în seara petrecerii, nu era cea dintâi între 
tine și tatăl tău. Vă certaserăţi și mai înainte și anume, 
atunci când i-ai spus bătrânului Nicorov că vrei să te însori 
cu fata aceea! 

— Asta este adevărat! 

Mancicoff se repezi, sigur de izbândă: 

— Dar atunci de ce mai tăgăduiești? Vezi bine că știm 
totul! întocmai după cum am aflat scena aceasta petrecută 
între tine și primar, tot astfel știm și că l-ai pândit pe tatăl 
tău spre a sfârși cu el! 

— Nu-i adevărat! 

— Ivan Nicorov, îți atrag atenţia înc-odată, aceste 
tăgăduiri nu fac decât să-ţi îngreuneze situaţia! Mai bine 
ascultă-mă pe mine! Cred că știi și tu că legea face 
deosebire între o vină și alta. O crimă este judecată altfel, 
decât alta. Sunt cazuri, când anumite împrejurări 
micșorează vina. În ceea ce te privește pe tine, 
împrejurările par să fie în favoarea ta. Legea pedepsește 
mai blând o crimă săvârșită în prada unei mânii de o clipă 
și se uită și la starea sufletească în care se găsea ucigașul, 
în clipa săvârșirii faptei. 

Ivan Nicorov răspunse, gâfâind de istovire: 

— Sunt nevinovat! Sunt nevinovat! 

Dar Mancicoff era neîndurător. El nu-l lăsă pe flăcău să 
se odihnească nicio clipă, ci-l asedie mai departe cu 
vorbele sale, care toate alcătuiau câte o cursă. Metoda 
aceasta se dovedise de multe ori a fi bună. El le vorbea 
prizonierilor cu atâta convingere și perseverenţă, încât, 
până în cele din urmă, aceștia mărturiseau adeseori fapte, 
pe care în realitate nu le săvârșiseră. 

Nici de data aceasta, el nu se dădu bătut, ci urmă 
neobosit: 

— Vezi, măi Ivan Nicorov, eu înțeleg prea bine situaţia 
nenorocită, în care te găseai. Este o fată pe care o iubeşti, 
dar pe care n-o poți lua de nevastă cât timp trăieşte tatăl 
tău! Ştii bine că tatăl tău este puternic în sat și nu poți face 
nimic împotriva lui. Colac peste pupăză, mai vine și 
întâmplarea de la petrecerea rânduită de prinţesă, când 
tatăl tău te face de râs în faţa satului întreg, lovindu-te cu 
pumnul în față. Cum mai și băuseși în seara aceea, sub 
înrâurirea vinului rușinea aceasta ţi se păru mai mare 
decât era în realitate. Ducându-te spre casă, te-ai gândit 
că, numai moartea tatălui tău ar putea spăla rușinea 
aceasta și numai astfel te-ai putea însura cu aceea pe care 
o iubești. Așa a fost? 

Dar nici Ivan Nicorov, nu se lăsă mai prejos. 

— Nu... nu este adevărat!... E drept că nimic în lumea 
aceasta nu-mi era mai drag ca Sonia, dar nici chiar 
dragostea pe care o am pentru ea nu m-ar fi putut face 
ucigaș și încă ucigașul propriului meu părinte! 

— Așadar, Ivan Nicorov, nu vrei să-ți ușurezi conștiința 
și gravitatea faptei tale? 

— Vă mai spun înc-odată, strigă băiatul primarului din 
Rudin, că nu pot să iau asupra mea o faptă pe care nici nu 
m-am gândit vreodată s-o săvârșesc! 

— Acesta este ultimul tău cuvânt? 

— Da! 

Judecătorul de instrucţie chemă paznicii. 

— Duceţi-l înapoi! 

După plecarea lui Ivan Nicorov, Mancicoff se întoarse 
spre Verșeghin cu fruntea înmuiată în nădușeală... 

— Îţi mărturisesc sincer că nu mi s-a întâmplat să mai 
văd un păcătos mai încăpățânat decât acesta! 

Verșeghin răspunse, morocănos: 

— Am spus eu că nu va ajuta nimic, decât numai cnutul! 
Cnutul este interogatoriul cel mai bun și vei vedea, dragă 
domnule judecător de instrucţie că interogatoriul acesta va 
aduce rezultatul dorit! 

Mancicoff clătină din cap. 

— Te îndoiești? întrebă Verșeghin. 

— Cu multă hotărâre! 

— Şi de ce? 

— Mă socotesc drept un bun cunoscător de oameni, căci 
de zeci de ani am de-a face numai cu astfel de soiuri de 
oameni și am învăţat să cunosc sufletul împricinaţilor. De 
aceea, sunt pe deplin încredinţat că flăcăul acesta va muri 
mai curând sub loviturile de cnut, decât să ia crima asupra 
sa! 

Poliţaiul se uită mirat la judecătorul de instrucţie. 

— Şi cum îţi tălmăcești d-ta, domnule judecător de 
instrucție, încăpățânarea neobișnuită a împricinatului? 

Mancicoff își ridică brusc capul și zise cu multă 
hotărâre: 

— Împricinatul aceste este... nevinovat! 

Uimirea lui Verșeghin nu mai avea margini. 


510 


— D-ta... d-ta vorbeşti astfel? D-ta, care cu câteva clipe 
mai înainte erai tot atât de încredinţat de vinovăția lui Ivan 
Nicorov ca și mine, poate chiar mai mult? 

— În timpul acestui ultim interogatoriu mi-am schimbat 
părerea! 

— Şi de ce? 

— Ai fost de faţă la asediul, pe care l-am pornit împotriva 
lui! Până astăzi aceste atacuri oratorice au dat întotdeauna 
rezultatul dorit, acesta este singurul caz când am fost 
înfrânt cu el. Pe vremea când eram la Moscova, felul 
acesta de a face cercetările se numea „Interogatorul 
Mancicoff” și toată lumea se minuna văzând că acuzaţii 
făceau mărturisiri complecte după a treia, a patra 
întrebare. În decurs de douăzeci de ani, Ivan Nicorov este 
singurul acuzat care n-a căzut în urma „Interogatorului 
Mancicoff”. 

Verșeghin ridică din umeri. 

— Acestea sunt presupuneri! Dovezile sunt toate 
împotriva lui! 

Dar Mancicoff se arătă tot atât de încăpățânat, după 
cum fusese Ivan Nicorov, cu câteva clipe mai înainte. 

— Recunosc că dovezile sunt împotriva lui. Dar acuzarea 
noastră nefiind întemeiată decât pe bănuieli şi 
presupuneri, căci crima n-a avut niciun martor ocular, de 
ce n-am crede și ceea ce spune învinuitul și anume că n-a 
ajuns la locul crimei decât în clipa când misteriosul 
necunoscut a tras cu pistolul asupra tatălui său? 

Polițaiul își scutură capul cu plete nepieptănate. 

— Nu te mai recunosc, domnule Mancicoff! D-ta ţii o 
adevărată pledoarie de apărare pentru Ivan Nicorov! 

— N-am ce face! Sunt încredinţat că flăcăul este cu totul 
nevinovat și că ucigașul trebuie căutat cu totul în altă 
parte. 

— Aceasta este convingerea d-tale, răspunse Verșeghin. 
A mea, dimpotrivă, este aceea că ucigașul se găsește în 
mâinile noastre, ca prizonier în temniţa din Dubro, unde va 

rămâne până în ziua când vor veni spre a-l duce la 
spânzurătoare, unde va trebui să-și ispășească păcatul. 

Dar nu trecu nici un ceas întreg și afacerea lui Ivan 
Nicorov luă o întorsătură cu totul neașteptată. Flămând, 
obosit, istovit de interogatoriu, Ivan Nicorov dormea pe 
mănunchiul de paie mucegăite, când deodată fu trezit din 
somn de scârțăitul cheii care se învârtea în broasca ușii 
celulei sale, în pragul căreia se ivi peste o clipă bătrânul 
Rutkin. 

— Ivan Nicorov, scoală-te și urmează-mă! îi zise tatăl 
Sașei. 

— Unde mă duci? 

— Te cheamă domnul polițai. 

— Dumnezeule, iar vor să înceapă cu chinurile 
interogatorului? 

— Haide, haide! 

— În zadar mă mai duci, căci nu veţi scoate nimic de la 
mine! Mai bine mor decât să iau vina asupra mea! 

Apoi își adună puterile sleite și se ridică cumva pe 
picioarele-i care de-abia îl mai ţineau. Atunci bătrânul 
Rutkin se apropie de el și-i luă cătușele de pe mâini. 

Faţa lui Ivan Nicorov se însenină și o rază de nădejde îi 
lumină sufletul. 

— Îmi iei cătușele? Dar asta însemnează că... sunt iarăși 
liber! 

Bătrânul Rutkin vru să fie diplomat și răspunse: 

— Asta nu pot s-o știu! Eu nu fac decât să îndeplinesc 
porunca ce mi s-a dat! Domnul poliţai Verșeghin mi-a spus 
să te aduc înaintea lui, fără cătușe, și eu îndeplinesc 
porunca primită! Asta este. 

Ivan Nicorov nu putu să-și dea seama cărui fapt se 
datora această schimbare și porni nerăbdător în urma 
bătrânului Rutkin. 


512 


CAPITOLUL 19 
Adevaratul ucigaș 


Amurgul se lăsase, când Stanislau Rimsky părăsi 
ascunzătoarea din Cetatea Rudinului, și Vulturul Morţii 
mai aruncă o privire plină de nostalgie înspre Cuibul 
Vulturilor care se ridica mândru înspre cer și unde 
rămăseseră în urmă, întristaţi și amărâţi de moarte, bunii 
săi prieteni și tovarăși. 

El se oprise la cotitura șoselei Rudinului și de îndată ce 
trecu de ea, privirea îi fu împiedicată de desișul pădurii, 
care-i ascunse mândrul turn al Cuibului Vulturilor. Până să 
ajungă în sat, noaptea se lăsă. El străbătu tot Rudinul și în 
cele din urmă ajunse la mica colibă din marginea satului 
unde locuia Marta și Sonia. Aproape toate casele din sat 
erau cufundate în întuneric. In coliba de la marginea 
Rudinului, însă, cineva tot mai veghea, căci razele slabe 
ale unui opaiţ pătrundeau în noapte prin fereastră. 

Stanislau Rimsky se furișă încet până la ușă și auzi 
plânsetul celor două femei. Ele vegheau, căci somnul fugea 
fără milă de ochii lor din clipa în care Ivan Nicorov fusese 
dus la Dubro. 

Singura speranţă a sărmanelor femei era la Fedora 
Feodorovna, care, nădăjduiau că va putea face ceva spre a 
veni în ajutorul lui Ivan Nicorov. 

Plângeau încet și înăbușit, când deodată, cineva bătu în 
ușă. 

— Cine să fie? zise bătrâna, ridicându-se de pe scaun și 
ducându-se de-a dreptul la ușă. Sonia se uită și ea înspre 

ușă, în al cărei prag se ivi un bărbat voinic, cu înfățișare 
foarte atrăgătoare. 

— Vă rog să nu vă supăraţi - zise el, cu voce caldă -că vă 
tulbur în miez de noapte. 

— Casa noastră este deschisă oricând, pentru oameni 
buni! răspunse bătrâna Maria. 


— vă mulțumesc pentru primire și vă spun ca sunt om 
bun, nu trebuie să vă temeti. 

— Nici n-avem de ce să ne temem, zise Marta. Noi 
suntem făpturile cele mai sărace și mai nenorocite din tot 
satul. De ești călător și n-ai unde să-ţi petreci noaptea, noi 
te primim cu dragă inimă, numai să te mulțumești cu mica 
noastră colibă. 

— Îţi mulţumesc înc-odată - răspunse străinul - dar n-am 
venit pentru a vă cere adăpost. Încă în noaptea aceasta 
trebuie să plec mai departe, însă nu singur... 

— Dar cu cine? 

— Cu fiică ta, bătrână Marta! 

Bătrâna tresări. 

— Cu fiica mea?... Dar de unde știi cum mă cheamă?... 
Cine ești, străine? 

Rimsky căută să scape de răspuns. 

— Numele meu n-are nicio însemnătate! Mulţumiţi-vă cu 
aceea că vă cunosc și vă vreau binele. Sonia, ai curajul să 
vii cu mine? 

— Unde? Pentru ce? întrebă fata, speriată. 

— Pentru a-l scăpa pe Ivan Nicorov! răspunse Rimsky. 

Fata sări de pe scaun cu un strigăt de fericire: 

— Vai, străine, spune-ne, cine ești? Te joci numai cu 
mine, sau într-adevăr vrei să mă faci fericită? 

— Vreau într-adevăr să te fac fericită! 

— Şi cum vrei să-l scapi? 

— Ai încredere în mine! În temniţa din Dubro vei afla 
totul. 

— În temnita din Dubro? 

— Da, acolo trebuie să mergem. 

— Bine, dar acolo sunt paznici înarmaţi, care stau de 
veghe zi și noapte, așa că este cu neputinţă să pătrundem 
înăuntru. _ 

— Pentru mine nimic nu este cu neputinţă! Inaintea mea 
se deschide orice ușă și-ți făgăduiesc, Sonia, că în 
revărsatul zorilor îţi vei strânge iubitul în braţe, care va fi 
liber, ca și mai înainte. 

Sonia, căzu în genunchi în faţa străinului și mai înainte 
ca acesta s-o fi putut împiedica, îi sărută mâna... aceeași 
mână care-l ucisese pe primarul Nicorov. 

— Străine nu te întreb cine ești - oricine ai fi, dacă vei 
duce la îndeplinire ceea ce mi-ai făgăduit, îţi voi purta o 
recunoștință veșnică și numele tău va fi sfânt peste mine. 

Rimsky mângâie cu blândeţe părul bălai al fetei. 

— Acum pregătește-te de drum, Sonia, căci calea până la 
Dubro nu este tocmai scurtă. 

— Du-te, Sonia! îi zise și bătrâna Marta. Dumnezeu să fie 
cu voi! 

Sonia nu așteptă să i se spună de două ori, ci își aruncă 
iute un șal pe umeri, își luă rămas bun de la maică-sa și 
porni la drum, în tovărășia străinului. 

Ei mergeau tăcuţi pe șoseaua Dubro-ului, pe care luna o 
scălda în razele sale argintii. Sonia încercă de mai multe 
ori să vorbească cu însoțţitorul său, dar acesta își vedea de 
drum, tăcând cu încăpățânare. Din când în când îi 
răspundea doar, însă aproape întotdeauna cu aceleași 
cuvinte: 

— Vei vedea mâine, în temnita din Dubro! 

Drumul din Rudin și până la Dubro este lung, mai ales 
când mergi pe jos, cum mergeau călătorii din noaptea 
aceea. Dar Sonia nu simţea oboseala și ar fi mers până la 
capătul pământului, căci un gând îi dădea puteri, pe care 
nu le cunoscuse până atunci: gândul că Ivan va scăpa și că 
nevinovăția lui va fi dovedită. 

Se luminase de ziuă, când intrară în Dubro, dar tot mai 
aveau de mers... căci închisoarea era așezată în capătul 
celălalt al orașului, aproape de pădurea Dubro-ului. Dar cu 
toată lumina slabă a zorilor, puternica clădire tot se 
desprindea din ceaţă, atrăgând atenţia trecătorilor. Zărind 
închisoarea ridicată cu atâta chibzuinţă, lui Rimsky i se 
cam strânse inima, totuși, nu-i păru rău de hotărârea pe 
care o luase. 

— Tot voi scăpa eu, într-un chip oarecare - se gândi el. 
Sau voi sparge zidul, sau vor veni tovarășii să mă scape. 
Un lucru este neîndoielnic: Atâta timp cât nu vor afla cine 
sunt, pot nădăjdui să scap mai ușor. 

Cu toate că nu era nimic de râs, în situaţia în care se 
găsea, totuși, nu se putu stăpâni să nu zâmbească când îi 
veni în minte un alt gând. 

— În închisoare voi fi mai liber decât în libertate, unde 
mă urmăresc necontenit, căci nimeni nu se va gândi să mă 
caute în temniţă. Şi până în cele din urmă voi găsi eu un 
mijloc oarecare de a șterge putina! 

Între timp ajunseră în faţă închisorii, unde cazacul care 
făcea de sentinelă se răsti la ei: 


— Cine sunteţi și ce căutaţi pe aici? 

— Vrem să vorbim cu domnul poliţai! răspunse Rimsky. 

— Cu domnul comandant? Dar ce credeţi că altă treabă 
n-are decât să stea de vorbă cu voi? 

— Lasă-ne să trecem, căci trebuie să-i vorbim într-o 
afacere de mare însemnătate! 

Cazacul își așeză din nou pușca pe umăr și răspunse: 

— Intraţi! Șeful gărzii vă va spune, dacă dorinţa voastră 
poate să fie îndeplinită sau nu! 

Rimsky o luă înainte și Sonia îl urmă pas cu pas... 

In fața Vulturului Morţii se ivi acum interiorul temniţei 
din Dubro, pe care n-o cunoștea, decât din auzite. El 
tresări, zărind în toate părțile numai cazaci și paznici și 
acum începu să-și dea seama și el, pentru ce nu izbutise 
până atunci niciun prizonier să fugă din temniţa din Dubro. 

Și inima i se strânse din nou, căci acum văzu cât de greu 
îi va fi și lui să fugă din această temută închisoare; căci 
chiar dacă izbutea să spargă zidul celulei, aceasta nu 
însemna că a scăpat, deoarece partea cea mai grea era 
tocmai să păcălească supravegherea paznicilor și să se 
strecoare printre ei, fără să fie recunoscut. 

Înăuntru se văzură faţă în faţă cu bătrânul Rutkin. 

— Ce vreţi? îi întrebă el. 

— Vreau să vorbesc cu domnul polițai Verșeghin! 
răspunse Vulturul Morţii. 

Bătrânul Rutkin se uită la străin dându-și aere de 
persoană însemnată. 

— Asta nu merge așa, cu una cu două! Domnul 
comandant al închisorii nu primește pe cel dintâi venit! 

— Dar eu trebuie să vorbesc cu el într-o chestiune foarte 
importantă. 

— Asta o va hotărî domnul Verșeghin, dacă este 
importantă, sau nu! 

— Nu ne mai sta în drum... 

— Dacă veniţi spre a pune o vorbă bună pentru vreunul 
din prizonieri, atunci puteţi-să vă întoarceţi îndată, căci 
domnul comandant nu vă va primi. 

— N-am venit, pentru așa ceva! 

— Atunci? 

— Asta i-o voi spune domnului poliţai! 

— Oho! mai încet, prietene! Așa nu vei ajunge niciodată 
înaintea domnului comandant, fiindcă eu sunt omul lui de 
încredere și pentru a ajunge în biroul lui, trebuie să treceţi 
pe la mine! 

— Atunci spune-i că vreau să depun o marune de mare 
însemnătate în cazul Nicorov! 

— În cazul Nicorov? repetă bătrânul Rutkin, încreţindu- 
și fruntea. Bine aşteptați aici, până când îi voi spune 
domnului comandant despre ce este vorba. 

Cu aceste cuvinte se îndepărtă. 

În timpul acesta Rimsky se uită în jurul său cercetând cu 
privirea aranjamentul curţii și așezarea celulelor, căci 
mintea lui nu era frământată decât de gândul fugii, cu 
toate că încă nici nu fusese arestat. În ceea ce o privește 
pe Sonia, ea se gândea numai la Ivan și tremura să vadă ce 
va aduce clipa următoare, de care știa că atârna soarta 
iubitului său. 

Bătrânul Rutkin nu se înapoie, decât peste vreo zece 
minute. 

— Domnul comandant nu este în birou, ci la locuinţa d- 
sale. La început a vrut să mă dea afară că nu-l las în pace 
cu chestiunile oficiale nici chiar când este acasă, dar spre 


519 


norocul vostru, s-a întâmplat să fie de faţă și soţia lui... fata 
mea, Sașa... și ea l-a convins să vă asculte... Așa că veniţi 
cu mine, ne vom duce la locuința domnului comandant 
Verșeghin. 

Peste câteva clipe Vulturul Morţii se găsea în faţa 
temutului comandant al închisorii din Dubro. Sașa era și ea 
în odaie și se uită curioasă la bărbatul, care intră. 

— Ei, ce vreţi? De ce nu-mi daţi pace, nici măcar când 
sunt acasă? se răsti Verșeghin la Rimsky. 

Vulturul Morţii se înclină, ca un om care știe cum să se 
poarte cu boierii. 

— i-am trimis vorbă, tătucă, că vreau să-ți spun ceva, în 
afacerea Nicorov! 

— Ce vrei cu afacerea Nicorov? Ucigașul a fost prins și 
cu aceasta chestiunea este încheiată. N-a mai rămas decât 
spânzurarea vinovatului. 

Sonia ţipă deznădăjduită și dacă Rimsky n-o prindea la 
timp în braţe s-ar fi prăbușit la pământ. 

Atunci Verșeghin recunoscu fata. El își aduse aminte că 
fata aceasta se repezise la Ivan Nicorov în clipa când 
jandarmul îl împingea să iasă din casa primarului din 
Rudin. Își aduse aminte că ea fusese aceea care se agăţase 
de gâtul flăcăului și striga, cât o ţinea gura, că nu îngăduie 
să i se ia iubitul. 

În urma acestor amintiri, se răsti la ei și mai furios. 

— Acum știu pentru ce aţi venit... O recunosc pe fată... 
Dar este în zadar orice implorare... Pe Ivan Nicorov nu-l va 
mai scăpa nimeni de aici... Puteţi pleca! 

— Te înșeli, tătucă! zise Rimsky, foarte liniștit. 

— Ce vrei să spui? 

— N-am venit să vă rugăm! 

— Atunci? 

— Vreau să fac o mărturisire foarte însemnată! 

— Mărturisire însemnată? 

— Da! Eu știu cine este ucigașul primarului Nicorov. 

Acest răspuns neașteptat îl făcu pe Verșeghin să-și 
piardă cumpătul. El sări de pe scaun și se apropie de 
Rimsky. 

— Ce ai zis? la mai spune odată! 

— Eu știu cine este ucigașul primarului Nicorov! 

— Cum înţelegi tu asta? Nu Ivan Nicorov l-a ucis pe tatăl 
său? 

— Nu! 

— Gândește-te bine la ceea ce spui! 

— M-am gândit! 

— Nu uita că ceea ce spui trebuie să și dovedești! 

— Voi dovedi! 

Verșeghin începu să umble de colo până colo prin odaie, 
apoi se întoarse spre Sașa: 

— Îţi spun drept că este un caz cu totul neobișnuit! 

După aceea se duse din nou la Rimsky. 

— Ei, ia să auzim, prietene, cine l-a ucis pe primarul 
Rodinului? 

Dar Rimsky tăcu. 

Poliţaiul din Dubro strigă, înfuriat: 

— Ai înnebunit? Ce crezi că-ţi vei bate joc de mine multă 
vreme? Ai spus că-mi vei numi pe ucigașul primarului, așa 
că te rog să te fii de cuvânt! Ai înţeles? 

— Îţi mai spun înc-odată, tătucă, că ţi-l voi dezvălui, dar 
deocamdată nu-ţi pot spune numele lui. 

— Vrei să induci în eroare autorităţile care cercetează 
cazul? Nu te temi că vei ajunge și tu în închisoare? Spune, 
de ce nu vrei să-mi dezvălui numele vinovatului? 

— Fiindcă am venit aici, din însărcinarea chiar a 
vinovatului! 

— Din însărcinarea vinovatului? repetă Verșeghin, uimit. 

— Întocmai! 

— Şi ce vrea vinovatul? 

— Întreabă că, în ce condiţii poate să se prezinte? 

Poliţaiul începu să râdă, batjocoritor. 

— Cum? Prietene, sau ești beat, sau ești nebun! Ce fel 
de condiţii poate să ceară un ucigaș? Sau poate că vrea să- 
i ridicăm un arc de triumf și să-i presărăm flori pe unde 
trece? 

Dar cu tot râsul batjocoritor al lui Verșeghin, Rimsky nu- 
și pierdu cumpătul. El stătea nemișcat ca o statuie, chiar și 
atunci... când Verșeghin se mai oprea câteodată din 
plimbarea prin odaie și se uita ţintă în ochii lui. 

Insă Rimsky nu-și întoarse privirea, cu toate că știa prea 
bine că, clipa aceea putea să fie hotărâtoare pentru soarta 
lui. Verșeghin îl privi cercetător, apoi exclamă: 

— Imi pari tare cunoscut! 

Lui Rimsky inima îi bătea să-i spargă pieptul. 

El știa prea bine de unde îl cunoștea poliţaiul din Dubro. 

Ştia prea bine că contele Gorciacov poruncise unui 
pictor cunoscut, să facă din memorie portretul Vulturului 
Morţii și portretul acesta, reprodus în sute de exemplare, 
fusese trimis tuturor autorităţilor, care fuseseră 
însărcinate cu urmărirea și prinderea lui. 

Nu încăpea nicio îndoială că și Verșeghin primise vreo 
copie de pe acest portret și dacă-l recunoștea acum... 
atunci era pierdut! 

Rimsky se uita drept înaintea sa și atunci i se păru că 
Sașa, soţia polițaiului, îi face semne. El nu putea să 
înţeleagă ce rost au semnele acestea și nici nu-i prea venea 
să se gândească la ele, deoarece în fiecare clipă trebuia să 
se aștepte ca Verșeghin să se oprească în faţa lui și să-i 
strige în faţă: 

— Tu ești Stanislau Rimsky, Vulturul Morţii! 

Voinicul își adună toată puterea de voinţă, spre a nu-și 
trăda zbuciumul ce-i frământa pieptul și apoi, după ce se 
mai liniști, răspunse încet, cu glas aproape nepăsător: 

— Se poate să mă cunoști, tătucă. Mă vei fi văzut la 
Rudin, în timpul cercetărilor. Şi eu eram acolo, împreună 
cu ceilalți săteni, ba apucasem să ajung chiar până lângă 
onorata comisie. 

Verșeghin se mulțumi cu această explicaţie. 

— Ai dreptate... la Rudin... cu prilejul cercetărilor... Cum 
te cheamă numai? 

— Gheorghe lerșin. 

— Gheorghe lerșin! repetă polițaiul din Dubro, ca și 
când ar fi vrut să-și întipărească numele acesta în 
memorie, cât mai bine. Așadar, tu-l cunoști pe ucigașul 
primarului din Rudin? 

— Îl cunosc! 

— Şi în ce condiţii ești gata să ni-l trădezi? 

— Vi-l trădez, dacă-mi făgăduiţi că, în cazul când se va 
prezenta adevăratul ucigaș, îi veţi da drumul lui Ivan 
Nicorov. A 

— Dar aceasta se înţelege de la sine! Însă numai în cazul 
când adevăratul ucigaș va veni să se predea! Ai înţeles, 
Gheorghe lerșin? 

— Înţeles, tătucă! 

— Atunci, cine este ucigașul? 

Rimsky tăcu o clipă, apoi răspunse încet, dar cu multă 
hotărâre: 

— Ucigaşul este... Gheorghe lerșin! 

Verșeghin se clătină de uimire. 

— Ce spui? 

— Am spus numele ucigașului, așa după cum am 
făgăduit! 

— Tu... tu... să fii? 

— Da, eu!... Eu l-am ucis pe bătrânul Nicorov. 

Verșeghin tot nu se putea dezmeteci din înmărmurire. 
Lui nu i se întâmplase să mai vadă încă un nebun care să 
vină să se predea, atunci când un altul era bănuit și deci, 
nimeni nu l-ar mai fi urmărit vreodată. 

Dar mai mult chiar și decât Verșeghin se mira Sonia, în 
creierul căreia nu vroia să intre nicidecum gândul că, omul 
acesta, ce părea atât de bun la suflet, să fi săvârșit crima 
împotriva primarului Nicorov. Ea se uită încremenită la 
Rimsky, ai cărui ochi o priveau cu nesfârșită bunătate. 

Clipele zburau una după alta și Verșeghin tot nu putea 
să se dezmeticească. El se duse lângă Sașa și-i zise: 

— Ascultă Sașa, omul acesta nu poate fi decât sau beat, 
sau nebun! 

Rimsky auzi cuvintele acestea rostite în șoaptă și 
răspunse îndată: 

— Nu-i așa, tătucă! Sunt foarte treaz și tocmai de aceea 
am venit să mă predau. Știu prea bine ce mă așteaptă și cu 
toate acestea, vezi bine că nu mă tem. Îmi aștept soarta cu 
resemnare și voi fi tot atât de curajos și când voi auzi 
rostindu-se sentinţa împotriva mea. 

Verșeghin clătina din cap. 

— Mă mir grozav că ai avut curajul să-ţi mărturisești 
fapta! 

— Tătucă, crede-mă că e grozav să fii chinuit de 
mustrările conștiinței! Nu-mi părea rău că am săvârșit 
crima, ci de Ivan Nicorov, care suferea fără să fie vinovat! 

— Bine! 

— Ţine-mă aici, tătucă și în locul meu, redă-i libertatea 
lui Ivan Nicorov. 

Verșeghin mai clătină din cap odată, apoi strigă: 

— Rutkin! Rutkin! 

Strigătul lui îl trezi pe socru din dulcea ameţeală 
pricinuită de vodcă. Acesta intră în odaie, clătinându-se și-l 
întrebă: 

— Care-i porunca, tătucă? 

— Scoate-l din temniță pe Ivan Nicorov, ia-i cătușele de 
la mâini și adu-l la mine! 

Bătrânul Rutkin primi porunca cu gura căscată, dar de 
aceea o îndeplini fără să crâcnească. 

Peste câteva minute, ușa se deschise, spre a-l lăsa pe 
Ivan Nicorov să intre. Intrând în odaie, flăcăul nu știa ce să 
creadă, nu știa dacă ceea ce vedea era adevăr, sau numai o 
nălucire. Strigătul de bucurie al Soniei îl făcu să vadă că 
nu visa și totul era o realitate, la care, cu câteva clipe mai 
înainte nici n-ar fi îndrăznit să se gândească. 

— Ivan... scumpul meu Ivan! 

— Sonia... dragostea mea! 

— Eşti liber... Eşti al meu, iarăși 

— Liber?... Vai, nu te juca cu mine, pentru ca 
deșteptarea să fie cu atât mai amarnică! 

— Nu, nu! Nu este vis, Ivane! Nu vezi, nu simţi că sunt 
lângă tine? 

— Te văd, te simt Sonia și sunt atât de fericit! 

Verșeghin își drese glasul, spre a-i putea comunica 
vestea lui Ivan, cu toată solemnitatea necesară în 
asemenea împrejurări: 

— Ivan Nicorov, am o veste foarte importantă pentru 
tine! În afacerea uciderii tatălui tău s-a ivit o întorsătură 
neașteptată! Adevăratul ucigaș s-a predat, zicând acestea, 
polițaiul arătă înspre Stanislau Rimsky, și el este... 
Gheorghe lerșin! 

Flăcăul se uită cu o ură neîmpăcată la Vulturul Morţii. 

— Tu... tu l-ai ucis pe tata? 

Rimsky dădu din cap. 

— Eu! 

Ivan Nicorov fu cuprins de o mânie fără margini. 

— Vai, mă... mă ticălosule... fi bles... 

Dar n-apucă să-și sfârșească vorba, căci mâna Soniei îi 
astupă gura. 

— Ivane, nu-l blestema, căci nu merită să fie blestemat. 
A venit la mine în miez de noapte și m-a luat cu el. Nimeni 
nu l-a silit să se predea. A venit de bună voie, spre a te 
scăpa pe tine și spre a ne reda fericirea! 

— Totuși, mi-a ucis părintele! zise flăcăul, în prada 
mâniei, pe care de-abia putea să și-o stăpânească. 

Dar glasul blând al Soniei îi potoli mânia, cât ai clipi din 
ochi: 

— Nu trebuie să vezi în el pe ucigașul tatălui tău, ci pe 
mântuitorul propriei tale vieţi. Pe cât este păcat, una din 
faptele sale, pe atâta este virtute cealaltă! 

Ivan Nicorov simţi că Sonia avea dreptate și se apropie 
de Rimsky. 

— L-ai ucis pe tatăl meu, deci, nu pot să-ţi întind mâna; 
în schimb trebuie să-ţi mulțumesc pentru curajul pe care l- 
ai avut de a veni să spui adevărul și de a mă scăpa din 
prada chinurilor pe care le înduram. 

— N-ai pentru ce să-mi mulțumești, Ivan, Nicorov! 
răspunse Vulturul Morţii liniștit. Ceea ce am făcut, era 
datoria mea s-o fac și pentru fapta aceasta nu merit nici 
mulțumiri și nici recunoștință... lar în ceea ce privește 
uciderea tatălui tău, crede-mă că nu eu sunt cel vinovat... 

El m-a atacat mai întâi și dacă l-am doborât, n-am făcut-o, 
decât spre a-mi apăra propria mea viaţă. 

— Te iert, Gheorghe lerșin! 

— Acum duceţi-vă! zise Rimsky. Şi îţi doresc să fii fericit 
cu Sonia! 

Verșeghin făcu și el un semn cu mâna. 

— Puteţi pleca! 

Dar lui Ivan Nicorov tot nu-i venea să creadă că ușa 
temniţei din Dubro era deschisă înaintea lui. Numai atunci 
văzu că într-adevăr așa era, numai atunci se bucură din 
nou de libertate, când bătrânul Rutkin îi conduse până la 
poarta cetăţii și le strigă: 

— Duceţi-vă cu Dumnezeu! 

Și cei doi fericiţi porniră îmbrăţișaţi, spre satul lor, spre 
Rudin. 

Rimsky se apropie de fereastra care dădea spre șoseaua 
Rudinului și privi îndelung după tânăra pereche, care se 
îndepărta de temuta închisoare. 

După aceea suspină din adâncul sufletului. Cu pași 
mărunți el se înapoie la locul său și trecând pe lângă Sașa, 
îi se păru c-o aude șoptind: 

— Rimsky! 

Nu putea să-și dea seama, dacă auzise într-adevăr, sau 
totul nu fusese decât o închipuire. 

El se uită la soţia lui Verșeghin. 

Pe faţa acesteia era întipărit un surâs misterios, 
enigmatic, din care el nu putu înţelege nimic. 

De altfel îl aiurise și vocea lui Verșeghin, care răsună ca 
o furtună, nu numai în odaie, dar chiar și pe coridor: 

— Rutkin! Rutkin! 

Bătrânul Rutkin se ivi din nou. 

— Ce-i porunca, tătucă? 

— Ia toate măsurile, să vină câţiva cazaci, care să-l ducă 
pe omul acesta în celula ce tocmai s-a golit, căci el este 
adevăratul ucigaș al primarului din Rudin... 


527 


Bătrânul Rutkin se uită la Rimsky din stânga, din 
dreapta, din față și din spate și apoi, cu glasul lui răgușit 
de vodcă exclamă: 

— Ei!... Așadar tu l-ai ucis pe primarul Rudinului? 

Rimsky, se uită la el și se mulțumi să-i spună numai atât: 

— Adu cazacii și să mergem! Sunt obosit! Întâmplările 
acestea m-au istovit! Aș vrea să mă odihnesc! 

— Du-l, Rutkin! zise și Verșeghin. lar când va sosi 
domnul judecător de instrucţie, îl vei aduce în biroul meu. 
Ai înţeles? 

— Înţeles, tătucă. 

Pe coridor se auzi zgomotul pașilor greoi ai cazacilor și 
inima lui Rimsky începu să bată mai repede... Acum... 
acum va sosi și clipa, când va fi pus sub pază armată și 
cine știe, dacă-i va mai fi dat să scape vreodată de aici? 

După aceea se așeză fără să crâcnească între paznicii cu 
baioneta la armă și porni spre temniţa din Dubro. 

Pe tot drumul, de la locuinţa lui Verșeghin și până la 
închisoare, el cercetă cu multă atenţie curtea și așezarea 
celulelor, spre a se putea orienta, în clipa când urma să 
încerce să fugă. 

Peste câteva minute se deschise înaintea lui ușa celulei, 
care până mai adineaori îl separase de lumea de afară pe 
Ivan Nicorov și care acum se închise zornăind în urma lui. 
Când cheia se învârti în broască, Vulturul Morţii se 
cutremură. Aceasta însemna că-și luase rămas bun de la 
libertate. 

Se uită cu luare aminte la locul strâmt cuprins între cei 
patru pereţi. El se și gândea la putinţa de a scăpa. Acum îi 
părea rău că nu-și luase cu sine nicio unealtă, căci se 
temuse că, în clipa arestării îi vor scotoci buzunarele și 
găsirea unor unelte asupra lui, ar fi stârnit bănuieli, care 
ar fi putut să-i fie fatale. 

Dar din pricina uimirii, Verșeghin uitase să poruncească 
perchiziționarea prizonierului, așa că, Rimsky avea tot 


528 


dreptul să se căiască acum, de a nu fi luat cu sine nici un 
instrument, care i-ar fi putut sluji la fugă. 

Vulturul Morţii era obosit, istovit cu desăvârșire. 

Noaptea trecută mersese fără întrerupere, nu dormise 
nici cu o seară mai înainte și dacă ne gândim și la 
zbuciumul prin care trecuse, vom vedea că dorinţa lui de a 
se odihni puţin era mai mult decât îndreptăţită. 

El se trânti pe paiele umede, dar multă vreme somnul nu 
i se așeză pe ochi. 

I se păru că aude din nou glasul șoptit al soţiei lui 
Verșeghin: 

— Rimsky! 

Își aduse aminte de scenă și de zâmbetul misterios al 
Sașei. Oare să-l fi recunoscut într-adevăr? lar dacă l-a 
recunoscut, de ce nu l-a dezvăluit soţului său? S-au poate 
că-l va fi trădat după plecarea lui, spre a-i pregăti o 
surpriză? 

Gândul că între zidurile temniţei din Dubro se găsea o 
ființă care știa cine este cu adevărat îi umplu sufletul de 
neliniște. Chiar dacă Sașa nu era pe deplin încredinţată de 
temeinicia bănuielii sale și voia să se încredințeze mai 
înainte de a-i vorbi soţului său, această încredințare putea 
să-i vină dintr-o clipă într-alta și atunci tot planul său ar fi 
fost nimicit. 

Așa, crezându-l un simplu ţăran, un oarecare Gheorghe 
lerșin, putea să mai nădăjduiască, cum că va putea să 
înșele vigilența paznicilor și a cazacilor; dar dacă era păzit 
ca Stanislau Rimsky, temutul și atât de căutatul Vultur al 
Morţii, atunci trebuia să renunţe la orice speranţă de a mai 
ieși vreodată din temnița Dubro-ului. 

Ca timpul, într-un târziu, aţipi. Somnul lui însă nu ţinu 
decât vreun sfert de ceas, căci deodată se trezi în zgomotul 
unor pași târâţi, care se apropiau de ușa lui, care apoi se 
deschise, scârţâind. 

— Gheorghe Ierșin! zise Rutkin, cu glasul lui răgușit. 

— Eu! Ce vreţi cu mine? 

pas: = ia azi 

— Scoală-te! Interogator! 

Rimsky se ridică greoi. De-abia aţipise și îl și treziră din 
somn. 

De îndată ce adevăratul ucigaș al primarului din Rudin 
fu închis în celulă, Verșeghin îi trimise vorbă judecătorului 
Mancicoff, să vină până la închisoare. 

Mancicoff nu așteptă să fie chemat de două ori și peste o 
jumătate de ceas se prezentă în biroul lui Verșeghin, unde 
poliţaiul și comandantul închisorii îl așteptau. 

— Dragă domnule Mancicoff, am o mare noutate, pentru 
d-ta? 

— Şi anume, care? 

— Am găsit pe adevăratul ucigaș al primarului din 
Rudin! 

— Adevărat? 

— Atât de adevărat, că lui Ivan Nicorov i-am și dat 
drumul. 

Pe chipul judecătorului de instrucţie se putea citi un 
simțământ de mulţumire. 

— N-am spus eu că Ivan Nicorov este nevinovat? 

— Dar - răspunse Verșeghin... căutând să se pună într-o 
lumină mai favorabilă, după ce se înșelase atât de grozav 
în privinţa lui Ivan Nicorov - și eu eram încredinţat că nu 
băiatul își ucisese părintele, dar în interesul cercetărilor, 
n-am vrut să fiu pe faţă de aceeași părere ca d-ta, căci 
numai din păreri deosebite poate să iese lumină [adevărul]. 
Acum însă, am pus mâna pe adevăratul asasin, un om de la 
țară, cu numele de Gheorghe Ierșin. 

Mancicoff îi întinse mâna polițaiului. 

— Te felicit pentru această izbândă! Să nădăjduim însă 
că, de data aceasta am pus mâna pe adevăratul ucigaș! 

— Nu mai încape nicio îndoială, căci chiar și Gheorghe 
Ilerșin a mărturisit că el este acela care a săvârșit crima. 

Pe coridor se auzi un zgomot de pași. 

— A și venit! zise Verșeghin, și în clipa următoare 
Rimsky intră în birou, însoţit de paznici. 

Era foarte obosit, ochii i se închideau aproape, totuși, își 
dădu toată osteneala să fie tare. Se duse de-a dreptul la 
masa judecătorului de instrucţie și se opri fără să spună un 
cuvânt, în faţa lui. 

Mancicoff se uită la el și-l cercetă cu priviri scrutătoare. 
Bietul Rimsky trebui să îndure pentru a doua oară tortura 
acelor priviri iscoditoare. 

În cele din urmă judecătorul de instrucţie îi spuse: 

— Cum te cheamă? 

— Gheorghe Ierșin! 

— Cu prilejul interogatorului, pe care ţi l-a luat domnul 
poliţai Verșeghin, ai mărturisit că tu l-ai ucis pe primarul 
Rudinului. Menţii aceasta mărturie? 

— În totul! 

— Așadar pot să trec în procesul verbal că în noaptea de 
alaltăieri l-ai ucis pe Nicorov, primarul Rudinului, cu un foc 
de pistol? 

— Așa este! 

Mancicoff însemna totul, după cum recunoscuse 
acuzatul, apoi, își ridică deodată capul și întrebă: 

— Şi de ce ai făptuit crima? 

— Mă dușmăneam de mult cu primarul Nicorov! 

— Totuși, ce te-a făcut să-l ucizi? 

— Tătucă, dacă ai cunoaște unele amănunte, dacă ai ști 
ce fel de om era Nicorov, atunci nu te-ai mai mira că l-am 
trimis din lumea aceasta! 

— Ia să auzim! Spune tot ce știi, pe rând, așa după cum 
s-a întâmplat. 

Lui Rimsky nici prin minte nu-i trecea încă, ce avea să 
spună, dar de aceea nu-și trădă încurcătură, cu nicio 
mișcare. El se gândi să născocească o asemenea poveste, 
care să necesite o cercetare cât mai îndelungată, pentru a- 
i rămâne lui cât mai mult timp pentru a-și pregăti fuga. 

El începu deci să istorisească o poveste, pe care o 
concepea în clipa aceea și a cărei acţiune o ţesea atunci, 
cuvânt cu cuvânt. 

— Primarul Nicorov nu era iubit în Rudin, fiindcă a fost 
un om nemilos și iute la mânie. Fără inimă a fost el chiar 
din frageda-i copilărie... toată lumea știe aceasta și, de 
altfel, în timpurile acelea îndepărtate trebuie căutată 
pricina, pentru care primarul Nicorov a trebuit să moară. 

— Cum putem căuta pricina în timpuri atât de 
îndepărtate - îi taie vorba judecătorul de instrucţie - când 
tu ești un om încă foarte tânăr, iar primarul Nicorov 
trecuse de cincizeci de ani? 

Dar Rimsky nu se încurcă. 

— Ascultă-mă până la sfârșit, tătucă și atunci vei 
înţelege toată povestea. Pe vremea aceea tatăl meu locuia 
în satul Owen, din apropierea Rodinului și de acolo se duse 
la cătănie. El a slujit împreună cu primarul de mai târziu al 
Rudinului, cu care, certăndu-se odată, l-a bătut măr. Atunci 
Nicorov a jurat să se răzbune și într-adevăr s-a și răzbunat. 
Într-o zi se răspândi vestea că nihiliștii vor să arunce 

cazarma în aer și comandantul militar făcu îndelungate 
cercetări spre a găsi firul conspirației spre a putea 
împiedeca atentatul. Și în cursul acestor cercetări 
comandantul militar primi o scrisoare anonimă, în care se 
arăta că tatăl meu ar face parte dintre nihiliști. Părintele 
meu fu chemat îndată la interogator și în timpul acesta i se 
scotociră boarfele, printre care s-a dat peste o mașină 
infernală. Firește că, în zadar au fost toată tăgada și 
jurămintele lui. Comandantul l-a trimis în Siberia. De acolo 
ne scria din când în când și veșnic scrisorile lui erau pline 
de acuzări împotriva lui Nicorov, despre care el era 
încredinţat că trimisese scrisoarea anonimă 
Comandamentului militar și că el fusese acela care-i vârâse 
bomba printre lucruri. În fiecare scrisoare tata îi mai 
spunea mamii să nutrească în sufletul meu dorul de 
răzbunare împotriva omului care-l nenorocise, pentru ca 
ajungând mare, să pedepsesc mârșăvia lui Nicorov. Așa am 
crescut eu, nutrind în suflet o ură neîmpăcată, împotriva 
lui Nicorov, din pricina căruia nenorocitul meu părinte a 
trebuit să se sfârșească în minele de plumb ale Siberiei. Zi 
și noapte nu mă gândeam la altceva, decât la chipul în care 
aș putea să dau de urma lui, spre a-mi răzbuna părintele. 
În cele din urmă, acum câteva zile ani aflat că trăiește în 
Rudin, că este chiar primarul satului, dar că nici acolo nu-l 
iubește nimeni. Auzind că stăpâna satului, prinţesa Fedora 
Feodorovna rânduiește o petrecere pentru popor, m-am 
gândit că acesta era prilejul cel mai nimerit de a-l cunoaște 
pe primar și de a sta de vorbă cu el. M-am dus deci și eu la 
petrecere, unde nu mi-a fost greu să aflu care este 
primarul. Toată seara n-am făcut altceva, decât să-l 
urmăresc cu privirea și am avut prilejul să văd cu câtă 
cruzime se purta chiar și cu propriul său copil, ceea ce 
ațâțat și mai mult ura, pe care i-o nutream și până atunci. 

— Şi cum s-a întâmplat crima? întrebă judecătorul de 
instrucție Mancicoff. 

Rimsky își urmă povestirea, născocită cu atâta iscusinţă. 

— Când am văzut că părăsește cârciuma, m-am luat 
după el. L-am urmărit pas cu pas și îndată ce s-a despărțit 
de săteanul cu care venise până în apropierea casei... m- 
am așezat în calea lui, pe neașteptate. Primarul se sperie. 
Nu știa cine sunt și pe semne că se temea că l-am oprit 
spre a-l prăda. În clipa următoare însă, i-am și pus 
întrebarea, care mă chinuia de atâta amar de vreme: 

— Ia spune, bădie Nicorov, îţi mai aduci aminte de Fedor 
lerșin? 

Primarul tresări și făcu câţiva pași înapoi, ca și când 
tatăl meu ar fi înviat din morţi și ar fi venit să-i ceară 
socoteală. 

— Ce vrei? strigă el speriat și încercă să fugă. Eu însă l- 
am prins de braţ, căci teama lui era destulă dovadă că 
sărmanul meu părinte spusese adevărul, arătându-l pe 
Nicorov, ca pe omul care-l nenorocise pe nedrept. 

— Nu vei fugi - i-am strigat eu - căci trebuie să ne răfuim 
pentru moartea lui Fedor lerșin! 

— Dar cine ești tu? strigă primarul Rodinului, tremurând 
ca varga. 

— Sunt Gheorghe Ierșin, fiul lui Fedor lerșin! 

Atunci primarul Rudin-ului își duse mâna la brâu, unde 
își purta cuțitul. Dar eu am fost mai iute decât el și l-am 
culcat la pământ, cu un glonte de pistol. 

Mancicoff își însemnase totul. Intreaga poveste a 
Vulturului Morţii era așternută pe hârtie, în faţa lui. 

După ce Rimsky își sfârși istorisirea, judecătorul de 
instrucție mai însemnă unele lucruri, care îi veniră în 
minte pe urmă, apoi întrebă: 

— Şi ce ai simţit după săvârșirea crimei? 

— Tremuram atât de tare, încât și pistolul mi-a căzut din 
mână. Nu mă gândeam, decât să scap cu viaţă... 

— Ia stai! Cum era pistolul? 

Rimsky își descrise pistolul, întocmai. 

— Ai dreptate! zise Mancicoff. Nu mai încape nicio 
îndoială că tu ai săvârșit crima! Urmează! 

— N-am avut nici un fel de mustrare de cuget, ci 
dimpotrivă, îmi părea bine că-mi răzbunasem părintele. A 
doua zi de dimineaţă însă, am fost cuprins de curiozitatea 
de a afla cum au primit sătenii moartea primarului Nicorov 
și m-am coborât până în Rudin. 

— Mai departe! 

— Am zărit de departe mulţimea adunată, am fost de 
faţă la sosirea autorităţilor din Dubro și m-am strecurat 
printre curioși, să aud ce se va întâmpla. Măcar de n-aș fi 
ajuns niciodată acolo, căci aceasta a fost pieirea mea! 

— De ce? 

— Fiindcă atunci am aflat că Ivan Nicorov este învinuit 
de a-și fi ucis părintele. Pe flăcău îl cunoscusem cu o seară 
mai înainte și mi-a fost drag de la prima vedere, fiindcă 
vedeam că are o fire tocmai potrivnică aceleia a lui 
Nicorov. Ivan este un băiat bun, cinstit, căruia nu-i plac 
nedreptăţile. Şi a trebuit să văd cu ochii mei cum Ivan 
Nicorov este arestat și dus la închisoare. Din clipa aceea 
mi-am pierdut liniștea. Vedeam necontenit înaintea mea pe 
acest flăcău, care suferea pe nedrept și mai vedeam și 
chipul plâns și îndurerat al iubitei sale. Cugetul mă mustra, 
nu puteam să dorm, nu puteam să mănânc, până când în 
cele din urmă m-am dus de am luat fata, am pornit cu ea 
spre Dubro și aici m-am prezentat domnului poliţai căruia 
m-am predat. 

Mancicoff se uită mirat la Verșeghin. 

— Cum?... Ucigașul s-a prezentat de bună voie? 

Verșeghin primi încurcat privirea judecătorului de 
instrucţie, fiindcă își dădea seama că acum va fi prins cu 
minciuna. 

— Da... da... s-a prezentat... de bună voie! răspunse el 
încurcat peste măsură. 

După câteva clipe de apăsătoare tăcere, urmă 
triumfător: 

— Dar eu l-am arestat! 

Rimsky se întoarse din nou spre judecătorul de 
instrucţie: 

— Trebuie să vă mai spun că nu l-am căutat pe primarul 
Rodinului cu gândul hotărât de a-l ucide și dacă totuși l-am 
împușcat, aceasta am făcut-o numai fiindcă am văzut că 
vroia să pună mâna pe cuţit. 

— Cercetările vor avea să stabilească, dacă uciderea a 
fost săvârșită cu premeditare, sau numai sub înrâurirea 
unei mânii de o clipă. În orice caz, prin predarea de bună 
voie, ţi-ai ușurat soarta mult și justiția va avea în vedere nu 
numai aceasta, dar și împrejurarea că Nicorov a fost 
pricinuitorul morții în Siberia a tatălui tău. Firește, aceasta 
dacă se va adeveri că spusele tale nu sunt minciuni. In 
scopul acesta va trebui să facem rost de toate amănuntele 
privitoare la cele petrecute pe vremea când tatăl tău era 
ostaș. În care regiment a slujit tatăl tău? 

— În regimentul douăzeci și nouă de cazaci, din 
Nijninovgorod! răspunse Rimsky, fără nicio șovăire. 

Judecătorul de instrucţie însemnă și acest amănunt... 

Rimsky se simţi mulțumit de iscusita poveste pe care o 
născocise. El socotise foarte bine că cercetările vor fi 
întinse și asupra faptelor, pe care le va istorisi el și-i părea 
bine că nu se înșelase nici în privinţa aceasta. El dăduse 
anume numele Nijninovgorodului, punctul cel mai de 
răsărit al Rusiei. Până să ajungă scrisoarea acolo și până 
să vină răspunsul, avea tot timpul să fugă din închisoare. 

Mancicoff porunci ca prizonierul să fie dus înapoi, în 
celulă. 

Vulturul Morţii găsi aici strachina cu ciorbă, dar nici nu 
se atinse de ea, că nu era de mâncat. În schimb cercetă din 
nou pereţii celulei, gândindu-se necontenit la mijlocul prin 
care ar putea scăpa din temniţa din Dubro. Acum, după ce 
judecătorul de instrucţie crezuse cuvânt cu cuvânt, toată 
istorisirea lui, câștigase un timp foarte preţios, așa că nu 
trebuia să se mai grăbească în ruptul capului, ca atunci 

când n-ar mai fi fost decât câteva zile până la judecarea 
procesului. 

În vreme ce se gândea la toate acestea, ușa se deschise 
și în crăpătura ei se ivi capul zbârlit al bătrânului Rutkin. 
Bătrânul era foarte vesel și din întreaga lui înfățișare se 
vedea prea bine că de data aceasta băuse mai mult chiar și 
decât de obicei. 

— Ei, dragul meu, cum ne simțim la închisoare? întrebă 
el, inundând cu duhoare de vodcă celula. 

— La ce mă mai întrebi, tătucă? Oare nu-i tot una, dacă 
prizonierul se simte bine, sau rău? 

Bătrânul Rutkin se apropie și mai mult de Vulturul 
Mortii și luându-l în braţe, exclamă, încet: 

— Gheorghe... Gheorghe... Ştiu totul! 

Rimsky se uită mirat, dar și foarte serios la bătrânul 
Rutkin, care era beat turtă. 

„Ce să știe oare?” se gândi el, neputând pricepe 
purtarea neobișnuită a bătrânului. 

Rutkin urmă cu vorbele lui misterioase, învăluite într-o 
groaznică duhoare de rachiu: 

— Știu totul, Gheorghe... dar voi fi mort, ca groapa... 
Sașa, fiica mea, mi-a mărturisit că tu al fost iubitul ei pe 
vremuri și numai de aceea s-a măritat cu Verșeghin, 
fiindcă vroia să-mi îmbunătăţească soarta. 

Acum Rimsky pricepea și mai puţin, din toate acestea, cu 
toate că din spusele bătrânului Rutkin se vedea lămurit că 
el fusese trimis de soţia lui Verșeghin. 

Vulturul Morţii își zise însă că, poate scăparea lui stătea 
în mâinile acestor doi oameni și de aceea se hotări să joace 
rolul pe care i-l dăduse bătrânul și cu fiica lui. 

El răspunse, prefăcându-se adânc întristat: 

— Sărmana Sașa. Așadar tot nu m-a uitat? 

— Cum să te fi uitat?... Fata mea... un înger, nu 
altceva... Şi acum se gândește la tine... Gheorghe... și mi-a 
poruncit să-ţi dau mâncare și băutură ca lumea... Dar 
acum vino să mergem, căci Sașa te așteaptă! 

Lui Rimsky i se păru că visează de-a binelea. Nu-i venea 
să creadă că ajutorul îi era atât de aproape. Dar nici timp 
n-avea să se gândească, deoarece bătrânul Rutkin o și 
luase înaintea lui, pe coridor și trebuia să pornească și el, 
vrând nevrând. 

El băga bine de seamă, să nu facă zgomot, dar inima îi 
bătea grozav, deoarece la drept vorbind, el nici nu știa încă 
ce-l așteaptă, acolo unde se duce. 

Putea să fie scăparea, dar putea să fie și o groaznică 
trădare! 

Între timp, bătrânul Rutkin găsi, oricât era de beat, 
drumul care ducea la o ușă dosnică a închisorii, o ușă, pe 
care nu se umbla decât foarte rar. Ușa aceasta dădea în 
grădina lui Verșeghin. Cei doi bărbaţi traversară iute 
grădina, apoi Rutkin conduse pe prizonier, printr-o altă ușă 
dosnică, în locuinţa ginerelui său. 

Rimsky se văzu pe nesimţite într-o odaie foarte bine 
mobilată și în faţa Sașei, care acum era cu mult mai 
frumoasă decât prima oară când o văzuse. 

El se înclină adânc în fata frumoasei femei și sărută 
curtenitor mâna albă, pe care i-o întinse ea. 

Sașa se întoarse înspre tatăl său: 

— Ţi-am pregătit în pivniţă o sticlă de vodcă. Bea-o, dar 
bagă de seamă, să nu dea cineva peste noi! 

Auzind că-l așteaptă o sticlă de vodcă, bătrânul o luă la 
goană de parcă l-ar fi urmărit tătarii. Indată după plecarea 
lui Rutkin, Sașa se întoarse înspre mosafirul său: 

— Îţi urez bun sosit în casa mea, Stanislau Rimsky! 

eie, 
care se uita la el zâmbind și care, văzându-i încurcătura, îi 
zise: : 

— Nu trebuie să te temi! lți făgăduiesc că nu te voi 
trăda! 

— Vă spun sincer că, sunt adânc uimit de ceea ce se 
petrece cu mine! Intrând în temnița Dubroului, credeam că 
nu mă va recunoaşte nimeni, or aici, a trebuit să mă 
întâlnesc de la început cu dv. care m-ați recunoscut 
îndată... fără ca eu să-mi pot da seama, de unde mă știți... 

— D-ta nu poţi să știi dar eu îmi aduc aminte... Și ajunge 
dacă-mi aduc aminte eu! 

— Sașa, nu mă lăsa în această nesiguranţă. 

— Te-am văzut acum doi ani... la Balul Studenţesc din 
Lemberg! 

— La Balul Studenţesc din Lemberg? repetă Rimsky, 
căutând să-și aducă aminte. Dar cum ai ajuns d-ta acolo? 

— Eu am trăit ani de zile la Lemberg, la o mătușă a mea, 
care m-a și crescut... Am fost dusă la Lemberg îndată după 
moartea mamei mele, căci rudele n-au vrut să mă lase pe 
mâinile tatei, care încă de pe atunci nu avea nimic mai 
sfânt pe lume ca vodca. Am trăit trei ani la Lemberg și 
acum doi ani l-am cunoscut pe Stanislau Rimsky. La balul 
acesta au venit și studenţii din Varșovia, care au dat 
petrecerii o vioiciune neobișnuită și seara aceea s-a 
întipărit adânc în mintea mea, căci îl cunoscusem pe 
Stanislau Rimsky, cel mai chipeș și elegant student al 
Varșoviei. Nu te-am mai uitat de atunci, nici chiar până în 
ziua de astăzi și de aceea te-am recunoscut îndată. 

— Şi... și cum ai ajuns alături de Verșeghin? 

— La câteva zile după ce m-am înapoiat din Lemberg, 
Verșeghin m-a văzut. După două săptămâni am fost soţia 
lui... Am făcut aceasta pentru tatăl meu, care era slujbașul 
lui... M-am jertfit pentru el, întocmai după cum te-ai jertfit 
d-ta astăzi, pentru un om străin! Vai, Rimsky, cum ţi-a 
trecut prin minte să faci un asemenea lucru, căci din 
temnița din Dubro nu te va mai putea scăpa nimeni! Numai 
din mărinimie nu ia nimeni astăzi asupra sa păcatul 
săvârșit de un altul. Îţi spun sincer că nu te înţeleg de loc! 

— Să lăsăm chestiunea aceasta... Mai târziu se va ști 
totul! 

După aceea Sașa îl conduse pe Rimsky în fata mesei 
încărcate cu toate bunătăţile. 

— Nu te supăra că te-am chemat aici, dar voiam să-ţi 
dau o mâncare mai cumsecade decât cea de la închisoare, 
pe care știu că d-ta n-o poţi mânca! 

— Cât ești de bună! 

Rimsky nu așteptă să fie îmbiat de două ori, ci se așeză 
la masă, unde mâncă cu poftă. În timpul acesta Sașa îi 
spuse că Verșeghin este în oraș, de unde nu se va înapoia, 
decât numai peste două-trei ceasuri. 

— Până atunci vom fi singuri - zicea ea - nu ne va tulbura 
nimeni, așa că, pentru timpul acesta poţi schimba fără 

grijă celula d-tale, cu locuinţa aceasta, care e mai plăcută 
decât închisoarea. 

— Şi nu te temi că o poţi păţi cu acest joc îndrăzneţ? 
întrebă Rimsky. 

— În casa aceasta se întâmplă ceea ce vreau eu! 
Verșeghin este mare domn în Dubro, dar aici eu poruncesc 
și nimeni altul! 

— Atunci trebuie să fii fericită! 

— Atunci aș fi fericită, când te-aș ști pe d-ta la adăpost. 
Dar  așa!?  Primejdiile se  îngrămădesc tot mai 
amenințătoare deasupra capului d-tale. Vreau să-ţi atrag 
atenţia asupra acelora pe care soțul meu le-a vorbit cu 
judecătorul de instrucţie, Mancicoff, după plecarea d-tale. 
Cred că sunt lucruri care te vor interesa. 

— Ce anume? 

— Mâine vei fi confruntat cu bătrânul pădurar al 
prinţesei Fedora Feodorovna... 

— Şi ce  nădăjduiesc ei să ajungă cu această 
confruntare? 

— Nu știu! 

— Dar cum le-a venit în minte să mă pună în fata acestui 
pădurar, pe care nu-mi amintesc să-l fi văzut vreodată în 
viața mea? 

— După cât știu eu, pădurarul s-a oferit el singur, 
spunând că ar vrea să-l vadă pe ucigașul primarului din 
Rudin! 

— Să-l ia dracul! Dar nu-mi va fi teamă să mă uit în ochii 
lui... 

— Dar dacă te va recunoaște? 

— Nu, nu! Este cu neputinţă! 

— Nu te juca cu focul, Stanislau Rimsky! 

— Ar fi în zadar, dragă Sașa, căci în închisoarea din 
Dubro nu se întâmplă ceea ce vreau eu, care nu pot să fac 
altceva decât să mă supun poruncilor primite de la alţii. 

Sașa tăcu câteva clipe, apoi zise încet, aproape în 
șoaptă: 

— Rimsky! Amândoi știm ce loc primejdios este 
închisoarea Dubro-ului. Până astăzi niciun prizonier n-a 
scăpat de aici, căci chiar dacă a izbutit să fugă din celulă, 
în timpul evadării era ajuns de gloanţele cazacilor. Cu 
toate acestea, eu voi încerca să te scap! 

Ochii lui Rimsky străluciră de bucurie. 

— Sașa... femeie cu suflet de înger... într-adevăr ai fi 
gata să încerci?... 

— Şi nădăjduiesc că cu deplin succes! 

— Cum să-ţi mulţumesc pentru atâta bunătate? Prin ce 
am meritat eu de la d-ta, ca să mă aperi cu atâta căldură? 

Sașa zâmbi dureros: 

— Să nu căutăm pricinile! 

Rimsky tăcu o clipă, căci înțelegea prea bine răspunsul 
frumoasei femei. 

Sașa îl iubise și îl mai iubea încă și acum. 

— Şi cum crezi că am putea să punem fuga la cale? 
întrebă el, spre a schimba vorba. 

— Planul este gata. 

— Care ar fi planul? 

— Verșeghin tot își mai păstrează într-un dulap vechi, 
uniforma de ofițer de cazaci. Eu am pregătit uniforma 
aceasta cu care te vei îmbrăca și vei părăsi închisoarea 
încă în timpul acestei nopţi. Sentinelele te vor saluta, 
nimeni nu va îndrăzni să te oprească, fiindcă toţi vor crede 
că unul din ofițerii de cazaci a plecat în căutarea vreunei 
aventuri galante... N-ar fi un lucru neobișnuit, așa că 
nimeni nu s-ar mira. 

— Dar cine va răspunde pentru fuga mea? întrebă 
Vulturul Morţii. 

— Restul lasă-l pe seama mea! Fără îndoială că 
Verșeghin se va mira mult că imposibilul s-a întâmplat și 
un prizonier a fugit din colivie... Dar tot atât de sigur este 
că nu va face gălăgie prea mare, căci tot numai lui și-ar 
strica. 

— Dar bătrânul Rutkin nu ne va trăda? 

— De tata nu trebuie să ne temem. Nici el nu-l poate 
suferi pe Verșeghin și apoi, cu o sticlă de vodcă am rânduit 
totul. Cu el lucrurile merg foarte ușor. 

— Cât ești de deșteaptă și de iscusită, Sașa! zise Rimsky, 
foarte sincer. 

Sașa îl conduse apoi în odaia vecină, unde îi arătă 
uniforma de cazac pe care trebuia s-o îmbrace. 

— Ţi-am pregătit totul - îi spuse ea lui Rimsky, - 
pantalonii, tunica, mantaua, șapca, sabia. Pe întunericul 
acesta nimeni nu te va recunoaște, mai ales dacă-ţi vei 
ridica gulerul de la manta și-ţi vei trage bine șapca pe ochi. 
În chipul acesta vei putea părăsi închisoarea, fără nicio 
primejdie. 

Rimsky luă mâna albă a frumoasei femei și o sărută cu 
căldură. 

— Niciodată nu voi putea să-ţi răsplătesc această 
bunătate! 

Sașa răspunse, emoțţionată: 

— Te ajut cu dragă inimă, căci pentru mine este o 
fericire de a ști că ţi-am putut fi de ajutor. Dar grăbește-te, 
căci nu mai ai timp de pierdut! Fiecare clipa este 
prețioasă! Te las singur! În timpul acesta te rog să îmbraci 
uniforma! 

Cu aceste cuvinte, Sașa porni să iasă. 

În aceeași clipă însă, bătrânul Rutkin năvăli în odaie, 
speriat de moarte. 

înapoiat acasă, pe neașteptate! 

Sașa se îngălbeni și chiar și Rimsky se schimbă la faţă. 

Mai înainte de toate, Sașa aruncă uniforma de cazac 
înapoi în dulap. În timpul acesta Rimsky sări la Rutkin: 

— Bătrâne Rutkin, du-mă iute înapoi, în temniţă! Nu mai 
avu decât chiar numai atâta vreme ca să strângă mâna 
Sașei, care-l îmbărbătă cu multă hotărâre: 

— Ai încredere în mine! Ceea ce nu s-a făcut astăzi, se 
va face mâine, sau altădată! 

Vulturul Morţii se repezi după Rutkin, care-l conduse 
înapoi în închisoare, pe același drum, pe care venise cu el. 
Nici nu apucară să ajungă în curtea închisorii când 
Verșeghin și intră în odaia soţiei sale. 

El se mira grozav văzând lumină. 

— Cum Sașa, nu te-ai culcat încă? 

— Nu mi-a fost somn și de aceea nu m-am culcat! Dar tu 
de ce ai venit astăzi acasă, atât de devreme? 

— Unul din parteneri n-a venit, așa că partida de cărţi 
nu s-a mai putut alcătui. 

Sașa se stăpâni cu multă măiestrie. Nicio singură 
mișcare nu-i trăda enervarea. Era foarte liniștită și nimic 
nu trăda furtuna în sufletul său. 

Verșeghin văzu masa bogat pusă și urmele ospăţului, 
care avusese loc acolo. 

— Sașa! strigă el, uimit. 

— Ce este, Verșeghin? 

— Ce însemnează aceasta? zise el, arătând înspre masa 
pusă. 

Dar Sașa nu-și pierdu cumpătul nici la strigătul înfuriat 
al soțului său. 

— De ce te miri atâta? S-au n-ai mai văzut în viaţă nicio 
masă pusă? 

— Ştii prea bine că nu masa pusă mă miră. 

— Dar ce atunci? 

— Cine a mâncat aici? 

— Eu! 

— Şi? 

— Şi Rutkin, tatăl meu, zise Sașa, cu hotărâre. 

Verșeghin își clătină capul cu părul vâlvoi. 

— Ciudat! Foarte ciudat! Nu prea îţi stă în obicei să iei 
masa cu tatăl tău. 

— Așa este, dar astăzi m-am abătut de la acest obicei. 

— Şi de ce, dacă-mi dai voie să știu și eu? 

— Fiindcă astăzi era ziua lui de naștere. 

De data aceasta însă, Verșeghin nu se lăsă convins de 
soția sa. Aceasta era pentru prima oară că poliţaiul 
Dubroului îndrăznea să se îndoiască de cuvântul soţiei 
sale. 

— Nu cred! Nu pot crede! mormăi el, amărât. 

— Dar ce s-a întâmplat cu tine, Verșeghin? întrebă 
femeia, foarte mirată. Sau poate că te-ai întors acasă beat? 
Atunci mai bine nu veneai! 

Dar vorbele Sașei nu izbutiră să-l înfrâneze pe 
Verșeghin. 

— Nu încape nicio îndoială că ţi-ai primit iubitul! 

— Verșeghin! 

— Cum crezi că aș putea să dau crezare poveștii tale? 
Tocmai de dragul beţivului de Rutkin ţi-ai găsit să deschizi 
vinul cel mai bun din pivniță? 

— Verșeghin, îndrăznești să-mi vorbeşti astfel de tatăl 
meu? Aceasta nu ţi-o voi ierta niciodată! 

Și începu să plângă, nădăjduind că lacrimile vor izbuti 
să-l mai liniștească pe Verșeghin. 

Și tocmai în clipa cea mai dramatică, se înapoie și 
bătrânul Rutkin din închisoare, cu gândul de a-i comunica 
fiicei sale că prizonierul este iarăși în siguranţă, în celula 
lui. 

De-abia apucă bătrânul să intre în casă, că Verșeghin îl 
și asaltă cu întrebarea: 

— Ia spune, Rutkin; când te-ai născut tu? 

— În iulie! răspunse bătrânul. 

Verșeghin începu să râdă batjocoritor, apoi își întoarse 
privirile triumfătoare spre Sașa. 

— Ce ţi-am spus eu? Acum te-am prins și pentru aceasta 
vei fi pedepsită așa după cum meriţi! 

Dar Sașa își păstră sângele rece, chiar în urma acestei 
întorsături neașteptate. Ea se întoarse spre tatăl său și pe 
un ton de blândă imputare, îi zise: 

— Bine tată, dar de ce m-ai păcălit? De ce, îndată după 
plecarea lui Verșeghin, mi-a spus că astăzi este ziua ta de 
naștere și când te-am întrebat, ce ţi-ai dori pentru ziua de 
naștere, de ce mi-ai spus: o cină bună! 

Bătrânul Rutkin înţelese îndată cum întorsese fiica lui 
lucrurile și răspunse, umil: 

— Sașa, dragă, nu fi supărată că te-am păcălit, dar drept 
să-ți spun, tare mi-era dor și mie de o mâncare udată cu 
puţin vin mai de soi... Numai vodcă și iar vodcă, m-am 
plictisit și eu de ea... Așa Sașa, nu fii supărată! S-au poate 

că soţul tău s-a supărat?... Dacă-i așa, atunci renunţ la 
masa pe care mi-ai fi dat-o în iulie! 

— Nu m-am supărat, dar nu cred toată povestea aceasta! 
... zise Verșeghin, foarte aspru. 

Atunci Sașa se înfurie. 


pe deasupra îţi mai pare rău și de o mâncare și un vin bun 
pe care am îndrăznit și eu să i-l dau tatălui meu, crezând 
că este ziua lui de naștere? Ei, bine, jupân Verșeghin, te 
vei căi amarnic, pentru cuvintele acestea și-ţi vei mușca 
degetele că ai fost atât de zgârcit cu tatăl soţiei tale și atât 
de prost crescut cu propria ta nevastă! 

Această ieșire războinică nu întârzie să-și aibă efectul 
dorit. Poliţaiul știa prea bine că într-o ceartă dintre un 
bărbat și o femeie, aceasta din urmă este mult mai 
rezistentă și de aceea se gândi să sfârșească. 

— Aș mânca ceva, dacă a mai rămas vreo bucăţică, din 
aceasta cină bogată! zise el. 

— N-a rămas nimic! Tata a avut o poftă de lup! De altfel 
tocmai de aceea s-o fi gândit să născocească afacerea cu 
ziua de naștere. 

— Asta însemnează că eu nu pot mânca nimic în casa 
aceasta? 

— Dacă vrei neapărat, pot să-ţi fac ceva! 

Și cu aceste cuvinte se și duse în bucătărie să facă niște 
ouă pentru înflămânzitul poliţai al Dubro-ului. 

Între timp Rutkin îi șopti la ureche: 

— Totul e bine! Am izbutit să-l duc pe Gheorghe lerșin 
înapoi în celula lui! 

— Slavă Domnului! exclamă Şaşa. 

Peste câteva minute fu gata cu mâncarea de ouă și se 
înapoie în odaie. La întoarcerea Sașei, Verșeghin bătu cu 
pumnul în masă și strigă triumfător: 

— Acum știu cine a fost aici! 

— Cine? 

— Pe cine ai avut ca mosafir? 

— Ti-am mai spus că pe tata! 

— Nu-i adevărat, ci pe Petrov, locotenentul de cazaci! 

Sașa izbucni într-un hohot de râs, care nu mai vru să se 
sfârșească. 

— Ai înnebunit de-a binelea! De locotenentul acela ciupit 
de vărsat ai ajuns să fii gelos? Dar ce crezi că m-aș așeza 
măcar cu el la aceeași masă? Ascultă, Verșeghin, gluma ta 
a început să fie cam nesărată și eu încep să mă plictisesc! 

— Așadar n-a fost el? 

— Nebunule, ţi-am spus că am cinat cu tata! 

Verșeghin clătină din cap. 

— Mă mir, căci am văzut adeseori că Petrov nu se mai 
sătura să se uite după tine! 

— Din partea mea, poate să se usuce, tot uitându-se! 
răspunse Sașa, apoi se așeză într-un colţ și luă un lucru de 
mână. 

Verșeghin îi vorbi de mai multe ori, dar ea, se prefăcu că 
nici nu-l bagă în seamă. 

— Eşti supărată? o întrebă poliţaiul, în cele din urmă. 

— Ba nu! răspunse Sașa, jignită. Doar la drept vorbind, 
nici nu merită să mă supăr. Mai bine aș face să râd de 
caraghioasa ta gelozie! 

Acesta era spinul, care înțepa cel mai dureros inima lui 
Verșeghin. 

— Sașa, fi cuminte! zise el, lingușitor. N-are niciun rost 
să fim supăraţi! Recunosc că am fost poate prea aspru, dar 
din pricina aceasta nu trebuie nici să nu mă bagi în seamă! 

— Nu meriţi altceva! Eşti un zgârcit fără pereche și ai 
ajuns să-ţi pară rău chiar și de o bucăţică mai bună pe care 
i-o dau și eu tatii, odată pe an! Ar trebui să-ţi fie rușine, 
Verșeghin! 

Și cu aceste cuvinte se întoarse dispreţuitoare de la 
puternicul stăpân al Dubro-ului. 

Verșeghin turnă vin în două pahare. Unul îl luă el, pe 
celălalt îl așeză înaintea soţiei sale. 

— Hai să ne împăcăm, Sașa! 

Dar aceasta se trase mai la o parte, morocănoasă. 

— Sașa, nu vrei să bei? 

— Lasă-mă în pace? 

— Haide, nu fi atât de răutăcioasă! Acesta este paharul 
de împăcăciune! 

— Nu-mi trebuie pahar de împăcăciune de la un om care 
mă bănuiește, într-un chip atât de josnic! Nenorocita de 
mine, de ce a trebuit să mă mărit cu tine? Ce bărbaţi buni 
m-au cerut la Lemberg, dar mie mi-a trebuit să viu aici, în 
orașul acesta pustiu și pe deasupra să mai îndur și 
grosolăniile unui soţ prost crescut! Asta le întrece pe 
toate! 

pr 
— Sașa, fii cuminte! 

— Voi fi cuminte, chiar și fără sfatul tău și voi ști eu să 
pun capăt unor scene asemănătoare. Îndrăznești să mă 
bănuiești pe mine, despre care lumea spune că aș putea 
servi drept model statuii care ar simboliza credinţa 
conjugală? 

Acum Sașa nu mai tăcea și lui Verșeghin îi păru rău de o 
sută de ori că fusese atât de aspru faţă de soţia sa. 

El căută în fel și chip s-o îmbuneze, se duse mai aproape 
de ea, o mângâie, imploră iertare și până în cele din urmă 
izbuti să ajungă până acolo, ca Sașa să-i îngăduie să-i 
sărute mâna. 

A doua zi de dimineaţă veni la închisoarea din Dubro un 
bătrân cu barbă căruntă și îmbrăcat în haine de pădurar 
care ceru să vorbească cu Verșeghin. 

Sentinelele îl opriră, dar pădurarul, răspunse cu 
îngâmfare: 

— Îl caut pe Verșeghin! Spuneţi-i că pădurarul Gorkov 
este aici! 

Când numele acesta fu adus la cunoștința comandantului 
închisorii, Verșeghin porunci să fie lăsat înăuntru, fără 
întârziere. 

Pădurarul fu condus în birou și peste câteva minute el 
luă loc chiar în odaia de lucru a lui Verșeghin. 

— Mărturisesc că ești foarte punctual, dragă domnule 
pădurar! Ai venit exact la ora la care te-am rugat să-mi faci 
o vizită! 

— La drept vorbind, eu te-am rugat să-mi dai prilejul 
acestei vizite - răspunse pădurarul, cu aceeași curtenire - 
și îti mulţumesc, domnule poliţai, că mi-ai îndeplinit 
rugămintea! 

Verșeghin își cinsti musafirul cu rachiu și în vreme ce 
turna în pahare îl întrebă: 

— Dacă nu mă înșel, domnule Gorkov, d-ta nu ești de 
mult în Rudin? 

— Să tot fie câteva săptămâni, de când am intrat în 
slujbă la prinţesa Fedora Feodorovna, prin bunăvoința lui 
Alexandru Popov. 

— Cum? D-ta îl cunoști pe Alexandru Popov? 

— Lui i-am fost recomandat, iar la rândul său, Popov s-a 
îngrijit să capăt o întrebuințare la castelul Fedorei 
Feodorovna. 

— Şi ești mulţumit cu slujba? 

— Foarte mulţumit! 

— Şi dacă-mi dai voie să te întreb, de unde crezi că-l 
cunoşti pe Gheorghe lerșin, ucigașul primarului din Rudin, 
care s-a predat de bună voie? 

— Totul nu se bizuie, decât pe o bănuială, care se prea 
poate să nu fie îndreptăţită. Dar nu de mult, o crimă 
asemănătoare a fost săvârșită în satul Sulef, unde eram și 
eu pe vremea aceea și m-am gândit că s-ar putea întâmpla 
să fie o oarecare legătură între cele două asasinate. Asta 
este totul! 

— S-ar putea să ai dreptate! 

— Dar tot atât de bine se poate și să mă înșel! 

— Vom vedea îndată! zise Verșeghin și chemă un cazac. 

— Aduceţi-l în fata mea pe Gheorghe lerșin, cel bănuit 
de a-l fi ucis pe primarul Rudinului! Sau mai bine să-l 
duceţi în odaia domnului judecător de instrucţie, unde vom 
veni și noi, îndată! 

Cazacul se îndepărtă și Verșeghin îi spuse mosafirului 
său pe un ton foarte politicos: 

— Putem merge! 

Când cei doi bărbaţi intrară în odaia judecătorului de 
instrucţie, Mancicoff ședea înaintea mesei sale de lucru, 
cufundat în cercetarea unui maldăr de hârtii. 

Verșeghin își prezentă mosafirul: 

— Domnul Gorkov, pădurarul-șef, al prinţesei Fedora 
Feodorovna! 

Judecătorul de instrucție îi întinse mâna. 

Câteva clipe ei vorbiră despre lucruri fără nicio 
însemnătate, apoi deodată se auzi zgomotul unor pași care 
se apropiau pe coridor, ușa se deschise și în pragul ei se ivi 
Stanislau Rimsky, cu mâinile încătușate și însoţit de doi 
cazaci. 

În clipa în care Vulturul Morţii păși în odaie, bătrânului 
pădurar i se păru că picioarele îi prind rădăcini în podeaua 
încăperii. Uimirea lui neţărmurită fu observată și de 
Verșeghin, căre-l întrebă: 

— Îl cunoşti? 

Gorkov dădu din cap. 

— Şi într-adevăr, este Gheorghe Ierșin? 

— Nu! 

— Nu? Dar cine, atunci? 

— Vei afla îndată, domnule poliţai! 

Infrigurarea bătrânului pădurar trecu și asupra 
polițaiului, care aștepta cu o curiozitate crescândă să vadă 
care va fi sfârșitul acestei confruntări. 

Pădurarul se adresă din nou comandantului închisorii: 

— Domnule poliţai, îmi dai voie să-i pun prizonierului, 
câteva întrebări? 

— Cum dorești, domnule Gorkov! 

Rimsky auzi rostirea numele de Gorkov și stabili 
mulțumit că nu mai auzise niciodată numele acesta și că 
deci, nu era ameninţat de primejdia de a fi recunoscut. 

Totuși, i se păreau foarte ciudate privirile acestui străin, 
care-l măsura din creștet până în tălpi. Necunoscutul nu-și 
mai lua ochii de pe el și oricât de stăpân era Vulturul 
Morţii pe nervii săi, totuși, privirile acestea scrutătoare îl 
atingeau într-un chip foarte puţin plăcut. 

Pădurarul veni mai aproape de el și-l întrebă, cu glasul 
lui răgușit: 

— Cum te cheamă? 

Rimsky nu răspunse. 

— N-ai auzit că, te-am întrebat cum te cheamă? 

Dar Vulturul Morţii nu răspunse nici de data aceasta. 

Verșeghin se înfurie și lovind cu pumnul în masă, se 
răsti: 

— De ce nu răspunzi? 

— Dv. sau domnului judecător de instrucţie, răspunse 
prizonierul, de data aceasta, vă răspund. Dar nu văd ce 
rost are amestecul acestui străin în chestiunea mea, când 
el nu este un reprezentant al autorităţilor? 

— Ce tot îndrugi aici verzi și uscate! Iți poruncesc să 
răspunzi la întrebările domnului pădurar, fiindcă 
întrebările pe care ți le va pune d-sa, fac parte din 
interogator. 

— Nu văd cum se face aceasta? 

— Aceasta este confruntarea! 

— Şi la ce bun serveşte această confruntare? Domnul 
pădurar nici nu știe cine a fost primarul Nicorov, pe care l- 
am ucis! 

— În schimb, domnul pădurar bănuiește că în afară de 
uciderea primarului Nicorov, mai ai şi alte păcate pe 
conștiință. 

— Nu este adevărat! 

— Aceasta se va vedea, după ce vei fi răspuns la 
întrebările domnului pădurar! Domnule Gorkov, întreabă-l 
mai departe. 

Bătrânul pădurar îi puse tot prima întrebare: 

— Cum te cheamă? 

Rimsky se uită la pădurar cu ochi scrutători, aruncători 
de fulgere, apoi răspunse cu glas tunător, mânios: 

— Gheorghe Ierșin! 

— Ești încredinţat că ai spus adevărul? 

— Am spus adevărul tot astfel, după cum pe tine te 
cheamă Gorkov! 

La auzul acestui răspuns rostit cu un ton deosebit, 
bătrânul pădurar zâmbi. 

— Cu toate acestea, eu mă îndoiesc de adevărul spuselor 
tale! 

— N-am înnebunit, să-mi fi uitat numele! Repet, mă 
numesc Gheorghe lerșin! 

— N-am spus că ţi-ai uitat numele, dar ţi-ai luat un altul. 

— Minciună! strigă Rimsky, cu multă hotărâre... 

Chipul bătrânului pădurar se strâmbă din nou într-un 
zâmbet trecător. 

— Te înfurii în zadar, căci prin aceasta nu mă vei 
încredința că n-am dreptate. Și dacă tu nu poţi să-ţi aduci 
aminte de numele tău adevărat, te voi ajuta eu! 

Rimsky păli. 

Se putea ca omul acesta, pe care nu-l mai văzuse 
niciodată în viaţa sa, să știe cine era acela, care se 
ascundea sub numele de Gheorghe Ierșin? 

Totuși, se gândi că nu trebuie să se dea bătut, ci să-l 
înfrunte cu tărie, căci în chipul acesta poate îl va face să se 
îndoiască de îndreptăţirea bănuielii sale. 

— Sunt foarte curios să știu și eu! 

Atunci străinul se apropie și mai mult de prizonier, 
întinzându-și mâna cu degetul lui osos atinse aproape 

cătușele lui Rimsky și glasul lui până atunci răgușit, 
devenind deodată metalic, zise: 

— Nu ești Gheorghe lerșin, ci Stanislau Rimsky, Vulturul 
Morţii! 

Vorbele bătrânului pădurar avură un efect neașteptat. 
Judecătorul de instrucţie Mancicoff sări în sus, iar 
Verșeghin, căzu năuc în fotoliul din fața mesei de lucru. 

Cel mai înmărmurit însă, era Rimsky însuși. 

Dezvăluirea aceasta neașteptată, îl făcu să-și piardă 
sângele rece, atât de admirat întotdeauna, și el își ridică 
mâinile încătușate, lăsându-le să cadă cu furie, asupra 
capului trădătorului său. Acesta însă se feri din vreme, așa 
că grozava lovitură izbi în aer, iar în clipa următoare 
Vulturul Morţii simţi ţeava unui pistol așezată în dreptul 
inimii sale. 

— Încă un pas, Stanislau Rimsky și glontele îţi va 
străbate inima!... strigă pădurarul ameninţător. 

Mișcarea neașteptată a prizonierului îl trezi și pe 
Verșeghin din buimăceală. El sări din fotoliu și începu să 
strige, cât îl lăsau plămânii: 

— Cazaci! Ajutor... Ajutor... 

Cei doi cazaci se năpustiră în odaie, speriaţi. 

— Puneţi mâna pe el! strigă Verșeghin, arătând înspre 
Rimsky, care se împotrivi cu îndârjire, scuturând de pe el, 
când pe unul, când pe celălalt din cazaci. 

Se încinse o luptă cumplită. Chiar și cu mâinile 
încătușate Vulturul Morţii opunea a împotrivire vrednică 
de admirat celor doi cazaci cu trupuri de uriași. 

Văzând că cei doi ostași erau ameninţaţi să fie învinși. 
Verșeghin deschise ușa și începu să urle, ca un turbat: 

— Cazaci! Cazaci! Ajutor... 

La strigătele de ajutor al comandantului lor, mai veniră 
în birou, încă patru cazaci, care izbutiră să-l răpună pe 
Vulturul Morţii, ce se luptase cu deznădejde. El se simţi 
prins deodată de douăsprezece braţe vânjoase, care îl 

trântiră la pământ, unde apoi îl legară cobză, de nici să se 
miște nu mai putea. 

Verșeghin și cu judecătorul de instrucție nu putură să-și 
vină în fire nici chiar acum. Ei credeau că prinseseră pe un 
ucigaș oarecare, or, iată că acum ieșea la iveală că, acest 
simplu criminal, era cel mai temut căpitan de bandiți din 
toată Rusia, pe care-l căutau cu îndârjire toate autorităţile 
imperiului. 

O mândrie grozavă umplu sufletul lui Verșeghin, în urma 
acestei capturi preţioase și se bucura mai dinainte, 
gândindu-se la recunoștinţa, pe care i-o datora guvernul 
din Petrograd. Era încredinţat că, odată cu prada aceasta, 
cariera lui făcuse un nou salt înainte și se vedea avansat 
într-o slujbă mai mare aceleia pe care o ocupase până 
atunci. 

El se întoarse spre pădurar și-l întrebă, curios: 

— Domnule Gorkov, dar de unde ai bănuit d-ta că, sub 
numele de Gheorghe lerșin se ascundea temutul căpitan de 
bandiți? 

Bătrânul pădurar răspunse, peste umăr: 

— O, Stanislau Rimsky este o veche cunoștință de a mea! 

Cu aceste cuvinte, el își smulse din jurul feţei, barba 
albă, își luă mustaţa și peruca de pe cap și chipul 
bătrânului pădurar deveni deodată, foarte tânăr. 

Lui Rimsky se părea că ochii îi vor ieși din orbite. 
Sângele îi îngheţă în vine și buzele lui palide, murmurară: 

— Marius Gersot! 

— Da, Marius Gersot! Te miră, poate, că mă întâlnești 
aici? Firește că nu credeai că se va mai găsi cineva, care 
nu se va teme să lupte împotriva ta! Și acum, Stanislau 
Rimsky, unde este temutul Vultur al Morţii, unde este 
puterea ta, făcătoare de minuni? Văd că nici să te miști nu 
mai poţi? 

Fiecare din aceste cuvinte sfâșiau inima voinicului ca tot 
atâtea lovituri de pumnal. Își adună toate puterile spre a 
rupe frânghia cu care fusese legat, dar nici chiar puterea 
lui proverbială nu-i mai putu ajuta la nimic. Legăturile îi 
intrară doar și mai adânc în trup, rănindu-l în mai multe 
locuri. 

Iar Marius Gersot urmă cu vorbele lui batjocoritoare: 

— Ce să-ți spun, Stanislau Rimsky, tare prost ai trebuit 
să fii, de ai alergat așa orbește în braţele pieirii! În clipa în 
care s-a răspândit în Rudin vestea că s-a găsit cineva care 
s-a prezentat de bună voie la închisoare, spre a-l scăpa de 
la o pedeapsă nemeritată pe Ivan Nicorov, am știut îndată 
că un singur om în lumea aceasta ar fi în stare de o 
asemenea nebunie și omul acesta erai tu, Stanislau 
Rimsky. Se pare că te-ai crezut mai puternic decât ești în 
realitate și te bizuiai că nu se va găsi nimeni care, sub 
numele lui Gheorgne lerșin, să-l descopere pe atât de 
căutatul Vultur al Morţii. Văzând că în tot ţinutul acesta nu 

se găsește nimeni care să știe despre un oarecare 
Gheorghe lerșin și după ce l-am pus pe Ivan Nicorov să-mi 
descrie înfățișarea salvatorului său, am știut îndată că nu 
putea fi vorba decât numai despre Stanislau Rimsky. Mă 
bucur că nu m-am înșelat, dar mă bucur și mai mult că am 
scăpat Rusia de cel mai mare și ticălos criminal, pe care l-a 
cunoscut vreodată! 

— Taci! strigă Vulturul Morţii, îndurerat. 

— Hahaha! răsună râsul ironic al lui Marius Gersot. 

— Acum poţi să-ți baţi joc de mine, poţi să mă jigneşti, 
dar încearcă s-o faci și atunci, când mâinile nu-mi sunt 
încătușate și când nu stau șase cazaci lângă mine! 

Marius Gersot începu să râdă și mai tare. 

— Nu, zău, Stanislau Rimsky, tu îţi închipui că așa ceva 
se va mai putea întâmpla? Crezi că, vei mai ajunge să fii 
liber? Atunci dragul meu, este de datoria mea să-ţi scot din 
minte aceste visuri și să-ţi spun că închisoarea din Dubro 
nu mai are pentru tine decât un singur drum, acela care 
duce la spânzurătoare! 

Verșeghin dădu din cap, mulțumit. 

— Așa este! 

— Acum trebuie să luaţi toate măsurile - urmă Marius 
Gersot - ca pasărea să nu scape din colivie! 

— Lăsaţi-l pe mâna mea! răspunse polițaiul. 

— Trebuie să băgaţi de seamă foarte bine, căci 
închisoarea din Dubro n-a mai avut un prizonier mai 
primejdios decât acesta. Afară de aceasta nu trebuie să 
uitaţi nici de tovarășii lui, care sunt în stare de orice și 
care nu s-ar sfii să-și dea și ultima picătură de sânge, dacă 
ar ști că prin aceasta ar putea să-și salveze căpitanul. 

— Vom fi cu ochii în patru! răspunse Verșeghin, care 
porunci îndată ca bătrânul Rutkin să vină înaintea sa. 

— Înc-odată - zise Gersot - fiți cu luare aminte! Eu voi 
pleca îndată la Varșovia, spre a-i anunţa contelui 
Gorciacov, marele eveniment. Guvernatorul Varșoviei va 
hotări apoi despre soarta prizonierului, care în orice caz 

trebuie să rămână aici, până la noi ordine. Poate că-l vom 
transporta la Varșovia, sau la Petrograd... Totuși, cred că 
spânzurătoarea închisorii din Dubro îi vom face cinstea să 
mângâie gâtul Vulturului Morţii! 

Marius Gersot fu întrerupt de sosirea bătrânului Rutkin. 
Acesta era cam cherchelit și de data aceasta și rămase 
foarte mirat când îl văzu pe Gheorghe lerșin legat cobză. 
El nu-și putea închipui ce se întâmplase cu prizonierul, pe 
care cu o seară mai înainte îl condusese la fiica sa. 

Ginerele lui însă, își luă însărcinarea să-l lămurească 
îndată. 

— Rutkin, uite-te bine la prizonierul acesta! 

— De ce să mă uit la el? Oare nu l-am văzut îndeajuns pe 
Gheorghe lerșin? 

— Ei bine, află că prizonierul acesta nu este Gheorghe 
lerșin! 

— Dar cine? 

— Stanislau Rimsky, Vulturul Morţii, atât de mult căutat 
- zise Verșeghin... arătând cu mândrie la pieptul său - a 
cărui prindere este legată de numele ginerelui tău! 

— Stanislau Rimsky, Vulturul Morţii? 

— El însuși - zise polițaiul Dubro-ului - și tocmai de 
aceea îţi atrag luarea aminte, să-l păzești, ca pe ochii tăi 
din cap! 

Rutkin dădu din cap. 

— Ai o celulă goală, bună pentru el? întrebă mai departe 
comandantul închisorii din Dubro. 

— Cea de până acum nu mai e bună? 

— Nu! Trebuie să-l ducem la un loc mai sigur. 

— În celulele de jos? 

— Acolo! 

— Este una goală, dar... apa ajunge până le glezne! 

Ochii lui Verșeghin sclipiră. 

— Cu atât mai bine! De-abia va avea prilejul faimosul 
Vultur al Morţii, să facă cunoștință mai bine cu temnița 
Dubroului. 

— De acolo nu poate să fugă? întrebă Marius Gersot. 

Verșeghin zâmbi, răutăcios: 

— Acolo, prizonierii pot cel mult să moară, dar nu să 
fugă! 

Rimsky tresări. 

Așadar acestea erau vestitele celule ale temniţei din 
Dubro, despre care toată lumea vorbea cu atâta groază! 

Verșeghin le făcu semn cazacilor. 

— Duceţi-l! 

După aceea se întoarse spre Marius Gersot. 

— Aș fi de părere să mergem și noi, domnule Gersot. Aș 
vrea să-i spuneţi prea milostivului guvernator al Varșoviei, 
ce locuință am pus la îndemâna Vulturului Morţii. 

Polițaiul râse singur de această glumă aspră. 

În timpul acesta, Stanislau Rimsky trecea prin groaznice 
chinuri sufletești. Ieri încă, mai nădăjduia să scape, iar 
astăzi vedea că, ceea ce-l așteaptă era o moarte sigură. 
Suferea înspăimântător, mai ales din pricină că, tocmai 
dușmanul său cel mai înverșunat îl aruncase în ghearele 
pieirii. Își dădea seama că acum totul era în zadar. Dacă-l 
duceau în celulele de jos, unde atâţia pieriseră înaintea lui, 
nu mai exista niciun mijloc de scăpare. Iar în timpul 
acesta, Marius Gersot îi va aduce știrea contelui Gorciacov 
și cei doi dușmani de moarte ai săi, vor jubila de 
nenorocirea lui. 

— Vai, Doamne! oftă el, trist. Dacă aș mai putea fi liber 
odată! 

Liber?... Ce nebunie să te gândești la libertate, când în 
stânga, în dreapta, înaintea și în spatele tău pășesc cazaci, 
gata să te culce la pământ, la cea dintâi încercare de fugă, 
chiar dacă ai mai putea să încerci așa ceva, când ești legat 
cobză! 

Vulturul Morţii fusese sortit să facă și el cunoștință cu 
iadul temniţei Dubroului. Celulele destinate criminalilor 
îmbătrâniţi în rele, erau așezate puţin mai jos de suprafaţa 
pământului, așa că, spre a ajunge la ele, trebuia să cobori 

câteva trepte înguste și întunecoase. Din dosul zăbrelelor 
de la uși, ici și colo se ivea câte un chip slab, osos, ca de 
fantomă, în care numai strălucirea înfrigurată a ochilor 
mai dovedea că sălășluiește viaţa. 

Din una din aceste celule se auzeau cuvinte neînţelese, 
urlete fioroase, care se repetau la răstimpuri egale. 

Marius Gersot își întoarse curios capul, în direcţia de 
unde veneau aceste sunete și întrebă: 

— Ce este aceasta? 

— Nimic neobișnuit! Unul din prizonieri a înnebunit 
acum câteva zile. De atunci urlă necontenit. 

Vulturul Morţii se cutremură. 

Aici a trebuit să ajungă el? Aici, în iadul acesta, de unde 
nu mai exista nicio scăpare? 

Îi venea să plângă, dar se stăpâni, căci nu vroia să se 
spună că Vulturul Morţii s-a temut, fie chiar și numai o 
clipă, de soarta care-l aștepta. Nevoia de a plânge, nu 
izvora din teamă, nu izvora din deznădejde. Ea era 
rezultatul încordării nervoase prin care trecuse din clipa 
când își zări dușmanul atât de aproape de el, fără a-i putea 
face nimic, fără a putea răzbuna sângele atâtor martiri ai 
Poloniei, care cursese din pricina acestui mârșav trădător. 

În cele din urmă convoiul ajunse până la celula pe care 
Rutkin i-o hărăzise lui Rimsky. 

Tatăl Sașei scoase la iveală legătura de chei din care luă 
una, cu ajutorul căreia deschise ușa celulei. 

Un cazac ridică felinarul ale cărui raze palide luminară 
slab interiorul. 

Dar razele felinarului erau îndestulătoare spre a lumina 
toată grozăvia ce se desfășura aici înaintea ochilor celor de 
faţă. 

Toţi pereţii celulei fuseseră îmbibaţi de umezeală, iar 
podeaua era o adevărată mlaștină, alcătuită din noroi, 
murdărie și apă. Nu era niciun pat, nicio bancă măcar. 
Dacă prizonierul vroia să se culce, trebuia să se întindă în 

noroiul acela pestilenţial, sau poate, de mai avea putere, să 
se reazeme de zidul din care apa picura fără întrerupere. 

Peretele din dreptul ușii, avea o mică ferestruică 
zăbrelită pe unde pătrundea o lumină foarte slabă și pe 
unde se auzea murmurul și plescăitul necontenit al 
râulețului Dubro. 

— Ce ziceţi de celula aceasta?... întrebă Verșeghin, 
adresându-se lui Gersot. 

— Bună! Nădăjduiesc că de aici nu va mai putea să fugă 
prizonierul nostru! 

— Iar dacă se plictisește, tovarăși își va găsi, câţi vrea! 
zise Verșeghin, cu râsul său batjocoritor. Celulele acestea 
sunt pline de șobolani! 

— În orice caz, cred că n-ar strica, dacă l-am și înlănţui 
de perete! Apoi ar fi bine să pun o sentinelă specială, 
numai pentru el! 

Verșeghin dădu din cap. 

— În orice caz l-aș fi legat de perete. Acum însă... îi voi 
pune și o sentinelă specială, care să n-aibă alt rost decât să 
păzească în fiecare clipă, ca Vulturul Morţii să n-o șteargă 
din închisoare. 

— Foarte bine! Contele Gorciacov va fi foarte mulțumit 
aflând despre măsurile de precauţie pe care le-a luat 
polițaiul Verșeghin și va face un referat favorabil la 
autorităţile în drept, despre felul cum sunt păziţi 
prizonierii din temnița Dubro-ului. 

La un semn al lui Verșeghin, Rimsky fu dus în celula 
aceea înfiorătoare, pe unul din pereţii căreia era întărit un 
lanţ, prevăzut la capăt cu un inel gros de fier, care fu fixat 
de piciorul voinicului. 

Vulturul Morţii îndura cu resemnare această înjosire. 
Ştia că și așa, orice împotrivire, orice crâcnire ar fi fost în 
zadar. 

Verșeghin și Marius Gersot se uitau cu o plăcere 
diabolică la prizonierul încătușat de mâini și de picioare. 

— Petrecere bună, Stanislau Rimsky! strigă, râzând 
batjocoritor, Marius Gersot, părăsind celula a cărei ușă 
grea de fier se închise. Bătrânul Rutkin învârti de două ori 
cheia în broască. 

Pașii se pierdură pe coridor și soarta Vulturului Morţii se 
îndeplinise. 

Stanislau Rimsky rămăsese singur în locul acela mai 
înfiorător decât un iad. 

De pe coridor se auzeau din când în când urletele 
prizonierului înnebunit,  întovărășite de  plescăitul 
neîntrerupt al apelor râuleţului Dubro. 

— Ce se va întâmpla cu mine?... oftă Rimsky cu sufletul 
hărțuit de nesiguranţă. 

Situaţia era cum nici nu se putea mai groaznică. Voinicul 
nu putea să facă mai mult de doi pași, căci mai mult nu se 
întindeau lanţurile cu care fusese întărit de perete. 

Cu toate acestea, gândurile lui nu se frământau decât în 
căutarea unui mijloc de scăpare. 

Își aduse aminte de Sașa. Soţia polițaiului îi făgăduise 
că-l va scăpa. Dar în clipa în care Sașa îi făgăduise să-l 
salveze el era închis în celula de la etaj, de unde era mult 
mai ușor să scape decât din gaura în care tânjea acum. 

De aici orice fugă părea cu neputinţă. Piedicile erau 
nenumărate. Cătușele, zidul neobișnuit de gros al celulei, 
numărul mare al paznicilor... 

Trebuia să renunţe la orice încercare de fugă! 

Cum ar fi vrut să se întindă, fie chiar și pe un mănunchi 
de paie mucegăite, spre a uita în somn, toată cruzimea cu 
care-l lovise soarta! Dar cum să se întindă pe pământul 
acesta mocirlos, ce răspândea un miros înăbușitor? 

Se rezemă de perete și... începu să plângă. 

moarte, căci moartea o înfruntase de nenumărate ori fără 
să se cutremure, dar inima i se sfâșia la gândul că trebuie 
să piară într-un chip atât de mizerabil. 

Și durerea aceasta îl frământa într-un chip atât de 
cumplit, încât încetul cu încetul puterea de rezistenta a 
trupului său începu să lâncezească, să slăbească și 
deodată, i se păru că peretele îi fuge din spate, ca și 
pământul de sub picioare și în clipa următoare, Vulturul 
Morţii începu să alunece mai jos, tot mai jos, până când 
căzu cu totul în mocirlă, unde rămase nemișcat. 

CAPITOLUL 20 
Prieteni credinciosi 

După ce se întoarse din înfiorătoarea celulă, la dorinţa 
lui Marius Gersot, Verșeghin porunci să fie puși la o 
trăsură caii cei mai iuți pe care îi avea orașul, căci 
trădătorul neamului polonez vroia să plece la Varșovia cât 
mai neîntârziat. 

În clipa despărțirii Gersot îi mai atrase atenţia că o fugă 
a Vulturului Morţii ar însemna căderea lui în dizgrație, 
apoi îi strânse mâna poliţaiului din Dubro și trăsura porni. 

Verșeghin se înapoie în odaia sa de lucru, spre a se mai 
gândi puţin la marele eveniment ce se întâmplase la 
închisoarea Dubro-ului. El știa prea bine că guvernul din 
Petrograd pusese un premiu de douăzeci de mii de ruble 
pentru prinderea Vulturului Morţii. 

— Ziua de astăzi este o zi foarte norocoasă, pentru mine! 
mormăi el, frecându-și mâinile, cu mulţumire. Ea nu-mi va 
aduce numai faimă, ci și ceva părăluţe, care nu sunt tocmai 
de disprețuit. 

Își aduse aminte însă că s-ar putea întâmpla ca Marius 
Gersot să ceară ca premiul să-i fie dat lui. În cazul acesta 
Verșeghin era hotărât să lupte cu cea mai mare îndârjire 
pentru dreptul pe care îl credea al său. Căci la urma 
urmelor, meritul prinderii Vulturului Morţii era tot al său, 
fiindcă în clipa, în care Gersot i-a smuls masca lui Rimsky, 
temutul căpitan de bandiți era prizonierul temniţei din 
Dubro. 

Dacă Vulturul Morţii n-ar fi fost prizonierul lui 
Verșeghin, cum ar fi putut Gersot să-l recunoască? Deci, 
lucrul de căpetenie nu era recunoașterea, ci prinderea lui 
Rimsky, căci în timpul cercetărilor era neîndoielnic că și el, 
Verșeghin, ar fi aflat cine este acela care se ascunde sub 
numele lui Gheorghe Ierșin. 

Poliţaiul se duse acasă și neobişnuita lui veselie i se păru 
ciudată Sașei, care-l întrebă: 

— Ce s-a întâmplat, de ești atât de vesel și ce rost are 
forfoteala aceasta din curtea închisorii? Sau poate că ţarul 
îți va face cinstea de a vizita temnița Dubro-ului? 

— S-a întâmplat ceva mai însemnat chiar și de cât o 
vizită a ţarului! zise Verșeghin, înălțându-se mândru. 

— Ce tot spui! 

— L-am prins pe Stanislau Rimsky, Vulturul Morţii! 

Sașa păli și fără îndoială că s-ar fi prăbușit la pământ 
dacă Verșeghin n-o sprijinea la timp. 

— Sașa, ce-i cu tine? întrebă el, îngrijat. 

— Nimic, nimic... M-am speriat doar... că Rimsky... 
Vulturul Morţii... este... este în aceeași casă cu mine! 

Verșeghin începu să râdă. 

— Bine, comoara mea, dar pentru aceasta nu trebuie să- 
ți fie frică! Fi liniștită, căci Rimsky nu mai este în măsură 
să mai facă vreun rău cuiva! E jos, în una din celulele 
inundate, ferecat de zid și sub pază deosebită. De acolo nu 
va mai putea fugi, nici chiar dacă zidurile închisorii s-ar 
prăbuși, căci și atunci, ar fi îngropat sub ele. 

Sașa pălea tot mai mult, dar spre a nu stârni bănuielile 
soțului său, se prefăcu că-i pare bine. 

— Şi ia spune-mi, Verșeghin, cum ai pus mâna pe 
Vulturul Morţii? 

— Închipuiește-ţi, draga mea că, cu prilejul confruntării 
prizonierului cu pădurarul prințesei Fedora Feodorovna, s- 
a dovedit că Gheorghe Ierșin, nu este altul, decât Stanislau 
Rimsky... 

Poliţaiul descrise amănunţit cele petrecute în odaia 
judecătorului de instrucţie, apoi vorbi de viitorul său, pe 
care-l vedea în culori foarte trandafirii: 

— Vei vedea tu, Sașa, că prinderea lui Rimsky va fi 
temelia norocului meu. Cei mari își vor da seama ce om 
iscusit sunt și își vor zice că e păcat, ca un om atât de 
capabil să lâncezească în cuibul acesta din Dubro. Părerea 
mea este că voi fi chemat la Petrograd și mi se va 
încredința comanda închisorii Petropavlovsk... 

Și în vreme ce Verșeghin visa atât de ispititor despre 
viitorul său, Sașa se gândi, amărâtă, că, în asemenea 
împrejurări trebuie să renunţe de a-l mai salva pe 
Stanislau Rimsky. 

Vestea prinderii Vulturului Morţii se răspândi ca fulgerul 
în toată împrejurimea și toată lumea nu mai vorbea decât 
despre cele petrecute la închisoarea din Dubro. 

Verșeghin luă toate măsurile ca strălucita lui faptă să 
ajungă la urechile tuturor. El trimise curieri la toate 
guvernămintele și pe cel dintâi, la guvernul din Petrograd. 

Dar vestea prinderii Vulturului Morţii fu primită de 
oameni cu simțăminte foarte deosebite. Firește că 
autorităţile jubilau de bucurie, dar se și gândeau cu invidie 
la Verșeghin, care izbutise să pună mâna pe temutul 
Rimsky, pe care nici chiar atotputernicul guvernator al 
Varșoviei nu reușise să-l prindă. Și se gândeau cu invidie, 
deoarece știau că pentru prinderea Vulturului Morţii, 
Verșeghin nu numai că punea mâna pe premiul de 
douăzeci de mii de ruble, dar urma să fie și decorat și 
înaintat. 

Împreună cu autorităţile se bucurau și aceia care avea 
motive să se teamă de mânia lui Stanislau Rimsky; dar 
mult mai numeroși erau aceia care plângeau și care se 
rugau lui Dumnezeu să facă vreo minune ca Vulturul Morţii 
să scape din închisoare. Căci numai printr-o minune putea 
cineva să scape din temnița Dubro-ului. 

La Varșovia, contele Gorciacov primi cu o bucurie 
nespusă vestea adusă de Marius Gersot, iar la Petrograd, 
îndată după primirea raportului lui Verșeghin, ministrul de 
interne se duse în audienţă la ţar, spre a-i și aduce la 
cunoștință tatălui tuturor rușilor vestea îmbucurătoare. 

Numele Dubro-ului, a micului orășel de la granița ruso- 
poloneză, ajunsese deodată pe buzele tuturor. Prinderea 
lui Stanislau Rimsky, ridicase deodată faima orășelului. 

Toată lumea vorbea despre marele eveniment, despre 
soarta care-l aștepta pe Vulturul Morţii, despre lovitura 
dată de Verșeghin; și numai în Cuibul Vulturilor vestea 
prinderii lui Rimsky nu pătrunsese încă. 

Credincioșii tovarăşi ai lui Rimsky se gândeau 
necontenit la căpitanul lor, dar nici unuia nu i-ar fi trecut 
prin minte cele petrecute în temniţa din Dubro. 

Dar zilele treceau una după alta și tovarășii Vulturului 
Morţii începură să se neliniștească. 

Căpitanul întârzia cam mult. 

— Trebuie să ne grăbim în ajutorul lui! 

Dar doctorul Leonida se împotrivi: 

— Nu trebuie să vă îngrijoraţi! Aduceţi-vă aminte de 
vorbele căpitanului, pe care ni le-a spus la despărțire: 
Atâta timp cât nu vor afla că, l-au prins pe Stanislau 
Rimsky, în mine, nu mă pândește nicio primejdie. 

— Așa este! întări și Dan Dragomir. Veţi vedea voi că 
într-o bună zi Vulturul Morţii se va ivi din nou în mijlocul 
nostru și atunci chipurile noastre vor deveni iarăși 
zâmbitoare! 

Mai trecură două zile. 

De la plecarea Vulturului Morţii voinicii nu părăsiseră 
încă Cuibul Vulturilor. Acum însă, Dan Dragomir se 
îmbrăcă în veștminte țărănești și se duse la bâlciul 
săptămânal din Rudin, pentru a împrospăta provizia de 
alimente. 

Voinicul român cumpărase aproape tot de ceea ce aveau 
nevoie cei din Cuibul Vulturilor, când deodată luarea 
aminte îi fu atrasă de convorbirea a doi ţărani. 

— Şi ce se va întâmpla cu el? 

— Îţi închipui că nu prea îl vor mângâia și nici nu-i vor 
da să mănânce cu tacâmuri de argint! 

— Dar nu-l pot omori, decât o singură dată! 

— De asta nu va scăpa. După cât am auzit, guvernatorul 
Varșoviei este acela care-l va judeca... 

Acest crâmpei de conversaţie îl făcu pe Dan Dragomir să 
tragă cu urechea mai departe și prefăcându-se că se uită la 
marfa expusă pentru vânzare, asculta cu luare aminte la 
ceea ce vorbeau cei doi ţărani. 

— Vorba zicătoarei - urmă unul din săteni - ulciorul 
merge la fântână, până când se sparge! Şi Rimsky credea 
că niciodată nu va fi prins și iată că, tot a ajuns în temniţa 
Dubro-ului. 

— Şi încă în celula inundată. 

Dan Dragomir se cutremură. 

— L-au aruncat în celula inundată? întrebă mirat celălalt 
țăran. Dar de acolo nu mai e scăpare! 

— Se prea poate ca nici să nu ajungă să se vadă sub 
spânzurătoare, căci celulele inundate sunt atât de 
nesănătoase, încât cred că diavolul îi va lua sufletul 
Vulturului Morţii, mai înainte de judecata contelui 
Gorciacov. 

Dan Dragomir aflase îndeajuns. 

Părăsi târgul săptămânal al Rudinului și alergă, cât îl 
ţineau picioarele, înapoi la Cuibul Vulturilor. 

Ajungând în ascunzătoare, deschise ușa încăperii unde 
erau adunaţi tovarășii săi, cu atâta înfrigurare, încât era s- 
o smulgă din țâţâni. 

Voinicii îl priviră înmărmuriţi și după chipul lui 
contractat își dădură seama îndată că se întâmplase o 
nenorocire. 

— Ce s-a întâmplat? întrebară voinicii, într-un singur 
glas. 

— Căpitanul a fost recunoscut! gâfâi Dan Dragomir. 

O gălăgie de nedescris urmă acestor cuvinte ale 
românului. lIci-colo, câte un strigăt înăbușit, plânsul 
Ludovicăi, înjurături furioase și întrebări înfrigurate se 
amestecau într-un haos infernal. 

După ce se mai liniști puţin înfrigurarea, Dan Dragomir 
le povesti tot ce aflase la bâlciul din Rudin. 

— Bietul nostru căpitan e pierdut! exclamă Severin, 
îndurerat de moarte. Din temniţța Dubroului nu este nicio 
scăpare... Doamne, de ce s-a încăpățânat el să se 
jertfească pentru ţăranul acela! 

— Liniștește-te, Severin! zise doctorul Leonida, care de 
la plecarea căpitanului întruchipa cuminţenia, liniștea 
sufletească și seriozitatea celui arestat. Dacă începem să 
ne bocim, nu vom câștiga nimic. Mai bine să ne sfătuim, să 
vedem cum l-am putea salva pe căpitan. 

Căpitanul Korsakoff se amestecă și el în vorbă. 

— Sufletul meu este cuprins de aceeași îngrijorare, ca și 
sufletul lui Severin. Pe vremea când eram sublocotenent, 
am slujit câteva luni la regimentul de cazaci din Dubro și 
cu acest prilej am cunoscut îndeajuns de bine închisoarea 
în care a fost aruncat căpitanul. 

— Aceasta ne poate fi de folos, strigă doctorul Leonida, 
cu însufleţire. 

— Mă jertfesc cu dragă inimă pentru salvarea Vulturului 
Morţii - răspunse fostul curier al ţarului - trebuie să vă 
spun însă că nu am nicio nădejde de izbândă, căci din 
celulele inundate ale temniţei Dubro-ului nu există 
scăpare! 

— Cu toate acestea, noi ne vom scăpa căpitanul! - 
răsună glasul înflăcărat al lui Dan Dragomir. Dacă va fi 
nevoie, vom ști să ne dăm cea din urmă picătură de sânge 
pentru Vulturul Morţii! 

Cuvintele  înflăcărate ale românului stârniseră și 
entuziasmul celorlalți voinici care strigară ca un singur 
om: 

— Viaţa și sângele nostru pentru Vulturul Morţii! 

După ce strigătele de entuziasm se mai liniștiră, 
Korsakoff luă cuvântul pentru a spune: 

— Entuziasmul nostru este vrednic de toată lauda dar cu 
el nu vom ajunge prea departe. Pentru salvarea căpitanului 
n-avem nevoie de putere și avânt, ci de iscusinţă și 
viclenie. 

— Așa este, căpitane, urmează! zise doctorul Leonida, 
dând din cap. 

— În zadar am căuta să luăm temniţa cu asalt, căci ea 
este supravegheată de paznici numeroși și de o companie 
întreagă de cazaci. De aceea, trebuie să căutăm cu totul o 
altă cale de a-l salva pe Vulturul Morţii. 

— Şi te-ai gândit la ceva, căpitane? întrebă Dan 
Dragomir. 

— Îmi aduc bine aminte de orânduirea temniţei Dubro- 
ului și știu unde sunt așezate celulele mlăștinoase. În una 

din care sărmanul nostru căpitan suferă acum chinuri 
îngrozitoare. În imediata apropiere a aripii acesteia a 
temniţei curge râuleţul Dubro, care cu prilejul topirii 
zăpezilor se umflă așa de tare, încât apa ajunge până la 
pereţii clădirii. Dar au fost cazuri când râuleţul s-a umflat 
atât de mult încât apele lui au pătruns până în celulele 
prizonierilor. Îmi reamintesc foarte bine că, cu prilejul 
marilor inundaţii din anul 1812, toţi prizonierii celulelor 
mlăștinoase au pierit înecându-se în apa ce a năvălit peste 
ei. 

— Groaznic!... exclamă Ludovica. 

— După părerea mea - urmă căpitanul Korsakoff - 
singurul drum, care poate că ne-ar aduce izbânda, duce 
numai peste apele umflate ale râuleţului Dubro. Trecând 
râuleţul, poate că am izbuti să ajungem până la ferestrele 
celulelor, cu toate că paznicii veghează zi și noapte în 
partea aceasta - și să tăiem zăbrelele de fier, spre a ne 
salva căpitanul. 

— Doamne, dacă s-ar putea! exclamă Micislav. 

— Eu cred că acesta este planul cel mai bun! zise și 
doctorul Leonida. 

— Atunci să nu mai pierdem timpul în zadar și să pornim 
îndată la lucru!... strigă Severin, cu înflăcărare. 

— Încet! Încet! zise doctorul Leonida, căutând să-l 
calmeze. Mulţi nu ne putem duce, căci cu cât vom fi mai 
numeroși, cu atât putem fi văzuţi mai ușor și în chipul 
acesta putem primejdui tot planul. 

— Mai mult de doi oameni nu pot merge! zise și 
Korsakoff. 

— Cine să fie acești doi? întrebă doctoral Leonida. 

— Eu! 

— Eu! 

— Eu! se auzi din toate părţile. 

Doctorul Leonida îi liniști, cu o singură ridicare de mână 
și le zise: 

— Am hotărât, dragii mei! Unul voi fi eu, iar al doilea, 
căpitanul Korsakoff, ale cărui cunoștințe despre așezarea 
locului ne vor fi de mare folos! 

— Sunt fericit că mă iei! zise Korsakoff cu sinceră 
bucurie. 

Nimeni nu îndrăzni să se împotrivească voinţei aceluia 
pe care căpitanul îl lăsase locţiitorul său și pentru a nu mai 
pierde niciun ceas în zadar, se ocupară toţi cu facerea 
pregătirilor necesare. 

După sfatul doctorului Leonida, amândoi se îmbrăcară 
ca negustori ambulanți și-și schimbară înfățișarea într- 
atâta încât nimeni nu i-ar mai fi putut recunoaște. 

Fiecare din ei își mai atârnă de gât câte o lădiţă de lemn, 
plină cu feluritele mărfuri cu care umblă de obicei 
negustorii ambulanți: cuțite, bricege, mărgele, butoni, 
pipe, podoabe femeiești și altele. 

Nimănui nu i-ar fi trecut prin minte că lăzile acestea 
aveau fund dublu și că acolo erau ascunse uneltele, de care 
voinicii aveau nevoie pentru salvarea căpitanului lor. 

Şi cei doi negustori ambulanți porniră din Cuibul 
Vulturilor. 

Amândoi ardeau de înfrigurarea însărcinării pe care și-o 
luaseră. Nu se temeau de nimic și porniseră la drum 
hotărâți și având încredere în iscusinţa lor, care trebuia să- 
i ajute, spre a păcăli vigilența paznicilor. 

Spre amiază ei ajunseră la Dubro și se opriră într-un han 
de la marginea orășelului, spre a mânca ceva. 

După masă o luară încet spre celălalt capăt al orașului, 
unde se găsea temuta închisoare. 

Ei ajunseră la ţintă, obosiţi, plini de praf și jucându-și 
rolul cu dibăcie, oferindu-și marfa fiecărui trecător, pe 
care-l întâlneau în cale. 

În faţa porţii închisorii păzeau doi cazaci. Doctorul se 
duse lângă ei și-i vorbi astfel aceluia, care privea mai 
curios spre lădiţa lui cu mărunțișuri. 

— Lasă-mă să intru, tătucă. Știu că înăuntru sunt mulţi 
soldaţi, care ar cumpăra câte ceva din marfa aceasta. 

— Nu se poate! zise cazacul, clătinându-și capul. Fără 
voia domnului comandant nimeni nu poate trece pragul 
închisorii. 

— Tătucă, noi suntem niște bieţi negustori amărâţi, care 
am vrea să câștigăm acolo, câteva copeici, că știm noi că 
nici ostașii nu sunt bogătași și nu vrem să le jupuim pielea. 

Cu aceste cuvinte el căută un briceag frumos, cu 
plăselele de os și i-l arătă cazacului: 

— Uite, tătucă, îţi dau ţie briceagul acesta, dacă ne lași 
să intrăm. Face o rublă și jumătate, e o minune de briceag, 
dar eu ţi-l dau degeaba, ţi-l dau în dar. 

Insă cazacul clătină din cap, cu încăpățânare, și de data 
aceasta. 

— Nu se poate, căci îmi aprind paie în cap dacă vă las să 
intraţi. 

— Dar de ce ţi le-ai aprinde? 

— Verșeghin, ne-a poruncit numai acum câteva zile că 
chiar dacă ar veni ţarul însuși, nici pe el să nu-l las să intre 
fără învoirea lui. Paza este foarte înăsprită, de când 
Vulturul Morţii a ajuns în temniţa Dubro-ului. 

— Acum pricep! zise doctorul Leonida, dând din cap. Dar 
de noi zău că... 

Din spatele porții se auziră copitele unui cal. Cazacul luă 
poziţia de „drepţi”, și strigă la doctorul Leonida, cu glas 
înăbușit: 

— Căraţi-vă de aici! Vine Verșeghin! 

Doctorul Leonida vru să sară la o parte, dar nu mai avu 
timp, căci Verșeghin și ieși pe poartă și zărindu-i pe cei doi 
negustori ambulanți, care se învârteau în jurul intrării, îl 
apucă o mânie neţărmurită. 

— N-o ștergeţi de aici?... Nu știți că nu-i voie să umblaţi 
prin apropierea închisorii? 

— Suntem negustori ambulanți! zise doctorul Leonida, 
cu umilință. 

— Puțin îmi pasă mie ce sunteţi, dar să vă căraţi de aici! 

Și spre a da cuvintelor sale o tărie și mai mare, îi lovi cu 
cravașa de călărie. 

— Iar tu - zise el apoi adresându-se cazacului - dacă nu 
se vor îndepărta, vei trage în ei! Ai înţeles? 

— Înţeles, tătucă! 

După aceea Verșeghin își văzu de drum, iar doctorul 
Leonida și cu Korsakoif socotiră că era mai bine să se 
îndepărteze, căci cazacul și începuse să-i amenințe cu 
pușca. 

Ei porniră spre oraș, vorbind încet unul cu altul. 

— N-am izbutit să pătrundem înăuntru - zise Korsakoff - 
dar nu-i nimic! Diseară vom vedea să ne ducem la 
îndeplinire partea a doua a planului nostru. 

— Măcar aceea de ne ar reuși! oftă doctorul Leonida. 

— Să avem încredere, doctore și să fim dibaci și atunci 
nu se poate să nu izbutim. 


575 


— Mi-ași da eu drag chiar și viața, numai să-l știu scăpat 
din temniţa aceasta înfiorătoare. 

— Acum n-avem ce face - zise Korsakoff - trebuie să 
așteptăm până la noapte. Ai văzut singur cu câtă asprime 
este păzită temniţa. Cu cea mai mare bunăvoință ne-ar fi 
cu neputinţă să-l scăpăm pe căpitan ziua. După ce se va fi 
lăsat noaptea, ne vom apuca să ducem la îndeplinire 
partea cea mai însemnată a planului nostru. 

Doctorul Leonida văzu și el că tovarășul lui are dreptate. 
Se înapoiară deci la Dubro, unde intrară într-o cârciumă, în 
care hotărâră să rămână până când se va înnopta. 

Timpul le trecea foarte greu. Li se părea că ziua aceea 
nu mai avea să se sfârșească niciodată. Și ardeau de dorul 
de a se așeza la lucru, în același timp însă, sufletul le era 
frământat și de bănuială și de întrebarea: Ce va fi dacă nu 
vom izbuti? 

Își dădeau seama prea bine cât de primejdioasă era 
încercarea pe care o făceau. Paznicii închisorii Dubro-ului 
n-au obiceiul să glumească prea mult cu aceia pe care îi 
prind că vor să ajute pe vreun prizonier să fugă. Un 
glonte... și apoi totul se sfârșește. 

Arătătorul ceasornicului ajunse la zece. 

Încetul cu încetul cârciuma se goli şi cei doi negustori 
ambulanți din Rudin socotiră că sosise timpul să pornească 
și ei la drum. 

Plătiră, își adunară marfa, apoi porniră spre râuleţul 
Dubro, făcând un mare ocol. 

Ei poposiră într-un tufiș, unde desfăcură fundul dublu al 
lăzilor lor, de unde luară uneltele aduse: pile, drugi de fier, 
ferestraie pentru tăiat metalele. Ei ascunseră uneltele în 
surtuc, apoi porniră mai departe, ajungând într-un târziu, 
în dreptul clădirii întunecoase a închisorii. 

Căpitanul Korsakoff îl apucă de mână pe doctorul 
Leonida și arătă înainte: 

— Vezi umbrele acelea care se mișcă? 

— Sunt paznicii? 

— Da. 

Doctorul Leonida rămase câteva clipe pe gânduri, apoi 
zise: 

— Dragă Korsakoff, mie mi se pare că, în ceea ce ne 
privește pe noi, paznicii sunt așezați cum nici nu s-ar putea 
mai bine! 

— Nu te înţeleg! 

— Celula lui Rimsky, este așezată jos, la picioarele 
clădirii, iar paznicii se plimbă pe terasa de sus, de unde nu 
prea pot urmări cu privirea... ce se petrece la poalele 
clădirii. 

— Ai dreptate!... zise și Korsakoff. Cu toate acestea, 
trebuie să umblăm cu cea mai mare băgare de seamă. 

— Nu trebuie să-mi mai atragi atenţia, căci și eu știu 
prea bine că este în joc viața noastră. 

Între timp ajunseră în partea dinspre miază-zi a 
închisorii și de aici drumul lor ducea chiar pe ţărmul 
râuleţului. Mai încolo râuleţul se lăţi, valurile repezi se 
izbeau de zidul închisorii și cei doi prieteni credincioși ai 
Vulturului Morţii trebuiră să intre în apă și să se lipească 
de zid, spre a putea merge mai departe. 

Cum Korsakoff prevăzuse că numai astfel se vor putea 
apropia de partea aceasta a închisorii, cei doi voinici 
veniseră în cizme în care nu pătrunde apa. 

Cu toate cizmele lor însă, apa le ajungea până peste 
genunchi, ba adeseori chiar și mai sus. 

În curând ajunseră la partea aceea a închisorii, unde se 
găseau celulele mocirloase. Ferăstruici mici, cu zăbrele de 
fier se înșirau una lângă alta, în dosul fiecăreia din ele 
tânjind câte un biet prizonier, care fără îndoială că visa la 
timpul pe când nu era întemnițat și la soarta nenorocită ce- 
l aștepta în închisoarea aceasta înfiorătoare. 

Doctorul Leonida o luă înainte și lipindu-și faţa de 
fiecare ferastruică, striga înăbușit: 

— Căpitane! N 

La cele două ferestre dintâi, nu primi niciun răspuns. In 
dosul celei de a treia însă, lanțul prizonierului zăngăni și o 
faţă palidă, tristă, se lipi de zăbrele. 

— Rimsky! exclamă doctorul Leonida, înăbușit... 

O mână încătușată se ivi printre gratii și strânse mâna 
doctorului Leonida. 

— Doctore Leonida! zise atunci prizonierul, cu adâncă 
recunoștință. Scumpul meu prieten! Așadar tot aţi venit? 

— Mai încet căpitane! Şi Korsakoff este cu mine. 

— Salută-l în numele meu! 

— Bine că te am găsirt - zise doctorul Leonida, în șoaptă. 
Acum te vom scăpa... 

— Dumnezeu să vă ajute! răspunse Vulturul Morţii. 
Începusem să renunţ la orice nădejde și căutam să mă 
împac cu gândul că va trebui să mor. 

— Cum căpitane, îţi pierduseși nădejdea chiar și în 
prietenii tăi? 

Doctorul Leonida făcu câţiva pași mai la o parte așa că și 
Korsakoff putu să vină la fereastră. 

Korsakoff rămase și el înmărmurit când zări chipul palid 
și suferind al căpitanului. De-abia mai putu recunoaște în 
el pe Vulturul Morţii de pe vremuri. Numai ochii îi mai 
luceau cu vechea strălucire. 

Și mai ales acum, când scăparea era atât de aproape, 
Rimsky strânse cu căldură și mâna lui Korsakoff apoi 
doctorul Leonida zise în șoaptă: 

— Căpitane, acum trebuie să ne așezăm pe lucru! Avem 
în fața noastră o noapte întreagă. Cred că, până să se 
ivească zorile, vom fi gata și tu vei fi iarăși liber... 

— Să te audă Dumnezeu! 

Voinicii scoaseră la iveală uneltele, cu care veniseră. 

— Trebuie să ne împărțim lucrul!... zise doctorul 
Leonida. Căpitane, ţine fierăstrăul acesta și cu mâna 
rămasă liberă, caută să-ţi tai cătușele. Până atunci, 
Korsakoff și cu mine vom căuta să pilim zăbrelele. 

Tânărul doctor îi întinse lui Rimsky fierăstrăul de metal, 
iar el și cu căpitanul Korsakoff se așezară să pilească 
gratiile de fier ale ferestrei. 

Era o muncă grea, obositoare, mai ales că în fiecare 
clipă trebuia să bage de seamă să nu facă zgomot și să se 
uite, dacă nu au fost observați de paznici. În privinţa 
zgomotului aveau noroc, din două motive: pe deoparte 
fiindcă paznicii erau departe, iar pe de alta, fiindcă 
plescăitul râuleţului acoperea zgomotul făcut de pilele lor. 

Dar munca cea mai grea căzuse tot asupra lui Rimsky, 
deoarece el nu putea lucra decât numai cu mâna stângă, 
căci dreapta îi fusese încătușată de picior așa că de-abia 
putea să și-o miște. Afară de aceasta, el trebuia să lucreze 
și mult mai încet, spre a nu fi auzit de paznicii de pe 
coridor, care de obicei nu dispreţuiau vodca și aţipeau 
liniștiți, știind că din celulele mocirloase nu există scăpare. 

Cu toate acestea, dacă vreunul prindea de veste, despre 
ceea ce se petrecea în celulă, atunci totul era pierdut. 

Orologiul din turnul închisorii din Dubro bătu ceasurile 
douăsprezece. 

Căpitanul Korsakoff și cu doctorul Leonida sufereau și ei 
grozav, fiindcă de mai bine de un ceas și jumătate stăteau 
cu picioarele în apa rece și furioasă a râuleţului și cu toate 
cizmele lor impermeabile, frigul îi pătrunsese până la oase 
și pe frunţi nădușeala li se adunase în broboane. 

Dar în clipa, în care tăiară două gratii, uitară de orice 
durere trupească și căutară să le îndoaie, spre a face liber 
drumul în celulă. 

Munca aceasta căzu în sarcina lui Korsakoff, care, 
mulțumită puterii lui de taur, îndoi una din gratii, apoi se 
așeză s-o îndoaie și pe a doua. Doctorul Leonida însă îl 
opri. 

— Odihnește-te puțin! 

În urmă se aplecă pe fereastră în celulă și îl întrebă: 

— Cum stai căpitane? 

— Merge foarte greu! răspunse Rimsky, cu glasul sfârșit. 
Lanţul e tare gros, iar eu nu prea sunt îndemânatic cu 
mâna stângă. 

Doctorul Leonida băgă de seamă că gaura făcută în 
gratii era îndeajuns de mare, ca să poată trece prin ea și 
zise: 

— Nu deznădăjdui, căpitane. Viu și eu și ne vom așeza 
pe lucru cu puteri unite. 

După aceea se întoarse spre Korsakoff. 

— Korsakoff, ajută-mă să mă ridic până la fereastră. 
Slavă Domnului că sunt destul de slab ca să pot trece prin 
deschizătura făcută. Ajuns înăuntru îi voi ajuta căpitanului 
să-și pilească lanţul. În timpul acesta tu caută să îndoi și 
cealaltă gratie, ca să poată trece prin fereastră și 
căpitanul. 

Căpitanul Korsakoff îl ridică pe doctorul Leonida ca pe o 
jucărie și trupul tânărului doctor trecu prin fereastră, e 
drept, cu multă greutate. 

Doctorul Leonida îl îmbrăţișă pe Rimsky și exclamă, 
adânc mișcat: 

— Scumpul, scumpul nostru căpitan, mulţumesc lui 
Dumnezeu că te-am mai putut revedea! 

Tânărul doctor simţi două lacrimi care căzură pe mâinile 
sale. Erau lacrimile de bucurie ale Vulturului Mortii. 

După aceea se așeză pe lucru cu o înfrigurare și mai 
mare. În vreme ce Rimsky urma să taie placa de fier care-i 
încătușa mâna dreaptă, doctorul Leonida începu să 
pilească lanţurile de la picioare. 

Intre timp el îi povesti căpitanului tot ceea ce se 
petrecuse de la plecarea lui din Cuibul Vulturilor, iar apoi 
îl întrebă, cine și cum l-a recunoscut. 

La rândul său, Rimsky istorisi confruntarea cu 
pădurarul, care nu fusese altul, decât Marius Gersot. 

La auzul numelui trădătorului, pumnii doctorului 
Leonida se încleștară și un groaznic blestem răsună în 
celula mlăștinoasă. 

— De atunci sufăr aici, fără nicio nădejde de scăpare! își 
încheie Vulturul Morţii povestirea. 

— Acum însă, nu trebuie să mai fi îngrijorat căpitane, 
căci scăparea este aproape! 

În timpul acesta Korsakoff îndoi și a doua gratie și într- 
adevăr acum nu mai lipsea altceva decât ca și lanţurile 
căpitanului să fie tăiate. 

— Ai răbdare, căpitane! îl îmbărbăta doctorul Leonida pe 
Rimsky. Lucrul merge greu, dar sigur. În curând va fi gata 
și atunci putem să pornim înapoi spre Cuibul Vulturilor, 
unde... 

În clipa aceea liniștea nopţii fu sfâșiată de o 
împușcătură. 

Doctorul Leonida scăpă pila din mână, iar Rimsky tresări 
atât de tare încât lanţurile zăngăniră. 


581 


Cei doi bărbaţi din celulă se priviră și în ochii fiecăruia 
se putea citi întrebarea înfrigurată: 

— Ce s-a întâmplat? 

Împușcătura fu urmată de o a doua. 

Doctorul Leonida sări speriat la fereastră, tocmai la 
timp, spre a vedea soarta tristă, pe care destinul i-o 
pregătise căpitanului Korsakoff. 

Unul din paznici zărise trupul lipit de zid al lui Korsakoff 
și trăsese asupra lui. 

Cel dintâi glonte dădu greș, al doilea însă nimeri și 
viteazul tovarăș al Vulturului Morţii se prăbuși însângerat 
în apa furioasă a rde 


Doctorul Leonida de- abia se > putu stăpâni « să nu a strige de 
durere și poate că tot nu ar fi izbutit să se oprească la 
timp, dacă nu observa la lumina lunii, buzele dureros 
strânse ale iui Korsakoff, care chiar și în această clipă 
tragică, se stăpâni să nu tipe, spre a nu-și trăda tovarășul 
care lucra în celulă. 

Tânărul doctor sări înapoi de la fereastră și auzi glasul 
șoptit al lui Rimsky: 

— Vorbește! 

Doctorul Leonida se aplecă la urechea căpitanului și-i 
spuse în șoaptă, ce se întâmplase: 

— Totul s-a sfârșit!... Korsakoff a fost observat! 

— Şi? 

— L-au împușcat! 

— Dumnezeule! Din pricina mea a trebuit să moară! 

— Ce ne facem acum? 

— Ce se va întâmpla cu tine? 

— Trebuie să fug! Dar cum? 

— Cum vei ști, numai pleacă!... Nu încape nicio îndoială 
că acum vor veni în celula mea și dacă te prind aici... s-a 
sfârșit cu tine! 

În celulă pătrunseră într-adevăr zgomote de pași, care 
alergau în toate direcţiile, cuvinte încrucișate și porunci 
date cu voce tunătoare. 

Doctorul Leonida luă mâna lui Rimsky și o strânse cu 
căldură. 

— Nu deznădăjdui căpitane! Noi nu te părăsim și ne vom 
gândi la tine! 

— Doctore Leonida! 

— Te vom scăpa, chiar dacă ar trebui să pierim cu toţii. 

— Bunul meu prieten! 

— Mă duc!... Dumnezeu să fie cu tine, căpitane! 

Doctorul Leonida nu se temea de primejdie și de aceea, 
simțind grija care se strecurase în inima lai Rimsky din 
pricina lui, îi zise fără a-l mai lăsa să vorbească: 

— De mine să nu te temi! Am scăpat eu și din încurcături 
mai grele! Şi apoi, nu e tot una? Ori mor aici, ori în 
mijlocul bătăliei, nu e tot la fel? Dacă-mi va fi scris să mor, 
orice precauţie este în zadar! 

Trupul lui mlădios se avântă pe fereastră, se strecură 
prin deschizătura făcută în gratii și picioarele-i intrară în 
apa rece a Dubro-ului. Un simţământ de groază îl 

stăpânea, gândindu-se că în fiecare clipă putea să răsune o 
a treia, detunătură și atunci îl urma pe căpitanul Korsakoff 
pe lumea cealaltă. 

El mai auzi cum ușa celulei lui Rimsky se deschise cu 
zgomot și pe semne că pila uitată de el acolo fusese găsită, 
căci o voce, în care-l recunoscu pe Verșeghin, începu să 
urle: 

— Dar bine, aici a umblat cineva! Gratiile de fier ale 
ferestrei îndoite... Vor fi fost doi... După el!... Să se 
cerceteze ţărmul Dubro-ului și toată împrejurimea... Viu 
sau mort, să-mi aduceţi aici pe tovarășul ticălosului... 

Doctorul Leonida își dădu seama că nu era decât un 
singur mijloc de scăpare. 

Se vâri în apă și încercă să înoate mai mult pe sub apă. 
El înotă împotriva curentului, fiindcă își dădu seamă că 
urmăritorii nu puteau veni decât din josul Dubro-ului și 
până la sosirea lor poate că găsea vreun loc spre a se 
ascunde. 

Peste câteva clipe ieși din apă, udat până la piele și se 
uită nehotărât în jurul său. În jos, la o depărtare de câteva 
sute de pași se și iviseră felinarele cazacilor, care în câteva 
minute puteau să ajungă până la el și atunci era pierdut. 

Bietul doctor se lipi de zidul închisorii și se furișă tot mai 
sus, uitându-se neîntrerupt la punctele acelea luminoase, 
care se făceau tot mai mari, ceea ce însemna că purtătorii 
lor se apropiau tot mai mult de locul unde se găsea el. 

Și mergând tot așa, de-a-ndăratelea, deodată dădu peste 
o ușă. 

Era ieșirea de din dos a temniţei din Dubro. 

Doctorul Leonida apăsă pe clanţă, dar aceasta rezistă. 

Atunci își aduse aminte că avea la el toate uneltele 
necesare spre a sparge o ușă. Dacă izbutea să deschidă 
poarta și să ajungă în curtea închisorii, atunci era scăpat, 
căci până se sfârșea urmărirea se putea ascunde undeva, 
pe acolo. Îl vor căuta peste tot, nimănui însă nu-i va trece 

prin minte să-l dibuiască în curtea închisorii, căci nimeni 

Apoi, după ce se va fi sfârșit cu urmărirea, prin poarta 
aceasta putea să scape cu ușurință și să se înapoieze la 
tovarășii săi din Cuibul Vulturilor. 

De aceea nu mai pierdu nicio clipă în zadar. 

Scoase uneltele din buzunar și adunându-și toate 
puterile, încercă să spargă broasca. 

Soarta îl favoriză, făcându-l să mai câștige puţin timp. 
Cazacii dădură în apă peste cadavrul adus de curent al lui 
Korsakoff și Verșeghin le porunci ostașilor să scoată trupul 
mortului la țărm, spre a putea stabili identitatea 
tovarășului Vulturului Morţii. 

In timpul acesta doctorul Leonida lacra cu deznădejde și 
în curând un oftat ușurător îi ieși din piept. 

Izbutise să spargă broasca. Poarta se deschise, iar el se 
furișă încet prin ea, închizând-o cu băgare de seamă în 
urma sa. 

Spre marea lui mirare văzu că nu ajunsese în curtea 
temniţei, ci într-o grădină foarte bine îngrijită, plină cu 
flori și boschete. În partea din faţă a grădinii se afla o 
locuinţă, care părea rânduită cu mult gust. 

Doctorul Leonida bănui îndată care putea să fie 
adevărul. 

— Dacă nu mă înșel, am nimerit chiar la locuinţa lui 
Verșeghin! Bun adăpost! Cred că aici voi fi căutat cel mai 
puţin! 

El se retrase iute în dosul unui boschet mai des, 
așteptând cu inima tremurândă desfășurarea 
evenimentelor. Zidul gros al închisorii îl împiedică să audă 
alt zgomot, afară de plescăitul uniform al râuleţului. 

Doctorul Leonida trăi poate clipele cele mai groaznice 
ale vieţii sale. 

Pe de o parte sufletul îi era torturat da tragicul sfârșit al 
căpitanului Korsakoff și de neizbânda scăpării lui Rimsky, 
pe de altă pare îl neliniștea situaţia primejdioasă în care se 
afla și la care se mai adăuga și faptul că tremura ca varga, 
din pricina hainelor ude, care se lipiseră de trupul lui, ca 
un veștmânt de gheaţă. 

Se părea însă că chinurile acestea nu erau singurele pe 
care i le hărăzise soarta în ziua aceea, căci clipa următoare 
îi mai rezervă și alte surprize neplăcute. 

Ușa locuinţei lui Verșeghin, care dădea în grădină, se 
deschise încet și o făptură omenească se strecură prin ea. 
Trupul îi era învăluit într-o mantie neagră, în mână ţinea 
un pistol și la razele felinarului care cădeau asupra lui, 
doctorului Leonida i se păru că ar fi un cazac, sau un 
paznic al închisorii. 

Inima i se strânse și un fior de gheaţă îi străbătu corpul 
la gândul că paznicul acesta îl căuta pe el. Nu se temea de 
moarte, căci pentru Rimsky și-ar fi jertfit și viaţa, cu dragă 
inimă, dar se gândea că, dacă și el va avea aceeași soartă 
ca și Korsakoff, atunci nu va mai fi nimeni care să ducă la 
Cuibul Vulturilor vestea despre cele întâmplate. 

Lumina felinarului se apropia tot mai mult și parcă ar fi 
fost văzut, unde se ascunsese, căci umbra aceea întunecată 
venea de-a dreptul spre boschetul în care se ghemuise 
bietul doctor, a cărui faţă fu luminată peste câteva clipe de 
razele felinarului. 

Mâna cu pistolul se ridică și ţeava armei se îndreptă 
amenințătoare spre capul doctorului Leonida. 

— Îndurare! strigă doctorul Leonida. 

La strigătul lui de groază răspunse o voce femeiască, 
șoptită: 

— Cine ești? Ai vrut să-l scapi pe Rimsky? 

Doctorul Leonida rămase foarte uimit. Mantaua neagră 
se desfăcu și în faţa ochilor voinicului se ivi făptura unei 
femei de o rară frumuseţe. Întâmplarea aceasta îl ului atât 
de mult, încât nici nu știu ce să răspundă. 

— Vorbește, nenorocitule! zise femeia din nou. Eu sunt o 
prietenă credincioasă de a Vulturului Morţii, așa că de 
mine nu trebuie să te temi. 

Felul în care îi vorbea femeia aceasta îi inspira, 
încredere doctorului Leonida, așa că el mărturisi adevărul: 
— Așa este, doamna mea. Am vrut să-l scap pe Rimsky! 

— Şi? 

— N-am izbutit! 

— Te-au observat? 

— Tovarășul meu a fost văzu... 

— Ce s-a întâmplat cu el? 

— L-au împușcat! 

— Groaznic! Și d-ta? 

— M-am refugiat până aici... dar pot fi găsit în orice 
clipă. 

— Şi în ce hal ești! 

— Am trecut prin apă. 

— De neînchipuit! 

— Numai de l-am putea scăpa pe Vulturul Morţii! Restul 
n-are nicio însemnătate! 

— Bine, dar aici nu poţi rămâne! Se prea poate ca ostașii 
și paznicii să te caute și pe aici și dacă te găsesc... 

— Ce să fac? 

— Ai încredere în mine! Te voi scăpa eu! zise Sașa, 
luându-l de mână. 

— Cum aș putea să vă arăt recunoștința mea, pentru 
această bunătate?... exclamă doctorul Leonida, fericit că 
găsise un ocrotitor. 

— Dacă ești prietenul lui Rimsky, atunci nu trebuie să-mi 
arăţi nicio recunoștință, căci prin aceasta îi fac un serviciu 
Vulturului Morţii. 

— Sunt încredinţat că el va ști să vă mulțumească! 

— Acum vino! Nu trebuie să mai rămâi aici nicio singură 
clipă! zise Sașa, cu înfrigurare. 

— Unde mă duceţi? 

— Te voi ascunde în pivniţă, unde nimeni nu te va putea 
căuta! 

În clipa aceea pătrunseră în grădină strigătele cazacilor 
care cercetau râuleţul. 

— Iute, iute! șopti Sașa, speriată. Se întorc! 

Sașa îl apucă de mână pe tânărul doctor, cu și mai mare 
înfrigurare și-l târi aproape după ea, până în marea pivniţă 
a lui Verșeghin unde butoaiele de felurite mărimi, erau 
așezate unele peste altele. În unul era vin, în altul vodcă, în 
al treilea erau aruncate fel de fel de unelte. 

Afară de aceasta în pivniţă mai era păstrat un adevărat 
depozit de alimente: cârnaţi afumaţi, slănină, şuncă și 
altele. 

— Stai aici, liniștit, îi zise Sașa peste câteva minute mă 
voi înapoia. 

Cu aceste cuvinte și porni pe trepte în sus. Rămas 
singur, doctorul Leonida se uită prin pivniţă. Pereţii groși îl 
mai liniștiră, dar suferea grozav din pricina frigului. 

Aștepta cu nerăbdare întoarcerea misterioasei femei, 
care venise să-l scape în clipa cea mai primejdioasă. 

Doctorul Leonida nu putea să-și închipuie, cine era 
femeia aceasta. 

Peste câteva minute se auzi un zgomot de pași și îndată 
după aceea se ivi Sașa, aducând cu sine un rând de 
veștminte uscate, o șubă caldă și o sticlă. 

— Iute, îmbracă hainele aceste, zise ea, întinzând 
voinicului tot ceea ce adusese, și vâră-te în șubă, să nu 
răcești... Ti-am adus și puţină vodcă să te încălzești! 

Doctorul Leonida nu aștepta să fie îmbiat de două ori. El 
trase un gât bun din sticlă, iar când își mai puse și bunda 
pe umeri, i se păru că se naște la o nouă viaţă, atât de iute 
îi trecu frigul ce-l chinuise până atunci. 

Femeia se așeză pe o bancă și-i povesti în ce chip îl 
cunoscuse pe Stanislau Rimsky. 

— Nu trebuie să te miri, îi zise ea, dacă vei afla că sunt 
soţia lui Verșeghin! 

Cu toată prevestirea aceasta, doctorul Leonida tot 
rămase uluit. 

— Soţia lui Verșeghin și binevoitoarea Vulturului Morţii? 
exclamă el? 

— Îl cunosc de mult pe Rimsky! răspunse Sașa și povesti 
întâlnirea de la balul studenţesc din Lemberg, precum și 
încercarea neizbutită de a-l ajuta pe Rimsky să fugă, 
îmbrăcat în hainele de ofiţer de cazac ale lui Verșeghin. Cu 
acest prilej doctorul Leonida află că Sașa hotărâse să 
repete încercarea peste două zile, când deodată, surveni 
demascarea. 

— De îndată ce au aflat cine este acela care se ascunde 
sub numele lui Gheorghe lerșin, au luat măsurile cele mai 
aspre, din celula de la etaj l-au aruncat în iadul celulei 
mocirloase, l-au înlănțuit de perete, așa că orice încercare 
a mea de a-i mai veni în ajutor, ar fi rămas zadarnică! 

Doctorul Leonida se aplecă și sărută mâna Sașei. 

— Doamna mea, dv. aţi fost îngerul păzitor al Vulturului 
Morţii! Ingăduiţi-mi, să vă mulțumesc pentru bunătatea pe 

care aţi avut-o faţă de Stanislau Rimsky, în numele tuturor 
prietenilor săi! 

— Voi face tot ce-mi va sta în putinţă - și de acum înainte 
- răspunse Sașa - spre a-i veni în ajutor și spre a-l vedea 
scăpat din temnița Dubro-ului. 

— Şi ce credeţi că s-ar putea face, doamna mea? întrebă 
doctorul Leonida. Oricât, dv. sunteţi mai familiarizată cu 
împrejurările și starea lucrurilor de aici, așa că sunteţi mai 
în măsură să știți ce ne este îngăduit să încercăm, fără a 
ne expune să fim descoperiţi! 

— Deocamdată nu poţi face altceva decât să te 
odihnești! În privința aceasta ești la adăpost sigur, fiindcă 
cheia este veșnic la mine. Dormi, odihnește-te, după 
frământările și zbuciumul din noaptea aceasta, pentru ca 
mâine să putem încerca salvarea iubitului nostru prieten, 
cu puteri noi și cu mai mulţi sorți de izbândă... 

Cu aceste cuvinte Sașa își luă rămas bun. Ea se grăbea 
să ajungă cât mai iute în dormitor, unde Verșeghin se 
putea înapoia în orice clipă, întorcându-se din urmărire. 

Doctorul Leonida adormi cu încredințarea că găsise un 
tovarăș de neprețţuit în soţia lui Verșeghin și în sufletul lui 
începu să licărească din nou nădejdea că va izbuti să-l 
scape pe Vulturul Morţii din închisoare... 

CAPITOLUL 21 
Traâdarea 


Sașa petrecu o noapte foarte neliniștită. Ea vedea 
necontenit înaintea ochilor săi trupul istovit al Vulturului 
Morţii, tânjind în înfiorătoarea celulă mocirloasă, apoi auzi 
din nou detunăturile de pușcă, detunături care o făcură să- 
și dea seama ca în închisoare se petrecuse ceva neobișnuit. 

Ea revăzu în vis scena aceea, când ducându-se la 
fereastră, zări o umbră furișându-se în grădină și apoi 
pitindu-se după un boschet. Mai trăi înc-odată și clipa când 
a pornit cu pistolul în mână, prin grădină, spre a vedea 
cine era acest vizitator nocturn și auzi din nou glasul 
implorator al necunoscutului, care cerea îndurare... 

Dar tot atât de neliniștită fu și noaptea lui Verșeghin, 
care de-abia acum își dăduse seama cât de bine trebuie să 
fie organizată banda Vulturului Morţii, dacă tovarășii lui nu 
s-au sfiit să încerce, ceea ce până atunci era socotit ca 
fiind ceva cu totul cu neputinţă și voiseră să-l facă pe 
Rimsky să evadeze din temniţa Dubro-ului. 

De data aceasta izbutise să împiedice evadarea, dar 
Verșeghin se cutremură gândindu-se ce ar fi însemnat 
pentru el, dacă tovarășii Vulturului Morţii izbuteau să-și 
scape căpitanul. 

Pe cât de mare este cinstea și meritul de a-l fi prins pe 
Vulturul Morţii, pe care nu putuse să pună mâna, nici chiar 
atotputernicul conte Gorciacov, pe atât de mare ar fi 
rușinea de a-l lăsa pe prizonier să-i scape din mâini. 

În noaptea aceea își dădu seama Verșeghin, pentru 
prima oară, de marea răspundere care apăsa pe umerii lui. 
Până acum temniţa din Dubro neadăpostind decât vinovaţi 
nu prea însemnați pentru lume, răspunderea lui era 
normală, adică, cu nimic mai mare, decât a celorlalţi 
comandanţi de închisoare. Astăzi însă, când privirile 
întregii Rusii erau îndreptate înspre temniţa orășelului 
Dubro, devenită și mai celebră acum din pricina prinderii 
atât de temutului Vultur al Morţii, astăzi răspunderea lui 
era înzecită și trebuia să ia toate măsurile de a înăbuși 
încă în fașă... orice încercare de evadare a lui Rimsky. 

Și grija lui era atât de mare, încât se sculă pentru a doua 
oară din pat și se încredinţă cu ochii lui că paznicii din faţa 
celulei lui Stanislau Rimsky fuseseră dublaţi, așa după cum 
poruncise el. 

A doua zi de dimineaţă, când se sculă, îi povesti și Sașei, 
cele petrecute în noaptea aceea. 

Firește că Sașa se prefăcu, ca și când habar n-ar avea 
despre cele întâmplate și se arătă foarte mirată de 
îndrăzneala tovarășilor lui Rimsky. 

În realitate însă, întâmplările din noaptea trecută 
lăsaseră urme adânci în sufletul ei. Toată dimineaţa fu 
neliniștită și nervii și-i vărsă asupra Natașcăi, servitoarea 
ei, cu care nu se prea putea împăca și pe care o dădu afară 
din slujbă, spunându-i să plece, chiar de săptămâna 
viitoare. 

Și la masă, Verșeghin nu vorbi decât despre Rimsky. 

— Mare noroc, draga mea - îi zise el Sașei - că am izbutit 
să împiedicăm fuga Vulturului Morţii! 

— De ce-ţi pare atât de bine? 

— Bine Sașa, dar nu-ţi dai seama că dacă Vulturul Morţii 
fugea din închisoare, atunci se ducea dracului și premiul 
de douăzeci de mii de ruble și înaintarea și decorare și 
total? În chipul acesta însă, meritul meu a crescut, 
deoarece pot dovedi cu câtă vigilenţă veghez asupra lui 
Stanislau Rimsky. 

— Şi cine este tovarășul Vulturului Morţii, pe care l-aţi 
împușcat? întrebă Sașa. l-aţi stabilit identitatea? 

— Din păcate nu! Și când te gândești că, dacă aflam cine 
este, poate că puneam mâna pe întreaga bandă și atunci 
scăpam de veșnica teamă că, poate că tovarășii blestemaţi 
ai lui Rimsky, tot vor izbuti, cine știe cum, să-și scape 
căpetenia din temniţă. 

— Şi de ce n-aţi putut să-i stabiliți identitatea? întrebă 
Sașa mai departe, voind să știe totul spre a-i putea da 
amănunte doctorului Leonida. 

— Fiindcă glontele l-a nimerit drept în frunte și i-a 
sfârtecat partea de sus a feţei, atât de groaznic, încât 
chipul mortului nu mai poate fi recunoscut. 

De îndată ce sfârși masa, Verșeghin se înapoie în biroul 
său, iar Sașa se trânti puţin, spre a se mai odihni, după 
întâmplările  zbuciumate ale acelei nopţi. Natașca, 
servitoarea, se folosi de aceasta spre a se furișa până în 
curte, unde-l căută pe Stipko, vizitiul lui Verșeghin. 

— Natașca, dar ce vânt te aduce la mine, la o oră atât de 
neobișnuită? întrebă vizitiul, foarte mirat. 

— Închipuiește-ţi, Stipko, m-am certat cu cucoana! 

— Păi asta nu-i nicio nenorocire! 

— Cum să nu fie! 

— Nu-ţi face rău, din pricina asta, Natașca. Te-ai mai 
certat tu și până acum cu ea și te vei mai certa și de acum 
înainte! Nu este nici pentru prima și nici pentru cea din 
urmă oară! 

— Da, dar de data aceasta cucoana m-a dat afară! 

— Şi din pricina aceasta ești supărată? 

— Nu-mi pasă de slujbă, Stipko, dar mă gândesc că dacă 
plec de aici, nu te mai pot vedea pe tine! 

— Nu te amări, Natașca! Indrăgostiţii știu să se 
găsească, chiar dacă i-ar despărți șapte ţări și șapte mări. 
Și apoi, se poate întâmpla ca totul să se întoarcă spre bine. 
Poate că Verșeghin, sau chiar și cucoana să se mai 
răzgândească și să-ţi spună să rămâi. 


593 


— Dar măcar de m-aș putea răzbuna! exclama fata, în 
vreme ce ochii ei aruncau scântei de ură. 

Dar Stipko căută s-o liniștească. 

— Nu la răzbunare să te gândești, Natașca, ci că diseară 
ne întâlnim din nou acolo, unde ne am întâlnit ieri! 

— În pivniţă? 

— Acolo. E locul cel mai bun, Natașca, acolo nu ne 
tulbură nimeni! 

— Bine, Stipko, voi veni! 

Vizitiul sărută fata, care se întoarse iute la locuinţa 
stăpânilor săi, unde așteptă cu nerăbdare să se lase 
noaptea, când urma să se întâlnească din nou cu iubitul 
său. 

Deșteptându-se, doctorul Leonida nu putu să-și dea 
seama, cât dormise. Jur-împrejurul lui era întuneric beznă, 
așa că nu putu nici măcar să-și dea seama, dacă se 
luminase de ziuă, sau mai era tot noapte. 

Strănuta grozav, dar numai cu atâta se alesese după 
noaptea aceea memorabilă. De-abia acum își dădea el 
seama, ce noroc fusese pentru el soţia lui Verșeghin. 

Ca medic, el știa prea bine că s-ar fi prăpădit, fără nicio 
îndoială, dacă ar fi petrecut noaptea în aer liber, cu hainele 
acelea ude pe el. 

Somnul îndelungat îi reîmprospătă puterile, dar îi și 
pricinui o foame de lup. Astâmpărarea foamei însă, nu era 
o problemă, căci pivnița lui Verșeghin era plină cu 
alimente, din care tânărul doctor și mancă cu poftă, 
udându-le chiar și cu vin, supt de-a dreptul de la cana. 

Dar după ce se ospătă, i se păru că timpul trece foarte 
încet și începu să se neliniștească. Mintea îi era frământată 
de gândurile cele mai felurite. Dacă Sașa îl lăsa baltă și nu 
mai venea să-l scoată de acolo? Dacă îl va fi văzut cineva și 
acum Verșeghin îi ridică spânzurătoarea, spre a-l duce din 
pivniţă de a dreptul la furcă? Dacă Sașa nu era decât o 
trădătoare și-l ţinea în pivniţă, până la osândirea lui 
Rimsky, numai spre a-l împiedica de a mai veni în ajutorul 


594 


căpitanului său? Dar oare nu era o prostie să se gândească 
la asemenea posibilităţi, când văzuse înflăcărarea cu care 
îi vorbise Sașa despre Rimsky,? Nu, era cu neputinţă ca 
femeia aceasta să mintă! 

Frământându-și creierul cu asemenea întrebări, la care 
răspundea el însuși, îndată, doctorul Leonida trăi clipe de 
groaznică așteptare, fiecare secundă părându-i-se un veac, 
fiecare zgomot, pârându-i-se o trădare, sau mântuirea. 

În sfârșit, într-un târziu auzi cheia învârtindu-se în 
broască și ușa pivniţei se deschise încet. 

Doctorul Leonida se gândi că s-ar putea întâmpla ca nu 
Sașa să fie aceea care intra atunci în pivniţă și spre a fi 
mai sigur se ascunse după un butoi. Clipa următoare însă îl 
liniști, deoarece uitându-se pe furiș din ascunzătoarea sa, 
observă că soţia lui Verșeghin coborâse în pivniţă și ieșind 
de după butoi se grăbi întru întâmpinarea ei. 

— De când vă aștept! 

— Nu te supăra că n-am venit până acum - se scuză Sașa 
- dar n-am putut să viu! 

— Mi-am închipuit! 

— Sau se întâmpla să fie Verșeghin lângă mine, sau 
trebuia să mă feresc de cei din casă, spre a nu stârni 
bănuieli, așa că a trebuit să aștept până când mi s-a oferit 
momentul favorabil. 

— Sunt mulțumit că vă văd și acum! 

— lar eu aș fi mulţumită dacă l-aș ști pe Rimsky în 
libertate. 

— Cât sunteţi de bună, doamnă! 

— Din nenorocire însă, noi piedici s-au îngrămădit în faţa 
fugii sale! 

Doctorul Leonida tresări. Un nor îi întunecă faţa și 
întrebă îngrijorat: 

— Ce piedici? 

— Cred că-ţi dai seama și d-ta că, era firesc ca după 
încercarea neizbutită de evadare să se ia măsurile cele mai 
severe ca o asemenea încercare să nu se mai poată repeta. 

Așa că, în împrejurările de față, evadarea prizonierului 
pare cu totul cu neputinţă. 

— Dar atunci ce e de făcut? 

— Verșeghin mi-a vorbit cu o mânie de nedescris despre 
această încercare de fugă, care, dacă ar fi izbutit ar fi 
însemnat nimicirea tuturor planurilor sale de viitor. De 
altfel oricine își poate explica această mânie, căci este știut 
că pentru prinderea lui Rimsky îl așteaptă un premiu 
destul de însemnat, precum și înaintarea. Dacă scapă din 
mână prizonierul, atunci a scăpat și premiul și decorarea și 
înaintarea. Vezi deci că, chiar și interesele lui personale îl 
fac pe Verșeghin să ia toate măsurile ca Vulturul Morţii să 
nu poată evada. 

— E groaznic! 

— Sfătuiește-mă, cum l-am putea scăpa? Arată-mi 
drumul și eu sunt gata să-l urmez, cu orice sacrificiu! 

— Doamnă, niciodată nu voi putea uita bunătatea 
sufletului dv. și vă făgăduiesc că nici prietenii mei nu o vor 
uita cândva. În privinţa sfatului însă și eu sunt cu 
desăvârșire dezorientat! 

Urmă o tăcere adâncă, o tăcere dureros de apăsătoare, 
pe care o rupse tot doctorul Leonida. 

— La cine este cheia celulei? 

— La Verșeghin! răspunse Sașa. 

— Dacă nu mă înșel și cătușele de la picioarele lui 
Rimsky se deschid tot cu cheia? 

— Da. 

— Şi cheia aceasta este tot la Verșeghin? 

— Așa mi se pare. 

Doctorul Leonida rămase câteva clipe pe gânduri, apoi, 
apropiindu-se mai mult de Sașa, o întrebă: 

— Şi nu există nicio posibilitate de a pune mâna pe 
cheile acestea? 

— Poate că aș putea să fac rost de ele, dar... la ce ne-ar 
folosi? 


596 


— Dacă puteţi să puneţi mâna pe ele, aceasta ar 
însemna aproape salvarea Vulturului Morţii! 

— Cum asta? zise Sașa mirată. 

— Eu am și alcătuit pe jumătate planul evadării. 

— Vorbește! 

— Lucrul de căpetenie ar fi să avem cheia care deschide 
celula și pe aceea de la cătușe. 

— Da, dar până acum nu m-am gândit cum voi izbuti să 
le iau de la Verșeghin. 

— Dar m-am gândit eu!... răspunse tânărul doctor 
triumfător. 

— Cum? 

— Verșeghin n-are obiceiul să bea ceai înainte de a se 
culca? 

— Întotdeauna bea! 

— Minunat! 
Sașa îngălbeni și întrebă, speriată: 
— Vrei să-l otrăvesc? 

— Pentru nimic în lume! răspunse doctoral Leonida, 
grăbit, spre a o linişti. 

— Dar atunci? 

— Sunt doctor, doamnă și cunosc leacuri, care au darul 
de a adormi buștean pentru câteva ceasuri pe acela căruia 
îi sunt date. 

— Acum înţeleg. 

— Așa că eu vă voi scrie pe o bucăţică de hârtie, ce să 
puneţi în ceaiul domnului polițai și când Verșeghin va fi 
adormit, pe de o parte, veţi putea să-i luaţi cheile, fără 
teamă că v-ar putea observa, pe de altă parte, nu trebuie 
să mai fim îngrijoraţi că inimosul comandant al închisorii 
va descoperi încercarea de evadare, mai înainte ca noi să 
ne fi dus planul la îndeplinire. 

— Ai dreptate! 

— Partea aceasta am rezolvat-o! Mai rămâne de văzut, în 
ce chip am putea să trecem peste cazacii așezați să 
păzească intrarea în celula Vulturului Morţii? 

— Aceasta este partea cea mai ușoară a întregii 
chestiuni! răspunse Sașa zâmbind. 

— Credeţi? 

— Adeseori am obiceiul de a le trimite cazacilor vin fiert. 
Așa că nimănui nu i se va părea ciudat dacă-i voi cinsti și în 
seara aceasta. 

Doctorului Leonida îi venea să joace de bucurie. 

— Cât de bine vă gândiţi, doamnă! Dacă amestecăm 
narcoticul și în vinul cazacilor, atunci într-adevăr nimeni 
nu ne va mai sta în cale. 

— Dar cum faci pe urmă să ieși cu Rimsky din 
închisoare? 

— Restul lăsaţi-l pe seama mea. Dv. să faceţi ce am 
hotărât până acum! 

— Aceasta se va întâmpla! răspunse Sașa, cu hotărâre. 

Dar doctorul Leonida nu uită nici chiar în clipa aceasta 
atât de arzătoare, de cavalerismul cu care un bărbat este 


598 


dator să se poarte faţă de o femeie, în orice împrejurare și 
întrebă: 

— Dar mai înainte de a începe ducerea la îndeplinire a 
planului nostru, trebuie să vă întreb, dacă nu veţi avea 
vreo neplăcere? Fiindcă, dacă aţi avea chiar și cea mai 
neînsemnată neplăcere, oricât de dragă mi-ar fi salvarea 
lui Rimsky, totuși, aș fi obligat să renunţ la preţiosul dv. 
ajutor și să încerc în alt chip să-mi scap căpitanul. 

— Doctore, dumneata ești un adevărat bărbat! zise Sașa, 
strângând cu căldură mâna tânărului doctor. Îţi mulțumesc 
că nici chiar în împrejurările de faţă n-ai uitat să fii cavaler 
faţă de o femeie, însă pot să te liniștesc că nu voi avea nici 
un fel de neplăcere. După ce-i vom fi adormit pe Verșeghin 
și pe cazaci, în aripa aceasta nu va mai rămâne treaz decât 
numai Rutkin - și în tata am o încredere oarbă, căci el nu 
mă va trăda. 

— Dar dacă vor face cercetări, spre a se afla 
împrejurările în care s-a desăvârșit fuga? A 

— Poţi fi fără grijă și în privinţa aceasta. Îndată după 
plecarea dumitale, cu Vulturul Morţii, voi încuia din nou 
ușa celulei, iar cheile le vâr înapoi în buzunarul lui 
Verșeghin. Când se va trezi din somn și va observa 
evadarea, nu va putea să-și dea seama, în ce chip a putut 
să fugă prizonierul păzit cu atâta severitate. Este de la sine 
înţeles că nu va face prea mare gălăgie despre evadarea 
Vulturului Morţii, deoarece în chipul acesta s-ar amesteca 
și pe sine însuși în scandal; or, interesul lui este să se 
înmormânteze cât mai iute o chestiune care nu mai cinste 
nu-i face. După cum îl cunosc eu pe Verșeghin, el va da 
toată vina asupra tovarășilor Vulturului Morţii și-l cred în 
stare să facă un raport în care să spună că Stanislau 
Rimsky a scăpat din temniţă cu ajutorul puterilor necurate. 

— Atunci la lucru, doamna mea! 

După aceasta, doctorul Leonida îi spuse cum să 
pregătească ceaiul și ce anume să pună în el. 

— M-aţi înţeles, doamnă? întrebă el, după ce-i explică 
totul, amănunţit. 

— Pe deplin! 

— Şi credeţi că de data aceasta vom izbuti? 

— Fără îndoială! 

— Încrederea dv. îmi mărește și mie speranţa! 

— Voi face tot ce-mi va sta în putinţă. 

— Repet, doamnă că, nu vom uita niciodată bunătatea de 
care aţi dat dovadă. Cât să fie ceasul acum? 

— Cred că opt. 

— Până la zece veţi fi gata cu toate? 

— Cred că da! 

— Atunci cel mai bun lucru ar fi... 

Deodată, doctorul Leonida se întoarse, cu o mișcare 
fulgerătoare. 

Sașa îl privi speriată. 

— Ce s-a întâmplat? 

— N-aţi auzit? 

— Ce? 

— Parcă s-ar fi mișcat ceva în faţa ușii! 

— Te înșeli! 

— Nu mă înșel! 

— E cu neputinţă! 

— Şi eu vă spun că sunt pe deplin încredinţat că am 
auzit zgomot de pași. 

— Nimeni nu umblă pe aici! 

— Sunteţi sigură? 

— Pot să mă încredinţez! 

Sașa se repezi la ușă, o deschise, se uită jur împrejur, 
apoi se înapoie. 

— Nu ţi-am spus eu? 

— Cu toate acestea eu sunt convins că am auzit un 
zgomot, în faţa ușii. 

— Va fi fost vreun șoarece... Nu trebuie să te temi, căci 
aici ești în siguranţă. 

— Am încredere în dv. doamna mea! zise doctorul 
Leonida sărutând mâna Sașei, care părăsi pivniţa, lăsându- 
l] în prada gândului chinuitor: „oare vor izbuti să-l salveze 
pe Vulturul Morţii?” 


* * 


Ceasurile erau aproape nouă și Verșeghin tot mai lucra 
în biroul său. În ziua prinderii Vulturului Morgii, Verșeghin 
trimesese curieri călare la fiecare guvernământ și mai ales 
la guvernul din Petrograd, de unde și primi răspuns, 
îndată, în care i se cerea să dea explicaţiuni amănunțite 
despre felul cum a fost prins Stanislau Rimsky. 

Verșeghin nu prea era prietenul scrisului și de altfel 
pana de gâscă nici nu mergea prea repede în mâna lui 
neîndemânatică la lucruri mai fine. Așa că, își pierdu 
aproape o zi întreagă cu întocmirea răspunsului cerut de 
guvernul din Petrograd. 

În clipa aceea era pe la sfârșitul raportului și cu toate că 
mâinile i se înțepeniseră aproape de neobișnuita încordare, 
totuși, nu lăsă pana de gâscă dintre degete, tocmai fiindcă 
nu mai avea decât câteva rânduri, pe care le așternu pe 
hârtie, în chipul următor: 


„Și așa am pus mâna pe Stanislau Rimsky, 
Vulturul Morţii. Pe atât de mult căutatul căpitan de 
bandiți, l-am așezat în celula cea mai sigură a 
temniței Dubro-ului. La mâini i-am pus cătușe 
speciale, iar în faţa celulei am așezat pază îndoită. În 
chipul acesta este cu desăvârșire cu neputinţă să 
poată evada, cu toate că tovarășii lui, a căror 
ascunzătoare până acum n-am izbutit s-o descopăr, 
încearcă tot ce-și poate închipui o minte omenească, 
pentru a-i ajuta fuga. 

Chiar și ieri noapte doi complici îndrăzneţi s-au 
strecurat în temniță, dar mulţumită vigilenței mele și 

pazei severe pe care am instituit-o, lovitura a dat 
greș. Pe unul din prietenii Vulturului Morţii oamenii 
mei l-au împușcat, iar celălalt, fără îndoială că s-a 
înecat în apele umflate ale Dubro-ului. 

Deci, pot să anunţ cu supunere adâncă și din nou, 
că Vulturul Morţii se găsește în temniţa Dubro-ului 
sub paza cea mai severă, așteptând să-și primească 
pedeapsa bine meritată. 

Sunt, prea supusul și credinciosul slujitor al 
Guvernului ţarului, 


VERȘEGHIN 

polițaiul orașului Dubro 
și comandantul închisorii 
Dubro-ului 


Un simțământ de ușurare îl cuprinse pe Verșeghin când 
sfârși rândurile acestea. În sfârșit putea să lase pana de 
gâscă din mână și putea să se întindă după plac. Mai citi 
odată raportul, dacă nu s-a strecurat vreo greșeală și apoi 
îl chemă pe bătrânul Rutkin. 

Rutkin nu se dezminţi nici de data aceasta. Și acum era 
beat, ca de obicei, duhoarea de vodcă ieșea din gâtul lui, 
ca dintr-un cazan de ţuică și se clătina pe picioare, de te 
așteptai în fiecare clipă să-l vezi căzând la pământ. 

— Ascută, bătrânele! 

— Po... runceș... te... Ver... ṣe... ghin! 

— Te duci până la cazarmă, alegi un călăreț curajos și 
iscusit, care să plece la Petrograd, încă în noaptea 
aceasta... 

— Așa de... târziu? 

— Gura! Vei face după cum spun eu! 

— Am înţeles... tătucă! 

Cu aceste cuvinte ieși din odaie, pe două cărări. 

Verșeghin sigila scrisoarea, o adresă și când fu gata se și 
prezentă un tânăr subofițer de cazaci. 

— Tu ești, Alexei? 

— Eu tătucă! 

— i s-a spus ce însărcinare te așteaptă? 

— Trebuie să mă duc la Petrograd. 

— Așa e! răspunse Verșeghin, înmânându-i scrisoarea. 

— Să bagi de seamă de ea, ca de ochii tăi din cap, căci 
mi-ajunge că a trebuit s-o scriu odată! 

— Am înţeles, tătucă! 

— Ajuns la Petrograd, o vei duce la adresa de pe plic... 

— Așa voi face tătucă! 

— Dar trebuie să te grăbești! Ţine, aici ai și porunca 
scrisă, în baza căreia fiecare oficiu poștal îţi va da un cal 
odihnit. 

— Bine, tătucă! 

— Atunci poţi pleca! 

— Plec, tătucă! 

Cazacul salută, și părăsi odaia. 

Verșeghin își frecă mâinile, mulţumit. 

— Am terminat și cu asta! Acum într-adevăr n-a mai 
rămas altceva, decât să încasez cele douăzeci de mii de 
ruble și să-mi aștept înaintarea! 

Își așeză la locul lor, toate hârtiile de pe masă și tocmai 
se pregătea să sufle în lampă, când cineva bătu în ușă, 
încet. 

— Cine naiba să mai fie?... se întrebă comandantul 
închisorii Dubro-ului. 

Bătaia în ușă se repetă, de data aceasta, puţin mai tare. 

— Intră! strigă Verșeghin. 

Natașcăi, urmat de acela al lui Stipko. 

— Ce dracu v-a apucat de nu-mi dați pace nici la ore atât 
de târzii? Ce vreţi? strigă Verșeghin, înfuriat peste măsură. 
Căraţi-vă din fața mea! 

— Nu te supăra, tătucă, zise Stipko, umil, dar vrem să-ţi 
spunem ceva de foarte mare însemnătate!... 

— De mare însemnătate? zise  Verșeghin, râzând 
batjocoritor. N-ai vrea să-mi spui și mie măi Stipko, cam ce 
ar putea fi lucrul acela de mare însemnătate, care te face 
să nu mă lași în pace nici în mijlocul nopţii? 

— Tocmai de aceea am venit, tătucă, pentru ca să-ţi 
spun! 

— Atunci, spune iute! Îţi atrag luarea aminte însă că, 
dacă ai venit să-mi trăncănești vreo neghiobie, pun să ţi se 
dea douăzeci și cinci de lovituri de cnut! 

După această invitaţie nu tocmai surâzătoare, Stipko 
începu să vorbească, dar cam încurându-se: 

— Să vezi, tătucă... lucrurile s-au petrecut așa că... 
astăzi, spre seară... 

— Scurt, că n-am timp de pierdut! 

— Scurt tătucă! Așadar, spre seară... M-am dus cu 
Natașca, în pivniţă... adică numai am vrut să mergem... 

— Ei și unde este însemnătatea? 

— Stai puţin, tătucă! Cheia era în broasca ușii de la 
pivniţă... 

— Dacă era acolo, de ce n-ai încuiat ușa, măgarule? 

— Păi aș fi încuiat-o eu, tătucă, numai că cheia era în 
broască, dar pe dinăuntru, ceea ce însemna că în pivniţă 
era cineva... 

— Cine era? 

— Erau chiar doi! 

— De unde știți, dacă n-aţi intrat în pivniță? 

— Ne-am lipit urechile de ușă și am ascultat. In pivniță 
erau doi... 

— Hoţi? Atunci voi cobori îndată și-i voi prinde asupra 
faptului. 

— N-au fost hoţi, tătucă, ci... 

— Ci? 

— Am auzit glasul unui bărbat și... și al unei femei! 

— Cine era bărbatul și cine era femeia? 

Stipko se încurcă și mai tare. 

— Glasul bărbatului nu l-am recunoscut, dar femeia... 

— Ei, cine era femeia? 

— Femeia... femeia... 

— Ce tot bâlbâi acolo? Spune odată! 

— Nu îndrăznesc să-ți spun, tătucă! 

— Atunci voi spune eu! strigă Natașca. Femeia era... 
soția domnului polițai! 

Cuvintele fetei avură o înrâurire de nedescris asupra lui 
Verșeghin. El izbi cu pumnul în masa de scris cu atâta 
putere încât crăpă în două. 

— Ce tot spui?... Ce tot îmi minţi aici? strigă el, 
nemaiputându-se stăpâni. 

— Așa să-mi ajute Sfânta Maică Precistă, dacă n-am spus 
adevărul!... se jură Natașca... 

— Așa este, tătucă!... A spus adevărul!... întări și Stipko, 
care mai prinsese puţin curaj. 

Verșeghin se făcu foc la faţă. 

— Minţiţi câinilor și va fi vai de pielea voastră... Mă 
reped îndată până acasă și-o voi întreba pe Sașa... Dacă-mi 
va spune că ea n-a fost în pivniţă, atunci pun cazacii să vă 
bată până vă daţi sufletul... bârfitori ticăloși ce sunteţi! 

Cu aceste cuvinte și porni spre ușă. 

Stipko însă își dădu seama că dacă Verșeghin își întreba 
nevasta, nu mai încăpea nicio îndoială că aceasta va 
tăgădui și atunci poliţaiul își va duce ameninţarea la 
îndeplinire. Așa că el se așeză în calea lui Verșeghin, cu 
curajul pe care i-l insuflă deznădejdea și zise: 

— Mai stai puţin, tătucă, fiindcă partea însemnată 
urmează de-abia de acum înainte. 

Și într-adevăr, cuvintele vizitiului avură darul de a-l opri 
pe furiosul Verșeghin. 

Timp de o clipă, o liniște apăsătoare se lăsă peste odaia 
de lucru a comandantului închisorii Dubro-ului, apoi 
Verșeghin mai întrebă înc-odată: 

— Sunteţi pe deplin încredinţaţi că soţia mea a fost în 
pivniţă? 

— Pe deplin, tătucă! 

— Şi cine era bărbatul? 

— Numele nu i-l știu, dar din cele vorbite am văzut că 
străinul nu putea să fie altcineva, decât un prieten de al 
Vulturului Morţii, pe semne ticălosul care a scăpat ieri 
noapte ascunzându-se în pivniţă. 

Verșeghin urlă ca o fiară sălbatică. Acum nu mai voia să 
plece, ci umbla ca un nebun prin odaie. Deodată se opri în 
faţa lui Stipko și se răsti la el: 

— Vorbește! Ce aţi auzit? 

— Tătucă - începu vizitiul - te pândește o primejdie 
grozavă! 

— Ce fel? Vorbește! Vorbește! 

— Nevasta ta s-a unit cu străinul acela ca să-l ajute pe 
Vulturul Morţii să fugă din închisoare. 

Verșeghin se repezi la vizitiu și ridicându-și pumnul 
strigă: 

— Câine, te ucid eu însumi, dacă se va dovedi că ai 
minţit! 

Dar Stipko nu se înspăimântă de ameninţare și știind că 
spune adevărul răspunse cu o liniște vrednică de admirat: 

— Fiecare cuvânt este adevărat, tătucă! 

Şi apoi istorisi amănunţit tot ceea ce auzise vorbindu-se 
în pivniță. 

Verșeghin alerga prin odaie, ca un tigru înfuriat, din 
când în când se mai oprea în faţa lui Stipko, sau a 
Natașcăi, spre a-i privi scrutător, apoi pornea din nou să 
măsoare încăperea în lung și în lat, cu pași înfuriaţi. 

— ...aşa că - își sfârși Stipko trădarea - ea are de gând ca 
îndată după ce vor fi adormit paznicii, să coboare în celulă 
și cu cheile luate din buzunarul tău, să-l libereze pe 
Vulturul Morţii. 

Verșeghin își mai urmă plimbarea câteva minute, apoi se 
opri în faţa lui Stipko și zise, cu voce liniștită, dar cu atât 
mai amenințătoare: 

— Băgaţi bine de seamă, la ceea ce vă spun! Puteţi 
pleca, dar dacă scăpaţi chiar și numai un singur cuvânt, 
despre cele vorbite în pivniţă, sau despre rolul soţiei mele, 
atunci să știți că voi fi neîndurător faţă de voi! Vă trimit la 
spânzurătoare pe amândoi, fără niciun pic de milă! Aţi 
înţeles? 

— Am înţeles, tătucă! zise Stipko, dând din cap, ceea ce 
făcu și Natașca. 

— Atunci puteţi pleca! 

Vizitiul și servitoarea părăsiră odaia și Verșeghin rămase 
singur, spre a-și continua plimbarea prin odaie și spre a se 
înfuria tot mai mult, din pricina celor auzite. 

Nu-i venea să creadă că Sașa ar fi fost în stare să 
primească un asemenea rol, dar jurămintele slugilor erau 
prea hotărâtoare spre a se mai putea îndoi și începu să se 

întrebe dacă nu cumva tovarășii lui Rimsky izbutiseră s-o 
amăgească chiar și pe Sașa lui. 

— Dar dacă într-adevăr astfel stau lucrurile, voi fi fără 
cruţare faţă de ea, oricât îmi este soţie! Dacă e în stare de 
o trădare atât de josnică, atunci își merită soarta! 

Cu această hotărâre își părăsi odaia de lucru. Cu pași 
înceţi, el porni spre locuinţa sa, dar când ajunse aproape 
de casă, se răzgândi deodată și se duse în închisoare, spre 
a controla paznicii care stăteau în faţa celulei Vulturului 
Morţii. 

De îndată ce-l zăriră, cazacii săriră în picioare și-l 
salutară reglementar. Verșeghin se duse în mijlocul lor și 
le vorbi pe un ton neobișnuit de prietenos. 

— Ascultaţi! Am prins de veste că tovarășii Vulturului 
Morţii vor încerca să repete în noaptea aceasta lovitura de 
ieri seară. 

— Poţi fi liniștit, tătucă - răspunse plutonierul cazacilor. 
Vom fi cu ochii în patru! Nici dracul nu va putea trece fără 
să-l vedem! 

Verșeghin dădu din cap. 

— Știu că mă pot încrede în voi. Dar chestiunea trebuie 
rânduită altfel! Trebuie să punem mâna pe ticăloșii 
aceștia! De aceea, ascultați ce vreau să vă spun! 

— Ascultăm, tătucă! 

— Astă seară va veni o fată care vă va aduce vin fiert. 
Din vinul acesta însă, niciunul să nu gustaţi, căci o singură 
picătură este îndeajuns să vă trimită pe lumea cealaltă, 
fiindcă este otrăvit. Aţi înţeles?... 

— Nu bem, tătucă! răspunse bătrânul cazac, îngrozindu- 
se, căci niciunul din noi nu vrea să moară! 

— Vinul care vi se va aduce să-l vărsaţi și după aceea să 
vă trântiţi cu toţii la pământ, prefăcându-vă că dormiţi tun. 
Orice s-ar întâmpla, nici să nu vă mișcați... 

— Dar dacă între timp îl vor elibera pe Vulturul Morţii? 

— Nu trebuie să te temi de aceasta, căci și eu voi fi cu 
ochii în patru! În orice caz, nu vă mișcaţi, până când nu vă 
voi porunci eu însumi s-o faceţi! Aţi înţeles? 

— Așa vom face, tătucă! 

— Iar când voi veni eu, veţi sări în picioare și veţi pune 
mâna pe cei doi îndrăzneţi, chiar și atunci, dacă unul din ei 
va fi o femeie... 

— Dar dacă ar încerca să fugă? 

Verșeghin rămase câteva clipe gânditor, apoi răspunse, 
cu multă hotărâre: 

— Atunci vă veţi folosi de arme... și-i împușcați, fără 
nicio milă. 

— Chiar și atunci, dacă unul din ei va fi femeie? - mai 
întrebă bătrânul cazac. 

— Chiar și atunci! răspunse Verșeghin, aproape urlând. 
Apoi porni pe trepte în sus și se duse la locuinţa sa. 

Încă de cum intră în vestibul își dădu seama că cele două 
slugi spuseseră adevărul. 

Sașa cu toată ora înaintată, era la bucătărie și fierbea 
ceva. 

— Așadar, este adevărat! mormăi Verșeghin. Femeie 
nebună, dacă ai ști ce te așteaptă! 

Deocamdată însă nu se trădă că știe totul și urmându-și 
obiceiul din fiecare zi, își salută nevasta și apoi se retrase 
în odaia de culcare. 

În curând Sașa veni și ea în dormitor și atunci Verșeghin 
o întrebă, într-un chip foarte firesc: 

— Sașa, dar ce faci tu la bucătărie, atât de târziu? 

— Fac ceai! Bei și tu o ceașcă, nu-i așa? 

— Cum să nu beau - răspunse Verșeghin liniștit, fără să 
se fi trădat, nici măcar cu o tresărire a mușchilor feţei. 

— Bine, dragul meu - zise femeia, lingușitoare - atunci 
mă duc să ţi-l pregătesc și ţi-l voi aduce îndată! 

După plecarea Sașei, Verșeghin zâmbi amărât. 

Oricât vroia el să fie de tare, tot nu-l lăsă rece 
necredința Sașei și i se strânse inima gândindu-se că, 

poate peste o jumătate de ceas, trupul soţiei sale va fi 
străpuns de gloanţele cazacilor. 

— Dar ce-mi pasă mie! zise el, îndată. De ce își bagă 
nasul, unde nu-i fierbe oala? Prin faptul că încearcă să-l 
scape pe Vulturul Morţii, nu face decât să-mi sape propria 
mea groapă, căci evadarea lui Rimsky ar însemna 
prăbușirea mea! Doamne, ce femeie rea! l-am dat tot cea 
vrut, i-am îndeplinit toate dorinţele și acum aceasta este 
recunoștința? Ei bine, să piară! 

Verșeghin făcea parte din oamenii aceia care nu se 
mulțumesc că-și răpun jertfele, dar mai simt și nevoia de a 
se desfăta la chinurile lor. Și în privinţa aceasta el nu făcea 
nicio deosebire, nici în ceea ce o privea pe Sașa. 

Când soţia lui apăru cu ceaiul, Verșeghin era culcat în 
pat și-și fuma liniștit pipa cu coada lungă. 

— Bine că ai venit Sașa! 

Sașa se apropie de pat și-i întinse ceașca cu ceaiul 
aburind. 

Verșeghin amestecă ceaiul cu lingurița și duse ceașca la 
buze, dar nu bău din ea, ci se mulțumi să miroase doar 
aburii care ieșeau în nori alburii. Chiar dacă nu i-ar fi spus 
Natașca și Stipko, că ceaiul are narcotic, el tot ar fi bănuit 
aceasta din purtarea neîndemânatică și sfiicioasă a soţiei 
sale! 

Ea își întoarse capul, tremurând și temându-se să nu se 
trădeze, se duse la fereastră, spre a trage obloanele. 

Dar încurcătura ei nu făcu decât să-i ușureze lui 
Verșeghin ducerea la îndeplinire a planului său. 

In vreme ce Sașa se trudea cu obloanele, Verșeghin 
vărsă ceaiul într-un ibric, pregătit mai dinainte, iar când 
Sașa, simțindu-se mai stăpână pe nervii săi, își întoarse 
capul, Verșeghin tocmai își lua ceașca de la gură, ca și 
când atunci ar fi sfârșit de băut. 

— A fost bun ceaiul? întrebă Sașa. 

— Mai bun decât oricând! 

Sașa duse ceașca din nou la bucătărie și o strigă pe 
Natașca, spre a-i da cana cu vin în care băgase narcoticul 
și spre a o trimite pe ea la cazacii care făceau de pază. 

— Du vinul acesta paznicilor care veghează în faţa 
celulelor mocirloase! E frig, să se încălzească și ei puţin! 

Natașca luă cana și porni cu ea, fără să arunce măcar o 
privire asupra stăpânei sale. 

După aceea Sașa se înapoie în odaia de culcare, unde 
Verșeghin juca cu multă măiestrie rolul omului care este 
sub înrâurirea unei băuturi adormitoare. Căsca de zor, își 
freca ochii necontenit și se prefăcea că luptă eroic 
împotriva somnului. 

Văzând că Sașa nu se culcă și caută ceva de lucru, o 
întrebă: 

— Sașa, tu nu te culci? E târziu! 

— Mă culc și eu îndată, numai să termin ce am de cusut! 

— Mâine n-ai timp să coși? 

— Imi trebuie de dimineaţă! 

În timpul acesta Sașa se uită pe furiș la soţul său, să 
vadă dacă băutura își face efectul. Și văzu cu mulțumire că 
poliţaiul de-abia mai putea să-și ţină ochii deschişi și o 
ducea numai într-un căscat. De altfel Verșeghin zise el 
însuși: 

— Nu știu ce naiba am, draga mea! Mi se-nchid ochii de 
somn! 

— Se vede că ai muncit prea mult! 

— Așa e! A trebuit să fac un raport foarte lung 
guvernului din Petrograd, despre prinderea Vulturului 
Morţii. 

— Pe urmă te vor fi istovit și aceste veșnice frământări. 
Nici noaptea trecută nu te-au lăsat să dormi. 

— Ai dreptate... să nădăjduim însă... că în noaptea 
aceasta... voi putea dormi liniștit... nu va trebui să mă mai 
tem că... prietenii lui Rimsky... vor încerca... din nou... să-l 
scape... din închisoare... Tu... ce crezi... Sașa? 

— Dormi, dragul meu, dormi liniștit! Știi bine că Vulturul 
Morţii e bine păzit, așa ca nu va putea evada, oricât ar 
căuta prietenii lui să-l ajute. 

— Căci... dacă evadează... s-au dus... douăzeci de mii... 
de ruble... decoraţii...îna... in... tare... și... 

Verșeghin nu-și mai sfârși fraza. 

Pleoapele i se închiseră. 

Sașa lăsă lucrul din mână și întrebă, tare: 


— Verșeghin, dormi? 

Niciun răspuns. 

— Verșeghin! strigă Sașa pentru a doua oară, dar nici de 
data aceasta nu primi răspuns. 

Atunci Sașa se apropie de pat și se aplecă peste soţul 
său, care respira regulat. 

Verșeghin se prefăcea cu multă măiestrie că doarme, cu 
toate că trebuia să se stăpânească mult, spre a nu se trăda. 
Chiar dacă nu putea să vadă, din dosul pleoapelor lăsate, 

totuși el simţea tot ceea ce se petrecea în jurul său și-i 
trebui o putere de voinţă cu adevărat eroică, să nu sară din 
pat, când Sașa își vâri mâna sub pernă spre a o scoate 
apoi, împreună cu legătura de chei. Dar oricât își iubea 
Verșeghin soţia, totuși, n-o putu, nu vru s-o împiedice de a 
merge mai departe, spre cumplita soartă, pe care și-o 
căutase ea însăși. 

El nu-și deschise ochii, decât numai în clipa în care Sașa 
se furișă afară din odaie. 

Dar nu se dădu jos din pat îndată, de teamă ca Sașa să 
nu se mai înapoieze cumva. 

Intre timp însă se îmbrăca de zor, spre a sosi la vreme, 
pentru a dejuca îndrăzneţul plan al Sașei. 

În vremea aceasta soţia lui cobori în pivniță, unde 
doctorul Leonida o aștepta cu nerăbdare. 

— Am venit!... exclamă ea, de-abia mai putând răsufla, 
când ajunse în pivniţă. 

— Aţi aranjat totul? întrebă tânărul doctor. 

— Așa, după cum mi-ai spus d-ta și după cum ţi-am 
făgăduit. 

— Cazacii? 

— Și-au primit porţia de vin fiert! 

— Dorm? 

— Fără îndoială! 

— Dar Verșeghin? 

— Doarme dus! 

— Nu se poate să se trezească? 

— Cred că înainte de revărsatul zorilor nu va deschide 
ochii. 

— Cheile? 

— Sunt aici! zise Sașa, ridicându-le triumfător. 

— Atunci să mergem! 

— Dumnezeu să ne ajute!... zise Sașa, luând-o înainte, 
spre a-l conduce pe doctorul Leonida pe drumul cel mare. 

Ei trecură neobservaţi prin curte, doctorul Leonida 
ținându-se mereu în urma soţiei lui Verșeghin. Sașa 

cunoștea bine drumul și în curând ajunseră la coridorul 
care ducea la celulele mocirloase. 

— Pe aici trebuie să mergem! zise ea în șoaptă. 

În clipa aceea se auzi un urlet sălbatic. 

Sașa și doctorul Leonida se lipiră unul de altul speriaţi. 
Tânărul doctor întrebă, nedumerit și cu glasul înăbușit de 
emoție: 

— Ce a fost asta? 

— Nicio primejdie! răspunse femeia, liniștitor. Unul din 
prizonieri a înnebunit și strigă din când în când, de ţi se 
rupe inima. 

— Numai de nu s-ar fi trezit cazacii! 

— Să așteptăm o clipă și vom ști! 

Teama lor părea să fie neîntemeiată. Cazacii zăceau 
nemișcaţi la pământ, așa după cum le poruncise Verșeghin. 

— Drumul este liber! Putem merge! zise Sașa, în șoaptă. 

Și porniră, cu băgare de seamă și trăgând cu urechea la 
fiecare pas, pe care-l făceau. 

Inima le bătea să le spargă pieptul, când trecură pe 
lângă cazacii întinși la pământ. Erau pe deplin încredinţaţi 
că planul lor va izbuti, cu toate acestea, înfrigurarea îi 
făcea să tremure și să se sperie de cel mai mic zgomot. 

În curând ajunseră în faţa celulei lui Stanislau Rimsky, 
pe care mișcarea produsă înaintea ușii sale îl trezi din 
toropeală. 

— Pentru mine au venit! își zise Vulturul Morţii, dar cine 
să fie, prieteni, sau dușmani? 

Cu toate că era obosit și cu picioarele amorţite din 
pricina strânsorii cătușelor, totuși, se târî până la ușă, de 
care-și lipi urechea. 

— Sașa, iute cheile! îl auzi el spunând pe doctorul 
Leonida și îndată după aceea auzi și zgomotul atât de 
cunoscut al învârtirii cheii în broască. 

Un simțământ de nespusă fericire cuprinse sufletul 
Vulturului Morţii. 

Era fericit, văzând că doctorul Leonida nu avusese trista 
soartă a căpitanului Korsakoff, cu prilejul încercării din 
noaptea trecută și era fericit, văzând că tot sunase ceasul 
libertăţii, ceasul în care se va deschide ușa celulei, spre a-l 
lăsa să se întoarcă în mijlocul bunilor săi prieteni, care nu-l 
uitaseră nici o singură clipă. 

Și el aștepta cu inima tremurândă să vadă ușa 
deschizându-se și să-și poată strânge la piept, prietenul 
credincios și viteaz. 

Dar, în locul deschiderii ușii, temnița răsună de un 
strigăt înfiorător. 

Era Verșeghin! 

Aproape îndată după sosirea pe coridor a doctorului 
Leonida și a Sașei, Verșeghin venise și el și-i urmări pe 
salvatori, pas cu pas. El înaintase de-a lungul celulelor, cu 
multă băgare de seamă și cei doi oameni, cuprinși de 
înfrigurarea isprăvii lor, nici nu auziră pașii ușori ai lui 
Verșeghin, așa că polițistul izbuti să se ţină în imediata lor 
apropiere. 

lar când doctorul Leonida vâri cheia în broască, socoti 
că sosise timpul să zădămicească și această nouă 
încercare de eliberare a Vulturului Morţii. 

— Sus cazacii! strigă el, cu voce atât de tunătoare încât 
tot coridorul se cutremură. Vor să-l scape pe Vulturul 
Morţii! 

Sașa și cu doctorul Leonida nici nu apucaseră să se 
dezmeticească din uluirea pricinuită de apariţia lui 
Verșeghin, când soarta le rezervă o altă surpriză 
dureroasă. 

Cazacii, pe care ei îi credeau narcotizaţi, la auzul 
poruncii stăpânului lor săriră toţi în picioare și porniră 
ameninţători spre tânărul doctor și Sașa, care stăteau 
încremeniţi în faţa ușii de la celula lui Rimsky. 

Și atunci pereţii trimiseră înapoi ecoul rânjetului 
batjocoritor al lui Verșeghin! 

— Pe mine vreţi voi să mă legaţi la gard? 

Doctorul Leonida era atât de amărât, încât i se părea că 
ceasul din urmă îi bătuse, dar nu spre a muri de gloanţele 
sau baionetele cazacilor, ci spre a-și da sufletul din pricina 
neţărmuritei dureri, care-i sfâșia inima. 

În timpul acesta cazacii ajunseră aproape până lângă el 
și baionetele lor se și îndreptau amenințătoare spre pieptul 
lui. 

Primejdia apropiată îl trezi din amorţeală și cu un curaj 
vrednic de admirat se repezi la Verșeghin care tocmai se 
întorsese în spre cazaci și cu braţele sale voinice îi prinse 
mâinile pe la spate, acoperindu-și corpul său cu trupul 
polițaiului. 

— Acum n-aveţi decât să trageţi! - le strigă doctorul 
cazacilor. Odată cu mine va muri și comandantul vostru! 

Cazacii coborâră armele, speriaţi, în vreme ce Verșeghin 
striga ca din gură de șarpe: 

— Scăpaţi-mă! Săriţi-mi în ajutor! 

Dar cazacii erau neputincioşi, căci în clipa în care 
doctorul Leonida îl prinsese în braţe pe Verșeghin, Sașa 
scoase la iveală pistolul, pe care-l adusese pentru tânărul 
voinic și îndreptându-l spre pieptul poliţaiului, strigă: 

— La cel dintâi pas, pe care-l mai faceţi, comandantul 
vostru va fi un copil al morţii! 

Cazacii se uitară uluiţi la cei doi oameni, pe care îi 
prinseră... și totuși, nu-i prinseră! 

Pe Verșeghin îl înăbușea mânia. 

— Lua-v-ar dracii să vă ia de tâmpiţi, nu găsiţi niciun 
mijloc de a mă scăpa? Săriţi-mi în ajutor, boilor! 

Dar nici unul dintre cazaci nu îndrăzni să se miște, căci 
Sașa  vorbise cu prea multă hotărâre și pielea 
comandantului lor le era poate mai scumpă, decât propria 
lor piele, deoarece știau prea bine că, dacă Verșeghin 
murea din pricina amestecului lor, pe toţi îi aștepta Siberia 
sau spânzurătoarea. 

Doctorul Leonida își dădu seama că nici vorbă nu mai 
putea fi despre salvarea lui Rimsky și trebuia să fie fericit, 

dacă într-un chip oarecare izbutea să scape din această 
situaţie primejdioasă. 

Mulțumită curajului și sângelui său rece, izbutise să 
câștige ceva timp, prin imobilizarea lui Verșeghin, din care 
își făcuse un scut. 

— Să ne retragem încet spre ieșire! îi șopti el Sașei. Și 
vârâd mâna în buzunarul surtucului meu, vei mai găsi și 
acolo un pistol. 

Sașa făcu după cum îi spuse doctorul Leonida și în clipa 
următoare, ea avea și în mâna stângă un pistol pe care-l 
îndreptă împotriva cazacilor. 

Și atunci, doctorul Leonida începu să se retragă încet, 
spre ieșire, fără însă de a-i da drumul lui Verșeghin care 
alcătuia cel mai bun scut, ce și-ar fi putut dori împotriva 
gloanţelor cazacilor. 

Când ajunseră aproape de ieșire, doctorul Leonida îi zise 
Sașei: 

— Ieși în curte! 

Sașa, făcu după cum o sfătuise voinicul, fără însă de a 
schimba direcţia ţevilor celor două pistoale. 

— Gata?... mai întrebă tânărul doctor. 

— Da! 

— Atunci ia-o la fugă! 

În clipa aceea doctorul Leonida îl ridică în aer pe 
Verșeghin și-l azvârli în cei patru cazaci cu atâta putere, 
încât trei din ei se rostogoliră la pământ, iar al patrulea se 
izbi cu capul de ușa unei celule. În aceeași clipă, tovarășul 
lui Rimsky sări afară și închise ușa în urma sa, încuind-o de 
două ori, cu cheia, care spre norocul lui, se găsea în 
broască. 

Era și timpul să facă aceasta, căci cazacii, ridicându-se 
de la pământ și începuseră să lovească în ușă cu paturile 
puștilor. 

— Fugi, cât poţi de iute! Fiecare clipă de întârziere 
poate să ne fie fatală! 

— Dar încotro? întrebă femeia, cu ochii plini de lacrimi. 

— După mine! 

— Nu văd nicio scăpare! 

— Nu trebuie să deznădăjduim! 

În timpul acesta ei fugeau, cât puteau. Doctorul Leonida, 
care mergea înainte, se îndreptă în spre ușa de din dosa 
închisorii, prin care se strecurase cu o noapte mai înainte. 

— Unde mergem pe aici? zise Sașa. Poarta aceasta duce 
la râu! 

— N-avem alt drum de ales! Trebuie să trecem râuleţul! 

Fără a mai zăbovi, doctorul Leonida deschise poarta, o 
luă în braţe pe Sașa, care tremura ca varga și porni cu ea 
prin apă. 

— Curaj, Sașa! zise el, căutând să-și îmbărbăteze 
tovarășa de nenorocire. Cu voinţă fermă vom scăpa! 

— Numai în mâinile lui Verșeghin de n-aş cădea! 

Cei doi fugari izbutiră să treacă apa, fără să fie 
observați, dar când ajunseră pe ţărmul celălalt, una din 
sentinelele de pe terasă îi zări și trase în ei. Spre norocul 
lor, noaptea nu era prea luminoasă, așa că gloanţele nu-și 
nimeriră ţinta. 

Sașa simţi un fior de gheaţă străbătându-i trupul. 

— Doamne, ce se va întâmpla cu noi? exclamă ea, 
deznădăjduită. 

— Curaj, curaj! Nu trebuie să pierdem speranţa! 

O nouă detunătura străbătu liniștea nopţii, dar doctorul 
Leonida nici nu se sinchisi de ea. 

— Nu te teme! îi zise el Sașei, care leșinase aproape. 
Întunericul ne ascunde... înainte, mereu înainte! 

Pe terasa închisorii, paznicii se adunaseră în număr 
mare și împușcăturile răsunau fără întrerupere. 

În timpul acesta, cei împotmoliţi în coridorul celulelor 
mocirloase, se luptau cu deznădejde să iasă în curte. 
Verșeghin turba de mânie. El luă pușca din mâna unui 
cazac și începu să lovească și el însuși, în ușă, care în cele 
din urmă, se prăbuși sub loviturile celor patru paturi de 
armă. 

Verșeghin începu să strige ca un nebun. 

— După ei! Trebuie să-i prindem, cu orice preţ! 

Cazacii porniră într-o fugă sălbatică prin curte. 

Verșeghin alergă în fruntea lor. 

— O voi ucide pe femeia aceea nevrednică! 

În clipa aceea răsună cea dintâi împușcătură de pe 
terasă. 

— Slavă Domnului că au fost zăriţi! 

Poarta de din dos, rămasă deschisă, arăta drumul pe 
care apucaseră fugarii. Verșeghin se năpusti prin ea și 
cazacii după el. 

Ajungând afară, polițaiul le strigă cazacilor care trăgeau 
de pe terasă: 

— Pe unde au luat-o? 

— Au trecut râuleţul și s-au înfundat în pădure! 

— După ei! urlă Verșeghin din nou, ca și când ar fi pornit 
pentru câștigarea tuturor averilor din lume. i 

Sufletul lui ardea de dorul de răzbunare. Il rodea 
cumplit că soția lui se întorsese împotriva sa și vroia să le 
arate cazacilor că nici chiar cu propria sa nevastă nu este 
îndurător, când se face vinovată de călcarea poruncilor 
sale. El intră în râu, împreună cu cei patru cazaci și le mai 
strigă sentinelelor de pe terasă: 

— Să mai vină vreo patru-cinci oameni! Aduceţi și făclii! 
Iute! 

În timpul acesta împușcăturile nu mai conteneau. 
Paznicii trăgeau în neștire, nu spre a-i lovi pe fugari, căci 
nu-i mai puteau vedea, ci numai spre a-i ține mereu sub 
groază, ca să nu le lase răgaz să se odihnească. 

Paznicii chemați de Verşeghin coborâră în câteva 
minute, aducând cu ei, afară de făclii, și cei doi câini 
polițiști ai lui Verșeghin, care alergară câtva timp, în 
dreapta și-n stânga, până când se repeziră deodată, într-o 
direcție anumită. 

— Pe urmele câinilor! urlă Verșeghin și porni ca o 
furtună după cele două animale ale sale. 

In timpul acesta, Stanislau Rimsky era chinuit de 
gândurile cele mai groaznice. Cu câteva minute mai înainte 
se gândea la clipa apropiată a eliberării sale și acum... 

I se părea dă, niciodată în viața lui - dar oare cât avea să 
mai țină această viață? - nu va putea uita clipa aceea, când 
auzi deodată răcnetul lui Verșeghin, care-i risipi orice 
nădejde de scăpare. 

Sufletul îi era torturat de moarte la gândul că, după 
moartea căpitanului Korsakoff, aceeași soartă tristă îi 
pândea acum și pe doctorul Leonida și pe Sașa, bunul său 
înger păzitor. 

Și toate acestea numai din pricina lui... și totuși, în 
zadar! 

Această a doua încercare de a-l scăpa, îl încredința și 
mai mult că, este păzit cu o strășnicie, care face cu 
neputinţă orice re de GG 


În Ii. 


d 

În răstimp de două zile, donaa încercări dădură greș și de 
data aceasta trebuia să renunţe definitiv la gândul 
libertăţii. Acum Verșeghin descoperise și rolul pe care-l 
juca Sașa și în soţia polițaiului el își pierduse singurul 
sprijin de la care mai nădăjduia un ajutor. 

Din depărtare veneau până la el bubuiturile puștilor și 
Vulturul Morţii se gândi cu inima îndurerată, la cei doi 
prieteni, în jurul cărora șuierau acum gloanţele aducătoare 
de moarte. 

Mâinile lui încătușate se împreunară și buzele lui 
murmurară: 
— Doamne Dumnezeule ajută-i și scapă-i de la moarte. 


x 
x x 


Fugarii pătrunseseră în pădurea care lega Dubroul cu 
Rudinul. 

În urma lor puștile pocneau neîntrerupt, ca spre a le 
reaminti mereu că în goana aceasta alergau pentru 
salvarea propriei lor vieți. 

Ei înaintau necontenit, goniți de moartea care-i urmărea 
pas cu pas. Crăcile copacilor le rupeau veştmintele, le 
sfâșiau mâinile, fața, dar ei tot nu se opreau. 

Dacă simțeau că oboseala, istovirea, amenință să-i 
doboare, luptau împotriva ei cu puterea de voință, o 
învingeau și fugeau mai departe, mereu mai departe... 

— Dar unde fugim noi? întrebă Saşa, care de-abia mai 
putea gâfâi. 

— La prietenii Vulturului Morţii! 

— Şi acolo nu ne poate ajunge mâna lui Verșeghin?... 

— Nu! Acolo suntem la adăpost... și toţi te vom înconjura 
cu dragoste și recunoștință, pentru jertfa pe care ai adus-o 
pentru el! 

— Vai, Doamne... ce se va întâmpla cu el? 

— Cu Vulturul Morţii? 

— Da! 

— Sașa... acum trebuie să scăpăm noi... pentru ca mai 
târziu să-l putem scăpa și pe el... După ce vom fi ajuns... la 
ascunzătoare... vom făuri un nou plan.. 

Fugeau mereu, adunându-și toate puterile, dar doctorul 
Leonida observă că Sașa alerga tot mai încet, silindu-l și pe 
el să-și încetinească pașii. 

— Sașa, nu mai poţi? întrebă el odată, văzând că soţia lui 
Verșeghin de-abia se mai târăște. 

— Aș vrea... aș vrea să mă odihnesc! 

— Doamne, dar acum, când trebuie să fugim? 

Din când în când, în depărtare și începuseră să se 
zărească luminile făcliilor printre copaci. 

— Priveşte... urmăritorii se apropie! 

— Nu mai pot... gâfâi Sașa. Lasă-mă aici. Fugi singur 
mai departe! 

— Cum poţi vorbi așa ceva? Pe d-ta să te las, care ţi-ai 
primejduit viaţa, spre a-l salva pe Stanislau Rimsky?... 
Niciodată! 

Și fără a mai aștepta vreun răspuns, luă femeia în braţe 
și așa fugi cu ea mai departe. Firește că acum nu mai 
putea să fugă tot atât de iute ca mai înainte, dar doctorul 
Leonida nu s-ar fi despărţit pentru nimic în lume de Sașa. 

El se mai oprea din când în când, spre a mai răsuifla, 
apoi pornea din nou. 

Lumina făcliilor se mărea tot mai mult și lătratul câinilor 
se apropia tot mai tare. 

Incăpăţânata urmărire mări și mai mult puterea de 
rezistență a tânărului voinic. El alerga nebunește, dar în 
fuga aceasta deznădăjduită se împiedică într-o rădăcină de 
copac și căzu cât colo, împreună cu Sașa. 

Amândoi se loviră destul de rău, se zgâriară și mai tare 
pe mâini, pe faţă și până să se ridice, spre a porni din nou, 
trecură câteva minute, în care timp urmăritorii se 
apropiară și mai mult. 

Sașa se ruga cu lacrimi în ochi: 

— Te implor, doctore, lasă-mă aici, căci și așa ne vor 
ajunge! În schimb, dacă vor da peste mine, d-ta mai câștigi 
câteva minute, în care timp te poţi îndepărta și poate chiar 
ascunde undeva! 

— Nu se poate! răspunse doctorul Leonida cu hotărâre și 
se și aplecă s-o ia în brațe din nou, când lătratul foarte 
apropiat al câinilor, îl făcu să-și schimbe gândul. Își scoase 
din buzunar pistolul cu două ţevi și așteptă până ce câinii 
ajunseră mai aproape de el. 

După aceea noaptea fu spintecată de două detunături 
care răsunară una după alta și cei doi câini, care alergau 
ca niște săgeți, se rostogoliră la pământ. 

Gloanţele doctorului Leonida nu dădură greș. 

— De aceștia măcar am scăpat! exclamă el, mulţumit. 

Cazacii erau încă departe, dar gloanţele lor începură să 
șulere din nou, în urma celor două împușcături ale 
voinicului. 

Acum însă, doctorul Leonida înainta tot mai greu, în 
vreme ce urmăritorii se apropiau tot mai tare de el și în 
curând strigătele și blestemele lor ajunseră la urechile 
fugarilor. 

Cu toate acestea, prietenii lui Rimsky se văzură nevoiţi 
să facă un nou popas, după care Sașa spuse că se mai 
odihnise și că va putea reîncepe fuga, poate că astfel, vor 
înainta mai repede. 

Doctorul Leonida se învoi și acum o luară la goană unul 
lângă altul, în cumplita ploaie de gloanţe, care putea să-i 
ucidă dintr-o clipă într-alta. 

Deodată voinicul băgă de seamă că Sașa rămâne iarăși 
în urmă. 

— Nu mai poţi merge, ești istovită, Sașa? 

— Nu mă doboară oboseala... îngână ea, cu faţa albă ca 
varul. 

— Ci? 

— Sunt... 

— Te-au rănit? 

— Așa mi se pare! Sunt plină de sânge! 

Doctorul Leonida se opri, împietrit. 

Un glonte o nimerise într-adevăr pe Sașa în umăr. 
Doctorul Leonida se gândea cum să facă să lege rana, când 
Sașa zise, cu voce rugătoare: 

— Te implor, doctore, lasă-mă aici, căci eu și așa nu pot 
merge mai departe! 

— Nu pot să te las aici! 
— Nu cred să mă ucidă! Caută de scapă d-ta! 

Dar voinicul nu vroia să audă de așa ceva, cu toate că 
urletele cazacilor și pârâiturile puștilor se apropiau tot mai 
mult. Dacă se mai încăpăţânează câteva minute, cazacii 
pun mâna pe el. 

— Du-te! Pleacă!... Gândește-te la Rimsky... 

Cuvintele acestea fură hotărâtoare. Doctorul își dădu 
seama că Sașa nu mai poate merge înainte și înţelese că, 
rămânând pe loc, urma să cadă în captivitatea lui 
Verșeghin, sau poate să fie chiar împușcat și prin aceasta 
nu folosea cu nimic cauzei Vulturului Morţii, ba 
dimpotrivă, îi lăsa pe ceilalţi tovarăși fără știri, așa că nici 
ei n-ar fi știut ce se întâmplase își ar fi zăbovit cu o nouă 
încercare de salvare a căpitanului, poate până când ar fi 
fost prea târziu. 

Gândindu-se la toate acestea, își zise că Sașa avea 
dreptate și luându-și rămas bun, o rupse de fugă. 

Tocmai la timp, căci peste câteva minute cazacii și sosiră 
la faţa locului și Verșeghin rămase încremenit lângă trupul 
căzut în nesimţire al soţiei sale. 

La vederea sângelui se sperie. De-abia acum își dădu 
seama că pornise în urmărirea aceleia, pe care o iubea 
nebunește, cu toate greșelile pe care le săvârșise împotriva 
lui. Inima însă nu i se înmuie de loc în privinţa aceluia care 
o amăgise pe Sașa să se ridice împotriva lui și în vreme ce 
el rămase lângă trupul în aparenţă neînsufleţit al soţiei 
sale, trimise cazacii în urmărirea doctorului Leonida. 

— Mai departe! Mai departe! Ce căscaţi gura aici? 
Porniți după el, căci altfel câștigă timp și ne scapă din 
mână! 

Cazacii se repeziră din nou pe urmele fugarului și 
doctorul Leonida, care era din ce în ce mai obosit, auzi 
iarăși strigătele copoilor și pârâitul puștilor în urma sa. Şi 
cetatea Rudinului era departe încă, și mai avea mult până 
să ajungă sub scutul ocrotitor al prietenilor săi. 

Cazacii nu aveau în urma lor oboseala a două nopţi de 
nesomn, rezistau mai bine la fugă și se apropiau de el 
văzând cu ochii. 

Deodată, auzi în spatele său o voce care striga: 

— Stai, căci de nu te culcăm la pământ! 

Dar voinicul fugi cu și mai multă îndârjire, în vreme ce 
gloanţele șuierau sinistru în jurul său. 

Alerga atât de iute, încât picioarele de-abia îi mai 
atingeau pământul. 

Deodată însă, se împiedică din nou și căzu la pământ, 
cât era de lung. 

Încercă să se ridice, dar nu putu. 

Acum își dădu seama că totul se sfârșise. 

Ştia că peste câteva minute urmăritorii îl vor ajunge și 
vor fi neîndurători cu el. 

Se îngrozi gândindu-se la soarta care-l aștepta. Văzând 
că nu mai are nicio scăpare, își închise ochii și-și așteptă 
sfârșitul, cu resemnare. 

Deodată se auzi o nouă pârâitură de puști. 

Dar detunăturile veneau din partea opusă direcţiei de 
unde trebuiau să sosească urmăritorii. Doctorul Leonida își 
ridică puţin capul și uitându-se în jurul său, i se păru că 
zărește în dosul unui copac chipul lui Severin... 

Detunăturile se repetau necontenit și câţiva cazaci se 
prăbușiră la pământ, cu sălbatice urlete de durere. 
Tovarășii lor o luară la goană, fugind mâncând pământul. 

Din pricina prea marei încordări trupești și sufletești, 
doctorul Leonida își pierdu cunoștința, de îndată ce începu 
neașteptata încăierare. 

Deșteptându-se, el nu putea să-și dea seama cât zăcuse 
în nesimţire, dar în locul sentimentului de groază cu care 
leșinase, acum simţi o bucurie nespusă, când se văzu 
înconjurat de chipuri cunoscute și dragi. 

Severin... Micislav... Dan Dragomir... Lew Vlasovici. 

— Cum aţi ajuns voi aici? întrebă el uluit. 

— Liniștește te, prietene! îi zise Dan Dragomir, 
aplecându-se peste el. Suntem lângă tine și primejdia a 
trecut. 

Dar nervii bietului doctor Leonida erau istoviți cu 
desăvârșire. Frământările ultimelor două zile fuseseră prea 
mari pentru a nu lăsa urme, chiar și într-o constituţie atât 
de oţelită ca aceea a tovarăşului Vulturului Morţii. 

El vru să vorbească, dar nu putu, vru să se ridice, dar nu 
izbuti să se ţină pe picioare. 

În timpul acesta prietenii îl copleșeau cu întrebările lor: 

— Ce este cu căpitanul? 

— Ce s-a întâmplat cu tine? 

— Unde este Korsakoff? 

— Cine te urmărea? 

Doctorul Leonida ar fi vrut să răspundă la fiecare din 
aceste întrebări, dar nu putu la niciuna. Înaintea ochilor 
săi se făcu iarăși beznă, capul îi căzu într-o parte și-și 
pierdu din nou cunoștința, îngânând câteva frânturi de 
fraze: 

— Rimsky... celula  mocirloasă... nu se poate... 
Verșeghin... sfârșit! 

Prietenii Vulturului Morţii se uitară înlemniţi unul la 
altul. 

— Mi-e teamă că s-a întâmplat o mare nenorocire, zise 
Dan Dragomir, cu inima strânsă. 

După aceea voinicii ridicară trupul nemișcat al 
doctorului Leonida și-l duseră în Cuibul Vulturilor, unde se 
așezară îndată să-și readucă la viaţă tovarășul regăsit în 
împrejurări atât de neînţelese pentru ei. 

CAPITOLUL 22 
Siberia 


Oriunde se îndreaptă privirea, numai o nesfârșită 
câmpie de zăpadă. Cei ce locuiesc în ţinutul acesta nu 
cunosc primăvara. Frigul începe toamna, de timpuriu și nu 
se mai înmoaie, până târziu, spre vară, când vânturile sunt 
ceva mai puţin îngheţate, totuși, nu îndeajuns, spre a putea 
asemui această parte a anului cu începuturile primăverii 
de la noi. 

Siberia! 

Câte inimi nu se strâng, câţi pumni nu se încleștează la 
auzul acestui cuvânt. 

Siberia! 

Ce rece sună, câte grozăvii nu trezește în minte, chiar și 
numai pomenirea acestui cuvânt? Dar ce poate să le 
amintească acelora, care au fost zvârliți de soartă în 
această parte îndepărtată a Asiei? 

Și câţi sunt de numeroși aceia pe care destinul i-a 
aruncat acolo și din inima cărora s-a stins pentru 
totdeauna nădejdea că vor mai revedea primăvara, că vor 
mai fi vreodată fericiţi! 

Siberia! 

Câte drumuri nu s-au sfârșit în acest pământ trist, unde 
râsul nu se cunoaște, unde oamenii nu știu să zâmbească, 
unde nu cresc decât lacrimi, tristeţe și durere! 

De câte ori a fost străbătut pământul Rusiei de caravane 
de robi, legaţi în lanţuri, robi care cu trupul și sufletul 
sângerând, îngheţaţi de frig și loviți fără milă de cnuturile 

cazacilor, erau mânaţi ca o ciurdă de vite spre această țară 
a morții! Și cine ar putea spune câţi din cei smulși din 
sânul familiilor lor, ajungeau până pe acest pământ al 
groazei, cine i-ar putea număra pe toţi aceia care 
nemaiputându-și târi lanţurile, erau lăsaţi în mijlocul 
câmpiilor nesfârșite de zăpadă, cu mâinile și picioarele 
încătușate, pradă fiarelor sălbatice? 

Pâlcurile celor trimiși în minele de plumb ale Siberiei nu 
se mai sfârșeau niciodată și cei mai mulţi surghiuniţi 
proveneau din Polonia subjugată de atotputernica Rusie. 
Era îndeajuns să-ți exprimi dorința de a vedea Polonia 
eliberată de sub stăpânirea rusească, era îndeajuns, de 
multe ori, să ai un dușman, care să te pârască, pe nedrept, 
că ai fi conspirator, pentru a fi smuls de lângă ai tăi și a fi 
trimis în Siberia, în minele de plumb, unde nu era odihnă, 
unde nu se cunoștea ziua de sărbătoare, unde prizonierii 
trebuiau să muncească zi de zi, din zori și până în noapte, 
sub loviturile de cnut ale cazacilor, mai nemiloși de cât 
fiarele sălbatice. 

Aerul otrăvit de emanațţiile plumbului, lipsurile de tot 
soiul, neîndurarea paznicilor, care nu lăsau să se 
odihnească o clipă, nici chiar pe aceia pe care nu-i mai 
despărțeau de moarte decât câteva ceasuri, nimiceau chiar 
și constituţiile cele mai voinice, așa că erau foarte puţini 
robi care apucau să trăiască mai mult de trei-patru ani. 

Și lângă colibele dărăpănate ale robilor, se întindea 
cimitirul, în care morţii zăceau cu miile fără cruce, fără 
vreun semn deasupra ridicăturii de pământ unde nu era zi 
să nu fie îngropat câte unul sau mai mulţi prizonieri, unde 
își dormeau somnul de veci mii și zeci de mii de nenorociti, 
pe care o mamă, un copil, sau o soţie, tot îi mai așteptau cu 
nerăbdare, nădăjduind mereu în sosirea zilei revederii. 


* 

Aici  târâse stăpânirea tarilor pe prinţul Adam 
Poniatowsky, și pe Mioara Comăneanu, care tânjeau de 
luni de zile în tabăra de prizonieri din Sadova, punctul cel 
mai îndepărtat al Siberiei. 

Pe vremea aceea Sadova era una din cele mai însemnate 
tabere de prizonieri ale Siberiei, care se întindeau de-a 
lungul vestitelor mine de plumb ale Sadovei și unde 
numărul robilor era întotdeauna mai mare de cinci sute. 

Prinţul Adam Poniatowsky, mândrul, bogatul și vestitul 
urmaș al unei familii foarte vechi poloneze, n-ar fi crezut 
niciodată că va ajunge și el în tabăra de la Sadova. Chiar și 
în drum spre Siberia, el tot mai nădăjduia că prietenii săi 
cu trecere la curtea din Petrograd vor izbuti să 
dobândească punerea sa în libertate. 

Nădejdea aceasta însă i se risipi și ea, când într-o bună 
zi se văzu prizonierul taberei din Sadova, unde avea timp 
destul să se gândească la necredinţa prietenilor săi. 

Cu toate acestea, mulţi dintre marii prieteni ai prinţului 
interveniseră la curtea ţarului, pentru graţierea capului 
familiei Poniatowsky, una din personalităţile cele mai de 
seamă ale Poloniei, a cărui surghiunire în Siberia era o 
rușine pentru Rusia. 

Dar orice încercare rămase în zadar. Guvernul din 
Petrograd se împotrivea cu încăpățânare graţierii prințului 
și dacă tot se mai găsea cineva care să ia apărarea 
surghiunitului, i se răspundea: 

— Prințului Poniatowsky i s-a îngăduit să se înapoieze în 
Rusia, numai cu condiţia să nu se mai amestece în niciun 
fel de mișcare politică. Prinţul însă nu s-a ţinut de această 
condiţie, veșnic era în legătură cu oameni cunoscuţi ca 
revoluționari, conspira împotriva Rusiei și făcea tot ce-i 
stătea în putinţă spre a vedea Polonia despărțită de 
Coroana Tarilor. În asemenea împrejurări, prinţul 
Poniatowsky și-a meritat soarta. Guvernul nu poate să facă 
deosebire între vinovat și vinovat. Prinţul Poniatowsky este 
un revoluţionar și locul revoluţionarilor e în Siberia! 

Și în loc ca aceste încercări să fi avut vreun rezultat bun, 
ele înrăutăţiră și mai mult situaţia prinţului. Guvernul din 
Petrograd - și aceasta mai ales în urma intervenţiei 
contelui Gorciacov - trimise poruncă la comandamentul 
taberei din Sadova, să nu se facă nicio deosebire între 
prințul Poniatowsky și ceilalți prizonieri și să fie tratat la 
fel cu cel din urmă rob al taberei. 

Așa că, ajungând în Siberia trebui să ia și el târnăcopul 
în mână, la fel cu cel din urmă mujic pe care soarta îl 
aruncase în această ţară a morții. 

Dar marele erou naţional al Poloniei primi cu resemnare 
și această umilire, deoarece știa că martiriul acesta îl 
suferea pentru mărirea și libertatea patriei sale scumpe. 
Nu cârtea, nu se plângea, lucra la fel cu ceilalţi, cât îl lăsau 
puterile și nu se răzvrătea nici chiar atunci, când paznicii îl 
loveau fără milă cu cnutul. 

Singura lui mângâiere în această tristă situaţie, erau 
clipele când stătea de vorbă cu Mioara Comăneanu. În 
timpul lungului drum din Varșovia și până la Sadova, 
prinţul îndrăgise foarte mult pe fina și buna româncă, care 
mereu se trudea să alunge amărăciunea martirului, ca și 
când ea n-ar fi suferit la fel cu el, ba poate chiar mai mult, 
căci ea nu era decât o femeie. 

Marea tabără de prizonieri era alcătuită din nenumărate 
colibe, așezate înăuntrul unui zid înalt de doi metri și 
jumătate, colibe pe care prizonierii trebuiau să le ridice cu 
mâinile lor. Înăuntrul zidului se ridicau vreo sută cincizeci 
de asemenea colibe, zidite ca vai de lume, din pricina 
nepriceperii și a lipsei de materiale, colibe în care 
prizonierii locuiau câte trei, de multe ori chiar și câte 
patru. Tabăra era împărțită în două: de o parte femeile, de 
cealaltă bărbaţii. 

În apropierea taberei se ridicau locuinţele paznicilor și 
ale ofițerilor de cazaci, cazarma cazacilor, grajdurile și 
dependinţele. Firește că toate acestea erau clădiri ridicate 
cu îngrijire, din piatră și cel din urmă grajd era un palat pe 
lângă cea mai frumoasă colibă de rob. 

Înăuntrul acestui zid de piatră se scurgea viaţa 
prizonierilor. Ce era dincolo de zid nu mai exista pentru ei. 

Fuga! 

Robii Siberiei se gândeau adeseori la fugă, dar din 
nenumăratele planuri, foarte puţine ajungeau să fie duse la 
îndeplinire și din cele duse la îndeplinire, de-abia izbuteau 
unul sau două. 

Prizonierii taberei erau foarte sever supravegheați, 
santinele înarmate ocoleau mereu zidul înalt de piatră și 
apoi, chiar dacă vreun rob izbutea să treacă dincolo de zid, 
la ce-i folosea? 

Cale de poște în jurul Sadovei nu exista nicio locuinţă de 
om. Numai nesfârșita câmpie de zăpadă, pustiul rece și 
alb, în care fugarul se rătăcea ușor, murind de foame sau 
pierind sfâșiat de fiare. 

O soartă înfiorătoare îi aștepta pe prizonieri, de abia 
după ce părăseau tabăra din Sadova. Chiar dacă ajungeau 
să treacă peste toate primejdiile câmpiei de zăpadă, ei 
erau departe de a fi scăpaţi căci dacă întâlneau oameni în 
calea lor, aceștia, în loc să-i ajute să fugă mai departe, îi 
prindeau și-i aduceau înapoi în tabăra de la Sadova. 
Comandamentul taberei plătea pentru fiecare prizonier 
adus înapoi câte zece ruble și suma aceasta era mai 
hotărâtoare pentru popoarele nomade ale Asiei decât orice 
rugăminte sau implorare deznădăjduită a prizonierului. 

Și ce-l aștepta pe fugar când era readus în tabără? 

Viaţa lui atârna de comandantul taberei din Sadova. 
Dacă se întâmpla să fie în toane bune, atunci poruncea să 
fie bătut cu cnutul până când trupul nenorocitului nu mai 
era decât un morman de carne sângerândă ce atârna în 
fâșii. Dacă nu era în toane bune, îl punea la zid și-l 
împușca. 

Cimitirul prizonierilor se mai îmbogăţea atunci cu o 
groapă fără cruce. 

Nimeni nu-i cerea socoteală de viaţa prizonierilor. 


* 
x x 


Aşadar, aici ajunseră prințul Adam Poniatowsky și cu 
Mioara Comăneanu. Aici nimeni nu se mai interesa de 
numele lor. Li se dădea un număr și sub numărul acesta 
trebuiau să lucreze zi de zi, din zori și până în noapte. 

Un singur noroc avuseră și ei. De când veniseră în 
Siberia, frigul se mai înmuiase și câteva zile însorite mai 
încălziră puţin ţinutul acesta în care ivirea soarelui pe cer 
însemna o adevărată raritate. 

Râul Sad, care trecea pe lângă Sadova, se umflase din 
pricina topiri zăpezii și apa pătrunsese și în minele de 
plumb. În asemenea împrejurări munca în mine trebui să 
fie suspendată și robii fură însărcinaţi să scoată apa din 
adâncimile pământului. Pe vremea aceea nu se cunoșteau 
încă pompele de supt apa și prizonierii erau siliți să 
lucreze cu găleți, pe care le treceau din mână în mână. 

Munca aceasta era istovitoare, dar prizonierul n-avea 
voie să se odihnească nicio singură clipă, căci cnutul 
paznicului și cădea pe spinarea lui. 

— O sută nouăzeci și patru, nu dormi! 

Şi nenorocitul rob și ţipă, căci cnutul supraveghetorului 
îi și spintecase pielea de pe obraz. 

— Optzeci și șase, mai iute! 

Și cnutul șuieră din nou. 

Așa mergeau lucrurile pe toată linia. 

Unul din paznici se apropie de robul care purta numărul 
146 și ridicând ameninţător cnutul cu cinci braţe, se răsti: 

— Nu-mi ridica găleata aia cu atâtea ifose, căci nici tu 
nu ești mai mult decât ceilalţi robi, câine polonez!... 

Și prinţul Poniatowsky - prizonierul însemnat cu numărul 
146 - trebui să îndure această înjosire și să dea mai 
departe găleata cu apă cenușie, apoi să se întoarcă, să 

primească alta, de la vecinul său din stânga și s-o treacă 
celui din dreapta. 

Și lucrul mergea înainte, din mână în mână, din ceas în 
ceas. 

Prinţul Poniatowsky nu răsuflă mai ușurat decât numai 
atunci când paznicul trecu mai încolo, spre a se răsti la alt 
prizonier. 

— Ce mi te clatini aici ca o curcă beată! strigă el. 

— Iartă-mă, tătucă, dar stau aici de la ceasurile cinei, de 
dimineaţă și picioarele nu mă mai ţin! 

— Nu cumva ai vrea să-ţi aduc un scaun? răspunse 
paznicul, batjocoritor și lovi cu cnutul în nenorocitul 
bătrân, care urlă de durere. 

După aceea se duse mai departe, căci mai încolo se 
observa o mișcare oarecare. 

— Ce s-a întâmplat aici? strigă el. 

O femeie mai în vârstă zăcea nemișcată la pământ. De 
îndată ce ajunse acolo, paznicul îi și dădu o lovitură de 
cnut. 

— Scoală de-acolo! 

Dar femeia nu se mișcă. 

— N-auzi, vită, scoală de acolo? 

Și iarăși lovi cu cnutul, iar apoi îi mai dădu și un picior, 
în urma căruia trupul femeii se întoarse cu faţa în sus, 
lăsând să i se vadă ochii sticloși. 

— A murit!... ţipă unul din prizonieri. 

— Ce urli, dobitocule? Mai bine puneţi mâna și scoateţi-o 
de aici? 

Câţiva robi se aplecară și ridicară de la pământ trupul 
neînsufleţit al bătrânei. 

Numărul morților taberei din Sadova mai spori cu unul. 

După aceea, paznicul se plimbă din nou printre 
prizonieri, ca și când nu s-ar fi întâmplat nimic. Cnutul din 
mâna lui cădea necontenit pe bieţii prizonieri ai minelor de 
plumb, care îndurau fără să crâcnească această dureroasă 
înjosire. 

Deodată, unul din robi scăpă găleata din mână și apa se 
vărsă, tocmai pe picioarele paznicului. 

Ladinoff - prizonierii rosteau cu groază numele acestui 
paznic urât de moarte - se înfurie ca un câine turbat. 

— Ce-ai făcut, măgarule? 

Dar prizonierul nu se sinchisi de ameninţarea paznicului, 
nu-i păsă de cnutul, care șuieră prin văzduh, ci învârtindu- 
se într-un picior, striga cu voce răgușită, animalică: 

— Ţarul... ţarul... vine ţarul... aici... în mijlocul nostru.. 

Ladinoff lăsă cnutul să cadă pe trupul prizonierului, dar 
acesta, ca și când nici n-ar fi simţit cumplita lovitură, urmă 
să strige: 

— Şi ţarul va fi rob... îl vor lovi și pe ţar... vine ţarul... 
țarul... 

Strigătele lui atraseră acolo încă doi supraveghetori. 

Ladinoff se uita rânjind la rob. 

— Ce-i cu ăsta? întrebă Barkin, un alt paznic. 

— A înnebunit! 

Cu chiu cu vai, paznicii îl înșfăcară pe nebun, îl duseră în 
una din clădirile care slujeau de dependinţe și-l aruncară 
într-o cămară întunecoasă unde-l lăsară în voia soartei. 

În vreme ce supraveghetorii erau ocupați cu ducerea 
nebunului, prizonierii se mai odihniră puţin și mai 
schimbară câteva vorbe între ei, căci în timpul lucrului nu 
era îngăduit să se stea de vorbă. 

Prinţul Poniatowsky se duse lângă Mioara Comăneanu, 
care se găsea în apropierea lui. 

— E mult, copila mea, de când n-am mai putut sta de 
vorbă! Spune-mi, cum îţi mai treci zilele? 

— Cum pot să treacă în Sadova, prinţe Poniatowsky! 
răspunse Mioara Comăneanu, pe faţă cu o neţărmurită 
amărăciune. 

— Ce bine ar fi dacă am putea să stăm odată de vorbă 
mai mult! Cine știe, dacă n-am găsi vreun mijloc de 
scăpare! 


639 


— Totul este în zadar, prinţe! răspunse deznădăjduită 
românca, de pe al cărui chip frumos dispăruseră bujorii. 

— Ascultă, Mioaro... una din zilele acestea... după 
lucru... vino până în coliba mea... Tovarășii de colibă... 
sunt oameni de încredere... nu te vor trăda.. 

Mioara strânse cu recunoștință mâna prinţului. 

— Poate chiar astă seară... prinţe Poniatowsky! 

Mai departe nu putu să urmeze, căci prizonierii zăriră 
apropierea paznicilor și se împrăștiară în grabă, spre a și 
vedea de lucru. 

Dar ochilor ageri ai lui Ladinoff nu-i scăpase scena 
petrecută între româncă și prințul Poniatowsky. 
Întorcându-se, se duse de-a dreptul la Mioara Comăneanu. 
Biata româncă se sperie când văzu apropierea paznicului 
recunoscut pentru cruzimea sa și-și văzu de lucru cu toată 
râvna. 

Ladinoff se opri în faţa ei și-și holbă ochii, fără să spună 
un cuvânt, asupra frumoasei fete, care nu îndrăznea să-și 
ridice privirile la el. 

— Așadar, astfel stau lucrurile, fetițo! zise el într-un 
târziu, zâmbind batjocoritor. Acum știu de ce nu vrei să dai 
ascultare cuvintelor mele. Bătrânul îţi trage clopotele... 
blestematul de 146! 

Mioara nu răspunse. Nu era decât o simplă prizonieră în 
îndepărtata Siberie, un nimeni fără nume, un număr 
printre sute de numere, cu toate acestea, oricât era de 
umilită și nenorocită, se simțea cu mult superioară lui 
Ladinoff și crezu că, nu este vrednic de ea, să-i răspundă. 

Dar L.adinoff nu era omul, care să se lasă înrâurit de o 
asemenea nepăsare și urmă să zică pe același ton 
batjocoritor: 

— Acum știu de ce ești atât de rece faţă de mine! Dar fii 
pe pace, voi știi eu să vă tai cheful de a mai unelti în 
spatele meu! 

li mai aruncă o privire plină de înţeles, apoi se duse mai 
departe. 

Josnica bănuială a lui Ladinoff umplu cu amărăciune 
sufletul Mioarei. Acum simţea cât era de singură, cât era 
de părăsită și de ameninţată de primejdii. 

În asemenea ocazii, când simţea lipsa unui braţ 
ocrotitor, se gândea și mai mult la Stanislau Rimsky, care 
era totul pentru ea în lumea aceasta. 

Adeseori, în nopţile de nesomn, chipul iubitului se ivea 
înaintea ochilor săi obosiţi și plânși și de fiecare dată o 
chinuia întrebarea: Oare ce se va fi întâmplat cu Vulturul 
Morţii? Mai trăiește... sau va fi murit? 

Dacă ar fi putut să aibă vreo veste de la el! Atunci ar fi 
îndurat cu mai multă ușurință, toate umilinţele și lipsurile 
de tot soiul, căci atunci ar fi putut nădăjdui măcar că 
poate, odată și odată tot avea să se sfârșească cu iadul din 
Sadova și tot avea să mai cunoască și ea clipe de fericire. 


641 


Dar așa! Trebuia să-și trăiască zilele în încredințarea că, 
libertatea și fericirea erau lucruri la care ea nu mai avea 
dreptul să nădăjduiască. 

CAPITOLUL 23 
Un prieten misterios 


— Ce să se fi întâmplat? 

— Dumnezeu singur poate să știe! 

— Ce să fie cu căpitanul? 

— Unde să fi rămas Korsakoff? 

— Mai încet, își revine în fire! 

— Cum respiră de greu! 

Acestea erau întrebările care frământau mintea 
credincioșilor prieteni ai Vulturului Morţii, care stăteau 
nedumeriţi și trişti în jurul doctorului Leonida, care nu-și 
revenise încă în simţiri. 

Ludovica aduse o sticlă cu oţet, pe care i-o puse la nas și 
aceasta folosi, căci tânărul doctor își deschise ochii și privi 
uluit în jurul său. 

La început nu putu să-și dea seama unde se găsește, 
deoarece zbuciumul din ultimele zile îi zdruncinase nervii 
atât de mult, încât nu putu să-și mai amintească de ceea ce 
se petrecuse cu el. Zărind însă chipurile cunoscute ale 
prietenilor lui în jurul său, memoria îi reveni încetul ca 
încetul și își aduse aminte de fuga deznădăjduită prin 
pădure, de împușcăturile cazacilor, de rănirea Sașei și 
apoi, de neașteptatul contraatac, care-l scăpă din mâinile 
urmăritorilor. 

— Oare să fie adevărat? Sunt la noi? întrebă ei încet, 
obosit. 

— Aici ești, doctore, aici! îi răspunse Dan Dragomir, 
strângându-i mâna cu căldură. 

Doctorul Leonida se ridică în capul oaselor și-și duse 
mâna la frunte. 

— Spune-ne, ce s-a întâmplat? întrebă românul. Ardem 
de nerăbdare să știm ce s-a întâmplat cu tine, cu căpitanul, 
cu Korsakoff și cine erau aceia, care te urmăreau prin 
pădurea Rudinului. 

Doctorul Leonida ceru un pahar cu vin, pe care-l bău cu 
nesat și după ce se simţi mai întărit, răspunse: 

— Căpitanul... tot în temnița Dubroului a rămas, cu toate 
că am încercat de două ori să-l scăpăm. 

O durere nespusă se întipări pe chipurile prietenilor 
Vulturului Morţii. 

— Dar cu Korsakoff ce este? întrebă Severin. 

Două lacrimi se iviră în ochii doctorului Leonida. 

— A căzut la prima încercare... 

— A murit? 

Doctorul Leonida dădu mut din cap. 

Vestea aceasta căzu ca un trăsnet asupra voinicilor. Era 
pentru prima oară că unul din ai lor cădea. Toate 
primejdiile, toate încercările soartei le trecuseră fără 
pierderi, până atunci. Acum se dusese unul din ai lor. Cel 
mai proaspăt în trupă, este adevărat, dar nu cel mai puţin 
iubit. 

O liniște mormântală se lăsă pe ascunzătoarea din 
Cuibul Vulturilor. 

Doctorul Leonida nu putu să urmeze decât mai târziu, 
spre a povesti toate cele întâmplate în închisoarea 
Dubroului, în decurs de două zile și două nopţi. Sfârșind, el 
se adresă astfel prietenilor săi: 

— Acum este rândul vostru să-mi spuneţi cum m-aţi 
scăpat din mâinile urmăritorilor. Mie mi se pare că numai 
unei minuni pot să mulţumesc că mai sunt în viaţă! 

— Ai dreptate, zise Dan Dragomir. Numai unei minuni îi 
poţi mulţumi că te-am scăpat! 

— Nu înţeleg! 

— Vei înţelege îndată, când îţi voi povesti ciudata 
întâmplare care s-a petrecut astăzi de dimineaţă. 

— Vorbește! 

— Ieri noapte ne-am culcat foarte târziu. Somnul nu voia 
să ne cuprindă ochii, din pricina îngrijorării care ne 
frământa sufletul din cauza voastră. Cu toate că știam prea 
bine cât de grea era însărcinarea pe care v-o luaserăţi, 
totuși, toţi eram încredinţaţi că Vulturul Morţii se va 
întoarce la noi, încă în ziua plecării voastre. Dar ziua trecu 
fără să vă înapoiaţi. Nu ne înduram să ne culcăm, 
nădăjduind să vă auzim venind în fiecare clipă. Trecuse de 
miezul nopţii, când în sfârșit, hotărârăm să ne odihnim. 
Dimineaţa am fost treziţi din somn de ţipătul înspăimântat 
al Ludovicăi. 

Doctorul Leonida se uita foarte mirat la tovarășii lui, ale 
căror chipuri erau nespus de serioase. 

— Dar ce s-a întâmplat?... Vorbiţi! 

— După cum știi și tu, Ludovica este aceea, care se 
scoală mai de dimineaţă, dintre noi, spre a pregăti cele 
necesare. Astăzi de dimineaţă s-a întâmplat la fel. Ludovica 
pregătea cafeaua cu lapte, pe masă, când deodată zări o 
foaie de hârtie. O luă în mână, o citi și atunci, un țipăt de 
groază îi ieși de pe buze. Toţi am sărit din pat și am citit pe 
rând cele scrise pe fițuica aceea. Iat-o, citește-o și tu! 


Cu aceste cuvinte, Dan Dragomir scoase din buzunar o 
foaie de hârtie, pe care i-o înmână doctorului Leonida. 

Era o bucată de hârtie îngălbenită, veche, foarte veche și 
pe ea erau mâzgălite următoarele rânduri: 


„Cineva, pe care-l iubiți mult, se găsește în mare 


primejdie. Dacă voiţi să-l scăpați, ieșiți-i înainte, în 
pădurea Rudinului, mergând spre Dubro”... 

Doctorul Leonida rămase cu privirea pironită pe foaia de 
hârtie. Scrisul de pe ea îi era necunoscut. Ochii lui miraţi 
se îndreptară spre Dan Dragomir. 

— Şi noi am rămas tot atât de miraţi ca și tu acum! Este 
de neînțeles, cum a putut să ajungă pe masă. La miezul 
nopţii când ne-am culcat nu era acolo, așa ca numai în 
decursul nopţii a fost pusă pe masă.. 

— Dar cine să fi fost aici, în timpul nopţii? întrebă 
doctorul Leonida. 

— Uite o întrebare, la care nici noi n-am putut răspunde 
și cred că nici nu vom putea răspunde vreodată. Este 
ciudat ca niciunul din noi să nu se trezească la zgomotul 
făcut de acest misterios necunoscut și apoi, cine să ne 
cunoască ascunzătoarea? 

— E de neînțeles! mormăi doctorul Leonida. 

— Ajunși în stăpânirea misterioasei foi de hârtie, ne-am 
luat puștile și am pornit la drum, fără întârziere. În curând 
ne-a fost dat să vedem că tainica scrisoare nu minţise. În 
pădurea Rudinului auzirăm nenumărate împușcături și 
apoi văzurăm un om care fugea deznădăjduit. Erai tu! 

— Şi după aceea? 

— Îndată ce ne-au simţit, cazacii au luat-o la goană, iar 
noi te-am adus în ascunzătoare. 

Doctorul Leonida tot mai ţinea în mână misterioasa foaie 
de hârtie și se uita mirat, la scrisul acela necunoscut. 

— Cine s-o fi scris? se întrebă el. 

Deodată îi veni în minte un nume: Prinţesa Fedora 
Feodorovna! 

El își împărtăși îndată această bănuială. 

— Crezi? zise Micislav. Totuși, eu nu sunt de aceeași 
părere! 

— De ce nu? 

— Din mai multe motive. Întâi, nu pare cu putinţă ca 
prinţesa, care locuiește în castel, să știe ce se petrece la 
Dubro și apoi, să poată să ne vestească despre aceasta 
într-un răstimp atât de scurt. Al doilea, Fedora Feodorovna 

ne cunoaște îndeajuns de bine pentru ca în cazul când ar 
avea să ne dea o veste atât de însemnată, să nu fie silită să 
recurgă la un chip atât de misterios de a ne vorbi. Chiar și 
numai pentru a nu pierde un timp preţios, ea nu ne-ar fi 
scris, ci ar fi venit să ne spună vestea cu viu grai... N 

— Ai dreptate, Micislav! zise doctorul Leonida. Intr- 
adevăr, văd și eu ca n-a putut să fie prințesa... Dar atunci 
cine a fost? Cine este persoana aceasta misterioasă, care 
ne cunoaște ascunzătoarea și care nu ne este dușman, ci 
prieten binevoitor? 

— Cu cât ne gândim mai mult, cu atât ni se pare mai de 
neînțeles! zise Dan Dragomir. 

— Așa este! zise și Severin. Și eu sunt de părere că, 
deocamdată să nu ne mai ocupăm de chestiunea aceasta, 
ci mai bine să ne gândim în ce chip ne am putea salva 
căpitanul. 

— Are dreptate! ziseră și ceilalți voinici. 

Doctorul Leonida, care cunoștea situaţia mai bine decât 
oricare din ei, nu le putu da speranţe prea mari. 

— Căpitanul este ţinut sub o pază atât de aspră, încât 
salvarea lui pare cu neputinţă! zise el, trist. 

— Noi nu cunoaștem cuvântul „nu se poate”! exclamă 
Dan Dragomir, cu înflăcărare. Nici căpitanul nu-l cunoaște 
și nici noi nu trebuie să-l cunoaștem, mai ales atunci, când 
este vorba de salvarea lui! 

Dan Dragomir era pătimaș, omul marilor hotărâri, al 
faptelor temerare, care oricând era gata să se măsoare cu 
oameni și situaţii, care nu sunt făcute de a fi învinse de 
muritori de rând. El nu cunoștea frica, nu cunoștea 
șovăiala, chiar dacă știa că merge la pieire sigură. 
Doctorul Leonida era în multe privinţe, tocmai opusul lui. 
Nici el nu era fricos, dar nu-i lipsea nici sângele rece nici 
putinţa de a judeca orice faptă mai înainte de a porni la 
săvârșirea ei. El nu se lăsa stăpânit de patimă, se gândea 
mai înainte de a făptui și nu pornea niciodată orbește 

înainte, fiindcă știa că în chipul acesta i se poate înfunda 
ușor. 

De aceea, căută să le arate și tovarășilor săi, în frunte cu 
Dan Dragomir, care era situaţia. 

— N-ai dreptate, Dane! Tu nu cunoști situaţia cum o 
cunosc eu și deci, nu poţi să-ţi dai seama de greutăţile care 
stau în calea eliberării căpitanului, mai ales acum, când 
amândouă încercările noastre au dat greș. Sunt pe deplin 
încredinţat că  Verșeghin, comandantul închisorii, își 
păzeşte acum preţiosul prizonier cu o severitate înzecită și 
nu numai că n-am putea să-l scăpăm pe căpitan, dar nici 
măcar în apropierea lui n-am putea ajunge. 

— Dar aceasta este îngrozitor! strigă Severin. 

— Îngrozitor, dar adevărat! răspunse doctorul Leonida. 

— Să luăm închisoarea cu asalt! zise Dan Dragomir. 

— Cum vezi tu aceasta? întrebă doctorul Leonida. 

— Ne ascundem în pădurea Dubroului și într-o noapte 
dăm atacul! 

— Închisoarea din Dubro este păzită de o companie de 
cazaci! zise doctorul Leonida, clătinând trist din cap. 

— Nu ne speriem noi de ei! 

— Nu ne speriem, dar pierim până la cel din urmă! 

— Vom pieri și gata! 

— Dar dacă vom pieri noi, cine-l mai scapă pe căpitan? 
răspunse doctorul Leonida, privind ţintă în ochii lui Dan 
Dragomir. 

Acesta își aplecă privirile și zise: _ 

— Ai dreptate, doctore Leonida! Imi dau seama că, cu 
forța, nu putem ajunge la ţintă! Dar atunci ce este de 
făcut? 

— Trebuie să așteptăm câteva zile, până când se vor mai 
da uitării cele două încercări neizbutite! 

— Dar dacă, Doamne ferește, îl execută? S-au îl duc 
altundeva?... strigă Severin, speriat. 

— De asta nu trebuie să ne temem, îl liniști doctorul 
Leonida, căci primejdia nu este atât de apropiată. După cât 

știu eu, vor mai trece câteva zile până când se va hotări 
soarta căpitanului și în niciun caz, nu va fi mutat din 
temniţa Dubroului. Așa că putem să ne pregătim planul în 
liniște! 


Ziua aceea trecu foarte greu. 

Voinicii rămaseră tot timpul în ascunzătoare, gândindu- 
se când la posibilităţile de salvare a căpitanului, când la 
misteriosul  alcătuitor al scrisorii. Ei cercetară cu 
amănunţime, fiecare încăpere, în căutarea unui semn, sau 
al unei uși secrete, dar toate cercetările lor rămaseră 
zadarnice. Nicio urmă, nicăieri, nicio ușă secretă, afară de 
aceea care dădea în coridorul ce lega castelul de Cuibul 
Vulturilor. 

Noaptea se lăsă, în cele din urmă, și voinicii se culcară 
cu nădejdea că ziua următoare va fi mai norocoasă pentru 
ei. 

Doctorul Leonida adormi cu greu, iar când îl cuprinse 
somnul avu visuri foarte rele. Mai întâi visă că râuleţul 
Dubro se revărsase și, cu toată lupta lui eroică, nu putu 
scăpa din prada valurilor înfuriate care îl îngropară în 
mormântul lor rece și umed. După aceea visă pregătirile 
care se făceau pentru executarea lui Rimsky. Călăul și 
pășise spre spânzurătoare, când deodată Verșeghin se 
adresă mulţimii din curtea închisorii, spunând că numai 
atunci îl graţiază pe Vulturul Morţii dacă se găsește cineva 
care să se lase spânzurat în locul lui. La auzul cuvintelor 
comandantului închisorii, el pășise înainte și se arătă gata 
să se jertfească. Atunci, în locul lui Rimsky, el fu așezat în 
spânzurătoare. Călăul îi puse laţul după gât, ucenicii lui 
începură să-l tragă de picioare, simţi cum se înăbușe... 
când se trezi, deodată. 

Se crăpa de ziuă. 

Fruntea îi era numai o nădușeală și gâtul i se uscase cu 
desăvârșire. Se sculă din pat și se târi până la masă pentru 
a și astâmpăra chinurile setei cu o înghiţitură de vin. 

El bâjbâi cu mâna după clondirul cu vin, când dădu 
peste o piatră. 

Doctorul tresări. Nu putea să-și închipuie ce căuta o 
piatră pe masa lor și nedumerirea lui crescu când simţi că 
sub piatră se găsea un teanc de hârtii. 

Doctorul Leonida nu se mai putu stăpâni și strigă: 

— Sculaţi, prieteni! 

Voinicii săriră speriaţi din paturi. Nu puteau să-și 
închipuie ce se întâmplase și o ploaie de întrebări 
înfrigurate căzură asupra doctorului Leonida: 

— Ce este? 

— Ce s-a întâmplat? 

— Vorbește! 

— Vreo nenorocire? 

Doctorul Leonida răspunse cu glasul tremurând de 
emoție: 

— Dragii mei, mi se pare că misteriosul necunoscut a 
fost din nou pe aici! 

— Vreo nouă scrisoare? 

— Așa mi se pare și încă o scrisoare destul de ciudată: 
un teanc întreg de hârtii peste care a așezat o piatră. 

Micislav alergă să aducă opaițul la lumina căruia 
doctorul Leonida încercă să descifreze noul răboj al 
misteriosului necunoscut. 

Și de-abia apucă să citească două rânduri că și exclamă 
triumfător: 

— Așa este! Nu m-am înșelat! 

— Este vorba tot de necunoscutul nostru prieten? 

— Da! 

— Şi ce veste ne trimite? 

— Parcă ar fi simţit durerea sufletului nostru, parcă ar fi 
simţit care este gândul ce ne frământă: ne arată calea prin 
care îl putem scăpa pe Vulturul Morţii! 

— Să fie cu putinţă? 

— Ascultaţi, dragii mei! 

Și doctorul Leonida citi cu voce tremurândă cele trimise 
de misteriosul lor prieten: 


„În clipa în care prietenii Vulturului Mortii vor fi 
citit hârtiile aici alăturate, vor cunoaste drumul pe 
care trebuie să apuce pentru a-și scăpa căpitanul din 
temnita Dubroului! Vă încredințez cheia cu ajutorul 
căreia il veţi putea salva pe Vulturul Morţii și vă 
vestesc să nu pierdeţi nicio clipă, căci prizonierul 
poate fi transportat în altă închisoare și atunci orice 
încercare ar fi în zadar. Vulturul Mortii nu poate fi 
scăpat decât numai din mâinile lui Verșeghin, 
comandantul închisorii din Dubro. 

Un bun prieten. 


Prietenii lui Stanislau Rimsky rămaseră uluiţi. Ei nu 
puteau să înţeleagă cum ajunsese acest al doilea răboj pe 
masa lor. Ei se uitau nedumeriţi, unul la celălalt, fiecare 
așteptând deslușirea parcă de la vecinul său. 

În decursul vieţii lor zbuciumate trecuseră prin multe 
situații ciudate, dar niciuna nu se putea asemui cu aceea 
care se întâmpla acum pentru a doua oară cu ei, în răstimp 
de două zile. 

Cel dintâi care se dezmetici din uluială fu doctorul 
Leonida. El luă în mână teancul de hârtii și zise: 

— Şi acum să vedem ce cuprind documentele acestea! 


* 
x x 


În clipa în care Verșeghin își găsi soția întinsă la 


pământ, lovită de un glonte de cazac și cu trupul plin de 
sânge, îi iertă tot ceea ce-i făcuse până atunci și 

aplecându-se peste trupul ei nemișcat, îngână, cu 
îngrijorare: 

— Sașa! Sașa! 

Dar Sașa rămase nemișcată. 

O parte din cazaci porniseră în urmărirea doctorului 
Leonida, cealaltă parte, rămasă cu Verșeghin, se trudea 
acum s-o readucă pe Sașa la viaţă. Mai înainte de toate 
însă politaiul cercetă rana și când văzu că nu este prea 
primejdioasă, se mai liniști puţin. 

— Faceţi o targă, numaidecât, s-o ducem acasă - le 
porunci el ostașilor - iar tu, Niculai, leagă-i rana căci tu te 
pricepi să oprești pierderea sângelui. 

Peste câteva minute se înapoiară și ceilalți cazaci, 
porniţi în urmărirea doctorului Leonida și vestiră 
înspăimântați: 

— N-am putut să punem mâna pe el deoarece străinul a 
primit ajutoare, pe neașteptate. Tovarășii lui au ieșit la 
iveală din mijlocul pădurii și cum erau mult mai numeroși 
decât noi am socotit că e mai bine să ne retragem! 

— Bine! Bine! zise Verșeghin, după ce primi raportul. 
Atunci mai bine să ne grăbim să ajungem cât mai iute 
înapoi la Dubro, căci s-ar putea întâmpla să mai cădem în 
mâinile bandei Vulturului Morţii! Dumnezeu singur poate 
ști câţi membri are banda lui Rimsky! 

Cazacii alcătuiră o targă în grabă și așezând-o pe Sașa în 
ea, porniră grăbiţi spre Dubro. Tot timpul Verșeghin nu 
făcea altceva, decât să tragă cu urechea și să se uite în 
toate părțile, spre a se încredința că nu este urmărit. 

Cu toată grija pe care o avea, de a nu cădea în mâinile 
bandei Vulturului Morţii, el tot mai găsi timp să se 
gândească și la cele petrecute în împrejurări atât de 
misterioase pentru el. Acum el nu putea înţelege nici în 
ruptul capului cum se făcea că soţia lui primise de a se 
alătura prietenilor lui Rimsky... Ce s-o fi îndemnat pe Sașa 
la pasul acesta? Nu-și dădea ea seama oare ce neplăceri ar 

fi avut el dacă Rimsky izbutea să evadeze cu ajutorul 
propriei sale soţii? 

Nu mai încăpea nicio îndoială că, ar fi căzut în dizgrație 
și poate că-l mai dădeau chiar și afară din slujbă, căci 
guvernul nu mai putea să aibă încredere într-un om a cărui 
soție îl ajută să fugă tocmai pe cel mai primejdios 
prizonier. 

Pentru Verșeghin nu exista nicio altă explicaţie decât că 
tovarășii lui Rimsky puseseră mâna pe Sașa, cine știe 
mulțumită cărei împrejurări nenorocite și biata femeie 
fusese silită să urmeze poruncile lor, sub amenințările cele 
mai cumplite. 

Cu toate acestea, el se gândi că era mai bine să acopere 
lucrurile cât mai iute, căci dacă se afla ce rol jucase soţia 
lui în afacerea aceasta, tot mai putea să aibă neplăceri, 
chiar dacă evadarea prizonierului nu izbutise. 

Şi de-abia ajunse acasă că i se și oferi un prilej de a 
mușamaliza toată afacerea. Trecând prin curte cu cazacii 
după el, îl zări pe vizitiu și-i strigă, cu o mânie nestăpânită: 

— Stipko, vino aici! 

Vizitiul se îngrozi văzând mânia polițaiului, dar neavând 
încotro, se supuse poruncii și se apropie. 

— Măi, ticălosule! se răsti Verșeghin, turbând de manie. 
Când voi pune mana pe tine, nici dracul nu te mai scapă cu 
pielea întreagă! Cum ai îndrăznit, mă, nemernicule, s-o 
bârfești pe soția mea, o biată jucărie în mâinile 
blestematului aceluia, care văzând că nu-i reușește planul, 
a târât-o și pe ea cu sine, de de-abia am putut-o scăpa din 
mâinile lui? Ai auzit, mă, dobitocule cum s-au întâmplat 
lucrurile? Acela care va îndrăzni să spună altfel, acela 
minte și va avea de furcă cu mine! 

Cuvintele din urmă Verșeghin le rosti pe un ton cu totul 
deosebit și cazacii înțeleseră că ameninţarea aceasta îi 
privea și pe ei. 

Stipko fu și el silit, vrând nevrând, să ia la cunoștință 
cele hotărâte de poliţai și răspunse, cu adâncă supunere: 

— Am înţeles, tătucă, așa s-a întâmplat! 

Dar Verșeghin nu se mulțumi cu atâta, ci spre tu băga și 
mai mult frica în aceia care s-ar fi gândit să spună 
adevărul, se întoarse la plutonierul ce stătea lângă el și-i 
zise: 

— Ascultă, Niculai! Ai auzit și tu că ticălosul acesta și-a 
recunoscut păcatul de a o fi bârfit pe soţia mea, care este 
nevinovată. Vei îngriji ca mâine dimineaţă să i se dea 
douăzeci și cinci de lovituri de cnut! 

— Am înţeles, tătucă! 

— Dar să alegi cazacii cei mai voinici, ca blestematul să- 
și aducă aminte o viaţă întreagă de ticăloșia pe care a 
săvârșit-o! 

Stipko căzu îngrozit la picioarele lui Verșeghin și se 
rugă, deznădăjduit: 

— Îndurare, tătucă, îndurare! lartă-mă, această singură 
dată că am îndrăznit să mă amestec în lucruri care nu sunt 
de nasul meu! 

Dar  Verșeghin nu se  sinchisi de  implorările 
înspăimântatului vizitiu. Îl lovi cu piciorul, apoi porni mai 
departe, ducând-o pe Sașa în locuința sa cu ajutorul 
cazacilor. 

Peste o jumătate de ceas sosi și doctorul din oraș care 
spălă și legă rana, recomandând bolnavei liniștea cea mai 
desăvârșită. 

Cu toate acestea Sașa fu foarte slăbită din pricina 
pierderii de sânge și frigurile puseră stăpânire pe ea cu 
atâta putere, încât două zile și două nopţi nici nu-și reveni 
în fire. 

A treia zi își recapătă cunoștința, dar își aducea aminte 
cu greu de cele petrecute. Scăparea lui Rimsky, fuga, 
urmărirea cazacilor, toate acestea i se păreau un vis. Dar 
când simți usturimea rănii și văzu  pansamentele 
însângerate, își dădu seama că totul fusese o crudă 
realitate și nicidecum un vis. Atunci își aduse bine aminte 
și de clipa când fu nimerită de glontele unui cazac și când 

prăbușindu-se la pământ îl imploră pe doctorul Leonida să 
fugă. 

Dar cum ajunsese aici? Nu-i venea să creadă că după 
cele petrecute, Verșeghin să mai fi fost în stare să-i facă 
parte de o îngrijire atât de desăvârșită. Din nefericire, nu-i 
rămase prea mult timp de gândit, căci ușa se deschise și în 
pragul ei se ivi Verșeghin. 

De îndată ce observă că soţia lui deschise ochii, poliţaiul 
alergă la patul ei și cu nespusă bucurie în ochi, îi spuse: 

— Sașa... draga mea Sașa, te simţi mai bine? 

— Cum, Verșeghin, nu ești supărat pe mine? 

— Pentru ce aș fi draga mea? 

— Cum, nu știi... în ce împrejurări... am fost rănită? 

— Cum să nu știu? Nu lipsi mult să cazi jertfă unei 
întâmplări nenorocite... Ai fost rănită de un glonte rătăcit! 

— O întâmplare... glonte rătăcit?... exclamă Sașa, 
mirată. Cum se poate așa ceva? 

— Dar nu-ţi mai aduci aminte? 

— Ba da... celula mocirloasă... fuga... Rimsky... pădurea 
Rudinului! 

— Ce tot vorbești, Sașa? Pe semne că ai visat toate 
acestea! 

— Să fi visat? 

— Fireşte că ai visat! 

După aceea o sfătui să se mai odihnească, deoarece 
doctorul îi recomandase liniște și Sașa începu să creadă și 
ea că Verșeghin are dreptate. Dar cum încercarea de a-l 
ajuta pe Vulturul Morţii să fugă din închisoare, fuga 
deznădăjduită alături de doctorul Leonida să nu fi fost 
decât un vis? 

Verșeghin își luă rămas bun de la soţia sa și se înapoie la 
birou. Cu două zile mai înainte, îndată după a doua 
încercare de fugă a lui Rimsky, comandantul închisorii 
poruncise ca paza din fața celulei prizonierului să fie 
întărită și mai mult. Indoita tentativă de evadare a 
Vulturului Morţii se află curând în tot orașul și cercurile 
competente nu se mai saturau să-l laude pe Verșeghin 
pentru chipul conștiincios cu care înţelegea să vegheze 
asupra celui mai primejdios prizonier al închisorii din 
Dubro. 

Dar  Verșeghin luase într-adevăr măsuri cu totul 
neobișnuite. El îndoi numărul santinelelor, iar noaptea 
ridică în jurul închisorii făclii uriașe. Făcliile acestea 
făceau o lumină ca ziua și în asemenea împrejurări era cu 
neputinţă ca cineva să se mai apropie de temniţă fără să 
fie văzut. Mai înainte de a se culca, Verșeghin controla 
toate posturile și nu se ducea să se odihnească decât 
numai atunci, când era pe deplin încredinţat, că orice 
evadare este cu neputinţă. 

În chipul acesta Verșeghin își petrecea zilele între 
inspectarea santinelelor și patul soţiei sale, așteptând cu 
nerăbdare să-i sosească de la Petrograd, recunoașterea 
oficială și bine meritată a serviciilor sale, care nu puteau fi 
tăgăduite. 

Chiar și în ziua aceea, stând în fața mesei sale de scris și 
văzând că ușa se deschide, crezu că sosește curierul de la 
Petrograd. 

Dar cel ce intră nu era decât bătrânul Rutkin, care, 
credincios obiceiului său, era beat și de data aceasta. 

— Tătucă, un om este aici, care vrea să vorbească cu 
tine! 

— Un om? Atunci tot numai curierul de la Petrograd 
poate fi! se gândi el și-l întrebă pe Rutkin: 

— De unde vine? 

— L-am întrebat, dar nu vrea să-mi spună? 

— Nici numele nu și l-a spus? 

— Nici! E foarte misterios! 

— Nu arată ca un curier al ţarului? 

— Nu, nu! 

Verșeghin rămase pe gânduri o clipă, apoi zise: 

— Lasă-l să intre! Să vedem ce e cu el? 

Comandantul închisorii Dubroului se uită curios spre ușă 
în pragul căreia se ivi străinul. 

— Mii de draci! își zise Verșeghin, uitându-se ţintă la cel 
sosit. Unde l-am mai văzut pe omul acesta? 

— Cine ești? întrebă el, când văzu că memoria nu-l ajută. 

Străinul se apropie de el și când ajunse chiar lângă 
poliţai, zise liniștit: 

— Domnule polițai Verșeghin, eu sunt doctorul Leonida! 

— Doctorul Leonida? repetă comandantul închisorii. Cu 
asta nu m-am lămurit de loc! 

— Dar dacă-ţi voi spune că eu sunt acela care a încercat 
în două rânduri să-l scape pe Stanislau Rimsky din 
închisoare - zise doctorul Leonida, cu un calm desăvârșit - 
atunci îţi vei aduce aminte? 

Cuvintele doctorului Leonida căzură ca o bombă. Acum 
Verșeghin își aducea aminte de omul acesta, care cu 
câteva zile mai înainte, încercase să-l scape pe Vulturul 
Morţii cu ajutorul soţiei sale. 

În clipa următoare făcu o mișcare bruscă, spre a pune 
mâna pe pistol. 

Dar doctorul Leonida nici nu se mișcă, ci zâmbind 
curtenitor, zise: 

— Lasă pistolul, Verșeghin, căci n-am de gând să te atac. 
Nici să mă apăr n-aș putea, căci am venit fără niciun fel de 
armă în cușca leului. 

CAPITOLUL 24 
Scrisoarea 


Verșeghin nu se dezmetecise încă cu totul. Se uita 
zăpăcit la tânărul care stătea în fata sa și nu putea să-și 
închipuie că un om cu mintea întreagă, ar putea să alerge 
de bună voie în ghearele pieirii așa cum făcuse acesta. 

În curând însă zâmbi batjocoritor, gândindu-se că-i 
căzuse în mână și cel mai primejdios tovarăș al Vulturului 
Morţii. De aceea se răsti la doctorul Leonida: 

— Așadar tu ești acela care ai tulburat liniștea 
Dubroului, două zile de-a rândul? Tu ești acela, care ai 
târât-o cu tine și pe soţia mea? 

— Da! răspunse doctorul Leonida, fără șovăire. Eu sunt 
acela care am încercat să-mi scot din închisoare căpitanul 
mult iubit și în timpul acestei încercări, am găsit un 
tovarăș de neprețuit în soţia ta! _ 

— Obraznicule! strigă Verșeghin. Îndrăznești să mi-o 
spui în față? 

— Verșeghin, eu am obiceiul de a spune adevărul în 
orice împrejurare! 

— Ai o limbă foarte ascuţită, amice! Nu ţi-e teamă că 
poţi rămâne fără ea? 

— Nu am obiceiul să mă tem, Verșeghin! Nici de tine, 
nici de altul! 

— Eu cred că te vei căi amarnic pentru cuvintele 
acestea! 

Dar doctorul Leonida nu-și pierdu liniștea uluitoare nici 
o singură clipă. 

— Ai uitat că în celula Vulturului Morţii, în celula 
mocirloasă, mai este loc și pentru tine? 

Doctorul Leonida zâmbi nepăsător. 

— Eu însă nu-ţi voi face plăcerea de a locui între pereţii 
acelei celule! 

Verșeghin rămase uluit în faţa acestui bărbat, care știa 
să fie atât de liniștit, care nu-și pierdea tonul batjocoritor 
nici chiar în mijlocul primejdiei. Și omul acesta îl făcu să 
înţeleagă în ce consta tăria proverbială a tovarășilor 
Vulturului Morţii. _ 

— Vorbești foarte semet, doctore Leonida! În temniţa din 
Dubro vei avea timp destul să te gândești la ceea ce ţi-am 
spus acum! 

Dar doctorul Leonida răspunse cu aceeași uluitoare 
nepăsare: 

— Iar eu îţi spun, Verșeghin, nu numai că eu nu voi 
ajunge în închisoarea din Dubro, dar îl voi scăpa chiar și pe 
Stanislau Rimsky de acolo! 

Verșeghin tresări la auzul acestei declaraţii care 
întrecea orice închipuire a sa. 

Aceasta era într-adevăr ceva nemaiauzit ca cineva să 
aibă curajul să vină la el spre a-i spune mai dinainte ce are 
de gând să facă. 

— Amice, eu cred că nu ești în toate minţile! zise el, mai 
mult cu milă, decât cu mânie. Crezi oare cu adevărat că 
planul acesta îţi va reuși? Cele două lecţii pe care ţi le-am 
dat nu ţi-au fost îndeajuns? Nu-ţi mai sună în urechi 
șuieratul gloanţelor cazacilor, nu-ţi mai amintești de fuga- 
ţi deznădăjduită? 

— Crede-mă, tătucă, răspunse doctorul Leonida, că de 
data aceasta lucrurile vor merge mult mai neted! 

— Nebunule! strigă Verșeghin, îndreptându-se spre ușă. 
O singură poruncă este îndeajuns, ca zece cazaci să alerge 
la strigătul meu spre a te arunca în temniţă. Și orice ai 
face, oricât te-ai împotrivi, tot aceasta este soarta care te 
așteaptă! 

— Iar dacă nu se va întâmpla așa, atunci te vei mai fi 
înșelat și tu puţin, tătucă! zise doctorul Leonida, zâmbind. 

— Îţi spun drept că nu mai înţeleg nimic! Pentru ce ai 
venit aici omule, pentru a te jertfi? 

— Dacă mi-era dor de moarte, nu trebuia să vin aici, căci 
aș fi găsit-o mai aproape! 

— Totuşi, aici nu poţi căuta decât moartea, care de altfel 
te va ajunge! zise Verșeghin, râzând. Uită-te puţin la 
spânzurătoarea ridicată în curte. Frânghia, pe care vântul 
o leagănă acum în stânga și-n dreapta, de-abia așteaptă să 
se strângă în jurul gâtului lui Stanislau Rimsky și al tău. 
Căci aceasta este soarta care v-a fost scrisă la amândoi! 

Doctorul Leonida se duse la fereastră, dar nici chiar 
vederea lugubră a spânzurătorii nu-i șterse de pe buze 
zâmbetul nepăsător, care era o dovadă de încrederea pe 
care o avea în sine și în izbânda planului său. 

După aceea, se întoarse la comandantul închisorii și-i 
zise: _ 

— În clipa în care am intrat aici ţi-am dovedit că nu mă 
tem de moarte, ceea ce de altfel îți mai dovedisem și prin 
cele două încercări de a-l salva pe Vulturul Morţii. În 
amândouă rândurile mi-am primejduit viaţa, căci așa după 
cum l-au împușcat pe tovarășul meu, gloanţele cazacilor 
puteau să mă nimerească și pe mine. Dar după cum nu m- 
am temut atunci, tot astfel nu mă tem nici astăzi. 
Verșeghin, poţi să mă ucizi pe mine, poţi să-l ucizi pe 
Vulturul Morţii, poţi să ne ucizi pe amândoi, dacă vrei. Dar 
în clipa în care unul din noi doi va fi executat, guvernul din 
Petrograd va primi o scrisoare... Şi ce crezi că va cuprinde 
scrisoarea aceasta? 

— Vezi, aceasta sunt foarte curios s-o știu și eu! 

Verșeghin se uită cercetător în ochii doctorului Leonida, 
care zise, cu vocea ridicată: 

— Din scrisoarea aceasta locurile cele mai înalte vor afla 
cine a fost ucigașul marelui duce Constantin! 

Verșeghin păli, mâinile începură să-i tremure și cu glasul 
sacadat, întrebă: 

— Dar... ei... cine a fost... ucigașul... marelui duce... 
Constantin...? 

— Cum, nu știi? 

— Nuu... 

— Ei bine, atunci află că ucigaşul a fost Grigore 
Verșeghin, actualul polițai al Dubroului și comandantul 
închisorii cu același nume! 

La aceste cuvinte, tânărul doctor își ridică triumfător 
capul. În schimb Verșeghin era de nerecunoscut. 
Învinuirea aceasta căzu asupra lui ca o stâncă, făcându-l să 
se prăbușească în fotoliul dinaintea mesei de lucru și 
luându-i cunoștința aproape. 

Cuvintele doctorului Leonida avură efectul dorit și acum, 
când puternicul Verșeghin fusese redus la o cârpă fără 
voinţă, fără putere de a rosti vreo vorbă, voinicul urmă cu 
atacul. 

— Da, Verșeghin! Credeai că păcatul acesta vechi a fost 
uitat, credeai că nimeni în lumea aceasta nu-ţi mai 
cunoaște mârșava faptă! Dar cu timpul totul iese la lumină 
și timpul acesta fiind sosit, am venit înaintea ta spre a-ți 
arunca în față că tu ai fost acela care ţi-ai împlântat 
pumnalul în inima fratelui mai mic al ţarului!! 

Verșeghin se zbătea neputincios sub grozava povară a 
acestei acuzaţii. 

— Nu știu... nu știu nimic... despre toate acestea! 

Dar doctorul Leonida nu-l slăbi. 

— E în zadar orice tăgadă! Propria ta purtare te 
învinovăţește! Priveşte cum te-a doborât povara acuzațţiei! 

După aceea se duse la comandantul închisorii Dubroului, 
îl apucă de braţ și-l smuci din fotoliu. 

Verșeghin se supuse, fără să crâcnească. 

Doctorul Leonida îl târi până la fereastră și întinzându-și 
braţul, zise: 

— Cum spuneai mai adineaori, Grigore Verșeghin? Uită- 
te puţin la spânzurătoarea ridicată în curte. Frânghia pe 
care vântul o leagănă acum în stânga și în dreapta de-abia 
așteaptă să se strângă în jurul gâtului tău! Căci aceasta 
este soarta care ţi-a fost scrisă! Ha, ha, ha! 


II i | || 


SO 


Verșeghin își acoperi fața cu mâinile și se cutremură din 
tot trupul. Nu avea puterea să se uite pe fereastră, căci 
știa prea bine că vorbele doctorului Leonida s-ar putea 
adeveri și atunci aceasta ar fi soarta care l-ar aștepta! 
Tăgăduirea izbucni din el, cu toată puterea deznădejdii. 
— Nu este adevărat... Nu este adevărat! 
— Te pomenești că acum vei tăgădui și moartea marelui 
duce Constantin? 
— Nu știu nimic... 

— Tăgăduiești că tu ai fost acela care l-a condus pe 
marele duce de la Tomsk! la minele de plumb?... 

— Eu... nu știu... nimic... 

— Ei bine, Verșeghin, atunci îţi voi împrospăta eu 
memoria, să vezi că pentru mine taina aceasta nu mai este 
un mister și pentru a te face și să-ţi dai seama de cuprinsul 
scrisorii, care nu așteaptă decât să fie predată guvernului 
din Petrograd. 


. oraş rusesc 
din Siberia, 
capitala 
regiunii 
Tomsk. A 
fost 


Verșeghin se uită curios, dar în același timp și cu teamă, 
la doctorul Leonida, care începu să-i aducă aminte de 
trecut: 

— Acum vreo douăzeci de ani, marele duce Constantin, 
fratele cel mai mic al ţarului, a făcut o călătorie prin ţară, 
după obiceiul membrilor familiei împărătești, pentru a 
cunoaște popoarele peste care poate că-i era dat să 
stăpânească odată. Ajungând la Tomsk, își exprimă dorinţa 
de a pătrunde și mai mult în Siberia, spre a vedea și aceste 
părţi îndepărtate ale Rusiei. Firește că dorinţa lui a fost 


intemeiat in 
1604, când 
tarul Boris 
Godunov a 


ordonat sa 
fie 

îndeplinită. El a pornit la drum însoţit de doisprezece 
cazaci, printre care se găsea și tânărul Grigore Verșeghin. 

Doctorul Leonida se opri o clipă, dar nu fiindcă ar fi 
obosit, ci pentru a observa impresia produsă de cuvintele 
sale asupra poliţaiului. 

Comandantul închisorii din Dubro ședea încremenit în 
fotoliu și se uita cu priviri aproape sticloase, la tânărul 
doctor. 

Prietenul Vulturului Morţii urmă cu povestirea celor 
petrecute cu vreun sfert de veac în urmă. 


construită o 
cetate 
fortificata 
pentru a 
proteja 
colonia rusă 


— De atunci, marele duce nu a mai fost văzut viu! Peste 
opt zile cazacii s-au înapoiat la Tomsk, dar numai cu trupul 
neînsufleţit al marelui duce. După cum era și firesc, 
întâmplarea aceasta a stârnit o adevărată panică la 
guvernământul din Tomsk, care a pornit îndată cercetările 
cele mai severe. Fiecare membru al suitei a fost ascultat 
pe rând, de mai multe ori și fiecare istorisi faptul, după 
fantezia lui. Toţi erau însă de acord că, într-o bună 
dimineață, marele duce Constantin, a fost găsit mort, cu 
inima străpunsă de un pumnal și jefuit de toate obiectele 
de preţ și de toţi banii pe care îi avea la el. Așa este, 
Verșeghin? 

— Nu... nu știu! 

— Grigore Verșeghin a fost ascultat și el, împreună cu 
fratele său, Osip. Amândoi Verșeghinii au mărturisit că în 
noaptea aceea l-ar fi văzut pe cazacul Ghinterov dând 
târcoale sălașului marelui duce. Singura dovadă împotriva 
lui Ghinterov erau declaraţiile fraţilor Grigore și Osip 
Verșeghin. În urma acestei dovezi, Ghinterov a fost osândit 
și spânzurat ca ucigașul marelui duce Constantin. 

— Nu-i adevărat... Nu știu nimic! 

Atunci vorba doctorului Leonida deveni poruncitoare: 

— Ba știi! Şi dovezile vinovăţiei tale sunt în mâinile 
mele! 

— Minti... minţi, câine! strigă Verșeghin, cu deznădejde. 
Nu există niciun fel de dovadă! 


de atacurile 
nomazilor. 


— Într-adevăr, Grigore Verșeghin, n-ar fi existat nicio 
dovadă dacă umblai cu mai multă băgare de seamă! 
răspunse doctorul Leonida. Dar ai uitat să-ţi iei cele mai 
elementare măsuri de precauţie și aceasta îţi va pricinui 
pieirea! 

— Nu-i adevărat!... Aș vrea să văd și eu aceste dovezi! 

— Te cred și eu că ai vrea să le vezi! Și sunt pe deplin 
încredinţat că dacă ţi le-aș arăta, în clipa următoare n-aş 
mai fi printre cei vii. Bine, Verșeghin, dar așa de prost mă 
crezi tu pe mine, să iau asupra mea asemenea dovezi 
preţioase, ca apoi să mă duc cu ele în casa dușmanului 
meu de moarte? 

— Dar măcar spune-mi ce sunt dovezile acestea? 

— Rugămintea aceasta ţi-o îndeplinesc cu dragă inimă. 
Așadar, după săvârșirea crimei, l-aţi jefuit pe marele duce, 
iar tu ai luat banii și obiectele de preț la tine spre a le 
ascunde undeva. ÎInsărcinarea aceasta ai și dus-o la 
îndeplinire, dar comoara ascunsă n-ai dezgropat-o nici 
chiar mai târziu, când te-ai înapoiat din Siberia. De-abia 
mai târziu, după ani de zile, când lumea dăduse uitării 
moartea marelui duce Constantin, te-ai hotărât să-i scrii 
fratelui tău Osip, care rămăsese acolo, în Siberia. 

Cuvintele acestea îl făcură pe  Verșeghin să 
îngălbenească și mai tare. Dar doctorul Leonida urmă 
necruţător cu nimicitoarea acuzare: 

— În scrisoarea aceasta îi arăţi fratelui tău unde este 
locul în care ai ascuns comoara răpită de la cel ucis și-l 
rogi s-o dezgroape și să vină cu ea la Petrograd unde 
ședeai pe vremea aceea. Așa este? Așa s-a întâmplat? 

Verșeghin tremura ca varga. O teamă de moarte îl 
cuprinsese, nădușeala îi acoperise toată fața și capul îi 
căzu peste piept, căci n-avea curajul să privească în ochii 
tânărului doctor. 

— Ei, de ce taci? Sau poate că nu este adevărat? 

— Nu... nu... îngână comandantul închisorii Dubroului 
de de-abia se putea auzi. 

Doctorul Leonida începu să râdă. 

—E în zadar orice tăgadă, Grigore Verșeghin! 
Scrisoarea este în mâinile mele și mă voi folosi de ea 
atunci când vreau, atunci când voi avea poftă! Am dovada 
scrisă cu mâna ta... Cu propria ta iscălitură mărturisești 
crima... care se pedepsește cu moartea! Spune, temute 
stăpân al Dubroului, cum te vei simţi când călăul îţi va 
atârna laţul de gât? 

Verșeghin se cutremură și întrebă răgușit: 

— Unde este scrisoarea? 

— Poţi fi liniștit, că e în loc bun! I-am înmânat-o unui 
prieten, care-i este lui Rimsky un tovarăș tot atât de bun, 
ca și mine! 

— Şi nu te temi că te nimicesc? întrebă Verșeghin pe 
neașteptate. 

— De ce să mă tem? răspunse doctoral Leonida, foarte 
liniștit. Tot nu mă vei ucide! 

— Dar dacă totuși aș face-o? 

— Dacă a-i face această prostie, atunci te-ai omori pe 
tine însuţi. 

— Cum? 

— Dacă în decurs de douăzeci și patru de ceasuri nu mă 
prezint la prietenul meu, atunci el știe ce are de făcut! 

— Şi ce anume? 

— Pornește spre Petrograd, schimbând caii cei mai buni 
și acolo predă scrisoarea în mâinile acelora pe care îi 
interesează chestiunea aceasta. 

Verșeghin se simţi trăsnit din nou, căci văzu că și acest 
gând, de a-l ucide pe loc pe doctorul Leonida nu-i aducea 
mântuirea. El rămase tăcut câteva minute, apoi își ridică 
încet capul și întrebă, atât de încet, încât de-abia se auzi: 

— Ce-mi ceri pentru scrisoarea aceasta? 

— Așadar recunoști că ai săvârșit crima? exclamă 
doctorul Leonida. 

Verșeghin tăcu câteva clipe, apoi zise încet, ca și când ar 
fi vorbit mai mult pentru sine: 

— Da... din momentul ce tot știi, la ce aș mai tăgădui? 

Chipul doctorului Leonida se însenină. 

— Am săvârșit, într-adevăr, în tinereţe, această faptă 
nenorocită - urmă Verșeghin - m-au ispitit banii cei mulţi și 
preţioasele giuvaeruri pe care le văzusem la marele duce 
Constantin. Diavolul m-a ispitit și nu am mai putut scăpa 
din puterea lui... De atunci însă sunt slujitorul cel mai 
credincios al ţarului și greșeala săvârșită într-o clipă de 
uitare mi-am reparat-o de mult. 

— Cred însă că ţarul n-ar fi de aceeași părere! zise 
doctorul Leonida. Şi nici familia bietului Ghinterov, care a 
fost executat fără nicio vină... 


am pătimit îndeajuns pentru crima aceasta și destule nopţi 
de nesomn mi-a pricinuit! 

Cu aceste cuvinte își închise ochii și își lăsă capul pe 
masă. 

Comandantul temniţei Dubroului era de plâns. În decurs 
de o oră îmbătrânise cu câţiva ani. 

Doctorul Leonida îl privea tăcut, dar în sufletul lui nu 
știa cum să-i mulțumească misteriosului necunoscut care-i 
dăduse o armă atât de bună împotriva lui Verșeghin. 

Poliţaiul Rudinului își ridică încet capul de pe masă și cu 
voce ca de dincolo de mormânt, întrebă: 

— Cum a ajuns în mâinile tale scrisoarea aceasta pe care 
o credeam de mult distrusă de fratele meu? 

— Împrejurarea n-are nicio însemnătate, numai faptul 
interesează. Nu-ţi frământa creierul în căutarea mijlocului 
prin care scrisoarea a ajuns în mâinile mele, ci mai bine 
gândește-te că, cu ajutorul ei, te pot nimici în orice clipă. 

— Şi dacă... ţi-aș cumpăra scrisoarea aceasta? întrebă 
Verșeghin, cu precauție. 

— Tocmai în acest scop am venit la tine! 

— Cât îmi ceri pe ea? 

— Nu-ţi cer bani, ci eliberarea Vulturului Morţii! 

Verșeghin se cutremură. 

— E cu neputinţă! 

— Dacă e cu neputinţă, atunci nici tu nu vei primi 
scrisoarea compromițătoare, ci omul meu va porni cu ea la 
Petrograd spre a o preda guvernului. 

Comandantul închisorii Dubroului se gândi să încerce de 
a înmuia inima doctorului Leonida prin rugăminţi: 

— Ce câștigi tu dacă mă nenorocești? Gândește-te că, 
dacă i-aș da drumul lui Rimsky, aș fi dat afară din slujbă! 

— Dacă rânduiești lucrurile cu pricepere, nu vei avea 
niciun fel de neplăcere. Dar chiar dacă te-ar da afară din 
slujbă, găsesc că tot mai bine este să nu mai fii poliţaiul 
Dubroului și să rămâi în viaţă, decât să pornești la 
spânzurătoare în uniforma de comandant al închisorii! 

Amintirea spânzurătorii îl făcu pe Verșeghin să se 
cutremure din nou. O luptă cumplită se dădea în sufletul 
lui între dorinţa de a trăi și dorul după mărirea pe care o 
simţea că o pierde din mână și doctorul Leonida interveni 

cu cuvinte de îmbărbătare când simţi că momentul este 
propice: 

— Nu mai șovăi, Grigore Verșeghin și crede-mă că nu ţi 
se va întâmpla nicio nenorocire. Poţi fi liniștit, căci mai 
marii tăi știu prea bine cât de hotărâți și de puternici sunt 
tovarășii Vulturului Morţii și vor găsi foarte firesc, când 
vor auzi că Stanislau Rimsky a fost eliberat. La drept 
vorbind, tu ai făcut tot ce ţi-a stat în putinţă. In două 
rânduri ai împiedicat evadarea, prin aceasta ai dovedit 
îndeajuns cu câtă  agerime ai  vegheat asupra 
primejdiosului prizonier și dacă a treia oară tot a izbutit să 
fugă, de aceasta nu mai poţi fi tras tu la răspundere. De 
altfel nici nu-i va trece prin minte nimănui să te bănuiască 
pe tine. 

Cuvintele doctorului Leonida nu rămaseră fără efect. Cu 
toate că Verșeghin nu se învoise încă pe faţă la eliberarea 
lui Rimsky, totuși din purtarea lui, din întrebările, pe care 
le punea, se vedea prea bine că începuse să se împace cu 
gândul acesta. 

— Să zicem că m-aș învoi, cum ai vedea tu fuga 
Vulturului Morţii? 

— Nu-ţi cer decât să-mi chezășuiești că Rimsky va părăsi 
temniţa Dubroului fără să i sie întâmple nici cel mai mic 
rău. De rest mă voi îngriji eu. Caii ne vor aștepta în 
apropiere și cu ajutorul lor vom fugi mai departe. 

— Dar cum îmi dai scrisoarea, despre care mi-ai vorbit? 

— Scrisoarea este la prietenul meu, care așteaptă lângă 
cai. 

— Așadar, va trebui să viu și eu acolo? 

— Să vii tu însuţi, sau dacă nu, o ascundem într-un loc 
mai dinainte hotărât de tine, de unde o vei lua când vei 
vrea. 

— Dar cum vom face să părăsească închisoarea? 
Vulturul Morţii este urmărit cu cea mai mare severitate în 
toată închisoarea, paznicii care veghează în faţa celulei 

sale sunt foarte numeroși și nu văd cum l-am putea scoate 
de acolo. 

— Vom găsi noi un chip oarecare de a duce planul la 
îndeplinire! 

— Dar eu nu mă pot învoi decât la un asemenea plan din 
care pot ieși cu faţa curată, fără să cadă asupra mea, fie 
chiar și numai o umbră de bănuială. Evadarea trebuie să 
aibă loc astfel încât eu să nu am nici un fel de neplăcere. 

Doctorul Leonida dădu din cap. 

— Nu te teme, Verșeghin! Planul este gata și va fi dus la 
îndeplinire așa după cum vrei tu! 

CAPITOLUL 25 
Surghiuniţii din Sadova 


Seara se lăsă asupra Sadovei și odată cu ivirea ei se 
sfârși și munca istovitoare, pe care prizonierii o depuneau 
de dimineaţă și până când se lăsa întunericul. 

Nenorociţii robi erau mânaţi în colibele lor unde li se 
dădea porţia sărăcăcioasă de mâncare, cu care n-apucau 
să se sature nici când, și mulţi din surghiuniți adormeau 
îndată din pricina oboselii de peste zi. 

Mioara Comăneanu locuia chiar la începutul taberei de 
femei, în a treia colibă din cap, pe care trebuia s-o împartă 
cu încă două tovarășe de suferinţă. Celelalte două 
locuitoare ale colibei erau mamă și fiică, ajunse în tabăra 
de la Sadova fiindcă își ajutaseră soţul și părintele 
revoluționar să scape de urmăritorii săi. 

Era al patrulea an de când sosiseră la Sadova, patru ani 
plini de tristeţe și înjosiri, a căror povară apăsa mai ales pe 
umerii femeii, care însă își îndura soarta cu mândrie, fără 
să se plângă cuiva. 

Fata, Vardia, la început se îngrozi de viaţa pe care 
trebuia s-o ducă în tabăra de prizonieri, cu timpul însă se 
resemnă și căută să se acomodeze, după împrejurări. 
Împrejurările acestea o siliră să dea ascultare stăruinţelor 
unui paznic, nădăjduind că în chipul acesta își va mai ușura 
atât propria sa viaţă, cât și aceea a mamei sale. 

Ea nici nu se înșelă în această așteptare, caci paznicul le 
dădu o colibă mai bună și în ascuns le aducea și de 
mâncare din belșug. 

Dar cunoscând-o mai de aproape, Mioara Comăneanu nu 
se mai putu împăca cu felul de a gândi al Vardiei și nici nu 
se mai purta cu ea cu aceeași bunăvoință ca în primele 
zile, când nu vedea în ea, decât tot o nenorocită, ca și ea 
însăși. 

Biata româncă se îngrozea văzând viaţa pe care o ducea 
fata aceasta, deoarece se gândea cu groază că, poate 
aceeași soartă îi rezerva destinul și ei. Și așa paznicii își 
puseseră ochii pe ea și de nenumărate ori fusese silită să 
respingă cu cea mai mare încăpățânare propunerile lor 
josnice. 

Dar ce se va întâmpla dacă îndărătnicia și încăpăţânarea 
ei nu vor mai fi arme îndeajuns de puternice împotriva 
atacurilor care se înteţeau pe fiecare zi și când paznicii vor 
recurge la alte mijloace, spre a o sili să le dea ascultare 
poftelor lor mârșave? 

Chiar și numai gândul acesta o făcea să se cutremure și 
de câte ori îi venea în minte, își împreuna mâinile și se 
ruga: 

— Doamne Dumnezeule, ajută-mă și fii cu mine! 

Robii se retrăseseră în colibele lor când Ladinoff, 
cunoscut în toată tabăra din pricina cruzimii sale, porni să 
facă controlul, spre a vedea dacă toate erau în bună 
ordine. 

În același timp, Lapușin, unul din tovarășii de colibă ai 
prinţului Poniatowsky, rânduia ceva prin faţa colibei. De 
îndată ce-l zări pe Lapușin, pe care nu-l putea înghiţi, 
Ladinoff se răsti la el: 

— Vino aici! 

— Ce vrei, tătucă? întrebă voinicul bărbat, cu umilință. 

Mai înainte de a-i vorbi, Ladinoff îi croi una cu cnutul. 

— Aţi lăsat găleţile împrăștiate peste tot! Să le strângi 
îndată! 

Lapușin se uită la paznic. Cu o singură lovitură a 
pumnului său de uriaș ar fi putut să-l trimită pe lumea 
cealaltă; dar pumnul său încleștat nu se ridică, fiindcă robii 

n-aveau decât un singur drept: acela de a îndura orice 
lovitură, orice chin!! 


Și supus, el porni să strângă găleţile răsfirate prin curte. 
Dar ochiul ager al lui Ladinoff observă că în coliba Mioarei 
Comăneanu mai era lumină. 

Se furișă până acolo și zărind-o pe fată își aduse aminte 
de cele petrecute în după amiaza acelei zile, când Mioara 
stătuse de vorbă cu prinţul Poniatowsky. Și își mai aduse 
aminte și de aceea că românca se împotrivise cu 
îndărătnicie la toate propunerile lui. 

— Acum mă pot răzbuna! își zise el și în clipa următoare 
și deschise ușa colibei. 

Femeile se uitară speriate la acest vizitator neașteptat. 
Numai Vardia rămase nepăsătoare. 

Ladinoff se răsti la Mioara: 

— Stai aici, ca o prinţesă, în vreme ce găleţile sunt 
împrăștiate prin curte! 

—Nu știam că eu trebuie să le strâng! zise Mioara cu 
umilință. 

—Sus și la lucru! urmă paznicul, poruncitor. 

Și biata Mioara Comăneanu nu se putu împotrivi. 

În mâna lui Ladinoff cnutul se învârtea ameninţător și 
biata româncă știa că nemilosul paznic nu se sfia să le bată 
chiar și pe femei. 

Ea se ridică, fără a spune vreun cuvânt și-l urmă pe 
Ladinoff în curte unde se așeză să strângă găleţile, 
întocmai după cum făcea și Lapușin. 

Uriașul rus o văzu pe fată târându-se prin întuneric și 
când ajunse lângă ea îi șopti: 

— Lasă, jupâniţă Mioară, le voi aduna eu, nu te mai 
osteni și d-ta! 

Pe Mioara o mișcă adânc bunătatea lui Lapușin, dar nu 
primi propunerea uriașului deoarece știa că Ladinoff n-o 
pierde din ochi, nicio clipă. 

În curând toate găleţile fură adunate la un loc. 

— Acum puteţi pleca, câinilor! se răsti Ladinoff la ei. 

Drept rămas bun, Mioara îi aruncă o privire plina de 
recunoștință lui Lapușin, care întotdeauna se purtase cu ea 
cu multă duioșie, apoi se îndreptă în spre coliba sa. 

Lapușin porni și el în aceeași direcţie, dar Ladinoff îl 
văzu și strigă după el. 

— Stai, câine, unde te duci? Vrei să mergi în tabăra 
femeilor? Ai înnebunit? 

— Vream doar s-o însoțesc pe prizonieră! 

— S-o însoţești? Dar ce crezi tu, unde suntem aici?... Dă- 
i bună pace, căci nimerește ea și singură! N-o fură nimeni! 

Lapușin se opri. Voința paznicului era poruncă în fața 
căreia trebuia să se supună toată lumea, așa că se dădu la 
o parte. 

lar Ladinoff luă rolul lui Lapușin și porni după fată, 
urmărind-o pas cu pas. 

Mioara Comăneanu parcă ar fi simţit primejdia care o 
pândește, se întoarse brusc și atunci se trezi faţă în faţă cu 
Ladinoff. 

— Tătucă, ce vrei? strigă ea, speriată. 

Ladinoff îi râse în nas. 

— Ce vreau? Pe tine te vreau, frumoasă floare. 

Mioara Comăneanu se uită încremenită la paznic. 

—Lasă-mă în pace! 

— Ha ha! Dimpotrivă, îmi pare bine că în sfârșit suntem 
în doi și putem sta de vorbă, fără să ne audă cineva. 

— Ladinoff! 

— E în zadar, comoara mea, acum nu-mi mai scapi. 

— Ladinoff, dă-mi pace! 

— Nici prin minte nu-mi trece! 

— Nu ţi-e rușine? Să ataci o femeie care nu se poate 
apăra?... Nu te gândești ce josnică este fapta ta? 

— Nu-mi pasă de nimic! Vei fi a mea! 

Cu o mișcare hotărâtă, Mioara Comăneanu se smuci din 
braţele lui Ladinoff și o rupse la fugă. 

Dar Ladinoff o ajunse îndată și din nou o prinse în braţe: 

— Prostuţo, ascultă-mă și nu te mai zbate în zadar, căci 
și așa nu este nimeni care să-ţi sară în ajutor... 

— Dumnezeu nu mă va lăsa! 

— Fii cuminte și asculta-mă! Sadova este un adevărat 
iad pentru prizonieri, dar eu îţi pot ușura suferinţele. 

— Îţi mulțumesc, dar eu n-am nevoie de ușurarea la care 
te gândești tu! răspunse fata deznădăjduită. 

Dar Ladinoff nu se dădu bătut. 

— Fii deşteaptă fetițo și nu da norocului cu piciorul! 
Gândește-te, cu cât ţi s-ar schimba soarta dacă ai asculta 
de mine. Ştii prea bine, câte atârnă de voința mea! 

— Ştiu și cu toată acestea eu nu vreau să te ascult! 

— Nesocotito, acum muncești toată ziulica și lucrul 
acesta te va dobori foarte curând. Dacă mă asculti, îţi dau 
voie să rămâi în colibă și să nu cobori în mină decât numai 
când va veni vreo inspecţie. 

— Prefer să lucrez! 

— Acum dormi pe scânduri. Îţi voi trimite saltea de lână 
și perne. 

— M-am plâns eu că dorm pe scânduri? 

— Acum de-abia capeţi de mâncare ca să-ţi ţii zilele. 
Dacă mă asculţi, îți voi trimite ceea ce mâncăm noi, 
supraveghetorii. 

— Prefer să flămânzesc! 

Ladinoff se uită uimit la această româncă a cărei 
încăpățânare el n-o putea înţelege. 

— Este cu putinţă ca niciun fel de promisiune, nici un fel 
de schimbare a vieţii tale nenorocite de acum, să nu te 
ispitească? 

— Uite că e cu putinţă! răspunse Mioara Comăneanu cu 
hotărâre. Nu trebuie să uiţi că sunt româncă și o româncă 
preferă să moară decât să se vândă. 

Răspunsul acesta îl scoase din sărite pe Ladinoff. 

— Oricât te-ai împotrivi, eu tot nu-ţi voi da drumul și-ţi 
voi arăta că, toată încăpățânarea ta nu te va ajuta să-mi 
mai scapi din mâini și de data aceasta. 

Mioara Comăneanu se uită  încremenită la 
supraveghetorul care se apropia de ea, pe faţă cu un rânjet 
diabolic. 

Ladinoff o cuprinse în braţe și vru s-o sărute, dar fata își 
adună toate puterile și-l împinse cu scârbă de la sine. Dar 
Ladinoff se înfuriase și mai mult în urma aceste îndrăzneli. 
Intr-o clipă el fu din nou lângă Mioara, o cuprinse cu 
braţele sale puternice și sărmana fată tremura în 
strânsoarea lor, ca o pasăre căzută în capcană, fiindcă își 
dădea seama că orice împotrivire era zadarnică. 

Ladinoff se aplecă peste chipul ei, spre a o săruta, când 
deodată, cutezătorul primi în ceafă o lovitură atât de 
puternică, încât capul începu să-i vâjâie, braţele strânse în 
jurul trupului fetei se înmuiară și Mioara îi scăpă din 
mâini. După aceea, Ladinoff se prăbuși la pământ, cât era 
de lung. 

Mioara nici n-apucă să se dezmeticească din aiureală 
când o voce șoptită ii spuse: 

— Jupâniţă... eu sunt! 

Mioara îl recunoscu pe Lapușin. 

Voinicul rus nu se supusese poruncii lui Ladinoff de a se 
înapoia în colibă, ci, bănuind gândurile lui Ladinoff, se 
furișă după el. Il urmări pas cu pas și când văzu că Mioara 
avea nevoie de ajutorul lui, nu șovăi nicio clipă să i-l dea. 

Își dădea seama prea bine, cât de primejdioasă era 
încercarea la care se hotărâse; căci dacă Ladinoff nu cădea 
de la cea dintâi lovitură, sau îl zărea, mai înainte de a-și 
pierde cunoștința, ar fi fost pierdut, fiindcă supraveghetorii 
aveau dreptul de a se folosi de armă, în cazul când erau 
atacați de vreun prizonier. 

Dar pumnul lui  lovise cu toată puterea și 
supraveghetorul zăcea acum la pământ, fără cunoștință. 

Mioarei îi părea bine că scăpase de primejdiosul său 
agresor, dar și tremura de groază, gândindu-se la Lapușin. 

— Fugi, Lapușin, până nu-și vine în fire, căci dacă te 
vede, ești un copil al morții! îi zise ea îngrijorată. 

— Nu te teme, jupâniţă! E întuneric beznă și nu va ști 
cine l-a lovit. Până să-și vină îi fire, eu voi sforăi în colibă. 

Mioara strânse cu recunoștință mâna lui Lapușin, mâna 
aceea muncită, care o scăpase din ghearele nemernicului 
de Ladinoff. 

— Grăbește-te - îi zise ea, în șoaptă - și spune-i prinţului 
că, de îndată ce voi putea, îl voi vizita, poate chiar în cursul 
acestei nopți. 

Cu aceste cuvinte Mioara se despărţi de salvatorul său și 
se îndreptă în spre coliba sa, de care n-o mai despărțeau 
decât câţiva pași. Lapușin porni și el înspre tabăra 
bărbaţilor. 

El ajunse fără greutate în coliba, unde în afară de prinţul 
Poniatowsky, mai era un prizonier. Acesta însă, era o fire 
foarte tăcută și până atunci se ţinuse departe de ceilalți doi 
tovarăși de suferință ai săi... Nici chiar grozăvia soartei 

comune nu-i dezlegase limba până atunci și tovarășii săi de 
colibă nu știau nici cine este și pentru ce faptă ajunsese la 
Sadova. 

Înapoindu-se, Lapușin povesti cele întâmplate în faţa 
taberei de femei și prinţul Poniatowsky auzind primejdia 
din care uriașul rus o scăpase pe sărmana Mioara 
Comăneanu, îi strânse mâna cu recunoștință: 

— Îţi mulţumesc, Lapușin, te-ai purtat vitejește, așa cum 
se cuvine să se poarte un bărbat. 

— N-am făcut altceva, tătucă, decât ceea ce ai fi făcut și 
tu în locul meu. 

— Şi ce s-a întâmplat cu supraveghetorul? 

— Cred că zace și acum, tot acolo unde l-am lăsat! A 
leșinat, din pricina loviturii, dar altceva nu cred să i se fi 
întâmplat. Dar la drept vorbind, n-ar fi nicio pagubă, dacă 
ar da ortul popii! Câţi n-au pierit din pricina cruzimii 
sufletului lui! 

Prințul Poniatowsky oftă amarnic. 

— Vai Lapușin, oare când se va sfârși și cu suferinţele 
noastre? Se pare că vor ţine până în ziua de apoi! Nu văd 
nicio speranţă de scăpare. 

— Speranţa nu trebuie să ne-o pierdem niciodată! zise 
atunci o voce sonoră, și atât prințul cât și Lapușin se 
întoarseră miraţi spre locul de unde venea vocea aceasta. 

Acela care vorbise era cel de al treilea prizonier al 
colibei, despre care Poniatowsky, și cu Lapușin credeau că 
doarme de mult și deci nu le aude convorbirea. 

Străinul se ridică de pe scânduri și se apropie de ceilalţi 
doi bărbaţi. 

— Vă rog să nu vă supăraţi că până acum am stat atât de 
retras, dar în iadul acesta al Siberiei nu știi niciodată dacă 
tovarășul tău de colibă este și el într-adevăr un surghiunit, 
sau numai vreun spion al guvernului, care nădăjduiește să 
afle numele conspiratorilor, care n-au ajuns încă aici. Afară 
de aceasta, soarta ce m-a lovit m-a doborât într-atâta, încât 
simțeam nevoia să trăiesc retras de toţi și de toate. Dar 
oricât de nedemnă de un om este viaţa pe care o ducem 
noi aici, totuși, nădejdea în ziua eliberării nu mi-am 
pierdut-o niciodată. Şi de aceea, acum, când m-am 

încredinţat că nu am de-a face cu spioni de-ai guvernului 
care ne-a surghiunit aici, și când văd că sunteţi pe punctul 
de a renunţa și la nădejde, am hotărât să ies din mutismul 
în care mă refugiasem, spre a turna îmbărbătare în inimile 
dv. disperate, spre a aprinde din nou în sufletele dv. 
speranța mântuirii din iadul acesta al Siberiei. 

Străinul vorbise cu înflăcărare, cu deplină convingere în 
ceea ce spunea. 

Era No. 149. 

Prințul Poniatowsky se uită cu uimire la tovarășul său de 
captivitate. 

— Mărturisesc sincer că mi se părea foarte ciudată 
tăcerea d-tale. Nădăjduiesc însă că, de astăzi înainte, vom 
deveni buni prieteni, căci împărtășim aceeași soartă și 
inimile ne sunt însufleţite de aceeași dorinţă. Eu sunt 
prinţul Adam Poniatowsky... 

Ochii străinului începură să strălucească la auzul acestui 
nume atât de cunoscut în Europa, pe vremea aceea. 

— Eroul naţional al Poloniei? 

Prinţul Poniatowsky zâmbi cu blândeţe: 

— Nu erou, ci numai un om, un patriot, care luptă în 
rând cu mulţi alţii pentru salvarea naţiunii sale oropsite și 


subjugate. 
Dar străinul tot nu se dezmetecise încă din uimire. 
— Prinţul  Poniatowsky?... Dar este  îngrozitor!... 


Cunoșteam și până acum mijloacele nemiloase cu care 
luptă guvernul din Petrograd, dar nu aș fi crezut niciodată 
că va îndrăzni să trimeată în Siberia, în minele de plumb, 
pe una din cele mai măreţe figuri ale Poloniei, pe omul 
care se bucură de stima tuturor curților domnitoare din 
Europa... Măsura aceasta întrece orice închipuire. 

— După cam vezi, domnul meu - zise prințul, cu un 
zâmbet amarnic - ceea ce credeai că nu se poate întâmpla 
niciodată s-a întâmplat totuși: Prinţul Poniatowsky a fost 
aruncat în robie, aici, în această Siberie îndepărtată și 

afară de mine, câţi alți patrioţi polonezi nu lâncezesc în 
alte tabere de prizonieri ale Siberiei! 

— O, când Europa va afla toate acestea - strigă străinul, 
în prada unei nobile mânii - va fi cu neputinţă să nu se 
amestece spre a cere socoteală guvernului din Petrograd! 

Prinţul Poniatowsky se întoarse mirat spre necunoscutul 
său tovarăș de colibă. 

— Dar d-ta cine ești? 

— Sunt lordul Rudyard Wardmoore! răspunse străinul, 
încet. 

Acum fu rândul lui Poniatowsky să rămână împietrit de 
uimire, dar nu mai puţin fu uimit Lapușin, care, ca om de 
rând, se vedea în tovărășia unor oameni atât de sus-puși. 

— Lordul Rudyard Wardmoore? exclamă prinţul polon. 

Străinul se uită cu mirare la Poniatowsky. 

— Vă este cunoscut numele meu, prinţe? 

— Dar cine nu cunoaște numele lordului Rudyard 
Wardmoore? răspunse prinţul. Şi dacă pe deoparte îmi 
pare bine că mi s-a oferit prilejul de a face cunoștință cu 
marele și adevăratul prieten al Poloniei, pe de altă parte 
mă doare din suflet că această cunoștință mi-a fost dat s-o 
fac în împrejurări atât de triste! 

Într-adevăr, prinţul Poniatowsky cunoștea prea bine 
numele lui Wardmoore. Familia Wardmoore era una din 
cele mai bune familii ale Angliei și numeroși Wardmoore 
fuseseră miniștri. 

Dar lordul Rudyard Wardmoore își crease un renume și 
mai mare decât înaintașii săi. De-abia își dobândise 
majoratul când Rudyard își pierdu părintele, așa că, averea 
enormă a acestuia trecu asupra lui. 

Dar în loc ca tânărul lord să se dedea plăcerilor așa cum 
făceau mulţi alţi tineri aristocrați când rămâneau stăpâni 
pe averi atât de mari, el își închină viaţa frământărilor 
sociale și își jertfi o bună parte din avere pentru alinarea 
suferințelor celor oropsiţi. Niciunul din aceia care se 
adresau după ajutor lordului Wardmoore, nu pleca de la el 

cu mâna goală. El fundase mari instituţii de binefaceri și 
numele tânărului lord era rostit cu multă stimă, nu numai 
în Anglia, ci și în toată Europa. 

Pe acest om cinstit de o lume întreagă, prinţul 
Poniatowsky îl întâlni în hainele murdare, jerpelite și 
umilitoare ale surghiuniţilor din Sadova. 

Prințul nu plutea să înţeleagă cum ajunsese acolo 
tânărul lord englez, mai ales că, până atunci nu se mai 
întâmplase ca guvernul rus să trimită în Siberia pe un 
supus străin care se bucura în toată lumea de o faimă atât 
de mare. 

Lordul Wardmoore simţi parcă la ce se gândea tovarășul 
său de captivitate. 

— Bănuiesc prinţe, la ce te gândești. Te liniștesc însă, 
încredinţțându-te că sunt tot atât de nevinovat ca și d-ta. N- 
am păcătuit cu nimic și dacă mă vezi aici, aceasta se 
datorește numai cruzimii guvernului din Petrograd. 

— Într-adevăr, la aceasta mă gândeam! întări prinţul 
Poniatowsky. Soarta d-tale mă interesează foarte mult și 
tare aș vrea să știu cum ai ajuns în tabăra de la Sadova, d- 
ta, răsfăţatul societăţii aristocrate din Londra. 

Lordul Wardmoore rămase o clipă pe gânduri, apoi 
răspunse: 

— Prinţe, mai adineaori mi-ai spus să fim buni prieteni... 
Mâna pe care mi-ai întins-o o primesc cu bucurie și cu 
mândrie... Dar cu aceeași bucurie voi primi și mâna acestui 
simpla ţăran cu care soarta m-a făcut tovarăș de suferinţă. 

Și distinsul englez strânse cu căldură, mai întâi mâna lui 
Poniatowsky și apoi pe aceea a lui Lapușin. 

— Acum, dacă vă interesează, vă voi povesti drumul, pe 
care l-am făcut din Londra... și până la minele de plumb 
ale Siberiei. 

Prinţul Poniatowsky și cu Lapușin așteptau cu 
nerăbdare, povestea celui de al treilea prizonier al 
dărăpănatei colibe. 

CAPITOLUL 26 
Povestea lordului Wardmoore 


— Spre a mă putea face înţeles - își începu povestea 
lordul Wardmoore - trebuie să mă întorc până la moartea 
părintelui meu. Îmi iubeam părintele cu o dragoste care 
întrece orice închipuire și este adevărat că și el îmi 
dovedea aceleași simțăminte, care sunt neobișnuite, chiar 
și atunci când este vorba de unicul copil al unui tată. M-a 
crescut cu multă îngrijire și pe patul de moarte mi-a legat 
de suflet să fiu vrednic de numele Wardmoore. Până acum 
i-am îndeplinit această dorinţă și mă voi trudi să i-o 
îndeplinesc până la ultima mea suflare. 

Moartea tatălui meu mă copleși peste măsură și cu toate 
că moștenisem una din cele mai mari bogății ale Angliei, 
vreme de un an am trăit retras de lume cu desăvârșire. Dar 
timpul mai închise puţin rana sângerândă și atunci am 
început să lucrez la opera pe care mi-o lăsase tata 
moștenire. Am pus temelia multor societăţi de ajutor 
pentru săraci, am înființat numeroase instituţii de 
binefacere, am început să mă ocup și de politică, dar și 
aceasta numai în scopul de a-i putea ajuta pe aceia care 
aveau nevoie să fie ajutaţi și care apelau la sprijinul iubitei 
mele patrii. 

Am colindat aproape toată Europa și în decursul acestei 
călătorii de studii am trecut și prin Polonia, unde am rămas 
adânc mâhnit de soarta pe care i-a hărăzit-o stăpânirea 
rusească poporului polonez. La Varșovia am stat vreme 
mai îndelungată și eram mosafirul zilnic al boierilor 

polonezi, de la care am aflat că d-ta, care ești socotit ca 
fiind conducătorul luptei pentru neatârnarea Poloniei, te 
găsești în străinătate. Îmi părea foarte rău că nu am avut 
norocul să te cunosc atunci și nici prin minte nu mi-ar fi 
trecut că soarta rânduise întâlnirea noastră pentru mai 
târziu, în împrejurările triste de astăzi. 

Șederea mea în Polonia se sfârși într-un chip foarte 
puţin plăcut. Contele Gorciacov, guvernatorul Varșoviei, 
prinzând de veste, mulțumită iscusitei sale organizaţii de 
spionaj că în timpul șederii mele în capitala Poloniei nu fac 
altceva decât să adun date despre asuprirea poporului 
polonez, mă expulză din Polonia, este adevărat, cu 
îndeplinirea tuturor formalităţilor diplomatice, dar cu o 
asprime, care făcea cu neputinţă rămânerea mea și pe mai 
departe, pe teritoriul ţării subjugate. De la Varșovia m-am 
înapoiat în Anglia și ajungând la Londra, am scris o carte 
despre asuprirea poporului polonez... 

— Ştiu - îl întrerupse prințul Poniatowsky - cartea d-tale 
am citit-o și eu și nu găseam cuvinte de a preaslăvi numele 
bărbatului care, cu toate că era un străin, totuși, nu se sfii 
să lupte pentru cauza poloneză, ca și când ar fi fost cauza 
propriei sale naţiuni. 

— Nu mi-am făcut decât datoria și n-am urmat decât 
porunca sufletului meu revoltat, răspunse lordul. 

Cartea mea „Polonia Asuprită” a stârnit mare vâlvă chiar 
și în Anglia și în urma sfatului prietenilor mei, reluai viața 
de societate, pe care o părăsisem din pricina morţii tatălui 
meu și a călătoriei de studii prin Europa. Am început să fiu 
invitat iarăși în familiile cele mai bune unde mă duceam 
aproape întotdeauna în tovărășia celui mai bun prieten al 
meu lordul Cecil Denver, aghiotantul Majestății Sale. Cu 
un asemenea prilej el mă prezintă unei femei de o 
frumuseţe răpitoare. Din pricina părului său de culoarea 
bronzului deschis, ea era poreclită în toată lumea bună a 
Londrei „Lady cea roșie”! Frumuseţea neobișnuită a 
acestei femei avu o înrâurire adâncă și asupra mea și din 

clipa aceea nu mai scăpăm niciun prilej de a fi în 
apropierea ei. Simţeam că Lady cea roșie mă interesa în 
fiecare zi tot mai mult și... 

Lordul Wardmoore nu putu să mai urmeze, căci de-afară 
se auzi o gălăgie infernală. 

— Aici șade nemernicul! tună o voce, în care prizonierii 
recunoscură îndată glasul lui Ladinoff. 

Intr-o clipă Lapușin sări pe patu-i de scânduri și se 
prefăcu că doarme adânc. 

Îndată după aceea ușa se deschise și în pragul ei se ivi 
Ladinoff, în tovărășia altor doi supraveghetori. 

Pe Ladinoff se mai vedeau urmele neplăcutei aventuri, 
căci în cădere se izbise la faţă și avea acum o vânătaie cât 
o piesă de cinci ruble. 

O furie de nedescris îl cuprinse când îl văzu pe prinţul 
Poniatowsky stând de vorbă cu lordul Wardmoore... 

— Câinilor, cum îndrăzniţi să nu vă culcaţi - urlă el - 
când toată tabăra doarme? 

— Vrem să ne cârpim hainele - răspunse prinţul 
Poniatowsky. Nădăjduiesc că nu te vei împotrivi la aceasta, 
căci domnul comandant a poruncit ca fiecare prizonier să- 
și ţină veștmintele în ordine. 

— Şi unde este al treilea câine? 

— S-a culcat! 

Ladinoff își roti privirea prin coliba cufundată pe 
jumătate în întuneric și în curând îl zări pe Lapușin care se 
prefăcea că doarme. 

— Aha, aici e câinele! strigă el și în clipa următoare lăsă 
cnutul să cadă cu toată puterea pe spinarea lui Lapușin 
care sări în picioare, speriat. 

— Tătucă... ce este?... Cu ce am păcătuit? 

— Taci, că te omor în bătăi! urlă Ladinoff. Răspunde: Tu 
ai fost acela care ai primit porunca de a strânge gălețile 
din curte? 

— Eu am fost tătucă și am făcut întocmai după cum mi-ai 
poruncit tu: am strâns toate găleţile. 

— Şi după aceea ce ai făcut? 

— M-am înapoiat acasă! 

— De-a dreptul acasă? 

— De-a dreptul acasă, tătucă! răspunse Lapușin, cu o 
expresie de o nevinovăție atât de desăvârșită, încât chiar și 
Ladinoff se cam încurcă și nu mai știu ce să creadă. 

O clipă, el rămase pe gânduri, apoi se răsti la Lapușin cu 
un urlet ca de fiară, nădăjduind ca în chipul acesta să-l 
pună în încurcătură. 

— Minti, câine, minţi! Tu ai fost acela, care te-ai furișat 
după mine și m-ai atacat pe la spate... 

Lapușin își făcu semnul crucii. 

— Tătucă, dar cum îţi închipui că aș îndrăzni să fac așa 
ceva? Și apoi... de ce te-aș fi atacat, căci doar nu mi-ai 
făcut nimic? 

Ladinoff se întoarse în spre prințul Poniatowsky: 

— Vorbește, dar să spui adevărul, câine bătrân! De mult 
doarme trântorul acesta? 

Prinţul Poniatowsky îndură cu resemnare jignirea adusă 
de supraveghetor, ceea ce de altfel nici nu era de mirat, 
când toţi  supraveghetorii le vorbeau prizonierilor... 
spunându-le „câini” și răspunse, liniștit: 

— De mult, domnule! 

Atunci se amestecă în vorbă și unul din ceilalţi doi 
supraveghetori, care îl întovărășeau pe Ladinoff și zise: 

— Ei, Ladinoff ce mai spui acum? 

— Să mă fi înșelat? zise Ladinoff. Poate să fi fost vreun 
alt ticălos!... Dar dacă-i dau de urmă îl bat cu cnutul până- 
și dă ultima suflare! 

Cu această ameninţare făcu stânga'mprejur și se 
îndepărtă în tovărășia însoţitorilor săi. 

Cei trei prizonieri se uitară ușuraţi unul la altul. 

Primejdia trecuse. 

Timp de câteva minute rămaseră tăcuţi, fiindu-le teamă 
că poate că supraveghetorii mai pândeau prin apropiere 
spre a-i surprinde. 

Nu începură să vorbească decât mai târziu, după ce se 
încredinţară că nu-i mai pândește nicio primejdie, 
deoarece supraveghetorii plecaseră într-adevăr. 

— Nu v-am spus eu! exclamă Lapușin, triumfător, că nu 
vor putea dovedi că eu l-am lovit? Acela, asupra căruia a 
căzut pumnul acesta, nu mai are vreme să se uite de unde 
vine atacul! 

Prinţul Poniatowsky se întoarse spre englez. 

— Lord, urmează-ţi povestirea, pe care a întrerupt-o 
apariția acestor fiare sălbatice. 

— Nu voi căuta să vă istorisesc pe larg toată idila de 
dragoste care s-a născut între mine și Lady cea roșie. Vă 
voi spune doar că, prin purtarea ei, lady aceasta a izbutit 
să-mi smulgă făgăduiala că o voi lua în căsătorie, ceea ce 
eu de altfel am făcut, aproape fără împotrivire, deoarece o 

iubeam foarte mult pe femeia aceasta, al cărei bărbat 
dintâi murise în Indii, răpus de gloanţele indigenilor. 

Eram deci un logodnic fericit și fericirea mea nu era 
umbrită decât întrucâtva, de faptul că, prietenul meu, 
lordul Cecil Denver, se răcise de mine din clipa când i-am 
anunţat logodna noastră. Am căutat în mai multe rânduri 
că aflu care era pricina acestei răceli, dar Cecil Denver știu 
să scape întotdeauna de o explicaţie, spunându-mi că 
prietenia lui pentru mine nu scăzuse de loc. Buna creștere 
mă silea să primesc ca bună această explicaţie, dar în 
sufletul meu simţeam că nu acesta era adevărul. 

Pe de altă parte am aflat că prietenul meu Denver îi 
făcuse curte lady-ei vreme îndelungată, cu mult înaintea 
mea și de aceea a rămas și lumea cam surprinsă, când am 
anunţat logodna mea cu lady cea roșie. Ziua cununiei se 
apropia tot mai mult și eu eram în culmea fericirii, când 
într-o bună zi se petrecu ceva cu totul neașteptat. 

Ducându-mă la logodnica mea, fără a o anunţa mai 
dinainte despre vizita mea, cum făceam de obicei, am 
observat pe chipul speriat al cameristei că ceva nu era la 
locul lui. Camerista voia cu orice preţ să mi-o ia înainte, 
dar eu am izbutit s-o împiedic, așa că am intrat în casă pe 
neașteptate, fără să fiu anunţat. Spre uimirea mea n-am 
găsit pe nimeni în salonul cel mare. Atunci am mers mai 
departe, în vârful picioarelor, spre budoarul lady-ei, de 
unde, ajungând mai aproape, auzii zgomot de voci. În una 
din aceste voci am recunoscut glasul logodnicei mele, iar 
în cealaltă, pe a prietenului meu Denver. 

Aceasta mă miră mult, dar rămăsei împietrit, auzind 
convorbirea dintre logodnica mea și prietenul meu cel mai 
bun. Lordul Denver îi făcea logodnicei mele imputări că-l 
părăsise așa, de pe o zi pe alta, pe el, cu care avusese 
legături atât de strânse până atunci. Denver îi mărturisi că, 
de aceea tăgăduise legătura lor, față de mine, deoarece, ca 
gentleman desăvârșit, socotea de datoria lui să fie discret 
în privința unei femei care-l învrednicise de discreţiunea 

ei. La început lady zâmbi, apoi râse cu hohot și căută să-l 
liniștească pe prietenul meu, spunându-i că numai pe el îl 
iubea și că nu se mărita cu mine decât numai spre a deveni 
soţia lordului Wardmoore și pentru ca în chipul acesta să 
poată pune mâna pe bogăţiile mele... Și pentru a face ca 
vorbele sale să aibă o putere de convingere cât mai mare 
sări de gâtul lui Denver și sărutându-l cu foc, exclamă: 

— Te iubesc, numai pe tine te iubesc! 

Logodnica mea de-abia rostise cuvintele acestea, când 
eu am ieșit de după draperia ce mă despărţea de budoar. 
Lady se făcu albă ca varul și Denver rămase împietrit. 

— lertaţi-mă, dacă vă tulbur! zisei eu, zâmbind, și 
liniștea mea o încurcă pe lady și mai mult. După aceea mă 
așezai lângă ei și fără îndoială că mă vor fi socotit drept 
nebun, căci, ca și când nu s-ar fi întâmplat nimic, le vorbii 
despre lucruri fără nicio însemnătate. Cu puţin înainte de 
miezul nopţii m-am ridicat și mi-am luat rămas bun. 

— Plec, lady și cred că nu ne vom mai vedea vreme 
îndelungată, deoarece zilele acestea voi porni într-o 
călătorie care nu pot ști când va lua sfârșit. Firește că, din 
această pricină, va trebui să renunțăm și la excursia care 
fusese plănuită pentru ziua de douăzeci și șase a acestei 
luni. 

Îmi aduc bine aminte că acestea au fost cuvintele pe 
care le-am rostit și parcă văd și acum efectul pe care l-au 
avut asupra lady-ei roșii. Cununia fusese fixată pentru ziua 
de douăzeci și șase și deci atunci urma să pornim în 
călătoria de nuntă. Mă implora să rămân, spunându-mi că 
vrea să-mi vorbească, însă eu am rămas nestrămutat în 
hotărârea mea. 

M-am îndepărtat, ba l-am luat cu mine și pe lordul 
Denver, care m-a urmat fără nicio împotrivire, fiindcă 
simțea că trebuie să ne răfuim. Gentleman desăvârșit, de 
îndată ce am părăsit vila lady-ei, lordul Denver mi-a 
declarat că este gata să-mi dea orice satisfacţie. Eu însă 
am refuzat propunerea lui, socotind că ușurința unei femei 


694 


nu trebuie să pună faţă în faţă, cu arma în mână, doi vechi 
prieteni. 

Spunându-i această părere a mea mi-am luat rămas bun 
de la lordul Denver și pornii mai departe, plimbându-mă 
liniștit, nepăsător. 

Dar de îndată ce am ajuns acasă, liniștea și sângele rece 
m-au părăsit și am început să vărs lacrimi amare, fiindcă 
lady cea roșie îmi plăcea mult și nu mă puteam împăca cu 
gândul despărțirii. 

Privirile-mi înlăcrimate căzură asupra mesei mele de 
lucru, unde erau îngrămădite în teancuri scrisorile care îmi 
fuseseră trimise din toate colțurile lumii. 

De când apăruse cartea mea despre asuprirea Poloniei, 
aproape în fiecare zi primeam câte o scrisoare din această 
țară și în aceste scrisori mi se aduceau la cunoștință 
nenumăratele laturi ale cruzimii cu care era asuprită 
națiunea poloneză. Și aproape fiecare din aceste scrisori 
îmi vorbea de Siberia, de iadul acela al imperiului rusesc, 
unde erau aruncaţi aceia care îndrăzneau să vorbească sau 
să dorească numai eliberarea patriei lor. 

În seara aceea, când fusesem silit să rup cu o iubire ce- 
mi fusese atât de dragă și care lăsase urme în sufletul meu 
mă hotărâi să întorc din nou spatele societăţii zgomotoase 
și să-mi închin viaţa ajutorării semenilor mei oropsiţi. 

În aceste ordine de idei, citirea acelor scrisori 
deznădăjduite avură o înrâurire hotărâtoare asupra mea. 
Sub impresia implorării acestor strigăte disperate, hotărâi 
să mă duc în Siberia, spre a vedea cu ochii mei iadul 
descris de urmașii atâtor mii de nenorociţi, spre a-l putea 
da în vileag în faţa lumii civilizate care trebuia să pună 
piciorul în prag și să nu mai îndure cruzimea și sălbăticia 
guvernului de la Petrograd. 

Îi vorbisem logodnicei mele necredincioase despre o 
călătorie îndelungată. Acum călătoria aceasta era hotărâtă 
și ea avea să mă ducă prin întreaga Rusie, până în Siberia, 

spre a mă încredința dacă toate grozăviile de care îmi 
vorbeau sutele de scrisori erau adevărate. 

După pregătiri de câteva săptămâni pornii la drum și 
mai întâi colindai toată Rusia, spre a studia organizaţia 
politică a ţării și apoi mă dusei până în Siberia unde 
grozăviile cele mai neînchipuite se desfășurau înaintea 
ochilor mei, așa cum erau în adevăr. 

Unsprezece luni am petrecut în Siberia și în decursul 
acestor unsprezece luni am văzut atâtea dureri, atâtea 
suferinţe, atâtea cruzimi, încât nu le voi putea uita până la 
capătul zilelor mele. Pe vremea aceea nu mă gândeam că 
ar putea veni o zi când va trebui să îndur și eu soarta 
înfiorătoare a osândiţilor din minele de plumb. 

Intorcându-mă acasă din această lungă călătorie de 
studii, nu mă dădui odihnei, ci mă așezai pe o muncă și mai 
îndârjită. M-am retras în unul din castelele mele din 
provincie și acolo, aș putea zice lucrând zi și noapte, am 
scris cea de a doua carte a mea „Siberia, iadul alb”, în care 
descriam cu o sinceritate fără milă soarta îngrozitoare a 
surghiuniţilor. Tirania imperialismului rusesc am biciuit-o 
în cuvinte usturătoare și am adus nenumărate dovezi 
despre felul mai mult decât neuman cu care sunt trataţi 
osândiţii. 

Cartea aceasta am tradus-o aproape în toate limbile 
europene și pentru ca toată lumea să-și dea seama de 
adevăr am împărţit-o fără bani, în mai multe mii de 
exemplare. În chipul acesta scopul meu a fost atins pe 
jumătate: „Siberia, iadul alb” a străbătut toate colţurile 
globului pământesc și peste tot a stârnit revoltă și groază. 
Mai multe popoare europene începură să se miște spre a 
determina Rusia să pună capăt grozăviilor din Siberia și 
cartea mea era pe buzele tuturor. 

Am primit multe scrisori de recunoștință, printre care și 
una de la soţia lordului Cecil Denver care nu era alta decât 
lady cea roșie. Rândurile ei îmi deschiseră din nou rana 
care de-abia încetase de a mai sângera. Dar sângerarea n-a 

ţinut decât puţin timp căci în curând mi-am închinat toată 
activitatea din nou scopurile pe care-l urmăream. 

Firește că dezvăluirea grozăviilor pe care le practica a 
fost foarte neplăcută guvernului din Petrograd și a 
poruncit un adevărat război de exterminare împotriva 
cărții mele. Rezultatul însă a fost tocmai contrariul. Cartea 
mea se citea și mai mult și mai ales în Rusia, de unde 
fusese excomunicată. 

Dar cu timpul, valul de răzvrătire pe care-l stârnise se 
mai liniști și vedeam cu ochii cum curentul pornit de cartea 
mea slăbește, pentru ca în curând să fie dat uitării, cu 
totul. 

Atunci mi-am zis că este de datoria mea să ţiu trează 
conștiința Europei asupra destinului  nenorociţilor 
deportaţi și hotărâi să fac a doua călătorie în Siberia, spre 
a strânge date noi, pe care publicându-le într-o a doua 
carte, să stârnesc din nou interesul lumii civilizate, pentru 
soarta nenorociţilor din fundul câmpiilor de zăpadă ale 
Asiei. Imi dădeam seama că punerea în practică a acestei 
hotărâri era foarte primejdioasă, deoarece pricinuisem 
mari neplăceri guvernului rus și tocmai de aceea mă gândii 
să întreprind această nouă călătorie sub un nume străin. 
Legăturile mele din Anglia mă ajutară să dobândesc un 
pașaport pe nume străin, așa că, în noul meu voiaj de 
studii pornii sub numele unui negustor de blănuri din 
Everton. 

Ajungând în Rusia avui prilejul să-mi dau seama că 
măsura mea de prevedere fusese foarte bună, deoarece în 
chipul acesta puteam să călătoresc fără ca cineva să mă 
bănuiască. Dar bucuria mea fu de scurtă durată fiindcă, 
ajungând în inima Siberiei, în acea parte a Rusiei care este 
tăiată cu desăvârșire de restul lumii, se petrecu ceva cu 
totul neașteptat. 

În hanul unui orășel cazacii tăbărâră asupra mea și 
pretextând că aș fi agentul unei asociaţii revoluționare, mă 
arestară. Nu știu cum se numea localitatea unde m-au dus 

deoarece zbirii tăceau cu încăpățânare la toate întrebările 
mele și nu m-ar fi lămurit nici chiar pentru toate comorile 
lumii. 

După ce-mi luară toţi banii și toate documentele pe care 
le aveam asupra mea, mă aruncară într-o închisoare umedă 
și întunecoasă. În temnița aceea am stat timp de două 
săptămâni, apoi, într-o bună noapte mă porniră la drum, 
pentru a nu mă mai opri decât aici, la Sadova, unde tânjesc 
de atunci. 

Povestirea lordului impresionă adânc, atât pe prinţul 
Poniatowsky, cât și pe Lapușin și amândoi se gândeau cu 
compătimire la distinsul englez care era martirul bunelor 
sale intenţii. 

— Lord Wardmoore, zise prinţul Poniatowsky, cu vocea 
lui caldă, trebuie să-ţi mulțumesc, în numele întregului 
popor polonez, pentru serviciile nepreţuite pe care ni le-ai 
făcut. Mă doare nespus de mult că mi-a fost dat să te văd 
aici tocmai pe d-ta care ești unul din cei mai vajnici 
luptători ai cauzei nenorociţilor surghiuniţi ai Siberiei. 

— Să nădăjduim - răspunse lordul - că va veni din nou și 
ziua când voi putea lupta din nou pentru această cauză 
căreia i-am închinat întreaga mea activitate. 

— Dar oare când? În orice caz, a fost o mare ușurință din 
partea d-tale să pornești pentru a doua oară pe drumul 
acesta când știai prea bine câte primejdii te vor pândi. 

— Am făcut tot ce mi-a stat în putință pentru a le 
preveni. 

— Totuși, realitatea dovedește că n-ai fost îndeajuns de 
prevăzător. Se pare că în zadar ai colindat pământul Rusiei 
timp de unsprezece luni căci n-ai izbutit să-ți dai seama de 
fantastica organizație de spionaj a guvernului din 
Petrograd, pe care se bizuie astăzi puterea ţarului. 

— Am auzit vorbindu-se mult despre această organizaţie. 

— Dar nu e îndeajuns! În Rusia se poate spune cu 
adevărat că până și pereţii au urechi. Dar această 
organizaţie de spionaj nu se întinde numai în Rusia, ci și în 

străinătate, acolo unde guvernul din Petrograd crede că-i 
poate fi de folos. Așa de pildă, eu, știam prea bine că 
guvernul rus îmi urmărește fiecare pas, tot timpul cât am 
stat în străinătate. Spionii roiau în jurul meu, ei știau cu 
cine mă întâlneam și poate chiar și ceea ce vorbeam și-și 
trimeteau rapoartele zilnic la Petrograd. 

— De necrezut. 

— La fel s-a întâmplat și cu d-ta, lord Wardmoore. Sunt 
pe deplin încredinţat că din ziua când a apărut „Siberia, 
iadul alb”, d-ta ai fost veșnic sub supravegherea spionilor 
ruși. Aceștia nu te pierdeau din ochi nicio singură clipă, îţi 
cunoșteau toate întâlnirile, toate planurile și când au prins 
de veste că vrei să pleci în Siberia pentru a doua oară au și 
înștiințat guvernul din Petrograd de gândurile d-tale. 

— Să fie cu putinţă? 

— În zadar călătoreai d-ta sub numele unui negustor de 
blănuri din Everton; autorităţile rusești știau prea bine 
cine și-a pus piciorul pe pământul Rusiei și te-au urmărit zi 
cu zi, pas cu pas. 

— Dar atunci de ce nu m-au arestat numaidecât? 

Prinţul Poniatowsky zâmbi amar. 

— Rușii sunt prevăzători. Ei au așteptat până când ai 
ajuns în inima Siberiei, unde arestarea d-tale nu mai 
stârnea prea mare vâlvă și unde nu-ţi mai puteai vesti 
prietenii, care fără îndoială că ar fi izbutit să te scape. 

Lordul Wardmoore tăcu timp de câteva clipe, apoi 
deodată își ridică cu hotărâre capul și exclamă: 

— Am suferit mult de când sunt aici, dar nu mă plâng. N- 
aș fi crezut niciodată că mi se va oferi prilejul să pot 
descrie cu atâta competenţă grozăviile Siberiei. Prinţe 
Poniatowsky, adevărata carte, care va cuprinde grozăviile 
trăite ale unui osândit va fi dată în vileag de-abia de acum 
înainte! 

Prinţul Poniatowsky strânse cu recunoștință mâna 
nobilului englez. 

— Vai, dacă oropsita mea patrie ar avea numai o sută de 
prieteni atât de devotați ca d-ta, atunci știu că n-ar mai 
zăcea multă vreme sub jugul rusesc! 


700 


CAPITOLUL 27 
Evadarea 


Deasupra Dubroului se strânseră nori negri și în curând 
ploaia începu să toarne cu găleata. Paznicii și santinelele 
temniței din Dubro se retraseră zgribuliți pe sub 
acoperișuri unde ploaia nu-i putea ajunge. 

— Ne udăm până la piele! exclamă unul din ei. 

— Cumplită vreme, mormăi un altul. 

Prin ferestruica zăbrelită a uneia din celulele mocirloase 
ale temutei închisori, un prizonier privea abătut la furtuna 
care se dezlănţuise. Era Stanislau Rimsky. 

Temniţa și soarta ce-i fusese hărăzită aici, îl doborâseră 
într-atâta, încât cu greu l-ar fi putut recunoaște chiar și 
aceia care îl văzuseră zilnic, mai înainte. 

Și bietul Vultur al Morţii, nu era frânt numai trupește, ci 
și sufletește. Și suferinţele trupești le-ar fi îndurat el 
cumva, cele sufletești însă, îl copleșeau cu desăvârșire. 

Il supăra gândul că din temniţa aceasta nu va putea 
scăpa cu una cu două, dar îl chinuiau mult mai grozav cele 
două încercări de fugă, care nu izbutiseră și din care una 
se sfârșise cu moartea căpitanului Korsakoff. 

Neliniște îi mai pricinuia și doctorul Leonida, despre 
care nu știa dacă izbutise să scape sau împărtășise și el 
trista soartă a fostului curier al ţarului. 

I se strângea inima de câte ori se gândea la acest bun și 
credincios prieten și de câte ori își aducea aminte de 
ceilalți tovarăși ai săi, care îl așteptau în turnul din Cuibul 
Vulturilor. 

Oare îi va fi dat să se mai întoarcă la ei? 

Afară ploaia cădea necontenit și Vulturul Morţii se 
gândea cu groază că apele râuleţului se vor umfla, vor 
pătrunde în celulă și situaţia va deveni și mai de neîndurat. 
Căci și așa, suferise îndeajuns de pe urma frigului și a 
umezelii și dacă boala nu-l răpuse încă, aceasta o datora 
numai constituţiei sale neobișnuite de dârze. 

Stanislau Rimsky asculta trist plescăitul picăturilor de 
ploaie, când deodată băgă de seamă că, în zgomotul ploii 
se mai amestecase și un alt sunet. 

Sări iute la fereastra zăbrelită, alături de care îl zări pe 
doctorul Leonida îndeletnicindu-se cu ceva. 

— Doctore, tu aici? exclamă el, în culmea fericirii... 

— Mai încet, căpitane, că ne aud paznicii! 

— Doamne, ar fi îngrozitor, dacă din nou... 

În timpul acesta doctorul Leonida pilea mai departe 
zăbrelele de fier ale ferestrei. 

— Fii fără grijă, căpitane, căci încercarea aceasta va 
izbuti, nu ca celelalte două. De data aceasta te voi elibera. 

— Dumnezeule, ascultă-l! suspină Vulturul Morţii. 

— Puţină răbdare, căpitane! 

— Oare să fie cu putinţă ca un prizonier să scape din 
închisoarea din Dubro? 

— Totul este cu putinţă... mai ales atunci când azi 
vorba de eliberarea Vulturului Morţii. 

Lucrul mergea acum mult mai ușor, deoarece fierarul nu 
putuse să repare prea bine zăbrelele tăiate cu prilejul celei 
dintâi încercări de evadare, așa că nu peste mult timp, 
doctorul Leonida izbuti să intre la prizonier. 

De îndată ce sări în celulă, el se și repezi la Rimsky. 

— Numele Domnului fie binecuvântat că te-a ajutat să 
pătrunzi până aici! exclamă Vulturul Morţii. 

Revederea aceasta îl făcu să plângă de bucurie, ceea ce 
de altfel se întâmplă și cu tânărul și curajosul doctor. 

— De când nu ne-am mai văzut am fost prin Rudin, 
căpitane, zise el, încet, când în cele din urmă izbuti să se 
mai stăpânească. 

— Ce fac prietenii? 

— Toţi sunt întregi, dar tristeţea îi doboară, fiindcă te 
știu pe tine prizonier. 

— Dar acum voi fi liber din nou! zise Rimsky, cu ochii 
strălucitori de bucurie. Nu-i așa, doctore Leonida, că voi fi 
liber? 

— Ai încredere în mine, căpitane! Am făcut toate 
pregătirile. Caii ne așteaptă în apropiere și de îndată ce 
vom fi ajuns afară, vom porni spre casă, fără ca cineva să 
ne mai poată ajunge. 

— Dar evadarea nu va fi observată? 

— Nu vezi că și vremea ne favorizează? Ploaia, care 
toarnă cu găleata, a stins făcliile, iar santinelele s-au retras 
prin locuri mai ferite. Nici n-aș fi îndrăznit să nădăjduiesc 
într-o împrejurare atât de bună... 

— Atunci taie-mi cătușele, să putem porni cât mai iute!... 

— La ce bun să ne mai obosim? 

— Dar nu vei fi vrând să duc și zidul cu mine? 

— Nu, dar vei scăpa de cătușe într-un chip mult mai 
simplu. Să ţi le tai cu pila ar ţine prea mult. 

— Dar atunci cum voi scăpa de ele? 

— Le vom deschide cu cheia. 

— Ai cheile la tine? 

— Nu le am. 

— Atunci? 

— Le voi avea. 

— Cum? 

— Mi le va aduce tovarășul meu, îndată. 

— De asta nici nu mi-ai vorbit. Care tovarăș? Dan 
Dragomir? 

— Nu! 

— Micislav? 

— Nu. 

— Severin? 

— Nu. 

— Vlasovici? 

— Nu. 

— Dar cine atunci? 

— Îţi voi spune, căci numele acesta nu ţi-ar trece prin 
minte niciodată! 

— Ei, spune odată! 

— Verșeghin! 

Vulturul Morţii încremeni de uimire. Într-adevăr, la 
acestea nu s-ar fi gândit niciodată. 

— Comandantul închisorii? întrebă el, neîncrezător, căci 
tot nu-și putea da seama în ce chip ajunsese Verșeghin 
tovarășul doctorului Leonida. 

— Același, care te-a arestat și care a împiedicat 
evadarea ta în două rânduri. 

— Să fie cu putinţă? 

— Te vei încredința tu însuţi. 

— Atunci ai săvârșit o adevărată minune. 

— Nu eu - râse doctorul Leonida, care nu voia să i se 
atribuie un merit, la care nu avea dreptul, decât în parte - 
ci un prieten misterios. 

— Doctore, ce tot vorbești astăzi? 

— Numai ceea ce s-a petrecut. Dar în orice caz îţi voi 
povesti lucrurile, poate că tu vei găsi o tălmăcire celor 
întâmplate. 

Doctorul Leonida istorisi misterioasa ivire a scrisorii 
care-l compromitea pe Verșeghin și cum această scrisoare 
făcu din comandantul închisorii Dubroului, tovarășul de o 
noapte al voinicilor. 

Stanislau  Rimsky ascultă cu multă luare aminte 
istorisirea tânărului doctor, apoi zise, pe deplin încredinţat 
că nu se înșeală: 

— Prietenul acesta misterios nu poate să fie decât 
prinţesa Fedora Feodorovna. Fără îndoială că, numai ea 
poate fi, căci altcineva nu ne cunoaște ascunzătoarea! 

— Şi noi ne-am gândit la aceasta, numai că, nu ne-am 
putut explica pentru ce a vrut prințesa să se înconjure de 
atâta mister. 

— Pe semne că are ea motivele ei - răspunsă Rimsky - 
fiindcă altfel nu s-ar fi folosit de calea aceasta tainică. 

Pe coridorul subteran se auzi zgomot de voci și de pași. 

Rimsky se întoarse speriat spre doctorul Leonida. 

— Fugi... Vin! 

— Acesta este Verșeghin! răspunse doctorul, fără a se 
mișca. 

Într-adevăr Verșeghin era acela care coborâse la celulele 
mocirloase. 

— Totul este în ordine? întrebă el. 

Cei patru cazaci luară poziţia de „drepţi” și plutonierul 
răspunse: 

— În cea mai desăvârșită ordine, tătucă! 

Verșeghin dădu din cap, mulţumit. Dar în gândul lui era 
un adevărat infern, căci acum venea partea cea mai grea. 
Trebuia să-i îndepărteze pe acești patru cazaci, pentru a-l 
ajuta pe Vulturul Morţii să fugă. Dar planul și-l făcuse mai 
dinainte. 

— Sergiu! strigă el, la unul din cazaci. 

— Poruncește, tătucă! 

— Te urci la etaj și controlezi, dacă totul e în ordine! 

— Ara înţeles, tătucă! 

— Niculai! Tu vei controla celulele de la parter. 

— Așa voi face, tătucă! 

— Ioane, tu du-te de-l caută pe bătrânul Rutkin spune-i 
să mă aștepte în birou. 

— Mă duc, tătucă! 

Cei trei cazaci porniră să îndeplinească poruncite lui 
Verșeghin. Nu mai rămăsese decât plutonierul. 

— Tu du-te până la santinele - îi zise Verșeghin și 
acestuia și spune-le că, pe o vreme ca aceasta, nu trebuie 
să stea în ploaie, să li se ude praful de pușcă, ci e în de 
ajuns dacă păzesc din gherete. 

— Am înţeles tătucă! 

Plutonierul plecă și el. 

Rămas singur, Verșeghin se duse de-a dreptul la celula 
Vulturului Morţii. 

Cheia se învârti în broască și în clipa următoare ușa 
grea de fier se deschise, pentru ca în pragul ei să se 
ivească  Verșeghin, temutul comandant al închisorii 
Dubroului. 

— Sunteţi gata? întrebă el cu înfrigurare și Stanislau 
Rimski avu prilejul să se încredinţeze cum că, Verșeghin se 
întovărășise cu ei, într-adevăr. 

— Dă-mi cheile! zise doctorul Leonida și în clipa 
următoare legătura de chei era în mâinile lui. 

Tânărul doctor nu zăbovi. Peste câteva clipe cătușele, 
care îl ţinuseră pe Rimsky țintuit de peretele închisorii 
Dubroului, căzură. Vulturul Morţii putea să-și miște acum 
liber mâinile, picioarele, trupul. 

— Grăbiţi-vă... grăbiţi-vă - îi zori Verșeghin - căci dacă se 
întorc paznicii, atunci totul s-a sfârșit! 

— Pornim, Verșeghin! răspunse doctorul Leonida. 

— Mai înainte însă, juraţi-mi că scrisoarea va fi pusă în 
scorbura copacului clin valea Dracului, așa după cum am 
vorbit! 

— Nu este nevoie să-ţi mai jurăm! răspunse Rimsky. 
Tovarășii Vulturului Morți au obiceiul de a se ţine de ceea 
ce au făgăduit, fără să fie nevoie de jurăminte întăritoare... 
Dacă doctorul Leonida ţi-a făgăduit că-ţi va da scrisoarea, 
atunci poţi fi mai încredinţat că vei avea această scrisoare, 
decât că vei mai vedea răsăritul soarelui, a doua zi! 

— Atunci legaţi-mă, și fugiţi, căci fiecare clipă poate 
însemna pieirea noastră a tuturor. 

Dacă cu câteva zile mai înainte cineva i-ar fi spus 
comandantului închisorii Dubroului că el va fi acela care-l 
va îndemna pe Vulturul Morţii să evadeze mai repede, fără 
îndoială că Verșeghin l-ar fi trimis la casa de nebuni. Și 
totuși, aceasta se întâmpla acum. 

Doctorul Leonida sări la Verșeghin cu o frânghie groasă, 
pe care o scoase din buzunar și îl legă cobză, încât de-abia 
mai putea respira. 

— Ajunge! gemu comandantul Dubroului. 

— Trebuie să rabzi puţină durere - îi răspunse tânărul 
doctor - dacă nu te leg bine, s-ar putea ca soldaţii să-și dea 
seama că nu este vorba decât de o înscenare. 

Cuvintele acestea avură un efect desăvârșit, deoarece 
Verșeghin se îngrozi la gândul că amestecul lui în evadarea 
prizonierului ar putea fi descoperit. Aceasta ar fi însemnat 
prăbușirea lui definitivă, și nu numai că l-ar fi dat afară din 
slujba pe care o avea la Dubro, dar fără îndoială că l-ar fi 
trimis în Siberia. 

De aceea, nu se mai plânse că doctorul Leonida îl 
strânge prea tare, ba se învoi chiar și să-i vâre un căluș în 
gură. După aceea, voinicul îl culcă în noroi și în apă, așa 
că, Verșeghin avu prilejul să cunoască foarte de aproape 
neplăcerile șederii în celulele mocirloase ale închisorii 
Dubroului. 

După ce-și sfârși lucrul, doctorul Leonida se întoarse 
înspre Vulturul Mortii: 

— Acum să fugim! 

Stanislau Rimsky își ridică greoi membrele obosite, pe 
jumătate paralizate din pricina cătușelor pe care le purtase 
atâta vreme. 

— Mă simt atât de slăbit, zise el, încât nu știu dacă voi 
avea puterea să mă ridic până la fereastră. 

Dar doctorul Leonida găsi repede o ieșire din 
încurcătură. El se ghemui sub fereastră, apoi îi zise lui 
Rimsky. 

— Urcă-te pe spinarea mea, căpitane! De acolo vei 
ajunge până la fereastră. 

In chipul acesta lucrurile mergeau mai ușor. 

— După ce ai ieșit prin fereastră, lasă-te în jos, încet și 
nu te speria, dacă vei intra cu trupul în apă. Râuleţul este 
umflat, dar tot nu-ţi va trece de piept. Ajuns în apă, lipește- 
te de perete și așteaptă, până când vin și eu. 

După aceea doctorul Leonida, se întoarse înspre 
Verșeghin și-i zise: 

— Nu te supăra ca nu voi depune scrisoarea în scorbura 
copacului, pe care l-ai ales în Valea Dracului... 

La auzul acestor cuvinte, Verșeghin crezu că plesnește 
de mânie. Faţa i se făcuse roșie, verde și-i aruncă 
tovarășului lui Rimsky o privire plină de dispreţ, cu care 
parcă vroia să-l fi ucis pe loc pe tânărul voinic. 

Dar doctorul Leonida nici nu se sinchisi de furia lui 
Verșeghin și își sfârși liniștit fraza începută: 

— ...Cİ ţi-o voi preda chiar acum! 

Zicând acestea, el scoase din buzunar un sul de hârtii pe 
care-l vâri în dolmanul lui Verșeghin. 

Chipul schimonosit de mânie al comandantului închisorii 
își schimbă înfățișarea. 

— De altfel, hârtiile acestea erau la mine și atunci când 
am venit în faţa ta singur, fără nici un fel de armă, fără să 
mă pot apăra. Acum rămâi cu bine, Grigore Verșeghin! 

Trupul mlădios al voinicului se avântă prin fereastră și în 
clipa următoare dispăru în întunericul nopții. 

Rămânând singur, pe Verșeghin îl cuprinse din nou o 
mânie fără margini, căci la drept vorbind, tânărul doctor 
tot își bătuse joc de el. Ehei, dacă ar fi știut el atunci! Și se 
gândi, că, dacă ar mai putea da alarma la timp, ar mai 
putea pune mâna pe fugari și atunci ar împușca doi iepuri 
cu un singur glonte: l-ar prinde din nou pe Vulturul Morţii 


710 


și ar avea în mână și singura dovadă a păcatului săvârșit în 
tinereţe, așa că nu i-ar mai putea strica nimeni. 

Dar doctorul Leonida era mult prea prevăzător, pentru a 
nu se fi gândit și la această posibilitate. De aceea vârâse el 
călușul în gura comandantului închisorii. 

Verșeghin se simţea foarte nelalocul lui în mocirla 
celulei, dar mai mult decât noroiul și apa care-i udaseră 
frumoasa lui uniformă îl supăra faptul că nu putea vesti 
paznicii, despre fuga prizonierului. Şi doar cazacii erau 
acolo, la doi pași de el, căci după ce își îndepliniră 
însărcinările date de comandant, se înapoiaseră toţi la 
postul lor. Niciunul din ei nu se miră că nu-l mai găsiră pe 
comandant acolo, toţi fiind încredinţaţi că Verșeghin se va 
fi înapoiat între timp în birou, unde-l aștepta bătrânul 
Rutkin. 

Ușa celulei lui Rimsky era închisă și legătura de chei nu 
mai era în broască, fiindcă Verșeghin o luase, având nevoie 
de ea, spre a îndepărta cătușele de pe mâinile și picioarele 
Vulturului Morţii. 

Așa că ostașii habar n-aveau de ceea ce se petrecuse în 
timpul lipsei lor de acolo și întorcându-se, luară loc liniștiți 
pe băncile așezate pentru ei, de-a lungul coridorului. Ei 
scoaseră la iveală sticlele cu vodcă și aprinseră pipele, 
spre a mai omori urâtul, căci zorile erau încă departe și nu 
era tocmai plăcut să stai de veghe în faţa celulelor 
mocirloase. 

In timpul acesta Verșeghin blestema și înjura în gând, 
căci doctorul Leonida nu glumise, frânghia îi intrase adânc 
în carne. Dacă ostașii nu prindeau de veste de cele 
întâmplate, atunci putea să stea acolo până a doua zi, 
tânjind în noroi și înăbușindu-se cu călușul în gură. 

Dar n-avea niciun mijloc de a-i vesti pe cazaci, căci gura 
îi era astupată de batista voinicului, iar mâinile și 
picioarele nici nu și le putea mișca. 

El se gândi cu o mânie sălbatecă la fugari, care, după 
cât se părea, izbutiseră să fugă, căci nu se auzea nicio 

împușcătură care să fi dovedit că fuga lor fusese 
observată. Doamne! și ce n-ar fi dat Verșeghin ca paznicii 
să pună mâna pe fugari și el să-i poată râde în nas 
Vulturului Morţii, că, iarăși a ajuns în temnița Dubroului. 

Așa zăcu Verșeghin, vreme de un ceas, neputincios, plin 
de noroi, cu mâinile și picioarele legate cobză. 

In cele din urmă, însă, tot îi veni în minte un mijloc de a-i 
vesti pe cazaci. Vroia să ajungă până în apropierea ușii 
celulei. Dar gândul fusese mai ușor de născocit, decât de 
pus în practică. Membrele-i legate îl împiedecau de a se 
putea târi până acolo, așa că nu-i mai rămânea alt mijloc 
decât să încerce să se rostogolească până la ușă. 

Mai înainte de a-și pune gândul în practică, Verșeghin se 
gândi bine, dacă nu mai există nici o alta posibilitate de a-i 
vesti pe cazaci. Spre nenorocul lui, însă, alt mijloc nu 
exista într-adevăr, așa că, până în cele din urmă tot fu 
nevoit să-și adune toate puterile, și să înceapă să se 
rostogolească înspre ușă. Dar rostogolirea aceasta avu ca 
rezultat că Verșeghin se udă leoarcă și spatele, obrajii, 
gura, nasul, ochii, i se umplură de noroi și murdărie. 

Dar izbuti cel puţin să ajungă la ușă și cu micile mișcări 
pe care i le îngăduiau mâinile și picioarele legate cobză, 
începu să hârșâiască ușa. Este adevărat că aceasta nu era 
o semnalizare prea de soi, totuși, unul din cazaci o auzi și 
zise: 

— N-auziţi, parcă umblă cineva prin celula Vulturului 
Morţii? 

— Fără îndoială - răspunse un altul - sunt șobolanii, care 
și-au rânduit un bal! 

Paznicii începură să râdă cu poftă. 

Dar hârșâiala se repetă, și din când în când se mai auzea 
și câte o lovitură mai ușoară. 

Niculai, care băgase cel dintâi de seamă zgomotul 
acesta neobișnuit, zise din nou: 

— Totuși, eu cred că șobolanii nu pot face un zgomot 
atât de mare! Trebuie să fie Rimsky! 

Ivan, un alt cazac, începu să râdă din nou. 

— Ei, și? Se vede că e cu chef!... In ceea ce mă privește 
pe mine, ce să vă spun, nu prea aș avea chef, dacă ar 
trebui să stau în celula mocirloasă! 

Verșeghin auzi cuvintele cazacilor și știa că trebuie să se 
folosească de acest prilej spre a le ţine atenţia încordată 
asupra zgomotului din celulă, fiindcă numai așa putea să 
nădăjduiască să fie observat de ostași. 

Adunându-și toate puterile, el lovi odată ceva mai tare, 
cu picioarele-i legate, în ușă. 

Ivan se ridică de pe bancă și strigă: 

— Tăceţi! N 

Apoi se duse la ușă și o izbi cu patul puștii. In urma 
acestei lovituri, ușa se deschise, căci nu era decât trântită, 
fără să fie încuiată. 

Ivan încremeni. 

— Dar ușa aceasta e deschisă! bâigui el. 

Cazacii săriră de pe bancă, speriaţi și glasul răgușit al 
lui Ivan umplu coridorul din nou: 

— Un felinar!... Un felinar! 

Ceilalţi alergară ca niște zăpăciţi și doi din ei veniră cu 
felinare luate de pe perete. Lumina lor străpunse 
întunericul din celulă și ostașii fură cuprinși de o 
înfrigurare ce nu se poate descrie. 

— Un om zace aici! strigă unul din ei. 

— Nu vedeţi că este domnul comandant? - urla al doilea. 

— Verșeghin! 

— Şi unde este Vulturul Morţii? 

— Dumnezeule fii îndurător cu noi! 

Strigăte fără rost umplură partea de jos a temniţei 
Dubroului. Când se mai dezmeteciră din aiureală, cazacii îl 
scoaseră pe Verșeghin în coridor. 

Comandantul Dubroului era de nerecunoscut. Faţa și 
hainele nu i se mai vedeau din pricina noroiului și a 
murdăriei. 

— Domnule comandant, ce s-a întâmplat? întrebă 
plutonierul. 

Dar Verșeghin nu răspunse. Atunci unul din ostași 
observă călușul din gura polițaiului și i-l scoase cu 
înfrigurare. 

Verșeghin se zbătea după aer, gâfâind, de-abia mai 
putând respira, în vreme ce cazacii îi desfăcură frânghiile 
de la mâini și picioare. 

După câteva clipe, Verșeghin se și răsti la ei: 

— Câinilor, unde aţi fost?... Ce aţi făcut?... 

Privirile lui căzură pe una din bănci, unde zăceau câteva 
sticle de vodcă și o pereche de zaruri. 

— Firește iarăși băutura... și zarurile!... De asta vă pasă 
vouă și între timp pot să evadeze toţi prizonierii din 
închisoare și să vă ucidă comandantul! Vă veţi căi amar de 
trândăvia aceasta... 

— Dar ce s-a întâmplat, domnule comandant? îndrăzni 
plutonierul să întrebe. 

— Ce s-a întâmplat? Mă mai întrebi? Nu vezi în ce hal 
sunt? Nu vezi că celula e goală? 

— Dar cum a putut Vulturul Morţii să fugă? 

— Cum? După ce aţi plecat voi, am deschis ușa celulei să 
mă încredinţez, ca în fiecare seară, că totul este în ordine. 
Dar când am pus piciorul înăuntru, am primit în cap o 
lovitură că m-am prăbușit la pământ, fără cunoștință... Ce 
s-a întâmplat apoi, nu știu și nici nu știu cât timp voi fi stat 
așa, în nesimţire. Trezindu-mă din leșin, capul îmi vâjâia 
cumplit și încetul cu încetul am început să-mi dau seama 
că am un căluș în gură și că sunt legat, de nici nu mă 
puteam mișca. 

— Îngrozitor! 

— Nemaiauzit! 

— De necrezut! exclamară cazacii, pe rând. 

Dar Verșeghin urlă și mai tare decât ei: 

— Cu asta n-ajungem la nici un rezultat! Dacă păzeaţi cu 
mai multă băgare de seamă, tâlharul n-ar fi putut evada!... 
Dar poate că nu-i prea târziu nici acum! Să pornim în 
urmărirea lui! 

Peste câteva clipe, clopotul rupse tăcerea adâncă de 
care era înconjurată temniţa Dubroului. 

La auzul clopotului de alarmă, curtea închisorii se 
populă deodată și paznicii treziți din somn alergau 
buimăciţi la dreapta și la stânga. 

Fiecare din ei își asalta vecinul cu întrebarea: 

— Ce s-a întâmplat? 

Deodată se ivi Verșeghin, dar într-o stare atât de 
vrednică de plâns, încât nimeni nu-l recunoscu. Numai 
după glas aflară că au în faţa lor pe comandantul 
Dubroului: 

Un murmur crescând, ieșit din mijlocul paznicilor și 
cazacilor, repetă fraza aceasta ca un ecou: 

— Vulturul Morţii a fugit! 

După aceea tună din nou glasul lui Verșeghin: 

— Porniţi pe urmele lui și să mi-l aduceţi, viu sau mort! 
Să scotociţi toate împrejurimile, căci nu pot fi prea 

departe! Bănuiesc că trebuie să fie cu încă unul din 
tovarășii lui. După ei!... 

Verșeghin sări și el pe cal și peste câteva clipe, călare, 
sau pe jos, aproape toată armata Dubroului porni în 
urmărirea temutului Vultur al Morţii! 


* 
x x 


Dar în vremea aceasta, Rimsky, întovărășit de salvatorul 
sãu era departe. 

După ce scăpă din temnița de tristă amintire și 
picioarele-i intrară în apa râulețului Dubro, unde peste 
câteva minute îl ajunse și doctorul Leonida, Vulturul Morţii 
își întinse brațele spre cer și exclamă: 

— Sunt liber... iarăși sunt liber! 

Dar doctorul Leonida căută să-i mai liniștească bucuria 
prea zgomotoasă. 

— Să nu ne bucurăm prea de timpuriu, căci încă n-am 
scăpat de primejdie! Inchisoarea Dubroului este foarte 
bine păzită și s-ar putea întâmpla ca santinelele să ne 
observe mai înainte de a fi într-adevăr în siguranţă. 

— Condu-mă, doctore! șopti atunci Stanislau Rimsky. 
Vreau să trec cât mai iute peste aceste primejdii, căci mai 
bine mă înec în apa aceasta decât să mă mai întorc odată 
în celula mocirloasă. 

— Să nădăjduim căpitane, că aceasta nu se va mai 
întâmpla! Ţine-te după mine, peste tot! 

Ploaia cădea necontenit și în vreme ce altă dată, făcliile 
paznicilor învăluiau temnița Dubroului într-o mare de 
lumină, acum nu ardea nicio singură făclie și umbra nici 
unei santinele nu se mișca sus pe zid. 

Doctorul Leonida constată cu mulțumire că, de data 
aceasta timpul era mult mai favorabil pentru evadare, 
decât fusese în celelalte două rânduri când încercarea 
dădu greș, pe rând, mai întâi cu căpitanul Korsakoff și apoi 


716 


cu Sașa. Pe de altă parte, cu prilejul celor două încercări 
anterioare, avusese ocazia să cunoască bine împrejurimea, 
așa că, acum nu mai bâjbâia la întâmplare, ci mergea de-a 
dreptul spre ţinta pe care și-o hotărâse. 

În clipa în care-și lepădă cătușele, Vulturul Morţii se 
simţise grozav de slăbit, cu membrele paralizate aproape. 
Acum însă, puterea începuse să-i revină în braţe și în 
picioare și mișcările trupului său deveneau din ce în ce mai 
mlădioase. Simțământul de libertate săvârşeşte adevărate 
minuni. 

Cei doi prieteni spintecau apa cu hotărâre, nu se 
sinchiseau de ploaie, nici de vânt, ci mergeau înainte 
mereu înainte. 

După cale de câteva minute, ajunseră la capătul dinspre 
miazăzi a-l temniţei Dubroului și doctorul Leonida, 
întorcându-se, îi zise tovarășului său: 

— Aici va trebui să trecem râul. Se poate întâmpla să fim 
siliți și să înotăm. Te simţi în stare? 

— Dacă trebuie voi trece înot chiar și oceanul, numai să 
fiu cât mai departe de închisoarea aceasta blestemată! 
răspunse Rimsky. 

— Atunci, înainte! 

Doctorul Leonida intră în apă și peste câteva clipe trupul 
lui spinteca valurile furioase ale râuleţului. Vulturul Morţii 
îi urmă pilda și din câteva mișcări voinice cei doi prieteni 
ajunseră pe ţărmul celălalt. 

— Acum trebuie să fugim, cât putem de iute! zise tânărul 
doctor. Pe de o parte, spre a nu răci, din pricina 
veștmintelor ude de pe noi, pe de altă parte, pentru a 
ajunge cât mai iute la tovarășii noștri, care ne așteaptă de- 
a lungul pădurii Dubroului. 

— Câtă fericire - exclamă Stanislau Rimsky - să știi că ai 
alături de tine prieteni atât de credincioși și gata oricând, 
de orice jertfă! Niciodată nu voi putea să mă arăt 
îndeajuns de recunoscător, pentru tot ceea ce aţi făcut 
pentru mine! 

— Nu trebuie să ne fii recunoscător pentru nimic - 
răspunse doctorul Leonida - căci nu ne-am făcut decât 
datoria. 

In timpul acesta cei doi fugari alergau necontenit, 
îndepărtându-se tot mai mult de temniţa Dubroului de 
care-l legau pe Rimsky atâtea amintiri dureroase. 

__Într-un târziu se opri o clipă, spre a mai respira. 
Întorcându-se, zări în depărtare liniile întunecate ale 
închisorii. 

— Mulţumescu-ţi Ţie, Doamne, că m-ai ajutat să trăiesc 
ziua aceasta! exclamă el. Renunţasem la viaţă și 
începusem să mă împac cu gândul că, într-o bună 
dimineaţă vor veni să mă ducă... la spânzurătoare. 

— Dacă nu s-ar fi putut altfel, te-am fi scăpat din mâinile 
călăului! strigă doctorul Leonida, cu însufleţire. 

După aceea porniră mai departe, mergând mereu. Din 
când în când doctorul Leonida se mai oprea, spre a se 
încredința că nu se rătăciseră și spre a vedea dacă fuga lor 
nu fusese descoperită de cei din închisoare. 

Deodată el zise: 

— Nu mai suntem departe! Mai rezistă câteva minute și 
vom ajunge! 

Mișcarea îl învioră mult pe Rimsky. 

Peste puţin doctorul Leonida zise din nou: 

— l-am zărit! 

După aceea fluieră de două ori tare. 

Indată după aceea veni răspunsul și atunci văzu și 
Rimsky două umbre care începură să se miște printre 
copacii pădurii și să vină în spre ei. 

Erau Dan Dragomir și cu Micislav. 

Mai trecură câteva clipe și voinicii se întâlniră. 

Cei doi prieteni credincioși își îmbrăţișară căpitanul cu o 
bucurie de nedescris. 

— Slavă Domnului că te putem simţi iarăși printre noi! 

— Cât am tremurat pentru tine, căpitane! 

Vulturul Morţii se înduioșă pană la lacrimi. 

— Numai vouă vă pot mulțumi că, sunt iarăși liber! 

Doctorul Leonida întrebă: 

— Unde sunt caii? 

— În pădure! răspunse Micislav, care apoi și dispăruse, 
pentru ca după câteva minute să se înapoieze cu patru cai. 

— Să ne grăbim! zise tânărul doctor care cădea de 
oboseală. S-ar putea întâmpla ca fuga noastră să fie 
observată și atunci nu mai încape nici o îndoială că ostașii 
vor cerceta cu de-amănuntul toată regiunea. De aceea, 
este mai bine să ne grăbim, căci așa obosiţi cum suntem, 
ar fi cam greu să ne putem împotrivi unor urmăritori de o 
sută de ori mai numeroși decât noi. 

Doctorul Leonida își și așezase piciorul în șea iar 
Vulturul Morţii se pregătea tocmai să încalece, când 
deodată, tăcerea nopţii fu spintecată de o bubuitură de 
tun. 

Tânărul doctor presimţise parcă. 

— Acum au observat evadarea! 

Dintr-o singură mișcare Rimsky fu în șea. 

— Acum n-au decât să vină! exclamă el, cu o bucurie 
aproape copilărească. Când vor sosi aici, nici urmă nu vor 
mai găsi din noi! 

Cu aceste cuvinte dădu pinteni calului. 

De când nu mai călărise!... Şi ce bine era să zbori ca 
vântul pe spinarea unui animal de rasă! 

Dan Dragomir și cu Micislav săriră și ei în șea și apoi toţi 
patru, unul lângă altul, porniră spre Cetatea Rudinului. 

Cei doi tovarăși ar fi vrut să afle amănunte despre chipul 
cum s-a desfășurat prima parte a evadării, dar Rimsky le 
spuse: 

— Vă voi spune, după ce vom ajunge la Cuibul Vulturilor. 

Doctorul Leonida călărea la urmă, din când în când mai 
întorcându-și capul, spre a vedea dacă urmăritorii nu se 
apropiau de ei. Dar teama lui se dovedi neîntemeiată, căci 
drumul rămase liber, tot timpul, nicăieri nezărindu-se 
țipenie de om. 

În curând voinicii ajunseră la acea parte a pădurii 
Rudinului, de unde pornea drumul tainic ce ducea în 
Cuibul Vulturilor. 

Micislav ascunse caii, după aceea porniră împreună prin 
tunelul subteran, spre ascunzătoarea unde, cu toate că 
noaptea era târzie, Severin, Ludovica și cu Vlasovici, 
așteptau cu nerăbdare întoarcerea căpitanului. 

Auzind zgomot de pași, grăsunul Severin sări de lângă 
masă și deschise ușa cu atâta nerăbdare, încât era s-o 
smulgă din țâţâni. 


Tocmai atunci sosise acolo și Rimsky, așa că Vulturul 
Morţii căzu aproape în braţele deschise ale voluminosului 
său prieten și tovarăș. 

— Căpitane! 

— Severin! 

Două strigăte de bucurie care fură urmate îndată de 
altele. 

Ludovica și cu Vlasovici alergară și ei acolo și Rimsky nu 
mai putu să scape din îmbrăţișările nesfârșite ale 
credincioșilor săi tovarăși care vărsau lacrimi de bucurie 
revăzându-și, în sfârșit, căpitanul atât de mult așteptat. 

— Dragii... scumpii mei prieteni - îngână Vulturul Morţii, 
adânc înduioșat - bucuria mea... este nemărginită... de a 
mă vedea iarăși în mijlocul vostru... și niciodată nu vă voi 
putea mulțumi... îndeajuns... pentru toată dragostea și 
credinţa... de care mi-aţi dat dovadă! 

Noaptea era pe sfârșite, dar nimeni nu se gândea să se 
culce. Ca o adevărată gospodină ce era, Ludovica așeză pe 
masă de ale mâncării, Vlasovici aduse vin și Rimsky și cu 
cei trei tovarăși ai săi, care petrecuseră ziua în Dubro, 
începură să mănânce cu poftă de lup. 

Cel dintâi pahar de vin fu ridicat de Dan Dragomir care 
zise: 

— Să trăiești, Vultur al Morţii, că te-ai întors în mijlocul 
nostru! Aici nu s-a schimbat nimic. Noi te înconjurăm și 
astăzi tot cu vechea dragoste și credinţă, dragoste și 
credință care nu pot fi mai desăvârșite, deoarece 
simțămintele noastre au ajuns la apogeu. Trăiască 
Stanislau Rimsky! 

Paharele se ciocniră și după aceea se ridică și Vulturul 
Morţii. 

— Scumpii mei prieteni - răspunse el, cu glasul 
tremurând de emoție - vă sunt adânc recunoscător, pentru 
tot ceea ce aţi făcut pentru mine și cred că mă cunoașteţi 
îndeajuns spre a fi încredinţat că, la rândul meu, sunt gata 
și eu să-mi jertfesc chiar și viața, pentru oricare din voi! 

— Știm! răspunseră voinicii, ca un singur om. 

— Acum însă, când ne-am regăsit - urmă Rimsky - mi se 
pare că nu mie mi se cuvine cea dintâi închinare și că este 
un altul, care merită mai mult să i se aducă această 
cinstire... 

Vulturul Morţii făcu o pauză de câteva clipe spre a-și 
stăpâni simţămintele care îl năpădiseră, apoi urmă: 

— Această cinstire se cuvine aceluia, care nu mai este 
printre noi! 

Toate privirile se îndreptară în spre locul, unde obișnuia 
să șadă căpitanul Korsakoff. 

Scaunul era gol. 

— Da, continuă Rimsky, mă gândesc la căpitanul 
Korsakoff, care a stat puţin printre noi, este adevărat, dar 
care și în acest scurt timp ne-a dat dovada că ne-a fost 
adevărat prieten și tovarăș și a mai dovedit că aceia care 
au jurat credinţă Vulturului Morţii, sunt adevăraţi bărbaţi, 
care știu nu numai să trăiască, dar și să moară, pentru 
tovarășii lor... Ridic deci paharul pentru căpitanul 
Korsakoff, adevăratul prieten a cărui amintire va rămâne 
veșnic vie în inimile noastre. 

Cu aceste cuvinte, el goli paharul până la fund. 

Ceilalţi voinici își băură și ei cupele, gândindu-se cu 
recunoștință la curierul ţarului, care a plecat vesel din 
Petrograd, spre a muri... pentru Vulturul Morţii. 

Timp de câteva minute umbra celui dispărut mai pluti 
deasupra adunării voinicilor, apoi tristeţea se împrăștie, 
încetul cu încetul și se aduse iarăși vorba despre evadarea 
Vulturului Morţii. 

Rimsky fu silit să istorisească, până în cele mai mici 
amănunte, tot ceea ce se petrecuse cu el, din clipa când 
părăsise Cuibul Vulturilor, spre a se duce la Dubro să-l 
scape din închisoare pe Ivan Nicorov, care zăcea în 
temniţă, în locul lui. Iar când voinicul își sfârși povestirea, 
pe cerul Rudinului soarele se ridicase de mult. Ziua se ivise 
fără ca prietenii Vulturului Morţii să-și fi dat seama de 
vremea care se scursese de la înapoierea căpitanului lor. 

— Acum, când sunt iarăși în mijlocul vostru - își sfârși 
Rimsky istorisirea - simt că este de datoria mea să 
mulțumesc mai ales la două persoane, că mi-au dat putinţa 
de a mă vedea din nou în libertate. Una este doctorul 
Leonida, care și-a primejduit viaţa pentru mine, de 
nenumărate ori, iar a doua... prințesa Fedora Feodorovna, 

căci nu mai încape nicio îndoială că numai ea a putut fi 
aceea care v-a făcut rost de misterioasa scrisoare, în urma 
căreia Verșeghin s-a văzut nevoit să mă ajute să scap din 
temniţă. 

— Prinţesa să fi fost tainicul prieten? întrebă Micislav. 

— Firește că ea! răspunse Rimsky. Altcineva nu ne 
cunoaște ascunzătoarea, deci nici nu putea să pătrundă în 
ea. 

— Atunci, căpitane, este de datoria ta să-i mulțumești 
prinţesei fără întârziere. 

Deodată Dan Dragomir aruncă o frază neașteptată: 

— Dar dacă totuși, nu prinţesa a fost aceea care ne-a 
trimis scrisoarea? 

— Ce te face să crezi aceasta? 

Voinicul român scoase la iveală cele două petece de 
hârtie pe care le păstrase cu sfințenie. 

— Priviţi aici! Scrisul acesta nu este scrisul prinţesei. De 
altfel, literele sunt atât de culcate și atât de subţiri, de 
parcă ar fi fost scrise de o mână de dincolo de mormânt... 

— E ușor să ne încredințăm, dacă prinţesa a scris 
bilețelele, sau nu - zise Vulturul Morţii. 

— Şi anume, cum? 

— O voi ruga pe Fedora Feodorovna să se ostenească 
până aici și o voi întreba în fata voastră. 

— Asta n-ar strica! zise Dan Dragomir. Atâta timp cât ai 
zăcut în închisoare, nu ne-am dat prea multă osteneală de 
a dezlega taina aceasta, deoarece grija noastră de 
căpetenie erai tu. Acum însă, că te avem iarăși în mijlocul 
nostru, trebuie să luptăm din răsputeri spre a lămuri 
aceste ciudate întâmplări, care s-au petrecut cu noi în 
două rânduri. 

— Părerea mea este - zise Rimsky - că numai Fedora 
Feodorovna poate să fie în joc. 

— Eu sunt de alta părere - se încăpăţână Dan Dragomir 
să răspundă. 

Vulturul Morţii zâmbi. 

— Atunci nu ne rămâne altceva de făcut decât s-o rugăm 
pe prinţesă să ne lămurească ea. 

Cu aceste cuvinte se ridică de pe scaun și se duse în 
odaia sa. Din pragul ușii mai strigă: 

— Așteptaţi-mă aici! 

După aceea deschise ușa secretă, trecu prin coridorul 
ascuns și ajungând la ușa din capătul acestuia, dădu 
semnalul mai dinainte hotărât. 

Auzi îndată un zgomot ușor și peste câteva clipe ușa se 
deschise, pentru ca în pragul ei să se ivească făptura 
fermecător de frumoasă a prinţesei. 

— Rimsky! exclamă ea cu o bucurie nespusă, zărindu-l 
pe Vulturul Morţii. D-ta ești... într-adevăr?... Slavă 
Domnului că te-ai întors! 

Vulturul Morţii sărută mâna frumoasei prințese. 

— V-am spus prinţesă că mă voi înapoia! A mers cam 
greu, este adevărat, mult mai greu, decât m-aș fi așteptat, 
dar în sfârșit tot am izbutit și acum sunt din nou aici, în 
Cuibul Vulturilor. 

— Vai, cât sunt de mulțumită! exclamă prinţesa cu 
sinceră bucurie. Dacă ţi s-ar fi întâmplat vreun rău, toată 
viața aș fi avut mustrări de conștiință că eu te-am aruncat 
în ghearele pieirii. 

Stanislau Rimsky zâmbi. 

— Slavă Domnului, frumoasă Fedora Feodorovna, până 
acum n-am cunoscut nicio primejdie din care să nu pot 
scăpa. Recunosc că, aventura din închisoarea Dubroului, a 
fost cea mai primejdioasă din câte am avut până acum și 
începusem să pierd chiar și eu orice nădejde; dar când 
tăria mea n-a mai putut nimic, când credincioșii mei 
prieteni încercaseră totul în zadar, atunci a venit ajutorul 
neașteptat: d-voastră! De aceea, am venit să vă mulțumesc 
din tot sufletul și să vă încredințez de veșnica mea 
recunoștință pentru faptul de a le fi dat prietenilor mei 
mijlocul de a mă scăpa de la o moarte rușinoasă. 

Prinţesa se uită nedumerită la Vulturul Morţii și zise 
mirată: 

— Nu te prea înţeleg! Mie îmi mulţumești? 

— Dar oare nu dv. m-aţi salvat? 


— Eu? 
— Așa știu eu, prinţesă! 
— Nu este așa, Stanislau Rimsky! - tăgădui Fedora 


Feodorovna - oricât de mult aș fi dorit să-ţi fiu de folos, 
totuși, nu mi s-a oferit nici un prilej de a da o mână de 
ajutor la salvarea d-tale din temniţa Dubroului, așa că, cu 
părere de rău mă văd silită să mărturisesc că eu n-am luat 
nicio parte la scăparea d-tale. 

— Într-adevăr? 

— Întocmai după cum ţi-am spus! 

— Atunci nu mai înţeleg nimic! 

— Dar ce s-a întâmplat? Cum ai scăpat? Povestește-mi și 
mie! 

Rimsky nu se lăsă rugat de două ori. El istorisi în grabă 
vizita misterioasă a prietenului necunoscut care trecuse 
prin Cuibul Vulturilor, lăsând acolo cele două fițuici, 
împreună cu scrisoarea salvatoare. 

Fedora Feodorovna urmărea cu nespusă curiozitate 
istorisirea Vulturului Morţii, nepierzând niciun cuvânt din 
cele spuse de el. Iar când Rimsky aminti împrejurările în 
care s-au produs misterioasele vizite nocturne, chipul 
prinţesei se întunecă, dar abia perceptibil și mâna ei albă 
și fină, se strânse, tremurând. 

— Așadar, nu dv.... aţi pus la îndemâna prietenilor mei 
scrisoarea salvatoare? întrebă Rimsky înc-odată după ce-și 
sfârși istorisirea. 

— Nu, nu! 

Rimsky rămase pe gânduri și glasul lui tremura de 
emoție când rosti următoarele cuvinte: 

— Atunci, trebuie să fie cineva, care ne cunoaște 
ascunzătoarea și acest misterios cineva, ne este prieten! 

Fedora Feodorovna se uită adânc în ochii lui Rimsky și 
răspunse: 

— Se poate să ai dreptate!... Nu știu însă, dacă acest 
misterios cineva îmi este și mie prieten! 

Rimsky se uită întrebător în ochii frumoasei prințese... 

— Fedora Feodorovna, știți ceva despre această făptură 
misterioasă? 

— Nu! nu! 

— Ați luat deodată o înfățișare atât de ciudată! 

Prințesa se sili să zâmbească și răspunse, râzând vioi: 

— De ce ar fi ciudată, înfățișarea mea?... Mă bucur... mă 
bucur că ai scăpat și ești iarăși aici! 

După aceea mai schimbară câteva cuvinte fără 
însemnătate și apoi Rimsky își luă rămas bun de la 
frumoasa sa gazdă. 

El sărută mâna ca de alabastru a acesteia, iar în clipa 
următoare ușa secretă se închise în urma lui. 

Peste câteva minute Vulturul Morţii se găsea din nou în 
fața tovarășilor săi, care îl asaltară cu întrebările: 

— Ei? 

— Ai fost? 

— Ce a spus? 

— Cum a făcut să ajungă scrisoarea la noi? 

— Dan Dragomir a avut dreptate! răspunse el, când 
întrebările se sfârșiră. Bileţelele n-au fost scrise de Fedora 
Feodorovna. 

— Dar de cine? 

Rimsky se uită ţintă înaintea sa. 

— Prinţesa nu știe nimic! 

— Atunci tot este cineva, care ne cunoaște 
ascunzătoarea! strigă Dan Dragomir. 

Rimsky dădu din cap. 

— Ai dreptate: cineva ne cunoaște ascunzătoarea! 
Cineva, care astăzi ne este prieten, fiindcă a sărit în 
ajutorul nostru, dar care mâine, poate să devină dușmanul 
nostru cel neîmpăcat... 

— Dar cine să fie această fiinţă tainică? 
Intrebarea aceasta se înţepeni în mintea fiecărui voinic. 

CAPITOLUL 28 
Lapușin 


O ușoară bătaie se auzi în ușa dărăpănatei colibe. Lordul 
Wardmoore și cu Lapușin se treziră, speriaţi, dar prinţul 
Poniatowsky îi liniști îndată: 

— Nu vă temeti! Trebuie să fie românca! 

După aceea prințul deschise ușa și în pragul ei se ivi 
într-adevăr, Mioara Comăneanu. 

— Bine ai venit, copila mea! îi zise prințul Poniatowsky, 
cu vădită bucurie. Sunt fericit că pot să te mai văd și altfel 
decât muncind în minele de plumb. 

— Dar când se va sfârși cu suferinţa noastră? îngână 
biata româncă cu lacrimile în ochi. 

— Cu această nenorocită copilă am făcut drumul din 
Varșovia, până la Sadova - îi zise prințul Poniatowsky 
lordului Wardmoore - și nu mă sfiesc să spun că n-am 
întâlnit încă o făptură cu un suflet mai nobil decât al ei. Şi 
ea este tot atât de nevinovată ca și noi... 

Lordul Wardmoore se înclină în fața Mioarei. 

— Ștergeţi lacrimile, frumoasă jupâniţă! Ai încredere în 
Dumnezeu și speră că va veni odată și ziua când 
suferinţele acestea se vor sfârși și calea libertăţii se va 
deschide și înaintea noastră. 

— Mi-e teamă că, ziua aceasta nu va veni niciodată. 

— Nu! răspunse lordul Wardmoore, cu hotărâre. Nu se 
poate ca Dumnezeu să îngăduie ca oameni cu frica lui 
Dumnezeu să piară într-un chip atât de cumplit... M-am 
săturat și eu și am început să mă gândesc la fugă... 

— Din Sadova nu se poate fugi! zise Mioara, abătută. 

Prinţul Poniatowsky mângâie cu blândeţe părul mătăsos 
al fetei: 

— Nu trebuie să crezi aceasta, Mioara! Tocmai de aceea 
te-am rugat să vii pe la noi, fiindcă noi trei am hotărât să 
ne luăm rămas bun de la Sadova, de îndată ce momentul 
va fi prielnic și vrem să te luăm și pe d-ta cu noi... 

Frumoșii ochi ai fetei se umplură de lacrimi din nou. 

— Cât vă sunt de recunoscătoare pentru bunătatea de 
care-mi daţi dovadă! exclamă ea. Și eu aș fi cea mai 
fericită, dacă fuga noastră ar izbuti! Dar Sadova este 
foarte bine păzită și triburile nomade, în loc să dea 
fugarilor o mână de ajutor, îi aduc înapoi, deoarece 
comandamentul taberei le plătește douăzeci de ruble, 
pentru fiecare evadat pe care-l întorc la Sadova. 

— Dacă Dumnezeu este cu noi, nu ne va păsa de toate 
triburile nomade, laolaltă! răspunse prinţul Poniatowsky și 
încurajarea aceasta o mai îmbărbătă și pe Mioara 
Comăneanu. 

— Acum... copila mea, du-te frumos acasă, să nu cumva 
să fii găsită aici de supraveghetorii care controlează 
tabăra, noaptea. Te rog însă ca în zilele care urmează, să 
cauţi să fii prin apropierea noastră, spre a-ţi putea da de 
știre hotărârea pe care am luat-o. 

După aceea prinţul Poniatowsky o conduse până la ușă 
pe Mioara Comăneanu, care luându-și rămas bun, dispăru 
ca o umbră în întunericul nopţii. 

Ușa dărăpănatei colibe se închise din nou și prinţul 
Poniatowsky, se întoarse amărât spre lordul Wardmoore: 

— Noi bărbaţii, suntem mai pregătiţi spre a îndura o 
asemenea soartă; dar gândește, ce tărie sufletească 
trebuie să aibă copila aceasta, pentru a putea îndura toate 
suferințele de care are parte aici! Fata aceasta ar trebui să 
trăiască înconjurată de zâmbetul veșnic al soarelui de 
primăvară și în loc de aceasta ea își târăște zilele în pustiul 
rece al câmpiilor Siberiei. Au smuls-o de lângă aceia care o 

iubeau și pe care îi iubea... Şi ea este o jertfă a contelui 
Gorciacov. 

— Eu cred - răspunse lordul Wardmoore - că nu este colț 
pe suprafața pământului, unde numele contelui Gorciacov 
să nu fie blestemat. Ti-am amintit că, pe vremuri, el a fost 
acela care m-a expulzat din Varșovia și pe mine și sunt 
încredinţat că tot el a pus pe urmele mele și organizaţia de 
spionaj a guvernului rusesc. 

— Şi eu tot numai lui Gorciacov, călăului Varșoviei, pot 
să-i mulțumesc nenorocirea mea de astăzi! zise prințul 
Poniatowsky. Era dușmanul meu de moarte și în asemenea 
împrejurări era firesc să se folosească de cel dintâi 
moment prielnic spre a scăpa de mine, deschizându-mi 
drumul Siberiei! 

Lapușin se ridică și el de pe locul unde șezuse până 
atunci. i 

— Contele Gorciacov?... li cunosc numele și în 
nenorocirea mea își are și el partea lui, sau cel puţin 
oamenii lui, care sunt tot atât de răi și de nemiloși ca și 
guvernatorul Varșoviei. 

— Dar tu nici nu ne-ai spus, Lapușin, pentru ce ai ajuns 
aici! zise prinţul Poniatowsky. 

— Povestea mea e lungă, prea milostive stăpâne. 

— Spune-ne-o, Lapușin! Tu cunoști soarta care ne-a 
aruncat aici, de ce n-am ști și noi nenorocirea ta, când 
destinul ne-a aruncat laolaltă pe toţi trei? 

Lapușin se uită la lordul Wardmoore, dar acesta îl 
încuraja: 

— Vorbește, fără teamă! Pe mine mă interesează mai 
mult decât pe oricare altul, fiindcă eu vreau să cunosc 
soarta cât mai multor prizonieri, spre a putea aduce cât 
mai numeroase dovezi împotriva domniei tiranice a țarilor. 

Îmbărbătat, cel de al treilea surghiunit al colibei se 
apropie de tovarășii săi și aţintindu-și asupra lor privirile 
sale blânde, își începu povestirea: 

— Mă numesc Niculai Lapușin. M-am născut din părinţi 
iobagi și ca iobag, m-am deprins din fragedă copilărie să 
nu-mi socotesc viaţa ca fiind a mea, căci asupra ei era 
stăpân atotputernic, boierul al cărui era pământul. M-am 
născut pe moșia de lângă Varșovia a contelui Gorciacov, 
moșie ai cărei iobagi erau puși sub supravegherea 
administratorului Ivan Sogeșlev. 

Acest Ivan  Sogeșlev crescuse la școala contelui 
Gorciacov, căci era atât de rău și de nemilos, cum nu mi s- 
a întâmplat să văd nici chiar printre supraveghetorii 
taberei de prizonieri din Sadova. El n-avea nimic sfânt pe 
lume și domnea asupra iobagilor cu o cruzime nemaiauzită. 

Copiii iobagilor nu știu ce însemnează o copilărie fără 
griji, căci ei sunt puși la muncă de la vârstă cea mai 
fragedă. Impărtășind și eu soarta acestor copii de robi, a 
trebuit să săvârșesc de mic munci istovitoare pentru 
puterile mele și totuși, biciul cu ţinte al lui Sogeșlev cădea 
aproape zilnic pe spinarea mea. 

Odată - pe vremea aceea aveam șaisprezece ani - am 
scăpat din ghearele lupilor pe un negustor ambulant, cu 
numele de Kașvan, care de atunci, mă îndrăgi foarte și 
venea adeseori, seara, după lucru, să mă înveţe carte și 
alte lucruri folositoare, de care n-aveau parte niciunul din 
copiii robilor. Cărţile aduse de el îmi deschiseră capul, căci 
din ele aflai că erau ţări unde robia fusese ștearsă și unde 
fiecare om era egal în fața legilor. 

In chipul acesta Kașvan trezi în mine dorinţa de a deveni 
liber. De câte ori nu dormeam nopţi întregi, gândindu-mă 
la oamenii aceia, de pe alte meleaguri, care erau stăpâni 
pe soarta lor și care nu erau siliți să muncească din zori și 
până în noapte, pentru un conte Gorciacov, care drept 
răsplată ne dădea, prin unealta sa, Ivan Sogeșlev, numai 
lovituri de cnut, înjurături și blesteme, om a cărui faţă nu 
se însenina, decât numai când avea de-a face cu fete 
tinere. Dar era vai și amar de nenorocita care nu se 
supunea dorințelor administratorului. Sogeșlev era stăpân 

atotputernic pe moșia contelui Gorciacov și se pricepea de 
minune să se folosească de această putere spre a-și 
satisface toate gusturile. 

Noi, bieţi iobagi, eram lăsaţi cu totul la toanele acestui 
călău și nicio nădejde nu puteam avea că soarta noastră se 
va schimba vreodată. Adică nădejde am avut, până când o 
întâmplare ce nu-mi va mai ieși din minte niciodată, ne 
spulberă orice speranţă. 

Odată, contele Gorciacov veni să-și vadă moșia și 
petrecu două zile la castel. Iobagii s-au folosit de acest 
prilej spre a trimite în faţa lui Gorciacov trei oameni, 
dintre cei mai bătrâni, care să-l roage pe boier în numele 
tuturor robilor, să-l schimbe pe Sogeșlev și să le dea un alt 
administrator, căci cu acesta nu o mai pot scoate la capăt. 

Contele Gorciacov ascultă, zâmbind, plângerea celor trei 
robi cu părul alb și apoi dădu din cap, zicând: 

— Bine, voi lua măsurile necesare! Așteptaţi puţin! 

Cu aceste cuvinte el trimise un servitor după Sogeșlev, 
care veni îndată și atunci se petrecură următoarele: 

Ajungând în faţa lui Gorciacov și zărind pe cei trei robi, 
Sogeșlev bănui îndată despre ce poate fi vorba și se uită 
speriat la stăpânul său care-i spuse, foarte liniștit: 

— Acești trei bătrâni au venit să-mi vorbească în numele 
tuturor robilor... 

— Să nu-i credeţi, prea milostive stăpâne! Ce au spus? 

— Au o dorinţă! 

— Ce fel de dorință? 

— Ar vrea să le dau un alt administrator! 

— Asta vor? 

— Da, mi s-au plâns că te porţi cu ei cu prea multă 
cruzime. 

Cei trei bătrâni erau încredinţaţi că demersul lor avea să 
fie încoronat de izbândă și chiar și Sogeșlev credea să 
citească aceasta în ochii lui Gorciacov, când deodată, se 
petrecu ceva neașteptat. 

Contele Gorciacov izbucni într-un râs batjocoritor și se 
întoarse în spre Sogeșlev, spunându-i: 

— Bravo, prietene, sunt foarte mulțumit de tine! Să fii și 
pe mai departe, fără nicio milă, fată de trândavii aceștia ca 
să le treacă pofta de a mai pâri... Imi placi, Sogeșlev că 
ești energic, căci numai așa poţi să te faci stimat de 
dobitoacele acestea... Pe acești trei câini bătrâni, ti-i dau 
pe mână, pune să li se tragă câte cnuturi vrei tu, căci au 
căutat să sape încrederea, pe care o am în tine. 

Peste câteva clipe, cei trei iobagi cu părul alb erau 
întinși, cu trupul gol, în curte, iar Sogeșlev lovea el însuși, 
cu o furie sălbatică, în corpurile nenorociţilor. Contele 
Gorciacov râdea cu o poftă drăcească, iar când observă că 
Sogeșlev obosește, îi strigă: 

— Mai dă-le, mai dă-le, câinilor! 

Unul din cei trei bătrâni muri peste două zile din pricina 
loviturilor lui Sogeșlev, al doilea își pierdu minţile, și 
numai al treilea scăpă, dar sunt încredinţat că bătaia 
aceasta n-a uitat-o el nici chiar pe patul de moarte. 

Prințul Poniatowsky și lordul Wardmoore rămaseră 
îngroziți de atâta sălbăticie. 

— Răutatea aceasta diabolică, cruzimea aceasta fără 
pereche, îl caracterizează pe contele Gorciacov! zise 
prinţul Poniatowsky. 

Lapușin își urmă povestirea: 

— În urma acestei întâmplări Sogeșlev deveni și mai rău 
și mai nemilos. Nu făcea un pas fără ca biciul lui cu ţinte 
să nu cadă asupra spinării vreunui iobag și adeseori îl 
vedeam lovindu-l pe tata, pe mama, dar nu puteam să mă 
amestec, căci mi-aş fi primejduit propria mea viaţă. De 
altfel, tata, ca și ceilalţi robi, se resemnase la această viață 
de dobitoace și i se părea firesc să fie îndemnat la lucru cu 
lovituri de bici, întocmai ca animalele. 

Eu însă, în urma învățăturilor lui Kașvan, vedeam 
lucrurile sub altă latură. Eu știam că nu peste tot oamenii 
erau atât de oropsiţi ca pe moșia lui Gorciacov și gândurile 


733 


mele se îndreptau mereu spre acele tărâmuri unde 
făpturile lui Dumnezeu nu erau supuse la chinuri atât de 
sălbatice. 

Pe moșia contelui Gorciacov, ca de altfel în toata Rusia, 
era obiceiul ca robul să se poată răscumpăra, pentru o 
sumă oarecare de bani și de când făcusem cunoștință cu 
Kașvan, singura mea dorinţă era aceea de a-mi aduna banii 
de care aveam nevoie pentru răscumpărare. 

Dar nu mă gândeam la mine, în primul rând. Aveam o 
soră mai mică, Ana, o fetiță chipeșă și mlădioasă, cum nu 
se mai văzuse pe moșia lui Gorciacov și eu tremuram în 
fiecare zi ca nu cumva s-o zărească Sogeșlev, căci atunci... 

Hotărâsem ca, cu preţul oricăror jertfe să adun copeică 
cu copeică, spre a strânge cu timpul suma de care aveam 
nevoie, pentru răscumpărarea surorii mele. Numai după ce 
aș fi știut-o în siguranţă pe ea m-aș fi gândit la mine. 

Odată, pe la începutul primăverii, veneam spre casă, 
când zării un cal legat de salcâmul din faţa cocioabei 
noastre. Apropiindu-mă, tresării, căci recunoscui calul 
administratorului Sogeșlev și știam că vizita aceasta o 
privea pe Ana. 

La început am vrut să mă reped în casă... dar apoi, 
observând că stăteau pe cerdac, m-am furișat în dosul 
casei și am ascultat ceea ce vorbeau. 

— Cum te cheamă? o întrebă administratorul pe sora 
mea. 

— Ana Lapușin! răspunse fata. 

— Lapușin? exclamă Sogeșlev. să fii sora TEREE 
acela care colindă toată noaptea în tovărășia lui Kașvan? 

Sora mea dădu din cap, iar Sogeșlev o măsură din 
creștet până-n tălpi cu priviri pătimașe. 

— Pe Dumnezeul meu că n-aș fi crezut niciodată că în 
cocioabele iobagilor pot crește și asemenea flori! 

Eu ascultam tremurând cuvintele administratorului și 
stăteam gata, dacă trebuia să-mi apăr surioara chiar cu 
preţul vieţii mele. Nu mă înșelasem în ceea ce avea să 
urmeze. Sogeșlev căuta s-o ispitească pe surioara mea 
făgăduindu-i mărgele și basmale de mătase, dar Ana îl 
îmbrânci cu silă de la sine, fugi în casă și încuie ușa în 
urma sa. 

Sogeșlev, cu faţa schimonosită de mânie și mâinile 
strânse în pumni, își dezlegă calul, se avântă pe spinarea 
lui, apoi mai bătu odată la fereastră și zise: 

— Ne vom mai întâlni noi, frumoasă Ana Lapușin! 

Apoi vru să se îndepărteze, când eu ieșii din 
ascunzătoare și-i prinsei calul de căpăstru. 

— Tătucă, vreau să-ți spun un cuvânt! 

Sogeșlev se uită mai întâi mirat la mine, apoi strigă, 
furios: 

— Piei dinaintea ochilor mei, căci de nu, pun să ţi se dea 
cincizeci de lovituri de cnut! 

— Nu te teme, tătucă, nu vreau să fac niciun rău, ci doar 
vreau să-ţi dau un sfat! 

— Nu primesc sfaturi de la un câine de iobag! 

Dar eu nu mă speriai, ci urmai cu ceea ce aveam de 
gând să-i spun, liniștit, respectuos: 

— Numai două cuvinte, tătucă, vreau să-ţi atrag luarea 
aminte că, sunt lucruri, la care noi ţinem foarte mult și pe 
care suntem gata să ni le apărăm chiar și cu preţul vieţii 
noastre. De aceea, tiu să-ţi spun că cinstea Anei este sfântă 
pentru mine și o voi apăra cu orice preţ. 

Dar Sogeșlev nu se sinchisi prea mult de spusele mele. 
Își ridică nuiaua, pe care o avea în mână și mă lovi cu ea 
peste obraz, de mă năpădi sângele și de durere am fost 
nevoit să-i dau drumul calului. 

— Nu mă interesează părerea ta, derbedeule! mai strigă 
el și apoi plecă de acolo. 

Ana, care observase prin fereastră ceea ce se petrecuse, 
ieși din casă, îmi șterse sângele de pe obraz și zise, 
îngândurată: 

— Ce ai făcut, frate? De ce l-ai arie pe Zi) 
căci va răzbuna cumplit îndrăzneala ta! 

— Nu te teme, Ana! 

— De ce să mă tem? Dacă este pornit împotriva noastră 
atunci orice frică este în zadar, căci aici se întâmplă tot 
numai ceea ce vrea el. 

Ştiam și eu, prea bine că, după prima lovitură vor urma 
altele și mă așteptam să fiu chinuit, mai mult decât erau 
chinuiţi iobagii de obicei. Tata îmi spuse și el că, nu mai 
încape nicio îndoială că, Sogeșlev va pune să mi se dea 
cele cincizeci de lovituri de cnut făgăduite și toată noaptea 
nu putui dormi, având mereu înaintea ochilor trupurile 
sângerânde ale celor trei bătrâni bătuţi de administrator. A 
doua zi mă așteaptă o mare surpriză. În loc să mă 
primească mânios, de îndată ce mă zări la munca 
câmpului, Sogeșlev îmi făcu un semn prietenos, să mă 
apropii de el și când am ajuns în faţa lui, mă întrebă cum 
merge lucrul, dar pe un ton atât de blând, cum nu-l mai 

auzisem niciodată. lar când, drept răspuns, i-am arătat 
mâinile-mi crăpate și pline cu beșici, el chemă îndată un 
logofăt și-i porunci să fiu împărţit la o muncă mai ușoară. 
La fel făcu și cu tata și mama, care nu mai conteneau să 
binecuvânteze bunătatea administratorului. Eu însă nu mă 
lăsai orbit, fiindcă știam că în dosul acestei măști, ticălosul 
plănuia vreo nemernicie. 

De altfel nici nu m-am înșelat. Din ziua aceea Sogeșlev 
se învârtea tot mai mult în jurul sorei mele și părinţii mei 
se legănau în nădejdea că administratorul ar avea de gând 
s-o ia pe Ana de soţie. El se arăta foarte îndrăgostit, este 
adevărat, dar privirile și cuvintele lui de dragoste nu mă 
înșelau pe mine și fui cu ochii în patru și de atunci înainte. 

Sogeșlev bănuia gândurile mele, dar făcea pe 
nepăsătorul, ca și când nici nu s-ar sinchisi de mine. 
Sfârșisem cu secerișul, când într-o bună zi se iviră în sat 
ostașii ţarului, veniţi să recruteze soldaţi. Când îmi veni 
rândul și mie, l-am văzut pe administrator șoptindu-i ceva 
ofițerului care conducea recrutarea. 

Fui luat la oștire și pornii la drum cu teama în suflet, 
deoarece știam că Sogeșlev se va folosi de lipsa mea, spre 
a-și ajunge josnicele sale scopuri, căci eu nu voi mai fi 
acolo s-o apăr pe sărmana mea surioară. 

Gândul acesta mă umplu de deznădejde, dar în același 
timp îmi dădu și tăria de a lua parte în chip vitejesc la 
luptele pe care a trebuit să le dau în timpul cât am stat în 
oștire. Cum tocmai pe vremea aceea aveau loc luptele din 
Caucaz, am fost trimiși pe câmpul de bătaie, unde în 
deznădejdea mea am luptat ca un leu, căutând veșnic 
moartea și avântându-mă mereu acolo unde primejdia era 
mai mare. În jurul meu ostașii cădeau ca spicele de grâu, 
pe mine însă nu mă nimeri nici un glonte, spre a pune 
odată capăt chinurilor sufletului meu. 

Odată, șase purtători de steag au fost împușcați lângă 
mine; dar aceasta nu mă înspăimântă și eu, al șaptelea, 
luai steagul în mână și pornind cu el prin ploaia de gloanţe, 


738 


nu mă oprii, decât după ce-l înfipsei pe reduta vrăjmașă. 
După această faptă eroică, generalul mă chemă înaintea 
sa, mă lăudă în faţa întregii oștiri, îmi dădu o decorație și 
mă înaintă. În decursul luptelor care au mai urmat, m-am 
purtat tot atât de vitejește și eu eram socotit ca ostașul cel 
mai curajos al regimentului meu. Dar ce-mi foloseau mie 
aceste onoruri, când singura mea dorinţă nu mi-o puteam 
vedea îndeplinită?... Voiam să fiu acasă! 

În curând războiul cu triburile din Caucaz se sfârși, 
oștirea fu retrasă de pe front și atunci mă cuprinse și mai 
mult dorul de a mă duce acasă, spre a vedea ce este cu 
Ana. 

La cazarmă eram ţinuţi sub pază foarte aspră, dar cu 
toate acestea, izbutii să fug. Am mers zi și noapte, 
săptămâni întregi, fără a mă odihni, hainele și ghetele de 
pe mine erau numai zdrenţe, căci eram silit să merg pe jos, 
fiindcă n-aveam cal. În cele din urmă însă, tot am ajuns la 
Varșovia și am plecat mai departe, spre moșia lui 
Gorciacov, încă în aceeași noapte. 

Pe drum mă întâlni cu Kașvan, care, când mă zări, fu 
gata să cadă de pe capra cotigii sale. 

— Tu ești, Lapușin? întrebă el. 

— Firește că eu! 

— Bine, omule, dar nu e timpul încă să te întorci de la 
oștire! 

— Cu toate, acestea eu am venit acasă! 

Kașvan avea o purtare foarte ciudată, față de mine. 

— Dar unde te grăbești așa? 

— Unde să mă grăbesc? Acasă la părinţii mei! 

— Așteaptă până mâine, n-o să-i scoli noaptea din somn! 

— De ce nu, când știu cât se vor bucura, când mă vor 
vedea? 

Spre a schimba vorba, Kașvan începu să vorbească 
despre luptele din Caucaz: 

— Un flăcău din satul vostru s-a întors acasă fiindcă i-au 
împușcat piciorul și el ne-a spus că te-ai purtat tare 

vitejește... Am auzit că ai fost înaintat ba ai căpătat chiar și 
o medalie... 

— Şi ce au zis de faptele mele vitejești, tata, mama? 

— Tatăl tău?... Mama ta?... 

Glasul lui Kașvan tremura, când rosti aceste cuvinte. 

Atunci îl zgâlțâii pe bietul negustor ambulant, mă uitai 
ţintă în ochii lui și-l întrebai: 

— Kașvan, purtarea ta mă neliniștește. Tu-mi ascunzi 
ceva... nu vrei să-mi spui ceva... Răspunde... vorbește... te 
implor! 

Kașvan își aplecă înduioșat capul. 

— Așadar tu nu știi? 

— Ce să știu? Ce s-a întâmplat? 

— Fii curajos, Lapușin... Nu trebuie să te lași copleșit, 
căci mai ai o sfântă îndatorire de îndeplinit... răzbunarea... 

— Dar ce s-a întâmplat cu ei? Vorbește! Au murit! 

Kașvan dădu din cap, fără să rostească un cuvânt. 

— Au murit?... exclamai eu și în clipa aceea îmi 
blestemai minutul când am părăsit oștirea; mai bine 
rămâneam acolo, să nu aflu niciodată această veste 
dureroasă. 

— Kașvan! îl implorai eu, pe bătrânul negustor - 
răspunde-mi, spune-mi când au murit, cum s-a întâmplat, 
nu-mi ascunde nimic!... Vreau să știu totul! 

Bătrânul Kașvan se înduplecă şi-mi povesti trista 
întâmplare. 

— S-a întâmplat îndată după plecarea ta, la vreo două- 
trei săptămâni. Într-o zi, tatăl tău se luă la ceartă cu 
Sogeșlev... Dacă nu mă înșel, era vorba de sora ta, pe care 
administratorul voia s-o ducă la castel, ca să-i ţie 
gospodăria. Tatăl tău s-a împotrivit, de aici s-a iscat ceartă 
și atunci Sogeșlev l-a luat pe sus, cu cazacii... A doua zi se 
vesti că, tatăl tău a încercat să fugă și... cazacii l-au 
împușcat. 

— Și mama? 

— Durerea o dobori pe biata maică-ta și peste câteva 
luni muri și ea... 

— Nenorocitul de mine!... strigai eu, izbucnind în hohote 
de plâns. 

De-abia atunci, când aflai că-i pierdusem, îmi dădui 
seama ce fuseseră ei pentru mine. Dar încercările soartei 

nu se sfârșiseră, durerea cea mare venea de-abia de acum 
înainte. 

— Dar cu Ana ce este? îl întrebai eu pe bătrânul 
negustor. 

Kașvan tăcu. 

— Răspunde! strigai eu și-l scuturai atât de cumplit pe 
vechiul și bunul meu prieten, încât mă mir că nu și-a dat 
sufletul. 

— Ana - îngână el. Ana... este la castel! 

— La Sogeșlev? 

— Acolo! 

— Dumnezeule! izbucnii eu, deznădăjduit - știam că 
acesta va fi sfârșitul! 

Vestea aceasta mă dobori cu totul. 

Nici nu mai mi-aduc aminte, cum mi-am luat rămas bun 
de la el. Știu doar că am pornit la drum, mergând înainte, 
mereu înainte și spre revărsatul zorilor mi-am dat seama 
că mă rătăcisem. M-am întors înapoi și spre dimineaţă 
ajunsei la moșia contelui Gorciacov. 

Aici nu se schimbase nimic. 

Robii munceau și astăzi, la fel ca și pe vremea mea, doar 
Sogeșlev asuprea pe bieţii iobagi, cu și mai multă cruzime 
ca mai înainte. Vorbind cu doi-trei oameni, aflai lucruri 
îngrozitoare despre sălbăticia cu care se purta cu iobagii, 
acest drac cu chip de om. Douăzeci și cinci de lovituri de 
cnut erau la ordinea zilei și nu cruța nici pe moșnegi și nici 
pe femei. 

— Şi tatăl tău este tot jertfa lui Sogeșlev! îmi spuse un 
bătrân mujic. 

— Știu, el l-a luat pe sus, cu cazacii, care apoi l-au 
împușcat! 

Mujicul se uită mirat la mine. 

— L-au împușcat? Dar de unde ai aflat asta? 

— Bătrânul Kașvan mi-a spus! 

— Într-adevăr, așa se vorbea, dar noi știm care este 
adevărul. 

— Cum, nu s-a întâmplat așa? 

— Nu! Nu! 

— Atunci, te implor, spune-mi care este adevărul, căci îţi 
jur pe Sfânta Maica Precistă, că nu voi lăsa nerăzbunată 
moartea părinţilor mei. 

— Este adevărat că tatăl tău a fost luat de cazaci, dar 
Sogeșlev s-a dus și el cu ei și în cazarma cazacilor a pus de 
l-au bătut până a rămas întins la pământ. 

— Așa să se fi întâmplat? 

— Știu aceasta de la unul din cazacii care erau de faţă și 
care s-a îngrozit văzând cruzimea cu care Sogeșlev s-a 
purtat cu bietul moșneag, ce nu se putea apăra. Se pare 
că, nu vroia să-l ucidă pe tatăl tău aici, fiindcă se temea că 
atunci sora ta s-ar îngrozi de el și nu ar mai da ascultare 
făgăduinţelor lui. 

— Fii pe pace bătrâne, îmi voi răzbuna părinţii! i-am 
răspuns eu, strângându-i mâna cu căldură. 

— Acela care trage spada, de spadă va muri! 

După aceea pornii spre castel. Cunoșteam bine drumul, 
căci în copilărie mă învârtisem mult pe acolo și știam și 
care este partea locuită de Ivan Sogeșlev. Mai știam că, la 
ora aceea administratorul trebuia să fie pe moșie, spre a 
supraveghea munca robilor, așa că voi putea vorbi 
nestânjenit cu sora mea. 

Ușa îmi fu deschisă chiar de Ana. Zărindu-mă făcu un 
pas înapoi, speriată, apoi se repezi la mine, îmi sări de gât 
și începu să plângă cu hohote. 

— Niculai! 

— Ano! 

— Ştii ce s-a întâmplat? 

— Ştiu, surioară și mă doare nespus de mult că trebuie 
să ne revedem în asemenea împrejurări. 

— Vai, cât sunt de nenorocită! Nici nu îndrăznesc să mă 
uit în ochii tăi! 

— Surioara mea! 

— De când ai plecat tu, n-a mai fost nimeni lângă mine. 
N-aveam pe nimeni cine să mă apere, să mă păzească!... 
Așa că am fost silită să mă supun poruncii lui Sogeșlev. 


E 1 Ap 9,0 N Care CEC DECT PILE EEE IL k g ae a AUR 
Biata fată izbucni din nou în hohot de plâns, iar când se 
mai liniști, urmă: 

— Sogeșlev și-a bătut joc de mine în chipul cel mai 
josnic; folosindu-se de împrejurarea că n-aveam pe nimeni 
lângă mine, m-a ademenit aici la castel și de atunci aici am 
rămas... Mi-a făgăduit marea cu sarea, dar acum simt că s- 
a săturat de mine, are o altă aleasă, pe care vrea s-o aducă 
spre a duce gospodăria castelului, iar pe mine vrea să mă 
arunce ca pe o floare vestejită. 

— Nu te teme, surioară, lucrurile nu vor ajunge atât de 
departe. Mă voi răzbuna pentru toate păcatele pe care 
Sogeșlev le-a săvârșit împotriva noastră. 

— Răzbună-te! Răzbună-te! fu răspunsul înflăcărat al 
sorei mele. 

Lapușin făcu o scurtă pauză în istorisirea sa. Noaptea 
era înaintată, dar nici Poniatowsky și nici lordul 
Wardmoore nu vroiau să audă despre o amânare a 
povestirii. 

— Urmează! îl rugă lordul, care din când în când își 
făcea însemnări pentru cartea pe care avea de gând s-o 
scrie. 

În urma acestei rugăminţi, Lapușin continuă cu 
istorisirea nenorocirii sale. 

— Sogeșlev nu se înapoia de la câmp decât la amiază. 
Când l-am văzut că se apropie, sora mea m-a ascuns într- 
un dulap mare, prin a cărui crăpătură puteam să văd tot 
ceea ce se petrecea în odaie. 

Intrând în casă, Sogeșlev îi vorbi Anei foarte răstit, 
cerându-i să-i dea de mâncare. 

Dar cu mâncarea se întâmplase o încurcătură. Din 
pricina sosirii mele, Ana întârziase cu pregătirea ei și 
auzind că masa nu e gata, Sogeșlev se înfurie peste 
măsură. El se răsti la sora mea cu cuvinte foarte crude. 

— Văd - zicea el - că nici cu gospodăria nu-ţi mai 
frămânţi mintea ta îndobitocită. Zău, nu-mi mai ești de 
niciun folos! Cel mai bun lucru ar fi să-fi vezi de drum, căci 
îți ajung doi ani de ședere la castel. 

— Ştiu că, acesta este scopul, pe care-l urmărești - 
răspunse Ana - și te legi de toate spre a mă alunga... Dar 
nu-ţi va fi tocmai atât de ușor, Sogeșlev! Pe mine m-ai 
ademenit aici făgăduindu-mi că mă vei lua de soţie. Până 
acum am tot așteptat să-ţi ţii cuvântul, dar văd că ai vrea 
să te descotorosești de mine. Ei bine... nu numai că nu voi 
pleca, dar îţi cer să-ţi îndeplinești făgăduinţa și să mă iei 
de soţie, fără nicio nouă amânare! 

Sogeșlev izbucni într-un râs batjocoritor. 

— Ai înnebunit, Ana? Cum îţi închipui tu că aș putea lua 
eu de soţie pe fata unui rob? 

_ Cuvintele acestea mă făcură să-mi pierd cumpătul. 
Imbrâncii ușa dulapului și în clipa următoare mă proptii în 

fata administratorului, cunoscut în tot ţinutul, pentru 
cruzimea sa. 

Sogeșlev se uită mirat la mine, dar mă recunoscu îndată 
și strigă, speriat: 

— Lapușin! 

— Da, Lapușin! repetai eu, batjocoritor. Îmi pare foarte 
bine că m-ai recunoscut atât de iute! 

— Cum ai ajuns aici... dezertorule? 

— Am venit, fiindcă vreau să mă răfuiesc cu tine. 
Trebuie să-ţi cer socoteală pentru moartea tatălui și a 
mamei mele și pentru nimicirea fericirii acestei copile. Ai 
înţeles? 

Sogeșlev tremura din tot trupul și se repezi la ușă spre a 
striga după ajutor! Dar eu i-am zădărnicit planul cu o 
singură mișcare. 

Ridicându-mi dreapta îl izbii în cap cu atâta putere, încât 
se prăbuși la pământ, fără cunoștință. 

Apoi făcui rost de o frânghie cu care-i legai mâinile și 
picioarele și în vreme ce mă îndeletniceam cu această 
muncă, zării pe perete cnutul cu ţinte, cu care ticălosul 
vărsase sângele atâtor robi nevinovaţi. 

Atunci luai o găleată cu apă, o aruncai asupra lui, spre a- 
l face să-și recapete cunoștința și în urmă lăsai cnutul să 
cadă pe spinarea lui, cu aceeași cruzime și cu aceeași 
sălbătăcie, cu care obișnuia să lovească și el în trupurile 
nenorociţilor iobagi. 

Cea dintâi lovitură fu urmată de a doua... de a treia... de 
nenumărate altele, până când începu să ţâșnească 
sângele... Sogeșlev se văita... striga... urla... mă implora... 
dar eu nu cunoșteam milă, nu vedeam, nu auzeam, ci 
numai loveam, loveam. Nici chiar să mă gândesc nu mai 
eram în stare, căci dacă mă gândeam, aș fi putut să fug la 
timp. Dar eu nu fugii nici chiar când adunaţi de strigătele 
lui oamenii din curte începură să bată în ușă, amenințând 
s-o spargă. Eu loveam mai departe, cu o cruzime de care 
nu m-aș fi simţit în stare niciodată și Sogeșlev, care-și 

pierduse cunoștința, nu mai era decât o grămadă de carne 
sângerândă. 

Când ușa fu spartă, lăsai să fiu legat, fără nicio 
împotrivire, căci din trupul lui Sogeșlev viaţa se irosise de 
mult. 

Lapușin se opri din nou, spre a alunga amintirile 
dureroase, care îi reveniseră odată cu povestirea, apoi 
urmă, liniștit: 

— Am avut noroc că, fiind ostaș, am ajuns în fața 
judecății militare, căci dacă rămâneam să mă judece 
contele Gorciacov, fără îndoială că m-ar fi spânzurat chiar 
a doua zi. Tribunalul militar a avut în vedere faptele mele 
vitejești din Caucaz și, în urma cercetărilor făcute, 
dovedindu-se că într-adevăr Sogeșlev fusese de o cruzime 
neînchipuită faţă de iobagi, mi se dădură circumstanţe 
atenuante și fui condamnat numai la zece ani de muncă 
silnică în Siberia, în loc să mă osândească la moarte. Așa 
am ajuns eu la Sadova. 

După aceea Niculai Lapușin tăcu. 

Liniştea nopții siberiene se lăsă și asupra colibei celor 
trei prizonieri, care acum se culcară și ei, căci munca 
istovitoare reîncepea dis-de-dimineaţă și zorile se și iviseră 
pe cer. 

CAPITOLUL 29 
Fuga din iad 


Râul revărsat reintră în matcă, apa fusese scoasă din 
mine, așa că lucrul putu să înceapă din nou. 
Supraveghetorii sculau prizonierii în fiecare zi la ceasurile 
șase dimineaţa și de atunci munca nu mai înceta în mine 
până seara târziu. 

Supraveghetorii stăteau necontenit prin coridoarele 
minelor, observând lucrul săvârșit de fiecare prizonier în 
parte, deoarece ei aveau un câștig deosebit din producţia 
minelor de plumb, așa că era interesul lor ca prizonierii să 
lucreze cât mai mult. 

În asemenea împrejurări este ușor de înţeles cruzimea 
cu care se purtau acești supraveghetori lacomi de bani, cu 
nenorociţii lăsaţi pe mâna lor. Cu tot aerul otrăvit de 
emanațţiile veninoase ale plumbului osândiţii munceau de 
zor, nu din tragere de inimă, ci din pricina cnuturilor 
supraveghetorilor, care cădeau pe spinarea lor la cea mai 
mică lâncezire a lucrului. 

În ceea ce-i privește pe supraveghetori, ei se îngrijau 
foarte mult ca aerul otrăvit al minelor de plumb să nu le 
strice și de aceea se schimbau din două în două ceasuri. În 
schimb, echipele de prizonieri trebuiau să lucreze câte opt 
ceasuri în șir. 

Dar aceasta nu însemna că, după trecerea acestor opt 
ore, osândiţii se puteau duce să se odihnească. Ei erau 
scoși doar din minele de plumb, spre a li se da altceva de 
lucru. 

Cele dintâi opt ceasuri, prinţul Poniatowsky și cu lordul 
Wardmoore le petrecuseră în mine și după ce-și consumară 
mâncarea sărăcăcioasă, fură împărţiţi la altă muncă, prin 
curte. 

Fuseseră însărcinaţi să taie butuci de lemne, cu 
fierăstrăul și cu acest prilej cei doi prizonieri ajunseră din 
nou unul lângă altul. 

Lordul Wardmoore de-abia aștepta să schimbe câteva 
cuvinte cu prințul Poniatowsky și când supraveghetorul se 
îndepărtă de ei, îi zise în șoaptă: 

— Prinţe, am să-ţi comunic ceva de mare însemnătate! 

— Ce? 

— Cred că am găsit drumul care ne va scoate de aici! 

— Care anume? 

— Îţi aduci aminte că supraveghetorul m-a trimis azi 
dimineaţă, cu o însărcinare pentru unul din căprarii 
cazacilor. 

— Da. 

— În timpul acestei însărcinări am avut prilejul să mă uit 
cu luare aminte în jurul meu și să mă gândesc la chipul în 
care am putea să fugim. 

— Şi ce ai constatat? 

— Lucrul de căpetenie ar fi să putem ajunge până la 
grajdul din curtea aceasta, unde își ţin cazacii, caii. Ești 
bun călăreț? 

— Cum să nu! 

— Atunci putem avea nădejdea că vom izbuti. Dacă 
reușim să ne strecurăm din curte, călare, atunci cred că nu 
vor mai putea pune mâna pe noi. 

— Dar la paznici nu te gândești? 

Lordul Wardmoore dădu din cap. 

— M-am gândit! 

— Ce facem cu ei? 

— Îi vom dobori! răspunse lordul, cu hotărâre. Toate 
mijloacele sunt bune, când este vorba de propria noastră 
viaţă. 

Atunci prințul Poniatowsky arătă la lanţul lung, care îi 
lega mâna de un picior și care, cu toate că era destul de 
lung - în vederea lucrului - totuși, ar fi îngreunat mult fuga. 

— Vom scăpa noi și de aceste brățări, zise lordul 
Wardmoore. În privinţa aceasta i-am atras luarea aminte și 
lui Lapușin, care a luat cu sine, din mină, o daltă și un 
ciocan. Cu ajutorul acestor unelte vom izbuti noi să ne 
scăpăm de ele. 

— Şi când crezi că vom putea să ne aducem planul la 
îndeplinire? 

— Încă în noaptea aceasta! răspunse lordul Wardmoore, 
cu hotărâre. 

— In noaptea aceasta? 

— Un plan bun trebuie dus la îndeplinire cât mai iute, 
întocmai cum trebuie bătut și fierul, cât e cald. Cred că 
împrejurările sunt deosebit de prielnice. În noaptea 
aceasta e lună nouă, așa că, sunt mai puţini sorți să fim 
descoperiţi. 

— Dar dacă totuși, vom fi descoperiţi? 

— Atunci întâmple-se, ce se va întâmpla! De moarte nu 
mă tem, dar fiindcă dorinţa de a trăi este mai tare, cred că 
aceasta din urmă va ieși biruitoare. 

— Să dea Domnul așa să fie! 

— Așadar, prinţe, cade în sarcina d-tale s-o vestești pe 
românca ta noastră că, în noaptea aceasta, vom încerca să 
fugim și deci, să fie gata. 

Acum însă trebuia să întrerupă convorbirea, căci 
Ladinoff se întorcea și se uita cu ochi cercetători să vadă 
cum își îndeplinesc prizonierii munca. Pe aceia care se 
opreau, sau încetineau lucrul, îi și lovea cu cnutul. 

Încetul cu încetul trecu și după amiaza; iar când se 
întunecă, de nu se mai vedea spre a continua lucrul, 
clopotul sună, vestind că prizonierii trebuiau să se adune, 
spre a-și lua hrana de seară. 

Prinţul Poniatowsky se rândui astfel, încât să treacă pe 
lângă Mioara Comăneanu și când ajunse în dreptul ei, îi 
șopti: 

— La noapte... fugim... să fii la noi! 

Fata tresări de bucurie. Toate amintirile dureroase, care 
o legau de Sadova fură înmormântate odată cu primirea 
acestei știri, care-i dădea dreptul să spere că, în curând va 
fi iarăși liberă. 

Mioara Comăneanu avea o încredere oarbă în prinţul 
Poniatowsky și era încredinţată că, mai înainte de a păși la 
fapte, el va fi rânduit planul evadării până în cele mai mici 
amănunte, așa că, nu se putea ca fuga să nu izbutească. 

Biata fată nu mai putea de bucurie că, în sfârșit putea să 
scape din iadul de la Sadova. Era gata să primească o viaţă 
oricât de chinuită, numai să se vadă scăpată odată din 
acest infern. 

Ea pândea tremurând trecerea timpului și se gândea cu 
înfrigurare că momentul eliberării se apropia cu fiecare 
clipă ce se scurgea. 

Ar fi vrut să joace de bucurie, dar trebui să-și 
stăpânească această pornire, deoarece în colibă mai erau 
cu ea și Vardia și mama acesteia și Mioara nu voia să le 
încredinţeze taina evadării. 

Prinţul Poniatowsky, lordul Wardmoore și cu Lapușin se 
retraseră și ei în coliba lor. Supraveghetorul se mai 
încredinţă odată că prizonierii erau în coliba lor, apoi trecu 
mai departe. 

Lordul Wardmoore așeză pe patul de scânduri felinarul, 
care lumina slab sărăcăcioasa încăpere, de la care 
surghiuniţii se pregăteau să-și ia rămas bun. 

Lapușin scoase din hainele sale de dimie, două dălţi și 
un ciocan, iar lordul Wardmoore o daltă și un ciocan, 
unelte, de care prizonierii nădăjduiau să se folosească 
pentru pregătirea evadării. 

Fiind neobservat de nimeni, lordul Wardmoore putea să 
vorbească acum mai nestingherit și de aceea el le descrise 

tovarășilor săi în amănunţime planul pe care urmau să-l 
pună în practică în noaptea aceea. 

— Băgaţi bine de seamă! Lucrul de căpetenie este să 
putem ajunge până la grajduri. De obicei aici nu stă de 
veghe decât o singură santinelă, pe care o putem înconjura 
și apoi răpune, fără să prindă de veste, întocmai ca și pe 
cele două santinele de la poartă. 

Lapușin ridică ciocanul și-l învârti prin aer. 

— O singură lovitură cu ăsta în capul cuiva, îl ameţește, 
dacă nu pentru vecie, dar cel puţin pentru câteva ceasuri. 

— Dacă am ajuns afară pe poartă - urmă lordul 
Wardmoore - și suntem călări, nu mă mai tem că vom 
putea fi ajunși de urmăritori. 

— Atunci să ne îndepărtam cătușele, cât mai iute! zise 
Lapușin. 

— Să le îndepărtăm mai întâi pe ale prinţului! propuse 
lordul Wardmoore și Lapușin se și așeză pe lucru. Cu 
ajutorul dălţii și a ciocanului și mulțumită puterii lui de 
uriaș, peste câteva minute cătușele căzură de pe mâinile și 
picioarele prinţului. 

Nobilul polonez își mișcă vesel mâinile din care una 
purta un semn roșu, lăsat acolo de veriga cătușelor și 
acum, după ce scăpase de lanţuri se simțea mai tânăr, mai 
vioi, mai liber... 

După aceea Lapușin îndepărtă cătușele lordului 
Wardmoore, iar în urmă, prinţul își uni puterile cu acelea 
ale englezului și în curând lanţurile căzură și de pe mâna și 
piciorul lui Lapușin. 

O bucurie nemărginită îi cuprinse pe toţi trei după ce se 
văzură  scăpaţi de acest simbol al robiei. Lordul 
Wardmoore luă veriga care-i încătușase mâna atâta vreme 
și o băgă în buzunar. 

— Aceasta va fi amintirea și piesa cea mai interesantă a 
colecției mele, afară de aceasta și o probă foarte elocventă 
despre starea de lucruri din Rusia. 

— Acum de ar veni și româncuța noastră! zise prinţul 
Poniatowsky, ducându-se lângă ușă, spre a o putea lăsa pe 
Mioara înăuntru, îndată după ce ar sosi, pentru ca apoi să 

pornească împreună pe drumul ce ducea la o ţintă atât de 
primejdioasă, dar în același timp și atât de mult dorită. 

Timpul trecea cu greu, căci acum, când toţi erau 
cuprinși de frigurile evadării, fiecare minut părea o 
veșnicie. 

Pentru a-și ascunde nerăbdarea și nervozitatea, lordul 
Wardmoore explica necontenit planul fugii, cuvintele lui 
fiind ascultate cu mult nesaţ de Lapușin, în vreme ce 
prințul Poniatowsky începu să se plimbe în sus și în jos 
prin puţin încăpătoarea colibă. 

— Ce crezi, lord Wardmoore, de ce va fi întârziind 
copila? se adresă el, deodată, englezului. 

— Să nu se fi întâmplat ceva, ce s-o împiedice să vină! 

— Dar aceasta ar fi îngrozitor! 

— Totuși, nu trebuie să ne neliniștim înainte de vreme. 
Să nădăjduim că această întârziere nu va fi decât 
trecătoare și că peste câteva minute o vom avea aici. În 
orice caz o vom aștepta, căci i-am făgăduit s-o luăm cu noi! 

— Îţi mulţumesc, lord Wardmoore pentru acest nobil fel 
de a gândi! 

— Te rog prinţe să fii încredințat că, dacă ar sta în 
puterea mea, aș elibera din iadul Sadovei nu numai pe 
această simpatică româncă, ci pe toţi osândiţii, fiindcă sunt 
convins că cea mai mare parte din ei, suferă pe nedrept, și 
apoi, chiar cei vinovaţi și-au ispășit orice crimă, șezând 
numai o lună în tabăra de la Sadova. 

Mai trecu o jumătate de ceas, dar Mioara Comăneanu 
tot nu se arătă. 

Neliniștea îi cuprinse pe toţi și fiecare din ei se gândea 
că, dacă ar fi pornit la drum îndată după ce scăpaseră de 
cătușe, ar fi fost departe acum! 

Prințul Poniatowsky era cel mai nerăbdător, deoarece 
simţea că ceilalţi doi tremurau să nu fie descoperiţi și că, 
dacă totuși, porneau la drum, aceasta n-o făceau decât 
numai din stimă faţă de el. 

În cele din urmă lordul Wardmoore găsi că o așteptare și 
pe mai departe putea să le fie fatală și de aceea zise: 

— Primejduim izbânda evadării, dacă mai întârziem! 

— Numai puţin încă! îl imploră prinţul Poniatowsky. Nu 
se poate să nu vină! 

— Am toată stima și toată dragostea pentru Mioara 
Comăneanu, răspunse nobilul englez. Se pare însă că 
împrejurările ne vor sili să pornim fără ea. Poate că se va fi 
răzgândit și ca femeie slabă de înger, nu îndrăznește să 
înfrunte primejdiile care sunt legate în chip firesc de o 
ispravă ca a noastră. 

— O! Mioara nu este o fire șovăielnică! zise prinţul 
Poniatowsky. 

— Chiar și firile cele mai hotărâte șovăiesc adeseori, în 
faţa primejdiei! 

— Dar atunci ne-ar fi dat de știre că nu vine! 

— În privinţa aceasta și eu sunt de aceeași părere. 

— Numai o întâmplare neprevăzută a putut-o împiedica 
de a veni! 

Lordul Wardmoore dădu din cap. 

— Fără îndoială că așa trebuie să fie. Dar nu trebuie să 
uităm nici noi ce ne așteaptă, dacă nu fugim în noaptea 
aceasta... Gândește-te prinţe că fuga d-tale este în 
interesul întregii naţiuni poloneze și, mărturisind fără nicio 
modestie, trebuie să recunoaștem că și viaţa mea este mai 
prețioasă decât viața unui individ oarecare, fiindcă lupt 
pentru îmbunătăţirea soartei celor din Siberia și pentru 
încetarea tiraniei rusești. Dacă ar fi vorba numai despre 
viața noastră, n-aş zice nimic și aș aștepta, răbdător. 
Trebuie să ne gândim însă că noi ne-am pus viaţa în slujba 
unor scopuri mai înalte și avem anumite îndatoriri care nu 
ne îngăduie să ne lăsăm stăpâniţi de simțăminte, oricât de 
frumoase ar fi ele. 

Prinţul Poniatowsky își lăsă capul să-i cadă pe piept. 
Fiecare cuvânt al englezului era un mare adevăr și 

împotriva adevărului simţea că nu poate aduce niciun 
argument. 

— Nu trebuie să uităm că suntem siliţi să fugim în 
noaptea aceasta! zise și Lapușin. Cătușele nu ni le mai 
putem așeza pe mâini și pe picioare așa că, mâine 
dimineaţă în orice caz se va descoperi planul nostru de 
evadare. lar despre ceea ce ne-ar aștepta în cazul acesta... 
e mai bine nici să nu vorbim. 

— Lapușin are dreptate! întări și lordul Wardmoore. 
Orice s-ar întâmpla, fuga trebuie să aibă loc în noaptea 
aceasta. 

— Va și avea loc! răspunse prințul Poniatowsky. Vă 
implor însă, să mai aveţi răbdare numai un sfert de ceas! 

— Fie! zise lordul Wardmoore. Dar aceasta numai din 
considerație pentru d-ta, prinţe Poniatowsky! După 
scurgerea acestui sfert de ceas, vom porni la drum, fără 
niciun fel de amânare! 

— Așa va fi! 

Și acum prinţul Poniatowsky pândea cu strângere de 
inimă trecerea fiecărui minut. Ar fi vrut să oprească 
arătătorul ceasornicului, pentru ca cele cincisprezece 
minute să ţină cât mai mult. El tresărea la cel mai mic 
zgomot, de fiecare dată bănuind că vine Mioara și de 
fiecare dată trebuind să recunoască, cum că i se 
spulberase încă o nădejde. 

Prinţul Poniatowsky se gândi amărât că acum nu-și mai 
putea reţine tovarășii, căci și așa pierduseră ceasuri 
întregi din pricina lui și o nouă amânare ar fi putut 
însemna neizbânda complectă a evadării. 

Lapușin și cu Wardmoore se uitară nerăbdători la prinţul 
Poniatowsky, și acesta înțelegând însemnătatea privirilor 
lor, zise: 

— Prieteni, acum și eu sunt de părere că trebuie să 
plecăm! Oricât de mult aș fi vrut s-o putem scăpa și pe 
Mioara Comăneanu, îmi dau seama că n-am dreptul să 


756 


primejduiesc trei vieţi, pentru una, pe care mâine și așa n- 
am mai putea-o scăpa. 

— La drum! zise lordul Wardmoore cu voce stinsă. 

Lapușin se duse la ușă, o deschise și păși pragul cel 
dintâi. După aceea se uită cercetător în jurul său. Peste tot 
întunecimea de iad a nopţii. Pe cer nori. 

— Putem pleca! le zise el tovarășilor săi, văzând norii 
negri care împiedicau să pătrundă până la pământ chiar și 
numai o rază cât de slabă a lunii noi. 

Atunci prințul Poniatowsky și cu lordul Wardmoore 
părăsiră și ei coliba și merseră pe urmele lui Lapușin care, 
fiind cel mai vechi la Sadova, cunoștea drumul cel mai 
bine. 

Cei trei fugari se furișau în umbra colibelor și prinţul 
Poniatowsky mai aruncă o privire plină de tristeţe în spre 
tabăra femeilor, unde o știa pe Mioara Comăneanu, fata 
aceea, pe care o îndrăgise atâta din pricina bunătăţii și 
drăgălășeniei ei. 

După ce trecură de colibele prizonierilor și ajunseră în 
partea din fund a curţii, lordul Wardmoore luă conducerea, 
deoarece partea aceasta el o cunoștea mai bine. 

Fugarii înaintau în vârful picioarelor, păzindu-se să nu 
facă niciun fel de zgomot și fiecare din ei ar fi vrut să se 
vadă trecut peste partea aceasta a drumului, deoarece de- 
abia acum începea adevărata primejdie. 

Dacă izbuteau să învingă această greutate, atunci fuga 
reușea. 

Dacă însă dădeau greș aici, atunci erau pierduţi. 

Intre timp ei ajunseră în imediata apropiere a grajdurilor 
și se auzeau loviturile de copite ale cailor. Merseră mai 
departe, până când lordul Wardmoore se opri deodată și 
întorcându-se spre tovarășii săi, le șopti: 

— Priviţi! 

Prințul Poniatowsky și cu Lapușin observară atunci că în 
faţa porţii grajdului o santinelă își făcea plimbarea 
monotonă. 


757 


— La aceasta nu mă așteptam! zise lordul Wardmoore, în 
șoaptă. Credeam că numai în fața porţilor sunt așezate 
santinele! Dar nu face nimic! 

Timp de câteva clipe fugarii statură  nemișcaţi, 
ascunzându-se în umbra streșinii. 

În timpul acesta ei băgară de seamă că, santinela 
dispărea din cinci în cinci minute, pe după colţ, spre a-și 
face rondul pe cealaltă parte a grajdului. Dar cinci minute 
era un timp prea scurt pentru a-și putea duce planul la 
îndeplinire, adică, pentru a putea scoate caii din grajd. 

Așa că trebuiau să se gândească la o altă posibilitate pe 
care de altfel lordul Wardmoore o și găsi, în curând. 

El se întoarse deodată spre tovarășii săi și le șopti: 

— Așteptaţi-mă aici, eu voi libera drumul. 

Cu aceste cuvinte el se despărți de prietenii săi și o luă 
pe urmele santinelei, care pornise spre cealaltă parte a 
grajdului. Dar lordul Wardmoore mergea cu multă băgare 
de seamă, iuţindu-și pașii numai după ce santinela 
dispăruse după colţul grajdului. 

Atunci lordul porni cât putu de repede, fără a face 
zgomot, cu gândul ca din colţul grajdului să se uite pe 
partea cealaltă, spre a vedea până unde duce plimbarea 
santinelei și a se încredința că paznicul acesta era singur și 
nu mai avea un al doilea tovarăș, de partea cealaltă. Dar 
ajungând în colţul grajdului se petrecu ceva cu totul 
neașteptat. 

Lordul îl credea departe pe paznic, când acesta coti pe 
după colţ tocmai atunci, când ajunse acolo și Wardmoore. 

Cei doi bărbaţi aproape că se ciocniră; nu-i despărțea 
decât o depărtare de o palmă și amândoi rămaseră 
încremeniţi, uitându-se unul în ochii celuilalt. 

Lordul  Wardmoore rămase  împietrit de apariția 
neașteptată a cazacului, iar acesta nu putea înţelege, de 
unde se ivise așa pe neașteptate omul acesta în faţa lui. 

Dar nedumerirea lui nu ţinu, decât câteva clipe, căci el 
se dezmetici îndată și puse mâna pe armă, spre a sfârși cu 
lordul Wardmoore cât mai iute. 


* 
x x 


În casa supraveghetorilor din Sadova era mare veselie în 
noaptea aceea. Krişileff, primul supraveghetor, își 
sărbătorea zece ani de când ajunsese lai Sadova... 

În marea sufragerie mesele fuseseră așezate una lângă 
alta și erau de față toți aceia care se puteau numi în 
Sadova „oameni liberi”, afară de locotenentul Ianuşin, 
tânărul locotenent al cazacilor, căruia nu-i prea plăcea să 
se întovărășească cu supraveghetorii și care ocolea orice 
prilej care l-ar fi putut duce la o prietenie cu ei. 

Locul de frunte îl ocupa Krișileff, iar la dreaptă lui şedea 
doctorul coloniei din Sadova, care pe vremuri fusese medic 
de regiment, când deodată se trezi mutat la Sadova. A fi 
mutat în Siberia, aşa, pe neaşteptate, însemna pentru 
ofițerii de carieră de pe vremea aceea, cea mai mare 
pedeapsă disciplinară care li se putea da. 

Mai târziu toată lumea a aflat că doctorul de regiment 
Svetoff, îşi meritase pe deplin această pedeapsă, deoarece 
el obișnuia să se lase mituit de toți aceia care veneau în 
fața lui cu prilejul recrutărilor. El lua orice sumă, de la 
douăzeci de ruble în sus și în consecință, declara că 
recruţii nu erau apți pentru serviciul militar. 

La început Svetoff se simţea foarte nelalocul lui la 
Sadova, deoarece el se obișnuise cu viața zgomotoasă de la 
Petrograd, unde vinul, femeia și zarurile erau totul pentru 
el. De îndată însă ce-și dădu seama că toate acestea le 
putea avea și la Sadova, nu se mai simţi tocmai atât de 
nenorocit. 

— Ba în unele privinţe viaţa era chiar mai plăcută la 
Sadova, decât la Petrograd. Aici de pildă, serviciul era mult 

mai ușor, căci cu viața prizonierilor nu trebuia să-și bată 
capul prea mult, așa că putea să-și închine toată ziua 
numai vinului și jocului de zaruri. 

Și cum Krișileff, primul supraveghetor, era croit și el din 
același aluat, cei doi trăiau în bună înţelegere și hoinăreau 
împreună, toată ziua. 

Pe masă mâncările zăceau cu grămada, deoarece 
Krișileff ţinea ca la jubileul lui, toată lumea să mănânce 
până nu se va mai putea mișca de pe scaun. 

Paharele erau ciocnite neîntrerupt, supraveghetorii se 
scăldau aproape în vin și din toţi, Ladinoff era cel mai 
gălăgios. El golea pahar după pahar, poate pentru a îneca 
în vin toate cruzimile pe care le săvârșea faţă de prizonieri. 

— Ha, ha, ha! Râdea el. Din partea mea poată să fugă 
toată tabăra, în noaptea aceasta! 

— Şi dacă ar fugi - zise Krișileff, râzând și el cu poftă. 
Samoiezii? nomazi și așa i-ar aduce înapoi, căci pentru 
fiecare din ei ar căpăta douăzeci de ruble! 


. Neneţi 
(cunoscuţi 
in trecut și 

ca samoiezi 


— Eu n-aş da nici douăzeci de copeici, pentru ei! adăugă 
Ladinoff, ridicându-și paharul din nou. 

— Să bem! urlă Krișileff. 

Și supraveghetorii ciocniră din nou și din nou goliră 
paharele până la fund. 

După aceea Krișileff se ridică de pe scaun, dar de-abia 
putea să se mai ţină pe picioare din pricina vinului mult pe 
care-l băuse. 

Oaspeţii știau că gazda voia să spună ceva și de aceea, 
începură să urle, foarte curioși: 


sau yuraki) - 
locuiesc în 
regiunile 
polare din 
nord-vestul 
siberian, din 


— Să auzim! Să auzim! 

Vocea răgușită a lui Krișileff răsună atunci prin 
încăperea învăluită în fum de tutun. 

— M-am săturat de vin! În ziua aceasta memorabilă nu 
poate lipsi de la masa noastră băutura naţională, așa că, să 
vină vodca! 

Cu aceste cuvinte el se strecură printre scaunele 
răsfirate în toate părţile, până în odaia vecină, de unde, cu 
ajutorul unui alt supraveghetor, rostogoli în sufragerie un 
butoi respectabil. 


Peninsula 
Kanin până 
in Delta 
Yeniseiului, 
dar și 
insulele 


Zărind butoiul cu vodcă, oaspeţii începură să chiuie și 
mai gălăgios și îndată se găsiră încă cinci-șase, care să dea 
o mână de ajutor și care în foarte scurt timp dădură cep 
butoiului cu vodcă, așa că, peste câteva clipe paharele se 
umplură până la gură, cu băutura aceasta tare. Când toate 
paharele fură umplute, Krișileff se ridică din nou să 
vorbească și ceata beată a supraveghetorilor urlă din nou: 

— Să auzim! 

— Krișileff vrea să vorbească! 

— Liniște! Vorbește Krișileff! 


Oceanului 
Arctic și 
Peninsula 
Kola. 
Antropologi 
c, aparţin 


— Trăiască! Trăiască! 

— Scumpi prieteni - începu primul supraveghetor. Vă 
mulțumesc... pentru sărbătorirea de astăzi... dar credeţi- 
mă că... o și merit... căci cei zece ani pe care i-am petrecut 
aici... i-am trăit în cinste... 

Unul din supraveghetori începu să zâmbească, la auzul 
acestor cuvinte; dar zâmbetul lui nu-i scăpă lui Krișileff, 
care se răsti la el, cu ochii injectaţi de sânge. 

— Protacov... ce râzi, câine?... Sau te îndoiești de 
cinstea mea? 

— Cum să mă îndoiesc,  Krișileff? răspunse 
supraveghetorul, râzând cu hohote și sughiţând grozav. 
Declar aici, în fața acestei alese adunări că tu ești cel mai 
cinstit om de pe lume! 


tipului 
uralic, cu 
caracteristic 

— Bine! E în ordine! răspunse Krișileff. Căci dacă nu te- 
aș fi pedepsit și... știi la-ce? 

— La ce? 

— Să bei butoiul pe nerăsuflate! 

Toată lumea izbucni în hohote de râs prostesc și într-o 
clipă fură golite și paharele cu vodcă. 

Supraveghetorii cei mai tineri umplură paharele din nou. 
Krișileff se uita mulţumit la această adunare de beţivi și 
era în culmea fericirii că putea să-și sărbătorească jubileul 
într-o atmosferă atât de plăcută lui. 

Numai Ladinoff nu-și băuse paharul și Krișileff observă 
îndată lucrul acesta. 

— Ladinoff, dar tu de ce nu bei? întrebă el, curios. 

Ladinoff își lăsă capul peste piept și se uită năuc înaintea 
sa. 

— Ladinoff, ce-i cu tine? întrebă Krișileff din nou. Până 
acum tu ai fost cel mai vesel dintre noi și acum te-ai blegit, 
deodată! Ia spune, ce-ţi lipsește, poate că-ţi putem veni în 
ajutor! 

Ladinoff dădu din cap, gânditor. 

— Am avut un vis urât în noaptea aceasta și mi-am adus 
aminte de el. 

Krișileff începu să râdă. 

— Numai babele cred în visuri, iar tu nu ești babă! 

— Şi ce fel de vis ai avut? întrebară alţii. 

— Spune-ni-l și nouă! 

— Să auzim! 

— Am visat că-mi sosise clipa cea din urmă! răspunse 
Ladinoff, vrând nevrând. 

Doctorul Svetoff ridică din umeri. 

— Şi acesta este un vis rău? Odată eu am visat că se 
sfârșise tot rachiul de pe suprafața pământului și toată 
lumea era silită să bea numai apă! Îţi jur că visul acesta 
era mult mai neplăcut! 

Cuvintele doctorului fură urmate de o explozie de râs. 

— Ai dreptate, Svetoff!... zise și Krișileff, nici eu nu pot 
să-mi închipui ceva mai groaznic! 

Dar chipul lui Ladinoff tot nu se însenină. 

— Râdeţi voi, râdeţi, zise el, trist. 

— Râzi și tu cu noi! zise Krișileff. Nu te mai gândi la 
prostia aceea! 

— E ușor de zis, dar vezi că eu am vedenia aceea mereu 
înaintea ochilor... Poartă uniformă de cazac, dar faţa nui 
se poate vedea, din pricina mâinii ridicată spre a trage... 
Ochește în spre mine! Pușca trosnește și eu mă prăbușesc 
la, pământ, fără viaţă. 

Krișileff râse din nou. 

— Prostie! Cine se mai gândește la moarte, când 
petrecem atât de bine! Uită-te la vodca aceasta! N-are 
pereche pe toată suprafaţa pământului! Bea din ea și ţi se 
vor risipi nălucirile! 

Supraveghetorii se năpustiră la Ladinoff, îl siliră să-și 
bea paharul, apoi, încă unul și încă unul, până vodca își 
făcu efectul și alungă tristeţea și amărăciunea de pe chipul 
lui Ladinoff. 

Veselia chefliilor devenea tot mai mare, gălăgia ajunse 
până în curte și paharele supraveghetorilor beţi, nu 
stăteau goale nicio clipă. 

Deodată, doctorul Svetoff se ridică în picioare și lovi cu 
pumnul în masă cu atâta putere, încât paharele începură 
să joace. 

— Doi bani nu face toată petrecerea aceasta! strigă el. 

— De ce n-ar face? 

— Ce ţi s-a năzărit? 

— Ce-ţi lipsește? 

— Ce-mi lipsește? urlă Svetoff, râzând de se cutremurară 
ferestrele. Femeia! Se va duce pomina că, la o adunare 
atât de aleasă, n-a fost nicio singură femeie în cinstea 
căreia să putem închina un pahar! 

Ceata de betivi aprobă zgomotos observaţia lui Svetoff. 

— Așa este! 

— Are dreptate! 

— Vrem femei! 

— Să vină una, măcar! 

Krișileff începu să râdă din nou. 


Tat A 
T LI] UE —— 2 
— Ce să vă spun, va fi cam greu să vrăjim aici câteva 
femeiuști nostime, când în toată Sadova nu există decât o 
singură femeie liberă: menajera mea! 

Un hohot de râs fu răspunsul, fiindcă toţi își aduseră 
aminte de bătrâna și morocănoasa gospodină a lui Krișileff. 

— Dar unde este Vardia?... Mica Vardia? strigă doctorul 
Svetoff, care știa și el - de altfel ca toată lumea - că mica 
prizonieră era prietena primului supraveghetor și de 
aceea, ea era scutită de munca silnică, de ani de zile. 

— Ai dreptate, Svetoff - strigă Krișileff. Și Vardia trebuie 
să ia parte la sărbătorirea mea! 

— Așa este! Să ne înveselească pe toţi! 

— Ea va fi podoaba adunării din această seară căci 
Vardia e fata cea mai frumoasă, din toată Sadova... 

— De aceasta mă cam îndoiesc! zise atunci Ladinoff, pe 
care rachiul îl zăpăcise într-atâta, încât uitase cu totul de 
visul, care cu câteva clipe mai înainte îl întristase atât de 
mult. 

Krișileff se simţi jignit în amorul propriu. 

— Așadar, pui la îndoială frumuseţea micuţei mele 
Vardia? 

— N-o pun la îndoială - răspunse Ladinoff - susţin că sunt 
fete mai frumoase decât ea! 

— Aș vrea să le văd și eu! 

— E ușor să te încredinţezi! 

— Mă rog și cine ar fi aceea care ar putea să se ia la 
întrecere în frumuseţe cu mica mea Vardia? 

— Româncuţa aceea, care locuiește cu Vardia într-o 
colibă. 

— Mioara Comăneanu? 

— Ea! 

— Nu prea îmi vine să cred că ar fi mai frumoasă decât 
Vardia! 

Svetoff lovi iarăși cu pumnul în masă. 

— La naiba, de ce vă mai certaţi, când lucrurile se pot 
lămuri foarte ușor! 

— Să auzim! 

— Amândouă fetele trebuiesc aduse aici și noi vom 
hotări care din ele e mai frumoasă! 

— Așa este! 

— Aduceţi-le aici! Să le vedem! 

Krișileff se învoi, Ladinoff găsi și el că acesta ar fi lucrul 
cel mai bun și atunci primul supraveghetor porunci ca cele 
două fete să fie aduse acolo. 

Toată lumea era de acord, numai Perkin, un tânăr 
supraveghetor, care mai avea proaspăt în minte 
regulamentul taberelor de surghiuniţi din Siberia, întrebă, 
neliniștit: 

— Dar tătucă... nu vom avea bucluc?... Eu știu că nu este 
îngăduit să... 

Krișileff nu-l lăsă să sfârșească, și zise: A 

— Cum o să fie bucluc, când poruncesc eu? Îmi iau toată 
răspunderea! Aduceţi păsărelele aici! 

Doi supraveghetori porniră îndată să execute porunca 
mai marelui lor, în vreme ce ceilalți oaspeţi goleau mai 
departe paharele, în așteptarea celor două fete... 


x 
x x 


O tăcere adâncă învăluia tabăra prizonierilor, numai 
vântul sufla lugubru prin noapte. Aerul rece făcu bine 
capetelor înfierbântate ale celor doi supraveghetori care 
priviră încet în spre tabăra femeilor. 

Locuitorii tuturor colibelor dormeau, numai Mioara 
Comăneanu mai veghea în cocioaba ei, pândind momentul 
prielnic când va putea să se furișeze până la coliba 
prinţului Poniatowsky. 

Planul evadării îl închisese bine în inima sa și nu le 
spusese nimic nici tovarășelor sale de colibă. Mioara voia 
să plece, fără ca nici măcar acestea să nu bănuiască ceva. 
Tocmai de aceea, se arătă foarte liniștită, cu toate că 
numai ea știa, cum îi tremura inima... 

Ea aștepta cu nerăbdare ca tovarășele sale să adoarmă, 
pentru ca apoi să se poată furișa din colibă, neobservată. 
Timpul trecea foarte greu și nerăbdarea ei fu pusă la 
încercare și de împrejurarea că, tocmai în seara aceasta, 
Vardia și cu mama ei, rămaseră sus mai mult decât de 
obicei. 

Mioarei i se strângea inima, când se gândea cu câta 
nerăbdare era așteptată de prințul Poniatowsky, și 
prietenii săi și ea nu putea încă să părăsească coliba. 

În cele din urmă tovarășele sale lăsară lucrul din mână 
și se pregătiră să se culce. Mioara Comăneanu se culcă și 
ea, stinse lampa și o liniște adâncă se lăsă asupra colibei. 

După aceea, frumoasa româncă se ridică în capul oaselor 
și așa pândi să vadă când vor adormi tovarășele sale. 

În sfârșit observă că cele două femei adormiseră de-a 
binelea și atunci cobori din patul ei de scânduri și începu 
să se îmbrace. Era aproape gata, când deodată, auzi bătăi 
în ușă. 

Mioara se trânti iute în pat iarăși, și gândurile cele mai 
chinuitoare începură să-i frământe creierul. 

— Nu cumva o fi prinţul Poniatowsky? 

Repetându-se bătaia, se treziră și Vardia și mama ei. 

— Cine e acolo? 

— Deschideţi! răspunse o voce groasă bărbătească. 

Vardia sări din pat, își puse ceva pe ea, alergă la ușă și 
mai întrebă odată: 

— Cine e acolo? 

— Supraveghetorii! 

— Ce vreţi? 

— Tu ești, Vardia? 

— Eu! 

— Krișileff îti poruncește să te îmbraci și să vii la casa 
supraveghetorilor... E o petrecere la toartă! Primul 
supraveghetor își sărbătorește jubileul de zece ani, de 
când este în Sadova. 

— O petrecere? exclamă Vardia, cu ochii scânteietori. 
Vin îndată! 

După aceea începu să se îmbrace în grabă. 

— Dar și cealaltă, fată să vină! zise unul din cei doi 
supraveghetori de afară. 

Mioara tresări și un fior de gheaţă îi străbătu trupul. 

Ușuratica Vardia credea că vestea aceasta o va umple de 
bucurie pe Mioara și-i zise, veselă: i 

— Ai auzit, Mioara, și tu ai fost chemată! Imbracă-te 
iute, vei vedea ce bine vom petrece! 

— Nu mă duc!... îngână Mioara, palidă ca ceara. Nu... nu 
pot merge... 

Supraveghetorul zgâlțâi ușa. 

— Deschideţi că de nu sparg ușa! 

Vardia se supuse, fără să spună vreun cuvânt. 

Unul din cei doi supraveghetori pătrunse în colibă și se 
răsti la Mioara: 

— Cum îndrăznești să te împotrivești? O altă femeie ar fi 
fericită în locul tău și tu mai faci mofturi! 

— Nu vreau să mă duc! strigă biata româncă, 
deznădăjduită. Lăsaţi-mă în pace! 

— Gândește-te bine la ceea ce faci! o sfătui Vardia. Nu 
se știe, dacă nu-ţi vei găsi fericirea în seara aceasta! 

— Nu mă duc! 

— Fii cuminte, Mioaro! Nu vezi că eu nu sunt silită să 
lucrez? Dacă ești deșteaptă, vei avea și tu înlesnirile... pe 
care le am eu! 

— Nu, nu... strigă biata fată, necontenit. Cu preţul 
acesta nu-mi trebuie niciun fel de înlesnire! Mai bine mor 
în minele de plumb, decât să mă vând! 

— Niciun cuvânt mai mult! strigă supraveghetorul. 
Dorinţa primului supraveghetor este poruncă, pe care 
trebuie s-o îndeplinești! M-ai înţeles? 

Mioara Comăneanu își lăsă capul peste piept și lacrimile 
îi năpădiră ochii, deoarece acum simţea că toată 
împotrivirea ei era zadarnică. 

Toate speranţele ei amenințau să se spulbere. Ce se va 
alege din plănuita evadare, dacă era silită să se ducă cu 
supraveghetorii? Ce se va întâmpla cu ea, dacă va fi dusă 
în mijlocul unei adunări de beţivi? Ce soartă o poate 
aștepta acolo? 

— Nu plânge - îi mai zise celălalt supraveghetor - mai 
bine bucură-te! 

Dar biata româncuţă stătea nemișcată lângă Vardia, care 
se pregătea veselă de drum. 

— Să mergem! zise unul din supraveghetori, pornind 
îndată. 

Mioara Comăneanu nu se mai putea împotrivi, fiindcă își 
dădu seama că, nu era altceva de făcut decât să se împace 
cu soarta care-i fusese hărăzită. 

Ea mergea în mijlocul celor doi supraveghetori, ca o 
pasăre cu aripile rănite, în ochi cu lacrimi, în inimă cu 
amărăciune de moarte. 

Cu cât se îndepărta de tabăra prizonierilor cu atât îi era 
inima mai grea, deoarece vedea că trebuia să renunţe la 
fuga, în a cărei izbândă crezuse cu atâta hotărâre. Și o 
durea sufletul gândindu-se ce va crede prințul Poniatowsky 
de nevenirea ei, când el se oferise cu atâta mărinimie s-o 

scape din iadul acesta! Să-l vestească nici nu se putea 
gândi, căci n-avea cum. 

Între timp ajunseră la casa supraveghetorilor, de unde 
veneau chiotele și râsetele cele mai neliniștitoare. 

Ușa se deschise. Încăperea era învăluită într-un fum, ce 
putea fi tăiat cu cuțitul. Câţiva erau de acum răpuși de 
băutură, și dormeau pe sub masă, sau pe băncile așezate 
de-a lungul pereţilor. 

Când zări chipurile celor două femei, adunarea de beţivi 
începu să murmure mulțumită, din acest murmur 


— Ne-au sosit porumbiţele! Ia veniţi mai aproape! 

Vardia alergă îndată la Krișileff, care o îmbrăţișă cu 
patimă. 

— Ia priviţi - urlă primul supraveghetor - nu-i frumoasă 
mica mea Vardia? 

— Încântătoare! 

— Foarte frumoasă! 

— Chipeșă fată! urlară pe rând, cei din faţă. 

Atunci Ladinoff o apucă pe Mioara de mână și o târî în 
mijlocul odăii. 

— Şi acum priviţi-o și pe aceasta! strigă el triumfător. 

Toţi ochii se îndreptară spre Mioara Comăneanu. Biata 
fată stătea acolo, în mijlocul beţivilor, ca o sfântă, pe a 
cărei față  îngerească erau  întipărite durerea și 
neprihănirea. 

Șleahta de betivi izbucni într-un murmur de admiraţie și 
Ladinoff înțelese îndată că Mioara câștigase bătălia, căci 
aceia care cu o clipă mai înainte preamăriseră farmecele 
Vardiei, erau acum siliți să recunoască, cum că Mioara era 
mult mai frumoasă decât iubita primului supraveghetor. 

— Asta zic și eu! 

— Minunată fată! 

— E mai frumoasă decât Vardia. 

— Trebuie să recunoaștem că Ladinoff n-are gust prost! 

— Româncuţa e mai frumoasă!! 

Asemenea cuvinte zburau spre Mioara, care cu faţa 
îmbujorată și lacrimile în ochi, primea aceste strigăte de 
admiraţie, nu ca o laudă, ci ca cea mai mare jignire carei 
se putea aduce. 

Doctorul Svetoff se ridică în picioare și urlă, răgușit: 

— Nu te supăra, Krișileff, dar trebuie să mărturisesc că 
românca este încă odată pe atât de frumoasă, decât 
drăguţa ta și ce să spun, și Vardia este o frumuseţe rară! 

— Hm! făcu Krișileff, râzând pe sub mustață. Până acum 
n-am avut prilejul s-o văd atât de bine, dar mărturisesc că 
și eu o găsesc al dracului de frumoasă! 

— Atunci - zise Svetoff, ridicându-și paharul - să bem în 
cinstea frumoaselor din tabăra de la Sadova! 

— Să bem! urlară după el și ceilalți. 

Paharele se ciocniră din nou, iar Krișileff strigă: 

— Daţi și fetelor pahare! Să nu spună că nu s-au ospătat 
și ele cu prilejul jubileului meu! 

Vardia smulse cu lăcomie paharul cu vodcă din mâna lui 
Krișileff, dar Mioara îl împinse de la sine cu scârbă pe 
Ladinoff, care se apropiase de ea cu paharul în mână. 

Beţivii izbucniră într-un hohot de râs, când îl zăriră pe 
Ladinoff împleticindu-se în urma îmbrâncirii româncuţei. 

— Măi Ladinoff, dar bleg mai ești, când ai în faţa ta un 
chip de femeie! 

— A naibii fetișcană! 

— Te-ai făcut de râs, Ladinoff! strigau ceilalţi, râzând de 
tovarășul lor. 

Chipul supraveghetorului se făcu roșu de mânie. Ar fi 
vrut să se repeadă la Mioara și apucând-o de păr, s-o 
trântească la pământ, spre a o umili, dar își stăpâni 
pornirea de teamă să nu se facă de râs și mai rău. 

Dar Krișileff îi strigă, batjocoritor: 

— Măi Ladinoff, va fi mai frumoasă Mioara ta, dar ce-ţi 
folosește frumuseţea ei, dacă nu te poate suferi? Ia te uită, 
cum o sărut eu pe Vardia mea! Tu nu îndrăznești nici 
măcar s-o săruţi pe frumoasa ta româncă! 

Tonul ironic din cuvintele lui Krișileff, răni vanitatea lui 
Ladinoff, care atins la partea cea mai simţitoare a 
sufletului său de fiară, porni cu pași hotărâți spre Mioara. 

Fata, prinsă în focul privirilor curioase ale beţivanilor, 
începu să se retragă înspre ușă, cu cât Ladinoff se apropia 
mai mult de ea. 

În timpul acesta, cei de față râdeau, glumeau, chiuiau, 
necontenit, ceea ce-l întărâta pe Ladinoff și mai mult. 

— Să vedem și noi sărutarea, aceea! 

— Veţi vedea cum îl repede fata, pentru a doua oara! 

— Ia auzi, Ladinoff! Nu te lăsa! 

— Sărut-o, măi, căci doar nu-i mare ducesă! 

Acum pe Mioara n-o mai despărţeau decât doi pași de 
Ladinoff, pe a cărui chip erau întipărite patima animalică, 
mânia și vanitatea rănită. Deodată, el se repezi la Mioara, 
cu braţele lui puternice o cuprinse ca într-un clește și vru 
s-o sărute. Dar fata se apără cu deznădejde. 

Scaune fură răsturnate, pahare sparte, picioare călcate, 
căci toată lumea sări în picioare, fiecare voind să vadă cât 
mai bine lupta dintre supraveghetor și româncă. 

— Nu te lăsa Ladinoff! 

— Pă ea, băiete! 

— Dovedește-i că ești bărbat, nu cârpă! 

— Sărut-o! 

Ladinoff o strângea pe Mioara tot mai tare. Din gura 
supraveghetorului ieșea o groaznică duhoare de alcool și 
biata fată își dădea capul tot mai pe spate, spre a nu fi 
atinsă de buzele murdare ale urmăritorului său. Când băgă 
de seamă că chipul ce rânjea diabolic al lui Ladinoff se 
apropia tot mai mult de obrajii săi, cu o putere nebănuită, 
ea își smulse mâinile din îmbrăţișarea lui și-și înfipse 
unghiile în faţa ticălosului. 

Dâre de sânge colorară chipul supraveghetorului, care 
pierzându-și echilibrul din pricina îmbrâncelii Mioarei căzu 
și se întinse la pământ, cât era de lung. 

Hohotele de râs izbucniră atunci cu și mai mare putere. 
Toată lumea râdea de Ladinoff, care se ridică de pe jos cu 
chiu cu vai și își pironi ochii injectaţi de sânge asupra fetei, 
care se retrăsese într-un colţ și aștepta tremurândă să 
vadă ce se va întâmpla. 

Krișileff strigă, tăvălindu-se de râs: 

— Ce să-ţi spun, Ladinoff, dar urât și-a bătut joc de tine 
pisicuţa aceasta! Chipul ţi-e plin de sânge și mă mir că încă 
nu ţi-a scos și ochii! 

Ladinoff, ca și când nici n-ar fi auzit cuvintele primului 
supraveghetor, se îndreptă spre ușă cu pași hotărâți. 

Mioara îl urmări cu privirea și crezu că Ladinoff va 
părăsi încăperea. Dar se înșelă în această speranţă. La ușă 
supraveghetorul se opri, își ridică mâna și luă cnutul ce 
atârna într-un cui, în dosul ușii... 

Șleahta de beţivi înţelese îndată gândul lui Ladinoff și 
sub puterea alcoolului începu să urle, sălbatic: 

— Bate-o! 

— Rupe cnutul pe ea! 

— Așa merită pisiba! 

— Dă-i, Ladinoff! 

Ladinoff o mai măsură odată, din creștet până în tălpi pe 
sărmana fată, care la vederea cnutului, ţipă speriată. 

Mâna lui Ladinoff ridică biciul de curele ţintuite, gata să 
lovească în fiecare clipă, în trupul nefericitei copile. 

Mioara  căută, o scăpare, fugind în mijlocul 
supraveghetorilor, dar aceștia se făcură că nu văd privirile 
imploratoare din ochii ei, se făcură că nu-i aud cuvintele 
rugătoare, care ar fi mișcat și o piatră și o îmbrânciră în 
mijlocul încăperii, unde fata, în urma încercărilor prea 
mari, prin care trecuse, se prăbuși, pierzându-și aproape 
cunoștința. 

Dar ceata de beţivi nu se înduioșa, ci urmă să strige: 

— Bate-o! 

— Nu-ţi fie milă! 

— Dă-i, Ladinoff! 

Ladinoff își ridicase mâna din nou, spre a lovi cu toată 
puterea în sărmana fată, lipsită de orice apărare, când ușa 
se deschise deodată și un glas poruncitor striga: 

— Stai! Te opresc să te atingi de ea! 

Toată lumea își îndreptă plivirea în spre ușă, iar Ladinoff 
lăsă să-i cadă mâna, ridicată spre a lovi. 


* 
x x 


Lordul Wardmoore nu era în zadar copilul Albumului; 
faimosul sânge rece englezesc curgea și în vinele lui și 
calmul nu-l părăsea nici chiar în situaţiile cele mai critice. 

trezi pe neașteptate în fata cazacului ce făcea de santinelă 
și care se pregătea să-l împuște fără multă vorbă. Dar 
lordul Wardmoore fu mai iute decât cazacul și cu ciocanul 
pe care-l avea în mână, îl lovi pe ostaș în cap cu atâta 
putere, încât acesta se prăbuși la pământ, cu capul 
însângerat, fără să apuce să mai scoată vreo vorbă. 

După aceea lordul ridică trupul nemișcat al cazacului și-l 
ascunse într-un loc mai dosnic, iar în urmă se înapoia la 
prietenii săi, care îl așteptau cu nerăbdare. 

— Ce s-a întâmplat? întrebă prințul Poniatowsky, cu 
glasul înăbușit. 

— Drumul este liber! 

— Şi santinela? 

— Înlăturată! 

— Ai ucis-o? 

— Am doborât-o! Nu cred să fi murit, dar în orice caz, 
pentru câteva ceasuri va fi mut ca mormântul! 

— Atunci să nu mai zăbovim nicio clipă - zise Lapușin - 
căci se prea poate ca santinela să fie schimbată în timpul 
noptii și atunci se va observa și fuga noastră! 

Cu toate că nu era prin apropiere nimic, ce să le fi dat de 
bănuit, totuși, fugarii înaintară cu cea mai mare băgare de 
seamă. Lapușin mergea în cap și cum el era cel mai 
cunoscător de cai, pe el îl trimiseră în grajd, să aleagă 
animalele cu care urmau să fugă din tabără. 

Lapușin alese îndată, trei armăsari; unul mai frumos 
decât celălalt, apoi ieși din grajd spre a-și vesti tovarășii. 
Dar când ieși în curte, se sperie grozav, căci nici prinţul 
Poniatowsky și nici lordul Wardmoore nu erau nicăieri. 
Peste câteva clipe însă, îi descoperi în clădirea alăturată. 

Alergă și el acolo. 

— Caii sunt gata, dar ce căutaţi aici? 

— Ia te uită, Lapușin - zise lordul - ușa aceasta este 
deschisă! 

— Şi ce este în dosul ei? 

— Vino să ne uităm! 

Deschiseră ușa mai tare și pătrunzând înăuntru 
constatară că se găseau în una din magaziile taberei, unde 
erau ţinute uniformele și armele cazacilor. 

— Ura! strigă lordul Wardmoore, aproape uitând unde și 
în ce împrejurări se afla. Nici că se putea mai bine! 

— Ce este? întrebă prinţul Poniatowsky. 

Lordul Wardmoore îl luă de mână și-l trase în magazie. 

— Ia privește, prinţe, câte uniforme căzăcești și câte 
puști! În sfârșit, putem scăpa de aceste veştminte de robi! 

— Vrei să spui că să ne îmbrăcăm căzăcește? 

— Firește că da! În chipul acesta evadarea ne va fi mult 
mai ușoară! 

— Ai dreptate, lord Wardmoore! La lucru! 

Și toţi trei începură să se travestească, în grabă. Cu 
mâini  înfrigurate ei aruncară veștmintele murdare, 
soioase, de robi, și le pricinui o adevărată plăcere să se 
îmbrace cu uniformele căzăcești, noi-nouţe. 


779 


În câteva minute ei fură gata cu îmbrăcatul, luară din 
grămadă, cât mai multe încărcături, fiecare din ei își alese 
câte-o pușcă bună, apoi părăsiră magazia, încet, cu cea 
mai mare băgare de seamă. 

— Acum să nu mai pierdem vremea în zadar! zise lordul 
Wardmoore, care se și îndrepta din nou spre ușa grajdului, 
unde așteptau cei trei minunaţi armăsari, pe care îi alesese 
Lapușin. 

Ei înfășurară copitele cailor în paie, spre a înăbuși 
zgomotul pașilor lor, apoi luară animalele de căpăstru și 
pornită încet, spre poarta principală a taberei de 
prizonieri. 

— Mai avem de îndeplinit o singură parte grea a planului 
nostru-zise lordul Wardmoore - dacă trecem cu bine și 
peste ea, atunci ne putem socoti scăpați. 

— Tocmai - adăugă prințul Poniatowsky - mă întreb, cum 
vom putea să ieșim prin poarta taberei, care este încuiată 
și noaptea? 

— Totul atârnă de iuţeala cu care ne vom duce planul la 
îndeplinire. Dacă vom fi destul de isteţi, atunci izbânda va 
fi de partea noastră. Pe dinăuntru nu este nicio santinelă. 
Numai în fața porţii se plimbă doi cazaci. Dar de îndată ce 
vom fi trecut poarta, aceștia nu mai alcătuesc nicio 
primejdie mai de seamă 

În vreme ce lordul Wardmoore dădea aceste explicaţii, 
fugarii ajunseră lângă puternica poartă, care era zăvorâtă 
pe dinăuntru, cu o grindă uriașă. Ei trebuiau să 
îndepărteze această grindă așezată în cruce spre a putea 
deschide poarta. 

Lordul  Wardmoore se mai întoarse odată spre 
Poniatowsky, spunându-i: 

— Prinţe, d-ta trebuie să încaleci. Grinda o vom 
îndepărta noi, Lapușin și cu mine. În clipa, în care poarta 
se va deschide, d-ta să dai pinteni calului și să pornești ca 
o săgeată, drept înainte. De noi să nu te îngrijești, căci 
într-o secundă vom fi și noi pe cai și te vom urma. 

Prinţul Poniatowsky strânse mâna lordului. 

— Nădăjduiesc că nu se va ivi nicio încurcătură. 

Lordul Wardmoore se întoarse spre voinicul ţăran: 

— Acum, la lucru, Lapușin! 

Și cei doi fugari se îndreptară spre poartă în vârful 
picioarelor. Tocmai se pregăteau să dea la o parte grinda... 
când liniștea nopţii fu spintecată pe neașteptate de o voce 
poruncitoare: 

— Ei, cazaci, veniţi aici. 

Cei trei fugari încremeniră de uimire și de groază. Ei se 
și socotiseră liberi, când deodată se ivise cineva, care 
putea să le năruie toate speranţele pe care și le făuriseră. 

Tocmai în clipa aceea se ivi și secera lunii de printre nori 
și cu razele ei slabe lumină făptura unui bărbat care se 
apropia de poartă. 

— Tu ești, Marcoff? întrebă străinul, în care fugarii 
recunoscură un ofițer de cazaci. 

— Nu, tătucă! răspunse prințul Poniatowsky, care era 
cel mai aproape de ofiţer. 

Urmă o liniște de câteva clipe, în care timp ofiţerul se 
apropie de Poniatowsky și după ce-l scrută cu de- 
amănuntul, zise: 

— Dar voi nu sunteţi cazaci din Sadova!? 

Lordul Wardmoore și cu Lapușin se uitau încremeniţi la 
tovarășul lor, așteptând cu o groază de nedescris, să vadă 
ce va răspunde prințul deoarece știau că, de răspunsul 
acesta atârna viaţa lor. 

Dar prințul Poniatowsky nu-și pierdu cumpătul nici chiar 
în această situaţie îngrozitoare, ci răspunse foarte liniștit: 

— Ai dreptate, tătucă, nu suntem din Sadova. Am sosit 
de-abia acum câteva clipe și tocmai voiam să ne adăpostim 
caii! 

— Veniţi din Tomsk? 

— Din Tomsk! tătucă! 

— Aţi fost trimiși să faceţi serviciu aici? 

— La Tomsk ni s-a spus că aici voom primi ordine pentru 
ceea ce avem de făcut. 

Prinţul Poniatowsky răspunse cu multă hotărâre la 
întrebările ofițerului, care de altfel nu erau de natură să-l 
pună în prea mare încurcătură. În timpul șederii sale în 
tabăra prizonierilor avusese prilejul să afle care erau 
legăturile dintre  guvernământul din Tomsk şi 
comandamentul  Sadovei. Sadova atârna şi ea de 
guvernământul din Tomsk, de unde se trimiteau mereu 
cazaci, fie pentru întărirea pazei taberei, fie pentru a sta 
cât mai des în legătură cu trupa din Sadova. Așa că prințul 
Poniatowsky putea să spună fără teamă că fusese trimis de 
guvernământul din Tomsk. 

— Da - zise ofițerul - au avut dreptate la Tomsk când au 
spus că aici veți primi noi ordine pentru ceea ce veţi avea 
de făcut. Sunteţi obosiţi? 

— De ce să fim obosiţi, tătucă? răspunse prinţul 
Poniatowsky de data aceasta la nimereală. 

— Fiindcă e lung drumul din Tomsk și până la Sadova! 

— Dar nu-i atât de lung - zise de data aceasta prinţul 
Poniatowsky, și răspunsul lui plăcu mult ofițerului - ca un 
cazac să obosească din pricina lui! Dacă trebuie, tătucă, nu 
coborâm de pe cal nici două săptămâni în și la nevoie știm 
chiar și să dormim în șea! 

— Frumos din partea voastră! zise ofițerul, bătându-l pe 
umăr, prietenește, pe prințul Poniatowsky. Văd că sunteţi 
adevăraţi cazaci! 

— Poruncește-ne și-ţi vom îndeplini ordinele, tătucă! 

— Va trebui să vă înapoiaţi la Tomsk, încă în noaptea 
aceasta! 

Noroc că noaptea era întunecoasă, căci altfel ofițerul s- 
ar fi mirat mult de bucuria ce le-o pricinui celor trei falși 
cazaci aceste cuvinte ale șale. 

Ascunzându-și bucuria, prinţul Poniatowsky răspunse cu 
aceeași voce seacă, dar plină de respect, cu care vorbise și 
până atunci: 

— Suntem gata de drum, tătucă, poruncește-ne, ce 
trebuie să facem? 

— Poate că voi veţi fi gata de drum, dar caii trebuie să 
fie obosiţi! 

— Păi asta cam așa este, tătucă! Bietele animale trebuie 
să fie obosite din pricina drumului. 

Locotenentul se întoarse spre Lapușin, fiindcă el era 
acela care ţinea caii de căpăstru: 

— Tu vei schimba caii! Uite acolo este grajdul, vei lua 
alţi trei cai, ba vei lua patru, căci va mai merge cineva cu 
voi. 

— Am înţeles, tătucă! răspunse Lapușin supus. 

Locotenentul se întoarse apoi din nou spre prinţul 
Poniatowsky: 

— Tu vino cu mine! Rânduiţi-vă treburile astfel ca, peste 
un sfert de ceas să puteţi porni înapoi. 

Prințul Poniatowsky urmă cu inimă grea pe ofițer. Nu 
știa ce va urma acum, ce nouă surpriză îi vă mai rezerva 
această noapte furtunoasă. 

I se strânse inima, gândindu-se că, poate va fi silit să se 
despartă pentru totdeauna de lordul Wardmoore și de 
Lapușin, dacă va fi descoperit. Dar de aceea nu-și trădă 
zbuciumul ce-i frământa sufletul, ci urmă pe ofițer, fără să 
crâcnească. La drept vorbind, ce ar fi putut să facă 
altceva? 


Pavel  lanușin, fost locotenent la Petrograd, era 
comandantul cazacilor detașaţi la Sadova și în această 
calitate putea să ia orice măsură credea de cuviinţă în 
tabăra prizonierilor. Tânărul locotenent ședea acasă și 
citea, iar din când în când gândurile îi mai zburau și până 
la Petrograd, capitala Rusiei. 

— Ehei, oftă el și cartea îi căzu din mâini, pe vremea 
aceasta au loc cursele de cai de la Tzarskojeselo! Acum un 
an am fost cel dintâi și astăzi, trebuie să stau aici, fără a-mi 
putea apăra întâietatea! Acum va ieși câştigător 
Puștowsky, cel lung. Și acum un an l-am bătut cu trei 
lungimi! 

În mintea tânărului locotenent reînviară amintirile 
vremurilor când era favoritul societăţii alese din 

Petrograd, unde nu lipsea de la nici un bal, de la nicio 
serată a aristocrației. 

— Doamne, Dumnezeule, cum au mai trecut vremurile 
acelea! oftă din nou Pavel Ianușin, aducându-și aminte, 
pentru a nu știu câtea oară de împrejurările care l-au 
trimis aici, la Sadova. 

Cunoscuse o fată a cărei frumuseţe și drăgălășenie îl 
câștigase din cea dintâi clipă când o văzuse. Înflăcărarea 
aceasta nu se potoli iute, cum se întâmplă de obicei, când 
un simțământ se naște prea iute, ci se transformă în 
dragoste curată, iar locotenentul lanușin își dădu seama în 
curând că fericirea vieţii nu și-o poate găsi decât numai 
alături de Maria. 

Dar părinţii săi se împotriviră din răsputeri la căsătoria 
lui cu această fată care era dintr-o familie prea simplă 
pentru Pavel lanușin, fiul unui ofițer superior, cu foarte 
multă trecere la Petrograd. Părinţii lui voiau să-l 
căsătorească cu o fată dintr-o familie bogată, pentru a-i 
ușura și mai mult cariera de ofițer, care era îndeajuns de 
costisitoare. 

Dar tânărul locotenent nu se lasă impresionat de 
împotrivirea părintelui său și drept răspuns la refuzul 
acestuia, de a se învoi la căsătoria lui cu Maria, se logodi 
cu aleasa inimii sale. 

Atunci bătrânul lanușin mai încercă să-i vorbească fiului 
său încă odată, arătându-i ce carieră frumoasă ar putea 
face dacă s-ar însura cu o fată bogată; dar cuvintele 
bătrânului n-avură darul de a-l hotări pe băiat să renunţe 
la drumul pe care apucase și care, după el, era cel bun. 

— Nu te supăra, tată - răspunse el - dar eu nu mă 
gândesc la o carieră strălucită și la bogăţie, ci mă gândesc 
să fiu fericit în viaţă. lar această fericire n-o pot găsi decât 
alături de Maria. 

— Ei bine și din această fericire nu se va alege nimic! 
zise părintele lui mânios și după acest aprig schimb de 
cuvinte, se duse de-a dreptul la ministrul de război cu care 


785 


era prieten și de la care nu-i fu greu să obţină ca fiul său să 
fie mutat la Sadova, punctul cel mai de răsărit al Siberiei, 
pentru a-l ști cât mai departe de aceea pe care o iubea. 

Așa a ajuns Pavel lanușin în Siberia. 

Când primi ordinul de mutare, își dădu seama îndată că, 
aici nu putea să fie vorba decât numai de amestecul tatălui 
său, deoarece știa că cei de la regiment, unde era socotit 
ca unul din cei mai buni ofițeri, n-aveau niciun motiv 
pentru a-l pedepsi atât de aspru. Iar trimiterea în Siberia 
era socotită ca cea mai grea pedeapsă disciplinară ce se 
putea da unui ofiţer. 

Serviciul în Siberia era un fel de institut de corecție 
pentru ofiţerii ușuratici, care după câţiva ani de ședere 
acolo se înapoiau mult mai serioși. 

Pavel Ilanușin primi porunca cu surprindere și-și luă 
rămas bun de la logodnica sa, pe care o încredinţă că, nici 
această încercare a soartei nu-l va zdruncina în hotărârea 
luată de a o lua de soţie. 

În singurătatea Sadovei apoi, locotenentul lanușin se 
gândea mereu la logodnica sa, de care-l despărțea acum o 
depărtare atât de nesfârșită. 

Singurele lui zile senine erau acelea când portarul din 
Tomsk se rătăcea și pe la Sadova, pentru a-i aduce scrisori 
de la Maria. 

Biata fată vorbea cu strângere de inimă despre 
groaznicele stări de lucruri pe care le bănuia la Sadova și 
în toate scrisorile se ruga de logodnicul său, să rămână om 
în mijlocul acelui iad pământesc și să nu fie prea aspru cu 
nenorociţii, care și așa, erau îndeajuns de bătuţi de soartă. 

Cuvintele fetei găsiră pământ bun în inima tânărului 
locotenent, a cărui bunătate sufletească era cunoscută în 
întreaga tabără. Pavel lanușin fusese întotdeauna 
împotriva cruzimii cu care supraveghetorii se purtau cu 
nenorociţii osândiţi și de câte ori îi stătea în putinţă, căuta 
să le ușureze prizonierilor soarta atât de vitregă. 

„Rămâi om în mijlocul acelui iad pământesc” aceste 
cuvinte ale Mariei îi răsunau mereu în urechi, când avea 
de-a face cu câte un nenorocit, care greșise ceva și 
întotdeauna îl ierta, fără, a-l nai Masai a 


4 seara aceea își pudica aminte din a nou de îndepărtata 
sa logodnică, pe care o părăsise, iată se împlinea un an. 
lanușin oftă adânc, apoi luă din nou cartea ce-i căzuse din 
mâini și încercă să citească. 

Dar nu izbutea să-și concentreze gândurile asupra celor 
cuprinse în carte și literele îi fugeau pe dinaintea ochilor. 
Lăsă din nou cartea din mână și se duse la fereastră. 

În faţa locuinţei sale se găsea casa supraveghetorilor, de 
unde în seara aceea veneau necontenit chiote și hohote de 
râs. 

Locotenentul își chemă bătrânul său servitor. 

— Ivane, ce se întâmplă peste drum? 

— Petrec supraveghetorii, domnule locotenent. S-au 
împlinit zece ani, de când Krișileff, primul supraveghetor a 
fost trimis la Sadova. 

— Sunt prea veseli și dacă nu mă înșel, astăzi nu-și bat 
capul prea mult cu tabăra! 

— N-au făcut nici rondul, în schimb... 

— În schimb, ce? 

— Au adus la ei și două prizoniere. 

— Ești sigur de ceea ce spui? 

— Am văzut cu ochii mei, domnule locotenent! 

— Mâine îi voi trage la răspundere. lar acum vino cu 
mine, în locul supraveghetorilor vom face noi rondul. 

Pavel lanușin își luă sabia, pistolul de serviciu și în 
tovărășia subofițerului său porni spre tabăra prizonierilor. 

Făcând rondul taberei prizonierilor nu găsi nimic 
neobișnuit, totul era în ordine și tocmai se pregătea să se 
întoarcă acasă, când subofiţerul, care mergea înainte, se 
întoarse deodată: 

— Aţi auzit, domnule locotenent? 

— Ce? 

— Parcă niște strigăte de ajutor! 

lanușin se opri și trase cu urechea. 

— Ai dreptate! îngână el. 

Din sufrageria supraveghetorilor, ale cărei ferestre 
dădeau spre curte, se auzi de două ori, unul după altul, un 
țipăt deznădăjduit: 

— Ajutor!... Ajutor!... 

Era glasul unei femei. 

— Asta este prea mult! strigă lanușin și cu pași hotărâți, 
porni spre casa supraveghetorilor, urmat de subofiţerul 
său. 

Într-o clipă el ajunse acolo, deschise ușa, care dădea în 
încăperea plină de fum și duhoare de tutun, în mijlocul 
căreia zări o biată fată, pe care unul din supraveghetori se 
pregătea s-o lovească cu cnutul. 

Atunci se auzi vocea lui sonoră, poruncitoare, la auzul 
căreia toată lumea își îndreptă privirile înspre el, iar mâna 
ridicată a lui Ladinoff căzu pe lângă trupu-i ce se clătina, 
fără a mai lovi. 

— Stai! 

Biata Mioara Comăneanu își pierduse cunoștința pe 
jumătate, în clipa când fusese aruncată în mijlocul 
încăperii și aștepta cu groază să simtă prima lovitură de 
cnut, care avea să-i spintece pielea, acolo unde urma să 
cadă pe trupul ei. 

Dar lovitura de cnut nu mai urmă și în locul ei simţi un 
braţ vânjos de bărbat, care o ridică de la pământ. 

Era brațul locotenentului lanușin. 

Mioara Comăneanu mulțumi cu priviri pline de 
recunoștință, pentru pasul hotărât al tânărului ofiţer, care 
o scăpase de la o soartă cumplită. 

Chiuitul şi râsetele celor de față amuţiră când 
locotenentul lanușin se ivi în mijlocul lor, atât de pe 
neașteptate. 

Krișileff fu cel care se dezmetici cel dintâi și strigă, cu 
glas răgușit de băutură: 

— Domnule locotenent, de ce ne strici petrecerea? 

— Găsesc că este cam ciudată petrecerea de a bate cu 
cnutul o fată ce nu se poate apăra! răspunse lanușin, cu 
hotărâre. 

— Pe semne că merita aceasta! 

— Acum îmi dau seama, pentru ce n-aţi făcut rondul de 
noapte. Apoi, aţi călcat pentru a doua oară regulamentul 
taberei, când împotriva prescripţiunilor acestui regulament 
aţi adus aici cu sila, două prizoniere. 

Schimbul de cuvinte dintre locotenent și primul 
supraveghetor fu urmat pe un ton din ce în ce mai ridicat, 
în vreme ce ceilalți priveau tăcuțţi la cei doi potrivnici. 

— În orice caz - urmă locotenentul lanușin - voi raporta 
autorităţilor superioare, cât mai neîntârziat, despre cele ce 
se petrec în tabăra de prizonieri de la Sadova! 

— La Sadova eu poruncesc - răspunse Krișileff 
batjocoritor - și se întâmplă ceea ce vreau eu, fiindcă eu 
sunt primul supraveghetor! 

— Eu îmi voi face raportul către guvernământul din 
Tomsk, - zise lanușin, liniștit - și vom vedea dacă se vor 
mai întâmpla pe aici asemenea lucruri! 

Krișileff tresări. Veselia chefliilor se spulberă ca prin 
farmec în urma intervenţiei și amenințărilor locotenentului 
lanușin. 

Krișileff îl cunoștea pe locotenent în de ajuns de bine 
spre a ști că acesta n-avea obiceiul să vorbească în vânt și 
era în stare să-și ducă amenințările la îndeplinire. 

lar ameninţarea lui lanușin era foarte neplăcută pentru 
el. Atâta timp cât plângerile vin din partea osândiţilor - 
dacă aceștia ar îndrăzni să se plângă, fără să se teamă de 
urmări - n-avea pentru ce să-i fie frică; dar dacă plângerea 
vine din partea comandantului cazacilor din Sadova, atunci 
primejdia este mult mai amenințătoare, căci în acest caz se 
poate aștepta să i se ia peste noapte postul de prim 
supraveghetor, al cărui jubileu de zece ani îl sărbătorea 
tocmai în ziua aceea. 

Din acest motiv, tare ar fi vrut să-l facă pe locotenent să 
renunţe la hotărârea despre care amintise. Dar 
împrejurările de faţă nu erau prielnice de loc pentru așa 
ceva, căci chiar dacă ar fi fost gata să se umilească, 
implorându-l pe lanușin să nu-l nenorocească, această 
umilire nu trebuia să aibă loc în fața tuturor 
supraveghetorilor, care ar fi pierdut orice respect faţă de 
el. 

De aceea hotări să se ducă a doua zi la locotenent și să-l 
roage să nu-și facă raportul împotriva lui. 

Intre timp lanușin o văzu și pe Vardia și porunci îndată: 

— Pe fata aceasta o veţi conduce numaidecât înapoi, în 
coliba ei, iar pe cealaltă - aici arătă pe Mioara - o voi 
trimite la Tomsk, încă în decursul acestei nopţi, fiindcă mă 
tem că aţi căuta să vă răzbunaţi pe ea, din pricină că prin 

strigătele sale de ajutor mi-a atras atenţia asupra 
ciudatului fel în care înţelegeţi voi să petreceti. 

După aceea îi făcu un semn lui Ivan: 

— Ivane, ia fata! 

Cu aceste cuvinte locotenentul lanușin, Ivan și Mioara 
Comăneanu părăsiră încăperea, a cărei ușă se închise în 
urma lor. Dar chiotele și hohotele de râs nu-și mai reluară 
cursul, tutunul și rachiul nu le mai plăcea beţivilor, care 
rămaseră năuciţi, de-abia într-un târziu recăpătându-şi 
graiul. 

— Dracul l-a adus aici și pe locotenentul acesta? 

— Ce naiba caută aici o ușă de biserică, cum e acesta? 
Predecesorul lui, locotenentul Krușev, era om de-al nostru, 
ducea la beţie, îi plăceau zarurile și când îi venea pofta, 
bătea toată tabăra de prizonieri... 

— Așa e!l Krușev era om, nu glumă! Așa comandant de 
cazaci ne-ar trebui! 

— Fiţi pe pace, căci lanușin nu va sta aici, până-i lumea 
și atunci ne vor trimite din nou un ofițer care să fie pe 
placul nostru! 

Intre timp, locotenentul lanușin se înapoie la locuinţa sa, 
împreună cu Ivan și cu Mioara, care tot mai tremura din 
pricina zbuciumului prin care trecuse. 

Dar cuvintele blânde ale tânărului locotenent o liniștiră, 
încetul cu încetul și când își mai reveni, mulțumi din 
adâncul sufletului salvatorului său. 

— Faţă de oricine m-aș fi purtat la fel - răspunse 
locotenentul - fiindcă înţeleg să rămân om, chiar și în 
mijlocul acestui iad pământesc, și nu îndur să fie 
nedreptăţit cineva. Chiar dacă ai fi cea mai mare păcătoasă 
de pe pământ, tot trebuie să ţi se facă dreptate atunci când 
ești ameninţată să fii pedepsită mai aspru decât au găsit cu 
cale aceia care te-au judecat. Şi pedeapsa de a fi fost 
surghiunită la Sadova este ea însăși o pedeapsă destul de 
grea. 

Mioara Comăneanu își ridică ochii ei mari asupra 
locotenentului și zise, tristă: 

— Dar, nici nu sunt vinovată... 

Iar când locotenentul lanușin se uită mai bine în ochii ei 
curati, începu să se îndoiască de vinovăția ei... 

În urma cererii locotenentului, Mioara îi povesti cele 
petrecute la Varșovia,” în urma cărora, nemilosul conte 
Gorciacov o trimisese în Siberia. 

— Suferințele îţi vor fi mult ușurate prin aceea că, te 
trimit la Tomsk - răspunse ofiţerul. Acolo se trimit 
condamnaţii politici, a căror soartă este vrednică de 
invidiat, pe lângă soarta osândiţilor din Sadova. Acolo 
munca nu este atât de istovitoare și apoi, chiar și felul de a 
se purta al supraveghetorilor este mult mai omenesc, decât 
la Sadova. 

— Domnule locotenent, nici nu știu cum să vă mulțumesc 
că mă scâpaţi de iadul acesta din Sadova, de unde credeam 
că nu voi mai scăpa niciodată. 

— Dacă pentru d-ta însemnează o fericire să te știi 
mutată dintr-o tabără de prizonieri în alta, atunci sunt 
mulțumit că mi s-a oferit prilejul de a-ţi putea fi de folos. 
De altfel, trebuie să te trimit de aici, deoarece îi cunosc 
prea bine pe acești oameni lipsiţi de orice simțământ 
omenesc și știu că s-ar fi răzbunat în chipul cel mai 
groaznic asupra d-tale pentru cele petrecute în seara 
aceasta. Ai fi fost pusă la munca cea mai istovitoare, cnutul 
ar fi căzut necontenit pe spinarea d-tale și cred că, în 
câteva săptămâni, mormintele cimitirului din Sadova s-ar fi 
înmulţit cu încă unul... 

După aceea lanușin se întoarse spre bătrânul său 
subofițer: 

— Ivane, adu puţină carne friptă, pâine și vin, căci după 
atâtea frământări trebuie să-i fie foame! Până atunci voi 
cobori în cazarmă, spre a lua măsurile necesare pentru 
plecarea prizonierei! 

— Va trebui să plec, încă în noaptea aceasta? 

— Da, încă în noaptea aceasta! Sau poate că ești 
obosită? Atunci putem amâna pentru mâine! 
— Nu! Nu! Mai bine să plec astăzi. 


pă il | LIJ i 

Ivan se întoarse cu friptura și cu vinul. 
lanușin așeză mâncarea, cu multă blândeţe, înaintea 
Mioarei și-i spuse: 

— Mănâncă, jupâniţă! Până la Tomsk drumul e lung și 
nu strică să mai prinzi ceva puteri! Stai liniștită aici, eu mă 
înapoiez în câteva minute. 

Acestea zicând se îndepărtă. 

Ferestrele sufrageriei supraveghetorilor erau luminate, 
dar nu se mai auzeau chiotele sălbatece de mai înainte; pe 
de o parte, din pricina amenințărilor locotenentului 
lanușin, care le tăiase cheful, pe de altă parte din pricina 
alcoolului, care începuse să-și arate obișnuitul efect 
moleșitor. 

Tânărul locotenent se îndreptase în spre cazarma 
soldaţilor, când deodată zări trei cazaci, care se învârteau 

în jurul porţii. Păreau sosiți de-abia atunci și stăteau 
nehotărâţi în fața porţii, neștiind încotro s-o ia prin curte. 

Când strigă la ei, cei trei cazaci, care nu erau alţii decât 
prinţul Poniatowsky, lordul Wardmoore și Lapușin, 
tresăriră îngroziţi. 

Spre norocul lor, prinţul Poniatowsky, nu-și pierduse 
sângele rece și răspunse cu multă pricepere la întrebările 
puse de ofiţer, care în chipul acesta nu bănui nimic. Dar 
când locotenentul Ilanușin îl luă pe prinţ cu sine, ceilalți doi 
fugari înmărmuriră de groază, deoarece li se părea cu 
neputinţă ca prințul Poniatowsky să nu fie recunoscut. Pe 
drum, în spre locuinţa locotenentului, prințul Poniatowsky 
mergea la depărtare cuvenită înapoia ofițerului. În mintea 
prințului se născu gândul de a-și scoate pumnalul și de a 
străpunge cu el pieptul locotenentului, pentru ca în chipul 
acesta să înlăture piedica ce se ivise în calea evadării lor; 
dar gândul acesta rămase numai gând, căci prinţul 
Poniatowsky nu era în stare să atace pe cineva mișelește, 
pe la spate, nici chiar atunci când era în joc viaţa lui. 

Afară de aceasta, ispita nici n-avu vreme să-l prindă în 
mrejele sale, deoarece locotenentul ajunse îndată la 
locuinţa sa, unde planul atacului pe la spate nu mai putea 
fi dus la îndeplinire. 

Prințul intră în casă în urma ofițerului și uitându-se 
cercetător în jurul său, nu lipsi mult să ţipe de uimire, când 
o zări pe Mioara, mâncând liniștită la masă. 

Acum i se păru și mai ciudată nevenirea Mioarei și nu 
putea înţelege nici în ruptul capului, ce căuta românca, în 
locuinţa ofițerului. 

— Așteaptă aici - îi zise lanușin. Dacă ești obosit, șezi pe 
un scaun, până când voi scrie raportul! 

— Am înţeles, tătucă! răspunse prinţul Poniatowsky. 

La auzul glasului cunoscut își ridică și Mioara capul și 
când zări chipul prinţului, nu lipsi mult să se trădeze 
printr-un țipăt de uimire, pe care însă izbuti să și-l înăbușe 
până la sfârșit. Nici Mioara Comăneanu nu putea să 

înţeleagă, cum ajunsese prinţul în uniforma de cazac, 
întocmai după cum nici prinţul Poniatowsky nu pricepea ce 
căuta româncuţa în locuinţa locotenentului. 

Dar chiar dacă sufletul prințului Poniatowsky ar fi fost 
cuprins de vreo îndoială, aceasta s-ar fi risipit îndată, când 
Mioara își ridică privirea asupra lui. 

Fata care se găsea în faţa lui era într-adevăr Mioara 
Comăneanu și nimeni alta. Prevăzător, prințul își duse 
degetul la gură, arătându-i fetei să caute să se 
stăpânească, spre a nu se trăda. 

Biata fată pricepu îndată rostul acestui semn și rămase 
liniștită. În sufletul ei însă se dădea o luptă dintre cele mai 
cumplite. Ea înţelese acum că avea să facă drumul până la 
Tomsk în tovărășia prinţului îmbrăcat în uniformă de cazac 
și nu știa cum să-i mulțumească Cerului, pentru faptul de a 
o fi adus iarăși împreună cu binevoitorul său protector, în 
care avea o încredere oarbă. Sărmana fată nu putea să 
priceapă însă cum ajunsese prinţul în uniforma de cazac și 
cum se făcea că locotenentul o încredința tocmai aceluia 
cu care plănuise să fugă din tabăra de prizonieri. Creierul 
ei căuta să dezlege această enigmă, dar nici cum nu putu 
să ajungă la vreun rezultat. 

Între timp, Pavel lanușin pregăti raportul pentru 
guvernământul din Tomsk, raport în care el povesti cele 
petrecute la Sadova și arătă pricinile pentru care o 
trimitea pe Mioara Comăneanu din tabăra de la Sadova. 
Scrisoarea cu acest raport el i-o înmână prinţului 
Poniatowsky, care o ascunsese în buzunarul dinăuntru al 
surtucului său. 

la guvernământul din Tomsk, împreună cu această 
prizonieră. Ai înţeles? 

— Înţeles tătucă, răspunse prințul Poniatowsky, a cărui 
inimă bătea să-i spargă pieptul, văzând ca ofiţerul i-o 
încredința lui pe Mioara și că deci, tot putea s-o scape și pe 
sărmana româncă din iadul de la Sadova. 

Dacă lanușin n-ar fi fost de faţă, prinţul nu s-ar fi putut 
stăpâni să nu joace de bucurie în urma acestei fericite 
orânduieli a destinului, care aranjase lucrurile în așa chip, 
ca el să-și poată duce la îndeplinire planul evadării, 
întocmai după cum și-l făurise. 

Nu mai avea răbdare să aștepte până când va rămâne 
singur cu ea spre a-i spune că ceilalți doi însoțitori erau 
lordul Wardmoore și Lapușin. 

Locotenentul aduse o șubă și i-o dădu Mioarei, care fără 
îndoială că ar fi îngheţat în veștmintele subţiri ale 
osândiţilor, pe drumul până la Tomsk. 

Mioara mulțumi din adâncul sufletului pentru această 
nouă dovadă de bunătate a locotenentului și apoi porni 
spre ușă, în tovărășia prinţului Poniatowsky. 

Locotenentul lanușin merse și el cu ei spre a fi de faţă la 
plecare. În curând ajunseră în apropierea porţii, unde 
lordul Wardmoore și Lapușin așteptau cu nerăbdare și cu 
inima tremurândă. 

— Aţi pus șeaua și pe al patrulea cal? întrebă 
locotenentul. 

— Am pus-o, domnule locotenent! răspunse Lapușin cu 
umilință. 

După aceea Pavel lanușin o ajută pe Mioara el însuși să 
încalece și-i mai atrase odată luarea aminte, să bage de 
seamă asupra prizonierei, să nu cumva să i se întâmple 
ceva rău, ceea ce, firește, prinţul Poniatowsky făgădui cu 
cea mai mare sinceritate. 

Între timp lordul Wardmoore și cu  Lapușin 
îndepărtaseră grinda de la poartă, englezul sărise în șea și 
nu mai rămăsese, decât ca Lapușin să deschidă poartă, 
când deodată, un cazac se repezi la lanușin, gâfâind, cât îl 
mai lăsau plămânii obosiţi de fugă: Tătucă... tătucă... 
poruncește să se sune alarma... o santinelă... a fost ucisă! 

Prințul Poniatowsky și cu tovarășii săi se cutremurară, 
iar locotenentul lanușin se întoarse cu înfrigurare în spre 
cazac: 

— Ce tot spui aici? Care santinelă a fost ucisă? 

— Vinoviev, care făcea de pază în faţa grajdurilor!... 

Prinţul Poniatowsky nu-și pierdu capul nici el în această 
clipă tragică, ci călări până lângă lanușin spre a-l întreba: 

— Putem porni, domnule locotenent? 

— Acum nu se poate! strigă lanușin cu înfrigurare și 
apoi se întoarse în spre cazacul, care gâfâia lângă el: 
Încuie poarta, numaidecât!... Nimeni nu poate părăsi 
tabăra, până când nu se va descoperi ucigașul santinelei! 

— Trebuie să fi fost vreun prizonier, care vrea să fugă! 
adăugă Olliș, cazacul. 

Cu aceste cuvinte el se și îndreptă în spre poarta ale 
cărei aripi Lapușin le deschise tocmai în clipa aceea. 

— Ce faci omule, ai înnebunit? Închide poarta! 

Dar Lapușin se și repezise la calul său și dintr-o singură 
săritură fu în șea. 

În același timp se auzi și glasul lordului Wardmoore: 

— Înainte! 

Prinţul Poniatowsky și cu Mioara fură cei dintâi care se 
repeziră pe poarta pe care Olliș cazacul încercă s-o 
închidă. Dar lordul Wardmoore trecu ca o furtună cu calul 
peste el și în timpul acesta, izbuti și Lapușin să iasă pe 
poartă. 

Pavel lanușin se uita năuc, buimăcit, aiurit, în urma 
fugarilor. Oricât era el de deștept, de priceput și de cult, 
fuga aceasta n-o putea înţelege. 

Dincolo de poartă se auzi o detunătură de armă, iar 
Olliș, făcut una cu pământul de calul lui Wardmoore, 
gemu: 

— Fugarii aceștia l-au ucis pe Vinoviev... alarma... 
alarma! 

Apoi, își adună toate puterile și se ridică de la pământ, 
părându-i-se că toate oasele i-au fost rupte. 

Cuvintele lui Olliș îl treziră din buimăceală și pe lanușin, 
pe care evadarea aceasta neobișnuită îl împietrise cu totul 
și peste câteva clipe glasul striat al goarnei sună alarma în 
liniștea nopții. 

Cazacii fură treziți din somn, supraveghetorii săriră de 
la masa în jurul căreia chefuiau, prizonierii se deșteptară și 
ei, dar nimeni nu putea să-și închipuie ce se întâmplase. 

Curtea taberei se populă îndată cu oameni care alergau 
zăpăciţi, fără rost și întrebări înfrigurate zburau din gură 
în gură: 

— Ce s-a întâmplat? 

— Vreo evadare? 

— Cine a fugit? 

— De ce s-a sunat alarma? 

În jurul locotenentului lanușin se adunară din ce în ce 
mai mulţi oameni, cărora lanușin le dădea în grabă 
instrucțiunile necesare. 

Deodată se ivi în fața lui și Krișileff, primul 
supraveghetor, care-l întrebă, buimac: 

— Ce s-a întâmplat, domnule locotenent? 

lanușin turba de mânie și se răsti la primul 
supraveghetor cu o asprime neobișnuită: 

— Toate acestea sunt din pricina neglijenţei d-tale! În 
noaptea aceasta n-aţi făcut rondul și iată ca au fugit patru 
prizonieri... 

— Patru prizonieri? exclamă Krișileff speriat și vestea 
aceasta îl făcu să se trezească deodată. 

Intre timp lanușin se gândea mereu la legătura care 
putea să existe între Mioara Comăneanu și cei trei bărbaţi 
îmbrăcaţi în uniforme de cazaci. De ce au luat și pe fată cu 
ei? 

Deodată un gând îi trecu prin minte, un gând, pe care 
inima i-l porunci: 

— De ce n-aş lăsa-o să fugă, pe această nenorocita 
copilă? 

Dar îndoiala aceasta nu ţinu, decât timp de câteva clipe, 
căci îndată se trezi în el simţământul datoriei, care-i 
porunci să nu se lase înrâurit de imboldurile inimii. 

— Doisprezece cazaci să pornească în urmărirea lor! 
strigă el. 

Krișileff îl întrebă: 

— Şi supraveghetorii? 

lanușin se răsti din nou la el: 

— Supraveghetorii? Acum mă întrebi aceasta Krișileff? 
Uiţi că supraveghetorii sunt sub comanda d-tale și nu a 
mea? Eu credeam că supraveghetorii au pornit de mult în 
urmărirea fugarilor și iată că ei sunt încă tot aici! N-a fost 
îndeajuns că n-aţi făcut raziile obișnuite și le-aţi dat 
putinţa să fugă, acum mai întârziaţi și cu urmărirea lor! 
Mărturisesc sincer că nu mai înţeleg nimic! 

O mânie de nedescris cuprinse sufletul lui Krișileff la 
auzul acestor cuvinte batjocoritoare și în clipa aceea el 
jură să se răzbune pe Pavel lanușin, care în seara aceea îl 
făcea de rușine pentru a doua oară... 

In timpul acesta sosi acolo și unul din supraveghetorii 
cei mai tineri, care-l trase la o parte pe Krișileff și-i spuse 
ceva, cu multă  înfrigurare. Cuvintele tânărului 
supraveghetor îl făcură pe Krișileff să tresară și faţa lui luă 
o înfățișare de adâncă mirare. El se întoarse spre lanușin 
și cu glasul lui răgușit, strigă: 

— Domnule locotenent, am aflat cine sunt fugarii! 
Supraveghetorii au colindat toate colibele, spre a vedea 
care dintre prizonieri lipsesc... 

— Şi? 

— Patru lipsesc! 

— Da, patru au fost! 

— Dar știu și cine sunt cei patru fugari! 

— Cine? 

— Patru din cei mai de seamă prizonieri ai taberei! 

— Să auzim! 

— Prinţul Poniatowsky, capul răzvrătiţilor din Polonia; 
lordul acela englez, care a pricinuit Rusiei un rău 
nemăsurat, un ţăran cu numele de Lapușin, care a ajuns 
aici din pricina unei omucideri și... 

— Şi?... Cine-i al patrulea? 

— Mioara Comăneanu - răspunse Krișileff, cu o voită 
apăsare, asupra acestui nume - românca aceea pe care 
Ladinoff a vrut s-o bată în astă seară dându-i o pedeapsă 
bine meritată și pe care d-ta ai scăpat-o! 

Locotenentul lanușin tăcu și spre a schimba vorba, dădu 
cazacilor o nouă poruncă: 

— Pregătiţi-mi calul și mie! 

Dar Krișileff nu-l slăbi pe locotenentul pe care putea să-l 
terorizeze acum și el. I se oferise prilejul să se răzbune 
pentru batjocurile și umilinţele la care îl supusese în 

noaptea aceea și adăugă, de data aceasta folosind el 
cuvintele usturătoare: 

— Nu știi, domnule locotenent, cum a putut evada fata 
aceea, pe care ai luat-o de la noi, sub cuvânt că o vei 
trimite la Tomsk? 

— Într-adevăr, acesta și era scopul urmărit de mine și nu 
pot pricepe de loc ce legătură poate fi între ea și ceilalți 
fugari! 

— Eu cred că planul evadării fusese întocmit mai 
dinainte și aceasta o dovedesc și cătușele sparte care au 
fost găsite în coliba fugarilor. 

Spre norocul locotenentului un cazac îi aduse calul, pe 
care tânărul ofiţer se avântă ca o săgeată scăpând astfel de 
atacul lui Krișileff. 

— După ei! strigă locotenentul lanușin. 

— După ei, zău! adăugă Krișileff, care călărea alături de 
el. Dumnezeu mi-e martor că de-abia aștept să pun mâna 
pe fetișcana aceea, să-i tai odată pentru totdeauna cheful 
de a mai încerca să evadeze în împrejurări atât de 
ciudate... 

Sufletul milostiv al lui Pavel Ianușin se îngrozi la gândul 
că va fi vai și amar de sărmana fată, dacă ar cădea din nou 
în mâinile acestei bestii omenești... 

Locotenentul începu să se gândească din nou să le dea 
fugarilor putinţa de a scăpa. De aceea, el încetini galopul 
calului său, dar Krișeleff îi înţelese gândul îndată și zise: 

— Mai iute, mai iute, domnule locotenent, căci în felul 
acesta depărtarea crește, în loc să scadă! Fiindcă nu-mi 
pot închipui că ai vrea să-i lași pe acești ticăloși să scape. 

lanușin nici nu-l învrednici de răspuns, ci îi aruncă doar 
o privire plină de dispreţ. 

După aceea dădu pinteni calului, lăsă frâul liber și 
minunatul animal se năpusti înainte ca o săgeată. 

Zorile începuseră să se ivească pe cerul siberian, vălul 
întunecat al nopţii se răsfira tot mai mult și acum cazacii și 
supraveghetorii își mânau caii cu și mai mare ardoare, 

deoarece știau că prinderea fugarilor nu mai putea 
întârzia, după ivirea Soarelui. 

In tot timpul acestei urmăriri nebunești, inima 
locotenentului lanușin rămase strânsă și îndurerată, 
deoarece el citise în ochii Mioarei Comăneanu că este 
nevinovată și se îngrozea la gândul că această copila 
suavă, blândă, bună și nefericită, va cădea din nou în 
mâinile nemiloșilor supraveghetori, care se vor răzbuna 
cumplit asupra ei, fiindcă le stricase petrecerea din 
noaptea aceea. 

De ce trebuia să fie tocmai el acela care s-o împiedice pe 
fugară de a-și recăpăta libertatea, de a se reîntoarce lângă 
aceia pe care îi iubea și care o iubeau? Nu! O asemenea 
faptă nu este vrednică de un om care vrea să rămână om, 
chiar și în mijlocul acestui iad. 

— Olliș! îi strigă el cazacului, care călărea înaintea lui. 
Spune-le cazacilor să se oprească pe loc! 

Krișileff auzi această poruncă și se întoarse scandalizat: 

— Domnule locotenent, ce faci? Nu-ţi dai seama că prin 
aceasta le dai fugarilor o mână de ajutor? 

— Nu te îngriji d-ta, de ceea ce fac eu! Întotdeauna mi- 
am luat răspunderea faptelor mele! Mai bine ia și d-ta 
măsurile necesare ca și supraveghetorii să se oprească! 

— Eu nu mă pot învoi la așa ceva! răspunse Krișileff, cu 
vădită pornire. Eu nu vreau să-i scap pe evadați, ci să-i 
prind! 

Dar lanușin strigă, pe un ton, care nu mai admitea nicio 
împotrivire: 

— Krișileff, poruncesc ca toată lumea să se oprească! Cu 
cine nu ascultă, sfârșesc fără nicio șovăire!.. 

Amenințarea aceasta folosi.  Krișileff își opri 
supraveghetorii, care se supuseră, vrând nevrând. 

— Bine! zise el. Dar voi îngriji ca toată lumea să știe că 
nu m-am supus decât de nevoie! 

— Am spus și o repet: îmi iau toată răspunderea! În clipa 
aceasta singura d-tale îndatorire este de a te supune 
poruncilor mele! 

Urmăritorii se opriră și se strânseră laolaltă. 

Locotenentul lanușin sări de pe cal și porunci: 

— Ţineţi-vă caii liniștiți, să nu dea din picioare! 

După aceea făcu câţiva pași înainte, se aplecă și-și lipi 
urechea de pământ. 

El stătu astfel, timp de câteva minute, ca și când ar fi 
vrut să le dea prizonierilor putinţa de a se îndepărta, apoi, 
sări deodată și zise: 

— Se aude tropotul cailor! Nu pot fi prea departe, așa că 
putem continua urmărirea, cu mai multă ardoare, decât 
până acum. Cred că până la răsăritul soarelui vom pune 
mâna pe ei. 

Zicând acestea, lanușin se uită triumfător la Krișileff, 
care-și întoarse capul rușinat. 

După aceea, locotenentul sări pe cal și continuă 
urmărirea. Călărea în fruntea celorlalţi, dar îngriji ca 
armăsarul său să nu alerge cât putea de iute, căci nu-și 
putea stăpâni impulsurile inimii. 

Cazacii și supraveghetorii înaintau mereu și între timp 
cerul se lumina tot mai mult. 

Deodată, Olliș strigă, triumfător: 

— Domnule locotenent... domnule locotenent! 

— Ce este, Olliș? 

— Am zărit pe fugari! 

— Unde? 

— Uite acolo, în marginea zării... Patru puncte negre... 

Krișileff veni și el lângă ei și întări spusele cazacului. 

— Așa este!... li văd și eu! 

Ceilalţi urmăritori văzură și ei cele patru puncte negre, 
care se mișcau la orizont. 

— Acum trebuie să dăm pinteni cailor, ca să punem 
mâna pe ei, cât mai iute... 

lanușin răspunse, aproape nepăsător: 

— Nu găsesc bun planul d-tale! 

— Şi de ce nu, domnule locotenent? 

— Deoarece o alergare nebunească ar slei puterile cailor 
și nu ne vom mai putea folosi de ei tocmai atunci când vom 
avea cea mai mare nevoie de serviciile lor. 

— Așadar, d-ta ai de gând să mergi cu cazacii d-tale și pe 
mai departe, tot plimbându-te? 

— Dacă d-ta numești aceasta o plimbare atunci, da! Eu 
mă gândesc la scopul pe care-l urmăresc. Vreau să-i prind 
pe fugari, cu siguranţă și nu-mi pot omori caii într-un galop 
nebun, pentru a risca să se prăbușească sub mine atunci, 
când n-ar mai trebui decât să întind mâna spre a-mi ajunge 
ținta. 

Dar Krișileff nu se lăsă. 

— Atunci voi pleca eu înainte, cu supraveghetorii mei 
zise el. Nu mă las înrâurit de cuvintele d-tale, fiindcă eu 
vreau să pun mâna pe acești ticăloși! Eu nu cunosc mila, 
eu nu sunt slab de înger, eu nu-mi cunosc decât datoria! 

Cu aceste cuvinte plecă de lângă locotenentul, care se 
uita după el, scrâșnind din dinţi. 

Ajungând lângă supraveghetorii săi, Krișileff le porunci: 

— După fugari, cât puteţi mai iute, căci dacă mergem ca 
după mort, cum merg cazacii, nu mai punem mâna pe ei, 
nici în ziua de apoi! 

Mica trupă a supraveghetorilor se desprinse dintre 
cazaci și porni înainte, în goană nebună. 

Olliș dădu și el pinteni calului, să meargă cu 
supraveghetorii, dar locotenentul strigă după el: 

— Stai! Trebuie să cruțăm caii, căci altfel vor cădea sub 
noi! 

lanușin călări și pe mai departe în fruntea cazacilor săi, 
privind cu strângere de inimă la supraveghetorii, care se 
îndepărtau mereu de el, apropiindu-se deci de fugari. 

În timpul acesta și evadaţii zăriră ceata urmăritorilor. 
Cele patru puncte negre se întreceau mereu, spre a vedea 
cât de mare mai era distanţa care-i separa de ostași. 

Deodată Lapușin observă că urmăritorii se împart în 
două grupuri. 

— Ceata cea mai puţin numeroasă - zise el - călărește în 
spre noi într-o goana nebună. 

Lordul Wardmoore își întoarse capul și el și zise căutând 
să-și îmbărbăteze tovarășii: 

— Sunt departe încă! 

— Dar se apropie necontenit! răspunse Lapușin... 

— Nu trebuie să ne speriem, chiar dacă ar fi așa! zise 
lordul Wardmoore. Când se vor apropia mai mult, le 
trimitem câte o bucată de plumb, fiecăruia, pe rând. 

Se vedea că lordul Wardmoore era unul din cei mai buni 
țintași ai Angliei. El rostise cuvintele acestea cu atâta 
încredere, încât tovarășii săi erau siguri că urmăritorii nu 
se vor putea apropia de ei mai mult decât bătaia puștii. 

Totuși, în sufletul fiecăruia se strecurase o îndoială în 
izbânda finală, căci în fiecare clipă caii puteau să 
obosească și atunci erau pierduţi 

Lapușin rămase cel din urmă și, întorcându-și mereu 
capul, își vestea tovarășii despre felul cum înaintau 
urmăritorii. 

— Se apropie mereu! zise el, din nou. Depărtarea scade 
mereu între ei și noi! 

— Puștile sunt încărcate? întrebă atunci lordul 
Wardmoore. 

— Toate! răspunse Lapușin. 

— Atunci n-avem de ce să ne temem! zise lordul și spre a 
o îmbărbăta mai ales pe Mioara, se sili să zâmbească. 

Goana continuă cu deznădejde. 

Caii erau numai o apă, se vedea prea bine cât erau de 
obosiţi, dar alergau mai departe din răsputeri, simțind 
parcă ce nevoie aveau fugarii de ajutorul lor. 

Dar nici supraveghetorii nu se lăsau și folosindu-se 
necontenit de pinteni și bice, căutau să se apropie cât mai 
mult de cei urmăriţi. 

Rezultatul nici nu întârzie să se arate. 

Ceata condusă de primul supraveghetor se îndepărta tot 
mai mult de cazacii lui lanușin, în schimb ajungea tot mai 
aproape de fugari, pe care, după socoteala lui Krișileff, 
aveau să-i ajungă, cel mult în zece minute. 

Prinţul Poniatowsky aruncând o privire în urma sa, 
exclamă, cu groază: 

— Mă tem că toată truda noastră a fost zadarnică! 

Dar lordul nu-și pierdu cumpătul, cu toate că situaţia, 
era foarte critică. 

— Curaj prinţe... și vom scăpa! 

Mai trecură câteva minute de cumplită îndoială, în 
timpul cărora supraveghetorii se apropiaseră și mai mult. 
Li se putea desluși chiar și figurile și lordul Wardmoore 
socoti că sosise timpul să nu mai stea cu mâinile în sân. Își 
opri calul, și își ridică arma la ochi. 

Glontele porni și unul din supraveghetori se prăbuși la 
pământ, cu un urlet de durere. 

— Altă pușcă! strigă lordul Wardmoore cu înfrigurare și 
Lapușin îi și întinse arma sa. 

A două detunătură fu urmată de rostogolirea de pe cala 
unui al doilea supraveghetor. _ 

— Staţi! urlă Krișileff, cu o mânie sălbatică. In felul 
acesta pierim cu toţii! 

GN EE N UA A s H an 
Zicând acestea coborî din șea, spre a veni în ajutorul 
răniților. Pe unul din supraveghetori glontele îl nimerise 
drept în frunte, lăsându-l mort pe loc, așa că, acestuia nu i 
se mai putea da niciun ajutor. Al doilea supraveghetor 
fusese rănit la umăr, dar în cădere își rupsese piciorul, așa 
că, nici să se miște nu mai putea... ci doar se văita grozav. 
Intervenţia curagioasă a lordului Wardmoore le dădu 
fugarilor din nou un mare avantaj asupra urmăritorilor. 
Acum, după ce ceata lui Krișileff nu-i mai urmărea, lordul 
Wardmoore îşi sfătui prietenii să-și încetinească 
înaintarea, spre a le da cailor putință de a se mai odihni 
putin. Bietele animale aveau tot dreptul la puțină odihnă, 
cu toate că nici călăreții nu erau mai puţini obosiţi de 
această goană grozavă. 
In vreme ce Krișileff se îndeletnicea în jurul rănitului, 
Ianuşin ajunse și el la fața locului, cu cazacii săi și văzând 

cele două jertfe, aruncă lui Krișileff o privire plină de 
imputări. 

— Iată urmarea goanei d-tale nechibzuite! N-ai vrut să 
mă asculți și uite că încăpățânarea d-tale ne-a pricinuit 
până acum un mort și un grav rănit! 

Krișileff tăcu, căci n-avea ce să răspundă. 

Locotenentul lanușin sări de pe cal, spre a cerceta și el 
rana celui lovit, în realitate însă, spre a le da fugarilor 
putinţa de a mai câștiga timp. Se uită la umărul celui rănit, 
rupse o bucată de pânză și legă rana cu ea, apoi, cercetând 
și piciorul, constată că acesta era rupt în două locuri. 

— Cu piciorul acesta nu prea vei putea merge singur 
înapoi la Sadova! zise locotenentul. 

— Ce este de făcut? întrebă atunci  Krișileff, 
neîndrăznind să se uite în ochii ofițerului. 

lanușin rămase puţin pe gânduri, apoi răspunse: 

— Cel mai bun lucru ar fi ca, doi cazaci să rămână aici, 
să pregătească o targă și să se înapoieze cu rănitul la 
Sadova. Noi vom continua urmărirea. 

Acestea zicând se și avântă în șea, îndemnându-l și pe 
primul supraveghetor: 

— Ei, Krișileff, de ce mai stai pe gânduri? Iute, pe cai! 
Vei vedea ce repede vom pune mâna pe ei, acum! 

În timpul acesta el observase cu mulțumire că fugarii 
câștigaseră o bună bucată de drum, cu toate că mergeau 
numai în galop ușor. 

Toată lumea sări pe cai, afară de cei doi cazaci 
desemnaţi de lanușin, spre a-l duce pe rănit la Sadova și 
afară de Ladinoff. 

Lui Krișileff i se păru ciudată această codire și-i strigă: 

— Ei Ladinoff, încalecă odată, să putem porni! 

Ladinoff răspunse, cam încurcat: 

— Nu s-ar putea să rămân și eu aici? 

— Cum să rămâi? la fă bine și încalecă! Ce vorbe sunt 
acestea? Vom avea nevoie de tine, căci lupta va fi 
crâncenă. 

Dar cuvintele acestea îl făcură pe Ladinoff să fie și mai 
abătut. Stătea acolo încremenit, de parcă l-ar fi împietrit 
Dumnezeu. 

— Ai înnebunit, omule? Sau ţi-e frică, poate? 

— Nu... nu sunt laș... îngână Ladinoff dar știi Krișileff... 
v-am povestit aseară... visul pe care l-am avut... că m-a 
împușcat un cazac... Fugarii sunt îmbrăcaţi în uniformă 
căzăcească și... simt că ucigașul meu se găsește printre 
ei... 

Locotenentul lanușin începu să râdă și se adresă astfel 
lui Krișileff: 

— Ce să-ţi spun, dar curajoși mai sunt supraveghetorii d- 
tale! Dacă așa stau lucrurile, văd eu că nu mă pot bizui 
decât numai pe cazacii mei! 

Krișileff turbă de mânie, din pricina acestei noi palme, 
pe care a primea de la locotenentul lanușin și se răsti la 
Ladinoff: 

— Vei încăleca îndată, căci dacă nu, eu te împușc în 
clipa aceasta! 

Ladinoff văzu că n-are altceva de făcut, decât să se 
supună poruncii primului supraveghetor, în mâna căruia și 
luci ţeava pistolului și care era în stare să-și împuște 
subalternul neascultător. 

Acest schimb de cuvinte cu Ladinoft le folosi fugarilor, 
care în chipul acesta mai câștigară încă câteva minute, 
spre a se îndepărta și mai mult de supraveghetori și de 
cazaci, care acum porniră din nou în urmărirea lor. 

Locotenentul lanușin, văzând că evadaţii erau la o 
depărtare destul de mare, dădu pinteni calului, care alerga 
într-un galop nebun, mai ales că primul supraveghetor 
avea un armăsar minunat, de care calul ofițerului de-abia 
putea să se ţină. 

— Mai iute... mai iute, domnule locotenent, zicea 
Krișileff, trebuie să câștigăm pierderea zadarnică pe care 
am avut-o până acum, fiindcă nu ne putem înapoia la 
Sadova fără prizonieri, ca toată lumea să râdă de noi. 


809 


lanușin își înăbuși amărăciunea și scârba pe care o 
simţea pentru omul acesta și bizuindu-se că, fugarii vor ști 
să se folosească de avantajul pe care-l aveau, porni la o 
adevărată întrecere cu Krișileff. 

Intre cei doi bărbaţi care nu se puteau suferi, începu o 
întrecere înfrigurată, când unul, când celălalt fiind înainte. 
Supraveghetorii și cazacii se ţineau de mai marii lor, 
mânându-și caii în aceeași goană nebună. Ladinoff doar se 
trudea mereu să rămână cât mai la urmă și încă cu totul la 
o parte, așa ca să nu fie nimerit nici chiar de vreun glonte 
rătăcit. 

Goana aceasta sălbatică îi aduse pe urmăritori tot mai 
aproape de fugari, ai căror cai nu puteau ţine piept 
alergării deznădăjduite a oamenilor lui Krișileff și lanușin. 

În chipul acesta depărtarea dintre cele două tabere 
începu să se micșoreze din nou și în curând lordul 
Wardmoore socoti că sosi timpul iarăși să se întoarcă 
împotriva dușmanului cu puștile sale, care nu dădeau greș. 

El ochi din nou, dar în clipa când arma luă foc calul său 
sări într-o parte, așa că glontele nu-l nimeri pe 
locotenentul Ianușin, asupra căruia trăsese, ci lovi calul 
acestuia, care se prăbuși la pământ. 

Cazacii se speriară, când își văzură comandantul 
prăbușindu-se și sărind de pe cai alergară la el. 

Trecură din nou câteva minute, până când izbutiră să-l 
scoată de sub cal. În cădere locotenentul lanușin se lovise 
foarte rău, de-abia putea să-și miște o mână și faţa îi era 
plină de zgârieturi. Cu toate acestea el se arătă gata să 
continue urmărirea. 

— Nu-i nimic! zise el, cu toate că de-abia putea să-și 
stăpânească durerile. Inainte! 

Supraveghetorii luaseră cu ei calul tovarășului lor răpus 
de glontele lordului Wardmoore și locotenentul lanușin 
încălecă pe acest cal, cu care porni mai departe, 
îndurându-și cu o tărie puţin obișnuită durerile sfâșietoare. 

l Ea, i... S 

El dădea necontenit pinteni calului, pentru a se putea 
ține de Krișileff și chiar dacă puterile amenințau să-l 
părăsească din când în când, el lupta cu o voința vrednică 
de admirat, împotriva suferinței ce-l chinuia. 

Deodată Olliș, care călărea alături de el, îi spuse: 

— Domnule locotenent, îngăduiţi-mi să vă dau un sfat 

— Vorbește! 

— Să nu mai gonim așa nebunește! 

— De ce? întrebă Krișileff foarte mirat. 

— Priviţi! zise bătrânul cazac și cu braţul întins arătă 
înainte. N-are niciun rost goana aceasta, căci fugarii au 
ajuns la ţinta pe care o urmăreau!... 

— Ce vrei să spui cu aceasta? 

— Priviţi stânca aceea uriașă, unică pe toată întinderea 
Siberiei. Nimeni n-a putut să înțeleagă, cum a ajuns aici, în 
mijlocul pustiului Siberiei, acest munte de stâncă, din care 
Firea a făcut o cetate, ce nu poate fi luată de nicio armată 
din lume. Un singur drum duce până în vârful ei, un drum 

pe care caii înaintează cu multă greutate și pe care-l poate 
apăra chiar și numai un singur om. Aceia, care au apucat 
să se urce pe stânca aceasta, sunt siguri că nu vor cobori, 
decât numai cu voia lor. 

lanușin își aruncă privirea în depărtare, unde zări într- 
adevăr un vârf de stâncă de vreo treizeci-patruzeci de 
metri înălțime. 

Auzise și el, vorbindu-se de multe ori despre „Altarul 
Pustei”, pe care rușii superstiţioși îl credeau căzut din cer 
într-un miez de noapte. lanușin știa ce adăpost minunat 
oferea această stâncă și mai știa că, dacă fugarii apucau să 
ajungă până la ea, nu mai puteau fi prinși, decât numai cu 
flămânzirea. 

A lua stânca aceasta cu asalt era aproape cu neputinţă, 
deoarece din vârful ei asediaţii puteau să-i împuște pe 
asediatori, unul câte unul, de îndată ce se apropiau de 
drumul prăpăstios și îngust, ce ducea până sus. 

lanușin își dădu seama că bătrânul Olliș avea dreptate, 
dar Krișileff se răzvrăti din nou: 

— Nu cumva ne vom speria de patru ticăloși? strigă el. 
Luăm stânca cu asalt și-i prindem, fără multă vorbă! 

— E ușor de spus, dar mai greu de dus la îndeplinire! 
zise bătrânul Olliș. Dar să nu cumva să crezi că ostașii sunt 
lași! Eu și cu cazacii mei suntem gata să pornim la asalt... 
dar numai dacă vei merge înainte tu și cu supraveghetorii 
tăi!... Ai înţeles? 

Vorbele lui Olliș avură darul să-l cam amărască pe 
Krișileff. Nu era un laș, dar într-atâta cunoștea și el ciudata 
alcătuire de stânci a pustei, încât să-și poată da seama că, 
a porni la asalt, numai cu oamenii săi, însemna să fie 
doborâţi toţi, mai înainte de a ajunge până la poalele 
puternicei cetăţi naturale. 

— Cumva tot vom pune noi mâna pe ei! răspunse el, 
zâmbind. Numărul nostru este mult mai mare, decât al 
fugarilor. Mie îmi pare grozav de bine că s-au prins în 

capcană. De aici știm cel puţin că nu ne vor mai putea 
scăpa! 

Intre timp ei se apropiară tot mai mult de îngrămădirea 
aceea de stânci, fără însă de a zări ţipenie de om, în vârful 
ei. 

Krișileff observă această ciudăţenie, pe care Olliș o 
tălmăci îndată: 

— Dacă nu-i vedem, aceasta este numai din pricină că în 
vârful stâncii se găsesc zeci și sute de ascunzători, care 
mai de care mai bună! 

Şi că Olliș avea dreptate, aceasta o dovediră întâmplările 
ce aveau să urmeze îndată. 

De îndată ce urmăritorii ajunseră mai aproape de 
„Altarul Pustei” răsunară deodată trei detunături. Un 
glonte nimeri calul lui Krișileff, al doilea răni un cazac, iar 
ai treilea îl lovi pe Ladinoff, care se ferea cu atâta trudă. 

— Să ne retragem mai înapoi! strigă locotenentul 
Ianușin din toată puterea. 

În timpul acesta Krișileff, în tovărășia altor doi 
supraveghetori alergară la Ladinoff, spre a-l ridica și a-l 
duce ceva mai înapoi. 

Ladinoff era într-o stare vrednică de plâns. 

Glontele îi străpunse pieptul, în jurul gurii era plin de 
bale însângerate, ochii i se întoarseră în orbite și de-abia 
mai putea să îngâne: 

— Nu v-am spus eu... cazacul... visul s-a îndeplinit... 
mor... s-a sfârșit... fii blestemat... Krișileff tu m-ai... 
împins... la moarte. 

Cu aceste cuvinte buzele i se înțepeniră și inima încetă 
de a-i mai bate. 

Soarta lui Ladinoff fusese aceea pe care el însuși și-o 
visase. 

În clipa aceea în vârful stâncii se iviră cei trei fugari, 
care se uitară în jurul „Altarului Pustei” ca și când ar fi voit 
să-și bată joc de neputinţa urmăritorilor. 

Furios, Olliș se întoarse spre locotenentul Ianușin: 

— Domnule locotenent, îngăduie-ne să-i atacăm, nu vezi 
cum râd de noi? 

— Așa este! strigă și Krișileff. Nu trebuie să fim 
îndurători! Să piară până la cel din urmă câinii aceștia de 
ucigași. 

lanușin nu se mai putea împotrivi. El ajunsese în situaţia 
de a fi silit să facă astfel după cum voiau oamenii săi, căci 
dacă nu îngăduia atacul, toată lumea ar fi putut crede că, 
într-adevăr avea legături ascunse cu fugarii. 

— Pregătiţi-vă pentru atac! zise el, sec și între timp se 
gândi cu amărăciune că, datoria uneori te silește să 
săvârșești fapte împotriva cărora se răzvrătește propriul 
tău suflet. 

Din vârful stâncii pornită detunături din nou și un cazac 
se prăbuși iarăși la pământ. 

— Retrageţi-vă și mai înapoi și răsfiraţi-vă, spre a le oferi 
o ţintă cât mai mică! strigă locotenentul lanușin. Dacă 
stăm atât de aproape de ei ne vor împușca pe toți. 

Nici chiar în această situaţie atât de critică, Krișileff nu 
se putu stăpâni de a nu-l întărâta pe ofiţer. 

— Toate acestea - zise el, furios - nu sunt decât urmarea 
încetinelii d-tale, mulțumită căreia ticăloșii au izbutit să se 
ascundă în Altarul Pustei. Dacă goneam mai tare, 
prizonierii n-ar fi putut ajunge până la această cetățuie 
naturală, de unde ne pot ataca ei pe noi! 

Se auzi o nouă detunătură și glontele trecu chiar pe 
lângă urechea lui Krișileff. Primul supraveghetor își duse 
speriat mâna la cap. Piuitul glontelui îi asurzise una din 
urechi. 

— Te pomenești că sfârșitul va fi - exclamă el, înfuriat 
peste măsură - că vreun nebun de glonte se va mai înfige 
în mine! 

— Să ne retragem și mai înapoi - îi zise lanușin lui Olliș - 
spre a fi în afară de bătaia puștilor lor. Deocamdată ne 
vom odihni puţin și în urmă ne vom sfătui asupra 

mijloacelor de a porni atacul. Nădăjduiesc că nici Krișileff 
nu va mai avea nimic de zis împotriva planului meu. 

Primul supraveghetor dădu din cap, în semn că este de 
aceeași părere. 

— Da, mai înainte de toate, trebuie să ne punem la 
adăpost de gloanţele nemernicilor. 

După aceea, atât cazacii, cât și supraveghetorii se 
retraseră la o depărtare destul de mare, până unde nu 
puteau ajunge gloanţele fugarilor ascunși în vârful 
minunatei cetățui, pe care o alcătuia ciudata stâncă. 


x 
x x 


Prințul Poniatowsky şi cu prietenii săi, urmăreau cu 
privirile fiecare mișcare a urmăritorilor. Ei se adăpostiseră 
în Altarul Pustei, la sfatul lui Lapușin și primiseră îndată 
propunerea voinicului rus, deoarece vedeau prea bine că 
urmăritorii se apropiau tot mai ameninţător de ei. Dacă 
continuau să gonească înainte, poate ar mai fi fugit vreun 
sfert de ceas, dar după aceea nu le-ar fi rămas altceva de 
făcut, decât, sau să se predea, sau să lupte până când 
cădeau unul câte unul. 

Erau bărbaţi și niciunul nu s-ar fi codit să aleagă această 
ultimă dezlegare, dar cu ei se afla și o femeie, pe care nu 
voiau s-o dea pieirii și mai puţin s-o lase să cadă din nou în 
mâinile chinuitorilor săi. 

Așa s-a întâmplat că au primit propunerea lui Lapușin de 
a se adăposti în vârful stâncii, nădăjduind că mai târziu vor 
găsi ei vreun mijloc de a scăpa de urmăritori și de a-și 
continua fuga. 

Pe drumul îngust ce ducea spre vârf, fugarii își urcară 
caii cu chiu cu vai, iar după aceea baricadară drumul cu 
uriașe bucăţi de stâncă, cu toate că această măsură era cu 
totul de prisos. Ei erau patru și doi oameni ar fi fost 

îndeajuns pentru a-i dobori pe rând, pe toţi aceia, care s-ar 
fi încumetat să încerce să pătrundă în „Altarul Pustei”. 

După ce sfârșiră cu îngrămădirea de stânci, fugarii se 
retraseră spre vârf, unde găsiră nenumărate ascunzători, 
de unde să poată urmări apropierea și mișcările 
vrăjmașului. 

Comanda asupra fugarilor fu luată de lordul Wardmoore 
și în consecinţă el fusese acela care poruncise cea dintâi 
salvă, când urmăritorii se apropiară de cetățuia de stâncă. 

Tot lordul Wardmoore fusese și acela care-l rănise de 
moarte pe Ladinoff și care în urmă, trăsese și asupra lui 
Krișileff. Spre norocul său însă, primul supraveghetor 
făcuse o mișcare spre dreapta, tocmai în clipa când răsună 
detunătura, așa că scăpă cu viaţă, ca prin urechile acului. 

Din vârful „Altarului Pustei” prizonierii puteau urmări 
foarte bine mișcările vrăjmașului și când observară 
retragerea lui, lordul Wardmoore, exclamă: 

— Se vede că s-au săturat de atâţi morţi și deocamdată 
au hotărât să se retragă. Pe mine însă faptul acesta nu mă 
bucură prea mult. Preferam să ne atace, căci în cazul 
acesta i-am fi împușcat până la cel din urmă și curăţăm 
calea în faţa noastră. Așa însă, nu știu cum vom putea 
scăpa de aici! 

Văzând că urmăritorii se adună într-un punct mai 
îndepărtat, lordul se adresă astfel prințului Poniatowsky: 

— Dacă nu mă înșel însă, tot n-au renunţat la luptă! 

— Nu te înţeleg! 

— Deocamdată s-au retras spre a se odihni puţin, poate 
spre a se sfătui asupra atacului, apoi vor porni împotriva 
noastră! 

— N-au decât să ne atace! se amestecă și Lapușin în 
vorbă. Stânca aceasta nu poate fi luată de Krișileff și 
oamenii săi! 

De pe urma acestei aventuroase evadări, Mioara 
Comăneanu fu aceea care se resimţi cel mai mult. Sărmana 
fată mai tremura încă și acum, din pricina zbuciumărilor 

prin care trecuse în noaptea aceea și când trosneau 
puștile, tresărea îngrozită. Mereu se temea ca gloanţele să 
nu-l nimerească pe vreunul din tovărășii săi și toată truda 
celor trei bărbaţi de a o liniști fu în zadar. Groaza pusese 
stăpânire pe sufletul bietei românce, atât de greu încercată 
de soartă. 

Acum, după cele câteva gloanţe trase de cazaci, mai 
înainte de a se retrage, gloanţe care loviră în peretele de 
granit al stâncii, fugarii hotărâră să se odihnească și ei 
puţin, căci puterile le erau pe sfârșite. 

Mai înainte de toate însă, voiau să-și potolească foamea, 
căci călăria neîntreruptă de câteva ceasuri le făcuse o 
poftă de mâncare grozavă. Prevăzători, ei își umpluseră 
raniţele cu de ale mâncării, așa că aveau cu ce să-și 
astâmpere foamea. 

După ce sfârșiră cu masa, o aduseră și pe Mioara în 
vârful Altarului Pustei spre a-i arăta și ei tabăra 
dușmanului. 

— Atât de mulţi sunt? exclamă ea, înfiorată. 

— Mulţi - răspunse lordul Wardmoore liniștit. Totuși, nu 
îndeajuns, spre a ne putea face vreun rău. 

Prinţul Poniatowsky nu mai era atât de sigur de izbânda 
evadării. 

— Lord Wardmoore, d-ta ești prea încrezător! Firește că 
și eu nădăjduiesc că vom putea trece și peste această 
piedică ce s-a rostogolit în calea drumului nostru spre 
libertate, până atunci însă, vom mai avea de dat o luptă 
crâncenă. 

răspunse lordul 
Wardmoore, neclintit în speranţa sa, ceea ce umplu de 
nădejde și inimile celorlalţi fugari. Văd că n-au pornit în 
urmărirea noastră numai cazaci, zise Mioara Comăneanu, 
privind în depărtare, ci și supraveghetori! 

— Așa este, jupâniţă Mioara! 

— Dumnezeule! - exclamă frumoasa româncă - mai bine 
lasă-mă să mor decât să mai cad odată în mâna 
supraveghetorilor. 

— Cel mai rău, cel mai crud din ei, nu mai este în 
mijlocul lor. 

— Ladinoff? 

— El. 

— Ce i s-a întâmplat? 

— A fost printre cei dintâi pe care i-am trimis pe lumea 
cealaltă! 

Deodată Mioara Comăneanu îl prinse pe lord de braţ și-i 
zise cu înfrigurare: 

— Privește! 

— Urmăritorii? 

— Da! 

— Parcă s-ar mișca! 

— Da... așa este! 

După aceea se întoarse și strigă: 

— Prinţe Poniatowsky!... Lapușin! 

Cei doi bărbaţi veniră în grabă. 

— Ce s-a întâmplat? 

— Urmăritorii se mișcă! 

— Așa este! 

— Te pomenești că vor să ne atace! 

— Fără îndoială! 

Lordul Wardmoore se întoarse în spre tovarășii săi și le 
spuse, liniștit, ca întotdeauna: 

— Atunci să fim și noi cu ochii în patru! 

După aceea examină toate puștile, pe rând, se încredință 
că sunt încărcate, iar apoi arătă fiecăruia din tovarășii săi 
locul de unde va trage asupra atacatorilor. Lordul 
Wardmoore își așeză prietenii astfel, încât puteau să tragă 
asupra vrăjmașului, fără ca ei însăși să fie expuși la vreo 
primejdie. Fiecare era ascuns în dosul ieșiturilor de stâncă, 
așteptând cu pușca în mână, gata să tragă. 

În timpul acesta urmăritorii se apropiau încet, fără ca 
mișcarea lor să trădeze că s-ar pregăti de atac. Deodată 
însă, pe semne în urma unui semnal mai dinainte hotărât, 
dădură pinteni cailor și se repeziră spre alcătuirea de 
stânci într-o goană ameţitoare. 

Vrăjmașul avea nevoie de această iuțeală ameţitoare în 
desfășurarea sa, spre a ajunge cât mai iute la poalele 
Altarului Pustei, unde, oricât, erau mai adăpostiţi, decât în 
câmp deschis. 

Dar oricât de ameţitoare fusese goana lor, totuși 
numărul atacatorilor se micșoră și cu acest prilej. Doi 
cazaci se prăbușiră de pe cai, ceilalţi însă ajunseră până la 
poalele stâncii, unde bătrânul Olliș exclamă: 

— Slavă Domnului că am ajuns aici, unde fugarii nu-și 
mai pot trimite gloanţele ucigătoare! Aici de altfel, cred că 
ne va fi mai ușor să ne cățărăm pe peretele stâncii. Dacă 
izbutim trei sau patru din noi să ajungem în vârf, atunci am 
sfârșit cu ei! 

— Olliș, ce ai de gând să faci? strigă lanușin, uimit. Vrei 
să vă împuște pe rând, ca pe niște vrăbii? 

— Nu te teme, domnule locotenent! răspunse bătrânul 
cazac, pe deplin încredinţat de ceea ce spune. Am luptat 
destul în Crimeea și am învăţat să nu mă tem de moarte! 

— Bine, omule, dar gândește-te, la ceea ce te așteaptă 
aici. Tu cunoști stânca aceasta mai bine decât oricare altul 
din noi și tu însuţi ai spus că nu poate fi luată! 

— Într-adevăr, așa este, domnule locotenent. Am spus că 
fugarii vor fi aici în deplină siguranţă. Totuși, mai este un 
mijloc de a ne apropia de ei, fără să prindă de veste... Ei 
nu sunt decât patru și toţi patru s-au așezat pe partea din 
spre Sadova. 

— Şi ce vrei să faci tu? 

— La adăpostul peretelui de stâncii, voi înconjura Altarul 
Pustei și voi încerca, împreună cu oamenii mei, să ajung 
sus pe partea cealaltă. În cazul când sus va sta de veghe 
chiar și numai un singur om, ne va fi cu neputinţă să 
ajungem până la fugari. După împușcături însă, am putut 
vedea că evadaţii s-au așezat toţi pe partea aceasta, așa că 
putem să le cădem în spate, fără nicio teamă. 

Locotenentul lanușin dădu din cap, dar nu răspunse. El 
își dădu seama că planul lui Olliș era bun și ca ostaș, mai 
ales, înţelese că acesta era singurul mijloc de a putea pune 
mâna pe fugari, mijloc, care nu se putea să nu ducă la 
izbândă. 

— Putem pleca, domnule locotenent? îl trezi din 
amorțeală glasul războinic al lui Olliș. 

Pavel lanușin nu se putu împotrivi și nu se simți 
îndeajuns de tare, spre a căuta să potolească dorul de 
răzbunare al cazacilor săi. 

— Plecaţi! îngână el, de de-abia putu fi auzit și prin 
aceasta era încredințat că pecetluise soarta fugarilor. 

Olliș mai luă cinci oameni și porni. Mica trupă înaintă 
lipită de peretele stâncii, sub a cărui apărare ea izbuti să 
ajungă de partea cealaltă, fără a fi fost observată, spre 
marea bucurie a lui Olliș, care era convins că va avea 
același noroc, până la urmă. 

Dar partea cu adevărat grea a întreprinderii venea de- 
abia de acum înainte. 

Peretele stâncii era aici aproape drept și când cazacii 
văzură aceasta se uitară uluiţi la Olliș. 

— Pe aici nu vom ajunge sus niciodată! 

— Mai ales dacă toţi am fi atât de puţin încrezători, ca 
tine! răspunse Olliș. 

— Peretele este prea drept și nu sunt nici ieșituri în care 
să te poţi sprijini. 

— Se vede că ești tânăr și că n-ai luat parte la niciun 
război. În Crimeea nu prea ni se tălmăceau lucrurile, ci 
eram doar aduși în faţa zidului, unde ni se poruncea să ne 
urcăm. M-am căţărat eu pe vârfuri de munte mult mai 
drepte, decât peretele acesta și nimeni nu m-a întrebat 
dacă pot sau nu. Mi se poruncea și trebuia să mă supun. 
Așa că, după mine!... 

Ce ML ES zii. NE 
Cu aceste cuvinte bătrânul ostaș începu să se cațere pe 
perete cu o iscusință nebănuită la vârsta lui și cei tineri, 
puși la ambiţie, nevoind să rămână mai prejos, se luaseră 
la o adevărată întrecere cu Olliș. 

Dar însărcinarea pe care și-o luară era neobișnuit de 
grea. 

leșiturile de stâncă le zgâriaseră mâinile până la sânge, 
unghiile li se rupseseră, îndurau dureri nebănuite și 
adeseori erau ameninţaţi să se prăbușească. 

Tot Olliș se dovedi cel mai isteţ, căci ajunse cel dintâi în 
apropierea vârfului și peste câteva clipe nădăjduia să pună 
piciorul în ascunzătoarea fugarilor. 

Cazacul se prinsese cu deznădejde de o ieșitură de 
stâncă și tocmai se pregătea ca, adunându-și toate puterile 
să-și zvârle trupul peste parapetul natural de granit, când 
Mioara Comăneanu, care ședea zgribulită în cealaltă parte 
a vârfului stâncii, zări chipul înădușit de sforțări al 
cazacului și ţipă îngrozită. 

Tipătul ei fu auzit de lordul Wardmoore, care tocmai își 
frământa creierul să ghicească pricina, pentru care cazacii 
întârziau atâta cu atacul. 

— Ce este, jupâniță Mioara? 

— Privește acolo! 

— Ce este acolo? 

— Nu vezi? Un cazac, care se caţără pe stânci! 

Atunci îl zări și lordul Wardmoore pe Olliș, care tocmai 
ajunsese sus și întorcându-se, își îndemnă oamenii să se 
grăbească. 

Fără să se tulbure, câtuși de puţin, lordul Wardmoore își 
duse pușca la ochi, ţinti o clipă, apoi glontele porni... 

Mioara își acoperi faţa, îngrozită. 

Trupul lui Olliș se clătină pe parapetul de stâncă, apoi se 
prăbuși, descriind un cerc larg și rămase nemișcat la 
poalele Altarului Pustei. 

Văzând trupul neînsufleţit al subofițerului lor, cazacii, 
care până atunci se trudeau să ajungă în vârf, se 
întoarseră ca și când le-ar fi poruncit cineva și începură să 
coboare, în goana cea mai deznădăjduită. 

Lordul Wardmoore le strigă tovarășilor săi: 

— Lapușin, vino în partea cealaltă, căci pe acolo ne 
atacă! Prinţe, d-ta rămâi aici, spre a observa mișcările 
vrăjmașului. 

În tovărășia lordului Wardmoore Lapușin alergă spre 
partea cealaltă, unde cei doi bărbaţi scoţându-și capul cu 
băgare de seamă, printre stânci, văzură goana cu care 
cazacii se trudeau să coboare. 

— Trebuie să le tăiem pofta de la asemenea încercări! 
zise lordul Wardmoore. 

Lapușin își și duse pușca la ochi, dar lordul Wardmoore 
i-o împinse la o parte. 

— E păcat să stricăm gloanţele, când putem sfârși cu ei 
și pe altă cale! 

În clipa următoare rostogoli în vale o bucată de stâncă, 
destul de grea. Bolovanul îl lovi pe unul din cazaci și-l luă 
cu sine, ca pe un fulg. 

Ceilalţi coborâră și mai îngroziţi, căci acum căzu asupra 
lor o adevărată ploaie de stânci, rostogolită din înălţime de 
Lapușin și lordul Wardmoore. 

Acest plan nesăbuit al lui Olliș se sfârși pentru 
urmăritori cu doi morți și trei răniţi. 

Locotenentul lanușin se îngrozi când află acest rezultat. 

— Ajunge cu aceste încercări aventuroase - strigă el, 
adânc mâhnit. Urmărirea aceasta ne-a pricinuit până acum 
destule jertfe, mai întâi din cauza nepriceperii lui Krișileff, 
iar acum din pricina prea marii îndrăzneli a lui Olliș. 

— Nu se poate război fără jertfe! răspunse Krișileff. 
Trebuia să ne așteptăm că vom avea de luptat cu fugarii și 
că deci, nu vom putea scăpa fără morti și răniţi. Trebuie să 
continuăm lupta! 

Și în rândurile cazacilor domnea o vădită amărăciune și 
în loc ca tovarășii lor morţi și răniţi să-i înspăimânte, 
vederea lor îi îndârji și mai mult. 

Dacă cei patru fugari ar fi încăput pe mâinile lor în clipa 
aceea, fără îndoială că ostașii i-ar fi sfâșiat în bucăţi. 

— Să pornim la atac! Să pornim la atac! îngânară și ei, 
după Krișileff. 

lanușin văzu că orice împotrivire n-ar fi făcut decât să 
îngreuneze propria lui situaţie. 

Cazacii încălecară, spre a înconjura ciudata alcătuire de 
stânci din șesul Sadovei. 

Dar cei de sus erau pregătiţi pentru atac. Împușcăturile 
urmau fără întrerupere, un supraveghetor se prăbuși iarăși 
de pe cal, gloanţele urmăritorilor însă izbeau numai în 
peretele de stâncă, în dosul căruia erau adăpostiţi cei 
evadați. 

Pentru o clipă trupul lui Lapușin se ivi înaintea ochilor 
urmăritorilor, dar el dispăru din nou, mai înainte ca 
vrăjmașul să poată trage în el. 

Acum însă, cazacii și supraveghetorii știau măcar în ce 
direcţie să tragă și împușcăturile se înteţiră, o adevărată 
ploaie de gloanţe pornind din amândouă taberele. 

Mioara Comăneanu ședea lângă Lapușin, care lupta cu o 
furie de nedescris, mai ales împotriva supraveghetorilor, 
asupra cărora trăgea fără întrerupere. 

— lată-te și pe tine, câine! mormăi el deodată, ridicându- 
și arma și ţintind în locotenentul lanușin. 

Mioara Comăneanu observă intenţia lui Lapușin și își 
aduse aminte de cele petrecute cu o seară mai înainte, 
când locotenentul o scăpase din mâinile supraveghetorilor, 
luând-o la el, unde se purtase atât de cavalerește și unde îi 
dăduse dovada că, mai erau oameni cu suflet, chiar și în 
iadul de la Sadova. 

— Nu!... strigă ea, speriată și în clipa când Lapușin 
apăsă pe trăgaci, ea îi împinse mâna, cu hotărâre. 

— Jupâniţă, ce faci? Ai salvat viaţa locotenentului! 

— Da, da... nu te atinge de el... e om bun! 

Dar dorul de a ucide nu mai putea fi alungat din inima 
lui Lapușin. Răzbunarea clocotea în sufletul lui și nu l-ar 
mai fi putut opri nimeni, de a-i pedepsi pe toţi aceia pe 
care el îi credea vinovaţi de suferințele îndurate un tabăra 
din Sadova. 

Ei își încarcă pușca din nou, o ridică la ochi, tinti și al 
doilea glonţ nu mai dădu greș. 

Cu un strigăt de durere, locotenentul lanușin se prăbuși 
de pe calul, care, rămas fără stăpân, începu să alerge pe 
câmp speriat. 

Ochii Mioarei Comăneanu se umplură de lacrimi și o 
sinceră durere îi sfâșia inima. 

— De ce plângi, jupâniţă? întrebă Lapușin. Oare nu ela 
fost acela care a condus cazacii pe urmele noastre? Şi-a 
meritat soarta! 

Cu aceste cuvinte Lapușin își linişti conștiința, nu însă și 
pe a Mioarei Comăneanu, care își făcea grave mustrări 
pentru moartea tânărului și bunului locotenent. 

Căderea locotenentului lanușin pricinui aproape o 
panică în rândurile cazacilor, care toţi își întrerupseră 
atacul, și alergară în ajutorul comandantului lor. Ei îl luară 
pe braţe și porniră cu el mai înapoi, până unde nu puteau 
ajunge gloanţele fugarilor. 

În jurul rănitului răsunară o ploaie de întrebări 
îngrozite: 

— Ce e cu el? 

— A murit? 

— Unde l-a nimerit glontele? 

— Este vreo nădejde să scape? 

Din pieptul locotenentului lanușin, care-și deschise 
ochii, sângele curgea șiroaie. Se vedea prea bine că, face 
sforțări uriașe spre a vorbi și când graiul îi reveni, printr-o 
mișcare a capului îi chemă mai aproape pe cei aplecaţi 
asupra sa, spre a-i putea auzi următoarele ultime cuvinte, 
pe care nu le mai putu rosti, decât în șoaptă: 

— Ascultaţi de mine... care... mi-am jertfit viaţa... și 
gândiţi-vă... câţi au căzut... până acum... Mai bine... lăsați- 
i... să fugă... decât... să mai cadă... vreunul... din... voi... 

Acestea fură cele din urmă cuvinte ale locotenentului 
Pavel lanușin, care până și în ultimele clipe ale vieţii sale 
se gândi la soarta fugarilor. După aceea cuvântul îi muri pe 
buze, pieptul i se mai ridică de două-trei ori, inima-i începu 
să bată tot mai slab și încetul cu încetul, trupul i se 
înțepeni... 

Cazacii îşi luară de pe cap șepcile de culoarea 
pământului și rămaseră abătuţi și nemișcaţi alături de 
trapul neînsuflețit al tânărului lor comandant. 

CAPITOLUL 30 
Acela, care și-a vândut 
sufletul... 


În turnul de stânci al Cetăţii Rudinului viaţa își relua 
mersul ei obișnuit. Scăpat din temniţa din Dubro, Vulturul 
Morţii se așezase iarăși în fruntea tovarășilor săi, dar 
deocamdată se abţinea de la orice nouă ispravă, pe deo 
parte, fiindcă după evadarea din închisoare se pornise o 
adevărată vânătoare pentru prinderea lui, pe de altă parte, 
fiindcă avea nevoie să se odihnească, după groaznicele zile 
petrecute în celula mocirloasă. 

De aceea, voinicii nu prea se îndepărtară de Cuibul 
Vulturilor, unde se știau la adăpost și numai Rimsky 
pornea din când în când, prin pădurile seculare din jurul 
Rudinului, mânat parcă de nevoia de a se încredința că 
scăpase într-adevăr din temniţă și că libertatea de care se 
bucura acum, era o realitate și nu numai un vis. 

Dar într-una din zile, pe când rătăcea din nou prin 
pădurea Rudinului, avu o aventură, care mai aduse puţină 
schimbare în viața monotonă a voinicilor... 

El mergea de-a lungul râulețului Volno, când deodată 
observă că o femeie se aruncase în apă, de pe malul 
celălalt, tocmai acolo unde apa era mai adâncă și plină de 
vârtejuri. 

Rimsky nu stătu mult pe gânduri, ci se aruncă în apă și 
din câteva lovituri ale braţelor sale vânjoase ajunse până 
lângă femeie, pe care apucând-o de păr, o scoase la mal. 

Trecură câteva minute până când Rimsky izbuti s-o 
readucă la viaţă pe necunoscuta, care în cele din urmă își 
deschise ochii ei mari, spre a-i pironi asupra salvatorului 
său. 

— De ce nu m-ai lăsat să mor? fură cele dintâi vorbe, pe 
care le rosti ea. 

— Atât de tânără și vrei să mori? exclamă Vulturul 
Morţii. 

— Viaţa mea nu mai merită să fie trăită! Pe cât eram de 
fericită la început, pe atât de nenorocită sunt acum! 

— Dar ce ai păţit? Nu-mi vine să cred că ar fi cu putinţă 
ca o femeie atât de tânără și atât de frumoasă ca d-ta, să 
nu găsească drumul ce duce la fericire și să vrea să se 
lepede de cel mai mare bun, pe care i l-a dat Dumnezeu: 
viaţa! 

Rimsky își scoase plosca la iveală și-i dădu femeii să bea. 
Rachiul o mai dezmorţi puţin pe nefericita femeie pe care 
Vulturul Morţii o întrebă acum, asupra pricinei care o 
hotărâse la acest pas deznădăjduit. 

— Credea -mă, Gnu că, nu se Suca altfel! 

— Dar ce s-a, întâmplat? 

— Povestea e lungă... și tristă... 

— Nu-i nimic! O voi asculta cu luare aminte. Mai înainte 
însă, să-mi spui cine ești d-ta? 

— Mă numesc Olga Bodin. 

— Şi locuiești în vreunul din satele învecinate! În Rudin? 

— Nu, la Volno. 

— Eşti măritată? 

— Da. 

— Te pomenești că bărbatul, pe care nu-l iubeşti, e de 
vină! 

— Îl iubesc și astăzi cu același foc, cu care l-am iubit și 
când l-am luat de bărbat! 

— Atunci el nu te iubește? 

— Şi el mă iubește, dar... 

— Dar? 

— Nu pe mine mă iubește cel mai mult! 

— Pe o altă femeie? 

— Nu o femeie, ci... zarurile! 

Rimsky zâmbi. 

— Ei, ei, frumoasă femeiușcă, aceasta nu este o pricină 
care să te poată îndreptăţi la pasul pe care ai vrut să-l faci! 
Uneori bărbaţii se lasă înrâuriți mai curând de un om rău, 
decât de un prieten, întotdeauna însă femeia are cea mai 
mare influență asupra lui. De aceea d-ta trebuie să cauţi 
ca, încetul cu încetul, să-l deprinzi să stea mai mult acasă 
decât lângă masa cu zaruri. 

— Am încercat eu în toate chipurile - îi taie vorba, 
amărâta femeie - dar totul a fost în zadar! 

— Totuși, nu trebuie să renunti la orice speranţă! 

— Cum să nu renunţ, când nu mai pot îndura 
nenorocirea ce a căzut pe capul meu? 

— Cu atât mai mult vei putea simţi fericirea mai târziu, 
când se va irosi necazul de astăzi! 

— Doamne, să mai fiu eu fericită vreodată? oftă sărmana 
femeie. Ce bine ar fi să mai trăiesc odată așa cum am trăit 
în cel dintâi an al căsniciei noastre! Sunt trei ani de când 
m-am măritat cu Ciril; aveam casă frumoasă, pământ, vite, 
păsări și trăiam în desăvârșită fericire, până când 
necuratul a pus stăpânire pe mintea bărbatului meu. De 
atunci, singurul lui gând, singura lui grijă sunt zarurile. 

— Şi cum s-a făcut de a prins dragoste de jocul de 
noroc? 

— De vină nu este decât bătrânul Babadjian, negustorul 
de lemne din Volno. El l-a ademenit pe Ciril al meu la jocul 
de zar... Nu-i ajungea că tot satul îl urăște din pricina 
zgârceniei, a josniciei și a cruzimii sufletului său, el și-a 
pus în gând să nimicească și fericirea liniștitului nostru 
cămin. 

Chestiunea aceasta începu să-l intereseze pe Rimsky din 
ce în ce mai mult, deoarece își dădea seama că aici era 

vorba din nou de un caz, unde numai el putea să facă 
dreptate. 

— Așadar, vinovat ar fi Babadjian, negustorul de lemne? 

— Aşot Babadjian, numai el! De altfel nu numai bărbatul 
meu i-a căzut jertfă. Mai sunt în sat încă vreo câţiva, pe 
care i-a atras la jocul de zaruri, unde le-a luat toată averea. 
Lumea spune că bătrânul Așot și-a vândut sufletul 
Necuratului și când joacă, dracul stă în spatele lui și-l face 
să câștige tot ceea ce vrea... 

Rimsky zâmbi din nou. 

— Spune mai departe, femeie! Poate că tot vom găsi 
vreun mijloc de a-ţi recâștiga liniștea și fericirea pierdută. 

— Atâta timp cât soțul meu nu se va lăsa de zaruri, nici 
fericirea nu va reveni în casa mea!... Gândește-te, domnule 
că a pierdut tot, tot!... Mai întâi s-au dus banii și am avut 
ceva părăluţe, fiindcă-trăiam cu economie și pământul fiind 
bun și bine îngrijit, ne rămânea după fiecare recoltă, câte o 
sumă frumușică... După ce se terminară banii, veni rândul 
pământului, apoi... apoi, pe rând, toate celelalte... Doamne 
Dumnezeule, mi se strânge inima când mă gândesc... În 
asemenea împrejurări n-ar fi mai bine să mor? 

— Nu plânge, Olga! Chiar dacă ați pierdut averea, 
aceasta nu însemnează că nu mai puteţi fi fericiţi. Cu 
voinţă sau cu muncă se poate recâștiga orice în lumea 
aceasta. 

— Dar nu mă tem eu de sărăcie! 

— Dar de ce? 

— La ce bun să vă mai spun? 

— Fii sinceră, deschide-ţi inima în faţa mea și vei vedea 
că te voi ajuta! 

— Ceea ce mă doare mai mult este că bătrânul Aşot nu 
se mulțumește că ne-a luat toată averea, ci vrea să mă mai 
ia pe deasupra și pe mine. 

— Ce spui? 

— Din pricina aceasta am vrut să-mi pun capăt zilelor. 

— Nu te-am înţeles pe deplin, zise Rimsky. Vorbește mai 
lămurit. 


Zi 
CITIVA 


că bătrânul Așot îmi dădea târcoale, încă de pe când eram 
fată și căuta mereu să-l hotărască pe tata să mă mărite 
după el. Odată îl chemă pe tata la el acasă, își deschise 
înaintea lui casa de bani, în care aurul zăcea grămezi și la 
vederea atâtor bogății tata se zăpăci și aproape că mă 
făgădui  zgripţoroiului. Eu însă m-am împotrivit din 
răsputeri și cum tata mă iubea, se învoi să mă mărit, dar 
nu cu negustorul de lemne, ci cu Ciril, băiat bun, muncitor 
și care-mi era drag. Am făcut nunta, dar se vede că Aşot nu 
renunţase la gândul de a face din mine soţia lui și cred că, 
numai cu acest scop a căutat să-l ademenească pe bărbatul 
meu la jocul de noroc. După cum v-am mai spus, încetul cu 
încetul am pierdut tot ce aveam și astăzi am ajuns 
cerșetori pe drumuri... 

— Înfiorător! exclamă Rimsky, vădit indignat. Fără 
îndoială că ticălosul a jucat fals! 

— N-a jucat fals, ci cu ajutorul Necuratului! răspunse 
femeia, cu ochi strălucitori de mânie. 

— Dacă l-a ajutat Necuratul, atunci el va și veni odată 
să-i ia sufletul! 

— Măcar de l-ar duce odată... și măcar de l-ar fi dus mai 
înainte de a ne fi adus pe noi la sapă de lemn! 

— Nu v-a mai rămas nimic? 

— Nimic!... Casa, în care stau, este a lui Așot... Vaca, pe 
care o mulg, e a lui Așot... Patul, în care dorm, este al lui 
Aşot... Pământul, caii și toate sunt ale lui! 

Femeia începu să plângă din nou. Lacrimile îi curgeau 
șiroaie și cu cât căuta Rimsky s-o liniștească, cu atâta 
plângea mai tare. Trecură câteva minute, până își reveni 
într-atâta, încât să-și poată urma povestirea. 

— lar acum, după ce ne-a câștigat totul, i-a făcut 
bărbatului meu o propunere, pe care numai dracul a putut 
să i-o șoptească! 

— Ce propunere? 

— El știe prea bine, cu ce inimă rea se gândește Ciril la 
averea pierdută și că ar fi în stare de orice nebunie, spre a 
și-o putea recâștiga. De aceea el i-a propus să mai joace 
odată... De data aceasta Așot va juca pe tot ceea cea 
câștigat până acum de la Ciril, iar bărbatul meu... 

— Bărbatul d-tale? 

— Să mă joace pe mine... în schimbul averii! 

Vulturul Morţii se cutremură! 

— Şi bărbatul d-tale s-a învoit? 

— Mi-a spus ciudata propunere, pe care i-a făcut-o Aşot. 
Dacă pierde, va trebui să ne despărțim, iar eu voi fi silită 
să mă mărit cu Așot. 

— Şi s-a învoit? 

— Nu! Nu! 

— Îngrozitor! 

— De atunci au trecut săptămâni și Așot vine în fiecare 
zi, spre a-și înnoi drăceasca lui propunere... Și bietul Ciril 
suferă, se chinuiește!... Ştiu că mă iubește și se cutremură 
la gândul că m-ar putea pierde! Dar ticălosul de Așot vine 
mereu să-l ispitească. Îi amintește mereu de averea 
pierdută și-l ameninţă că, dacă până în două zile nu 
primește propunerea lui, îl dă afară din casă. 

— Dar acesta este un adevărat negustor de carne vie!... 

— N-am mai putut îndura chinurile acestea și decât să 
fiu silită să ajung nevasta lui Așot, mai bine am hotărât să 
mor! 

După aceea femeia tăcu. 

O linişte apăsătoare urmă, linişte întreruptă numai de 
ciripitul păsărilor din pădure. 

— Olga! zise Rimsky, în cele din urmă. Să răspunzi 
sincer la întrebările mele. Spune-mi, vrei să fii fericită? 

Un zâmbet dureros trecu pe fața chipeșei femei. 

— Doamne, cum să nu vreau! 

— Ai vrea să vă recâștigaţi averea pierdută? 

— Ce întrebare! 

— Ai vrea ca bărbatul d-tale să nu mai pună mâna pe 
zaruri, niciodată în viaţa lui? 

— Aș fi cea mai fericită femeie din lume! 

— Ei bine, Olga, află că eu îţi voi da această fericire! 

— Să fie cu putință? exclamă femeia, neîncrezătoare. 

— Totul va fi cu putinţă... dacă vei asculta de mine! 

— Vai, îţi voi urma sfatul în tocmai! 

— Atunci, ascultă-mă! Înainte de toate, trebuie să-mi 
făgăduiești că nu-i vei spune bărbatului d-tale niciun 
cuvânt despre gândul de sinucidere care ţi-a venit și nici 
că te-ai întâlnit cu mine. 

— Nu voi spune nimic! 

— Acum vine lucrul de căpetenie! 

— Care? 

— De îndată ce vei ajunge acasă, îi vei spune bărbatului 
d-tale să primească propunerea făcută de negustorul de 
lemne! 

Olga Bodin tresări, îngrozită. 

— Propunerea de a mă juca pe mine? exclamă ea, 
speriată. 

— Întocmai! 

— Numai aceasta nu-mi cere! imploră femeia, în ai cărei 
ochi lacrimile luciră din nou. 

— Nu mi-ai făgăduit că mă vei asculta? 

— Da... da... însă aceasta... 

— Trebuie să faci și aceasta! 

— Nu... nu pot! 

— Înţelege că trebuie! Îi vei spune lui Ciril să joace 
partida propusă de Așot și dacă va fi să piardă din nou, ești 
gata să te muţi în casa negustorului de lemne! 

— Aceasta ar însemna moartea mea... căci dacă acum nu 
mi-am putut duce gândul la îndeplinire, a doua oară voi ști 
să rânduiesc lucrurile în așa chip, ca nimeni să nu mă mai 
poată împiedica! 

Vulturul Morţii căută s-o mângâie cu vorbe blânde. 

— Nu trebuie să te îngrijești... Te voi scăpa și din 
această mare încurcătură, întocmai după cum te-am scăpat 
din ghearele morţii. Îţi făgăduiesc că chiar dacă Ciril ar 
pierde și de data aceasta, d-ta tot nu vei ajunge să fii 
nevasta lui Așot. Ai încredere în făgăduiala mea? 

Olga Bodin se uită adânc în ochii negri ai Vulturului 
Mortii și apoi răspunse cu hotărâre: 

— Am încredere! 

— Atunci izbânda va fi de partea noastră și tot ceea ce ți- 
am făgăduit se va îndeplini. 

— De-ar da Dumnezeu! 

— Acum, du-te acasă, frumoasă Olga și să faci întocmai 
după cum ţi-am spus eu! 

Cu aceste cuvinte Rimsky își luă rămas bun de la 
nenorocita femeie, iar după câteva clipe trupul lui mlădios 
dispăru în desișul pădurii... 


* * 


La cârciuma din Volno, în seara aceea se adună mai 
multă lume, ca de obicei, deoarece se dusese vestea că 
Ciril Bodin, care de luni de zile juca zaruri ca un nebun, 
urma să-și mai încerce odată norocul cu bătrânul Aşot 
Babadjian, cel care-și vânduse sufletul Necuratului. 

Toate mesele erau ocupate și nimeni nu vorbea de 
altceva decât de jocul de zaruri, care avea să urmeze. 

— E de neînțeles - zicea un ţăran - pe ce mai vrea Ciril să 
joace, când și-a pierdut toată averea. 

— Pe orice ar juca, pierde! zise un altul. La drept 
vorbind, nici nu prea pricep, de ce ne-am mai lăsat mânaţi 
de curiozitate, când știm dinainte că tot Așot va câștiga? 

— Va câștiga, după cum a câștigat mereu, timp de atâtea 
luni. 

— Şi după cum a câștigat toată viaţa lui! 

— Ehei, când ești tovarăș cu Necuratul, nu-i greu să 
câștigi la zaruri! 

— Dar oare să fie adevărat că și-a vândut sufletul 
dracului? întrebă un neîncrezător. 

— Nu încape nicio îndoială. Mi-aduc aminte că-mi 
spunea tata încă, cum că Așot a venit la Volno numai în 
zdrenţe și fără un ban în buzunar... iar astăzi este unul din 
cei mai bogaţi oameni ai ținutului! 

— Așa e! 

— Este cu putinţă așa ceva, fără ajutorul Necuratului? 

— Așot s-a îmbogăţit într-adevăr peste noapte. Eu cred 
că dacă ne-am așeza toţi, dimineaţa, să-i numărăm 
galbenii, nici până la miezul nopţii n-am sfârși cu 
numărătoarea. 

— Dar dacă și-a vândut sufletul Necuratului, acesta va și 
veni într-o bună zi, să-și ceară răsplata! 

Așa vorbeau ţăranii în cârciuma din Volno, golind pahar 
după pahar. 

Deodată ușa se deschise larg și în pragul ei se ivi unul 
din eroii acelei seri, Ciril Bodin. 

Toate privirile se îndreptară asupra nefericitului ţăran, 
despre care satul vorbise atâta în timpul din urmă. 

Ciril era încă foarte tânăr, voinic, cu mușchi ca de oţel și 
chipeș la înfățișare, afară de aceasta avea o fire blândă și 
un suflet de aur. 

Dar întâmplările ultimelor săptămâni nu trecură fără a 
lăsa urme pe înfățișarea lui. 

În jurul tâmplelor se iviseră câteva fire de par argintiu, 
faţa îi era întunecată, ochii pierduţi în orbite și înconjurați 
de cearcăne vinete. De unde mai înainte era vesel și 
vorbăreţ, acum nu rostea un cuvânt, iar dacă cineva îi 
vorbea, se uita ţintă înaintea sa și, sau nu răspundea deloc, 
sau spunea ceva ce n-avea nicio legătură cu întrebarea 
pusă. 

După ce intră în cârciumă, se așeză la masa hotărâtă 
pentru joc, ceru să i se aducă vin și dintr-o înghiţitură și 
goli cel dintâi pahar. N 

Apoi rămase dus pe gânduri. Işi amintise de cele 
petrecute cu câteva ceasuri mai înainte între el și Olga. 

El umbla năuc prin curte, gândindu-se că cele două zile, 
pe care Așot i le mai dăduse, pentru cea din urmă oară, se 
scurgeau în seara aceea și apoi va fi silit să-și părăsească 
gospodăria și să plece, împreună cu Olga, să lucreze cu 
ziua, pe la oamenii din sat, el care până cu câteva 
săptămâni mai înainte fusese socotit ca unul din oamenii 
cei mai cu stare din Volno. 

Pe când umbla așa, fără rost, prin curte, veni acasă și 
Olga, care văzându-și bărbatul atât de abătut, se lipi de el 
și căută să-l îmbărbăteze: 

— Nu mai fi amărât, Cirile! Eu sunt supărată că ai 
pierdut totul, numai să mă iubești și de-acum înainte... 
Dragostea ta îmi va da puterea de a îndura și sărăcia... 
Vom munci cot la cot și poate că cu timpul vom recâștiga 
ceea ce am pierdut. 

Ciril își încleștă pumnii și un oftat adânc îi ieși din piept. 

— Acum când am pierdut totul... nu mai am niciun chef 
de viaţă! 

— Ciril, nu vorbi astfel! 

— Un singur mijloc ar mai fi, să pot recâștiga ceea ce am 
pierdut... Dacă aș izbuti, aș putea fi fericit din nou! 

— Te gândești la propunerea lui Aşot? 

— La ea! răspunse Ciril, dar nu îndrăzni să se uite în 
ochii soţiei sale. 

Degetele Olgăi alunecară peste fruntea întunecată a 
tânărului ţăran. 

— Bine, Ciril! Nu vreau să poţi spune că, n-am fost gata 
să aduc orice jertfă, pentru recâștigarea fericirii noastre. 
Mă învoiesc să primești propunerea armeanului... 

Ciril nu-și credea urechilor. 

— Cum ai spus, Olga? 

— Mă învoiesc! Joacă-mă pe mine, în schimbul întregii 
averi, pe care ţi-a câștigat-o bătrânul Aşot. Poate că de 
data aceasta vei avea mai mult noroc! 

— Olga, Olga, ce s-a întâmplat cu tine? Până astăzi nici 
nu voiai să auzi de așa ceva! 

— Nu cerceta să afli, ce m-a împins la această hotărâre! 

Dacă tu ești gata să-mi lași soarta la toanele 
învârtiturilor unor zaruri, atunci nu-mi mai rămâne altceva 
de făcut, decât să mă învoiesc! 

— Olga, Olga, nu-mi face imputări! Ştii prea bine cât de 
mult de iubesc, dar tot atât de bine știi și că n-am altceva 
de ales... Eu sunt asemenea nenorocitului, care căzând 
într-un lac, se agaţă și de un fir de pai, în nădejdea că va 
putea scăpa. 

— Bine, Ciril! 

— Vei vedea Olga, că vom fi fericiţi! Nu se poate ca 
nenorocul să ne urmărească cu atâta încăpățânare... De 
data aceasta pornesc la joc cu multă încredere și mă voi 
ruga lui Dumnezeu tot timpul să mă ajute. Numai astăzi, 
numai de data aceasta să fie norocul de partea mea și jur 
că niciodată nu voi mai pune mâna pe zaruri și voi fi iarăși 
un om de treabă și muncitor. 

— Bine, Ciril... și eu mă voi ruga lui Dumnezeu ca totul 
să se întâmple, după cum vrei tu! 

Ciril Bodin căzu în genunchi în fața soţiei sale și 
sărutându-i poalele fustei, îi mulțumi din tot sufletul: 

— Îţi mulţumesc Olga că ai știut să fii atât de sfântă, 
încât să nu te sfiești de a pune în joc totul, pentru 
recâștigarea fericirii noastre. 

— Dar dacă mă pierzi? întrebă femeia. 

Întrebarea aceasta îl făcu pe Ciril să se cutremure. 

— Dacă te pierd... n-aş putea supravieţui pierderii tale! 
„.. Dar nu, nu... aceasta nu se poate întâmpla! La jocul cel 
mare din seara aceasta, vreau să câștig și vei vedea, Olga 
mea, că voi câștiga! 

După această convorbire, pe care o avu cu soţia sa, Ciril 
Bodin se duse îndată la bătrânul Așot, căruia îi aduse la 
cunoștință vestea cea mare. 

— Bătrâne Aşot - îi zise el, negustorului de lemne - am 
venit să-ţi spun că sunt hotărât să-mi mai încerc norocul 
înc-odată. 

Armeanul se uită mirat la gospodarul căruia îi câștigase 
toată averea. 

— Așa după cum ţi-am propus eu? 

— Așa! răspunse Ciril Bodin. Tu vei pune în joc tot ceea 
ce ai câștigat de la mine, iar eu îmi voi pune... nevasta! 

Ochii lui Așot străluceau de bucurie. 

— Dar femeia s-a învoit? 

— Învoit! zise scurt, tânărul ţăran. 

— Atunci suntem înţeleși, prietene Ciril! Să fii deseară la 
cârciumă, unde vom mai încerca odată să vedem de partea 
cui este norocul! 

— Voi fi! 

Și Ciril Bodin se și prezentă la locul întâlnirii. 


Acum, că intrase în cârciuma satului și şedea în “faţa 
paharului de vin golit, îi revenea în minte toate cele 
petrecute în după amiaza acelei zile. Şi din atmosfera 
aceea de fum și de duhoare de alcool, se desprindea chipul 
femeii iubite, chipul ei plâns și îngrijorat din pricină că 
soarta ei atârna acum numai de toanele învârtiturilor unor 
zaruri. 

Cârciumarul cu părul roșu îi dădea târcoale, ca și când 
de-abia ar fi așteptat prilejul de a intra în vorbă cu el. Într- 
un târziu Ciril îl și întrebă: 

— Așot n-a fost încă pe aici? 

— Încă nu, dar trebuie să vie! 

— Bine! 

Acest răspuns scurt al tânărului gospodar îi tăie 
cârciumarului pofta de a mai căuta să-l descoase. 

Ciril căzu iar pe gânduri și nu-și ridică tresărind capul, 
decât numai când auzi scârțăitul ușii. A 

Credea că sosește potrivnicul său. În locul lui însă, 
intrară în cârciumă doi lăutari, din aceia, care umblă din 
sat în sat. 

Lăutarii aceștia aveau o înfățișare foarte ciudată. Unul 
din ei era înalt, voinic, purta o scurteică numai petece, pe 
cap o pălărie găurită și în mâna stângă ţinea o cobză, iar în 
dreapta un toiag de drumeţ. 

Celălalt, tot atât de jerpelit ca și tovarășul său, avea la 
subţioară o trâmbiță, mult mai bătrână de cât el însuși. 

Amândoi dădură bună seara, după cum se cuvine, mai 
ales că, văzând cârciuma plină, se gândeau la bunul câștig, 
pe care-l vor avea în seara aceea. 

Fără să stea mult pe gânduri ei se retraseră într-un colţ, 
unde intonară în grabă un vechi cântec rusesc, care, oricât 
de fals ieșea din sunetele cobzei și pâlnia anticei trâmbiţe, 
totuși, părea să fie pe placul ţăranilor, care petreceau de 
minune, făcând haz, nu atât de muzică, cât de înfățișarea 
caraghioasă a celor doi lăutari. 

Văzând că ţăranii petrec, cârciumarul nu-i dădu afară, 
ba le mai și puse în faţă o sticlă cu rachiu. 

Avea și pentru ce, căci acum paharele se ciocneau tot 
mai des și mulțumită muzicii, cârciumarul nu mai prididea 
să-și servească oaspeţii. 

Lăutarii cântau de zor și cheful era în toi, când ușa se 
deschise din nou și în pragul ei se ivi acela pe care-l 
așteptau toţi cu atâta nerăbdare. 

Bătrânul Așot Babadjian. 

El mergea cu capul ridicat și îngâmfat ca un păun, ca și 
când ar fi simţit înfrigurarea cu care era așteptat. Se 
îndreptă cu pașii măsuraţi spre masa potrivnicului său și-i 
zise: 

— Ai venit, Cirile? 

— După cum vezi! Am obiceiul de a-mi ţine cuvântul, 
aceasta o știi prea bine. Te aștept de mult. 

— Așadar ești gata să începem jocul? 

— Cu acest scop am venit aici! 

Bătrânul Așot porunci să se aducă vin. 

— Din cel mai bun! îi mai strigă cârciumarului. Astăzi 
sunt în toane bune! 

— Eşti atât de sigur că norocul îţi va surâde din nou? 

— Dacă mi-a fost credincios până acum, de ce m-ar 
părăsi tocmai astăzi... astăzi, când joc pentru o adevărată 
comoară! zise armeanul cu îngâmfare, vorbele lui lovindu-l 
pe bietul Ciril, ca tot atâtea lovituri de cuţit. 

Ţăranii de la masa vecină începură să șopocăiască. 

— Vedeţi, dacă n-ar fi Necuratul cu el, ar îndrăzni el să 
se fălească atâta cu norocul lui? 

Cârciumarul aduse vinul și întrebă, înclinându-se, umil: 

— Să aduc și zarurile? 

În locul armeanului răspunse Ciril: 

P Adu-le! 

În vreme ce cârciumarul se duse după zaruri, unul din 
lăutari, recunoscând în Așot pe bogatul negustor de lemne, 
se apropie de el, cu pălăria întinsă. 

Aşot se uita mândru la lăutar, măsurându-l dispreţuitor, 
din creștet până în tălpi și se răsti la hangiu: 

— La ce naiba ai lăsat să intre aici asemenea cerșetori? 

— Tătucă, nu suntem cerșetori, ci lăutari, care ne 
câștigăm pâinea cinstit! răspunse unul din lăutari, cu glas 
implorător. 

— Şi nu cumva doriţi să vă îmbogăţesc eu? 

— Nu dorim așa ceva, tătucă, ci te rugăm doar să-ţi faci 
pomană cu noi, căci la tine nu se simte, dacă te desparti de 
câteva copeici! 

— Căraţi-vă dinaintea ochilor mei, lua-v-ar dracul să vă 
ia! se răsti armeanul. 

— Dracul! exclamă deodată, lăutarul. Nu-i aminti numele 
prea mult, căci te pomenești că vine! 

— Ce tot îndrugi aici? întrebă bătrânul Aşot, foarte 
neplăcut impresionat, deoarece lui nu-i plăcea sa se 
vorbească de dracul în faţa lui. 

— Nu spun, decât ceea ce am văzut! 


844 


— Ce ai văzut? 

— Ne-am întâlnit cu el! 

— Ce spui omule? 

— Spun că ne-am întâlnit cu el, în drum spre Volno și ne- 
a anunţat că vine aici, în satul acesta, fiindcă are o veche 
socoteală de descurcat! 

Toţi cei din cârciumă ascultară cuvintele lăutarului cu 
multă luare aminte și toată lumea se gândea că dracul nu 
putea să aibă altă răfuială, în satul acela, decât numai cu 
Aşot  Babadjian. Toate privirile se îndreptară spre 
negustorul de lemne, care nu-și mai găsea locul pe scaun și 
care, după ce goli un pahar de vin, spre a se mai liniști, se 
întoarse spre Ciril, nemaiînvrednicindu-l pe lăutar de 
vreun răspuns: 

— Ce zici, Cirile, putem începe jocul? 

— Sunt gata! 

— N-ai uitat înţelegerea noastră: dacă tu dai numărul cel 
mai mare, atunci va fi din nou al tău, tot ceea ce am 
câștigat de la tine. Dacă însă numărul cel mai mare va fi al 
meu, atunci o vei aduce pe nevastă-ta la mine, încă în 
noaptea aceasta! Așa este? 

— Așa! 

Ţăranii își părăsiră locurile și veniră toţi, împreună cu 
cei doi lăutari, spre a se așeza în jurul mesei jucătorilor. 

Cele două zaruri zăceau pe masă, în apropierea 
paharului, iar cei doi potrivnici se uitau cu încordare unul 
la altul. 

In jurul lor se auzea un murmur, care creștea și 
lâncezea, întocmai ca vuietul unor valuri nevăzute, toată 
lumea însă era de partea lui Ciril, căci nimeni nu-l putea 
suferi pe zgârcitul negustor de lemne. 

— Bagă de seamă, Cirile! 

— Scutură zarurile bine! 

Un ţăran bătrân își așeză mâna pe umărul tânărului 
gospodar și-i zise, îmbărbătându-l: 

— Măi Cirile, astăzi norocul va fi cu tine! Până acum ai 
pierdut mereu, nu se poate să fi tu tocmai cu atâta ghinion! 
Sunt pe deplin încredinţat că astăzi vei câștiga... 

— Ar câștiga, dacă nu și-ar vâri dracul coada! se auzi 
atunci, o voce uscată, din mijlocul țăranilor. 

Așot sari de pe scaun, ca mușcat de șarpe, și își îndreptă 
privirile în spre locul de unde venise glasul acesta. 
Armeanul văzu în faţa sa pe jerpelitul lăutar, în jurul 
buzelor căruia era întipărit un zâmbet batjocoritor. 

— Măi, târâie-drumuri - urlă negustorul înfuriat - tu n-ai 
niciun drept să te amesteci în treburile noastre! Dacă mai 
rostești vreun cuvânt, pun să te dea afară! 

Dar lăutarul răspunse netulburat: 

— Eu, tătucă, n-am scos nicio singură vorbă! Îţi închipui, 
numai... 

Așot îl mai privi ţintă, câtva timp, dar lăutarul nici nu 
clinti sub aceste priviri cercetătoare. Negustorul de lemne 
se întoarse apoi din nou spre Ciril: 

— Să începem! 

— Sunt gata! 

— Dă tu, întâi! 

Ciril se învoi și puse mâna pe zaruri și pe pahar. 

Toate privirile erau îndreptate asupra lui, murmurul 
gălăgios de mai înainte amuţise și sătenii așteptau cu 
nerăbdare să vadă dacă ghinionul îl va urmări pe bietul 
gospodar și de data aceasta, sau norocul se va mai 
întoarce și în spre el. 

Ciril se trudi să rămână liniștit și nu se lăsă tulburat nici 
chiar de zâmbetul batjocoritor cu care Așot îi urmărea 
fiecare mișcare. Zâmbetul acesta parcă voia să spună că, 
jocul este rânduit de mai înainte și că norocul va fi de 
partea armeanului și în seara aceea. Dar Ciril își spunea 
că, Dumnezeu nu-l va putea părăsi până într-atâta, încât 
să-i ia, până chiar și pe Olga, care îi era atât de dragă și în 
ochii lui strălucitori se putea citi o dorință nebună de a 
câștiga... 

Ciril luă cele două zaruri și le băgă în pahar. Apoi astupă 
gura paharului cu mâna și-l scutură. Zarurile se izbeau 
zgomotos de pereţii paharului și privirile căpătară o lucire 
de și mai mare înfrigurare. Deodată Ciril răsturnă paharul 
cu gura în jos. Mulțimea nu-și mai putu stăpâni 
curiozitatea. Toate capetele se aplecară peste masă și 
întrebările zburau din gură în gură: 

— Cât? 

— E mare numărul? 

— A câștigat? 

La această ultimă întrebare, fără îndoială că Ciril ar fi 
fost cel mai nerăbdător să capete un răspuns. Dar 
enervarea îl cuprinse cu atâta putere... încât cu toată 
înfrigurarea ce-l stăpânea, el nu se simti în stare să ridice 
paharul, de teamă ca zarurile să nu arate un număr atât de 
mic, încât izbânda lui Așot să para neîndoielnică și el să fie 
silit să renunţe la toate: la avere, la soţie, la viaţă! 

Înfăţișarea lui Aşot nu se schimbase de loc. Același 
zâmbet ironic în jurul buzelor, aceeași expresie de 
siguranţă de sine și de câștig, în trăsăturile sale. 

Parcă nici nu i-ar fi trecut prin minte că s-ar putea 
întâmpla ca și Ciril să câștige, odată. 

— Ei, ridică mâna odată, să vedem cât ai? zise Așot, în 
cele din urmă. 

Ciril ridică paharul încet și curiozitatea mulţimii fu 
satisfăcută. 

Ciril nici nu îndrăznea să se uite la zaruri. Din chiotele 
de bucurie ale sătenilor însă, el bănui că, de data aceasta 
norocul tot se mai întorsese și în spre el. 

— Bravo, Ciril! 

— Să trăieşti, băiete! 

— Ai câștigat, Ciril! 

Strigătele acestea veneau din toate părțile. 

De-abia acum îndrăzni Ciril să-și arunce privirile pe 
masă, unde cele două cuburi zăceau unul lângă altul. 

Tânărul gospodar se uita, se uita mereu și nu-i venea să- 
și creadă ochilor. 

— Nu te mai minuna atâta, Cirile - îi zise un bătrân - căci 
ai câștigat! Se vede că nu erai obișnuit să câștigi la zaruri 
de aceea ești așa de aiurit! 

Privirile lui Ciril păreau lipite de partea de deasupra 
celor două zaruri. 

Pe fiecare latură de deasupra erau câte opt puncte, așa 
că Ciril dăduse numărul cel mai mare: șaisprezece! 

— Șaisprezece! îngână și Ciril, ca un vis, și un fior de 
bucurie îi mângâie inima. 

Aceasta însemna că totul este al lui din nou, casa 
pământul, grădina, caii, vacile, toată, toată gospodăria și... 
și... ceea ce-l făcea fericit mai ales, aceasta însemna că n-o 
va pierde nici pe Olga, pe care o iubea mai mult decât 
orice pe lume și care îi dăduse și putinţa de a-și recâștiga 
averea pierdută, învoindu-se la această nouă încercare de 
noroc, ce putea să însemneze pieirea ei. 

El se uită triumfător la Aşot. 

Bătrânul și burtosul negustor de lemne ședea pe scaun 
și acum, întocmai ca și mai înainte. El nu era impresionat 
de gălăgia ce izbucnise în jurul său și nici de bucuria ce 
era întipărită pe faţa fiecăruia, după această izbândă a lui 
Ciril, izbândă ce părea să fie neîndoielnică. El ședea pe 
scaun liniștit, cu același zâmbet batjocoritor în jurul 
buzelor și aștepta răbdător, ca gălăgia să mai scadă, spre a 
putea arunca zarurile și el. 

Dar pentru lumea din cârciumă aruncarea lui de zaruri 
nu mai avea nicio însemnătate, fiindcă nimeni nu se mai 
îndoia de izbânda lui Ciril. 

— Dă-i drumul, Aşot, - îi strigă un flăcău mai guraliv - e 
rândul tău acum! 

— Încearcă să-l ajungi! adăugă un altul. 

— Te pomenești că dai și tu șaisprezece! zise un al 
treilea. 

— Asta nu poate s-o facă decât numai unul care s-a 
născut în noaptea de Crăciun! spuse și un bătrân. 

— ...sau cine e tovarăș cu dracul! se auzi apoi o voce 
sonoră, ce venea din nou din spre partea unde stătea 
lăutarul. 

Așot sări de pe scaun, furios. 

— Cine a spus asta? urlă el. 

Dar nimeni nu răspunse. 

Burtosul negustor de lemne devenise palid ca ceara, 
ochii lui alunecau ameninţători pe chipurile celor din jurul 
său, iar când văzu că nimeni nu vrea să-și ia răspunderea 
îndrăzneţelor cuvinte, se așeză pe scaun din nou și luă 
zarurile în mână. 

— Hai, Aşot, aruncă barurile! zise atunci și Ciril, 
uitându-se triumfător la potrivnicul său. 

Așot scutură paharul de câteva ori, îl întoarse cu gura pe 
masă, îl ridică apoi iute și atunci... 

Ochii tuturor celor din jurul său se căscară să iasă din 
orbite, pe faţa tuturor se putea citi o uimire ce nu mai 
cunoștea margini, iar bucuria și mulțumirea lui Ciril se 
transformă într-o teamă și o neliniște înspăimântătoare. 

Numai bătrânul Așot râdea triumfător: 

— Am dat șaisprezece! 

Într-adevăr, cele două zaruri zăceau pe masă din nou cu 
părţile pe care erau desenate câte opt puncte. 

Așadar bătrânul armean săvârșise, ceea ce tuturor li se 
păruse cu neputinţă și pusese la îndoială din nou, izbânda 
finală a lui Ciril. 

Dar după această întâmplare, chiar și aceia dintre 
săteni, care pană atunci nu voiseră să creadă în legătura 
armeanului cu puterile întunerecului, nu se mai îndoiau 
acum de faptul că, Așot își vânduse sufletul dracului. Căci 
așa ceva nu putea să facă, decât într-adevăr numai un om 
ajutat de puteri nevăzute. 

Chipul lui Ciril se întunecase iarăși. Pe cât de mare îi 
fusese bucuria până cu o clipă mai înainte, pe atât de 

nemărginită era durerea sufletului său acum, când Așot 
dăduse același număr ca și el. 

Ce se va întâmpla de-aci încolo? 

Până acum credea cu tărie în izbândă, acum însă își 
pierduse cu desăvârșire orice încredere în steaua sa cea 
bună. 

I se părea că, tot ceea ce crezuse cu o clipă mai înainte 
că este al său, îi alunecă din mână, spre a se strecura în 
buzunarul hrăpăreţului armean. 

Glasul lui Așot îl trezi din buimăceala care pusese 
stăpânire pe el: 

— Așa-i Cirile că... la așa ceva nu prea te așteptai? 

— Dracul ţi-a venit în ajutor! mormăi Ciril, privindu-l 
întunecat. 

Chipul Olgăi, acest chip atât de drag, care părea plâns și 
îndurerat, se ivi din nou înaintea ochilor săi, spre a se 
îndepărta apoi tot mai mult de el. 

— Puțin îmi pasă cine m-a ajutat! Mă bucur însă că am 
dat șaisprezece! răspunse armeanul, trăgând cu mulțumire 
o dușcă din pahar. 

După aceea Așot se adresă din nou lui Ciril: 

— Dacă vrei s-o luăm de la cap, spune-mi! 

— Firește că vreau! 

— Atunci, dă! Uite zarurile! 

Ciril își îndreptă gândurile spre Dumnezeu, rugându-l să- 
| mai ajute odată și în urmă se repetă scenă de mai înainte: 
luă zarurile, le băgă în pahar, le scutură bine, ca vreo 
jumătate de minut, apoi răsturnă paharul pe masă și se 
uită cu ochi lacomi la rezultat. 

Un murmur de uimire trecu din nou prin mulţime și ochii 
lui Ciril începură să strălucească iarăși de bucurie. 

Pe unul din zaruri se puteau citi opt, pe celălalt șapte 
puncte. 

— Cincisprezece! 

Așadar, față de numărul cel mai mare de puncte ce 
putea fi atins, Ciril nu dădu, decât numai cu un punct mai 
puţin. 

— Ajunge și atâta, spre a câștiga! spuneau sătenii în 
spatele lui. 

— Așot nu va putea să dea cincisprezece! 

— ...dacă dracul nu-l va ajuta din nou! 

Cuvintele acestea fură rostite de aceeaşi voce 
misterioasă de mai înainte și în zadar fu orice cercetare, 
nu se putea stabili nici de data aceasta, cine le rostise... 

Aşot renunțase de a mai afla, de unde veneau aceste 
întreruperi, care îi dădeau fiori de groază. 

De aceea, el întinse mâna după zaruri, cu o liniște 
uluitoare și se pregătea să se lupte din nou cu norocul lui 
Ciril Bodin. 

Zarurile se rostogoliră în pahar, apoi cu o mișcare iute, 
ele fură răsturnate pe masă și... 

— Şaisprezece! urlă o voce răgușită, deznădăjduită. 

Era vocea lui Ciril Bodin. 

— Şaisprezece! zise triumfător și Aşot Babadjian, privind 
dispreţuitor la oamenii din jurul său, care rămaseră năuciţi 
în faţa acestui noroc, asemenea căruia ei nu mai văzuseră 
niciodată. 

Ciril Bodin era de nerecunoscut. Tânărul gospodar ședea 
acolo, cu faţa descompusă de durere, cu părul vâlvoi, 
năucit cu totul de această întâmplare neașteptată. 

— Cincisprezece... șaisprezece... 

Punctele albe ale cuburilor dănțuiau ameninţător 
înaintea ochilor săi și în urechi îi uruia zgomotul făcut de 
izbirea zarurilor de pereţii paharului! 

— Am pierdut totul! îngână el, nespus de dureros, 
gândindu-se că prin acest joc își pierduse pentru totdeauna 
nu numai averea, dar și... nevasta. 

Cum să se ducă el acasă? Cum să-i spună bunei sale soții 
că, din clipa aceea el nu mai avea dreptul s-o socotească 
drept nevasta lui? 

— Așadar, Cirile, recunoști că ai pierdut și de data 
aceasta? 

Ciril Bodin, dădu din cap. 

— Şi-ți cunoşti datoria? 

— Mă voi ţine de cuvânt! 

— Acum ne apropiem de miezul nopţii! Nu vreau să spui 
că sunt un om nemilos, de aceea, îţi mai dăruiesc noaptea 
aceasta! Mâine dimineaţă însă, te aștept, împreună cu... 
câștigul ce mi se cuvine! 

— Voi veni, Așot! 

Cu aceste cuvinte Ciril ieși din cârciumă, împleticindu-se 
și porni spre casă. 

Acum, pe când mergea spre casă, care nu mai era casa 
lui - la soţia care nici ea nu mai era soţia lui, durerea îl 
copleși și mai nemilos. 

Cum să-i spună și ce va urma apoi? Nu, el nu mai putea 
îndura o asemenea viaţă. 


* * 


Bătrânul Așot mai rămase câtva timp la cârciumă, spre a 
se desfăta la vederea chipurilor nedumerite ale sătenilor. 

Ţăranii se uitau la el cu o adevărată groază, căci acum 
nimeni nu se mai îndoia că avea în fața sa un om care-și 
vânduse sufletul diavolului. 

Așot golea pahar după pahar și veselia lui devenea tot 
mai gălăgioasă. Avea omul pentru ce să fie cu chef, căci 
mâine urma să fie a lui cea mai frumoasa femeie din Volno, 
aceea după care-și ascuţea el dinţii de ani de zile și pe care 
de mult dorea s-o strângă în braţe. 

Acum, avea i să-i fie îndeplinită și această dorinţă. Olga 
va fi lui și gândul acesta îi umplea de bucurie sufletu-i 
negru! 

Cu vreun sfert de ceas înainte de miezul nopţii se ridică 
și porni spre casă. Strada era pustie și în tot satul nu se 
vedea lumină decât numai la cârciumă. 

Pe drum burtosul Aşot nu se gândi, decât numai la Olga, 
care va aduce puţină adiere de primăvară în casa lui, până 
atunci atât de mohorâtă. În casa cea mai frumoasă din sat 
se va muta cea mai frumoasă femeie a satului. 

Într-adevăr, casa lui Așot era cea mai frumoasă din 
împrejurimi. Ridicând-o, el n-a cruțat banii, căci ca toţi 
zgârciţii, era îngâmfat și voia ca sătenii să se uite cu jind 
când vor trece pe lângă casa lui. Și bătrânul zgârie-brânză 
locuia singur în casa aceasta, slujit doar de o servitoare 
mută și hodorogită, pe care o ţinea, spre a-i face curat și 
spre a-i pregăti de mâncare. 

Ajungând acasă, Așot își scoase cheia din buzunar, căci 
era fricos și nu se mulțumise numai cu zăbrelele de fier de 
la fereastră, ci își ţinea și poarta încuiată, zi și noapte... 

Vârâse tocmai cheia în broască, când deodată se 
cutremură în urma unei întâmplări neprevăzute. 

Din dosul unui copac se ivi o umbră, care se îndreptă 
spre el. 

Aşot se uită mirat la necunoscutul, care se ivise atât de 
neașteptat. 

Vru să strige, dar spaima îl strângea de gât și nu putu 
decât să îngâne: 

— Cine ești? 

Străinul era un bărbat înalt și voinic. Pe cap purta o 
glugă, iar pe umeri o mantie lungă și neagră. Mantia 
aceasta, pe care până atunci o ţinuse în dreptul feţei, o 
dădu la o parte și atunci ieșiră la iveală ochii lui negri, 
strălucitori, mustaţa-i subţire, cu vârfurile ridicate în sus și 
barba-i ascuţită, ca de tap. 

Parcă era dracul. 

Zărind chipul acesta, Așot era gata să leșine. 

— Cine ești? îngână el din nou. 

Străinul răspunse cu vocea, lui uscată, parcă ar fi fost 
aceeași voce misterioasă... care vorbise și la cârciumă, în 
timpul jocului de zaruri: 

— Am venit din meleaguri îndepărtate și vreau să 
vorbesc cu tine! 

— Acum? Noaptea? 

— Nădăjduiesc că nu-mi vei refuza ospitalitatea? 

Cu aceste cuvinte străinul luă cheia din mâna 
tremurândă a lui Așot, descuie poarta el însuși, și-l pofti pe 
armean să intre. Bătrânul se supuse, fără a îndrăzni să se 
împotrivească. 

Burtosul negustor de lemne se înspăimântase într-atâta, 
încât mergând pe trepte în sus, gemea, ca și când ar fi fost 
pus să tragă la jug. El se oprea mereu spre a se mai odihni, 
dar străinul îl zorea necontenit: 

— Să mergem, să mergem, căci n-am vreme de pierdut... 
În noaptea aceasta trebuie să mai dau o raită și prin 
Spania! 

Aşot rămase cu gura căscată de uimire. 

— În Spania?... De la Volno până în Spania, încă în 
noaptea aceasta?... Dar drumul acesta ţine luni de zilei 

— La mine merge mult mai repede! răspunse misteriosul 
străin. 

Între timp ajunseră în casă, unde Așot aprinse lumina și 
apoi se întoarse din nou în spre necunoscut: 

— Dar la urma urmelor, cine ești tu? 

Străinul se uită mirat la Așot. 

— Nu mă cunoști? 

— De unde să te cunosc? 

— Mă mir grozav, căci doar am făcut destule afaceri 
împreună! 

— Noi? 

— Noi! De ani de zile! 

— De ani de zile? 

— Intocmai și acum am venit să ne socotim! 

— Nu te-am văzut niciodată! îngână speriat, burtosul 
negustor de lemne. Ș 

— Se poate să nu mă fi văzut! În schimb nu se poate să 
nu știi de câte ori ţi-am venit în ajutor! Intotdeauna, când 
m-ai chemat cu vorba, sau chiar și numai în gând eu am 
venit! 

— Tu? 

Atunci străinul își aruncă mantia de pe umeri și în faţa 
lui Așot se ivi o făptură învăluită într-un tricou negru, lipit 
de trup. 

— Dracul! exclamă armeanul, gâfâind. 

Misteriosul străin zâmbi. 

— Așa este! Dracul!... M-ai chemai și am venit. 

Bătrânul Așot era gata să leșine de uimire. 

— Cum... cum ai ajuns aici? gemu el, înspăimântat de 
moarte. 

— Hipp, hopp, să fiu acolo unde vreau. Vreau să fiu la 
Volno!... Și fiindcă m-ai chemat, am venit! 

— Eu te-am chemat? 

— Întocmai! 

— Când? 

— Dorinţa aceasta îţi tremura în gând. M-ai chemat, 
fiindcă aveai nevoie de mine la marele joc de zaruri, pe 
care l-ai avut în seara aceasta, cu Ciril Bodin. 

Așot păli. 

— Vezi că așa este?... Cum îţi închipui că ai fi avut de 
două ori, una după alta, șaisprezece, dacă nu mă 
amestecam eu în joc, spre a întoarce zarurile, cu mâinile 
mele nevăzute, cu faţa cu opt puncte în sus? 

Bătrânul negustor de lemne se cutremură din creștet 
până în tălpi. 

— Da... da... Așadar... tu ai fost... 

— Eu! Mie trebuie să-mi mulțumești această izbândă. 

— Și acum... acum ce vrei? 

— Am venit să ne socotim! 

— Nu te înţeleg! Vorbește mai lămurit! 

— Am venit să-ţi cer să te ţii de învoială! 

— Ce învoială? 

— Invoiala pe care am legat-o pe vremuri! 

— Nu înţeleg... Nu înţeleg nimic! 

— Nu-ţi aduci aminte că ţi-ai vândut sufletul... 

— Sufletul? urlă Așot, ca din gură de șarpe. 

— Da. De aceea te-ai ridicat în rândul oamenilor bogaţi! 
De aceea a curs aurul spre tine, de aceea ai izbutit în tot 
ceea ce ai făcut! Eu m-am ţinut de învoială, veșnic am fost 
lângă tine, te-am ajutat în clipele cele mai critice, ţi-am dat 
bani, bogăţie, bună stare și în decursul atâtor ani de zile, 
nu te-am tulburat niciodată... Te-am lăsat să trăieşti 
liniștit, te-am lăsat să te bucuri de plăcerile vieţii, fiindcă 
odată tot trebuia să vină vremea, când urma să te desparti 
de viaţă... Acum sunt aici! 

Sudoarea se adunase broboane pe fruntea bătrânului 
Aşot. El se uita îngrozit la nocturnul său vizitator, credea 
că toate acestea nu sunt decât vis și aștepta să se 

trezească la realitate din această nălucire 
înspăimântătoare. 

Dar această deșteptare liniștitoare nu voia să vină de loc 
și în locul ei se auzi din nou glasul diavolului. 

Rece!... Tăios!... Neîndurător... 

— Eşti gata de drum? i-am spus că astăzi trebuie să 
mai fac un drum lung și n-am vreme de pierdut. 

— Cum, trebuie să mor? exclamă Așot, îngrozit. 

Misteriosul străin dădu din cap. 

— Fii îndurător! se rugă armeanul. 

— Nu se poate! 

— Ai milă, nu mă lua încă! 

— Nu se poate! Am nevoie de sufletul tău, pe care mi l-ai 
vândut. Învoiala noastră este lămurită: trebuie să plătești! 

— Îndurare! 

— i-am spus că totul este în zadar! 

— Mai dă-mi măcar un an! 

— Nicio zi! 

— O jumătate de an! 

— Nimic! 

— O lună! 

— Nu se poate! 

— O săptămână! 

— Nu! 

— Dă-mi o zi! 

— Nu-ţi dau! 

— Mâine dimineaţă, vine nevasta lui Ciril Bodin, pe care 
am câștigat-o! 

— Mâine dimineaţă eu voi fi departe, iar tu... vei fi mort! 


Bătrânul Aşot căzu în genunchi în fața diavolului și așa 
se rugă, dar dracul rămase neînduplecat. 

— Până acum ai avut vreme deetan să mae Jek ce nu 
te-ai folosit de ea? Ai trecut de șaizeci de ani, așa că, orice 
ai vrea să-mi spui, ai avut nenumărate prilejuri să profiţi 
de viaţă. Cine te-a pus să fii zgârcit? Cât timp ai trăit nu te- 
ai gândit decât să îngrămădești ban peste ban, ai fost 
zgârcit, nemilos, cu inimă de piatră... Gândește-te puţin, ce 
bine ai fi putut trăi. 

Bătrânul Așot se tăvălea pe jos deznădăjduit. 

— Recunosc că am greșit, tocmai de aceea, dă-mi putinţa 
să-mi repar greșeala și să profit de frumuseţea vieţii! 

— Acum e prea târziu! răspunse diavolul, rece. Trebuia 
să te gândești mai de vreme! 

— Îndurare! 

Misteriosul vizitator scoase din mantie un sul de hârtie, 
făcu rost de călimară și de toc și le așeză înaintea lui Așot. 

— Scrie-ţi testamentul și nu mă mai face să-mi pierd 
vremea, căci sunt așteptat în Spania! 

— Ce să scriu? gemu Așot. 

— N-ai avere? Ai adunat îndeajuns în decursul vieţii! 
Trebuie să hotărăști asupra întrebuinţării ce se vor da 
acestor bani! 

— Da, am bani! Foarte mulţi și... i-aș jertfi pe toţi, dacă 
m-ai lăsa în viaţă! 

— E prea târziu! De la mine nu-ţi poţi răscumpăra 
sufletul pentru bani! 

— Îndură-te de mine!... Aproape tot pământul, care se 
întinde în jurul Volno-ului este al meu. Cea mai frumoasă 
casă din sat este a mea și dulapul acesta e plin cu aur, o 
avere nebănuită, cu care se pot cumpăra sate întregi... și 
înţelege că-ți dau înapoi, toate acestea, numai viața să mi-o 
lași! 

— Vrei să ne tocmim? 

— Ajută-mă! 

Diavolul rămase câteva clipe pe gânduri. 

— Bine, fie! zise el, apoi. Tu ești singurul om care a 
izbutit să mă înduplece cu rugăminţile sale! Îţi voi lua tot, 
pământul, casa, banii! Nu-ţi voi lăsa decât un singur 
galben, cu care va trebui să începi o viață nouă... Dar 
departe de aici, cât mai departe de Volno, ca nimeni să nu 
știe ce s-a ales din tine!... Ai înţeles? 

— Da! 

— Atunci la pana de gâscă în mână și scrie ceea ce-ţi voi 
spune eu. 

Așot se supuse fără împotrivire, înmuie vârful penei de 
gâscă în călimară și apoi își aţinti privirile asupra 
diavolului. 

Dracul începu să dicteze: 


„Oameni din Volno! Când veți citi aceste rânduri, 
eu voi fi departe, și nici nu mă veţi mai vedea 
vreodată în viaţa voastră! Despărțindu-mă de Volno, 
plec întocmai după cum am venit aici, acum câțiva 
zeci de ani: cu un singur galben în pungă! Toată 
averea, am câștigat-o aici, aici o las! Să fie a voastră! 

Lui Ciril Bodin îi dau înapoi, tot ceea ce i-am câștigat 
la zaruri. Săculeţul, pe care sunt vopsite literele G.B. 
să i-l dați lui căci cuprinde banii pe care i-am câștigat 
de la el. Pământul, casa și ceilalți bani ai mei, să fie 
împărțiți săracilor din Volno”. 


Bătrânul Aşot scria cuvintele acestea, dar sufletul îi 
sângera la fiecare literă. Îl durea nespus că trebuie să 
piardă într-o clipă, tot ceea ce adunase într-o viaţă 
întreagă și ceea ce alcătuia mândria lui. 

Dar privirea tăioasă a diavolului îi urmărea fiecare 
mișcare, fiecare literă pe care o scria, așa că Așot era 
nevoit să așterne pe hârtie cuvânt cu cuvânt, tot ceea ce-i 
dicta diavolul. 

După ce această ciudată scrisoare fu gata, dracul o luă și 
o înfipse în ușă cu un cuţit, apoi se duse la dulapul în care 
armeanul ţinea banii și luă de acolo un galben, pe care i-l 
dădu lui Așot. 

— Ţine! Și acum pleacă, neîntârziat! Te previn să nu-ţi 
mai pui piciorul în Volno niciodată și nici să nu îndrăznești 
să calci învoiala, pe care am încheiat-o în seara aceasta! În 
clipa, în care vei călca această învoială, mă voi ivi iarăși 
înaintea ta, dar atunci nu voi mai fi îndurător, ci te voi lua 
cu mine, spre a te arunca în fundul iadului, unde te voi 
fierbe în smoală, timp de trei mii de ani. 

Așot Babadjian părăsi casa, pe care o ridicase din banii 
cu care îi înșelase pe săraci și pe cei ușor încrezători, 
părăsi aurul, pe care-l adunase mai ales din afaceri și 
jocuri necinstite... 

Și merse... merse mereu înainte pe drumul ce pornea din 
Volno, fără a îndrăzni să se uite măcar înapoi, de teamă să 
vadă iarăși chipul diavolului. 

Nu mult timp după plecarea lui Așot Babadjian, părăsi 
casa armeanului și... diavolul! Acum însă, el nu mai purta 
decât mantia cea lungă și neagră. Barba de tap, mustaţa 
ascuţită, dispăruseră ca prin farmec. 

Și de îndată ce ajunse pe drum, din dosul unui copac îi 
ieși în cale o altă făptură negricioasă. 

— Ei, căpitane, cum a mers treaba? 

— Cât se poate de bine, Severine! răspunse cel întrebat. 
Pe bătrânul cămătar l-am alungat din sat, însă am avut 
grijă să rânduiesc lucrurile în așa chip, ca averea lui să 
rămână aici, spre a fi împărţită săracilor, de pe spinarea 
cărora a fost adunată această bogăţie! 

După, acest schimb de vorbe, cei doi porniră mai 
departe, făpturile lor pierzându-se în curând în amurgul 
dimineţii. 

Misterioasa dispariţie a lui Aşot Babadjian fu îngrădită 
într-o adevărată legendă. Bieţii ţărani din Volno nu puteau 
înţelege, nu atâta dispariţia bătrânului zgârcit, cât faptul 
că el lăsase săracilor o avere, de care Așot fusese o viaţă 
întreagă atât de mândru. 

După ani de zile, lumea tot mai vorbea despre el și dacă 
vreun curios, din alt sat, întreba vreodată, unde este 
bătrânul armean, i se răspundea neschimbat: 

— L-a luat dracul! 

CAPITOLUL 31 
Printre Samoiezi 


Refugiaţi în vârful alcătuirii de stânci, denumită „Altarul 
Pustei”, fugarii din tabăra de osândiţi din Sadova, așteptau 
cu nerăbdare un prilej de a-și putea continua drumul spre 
libertate, cu toate că nicio nădejde nu puteau să aibă 
deocamdată, că vor putea porni în curând pe acest drum, 
atât de mult dorit. 

Unicul rezultat la care ajunseră pentru moment, fu că 
după moartea locotenentului  lanușin,  urmăritorii 
renunțară la asalt și se retraseră afară din bătaia puștilor 
fugarilor, așa că aceștia din urmă se putură gândi și să se 
mai odihnească puţin. Ei făceau însă de veghe cu schimbul, 
unul din ei stând mereu de pază și observându-i pe 
supraveghetori și pe cazaci, spre a prinde de veste îndată, 
în cazul când aceștia s-ar hotări să dea un nou asalt. 

Cel dintâi care făcu de veghe fu lordul Wardmoore, care 
în timpul cât își păzi prietenii, observă că în tabăra 
urmăritorilor se ţinea un mare sfat, fără îndoială asupra 
mijlocului prin care ar fi putut să-i izgonească pe fugari din 
această cetăţuie naturală, unde nu puteau fi atinși. 

Însă în după amiaza aceleiași zile ţinură și fugarii o 
consfătuire. 

— A fost un adevărat noroc că, am luat merinde din 
belșug - zise lordul Wardmoore - căci în chipul acesta mai 
putem rămâne aici încă câteva zile, fără să ne fie teamă că 
vom flămânzi. Dar dacă urmăritorii vor primi întăriri, 
atunci suntem pierduţi! 

— Părerea mea este că aceste întăriri vor sosi, fără 
niciun fel de îndoială! zise prinţul Poniatowsky. 

— Și eu cred la fel - zise Lapușin - căci le-am rărit 
rândurile prea tare! 

Lordul Wardmoore sări deodată de pe bolovanul pe care 
ședea. 

— Vorbim de lup, și lupul este la ușă! strigă el. 

— Ce este? Au și sosit întăririle? 

— Nu, dar acum au trimes după ele! 

— Ce te face să crezi aceasta? 

— Priviţi! răspunse lordul și își întinse braţul spre locul 
unde erau adunaţi urmăritorii. 

Din tabăra vrăjmașului se desprinsese un călăreț, care 
gonea în galop. 

Lapușin dădu din cap. 

— Aleargă spre Tomsk. 

— De acolo vor să cheme ajutoarele! zise lordul 
Wardmoore. De altfel este și firesc. Din Sadova nu mai pot 
lua oameni, căci cei rămași acolo de-abia sunt îndeajuns 
spre a putea înăbuși o eventuală răzvrătire a deţinuţilor. În 
asemenea împrejurări n-aveau de unde să ceară ajutor, 
decât numai de la guvernământul din Tomsk. 

— Şi cam când ar putea să sosească aici, aceste trupe de 
ajutor? întrebă prințul Poniatowsky. 

— Drumul până la Tomsk este lung! zise Lapușin, care 
era cel mai cunoscut prin ţinutul acesta. Poate să treacă o 
zi și jumătate, sau chiar și două, până când să sosească 
întăririle. 

Mioara Comăneanu tresări și în zadar căută ea să-și 
ascundă îngrijorarea, căci prinţul Poniatowsky, observă 
îndată că biata româncă se gândea cu groază la ceea ce 
avea să urmeze, în cazul când trupele de întărire ar sosi în 
ajutorul urmăritorilor. 

— Curaj, jupâniţă Mioară - îi zise el - poate că tot vom 
mai izbuti să scăpăm! 

Lordul Wardmoore căută s-o îmbărbăteze și el: 

— Treizeci și șase de ceasuri, sau poate chiar patruzeci 
și opt este un timp foarte lung, în decursul căruia se pot 
întâmpla multe. 

— Eu însă, am presimţirea că nu vom putea scăpa - zise 
fata, cu o vădită strângere de inimă - și că nu se va 
întâmpla minunea care să ne scoată din capcana în care 
am alergat noi înșine. 

— Ce e de făcut? Ce e de făcut? exclamă abătut și 
prințul Poniatowsky, ale cărui cuvinte fură urmate de o 
tăcere apăsătoare. 

Lordul Wardmoore rupse liniștea de moarte și de data 
aceasta. 

— Eu nu văd decât p singură cale, care ne-ar putea 
scoate de aici! 

— Care? 

— Ar trebui să ne câștigăm de partea noastră triburile 
nomade care colindă prin împrejurimi. 

— Te gândești la samoezi? întrebă Lapușin. 

— Ideea nu e bună, căci chiar dacă samoezii sunt 
dușmanii rușilor, totuși ei conduc înapoi la Sadova, pe toţi 
fugarii, deoarece încasează un premiu de douăzeci de 
ruble, de fiecare fugar adus înapoi. 

— Aceasta însemnează că samoezii sunt lacomi de bani! 

— Atât de lacomi, cât nici nu ne putem închipui. 

Lordul Wardmoore dădu din cap, mulţumit. 

— Atunci totul este după dorința mea! 

— Cum așa? 

— Dacă le plac rublele atât de mult, atunci nu ne va fi 
greu să-i câștigăm de partea noastră! 

— Lord Wardmoore, eu nu te înţeleg, - ce vrei să faci? - 
întrebă prinţul Poniatowsky, nedumerit. 

— Propunerea mea este totuși foarte simplă. 
Comandamentul taberei de prizonieri din Sadova le 
plăteşte câte douăzeci de ruble, de fiecare fugar adus 
înapoi. Noi suntem patru, aşadar pentru noi li s-ar da 
optzeci de ruble. 

— Așa este! 

— Ei bine, eu le voi oferi suma aceasta înzecită, dacă ne 
vor ajuta să fugim. Cred că opt sute de ruble îi va ispiti mai 
mult, decât optzeci... 

— Şi cum ai vedea planul dus la îndeplinire? 

— Foarte simplu! Unul din noi trebuie să-și ia 
primejdioasa însărcinare de a părăsi Altarul Pustei, fără să 
fie observat de cazaci și supraveghetori și să alerge, 
călare, firește, până când va întâlni în cale vreunul din 
aceste triburi nomade. Dacă a dat peste un asemenea trib 
de samoiezi, el se va înapoia cu ei aici, făgăduindu-le cele 
opt sute de ruble. Aici, samoiezii vor trebui să le ţină piept 
supraveghetorilor și cazacilor până când vom fugi noi. 

— Ideea nu este rea - zise prințul Poniatowsky - toată 
chestiunea este însă, dacă vom putea da peste un trib de 
samoiezi mai înainte de sosirea ajutoarelor din Tomsk. 

— Așa este! întări și Lapușin. Dacă samoiezii vor veni 
după ce vom fi împresuraţi, atunci totul este în zadar. Fără 
îndoială că guvernământul din Tomsk va trimite atâţi 
cazaci, încât chiar și samoiezii se vor feri de a se măsura 
cu ei. 

— Tocmai de aceea trebuie să ne grăbim cu ducerea 
planului la îndeplinire! zise lordul Wardmoore. 

— Trebuie să ne punem pe lucru neîntârziat - adăugă și 
Lapușin - căci numai așa putem nădăjdui în izbândă. 

— Dar care din noi să fie acela, care să pornească în 
căutarea samoiezilor? întrebă prinţul Poniatowsky. 

Lordul Wardmoore răspunse fără nici o șovăire: 

— Eu sunt gata să-mi iau această însărcinare. Pe de o 
parte, fiindcă le cunosc limba, pe de altă parte, fiindcă mă 
simt în stare de a părăsi Altarul Pustei, cu toată agerimea 
cazacilor și a supraveghetorilor. 

Prinţul Poniatowsky strânse mâna nobilului lord. 

— Lord Wardmoore, este vorba de salvarea vieților 
noastre ale tuturor și sunt încredinţat că vei face tot ce 
omenește îţi va sta în putinţă, pentru izbânda planului pus 
la cale. Nouă, celor rămași aici, nu ne rămâne altceva de 
făcut, decât să-ți urăm mult noroc, în primejdioasa 
însărcinare, pe care ţi-ai luat-o și să ne rugăm lui 
Dumnezeu ca, același noroc să ni-l dea și nouă. 

Lordul Wardmoore strânse cu căldură mâna prinţului. 

— Vă făgăduiesc să vă scap! 

— Şi când ai de gând să pleci? întrebă Mioara 
Comăneanu. 

— Firește, numai după ce se va întuneca. Trebuie să 
aștept înserarea, căci altfel aș risca să fiu zărit de cazaci și 
să pornească în urmărirea mea. 

— Eu cred că, în orice caz cazacii vor observa plecarea 
unuia din noi - zise Lapușin - și tocmai de aceea aș fi de 
părere că trebuie să iei calul cel mai iute, pe care-l avem, 

spre a putea ţine piept cazacilor care nu vor șovăi să 
pornească o urmărire deznădăjduită. 

Lordul Wardmoore răspunse liniștit. 

— Am încredere în Dumnezeu, că mă va ajuta! 

Ceasurile treceau unul după altul și în cele din urmă se 
lăsă și întunericul, fără ca urmăritorii să mai fi rânduit 
vreun atac. Se vedea că într-adevăr erau hotărâți să nu mai 
facă nicio mișcare, până la sosirea trapelor de întărire. 

Lordul Wardmoore socoti că sosise clipa plecării și în 
vreme ce nobilul englez mai vorbi ceva cu prinţul 
Poniatowsky, Lapușin puse șeaua pe armăsarul cel mai 
iute. 

În curând fostul iobag se întoarse, anunțând că își 
îndeplinise însărcinarea. 

Atunci lordul Wardmoore își luă rămas bun de la 
prietenii săi de suferință, în chipul cel mai călduros. După 
aceea, el porni spre poalele vârfului de stâncă, în tovărășia 
lui Lapușin. 

Pe îngusta cărăruie a stâncii, pe care nu putea merge 
decât un singur om, Lapușin mergea în frunte, ducând 
după sine calul, până când ajunse jos. 

Lordul Wardmoore îi mai legă odată de suflet lui 
Lapușin, să aibă grijă de prinţul Poniatowsky și de Mioara 
Comăneanu, ca de ochii lui din cap, apoi încălecă și porni 
prin noapte într-o goană nebună. 

Îndată după plecarea lordului Wardmoore, Lapușin 
baricadă intrarea din nou, așezând în drum bucăţi mari de 
stâncă, iar apoi se repezi în sus, spre vârful Altarului 
Pustei. Dar n-ajunse lângă ceilalţi tovarăși ai săi, când 
deodată liniștea nopţii fu spintecată de o salvă de pușcă. 

Mioara Comăneanu se întoarse îngrozită, înspre prinţul 
Poniatowsky: 

— L-au văzut! 

— Dumnezeu să-l ia sub scutul său! îngână prinţul 
Poniatowsky și mâinile i se împreunară pentru rugăciune. 

In timpul acesta sosi și Lapușin. 

— Nu v-am spus eu că urmăritorii vor fi cu ochii în 
patru? Cazacii, mai ales, sunt ca niște pisici sălbatice, văd 
și noaptea... 

— Numai de nu i s-ar întâmpla ceva! exclamă Mioara 
Comăneanu. 

Jos la lumina lunii, fugarii zăriseră câţiva cazaci 
alergând într-un galop ametitor. 

— Îl urmăresc! zise prinţul Poniatowsky și din clipa 
aceea inimile celor trei fugari fură cuprinse de o teamă 
cumplită. 

Dar nu în zadar alesese Lapușin armăsarul cel mai iute 
și nu în zadar, își dădea seama lordul Wardmoore de 
însemnătatea însărcinării pe care și-o luase. Calul fugea ca 
o săgeată și gloanţele, cazacilor nu-l mai putură ajunge pe 
călăreț. 

Și parcă și calul presimţise primejdia în care se găsea și 
el, căci alerga atât de iute, încât depărtarea dintre urmărit 
și urmăritori creștea mereu, așa că în curând cazacii se 
văzură siliți să renunţe la orice nădejde de a mai pune 
mâna pe îndrăznețţul fugar. 

De aceea ei își întoarseră caii și se înapoiară la tovarășii 
lor de la poalele Altarului Pustei, spre a împiedica măcar 
fuga celorlalţi evadați. 

Un oftat de ușurare ieși din pieptul prinţului 
Poniatowsky, când acesta zări cazacii întorcându-se. 

— Slavă Domnului că nu l-au putut ajunge!... Acum, 
măcar de ar izbuti tot planul nostru, după cum a izbutit 
această fugă. 

— Să nădăjduim că va fi așa - zise și Mioara Comăneanu 
- și să ne rugăm lui Dumnezeu, pentru ca așa să fie! 

Lapușin își luă însărcinarea să stea de veghe și-i 
îndemnă pe prințul Poniatowsky și pe Mioara să se culce, 
căci știa câtă nevoie aveau tovarășii săi de odihnă, după 
ziua aceea, atât de bogată în zbuciumări. 

Prințul Poniatowsky și cu Mioara Comăneanu primiră 
sfatul lui Lapușin, dar în zadar erau ei istoviți cu 

desăvârșire, somnul nu li se lăsa pe ochi, cu niciun chip, 
căci mereu se gândeau la lordul Wardmoore și la rezultatul 
plecării lui. 

Ei se zvârcoleau necontenit pe culcușul lor tare, în 
vreme ce Lapușin urmărea cu încordare, toate mișcările 
din tabăra dușmană. 


* * 


În timpul acesta lordul Wardmoore ajunsese departe... 

Armăsarul fugea ca vântul și în curând lordul constată 
cu bucurie că soldaţii rămăseseră departe în urma lui, iar 
apoi că-și întorseseră caii, ceea ce însemna că renunţaseră 
de a mai pune mâna pe el. 

Acum putea să-și urmeze drumul mai liniștit. 

Cazacii nu-l mai amenințau, dar mai avea în faţa sa 
drumul îndoielnic, despre care nu știa dacă-l va duce la 
ţintă înlăuntrul timpului hotărât, sau dacă acest drum avea 
să fie zadarnic. 

Trecuseră vreo trei ceasuri de când părăsise Altarul 
Pustei și din pricina goanei nebunești, pica de oboseală. Cu 
toate acestea nu-și încetini galopul, îndemnându-și 
armăsarul necontenit, de îndată ce observa că slăbește din 
fuga ameţitoare. 

Deodată băgă de seamă că armăsarul începe să se 
neliniștească. 

În curând însă observă și pricina acestei neliniști. 

În depărtare străluceau focuri de tabără. 

Inima lordului Wardmoore începu să bată mai tare. 

Unde pâlpâie focul, acolo trebuie să fie oameni și unde 
erau oameni, acolo trebuia să fie și scăparea lor. 

Gândul acesta îl făcu să gonească și mai repede. 

Era pe deplin încredinţat că tabăra aceea nu putea să fie 
decât a unui trib nomad și bietul lord își și vedea prietenii 
scăpaţi din capcana Altarului Pustei. 

Apropiindu-sc de focurile de tabără, lordul Wardmoore 
zări mai multe corturi, de formă ciudată și atunci nu se mai 
îndoi că are de-a face cu un trib de samoiezi. 

Între timp el se apropia tot mai mult și la auzul 
tropotului de cal, de printre corturi ieșiră la iveală tot mai 
mulţi câini înfuriaţi, tot mai multe femei, care ţipau fără 
rost și tot mai mulţi bărbaţi cu înfățișări amenințătoare. 

Când în cele din urmă lordul cobori de pe calul care era 
o apă, el se văzu înconjurat de o adevărată ceată din acești 
câini, din aceste femei și bărbaţi ameninţători. 


Adunându-și toate cunoștințele pe care le avea despre 
limba samoiedă, lordul Wardmoore strigă de departe. 

— Sunt om bun! 

Văzând că n-au de-a face, decât cu un singur om, 
samoiezii își mai părăsiseră atitudinea amenințătoare, nu 
însă și privirile neprietenoase cu care se uitau la străin. 


871 


Lordul Wardmoore băgă de seamă că aceste priviri 
piezișe i le pricinuiau uniforma de cazac și de aceea se 
grăbi să adauge: 

— Nu sunt cazac, ci numai am fugit în uniforma aceasta 
din tabăra de la Sadova. 

La auzul acestor cuvinte chipurile samoiezilor se 
înseninară ca prin farmec și lordul bănui îndată care putea 
fi pricina acestei schimbări în purtarea nomazilor. Fără 
îndoială că samoiezii se bucurau la gândul celor douăzeci 
de ruble, pe care le vor câștiga dacă îl vor duce pe fugar 
înapoi la Sadova. 

Lordul Wardmoore se uita în jurul său și întrebă: 

— Care este căpitanul vostru? 

Unul din samoiezii mai în vârstă păși în fată și zise: 

— Eu sunt și numele meu e Tabedi! 

— Atunci, cu tine vreau să vorbesc! 

ȘŞavan-ul - așa se numesc căpeteniile triburilor samoiede 
- arătă în spre focul ce pâlpâia în apropiere și zise: 

— Așează-te lângă foc, străine! Află că, toţi aceia pe care 
soarta îi aruncă în apropierea taberei noastre, sunt 
oaspeţii noștri până în revărsatul zorilor. Persoana lui e 
sfântă pentru noi, fiindcă Num, dumnezeul nostru ne-ar 
pedepsi fără milă, dacă am călca legea ospitalităţii! 

Lordul Wardmoore se așeză tăcut, lângă foc, iar alături 
de el luă loc și șavan-ul, la un semn al căruia, femeile 
samoiede îi puseră în faţă o mâncare ciudată. 

Cu toate că mâncarea aceasta nu inspira prea multă 
încredere lordul se așeză, totuși, să o mănânce, pe deo 
parte, fiindcă goana nebună îl flămânzise, pe de altă parte, 
deoarece știa că un refuz de a mânca, ar fi însemnat cea 
mai mare jignire ce se putea aduce spiritului de 
ospitalitate samoied. 

O chipeșă fată de samoied îngriji și de băutură și lordul 
Wardmoore se bucură îndoit de aceasta. Întâi, fiindcă 
fusese adusă de o fată chipeșă și al doilea, fiindcă vinul era 
într-adevăr foarte bun. 

După ce sfârși cu mâncarea, lordul se ridică și voi să se 
îndepărteze. 

— Unde vrei să te duci? întrebă Tabedi, reţinându-l. 

— Să văd ce face calul! 

— Nu trebuie să te îngrijești de el. L-am prins și e legat 
la loc bun. Stai liniștit și aprinde-ţi pipa. 

Peste câteva minute lordul Wardmoore arunca pe gură 
rotocoale mari de fum, apoi se aplecă spre șavan și-i zise: 

— "Ţi-am spus că sunt un evadat din tabăra de la Sadova 
și acum pot să-ţi mărturisesc că am venit la voi cu gândul 
de a vă ruga să mă ajutati. 

Șavanul dădu din cap... 

— Nu ești tu cel dintâi osândit, pe care soarta îl trimite 
din tabăra de la Sadova, în tabăra noastră. Am avut 
nenumărați oaspeţi, care mai înainte au purtat lanţurile 
robiei rusești. Noi i-am ajutat pe toţi să meargă mai 
departe... 

Zicând acestea șavanul Tabedi vorbea cu o liniște 
uluitoare. Lordul Wardmoore ascultase cu luare aminte 
vorbele șavanului, dar când îl auzi rostind fraza de mai sus, 
el se uită adânc în ochii vicleni ai samoiedului și răspunse 
cu sinceritate necruțătoare: 

— Șavane Tabedi, eu știu foarte bine că acum tu n-ai 
spus adevărul! 

Șavanul tresări, dar lordul Wardmoore nu-l lăsă să apuce 
a vorbi, ci urmă îndată: 

— Eu vă cunosc foarte bine și știu că pe toţi prizonierii 
fugiți din Sadova, care au ajuns la tabăra voastră, voi i-aţi 
dus înapoi comandamentului taberei de surghiuniţi, spre a 
încasa premiul de douăzeci de ruble. 

Șavanul nu mai tăgădui. 

— În privinţa aceasta poate că ai dreptate, răspunse el, 
nepăsător. 

— Şi - reluă lordul Wardmoore - cu mine veţi face la fel? 

— Ce am putea să facem altceva și de ce ai fi tu mai 
privilegiat decât ceilalți? Până în revărsatul zorilor vei fi 

oaspele nostru, iar după răsăritul soarelui, prizonierul 
nostru. lar mâine seară, vei fi din nou la Sadova. 

Dar lordul Wardmoore nu se înspăimântă de cuvintele 
căpeteniei samoiezilor. El începu să râdă, zgomotos. 

— Trebuie să recunosc că ești un foarte bun om de 
afaceri. Așadar, douăzeci de ruble însemnează pentru tine 
o sumă atât de mare încât ești gata să jertfești o viaţă de 
om pentru ea? 

— Douăzeci de ruble sunt într-adevăr o sumă frumușică! 
răspunse șavanul, zâmbitor. 

Lordul Wardmoore continua să tragă liniștit din pipă. 
Deodată își ridică fruntea și se adresă șavanului, astfel: 

— Ascultă, șavane, dacă mă duci înapoi la Sadova vei 
primi pentru mine douăzeci de ruble! Dacă mă scapi, îţi 
făgăduiesc de zece ori pe atâta! 

Șavanul rămase aiurit. 

— Îţi arde de glumă? 

— Nici nu mă gândesc! 

— Dar de unde să ai atâţi bani? 

— Fiindcă sunt bogat. Nu sunt rus, ci străin și în patria 
mea sunt unul din oamenii cei mai bogaţi. Averea mea e 
aproape tot atât de mare ca și a ţarului! 

— Ca și a ţarului? 

Lordul Wardmoore dădu din cap și constată cu 
mulțumire că vorbele lui avură efectul dorit asupra 
căpeteniei samoiezilor. 

Dar 'Tabedi nu se miră, decât numai timp de câteva 
clipe, căci în urmă ochii lui începură să lucească straniu, 
un zâmbet hidos îi desfigura și mai mult fața ca de gheaţă 
Și apoi zise: 

— Dacă ești atât de bogat, atunci... mai întâi îţi vom lua 
banii și numai pe urmă te vom duce înapoi la Sadova! 

Lordul Wardmoore râse din adâncul sufletului. 

— Repet, șavane Tabedi că, ești un foarte bun om de 
afaceri. Lucrurile însă nu stau la fel și în privința 
simțământului tău de cinste și nici în privinţa iscusinţei 

tale. Mă credeai oare atât de prost, să umblu cu banii la 
mine? Nu, Tabedi, crede-mă că... n-am nicio copeică 
asupra mea, așa că de jefuit nu mă poţi jefui! 


Șavanul î își i lăsă capul mere piept, ruşinat. 

— Să nu ne pierdem timpul în zadar, șavane Tabedi, zise 
lordul Wardmoore. Ascultă planul meu și pe urmă îmi vei 
răspunde, dacă ești gata să-l primești. 

— Vorbește! 

— N-am fugit singur din Sadova, ci împreună cu alţi trei 
tovarăși. Ceilalţi trei s-au împotmolit la Altarul Pustei... 

— II cunosc! 

— Cazacii au pornit în urmărirea noastră, și în clipa de 
faţă stau de veghe la poalele Altarului Pustei. Însă ei nu 
îndrăznesc să ne atace, fiindcă le-am pricinuit mari 
pierderi și de aceea au trimis după trupe de ajutor la 
Tomsk. 

— Înţeleg! 

— Mâine seară trupele de întărire din 'Tomsk vor sosi în 
faţa Altarului Pustei și cum tovarășii mei nu se vor mai 
putea măsura cu o forţă covârșitoare, nu le va rămâne 
altceva de făcut, decât, sau să moară vitejește, sau să se 
predea. 

— Ai dreptate! 

— De aceea am venit la voi, ca să ne daţi o mână de 
ajutor. 

— Așadar sunteţi patru? zise șavanul, rămânând pe 
gânduri. 

Dar lordul Wardmoore îi citi aceste gânduri. 

— Da! patru! Și crede-mă, șavane că știu ce socoteli faci 
în gândul tău acum! Tu-ţi faci socoteala că, pentru patru 
fugari comandamentul taberei din Sadova ti-ar plăti 
optzeci de ruble! 

Șavanul se cutremură. 

— Cum, știi să citești gândurile oamenilor? 

— Numai pe ale tale! 

— Bine, dar ce vrei, cum vrei să te scăpăm pe tine și pe 
tovarășii tăi? 

— Ascultă-mă! Zici că cunoşti Altarul Pustei? 

— II cunosc! 

__— Ei, atunci vom merge acolo, împreună cu oamenii tăi. 
In vreme ce tovarășii mei vor cobori pe cărăruia îngustă ce 
șerpuiește din vârful stâncii până în vale și o vor lua la 
goană, oamenii tăi vor trebui să ţină pe loc cazacii din fața 
Altarului Pustei și să se măsoare cu ei, în cazul când 
aceștia ar căuta să ne atace! 

— Am priceput! 

— Şi îţi iei această însărcinare? 

— Cât mi-ai făgăduit, două sute de ruble? 

— Nu greşi, șavane Tabedi! Două sute de ruble ţi-am 
făgăduit numai pentru mine. Pentru fiecare din ceilalţi 
tovarăși ai mei vei primi tot atâta așa că în total, dacă ne 
vei da o mână de ajutor, poţi câștiga opt sute de ruble. 

— Opt sute de ruble? 

— Întocmai! 

— Dar nici nu sunt aţâţi bani, în toată lumea! 

— Ştiu că, până acum n-ai avut prilejul să vezi atâţia 
bani laolaltă, dar acum ai ocazia de a-ţi îmbogăţi tribul. 

Tabedi rămase pe gânduri... din nou. 

— Şi când mi-ai da banii aceștia? 

— ȚŢi-i trimit, de îndată ce voi ajunge în Rusia, sau dacă 
vrei, îi voi înmâna unui om al tău, pe care-l vei trimite cu 
mine și în care ai deplină încredere. 

Șavanul îl măsură pe lord cu priviri bănuitoare. 

— Dar ce chezășie am eu, că te vei ţine de cuvânt? 

— Jur că voi face întocmai, după cum v-am spus acum! 

Tabedi dădu din umeri, neîncrezător. 

— Jurământul acesta nu face doi bani, fiindcă voi nu vă 
închinaţi lui Num! 

Lordul Wardmoore nu mai avea niciun mijloc de a-l 
încredința pe șavan de buna sa credinţă și atunci începu să 
se roage: 

— Crede-mă, șavane Tabedi, că-ţi voi da cele opt sute de 
ruble și chiar mai mult, numai îndură-te și scapă-ne din 
mâinile rușilor! 

— Mă voi gândi ce trebuie să fac! 

— Aici nu este vreme de gândit, fiindcă trebuie să pășim 
la lucru cât mai grabnic. Gândește-te că urmăritorii au 
cerut ajutoare de la guvernământul din Tomsk și că, dacă 
trupele de întărire sosesc și înconjoară Altarul Pustei, 
atunci în zadar ai mai voi să ne vii în ajutor... atunci totul 
ar fi pierdut. 

Tabedi se ridică de lângă foc și lordul Wardmoore făcu 
la fel. 

— Du-te de te culcă, străine! îi zise șavanul. Ti-am spus 
că până la răsăritul soarelui ești oaspele nostru și până 
atunci nu se va atinge nimeni de tine! 

— Dar atunci? 

Tabedi nu răspunse. 

— Ce se va întâmpla mâine dimineaţă? întrebă lordul 
Wardmoore din nou. 

— Asta n-o știe încă nici chiar Tabedi! răspunse 
șavanul... 

— Nu înţeleg ce vrei să spui! 

— Tu du-te de te odihnește, străine! Mâine dimineaţă vei 
afla ce am hotărât noi? 

— Cu cine vrei să te sfătuiești? 

— Cu bătrânii tribului. După ce te vei fi culcat, ne vom 
sfătui, dacă trebuie să primim propunerea ta, sau să ne 
ţinem tot de vechiul nostru obicei. 

— Ceea ce ar însemna că, mâine dimineaţă m-aţi duce 
înapoi la Sadova? 

— Nu numai pe tine - răspunse șavanul nepăsător - ci și 
pe ceilalţi trei tovarăși ai tăi, pe care i-am scoate noi din 
Altarul Pustei, pentru a-i duce apoi la Sadova, împreună cu 
tine... Optzeci de ruble!... De mult n-am mai avut o pradă 
atât de bună! 

— Dar opt sute de ruble sunt mai multe decât optzeci! 
strigă lordul Wardmoore. Auzi Tabedi? De zece ori mai 
multe! 

— Aceasta vor avea să hotărască bătrânii, dacă 
îndoielnicele opt sute fac mai mult decât optzeci sigure!... 

Șavanul bătu din palme de trei ori și îndată se ivi tânăra 
fată de șamoied, care adusese vinul mai înainte. Ea se 
înclină adânc în faţa șavanului și zise: 

— Poruncește! 

Tabedi arătă în spre lordul Wardmoore. 

— Oaspele nostru vrea să se odihnească! Du-l în șatra 
care-i este rezervată! 

Tânăra fată de șamoied își pironi ochii ei mari asupra 
lordului Wairdmoore, care trecând pe lângă foc, îi mai zise 
odată lui Tabedi: 

— Ţine minte, șavane, eu îţi făgăduiesc de zece ori 
optzeci de ruble! 

Șavanul își împreună mâinile pește piept și zise încet: 

— Noapte bună, străine! 

Lordul Wardmoore merse înainte, condus de tânăra 
șamoiedă și deodată se trezi într-un cort, împodobit cu cele 
mai felurite blănuri de animale. 

Fata pregăti culcușul străinului și lordul Wardmoore 
rămase surprins de frumuseţea ochilor ei clari și de nobila 
înfățișare a samoiedei. 

— Cum te cheamă? 

Văzând că străinul se interesează de ea, ochii fetei 
începură să strălucească fericiți și spunându-și numele, 
cuvântul sună de pe buzele ei, ca murmurul izvoarelor de 
munte: 

— Tșerna! 

Ea rămase cu ochii ei mari aţintiţi asupra străinului, ca 
și când ar fi așteptat s-o mai întrebe ceva. 

Lordul Wardmoore mângâie părul bălai al samoiedei și 
repetă numele fetei: 

— Tşerna! 

— Poruncește, străine! 

— Nimic... nimic... Numai ţi-am rostit numele! 

— Numele acesta îl vei uita, străine, de îndată ce vei 
părăsi tabăra samoiezilor! 

Lordul Wardmoore se gândi cu groază că samoiezii 
puteau să hotărască reîntoarcerea lui și a tovarășilor săi la 
Sadova. 

Pumnii i se încleștară și amărăciunea sufletului său n-o 
putu împrăștia, decât glasul argintiu al Tșernei. 

— Cât îmi este milă de tine, străine - zise ea. Mie mi-e 
milă de toţi aceia, care sunt siliți să muncească în lanţuri, 
în tabăra Sadovei! 

— Ce știi tu despre iadul Sadovei, micuță Tşerna? 
exclamă lordul Wardmoore. 

— O, știu mai multe, decât ţi-ai putea închipui! fu 
răspunsul fetei. 

— Cum așa? 

— Mama mea a fost și ea roabă în tabăra Sadovei și de 
aceea mă doare soarta tuturor acelora, care vin din Sadova 
și pe care... samoiezii îi duc înapoi! 

Ridicându-și capul, lordul Wardmoore zări două lacrimi 
în ochii clari ai Tșernei. 

— Şi mama a muncit în minele de plumb ale Sadovei - 
urmă fata și într-o bună zi fugi și ea de acolo, întocmai 
după cum ai fugit tu astăzi. Soarta ei o mână în spre tabăra 
aceasta și zărind-o de departe, samoiezii începură să se 
bucure, căci se gândeau la cele douăzeci de ruble, pe care 
aveau să le câștige... Dar când Tabedi o zări pe fugară, se 
îndrăgosti de ea și o opri la el. 

— Așadar, ești fata lui Tabedi? 

— Da, străine! 

— Atunci îndepărtează-te de aici, căci tatăl tău va fi 
neliniștit din pricină că ai întârziat și te pomenești că mai 
vine după tine! 

Tșerna zâmbi. 

— De aceasta nu trebuie să te temi, străine! Acela care 
se rătăcește în tabăra samoiezilor, este găzduit în cortul 
cel mai frumos și i se dă și o fată, care trebuie să aibă grijă 
ca oaspele să nu ducă lipsă de nimic. Spune-mi, străine, ai 
vreo dorință? Să-ţi aduc vin dulce, sau vrei ceva de 
mâncare? 

— Nimic din toate acestea! În schimb aș dori altceva! 

— Ce, anume? 

— Aș vrea să știu ce va hotărî sfatul bătrânilor samoiezi, 
în privința mea. 

Fata zâmbi din nou. 

— Tșerna are urechi bune! Se va furișa lângă foc și va 
asculta ceea ce vorbesc bătrânii... 

Cu aceste cuvinte fata se și furișă din cortul în care 
lordul Wardmoore rămase singur. 

El se trânti pe pieile de animale și se gândi la toate 
aventurile prin care trecuse, de când își pusese piciorul 
pentru a doua oară pe pământul Rusiei. 

Dacă vreodată va mai ajunge în mijlocul prietenilor săi 
din Londra și le va povesti ceea ce a trăit în tabăra de 
osândiţi de la Sadova, fără îndoială că aceștia nu vor voi să 
creadă în existenta unui asemenea iad pe pământ și se vor 
întreba nedumeriţi, ce căuta el, bogatul lord Wardmoore, 
să se amestece în treburile politicii rusești? 

Nu putea să stea liniștit în patria lui? Dacă se plictisea în 
unul din palatele sale, n-avea decât să se mute într-al 
doilea, într-al treilea, căci slavă Domnului, avea destule! 
Dacă nu-i plăcea zgomotul orașului, putea să se retragă în 
liniștea patriarhală de la ţară, iar dacă nu se simţea bine 
printre munţi, n-avea decât să se ducă pe țărmul mării 
albastre, căci peste tot avea case și proprietăţi. 

Ce-i păsa lui de soarta osândiţilor ruși? 

Dacă samoiezii îl dădeau acum din nou pe mâna rușilor, 
aceștia puteau să-l ucidă, sau, ceea ce ar fi fost și mai rău, 
să-i facă parte de o soartă, care ar întrece cu mult viața de 
iad, pe care o trăise până atunci în tabăra de la Sadova. 

În vreme ce lordul Wardmoore se gândea la toate 
acestea, pânza de la intrarea cortului se mișca deodată, iar 
când aceasta se dădu la o parte, sub ea se ivi chipul 
Tșernei. 

Lordul Wardmoore sări de pe culcușul său și se apropie 
de fată. 

Înfăţișarea ei abătută îi trădase îndată hotărârea luată 
de samoiezi. Ochii Tșernei erau trişti de moarte. 

— Mă vor preda rușilor? întrebă lordul, cu glasul 
înăbușit de durere. 

— Da! răspunse fata, tristă. 

— Nebunii! exclamă lordul Wardmoore, cu amărăciune. 

— Şi se vor duce și după tovarășii tăi ascunși în Altarul 
Pustei! 

— Sărmanii de ei! se gândi lordul Wardmoore. Ei mă 
așteaptă ca pe mântuitorul lor și iată că le aduc pe capo 
nenorocire și mai mare! 

Sufletul îi fu cuprins, de o amărăciune fără seamăn, căci, 
după ce izbutise să treacă peste piedica cea mai mare, se 
vedea  împotmolindu-se la urmă, când ducerea la 
îndeplinire a planului hotărât i se păruse mai ușoară. 

Mica Ișerna se uită tristă la lordul Wardmoore, pe a 
cărui faţă era întipărită deznădejdea. 

— Străine! zise ea, în șoaptă, fugi până când nu este 
prea târziu! 

Lordul Wardmoore tresări, auzind aceste cuvinte șoptite. 

— Cum să fug? 

— Tșerna îţi va arăta drumul! 

— Şi ce se va întâmpla cu prietenii mei? 

— Pe prietenii tăi nu-i mai pot ajuta! 

Chipul lordului Wardmoore se întunecă și mai mult. 

— Ei vor fi duși înapoi, la Sadova! zise mica Tșerna. 

— Dar aceasta ar fi îngrozitor!? 

— E în zadar, lor nu le mai putem ajuta! 

— Atunci n-au decât să mă ducă și pe mine, înapoi, la 
Sadova! exclamă nobilul englez. Fără de ei, renunţ și eu la 
libertate! 

— Străine - reluă fata - nu judeci cuminte! 

— Vreau să împart și eu soarta lor! 

— Dar prin aceasta nu le faci niciun serviciu! 

— Bine, dar ce să fac? 

— Să fugi! 

— Fără ei? 

— Da! E 

— Nu, nu pot să fac aceasta! Înțelege-mă, micuța Tșerna 
că, nu-i pot lăsa baltă tocmai pe ei, care mă așteaptă ca pe 
mântuitorul lor! 

— Da, dar nu-i poţi scăpa, decât numai dacă tu însuţi vei 
fi liber! Dacă și tu vei ajunge din nou în Sadova, atunci nu 
mai puteţi nădăjdui să mai scăpaţi vreodată! 

— În privinţa aceasta ai dreptate! 

— Atunci dă-ţi seama că trebuie să fugi! Folosește-te de 
acest prilej și pleacă!... lar când vei ajunge în patria ta, 
caută să le vii în ajutor... N 

Lordul Wardmoore căzu pe gânduri. In sufletul lui se 
dădea o luptă cumplită. Deodată el prinse mâna fetei și 
zise: 

— Ai dreptate! 

Ochii 'Tșernei străluciră de bucurie. 

— Fugi? 

— Da! 

— Atunci, așteaptă-mă liniștit aici, eu voi pregăti totul 
pentru fugă - adăugă ea, furișându-se din nou afară din 
cort. 

Lordul Wardmoore rămase iarăși singur cu gândurile 
sale chinuitoare, care îi torturau sufletul. El se gândea 
acum, dacă n-ar fi mai bine să se înapoieze la „Altarul 
Pustei” spre a-și vesti prietenii de primejdia care-i 
ameninţă, pentru ca apoi să încerce împreună de a 

străpunge tabăra cazacilor, până nu sosesc ajutoarele din 
Tomsk. 

Dar după o matură gândire trebui să renunţe la acest 
plan, deoarece își dădea seama că, chiar dacă izbuteau să 
scape din „Altarul Pustei” tot îi mai ameninţa două 
primejdii, de care cu siguranţă că nu puteau scăpa și 
anume, sau să cadă în mâinile trupelor, care veneau din 
Tomsk, sau să fie prinși de samoiezi. 

Așa că, nu-i mai rămânea altceva de făcut, decât să fugă! 

În curând se înapoie și Tşerna. 

— Am pregătit totul! șopti ea. 

— Drumul este liber? 

— Un singur paznic stă în faţa cortului. A fost pus de 
tata. 

— Şi nu va băga de seamă că fug? 

— Vom merge pe altă parte! 

— Pe unde? 

În mâna Tșernei se ivi un cuţit de vânătoare, cu care fata 
spintecă în două una din pieile, care alcătuiau pereţii 
cortului. 

Prin această spărtură Tșerna ieși cea dintâi, apoi ea îi 
întinse mâna lordului Wardmoore și-i ajută și lui să iasă. 

Deasupra lor străluceau stelele cerului. Era o noapte 
liniștită, senină. 

— Tșerna, dar tu vei avea neplăceri că m-ai ajutat să 
fug? o întrebă lordul Wardmoore, îngrijorat... 

— Nu trebuie să te temi! Este adevărat că tata e nemilos 
și rău, faţă de alţii, pe mine însă mă iubește nemărginit și 
dragostea aceasta îl va face să-mi ierte păcatul pe care-l 
săvârșesc împotriva tribului meu. 

— Tșerna, mică Tșerna, cum să-ți mulțumesc pentru 
bunătatea pe care ai avut-o faţă de mine? 

— Sunt fericită că am putut să te ajut, fiindcă mi-am 
adus aminte de mama, care a murit de mult... Nu vreau să 
ai parte din nou de chinurile aceleia, care au dus-o pe 
mama în mormânt, atât de timpuriu! 

Între timp ei ajunseră la marginea taberei și lordul 
Wardmoore zări calul, pe care i-l pregătise Tșerna. 

— Acum încalecă - zise micuța fată de șamoied - și 
gonește, gonește cât mai tare, să nu te poată ajunge din 
urmă! lar după ce vei scăpa, gândește-te la prietenii tăi, 
care vor tânji în Sadova și... gândește-te și la mine! 

— Nu te voi uita niciodată... niciodată, micuță Tșerna! 
răspunse lordul Wardmoore adânc mișcat. 

Cu aceste cuvinte el cuprinse fata în braţele sale 
vânjoase și o sărută... 

După aceea se aruncă în șea. Încă o strângere de mână, 
încă o privire de caldă recunoștință și apoi, dădu pinteni 
calului. 

Minunatul armăsar mergea ca o săgeată și tabăra 
șamnoiezilor rămânea tot mai mult în urma călăreţului. 

CAPITOLUL 32 
O furtună în pădure 


Pe șoseaua plină de praf înaintau doi călăreţi 
singurateci. 

Se părea că vin de departe, căci caii erau tare obosiţi, 
dar poate și mai obosiţi decât ei erau călăreţii. 

— Tare aș vrea - zise unul din ei - să ajungem odată la un 
loc adăpostit! 

— Ce să spun, nici eu nu m-aș împotrivi la puţină odihnă! 
răspunse celălalt. 

— Eu cred însă că, dintre noi Matki ar fi acela, care ar 
dori cel mai mult să se odihnească. 

— Așa e! zise zâmbind cel de al doilea călăreț. Bietul 
băiat a rămas cam în urmă. 

Acestea zicând, călăreţul își întoarse capul, spre a-și 
căuta pe cel de al treilea tovarăș. 

În depărtare se vedea încă un călăreț, care însă nu 
venea singur, ci urmat de un al doilea cal, acesta încărcat 
cu bagaje. Călărețul acesta și calul de povară, mergeau cu 
o încetineală de melc. 

Soarele arzător al lunii lui Cuptor îi prăjea grozav pe 
bieţii călăreţi, care mereu își ștergeau sudoarea de pe 
frunte și mărea și mai mult setea sărmanelor animale. 

Cei doi călăreţi din faţă păreau să fie oameni din lumea 
bună. Croiala aleasă a veștmintelor lor se vedea chiar și pe 
sub stratul de praf ce le acoperise hainele și călăreau într- 
un chip plăcut la vedere, ceea ce era un semn că în 
tinereţe fuseseră învăţaţi să călărească de adevăraţi 

maeștri ai acestui nobil sport. Pe cel de al treilea călăreț se 
vedea de departe că trebuia să fie servitorul celorlalţi doi. 

Unul din cei doi călăreţi din faţă, era înalt de statură, 
avea faţa rasă și părea să fie încă destul de tânăr. Dacă n- 
ar fi avut câteva fire de păr argintiu în jurul tâmplelor, nici 
n-ai fi crezut că merge spre patruzeci de ani. 

Celălalt era mult mai tânăr, să fi tot avut douăzeci și trei 
- douăzeci și patru de ani, dar era voinic și spătos, zâmbea 
necontenit și după faţa lui arsă de soare se vedea că-și 
alesese o carieră aventuroasă. 

Dar ei nu vorbeau nici rusește, nici leșește, ci într-o 
limbă necunoscută. 

— Când mă gândesc - zise cel mai tânăr - că de-abia am 
trecut graniţa Poloniei, și că Rusia de-abia acum începe, 
mă ia groaza în faţa drumului pe care-l mai avem de făcut! 

— Nu-i nimic - răspunse celălalt. Nu trebuie să 
deznădăjduiești, ci să te gândești necontenit la scopul pe 
care-l urmărești! 

— Scopul fâlfâie necontenit în fata ochilor mei, lord! zise 
cel mai tânăr. 

In spatele lor servitorul mormăia neîntrerupt. 

— Săracul de mine - se văita el, când calul i se împiedica 
într-o piatră și era gata să-l arunce din șea - aici a trebuit 
să viu eu, în ţara aceasta blestemată, ca să-mi rup gâtul în 
mijlocul drumului? De m-aș vedea odată înapoi, la Bombay, 
ce bine o duceam acolo! 

După aceea își îndemnă calul să meargă mai iute, căci 
rămăsese prea mult în urma stăpânilor săi. Calul însă lua 
în serios îndemnul acesta și se repezi în galop. 

Matki se trudea din răsputeri să-l hotărască la mersul 
liniștit de mai înainte, dar calul nu voia să mai asculte și 
când Matki, deznădăjduit, începu să tragă de hăţuri, în 
toate părțile, murgul se înfurie și-l aruncă la pământ, cât ai 
clipi din ochi. 

Servitorul începu să strige, ca din gură de șarpe și când 
cei doi călăreţi din faţă își întoarseră capetele îl văzură și-l 

auziră pe Matki, tăvălindu-se prin praf și văitându-se 
amarnic: 

— Ajutor!... Ajutor!... 

Stăpânii își întoarseră caii și alergară în ajutorul 
servitorului. 

Ei îl puseră pe picioare, fără multă greutate și atunci ieși 
la iveală că, viteazul călăreț nu păţise nimic, ci doar se 
lovise puţin, ici și colo, în cădere. 

— Matki, Matki, ce însemnează aceasta? zise cel mai în 
vârstă dintre călăreţi. Este poate pentru a zece oară că te 
rostogolești de pe cal de când umblăm prin ţinuturile 
acestea! 

— Se vede că, Dumnezeu n-a făcut ţara aceasta pentru 
mine! răspunse Matki, cu o înfățișare vrednică de râs. 

— Ești îndrăgostit, Matki, adăugă cel mai tânăr, și de 
aceea cazi mereu de pe cal! 

— Eu și îndrăgostit? se împotrivi servitorul. 

— Dar ce crede domnul locotenent despre mine că mi- 
am pierdut minţile? 

— Nu așa! urmă tânărul călăreț, râzând. Eu am înţeles 
că ești îndrăgostit de pământ, căci prea îl săruţi mereu! 

Cel mai în vârstă râse cu poftă, dar Matki primi gluma 
cu o înfățișare tare acră, căci lui nu-i plăcea de loc să se 
glumească pe socoteala lui. 

El se căţără pe cal cu chiu cu vai și în urmă porniră mai 
departe. 

Ei mai merseră până spre miezul zilei, fără să se mai fi 
întâmplat ceva de oarecare însemnătate. 

Spre amiază, ajungând într-un loc mai umbrit, făcură un 
popas și se folosiră de acest prilej și pentru a mânca. Matki 
fu însărcinat să scoată merindele din coșuri și el scoase nu 
numai de ale mâncării, dar și o sticlă cu vin negru. Cu 
toată căldura care îi înăbușea aproape, cei trei călăreţi 
mâncară cu poftă. 

După masă își aprinseră pipele și se mai odihniră puţin, 
trăgând din minunatul tutun englezesc. 

— Plicticoasă țară mai e și Rusia aceasta! exclamă cel 
mai tânăr dintre călăreţi, căruia Matki îi spusese „domnule 
locotenent”. 

— Dar și primejdioasă! adăugă cel mai în vârstă. Acum 
trebuie să fim cu multă băgare de seamă la ceea ce 
vorbim, căci dacă se află în ce scop ne găsim aici, ne găsim 
buclucul cu rușii! 

— Dar milord, cine pricepe aici limba engleză? 

— - Cine nici nu te alei 


— În. orice caz eu voi fie cu 1 băgare de seamă. Aș V vrea să 
știu dacă nu facem în zadar drumul acesta obositor! Să 
știu, dacă vom izbuti să dăm peste omul căruia îi datorez 
atâta în viaţă! Ar fi pentru mine o fericire nemărginită, 
dacă aș avea prilejul, să-i răsplătesc măcar o parte cât de 
neînsemnată din binele pe care mi l-a făcut el până acum. 

Lordul se uită cu mulţumire la tânărul său tovarăș de 
drum... 

— Îmi place felul tău de a vorbi, Fred și cred că Cerul ne 
va îngădui să ne revedem prietenul, la care amândoi ţinem 
atât de mult. Îmi aduc bine aminte - căci doar ani de zile eu 
am fost cel mai bun prieten al lordului Wardmoore - că 
bietul Rudyard se plângea de nerecunoștința oamenilor. 
Îmi pare bine că acum va avea prilejul să se încredinţeze 
că recunoştinţa n-a dispărut cu totul din lume și că 
locotenentul de marină Fred Williamson, n-a șovăit să 
pornească în căutarea binefăcătorului său, de îndată ce a 
auzit că acesta ar fi dispărut în marea Rusie. 

— Milord, era de datoria mea să aduc orice jertfă, 
pentru a da de urma unui om care mi-a făcut atât bine! 

— Bravo, Fred! Ești un om de treabă! 

— Știţi că, lordul Wardmoore a fost acela care a ajutat-o 
pe sărmana mea mamă, rămasă văduvă și fără mijloace de 
trai, să mă dea la școală, el a fost acela, mulţumită căruia 
am putut intra în Şcoala de marină, pentru a fi astăzi 
locotenent al Majestății Sale. Tot ceea ce sunt, nu-i pot 
mulțumi, decât lui, așa că, nu puteam scăpa acest prilej ce 
mi se oferea, pentru a-mi putea arăta recunoștinţa. 

— Ai dreptate, Fred! 

— Dv. însă, milord, nu mi-aţi spus încă, ce v-a hotărât să 
porniţi în călătoria aceasta. Îmi aduc aminte că pe vremuri 
gurile rele ale societăţii bune din Londra vorbeau despre o 
răcire a legăturilor dintre lordul Rudyard Wardmoore și 
lordul Cecil Denver, care fuseseră buni prieteni, timp de 
zeci de ani de zile... 

— Într-adevăr, aşa a și fost, Fred - răspunse cel mai 
bătrân, dând din cap. Motivul nu este un lucru de 
căpetenie, dar de aceea ţi-l voi spune. Soarta a vrut ca 
amândurora să ne placă aceeași femeie. Rudyard s-a 
logodit cu ea, doamna însă mă iubea pe mine. Într-o zi 
Rudyard a aflat adevărul, dar s-a purtat cum numai un 
adevărat cavaler știe să se poarte. Firește că din căsătoria 
plănuită nu s-a mai ales nimic. Faţă de mine însă nu și-a 
arătat mânia, ci trăgând învăţăturile care trebuiau trase 

din o asemenea întâmplare, porni într-o călătorie mai 
lungă. Eu mi-am dat seama, care este datoria mea și m-am 
căsătorit cu dânsa, fără însă a fi fericit. Pe când eram la 
legaţie, în Indii, luând chiar parte la reprimarea răscoalei, 
sub comanda lordului Cornvallis, ne-am despărțit în bună 
înţelegere. După liniștirea situaţiei din Indii, am cerut să 
fiu mutat din nou la Londra, unde apoi am aflat despre 
ciudata dispariţie a prietenului meu Rudyard Wardmoore, 
cu care voiam să reiau legăturile de mai înainte... 

— Imi aduc aminte, căci și eu eram de faţă, la club. 

— Aflând vestea aceasta - urmă lordul Cecil Denver - am 
crezut că este de datoria mea să caut a da de urma bietului 
meu prieten și să fac lumină în chestiunea lui atât de 
misterioasă. Cercetând, am aflat că lordul Wardmoore 
pornise din nou spre Rusia, sau mai bine zis, spre Siberia, 
unde avea de gând să culeagă noi date, pentru a doua lui 
carte, pe care voia s-o tipărească. Ultima lui scrisoare este 
trimisă din Varșovia; or, după cum știi, la Varșovia ni s-a 
spus că lordul și-a urmat călătoria, spre Siberia. 

— Da, aceasta pare neîndoielnic. 

— Cum de un timp foarte îndelungat n-a mai dat niciun 
semn de viaţă, trebuie să bănuim că bietului nostru prieten 
i se va fi întâmplat vreo nenorocire. 

— Mai curând cred că, a căzut pradă unui atentat bine 

premeditat - zise Fred - decât că i s-ar fi întâmplat vreo 
nenorocire. 
_ — Ai dreptate. Rusia este țara misterelor, a enigmelor. 
În ţara aceasta ești urmărit pas cu pas și lordul 
Wardmoore a fost îndeajuns de neprevăzător, de a 
pătrunde din nou în cușca leilor, când de-abia scăpase de 
ea. 

— Îmi aduc bine aminte de răsunetul pe care l-a avut 
prima lui carte în întreaga lume. Opinia publică a Europei 
întregi se revoltase împotriva regimului de tiranie instituit 
de țari. 


891 


— Tocmai de aceea nici nu m-aș mira, dacă minunata 
organizaţie de spionaj a rușilor, l-ar fi urmărit necontenit, 
până când i s-a ivit prilejul de a se răzbuna, fără să 
stârnească vâlvă. 

— Să nădăjduim, că vom afla vești mai precise despre el 
și dacă trăiește, îl vom lua cu noi, în Anglia. 

— Să nădăjduim! 

Curând după aceea, porniră mai departe, spre cea mai 
mare deznădejde a lui Matki, care ar fi fost bun bucuros să 
poată trândăvi un an, fără să se miște din loc. 

Căldura deveni și mai copleșitoare, din pricina zăpușelii 
ce se lăsă după amiază. Fred Williamson, ca fost ofiţer de 
marină, știa că acestei zăpușeli îi va urma o ploaie mare, o 
furtună. El îi comunică lordului această credinţă a sa. 

— Atunci trebuie să înaintăm cât mai iute răspunse 
lordul. Neapărat trebuie să fim sub un acoperiș, când va 
începe furtuna. 

— Aș fi fericit, dacă aș zări odată, orice colibă 
dărăpănată, în pustietatea aceasta. După cum mi s-a spus 
la Varșovia, regiunea prin care trecem este bântuită și de 
ceata de bandiți a temutului Vultur al Morţii. 

— Vulturul Morţii? Da, îmi aduc aminte! Mi se pare că 
numele lui adevărat este... Rimsky, sau așa ceva. 

— Întocmai. Se pare că e de o cruzime fără seamăn. 
Ucide tot ce-i iese în cale, femei, copii, moșnegi, aprinde 
casele nenorociților mujici, pradă gospodăriile celor fără 
de apărare... Dar nu-l sfătuiesc să dea ochi cu mine! 

Lordul Denver zâmbi! 

— Prea crezi tot ce ţi se spune, Fred! Valevsky, pe care-l 
cunosc încă din vremea când era ambasador al Rusiei la 
Londra, mi-a spus tocmai contrariul despre acest Vultur al 
Morţii. El mi-a povestit ciudata viaţă a lui Rimsky, aproape 
timp de un ceas. După el, Vulturul Morţii nu este un 
răufăcător, după cum crezi tu și după cum se trudesc 
autorităţile rusești să-l arate. Valevsky, pretinde că 
Vulturul Morţii este un patriot polonez, care luptă 

împotriva rușilor, pe viaţă și pe moarte, deoarece aceștia 
sunt pricina nenorocirii sale. El pradă, este adevărat, dar 
nu ia decât de la zgârciţi și răi, pentru a-i ajuta pe cei 
săraci și buni. 

— Mie mi s-a spus tocmai pe dos. 

— Da, fiindcă tu ai vorbit cu secretarul lui Valevsky, care 
mai înainte făcuse slujbă pe lângă contele Gorciacov, 
tiranul guvernator al Varșoviei și care este dușmanul cel 
mai înflăcărat al lui Rimsky. De aceea nici nu mă mir că, ţi 
l-a descris în culori atât de negre. 

În vreme ce drumeţii vorbeau astfel, cerul se acoperise 
cu nori deși și negri, soarele dispăru și o întunecime de 
noapte se lăsă pe întregul ţinut. 

Peste câteva clipe porni și ploaia, turnând ca din 
găleată, așa cum numai vara se poate vedea. 

Drumeţii dădură pinteni cailor, care porniră în galop, 
speriaţi, în vreme ce bietul Matki era ameninţat din nou, în 
fiecare clipă, de a cădea de pe spinarea animalului său. De 
teamă să nu se facă de râs iarăși, își încolăcise mâinile în 
jurul gâtului calului și așa mergea în urma stăpânilor săi. 

Trecură tocmai printr-o pădure. Vântul înfuriat făcea să 
trosnească chiar și copacii cei mai bătrâni și spre a mări și 
mai mult groaza lui Matki, trăsnetele cădeau fără 
întrerupere. 

— Ajutor! Ajutor! striga el, cât îl ţinea gura, însă tipetele 
lui nu ajungeau până la stăpânii săi, care călăreau înainte, 
din pricina zgomotelor asurzitoare ale trăsnetelor. 

— Nu ne rămâne altceva de făcut - zise lordul Denver, 
văzând că nu se mai pot împotrivi furiei elementelor - 
decât să ne retragem undeva pe aici, până când va trece 
furtuna. 

— Dar unde? 

— Vezi ieșitura aceea de stâncă, acolo, la dreapta? 

— Da. 

— Cred că de bine de rău ne vom putea adăposti acolo. 
De altfel nu este niciun copac prin apropiere, așa că, nu 
trebuie să ne temem nici de trăsnete. 

— Atunci să nu mai pierdem vremea! 

Întorcându-și capul, strigă: 

— Matki, mișcă mai iute! 

Bietul servitor era vrednic de plâns. Din pricina 
fulgerelor și a bubuiturilor, calul de povară se speria 
necontenit și Matki de-abia mai putea să-l ţină. 

— Sărmanul de el, nu fusese în stare să stăpânească un 
singur cal, acum avea de luptat cu doi. 

Lordul Denver își dădu seamă de situaţia grea a 
hindusului și ducându-se lângă el, îl scăpă de grija calului 
de povară. 

În curând ajunseră la ieșitura de stâncă, unde găsiră un 
fel de peșteră, în care putură să se adăpostească de 
cumplita furtună ce bântuia. 

Dar până să ajungă acolo, ploaia îi udase pană la piele. 
Pe lordul Denver și pe Fred Williamson, mai putin, 
deoarece ei erau îmbrăcaţi în haine făcute din pânză 
impermeabilă, dar bietul Matki era ud de parcă ar fi căzut 
într-o apă. 

Ședeau acolo de vreo jumătate de ceas și ploaia nu 
încetase încă, fulgerele și trăsnetele se mai răriseră doar 
puţin, spre marea bucurie a hindusului. 

Deodată Fred exclamă, surprins: 

— Mi se pare că ne înmulţim! 

— Ce te face să crezi? întrebă lordul Denver. 

— Priviţi, milord, printre copacii aceia! răspunse Fred, 
întinzând mâna. Nu vedeţi un om, care fuge de ploaie? 

— Așa este! 

— Ar trebui să-i facem un semn! 

Fără a mai aștepta încuviințarea lordului, ofițerul de 
marină se luă la întrecere cu urletul vântului. 

Cel bătut de ploaie se îndreptă îndată în spre locul de 
unde veneau strigătele și în curând se văzu și el în 
adăpostul peșterii. 

Avea o înfățișare de fată. Trebuia să fie foarte tânăr. 

— Vă mulţumesc că, mi-aţi arătat adăpostul acesta - zise 
el, cu glas sunător. Din pricina furtunii m-am rătăcit și nu- 
mi mai puteam găsi un adăpost. Acum însă cunosc 
drumul... 


cercetător la chipul tânărului, care nu-și feri privirea, ci se 
uită drept în ochii necunoscutului. 

— Sunteţi străini? 

— Ce te face să crezi? 

— Mai întâi, faptul că, vă văd cu atâtea bagaje, iar apoi, 
felul cum vorbești rusește. Se cunoaște îndată că, nu ești 
de pe aici. 

— Ai dreptate! răspunse lordul Denver. Suntem englezi 
și facem o călătorie, de plăcere, prin lume.. 

— Puteaţi să alegeţi o vreme măi bună, pentru o 
călătorie de plăcere! zise râzând noul oaspe al peșterii. 
Priviţi cum toarnă! De ani de zile n-am mai văzut asemenea 
ploaie! 

— Ne-a prins pe drum! zise Fred, apoi se întoarse spre 
lordul Denver și-i spuse, pe englezește: 

— Aș fi în stare să pun rămășag că flăcăul acesta este... 
fată! 

Fata, deoarece într-adevăr fată era: Ludovica - se uita 
mirată la cei doi străini, care vorbeau o limbă necunoscută 
ei! 

După aceea Fred Williamson vorbi iarăși rusește 
interesându-se de un adăpost prin apropiere. 

— Este un han, nu departe de aici, unde puteţi rămâne și 
peste noapte, răspunse Ludovica. Dacă stă ploaia vă 
conduc cu dragă inimă până acolo. 

— Îţi mulţumim mai dinainte! răspunse lordul Denver. 

— De altfel ploaia a mai încetat, așa că, dacă vreţi... 

— Mai înainte de a ne folosi de bunătatea d-tale însă - 
zise lordul Denver - este de datoria noastră să-ți spunem 
cu cine ai de-a face. Numele meu este lord Cecil Denver și 
tânărul acesta este prietenul meu, Fred Williamson, unul 
din cei mai de seamă ofițeri ai marinei engleze. 

Străinul se înclină și-și rosti numele, însă așa ca englezii 
să nu înţeleagă nimic din el. Cei doi călători schimbară din 
nou o privire plină de înţeles. 

În vreme ce ploaia scădea, lordul Denver vorbi despre 
lungile lui călătorii, despre Anglia, iar Ludovica le dădu 
unele amănunte despre Rusia, care nu erau de loc 
măgulitoare pentru domnia țarilor. 

— Ploaia a stat cu totul, putem pleca! zise Ludovica, într- 
un târziu. 

— După cât am văzut, d-ta n-ai venit călare? întrebă 
lordul Denver. 

— Nu! 

— Atunci îţi voi face loc pe calul de povară. 

— Vă mulţumesc, dar este de prisos! răspunse Ludovica. 
Hanul este așezat atât de aproape, încât în câteva minute 
vom fi acolo și pe jos. 

Matki scoase caii din peșteră, iar Ludovica luă 
conducerea micii trupe, care în curând ajunse la hanul 
așezat la marginea pădurii. 


l 

Călătorii se uitau cu cuie la căsuţa răsărită din 
marginea pădurii și fiecare din ei se gândea cu mulțumire 
la patul moale și cald, în care își va putea odihni trupul, 
după atâtea nopţi petrecute sub cerul liber. 

Ajungând în fata hanului, Ludovica bătu în ușă. 

În prag se ivi un bărbat osos, cu păr cărunt, care o 
salută cu căldură pe Ludovica. Rimsky trecea adeseori pe 
la hanul acesta și odată avusese chiar prilejul să-l scape pe 
hangiu din mâinile unor tâlhari vagabonzi, care atacaseră 
cârciuma. De atunci hangiul se gândea cu adâncă 
recunoștință la mântuitorul său și-l ospăta pe Rimsky și pe 
tovarășii acestuia, de câte ori i se ivea prilejul. 

— i-am adus oaspeţi, Kornitzky! îi zise Ludovica. 

Bătrânul hangiu se îngrozi zărindu-i pe călăreţii udaţi 
până la piele. 

— Sfântă Fecioară, dar cum de aţi îndrăznit să porniţi la 
drum pe o asemenea vreme? 

— Când am plecat nici umbră de nor nu era pe cer. 
Furtuna ne-a prins pe drum și până să ne adăpostim, ne-a 
udat, după cum vezi, răspunse Fred. 

— Nu face nimic, domnii mei. Aici vă veţi putea odihnii - 
zise cârciumarul. 

— Ai vreun grajd pe aici, unde să adăpostim,caii? întrebă 
bietul Matki, care voia să scape cât mai iute de animalele, 
care nu voiau să-l înțeleagă. 

— Cum să nu fie! zise hangiul, apoi strigă: 

— Boris! 

Peste câteva clipe un flăcău voinic, spătos, intră în han. 

— Băiatul meu! zise cârciumarul, apoi, urmă, vorbindu-i 
fiului său. Du-te, Boris, și dă-i flăcăului acesta o mână de 
ajutor. 

După aceea el îi conduse pe englezi în cârciuma propriu 
zisă, a cărei curăţenie îi uimi pe străini. 

— În sfârșit, bine că mă mai văd într-o casă ca lumea! 
exclamă Fred. 

Hangiul porunci să se facă iute ceaiuri pentru oaspeţi, 
băutura aceasta fierbinte fiind cea mai nimerită pentru 
oameni care au stat în furtună. Englezii erau încântați de 
grija, pe care le-o purta bătrânul hangiu. 

După ce așeză caii, veni și Matki, dar Fred îi dădu îndată 
o nouă însărcinare. 

— Matki - îi zise el - adu geamantanul cu hainele, căci nu 
putem rămâne în vestmintele acestea umede. 

Matki se târî, ca vai de el, până afară, și în curând se 
reîntoarse cu uriașul geamantan, pe care-l desfăcu în 
grabă. 

— Domnii mei, poftiţi în odaie, unde vă puteţi îmbrăca în 
voie! le zise cârciumarul. 

— Ne putem îmbrăca și aici! răspunse Fred. 

La auzul acestor cuvinte ale tânărului ofițer, Ludovica se 
înroși. 

Cu un zâmbet răutăcios, Fred mai adăugă: 

— Nu este nicio femeie pe aici, așa că, n-avem de ce să 
ne rușinăm. 

Ludovica era în mare încurcătură. Nu putea să se 
amestece, căci s-ar fi trădat, dar nici să rămână acolo nu 
era cu putinţă. 

Bătrânul Kornitzky încercă să scape fata din încurcătură 
și propuse din nou odaia pregătită. 

— Cu toate acestea, tot mai comod ar fi pentru dv. să vă 
îmbrăcaţi în odaie. Acolo nu vă supără nimeni. 

— Nici aici nu ne supără nimeni! 

— Totuşi... 

— La naiba, moșule, înţelege că ne putem îmbrăca și 
aici. Dacă nu-i nicio femeie... 

— Nu-i... nu-i - îngână bătrânul cârciumar, încurcat - 
dar... ă 

Fred socoti că se jucase cu ei îndeajuns. Il bătu pe 
bătrân prietenește pe umăr și zise, râzând: 

— Lucrurile nu stau tocmai așa cum ai spus d-ta, căci 
este o femeie aici, în cârciumă! 

Kornitzky se uită în jurul său, prefăcându-se mirat: 

— Eu nu văd niciuna! 

— N-o vezi, fiindcă e îmbrăcată în straie bărbătești. 
Slavă Domnului că, avem ochi și încă destui de buni. Am 
observat de la început de tot că, drăgălașa făptură, pe care 
ne-a trimis-o furtuna, nu era bărbat, ci o femeie. 

Ludovica se înroși până peste urechi și voi să se repeadă 
afară din cârciumă, dar lordul Denver i se așeză în cale. 

— Asta nu trebuie să te supere, copila mea. Noi îţi 
suntem recunoscători că ne-ai condus aici și ne pare bine 
că am avut prilejul să te cunoaștem. Iar acum, moșule, să 
ne duci în odaia despre care ne-ai vorbit. 

Bătrânul cârciumar răsuflă ușurat. Luă hainele aduse de 
Matki și își conduse oaspeţii în odaia vecină, în care urmau 
să-și petreacă noaptea. 

Cei doi călători se uitau cu o adevărată desfătare la 
paturile înalte și curate și se bucurau mai dinainte, la 
gândul că vor putea să se întindă în ele și să petreacă o 
noapte liniștită. 

După ce-și schimbară hainele, se înapoiară în cârciumă, 
unde îi aștepta ceaiul fierbinte, care îi încălzi mai tare 
decât cea mai călduroasă zi de vară. 

Seara se lăsă, după ce furtuna mai bântui odată, cu o 
furie și mai mare, decât prima oară. Călătorilor însă puţin 
le păsa, căci acum erau la adăpost și urletul ei nu le 
tulbura somnul. 

În vreme ce lordul Denver și cu Fred dormeau în odaia 
ce le fusese pusă la dispoziţie, Matki sforăia în grajd, iar 
Ludovica stătea de vorbă cu hangiul. 

— Tare am mai fost amărât - spunea bătrânul cârciumar 
- când am auzit că scumpul nostru căpitan a fost prins și 
închis în temnița Dubroului. Zi și noapte mă gândeam la el 
și mă rugam lui Dumnezeu să-l scape, căci puţini sunt 
oamenii atât de cumsecade ca el, pe scoarța pământului. 
Iti închipui cât de mare mi-a fost bucuria apoi, când am 
aflat că Vulturul Morţii a scăpat din închisoare. Vestea mi- 
a fost adusă de un mujic bătrân și de bucurie l-am ospătat, 
cum cred că n-a mai mâncat în viaţa lui. 

— Îţi mulţumesc că ţii atâta la căpitanul nostru! 

— Dar e cam mult, de când nu l-am mai văzut! 

— Astă seară va trece pe aici, dacă nu-l va împiedica 
furtuna. Am rămas înțeleși ca, ne întâlnim aici. Mie mi-a 
dat o însărcinare în Walin și de aceea am fost nevoită să 
îmbrac straie bărbătești. 

— Dar oare nu va avea vreo neplăcere, din pricina 
străinilor, pe care i-am găzduit? exclamă cârciumarul 

deodată. 

— Ştii prea bine că Vulturul Morţii nu-și bate capul cu 
așa ceva. Numai cu trădători să n-aibă de-a face, ceea ce 
nu cred că este cazul oaspeţilor tăi. Mai ales cel mai în 
vârstă pare să fie un om foarte de treabă. Nici cel tânăr nu 
pare a fi om rău, e doar puţin cam curios. 

— Sst! făcu hangiul. Mi se pare că vin! 

Într-adevăr lordul Denver și cu Fred se treziră din 
somnul de după masă și intrară în cârciumă. 

— Ah - exclamă Fred, zâmbind - tovarășul nostru de 
furtună este tot aici? Îmi pare foarte tine că-ţi mai pot 
mulțumi odată pentru plăcutul han, pe care mi l-ai 
recomandat. Dar nici nu știu cum să-ţi spun? 

— Spune-mi Ludovica! zise fata, liniștită. 

— E numele cel mai frumos, pe care l-am auzit în viaţa 
mea! strigă Fred cu înflăcărare. 

Ludovica râse cu poftă. 

— Englezii sunt foarte curtenitori, tuturor femeilor le 
vorbesc la fel, cum îmi vorbești d-ta mie! 

— Cred că nu este un defect, frumoasă Ludovica! 

Tânărul ofițer de marină ar fi vrut grozav să știe, ce o 
hotărâse pe fată să se îmbrace în haine bărbătești, dar n- 
avu îndrăzneala s-o întrebe. Conversaţia se învârti în jurul 
călătoriei și Ludovica îi întrebă pe proaspeţii ei cunoscuţi: 

— Cum vă place ţinutul? 

— Ținutul ar fi el, cum ar fi - răspunse Fred, - 
împrejurările unei asemenea călătorii însă nu prea sunt de 
invidiat. 

— De ce? 

— Drumurile sunt prea pustii. Adeseori mergem zile 
întregi, fără a da, nu numai de un sat, dar nici măcar de o 
colibă! 

— Aveţi dreptate. Regiunea aceasta este puţin locuită. 
De aici încolo însă satele și orașele sunt mult mai dese. 

— Slavă Domnului, fiindcă în pustietatea aceasta nu poţi 
fi sigur de viaţa ta! 

— Nu înţeleg! 

— D-ta n-ai auzit niciodată de tâlharii aceia, care te 
atacă la drumul mare și care, dacă nu sunt mulţumiţi cu 
prada, îţi iau și viața? 

— Acestea sunt basme! 

— Nu prea cred! N-ai auzit despre Stanislau Rimsky? 
Vulturul Morţii să fie și el numai un basm? Mă îngrozesc 
numai gândindu-mă la grozăviile care se povestesc despre 
el. 

— Am auzit și eu vorbindu-se despre Stanislau Rimsky - 
zise Ludovica, privind ţintă în ochii ofițerului de marină - 
dar acesta nu trebuie asemuit cu tâlharii de drumul mare. 

— Nu cumva crezi,că Rimsky este un erou naţional? 
exclamă Fred, râzând zgomotos. 

— Eu știu numai atât - zise Ludovica, cu hotărâre - că 
Stanislau Rimsky este un om cinstit. 

— Aceasta însă nu se prea potrivește cu meseria lui. 

Ludovica îl măsură cu priviri fulgerătoare pe ofiţerul de 
marină, care susţinu privirile ei cu un zâmbet ciudat în 
jurul buzelor. 

— Îl aperi prea mult pe Stanislau Rimsky, frumoasă 
Ludovica! zise Fred. 

— Da, fiindcă am avut prilejul să mă încredințez că, 
toate grozăviile răspândite pe socoteala Vulturului Morţii 
nu sunt decât născociri de ale rușilor și că Rimsky este un 
om cinstit, din creștet până în tălpi și pe lângă aceasta și 
un bun patriot. 

— Vezi Fred? Toate acestea ţi le-am spus și eu și ţi-am 
accentuat că, Vulturul Morţii nu poate fi pus alături de 
tâlharii de rând, dar n-ai vrut să mă crezi. Acum, în faţa 
acestei mărturii, nădăjduiesc că nu vei mai susține prostiile 
care ţi-au fost băgate în cap! 

Ludovica se întoarse spre lordul Denver, cu ochi plini de 
recunoștință: 

— Așadar, d-ta crezi că Rimsky este un om de treabă? 

— Socotind după cele auzite, fără îndoială că da!... 

— Bine faci, milord, căci Rimsky este într-adevăr un om 
bun, însufleţit de gândurile cele mai curate. Dacă l-ai 
cunoaște, sunt încredinţat că l-ai îndrăgi. 

Lordul Denver își ridica paharul și zise, zâmbind: 

— Să bem atunci, în sănătatea Vulturului Morţii! 

Cu aceste cuvinte ciocni cu Ludovica, apoi se întoarse 
mirat în spre Fred, în faţa căruia paharul stătea neatins. 

— Ce însemnează aceasta, Fred? Tu nu ciocnești cu noi? 

— Mulţumesc, dar nu beau - răspunse tânărul ofiţer de 
marină, lordul Denver observând îndată că, tovarășul său 
nu voia să-și ridice paharul, tocmai fiindcă ar fi trebuit să-l 
închine în sănătatea lui Stanislau Rimsky. 

Pricina abţinerii lui Fred nu-i scăpă nici Ludovicăi, care 
însă nu tăcu, după cum făcuse lordul, ci zise: 

— Ştiu de ce nu bea domnul locotenent! 

— Fiindcă în clipa aceasta nu simt nevoia să beau! zise 
Fred. 

— Nu - răspunse Ludovica - ci fiindcă nu vrei să ridici 
paharul în sănătatea lui Rimsky. 

Fred nu răspunse. 

Tăcerea este... afirmaţie! 

— N-am spus eu? exclamă Ludovica, triumfătoare. Cu 
toate acestea, domnule locotenent, puteai să-ţi ridici 
paharul liniștit în sănătatea lui, deoarece Rimsky poate fi 
pus pe aceeași treaptă cu oricare om cinstit! 

— Așa? răspunse Fred, ironic. Atunci, după d-ta Rimsky 
ar trebui să fie un cavaler desăvârșit, căruia nu i se poate 
imputa nimic? 

— Așa și este! 

— Atunci de ce a fost poreclit „Vulturul Morţii” și de ce 
trebuie să se ascundă de oameni? 

— Nu se ascunde! Este adevărat că, autorităţile rusești îl 
urmăresc, dar în schimb sunt mii și mii de oameni, care se 
roagă pentru sănătatea lui. 

— Şi d-ta faci parte din ei! 

— Mărturisesc, cu mândrie! strigă Ludovica, îmbujorată. 

— Așadar, pentru d-ta Rimsky este întruchiparea 
bărbăţiei? - urmă Fred pe același ton ironic. 

— Nici aceasta nu-mi este rușine s-o recunosc! Dar el 
poate fi simbolul bărbăţiei, nu numai pentru mine, ci 
pentru toţi bărbaţii! 

— Oh, oh! făcu Fred. Cred că exagerezi, frumoasă 
Ludovico! 

— De loc! Toţi aţi putea învăţa de la el să fiți viteji, să fiți 
bărbaţi! 

— Ce spui? Și când m-aș putea înscrie în școala lui 
Rimsky? 

— Râzi d-ta, domnule locotenent, dar tare mi-e teamă că 
nu ti-ar strica așa ceva! răspunse Ludovica, înflăcărată. 

— Mă rog - zise Fred - mă învoiesc cu dragă inimă, 
numai dă-mi prilejul să fac cunoștință cu el. 

— Mi-e teamă că nu te-ai prea bucura de cunoștința 
aceasta! 

— Te-am prins! strigă Fred, triumfător. D-ta însăţi ai 
recunoscut că, lumea are dreptate să se teamă de Vulturul 
Morţii! M-ai ameninţat și pe mine, ceea ce însemnează că 
și pașnicii călători trebuie să tremure de Stanislau 
Rimsky... cavalerul neprihănit... 

— Oamenilor pașnici, Rimsky nu le face niciun rău, 
dimpotrivă, de câte ori i se ivește prilejul, el le vine în 
ajutor. Pe cei îngâmfaţi însă, are obiceiul de a-i învăţa să-i 
cinstească numele și tocmai de aceea nu te-aș sfătui să te 
întâlnești cu el! 

— Așadar, Rimsky este un om foarte curajos? 

— Întocmai! 

— Dar numai atunci, când este înconjurat de tovarășii 
săi! urmă Fred, batjocoritor. 

— Domnule locotenent, zise  Ludoviea, supărată. 
Stanislau Rimsky n-are nevoie de niciun ajutor, spre a da la 
o parte din calea sa, cu o singură mână, pe făloșii de 
seama d-tale! 

Fred începu să râdă din nou. 

— Aţi auzit, milord? exclamă el, întorcându-se spre 
lordul Denver. Pe Dumnezeul meu că tare aș avea poftă să- 
i arăt lui Rimsky cele mai noi apucături ale boxului 
englezesc! 

Ludovica arătă în spre fereastră. 

— Dacă fii atât de mult, încearcă, domnule locotenent! 

— Mi-e teamă că, Rimsky nu va îndrăzni să vină aici! 

— Deschide fereastra și strigă-i numele! Poate că va 
veni! 

În clipa aceea bătrânul hangiu intră în cârciumă și se 
duse de-a dreptul la Ludovica. 

— Un cuvânt, jupâniţă! 

Ludovica se dădu ceva mai la o parte. 

— Vino în bucătărie! 

— De ce-ţi baţi joc de copila aceasta? îl dojeni lordul 
Denver pe tovarășul său. 

— Prea se laudă cu Rimsky acesta! 

— Trebuie să fie o chestiune de inimă la mijloc. 

— De aceea să vorbească cu atâta însufleţire de el? După 
ea, Vulturul Morţii ar fi omul cel mai curajos, cel mai 
cinstit, cel mai mare de pe pământ. Ştiu că ar deschide 
ochii mari, dacă ar vedea că-l dobor la pământ, cu una din 
loviturile de box, care se învaţă pe corăbiile de război ale 
Angliei! 

— Nu este frumos să te lauzi singur - zise lordul Denver. 

— Aveţi dreptate, milord, răspunse Fred. Trebuie să 
recunoașteţi însă că, nici plăcut nu poate fi să asculţi 
laudele exagerate, care se aduc unui om care, ori cum am 
privi chestiunea... nu este altceva, decât tot numai un 
tâlhar de drumul mare! 

— Iar începi, Fred? În privinţa aceasta eu nu sunt de 
părerea ta, ţi-am spus-o și ţi-o repet. 

În clipa aceea ușa se deschise și Ludovica intră din nou 
în cârciumă. 

Fred o privi râzând și urmă convorbirea întreruptă. 

— Ei, frumoasă Ludovico, ce zici, ești dispusă să-mi faci 
rost de o întâlnire cu Vulturul Morţii? 

— Ti-am spus să ţi-o cauţi singur! Deschide fereastra și 
îndată ce-i vei striga numele... 

— ...el va șterge putina! 

— Mi se pare că ai început să baţi în retragere! 

— Nu cumva crezi că mi-e frică? 

— Mi se pare că numai la vorbă ești viteaz, nu și la 
fapte! 

— Îţi voi dovedi că te înșeli! Așadar dorești să-l provoc 
pe Vulturul Morţii?... Facă-se voia d-tale! Vreau să-ţi 
dovedesc că, un ofiţer al marinei engleze n-are obiceiul să 
se laude cu fapte, pe care n-are curajul să le ducă la 
îndeplinire! 

Cu aceste cuvinte tânărul locotenent de marină se duse 
la fereastră și o deschise. 

Afară se înnoptase. Ploaia nu încetase încă și zgomotul 
ei uniform se amesteca cu tainicul susur al copacilor din 
pădure. 

Fred strigă, cu glas puternic: 

— Rimsky! 

După aceea se întoarse în spre lordul Denver și 
Ludovica, întocmai ca și când ar fi vrut să citească pe 
chipurile acestora uimirea pricinuită de vitejia lui. Dar 
zâmbetul lui triumfător îngheţă deodată, când un glas 
îndepărtat răspunse: 

— Vin! 

Cei doi englezi se uitară unul la altul. 

— Parcă ar fi răspuns cineva! zise lordul Denver. 

— Da - întări Fred, am auzit lămurit că, cineva a 
răspuns: vin! 

După aceea se trudi să zâmbească. 

— După cât se pare, tot vom avea norocul să dăm ochi 
cu Rimsky! zise el. 

— Mai strigă-l odată! îl îndemnă Ludovica, să știe pe 
unde trebuie să vină! 

Fred nu mai putea să dea înapoi și întorcându-se spre 
fereastră, strigă pentru a doua oară: 

— Rimsky! 

Vocea tainică răspunse din nou, de data aceasta însă, 
mult mai aproape și mult mai tare: 

— Vin îndată! 

Fred tresări. Așadar, aici nu mai era vorba de o glumă! 
Căpetenia de tâlhari luase în serios provocarea și socotise 
de datoria lui, să se prezinte. 

Chipul  Ludovicăi strălucea de bucurie. Zâmbetul 
batjocoritor, care până atunci sălășluise în jurul buzelor lui 
Fred, era întipărit acum pe faţa ei. 

Ea se apropie de tânărul locotenent și-l întărâtă din nou: 

— Strigă-l, mai strigă-l! 

— Rimsky! strigă Fred pentru a treia oară; de data 
aceasta însă, glasul lui nu mai avea tonul acela 
batjocoritor, ca la strigătul dintâi și la cel de al doilea. 

De data aceasta însă, nu mai răspunse nimeni și Fred 
era gata să creadă că cineva își bătuse joc de el. Dar 
părerea aceasta i se irosi repede, căci în clipa următoare 
ușa se deschise larg și în pragul ei se ivi un bărbat voinic, 
bine făcut... 

Era Stanislau Rimsky. 

El se duse de-a dreptul la Fred și-l întrebă: 

— Ce doriţi, domnul meu? 

— Eu... eu l-am chemat pe Rimsky, îngână Fred, uimit, 
deoarece nu-i venea să creadă că bărbatul acesta cu 
privirea deschisă, care-ţi plăcea de la prima vedere, putea 
să fie Stanislau Rimsky, temutul căpitan de banditi. 

— Întocmai! răspunse Vulturul Morţii, zâmbind. Dv. l-aţi 
chemat pe Rimsky și Rimsky a și venit! 

— Dv... dv. să fiţi? bâigui tânărul ofiţer de marină. 

— Da, eu sunt, răspunse Vulturul Morţii, cu același 
zâmbet neschimbat în jurul buzelor - Stanislau Rimsky, 
sau, pentru a mă folosi de cuvintele d-tale: căpetenia de 
bandiți, tâlharul la drumul mare! 

Cei doi bărbaţi se uitară încremeniţi la Rimsky, care 
pășise înaintea lor cu atâta hotărâre, zâmbind mereu și 
care, începu să le vorbească deodată, în englezește: 

— Deoarece văd că dv. nu vorbiţi prea bine limba rusă, 
motiv pentru care cred că aţi și tăcut, sunt gata să vorbesc 
în limba dv. maternă. Cu acest prilej veţi avea ocazia să 
vedeţi că un tâlhar de rând știe să vorbească mai multe 
limbi decât numeroși gentilomi. 

Rimsky, vorbea foarte bine și limba engleză și 
împrejurarea aceasta mări simpatia lordului Denver pentru 
el. 

Ca și când ar fi bănuit gândurile lordului, Rimsky se 
apropie și înclinându-se, zise: 

— Sunt fericit că mi s-a oferit prilejul de a putea saluta 
pe unul din fiii cei mai de seamă ai nobilei Anglii! 

— Mă cunoști? 

Rimsky dădu din cap. 

— Ştiu chiar că aveţi o părere foarte bună despre mine, 
milord. 

— Nu înţeleg, cum de ai putut să te informezi atât de 
iute! 

— Credeţi-mă, milord - răspunse Rimsky - nu este la 
mijloc niciun fel de vrăjitorie. Vulturul Morţii știe tot ce se 
petrece în ţinutul acesta. 

După aceea se îndreptă spre Fred: 

— Firește că, am aflat și că dv., contrar lordului Denver, 
aveţi o părere foarte proastă despre mine, domnule 
locotenent. 

Rimsky nu-și dădu nicio osteneală de a ascunde ironia 
acestor cuvinte. În urma lor, tânărul ofițer de marină, care 
era pe punctul de a-și schimba părerea, văzând din toată 
purtarea Vulturului Morţii că, are de-a face cu un adevărat 
cavaler, se îndreptă deodată și, simţindu-și mândria atinsă, 
răspunse tăios: 

— Purtarea d-tale este foarte curajoasă. De altfel nu-i de 
mirat, când d-ta ești înarmat până în dinţi, iar noi nu ne 
putem apăra, decât cu pumnii! 

Rimsky se înroși de mânie. 

— Domnule locotenent, ai putea să-ţi alegi cuvintele! 
Chiar și adineaori ai vorbit despre mine cu prea mult 
dispreţ. Aș vrea să te fac să-ţi schimbi părerile și dacă nu 
va fi cu putință să ajungem la acest rezultat pe cale 
pașnică, sunt gata să primesc duelul cu pumnii, de care ai 
amintit acum câteva minute! 

— Şi eu sunt gata! strigă Fred. Cred că de data aceasta 
îți vei găsi nașul! 

Rimsky își lepădă tot ce era asupra lui, spre a fi egal cu 
potrivnicul său, apoi se așeză în faţa lui. 

Lordul Denver însă ar fi dorit să ocolească această 
încăierare și zise împăciuitor: 

— Fred, vino-ţi în fire! La ce-ţi va folosi aceasta? 

Dar în inima tânărului locotenent de marină se și trezise 
dorul de luptă și îi aduse aminte de nenumăratele izbânzi 
pe care le avusese pe bordul corăbiei de război „King 
Edward”. 

Era socotit ca unul din cei mai buni boxeuri din Anglia și 
toţi se temeau de pumnul lui iute și puternic. Bizuindu-se 
atât pe puterea, cât și pe îndemânarea sa, el îi răspunse 
lordului Denver: 

— Nu vă îngrijiţi de mine, milord, ci mai bine fiii cu luare 
aminte să vedeţi cum se va risipi într-o clipă credinţa pe 

care o are lumea de aici, despre puterea de nedoborât a 
Vulturului Morţii! 

Dar nici chiar această observaţie jignitoare nu-l făcu pe 
Rimsky să-și piardă cumpătul. El stătea nepăsător, ca și 
când ar fi fost vorba să dea o lecţie unui copil obraznic. 

— Putem începe? întrebă el. 

— Sunt gata! răspunse ofițerul de marină. 

În clipa următoare porniră unul spre altul, ridicându-și 
braţele, spre a face scut din ele. 

Fred își aduse aminte de chipul cum izbutise 
întotdeauna să-și zăpăcească potrivnicii de pe bordul lui 
King Edward. El ridica mâna dreaptă, spre a lovi, ţinându- 
și stânga în chip de scut, în faţa sa. La momentul oportun 
însă, nu lovea cu dreapta, ci cu stânga, de care potrivnicul 
nu se pregătea să se apere. 

La fel avea de gând să facă și cu Rimsky. Numai că 
Vulturul Morţii era mult mai prevăzător de cât foștii 
vrăjmași ai lui Fred de pe bordul lui King Edward. Rimsky 
își aplecă fulgerător capul și cumplita lovitură a lui Fred 
nimeri aerul. 

Ofiţerul de marină își pierdu aproape echilibrul. Rimsky 
însă nu-l lăsă să-și revină în fire și îl și lovi la rădăcina 
urechii, cu atâta putere, încât Fred se învârti de două ori în 
jurul său, apoi se prăbuși la pământ, rămânând nemișcat. 

Vulturul Morţii aștepta zâmbind, să-și vadă vrăjmașul 
ridicându-se de la pământ. Cum însă acesta nu părea în 
stare să se mai gândească la așa ceva, voinicul se așeză la 
masă și trase o dușcă din vinul pe care i-l adusese 
cârciumarul. 

Lordul Denver se repezi la tovarășul său învins. 

— Fred! Fred! 

Dar tânărul locotenent nu se mișcă. 

Atunci Rimsky se ridică și el de pe scaun și se duse 
lângă lordul Denver. 

— Nu trebuie să vă speriaţi, milord - zise el - căci nu i s-a 
întâmplat nimic prea serios. De îndată ce-i va trece 
zăpăceala, își va reveni în fire. 

Apoi îl așezară amândoi pe un scaun. Fură însă nevoiţi 
să-l sprijine căci altfel trupul i-ar fi căzut din nou la 
pământ. 

Ludovica, Severin, care între timp venise și el și bătrânul 
hangiu îl înconjurară pe suferindul erou al duelului cu 
pumnii. 

Cârciumarul dispăru peste câteva clipe spre a se 
întorcea apoi cu o sticlă de rachiu. 

— Să-i dăm să bea din asta - zise el - și nu va mai avea 
nimic! Asta e o băutură care și pe morți îi învie! 

Cu multă trudă îi strecurară câteva picături printre buze 
și proorocirea lui Kornitzky se îndeplini. Fred Williamson 
își deschise ochii și se uită în jurul său cu privirea aiurită a 
tuturor celor care își revin din leșin, neștiind ce s-a 
petrecut cu ei și în jurul lor. 

Deodată însă își aduse aminte de toate și atunci, se 
ridică de pe scaun, se duse de-a dreptul la Rimsky și-i 
întinse mâna spunându-i zâmbitor: 

— Felicitările mele! O adevărată lovitură de maestru! D- 
ta ai fost cel dintâi care m-ai doborât! Te rog să mă ierţi! 

Rimsky strânse cu căldură, mâna tânărului ofițer de 
marină. 

— Şi eu te felicit pentru curajul de care ai dat dovadă! 
Ești un adevărat bărbat, căci nu te-ai lăudat doar cu 
provocarea, ci ai trecut de la vorbe la fapte. Atacul a fost 
minunat. Dacă nu-mi aplecam capul în ultimul moment, 
acum bunul moș Koronitzky mi-ar fi turnat mie printre 
dinţi, rachiul lui, bătrân de o jumătate de veac. 

Lordul Denver privi mulțumit la cei doi bărbaţi care, 
după trecerea luptei, deveniseră, din vrăjmași, prieteni. 

CAPITOLUL 33 
Prinţul Trubeizkoi 


Somnul nu voia să se coboare de loc pe ochii fugarilor 
refugiaţi în vârful stâncilor Altarului Pustei. Numai lordul 
Wardmoore le umbla prin cap și mereu se întrebau dacă, 
după ce a scăpat de urmărirea cazacilor, tovarășul lor va fi 
izbutit să dea peste vreun trib de samoiezi spre a-i aduce 
în ajutorul lor. 

Din spre răsărit razele calde ale soarelui și începuseră 
să se ridice, învăluind stânca golașă a Altarului Pustei. 

Istovit de zbuciumul din ajun și de noaptea petrecută 
fără somn, prințul Poniatowsky se uită abătut la poalele 
cetăţuii naturale. Cazacii dormeau încă, un singur ostaș 
făcând de pază în jurul cenușii focului de tabără. 

Lapușin și cu Mioara se uitau triști unul la altul, dându- 
și seama că ziua care răsărea urma să fie hotărâtoare 
pentru soarta lor. În ziua aceea lordul Wardmoore trebuia 
să se înapoieze cu tribul de samoiezi nomazi, căci dacă nu 
se înapoia, cazacilor le soseau ajutoarele de la Tomsk și 
atunci erau pierduţi. 

Inima li se strângea când se gândeau la ceea ce-i 
așteaptă în cazul când lordul Wardmoore ar fi întârziat. Ei 
cunoșteau prea bine soarta fugarilor readuși în tabăra 
Sadovei. Ei sunt bătuţi până la sânge, în mijlocul taberei, 
în faţa tuturor prizonierilor. 

— Orice s-ar întâmpla, eu nu mă mai întorc la Sadova! 
exclamă el, cu hotărâre. M-am săturat de soarta ce mi-a 
fost hărăzită în minele de plumb și pe care n-aș putea-o 


914 


uita chiar dacă mi-ar fi dat să trăiesc o mie de ani. Dacă 
Dumnezeu nu vrea să mai fiu odată liber, atunci mai bine 
mă las împușcat de gloanţele cazacilor, dar de predat nu 
mă predau. 

Prinţul Poniatowsky încercă să mai toarne puţin curaj în 
inima deznădăjduită a sărmanului mujic. 

— Mai avem timp să ne gândim la asta, prietene 
Lapușin! Deocamdată să sperăm că lordul Wardmoore va 
izbuti să ducă la bun sfârșit însărcinarea ce și-a luat și 
deci, că va veni să ne scape, până când nu va fi prea târziu! 

Mioara Comăneanu scoase de ale mâncării din sacul cu 
merinde, dar niciunul din ei n-avea poftă de mâncare. 
Totuși, mâncară câte ceva, gândindu-se că trebuiau să fie 
tari pentru grelele clipe care îi așteptau. 

După această scurtă gustare, se înapoiară la punctele de 
observaţie din vârf, spre a nu-i pierde din ochi pe cazaci. 
Pentru  urmăritori dimineața trecu cu îngroparea 
tovarășilor căzuţi cu prilejul atacului dat împotriva 
Altarului Pustei. 

Cazacii fură băgaţi într-o groapă comună. Numai 
locotenentului lanușin i se făcu un mormânt separat, 
deasupra căruia așezară o cruce simplă de lemn. 

Prinţul Poniatowsky și cu Lapușin scrutau zarea 
necontenit, nădăjduind dintr-o clipă într-alta să-l vadă pe 
lordul  Wardmoore apropiindu-se în fruntea trupei 
salvatoare. Dar ochii lor nu întâlniră niciun singur punct 
mișcător pe tot întinsul nemărginit al Pustei. 

— Nici nu se putea să vină încă, dacă nu s-a întâlnit cu 
samoiezii prin apropiere! așa își îmbărbăta prinţul 
Poniatowsky prietenii și... pe sine însuși. 

Mai trecură câteva ceasuri, fără ca lordul Wardmoore să 
se fi ivit. Amurgul se lăsă din nou și odată cu el, se 
spulberă și speranţa din inimile fugarilor. 

Lordul Wardmoore nu se înapoiase. 


915 


— La ce s-ar și înapoia? exclamă Lăpușin, amărât. E bun 
bucuros că a scăpat el! De ce să-și mai primejduiască viaţa 
din nou? 

Prințul Poniatowsky se răsti la el, furios: 

— Ai înnebunit, Lapușin? Cum poţi vorbi astfel despre 
omul, căruia trebuie să-i fie recunoscător fiecare 
surghiunit al Siberiei? 

— Lordul Wardmoore ne va aduce ajutoare, chiar cu 
preţul vieţii sale! zise și Mioara Comăneanu, care ca și 
prinţul, avea o încredere oarbă în lord. 

Dar cuvintele acestea nu reușiră să-l liniștească pe 
Lapușin. 

— Atunci de mult ar fi trebuit să fie aici! mormăi el. 

— De unde putem ști noi, ce greutăţi a avut de înlăturat? 
zise prinţul. Credinţa mea nestrămutată este că, chiar dacă 
întârzie, tot înaintea celor din Tomsk va sosi aici! 

După aceea se lăsă și noaptea. După o zi chinuitoare 
veni o noapte chinuitoare. Noaptea trecută o petrecuseră 
tot fără somn, dar nici acum nu puteau adormi. Numai pe 
Mioara o dobori oboseala. 

Constituţia ei slabă nu mai putu rezista zbuciumului 
ultimelor zile și cu toată groaza care-i umplea sufletul, își 
rezemă capul de o stâncă și adormi. 

Prinţul Poniatowsky mai aţipea și el, din când în când, 
numai Lapușin se împotrivea somnului, de parcă ar fi fost 
de oţel. Gândul că va cădea din nou pe mâinile cazacilor, îl 
frământa necontenit, îl ameninţa să-i ia minţile. 

Cerul strălucea plin de stele, iar razele slabe ale lunii 
luminau fantomatic regiunea. Spre miezul nopţii prinţul 
Poniatowsky întrebă: 

— Tot nu se vede nimic? 

Lapușin răspunse cu o liniște ciudată: 

— Nimic... nici urmă! 

Cuvintele lui trădau resemnarea. 

Nădejdea începu să se împrăștie și din inima prinţului 
Poniatowsky. El nu putea înţelege de ce nu sosea încă 

lordul Wardmoore. Întârzierea aceasta el căuta s-o pună pe 
seama unei nenorociri neprevăzute, care-l va fi lovit pe 
credinciosul lor tovarăș. 

Singura lui licărire de speranță mai era revărsatul 
zorilor. Dacă lordul Wardmoore nu venea nici până atunci 
cu trupa salvatoare, atunci erau pierduţi, deoarece cazacii 
din Tomsk urmau să sosească neapărat, până la amiază. 

Frământările ucigătoare îl doborâră și pe el și adormi. 
Numai Lapușin mai veghea cu încăpățânare de catâr. 

Mai trecură câteva ceasuri. 

Prinţul Poniatowsky și cu Mioara mai dormeau încă, 
uitând de cumplita lor situaţie, când razele palide ale lunii 
fură înlocuite de arșiţa astrului zilei. 

Prinţul nu se deșteptă decât numai când soarele i se 
așeză pe ochi. 

El se duse îndată la Lapușin, care stătea tot la postul de 
observaţie. 

— Ce mai este, Lapușin? 

Mujicul își întinse braţul și arătă în depărtare: 

— Privește! 

Privirea prințului Poniatowsky, urmă direcţia arătată de 
braţul întins al tovarășului său de suferință. 

În depărtare se zărea, o mulţime de oameni. 

— Să fie lordul Wardmoore? exclamă prinţul. 

— Nu, răspunse Lapușin, cu o liniște apăsătoare, ci 
cazacii din Tomsk! 

— Cazacii din Tomsk? 

— Privește numai jos să vezi, cum se bucură urmăritorii 
noștri! Își dau seama că nu mai putem scăpa! Uite, au și 
pornit înaintea lor... 

Durerea îl dobori aproape pe prinţul Poniatowsky care 
strigă, sfâșietor: 

— Suntem pierduţi! 

Ochii lui se îndreptară spre Mioara Comăneanu, care 
dormea câţiva pași mai departe. Privirile lui se așezară 
triste pe chipul blând al fetei pe care somnul o făcea parcă 

și mai frumoasă. Sărmana Mioară, ea nu știa încă nimic de 
groaznica soartă care-i aștepta... 

Cum să-i spună? Existau oare cuvinte ocolitoare prin 
care să-i aducă la cunoștință într-un chip mai blând 
nenorocirea ce nu mai putea fi evitată? 

Ochii prințului Poniatowsky se înlăcrămară. 

Nu era îngrijat de soarta sa, căci era bărbat și nu se 
speria de primejdii, ci de aceea a nefericitei copile, pe care 
destinul o lovise prea crud. 

Simţind parcă apropierea primejdiei, Mioara Comăneanu 
se trezi din somnul ei adânc. Işi frecă ochii și se uită 
buimăcită în jurul său. 

După aceea se duse lângă Lapușin și prinţul 
Poniatowsky și-i întrebă: 


— Tot n-a venit lordul Wardmoore? 

Poniatowsky vru să răspundă, dar niciun cuvânt nu-i ieși 
pe buze. Nu era în stare să-i aducă la cunoștință cumplitul 
adevăr. 

Dar nici nu mai era nevoie să răspundă, fiindcă 
răspunsul stătea scris în ochii lui. 

Privirile ei  speriate alunecară apoi spre tabăra 
urmăritorilor, pe urmă trecură mai departe... se rătăciră în 
zare și... 

Un țipăt sfâșietor îi ieși din piept. 

Zărise trupa cazacilor din Tomsk. 

— Cazacii din Tomsk? îngână ea. 

Prințul Poniatowsky dădu din cap, fără să scoată o 
vorbă. 

— Așadar totul s-a sfârșit? întrebă frumoasa copilă, 
speriată de moarte. 

Nimeni nu-i răspunse. Ochii ei se îndreptară apoi spre 
cealaltă parte a Pustei, de unde-l așteptau pe lordul 
Wardmoore. 

Cât puteau cuprinde ochii, niciun punct negru, niciun 
suflet de om. 

Poniatowsky simţise că Mioara mai nădăjduia și zise, 
trist: 

— Acum ar fi în zadar, chiar dacă ar mai veni! Cazacii 
sunt mult prea numeroși... O adevărată armată, împotriva 
a trei oameni. 

Vorbele liniștite ale lui Poniatowsky fură întrerupte de 
strigătul sălbatic al lui Lapușin: 

— Să vină, să vină cât mai mulţi, căci noi nu ne vom 
preda! 

Rostind acestea, ochii lui se injectară cu sânge. 

— Lapușin are dreptate! încuviinţă și Mioara. Mai bine 
moartea, decât iadul Sadovei! 

— Atunci vom lupta până la cea din urmă suflare! 
exclamă și prințul Poniatowsky. 

O tăcere mormântală se lăsă timp de câteva minute, 
asupra celor trei oameni, care se pregăteau de moarte. 
Toţi trei erau adânc impresionați de cruzimea încercărilor 
la care îi și pusese soarta. 

În răstimpul acestor câteva minute ei aduseseră jertfa 
cea mai mare pe care o puteau aduce fată de ei înșiși: 
renunțaseră la viață! 

— Vom lupta, până când vom mai putea ţine arma în 
mână! declară prinţul Poniatowsky. Cel din urmă glonte 
însă, îl vom ţine pentru noi! 

— Așa vom face! zise și Mioara Comăneanu. Nu trebuie 
să mai cădem vii în mâinile lor. 

Privirile lor se pierduseră iarăși în zare. 

Cazacii se apropiau în galop. Nu putea să treacă mai 
mult de un sfert de ceas, până să ajungă la poalele 
Altarului Pustei. 

Și atunci? 

Cuvintele le muriră pe buze. 

Nu erau în stare să vorbească. Dar ce ar fi putut să 
spună? 

Osândiţii la moarte au întotdeauna o ultimă dorință de 
exprimat un ultim salut de trimis cuiva. Fugarii din Sadova 
nu-și puteau exprima această ultimă dorinţă, nu puteau 
trimite nimănui cel din urmă salut al lor, căci niciunul din 
ei nu putea scăpa, spre a îndeplini sfânta însărcinare, de a 
fi purtătorul de cuvânt al condamnaților la moarte. 

Lapușin ședea îndobitocit pe o ieșitură de stâncă. Numai 
ochii mai trăiau în el, lucind ameninţător, sălbatic. 

Prinţul Poniatowsky se trudea să-și sape numele în 
stâncă, cu ajutorul pumnalului, pentru a lăsa o urmă cât de 
neînsemnată despre moartea ce-i fusese hărăzită. Sărmani 
viteji ai Poloniei, care își așteptau mântuirea de la el, afla- 
vor ei oare vreodată, în ce chip și-a dat sfârșitul 
conducătorul lor? 

Mintea Mioarei Comăneanu era și ea frământată de 
gânduri triste. 

Acum, când se simțea atât de aproape de moarte, 
înaintea ochilor sufletului său se ivi din nou chipul 
bărbatului pe care-l iubea mai mult decât orice pe lume... 

Da, înaintea închipuirii sale se ivi Stanislau Rimsky, 
voinicul care la Varșovia încercase s-o scape din mâinile 
vampirilor cu atâta dispreţ de moarte. 

Cine știe pe unde umbla acum, pe unde îl aruncase 
soarta și cine știe dacă se mai gândea la ea? Adeseori în 
decursul amărâtelor zile petrecute în tabăra Sadovei, 
gândul la Vulturul Morţii fusese singura ei mângâiere. 
Durerile i se împrăștiau parcă dacă se gândea la iubitul 
său. Vai, de câte ori nu-și adusese aminte de frumoasele 
zile petrecute la Varșovia, pe când erau împreună, 
bucurându-se de tinereţe și de viaţă! 

Lacrimile îi năpădiră ochii. 

Cine știe unde era acum, cine știe dacă mai trăia. 
Contele Gorciacov își trimisese copoii pe urma eroului 
inimii sale și Mioara știa că prea puţini erau aceia care 
izbuteau să scape de Călăul Varșoviei când acesta le 
declara război. 

Poate că nici nu mai era în viaţă și atunci moartea ar fi 
fost o binefacere pentru ea, căci urma si se întâlnească cu 
Rimsky în lumea cealaltă, al cărei prag îl va trece și ea în 
curând. 

Glasul prințului Poniatowsky o trezi din visare. 

— S-au apropiat! 

Mioara se simţea ca trezită dintr-un vis fermecător. 
Frumoasele imagini ale visului dispărură, spre a face loc 
stâncilor pleșuve, ochilor triști ai prinţului Poniatowsky, 
privirilor fulgerătoare de mânie ale lui Lapușin, trupei 
șerpuitoare de cazaci, care se înmulţiseră parcă cu miile. 

— Totul s-a sfârșit! mai adăugă prinţul, la vederea 
armatei ce se apropia. 

După aceea se întoarse spre Mioara, îi mângâie părul 
auriu și-i zise blând, mângâietor: 

— Roagă-te lui Dumnezeu, copila mea! Cred că ajungând 
în cruce, soarele nu va mai încălzi decât trupurile noastre 
neînsufleţite! Trebuie să murim, Mioare, dar vom muri 
curajoși, cu fruntea ridicată. 

Mioara Comăneanu își aţinti ochii ei mari asupra 
prințului și zise, cu voce slabă, dar hotărâtă: 

Sosirea trupelor de întărire stârni mare bucurie printre 
urmăritori. Ei nu-și dăduseră seama pe deplin de pustiirea 
săvârșită în rândurile lor de către fugarii ascunși în Altarul 
Pustei, decât numai în dimineaţa zilei trecute, când își 
îngropaseră tovarășii căzuți... 

Atât cazacii, cât și supraveghetorii ardeau de setea 
răzbunării. Setea aceasta însă, nu și-o puteau liniști decât 
numai după sosirea trupelor de întărire, deoarece un nou 
atac împotriva forţei fugarilor s-ar fi sfârșit prin noi 
pierderi zadarnice pentru ei. 

Cazacul plecat îndată după moartea locotenentului 
lanușin spre a aduce ajutoare, ajungând la Tomsk, se 
prezentă la comandament. Guvernator la Tomsk era prinţul 
Dimitri Trubetzkoi, urmaș al uneia din cele mai vechi și 
mai nobile familii rusești. El trăise zeci de ani la Tomsk, 
era un om curajos și cu suflet nobil și foarte bun ostaș. 

Când locotenentul Miliușov, aghiotantul lui, îi raportă 
cele petrecute la Altarul Pustei, prințul Trubetzkoi își 
clătină capul, mirat: 

— Patru oameni au fost în stare să tină piept atâtor 
cazaci? Atunci sunt vrednici de toată lauda oamenii 
aceștia! 

După aceea porunci să fie adus în fata lui cazacul, care 
venise cu această știre și ostașul, plin de praf, istovit, se 
înclină umil în fata guvernatorului Siberiei. 

— Şi n-aţi putut să puneţi mâna pe fugarii din Sadova? 
se răsti guvernatorul la cazac. 

— Nu, prea milostive stăpâne! răspunse cazacul, speriat. 
Altarul Pustei este o adevărată fortăreață, care alcătuiește 
un adăpost sigur pentru aceia, care izbutesc să se ascundă 
în el. Numai cu o putere armată covârșitoare ca număr se 
poate ajunge la izbândă. 

— Nu cumva îţi închipui - răspunse prinţul, zâmbind - că 
voi trimite o armată întreagă, spre a lupta împotriva a 
patru oameni? 

— Dacă prea milostivul stăpân ar vedea această 
ciudățenie a firii, care este Altarul Pustei, și-ar da seama 
îndată, de ce n-am putut sfârși cu cei patru fugari. 

Bătrânul prinţ se sculă de la masa sa de lucru și spre cea 
mai mare uimire a lui Miliușov, declară: 

— Bine! Atunci voi merge și eu să văd această minune, 
despre care am auzit vorbindu-se multe, dar pe care până 
astăzi n-am avut prilejul s-o văd. 

După aceea se întoarse spre Miliușov: 

— Domnule locotenent, îngrijește ca o companie de 
cazaci să fie gata de drum. Vom merge și noi cu ea! 

Locotenentul Miliușov salută și părăsi odaia. 

— Şi cine sunt cei patru fugari? îl întrebă prinţul 
Trubetzkoi, pe cazacul din Sadova. 

— Trei bărbaţi și o fată! 

— O fată? Așadar, nici măcar faţă de patru oameni, ci 
numai faţă de trei aţi fost neputincioșii? 

— Da, dar aceștia trei s-au luptat ca trei dracii, răspunse 
cazacul. 

— Şi cine sunt? Nu știi cum îi cheamă? 

— Ba știu, prea milostive stăpânei 

— Să auzim! 

— Unul din ei este un mujic, cu numele de Lapușin! 

— Mai departe! 

— Al doilea este un englez... 

— Lordul Wardmoore? 

— Mi se pare că așa se numește! 

Prinţul Trubetzkoi își aducea aminte de nobilul englez, 
care fusese împresurat cu spioni, de îndată ce-și pusese 
piciorul pe pământul Rusiei. 

Contele Gorciacov, guvernatorul Varșoviei dăduse de 
știre Poliţiei Secrete* din Petrograd, despre prezenţa în 
Rusia a lordului Wardmoore și într-un consiliu secret se 
hotărâse ca lordul să fie făcut nevătămător. Mulţi fuseseră 
pentru asasinarea lordului Wardmoore. Majoritatea însă fu 
pentru trimiterea lui în Siberia, ca o pedeapsă pentru 

greșeala săvârșită de a fi atras atenţia Europei, asupra 
grozăviilor care se petreceau în Siberia. 

La acel consiliu al guvernatorilor, prinţul Trubetzkoi 
fusese singurul, care își manifestase teama asupra 
urmărilor pe care le-ar putea avea un asemenea procedeu 
față de un om de seamă, al unei mari puteri și de aceea, 
părerea lui a fost ca lordul Wardmoore să fie doar expulzat 
din Rusia, măsura aceasta fiind pusă în practică de toate 
statele civilizate. 

El a rămas însă singur pe lângă punctul lui de vedere și 
toate încercările lui de a veni în ajutorul lordului 
Wardmoore fuseseră zadarnice. Faţă de porunca primită 
de sus, nu mai avea nici el, nici o putere. 

— Cine este al treilea? întrebă el, din nou. 

— Un oarecare prinţ polonez! 

— Numele lui? 

— Poniatowsky... 

— Prinţul Adam Poniatowsky? 

— Da, așa mi se pare! 

Numele acesta îl uimi și mai mult pe prinţul Trubetzkoi, 
decât numele lordului Wardmoore. Cu toate că-i 
despărțeau o mare prăpastie politică, totuși prinţul 
Trubetzkoi stimase întotdeauna convingerea și tăria 
dușmanului său. Soarta voise chiar, să-i aducă laolaltă pe 
cei doi bărbaţi, cu prilejul unei călătorii la Paris a 
guvernatorului Siberiei. Cu prilejul șederii sale la Paris, o 
strânsă prietenie se legase între urmașii celor două familii 
istorice. De la Paris ei nu se mai văzură. Trubetzkoi aflase 
că prințul Poniatowsky fusese prins, din pricina unei 

conspirații, dar nu știa că eroul naţional al Poloniei fusese 
surghiunit la Sadova. 

Acum se bucura și mai mult că se hotărâse să meargă el 
însuși la Altarul Pustei, deoarece avea prilejul să se 
întâlnească cu prinţul Poniatowsky. 

Dar în ce fel de împrejurări! 

Prinţul Poniatowsky era vânatul urmărit, iar el trebuia 
să hotărască de soarta lui! 

Locotenentul Miliușov se înapoiase. 

— Prea milostive domnule guvernator, compania de 
cazaci e gata de drum! 

— Bine, locotenente Miliușov! Îngrijește să fie luate și 
corturile și să se pună șeaua pe calul meu. Imi iau doar 
rămas bun de la soţia mea și pe urmă putem pleca. 

— La ordin, domnule guvernator! 

Peste câteva minute prinţul se și întoarse și dădu 
porunca: 

— Putem pleca! 

Trupa porni la drum mergând în galop, chiar și o parte 
din noapte. De-abia spre miezul nopţii făcu popas, cazacii 
ridicând în grabă cortul guvernatorului, în care prinţul 
Trubetzkoi se odihni până în zori. 

Trupa din Tomsk porni mai departe, îndată după 
răsăritul soarelui și într-un târziu, plutonierul care călărea 
în capul coloanei strigă: 

— Prea milostive stăpâne, acolo în zare se vede „Altarul 
Pustei”. 

El își întinse mâna spre un punct negru care se zărea la 
marginea orizontului. 

Prințul Trubetzkoi își scoase ocheanul și se uită prin el 
în direcţia arătată. 

— Chiar și prin ochean de-abia se zărește - îi spuse el 
locotenentului Miliușov. 

— Mai avem o bună bucată de drum, răspunse 
locotenentul. 7 

— Atunci să nu mai pierdem vremea: Inainte! 

Înainte de amiază trupa și sosi în fața Altarului Pustei. 

Urmăritorii primiră cu urale trupa de ajutor și Krișileff, 
care luase comanda cazacilor, după moartea locotenentului 
lanușin, se emoţionă adânc, auzind că însuși guvernatorul- 
prinţ venise să conducă operaţiunile de capturare a 
fugarilor. 

Din ordinul prințului Trubetzkoi, cazacii așezară tabăra, 
ridicând și cortul împodobit al guvernatorului. În timpul 
acesta prinţul ceru amănunte despre vitejeasca împotrivire 
a fugarilor de la Sadova. 

Cum sarcina de a da aceste amănunte căzu asupra lui 
Krișileff, primul supraveghetor nu pierdu prilejul de a vorbi 
mai mult despre sine, decât despre faptele vitejești ale 
cazacilor, în frunte cu Olliș, de pildă. 

Dar pe prinţul Trubetzkoi îl supără lauda de sine a lui 
Krișileff și-i spuse: 

— Cum se face că, aţi suferit pierderi atât de grele, dacă 
d-ta ai condus urmărirea și atacul cu atâta iscusință? Nu ţi 
se pare că nu se potrivește una cu alta? 


Jandarmi. 
Ohrana a 
fost creata 
in 1880, ca 
inlocuitoare 
a 


933 


— Prea milostive domnule guvernator, dacă am avut 
pierderi atât de grele, vina este numai a sărmanului 
locotenent, care a dus oamenii la atac, împotriva sfatului 
meu... 

Se întâmplă însă ca unul din subofițerii cazacilor să fie 
prin apropiere și acesta se revoltă auzind nerușinatele 
minciuni ale lui Krișileff. Mânia lui fu atât de mare, încât 
uită că se găsește în faţa atotputernicului stăpân al 
Siberiei și se amestecă în vorbă, furios: 

— Nu-i adevărat! 

Prințul Trubetzkoi se uită uimit la cazacul a cărui față 
era roșie de mânie. 

Locotenentul Miliușov aruncă o privire plină de înţeles 
în spre cazac, dar prințul Trubetzkoi îl îmbărbătă 
întrebându-l: 

— Ce ai spus? 

— Iertaţi-mă, prea milostive stăpâne! se rugă subofițerul 
de cazaci, înspăimântat. 

— Vorbește fără teamă! 

— Lucrurile nu s-au petrecut așa după cum le-a povestit 
Krișileff. Dimpotrivă, el a fost acela, care l-a silit pe 
locotenentul lanușin să pornească la atac, învinuindu-l că 
vrea să le dea fugarilor putinţa de a scăpa. Numai din 
pricina lui Krișileff l-am pierdut pe bunul nostru 
comandant împreună cu atâţi alţi ostași de treabă. 

Krișileff ascultă tremurând de mânie această învinuire 
de care nu se putea dezvinovăţi. 

— În orice caz, chestiunea este foarte ciudată! zise 
prinţul Trubetzkoi, întorcându-se spre primul 
supraveghetor. Întâmplarea aceasta pune într-o lumină 
puţin favorabilă starea lucrurilor în tabăra din Sadova dacă 
a fost cu putinţă ca patru prizonieri să fugă într-o singură 
noapte. 

Krișileff se înroși până peste urechi. 

— Miliușov - urmă apoi guvernatorul, adresându-se 
aghiotantului său - după ce ne vom întoarce la Tomsk, să- 
mi aduci aminte să iau măsuri în privinţa taberei din 
Sadova. 

De unde până atunci chipul lui Krișileff semăna cu un 
bulgăre de jăratec, el deveni deodată mai galben ca ceara. 
El își dădea seama că vorbele acestea ale guvernatorului 
însemnau schimbarea primului supraveghetor de prizonieri 
din Sadova. 

El se retrase rușinat aruncând priviri ucigătoare în spre 
subofițerul de cazaci care-l pârâse. 

Între timp cortul guvernatorului fusese ridicat. El era 
plin cu covoare și perne moi, mese de campanie, un divan 
chiar, așa că prințul putea să locuiască în cortul acesta, 

chiar și săptămâni întregi, fără să simtă prea mult lipsa 
confortului de acasă. 

Guvernatorul se retrase în cort, împreună cu aghiotantul 
său. 

— Domnule locotenent - îi zise guvernatorul lui Miliușov, 
când rămaseră singuri - te așteaptă o însărcinare de mare 
însemnătate! 

— La ordin, prea milostive domnule guvernator! 

— Însărcinarea aceasta nu este tocmai de toate zilele! 

— Nu face nimic! 

— Şi e primejdioasă... 

— Domnul guvernator știe că eu nu cunosc frica! 

— Știu, locotenente Miliușov și tocmai de aceea te-am 
ales pe d-ta! 

— Porunciţi-mi, prea milostive stăpâne! 

— D-ta va trebui să faci pe solul, adică să te duci la 
fugari, fără nicio armă asupra d-tale, fără însoțitori, spre a- 
i soma să se predea. 

Locotenentul Miliușov păli. 

Nu era fricos, dar cu toate acestea, însărcinarea, pe care 
voia să i-o dea guvernatorul îi păru foarte primejdioasă. 
Era încredinţat că, cei patru fugari, care nu mai aveau de 
nădăjduit nimic de la viață, nu vor respecta inviolabilitatea 
solului și-l vor împușca, de îndată ce va ajunge în 
apropierea cetăţuii naturale a „Altarului Pustei”. 

Dar era ostaș și ostașul trebuie să se supună mai marelui 
său în orice împrejurări. Chiar și atunci, când știa că se 
duce la o moarte sigură. 

De aceea își lipi călcâiele și răspunse cu supunere: 

— Prea milostive domnule guvernator sunt gata să 
îndeplinesc însărcinarea despre care mi-aţi vorbit. 

Miliușov rostise aceste cuvinte cu glas hotărât, metalic. 
Dar prințul Trubetzkoi îi cunoștea prea bine pe aghiotantul 
său și înţelese umbra de îngrijorare care trecu prin ochii 
lui Miliușov. 

— Nu ai de ce să te temi, domnule locotenent! se grăbi 
el să-l liniștească. Ei, domnule locotenent, - zise prinţul, 
amenințându-l cu degetul - un vechi prieten nu poate fi 
înșelat. Nu te temi, dar o oarecare îngrijorare tot ţi s-a 
strecurat în inimă. 

Locotenentul Miliușov se înroși. 

— Mărturisesc, domnule guvernator... că, m-am gândit... 
că s-ar putea întâmpla ca acești fugari, gata la orice, să 
tragă în mine... 

Prinţul  Trubetzkoi își așeză mâna pe umărul 
aghiotantului său și-i zise: 


de rând! 
— Nu? 
— Printre ei se găsește și prințul Poniatowsky... 
— Conducătorul revoluţionarilor poloni? 

— El. Văd că și d-ta îi cunoşti numele! Așa că, nu te vei 
mai mira că trimit sol la fugari, în loc să încep asaltul, fără 
niciun fel de tărăgănire. 

— Înţeleg, prea milostive stăpâne! 

— Nu mă pot purta cu omul acesta, ca și cu oricare alt 
prizonier. Așadar, d-ta vei căuta să ajungi sus pe întăritură 
și vei vorbi cu prinţul Poniatowsky. 

— Am înţeles, prea milostive stăpâne! 

— Îi vei spune că, ai venit din însărcinarea mea și că din 
însărcinarea mea le ceri să depună armele și să se predea, 
spre a împiedica o nouă vărsare de sânge. Atrage-le 
atenţia că, dacă se predau situaţia lor va fi mult mai ușoară 
și eu nădăjduiesc că demersul d-tale va fi încoronat de 
succes. 

— Voi face întocmai după cum mi-a poruncit domnul 
guvernator, zise tânărul locotenent. Pot pleca? 

— Dacă te simţi gata... 

— Oricând! 

Prinţul Trubetzkoi strânse mâna aghiotantului său: 

— Îţi urez noroc, locotenente Miliușov! 

După aceea părăsiră cortul împreună. 

O batistă legată în vârful unei crengi ţinu loc de steag 
alb. Sub ocrotirea acestei batiste porni locotenentul 
Miliușov pe primejdiosul drum. 

Cel dintâi care-l văzu pe locotenent apropiindu-se fu 
prințul Poniatowsky. El se uita necontenit spre tabăra 
cazacilor, urmărind pregătirile lor, când deodată observă 
că un ofiţer se desprinde din mulțime și pornește cu pași 
liniștiți spre „Altarul Pustei”. 

Avea în mână un steag alb, așadar venea cu gânduri 
pașnice. 

Prinţul Poniatowsky se adresă tovarășilor săi: 

— Priviţi! 

Ochii lui Lapușin începură să lucească sălbatic, când îl 
zări pe ofiţer apropiindu-se. Într-o clipă puse mâna pe 
pușca și o și ridică la ochi. 

— Ai înnebunit? Ce faci? se răsti prinţul Poniatowsky la 
el, smulgându-i arma din mâini. Nu știi că un sol care vine 
cu un steag alb, nu poate fi împușcat? 

— Ce sol? Să piară toţi! strigă Lapușin. Ce veste ne 
poate aduce, decât aceea că ne vor așeza la zid? 

— Datoria noastră este să-l ascultăm. De unde știm noi 
ce vrea să ne spună, pentru ce vine? 

— Pentru ce vine? Să spioneze poziţia în care suntem 
adăpostiţi! răspunse Lapușin cu amărăciune. Dă-mi voie să 
sfârșesc cu el! 

— Nu-ţi dau voie! fu răspunsul aspru și hotărâtor al 
prinţului Poniatowsky. Sângele unui sol nu poate păta 
numele unui prinț Poniatowsky! Trimisul rușilor se va 
înapoia neatins! M-ai înţeles, Lapușin? 

— Înţeles! 

Locotenentul Miliușov se apropia mereu și prinţul 
Poniatowsky îi făcu un semn lui Lapușin: 

— Vino cu mine să înlăturăm stâncile îngrămădite pe 
potecă! 

— Cum? Tot îi vom da drumul spionului să pătrundă 
înăuntrul întăriturii noastre? exclamă Lapușin, care nu 
putea să înţeleagă încrederea prinţului Poniatowsky, față 
de un ofiţer al dușmanului. 

— Nu trebuie să te temi, Lapușin! răspunse prinţul 
Poniatowsky, cu multă hotărâre. Imi iau răspunderea 
acestei fapte! 

In faţa acestei declaraţiuni categorice, Lapușin nu se 
mai putu împotrivi și cu ajutorul prinţului curăță îngusta 
potecă de bolovanii îngrămădiţi pe ea. Apoi prinţul se sui 
pe unul din vârfurile stâncii și-i strigă lui Miliușov care 
ajunsese la poalele „Altarului Pustei”: 

— Ce dorești, domnule locotenent? 

— Vin din partea Excelenței Sale guvernatorul-prinţ și 
doresc să vorbesc cu prințul Poniatowsky! 

— Eu sunt prinţul Poniatowsky și dacă ai venit cu 
gânduri pașnice, îţi stau la dispoziţie cu dragă inimă, 
domnule locotenent. 

— Firește că am venit cu gânduri pașnice și tocmai de 
aceea vă rog să-mi daţi voie să vin sus la dv. spre a vă 
putea vorbi liniștit. 

— Așteaptă-mă, domnule locotenent, voi veni eu însumi 
să te conduc! 

Peste câteva minute solul guvernatorului din Tomsk se 
afla în faţa prințului Poniatowsky. 

— Excelenţa Sa, guvernatorul-prinţ, regretă vărsarea de 
sânge de până acum și tocmai de aceea m-a trimis, spre a 
ocoli pe cât se poate, o nouă încăierare care ar putea să 
ducă la noi jertfe, de ambele părți. 

— Mă impresionează adânc felul uman de a gândi al 
Excelenței Sale guvernatorul-prinţ și mă miră că se poartă 
atât de omenește faţă de niște simpli fugari ai taberei din 
Sadova! 

— Prinţul Trubetzkoi se poartă omenește cu toată 
lumea! răspunse locotenentul Miliușov, puţin cam tăios. 

Prinţul Poniatowsky sări de pe ieșitura de stâncă pe care 
ședea. 

— Ce ai spus? strigă el, uimit. Prinţul Dimitri Trubetzkoi 
să fie guvernatorul din Tomsk? 

— Intocmai! Şi când Excelenţa Sa a aflat că și dv. prinţul 
Poniatowsky, vă găsiți printre fugari, n-a stat o clipă la 
îndoială să trimită solie. Acum nu atârnă decât de dv. să vă 
predati. In cazul acesta greșeala evadării va fi cumpănită 
mult mai blând... 

— Şi dacă nu ne predăm? întrebă prințul Poniatowsky. 

Locotenentul Miliușov își întinse mâna, arătând în spre 
numeroșii cazaci care așteptau în faţa „Altarului Pustei”. 

— Dacă nu vă predaţi, cred că vă daţi seama de soarta 
care vă așteaptă! 

Prințul Poniatowsky tăcu. 

— Trebuie să subliniez, urmă locotenentul Miliușov, că 
Excelenţa Sa guvernatorul-prinţ, se bizuie pe înţelepciunea 
dv. și este încredinţat că vă veţi preda! 

— Dar ce se va întâmpla în urmă? întrebă prinţul 
Poniatowsky. Din nou Sadova, din nou chinurile 
îngrozitoare ale taberei de surghiuniţi, din nou înjosirile 
neomenești și drumul încet, plin de tortură, spre o moarte 
sigură... 

Locotenentul Miliușov răspunse, liniștit, dar plin de 
înţeles: 

— Eu cred că acela de care guvernatorul Siberiei se 
interesează personal, nu trebuie să se teamă de viitorul 
său! 

Lapușin ascultase până atunci, scrâșnind din dinţi. Acum 
însă, nu se mai putu stăpâni și izbucni: 

— Nu ne trebuie nouă îndurare! Prea milostive prinţ 
adu-ţi aminte că am hotărât mai bine să pierim, decât să ne 
mai întoarcem odată în tabăra Sadovei! 

— Taci, Lapușin! 

— Nu trebuie să ne speriem! Aici, în adăpostul acesta, 
nu ne poate ajunge nici dracul, iar aceia, care ar îndrăzni 
să ne atace, se joacă cu viaţa lor! 

— Lapușin! 

Dar amărâtul, chinuitul mujic nu mai putea fi stăpânit. 
Urla, nu mai vorbea, ochii i se injectară de sânge și 
mâinile-i spintecau aerul, ca mâinile unui nebun. 

— Dacă va fi nevoie mă voi lupta eu singur, împotriva a o 
mie de cazaci, dar de predat, nu mă predau! 

Prinţul Poniatowsky se uita înciudat la Lapușin, care se 
plimba prin jurul lor, cu pași înfriguraţi, ameninţători. 

Locotenentul Miliușov luă cuvântul din nou: 

— Aţi hotărât, prinţe Poniatowsky? 

Prințul Poniatowsky se uită la Mioara, care ascultase 
nemișcată, cu ochii mari deschiși, tratativele urmate cu 
solul guvernatorului. 

Și privirea aceasta, care se îndreptă acum spre ochii lui 
Poniatowsky, hotărî. 

— Suntem gata să ne predăm, zise atunci prințul, dacă 
Excelenţa Sa, guvernatorul-prinț ne făgăduiește că nu ne 
va trimite înapoi la Sadova! 

Locotenentul Miliușov dădu din cap, mulțumit. 

— Excelenta Sa guvernatorul prinţ a făcut această 
promisiune, mai înainte ca ea să fi fost cerută de dv. 

— Atunci, vestește, te rog, domnule locotenent că prințul 
Poniatowsky s-a predat, împreună cu tovarășii săi. 

— Nu! Nu! urlă atunci un glas ca de fiară. 

Era al lui Lapușin. 

— Prinţul Poniatowsky n-are decât să se predea, striga 
el, dar Lapușin nu se va preda niciodată. 

În zadar încerca Poniatowsky să-l liniștească, el urla 
necontenit: 

— Mai bine mor, decât să mă predau! 

Dar prinţul Poniatowsky, se întoarse spre locotenent și-i 
zise: 

— Te rog, domnule locotenent, spune-i Excelentei Sale, 
ceea ce am hotărât. Cu Lapușin îmi iau eu însărcinarea să 
vorbesc. 

Locotenentul Miliușov se îndepărtă. 

El porni spre tabără cu pași grăbiţi, pentru ca apoi să se 
întoarcă, însoţit de doisprezece cazaci. 

Zărindu-i, Lapușin începu să urle ca un smintit: 

— Nu v-am spus eu că blestematul acela de locotenent n- 
a venit decât să ne spioneze fortăreaţa? Acum se întoarce 
cu oameni înarmaţi spre a ne ucide! Vine plutonul de 
execuţie! Ha ha ha... ha ha ha! Dar Lapușin nu se preda!... 
Lapușin este îndeajuns de puternic să ucidă toată armata 
rusească! 

Prințul Poniatowsky și Mioara Comăneanu se uitară 
îndureraţi la nenorocitul lor tovarăș. Prinţul îi șopti 
Mioarei: 

— Şi-a pierdut minţile! 

Dar Lapușin îl auzi, cu toate ca prinţul rostise în șoaptă 
aceste cuvinte. 

— Nu, Lapușin nu și-a pierdut minţile!... De-abia acum i- 
au venit minţile, prinţului Lapușin!... Căci Lapușin este 
adevăratul prinţ, deoarece el nu se predă!... Ha ha ha!... 
Veniţi, veniţi câți mai mulţi, blestemaţi de cazaci!... Veniţi 
cât mai aproape, să vă dobor pe rând ca pe niște vrăbii! 

— Dumnezeule! exclamă Mioara. Dacă Lapușin trage în 
cazaci, atunci totul s-a sfârșit!... Cazacii înfuriaţi ne vor 
măcelări fără milă! 

— Ai dreptate! zise prinţul Poniatowsky, mă voi îngriji 
eu, ca aceasta să nu se întâmple! 

El se duse la marginea stâncii unde pândea Lapușin și 
prefăcându-se liniștit, îl întrebă. 

— Ai încărcat puștile? 

In ochii lui Lapușin ardea o flacără sălbatică. 

— Le-am încărcat! Pe toate! răspunse el, cu o voce de 
dincolo de mormânt. 

— Ia să le văd și eu, zise prinţul, luând în mână cele trei 
arme. În aceeași clipă, cu o mișcare bruscă, prințul aruncă 
puștile peste parapetul de stâncă. 

— Ce ai făcut? urlă Lapușin, îngrozit. 

— Ce ne trebuiesc nouă puști? Nu vezi câţi sunt? Ne-ar 
ciurui cu gloanţele lor! 

De deznădejde, Lapușin începu să-și smulgă părul, să se 
lovească cu capul de stânci, până când toată faţa i se înroși 
de sânge. 

Nebunia punea stăpânire tot mai mult pe sărmanul lui 
creier zbuciumat. Urletele lui sălbatice ajungeau până 
departe și prințul Poniatowsky și cu Mioara Comăneanu se 
uitau îngroziţi la nefericitul tor tovarăș, care nu mai era 
stăpân pe minţile sale. 

— Lordul a fugit, prinţul se predă... Numai prinţul 
Lapușin este curajos! strigă el. Să poftească rușii... mai 
sunt destui bolovani pe aici... Pe toţi îi omor... pe toţi 
rușii... și pe ţarul tuturor rușilor!... Puștile... vreau 

puștile... prinţe Poniatowsky, dă-mi puștile!... Vreau să-l 
ucid pe locotenentul acela cu chip de fecioară!... Şi pe 
Krișileff... și pe locotenentul lanușin... pe Ladinoff... pe 
prințul din Tomsk... pe toţi... pe toţi... să piară câinii! 

Lapușin făcea o gălăgie ca un leu scăpat din captivitate. 
Alerga de colo până colo și era înfiorător la vedere. 

Prinţul Poniatowsky și cu Mioara îl priveau neputincioşi 
și se temeau ca în nebunia lui să nu se întoarcă împotriva 
lor. 

Dar Lapușin umbla numai pe acolo, de unde putea să se 
uite la cazacii care se apropiau de poalele „Altarului 
Pustei”. 

— Vin... Nu vedeţi că îndată vor fi aici?... Locotenentul e 
în fruntea lor... Ce ușor l-aș putea culca la pământ!... Dati- 
mi numai o pușcă... numai una! 

Căzu în genunchi și începu să se roage cu lacrimi în 
ochi: 

— Daţi-mi o pușcă... una singură... cu o singură 
încărcătură! Atâta-i ajunge prinţului Lapușin să-l culce la 
pământ pe locotenentul din fruntea cazacilor... Prinţul 
Lapușin nu se predă!... Lapușin este adevăratul prinți... 
glontele lui nu dă greș niciodată! 

După aceea sări în picioare din nou și vocea-i 
plângătoare deveni iarăși sălbatică. 

— Nu vreţi să-mi daţi o pușcă?... Nimeni nu-mi crede 
rugămintea?... Ei bine, atunci mă voi duce singur să aduc 
puștile! 

Zicând acestea se porni pe o fugă deznădăjduită. Alerga 
înainte, drept spre prăpastie și deodată... picioarele lui nu 
mai întâlniră pământul sub ele... 

Un urlet înfiorător, urmat de ţipătul Mioarei și al 
prinţului Poniatowsky. 

Trupul lui Lapușin se prăbuși în adâncime. În timpul 
prăbușirii, capul izbindu-i-se de un colț de stâncă, se 
sfărâmă cu totul, apoi trupul căzu mai departe, până la 
pământ, unde rămase nemișcat. 

Când prinţul Poniatowsky și cu Mioara, ajunseră la 
marginea stâncii, ei nu mai văzură decât trupul neînsufleţit 
al nefericitului lor tovarăș. 

— Sărmanul, nenorocitul nostru tovarăș! exclamă prinţul 
Poniatowsky, adânc mișcat. Ce tovarăș credincios ne-a fost 
în tot timpul evadării, cât de vitejește a luptat, în clipele 
cele mai grele! Cine ar fi crezut că va avea un sfârșit atât 
de tragic! 

— Cine știe - zise Mioara, abătută - dacă nu-i mai bine că 
s-a întâmplat astfel! 

Prinţul Poniatowsky își împreună mâinile. 

— Să ne rugăm pentru el, Mioara! 

Și amândoi înălţară o rugă fierbinte, pentru mântuirea 
sufletului nefericitului lor tovarăș de suferinţă. 

Cei doi fugari se mai rugau încă în clipa când sosi 
locotenentul Miliușov, împreună cu oamenii săi. 

— Sunteţi gata? îl întrebă locotenentul pe prinţ. 

— Da, domnule locotenent. 

— Vă rog să-mi predaţi armele! 

— Armele le-am aruncat în adâncime! 

— Şi unde este cel de al treilea fugar? 

— Tot în adâncime! 

— S-a aruncat singur? 

— Da! 

— A murit? 

Prințul Poniatowsky dădu din cap. 

— Atunci să pornim! zise locotenentul Miliușov. 

Cazacii luară la mijloc pe prinţul Poniatowsky și pe 
Mioara Comăneanu și porniră în jos pe cărăruia „Altarului 
Pustei”, fortăreață naturală pe care cei patru fugari o 
apăraseră atât de vitejește împotriva unui dușman mult 
mai numeros decât ei. 

După ce, coborâră de pe stânci, cazacii locotenentului 
Miliușov înconjurară pe cei doi fugari din toată părţile. 
Măsura aceasta se dovedi a fi fost foarte bună, căci 
apropiindu-se de tabără, ceilalţi cazaci și supraveghetorii 

erau gata să sfâșie pe prizonierii care le dăduseră atâta de 
lucru și care le pricinuiseră atâtea pierderi. Locotenentul 
Miliușov trebui să intervină cu toată autoritatea lui de 
aghiotant al guvernatorului, spre a scăpa viața fugarilor. 

Locotenentul îi conduse pe prizonieri în fața cortului 
guvernatorului-prinţ. Prinţul Trubetzkoi era în așteptarea 
lor, stând de vorbă cu ceilalţi ofiţeri. Când văzu că 
prizonierii se apropie, guvernatorul se uită la ei cu mult 
interes. 

Prințul Poniatowsky nădăjduise ca prințul Trubetzkoi să- 
și amintească de prietenia ce se închegase între ei doi, pe 
vremuri, la Paris și în consecinţă, să-l primească nu ca pe 
un fugar al taberei din Sadova, ci ca pe un prieten. Dar 
Poniatowsky se înșelase... 

Și dezamăgirea lui fu cu atât mai mare, cu cât, după 
vorbele locotenentului Miliușov, se părea că stăpânul 
Siberiei își amintea prea bine de vremurile acelea și tocmai 
acesta era motivul pentru care prinţul Trubetzkoi se 
arătase atât de binevoitor faţă de fugari... 

Acum însă, guvernatorul-prinţ al Tomsk-ului se uita la 
prizonierii aduși în faţa sa, cu o privire rece, aproape de 
gheaţă, care nu trăda de loc că prințul Trubetzkoi fusese 
vreodată prieten cu vreunul din cei doi fugari. 

Prinţul Poniatowsky închise și această dezamăgire în 
inima sa, lângă celelalte numeroase dezamăgiri, pe care i 
le pricinuiseră rușii și-i păru rău că, fusese atât de naiv să 
creadă în promisiunile dușmanilor naţiunii sale, alergând 
singur în capcana întinsă de aceștia. 

Din această pricină își făcu și aspre imputări. Nu-l durea 
că intrase singur în cursa așezată de ruși, cu atâta 
măiestrie, ci-l durea faptul de a o fi tras și pe Mioara 
Comăneanu în această cursă. Cu cât mai demnă de invidiat 
era soarta lui Lapușin! Bietul mujic fusese singurul care își 
dăduse seama că rușii nu le întind decât o cursă. Cu cât ar 
fi fost mai bine, dacă urmau și ei pilda lui Lapușin și-și 
făceau seama singuri! 

Din amărăciunea ce-l copleșise îl trezi glasul metalic al 
locotenentului Miliușov. 

— Prea milostive stăpâne, am îndeplinit porunca ce mi- 
aţi dat! 

— Dar aici nu văd, decât doi prizonieri! zise 
guvernatorul-prinţ, mirat. 

— Cel de al treilea s-a prăbușit de pe stâncă, între timp 
și a murit!... raportă Miliușov. 

— Dar al patrulea? După cum mi s-a raportat de cazacul 
trimis la Tomsk, erau patru fugari! Sau poate că nu? 

Krișileff crezu de cuviință să se amestece, spre a lămuri 
pe guvernator: 

— Așa este, prea milostive prinţ, patru au fost! Al 
patrulea era un englez, lordul Wardmoore... 

— Da, da, Wardmoore... Ce este cu el? 

— Excelenţă, - luă cuvântul prinţul Poniatowsky - acum 
două zile lordul Wardmoore a izbutit să fugă de pe „Altarul 
Pustei”, cu gândul de a se întoarce cu ajutoare, spre a ne 
scăpa și pe noi... Se pare însă că planul lui n-a putut fi dus 
la îndeplinire, căci nu s-a ţinut de făgăduiala făcută... Pe 
semne că a pierit, căci altfel s-ar fi înapoiat... 

Prințul Trubetzkoi îl măsură pe Poniatowsky, cu o privire 
rece, aproape dușmănoasă, apoi se întoarse spre 
locotenentul Miliușov: 

— Domnule locotenent, du prizonierii în cortul meu, 
unde le voi lua interogatoriul. 

Locotenentul Miliușov îndeplini porunca și prinţul 
Poniatowsky, și cu Mioara fură conduși în elegantul cort al 
guvernatorului, unde  rămaseră în așteptarea noii 
întorsături ce care urma s-o ia soarta lor. 

Prinţul Trubetzkoi mai rămase câtva timp de vorbă cu 
ofițerii săi, care toţi admirară curajul cu care fugarii își 
apăraseră fortăreaţa de un vrăjmaș mult mai numeros. 

Ofițerii erau curioși să vadă mai de aproape această 
ciudată alcătuire de stânci, care forma o cetățuie mai 
trainică decât acelea pe care le ridica mâna omului. 

Prinţul Trubetzkoi se duse și el cu ofițerii săi, să viziteze 
„Altarul Pustei”. În vremea aceasta locotenentul Miliușov 
păzea cortul cu o gardă alcătuită din șase cazaci. 

Când ofițerii se înapoiară de printre stânci, Krișileff veni 
din nou în faţa guvernatorului-prinţ și se rugă, umil: 

— Prea  milostive stăpâne,  îngăduie-mi să-mi iau 
prizonierii și să mă întorc cu ei la Sadova, unde le voi da o 
pedeapsă pilduitoare pentru îndrăzneala avută. Vă jur că 
nu se vor mai gândi niciodată să evadeze... 

Prințul Poniatowsky era o fire calmă. Cuvintele lui 
Krișileff îl făcură să-și iasă din sărite și ofițerii lui nu-l mai 
văzuseră niciodată atât de furios: 

— Piei din ochii mei, beţivanule! Firește, acum, după ce 
trupele din Tomsk au pus mâna pe prizonieri, ești gata să-i 
duci înapoi la Sadova! De ce nu i-ai păzit atunci când erau 
acolo? În istoria taberei din Sadova nu s-a mai pomenit ca 
patru prizonieri să fugă într-o singură noapte. Prizonierii îi 
voi duce cu mine la Tomsk, deoarece văd că din Sadova fug 
tocmai acei osândiţi asupra cărora ar trebui să se vegheze 
mai bine! 

— Dar prea milostive stăpâne... îngână Krișileff disperat. 

Prinţul Trubetzkoi nu-l lăsă să sfârșească: 

— Taci! strigă el. De altfel poţi fi încredinţat că ţi s-a 
înfundat de data aceasta! Am aflat între timp cum s-au 
petrecut lucrurile și cum a fost cu putință ca patru 
prizonieri să fugă deodată. Vă ţineţi de beţii, petreceţi 
toată noaptea, uitaţi să faceţi controlul. In asemenea 
împrejurări nu este de mirat că prizonierii izbutesc să fugă 
cu droaia! 

— Îndurare... 

— 'Tăcere! Pentru grava călcare a regulamentului îţi vei 
primi pedeapsa. Trei ani de muncă silnică! Ai înţeles? 

Krișileff păli. Sentința guvernatorului-prinţ căzu asupra 
lui ca o lovitură de trăsnet venită din senin. La orice s-ar fi 
așteptat, numai la aceasta nu. 

— Pe deasupra, ai mai avut și nerușinarea să ponegrești 
memoria unui soldat brav și cinstit, cum a fost locotenentul 
Ianușin... În timpul celor trei ani de muncă silnică vei avea 
prilejul să te gândești, cum trebuie să se poarte un prim- 
supraveghetor, pentru a nu ajunge să fie pus și el în 
lanţuri! 

— Iertare... prea milostive stăpâne... iertare!... se ruga 
Krișileff, care se făcuse alb ca varul. 

Dar prinţul Trubetzkoi nici nu se mai sinchisi de el și 
întorcându-se spre unul din ofiţerii din jurul său, îi zise: 

— Locotenente Petrov! 

Din mijlocul ofițerilor se desprinse un locotenent tânăr, 
plăcut la vedere. 

— Porunciţi, Excelenţă! 

— Vei lua cu d-ta 12 cazaci care vor împlini rândurile 
garnizoanei din Sadova. Vei lua comanda, în locul 
regretatului locotenent Ilanușin iar pe Krișileff îl vei duce 
înapoi în tabără ca prizonier. 

La auzul acestor cuvinte, primul-supraveghetor păli și 
mai tare. 

— Vei mai îngriji ca fostul prim-supraveghetor să fie 
tinut sub paza cea mai aspră. 

— Am înţeles, prea milostive stăpâne! - și la un semn al 
tânărului ofițer, doi cazaci îl și luară la mijloc pe Krișileff, 
care încetase de a mai fi primul-supraveghetor al taberei 
din Sadova. Acum era asemenea celui din urmă surghiunit 
care trebuia să muncească din zori și până în noapte, în 
minele otrăvitoare de plumb. 

Krișileff se gândea cu groază că ieri el fusese acela care- 
și lăsa cnutul să cadă pe spinarea prizonierilor, iar mâine 
urma ca propriul său cnut să cadă asupra lui însuși. 

Prinţul Trubetzkoi își urmă instrucţiunile, nestânjenit: 

— Afară de aceasta, vei mai face o amănunţită cercetare, 
domnule locotenent, spre a dovedi și pe ceilalţi vinovaţi de 
fuga prizonierilor. Rezultatul cercetărilor mi-l vei trimite la 
Tomsk cât mai neîntârziat. Până la numirea unui nou 

supraveghetor, d-ta vei avea și comanda supraveghetorilor 
din Sadova. Şi acum te rog să-ţi iei cazacii și să pornești 
îndată spre Sadova, fiindcă nu putem ști cât de mare va fi 
fost ușurința lui Krișileff și a tovarășilor săi și cine știe 
dacă tabăra nu mai este ameninţată și de alte primejdii. 

Prinţul Trubetzkoi intră în cortul său, iar locotenentul 
Petrov, după ce-și luă rămas bun de la ceilalți ofițeri, porni 
spre Sadova însoţit de cazaci și de ceilalţi supraveghetori. 

Krișileff, prizonierul, mergea cu ei! 

Nemilosul prim-supraveghetor al taberei din Sadova, 
care până ieri urmărise pe fugari, încălecând pe cel mai 
frumos armăsar din Sadova, se târa acum pe jos, între doi 
cazaci călări. Incheieturile mâinilor îi erau legate cu 
frânghii, ale căror capete cazacii le întăriseră de caii lor. 

În chipul acesta Krișileff trebuia să ţină pas cu caii, căci 
dacă rămânea în urmă, era târât pe jos de armăsarii celor 
doi cazaci. 

După cele dintâi sute de pași, fostul prim-supraveghetor 
se rugă de cazaci să-l ia pe cal, căci au mai poate merge, 
sau măcar să facă un scurt popas, să mai răsufle, dar 
rugămințţile lui fură zadarnice. 

Cazacii nici nu-l băgau în seamă, iar când Krișileff cădea 
istovit, își scoteau cnuturile și-l loveau, până când se 
ridica. 

Nemilosul stăpân de ieri al taberei de prizonieri din 
Sadova, urla de durere și se ruga cu lacrimi în ochi: 

— Îndurare!... Fie-vă milă! 

Dar loviturile de cnut cădeau necontenit, căci și cazacii 
aveau de răzbunat moartea unuia dintre cei mai omenoși și 
mai blânzi ofițeri ai lor: locotenentul lanușin pe care numai 
Krișileff îl împinsese la pieire. 

CAPITOLUL 34 
O întâlnire neașteptată 


Duelul cu pumnii, care se desfășurase în cârciuma din 
pădure a bătrânului Kornitzky, fu prilej pentru legarea 
unei strânse prietenii între Fred Williamson, tânărul ofițer 
de marină și Stanislau Rimsky. Lordul Denver se simţea și 
el atras fată de voinicul care dăduse dovadă nu numai de 
curaj, dar și de o iscusinţă vrednică de toată lauda. 

Severin nu fu mai puţin pe placul celor doi englezi, așa 
că voia bună cea mai desăvârșită stăpânea în hanul 
protejatului lui Rimsky. 

Cina o luară împreună și ea le oferi călătorilor prilejul de 
a se încredința că Vulturul Morţii este un tot atât de 
desăvârșit om de societate, după cum desăvârșit era în 
bărbăţie. 

— Milord - întrebă Rimsky, după terminarea mesei - îmi 
daţi voie să vă întreb, ce v-a putut hotări la o călătorie atât 
de îndepărtată de ţara dv.? 

Lordul Denver rămase pe gânduri și cumpănea vădit, 
dacă poate să-și dezvăluie taina, în faţa voinicului, sau 
dacă e mai bine să i-o ascundă. În cele din urmă însă, el 
răspunse: 

— Până astăzi nu i-am spus nimănui scopul călătoriei 
noastre. D-ta ești cel dintâi căruia i-l voi dezvălui și fac 
aceasta, fiindcă știu că ești un dușman neîmpăcat al 
domniei țarilor. 

— În privinţa aceasta aveţi dreptate milord. Cred că pe 
toată suprafața pământului nu este un al doilea om care să 

urască mai mult decât mine pe asupritorii patriei sale. Şi 
atât timp cât în vinele mele va mai curge o singură 
picătură de sânge, voi lupta necontenit pentru neatârnarea 
Poloniei și împotriva tiraniei rusești. 

— Ei bine - reluă lordul Denver - noi am pornit la drum 
pentru salvarea unui om care urăște cu aceeași tărie 
asuprirea țarilor, chiar dacă nu este un fiu al Poloniei, ci 
un concetăţțean de al nostru. 

Lordul Denver istorisi atunci, fără să ascundă ceva, toată 
povestea lordului Wardmoore, care lupta pentru mântuirea 
nenorociţilor surghiuniţi din Siberia, și care a făcut 
nenumărate jertfe, pentru a fi de folos semenilor săi 
asupriți. 

— Mă tem - sfârși lordul Denver - că bietul meu prieten, 
dacă va mai fi rămas în viaţă, tânjește acum prin vreo 
otrăvitoare mină de plumb a Siberiei! 

Rimsky ascultase povestirea lordului Denver cu multă 
luare aminte și compătimire, și-l durea inima la gândul că 
unul din vajnicii luptători ai independenţei patriei sale, 
zăcea poate în cimitirele vii din Siberia. 

— Sunt adânc impresionat de cele spuse de dv. milord - 
zise el - și mă doare sufletul că nu văd nicio speranţă de a 
putea duce la bun sfârșit nobila însărcinare pe care v-aţi 
luat-o. Acela asupra căruia spionii Rusiei și-au aruncat 
blestemata lor plasă nu este de invidiat, câtuși de puţin. 
Sau l-au ucis sau l-au trimis în Siberia, ceea ce este la fel, 
deoarece minele de plumb ale Siberiei înghit ca niște 
Molohi nesăturaţi pe toţi aceia pe care soarta îi aruncă în 
măruntaiele lor. 

— E groaznic! 

— Şi totuși adevărat! Dv. nu știți încă și n-aveţi de unde 
să știți, care este adevărata stare de lucruri de aici. 

Lordul Denver și cu Fred ascultară înmărmuriţi 
elocventa descriere pe care o făcu Vulturul Morţii despre 
Rusia și regimul ei. Dar descrierea aceasta nu făcu decât 

să le întărească voinţa și râvna de a merge până la capăt 
pe drumul pe care porniseră. 

— Nu face nimic! - exclamă lordul Denver, cu 
înflăcărare. Chiar dacă ar trebui să învingem piedicile 
așezate în calea noastră de diavolii a o mie de iaduri, noi 
tot nu vom da înapoi și până la urmă, tot ne vom salva 
prietenul. Iar dacă nu-l vom mai putea scăpa, din pricină 
că nu ar mai fi în viaţă, atunci vom afla măcar ce s-a 
întâmplat cu el. 

— Grea sarcină vă luaţi! 

— Nu ne temem de primejdii! 

Lui Rimsky îi crescu inima văzând cu câtă hotărâre 
porneau la drum acești doi bărbaţi. 

Și așa, cum se uita la acești doi oameni, care porneau să 
înfrunte cele mai groaznice primejdii, de dragul unui 
prieten, își aduse aminte și de aceea care fusese totul în 
viaţă pentru el: Mioara Comăneanu, a cărei dispariţie 
misterioasă nu-i ieșea din minte. 

Cine i-ar fi putut spune, ce se întâmplase cu ea? 

Să fi murit? 

Așa i se spusese. Dar de unde știa el că, într-adevăr așa 
se întâmplase? Despre mulţi se răspândea vestea că ar fi 
murit, apoi, după ani de zile, câte un grațiat sau evadat 
aducea știrea că zace prin cine știe ce mină de plumb a 
Siberiei. 

În inima lui tot mai licărea o mică speranţă că, Mioara 
trăiește și că, într-o bună zi Dumnezeu se va îndura și-i va 
aduce iarăși împreună. 

Lordului Denver i se păru că zărește o lacrimă strălucind 
în ochii Vulturului Morţii și nu-și putea tălmăci pricina 
acestei posomorâri neașteptate. 

— De ce taci, Stanislau Rimsky? 

— Mă chinuiesc amintirile! răspunse Vulturul Morţii, 
privind trist la noul său prieten. Vorbind de lordul 
Wardmoore, mi-am adus aminte că și pe mine m-a lovit 
soarta odată, aproape în aceleași împrejurări, însă cu o 

vitregie mult mai neîndurătoare... Şi eu am pierdut pe 
cineva, pe care-l iubeam mai mult decât orice pe lume... 
Tirania rusească mi-a răpit-o și mie... Ce s-a întâmplat cu 
ea... au ucis-0?... au trimis-o în Siberia?... nu știu! 

— Te compătimesc, Stanislau Rimsky! 

— Măcar dacă aș ști lămurit, ce s-a întâmplat cu ea! 
Fiindcă, dacă aș avea încredințarea că se găsește în viaţă, 
nicio putere din lume nu m-ar putea împiedica de a nu 
ajunge până la ea! Dar așa!... O voce lăuntrică, șovăielnică, 
îmi șoptește adeseori că, trăiește... dar, cine poate ști dacă 
vocea aceasta nu mă înșeală? 

— Cum, sălbatecii aceștia au obiceiul de a trimite în 
Siberia chiar și femei? întrebă lordul Denver mirat. 

— Oamenii aceștia n-au nimic sfânt pe lume! răspunse 
Vulturul Morţii, în prada unei nobile mânii. Ei l-au trimis, 
ferecat în lanţuri, ca pe cel din urmă răufăcător, chiar și pe 
cel mai mare fiu al Poloniei, pe prinţul Adam Poniatowsky. 

— E îngrozitor! 

— Este deci de mirare - urmă Rimsky - dacă în asemenea 
împrejurări dorul de răzbunare clocotește în sufletele 
noastre și dacă fiecare polonez poartă în inima sa un 
simțământ de ură faţă de tirania țarilor, simţământ pe care 
nu l-ar putea potoli nici chiar apa tuturor mărilor? Mânat 
de acest dor de răzbunare, mi-am adunat în jurul meu 
câţiva prieteni, cu care pedepsesc pe aceia pe care legile 
asupritorilor nu-i pedepsesc și-i ajut pe nenorociţii care n- 
au de cine să fie sprijiniți. 

Fred îi întinse mâna cu înflăcărare: 

— Te iubesc și te stimez tot mai mult, Stanislau Rimsky! 

Voinicul strânse adânc emoţionat mâna pe care tânărul 
ofițer al marinei engleze i-o întinsese cu atâta căldură și 
mâinile celor doi bărbaţi încă nu se desfăcuseră, când 
Boris, băiatul hangiului, intră în cârciumă, ca o furtună. Pe 
faţa lui se vedea că se întâmplase ceva cu totul neobișnuit. 

— Ce este? întrebară toţi, speriaţi? 

— S-a întâmplat o mare nenorocire! 

— Ce anume? 

— Vorbește! 

— Răspunde! 

— După ce s-a oprit ploaia - îngână Boris, gâfâind - m-am 
repezit până la pârâul din pădure... să văd dacă s-a prins 
vreun pește în plasă... și atunci... 

— Atunci? 

— Am auzit un geamăt sfâșietor... Pornii spre locul de 
unde venea geamătul și acolo... m-am împiedicat de un 
trup omenesc... M-am aplecat îndată, am încercat să-l 
ridic, dar n-am putut... După cât am putut să-mi dau 
seama, la lumina slabă a felinarului, nenorocitul a fost lovit 
de un copac trăsnit... Veniţi-i în ajutor... vă rog! 

— Încotro este rănitul? 

— La vreo zece minute de aici... Mă implora să-i vin în 
ajutor, dar singur nu puteam... l-am făgăduit însă că mă 
voi înapoia cu tovarășii mei. 

— Nu este niciun minut de pierdut! exclamă Rimsky, 
sărind de pe scaun. Trebuie să pornim îndată, dacă vrem 
să-l mai scăpăm! 

— Mergem și noi cu dv.! strigă Fred. 

Peste câteva minute, toţi cei de față porniră pe cărăruia 
arătată de Boris, care mergea în frunte, ţinând felinarul 
deasupra capului spre a lumina calea celor ce veneau în 
urma lui. 

În curând Boris regăsi locul nenorocirii și atunci auziră 
și însoțitorii lui geamătul sfâșietor: 

— Ajutor! Ajutor! 

Razele slabe ale felinarului căzură asupra unui om 
îmbrăcat în zdrenţe, cu părul și barba vâlvoi, pe jumătate 
leșinat. Părea să fie un om de rând. 

Din frunte îi curgea o dâră de sânge. Pe semne o rană 
pricinuită de vreuna din crengile copacului. 

— Aju... ta... ţi-mă! gemea el, necontenit. 

Rimsky își dădu seama de situaţie într-o clipă. 

— Trebuie să ridicăm trunchiul copacului! zise el și 
împreună cu Fred, lordul Denver, Severin și Boris, 
înșfăcară copacul, în vreme ce Matki stătea mai la o parte, 
ţinând în mână farmacia de voiaj a stăpânului său. 

Cu puteri unite, bărbaţii ridicară copacul și-l dădură 
într-o parte. 

— Slavă Domnului! exclamă Vulturul Morţii. Păcat că nu 
este aici doctorul Leonida, prietenul meu, căci el s-ar 
pricepe mai bine ce este de făcut! 

— Cunosc și eu puţină medicină, zise Fred. 

— Atunci cercetează-l, îndată! Să nu fie prea târziu! 

Fred Williamson se aplecă asupra rănitului a cărui mână 
o căuta pe a sa. Găsind-o i-o strânse cu căldură: 

— Cui... îi pot mulţumi... că m-a scăpat? întrebă rănitul, 
de-abia mai având puterea să lege cuvintele... 

— Boris, băiatul cârciumarului te-a zărit... 

— Dar d-ta... d-ta cine ești? se auzi întrebarea șoptită. 

— Sunt Fred Williamson! 

— Fred Williamson? strigă rănitul ca ieșit din fire. 

În aceeași clipă însă, își pierdu cunoștința din pricina 
durerilor prea mari, pe care le avea. 

— Aduceţi apă din pârâu, iute! zise Fred. 

Apoi se întoarse spre lordul Denver: 

— Milord, ai auzit vocea aceasta? 

— Am auzit-o! 

— Şi nu ţi s-a părut cunoscută? 

— A vorbit atât de șoptit... numai frânturi de cuvinte au 
ajuns până la mine. 

— Așadar nu l-ai recunoscut? 

— Pe cine? 

— Pe lordul Wardmoore? 

— Ce tot vorbeşti, Fred? Cum să ajungă lordul 
Wardmoore aici? 

— Asta nu știu! În schimb afirm cu hotărâre că rănitul pe 
care soarta ni l-a scos în cale, este acela pentru regăsirea 
căruia am pornit în Anglia, adică, lordul Wardmoore! 

— Să fie cu putinţă? 

— Da! 

— Ești încredinţat? 

— Pe deplin! 

Zicând acestea, luă felinarul și lumină fața rănitului cu 
el. 

Lordul Denver se aplecă și tresări: 

— Într-adevăr, el este! 

— N-am spus eu? 

În chipul acela brăzdat de suferință,  neîngrijit, 
înconjurat de o barbă stufoasă, ei îl recunoscură pe lordul 
Wardmoore. 

Lordul Denver se întoarse spre Rimsky plângând 
aproape de bucurie. 

— El este... acela, pe care-l căutăm... lordul Wardmoore! 

Acum fu rândul Vulturului Morţii să se mire. 

— Într-adevăr, el să fie? Doamne, cât de neţărmurită 
este bunătatea ta! 

Între timp Severin se înapoie cu apa luată din pârâu, cu 
care Fred spălă rana lordului Wardmoore, legând-o apoi cu 
pansament curat. 

— Dumnezeule - zise lordul Denver - oare prin câte 
primejdii va fi trecut prietenul meu, până când să ajungă 
aici? 

— Vom afla de îndată ce-și va fi revenit în fire! răspunse 
Rimsky. Deocamdată însă să-l ducem la bătrânul Kornitzky, 
unde-l vom putea îngriji mai bine... 

— Nu și-a revenit încă în fire? îl întrebă lordul Denver, 
pe Fred. 

— Nu! 

Fred îi cercetă picioarele, mâinile, spre a venea dacă în 
cădere, copacul nu-i pricinuise vreo fractură oarecare, apoi 
înmuie o cârpă în apă rece și începu să-i șteargă fața 
neîntrerupt. 

Apa rece își făcu efectul, căci în curând rănitul își 
deschise ochii în care luceau flăcări de bucurie. 

— Fred... Fred! îngână el, în șoaptă. 

Atunci lordul Denver se aplecă și el peste rănit și-l 
salută, adânc emoţionat: 

— Wardmoore... scumpul meu prieten! 

Pe nefericitul lord îl năpădiră lacrimile. El nu-și putea da 
seama, cum se făcea că-și întâlnise pe cei mai buni 
prieteni, acolo în nesfârșitul pădurilor rusești... 

— Cecil... Cecil... și tu ești aici? Vedeţi voi, tot mai este 
un Dumnezeu în cer, care mi-a îndreptat pașii spre locul 
unde vă găseaţi voi! 

Între timp, Rimsky, cu ajutorul lui Boris și al lui Severin, 
întocmise din crăci, o targă. Pe targa aceasta îl așezară pe 
lordul regăsit în împrejurări atât de neașteptate și porniră 
cu el, spre hanul bătrânului Kornitzky. 

CAPITOLUL 35 
La Tomsk 


După capitularea de la „Altarul Pustei” prinţul 
Poniatowsky era pe deplin încredinţat că prinţul 
Trubetzkoi îl atrăsese în cursă și că mândrul guvernator 
din Tomsk nu voia să-și mai aducă aminte de prietenia care 
se închegase între ei, pe vremuri, la Paris. 

Cu atât mai mare îi fu mirarea, când îl văzu pe prinţul 
Trubetzkoi intrând în cort, cu zâmbetul pe buze și venind 
la el, spre a-l îmbrăţișa cu căldură, la el, prizonierul, căruia 
îi spuse: 

— Cum, prinţe Trubetzkoi, exclamă Poniatowsky, îți mai 
aduci aminte de mine? 

— Cum să nu-mi aduc aminte, prietenul meu drag! 
Trebuia să înţelegi însă că faţă de subalternii mei nu 
puteam să-mi arăt toată dragostea și prietenia, pe care o 
aveam pentru... surghiunitul de la Sadova. 

— Doamne, zise prinţul Poniatowsky, căindu-se de 
îndoiala pe care o avuse, despre prietenia guvernatorului, 
și eu, care credeam că nu vrei să mă mai recunoști! 

— Nu-i nimic - răspunse guvernatorul-prinţ zâmbind, - cu 
atât mai plăcută ţi-a fost surpriza! 

— Ai dreptate, prinţe Dimitri! 

— Dacă știam ca ești la Sadova, de mult aș fi găsit eu o 
modalitate să-ți mai ușurez soarta. Din nefericire, puterea 
mea nu este atât de mare, spre a-ţi putea reda libertatea! 
În schimb, pot să-ţi fac parte de o soartă mult mai bună 
decât aceea pe care ai avut-o în tabăra din Sadova. Voi 
căuta să te fac să uiţi aproape, că ești prizonier. 

— Recunoștinţa mea va fi veșnică, prinţe Dimitri! Se 
vede că destinul tot nu este atât de vitreg cu mine, dacă m- 
a trimis în calea d-tale, căci dacă nu erai d-ta acum de mult 
n-aș mai fi fost printre cei vii. 

— Ai dreptate - zise prinţul Trubetzkoi, dând din cap, 
gânditor, - aceasta era soarta care te aștepta! Dar acum să 
uităm amărăciunile și să ne bucurăm de revedere. 

Cu aceste cuvinte guvernatorul-prinţ se duse până la 
intrarea în cort și-i spuse aghiotantului său: 

— Locotenente Miliușov, îngrijește ca până când voi 
sfârși cu interogatoriul prizonierilor nimeni să nu mă 
tulbure. Cred că ascultarea captivilor va ţine timp mai 
îndelungat. 

— Am înţeles, Excelenţă! 

Draperia grea de catifea acoperi din nou intrarea în cort 
și prinţul Trubetzkoi se întoarse spre captivii săi cu un 
zâmbet de mulțumire: 

— Așa! Acum putem sta de vorbă, fără să ne temem că 
vom fi tulburaţi! 

lar pentru ca atmosfera să fie cât mai caldă, prinţul 
scoase o sticlă cu vin, turnă în pahare și cei doi vechi 
prieteni ciocniră. 

— Dragă prinţe Dimitri - zise Poniatowsky - îngăduie-mi 
să-ţi fac o rugăminte, chiar în cele dintâi clipe ale acestei 
revederi, o rugăminte de o însemnătate covârșitoare 
pentru mine! 

— Scumpul meu prinţ Poniatowsky, la ce bun această 
lungă introducere? Ştii prea bine că mi te poţi adresa cu 
toată încrederea. Care-ţi este dorinţa? 

— Rugămintea mea este, să fii așa de bun și să te arăţi 
binevoitor și cu copila care s-a predat odată cu mine. 

Prințul Trubetzkoi o observă de-abia acum pe Mioara 
Comăneanu, care se retrăsese în partea cea mai din fund a 
cortului, spre a nu tulbura revederea celor doi vechi 
prieteni. 

— Vino mai aproape, copila mea! zise guvernatorul 
Siberiei, cu blândeţe, ceea ce-i dădu curaj Mioarei, să 
pășească fără teamă înaintea stăpânului vieţii sale. Cum te 
cheamă? 

— Mioara Comăneanu! 

— Cum, nu ești poloneză? 

— Nu, sunt româncă! răspunse fata, cu mândrie... 

— Şi de ce ai ajuns la Sadova? 

Fata răspunse deschis, fără niciun fel de înconjur: 

— L-am ucis pe fiul contelui Gorciacov, guvernatorul 
Varșoviei... în legitimă apărare... 

Prinţul Trubetzkoi dădu din cap. 

— Mulţumesc! Imi amintesc de cazul d-tale. Dar nici d- 
tale, domnişoară nu pot să-ţi spun altceva, decât ceea ce i- 
am spus prietenului meu Poniatowsky: Nu-mi stă în putere 
să-ți redau libertatea, dar în schimb voi căuta să-ţi ușurez 
soarta, cât mai mult. 

Plină de recunoștință, Mioara căzu în genunchi în fața 
bătrânului guvernator: 

— Vă mulțumesc din adâncul sufletului, domnule 
guvernator! 

Prinţul Trubetzkoi o ridică însă îndată: 

— Ridică-te, copila mea. O femeie nu trebuie să 
îngenuncheze înaintea unui bărbat! 

Pe Mioara o podidiră lacrimile. 

— Oricât de tristă ar fi soarta, care mă așteaptă de 
astăzi înainte - zise ea, - totuși, sunt nespus de fericită că 
nu trebuie să mă mai întorc la Sadova! 

— Atât de rău sunt trataţi prizonierii acolo? întrebă 
guvernatorul. A 

— Un iad, nu altceva - răspunse prințul Poniatowsky. [ţi 
mărturisesc sincer că mă mir că mai sunt în viaţă! 

— Bietul meu prieten! exclamă prințul Trubetzkoi adânc 
mișcat - cine și-ar fi închipuit, pe când ne întâlneam la 
Paris, în salonul doamnei Gauthier, că va veni o zi când va 
trebui să te scap din acest iad pământesc! 

— Ai făcut-o, prinţe Dimitri - zise Poniatowsky - și repet 
că, recunoștința mea nu va cunoaște margini... 

Prinţul Trubetzkoi își aduse aminte de trecut, când tânăr 
încă și plin de viaţă, își petrecea concediile de obicei la 
Paris, fiind primit în saloanele cele mai distinse. 

Într-un asemenea salon se întâlnise și cu prinţul 
Poniatowsky, care, foarte tânăr pe vremea aceea, era într-o 
călătorie de studii, prin Europa. 

— Ce timpuri! zise guvernatorul-prinţ, oftând. De câte 
ori îmi aduc aminte de zilele acelea! 

— Şi eu la fel, prințe Dimitri! 

— Îţi mai amintești unde și cum ne-am cunoscut? 

— În salonul marchizului de Seglier. 

— Așa este! 

— Amândoi îi făceam curte frumoasei fiice a 
marchizului... 

— Pe vremea aceea Clementine era cea mai frumoasă 
fată din Paris... 

— Odată ne-am și certat din pricina ei... 

— Am ajuns la duel... 

— În pădurea de la Vincennes... 

— Şi amândoi am tras în aer! 

— Ne iubeam atât de mult, încât niciunul din noi n-a 
putut ţinti în celălalt! zise prinţul Poniatowsky, zâmbind. 

— Ai dreptate! zise și guvernatorul-prinţ. După duel, 
prietenia noastră deveni și mai strânsă. 

— Cu toate că d-ta te-ai logodit cu Clementine! 

— Am luat-o chiar și de soţie! 

— Nădăjduiesc că fericirea îţi este desăvârșită! 

Chipul prințului Trubetzkoi se întunecă deodată și glasul 
lui era plin de tristeţe. 

— Din păcate, nu! Sărmana Clementine a murit de mult! 
Fiul meu însă, îmi amintește veșnic de ea! 

— Fiul d-tale? 

— Da, prinţe Adam! răspunse guvernatorul din Tomsk, 
plin de mândrie. Un om și jumătate! Vrednic fiu al tatălui 
său. Bun ostaș, a și ajuns maior. În clipa de faţă face 
serviciu la Petrograd. lar eu... m-am căsătorit pentru a 
doua oară! 

— Da?! 

— Da. Viaţa la Tomsk este foarte plicticoasă, așa că, cu 
tot părul meu alb, am fost silit să-mi iau o nouă tovarășă. 

— Şi a doua căsnicie? 

Prinţul Trubetzkoi începu să zâmbească fericit. 

— Cât se poate de fericită, dragă Poniatowsky! Cu toate 
că soția mea este mult mai tânără decât mine și, ceea ce e 
mai caraghios, mai tânără chiar decât fiul ei vitreg, totuși, 
suntem foarte fericiţi! 

— Mă bucur din toată inima, prinţe Dimitri că poti fi atât 
de fericit! 

— Nădăjduiesc că vei fi și d-ta martor al fericirii noastre 
conjugale, căci înapoindu-ne la Tomsk, va trebui să faci 
cunoștință cu soţia mea! 

— Eu? exclamă Poniatowsky, cu amărăciune. Cum să fac 
eu cunoștință cu soţia d-tale? Eu nu sunt decât un biet 
surghiunit!... Am încetat de a mai fi prințul Poniatowsky. 

— Eu nu mă voi purta cu d-ta ca și cu un surghiunit, cu 
toate că guvernul din Petrograd dorește ca osândiţii 
politici și mai ales polonezii și nihiliștii, să fie aruncaţi în 
cele mai întunecoase mine ale Siberiei. 

— Te rog, prinţe Dimitri, nu-mi mai aduce aminte de 
aceste grozăvii, prin care, din nenorocire, am avut prilejul 
să trec! Inima-mi sângerează chiar și acum, când mă 
gândesc că sărmana mea patrie geme sub jugul tiraniei 
rusești! Din nefericire nu sunt toţi rușii atât de iubitori de 
oameni și atât de înţelegători ca d-ta și te rog, prinţe 
Dimitri, iartă-mă că m-am lăsat prins de înflăcărare și pe 
lângă dragostea pe care ţi-o port ţi-am mai amintit și de 
ura ce mocnește în sufletul meu... 

Prinţul Trubetzkoi întinse mâna prietenului său polon: 

— Cinstind convingerile potrivnicilor noștri, ne cinstim 
pe noi înșine. Eu te-am iubit întotdeauna, chiar și atunci 
când am aflat că te-ai așezat în fruntea partidului 
revoluţionar polonez care vrea să arunce Rusia în prada 
unor frământări ucigătoare. 

— Printe, nu cunoşti bine situaţia! Dar nu este momentul 
să caut a te convinge că... 

— Nici nu m-ai putea convinge! Dimpotrivă, te voi 
convinge eu pe d-ta că Polonia trebuie să facă parte din 
Rusia. Alcătuind un singur imperiu slav, mare și puternic, 
vom putea să ne apărăm mai ușor, la apus, de germani, iar 
la răsărit de pericolul galben care devine tot mai 
ameninţător. 

— Eu nu vreau să arunc Rusia în prada unor frământări 
ucigătoare, - zise prinţul Poniatowsky - ci lupt doar pentru 
libertatea Poloniei. Și de îndată ce eu însumi îmi voi 

redobândi libertatea, nu voi pregeta o clipă de a lupta mai 
departe, pentru neatârnarea patriei mele. Vreau ca Polonia 
să fie a polonezilor. La mișcările de neatârnare are 
polonezilor, guvernul ţarului a răspuns printr-o acţiune și 
mai cumplită de rusificare, ceea ce noi nu putem admite. Şi 
pentru drepturile noastre vom lupta până la cea din urmă 
picătură de sânge. 

— Nu ne putem înţelege! zise guvernatorul Siberiei. Dar 
prăpastia care ne desparte în politică, nu poate avea nicio 
înrâurire asupra legăturilor noastre de prietenie. 

— Prietenia d-tale a fost întotdeauna o mare cinste 
pentru mine, deoarece știu că prințul Trubetzkoi 
cumpănește cu judecată, chiar și evenimentele politice. Cu 
cât ar fi mai bună situaţia, atât în Rusia, cât și în Polonia, 
dacă toţi guvernatorii ar fi oameni întregi ca d-ta! 

— Ştiu la cine te gândești! 

— La contele Gorciacov! 

— Ştiam! 

Prințul Poniatowsky arătă spre Mioara. 

— El a fost nenorocirea noastră, a amândurora și tot el 
este și nenorocirea Poloniei. 

— În privinţa aceasta, cred că ai dreptate, răspunse 
guvernatorul-prinţ, deoarece, după cât am aflat eu, contele 
Gorciacov este sfetnicul ţarului și al guvernului din 
Petrograd în ceea ce privește chestiunile poloneze, așa că, 
în Polonia se întâmplă ceea ce vrea el... 

— Așadar, de aceea are parte biata mea patrie de o 
soartă atât de vitregă! exclamă prințul Poniatowsky, cu 
amărăciune. Contele Gorciacov ar fi gata, să șteargă pe 
toți polonezii de pe suprafaţa pământului!... El este călăul, 
vampirul, nu numai al Varșoviei, ci al întregii Polonii! 

— Liniștește-te, prinţe Poniatowsky! îl rugă 
guvernatorul. Mângâie-te cu gândul că toate în lumea 
aceasta sunt trecătoare și că deci și Polonia va cunoaște cu 
timpul zile mai fericite! 

O scurtă tăcere urmă în cortul guvernatorului. 

— La Tomsk vom mai vorbi noi despre aceasta, zise apoi, 
prințul 'Trubetzkoi. Acum trebuie să ne pregătim de 
plecare. Deocamdată ne vom despărți fiindcă dv. trebuie să 
rămâneţi simpli prizonieri în ochii tuturor. Voi îngriji însă 
ca nimeni să nu vă facă vreun rău și cazacii să se poarte 
bine cu dv. 

Faţa prințului Poniatowsky se însenină. El se întoarse 
vesel în spre Mioara: 

— Auzi, copila mea? Mergem la Tomsk. 

— Nu vom putea niciodată să-i mulțumim îndeajuns 
Excelenței Sale, pentru bunătatea pe care a avut-o faţă de 
noi! 

Prinţul Trubetzkoi se duse spre intrarea cortului și 
strigă: 

— Locotenente Miliușov! 

— La ordin, Excelentă! 

— Interogatoriul s-a sfârșit! Să se facă pregătirile de 
plecare. Pe prizonieri îi vei preda cazacilor. Vor merge însă 
călare și doresc ca ostașii să se poarte bine cu ei. 

— Cătușe? 

— Nu este nevoie! 

— Am înţeles, prea milostive stăpâne! 

Peste un sfert de ceas tabăra de la poalele „Altarului 
Pustei” fu ridicată și cazacii porniră spre Tomsk. 

Prințul Poniatowsky și cu Mioara Comăneanu călăreau 
unul lângă altul, dar câtă deosebire între drumul pe care-l 
făceau acum și fioroasa urmărire de la Sadova și până la 
„Altarul Pustei”! 

Chiar dacă în ochii cazacilor erau prizonieri, totuși, ei nu 
simțeau apăsarea aceste lipse de libertate ca atunci când 
tânjeau în minele de plumb ale Sadovei. 

A doua zi sosiră la Tomsk, orașul cel mai mare al 
Siberiei Orientale, care prin viaţa sa animată, amintește 
celelalte mari orașe rusești. Bâlciurile din Tomsk erau tot 
atât de renumite ca și cele din Nijni Novgorod. Acolo se 
adunau toţi vânătorii de meserie ai Siberiei spre a-și vinde 

blănurile nenumăratelor animale doborâte prin întinsele 
păduri rusești.. 

Cea mai frumoasă clădire din oraș era palatul 
guvernatorului. Pe lângă frumuseţea arhitectonică palatul 
guvernatorului mai era renumit și pentru parcul său, o 
adevărată grădină din basme. 

Pe lângă bătrânul prinţ Trubetzkoi, parcul acesta mai 
era stăpânit și de frumoasa și tânăra lui soţie, Grușa. 

Grușa se pricepea de minune să însufleţească viața 
palatului guvernamental. Ea dădea serate foarte des, iar 
căldura verii încerca s-o uite în petrecerile rânduite în 
minunatul parc al gradinii, petreceri, care rămâneau 
neuitate în mintea acelora care luau parte la ele. 

Prinţul Trubetzkoi n-ar fi fost în stare să-i refuze soţiei 
sale îndeplinirea nici chiar a celei mai capricioase dorințţi. 
lar Grușa nu se sfia să profite cât mai mult de această 
dispoziție a soţului său, rânduind serate a căror faimă 
trecea peste mări și ţări. 

Parcul era împodobit cu lampioane multicolore, pe lac 
pluteau bărci acoperite cu ghirlande de flori, din dosul 
tufișurilor cântau muzici nevăzute și alte multe surprize îi 
așteptau pe aceia care aveau norocul să fie invitaţi la 
seratele prinţului Trubetzkoi. 

În asemenea prilejuri, locuitorii orașului se adunau cu 
miile în jurul palatului, unde rămâneau ceasuri întregi cu 
gura căscată la splendoarea ce se desfășura înaintea 
ochilor lor. 

Toata lumea știa că prințul Trubetzkoi rânduia aceste 
serate numai de dragul soţiei sale și că Grușa era aceea 
care-și frământa capul să născocească cât mai multe 
surprize pentru invitaţii săi. 

Firește că bătrânele orașului nu vedeau cu ochi buni 
viața animată din palatul guvernamental și gurile rele 
găsiră îndată ceva de spus despre frumoasa și tânăra 
Grușa. 

După fiecare serată dată în parc, aceste guri rele 
spuneau: 

— Nu este greu să te pricepi la rânduirea petrecerilor 
când meseria ta de mai înainte o alcătuiau petrecerile! 

Povestea Grașei o cunoșteau toţi locuitorii orașului. Cu 
toate că guvernatorul-prinţ făcuse tot ceea ce-i stătuse în 
putință spre a acoperi trecutul soţiei sale, totuși, gurile 
rele ţineau mereu acest trecut în memoria cetăţenilor. 

Bătrânele mai ales, flecăreau necontenit, cârtind 
împotriva prinţului 'Trubetzkoi, mândrul guvernator al 
Siberiei, care luase de soţie o femeie nevrednică de rangul 
său. 

Dar cine era Grușa, frumoasa și vioaia femeie cu ochi 
scânteietori și păr de abanos? 


* * 


Cu câţiva ani mai înainte, într-o seară friguroasă de 
iarnă, sosi la 'Tomsk o trupă ambulantă de teatru. Bântuia 
un frig neobișnuit și până să ajungă la Tomsk trupa de 
artiști fusese ameninţată de nenumărate ori să fie 
îngropată sub zăpadă de viscol. În asemenea împrejurări 
bieţii oameni fură mai mult de cât fericiţi văzându-se într- 
un oraș unde puteau să se adăpostească de viscolul 
ucigător al Siberiei. 

Directorul trupei era un artist cu numele de Semiroff, 
care-și începuse cariera la teatrul Naţional din Moscova ca 
pictor de decoruri. Vraja scenei însă îl fermecă într-atâta, 
încât nu se mai mulţumi numai să picteze decorurile 
pentru piesele de teatru, ci voia să apară și el pe scena 
aceea pe care se culegeau aplauze și glorie. 

De aceea Semiroff se lăsă iute de meseria de pictor și se 
făcu actor, încă la Moscova. Dar directorul teatrului nu-i 
încredinţă decât roluri mici, neînsemnate, ceea ce nu 
corespundea ambiţiei lui Semiroff, care ar fi vrut să joace 

pe Hamlet, Romeo, Othello, care ar fi vrut ca toată lumea 
să nu mai vorbească decât despre el. 

Văzând că această dorinţă nu-i va fi îndeplinită nici când 
la teatrul Naţional din Moscova, alcătui el singur o trupă 
de teatru, cu cele câteva sute de ruble care îi picaseră 
tocmai atunci dintr-o moștenire. 

Dar ambiția artistică a lui Semiroff era prea mare pentru 
a-l mai lăsa să se gândească și la partea comercială a 
afacerii așa că, în loc să se așeze în vreunul din marile 
orașe ale centrelor mai civilizate, el hotări să pornească cu 
trupa lui prin Siberia, unde teatrul nu era cunoscut încă și 
unde nu avea să se mai teamă de criticile usturătoare ale 
cunoscătorilor în arta teatrală. 

Era al doilea an de când colinda Siberia și norocul trupei 
fusese foarte schimbător. Avuseseră și zile bune, mai ales 
prin orașele mai însemnate. În localităţile mici însă - și 
acestea sunt cele mai numeroase - trupa lui Semiroff juca 
în faţa unei duzini de spectatori, din taxa de intrare a 
cărora bieţii oameni nu puteau nici măcar să-și plătească 
dormitul la han, darmite încă și mâncarea. 

În timpul din urmă, mai ales, cunoscuseră zile foarte 
rele. Semiroff cheltuise până și cea din urmă rublă 
înnodată în ultimul colţ al batistei și viitorul nu se arăta de 
loc în culori prea trandafirii. 

La început trupa număra unsprezece membri. Mai târziu 
ea scăzu însă la opt, deoarece trei artiști se săturară de 
veșnicele lipsuri și renunţară la asociaţia artistică pe care 
soarta avea s-o puie la încercare de-abia de atunci înainte. 

Directorul Semiroff fusese nevoit să-și vândă chiar și 
unul din cai pentru a nu muri de foame și adeseori, 
ajungând la câte un han, după un drum îndelungat, juca 
piesele în fața cârciumarului și a familiei lui pentru câte o 
farfurie de mâncare. 

Steaua trupei era Grușa Pavlovna, o fată tânără, de o 
frumuseţe răpitoare, dar pe cât de frumoasă, pe atât și de 
tristă. 

Colegii săi își dădeau seama că Grușa era singura care 
mai aducea lume la teatru, fiind într-adevăr o artistă de 
talent și de aceea făcuseră din ea copilul lor răsfățat. Pe 
vremuri, Grușa jucase la Teatrul Naţional din Petrograd, 
unde fusese destul de apreciată. O dezamăgire însă o făcu 
să părăsească nu numai teatrul capitalei, dar și 
Petrogradul însuși, pentru a-și aminti de el cât mai puţin. 

Soarta îi scosese în cale pe Semiroff, care tocmai își 
alcătuia trupa ambulantă și primi îndată să facă parte din 
asociaţie. Ea nu se sperie nici chiar de ţinta turneului lui 
Semiroff, de Siberia, ci dimpotrivă, o aprobă din tot 
sufletul, deoarece în chipul acesta putea să se îndepărteze 
cât mai mult de Petrograd, unde avusese de îndurat cruda 
dezamăgire, care-i sângerase inima. 

Grușa îndura lipsurile și încercările soartei cu o 
resemnare vrednică de toată lauda. Nu se plângea 
niciodată, nu cârtea, se împăca în orice împrejurare, așa 
că... nu era nicio mirare că Semiroff o dădea ca pildă 
angajaţilor săi de câte ori aceștia căutau să se 
răzvrătească. 

Chiar și acum, când sania, în care artiștii flămânzi 
stăteau claie peste grămadă, înainta spre Tomsk, Semiroff 
arătă în spre Grușa. 

— Priviţi la Grușa ce blândă și ce răbdătoare este! Şi 
doar ea ar avea cel mai mult drept să se plângă, deoarece 
ea este steaua trupei noastre. Dar liniștiți-vă, căci nu mai 
suntem departe de Tomsk, capitala guvernământului, unde 
locuiesc multe familii bogate și unde vom juca cu săli 
pline... 

— M-am plictisit, de când te tot aud vorbind la fel - 
răspunse Gorovin, primul amorez. În faţa fiecărei localităţi 
ne spui același lucru, fără ca proorocirea ta să se fi împlinit 
vreodată până acum. 

— Tomsk este cu totul altceva! Vei vedea tu că acolo vor 
fi mulţi aceia, care se vor pricepe să aprecieze arta 
noastră. Poate că, chiar și tu vei fi aplaudat! 

În cele din urmă, trupa sosi la Tomsk, cel mai însemnat 
oraș al Siberiei Orientale și sania se opri în fața singurului 
hotel din oraș. 

Hotelierul nu-i primi pe artiști cu prea multă încredere, 
deoarece înfățișarea lor nu semăna de loc cu aceea a unor 
oameni chiaburi. Or, peste o săptămână se deschidea 
bâlciul de blănuri și dacă n-avea loc în hotel pentru 
oaspeţii săi obișnuiți și nici artiștii nu-i plăteau, însemna să 
aibă o pagubă îndoită. 

Dar dacă Semiroff nu era un mare artist, în schimb avea 
în cel mai mare grad darul de a convinge, așa că, după o 
jumătate de ceas, hotelierul se învoi să găzduiască trupa, 
să-i dea de mâncare, ba chiar și s-o lase să joace în fiecare 
seară în sala cea mare a hotelului. 

Artiştii se așezară la masă și mâncară cu poftă. Bieţii 
oameni, ce bine le prindea o mâncare caldă, după atâtea 
lipsuri și suferinţe! Acum aveau măcar puterea de a 
pregăti reprezentaţia de a doua zi. 

Membrii asociaţiei umblară din casă în casă, vestind 
populaţia că trupa cu renume mondial a lui Semiroff va da 
o serie de câteva reprezentații în sala cea mare a hotelului. 

Pentru prima seară ei anunţară reprezentarea lui 
„Hamlet”, cu directorul Semiroff în rolul titular și cu 
domnișoara Grușa Pavlovna în rolul Ofeliei. 

În seara premierei asociaţia artiștilor ambulanți era 
cuprinsă de mare înfrigurare, deoarece totul atârna de 
felul cum publicul o va primi în seara aceea. 

Dacă publicul venit la premieră era mulţumit, aceasta 
însemna că trupa putea să joace la Tomsk cel puţin două- 
trei săptămâni, ceea ce ar fi fost îndeajuns pentru a 
strânge o sumă frumușică cu care artiștii să se poată pune 
la adăpost pentru un timp oarecare de primejdia unor 
lipsuri asemănătoare acelora îndurate în timpul din urmă. 

Toată lumea era plină de speranţe, numai Gorovin se 
îndoia de succes. Acesta însă avea pricinile lui personale 
de a se îndoi de izbândă. 

— Semiroff - se adresă el directorului trupei - îți atrag 
atenţia pentru ultima oară că e mai bine să renunti la rolul 
lui Hamlet și să mă lași pe mine să-l joc! 

— Bine, măi Gorovin, dar n-am rămas înţeleși că tu vei 
juca rolul regelui? Rolul acesta ţi se potrivește de minune! 
De altfel este o prostie să-mi ceri să-ţi las ţie rolul titular, 
când știi prea bine că celebritatea reprezentaţiilor cu 
Hamlet la Moscova sunt legate de numele meu. 

— Ai dreptate, răspunse Gorovin, batjocoritor, ai pictat 
decoruri foarte frumoase pentru Hamlet! 

Semiroff, nevrând să cedeze rolul principal, Gorovin 
trebui să se mulțumească să joace pe regele Danemarcei. 

Semiroff se așeză el însuși la casa de bilete și constată 
cu mulţumire că, publicul venea în număr destul de mare, 
pentru cea dintâi reprezentaţie. Şi în vreme ce vindea 
bilete, el repeta mereu în gând rolul lui Hamlet, de teamă 
să nu se încurce pe scenă. Dar el găsi vreme chiar și să 
mai facă socoteala cât timp pot rămâne la Tomsk cu banii 
încasaţi în seara premierei. lar când constată că banii 
aceștia ajungeau spre a acoperi cheltuielile trupei pe timp 
de două săptămâni încheiate, sufletul îi fu cuprins de o 
bucurie fără margini. 

Apropiindu-se începutul reprezentaţiei, Semiroff părăsi 
casa de bilete, unde îl lăsă pe Gorovin, care nu avea rol, 
decât în actul al treilea. 

Reprezentaţia începu și ea fu catastrofală pentru bietul 
Semiroff, cu toate că acesta își adunase tot talentul său 
artistic spre a fi la înălţimea încasărilor. Când Semiroff 
rostea versurile cele mai tragice, publicul izbucnea în 
hohote de râs, spre marea bucurie a lui Gorovin. 

Cu totul alta era purtarea publicului faţă de Grușa, al 
cărei dar teatral cei din Tomsk îl apreciară din cea dintâi 
clipă a pășirii ei pe scenă. Grușa făcuse din rolul Ofeliei o 
adevărată creaţie și publicul era fermecat de jocul său. 

Rezultatul a fost că arta ei acoperi chiar și nepriceperea 
lui Semiroff și când a doua zi se vesti reprezentarea piesei 

„Romeo și Julieta” publicul veni în număr și mai mare la 
teatru. 

Semiroff încasă mai mult decât în prima seară și bucuria 
lui fu atât de mare, încât îi îngădui lui Gorovin să joace el 
rolul lui Romeo. 

Succesul fu și mai mare decât în prima seară, ceea ce 
Gorovin atribui, firește, numai jocului său. Şi sala hotelului 
se umplea acum în fiecare seară, până la cel din urmă loc, 
ceea ce nu se datora calităţilor trupei, ci mai mult faptului 
că cetățenii Tomsk-ului nu văzuseră încă teatru, deoarece 
nicio trupă nu îndrăznise să se avânte până în Siberia de 
Răsărit. 

Bucuria lui Semiroff nu mai cunoștea margini. El plăti 
chiar și leafa artiștilor, ceea ce nu se mai întâmplase de 
luni de zile. 

Dar bucuria lui fu și mai mare când se văzu chemat la 
palatul guvernatorului unde aghiotantul îl anunţă că 
Excelenţa Sa, guvernatorul prinţ, auzind de marele succes 
al trupei Semiroff, hotărâse să vină și el la reprezentaţia 
din seara aceea. 

Semiroff se înapoie la hotel, beat de bucurie și le anunţă 
artiștilor: 

— Copii, astă seară va veni și Excelenţa Sa, 
guvernatorul-prinț! 

— Slavă Domnului - se bucură Gorovin - că voi avea 
prilejul să joc pe Hamlet în faţa unui public, care se 
pricepe în artă! 

— Te înșeli, Gorovin! zise Semiroff. Având în vedere 
prezenţa distinsului vizitator, voi juca eu rolul principelui 
Danemarcei. 

La auzul acestei știri, chipul primului amorez se 
întunecă, deodată. 

Semiroff era hotărât să rânduiască o reprezentaţie de 
gală și în acest scop scotoci prin biblioteca teatrului, 
căutând un prolog, cu care alergă la Grușa și-i spuse: 

— Învaţă-l, iute, spre a-l putea rosti înainte de 
reprezentaţie. Să vadă și guvernatorul că suntem artiști 
serioși și nu niște cabotini! 

Semiroff făcu rost de un fotoliu de catifea, pentru 
guvernatorul pe care directorul îl primi el însuși, după 
primire alergând într-un suflet în dosul culiselor spre a se 
sulemeni la timp. 

Și în vreme ce Semiroff lua masca lui Hamlet, Grușa 
rosti prologul în faţa cortinei, urmat de aplauze care nu 
mai voiau să ia sfârșit. Semnalul îl dăduse însuși 
guvernatorul și când spectatorii văzură că Excelenţa Sa 
aplaudă, se porni o furtună de bătăi în palmă care o 
rechemă pe Grușa în fata cortinei, de nenumărate ori. 

Reprezentaţia începu apoi și cu toate că Semiroff vorbea 
exagerat de tare, căutând în chipul acesta să atragă asupra 
sa atenţia guvernatorului, totuși, succesul serii fu salvat de 
creaţia desăvârșită a Grușei. 

Prinţul Trubetzkoi plecă vădit mulțumit, iar Semiroff era 
în culmea fericirii, deoarece după vizita guvernatorului, 
lumea se îmbulzea și mai mult la casa teatrului. 

Asupra guvernatorului Siberiei reprezentaţia aceasta 
avusese o înrâurire mult mai mare decât lăsa el să 
bănuiască. Mai bine zis, nu reprezentaţia îl influenţase, ci 
persoana Grușei, a cărei drăgălășenie îl subjugă din prima 
clipă a apariţiei sale pe scenă. 

Prinţul Trubetzkoi însărcină pe unul din oamenii săi să 
cerceteze trecutul Grușei, spre a vedea, dacă acest trecut 
n-are vreo pată care să facă cu neputinţă ducerea la 
îndeplinire a planului ce încolţise în gândul lui. 

Omul acesta de încredere îi aduse veștile cele mai bune. 
Grușa era de o cinste exemplară, nu trăia decât pentru 
arta sa și ocolea orice prilej care ar fi putut să-i strice 
reputaţia de femeie cinstită. 

După primirea acestor știri, prinţul Trubetzkoi se simţi și 
mai mult atras faţă de frumoasa artistă, iar rezultatul fu 
că... Semiroff primi ordine să părăsească Tomsk-ul cu 

trupa lui de teatru. Porunca era categorică: Semiroff nu 
mai avea voie să joace și trebuia să plece din oraș, 
împreună cu trupa lui, în timpul cel mai scurt. 

Fostul pictor de decoruri al Teatrului Naţional din 
Moscova, rămase înmărmurit când primi ordinul de 
plecare, deoarece interesul publicului pentru 
reprezentațiile sale erau tocmai la apogeu. El alergă 
deznădăjduit la palatul guvernatorului, dar aghiotantul îi 
spuse că, în niciun caz nu va putea ajunge în fața 
Excelenței Sale. 

Atunci Semiroff începu să se roage, iar când văzu că nici 
așa nu izbutește, spuse că i se face o nedreptate. 
Aghiotantul se înfurie atunci și-l anunţă că, dacă în 
douăzeci și patru de ceasuri nu părăsește orașul, va fi dat 
afară din el cu cazacii și i se vor mai aplica și douăzeci și 
cinci de lovituri de cnut. 

Semiroff se înapoie la hotel, unde se plânse hotelierului 
despre nedreptatea ce i se făcea și smulgându-și părul de 
mânie zicea: 

— Dacă aș ști măcar pricina, pentru care ne dă afară din 
oraș? 

— Te mai întrebi, care ar putea fi pricina? răspunse 
Gorovin, ironic. Numai felul cum l-ai jucat pe Hamlet! 

Mai jucară în seara aceea, apoi își strânseră boarfele și 
părăsiră orașul. Reprezentaţiile date la Tomsk însă îi 
aduseră lui Semiroff destui bani ca, măcar pentru un timp 
oarecare, trupa să nu mai ducă grija pâinii zilnice. 

Semiroff se opri în orașul cel mai apropiat, în nădejdea 
că va fi primit la fel ca și la Tomsk. Dar aici de-abia se 
ocupau primele două-trei rânduri de scaune. Sala rămânea 
goală, în fiecare seară. 

Era a patra seară de când trupa poposise în oraș, când, 
după reprezentaţie, o sanie opri în faţa hanului unde 
fuseseră găzduiţi artiștii. 

Din sania aceasta cobori un ofiţer înalt de statură, al 
cărui grad era ascuns de gulerul ridicat și care era însoţit 

de un alt ofiţer mai tânăr. Amândoi intrară în cârciumă și 
se îndreptară spre cârciumar. 

— La tine a tras Semiroff, directorul teatrului ambulant? 
întrebă ofiţerul cel dintâi. 

— La mine, tătucă! 

— Cheamă-l până aici! 

— Dar s-a culcat! 

— Niciun „dar”! Să mi-l aduci numaidecât! Ai înţeles? 

Hangiul se cărăbăni speriat, gândindu-se că ofiţerul 
acesta trebuie să fie mare domn, dacă era obișnuit să 
poruncească în chipul acesta. 

Semiroff se sculă furios, dar cobori în cârciumă, curios 
să vadă cine-l căuta în miez de noapte și cu ce scop. 

Intre timp ofiţerul își coborâse gulerul de blană și 
Semiroff recunoscu în vizitatorul său nocturn pe prinţul 
Trubetzkoi, puternicul guvernator al Siberiei. 

— Tu ești Semiroft? 

— Eu sunt, prea milostive stăpâne! 

— Grușa Pavlovna mai face parte din trupa ta? 

— Da, Excelenţă! 

— Vreau să vorbesc cu ea! 

— Acum? 

— Numaidecât! 

Semiroff nu îndrăzni să se împotrivească, ci se duse 
până la odaia Grușei, o deșteptă din somn și-i spuse că 
guvernatorul-prinţ vrea să vorbească cu ea. Fata se 
îmbrăcă iute, apoi Semiroff cobori în cârciumă spre a-i 
anunţa prinţului Trubetzkoi: 

— Excelenţă, binevoiţi să poftiți! Grușa Pavlovna vă 
așteaptă în odaia ei! 

Prinţul Trubetzkoi porni iute pe scări, în sus, Semiroff îi 
arătă odaia Grușei, dar când fostul pictor de decoruri voi 
să intre în odaie, după guvernator, acesta îi trânti ușa în 
nas. 

Semiroff rămase deci pe coridor, unde se plimbă cu 
înfrigurare, mai bine de o jumătate de ceas, deoarece nu-și 

putea închipui ce voia prinţul de la steaua trupei sale. 
Privirile îi alunecau adeseori în spre ușă și se gândea ce 
bine ar fi să poată trage cu urechea la ceea ce se petrecea 
înăuntru, dar prezența aghiotantului îl împiedică de a-și 
duce planul acesta la îndeplinire. 

Tânărul aghiotant al prinţului Trubetzkoi se îngrijise ca 
Semiroff să nu poată ajunge nici măcar în apropierea ușii. 

După o bună jumătate de ceas, ușa se deschise apoi și în 
pragul ei se ivi guvernatorul-prinţ, ţinând-o de mână pe 
Grușa, îmbrăcată de drum. 

Într-o clipă Semiroff pricepu totul și se repezi la Grușa, 
urlând ca o fiară: 

— Grușa... Grușa... vrei să ne părăsești? 

— Taci, cabotin bătrân! se răsti guvernatorul la el. 

Dar Semiroff începu să zbiere și mai deznădăjduit: 

— Unde te duci, Grușa?... Ce se va alege din asociaţia 
noastră?... Suntem ruinaţi, dacă ne părăsești! Cine va mai 
juca pe Ofelia... pe Julieta...? Suntem pierduţi! 

Semiroff urla atât de sfâșietor, încât guvernatorul se 
hotări să caute să-l împace: 

— Ascultă Semiroff, vreau să vorbesc cu tine! 

După aceea se întoarse spre aghiotantul său și-i zise: 

— Domnule locotenent, condu pe domnișoara până la 
sanie și așteptaţi-mă acolo! 

Tânărul ofiţer îndeplini porunca stăpânului său, în vreme 
ce prinţul Trubetzkoi se retrase cu Semiroff în odaia în 
care avusese loc misterioasa convorbire dintre el și Grușa 
Pavlovna. 

Semiroff ardea de nerăbdare să vadă ce-i va spune 
guvernatorul și-și aţinti curios privirile asupra prinţului, 
care se lăsă pe un scaun. 

— Mai înainte de toate - zise guvernatorul - vei lua 
cunoștință că Grușa Pavlovna nu mai există. 

Semiroff rămase cu gura căscată. 

— Cum trebuie să înţeleg aceasta... prea milostive 
stăpâne? întrebă el bâlbâindu-se. 

— Cum vrei! fu răspunsul guvernatorului. 

Semiroff suspină din fundul sufletului. 

— Dar aceasta însemnează ruina mea! Grușa era steaua 
trupei mele, artista cea mai de valoare, pentru ea venea 
lumea la reprezentații! Pierderea ei ar însemna și 
prăbușirea mea. Fără ea vom muri de foame, atât eu, cât și 
ceilalți membri ai asociaţiei! 

— Sfârșește! zise prințul Trubetzkoi, pe care-l supărau 
bocetele cabotinului. Mai bine, spune-mi, Semiroff, care 
este ţinta vieţii tale? Ai vreo dorință ascunsă, pe care ai 
vrea s-o vezi realizată? 

Semiroff rămase o clipă pe gânduri, apoi răspunse: 

— Cum să n-am, prea milostive stăpâne! 

— Care, anume? 

— Am ambiţii artistice, cum are fiecare artist adevărat! 

— Să auzim, dar iute, căci n-am prea multă vreme de 
pierdut! 

— M-am săturat de vagabondajul acesta, de lipsurile 
care nu se mai sfârșesc, de lupta pe care trebuie s-o duc 
zilnic... 

— Așadar, care-ţi este dorinţa? îl zori prințul Trubetzkoi. 

— Aș vrea să fiu directorul unei trupe stabile, la 
Moscova! 

— Slavă domnului că, te-ai hotărât să vorbești odată. 

— Aceasta este ţinta vieţii mele! 

— Şi ce-ţi lipsește spre a-ţi vedea ţinta ajunsă? 

— Multe, prea milostive stăpâne! 

— Anume? 

— Mai întâi, banii! 

— Apoi? 

— Apoi autorizaţia! 

— Mai departe? 

— Mai departe, nimic! 

— Atâta numai? Ei bine, vom mai vorbi despre aceasta! 

Semiroff nu voia să-și creadă urechilor. 

Se uita buimac cum prinţul pune mâna pe pana de gâscă 
ce se găsea în fața sa, ia o hârtie și aşterne pe ea câteva 
rânduri. După aceea îi întinse hârtia lui Semiroff. 

— Ţine! 

— Ce este asta, prea milostive stăpâne? 

— Arată asta la Moscova și vei primi autorizaţia de a 
juca. 

O bucurie nespusă se putea citi pe chipul lui Semiroff. 

După aceea prinţul vâri mâna în buzunar și scoase o 
pungă plină de bani, pe care i-o aruncă directorului de 
teatru ambulant. 

— În punga aceasta vei găsi treizeci de mii de ruble. 
Întrebuinţează-le pentru alcătuirea unui teatru la Moscova. 
În schimb trebuie să-mi făgăduiești că, de astăzi înainte nu 
vei mai aminti nimănui, niciun cuvânt despre Grușa și 
despre ceea ce s-a petrecut aici. Dacă nu te ţii de cuvânt, 
află că puterea mea este foarte mare și răzbunarea-mi te- 
ar ajunge chiar și în celălalt capăt al lumii. M-ai înţeles? 

Lui Semiroff nu-i venea să creadă în cele întâmplate. I se 
părea că totul nu era decât un vis, deoarece socotea că ar 
fi cu neputinţă ca marea dorință a vieţii sale să se 
împlinească, așa, pe neașteptate. Simţind însă în mâini 
punga cu cele treizeci de mii de ruble își dădu seama că 
totul era realitate și căzu la picioarele guvernatorului. 

— Prea milostive stăpâne... nu este pe lume om cu suflet 
mai nobil ca tine... Nu voi uita niciodată... bunătatea inimii 
tale... totul se va întâmpla după dorinţa ta! 

Când își ridică privirile, prinţul Trubetzkoi nu se mai 
găsea în faţa lui. În schimb Semiroff ţinea în mână punga 
plină cu hârtii de o mie de ruble și recomandaţia pentru 
autorizarea lui Semiroff de a deschide un teatru la 
Moscova. 

El se repezi la fereastră și o deschise. 

Troica pornea la drum tocmai în clipa aceea, ducând cu 
ea pe steaua trupei Semiroff pe care bătrânul cabotin o 
zări atunci pentru cea din urmă oară. 

A doua zi, prinţul Trubetzkoi părăsi Tomsk-ul, unde nu 
se mai înapoie decât peste o jumătate de an. 

De data aceasta el nu mai veni singur. 

O adusese cu sine și pe tânăra sa soţie, a cărei 
frumusețe fermecătoare li se părea foarte cunoscută 
bravilor cetăţeni ai Tomsk-ului. Mai târziu ei își aduseră 
aminte de unde o cunoșteau pe soţia guvernatorului-prinţ. 
Ea era fosta stea a trupei Semiroff. 

Mulţi erau aceia care rămaseră uimiți văzând că prinţul 
Trubetzkoi se hotărâse la bătrâneţe să se căsătorească 
pentru a doua oară, dar și mai mulţi erau aceia care nu 
puteau înţelege cum se putea ca guvernatorul să-și fi luat o 
soție mai tânără chiar și decât fiul său și dintr-o clasă 
socială din care prinții Trubetzkoi nu obișnuiseră până 
atunci să-și ia soțiile. 

Dar prințul Dimitri Trubetzkoi știu să facă astfel ca soţia 
sa să fie stimată și de altfel, chiar și Grușa se purta în așa 
chip, încât cine n-o cunoștea ar fi jurat că este născută din 
una din familiile cele mai nobile ale Rusiei. Afară de 
aceasta, căsnicia aceasta, în care deosebirea dintre soți 
era de câteva decenii, părea foarte fericită. 


* 
x x 


După înapoierea trupei de cazaci de sub conducerea 
guvernatorului-prinț, trupă care se întorcea la Tomsk 
aducând cu sine pe fugarii din tabăra Sadovei, prințul 
Trubetzkoi se duse de-a dreptul la soția sa. 

El rămase mai multă vreme de vorbă cu Grușa, care de 
când devenise soția lui căutase să uite de vechea ei durere, 
stimându-și bărbatul și înconjurându-l cu toată atenţia unei 
soţii care vrea să-și știe soţul mulţumit. 

După aceea prinţul se întoarse în odaia sa de lucru și-i 
porunci locotenentului Miliușov să aducă prizonierii 
înaintea sa. 

Prințul Poniatowsky și cu Mioara Comăneanu apărură 
îndată în faţa guvernatorului. Prinţul Trubetzkoi le oferi 
câte un scaun și le vorbi cât se poate de prietenos. 

— Acum nu ne mai poate turbura nimeni și putem sta de 
vorbă liniștiți. 

— Prinţe Dimitri, zise Poniatowsky, bunătatea d-tale 
întrece orice așteptare! 

— Cu un vechi prieten ca d-ta, dragul meu Poniatowsky, 
nici nu m-aș putea purta altfel. V-am chemat acum, pentru 
a hotărî asupra soartei dv. V-am spus încă în faţa Altarului 
Pustei că, la Tomsk nu poate fi vorbă să vă ţiu sub pază, 
cum aţi fost ţinuţi la Sadova. Dimpotrivă, voi fi cu atât mai 
fericit, cu cât voi izbuti mai bine să vă fac să uitaţi că 
sunteţi prizonieri. 

Prinţul Poniatowsky voi să vorbească din nou, fără 
îndoială pentru a-i mulțumi înc-odată guvernatorului-prinţ, 
dar acesta nu-l lăsă să vorbească: 

— Te rog, prinţe Poniatowsky, să nu mă întrerupi până 
când nu voi fi sfârșit. 

După aceea se întoarse spre Mioara: 

— Jupâniţă, mai întâi vom hotărî asupra soartei d-tale. 
Nu știu dacă ai vrea să rămâi aici, la palat, de astăzi 
înainte, ca damă de companie, pe lângă soţia mea. I-am 
comunicat planul meu și ea l-a acceptat pe de-a-ntregul și 
cu dragă inimă. Firește că, vei avea cea mai deplină 
libertate și ne vom purta cu d-ta ca și cu un membru al 
familiei mele. Primești? 

Lacrimi de fericire umplură ochii frumoasei românce... 

— Dacă primesc... Excelenţă? Vai, nici nu sunt în stare 
să-mi tălmăcesc bucuria în cuvinte... Dacă mă gândesc la 
ceea ce am îndurat la Sadova... mi se pare că am trecut din 
iad în rai! 

Prinţul Trubetzkoi zâmbi binevoitor. 

— Așadar, ne-am înţeles! Sunt pe deplin încredinţat că o 
vei iubi pe soția mea, deoarece este o femeie foarte plăcută 

și bună și afară de aceasta, fiind aproape de aceeași vârstă 
cu d-ta, cred că vă veţi înțelege de minune. 

— Dumnezeu să vă binecuvânteze pentru bunătatea 
sufletului dv. 

Guvernatorul-prinț se întoarse apoi înspre prinţul 
Poniatowsky. 

— Acum e rândul d-tale, scumpul meu Poniatowsky! 

— Poruncește și mă voi supune, prințe Dimitri! 

— Îmi pare rău că nu-ţi pot da și d-tale o veste atât de 
bună cum i-am dat domnișoarei, deoarece îmi este cu 
neputinţă să te opresc aici, la palat! 

Prințul Trubetzkoi băgă de seamă că vorbele lui 
pricinuiseră o întunecare a feţei celor doi prizonieri, care 
ar fi dorit, pesemne, să nu fie despărțiți. 

— Dar aceasta nu trebuie să vă facă să vă gândiţi la rele! 
adăugă el, zâmbind. Nici picioarele d-tale nu vor purta 
cătușe... Vei fi tot atât de liber ca și domnișoara 
Comăneanu... Te-aș reţine cu dragă inimă la palat, căci 
mie mi-ar fi plăcut în primul rând să pot sta zi de zi lângă 
un prieten atât de bun, dar d-ta ești un prizonier de prea 
mare însemnătate, a cărui soarta este urmărită cu multă 
luare aminte de către cei din Petrograd... Dacă te-aș reţine 
aici, fără îndoială că guvernul ar prinde de veste iute și aș 
putea avea mari neplăceri chiar și eu. Deoarece știu că nu 
vrei să-mi pricinuiești aceste neplăceri, m-am gândit la o 
altă dezlegare. 

Prinţul Poniatowsky pândea cu nerăbdare cuvintele 
guvernatorului, căci de ele atârna doar soarta lui în viitor. 

— În ceea ce te privește pe d-ta - urmă guvernatorul- 
prinţ - am hotărât să locuiești în vila mea, așezată cale de 
douăzeci de minute de Tomsk. La drept vorbind, te trimit 
în surghiun, căci în raportul meu către guvernul din 
Petrograd, voi spune că te ţin în surghiun la Tomsk. Firește 
că în vila aceea îţi va sta la dispoziţie un număr 
corespunzător de servitori și deoarece știu că-ţi place să 

răsfoiești-prin cărți, te anunţ că vei avea acolo o bibliotecă 
foarte vastă, pentru citirea căreia n-ajunge o viaţă de om. 

— Dimitri - exclamă prinţul Poniatowsky adânc mișcat - 
bunătatea d-tale nu cunoaște margini și-mi pare rău că 
niciodată nu voi avea prilej, în viaţa aceasta, de a-ți 
răsplăti simțămintele de care mi-ai dat dovadă! 

— Cine știe? 

— Simt eu că niciodată! 

— Dacă-mi vei da voie, însă, te voi plictisi adeseori cu 
prezența mea. Cred că-ţi mai aduci aminte, încă de la 
Paris, cât de mult îmi place jocul de șah. Ei bine, de atunci 
n-am mai avut un partener mai plăcut și mai desăvârșit ca 
d-ta. Așadar, voi veni în fiecare zi la vilă, spre a mai sta 
puţin de vorbă și pentru a ne încerca puterea la șah. 

— Dimitri! exclamă Prințul Poniatowsky atât de 
impresionat, încât era gata să-l podidească lacrimile. 

— Trebuie însă, să-mi făgăduieşti ceva! urmă 
guvernatorul Siberiei, de data aceasta dovedind serios. V- 
am spus că nimeni și nimic nu vă va împiedica de a vă 
mişca după dorință, ca și când ati fi liberi cu desăvârșire. 
Poate că este chiar și de prisos să mai vorbesc despre 
aceasta, fiindcă de cinstea d-tale, prințe Poniatowsky, sunt 
pe deplin încredinţat și aceeași încredere am dobândit-o și 
în domnișoara Comăneanu. De aceea, vă rog să nu luaţi ca 
o observaţie ceea ce vă voi spune acum, ci mai mult ca un 
sfat prietenesc. 

— Poruncește, prinţe Dimitri! 

— Dv. nu sunteţi prizonieri... dar nici nu vă este îngăduit 
să fugiţi! Dacă vreodată v-aţi gândi să fugiţi din Tomsk și 
aţi și duce la îndeplinire gândul acesta, m-aţi băga pe mine 
într-un bucluc cât se poate de mare. lar aceasta nu poate fi 
dorinţa dv. 

— Nu! Nu! strigă Mioara Comăneanu. 

— Te rog să ai în noi încrederea cea mai desăvârșită, 
prinţe Dimitri! zise prinţul Poniatowsky, cu hotărâre. Dacă 
m-aș arăta nevrednic de bunătatea d-tale aș fi omul cel mai 

josnic, cel mai ticălos de pe suprafaţa pământului. Tot 
astfel, îmi iau răspunderea și pentru Mioara Comăneanu, 
care nu se va gândi nici când să părăsească în ascuns casa 
binefăcătorului său... 

Prinţul Trubetzkoi strânse cu căldură mâna prietenului 
său. 


Sa ES 

— Ştiam și ti- am spus aceasta mai dinainte, că nu mă pot 
îndoi de cinstea d-tale! Acum însă, dragul meu prieten, 
trebuie să ne despărțim. Locotenentul Miliușov te va 
întovărăși în trăsură până la vila de care ţi-am vorbit și 
care nădăjduiesc că-ţi va fi pe plac, din toate privinţele. 
Așadar, la revedere, pe mâine, dragul meu Poniatowsky! 
Vezi că, mă ţin de promisiune și-mi voi începe vizitele, 
chiar de mâine! 

— La revedere, drag prieten! 

— Şi pregătește-te pentru marea bătălie de șah, adăugă 
guvernatorul-prinţ, zâmbind, căci acum joc mult mai bine, 
decât jucam pe vremuri, la Paris! 

— Nădăjduiesc că-ţi voi fi un potrivnic vrednic de înalta 
școală pe care o ai! 

După aceea guvernatorul îi dădu locotenentului Miliușov 
instrucţiunile necesare și peste câteva minute, prinţul 
Poniatowsky își luă rămas bun de la guvernatorul-prinţ și 
de la Mioara, pentru a porni în spre plăcuta locuinţă de 
vară a prințului Dimitri Trubetzkoi. 

După plecarea lui Poniatowsky, guvernatorul se întoarse 
spre Mioara. 

— Şi, acum, vino copila mea să te prezint soţiei mele, 
scumpei mele Grușa... 

Așa au ajuns, prinţul Poniatowsky și cu Mioara 
Comăneanu, din iadul Sadovei, în raiul din Tomsk. 

CAPITOLUL 36 
Toanele Destinului 


Cei doi călători englezi și cu Stanislau Rimsky înaintau 
de-a lungul pârâului, mergând spre locuinţa bătrânului 
Kornitzky și vorbind despre toanele destinului, care le 
scosese în cale pe atât de mult căutatul lord Wardmoore. 

Lordul Denver și cu Fred Williamson ar fi putut colinda 
nu numai Siberia și Rusia, dar întreaga lume, fără să dea 
de urma prietenului lor, când iată că acest destin capricios, 
îi îndreptă pe drumul care avea să ducă nebănuit de 
repede la ţinta călătoriei lor. O clipă de întârziere, venirea 
furtunii cu câteva minute mai târziu, găsirea unui alt 
adăpost, decât peștera din pădure, câţiva metri făcuţi mai 
la stânga, în timpul ploii, de Ludovica, ar fi fost îndeajuns 
ca cei doi călători să nu nimerească la hanul lui Kornitzky 
și deci, să treacă, fără să bănuiască, pe lângă acela, pe 
care-l căutau și pe care, cine știe, dacă aveau să-l mai 
revadă vreodată. De câte ori nu atârnă viața unui om de o 
clipă, de un pas făcut mai la dreapta, sau mai la stânga, de 
una din nenumăratele toane ale destinului? 

Lordul Denver și cu Fred nu știau încă nimic despre 
soarta prietenului lor, deoarece nu schimbaseră cu el 
decât câteva cuvinte, după care lordul Wardmoore își 
pierdu cunoștința din nou, așa că el trebui să fie 
transportat la hanul lui Kornitzky în stare de leșin. 

Bătrânul cârciumar aștepta întoarcerea oaspeţilor săi în 
pragul hanului. Boris, Severin și Matki mergeau în frunte 
ducând targa pe care lordul Wardmoore zăcea nemișcat. 

De îndată ce văzu că oaspeţii săi se înapoiază cu un 
rănit, bătrânul Kornitzky alergă în casă și pregăti o odaie, 
așa că, la întoarcere, musafirii săi găsiră un pat moale și 
curat care-l aștepta pe nefericitul lord Wardmoore. 

La vederea rănitului dădu și Ludovica o mână de ajutor, 
pregătind ceai fierbinte, în grabă, căci după cât se părea, 
bolnavul ducea lipsuri de vreme îndelungată. 

Încetul cu încetul, greu încercatul prieten al lordului 
Denver și al lui Fred își reveni apoi în fire și de îndată ce-și 
deschise ochii obosiţi, chipul i se însenină și un zâmbet de 
fericire i se întipări în jurul buzelor. 

— Așadar, tot n-am visat? exclamă el. 

— Cum să fi visat? Suntem aici, lângă tine, noi, Fred și 
Cecil. 

— Dar cum s-a întâmplat aceasta? 

— Este o enigmă și pentru noi! Numai Dumnezeu a făcut 
ca drumurile noastre să se încrucișeze! 

În ochii lordului Wardmoore străluciră două lacrimi. 

— Dacă nu veneaţi voi, cine știe de mai rămâneam în 
viață! 

— Dacă nu te găseam acum, poate că nicicând nu ne-am 
mai fi întâlnit! 

Lordul Wardmoore se simţi îndeajuns de tare să se așeze 
în capul oaselor în pat și așa să stea de vorbă cu prietenii 
săi. Intre timp Ludovica îi aduse o farfurie cu supă de 
carne care-l întări și mai mult. 

— Dar cum aţi ajuns aici? îi întrebă el pe prietenii săi. 

— Am pornit în căutarea ta! 

— Aţi pornit în căutarea mea? Așadar tot mai sunt 
prieteni credincioși în lumea aceasta? 

— Îndată ce am aflat că ai dispărut fără urmă, am 
început să cercetăm după tine. Așa am aflat că ai pornit 
spre Rusia. La Varșovia ai fost pentru cea din urmă oară. 
De acolo nu mai știam nimic despre tine... 

— Doamne, ce bucurie e pentru sufletul meu să văd că 
nu m-aţi uitat. Pe tine, Fred, te mai înţeleg, fiindcă știu că 

întotdeauna ţi-au plăcut aventurile. Tu însă, Cecil, 
prezentata mă uimește... 

— Şi tocmai lordul Cecil a fost acela care a zămislii ideea 
de a porni în căutarea prietenului dispărut! zise Fred. 

— Într-adevăr? 

Lordul Denver dădu din cap. 

— Înţeleg pentru ce te miri, dragul meu Rudyard! 
Simţeam însă, că datoria mea era să fac ceea ce am făcut 
și sunt nespus de fericit că drumul nostru n-a rămas 
zadarnic. Conștiinţa îmi era apăsată de simțământul că am 
păcătuit cu ceva împotriva prieteniei noastre și simţeam că 
trebuie să fac tot ce-mi va sta în putinţă spre a te regăsi, 
pentru a repara în chipul acesta greșeala de care mă 
făcusem vinovat. 

— Şi ea? întrebă atunci, fricos, lordul Wardmoore, care 
văzându-și prietenul, își aduse aminte de Lady cea Roșie, 
pentru care inima celor doi prieteni bătuse odată la fel de 
pătimaș. 

— Să nu mai vorbim de ea! zise lordul Denver. 
Drumurile noastre s-au despărţit de mult și ţie pot să-ţi 
mărturisesc că nu-mi pare rău că s-a întâmplat astfel... Dar 
acum e rândul tău să ne spui, ce s-a întâmplat cu tine? 

Lordul Wardmoore zâmbi amarnic: 

— Ce s-a întâmplat cu mine? E lungă povestea celor 
petrecute cu mine, din clipa în care am părăsit Londra și 
până astăzi! 

— Îmi închipui, sărmanul meu prieten, prin câte 
suferinţe vei fi trecut. 

— Dacă am suferit, nu mă plâng, deoarece am suferit 
pentru scopul pe care-l urmăresc. Poate că vă mai aduceţi 
aminte de lupta pe care am pornit-o împotriva tiraniei 
rusești și împotriva groaznicelor stări care domnesc în 
Siberia! 

— Cum să nu ne aducem aminte! 

— Ei bine, am avut prilejul să cunosc aceste grozăvii din 
proprie experienţă și lupta pe care o voi da împotriva 
tiraniei țarilor va fi și mai înverșunată! 

— Așadar, ai fost într-o călătorie de studii, prin Siberia? 
întrebă lordul Denver. 

— Așa este - zise lordul Wardmoore, cu un surâs amarnic 
- am fost în călătorie de studii prin Siberia, cu singura 
deosebire că, la această călătorie am luat parte ca un 
simplu prizonier. Și eu am fost silit să cobor în minele de 
plumb și pe mine m-au lovit cu cnutul. Am flămânzit, am 
suferit de frig, am îndurat cele mai cumplite umiliri și 
chinuri sufletești, dar le-am îndurat cu seninătate pe toate, 
deoarece știam că aceste suferinţe erau menite să fie odată 
și odată preţul de răscumpărare al suferințelor a mii și mii 
de nenorociţi. Ştiam că, dacă vreodată voi izbuti să scap 
din iadul acela, cuvântul meu va cumpăni greu în faţa lumii 
civilizate care trebuie să se ridice împotriva barbariilor 
care se săvârșesc zilnic în acest colţ îndepărtat al 
pământului. Poate că mă prăpădeam și eu, dacă nu-mi 
dădea putere această ţintă nobilă a vieţii mele. Ea însă mă 
întărea când eram ameninţat să mă prăbușesc, mă 
îndemna să nădăjduiesc în ziua eliberării! 

— Bietul meu prieten! exclamă lordul Denver, adânc 
mișcat. 

— Așadar, bănuiala noastră că ai fost înghiţit de Siberia 
a fost îndreptăţită! 

Lordul Wardmoore scoase o verigă de fier din buzunarul 
surtucului său. 

— Priviţi, aceasta era cătușa cu care mă ferecau de 
perete, în fiecare noapte! Am luat-o ca amintire... 

— Dar cum ai scăpat? După cât știu eu, nu prea sunt 
mulți aceia care au izbutit să fugă din Siberia! 

— Aceasta este o aventură tot atât de interesantă ca și 
chipul în care am ajuns acolo... 

Lordul Wardmoore povesti apoi toate prin câte trecuse 
de la plecarea sa din Londra și până în noaptea când fugi 

de pe „Altarul Pustei” spre a aduce ajutoare celorlalţi 
tovarăși de suferinţă ai săi. 

— Vă rog să mă credeţi, urmă lordul Wardmoore, că am 
trecut prin groaznice chinuri sufletești, când am văzut că, 
în loc de a mă întoarce la tovarășii mei cu ajutoarele 
făgăduite, am fost silit să fug cât mai departe de „Altarul 
Pustei”. Dar nu puteam face altceva, fiindcă aș fi ajuns sau 
în mâinile cazacilor din Tomsk, sau în acelea ale 
samoiezilor, ceea ce ar fi însemnat, în amândouă cazurile, 
întoarcerea la Sadova... 

Lordul Denver și cu Fred ascultau cu înfrigurare 
povestirea prietenului lor, care era tot atât de senzaţională 
ca și cel mai senzaţional roman. 

— Inaintea ochilor mei fluturau mereu chipurile celor 
trei nenorociţi tovarăși de suferinţă ai mei. Mă mustra 
conștiința gândindu-mă la păcatul pe care-l săvârșisem față 
de ei și-mi îndemnam calul la un galop din ce în ce mai 
nebun, de teamă să nu mă răzgândesc și să mă întorc spre 
„Altarul Pustei”. 

Lordul Wardmoore oftă adânc. Se vedea că chinurile 
sufletești nu încetaseră de a-i sfâșia sufletul. 

— Inima mi se strânge de durere când mă gândesc cu 
câtă nerăbdare vor fi așteptat ei întoarcerea mea și cât de 
amarnică le va fi fost dezamăgirea! Ce se va fi întâmplat cu 
ei? Cine ar putea să-mi spună? Eu îmi goneam calul mai 
iute, tot mai iute, fugind de propria mea conștiință... Prin 
groaznice suferinţe am trecut și în timpul acestei părți a 
fugit mele... Se întâmpla să treacă zile întregi fără să 
mănânc. În cele din urmă am fost silit să-mi vând calul, 
care, de altfel, ajunsese numai pielea și osul, pentru a avea 
ce mânca. 

Lordul Wardmoore făcu o scurtă pauză, dar Fred, care 
ardea de nerăbdare să cunoască până la capăt 
neobișnuitele aventuri ale prietenului său, îl întrebă, 
îndată: 

— Şi ce s-a întâmplat, după ce ai rămas fără cal? 

Lordul Wardmoore suspină, apoi urmă: 

— Banii aceștia se sfârșiră foarte iute și atunci începură 
de-abia zilele de grea încercare. Nu puteam să mă arăt 
prin sate, prin orașe, deoarece înfățișarea mea trăda 
îndată pe evadatul din minele de plumb ale Siberiei și aș fi 
fost amenințat să mă prindă și să mă ducă înapoi pe 
pământul chinurilor fără de sfârșiţi Așa că eram silit să bat 
numai la ușile caselor singuratice, ascunse, rătăcite prin 
stepă, pentru a cerși o coajă de pâine. lar când nu dădeam 
nici peste asemenea case, mă hrăneam cu fructele și 
rădăcinile _tufișurilor de prin păduri. Cumplite zile, 
cumplite săptămâni au fost acestea... Să flămânzești, să 
umbli îmbrăcat numai în zdrenţe, să te temi în fiecare clipă 
că cineva strigă în urma ta: „Stai, te-am recunoscut! Ai 
fugit din Siberia!” Vă daţi voi seama ce însemnează toate 
acestea? 


— Sărmanul meu prieten, de tine se poate spune că ești 
un martir! exclamă lordul Denver. 

— Şi ceea ce este și mai ciudat - se amestecă în vorbă și 
Fred - e că, acela care a fost silit să îndure toate aceste 
fioroase lipsuri, se numea lordul Rudyard Wardmoore, în 
patria lui stăpân pe milioane, unul din cei mai mari 
bogătași ai Angliei! 

— Dar credinţa nu mă părăsi, nici chiar în aceste zile de 
grele încercări - urmă lordul Wardmoore. Eram pe deplin 
încredinţat că până în cele din urmă voi izbuti să ajung 
într-un ţinut, unde n-aș mai fi fost silit să mă ascund și 
unde aș fi găsit o mână de ajutor! 

— Te gândeai la Polonia? 

— Da, și cred că nu mai eram departe de graniţele 
Poloniei! 

— Cale de o jumătate de zi! 

— Așadar nu m-am înșelat! Aici însă, m-a surprins 
furtuna aceasta, care a săvârșit groaznice pustiiri prin 
împrejurimi... În zadar căutam să mă ascund, nu 
cunoșteam regiunea și mergeam fără ţintă prin pădure. 
Deodată un fulger mă orbi, apoi urmă o bubuitură 
asurzitoare... Nu știu ce a mai urmat. Nu-mi mai aduc 
aminte, decât că v-am zărit pe voi! 

Lordul Denver se ridică. 

— Soarta ta m-a impresionat adânc, dragă Rudyard! 
Acum însă, să-i mulțumim lui Dumnezeu că ne-a îndreptat 
pășii spre tine și că, în sfârșit, te avem iarășii alături de 
noi. 

— Întâlnirea aceasta e pentru mine un prilej de 
nemărginită bucurie! 

— Acum, nădăjduiesc că ne vom putea înapoia la Londra, 
de unde vei putea lupta mai liniștit, pentru ajungerea 
nobilului scop căruia era să-i fii martir. 

— Da... este un scop foarte nobil... să lupţi liniștit... la 
adăpost! repetă, lordul Wardmoore, ca un papagal și în 
faţa ochilor săi se ivi din nou chipul prinţului Poniatowsky 
și al Mioarei Comăneanu care așteptau neîncetat 

ajutoarele cu care el trebuia să se întoarcă la Altarul 
Pustei. 

Bietul lord Wardmoore își înfundă capul în perne pentru 
a alunga aceste vedenii dinaintea ochilor săi... 

— Noi plecăm, dragă Rudyard, zise lordul Denver, care 
voise să se îndepărteze și mai înainte, e târziu și după 
atâtea suferinţe, trebuie să fii foarte obosit. 

El strânse mâna lordului Wardmoore și Fred făcu la fel. 

— Mâine dimineaţă ne revedem! 

— Da, da, pe mâine dimineaţă, dragi prieteni. 

Fred Williamson și cu lordul Denver părăsiră odaia în 
care lordul Wardmoore adormi adânc, după atâtea nopţi 
petrecute sub cerul liber, în ploaie și vânt. 

A doua zi se sculă, odată cu cele dintâi raze de soare. 
Adică ar fi vrut doar să se scoale, căci membrele îi erau 
înțepenite, paralizate parcă. 

Capul îi urla, ca o morișcă, rana de pe frunte îl ustura, 
picioarele îi erau umflate de lovitura copacului ce-l 
doborâse la pământ. 

La cel dintâi semn al său se ivi Matki, pe care-l cunoștea 
încă de la Londra. Cea dintâi sarcină pe care și-o luă 
Matki, fu de a face iarăși om din lordul Wardmoore. În 
același scop, el își luă uneltele de ras și într-o jumătate de 
ceas îl bărbieri pe lord mai bine decât cel mai de lux 
bărbier al Londrei. 

De pe chipul lordului Wardmoore dispăru pădurea aceea 
de păr care-l făcuse de nerecunoscut și acum avea din nou 
înfățișarea  gentlemanului distins, căutat de toată 
societatea bună a capitalei Angliei. 

Faţa doar îi devenise mai palidă, ici-colo se vedeau 
câteva zbârcituri, în jurul ochilor cearcănele erau aproape 
negre și strălucirea privirii dispăruse, făcând loc unei 
pâlpâieli obosite. 

Toate acestea dovedeau suferinţele îndurate. 

Intrând în odaie lordul Denver și cu tânărul ofițer de 
marină, zăriră în faţa lor, pe vechiul lord Wardmoore, așa 
cum îl văzuseră la Londra pentru ultima oară. 

— Cum te simţi? 

Lordul Wardmoore le spuse că nu poate nici măcar să se 
miște și că se teme să nu fi suferit și o fractură a osului, 
deoarece piciorul îl durea grozav. 

— Vom vedea, îndată! răspunse lordul Denver. Fred va fi 
înlocuit cu un doctor adevărat, deoarece noul nostru 
prieten a trimis după unul din oamenii lui, care este doctor 
de meserie. 

— Noul vostru prieten? Despre cine vorbiţi? 

— L-am cunoscut aici! 

— Pe cine? 

— Cred că numele lui îţi va fi cunoscut și ţie: Stanislau 
Rimsky! 

— Vulturul Morţii? 

— El! 

Lordul Denver povesti cum îl cunoscuse pe Vulturul 
Morţii, apoi luă Fred cuvântul, spre a istorisi duelul cu 
pumnii, din care a ieșit învins și care i-a făcut prieteni. 

— Rimsky este un om foarte cumsecade, sfârși lordul 
Denver. Și cred că ne va fi de mult folos. 

Cineva bătu la ușă. 

— Mi se pare că e el! zise Fred, repezindu-se la ușă spre 
a o deschide. 

Nu se înșelase. 

În pragul ușii se găsea într-adevăr Vulturul Morţii, care 
pornise încă în cursul nopţii în căutarea doctorului 
Leonida, pentru ca bolnavul să nu ducă lipsă de îngrijire 
medicală de îndată ce va deschide ochii. 

Lordul Wardmoore le mulțumi amândurora, printr-o 
caldă strângere de mână, de grija pe care i-o purtau. 

Doctorul Leonida cercetă îndată pe bolnav, spălă rănile 
și le legă din nou. 

— Ei, ce este? întrebă lordul Denver. 

— Câteva arsuri fără însemnătate, răspunse doctorul 
Leonida, pricinuite de trăsnet. Din fericire nu este nicio 
fractură, în schimb sunt numeroase părţi greu lovite, care 
pricinuiesc dureri mari și care vor cere două sau trei 
săptămâni, până când să se vindece de tot. 

— Atunci va trebui să amânăm plecarea spre Anglia! 
exclamă lordul Denver. 

— Aceasta ar fi fost amânată în orice caz! zise lordul 
Wardmoore. 

Lordul Denver și cu Fred, se uitară miraţi la prietenul 
lor: 

— De ce? 

— Deoarece îndată după ce mă înzdrăvenesc, voi porni 
la drum din nou. 

— Unde? 

— Înapoi, în Siberia! 

Declaraţia aceasta fu primită cu o uimire generală. Chiar 
și Rimsky, căruia Fred îi istorisise cele pătimite de lordul 
Wardmoore pentru cauza Poloniei, patimi care îl 
înflăcărară pe Vulturul Morţii pentru persoana lordului, 
rămase încremenit: 

— Dar de ce vrei să te înapoiezi? întrebă lordul Denver, 
îngrijorat. 

— Nu te pot înţelege! strigă și Fred. 

Rimsky clătină și el din cap, mirat. 

— Nu te supăra că, mă amestec, lord Wardmoore, zise 
el, dar nici eu nu pot pricepe motivul care te poate 
îndemna să te întorci în iadul acela din care ai scăpat 
numai prin minune! Nu mai încape nicio îndoială că vei fi 
spânzurat de cel dintâi copac, dacă mai cazi odată în 
mâinile rușilor. Gândește-te bine, milord, căci te joci cu 
viaţa... 

Dar pe lordul Wardmoore nu-l sperie nici chiar 
prevenirea lui Rimsky. În zadar încercau prietenii lui să-i 
schimbe gândul, în zadar îi arăta Vulturul Morţii 


995 


primejdiile la care se expunea, el rămase neclintit în 
hotărârea sa: 

— Orice s-ar întâmpla, trebuie să mă întorc! 

Lordul Denver îl întrebă, implorându-l aproape: 

— Dar de ce, rogu-te, de ce? 

— V-am spus, zise lordul Wardmoore, liniștit, că, trei 
tovarăși de suferințe ai mei au rămas pe Altarul Pustei. 
Toată viața mea nu i-aș putea uita pe acești trei prieteni, 
cărora le-am făgăduit că le voi veni în ajutor, dacă nu voi 
afla cu certitudine ce soartă au avut. Dacă nu mi-am putut 
îndeplini promisiunea atunci, trebuie să mi-o îndeplinesc 
acum!... Mă voi duce în nădejdea că le voi da de urmă și 
voi izbuti poate, chiar și să-i scap din mâinile călăilor lor, 
care îi ucid câte puţin în fiecare zi. 

Lordul Denver mai încercă odată să-l hotărască pe 
prietenul său să renunţe la această nouă aventură, mai 
primejdioasă poate chiar și decât aceea din care de-abia 
scăpase. 

— Scopul, pentru care vrei să pornești la drum din nou, 
este foarte nobil, mărturisesc, dar mi se pare că atingerea 
lui este ceva ce nu poate fi ajuns nicicând. Cine știe, ce se 
va fi întâmplat cu tovarășii tăi, de atunci și până acum! 

— Tocmai aceasta vreau să aflu! 

— Dar te expui la noi primejdii, nu te gândești și la 
aceasta? 

— Voi fi mai prevăzător! 

— Gândește-te că de-abia ai scăpat de cele mai 
groaznice suferințe! Adu-ţi aminte de Sadova, pe care ai 
numit-o iad pământesc, de gloanţele cazacilor, care au 
șuierat pe lângă urechile tale, de drumul înfiorător, pe care 
l-ai făcut de la Altarul Pustei și până la Pădurea Rudinului. 
În cel mai fericit caz, va trebui să mai trăiești odată toate 
aceste grozăvii. Nu te înfioară gândul acesta? 

— Mă voi duce, chiar dacă ar trebui să trec peste o mie 
de iaduri! strigă lordul Wardmoore, cu înflăcărare. Vă 
mulțumesc încă odată pentru grija pe care mi-o purtaţi, 

pentru prietenia, de care-mi daţi dovadă, dar nu-mi pot 
schimba hotărârea. După ce mă voi fi înzdrăvenit, 
drumurile noastre se vor despărţi. Voi vă veţi duce la 
Londra, iar eu, înapoi... în Siberia! 

— Așadar nu există nicio putere, care să te facă să 
renunti la hotărârea aceasta? întrebă Fred. 

— Pentru numele lui Dumnezeu - exclamă lordul 
Wardmoore, aproape plângând - dar înţelegeţi odată că 
vreau să-mi liniștesc conștiința, vreau să mai am și eu 
visuri lipsite de năluci! 

— Acum te înțeleg, milord! - răspunse Fred, întunecat. 
Iar dacă în drumul acesta îţi pot fi de folos, câtuși de puţin, 
te rog să mă iei și pe mine cu d-ta. 

Lordul Wardmoore strânse cu căldură în mâna lui slăbită 
mâna lui Fred. 

— Îţi mulţumesc, Fred! 

— Dar eu, Rudyard - strigă lordul Denver - eu unde 
rămân? Îngădui-mi să te însoțesc și eu! 

— Cu dragă inimă, scumpul meu Cecil! 

Rimsky privi adânc mișcat la asocierea celor trei englezi 
și gândirea nobilă, curajul de care dădeau dovadă cei trei 
străini îl impresionă. 

Toţi trei erau fiii unei naţiuni străine și totuși, se arătau 
gata să înfrunte primejdiile cele mai cumplite, numai 
pentru a salva viaţa unor bieţi prizonieri ai Sadovei. 

Și rămânea de văzut, dacă le-o puteau salva! 

Lordul Wardmoore se întoarse cu faţa strălucitoare de 
bucurie spre prietenii săi: 

— Nici nu vă puteţi închipui cât sunt de fericit că mă pot 
mândri cu prieteni ca voi! Cu voi, cu ajutorul vostru, sunt 
sigur de izbândă! Apoi vor dispărea din visurile mele și 
cele trei chipuri care mă urmăresc necontenit, care se 
apleacă de pe stâncile Altarului Pustei, pentru a-mi cere, a- 
mi implora ajutorul. 

— Dar la drept vorbind, cine sunt acești trei prizonieri? 
întrebă lordul Denver. 

— Trei... din sutele de prizonieri, care tânjesc în Sadova! 
Ei însă, sunt mult mai aproape de mine de cât mulţi 
oameni cu care am trăit zeci de ani, zi cu zi. Am evadat 
împreună, am luptat împreună, dar numai eu am avut 
norocul să scap de Sadova... Unul din ei este un mujic, cu 
numele de Lapușin... Al doilea... numele lui trebuie să-l 
cunoașteţi și voi, căci este răspândit în toată Europa: se 
numește prinţul Adam Poniatowsky. 

— Prinţul Poniatowsky? exclamă Rimsky, uimit. Așadar, 
tot l-au dus în Siberia? 

— Am muncit cot la cot în minele de plumb din Sadova! 

— Bietul, bietul prinț Poniatowsky! Toată speranţa 
Poloniei stă în el, de la el așteptăm eliberarea de sub jugul 
rusesc și iată că, chiar și el zace pe pământul blestemat al 
Siberiei! E groaznic, e de neînchipuit! 

O liniște adâncă și apăsătoare se lăsă asupra odăiţei din 
hanul  moșului Kornitzki. Cei doi englezi rămaseră 
încremeniţi și ei, deoarece n-ar fi crezut niciodată că rușii 
ar fi în stare să se poarte în chipul acesta cu cel dintâi fiu 
al unei naţiuni. 

— Şi cine era al treilea fugar? întrebă Fred, după ce se 
mai dezmetici. 

— Al treilea fugar - urmă lordul Wardmoore - este o fată 
tânără, o făptură curată și cu suflet de aur: Mioara 
Comăneanu! 

Un urlet ca de fiară răsună atunci și toţi cei de față se 
întoarseră speriaţi spre Vulturul Morţii. 

Chiar și cei mai aproape de el, Severin și cu doctorul 
Leonida, rămaseră încremeniţi, văzând schimbarea care se 
săvârși pe fața căpitanului lor, cu toate că ei știau prea 
bine, care era pricina acestei schimbări. 

Rimsky voia să vorbească, dar nu era în stare. Mândrul, 
temutul Vultur al Morţii, care trăia în mintea oamenilor ca 
un fel de semi-zeu, care nu știa să se plece, se târi acum 
până la patul lordului Wardmoore și cu mâinile împreunate 
se rugă: 

— Milord... milord, spune-mi, ești sigur de ceea ce ai 
spus?... Într-adevăr Mioara Comăneanu?... Ce este... ce s-a 
întâmplat cu ea?... 

Lordul Denver și cu Fred Williamson se uitau 
neînţelegători, dar doctorul Leonida le explică, în câteva 
cuvinte, ce legătură era între Stanislau Rimsky și fata 
despre care vorbise lordul Wardmoore. 

— Cât de ciudate sunt toanele destinului! exclamă lordul 
Denver. Câţi nu s-au întâlnit astăzi și ieri în această mică și 
neînsemnată cârciumă din marginea pădurii, oameni care 
nu puteau nădăjdui să se mai întâlnească în viața aceasta. 

În timpul acesta lordul Wardmoore îl încredință pe 
Rimsky că nu s-a înșelat, deoarece era vorba într-adevăr 
despre o româncă cu numele Mioara Comăneanu, care 
fusese osândită la moarte pentru uciderea fiului contelui 
Gorciacov, care fusese scăpată de la spânzurătoare, într-un 
chip cu totul neobișnuit, și pe care călăul Varșoviei o 
surghiunise apoi în Siberia. 

— Așadar, adorata mea Mioara tot mai trăiește! strigă 
Vulturul Morţii, în prada unei bucurii de nedescris. La 
Varșovia se răspândise vestea că, înnebunise în urma 
suferințelor îndurate și că apoi, ar fi murit! 

— Nu este adevărat, zise lordul Wardmoore, cu hotărâre. 
Mi-a amintit și ea că vestea morții sale a fost răspândită 
prin oraș, dar aceasta numai cu scopul, de a lăsa să treacă 
mai neobservată surghiunirea ei în Siberia. 

— Nefericita mea Mioara, exclamă Rimsky, îndurerat, în 
Siberia trebuie tu să suferi? Dar te voi scăpa chiar din 
fundul iadului, dacă va trebui și nu voi șovăi să-mi jertfesc 
și viața dacă în chipul acesta voi putea să-ţi redau 
libertatea! Oricât de mare mi-a fost mâhnirea, când am 
aflat că Mioara mea zace în Siberia, totuși, nădejdea că o 
voi mai putea revedea în lumea aceasta, îmi umple sufletul 
de o bucurie ce nu poate fi plătită cu tot aurul de pe 
pământ! Doamne, dacă-mi îndeplinești dorinţa aceasta, voi 
face din mine omul cel mai fericit din lume! 

— Trebuie să ai încredere în Dumnezeu și în steaua d- 
tale cea bună - îi zise lordul Denver, binevoitor - căci ai aici 
o pildă vie în faţa d-tale. După cele petrecute, cine ar mai fi 
crezut vreodată că ne va fi dat să ne mai întâlnim cu lordul 
Wardmoore? Or, iată că, nici Rusia n-a fost prea mare 
pentru ca soarta să nu ne aducă laolaltă, atunci când ne 
așteptam mai puţin! 

Rimsky se întoarse cu înflăcărare în spre prietenii săi 
englezi: 

— Dv. mergeţi în Siberia. Îngăduiţi-mi să merg și eu cu 
dv. căci vreau să-mi scap iubita și o voi scăpa! 

Prietenii lordului Wardmoore primiră cu însufleţire 
hotărârea Vulturului Morţii și din ziua aceea, toţi așteptau 
cu nerăbdare însănătoșirea rănitului, pentru a putea porni 
cât mai neîntârziat spre iadul pământesc, spre Siberia. 

CAPITOLUL 37 
Grușa 


Soţia guvernatorului-prinţ o primi pe Mioara Comăneanu 
cu multă căldură. Drăgălașa româncă îi plăcu de la prima 
vedere și această simpatie crescu și mai mult cu timpul. 
Pricina acestei simpatii era în primul rând purtarea 
distinsă și drăgălășenia înnăscută a Mioarei și numai în al 
doilea rând împrejurarea că Grușa dorea de mult să aibă o 
prietenă căreia să-i poată împărtăși toate gândurile sale. 

Or, Mioara Comăneanu părea să fie tocmai ceea ce 
căuta Grușa. 

În zadar fusese înconjurată de strălucirea de la palatul 
guvernatorului, fosta artistă nu-și găsise încă până atunci o 
adevărată prietenă. 

Raporturile dintre soţi erau dintre cele mai bune și se 
părea că deosebirea de vârstă nu putea înrâuri întru nimic 
fericirea acestei căsnicii. Totuși, se întâmpla uneori ca 
între prinţul Dimitri și tânăra lui soţie să se ivească 
neînţelegeri care umpleau de amărăciune sufletul Grușei. 

Soţia guvernatorului-prinţ o conduse pe Mioara în 
încăperea care-i fusese menită ei. Odaia aceasta era 
aranjată cu mobile fine, de mult gust, și avea ferestre mari, 
luminoase, care dădeau spre grădină. Mioarei nu-i venea 
să creadă că odaia aceasta va fi locuinţa ei, a prizonierei 
care de-abia scăpase din mizerabila colibă din Sadova în 
care fusese nevoită să locuiască împreună cu Vardia și 
mama ei. 

Purtarea plină de atenţie a Grușei avu ca urmare că 
Mioara uită suferinţele îndurate la Sadova, chiar din prima 
zi și i se păru că, de când e lumea locuise numai în palate 
princiare, ca prietenă a unor prințese bune și frumoase. 

A doua zi de dimineaţă ele se întâlniră în grădină, la 
cafeaua cu lapte, după terminarea căreia, Grușa o anunţă: 

— Acum vom merge să ne plimbăm cu trăsura! 
Nădăjduiesc că aceasta îţi va face plăcere! 

— Vai, prea milostivă prinţesă, o plăcere nespusă. 

— Şi încă nici nu știi unde vreau să te duc! 

— Unde? 

— Ei vezi, aceasta nu ţi-o voi spune! răspunse prinţesa, 
râzând. Vreau să te fac curioasă! 

Peste câteva clipe, cele două femei ședeau una lângă 
alta în minunata caleașcă trasă de armăsari negri, care le 
duceau pe șoseaua Tomsk-ului. 

În timpul acestei plimbări, Grușa îi arătă Mioarei 
împrejurimile orașului, această lume nouă, în care ea 
căzuse peste noapte, fără să fi visat vreodată. După cale de 
vreun sfert de ceas, trăsura se opri în faţa unei vile 
drăguţe. 

La huruitul trăsurii, poarta vilei se deschise și spre 
marea uimire a Mioarei, se ivi prinţul Poniatowsky. 

— Nici nu-ţi poţi închipui ce bucurie mi-a pricinuit 
venirea d-tale aici, copila mea! zise prințul Poniatowsky, 
vădit mișcat. 

— Nu a fost ideea mea - răspunse fata, arătând în spre 
Grușa, - prea milostiva prinţesă s-a gândit să facem o vizită 
până aici. 

Prinţul Poniatowsky, sărută mâna tinerei doamne, 
înclinându-se adânc. 

— Bunătatea dv. întrece orice închipuire, prințesă!... 

După aceea vizitară vila, toţi trei. 

Prințul Poniatowsky se simţi ca la el acasă, din prima zi, 
în vila guvernatorului, așa că, o conduse pe Mioara, fără 

șovăire, prin toate încăperile iar apoi coborâră în grădină 
unde era mai răcoare. 

Peste câteva ceasuri sosi și prințul Trubetzkoi, după cum 
făgăduise, spre a juca partida de șah cu vechiul său 
potrivnic. 

Și în vreme ce cei doi se cufundară în jocul de șah, 
Mioara și cu Grușa se așezară la taifas. Prietenia lor se 
lega tot mai mult și până la sfârșit soţia guvernatorului nu-i 
mai îngădui Mioarei să-i spună „Excelenţă” și „prea 
milostivă prințesă”, ci simplu Grușa. 

Dar cu cât vorbeau mai prietenește Mioara simţea cu 
atât mai mult că fericirea conjugală a căsniciei Trubetzkoi 
nu era tocmai atât de desăvârșită, după cum crezuse ea la 
început. Grușa nu i se plânsese încă, dimpotrivă, vorbea cu 
multă stimă de soţul său. Unele cuvinte scăpate fără voie 
însă, o făcură pe româncă să înțeleagă cum că armonia 
dintre soţi nu era tocmai deplină. 

Peste câteva zile ea avu prilejul să se încredințeze că 
bănuiala ei nu fusese neîntemeiată. 

Grușa hotărî să facă o vizită la spitalul din Tomsk și cu 
acest prilej o luă și pe Mioara cu ea. 

Trăsura era plină de daruri destinate bolnavilor din 
spital. 

În vreme ce trăsura aluneca spre spital, Grușa îi spuse: 

— Nici nu-ți poţi închipui ce bine-mi pare că ai venit cu 
mine și cred că și soţul meu se bucură văzând că mergem 
împreună, peste tot. 

— Grușa, pentru mine este o adevărată plăcere, să pot fi 
veșnic lângă d-ta. Sunt fericită când pot să-ţi fac un 
serviciu, când pot să-ţi fiu de cel mai mic folos... 

— În privința aceasta, eu trebuie să-ți fiu 
recunoscătoare, draga mea - zise prințesa - deoarece în 
chipul acesta nădăjduiesc că prințul Trubetzkoi nu mă va 
mai bănui! 

— Nu înţeleg, Grușa! 

Prinţesa oftă adânc. 

— Nu, draga mea, fiindcă d-ta nu știi încă cât trebuie să 
sufăr eu din pricina geloziei soțului meu. Îţi repet că soţul 
meu este un om foarte bun, pe care-l stimez mult, dar 
câteodată îl apucă gelozia și atunci mă bănuiește cu toată 
lumea. Mai târziu își revine și-i pare rău de ieșirile pe care 
le-a avut, lucrurile își reiau mersul lor firesc, dar 
zbuciumările acestea au o înrâurire nimicitoare asupra 
nervilor mei. 

— Crede-mă,  Grușa, zise Mioara, încercând să-și 
mângâie stăpâna, că nu sunt fericite căsniciile în care nu 
există nicio deosebire de vederi. Soții trebuie să se mai 
certe din când în când, pentru ca bucuria împăcării să fie 
cu atât mai desăvârșită. 

Grușa o sărută pe Mioara. 

— Cât de frumos și cu câtă judecată vorbeşti d-ta, 
Mioaro! De-abia acum îmi dau eu seama ce prietenă 
credincioasă și înţelegătoare am găsit în d-ta! 

Peste câteva zile, în palatul guvernatorului era zarvă 
mare. 

Prinţul Trubetzkoi hotărâse să aranjeze marea petrecere 
de vară în parcul palatului său, petrecere care alcătuia 
distracţia cea mai de căpetenie a sezonului. 

Petrecerile acestea, ca și seratele, le organiza Grușa, 
care era o născocitoare neobosită de distracţii, care mai de 
care mai plăcute. 

Și de data aceasta, când prințul Trubetzkoi o întrebă 
cum vrea să organizeze petrecerea, Grușa fu cu răspunsul 
pe buze: 

— Vom organiza o minunată noapte venețiană, Dimitri! 
Bărcile le transformăm în gondole, grădina o luminăm cu 
lampioane și te asigur că toată lumea va rămâne încântată 
de ceea ce va vedea aici! 

Prințului Trubetzkoi îi plăcu ideea și o aprobă cu 
însufleţire: 

— Bine, draga mea, îngrijește tu ca totul să iasă cât mai 
bine! Eu voi trimite invitaţiile chiar în cursul zilei de astăzi 

și voi căuta ca la petrecerea noastră să ia parte tot ce 
orașul și împrejurimile au mai distins ca lume. 

Grușa se așeză pe lucru și împreună cu Mioara și cu 
locotenentul Miliușov, care întotdeauna lua o parte foarte 
activă la rânduirea petrecerilor, aranja serata, până în cele 
mai mici amănunte. 

Din prima zi a instalării Mioarei în palatul 
guvernatorului, locotenentul  Miliușov începu să se 
intereseze grozav de prizoniera-damă de companie, lucru 
ce nu scăpă ochilor ageri ai Grușei. 

Într-o zi, rămânând singure, Grușa îi spuse râzând 
Mioarei, cu care acum ajungea să se tutuiască: 

— Felicitările mele, Mioaro, pentru cucerirea pe care ai 
făcut-o! 

Mioara se uită la prințesă, neînţelegătoare. 

— Glumești, Grușa! 

— De loc! Crede-mă că, vorbesc cât se poate de serios! 

— Nu știu la ce te gândești! 

— Ei, ei! făcu Grușa, amenințând-o râzând pe fata, care 
se înroșise până peste urechi. La ceea ce am văzut! 

— Tot nu înţeleg, despre ce este vorba! 

— Am văzut că locotenentul Miliușov îţi aruncă priviri de 
cocoș îndrăgostit! 

— Locotenentul Miliușov? 

— Da, da. 

— N-am băgat de seamă! 

— Fiindcă nu ţi-ai dat osteneala! Crede-mă însă că 
merită să te ocupi de el! Miliușov este băiat bun; ostaș 
eminent, cred că va avea o carieră frumoasă, afară de 
aceasta e din familie bună, e bogat... 

— În zadar! zise Mioara. Toate acestea nu mă 
interesează! 

— Dar dacă-ţi spun eu că te iubește cu siguranţă... 

— La ce bun, dacă nu l-aș putea iubi niciodată! 

— De ce? 

Mioara tăcu. 

— Nu-ţi place? 

— Nu aceasta este pricina! 

— Atunci? 

Mioara rămase pe gânduri, neștiind, dacă trebuie să-și 
spună taina sau nu. Simti însă că și ea este datoare să aibă 
încredere în aceea care îi dăruise încrederea sa. 

— Nu, n-aș putea să-l iubesc... fiindcă mi-am dăruit 
inima altuia! 

Grușa se uită uimită la tânăra sa prietenă. 

— Ţi-ai dăruit inima altuia? Și cine este fericitul? Poate 
domnul Manakov? 

— Nu! 

— Veselul Epekin? 

— Nici! 

— Poate... prinţul Poniatowsky? _ 

— Vai, Grușa, cum poţi vorbi așa ceva! Il iubesc pe 
prințul Poniatowsky... este adevărat, dar ca pe un părinte. 
De altfel și el are pentru mine o dragoste filială. 

— Dar atunci cine este fericitul ales? 

Mioara oftă. 

— E departe, foarte departe de aici! Nici nu știu bine 
dacă mai trăiește, ce s-a întâmplat cu el, dacă-l voi mai 
revedea vreodată? Poate că nu ne va fi dat să ne mai 
întâlnim în lumea aceasta, dar chipul lui nu se va șterge 
niciodată din inima mea, unde-l voi păstra toată viaţa! 

Grușa prinse mâna prietenei sale și mângâind-o, 
exclamă: 

— Sărmana mea prietenă! 

Ea înţelese pe deplin păsul prietenei sale și înţelese și că 
nu trebuia s-o descoase mai mult. 

— Se înţelege, Mioaro - fiindcă și eu sunt femeie și 
fiindcă și în sufletul meu mai trăiește amintirea celei dintâi 
iubiri, care nu poate fi uitată. 

Mioara își ridică brusc capul și se uită la Grușa. 

Simţea că acum i se va dezvălui capitolul cel mai 
însemnat, cel mai dureros din viaţa nefericitei prințese. 
Dar Grușa ofta și zise: 

— Dar de ce mai vorbesc despre aceasta, de ce mai 
deschid vechea rana a inimii mele?... Odată, poate odată îţi 
voi spune care este durerea vieţii mele... 


x 
x x 


Peste câteva zile, Mioara era în drum spre odaia sa, dar 
cum nu mai cântase de mult la pian, se răzgândi și se 
întoarse în salon, unde era așezat un pian foarte scump. 

Ea răsfoia printre notele muzicale, când deodată 
urechea îi fu izbită de un violent schimb de cuvinte care 
avea loc în odaia vecină. 

Ea recunoscu îndată vocea prințului Trubetzkoi și a 
Grușei și de data aceasta fu, fără să vrea, martoră a unei 
scene de gelozie, din acelea, despre care prinţesa îi 
amintise mai de mult. 

— Unde ai fost ieri după amiază? se auzi glasul mânios 
al prinţului Trubetzkoi? 

— Unde am fost? răspunse Grușa, nu mai puţin furioasă. 
Ti-am spus că mă duc să mă plimb cu trăsura. De altfel și 
Mioara a fost cu mine! 

— Mioara? În timpul din urmă mereu mi-o aduci ca 
mărturie! 

— Îţi aduc ca mărturie pe aceea care a fost cu mine... 

— Nu mai pot... nu mai pot! zise prinţul, enervat. Cel 
mai bun lucru ar fi să ne mutăm de aici, să ne mutăm cât 
mai departe!... La Koșenka am un castel... 

— Acolo am muri amândoi de plictiseală, Dimitri - zise 
Grușa, rugătoare. De ce nu te dezbari odată de această 
gelozie fără rost? Adu-ţi aminte ce te-am rugat când ai 
venit să mă ceri în hanul acela unde trăsesem cu trupa lui 
Semiroff. Ne-am înţeles atunci că, dacă vreodată va fi între 
noi o deosebire de vederi, vom căuta să găsim singuri 
soluţia, vorbind sincer și deschis. Te rog deci, Dimitri, 
spune-mi, ce ceri de la mine? 

— Mă chinuiește gândul că nu mă mai iubești... că 
iubești pe un altul... și aceasta n-aș putea-o îndura! 

— Dimitri, dar cum poţi vorbi astfel? Ce te face să mă 
bănuiești? Ti-am dat vreodată prilejul să mă chinuiești pe 
drept, cu aceste scene de gelozie? 

Cuvintele Grușei îl dezarmară pe prinţul Trubetzkoi. Se 
uită ţintă în ochii ei și ochii curaţi ai Grușei nu clipiră. 

Dându-și seama că a greșit, începu să implore iertare 
soţiei sale: 

— Nu fi supărată, Grușa, dacă gândul acesta chinuitor a 
pus din nou stăpânire pe mine... Crede-mă că... mă 
stăpânește fără vrerea mea... Dacă nu te-aș iubi, n-aş fi 
gelos... Dar te iubesc, Grușa... te iubesc mult! 

Acestea zicând se aplecă spre a săruta mâna soţiei sale. 

— Îţi făgăduiesc că nu te voi mai chinui, niciodată nu mă 
voi mai îndoi de credinţa ta! 

Grușa zâmbi îndurerată. 

— De câte ori nu mi-ai făgăduit, Dimitri și totuși scenele 
s-au repetat! 

— Nu, nu, acum va fi fost pentru cea din urmă oară! 

— Să dea Dumnezeu! 

După aceea prințul Trubetzkoi sărută blând fruntea 
soţiei sale și se îndepărtă. 

Drumul lui ducea prin salon și Mioara, la auzul pașilor 
care se apropiau, de-abia a avut vreme să se ascundă. Spre 
norocul ei, prinţul Trubetzkoi nu se uită nici la dreapta, 
nici la stânga, ci trecu iute înainte, așa că n-o zări pe 
Mioara, care se ascunsese în dosul unui fotoliu. 

Dar când se ridică, o văzu pe Grușa în pragul ușii de 
legătură dintre cele două încăperi. 

Soţia guvernatorului își dădu seama îndată că Mioara 
auzise cearta ce avusese loc între ea și soţul său. Dar chiar 
dacă nu și-ar fi dat seama, încurcătura Mioarei ar fi trădat 
adevărul numaidecât. 

Mai mult chiar, aparenţa arăta, ca și când Mioara ar fi 
pândit la ușă și biata fată căută să se dezvinovăţească de 
această aparenţă: 

— Iartă-mă, Grușa, dar n-am venit aici cu gândul să 
spionez... Venisem să cânt la pian și tocmai voiam să încep, 
când... 

— Așadar, ai auzit totul? 

— Fără să vreau! 

— Acum ai auzit și tu cel puţin, cât trebuie să sufăr din 
pricina lui. 

— Nu trebuie să-ţi faci sânge rău, Grușa! Ţi-a spus doar 
chiar și guvernatorul că, gelozia, pe care o condamnă și el, 
pornește numai din prea marea dragoste pe care o are 
pentru tine! 

— Totuși, bănuiala aceasta veșnică mă jicnește! 

— Pentru a fi fericit, trebuie să înduri multe! Vai, Grușa 
mea, eu știu cât trebuie să îndure și să sufere o femeie... 

Cele două prietene luară loc pe divanul din salon. 

— Ai dreptate, Mioaro - zise Grușa - femeia trebuie să 
îndure și să sufere. Și te încredinţez că eu sufăr îndeajuns! 
Nu în timpul din urmă, ci de ani de zile. Dragostea m-a 

nenorocit și pe mine! Inima-mi sângerează de o rană care 
nu se va închide niciodată, deoarece rana aceasta este 
cadrul în care am înrămat chipul celui dintâi bărbat pe 
care l-am iubit și după el, niciun alt bărbat n-a mai putut 
găsi loc în inima mea... 

Mioara Comăneanu își lăsă tristă, capul peste piept, își 
închise ochii și în clipa aceea i se păru că vede chipul lui 
Stanislau Rimsky, înaintea sa. 

După aceea luă mâna Grușei într-a sa și o rugă cu 
blândeţe: 

— Spune-mi Grușa, ce-ţi apasă inima? Poate în chipul 
acesta îți ușurezi amărăciunea, poate că voi putea să te 
mângâi. 

— Eşti atât de bună, Mioaro și bunătatea aceasta nu ţi-o 
pot răsplăti altfel decât mărturisindu-ţi ţie, ceea ce n-am 
dezvăluit nimănui! 

Mioara își aţinti privirile asupra soţiei guvernatorului. 

— Vorbește! 

— Dacă mă vezi trăind aici, în acest palat strălucitor - 
începu Grușa, să nu crezi că am fost bogată, întotdeauna. 
Părinţi mei au fost oameni săraci și soarta nu m-a cruțat 
nici de alte lovituri. Mai întâi mi-am pierdut mama, pe 
urmă a murit și tata... Am rămas singură pe lume... Am 
trecut prin clipe foarte grele, trebuia să-mi câștig singură 
pâinea zilnică și atunci, un cunoscut mă îndemnă să fac 
teatru, deoarece credea că am talent la așa ceva. M-am 
prezentat la Teatrul din Petrograd unde m-au supus la un 
examen. Examenul l-am trecut cu bine și mi s-a dat îndată 
să joc roluri mai mici, iar între timp m-au pus să învăţ zi și 
noapte și astăzi aș fi prenumărată printre marile artiste ale 
Rusiei, dacă... 

— Dacă?... 

— Da Mioaro, dacă n-ar fi fost acest „dacă”! 

— Dar ce s-a întâmplat? 

— S-a întâmplat că m-am întâlnit cu bărbatul acela, din 
pricina căruia mi-am stricat cariera, ce făgăduia să fie 

dintre cele mai strălucitoare. L-am cunoscut la teatru. 
Prima seară m-a condus acasă, apoi ne întâlneam în fiecare 
zi. Se numea Pavel Ermolieff și numele acesta nu-l voi uita 
niciodată. Ar trebui să-l urăsc, dar eu nu pot să mă 
gândesc la el decât cu dragoste, chiar și după ceea ce a 
făcut. 

Lacrimile, năpădiră frumoșii ochi ai Grușei. Ea rămase 
tăcută câteva clipe, apoi își uscă ochii și urmă: 

— Pavel Ermolieff a fost cel adevărat, singurul, pe care l- 
am iubit! Ne întâlneam zi de zi și dragostea noastră 
prindea rădăcini tot mai adânci. Tocmai fusese înaintat 
căpitan, era frumos, voinic și simțeam că el ar fi fost 
singurul care ar fi putut să mă facă fericită. Mă iubea 
foarte mult, dar nici lui nu-i lipsea gelozia. Se pare că 
gelozia este comună tuturor bărbaţilor și adeseori, când 
prinţul Trubetzkoi îmi strigă: „Nu mă mai iubești”, mi se 
pare că aud glasul lui. 

— Şi ce s-a întâmplat cu el? Cum te-a nenorocit? 

Grușa oftă adânc. 

— Vai, cât îmi vine de greu să vorbesc despre aceasta! 

— Fii tare, draga mea, dezvăluiește-mi durerea ta și 
poate că te vei ușura! 

— În fiecare seară venea la mine, stăteam împreună și 
ne bucuram de fericirea noastră. Într-o seară, însă, l-am 
așteptat în zadar la teatru. El nu veni. Credeam că va 
întârzia doar. Dar nu veni de loc. M-am dus iute acasă, în 
nădejdea că-l voi găsi așteptându-mă cu vreo surpriză. Dar 
nu era nici acolo. Mă chinuiau gândurile cele mai negre, eu 
căutam să mă mângâi, spunându-mi că poate va fi avut 
ceva de lucru și va veni mai târziu. N-am dormit toată 
noaptea. A doua zi chinurile se repetară. De-abia așteptam 
să se sfârșească reprezentaţia. La ultimul act, am ieșit pe 
stradă să văd dacă n-a venit - așa costumată cum eram. Nu 
l-am văzut. Nici n-am apucat să-mi spun bine rolul din 
ultima scenă și am și început să mă dezbrac de costum. În 

câteva clipe am fost gata și m-am repezit pe stradă. Dar 
Pavel Ermolieff nu era acolo, nici acum. 

Un suspin dureros scutură trupul bietei femei. Amintirile 
acestea îi făcură rana din inimă să sângereze și mai tare. 

— M-am gândit atunci că poate e bolnav. M-am hotărât 
să mă duc la el, dar nu știam unde locuiește. Umblam 
năucă pe străzile Petrogradului, până când, în cele din 
urmă m-am hotărât să-l caut prin cazărmi. Le-am luat pe 
rând, întrebând peste tot de Pavel Ermolieff, dar peste tot 
mi se răspundea că nu cunosc un căpitan cu numele 
acesta. După aceea am colindat toate unităţile militare din 
Petrograd, dar în zadar. 

— Cum se poate? exclamă Mioara, îngrozindu-se... 

Grușa zâmbi dureros: 

— Cum? Foarte simplu! El, care pentru mine era totul în 
lumea aceasta, pe care-l iubeam ca pe un Dumnezeu, își 
bătuse joc de mine, dându-și un nume care nu era al lui! 

— Să fie cu putinţă? 

— Da, Mioara mea! Mai târziu, după ce mă mai 
dezmeticii, mi-am dat seama că Ermolieff îmi spusese într- 
adins un nume fals. 

— Dar de ce să te fi lăsat, așa, de la o zi la alta? 

— Cine poate ști? - răspunse Grușa. Poate că se plictisise 
de mine, poate că împrejurările îl împiedicau să se mai 
întâlnească cu mine, poate că va fi fost mutat, cine știe? 
Poate chiar să fi fost însurat, sau atunci să-și fi luat soţie... 
iar pe mine m-a părăsit ca pe o haină veche de care nu mai 
avea nevoie... 

Grușa suspina sfâșietor. 

— Câtva timp am mai rămas la Petrograd. Gazda mea, 
un tâmplar foarte de treabă, mă mângâia, spunându-mi că 
tot va reveni. Și încrezătoare am așteptat întoarcerea lui, 
zi de zi. Chiar și pe scenă mă gândeam numai la el și 
îndată după reprezentaţie fugeam iute la poarta din dos... 
Doamne, de ce voi fi nădăjduit atâta, căci în chipul acesta 
dezamăgirea mi-a fost cu atât mai crudă! 

— Sărmana mea Grușa! 

— Dar n-am putut să mai îndur starea aceasta. În fiecare 
seară când pășeam prin poarta din dos, rana sângera din 
nou și ziua umblam fără rost pe străzile Petrogradului, în 
nădejdea că-l voi întâlni... Dar în zadar! 

— Cât te compătimesc, sărmana mea Grușa! 

— Şi atunci m-am hotărât să părăsesc capitala. Mă 
săturasem de orașul acesta în care-mi fusese dat să cunosc 
nefericirea cea mai dezamăgitoare. M-am întâlnit cu 
Semiroff, un artist de la Moscova... care organiza o trupă 
cu care voia să facă un turneu prin Siberia. Nu m-am 
speriat de lungul drum la care trebuia să pornesc și nici 
strălucitoarea carieră pe care o puteam avea la Teatrul din 
Petrograd nu mă mai ispiti. Vroiam să plec, oriunde. Mai 
bine să flămânzesc și să îndur frigul în orașele îndepărtate 
ale Siberiei, decât să mă scald la Petrograd în strălucire și 
celebritate. Așa am ajuns la Tomsk, unde m-a văzut 
guvernatorul și... restul îl știi și tu, Mioaro! 

— Știu - răspunse Mioara, adânc înduioșată, și acum că- 
ţi cunosc sparta în întregime, te iubesc și mai mult! 

Grușa strânse mâna Mioarei. 

— Îţi mulțumesc,  Mioaro, pentru vorbele tale 
mângâietoare. Acum, după ce am găsit pe cineva, cui să-mi 
pot dezvălui durerea, mă simt într-adevăr mai ușurată și-ți 
sunt recunoscătoare că ai avut răbdarea de a mă asculta. 

— Cum să nu te ascult, când soarta ta mă interesa atât 
de mult! zise Mioara, zâmbind cu blândeţe. Spune-mi însă, 
de atunci, n-ai mai auzit nimic despre Pavel Ermolieff? 

— Nimic... niciodată! 

— Dar dacă soarta ţi l-ar scoate în cale, din nou? 

Grușa se cutremură chiar și numai la gândul acesta. Își 
închise ochii și buzele-i șoptiră, încet, încet de tot: 

— Nu aș putea fi supărată pe el... și l-aș iubi... l-aș iubi, 
cu aceeași patimă, ca și la început! 

CAPITOLUL 38 
Serata de la palatul 
guvernatorului 


Între timp, pregătirile pentru marea serbare ce urma să 
aibă loc în parcul palatului, înaintau cu pași repezi. Grușa, 
Miliușov și cu Mioara erau veșnic ocupate cu 
supravegherea împodobirii parcului și a lucrărilor de 
transformare a bărcilor în gondole. 

Lucrările mergeau strună și totul lăsa să se bănuiască 
cum că serata ar avea succesul cel mai desăvârșit. 

Pregătirile erau atât de înaintate, încât într-o seară 
făcură o repetiţie cu iluminarea grădinii și cu acest prilej 
prințul Trubetzkoi avu ocazia să se încredințeze că serata 
aceasta va fi mult mai reușită decât toate celelalte serate 
date până atunci. 

Mioara și cu Grușa luară loc într-o gondolă, iar Miliușov, 
făcând pe gondolierul, le plimbă pe toată suprafaţa lacului. 

Nu mai erau decât două zile până la serată. Oaspeţii 
vestiseră aproape toţi că vor veni și printre aceștia nu erau 
numai cei din Tomsk, ci chiar de prin orașele mai 
îndepărtate și de pe moșiile așezate cale de multe poște de 
Tomsk. Se dusese vestea că serbarea aceasta va fi fără 
pereche și nimeni nu voia să lipsească de la ea. 

Și într-adevăr, în seara serbării, parcul palatului se 
transformă într-o grădină din basme. Timpul căutase parcă 
să fie și el pe placul guvernatorului, căci cerul era senin și 
stelele se luaseră la întrecere în strălucire cu lampioanele 
din parc. 

În faţa grilajului de fier al parcului se adunaseră încă de 
dimineaţă sute și mii de curioși, care acum priveau cu ochii 
larg deschiși la frumuseţile fără seamăn care se desfășurau 
pe sub copacii grădinii. 

În faţa intrării principale a palatului era un șir nesfârșit 
de trăsuri. Unele erau din Tomsk, altele însă erau prăfuite, 
dovadă că veneau de departe. Aici, la intrarea principală, 
oaspeţii erau salutaţi de către locotenentul Miliușov în 
numele guvernatorului. Pe scările luminate ca ziua, 
mosafirii treceau prin mijlocul a două rânduri de lachei 
îmbrăcaţi în livrele aurite. 

În parc se ajungea prin hall-ul de sticlă, la ușa căruia 
prințul Trubetzkoi, întovărășit de Grușa, își salutau 
oaspeţii. Mioara Comăneanu luase loc în spatele lor. 

Prinţul Trubetzkoi purta uniforma de general al 
cazacilor de la Don, Grușa era îmbrăcată într-o toaletă 
ușoară de mătase, care-i scotea frumuseţea și mai mult la 
iveală, iar Mioara era înveșmântată într-o splendidă toaletă 
de mătase trandafirie, pe care i-o dăruise Grușa cu prilejul 
acestei serate. 

În toaleta aceasta Mioara semăna cu un boboc de 
trandafir pe cale de a se deschide. Văzând-o, locotenentul 
Miliușov nu se mai satură să o soarbă din ochi și uită și de 
mosafiri și de însărcinările primite de la guvernatorul- 
prinț, uită de toate, numai de Mioara nu, de care se 
îndrăgostea din zi în zi mai tare. 

Mosafirii se înmulțeau văzând cu ochii. Printre ei se afla 
și prințul Poniatowsky, care nu voise să vină, tocmai 
pentru a nu-i produce guvernatorului neplăceri. Dar prinţul 
Trubetzkoi nu-l lăsă, până când nu-i făgădui că va veni. 

— Poţi veni, fără grijă - îi spusese guvernatorul - căci 
afară de locotenentul Miliușov, care este omul meu de 
încredere, nu te cunoaște nimeni. Apoi, vor fi atât de mulţi, 
încât prezenţa d-tale va trece neobservată. În asemenea 
împrejurări ar fi păcat să pierzi un astfel de prilej rar de a 

te mai distra. După singurătatea din vilă, îţi va prinde bine 
să te mai învârtești puţin și printre oameni. 

Până în cele din urmă cuvintele guvernatorului îl 
hotărâră și seara, prinţul Poniatowsky veni la serată, 
îmbrăcat în haine civile. 

Zărindu-l, Mioara Comăneanu se duse iute la el, îl salută 
cu vădită bucurie, apoi, porniră să se plimbe împreună pe 
aleile îngrijite ale parcului. 

Uniformele multicolore, gheroacele bine croite, toaletele 
de mătase strălucitoare, umpleau toate colțurile parcului și 
toată această mulțime nu mai contenea de a lăuda spiritul 
născocitor și bunul gust al tinerei gazde. 

Grușa putea fi văzută peste tot, unde se simţea nevoia 
matroanei. Când era la intrare, pentru a saluta pe noii 
veniţi, când zorea servitorii să împartă băuturile 
răcoritoare mai iute, când primea  complimentele 
Primarului din Tomsk, sau stătea de vorbă cu Mioara și cu 
prinţul Poniatowsky. Și oriunde se întorcea, nu auzea decât 
laude și iarăși laude. 

Dar adevărata desfătare a oaspeţilor începu de-abia 
când se dădu drumul gondolelor. 

Cei care apucau să pună mâna pe câte o asemenea 
barcă venețiană, nu se mai îndurau să coboare din ea. Era 
într-adevăr o priveliște ca din povești să te plimbi cu 
gondola pe lacul înconjurat cu decorul acela feeric. 

Toată lumea îl felicita pe prinţul Trubetzkoi, dar el le 
răspundea tuturor că meritul este numai al Grușei. 

— Eu n-am niciun merit - spunea el - totul este organizat 
de soţia mea! 

Parcul era presărat cu chioșcuri, în care se găseau 
mâncărurile și băuturile cele mai alese, pentru mosafiri. 

În vreme ce petrecerea era în toi în parcul palatului din 
Tomsk, o trăsură mâna în goana mare pe șoseaua ce ducea 
în oraș. 

— Mână mai iute, cât mai iute! îi spunea vizitiului, 
singurul călător al trăsurii. 

Și vizitiul asculta de îndemn, dând bice cailor, care 
alergau în galop nebun, aruncând trăsura de colo până 
colo și silind pe călător să-și strângă bine gura dacă nu 
voia să-și muște limba. 

În cele din urmă, prin norul de praf începură să se 
zărească liniile neegale ale orașului. 

— Acum nu mai suntem departe! mormăi călătorul, 
scuturându-și mantaua de praf. 

El se uita cu luare aminte la străzile slab luminate de 
cele câteva felinare. Nu mai fusese de mult pe aici, dar 
încetul cu încetul își aduse aminte de fiecare stradă, de 
fiecare cotitură, de fiecare casă. 

Orașele Siberiei își schimbă înfățișarea atât de rar și la 
intervale atât de lungi! 

Deodată, vizitiul se întoarse și întrebă: 

— Acum încotro să mai mân, tătucă? 

— La palatul guvernatorului. 

Vizitiul mai dădu odată bice cailor și peste câteva minute 
ajunse la ţintă. 

La intrarea principală a palatului stătea de veghe 
bătrânul Alexe, cel mai vechi lacheu al prinţului 
Trubetzkoi. Când mujicul sări de pe capră pentru a 
deschide ușa trăsurii, Alexe se răsti la el: 

— Te-ai înșelat, băiete, dacă ţi-ai închipuit că aici este 
vreun han de la marginea drumului... Aici locuiește 
Excelenţa Sa, prinţul Trubetzkoi. Hanul e mai jos. 

Dar călătorul și sărise din trăsură și-i spuse bătrânului 
lacheu: 

— Nu ne-am înșelat de loc, fiindcă aici avem de gând să 
ne oprim! 

Acestea zicând, călătorul își scoase de pe umeri mantaua 
de praf, devenită cenușie în timpul îndelungatei călătorii și 
în faţa lui Alexe se ivi îmbrăcat în uniforma albă și 
strălucitoare a gardei lemonov, un ofițer din garda ţarului. 

Bătrânul Alexe se împletici de uimire. 

— Sfinte Dumnezeule - exclamă el - oare nu mă înșeală 
ochii? 

Tânărul maior răspunse zâmbind: 

— Firește că nu te înșeală, Alexe! 

— Într-adevăr... așa este... Domnișorul... Doamne, ce 
bucurie va avea prea milostivul stăpân! 

— Unde este tata? 

— Jos, în parc, unde este o serată mare. 

— Știu, am auzit vorbindu-se de ea pe drum. 

— Să-l vestesc pe prea milostivul stăpân? 

— Nu, nu! Așteaptă, vom merge împreună. Îngrijește să 
mi se ducă geamantanele în odaia mea. 

Tânărul prinţ Trubetzkoi îi dădu vizitiului o hârtie de 
zece ruble și mujicul nu știa ce temeneli să mai facă de 
bucurie. 

După aceea, urmat de Alexe, tânărul maior se sui în 
palat, care era aproape gol, deoarece toată lumea, afară de 
câţiva servitori, coborâse în grădină. 

Bătrânul Alexe se uita la tânărul său stăpân cu o 
bucurie, de parcă ar fi fost cel puţin copilul lui. 

— Doamne - zicea el mereu - știu că se va bucura 
Excelenţa Sa! 

— Spune-mi, Alexe, ce mai face tata? Ştii doar că, sunt 
ani de zile de când n-am mai dat prin Tomsk! 

— Vai, domnișorule Dimitri, pot să-ţi spun că, prea 
milostivul nostru stăpân n-a fost niciodată atât de vesel și 
de fericit ca acum! Înainte era morocănos și tăcut. Dar de 
când s-a reînsurat, nici nu-l mai recunoști! 

— Așadar, e fericit în căsnicie? 

— Cum nici nu se poate mai fericit! 

— Dar mama mea vitregă, e fericită? 

— Îl iubește grozav pe prea milostivul stăpân! Vai, dar 
eu de-abia acum îmi aduc aminte că dv. nici n-o cunoașteţi 
pe mama dv. vitregă! 

— Nu, zău, Alexe! Sunt șapte ani, de când n-am mai fost 
pe la Tomsk și tata s-a reînsurat după plecarea mea. 

— Sunt încredinţat că și stăpâna se va bucura mult, când 
vă va vedea. 

— Este adevărat că e tânără? 

— Aproape un copil! 

— Şi e frumoasă? 

— Ca un răsărit de soare! 

— Şi - tânărul maior se opri, ca și când ar fi vrut să se 
gândească mai întâi dacă se cuvenea să pună această 
întrebare, în cele din urmă însă, tot urmă - este vrednică 
de un prinţ Trubetzkoi? 

Alexe se înclină umil înaintea tânărului său stăpân. 

— Vai, cum aș putea să judec eu, un biet servitor, 
purtarea stăpânilor mei! 

Maiorul Trubetzkoi se apropie mai mult de bătrânul 
lacheu: 

— Nu te-aș îi întrebat, dacă nu aș fi știut că de zeci de 
ani îl slujești cu credinţă, pe tatăl meu. De aceea, sunt 
încredinţat, nu numai că-mi vei spune adevărul, dar și că 
nu vei vorbi nimănui, despre întrebarea, pe care ţi-am pus- 
o acum. 

— Aveţi dreptate, stăpâne, și fiindcă îmi cereţi să vă 
vorbesc sincer, vă mărturisesc că soţia prea milostivului 
guvernator-prinţ este întruchiparea cinstei, este o femeie 
care nu știe ce însemnează călcarea credinţei conjugale. 

— Cuvintele tale m-au liniștit mult, Alexe. Acum aștept 
într-adevăr cu nerăbdare s-o cunosc pe mama mea vitregă 
și să-i sărut mâna, cu adânc respect! 

— Prea milostiva stăpână este și ea în parc. Dânsa a 
organizat toată serata și Excelenţa Sa este mai mult decât 
încântat de felul cum prinţesa a știut să rânduiască această 
petrecere. 

Tânărul maior Trubetzkoi se duse la fereastră și privi în 
parc la rachetele care tocmai se îndreptau spre cer și la 
sutele de lampioane care împodobeau grădina cu luminile 
lor multicolore. 

Maiorul Trubetzkoi trebui să recunoască, cum că nici la 
Petrograd nu erau prea dese serbările care să se fi putut 
lua la întrecere cu serata din parcul părintesc. 

— Alexe! strigă el, apoi. 

— Poruncește, stăpâne! 

— Du-te și anunţă-l pe tata! 

— Să-l chem aici? 

— Da! Spune-i că cineva vrea să-i vorbească. Dar să nu-i 
spui cine. Vreau să-i fac o surpriză. 

— Am înţeles, stăpâne! 

Bătrânul Alexe se înclină și părăsi încăperea. El colindă 
multă vreme prin parc, până când, în cele din urmă, îl găsi 
pe prinţul Trubetzkoi, în partea de miază-noapte a lacului. 

— Prea milostive stăpâne, o clipă, dacă nu vă supăraţi! 

— Ce este? 

— Bine-voiţi a vă osteni până în palat! 

— Ce s-a întâmplat? 

— A sosit cineva, care vrea să vorbească cu Excelenţa 
Voastră! 

— La asemenea ore nu primesc pe nimeni. 

— Mi-a spus că trebuie să vorbească neapărat cu 
Excelenţa Voastră! 

— Cine este? 

— Un ofiţer. Poate că aduce vreun ordin de mare 
însemnătate. 

Prinţul 'Trubetzkoi se scuză faţă de oaspeţii cu care 
stătea de vorbă și porni spre palat. 

— Unde este? 

— În sala cea mare! 

Guvernatorul-prinţ se duse de-a dreptul în sala cea mare 
și deschise ușa cu două canaturi. 

Tânărul maior era întors cu spatele și privea la feeria din 
parc. Auzind deschiderea ușii se întoarse și zărindu-l, 
prințul Trubetzkoi exclamă, cuprins de mare bucurie: 

— Dimitri! 

— Tată! 

— Tu erai? Ce surpriză plăcută! 

— Nu te superi tată că te-am păcălit? 

— Cum să mă supăr! Nu este om mai fericit decât mine 
pe suprafaţa pământului! Ce bine-mi pare că ai venit! 

— Pentru mine bucuria este tot atât de mare, tată! 

— Ia să te văd, Dimitri! Sunt doar șapte ani, de când nu 
ne-am mai văzut! Ești maior acum! 

— Sunt, tată! zise ofiţerul. Eu sunt cel mai tânăr maior 
din armata rusească! 

— Bravo, băiete! 

— Şi mă mai pot făli și cu încrederea deosebită a ţarului. 

— Sunt mândru de tine, Dimitri! Ești un adevărat 
Trubetzkoi, demn de tatăl tău și de glorioșii tăi strămoși! 
Dar acum spune-mi, cum ai ajuns aici, ce te-a făcut să te 
hotărăști la această călătorie? 

— De mult mă pregătesc să vin acasă - răspunse Dimitri 
- să te văd și pe tine și s-o cunosc și pe mama mea cea dea 
doua, dar ţarul îmi amână mereu concediul, deoarece se 

iveau mereu încurcături la regimentul de gardă și 
Majestatea Sa nu voia să însărcineze pe altcineva cu 
rezolvarea lor. Acum însă mi-a dat voie să mă reped până 
acasă și eu n-am așteptat să mi se spună de două ori. 

— Şi ce întâmplare să sosești tocmai pentru serată! 

— Da, tată, fiindcă am aflat încă la Nivalov, a șasea 
stație de poștă de aici, că astă seară este o mare serbare la 
palatul din Tomsk. Am zorit atunci vizitiii cât am putut și 
așa am sosit la timp spre a-ţi face bucuria și mai mare pe 
ziua de astăzi. 

Bătrânul prinţ Trubetzkoi mângâie fericit obrajii fiului 
său. 

— Ce bun băiat ești tu, Dimitri! Şi ce bine-mi pare că te 
revăd în împrejurări atât de vesele! 

— Şi eu mă bucur, tată, că te văd sănătos și bine dispus, 
ceea ce însemnează că ești fericit! 

— Într-adevăr, Dimitri, pot spune că sunt fericit! Când 
îmi vei vedea soția, pe mama ta, îţi vei da seama, de unde 
pornește această fericire. 

— Așa să fie, tată? zise tânărul maior. Mărturisesc sincer 
că am fost tare supărat pe tine, când am aflat că te-ai 
căsătorit a doua oară. Dacă ești atât de fericit, atunci mă 
bucur din tot sufletul! 

— Sunt mulţumit, foarte mulţumit, Dimitri! mai spuse 
odată guvernatorul-prinţ. Soţia mea mă stimează și mă 
iubește și eu o iubesc la fel. Dar acum vino, să coborâm în 
parc! Acolo vei avea prilejul s-o cunoști și tu pe femeia 
care mi-a înseninat iarna vieţii! 

Acestea zicând, prinţul Trubetzkoi luă braţul fiului său și 
coborâră amândoi în parc. Voia bună domnea peste tot, 
oaspeţii petreceau de minune și nici nu s-ar fi putut altfel, 
când cei ai casei făceau tot ce le peltea în putinţă, pentru 
ca invitaţii să se amuze cât mai bine. 

— Îţi mărturisesc, tată - zise tânărul maior privind la 
parcul scăldat în lumină, la copacii acoperiţi de lampioane, 

la gondelele, care alunecau pe lac - că nici chiar seratele 
date de ţar nu sunt mai strălucitoare da serbarea ta. 

— Nu mie mi se cuvin laudele, răspunse prinţul 
Trubetzkoi - căci tot meritul este al mamei tale. Ea a 
plănuit totul, ea a supravegheat lucrările, ea a organizat 
serata, până în cele mai mici amănunte, așa că, succesul 
de astă seară este strâns legat de numele ei. 

— Vrednică femeie trebuie să fie! 

— Şi frumoasă și drăgălașă și bună! 

— Sunt din ce în ce mai nerăbdător s-o cunosc. 

— Trebuie să fie în partea de miază-noapte a lacului. 
Acolo am lăsat-o când m-a chemat Alexe! 

Ajungând la marginea lacului, guvernatorul arătă spre o 
gondolă, care tocmai se golise: 

— N-ai vrea să faci o plimbare cu gondola? 

— Cu dragă inimă, tată! 

— În chipul acesta ajungem mai iute și apoi, din mijlocul 
lacului poţi vedea mai bine, cum arată parcul scăldat în 
baie de lumină. 

Tatăl și fiul luară loc în gondolă și peste vreo zece 
minute ajunseră pe malul din spre miază-noapte al lacului. 

Guvernatorul cobori întâi din gondolă și îndreptându-se 
spre un punct anumit, zise: 

— Uite-o, vorbește cu locotenentul Miliușov și cu dama 
ei de companie. Vino după mine, Dimitri! 

Prințul Trubetzkoi o luă înainte, cu pași ușori, pe când 
fiul său rămase să lege gondola, așa că întârzie câteva 
clipe. 

În timpul acesta prinţul Trubetzkoi ajunse la soţia sa. 

— Scumpa mea Grușa, zise el, cu ochi strălucitori de 
fericire, nici nu știi ce mare bucurie mi-a rezervat cerul 
pentru astă seară! 

— Ce s-a întâmplat, Dimitri? 

— Vei vedea și tu, îndată! 

— Ce să văd? 

— Pe fiul meu, maiorul Dimitri, care a sosit acum câteva 
minute! 

În clipa următoare se și ivi lângă ei uniforma albă a 
ofițerului din garda ţarului. 

Prinţul Trubetzkoi se întoarse fericit, spre soţia lui: 

— Dragă Grușa, dă-mi voie să-ți prezint pe fiul meu, 
maiorul Dimitri Trubetzkoi! 

Maiorul se înclină adânc în faţa tinerei femei, îi sărută 
mâna, apoi trupul lui se îndreptă, ochii lor se întâlniră. Un 
fulger de o clipă trecu prin privirile lor, ochii amândurora 
se deschiseră mari, buzele lor se mișcară, fără însă a putea 
prinde cuvinte între ele și... 

— Bine ai venit, Dimitri! îngână Grușa, încet, aproape 
șoptit, apoi puterile o părăsiră, închise ochii, făcu un pas 
șovăitor înainte și căzu fără cunoștință în braţele Mioarei, 
care sări la timp pentru a o împiedica să se prăbușească la 
pământ. 

— Grușa... Grușa mea... strigă guvernatorul, ce ai?... Ce 
s-a întâmplat? 

Dar tânăra femeie nu era în stare să răspundă. 

— Dumnezeule, se tânguia prințul Trubetzkoi, ce să 
însemneze aceasta? 

Maiorul Dimitri Trubetzkoi stătea nemișcat, ca o stană 
de piatră. 

Cu ajutorul locotenentului Miliușov, Mioara o dusei pe 
Grușa, pe una din băncile din apropiere. 

— Grușa... Grușa mea! strigă guvernatorul neîntrerupt. 

Mioara Comăneanu fu aceea, care își redobândi 
cumpătul cea dintâi și căută să-l liniștească pe guvernator: 

— Nu vă speriaţi, Excelentă. Un leșin ușor, care va trece 
iute. De altfel nici nu este de mirare, dacă ne gândim la 
munca pe care a desfășurat-o în timpul din urmă, când nu 
se odihnea nici noaptea, asta numai spre a face cât mai 
desăvârșit succesul seratei. După o asemenea încordare, 
era firesc ca la un moment dat puterile s-o părăsească. 

— Ai dreptate, Mioaro, zise guvernatorul. De vină sunt 
numai eu, care am lăsat-o să se ostenească în halul acesta! 
lată urmarea! 

— Dar își va reveni îndată, zise Mioara. Domnule 
Miliușov, adu un pahar cu apă, te rog! 

Locotenentul se întoarse în grabă și Mioara duse 
paharul cu apă la buzele celei leșinate. 

Grușa înghiţi câteva picături, apoi își deschise ochii. 

— Vezi, dacă nu m-ai ascultat? zise Mioara. Te-ai crezut 
mai tare, decât erai în adevăr și iată că am avut dreptate 
când îți spuneam că pregătirile acestei serate te vor 
dobori! 

Grușa era bucuroasă că, avea ce spune, cu ce să se 
scuze: 

— Ba... ai avut dreptate... mă simt nespus de obosită... 
dar va trece îndată! 

— M-ai speriat, Grușa mea! zise prinţul Trubetzkoi, 
sărutând duios, fruntea soţiei sale. 

— Îmi pare foarte rău - zise Grușa - și mai ales, pentru 
Dimitri. E trist, ca prima noastră întâlnire să se sfârșească 
printr-o scenă atât de neplăcută. 

Dimitri se înclină. 

— Nu ești de vină d-ta, dragă mamă. Este firesc ca o 
femeie să cadă, după o muncă atât de istovitoare, ca 
organizarea acestei serate! 

Ochii Grușei fură acoperiţi de ceaţă, din nou și iarăși era 
ameninţată să-și piardă cunoștința. 

— Încă nu te simţi bine? o întrebă Mioara. 

— Aș vrea să mă odihnesc puţin! 

— N-ai vrea să mergi în casă? 

— Ba da... cred că ar fi mai bine! 

— Copila mea, îi zise prinţul Trubetzkoi Mioarei, fii bună 
și du-o d-ta până în odaia ei! Nu trebuie ca mosafirii să fie 
speriaţi! 

— Te simţi îndeajuns de tare, o întrebă Mioara, pe 
Grușa, să mergi până în palat, sprijinindu-te de mine? 

Grușa dădu din cap. 

— Atunci să mergem, zise tânăra româncă și luându-și 
stăpâna și prietena de braţ, porni spre palat, pe o alee mai 
dosnică. 

— Aveţi grijă de invitaţi, îi mai zise Grușa soțului său. 
Mai târziu, dacă mă voi simţi mai bine, voi reveni în parc. 

— Nu te îngriji de asta, Grușa mea! 

După aceea, cele două femei dispărură printre pomi. Ele 
mergeau încet, fără să schimbe vreun cuvânt. Grușa nu 
spunea nicio vorbă și Mioara nu voia s-o plictisească cu 
întrebările sale. 

Ajungând în palat, Grușa căzu ca a bucată de lemn pe 
divan și începu să plângă cu hohote. 

— Grușa... Grușa, strigă Mioara, speriată. De ce plângi? 
... Ce ai?... 

— Sunt cea mai nenorocită femeie de pe suprafaţa 
pământului! se văita soţia guvernatorului-prinţ. 

— Dar de ce?... Spune-mi, ce sa întâmplat? Mie poţi să- 
mi spui, fără teamă! 

— L-ai văzut? 

— Pe cine? 

— Pe Dimitri. 

— Băiatul guvernatorului? 

— Pe el, pe acela, căruia trebuie să-i zic fiul meu? 

— Grușa, ce vrei să spui cu asta? 

Drept răspuns, tânăra prințesă începu să plângă și mai 
tare. 

— Doamne, Doamne, cu ce am păcătuit eu să mă 
pedepsești atât de cumplit? 

— Pentru Dumnezeu, Grușa, dar ce s-a întâmplat? De ce 
nu-mi spui? N-ai destulă încredere în prietena ta? 

— Dimitri... Dimitri! șopti Grușa. 

— Ce este cu Dimitri? 

— Ştii, cine este el? 

— Cine? 

Grușa făcu o scurtă pauză, apoi, tremurând din tot 
trupul, rosti numele aceluia de care se lega nenorocirea 
vieţii sale: 

— Află, Mioara mea că... Dimitri nu este nimeni altul... 
decât... Pavel Ermolieff! 

După aceea își pierdu cunoștința din nou și Mioara se 
uită cu milă și îndurerare la prietena sa. 

CAPITOLUL 39 
O rană care nu se închide 


Nu mult timp după marea mărturisire, veni în odaie și 
prinţul Trubetzkoi, pentru a se interesa de starea soției 
sale. Văzându-l, Mioara îi făcu semn încă de departe, să 
vorbească încet. 

— Pst! A adormit! 

Prinţul Trubetzkoi răsuflă ușurat. 

— Așadar, e mai bine! Slavă Domnului! Te rog, copila 
mea, rămâi și pe mai departe lângă ea. Eu voi îngriji de 
mosafiri. 

— Puteţi fi fără grijă, Excelenţă! Nu mă voi mișca de 
lângă Grușa! 

Mioara nu voia ca prinţul să rămână în odaie deoarece 
Grușa putea să-și revină în fire în orice clipă și în starea de 
nervi în care se găsea, se putea prea ușor să-și trădeze 
taina pe care i-o încredinţase numai ei. 

După ce guvernatorul se îndepărtă, Mioara își dădu 
toată silinţa s-o readucă în simţiri pe Grușa. Ea luă o 
sticluță cu săruri și o ţinu la nasul prietenei sale, care, 
peste câteva clipe își deschise ochii și-și plimbă obosită 
privirile în jurul său. 

— Tu ești, Mioara? întrebă ea, atât de încet, încât, de- 
abia putea fi înțeleasă. 

— Eu sunt, dragă Grușa, fii liniștită! 

— Şi... și... el, unde este? 

— Dimitri? 

Grușa dădu din cap. 

— Jos, în grădină! 

— Și guvernatorul? 

— Şi el. Prinţul Trubetzkoi a fost aici, mai adineaori. 

— De ce? 

— S-a interesat de starea ta. L-am liniștit și l-am trimis 
în grădină, pentru a rămâne singure. 

Grușa strânse mâna prietenei sale. 

— Bine ai făcut... Îţi mulţumesc... Mioaro! Acum... acum 
nu m-aș simţi în stare să mă uit în ochii lui. 

Mioara crezu că Grușa era îndeajuns de tare spre a 
putea vorbi cu ea asupra celor petrecute mai înainte. 

— Dragă Grușa, zise ea, cu vocea-i caldă, duioasă, 
încearcă să te gândești limpede. Nu se poate să te fi 
înșelat? 

— Nu! Nu! 

— Nu uita că sunt mulţi oameni care seamănă unul cu 
altul. Nu s-ar putea ca maiorul Dimitri să semene doar cu 
Pavel Ermolieff? 

— Nu! răspunse Grușa, cu hotărâre. Aș putea să jur pe 
sfânta Cruce că maiorul Trubetzkoi și cu Pavel Ermolieff 
sunt una și aceeași persoană. 

— Şi crezi că... și maiorul Trubetzkoi a băgat de seamă 
cu cine are de-a face? 

— N-ai văzut, cum s-a speriat și el, când a dat cu ochii de 
mine? N-ai văzut, cum s-a retras mai înapoi, pentru ca 
nimeni să nu-i observe tulburarea? 

— Da... da... așa se pare! 

— Acum îţi poţi închipui și tu, draga mea, ce viaţă de iad 
mă așteaptă... Trebuie să-i spun: „fiul meu” aceluia a cărui 
iubită am fost! Și pe care încă și acum... 

— Grușa! strigă Mioara, nu rosti cuvântul acesta! 
Gândește-te la guvernatorul căruia i-ai jurat credinţă 
veșnică, care te-a ridicat până la el și care ţi-a dat dovadă 
de o dragoste neţărmurită... 

— Şi Pavel Ermolieff este băiatul lui! 

— Alungă-l din sufletul tău pe Pavel Ermolieff, care te-a 
părăsit, atât de laș și iubește-l în locul lui pe maiorul 
Trubetzkoi... dar iubește-l cu dragoste de mamă! 

— Cât de bună ești tu, Mioaro! Dar și cât de ușor este să 
spui asemenea cuvinte! Să-l iubesc, cu dragoste de 
mamă... Vai, ce ușor e să dai un asemenea sfat, altora!... 
Pe mine însă mă mai ard încă și acum sărutările fierbinţi 
ale lui Pavel Ermolieff! 

— Grușa! 

— Doamne, învaţă-mă, ce să fac? 

— Trebuie să vrei să-ţi stăpânești patima și cu voinţă 
tare vei ajunge să-ţi birui simțământul dintâi! 

Grușa se lipi de Mioara ca un copil fricos. 

— Mioaro, mi-e atât de teamă! Au trecut ani de când m-a 
părăsit, cu toate acestea aveam nestrămutata încredințare 
că, odată și odată, soarta tot mi-l va scoate în cale... 
Niciodată însă nu aș fi crezut ca această întâlnire să aibă 
loc în împrejurări atât de cumplite! 

— Liniștește-te, Grușa! zise Mioara, mângâind obrajii 
nefericitei prințese. 

— Pavel Ermolieff... Pavel Ermolieff, șoptea Grușa 
neîncetat. Vezi tu, acum parcă-mi dau seama de ce a 
trebuit să-mi spună un nume fals... Un mândru prinţ 
Trubetzkoi, urmașul străvechii familii aristocrate rusești, 
nu se putea cobori până la o actriță neînsemnată. 

O tăcere apăsătoare se lăsă peste odaia prin ale cărei 
ferestre străbăteau din când în când luminile rachetelor 
aruncate în parc. 

— Ce caldă e noaptea aceasta de vară! zise Grușa, într- 
un târziu. 

— Voi deschide o fereastră! zise Mioara și se și duse să- 
și pună gândul în aplicare. 

Murmurul vocilor și ariile muzicilor din parc străbăteau 
până în odaie. În parc domnea veselia și voia bună și 
nimeni nu se gândea că stăpâna casei, care organizase 

această minunată petrecere, se zbătea sus, într-o odaie a 
palatului, în groaznice chinuri sufletești. 

Coborând din palat prinţul Trubetzkoi își căută băiatul și 
porniră să se plimbe împreună. 

— Ei, ce s-a întâmplat cu mama?... întrebă tânărul 
maior. 

— Pe semne că a doborât-o oboseala. Acum însă se simte 
mai bine și a adormit. Sărmana de ea, nici nu-ţi închipui, 
Dimitri, cât de mult o iubesc! 

Maiorul Trubetzkoi își mușcă bubele. 

Dacă ar fi fost ziua, sau o lumină mai puternică, fără 
îndoială că guvernatorul ar fi băgat de seamă tresărirea 
nervoasă a fiului său. La slaba lumină din parc însă, 
bătrânul prinţ nu observă exteriorizarea furtunii ce bântuia 
sufletul copilului său. 

Intâmplarea aceasta îl doborâse și pe el. Maiorul 
Trubetzkoi suferea la fel ca și Grușa din pricina groaznicei 
situaţii în care se găsea. Dar, pe când Grușa se gândea 
încă și acum cu iubire pătimașă la fostul ei iubit, maiorul 
Dimitri se gândea la... mama lui, cu cea mai cuviincioasă și 
curată dragoste filială. 

Dragostea pentru Grușa murise de mult în sufletul lui și 
o uitase încă de atunci de când o părăsise pe mica artistă 
de la Petrograd. Acum însă, în parcul tatălui său, trecutul 
reînvie deodată, pe neașteptate. 

El mergea obosit și melancolic alături de părintele său. 
Aproape că nici nu băga de seamă ceea ce-i spunea 
guvernatorul. Din când în când prindea câte un cuvânt și 
se agăța de el pentru a răspunde. 

În timpul acesta, sus, în palat, Grușa se zbătea în prada 
celor mai groaznice chinuri sufletești. Biata Mioara 
Comăneanu se trudea în zadar să-și liniștească prietena; 
soția guvernatorului își amintea mereu de întâlnirea din 
parc și deci, de prima și singura ei dragoste și atunci o 
podideau lacrimile din nou. 

Mioara veghe la căpătâiul ei, toată noaptea, până când, 
doborâtă și istovită de zbucium, Grușa adormi, în spre 
ziuă. 

Mulțimea oaspeţilor rămase în parc până în zori. lar 
când și cel din urmă mosafir părăsi palatul, prinţul 
Trubetzkoi alergă iute în casă spre a se interesa de starea 
soţiei sale. 

După ce Mioara îl liniști, spunându-i că Grușa doarme, 
guvernatorul își căută băiatul. 

Unul din servitori îi spuse că Dimitri se plimbă prin parc 
cu locotenentul Miliușov. 

— Pregătiţi-i odaia, ca totul să fie în ordine, când va voi 
să se odihnească! porunci prinţul Trubetzkoi. 

Tânărul maior era într-adevăr în parc, dar singur. El se 
despărţise de locotenentul Miliușov de mult și colindă 
aleile nisipoase, până când căzu pe o bancă, unde 
rămăsese dus pe gânduri, până când cerul se lumină de 
tot. Atunci se duse și el să-și odihnească trupul obosit de 
călătoria îndelungată, dar somnul fugea de el necontenit. 

— Cel mai bun lucru pe care l-aș avea de făcut, ar fi să 
mă întorc la Petrograd, chiar mâine! își zicea el. 


* 
x x 


A doua zi Grușa se simți mult mai bine, cu toate că 
efectele zdruncinării nervoase din ajun se vedeau încă pe 
faţa ei palidă și ochii înroşiți de lacrimi. Mioara, simțind 
parcă teama Grușei, n-o părăsi nici o singură clipă, așa că, 
în cursul dimineţii, când prințesa se întâlni cu Dimitri, ea 
era acolo, ca martoră, ca paratrăsnet la convorbirea lor. 

Tânărul prinţ sărută plin de respect mâna mamei sale și 
nicio clipire a ochilor săi nu reaminti acea veche 
cunoștință, care  preocupase toată seara, gândul 
amândurora. 

— Cum ai dormit, mamă dragă? întrebă el, arătându-se 
îngrijorat de starea sănătăţii ei. 

— Mulţumesc, bine! răspunse. Grușa. Dar d-ta, Dimitri, 
cum te simţi în casa părintească, din care ai lipsit atâţia 
ani de zile? 

— În totdeauna sunt fericit când pot să viu la Tomsk. 
Aici am crescut și de aceea mă simt bine în casa 
părintească. 

După aceea mai schimbă câteva vorbe cu Mioara, apoi 
se îndepărtă, spre a-l căuta pe tatăl său, cu care luă 
cafeaua cu lapte. 

Cu o seară mai înainte, la sosirea fiului său, prinţul 
Trubetzkoi era îngrijorat, fiindcă se temea, fie ca Grușa să 
nu-l vadă cu ochi buni pe Dimitri, fie ca acesta să nu se 
simtă bine în apropierea mamei sale vitrege. De aceea, el 
căută să cerceteze tărâmul și pe cât îi stătea în putinţă să 
contribuie la stabilirea unor relaţii cât mai prietenești, 
între cele două ființe, care îi erau deopotrivă de dragi. 

— Ai văzut-o pe mama ta? întrebă el, îndată. 

— Da, i-am și dat bună dimineaţa. 

— Slavă Domnului că, se simte mai bine! Biata femeie, a 
istovit-o cu desăvârșire organizarea acestei serbări! 

— Mi-a părut bine și mie, când am văzut că i-a trecut 
răul de aseară! 

— Ascultă, Dimitri, aș vrea să-mi spui ceva, dar sincer, 
fără înconjur! 

— Poruncește, tată! 

— Cum îţi place Grușa? Ești mulţumit cu alegerea pe 
care am făcut-o? 

— Vai, tată, eu îi port stima cea mai desăvârșită, căci 
dacă te face fericit pe tine, este vrednică de a fi iubită și 
cinstită. 

— Dacă ai cunoaște-o mai bine, ai iubi-o și mai mult, căci 
Grușa este o ființă încântătoare. E deşteaptă, spirituală, 
isteaţă, atât trupește, cât și sufletește. Pe lângă acestea, 
este o călăreaţă desăvârșită, care se poate lua la întrecere 


1033 


cu oricare bărbat. Ştiu că, și ţie îţi place să călărești, așa 
că, vei avea un vrednic tovarăș pentru cavalcadă. 

Tânărul prinţ se întunecă. După întâlnirea din ajun, el 
hotărâse să se ferească de orice prilej de a rămâne între 
patru ochi cu mama sa vitregă, pentru a nu reînvia 
amintirile din Petrograd și iată că acum venea chiar tatăl 
său să-i procure asemenea prilejuri. 

— Minunată femeie e Grușa mea! zise prinţul 
Trubetzkoi, zâmbind fericit. Pot fi mândru de ea! 

Bătrânul prinţ nu știa să citească în sufletul oamenilor, 
de aceea nu observă nici efectul pe care-l avură cuvintele 
acestea asupra fiului său. 

Inima lui Dimitri bătea să-i spargă coșul pieptului. 

În timpul nopţii de nesomn care se scursese, el se 
gândise în mai multe rânduri să-i mărturisească totul 
tatălui său. Însă nu se putu hotărî s-o facă. 

La ce i-ar ajuta dezvăluirea trecutului? 

Mai înainte de toate l-ar nenoroci pe tatăl său, i-ar lua 
putinţa de a mai fi fericit în lumea aceasta. Își dădea 
seama îndeajuns că, toată bucuria lui era Grușa, așa că, 
dacă ar fi silit s-o piardă și-ar pierde poate și viaţa. In al 
doilea rând, ar neferici-o și pe Grușa, față de care, ar 
săvârși un al doilea păcat strigător la cer. Cel dintâi păcat 
și l-a făcut la Petrograd când a părăsit-o de pe o zi pe alta. 
De ce să-și mai încarce sufletul cu o nouă vină, când și așa, 
chiar și numai prezenţa lui a fost îndeajuns spre a spulbera 
liniștea nefericitei femei. 

În al treilea rând, s-ar nenoroci chiar și pe el însuși 
deoarece tatăl său, aflând că Grușa a fost amanta lui pe 
vremuri, n-ar mai putea avea pentru el dragostea pe care o 
avusese până atunci. 

Așa că, o dezvăluire a trecutului n-ar fi avut ca rezultat 
decât o întreită nenorocire. În consecinţă, trecutul trebuia 
înmormântat, uitat. 

Maiorul Trubetzkoi își săpă în minte aceste cuvinte și 
era pe deplin hotărât ca, orice s-ar întâmpla, nici să nu mai 
amintească măcar de trecut. 

La cafeaua cu lapte conversaţia dintre tată și fiu fu cât 
se poate de prietenească. Prinţul Trubetzkoi îi istorisi 
maiorului ultima aventură de la Altarul Pustei și cu acest 
prilej vorbi și de prinţul Poniatowsky. 

— Prințul este un vechi prieten al meu - zise 
guvernatorul - și cu toate că avem păreri politice 
deosebite, totuși, sunt oricând gata să-mi bag mâna în foc 
pentru cinstea lui. De altfel nu înţeleg cum de a fost trimis 
în minele Sadovei, unde de obicei nu ajung decât 
răufăcătorii de rând! 

— Cunosc și eu din auzite, cazul prinţului Poniatowsky - 
răspunse tânărul maior. După cât știu eu, prinţul 
Poniatowsky se găsește în fruntea mișcării de neatârnare a 
Poloniei, ceea ce este adevărat că pentru noi e foarte 
neplăcut, găsesc însă că, în niciun caz păcatul lui nu a fost 
atât de mare, încât să fie osândit la munca silnică în minele 
din Sadova... Un om, care se trage dintr-o familie cu un 
trecut atât de mare, ca al Poniatowsky-lor nu trebuie trimis 
în Siberia! 

— La fel m-am gândit și eu zise bătrânul guvernator. 
Trebuie că a fost cineva, care l-a denunţat pe prinţ, ca pe 
un conspirator de rând, care atentează la viaţa ţarului, ca 
cel din urmă nihilist. În urma acestui denunţ, ţarul îi va fi 
dat voie acestui „cineva” să facă cu prinţul Poniatowsky ce 
va voi. 

— Dar cine ar putea fi acest „cineva”? 

— Contele Gorciacov, guvernatorul Varșoviei. 

— Îl cunosc. Are multă trecere la Curte. Ştie să scoată 
de la Majestatea Sa tot ceea ce vrea. 

— Dimitri, eu îţi repet că-l cunosc pe prinţul 
Poniatowsky de foarte multă vreme și foarte bine, așa că, 
nu mă sfiesc să-i iau apărarea. Când te vei înapoia la 
Petrograd, îţi voi da și cererea de grațiere a prinţului 

Poniatowsky. Te rog să pui o vorbă bună pe lângă ţar, ca 
această cerere să fie ascultată. 

— Tată, dacă tu îl iei sub scutul tău - răspunse tânărul 
prinţ - sunt încredinţat și mai mult că printul Poniatowsky 
a fost nedreptăţit și voi face tot ce-mi va sta în putinţă ca 
dorinţa ta să fie îndeplinită. 

— Prințului Poniatowsky i s-a făcut o nedreptate tot atât 
de mare, ca și româncei, pe care ai văzut-o alături de 
Grușa, ca damă de companie și care prin firea ei blândă, a 
câștigat-o pe soţia mea în câteva zile... 

— Cum, și Mioara este o surghiunită? întrebă tânărul 
prinţ, cu vădită uimire. 

— Da și ea este victima contelui Gorciacov. Tocmai 
nenorocirea comună a fost puntea de legătură între ea și 
prinţul Poniatowsky. 

— Sărmana fată! 

Bătrânul guvernator  istorisi povestea Mioarei 
Comăneanu și era tocmai pe sfârșite, când cineva bătu 
încet în ușă și apoi intră în odaie tocmai aceea despre care 
vorbea tatăl său. 

De-abia acum își dădu osteneala tânărul maior s-o 
observe mai bine pe Mioara, a cărei graţie, farmec și 
frumuseţe îl câștigară numaidecât. 

— Ce dorești, copila mea? întrebă guvernatorul, blând. 

— Grușa m-a trimis să vă întreb, dacă astăzi mergem la 
călărie? 

Guvernatorul se uită la fiul său. 

— Mergi și tu, Dimitri? 

—Cu dragă inimă! 

— Atunci spune-i Grușei că vom pleca îndată! 

Peste câteva minute toţi patru erau adunaţi în curte, 
unde grăjdarii ţineau de frâu, patru roibi plini de foc, pe 
care familia prinţului Trubetzkoi îi încălecă îndată. 

— Acum, mica mea Grușa - zise guvernatorul-prinţ, 
zâmbind - nu te vei mai lua la întrecere cu mine, ci cu 
Dimitri. 

Grușa zâmbi, dar nu îndrăzni să se uite în ochii tânărului 
maior. Ea ocolea, cu băgare de seamă, orice prilej de a 
privi în ochii lui Dimitri și ieșind din oraș făcu astfel ca 
guvernatorul și Mioara să fie mereu lângă ea. 

Bătrânul prinţ Trubetzkoi de-abia aștepta să iasă pe un 
teren mai liber, unde întrecerea să poată avea loc. Când 
ieșiră la câmp, el își îndemnă fiul: 

— Ei, Dimitri, dă-i pinteni calului și Grușa va alerga după 
tine! 

Cuvintele guvernatorului făcură ca privirile Grușei să se 
întâlnească cu ale lui Dimitri. Dar această întâlnire nu tinu 
decât o clipă. Amândoi își întoarseră capul, îndată. 

În clipa următoare, Dimitri dădu pinteni calului, care 
porni ca o săgeată. 

Dar Grușa urmă să călărească alături de Mioara. 

— Grușa, zise atunci guvernatorul, râzând, ce mai 
aștepți? Porneşte în galop și pune mâna pe el! Te-am 
lăudat atâta, încât nu-mi poţi face rușinea de a nu primi 
provocarea! 

Grușa n-avea niciun chef să ia parte la această întrecere, 
dar nu se putea împotrivi dorinţei soțului său. De aceea 
atinse ușor cu pintenii coastele calului, care porni într-o 
goană nebună, simțind dorinţa stăpânei sale. 

Prințul  Trubetzkoi privea cu plăcere la această 
întrecere, care devenea din ce în ce mai înfrigurată. 
Dimitri încăleca pentru prima oară pe roibul său, pe când 
Grușa își cunoștea animalul foarte bine, așa că depărtarea 
dintre urmărit și urmăritoare scădea văzând cu ochii. 

Prinţul Trubetzkoi îi zise mândru, Mioarei, care călărea 
alături de el: 

— Privește, copila mea... încă un minut-două și Grușa îl 
va ajunge! 

Guvernatorul nu se înșelase. Nu trecură nici două 
minute și Grușa călărea lângă Dimitri, 

— De ce ai venit aici... Pavel Ermolieff? întrebă atunci 
Grușa, cu glas șoptit. 

Dimitri tresări. 


a D O E A 

Apoi, își lovi calul cu cravașa și armăsarul porni din nou 
în fugă nebună. Calul Grușei însă era mai iute, așa că, în 
curând, ea ajunse din nou lângă tânărul maior. 

Și ea nu-și putu stăpâni pornirea. In zadar îi făgăduise 
Mioarei, cu o seară mai înainte că va încerca să-și ascundă 
patima... Vechea rană, care nu se închisese încă, începu să 
sângereze și mai tare și suferințele ei înăbușiră glasul 
minţii. 

— Ai auzit ce te-am întrebat... Pavel Ermolieff? zise ea, 
din nou. 

— Dar, de ce-mi pui o asemenea întrebare... mamă? 
răspunse maiorul, apăsând pe cuvântul din urmă. Cine și- 
ar fi putut închipui că ne va fi dat să ne întâlnim aici, în 
asemenea împrejurări? 

Grușa zâmbi, batjocoritoare. 

— Toanele soartei sunt nenumărate, Pavel Ermolieff!... 
La drept vorbind, nu s-a întâmplat nimic altceva decât că 

două drumuri s-au încrucișat în palatul guvernatorului din 
Tomsk. 

— Te rog, mamă, nu mai vorbi despre ceea ce a trecut! 
Prin aceasta nu faci altceva decât să-ţi sapi propria d-tale 
fericire! 

— Fericirea mea! exclamă Grușa, râzând ironic, iarăși. 
Unde este fericirea mea? A rămas acolo, la Petrograd, pe 
malurile Nevei, în căscioara aceea... 

— Dar Grușa, zise atunci maiorul Trubetzkoi, supărat, 
gândește-te la poziţia d-tale socială, gândește-te la 
sărmanul meu părinte, a cărui singură fericire ești d-ta! 

Grușa se dezmetici. Acum își dăduse seama de ușurința 
de care dăduse dovadă și se căi de a fi rostit cuvintele 
acelea răscolitoare a unui trecut care trebuia să rămână 
uitat. 

— Ai dreptate, zise ea rece. Pavel Ermolieff a murit de 
mult în inima mea! 

După aceea smuci de frâuri, rămânând câţiva metri în 
urma lui Dimitri, spre a nu mai fi nevoită să vorbească cu 
el. 

Mai târziu încetini pasul calului, dovadă că întrecerea se 
sfârșise. Dimitri opri și el, așa că, guvernatorul și cu 
Mioara îi ajunseră îndată. 

— Vă mărturisesc, copii, că întrecerea aceasta mi-a 
pricinuit o adevărată desfătare! Dacă aș fi avut câţiva ani 
mai puţin, aș fi pornit și eu după voi. Nu ţi-am spus eu, 
Dimitri că Grușa te va ajunge, chiar și pe tine? 

— Da - răspunse Grușa - am pus mâna pe el, dar apoi, 
Dimitri a zburat de lângă mine din nou... 

Acum nu mai ocoli privirea maiorului, ci se uită la el cu 
ochi scânteietori. 

Mioara observă aceasta tresărind. Numai prinţul 
Trubetzkoi nu băgă de seamă crudul joc al cuvintelor soţiei 
sale. 

El zâmbi fericit și bătându-și fiul pe umeri, zise: 

— Bucuria mea este tot atât de mare, fiindcă amândoi 
îmi sunteţi la fel de dragi. Totuși, mi se pare că tu Dimitri, 
n-ai întrecut-o pe Grușa, decât numai după ce ea a socotit 
cursa ca sfârșită. Se poate să mă înșel, dar de departe, așa 
mi s-a părut. 

Dimitri vru să răspundă, dar Grușa se amestecă pe 


neașteptate: 
— Nu! Dimitri m-a lăsat în urmă, într-adevăr, dar îmi voi 
lua „revanșa”!... Ne vom mai măsura puterile, noi doi și 


nădăjduiesc ca atunci, eu să fiu învingătoare! 

Zicând acestea, ochii ei luceau ameninţător. 

Mioara rămase încremenită și chiar și maiorul simţi un 
fior trecându-i prin corp. 

Numai guvernatorul continua să rămână liniștit, 
socotind că vorbele Grușei și înflăcărarea ei, erau 
pricinuite de dorinţa de a ieși învingătoare din această 
întrecere. După el, galopul din ziua aceea însemna temelia 
pe care urma să se înjghebeze buna înţelegere dintre fiul 
său și mama sa vitregă! 

Dacă ar fi bănuit adevărul!... 


1040 


CAPITOLUL 40 
Ursul din Salskoje 


După venirea lui Dimitri viața deveni mult mai vie în 
palatul guvernatorului din Tomsk. Plimbările călare erau 
zilnice și după amiază sau seara, cei patru membri ai 
familiei se adunau adeseori, spre a-și omori timpul cu 
jocuri de societate. Grușa își continua jocul ei îndrăzneţ și 
adeseori cuvintele ei amenințau să dezvăluie 
guvernatorului toată drama ce se desfășura alături de el, 
dar fără știrea lui. Grușa însă, era mult prea isteaţă, pentru 
a nu ști să spună cuvintele cu două înţelesuri în așa chip, 
încât guvernatorul să înțeleagă fraza așa cum era menită 
pentru el, iar Dimitri să simtă usturimea ascunsă în cel de 
al doilea înţeles. 

Dar dacă guvernatorul nu-și dădu seama de ceea ce se 
petrecea în jurul său, se găsi cineva, care să înţeleagă prea 
bine acest al doilea înţeles al cuvintelor Grușei... 

Acest cineva era... prințul Poniatowsky. 

Într-o după amiază, toţi patru se duseră la vila din 
apropierea orașului, unde guvernatorul și cu prinţul 
Poniatowsky se așezară la masa de șah, după obiceiul lor, 
în vreme ce Grușa și cu Mioara luară loc pe verandă, 
văzându-și de lucrul de mână. 

Dimitri se așezase lângă tatăl său, cu faţa întoarsă spre 
cele două femei: 

— Nădăjduiesc că, astăzi, cu puteri unite, Trubetzkoii 
vor câștiga partida! zise guvernatorul, făcând primele 
mișcări. 

La început, privirile lui Dimitri rătăciră pe câmpurile 
albe și negre ale mesei de șah și pe figurile de fildeș; mai 
târziu însă, aceste priviri se desprinseră de pe figurile 
neînsufleţite și se îndreptară în spre cele două femei care, 
lucrau tăcute. 

În vreme ce partenerul său se gândea la mișcarea ce 
urma să facă, prinţul Poniatowsky se uită din întâmplare la 
Dimitri, și atunci observă că tânărului maior nici prin 
minte nu-i trecea să urmărească lupta dintre el și părintele 
său. 

Privirea prințului Poniatowsky urmări direcția ochilor lui 
Dimitri. 

Tocmai în clipa aceea băgase de seamă și Grușa că 
Dimitri se uita la ea și ochii tinerei prințese începură să se 
lumineze de o flacără pătimașă. Poniatowsky tresări la 
vederea acestei scene și se gândi cu strângere de inimă că 
bunul său prieten era înșelat într-un chip atât de nemilos. 

Pumnii i se încleștară și de mânie ar fi vrut să despice 
masa de șah, cu o singură lovitură. 

— E rândul d-tale! auzi el deodată și glasul 
guvernatorului îl smulse din prăda gândurilor. 

Într-o clipă el își dădu seama de situaţie și porni la atac 
împotriva reginei prințului Trubetzkoi, cu unul din nebunii 
săi. 

Dar guvernatorul observă și tăie drumul cu unul din 
turnurile sale, zicând: 

— Oho, nu-mi dau regina, așa, cu una cu două! 

— Nefericitul meu prieten! se gândi prințul Poniatowsky. 
Parcă cineva te mai întreabă, dacă vrei, sau nu, să-ţi dai 
regina! i-o răpește, pur și simplu și încă acela, pe care-l 
iubești mai mult, propriul tău fiu! 

Cu toate acestea, el nu se putu hotări să dea totul pe 
faţă. Nu s-ar fi putut împăca cu gândul că el ar fi fost acela 
care ar fi nimicit fericirea conjugală a nobilului său 
prieten. 

Dar aceasta nu însemna că se hotărâse și să tacă cu 
desăvârșire. Avea el o persoană de încredere, căreia putea 
să-i spună totul, fără teamă că taina va trece mai departe: 
Mioara Comăneanu. 

Pierdu partida de șah, deoarece mintea lui era 
preocupată de ceea ce descoperise cu câteva clipe mai 
înainte, în vreme ce prințul Trubetzkoi își concentrase 
toată puterea de gândire numai asupra jocului. 

De-abia aștepta să poată vorbi cu Mioara și după 
sfârșirea partidei, pornind toţi la plimbare prin păduricea 
din apropiere, rândui astfel încât să poată rămâne singur 
cu tânăra româncă. 

Firește că descoperirea prințului Poniatowsky, nu era 
nicio noutate pentru Mioara. Și cum cunoștea și originea 
acestei taine, nu se sfii să i-o încredinţeze nobilului său 
prieten. 

Prinţul Poniatowsky ascultă cu înfrigurare povestirea 
Mioarei și la urmă exclamă îngrozit: 

— Dar unde vor ajunge lucrurile, dacă nu se va găsi 
nimeni să pună o piedică în calea evenimentelor? 

— Nu putem nimici liniștea și fericirea guvernatorului! 
răspunse Mioara, cu hotărâre. 

— Așa este! Așa este! Dar odată și odată tot poate să 
iasă la iveală și atunci nenorocirea va fi și mai mare! 

— Totuși, n-avem dreptul să ne amestecăm! 

Prinţul Poniatowsky își dădu seama că Mioara avea 
dreptate. Işi lăsă capul peste piept, abătut... gândindu-se 
cu groază la furtuna care va bântui familia Trubetzko, într- 
o bună zi. 

Ar fi vrut să-și ajute prietenul, pentru a răsplăti măcar în 
partea bunătatea de care prinţul 'Trubetzkoi dăduse 
dovadă faţă de el, dar nu găsi niciun mijloc care să fi putut 
evita urmările tragice ale unei dezvăluiri. 

lar aceasta nu avea dreptul s-o facă, fiindcă ţinta lui nu 
era distrugerea fericirii prinţului Trubetzkoi ci dimpotrivă, 
salvarea ei de nimicirea ce o pândea. 

În asemenea împrejurări nu vedea decât o singură 
soluție: Dimitri să se înapoieze la Petrograd cât mai 
neîntârziat. 


* * 


Tânărul prinţ Trubetzkoi era încredinţat că taina care-l 
lega de Grușa, nu era cunoscută decât numai de el și de 
mama sa vitregă. 

Era deci firesc ca uimirea lui să fie cu atât mai mare în 
ziua când își dădu seama că se înșelase în această privinţă. 

La palatul guvernatorului era obiceiul ca, pe timpul 
verii, masa să se ia pe terasă. Aici se întâmplă ca într-o zi, 
Dimitri, scoţându-și batista, să scape din buzunar și un mic 
medalion, care căzu la picioarele sale fără ca cineva să fi 
băgat de seamă. 

Într-un târziu, medalionul fu văzut tocmai de acela care 
ar fi trebuit să-l vadă cel din urmă: prinţul Trubetzkoi. 

Ridicând micul obiect de la pământ, guvernatorul îl 
arătă familiei sale, zicând: 

— Priviţi ce am găsit! 

Maiorul se uită la Grușa îngrozit și pe faţa tinerei femei 
se întipări o spaimă cumplită. Mioara își dădu seama 
îndată că obiectul acela putea să fie trădător pentru Grușa 
și Dimitri. 

— Cine l-a pierdut? întrebă guvernatorul. 

Mioara observă încurcătura lui Dimitri și avu atâta 
sânge rece, încât să salveze situaţia, prin amestecul ei. 

— Eu l-am pierdut! zise ea, mai înainte ca Grușa sau 
Dimitri să se fi trădat. 

În timpul acesta guvernatorul deschise medalionul, care 
ascundea o pictură în miniatură, înfăţișând-o pe Grușa, pe 
când mai era încă artistă la Petrograd... 

Medalionul acesta îl primise... Pavel Ermolieff, de la 
iubita lui, Grușa Pavlovna. Acum medalionul se găsea în 
mâinile prințului Trubetzkoi, soţul Grușei. 

Guvernatorul cercetă miniatura, cu multă băgare de 
seamă. 

— Ia te uită! Asta e Grușa!... Dar ce veche e pictura!... 
Eu nu-mi amintesc s-o fi văzut vreodată! 

Acum își reveni și Grușa. Hotărârea cu care se 
amestecase Mioara îi redase curajul și ei. 

— Într-adevăr nu ai văzut-o, Dimitri?... Am găsit-o într- 
un saltar, într-una din zilele acestea și fiindcă Mioara mi-l 
ceru prea călduros, i l-am dat! 

— Atunci ţine-l copila mea - zise guvernatorul, întinzând 
medalionul Mioarei - e proprietatea d-tale! 

După aceea, rămânând singur cu Mioara, maiorul 
Trubetzkoi se grăbi să-i mulțumească pentru intervenţia sa 
salvatoare. 

— Îţi mulţumesc din tot sufetul, domnişoară! Fără d-ta, 
cine știe ce s-ar fi întâmplat! 

Mioara scoase medalionul și i-l dădu maiorului. 

— Ţine-l, domnule maior, este proprietatea d-tale, nu a 
mea. Te rog însă, să-l păzești mai bine! 

Dar Dimitri nu-l luă. 

— Grușa ţi l-a dăruit d-tale, domnişoară, de aceea, te rog 
să-l păstrezi, căci la d-ta stă mai bine decât la mine. 

Cu aceste cuvinte el duse la buze mâna mică, fină a 
Mioarei și o sărută îndelung. În acest sărut de mână era 
cuprinsă toată recunoștinţa, pe care Dimitri o avea pentru 
aceea care-l salvase de la o adevărată catastrofă. 

A doua zi la prânz, prințul Trubetzkoi se adresă familiei 
sale, cu următoarele cuvinte: 

— Ce aţi zice de o excursie, de câteva zile? 

— Minunată idee! exclamară toţi. 

— Vă previn însă că excursia plănuită nu este lipsită de 
primejdii. 

— Cu atât mai bine! zise Grușa, râzând. Mie-mi plac 
primejdiile! 

Aceste cuvinte prinţesa le rosti aruncând o privire plină 
de înţeles în spre Dimitri, care însă se prefăcu că n-o bagă 
de seamă și-l întrebă pe tatăl său: 

— Unde vrei să mergem tată și care sunt primejdiile 
despre care ai amintit? 

— Azi dimineaţă a fost la mine, în audienţă, un mujic 
foarte speriat, răspunse guvernatorul. Mujicul era din 
Salskoje, un sat pierdut printre munţi și venise să ceară 
ajutor pentru consătenii săi îngroziţi. 

— Dar ce s-a întâmplat la Salskoje? întrebă Grușa, 
curioasă. 

— Moartea cenușie face ravagii în rândurile populaţiei! 

— Moartea cenușie? exclamă Grușa. Dar ce mai e și 
asta? 

— N-ai auzit încă de ea? Urşii cenușii din munţii Urali au 
obiceiul de a tăbări asupra satelor, venind în cirezi întregi 
și cu aceste prilejuri nimicesc tot ce le iese în cale. 
Flămânziţi, ei se aruncă asupra oamenilor cu o sălbăticie 
neînchipuită și sătenii fug mâncând pământul, căci 
dihăniile vin în număr atât de mare încât ţăranii nu se pot 
apăra împotriva lor. 

— Şi care este ajutorul pe care-l cer cei din Salskoje? 

— Singurul mijloc de apărare împotriva urșilor cenușii 
este de a porni un adevărat război în contra lor. O trupă de 
cazaci se duce la faţa locului, îi înconjoară și-i împușcă cu 
grămada. Lupta este foarte interesantă, dar tot atât de 
primejdioasă. 

— Nu face nimic! zise Grușa, cu hotărâre. Merg cu 
plăcere! 

— Dar tu, Dimitri, vrei să iei parte la originala expediţie? 

— Cu dragă inimă! 

— Atunci mâine vom porni la drum. Vom lua cu noi o 
trupă de cazaci cât mai numeroasă, așa că, nu ne va pândi 
o primejdie prea mare. Firește însă că, va trebui să fim cu 
multă băgare de seamă! 

Sergiu Pudarov, trimisul mujicilor din Salskoje, nu mai 
putu de bucurie aflând că a doua zi va veni o puternică 
trupă de cazaci să alunge sau să nimicească cireada de 
urși cenușii. lar când văzu, a doua zi, marile pregătiri care 
se făceau, pieptul i se umflă de mândrie, deoarece, în urma 

strălucitului succes al misiunii sale își asigurase stima 
tuturor consătenilor săi... 

Cortul cel mare, pe care Mioara îl cunoștea încă din faţa 
Altarului Pustei, fu împachetat din nou. 

Guvernatorul îl invită și pe prinţul Poniatowsky, care, ca 
vânător pătimaș, primi invitaţia cu însufleţire. 

Prințul Trubetzkoi și cei din jurul său porniră la drum 
însoţiţi de o trupă alcătuită din optzeci de cazaci. 

— Cred că suntem îndeajuns de numeroși spre a putea 
ieși învingători din lupta cu urșii cenușii - zise 
guvernatorul, râzând. 

— În sat suntem mult mai mulţi - zise Sergiu Pudarov - și 
tot nu le-am putut veni de hac! 

— Fiindcă n-aveţi arme așa de bune, ca ale noastre! 
răspunse guvernatorul. 

— Așa e, prea milostive stăpâne! Noi ne apărăm cu 
cuțite, topoare și furci de fier. Ba unul, Cola, se luptă cu ei, 
cu mâna goală... E cel mai tare și mai curajos flăcău din 
sat. 

Porniţi din Tomsk în zorii zilei, vânătorii de urși n- 
ajunseră în apropiere de Salskoje, decât târziu, pe înserat. 
Pe aici drumul era foarte anevoios și până în sat mai era 
cale de câteva ceasuri. De aceea guvernatorul porunci să 
se ridice corturile și să petreacă noaptea acolo unde îi 
prinsese înseratul. 

Cazacii erau încântați de această poruncă, fiindcă 
obosiseră zdravăn de călăria neîntreruptă de peste zi. 
Focurile de tabără fură aprinse în grabă și în curând toată 
lumea dormea. 

Sergiu Pudarov însă, nu se dădu odihnei, ci alergă 
înainte, în sat, spre a vesti apropierea mântuitorilor. 

A doua zi de dimineaţă, când trupa ajunse la Salskoje, 
tot satul era în picioare, spre a-l primi cum se cuvine pe 
guvernatorul-prinţi. 

Primarul satului îl salută pe prințul Trubetzkoi, în 
cuvinte pline de recunoștință, numindu-l mântuitorul 

comunei. După aceea se trecu la încartiruirea cazacilor, 
deoarece trupa urma să rămână în sat timp de mai multe 
zile. 

În timpul acesta, guvernatorul-prinţ și prietenii săi 
făcură o plimbare prin sat, conduși de Sergiu Pudarov și de 
primar, spre a-și da seama de ravagiile pricinuite de urși. 
Locuitorii își arătau amărâţi grajdurile goale, iar primarul 
dădea explicaţiile trebuincioase: 

— Urşii cenușii sunt urșii cei mai sângeroși din câți 
trăiesc pe suprafaţa pământului. Ei atacă nu numai vitele, 
ci și pe om. În satul nostru n-a mai rămas mujic care să nu 
fi avut de îndurat o pagubă din pricina lor. 

— Au căzut pradă și oameni, sălbăticiei fiarelor? întrebă 
prinţul Trubetzkoi. 

Primarul dădu trist din cap. 

— Până acum avem optsprezece morți și tot atâţia răniţi. 
Și numai Dumnezeu știe, dacă până la sfârșit ar mai fi 
rămas în viaţă vreunul din noi, dacă nu veneai tu, prea 
milostivul nostru stăpân. 

— Şi câţi urși aţi doborât? 

— Șapte, din care Cola singur a ucis cinci. 

— Cola, ucigătorul de urși? 

— El! Ai auzit de el, stăpâne? 

— Sergiu Pudarov mi-a vorbit. 

— ÎI voi chema îndată, stăpâne, să-l vezi. El este cel mai 
curajos din noi toţi. Dacă nu era el aici, cred că până acum 
tot satul s-ar fi refugiat. 

Un tânăr ţăran porni în căutarea lui Cola și peste câteva 
minute sosi la faţa locului și mândria satului. 

Era un adevărat flăcău-minune. Mai înalt de doi metri, 
cu umeri ca ciopliți în stâncă, Cola semăna el însuși cu 
urșii a căror spaimă era. 

Guvernatorul îl felicită în cuvinte călduroase și-l dădu ca 
pildă sătenilor. După aceea urmă astfel: 

— Fiindcă tu ești cel mai îndemânatec în uciderea 
urșilor, îţi încredinţez ţie întreaga trupă a cazacilor. Tu știi 

cel mai bine, când au urșii obiceiul să atace. De îndată ce-i 
vei simţi, ai dreptul să iei cu tine câţi cazaci vei crede de 
cuviinţă, spre a stârpi flagelul ce a căzut asupra satului 
vostru. 

— Tătucă - zise flăcăul, supus - cel mai bun lucru ar fi să- 
mi dai câţiva cazaci, cu care să pornesc în căutarea 
ascunzătorii urșilor. Acum, când avem aici atâți oameni 
înarmaţi, putem să încercăm aceasta, fără teamă. 

Guvernatorul se învoi. 

— Bine! Câţi cazaci vrei? 

— Cinci-șase vor fi îndeajuns. Numai să fie curajoși și 
buni trăgători! 

— Ostașii mei sunt toţi curajoși și buni ţintași! zise 
prinţul Trubetzkoi. 

— Atunci nu se poate să nu ieșim victorioși! 

Prinţul 'Trubetzkoi îl chemă pe locotenentul Miliușov, 
care la rândul său, indică un plutonier și cinci cazaci, care 
aveau să-l însoţească pe Cola. 

Cei șase ostași împreună cu Cola, porniră spre pădure, 
iar guvernatorul se întoarse în tabără, unde domnea 
aceeași înfrigurare, ca pe vreme de război. 

Toată lumea aștepta cu înfrigurare desfășurarea 
evenimentelor și de la guvernatorul-prinț până la cel din 
urmă cazac nu era om care să nu ardă de nerăbdarea de a 
cunoaște sfârșitul acestei neobișnuite vânători... 

— Aș vrea să văd și eu un urs cenușiu, dar mi-e teamă că 
vom păţi rușinea de a fi venit în număr atât de mare, spre a 
dobori vreun pui doar. 

— Vai, stăpâne - zise atunci primarul - nu dori să vezi 
ursul cenușiu! Noi am văzut destui și destu* am suferit 
fiindcă i-am văzut! Nu este în satul acesta niciun singur om 
care să mai doarmă liniștit, după ce a dat ochii cu moartea 
cenușie. 

— Vom alunga noi această nălucă cenușie din mijlocul 
vostru și atunci viața liniștită de mai înainte va reveni în 
Salskoje. 

— Să te audă Dumnezeu, stăpâne! făcu primarul, 
ridicându-și privirile spre cer. 

Ceasurile treceau unul după altul. 

Guvernatorul din Tomsk nu uitase de patima sa, nici 
chiar cu prilejul acestei excursii și în colţul cortului se 
războia cu încăpățânare, pe masa de șah, cu potrivnicul 
său, prinţul Poniatowsky. Cele două femei stăteau de vorbă 
cu locotenentul Miliușov și cu Dimitri. 

Prânzul se scurse într-o atmosferă destul de caldă, cu 
toate că prinţul Trubetzkoi era neliniștit din pricina 
întârzierii cazacilor. Primarul satului încercă să-l 
liniștească: 

— Pe semne că, n-au dat încă peste ascunzătoarea 
urșilor și au fost siliți să pătrundă mai adânc printre munţi. 

— Să nu se fi rătăcit? 

— Dacă-i conduce Cola nu li se poate întâmpla așa ceva. 
Cola se orientează cu ochii închiși ori unde prin ţinutul 
acesta! 

Cu toate acestea cazacii nu se înapoiară nici în cursul 
după amiezii. Prinţul Trubetzkoi era atât de nervos încât 
nu fu în stare să-și termine nici partida de șah. 

Soarele apuse și cazacii tot nu se întoarseră. 

— Locotenente  Miliușov! îi zise guvernatorul 
aghiotantului său. 

— La ordine, Excelenţă! 

— Mai așteptăm un ceas! Dacă nu se înapoiază nici până 
atunci, pornim în căutarea lor. Pregătește făcliile de care 
vom avea nevoie. 

— Am înţeles, Excelenţă. 

Dar nu trebuiră să aștepte un ceas, căci nu trecură nici 
zece minute, din clipa când guvernatorul dăduse această 
poruncă și din capătul satului se auziră ţipete și urlete 
înfiorătoare. 

Primarul satului se uită speriat la guvernator. 

— Mi-e teamă că s-a întâmplat vreo nenorocire. 

Toţi cei de faţă tresăriră, speriati. 

Zgomotul creștea necontenit, ţipete deznădăjduite se 
amestecau cu bocete sfâșietoare și în curând populaţia 
satului începu să se ivească grupuri-grupuri. 

In fruntea acestor grupuri alerga o femeie mai în vârstă, 
care prin ţipetele ei sfâșietoare stârnea mila chiar și în 
inimile cele mai împietrite. 

— Mama lui Cola! strigă Sergiu Pudarov îngrozit. 

Într-adevăr, bătrâna se văicărea: 

— Cola... bietul meu Cola... a pierit... l-au sfâșiat urșii!... 
Cola... nu mai este! 

Guvernatorul se interesă de soarta cazacilor săi. 

— Plutoniere Kanoff, unde sunt oamenii? 

Din mijlocul mulţimii se desprinse un cazac cu hainele 
sfâșiate, cu faţa sângerândă, cu carnea atârnându-i în 
zdrenţe. Braţul stâng i se legăna în dreapta și în stânga, de 
parcă i-ar fi fost rupt. 

Prinţul Trubetzkoi strigă deznădăjduit: 

— Kanoff, vorbește, ce s-a întâmplat? 

— Urşii... urșii!... 

— Unde sunt oamenii? 

— Acolo... acolo... în pădure! 

— S-au prăpădit? 

Kanoff, dădu din cap. 

— Toți? 

— Toţi! Numai eu... am scăpat! 

— Şi Cola? 

— S-a sfârșit cu el! 

— Dar răspunde, vorbește, spune ce s-a întâmplat?, 

— Stăpâne... iartă-mă... am dureri îngrozitoare... Apă... 
apă! 

Din pricina prea marii pierderi de sânge plutonierul căzu 
la pământ, leșinat. 

— Daţi-i rachiu, iute! strigă prinţul Trubetzkoi. 

Locotenentul Miliușov luă de undeva o ploscă cu rachiu 
și turnă câteva înghiţituri printre buzele plutonierului. 
După aceea veni un sanitar, cu pânză albă și medicamente, 

cu care legă rănile nefericitului Kanoff, transportându-l 
apoi în casa în care fusese încartiruit, unde îl așezară în 
pat. 

frigurile puseră stăpânire pe el și nu fu în stare să-și facă 
raportul, decât prin cuvinte întretăiate: 

— A fost îngrozitor... am mers ceasuri întregi... apoi, 
deodată... din dosul unul stânci... se iviră o sumedenie de 
fiare... N-avurăm vreme... să punem mâna pe arme... că ne 
și înconjurară... O luptă înfiorătoare... Cola cea dintâi 
jertfă... era groaznic de văzut... cum l-au sfâșiat în bucăţi... 

Un țipăt îndurerat se amestecă în raportul plutonierului. 
Era mama lui Cola, care împreună cu ceilalţi săteni, 
ascultau de la fereastră cele spuse de Kanoff, care urmă 
încet, din ce în ce mai slăbit: 

— Cu greu... am putut pune mâna pe arme... dar în 
zadar trăgeam... glonte, după gloate... urșii atacau cu furie 
crescândă... cazacii unul după altul... Fug cu Gulev... peste 
stânci... ne prăbușim... îmi rup braţul... Gulev... peste 
stânci... ne prăbușim... îmi rup braţul... ajung... și... labele 
lor... sânge... sânge... sânge... vin urșii... urșii... 

Capul lui Kanoff căzu pe pernă obosit. 

— Delirul! zise locotenentul Miliușov. 

Toată lumea, dar mai ales locuitorii satului, fură cuprinși 
de o groază înfiorătoare. Cei din Salskoje îl pierduseră pe 
acela care ţinuse suflarea în ei până atunci: Cola, a cărui 
putere o credeau de nedoborât. Totodată sătenii pierdură 
și credinţa în cazaci, deoarece auziseră chiar din gura 
plutonierului, despre moartea cumplită a celor cinci ostași. 

Inapoindu-se, prinţul Trubetzkoi umbla de colo până 
colo, în faţa cortului său, în vreme ce Mioara și Grușa 
intrară în cort, adânc impresionate de cele povestite de 
Kanoff. 

— Tătucă, mi-e grozav de teamă! zise primarul satului, 
oprindu-se în fata guvernatorului. 

— De ce ţi-e teamă? 

— Nu mai încape nicio îndoială că acum urșii vor ataca 
satul! 

— Ce tot vorbești omule? 

— De obicei fiarele acestea coboară în sat când sunt 
îmbătate de sânge și atunci se dau, fără niciun fel de 
deosebire, la tot ce le iese în cale... Trebuie să ne așteptăm 
la orice! 

— Crezi că așa va fi? 

— Fără îndoială, tătucă! 

— Atunci le vom lua înainte și-i vom ataca noi! 

— Numai cu multă băgare de seamă, tătucă! Ai văzut că 
și Cola s-a prăpădit! Cine ar fi crezut? Moartea cumplită a 
celor cinci ostași. 

Prinţul Trubetzkoi nici nu mai asculta la cuvintele 
îngrozite ale primarului, ci se întoarse spre locotenentul 
Miliușov. 

— Locotenente Miliușov, primarul are dreptate, urșii 
sunt cei mai primejdioși după o asemenea vărsare de 
sânge... De aceea trebuie să fim cu ochii în patru și să 
împiedicăm cu orice preţ ca fiarele să atace satul, căci 
acum, după moartea lui Cola, pe care-l credeau de 
nedoborât, s-ar produce o panică în mijlocul populaţiei 
care ar face cu neputinţă orice apărare împotriva urșilor. 

— Atunci să pornim? 

— Da. Cred că acesta este cel mai bun lucru ce avem de 
făcut! 

Peste câteva minute goarna sună adunarea. 

Prinţul Trubetzkoi se adresă soției sale: 

— Puteţi veni și voi, dar numai cu condiţia să fiți mereu 
la urmă! 

— Nu se poate! se împotrivi Grușa. Avem și noi arme, 
vrem să luăm parte la vânătoare și noi! 

— Dragă Grușa, după părerea mea, aceasta nu mai este 
o vânătoare, ci o luptă pe viaţă și pe moarte! 

— Nu face nimic! răspunse prințesa. Vreau să-mi am 
partea mea și într-o asemenea luptă! 

— Bine, Grușa - zise guvernatorul - mă învoiesc, dar voi 
fi mereu cu ochii la tine și la Mioara. 

Călăuziţi de Sergiu Pudarov, cazacii porniră spre munţii 
împăduriţi, în ale căror peșteri se retrăseseră fioroasele 
sălbăticiuni. 

Ajungând printre stânci, ei se împărţiră în mai multe 
grupuri și așa își urmară drumul. Grupurile erau alcătuite 
din câte trei-patru oameni, dând astfel urmăritorilor 
putinţa de a se rândui într-un cerc cât mai larg, care se 
strângea cu cât înaintau mai în spre inima munţilor. 

Toată lumea era cuprinsă de înfrigurare, căci după cele 
întâmplate, însemnătatea acestei vânători devenise mult 
mai mare decât și-o închipuisem la început. 

Grușa alcătui o grupă cu maiorul Dimitri Trubetzkoi și 
prinţul Poniatowsky, iar Mioara a doua, cu guvernatorul- 
prinţ și locotenentul Miliușov. Grupurile se înţeleseră între 
ele, să se anunţe prin anumite semne de îndată ce se ivește 
vreo primejdie, spre a putea veni una în ajutorul celeilalte. 

O asemenea mică patrulă de cazaci fu cea dintâi, care 
dădu peste fioroasele animale. În faţa unei peșteri ei zăriră 
un mare urs cenușiu. De îndată ce l-au văzut, ostașii s-au și 
ascuns după copaci. Apoi își ridicară armele și trăgând 
aproape toţi, deodată, puternica fiară se prăbuși la 
pământ, rostogolindu-se peste stânci. 

La auzul detunăturilor veniră în grabă și alţi cazaci, care 
se aflau prin apropiere, spre a le fi de ajutor tovarășilor 
lor, dacă aceștia s-ar găsi în primejdie. Dar la venirea lor, 
uriașul munţilor, zăcea nemișcat, la pământ. 

Ostașii cercetară peștera, cu multă luare aminte, dar nu 
mai dădură peste alţi urși. Se vede că fiara colindase 
singură prin pădure. Vestea doborârii acestui urs trecu de 
la o grupă la alta, mărind și mai mult înfrigurarea 
vânătorilor. În același timp, ea întări curajul ostașilor, 
făcându-i să înțeleagă că ursul cenușiu nu este invincibil, 
trebuie doar sânge rece, un ochi bun și o mână sigură, 
spre a-l dobori. 

Cazacii porniră mai departe, cu râvnă îndoită, fără de a 
uita însă se fie prevăzători. 

Grușa mergea înainte, cu prinţul Poniatowsky, în vreme 
ce maiorul Trubetzkoi venea încet, în urma lor. Ei se 
îndreptau spre stâncile unde îl ajunsese ursita pe Cola și 
unde pieriseră și cei patru cazaci. 

Ei fură opriţi în cale de albia unui pârău secat. Prinţul 
Poniatowsky și cu Dimitri căutară un loc de trecere mai 
ușor. Dar în vreme ce bărbaţii cercetau malurile, Grușa se 
și cobori pe peretele drept de stâncă, până în matca 
pârâiașului, pentru ca de aici să se urce apoi pe malul 
celălalt, luând-o astfel înaintea tovarășilor săi. 

Prințul Poniatowsky și Dimitri nici nu observaseră 
isprava Grușei, dar în clipa următoare se cutremurară 
amândoi. 

Tăcerea pădurii fu străbătută de un țipăt înfiorător. 

Jos, în albia pârâului, Grușa fu așteptată de o surpriză 
grozavă. De-abia își așezase piciorul pe pietrele uscate ale 
pârâului secat, că de printre frunzele unui tufiș se și ivi 
trupul greoi și puternic al unui urs cenușiu. 

Un strigăt de groază ieși din pieptul ei. Să fugă nu 
putea, căci pe o parte și pe alta se ridica peretele drept de 
stâncă. Groaza o încremenise aproape. 

— Ajutor!... Ajutor!... Ursul... strigă ea, din nou... 

Prinţul Poniatowsky și Dimitri alergară tremurând de 
teamă, în direcţia de unde venea strigătul de ajutor. 

Ei nu puteau să-și dea seama unde dispăruse soţia 
guvernatorului și Dimitri strigă deznădăjduit: 

— Grușa! Grușa! 

— Ajutor! se auzi din nou. 

— Trebuie să fie jos, în albia pârâului! zise prinţul 
Poniatowsky. 

— Ce copilărie! strigă Dimitri și o și luă la goană. 

Într-o clipă el ajunse la locul pe unde coborâse Grușa și 
o zări pe soţia tatălui său, la o depărtare de cincisprezece- 

douăzeci de pași de un urs cenușiu, de o mărime puţin 
obișnuită. 

Dimitri nu șovăi nicio singură clipă. Luă pușca în mâini 
și începu să coboare și el spre matca pârâului unde se 
găsea Grușa și ursul. 

Prinţul Poniatowsky privea încremenit la primejdia care 
o pândea acum nu numai pe Grușa, ci și pe Dimitri. Într-o 
clipă el se hotări și spre a fi gata la orice, începu să 
coboare și el spre albia pârâului. 

În timpul acesta ursul se apropia tot mai mult de Grușa, 
care de teamă se retrăgea tot mai înapoi, fără însă a pierde 
ursul din ochi. 

Dar fiara fu mai repede. Ea înainta, urlând fioros, poate 
ațâțată de lupta dată de Cola, și cei cinci cazaci și 
ridicându-se în două picioare, se pregăti să se arunce 
asupra Grușei, care, pierzându-și cunoștința, se prăbușise 
la pământ. 

Atunci izbutise să coboare și Dimitri. 

Într-o clipă el duse arma la ochi, apăsă pe trăgaci și 
glontele porni. Ursul se clătină, dar nu căzu, ci se întoarse 
de la Grușa, spre a se năpusti asupra agresorului său. 

Maiorul nu mai avu vreme să-și încarce arma din nou, de 
aceea o apucă de ţeavă și lovi cu toată puterea în namila 
pe a cărei blană începuseră să se ivească pete de sânge. 

Patul puștii crăpă în două, sub puternica lovitură dată în 
capul ursului. Dar fiara nu căzu, ci urlând de durere se 
pregătea să se repeadă din nou asupra vrăjmașului său. 

Arma căzu din mâinile lui Dimitri care-și trase cuțitul de 
vânătoare. Cu un sânge rece uluitor, maiorul Trubetzkoi 
aștepta acum apropierea namilei. 

Dimitri era un bun mânuitor al spadei, este adevărat, dar 
niciodată nu ajunsese încă într-o situaţie atât de 
primejdioasă. Își dădea seama bine însă că numai calmul îl 
putea scăpa din primejdia în care se găsea. 

El ţinea cuțitul lung de vânătoare, ca un scut în faţa sa și 
în clipa, în care ursul își ridică ucigătoarele labe, spre a 
lovi, Dimitri îi vâri pumnalul în gât, până la plăsele. 

Liniștea pădurii fu spintecată de un nou urlet înfiorător. 
Ursul se clătină, gata să se prăbușească, dar laba lui 
grozavă îl mai nimeri pe tânărul maior, care plin de sânge 
și fără cunoștință, se lungi la pământ. Și cu toate că 
sângera din două răni, ursul cenușiu nu renunţă la luptă, ci 
îndreptându-se spre Dimitri, se pregătea să-l sfâșie cu o 
furie de neînchipuit. 

Laba lui înfiorătoare se ridică în aer, când... răsună o 
nouă detunătură. 

În timpul cumplitei lupte, prinţul Poniatowsky izbutise să 
coboare și el peretele de stâncă și ajuns în albia pârâului 
se grăbi în ajutorul fiului guvernatorului. 

Nobilul polonez era un bun vânător, avea ochiul și mâna 
sigure, așa că glontele lui nu dădu greș. 

Rana pricinuită de el înfrânse cerbicia fiarei, care lovind 
cu laba ridicată în vânt, se prăbuși la pământ ca un sac cu 
făină. 

Ursul se mai zvârcoli de câteva ori, dar prinţul 
Poniatowsky îi dădu lovitura de graţie și trupul fiarei 
rămase nemișcat. 

După aceea prinţul alergă în ajutorul lui Dimitri. 

Între timp și în urma strigătelor de ajutor ale Grușei și a 
detunăturilor și urletelor fiarei, grupul cel mai apropiat de 
vânători, veni la faţa locului. 

Prinţul 'Trubetzkoi se afla și el printre cei noi sosiți și 
când își zări soţia și fiul întinși la pământ, în albia pârâului, 
un strigăt de durere îi ieși din piept: 

— Soţia... fiul meu! 

Dar prinţul Poniatowsky se grăbi să-l liniștească pe 
guvernatorul îngrozit: 

— Fii fără teamă, prinţe, căci nenorocirea nu este atât 
de mare, după cum pare! 

Prinţul Trubetzkoi nu se sinchisi de primejdioasa 
coborâre și porni în jos pe peretele abrupt de stâncă. 

Ajungând în matca pârâului nu știa unde să alerge mai 
întâi, la fiul său, a cărui faţă era plină de sânge în urma 
cumplitei lovituri dată de urs, sau la Grușa, care tot mai 
zăcea în nesimţire. 

Prinţul Poniatowsky era tot lângă Dimitri. 

— De Dimitri mă îngrijesc eu, zise prințul Poniatowsky, 
d-ta vezi ce i s-a întâmplat Grușei. 

În clipa următoare guvernatorul-prinţ  îngenunche 
alături de soţia sa al cărei cap îl luă în braţele sale. 

— Grușa... scumpa mea Grușa, ce ţi s-a întâmplat? 
întrebă el, cu glas duios. 

El începu să frece tâmplele leșinate și sub puterea 
acestui masaj, Grușa își deschise ochii încet. 

Privirile ei speriate se aţintiră cu mulțumire pe chipul 
soţului său și buzele ei tremurânde murmurară: 

— Unde sunt? 

— In braţele mele, drăguță... 

— Dimitri! 

— Doamne, cum să-ți mulţumesc că nu s-a întâmplat 
nimic prea serios? 

— A fost îngrozitor! Dar Dimitri?... Ce s-a întâmplat cu 
el? 

De-abia acum își aduse aminte guvernatorul că fiul lui 
era rănit.. 

— Dimitri a fost rănit! 

— Mi-a salvat viaţa! 

— lar pe a lui a salvat-o prinţul Poniatowsky! 

Grușa răsuflă ușurată. 

— Așadar a scăpat! Slavă Domnului! 

Cu ajutorul cazacilor, prințul Poniatowsky ridică trupul 
nemișcat al lui Dimitri și porni cu el prin albia pârâului în 
căutarea unei ieșiri, deoarece peste peretele de stâncă ar fi 
fost cu neputinţă să se caţere cu povara trupului lui 
Dimitri. 

Grușa porni și ea, sprijinindu-se de braţul prinţului 
Trubetzkoi. Ea nu uitase încă grozăvia prin care trecuse. 
Din când în când i se părea că mai vede namila furioasă 
îndreptându-se în spre ea și atunci se lipea de soţul său 
tremurând din tot trupul. 

De îndată ce izbutiră să iasă la mal, prințul Poniatowsky 
legă rănile tânărului maior pentru a-i opri pierderea de 
sânge. 

Dimitri avea dureri înfiorătoare, deoarece chiar și leșinat 
cum era, se zvârcolea și gemea necontenit. 

Ursul îi luase cu totul pielea de pe obrazul stâng, și era o 
fericire că nu-i atinsese și ochiul, căci atunci ar fi fost 
osândit să poarte o viaţă întreagă semnul vânătoarei de 
urși cenușii de la Salskoje. Afară de aceasta, laba ursului îl 
mai atinsese și în umărul stâng, pe care i-l sfâșiase 
groaznic. Ghearele înfiorătoare ale fiarei pătrunseseră 
până la os, rupând carnea și mușchii. 

La porunca guvernatorului, ostașii făcură o targă, în 
grabă, pe care îl așezară pe maior și porniră cu el înapoi 
spre sat. Prinţul Trubetzkoi, Grușa și Mioara îl urmară pe 
prinț, în vreme ce cazacii, sub conducerea prinţului 
Poniatowsky și a locotenentului Miliușov continuară 
vânătoarea de urși. 

Prințul Trubetzkoi era foarte îngrijat din pricina rănilor 
lui Dimitri, deoarece știa că rănile făcute de ghearele 
urșilor pot avea urmări cât se poate de primejdioase. 

— Numai de nu i s-ar infecta rănile! zise el. 

— Trebuie să chemăm un doctor, zise Grușa. Ar fi 
îngrozitor să pătimească prea mult din pricina mea. Pentru 
mine și-a primejduit viața!... Fapta lui era vrednică de 
toată lauda! 

— Nu-l lăuda prea mult, Grușa! Nu și-a îndeplinit decât 
datoria. S-a purtat așa cum trebuia să se poarte un prinţ 
Trubetzkoi. 

Când ajunseră în sat se întunecase. Locuitorii însă erau 
toți în picioare, așteptând cu înfrigurare vești de la cei 

plecaţi în urmărirea urșilor cenușii. Zărind rănitul purtat 
pe targă, sătenii începură să tremure din nou și își 
spuneau că moartea cenușie nu poate fi biruită, deoarece, 
în loc ca urșii să fie doborâţi, fiarele acestea sângeroase 
făceau jertfe tot mai numeroase în rândurile urmăritorilor. 

Spaima lor crescu și mai mult, când aflară că rănitul din 
targă nu era altul decât însuși fiul guvernatorului. 

Tânărul prinţ fu dus într-o casă unde în lipsă de doctor, 
sanitarul cazacilor îi dădu îngrijirile necesare. Acesta spălă 
rănile lui Dimitri, le unse cu o alifie lecuitoare de răni și 
după ce-i mai dădu tânărului maior un ceai fierbinte, îl lăsă 
sub supravegherea prințului Trubetzkoi și a Grușei, care 
rămaseră la căpătâiul bolnavului. 

Privind la Dimitri, care se zbătea în frigurile pricinuite 
de răni, în sufletul Grușei simțământul dragostei reînvie cu 
o putere de neînvins. În ea ardea dorul de a-l săruta pe 
tânărul prinţ și fără să se sinchisească de prezenta 
guvernatorului, se aplecă peste rănit și-i acoperi fata cu 
sărutări. 

— Mi-a scăpat viaţa, zicea ea, adânc mișcată, și acum 
trebuie să sufere chinuri cumplite, din pricina mea! 
Dumnezeule, ajută să se însănătoșească! 

Dragostea pe care Grușa o arăta pentru fiul său, îl 
mișcase pe guvernator până la lacrimi. Bietul om nu vedea 
în aceste sărutări, decât recunoștinţa pe care o purta 
Grușa salvatorului său. Adevărata însemnătate a acestor 
sărutări el n-o putea înţelege. 

În schimb, Mioarei nu-i scăpă din vedere patima cu care 
prietena sa îl săruta pe maiorul căzut în nesimţire. 
Sărutările acestea nu erau de recunoștință, ci de dragoste 
pătimașe. 

Și biata fată se îngrozi, gândindu-se la urmările, pe care 
le-ar putea avea această dragoste, dacă Grușa nu va izbuti 
să-și stăpânească pornirea. 

După înapoierea guvernatorului locuitorii rămaseră pe 
străzi, așteptând cu înfrigurare întoarcerea celor rămași să 
continue vânătoarea. 

În cele din urmă, spre miezul nopţii, se iviră printre 
munţi cele dintâi făclii, care dovedeau întoarcerea 
vânătorilor. 


La auzul murmurului mulțimii, guvernatorul ieși și el în 
stradă. 

În fruntea convoiului veneau prințul Poniatowsky și 
locotenentul Miliușov. 

Guvernatorul răsuflă ușurat, văzând că cei doi bărbaţi, la 
care ţinea atât de mult, se înapoiau nevătămaţi. 

— Ei, ce vești îmi aduci, locotenente Miliușov? îl întrebă 
guvernatorul pe tânărul ofiţer, care de-abia acum băgase 
de seamă că printre săteni se găsea și guvernatorul. 

— Am sosit, Excelenţă, raportă locotenentul, și pot să vă 
spun că, rezultatul este cât se poate de bun! 

— Să auzim! 

— Am doborât optsprezece urși! 

— Şi pierderi? 

— Din nenorocire avem și pierderi! 

— Cât? 

— Doi cazaci au murit, iar douăzeci și unu au fost răniţi 
în lupta cu urșii cenușii. Din aceștia însă, niciunul nu este 
prea grav rănit. 

— Şi unde sunt răniții? 

— Au venit toţi, cu propriile lor picioare, afară de unul, 
pe care l-am adus pe targă, fiindcă și-a rupt fluierul 
piciorului. 

— Bine! Răniţii să fie bandajaţi, apoi trupa se poate 
odihni. 

După aceea guvernatorul se duse la prinţul Poniatowsky 
și-l îmbrăţișă cu căldură: 

— Dragă prietene, de-abia acum mi se oferă prilejul spre 
a-ţi mulţumi pentru ceea ce ai făcut. Fără intervenţia d- 
tale, Dimitri n-ar mai fi în viaţă acum. L-ai scăpat de la o 
moarte sigură și pentru aceasta îți voi fi veșnic 
recunoscător. 

— Prinţe dacă este vorba de moarte, numai eu pot să 
vorbesc! răspunse prințul Poniatowsky. De altfel, ce mai 
face Dimitri? 

— Nu și-a revenit în fire încă. Rănile i-au fost spălate și 
va bucura, se va însănătoși încurând. 

După o scurtă vizită, pe care o mai făcură lui Dimitri, 
toată lumea se duse să se odihnească, deoarece 
guvernatorul hotărâse ca a doua zi de dimineaţă să se 
înapoieze la Tomsk. 

Trupa își îndeplinise însărcinarea. Ea pusese o stavilă în 
calea pustiirilor morţii cenușii, scăpând populaţia satului 
de groaza veșnică a urșilor. Afară de aceasta, prinţul 
Trupetzkoi voia să ajungă cât mai iute la Tomsk, spre a 
putea chema un doctor la căpătâiul lui Dimitri. 

A doua zi de dimineaţă, când răsări soarele, trupa era în 
picioare și porni spre Tomsk, spre a-și aminti multă vreme 
de sângeroasa vânătoare de urși de la Salskoje. 

CAPITOLUL 41 
Dragostea care renaşte 


Tânărul prinţ Trubetzkoi avu mult timp de suferit din 
pricina vânătoarei de urși cenușii de la Salskoje. 

Zile întregi fu chinuit de friguri, rănile îi pricinuiau 
dureri mari și chiar dacă își redobândise cunoștința, 
suferinţele-i nu încetară o clipă. 

Mioara nu-l părăsea de loc și-l îngrijea cu o adevărată 
dragoste de soră. Ea voia să-și arate măcar în felul acesta 
recunoştinţa pentru bunătatea pe care guvernatorul o 
avusese faţă de ea. 

Zi și noapte stătea la căpătâiul bolnavului și toate 
încercările guvernatorului de a o hotărî să se mai lase să 
fie înlocuită și de Grușa, rămaseră zadarnice. Cu un spirit 
de jertfă vrednic de toată lauda, ea își îngriji singură 
bolnavul, care peste două săptămâni se văzu în stare să 
părăsească patul spre a se odihni în parc, la razele 
binefăcătoare ale soarelui. 

Concediul lui Dimitri se sfârșise, dar prințul Trubetzkoi 
trimise la Petrograd un curier, raportând nenorocirea 
întâmplată la vânătoarea de urși de la Salskoje și tânărului 
maior i se îngădui să rămână la Tomsk, până la desăvârșita 
însănătoșire. 

Dar spiritul de sacrificiu de care Mioara dăduse dovadă 
în îngrijirea lui Dimitri, nu rămase fără răsunet în sufletul 
tânărului prinţ. 

Frumuseţea,  drăgălășenia, deșteptăciunea  româncei 
atraseră atenţia maiorului, care, fără să-și dea seama, 

începu să nutrească pentru Mioara un simțământ care era 
mai mult decât o recunoștință. 

Era fericit, când putea să-i mângâie, să-i sărute mâinile, 
iar când se întâmpla ca Mioara să fie silită să-l lase singur 
pentru câteva minute, viaţa i se părea searbădă, fără rost. 
De îndată ce Mioara revenea, chipul maiorului se însenina, 
se înveselea, strălucea de bucurie. 

Guvernatorul rămase uimit văzând schimbarea care se 
săvârșise în fiul său. Înainte de vânătoare, Dimitri socotea 
că era în interesul Grușei, al tatălui său și chiar în 
interesul său propriu, să se înapoieze cât mai iute la 
Petrograd, pentru a nu primejdui armonia familiei, prin 
prezenţa sa, iar acum, nu mai putea de bucurie după ce 
află că i se îngăduise să rămână la Tomsk până se va 
însănătoși pe deplin. 

Înainte de-abia aștepta să poată pleca spre a scăpa de 
Grușa, iar acum era fericit că putea să mai rămână alături 
de... Mioara. 

Adeseori se întrista când se gândea că în curând totuși 
va fi silit să se înapoieze la Petrograd și deci, să se 
despartă de aceea care-i devenise atât de dragă. Tristeţea 
aceasta dovedea îndeajuns cât de adânc intrase românca 
în sufletul maiorului Trubetzkoi. 

Mioara se simţea și ea foarte bine în tovărășia lui 
Dimitri, care avea o fire bună și știa să se facă plăcut. Dar 
în vreme ce recunoștinţa lui Dimitri se transformă încetul 
cu încetul în dragoste, Mioara continuă să se gândească la 
el numai cu prietenie, poate chiar cu simțământul mai 
profund, cu iubire, dar cu o iubire frățească. 

Îl stima, îl preţuia pe Dimitri, îi plăcea să stea cu el, dar 
nu-l iubea. Îi era drag... dar nu era îndrăgostită de el. 

Pentru tânărul prinţ Trubetzkoi ea avea o adâncă 
simpatie, dragostea însă rămăsese tot pentru Stanislau 
Rimsky pe care inima credincioasă a Mioarei nu-l uitase, 
cu toată depărtarea ce-i despărţea. Intre timp însă, 
dragostea lui Dimitri pentru Mioara devenea tot mai 

vădită, așa că ea nu mai scăpă nici celorlalţi locuitori ai 
palatului. 

Printre aceștia erau unii care se bucurau, alţii pe care îi 
durea această apropiere. 

Prinţul 'Trubetzkoi observase și el dragostea care 
încolţise în inima fiului său, dar fiind un părinte 
înţelegător, nu deschise vorba, din moment ce Dimitri nu 
venise el însuși să-și spună păsul. De altfel, el n-ar fi pus 
nicio piedică în calea acestei căsătorii, lăsându-i fiului său 
toată libertatea de acţiune, întocmai cum și-o luase și el, 
fără să se sinchisească de gura lumii, când o ridicase pe 
Grușa, mica actriță, alături de el. De aceea, el era chiar 
mulțumit văzând dragostea care încolțea în inima lui 
Dimitri pentru Mioara. 

Prințul Trubetzkoi avea un adevărat cult pentru Mioara. 
De când venise în casa lui el avusese prilejul să se 
încredinţeze de firea blândă, cinstită a fetei, de bunătatea 
inimii sale și de aceea el se gândi că, Mioara ar fi într- 
adevăr femeia, care l-ar putea face fericit pe Dimitri. Nici 
chiar împrejurarea că românca nu era decât o simplă 
surghiunită nu-l speria pe guvernator, deoarece își dădea 
seama că aceasta se poate aranja foarte ușor. O singură 
audienţă la palatul de iarnă din Petrograd... și ţarul o 
graţia. 

Așadar, prinţul Trubetzkoi privea cu ochii cei mai buni 
legătura care se cimenta între fiul său și Mioara. 

In schimb lucrurile stăteau cu totul altfel, cu.. 
locotenentul Miliușov. 

De câtva timp, rânduitul, veșnic veselul și simpaticul 
locotenent Miliușov ajunsese de nerecunoscut. Zâmbetul îi 
dispăruse de pe buze, de mult nu-l mai auzise nimeni 
râzând, fugea de oameni și nici chiar de slujbă nu-și mai 
vedea ca lumea. Miliușov se îndrăgostise de Mioara, de 
mult și când văzu că tocmai cel mai bun prieten al lui i-o ia 
înainte se gândi să plece din Tomsk, să se ducă cât mai 

departe de orașul în care-i fusese dat să aibă o dezamăgire 
atât de crudă. 

Și într-o bună zi, nu mai putu îndura chinul și ducându- 
se în faţa guvernatorului îl vesti că ar vrea să părăsească 
Tomsk-ul. 

Prinţul Trubetzkoi se uită buimăcit la cel mai drag ofițer 
al său, care în același timp devenise și omul său de 
încredere. 

— Dar ce ţi-a venit în cap, dragă Miliușov? 

— Prea  milostive  stăpâne, hotărârea mea este 
nezdruncinată. 

— Dar ce s-a întâmplat? Ce te-a făcut să iei această 
hotărâre nesăbuită și neașteptată? 

— Pricina n-are nicio însemnătate, Excelenţă! 

— Ai vreun motiv de nemulțumire, pe care nu-l cunosc 
eu? 

— Excelenţă, dv. nu v-aţi purtat cu mine precum v-aţi fi 
purtat cu un inferior, ci ca un tată cu copilul său. Așa că... 

— Şi totuși vrei să pleci! 

— Trebuie, prea milostive stăpâne! Hotărârea aceasta 
mi-a fost impusă de un simțământ împotriva căruia nu mă 
simt în stare să lupt. 

Guvernatorul se apropie de tânărul ofiţer și i se uită 
adânc în ochi. 

— Miliușov, vorbește pe faţă! 

Locotenentul răspunse printr-o privire de adâncă 
recunoștință, pentru bunătatea de care i se dădea dovadă, 
dar atât. Niciun cuvânt nu-i ieși pe buze. 

— Fii sincer, Miliușov! zise guvernatorul, pentru a doua 
oară. Tocmai adineauri ai spus că m-am purtat cu d-ta ca 
un tată cu copilul său. 

Locotenentul Miliușov rămase pe gânduri, neștiind ce 
trebuia să facă. I se păru însă că n-avea dreptul să se 
ascundă de omul acesta care fusese atât de bun cu el. De 
aceea îi mărturisi totul, așa cum era. 

— Acum te înţeleg, dragă Miliușov, zise guvernatorul, 
clătinând din cap, și după ce mi-ai mărturisit sincer cum 
stau lucrurile, firește că nu mai am dreptul să te opresc. 

— Vă rog să mă credeţi, Excelenţă, că a trebuit să lupt 
mult, până să ajung la această hotărâre, dar în cele din 
urmă mi-am dat seama că nu-mi rămâne altceva de făcut. 
Dacă ar fi fost vorba de altcineva și nu de Dimitri, de care 
mă leagă o veche prietenie, nu aș fi șovăit o clipă să mă 
măsor cu el. Apoi, spiritul de sacrificiu, de care a dat 
dovadă Mioara, în timpul bolii lui Dimitri, este destulă 
probă cădragostea lor e reciprocă. 

Prințul Trubetzkoi dădu din cap. 

— Așa mi se pare și mie! 

— De aceea, nu-mi rămâne altceva de făcut, urmă 
locotenentul Miliușov, decât să mă îndepărtez, deoarece 
inima-mi sângerează prea dureros la vederea fericirii lor. 
De altfel e cam multă vreme de când n-am mai dat pe 
acasă... Moșioara, moștenită de la tata, e pe mâini 
străine... Vreau să mă ocup de pământul acesta și poate că, 
acolo, departe, voi uita dragostea care-mi sfâșie inima 
astăzi. 

Guvernatorul strânse mâna tânărului ofiţer. 

— Te înţeleg și sunt de aceeași părere cu d-ta. Te rog 
însă, dragă Miliușov, să-i porţi lui Dimitri aceeași prietenie 
și pe mai departe, iar când rana se va vindeca și vei voi să 
te înapoiezi, locul d-tale lângă mine va fi liber oricând. 

Locotenentul strânse mâna întinsă, adânc mișcat și-i 
venea foarte greu să se despartă de omul acesta bun și 
nobil, care se purtase cu el, întotdeauna, cu o dragoste 
într-adevăr părintească. 

— Nu te voi socoti ca ieșit din armată, urmă prinţul 
Trubetzkoi, ci numai ca plecat într-un concediu mai lung, 
deoarece sunt încredinţat că te vei înapoia. 

— Aș vrea din tot sufletul să se întâmple așa, Excelenţă! 

După aceea își luă rămas bun de la guvernator și-l mai 
rugă să transmită salutările sale lui Dimitri și Mioarei. 

— Dar de ce nu te duci să-ţi iei rămas bun în persoană? 
întrebă guvernatorul. 

— Nu vă supăraţi, Excelenţă, dar nu pot! Mi-e teamă că 
m-aș trăda și nu vreau ca pricina plecării mele să fie 
cunoscută. 

— Facă-se voia d-tale, dragă Miliușov, zise prinţul 
Trubetzkoi. Când vrei să pleci? 

— Dacă se poate, chiar astăzi. 

— Atunci, te rog să predai toate lucrările locotenentului 
Malighin, care va ţine loc de aghiotant până la înapoierea 
d-tale. 

— Să nădăjduim, Excelenţă! 

Locotenentul își mai luă odată rămas bun de la 
superiorul său, apoi părăsi, cu lacrimi în ochi, odaia 
guvernatorului. 

Plecarea aghiotantului său îl impresionă adânc și pe 
guvernator, al cărui glas tremura când mai târziu îi povesti 
Grușei pricina acestei plecări. 

Grușa trebui să-și adune toată puterea de voinţă pentru 
a nu se trăda deoarece spusele soţului său căzură asupra 
ei ca un trăsnet. 

După ce guvernatorul, părăsi odaia, amărăciunea îi 
umplu sufletul; și izbucni într-un hohot de plâns, care 
ameninţa să nu se mai sfârșească. 

— Am fost oarbă, oare de n-am văzut ce se petrece în 
jurul meu? se învinuia ea. 

Grușa se îngrozea la gândul că-l va pierde definitiv pe 
Pavel Ermolieff, dacă dragostea dintre Dimitri și Mioara 
era serioasă. 

Dar oare era cu putinţă ca iubirea pe care tânărul prinţ 
i-o jurase pe vremuri la Petrograd să se fi stins atât de iute 
din inima lui? 

— Trebuie să-i vorbesc! își zise ea și își puse în practică 
această hotărâre, neîntârziat. 


1070 


FH 
a: 
d / 
Zi 


li SN O. N., “A 
Se așeză la masa de scris, luă hârtie de scrisori și mâna-i 
tremurândă de emoție așternu în grabă rânduri ieșite din 
mintea-i înfrigurată. 

După aceea își sună camerista. 

— Vei duce scrisoarea aceasta tânărului prinţ și i-o vei 
preda personal. Ai înțeles? 

— Am înţeles, prea milostivă stăpână. 

Camerista porni spre aripa opusă a palatului unde se 
găsea apartamentul lui Dimitri și peste câteva minute 
înmână scrisoarea aceluia căruia-i fusese adresată. 

Dimitri recunoscu scrisul îndată. 

El concedie camerista și desfăcu scrisoarea, curios să 
afle ce avea să-i comunice mama sa vitregă, pe o cale atât 
de puţin obișnuită: 


„Dragă Pavel, 


Îţi dau numele acesta, deoarece el îmi este mult mai drag, 
decât numele tău adevărat. Nu pot, nu vreau să mă împac 

cu situația pe care ne-a pregătit-o soarta. Eu nu pot să te 
consider fiul meu, când ochii tăi, buzele tale, întreaga ta 
făptură îmi amintesc necontenit de Pavel Ermolieft. 

Vreau să-ți vorbesc și dacă m-ai iubit într-adevăr vreodată 
atunci vei căuta să-mi îndeplinești această dorință încă în 
decursul zilei de astăzi! 

Cu vechea dragoste, a ta 

Grușa” 


Dimitri ascunse scrisoarea. 

— Ce copilărie! Dacă scrisoarea aceasta cădea în mâini 
nechemate se putea întâmpla cea mai mare nenorocire! 

Aventura aceasta de la Petrograd îl apăsa din ce în ce 
mai greu. Ar fi vrut s-o convingă pe Grușa să se împace cu 
situaţia de faţă și să nu mai nădăjduiască la lucruri care ar 
putea să aibă urmări catastrofale pentru toată familia 
Trubetzkoi. 

— Grușa are dreptate! se gândi el. Trebuie să stăm de 
vorbă! De altfel în chipul acesta voi avea și prilejul de a o 
face să înţeleagă copilăria pe care a săvârșit-o astăzi. Chiar 
dacă am păcătuit pe vremuri, faţă de ea, împins de 
ușurința tinereţii, trebuie să mă ierte, uitând de ceea ce a 
fost, căci numai astfel ne putem redobândi liniștea 
amândoi! 

Tocmai se pregătea să plece, când ușa se deschise și 
Mioara intră în odaie. 

— Mioara! Cât sunt de fericit că te văd! 

— Cum te mai simţi, Dimitri? Mai ai dureri? 

— Nimic, nimic! Nici chiar pe acelea din umăr nu le mai 
simt. Obrazul vezi că mi se vindecă grabnic și peste două- 
trei săptămâni cred că voi fi asemenea unui nou născut... 
la față, firește! 

Dimitri râse și râse și Mioara. 

— Odată cu însănătoșirea d-tale se apropie și timpul să 
ne părăsești, pentru a te înapoia la Petrograd! zise ea. 

— Îţi pare rău? 

— Îmi pare rău întotdeauna când pleacă cineva care mi-e 
drag. D-ta, Dimitri, mi-ai fost un bun și credincios prieten, 
în consecinţă îmi vei lipsi, când nu te voi mai ști aici! 

— Dar până atunci mai este timp! zise Dimitri, râzând. 

— Nu prea, fiindcă concediul d-tale ţine numai până 
când te vei însănătoși. Or, la drept vorbind, însănătoșirea 
deplină va veni foarte curând. 

— Dar aceasta nu se va ști la Petrograd. Mă simt mult 
mai bine la Tomsk. 

— La început, parcă nu ţineai de loc să-ţi prelungești 
șederea aici! 

— D-ta știi prea bine, care era pricina, răspunse Dimitri, 
întunecându-se. Întâlnirea cu Grușa și încă, în 
împrejurările cunoscute, mă zdruncinase cu totul. Dar 
fiindcă a venit vorba despre asta, te rog, Mioaro, citește 
scrisoarea aceasta. 

Dimitri îi întinse scrisoarea Grușei. 

Mioara o ceti în grabă, apoi o înapoie maiorului. 

— Firește că, trebuie să îndeplinești dorinţa Grușei, zise 
ea. Eu am sfătuit-o de multe ori, să renunţe la acest joc 
primejdios; e rândul d-tale să-i vorbești acum, poate cu mai 
mult noroc. 

— Tocmai aceasta aveam de gând să fac. Fericirea 
tatălui meu preţuiește pentru mine mai mult decât orice... 
Și... lupt și pentru fericirea mea! Crede-mă, Mioaro, că, 
ceea ce s-a petrecut la Petrograd n-a fost decât o aventură 
nesăbuită a tinereţii... întocmai după cum a dispărut Pavel 
Ermolieff întocmai așa s-a risipit și simțământul pe care-l 
nutream atunci pentru Grușa! 

Mioara se uită ţintă în ochii lui Dimitri și-i zise: 

— Atunci, trebuie să vorbeşti cu Grușa neapărat, pentru 
a uita, odată pentru totdeauna, această amintire tristă și 
dureroasă. 

Ochii lui Dimitri începură să strălucească ciudat. El 
înţelesese greșit cuvintele Mioarei. Era încredinţat că 
Mioara voia să-l vadă scăpat de Grușa, numai spre a ști 

netezită calea care urma să-i unească. De aceea se 
întoarse spre tânăra româncă, aproape implorător: 

— Mioaro, Grușa are încredere în d-ta. Te rog rânduiește 
lucrurile astfel, să vină ea aici, căci aici putem sta de 
vorbă, nestânjeniţi. 

— Bine, Dimitri! răspunse fata. Mă duc la ea și cred că 
peste câteva minute ne vom înapoia împreună. 

Dimitri sărută mâna Mioarei cu recunoștință. Fata îi mai 
zise: 

— Eu vă dau putinţa se a sta de vorbă între patru ochi. 
Dar te rog, ca pe Dumnezeu, gândește-te la fericirea 
tatălui d-tale și fă tot ce-ţi va sta în putinţă spre a nu 
tulbura printr-o furtună, liniștea bătrâneţii lui. 

— Voi face tot ce-mi va sta în putinţă! răspunse maiorul, 
cu hotărâre. 


* * 


De îndată ce păși în odaie, Grușa își dădu seama pentru 
ce venea Mioara. 

— De la el vii, nu-i așa? 

— Da! 

— Ce zice? 

— Vrea să vorbească cu tine. 

— Slavă Domnului! exclamă Grușa, cu ochi strălucitori 
de bucurie. Nici nu-ţi poţi închipui ce fericită m-ai făcut 
prin aceste cuvinte! Vestea aceasta mă face să te iubesc, 
Mioara, cu toate că artrebui să te urăsc! 

Mioara făcu speriată un pas înapoi. 

— Grușa, mă sperii! De ce ar trebui să mă urăști? Am 
păcătuit eu vreodată cu ceva împotriva ta? 

Grușa era cuprinsă de o mare surescitare și în prada 
acestei înfrigurări nu-și dăduse seama că vorbele ei puteau 
fi jignitoare pentru prietena sa. Acum îi părea rău de ceea 
ce spusese și căuta să-și îndrepte greșeala. 

— Nu te supăra, draga mea... Nu așa m-am gândit... sau 
mai bine zis, nu m-am gândit la tine... Amărăciunea 
sufletului meu este atât de mare, încât ar trebui să urăsc 
întreaga lume... Vai, dacă ai bănui ce mă așteaptă! Sunt 
nervoasă și neliniștită și-mi dau seama că nu-mi mai pot 
stăpâni voința. 

— Grușa mea, liniștește-te... 

— Adeseori mă orbește patima și în asemenea prilejuri 
sunt gata de orice. Mioara, Mioara, simt, vezi tu, că eu îi 
voi nenoroci pe acești doi bărbaţi! 

— Grușa! 

— Pentru a mă putea înţelege ar trebui să citeşti în 
inima mea, ar trebui să te poţi transpune în starea mea 
sufletească. E groaznică soarta ce mi-a fost hărăzită, 
Mioara, o prea groaznică! 

— De ce te frămânţi atâta, Grușa mea? Adu-ţi aminte de 
ceea ce mi-ai făgăduit! Ai promis că-l vei uita pe Pavel 
Ermolieff și vei îngropa în inima ta dragostea aceea veche, 
pe care ai avut-o cândva pentru el. 

Grușa oftă îndurerată. 

— Mi-a fost ușor să făgăduiesc aceasta, dar mult mai 
greu este să mă ţin de promisiunea făcută! Şi-mi este cu 
atât mai greu, cu cât nu numai eu îl iubesc pe Dimitri, dar 
și el mă mai iubește tot cu patima de altădată. 

Mioara tresări. Nu știa pe ce își întemeia Grușa această 
presupunere, când cu câteva minute mai înainte tânărul 
prinţ îi mărturisise tocmai contrariul. 

Dar inima n-o lăsă să-i spună Grușei adevărul, deoarece 
prin aceasta ar fi amărât-o și mai mult. Nu făcu altceva 
decât s-o întrebe: 

— Ce te face să crezi că Dimitri tot te mai iubește. Ţi-a 
dat vreo dovadă de aceasta? 

— Mă mai întrebi? 

— Nu te înţeleg! 

— Dar ai fost și tu de faţă, ai văzut cu proprii tăi ochi! 

— Ce? Unde? 

— La vânătoarea de urși de la Salskoje, unde și-a 
primejduit viaţa pentru mine! Este cineva în stare de o 
asemenea faptă dacă nu iubește? 

— Grușa, zise Mioara, dându-și seamă de greșeala 
prietenei sale, eu cred că oricare bărbat în locul lui ar fi 
făcut la fel. 

— Nu este așa! Te înșeli! Fapta lui a fost dovada cea mai 
elocventă a dragostei pe care mi-o poartă. 

Este adevărat că Grușa era încredinţată de ceea ce 
spunea, dar cuvintele ei urmăreau și un anumit scop, acela 
de a o face pe Mioara să se trădeze. Prințul Trubetzkoi 
vorbea despre Dimitri și tânăra româncă, întocmai ca 
despre doi logodnici și Grușa voia să vadă, care era gradul 
dragostei cu care Mioara venea în plănuita căsnicie. 

Dar după cum era foarte firesc, toate acestea n-o 
impresionară de loc și ea își păstră cel mai desăvârșit 
sânge rece, căutând s-o facă pe Grușa să înţeleagă că 
dragostea ei cu Dimitri, ar însemna nenorocirea 
guvernatorului, care nu merită o asemenea soartă. 

Grușa o cunoștea pe Mioara ca pe un suflet cinstit, 
incapabil de fățărnicie și tocmai de aceea o uimi calmul 
prietenei sale. 

— Dar să mergem Grușa, zise fata, în cele din urmă. Te 
voi însoți și eu pentru a nu da de bănuit. După ce vei vorbi 
cu Dimitri, cred că ţi vei schimba părerea. 

— Ce te face să crezi aceasta? 

— Nimic hotărât. Am însă încredințarea că dacă veţi sta 
de vorbă amândoi... veţi ajunge să limpeziţi situaţia 
tulbure în care vă găsiţi astăzi și veţi putea lua o hotărâre, 
care să vă împace pe amândoi. Te rog, însă, Grușa, nu uita 
nicio clipă că ar însemna moartea guvernatorului, dacă ar 
afla ceva. 

— Fii liniștită, prinţul Trubetzkoi nu va afla nimic! 

După aceea porniră amândouă în spre cealaltă aripă a 
palatului. 

Grușa era cuprinsă de o înfrigurare neobișnuită, dar nu 
mai puţin neliniștit era și Dimitri, care simțea că 
întrevederea aceea va fi hotărâtoare pentru tot restul vieţii 
sale. 

El stătea lângă fereastră și se uita în parcul învăluit în 
lumina soarelui de amiază. Când auzi ușa deschizându-se, 
se întoarse brusc. 

Grușa intrase în odaie. 

— Pavel, dragul meu Pavel, am venit! 

Dimitri se grăbi în întâmpinarea ei, dar sărutarea lui de 
mână fu plină de respect, fu rece. 

— Sunt încântat că mi-ai dat prilejul acestei întrevederi 
dragă... mamă! 

Grușa se făcu roșie, ca racul. 

— Iarăşi... mamă? De ce mi te adresezi mereu cu acest 
cuvânt dureros, neplăcut? De ce nu-mi spui Grușa, cum îmi 
spuneai atunci... de mult? 

— De atunci a trecut multă vreme, răspunse Dimitri, 
rece. Simţămintele și situaţiile s-au schimbat și n-o pot 
numi altfel pe aceea, din care tata a făcut soţia sa și care 
astăzi este o femeie invidiată și sărbătorită... 

— Invidiată și sărbătorită? exclamă Grușa, cu un zâmbet 
amar. Ce-mi folosesc toate acestea, când n-aş putea fi 
fericită cu adevărat decât numai lângă tine deoarece 
numai tu îmi ești drag? 

— Mamă! 

— Din nou acest cuvânt blestemat? Dar n-ai decât să-l 
repeţi de o mie de ori, dacă vrei, eu tot Pavel îţi voi zice, 
fiindcă pentru mine tu ai rămas tot cel vechi, tot Pavel 
Ermolieff! 

— De ce mi-ai scris scrisoarea? De ce ai vrut să vorbești 
cu mine cu orice preţ? 

— Fiindcă am vrut să-ţi spun că eu tot mai te iubesc. Și 
oricât ai căuta să tăgăduiești, este în zadar, deoarece știu 
că, nici din inima ta n-a dispărut încă dragostea pe care 
mi-ai purtat-o pe vremuri. Mi-a dovedit aceasta graba cu 

care ţi-ai primejduit viaţa spre a mă scăpa din ghearele 
ursului. 

— Era datoria fiului față de mama sa. 

— Nu-i adevărat, Pavel Ermolieff! Orice ai spune, știu că 
mă iubeşti. Adu-ţi aminte, cu câtă căldură, cu câtă patimă 
îmi spuneai în odăița mea din Petrograd: „te iubesc!” E cu 
neputinţă să fi minţit atunci, or, dacă n-ai minţit, nu se 
poate ca din dragostea aceea mare, să nu mai fi rămas 
nicio urmă în inima ta. 

— Totuşi... 

— Nu căuta să mă contrazici, ci mai bine înţelege că nu 
pot trăi fără tine. Suntem tineri, plini de viaţă și însăși 
soarta a vrut să ne unească din nou, făcându-ne să ne 
întâlnim aici. De aceea, voi merge cu tine, la Petrograd! 

Chipul lui Dimitri se schimonosi cu totul de durere și de 
mânie. Cu obrajii înroșiţi el se răsti la mama sa vitregă: 

— Ajunge! Nu-ţi dai seama că este un sacrilegiu să 
vorbești astfel? Ai vrea să nimicesc într-un chip atât de 
josnic fericirea tatii, pe care-l iubesc mai mult decât orice 
pe acest pământ? Nu, de o mie de ori, nu! N-aș face-o nici 
chiar atunci, dacă te-aș iubi într-adevăr, nici chiar atunci, 
dacă inima mi-ar arde de dorul d-tale! Cu atât mai puţin o 
voi face acum, când nici nu te mai iubesc! 

Grușa ţipă. 

— Într-adevăr așa să fie, Pavel? 

— Îţi jur pe tot ceea ce am sfânt în lumea aceasta că 
vechea dragoste a dispărut din inima mea și că nici urmă 
n-a mai rămas din ea... Când te-am revăzut, inima-mi n-a 
tresărit sub impulsiunea niciunui simțământ, care să se 
poată numi dragoste! 

— Pavel! 

— Așa este! Îţi jur că așa este! Să fim cuminţi, mamă! 
Acum, în ceasul acesta, când suntem iarăși singuri, numai 
noi doi, să făgăduim în chip solemn că vom alunga din 
mintea noastră orice amintire a cunoștinței noastre din 

trecut. Să uităm ceea ce a fost, ceea ce a trecut, fiindcă... 
ce a trecut, nu se mai întoarce nicicând! 

— Cât de grea îmi este inima! 

— Gândește-te, cât de mult te iubește tata. Nu este 
dorință pe care să nu ţi-o împlinească și soția 
guvernatorului din Tomsk este astăzi una din cele mai 
sărbătorite femei ale Rusiei. Mica artistă din Petrograd nu 
putea să-și dorească o înălțare mai frumoasă, mai vrednică 
de invidiat. Mărturisesc că la Petrograd am săvârșit un 
păcat față de d-ta, dar te rog să mă ierţi pentru această 
ușurință, firească tinereţii, mai ales, greșeala fiului, a 
îndreptat-o tatăl. Prinţul Trubetzkoi a întins mâna Grușei 
Pavlovna, încredinţat că această căsătorie va fi netulburată 
și fericită. 

— Așa a și fost, până când nu te-am revăzut! 

— Dar așa trebuie să fie și de acum înainte. Revederea 
aceasta trebuie să dispară din mintea noastră, ca și când 
nici n-ar fi avut loc. Gândește-te la tata, omul acesta bun, 
blând și milos, care te iubește cu o dragoste nețărmurită. 
Ai fi în stare să distrugi cea din urmă fericire a acestui om? 
D-ta ești cea din urmă rază de soare în iarna rece a vieţii 
sale și este mai fericit decât aș fi putut să mi-l închipui 
vreodată. Te rog, mamă, înţelege că fericirea aceasta nu 
trebuie distrusă fiindcă... fiindcă... 

Ochii maiorului începură să strălucească ameninţător... 

— ...l-aş ucide cu propria-mi mână - urmă el - pe acela 
care ar căuta să năruie această fericire! 

O tăcere apăsătoare urmă cuvintelor lui Dimitri. 

În ochii mari ai Grușei licăriră două lacrimi și prin 
perdeaua lor se uită ea la Dimitri, ale cărui priviri aruncau 
fulgere. 

— Știu de ce te-ai întors de la mine - zise Grușa, apoi. 
lubești o altă femeie! Crezi că nu știu că ești sclavul 
Mioarei Comăneanu? 

— Şi dacă ar fi așa? 

— Nu-ţi dai seama de durerea pe care mi-o pricinuiești? 
Știu că nu este drept ceea ce fac, dar numai tu ești vinovat, 
căci tu mi-ai ucis inima, când m-ai părăsit la Petrograd. 

— Grușa! 

— Ştiu că este datoria mea să-l iubesc pe tatăl tău, 
fiindcă e un om bun, blând și cu suflet cinstit. Dar... poţi 
să-i poruncești zăpezii să nu se topească sub puterea 
razelor de primăvară? Poţi să-i poruncești fierului înroșit în 
foc să nu se îndoaie sub loviturile ciocanului? Tot astfel nu 
mă pot împotrivi nici eu dragostei! 

— Cu aceleași cuvinte pot să-ţi răspund și eu. Și în inima 
mea clocotește dragostea, căreia nu mă pot împotrivi și 
care nu îngăduie o a doua femeie lângă aceea pe care o 
iubesc. 

— Mioara Comăneanu! 

— Da! Nu mai fac niciun secret din aceasta, de oarece 
peste câteva zile și așa va afla toată lumea. 

— Așadar vrei s-o iei într-adevăr? 

— Da! În timpul cât am fost bolnav, Mioara m-a îngrijit 
ca un înger păzitor și în decursul lungilor zile de suferință 
am avut prilejul să mă încredinţez pe deplin de noblețea 
inimii, de bunătatea firii sale. După ce am cumpănit toate 
acestea, mi-am dat seama că Mioara este vrednică de a fi 
soția mea. După cât am putut să înţeleg eu, nici tata nu se 
va împotrivi, mai ales că, atunci când a fost vorba de 
fericirea lui, nici el n-a ascultat decât de imboldul inimii 
sale. Tocmai de aceea, trebuie ca și d-ta să te învoiești la 
aceasta căsnicie, dând uitării tot ce s-a petrecut între noi 
pe vremuri. Și cum știu prea bine că și d-ta ţii la Mioara, 
împotrivindu-te la fericirea ei ai da dovadă de o răutate 
care nu se potrivește cu firea d-tale. 

— Este adevărat, o iubesc mult pe Mioara, dar pe tine te 
iubesc și mai mult... 

— Nu vorbi astfel... Nu te așeza în calea noastră, ci 
închină-ţi viața și pe mai departe fericirii tatălui meu, așa 
după cum ai făcut și până la sosirea mea la Tomsk. Făcând 

aceasta, nu numai că-ţi vei redobândi liniștea sufletului, 
dar ne vei face fericiţi și pe noi. Grușa, pe care am 
cunoscut-o pe vremuri, știam că nu era în stare să facă 
nimănui vreun rău... Grușa de pe vremuri era o făptură 
bună, cinstită, blândă și în mintea mea așa va rămâne 
întotdeauna... De ce vrei să alungi din inima mea această 
imagine curată pe care mi-am făcut-o despre Grușa? 

Cuvintele lui Dimitri avură o adâncă înrâurire asupra 
soţiei guvernatorului. Ea nu mai era femeia îndărătnică, 
încăpăţțânată și egoistă; lacrimile îi năpădiră ochii și în 
adâncul inimii simţi că Dimitri avea dreptate. 

Totuși, ea mai riscă o întrebare: 

— Şi ești încredinţat că și Mioara te iubește? Fiindcă o 
fericire nu se poate clădi decât pe o dragoste reciprocă. 

Dimitri zâmbi fericit. 

— Dacă mă iubește? Dar oare n-a văzut toată lumea cu 
câtă dragoste m-a îngrijit tot timpul cât am fost bolnav? În 
fiecare zi îmi aducea flori, tot timpul nu se gândea decât la 
mine și niciodată nu voi fi în stare să-i fiu îndeajuns de 
recunoscător pentru nopţile întregi pe care și le-a jertfit 
veghind la căpătâiul meu și grăbindu-mi însănătoșirea în 
chipul acesta. Dacă nu era ea poate că și acum mai 
tânjeam în pat. Şi întocmai după cum dreaptă și curată 
este dragostea ei, tot atât de neprihănit este și 
simțământul pe care-l nutresc eu pentru Mioara. Și crede- 
mă, Grușa că numai Mioara mă poate face fericit în lumea 
aceasta! 

Din ochii Grușei lacrimile începură să curgă șiroaie. Ea îi 
întinse mâna lui Dimitri și îngână plângând aproape în 
hohote: 

— Atunci... atunci eu nu voi sta... în calea voastră!... Fiţi 
fericiţi! 

Bucuria lui Dimitri fu atât de mare încât uită cu totul că 
împrejurarea îi cere o altă purtare, căzu în genunchi și 
începu să sărute în neștire mâinile mamei sale vitrege: 

— Grușa! Grușa, cât de fericit sunt... cât de fericit ni-ai 
făcut d-ta! 

Dar în vreme ce el acoperea cu sărutări de recunoștință 
mâinile, pe care pe vremuri le acoperise cu sărutări pline 
de patimă, ușa se deschise pe nesimţite. 

Prințul Trubetzkoi intrase în odaie și zărindu-și fiul, la 
picioarele soţiei sale, sărutând de nenumărate ori mâinile 
acesteia, un urlet răgușit, ca de fiară sălbatică îi ieși din 


piept. 

CAPITOLUL 42 
O căsătorie puţin obișnuită 


Grușa și Dimitri săriră în picioare speriaţi și se uitară 
uluiţi la guvernatorul, care se ivise înaintea lor, ca din 
pământ. Prinţul 'Trubetzkoi nu găsea niciun fel de 
tălmăcire purtării soţiei și fiului său, o presimţire rea îi 
chinuia însă sufletul și presimţirea aceasta îl făcuse să 
urle, ca o fiară sălbatică. 

— Ce este asta?... Ce însemnează aceasta? 

Bănuiala guvernatorului fusese întărită, poate chiar 
pricinuită de împrejurarea că în clipa în care voise să 
pătrundă în odaia fiului său, Mioara se așezase în calea sa, 
căutând să-l împiedice. 

Biata fată îngână ceva nedeslușit, în dorinţa de a-l face 
pe guvernator să renunte la intenţia de a intra în odaia lui 
Dimitri, dar încurcătura Mioarei i se păru foarte ciudată 
prinţului Trubetzkoi, care acum era cu atât mai hotărât să 
nu se lase convins de româncă. 

Scena care se ivi apoi înaintea ochilor săi îi întări 
bănuiala și mai mult și zărindu-și fiul la picioarele soţiei 
sale, i se păru că totul se năruie în jurul său. 

Mioara stătea în pragul ușii, în spatele guvernatorului, 
așteptând îngrozită să vadă ce va urma. 

Dimitri se uita adânc îndurerat la tatăl său, care-l privea 
cu ochi plini de imputări. Dar nu putu suporta aceste 
priviri și își aplecă ochii, așteptând cu groază ceea ce avea 
să urmeze, întocmai ca și Mioara. 

Numai Grușa nu-și pierduse cumpătul. 


1083 


Resemnarea o întărise-și acum, înaintea izbucnirii 
furtunii, ea rămăsese singura care nu-și pierduse sângele 
rece și care aștepta liniștită, desfășurarea evenimentelor. 

— Ce dorești, Dimitri? Și dacă dorești ceva, de ce ţipi? 
De când suntem căsătoriţi, este pentru prima oară că te 
aud vorbind pe un asemenea ton. 

Prințul Trubetzkoi strigă din nou, furios: 

— Mai ai curajul să vorbești astfel? Tu îmi pui întrebări, 
în loc să-mi explici pe loc ce s-a petrecut aici? 

— Nu te înţeleg! 

— Femeie! strigă prințul Trubetzkoi, peste măsură de 
mânios. Aici eu sunt singurul care am dreptul să cer 
explicaţii! 

— Dar n-ai vrea să-mi spui și pentru ce? 

— Ai dreptate, răspunse guvernatorul, batjocoritor, 
situaţia de fată este de așa natură că nu mai este nevoie de 
niciun fel de explicaţie! 

— Dimitri, ce vrei să spui prin aceasta? 

— Mă mai întrebi? Găsești că este firesc ca un fiu la 
vârsta lui Dimitri, să stea în genunchi în fața mamei sale 
vitrege și să-i acopere mâinile cu sărutări? 

— Așadar, găsești că aceasta nu este firesc? ripostă 
Grușa cu o liniște vrednică de toată lauda. Pe semne că, 
Dimitri avea un motiv întemeiat de a îngenunchea înaintea 
mea și de a-mi săruta mâinile! 

— Motiv întemeiat? N-ai putea să-mi destăinuiești și mie, 
acest motiv întemeiat? 

Grușa râse, în aparenţă foarte bine dispusă. 

— Cu dragă inimă! 

— Situaţia de faţă nu-mi pare menită să ne stârnească 
râsul, ci dimpotrivă! zise prințul Trubetzkoi, morocănos. 

Dar Grușa nu-și pierdu firea, ci răspunse cu un nou 
hohot de râs. 

— Dimpotrivă, de-abia acum îmi vine să râd mai bine! 
Vai, vai, bătrânul meu Dimitri, ce gânduri îți mai trec prin 
minte! Ei bine, află că, dacă Dimitri a căzut în genunchi în 

faţa mea și-mi acoperea mâinile cu sărutări, a făcut-o din 
recunoștință, fiindcă i-am dat o mână de ajutor în 
îndeplinirea dorinţei sale celei mai fierbinţi. 

— Nu înţeleg! Ce dorinţă i-ai îndeplinit? 

Grușa râse din nou. 

— Voiam să-ţi fac o surpriză, dar fiindcă ești atât de 
înfuriat, îţi voi spune acum, ceea ce hotărâsem să-ţi 
comunic numai de seară. 

— Să auzim! 

— Dimitri m-a rugat să cer pentru el... mâna Mioarei 
Comăneanu. 

Intr-o clipă chipul prinţului Trubetzkoi se transformă, ca 
sub o putere vrăjitorească. Mai înainte faţa lui fusese 
schimonosită de mânie, de amărăciune, de dorul de 
răzbunare, acum zâmbetul îi încolţi în jurul buzelor și 
părându-i rău de buimăceala ce s-a putut încuiba în 
sufletul său, îi întinse mâna Grușei, zicându-i: 

— Iartă-mă, Grușa, și iartă-mă și tu Dimitri că am putut 
săvârși o asemenea neghiobie. 

Dimitri începu să zâmbească și el. Niciodată n-ar fi 
crezut că Grușa va ști să se strecoare cu atâta iscusinţă, 
din încurcătura în care se găseau amândoi. În același timp, 
ea îi mai făcuse și nepreţuitul serviciu de a aduce la 
cunoștința tatălui său proiectul său de căsătorie. Zâmbetul 
de pe buzele bătrânului dovedeau că tatăl său nu se 
împotrivea acestei uniri. Un sfârșit mai fericit nici nu putea 
să-și dorească pentru această întrevedere cu Grușa. 

Numai Mioara rămăsese încremenită de uimire. 

Lumea începu să se întunece înaintea ochilor săi și de- 
abia acum își dădu seama, de tot ce se petrecuse în 
ultimele săptămâni. Acum judecă cu totul altfel anumite 
cuvinte, anumite purtări ale tânărului prinţ, care privite în 
lumina declaraţiei Grușei, dovedeau că Dimitri nutrea de 
mult gândul acestei căsătorii... 

Guvernatorul își îmbrăţișă cu o mână soţia, cu cealaltă 
fiul și începu să râdă din toată inima. 

— Ce să-ţi spun, dragă Grușa, meritam să-mi dai lecţia 
aceasta! Cum naiba de am putut fi atât de orb? Pe cine era 
să roage Dimitri, pentru cererea mâinii Mioarei, dacă nu 
pe tine, care ești cea mai bună prietenă a ei!... Acum-mi 
dau seama și de pricina pentru care Mioara păzea la ușă, 
cu atâta strășnicie. Prostul de mine, prin purtarea mea 
nesăbuită mi-am stricat singur plăcerea acestei surprize! 
Nu-mi voi uita niciodată neghiobia aceasta! 

— Nu trebuie să te mai învinovăţești singur, dragă tată - 
zise Dimitri - ci mai bine dă-mi învoirea ta, să mă pot 
însura cu Mioara, pe care o iubesc curat și din tot sufletul. 

Prinţul Trubetzkoi își întinse mâna spre Mioara 
Comăneanu. 

— Vino, copila mea! 

Biata fată se supuse, în mod automat. 

Işi dădea seama că, dacă s-ar împotrivi, ar trăda totul și 
ar distruge fericirea binefăcătorilor săi. Ea se apropie ca 
un somnambul de prinţul Trubetzkoi, care privi adânc în 
ochii ei visători și aiuriţi. 

— Ai auzit, copila mea, ce a spus Dimitri, mai adineaori? 

— Am auzit! răspunse Mioara, abia perceptibil... 

— Vrea să te facă fericită, copila mea! Acum e rândul 
meu să te întreb, dacă și d-ta porţi în inimă aceleași 
simțăminte pentru Dimitri și dacă vrei să-mi faci băiatul 
fericit? 

Mioara ar fi vrut să strige că nu-l iubește pe tânărul 
prinț Trubetzkoi, dar privirea ei se întâlni cu privirile 
Grușei și ale lui Dimitri, care se uita la ea, implorător. 

Ochii maiorului erau aţintiți asupra ei, întocmai ca ochii 
osânditului asupra judecătorului său. Dacă ea ar spune nu, 
totul s-ar prăbuși și palatul guvernatorului din Tomsk ar 
deveni teatrul celei mai cumplite tragedii ce s-a pomenit 
vreodată. 

Dându-și seama de urmări, sărmana româncă hotări să 
se sacrifice și de data aceasta, să-și ducă martiriul până la 
capăt. 

Nu putea să se împotrivească, deoarece împotrivirea ei 
ar fi însemnat o adevărată catastrofă pentru binefăcătorii 
săi. 

Ea își aplecă cu resemnare capul și răspunse: 

— Da... vreau să-l fac fericit pe Dimitri! 

Prințul Trubetzkoi o îmbrăţișă, adânc mișcat. 

— Copila mea dragă... buna mea Mioara! 

După aceea îi întinse mâna fiului său. 

Maiorul se apropie fericit de tatăl său, care luându-i 
mâna, i-o așeză într-a Mioarei și zise impresionat: 

— Rog pe Dumnezeu să vă dea toată fericirea, pe care v- 
o doresc eu! 

Mâna Mioarei Comăneanu tremura în mâna lui Dimitri, 
ca o pasăre înfrigurată. Biata fată nu-și revenise încă din 
uimirea, din zăpăceala, pe care i-o pricinuise desfășurarea 
scenei de faţă. 

— Lăsaţi-mă în pace! Nu voi putea fi nicicând soţia lui 
Dimitri, fiindcă iubesc pe un altul! ar fi vrut ea să strige, 
spre a pune capăt acestei situaţii înfiorătoare, dar n-avu 
tăria s-o facă. 

Ea nu vedea înaintea ochilor săi, decât privirile 
implorătoare ale Grușei și ale lui Dimitri și sufletul ei bun îi 
porunci să se supună acestor priviri. 

Dimitri o îmbrăţișă și depuse o duioasă sărutare pe 
fruntea ei. 

Mioara nu se mai putu stăpâni. 

Se întâmplă uneori ca nici chiar puterea de voinţă să nu 
mai poată rezista și atunci, neputinţa de a te împotrivi, 
dezleagă izvorul lacrimilor. 

Așa se întâmplă și acum. Mioara începu să plângă în 
hohote. 

Bătrânul prinţ Trubetzkoi se apropie și mângâie duios 
părul fetei. 

— Lacrimile fericirii! zise el, surâzând. 

Dimitri o așeză pe Mioara în fotoliul de lângă fereastră, 
în care el stătuse atâta în timpul bolii sale. Mioara se 
prăbuși în fotoliu și i se păru că viaţa i se desparte de trup. 

Ea se uita cu priviri năuce la familia Trubetzkoi, care 
stătea acolo în fața ei, pândind ivirea zâmbetului de 
fericire în jurul buzelor sale. 

Mioara simţi ce așteptau oamenii aceștia și cu toate 
lacrimile, care îi curgeau șiroaie, se sili să zâmbească. 

Dimitri își dădu seama că, zâmbetul acesta nu era pornit 
din suflet și că luase ființă numai din dorinţa Mioarei de a 
nu stârni o furtună. El fusese încredinţat că românca se va 
bucura când va auzi că-i cere mâna și acum trebui să-și 
dea seamă că fata era mai mult uimită, decât fericită, în 
urma cererii lui în căsătorie. 

Prinţul Trubetzkoi își luă fiul de braţ și-i zise: 

— Vino, Dimitri, căci pentru tine am venit doar. Vreau 
să-ţi vorbesc ceva. Să lăsăm cucoanele singure. In chipul 
acesta Mioara va avea prilejul de a-i mulțumi Grușei, 
pentru ceea ce a făcut pentru ea. 

Cei doi bărbaţi se îndepărtară, lăsând femeile singure... 

O tăcere apăsătoare se lăsă în odaie. Fiecare o pândea 
pe cealaltă, așteptând fiecare ca cealaltă să vorbească. 

Mioara se uita mirată la Grușa, care o spiona, 
nemaivăzând în ea, decât o rivală. Se pare că ar vrea să 
cerceteze pentru ce Dimitri o iubea pe Mioara și nu pe ea. 

În cele din urmă tot românca deschise vorba. 

— Doamne, exclamă frumoasa fată, cu ce groaznică 
minciună l-am înșelat pe guvernator! 

— Nu puteam face altfel, răspunse soţia prinţului 
Trubetzkoi nepăsătoare. Dacă nu spuneam ceea ce am 
spus, atunci eram pierdută atât eu, cât și Dimitri și-l 
nenoroceam pentru toată viaţa și pe prinţul Trubetzkoi. 

— Așa este! 

— Ştiam că în chipul acesta voi îndepărta orice bănuială 
din mintea guvernatorului, deoarece el îmi spusese și mai 
înainte că Dimitri are gânduri serioase cu tine. 

— Dumnezeule, oftă sărmana româncă, ce rău îmi pare 
de acest bătrân bun și blând, căruia îi sunt datoare atâta 
recunoștință! 

— De ce îţi pare rău de el, de ce îl compătimești, nu vezi 
cât este de fericit? 

— Acum este fericit! Dar mie mi-e rușine de farsa pe 
care i-am jucat-o și mă îngrozesc de durerea ce-i va 
pricinui stricarea logodnei noastre! 

— Dar de ce să strici logodna? 

— Vai Grușa, mă mai întrebi? Oare când mi-ai mărturisit 
dezamăgirea, pe care ai suferit-o la Petrograd, nu ţi-am 
povestit și eu păsul inimii mele? Ştii prea bine că iubesc pe 
un altul și chiar dacă nu mi-ar mai fi dat să mă întâlnesc 
niciodată cu alesul inimii mele, nici atunci n-aş putea fi 
necredincioasă dragostei pe care i-am jurat-o! 

— Mioaro, bagă de seamă, căci aici nu este vorba de 
glumă! 

— Ce vrei să spui? 

— Ţi-am spus că Dimitri se gândește foarte serios, să te 
ia de soţie! 

— Dar eu nu vreau să fiu soţia lui! strigă Mioara! 

— Ai uitat de făgăduiala pe care ai făcut-o? Aducţi 
aminte ce i-ai spus guvernatorului! 

Mioara Ì își zar resemnată Y 

Grușa urmă: 

— Până acum tu ai fost aceea care m-ai sfătuit 
întotdeauna să nu pierd din vedere fericirea prinţului 
Trubetzkoi. Acum e rândul meu să-ţi amintesc aceasta. 
Trebuie să înţelegi că în clipa în care vei desface logodna, 
guvernatorul își va da seama îndată că tot ceea ce s-a spus 
aici a fost o minciună, care n-a avut alt scop decât de a-i 
împrăștia bănuielile. 

— Doamne, ce se va întâmpla cu mine? suspină biata 
fată. 

Silind-o pe Mioara să se mărite cu Dimitri, Grușa 
urmărea un scop bine hotărât. De îndată ce află că Mioara 
nu simţea nici un fel de dragoste pentru Dimitri, își zise că 
românca nu mai era primejdioasă pentru ea. Dimpotrivă, 
acum putea să-i servească și mai mult pentru interesele 
sale. Căci dacă Mioara nu-l iubea pe Dimitri, căsnicia lor 

nu putea să fie decât nefericită și în asemenea împrejurări 
mai putea nădăjdui ca Dimitri să se întoarcă la ea. De 
aceea urmă s-o îmbărbăteze pe fată: 

— Nu trebuie să deznădăjduiești, draga mea! Chiar dacă 
nu-l iubești acum, dragostea va veni cu timpul și vei putea 
fi fericită. _ 

— Te înșeli! Imi dau seama prea bine că niciodată nu voi 
putea simţi pentru el mai mult decât prietenie. 

— Greșești! Eu sunt o pildă vie că nu este așa. Nici eu nu 
l-am iubit pe guvernator când l-am luat de bărbat; cu 
timpul însă, m-am simţit tot mai atrasă de el și pot spune 
că am fost fericită. 

— Ai fost, dar ești și astăzi? 

Grușa dădu din umeri. 

— Astăzi? Ce importanţă are? 

— Vezi tu, chiar și numai ceea ce știu despre trecutul lui 
Dimitri ar fi îndeajuns pentru a mă împiedica de a păși la 
această căsătorie. 

— Nu, aceasta nu trebuie să te împiedice. Dimpotrivă, eu 
însămi te rog să te măriţi cu el și dacă mă iubești cât de 
cât nu vei mai da înapoi. 

— Tu îmi vorbeşti astfel, Grușa? 

— Da... Fiindcă numai în chipul acesta nu mă voi mai 
gândi niciodată la Dimitri. 

— Dumnezeule! exclamă tânăra fată, îndurerată. Bine 
Grușa, vrei să mă vezi nenorocită pentru toată viața? 

— Pentru nimic în lume! Dar sunt încredințată, Mioara 
că alături de Dimitri îţi vei găsi fericirea., 

— Cum, când iubesc pe altcineva? 

— Iubești pe altcineva?... Pe Vulturul Morţii?... Dar oare 
nu-ţi dai seama că dragostea aceasta este o himeră pe care 
n-o vei putea atinge niciodată?... Cum vrei să fii a lui 
Stanislau Rimsky, a vânatului urmărit din toate părțile? 
Puștile cazacilor îl pândesc la toate răspântiile și... cine 
știe, dacă mai este în viaţă! 

— Grușa, Grușa, cum poţi vorbi astfel! Tu însăţi spuneai 
pe vremuri că omul nu iubește decât odată cu adevărat. 
Pentru mine Stanislau Rimsky va rămâne prima și singura 
iubire. Puțin îmi pasă că numele lui este hulit și că toată 
lumea îl urăște. Eu îl cunosc mai bine și știu că este un om 
cum sunt puţini în lume. El nu este păcătosul, fiorosul 
căpitan de tâlhari, cum îl descriu cei din Rusia. 

— Ştii prea bine că pe capul lui a fost pus un premiu 
foarte însemnat. Premiul acesta va face ca mii de oameni 
să pornească în urmărirea iubitului tău... 

— Vulturul Morţii este apărătorul celor drepţi și săraci și 
de aceea îl urmăresc. El îi pedepsește pe cei trufași și răi. 
Acestea sunt păcatele sale. Ceea ce spun autorităţile 
rusești despre el sunt născociri mincinoase, răspândite 
anume pentru a-l împresura cu dușmani cât mai numeroși. 
În realitate însă, Rimsky este bărbatul cel mai nobil și mai 
cumsecade de pe toată suprafaţa pământului... Şi eu nu-i 
pot deveni necredincioasă! Dacă l-aș vedea că este 
urmărit, aș sta lângă el spre a-l îmbărbăta, iar dacă ar 
trebui, l-aș apăra cu propriul meu trup. lar dacă Dumnezeu 
ar vrea să-l ia din rândurile celor vii, l-aș jeli toată viaţa, 
deoarece mi-e drag mai mult decât orice în lumea aceasta! 

Grușa mângâie fața înlăcrămată a fetei și zise, blând: 

— Ai dreptate să vorbeşti astfel, Mioara mea. Totuși, 
datoria ta este de a nu te abate de la calea pe care ţi-am 
hotărât-o aici. Crede-mă că Dimitri nu va scăpa niciun 
prilej de a căuta să te facă fericită și sunt încredinţată că-ţi 
vei găsi fericirea în viață mai curând decât îţi închipui. 

— În zadar - exclamă Mioara, cu amărăciune - jertfa 
aceasta n-aș mai putea-o suporta! 

Grușa sări, furioasă. 

— N-ai putea-o suporta? Așadar vrei să mă nenorocești, 
pe mine, pe Dimitri, pe prinţul Trubetzkoi. 

— Nul Nu! ţipă nefericita româncă, deznădăjduită. 

— Atunci? 

— Fie așa... cum vreţi voi... Mă voi mărita cu Dimitri! 

Și spunând acestea izbucni într-un sfâșietor hohot de 
plâns. 


* * 


Zilele treceau și oricât se revolta împotriva acestui gând, 
Mioara trebui să se împace cu situaţia ei de logodnică. 

Vestea despre pregătirile de nuntă se răspândi iute în 
oraș și după amiezile, când Dimitri pornea la călărie cu 
tânăra lui logodnică, lumea nu se mai sătura să-i admire. 

— Ce pereche inimoasă! 

— Făcuţi parcă unul pentru altul. 

Sărmana Mioara însă, umbla prin palat ca un 
somnambul. 

Se trudea din răsputeri să se împace cu noua ei situaţie. 

Fiind o fire cinstită, nu se mai putea gândi să nu se ţină 
de cuvânt și de altfel toată lumea o invidia, nemaivorbindu- 
i decât de fericirea ce o aștepta. 

Dacă era împreună cu Dimitri acesta îi spunea: 

— Vom pleca la Petrograd și vei vedea ce fericiţi vom fi! 

Mioara asculta tăcută cuvintele logodnicului său. Doar 
din când în când mai dădea din cap. 

Grușa nu scăpa niciun prilej de a-i aminti despre 
făgăduiala făcută, iar bătrânul guvernator îi promitea să 
fie cea mai fericită femeie din lume. 

De altfel prinţul Trubetzkoi zorea mereu tinerea nunţii. 

— Cel mai bun lucru ar fi să vă căsătoriţi cât mai iute! 
zise el odată, pe când era împreună cu Mioara și Dimitri. 
Tu, Dimitri și așa trebuie să te înapoiezi în curând la 
Petrograd și aș vrea să facem nunta înainte de plecarea ta. 

Dimitri se uita la Mioara. 

— Nu știu care este părerea scumpei mele logodnice, în 
această privinţă! 

Logodnica lui? Biata fată! Situaţia în care fusese târâtă o 
obișnuise să nu mai aibă voinţă proprie și să facă tot ceea 
ce i se cerea. 

Și de data aceasta, ea răspunse, în mod automat: 

— Cum vrei tu, Dimitri! 

Dar Dimitri își dădea seama tot mai mult că dragostea 
Mioarei pentru el nu era decât o închipuire a fanteziei sale 
și că fata nu-i purta decât o prietenie mare, este adevărat, 
dar atât și nimic mai mult. El știa că fata nu-l iubește dar 
mai știa și că Mioara consimțţise la o mare jertfă, dacă, cu 
toate acestea, primise să devină soţia lui. 

Dându-și seamă de această stare a lucrurilor, sufletul lui 
se umplu de tristețe, deoarece el se aștepta să fie fericit, 
or, în asemenea împrejurări, căsătoria aceasta nu promitea 
să-i aducă nicio fericire. 

Să se retragă însă, nici vorbă nu mai putea fi, deoarece 
și el se gândea mai mult la mulţumirea prinţului 
Trubetzkoi, decât la propria sa fericire. 

De aceea căută să se resemneze, în nădejdea că, cu 
timpul, tot va izbuti să se facă iubit de Mioara. 

— Mai fericită n-ar putea fi nici alături de un alt bărbat - 
se gândea el - căci îi voi procura tot ce va avea nevoie și 
tot ce-i va dori inima. Timpul este leacul cel mai minunat al 
tuturor rănilor și el poate transforma în dragoste, chiar și 
cea mai înrădăcinată nepăsare. 

Dimitri își spunea că, cu ajutorul timpului va izbuti s-o 
cucerească pe Mioara. O cunoștea îndeajuns spre a-și da 
seama că, cu sila n-ar ajunge la niciun rezultat; cu atât mai 
mult însă, prin drăgălășenie și duioșie. 

Acela, care rămase mai uimit, la primirea vestei acestei 
logodne, fu prinţul Poniatowsky. 

Intr-o zi, guvernatorul veni la partida de șah, cu faţa 
strălucitoare de bucurie. 

— Am o veste mare, prietene Poniatowsky! Dimitri s-a 
logodit! 

Prinţul Poniatowsky strânse cu căldură mâna prietenului 
său. 

— Vestea aceasta este într-adevăr mare! Și cine e 
fericita logodnică? 

Prinţul Trubetzkoi zâmbi. 

— Adevărata surpriză urmează de-abia acum. 

— Mă faci curios. 

— Mica d-tale prietenă: Mioara Comăneanu! 

— Oh! 

— Ce spui de aceasta? 

— Sunt mai mult decât încântat și doresc ca fericirea 
tinerei perechi să fie cât mai îndelungată și mai 
desăvârșită. 

Prinţul Poniatowsky nu putea înţelege cum se făcuse 
această logodnă și în timpul partidei de șah nu făcu altceva 
decât să se gândească la Mioara. În asemenea împrejurări 
era firesc ca guvernatorul să se înapoieze acasă învingător. 

Dar nici mai târziu prințului Poniatowsky nu-i ieși din 
minte această căsătorie și de-abia aștepta să se întâlnească 
cu mica lui prietenă, spre a afla care era motivul ce o 
împinsese la pasul acesta. 

Prințul Poniatowsky cunoștea dragostea neţărmurită pe 
care Mioara i-o purta Vulturului Morţii și de aceea îl mira 
atât de mult vestea acestei logodne. 

Prinţul Poniatowsky o cunoștea pe Mioara îndeajuns de 
bine, spre a-și da seama că, pentru plăcerea de a fi 
prințesă Trubetzkoi, ea n-ar fi renunţat la dragostea pentru 
Vulturul Morţii. 

Și folosindu-se la prima ocazie, când putu să stea de 
vorbă între patru ochi cu Mioara, o întrebă, care era 
pricina ce o îndemnase la acest pas. Mioara însă, îi 
ascunse suferințele și martiriul pe care-l îndurase și îl 
îndura încă, din cauza acestei căsătorii și nu-i spuse 
adevărul, spre a nu-și îndurera bunul prieten. 

Ea zâmbi obosită și răspunse: 

— Vreau să fiu fericită! 

Prințul Poniatowsky zise, cu vădită sinceritate: 

— Să dea Dumnezeu să fii fericită. Dacă este cineva, 
care merită să fie fericită, atunci d-ta ești aceea, draga 
mea Mioară! 

În palatul guvernatorului din Tomsk era iarăși zarvă 
mare. 

Toate croitoresele din Tomsk fuseseră mobilizate la 
palat, pentru a lucra la trusoul Mioarei și în urma 
rugăminţii guvernatorului, Grușa le controla în fiecare zi, 
pentru ca lenjeria și rochiile Mioarei să fie lucrate cu cea 
mai mare îngrijire. 

În timpul acesta Dimitri făcea tot ce-i stătea în putinţă 
pentru a câștiga dragostea Mioarei. 

Un servitor aducea în fiecare dimineaţă un buchet de 
flori în odaia tinerei mirese înfățișând cel dintâi salut al 
logodnicului. 

Această dovadă de atenţiune o mișca adânc pe Mioara, 
care se simţea nenorocită că nu poate răspunde cu 
aceleași simțăminte la marea dragoste a tânărului prinț. 

Încercă să-l iubească dar nu putu. Încercă să-și alunge 
din minte chipul Vulturului Morţii, dar cu cât încerca mai 
mult, cu atât îi apărea mai vie înaintea ochilor imaginea 
iubitului. 

Adeseori sărea speriată din somn. I se părea că aude 
glasul lui Stanislau Rimsky, i se părea că simte 
dezmierdările lui. 

Ceasurile acestea erau o adevărată tortură pentru 
sărmana fată. Se zbătea fără să închidă ochii, nopţi întregi 
și nu odată se gândi să-și pună capăt vieţii. 

Toate încercările ei de a-l îndrăgi pe Dimitri cu un 
simțământ mai puternic decât simpla prietenie, rămaseră 
zadarnice. 

Dimitri își dădu seama de această luptă, dar nu 
deznădăjdui. El era nestrămutat în credinţa că cu timpul, 
Mioara va sfârși prin a-l iubi. 

Iar biata Mioara umbla ca năucă prin aleile parcului... 

— Nu mai sunt decât două săptămâni, până la cununie, 
ofta ea. Doamne, unde voi ajunge, pe calea pe care am 
pornit?... Mă căsătoresc cu un om pe care nu-l iubesc! 

Dar nu exista niciun fel de scăpare pentru ea. Cununia 
aceasta trebuia să aibă loc. 

Într-o după-amiază însorită, ședeau amândoi în parc... 

Dimitri se uita la logodnica sa cu o vădită tristeţe. 
Razele de aur ale soarelui împletiseră o cunună imaterială 
în jurul chipului Mioarei și cu aureola aceasta în jurul 
capului româncuţa părea de o frumuseţe și mai uluitoare. 
Văzând-o astfel inima lui Dimitri se strânse la gândul că 
dragostea lui fierbinte nu găsește răsunet în inima 
fermecătoarei fete. 

El luă duios mâna fetei, o duse la buze și zise: 

— Mioaro, Mioaro, de ce nu poţi tu privi în inima mea 
pentru a-ţi putea da seama cât de mare și cât de curată 
este dragostea pe care ţi-o port! 

— Simt, Dimitri - răspunse fata, îndurerată - dar e în 
zadar... 

— Știu, știu, Mioaro, că nu mă iubeşti și că n-ai făcut 
decât să te jertfești pentru Grușa și pentru mine... Crede- 
mă însă că eu nu vreau aceasta. Nu vreau să fac din tine o 
martiră, ci o femeie fericită, vreau să știu că ești într- 
adevăr mulțumită de a fi soția mea. Dacă voi izbuti să fac 
aceasta atunci eu voi fi cel mai fericit bărbat de pe 
suprafaţa pământului. Situaţia este de așa natură, încât nu 
mai putem da înapoi... Dar nici nu vreau să mai dau înapoi. 
Mi-am propus să mă fac vrednic de dragostea ta și să-ţi 
dovedesc că merit să mă iubești și ţinta aceasta vreau să 
mi-o ajung cu orice preţ. 

Mioara zâmbi, tristă. 

— Eu aș fi cea mai fericită, dacă ţi-ai putea atinge acest 
scop. Din nefericire însă, nu prea cred că truda ta va fi 
încununată cu succes. 

— De ce? 

— Am încercat în fel și chip. Am căutat să mă conving pe 
mine însămi că fericirea nu mi-o pot găsi decât în această 
căsătorie, pusă la cale în împrejurări atât de ciudate, dar în 
zadar. Toate încercările mele s-au năruit în faţa unei 
piedici, care nu poate fi învinsă! 

— Ce piedică, Mioaro? 

Fata tăcu, încurcată. Nu știa, dacă trebuia să-i spună lui 
Dimitri adevărul sau nu. În cele din urmă i se păru că era 
de datoria ei să nu tacă asupra acestei taine a vieţii sale. 

Dacă această căsătorie trebuia să aibă loc, voia să 
pășească la ea cu inima curată, cu sufletul descărcat de 
povara unei taine, care ar fi apăsat-o mai târziu. Pe urmă, 
se mai gândi că, se putea întâmpla ca mărturisirea ei să-l 
hotărască pe Dimitri să se retragă, sau cel puţin să mai 
amâne, sub un motiv oarecare, ziua nunţii. 

Își aplecă capul peste piept și făcu marea mărturisire: 

— Dimitri, voi fi sinceră și nu-ţi voi ascunde că, iubesc pe 
un altul! 

Maiorul se uită uluit la tânăra sa logodnică. 

— Iubești pe un altul? Să fie cu putinţă? 

— Da! 

— Şi nu poţi uita dragostea aceasta? 

— Niciodată! 

— Este atât de înrădăcinată în inima ta? 

— Mai mult decât se poate tălmăci prin vorbe. 

— Şi acela pe care-l iubeşti, te iubește și el, cu aceeași 
tărie? 

— La fel... Dragostea lui este tot atât de curată și de 
sinceră ca și a mea. 

— Mioaro, nu-mi risipi și cea din urmă nădejde! Până 
acum puteam să trăiesc măcar în speranţa că cu timpul voi 
izbuti să câștig dragostea ta. Dar așa? Să pierd și această 
ultimă speranţă? 

— Dimitri, te rog nu fi supărat pe mine... 

— Dar cine e acela pe care-l iubești? 

— E departe de aici și se prea poate să nu-l mai revăd 
niciodată. 

— Dar atunci tot pot nădăjdui că odată și odată tot voi 
izbuti să mă fac iubit de tine! 

— Credinţa, speranţa, n-am niciun drept să ţi le distrug. 
Dar nici nu te pot îndreptăţi să speri, la ceea ce eu cred că 
nu vei putea ajunge nicicând. 

Dimitri tăcu. 

Sufletul lui era bântuit de o furtună năprasnică. Se 
gândea dacă nu este o copilărie și cruzime în același timp, 
să înlănțuiască pe o tânără fată, care-i spunea, încă înainte 
de nuntă că iubește pe un alt bărbat. Prin aceasta ar 
distruge nu numai viaţa fetei, dar și propria sa viaţă. 

În același timp însă, i se înfățișa și chipul tatălui său 
înaintea ochilor. 

Aceasta îl îndemnă să meargă mai departe, pe calea pe 
care pornise. Mai târziu, poate că situaţia se va mai putea 
schimba. Deocamdată însă, căsătoria trebuia să aibă loc. 

— Din nefericire, nu ne mai putem opri din drumul, pe 
care am pornit, zise el, mângâind îndurerat mâna albă a 
Mioarei. Dar pentru a-ţi da încă o dovadă de simţămintele 
pe care le am pentru tine, îți declar că nu te voi sili 
niciodată să mă iubești, ci voi aștepta, răbdător, până când 
te vei încredința singură că sunt vrednic de dragostea ta. 
Vai, Mioaro, dacă s-ar întâmpla aceasta... 

— Cine poate vedea în viitor? 

— Până atunci, căsătoria aceasta ne va lega, ca pe doi 
prieteni, iar nicidecum, ca pe soț și soţie. 

Ochii Mioarei străluciră de bucurie. 

— Îţi mulţumesc, Dimitri! 

— Aceasta să fie încă o dovadă că prinţul Trubetzkoi este 
cavaler până la capăt și fără nicio rezervă. Nu vreau să rup 
fructul de pe pom, cu un gest nemilos, ci voi aștepta până 
când se va coace, spre a cădea de la sine. 

Mioara mai strânse odată mâna maiorului, apoi se ridică 
de pe bancă și porni spre palat. 

Dimitri se uită după ea cu priviri dornice până când 
făptura-i mlădioasă dispăru prin ușa palatului. 
— Trebuie s-o cuceresc - își zise el - și o voi cuceri! 


x 

Peste câteva zile veni vorba din nou despre viața pe care 
o vor duce Împreună. 

— După nuntă - zise Dimitri - vom pleca la Petrograd, 
căci și așa trebuie să mă prezint la regiment. Acolo vom 
locui în palatul Trubetzkoi-lor, în care până acum am stat 
singur. Una din aripile palatului ţi-o voi pune la dispoziţie 
și dacă vei voi, vor trece săptămâni întregi, fără să ne 
întâlnim. 

— Dimitri - zise Mioara - dar eu nu doresc așa ceva. Cred 
că din purtarea mea de până acum ai putut să-fi dai seama 
că stau cu drag de vorbă cu tine și că te iubesc chiar, dar 
așa, cum se poate iubi un prieten. 

— Un prieten - repetă Dimitri, cu amărăciune, apoi 
urmă. În orice caz, trebuie să fim cu luare aminte ca lumea 
să nu afle nimic despre ciudata noastră viaţă conjugală. 
Dar dacă vrei, poţi să te retragi pe una din moșiile mele 
din provincie, unde vei putea trăi netulburată de nimeni. 

Mioara zâmbi blând. 

— Nu, Dimitri, nu! Eu îmi cunosc îndatorirea pe care o 
am faţă de numele Trubetzkoi-lor și poţi fi încredinţat că 
nu voi da prilej de vorbă gurilor rele. Dacă ne-am despărți, 
îndată după nuntă, am intra pe mâna gurilor rele, ceea ce 
pe mine nu mă supără dar ceea ce ar strica renumelui 
familiei tale și așa ceva nu vreau pentru nimic în lume. Voi 
rămâne lângă tine, așa, după cum ne-am înţeles... ca buni 
prieteni. 

Acest fel de a gândi al Mioarei, mări și mai mult stima 
maiorului pentru viitoarea sa soţie. Drept recunoștință, el 
îi luă mâna și i-o acoperi cu sărutări. 

— Cu cât te cunosc mai bine, cu atât mai dragă-mi ești, 
Mioaro! Ceea ce ai spus acum dovedesc sufletul tău bun, 
firea ta nobilă și cinstită. Vai, cu cât ar fi mai bine, dacă ai 
fi rea cu mine! De ce nu mă chinuiești? Poate că în chipul 
acesta s-ar risipi și dragostea mea prea mare, pe când 
așa... ea crește... crește necontenit... 

— Nu pot să fiu rea cu tine, căci te preţuiesc, Dimitri... 

— Numai de aș putea să te fac fericită! În fiecare zi mă 
rog lui Dumnezeu să-ţi deștepte în suflet dragostea pentru 
mine. 

Când i-au spus guvernatorului că au hotărât să locuiască 
la Petrograd acesta se bucură mult. 

— Cred că te vei simţi bine în capitală, draga mea - zise 
bătrânul guvernator. Farmecul tău va lăsa în umbră 
frumuseţea tuturor celorlalte femei și tu vei fi regina 
tuturor serbărilor. Imi închipui cât de fericit se va simți 
Dimitri, văzând cu câtă invidie va fi privit de toţi cei din 
jurul său. 

Dimitri se întristă. Oare pentru ce îl vor invidia cei din 
jurul lor? 

Pentru nefericirea lui? 

Prinţul Trubetzkoi își dădea toată osteneala ca nunta să 
aibă loc într-un cadru cât mai strălucitor. El se sfătuia 
toată ziua cu Grușa și cele necesare cununiei dădură de 
lucru aproape tuturor meseriașilor din Tomsk. 

Curierii plecau necontenit de la palatul guvernamental, 
ducând invitaţii cunoscuţilor și rudelor mai ales, pentru a 
le da putinţa să fie din vreme la nuntă. 

Prinţul Trubetzkoi își invitase și pe cei doi fraţi mai mici 
ai săi, cu care nu se mai văzuse de multă vreme. Amândoi 
făgăduiră să vină. 

Nu mai erau decât trei zile, până la nuntă, când sosi un 
nou curier. El venea de foarte departe, deoarece hainele îi 
erau pline de praf, iar el însuși cădea de oboseală.. 

Curierul vru să vorbească personal cu guvernatorul, și 
când noul aghiotant îl întrebă de unde vine, el răspunse: 

— Sunt curierul de la Petrograd! 

De îndată ce i se anunţă, guvernatorul veni el însuși în 
întâmpinarea curierului, pe care-l băgă în luxoasa sa odaie 
de lucru, plin de praf, zdrenţuit, așa cum era. 

— S-a făcut? întrebă prinţul Trubetzkoi cu înfrigurare. 

— Da, prea milostive stăpâne! răspunse curierul, 
predând un sul guvernatorului, care-l citi cu mulțumire. 

— Bravo, Alexe - zise prinţul Trubetzkoi, după aceea - ți- 
ai îndeplinit însărcinarea, cum nici nu se putea mai bine! 

Pe urmă, deschise un saltar, scoase de acolo o mie de 
ruble și i-o dădu curierului. 

— "Ţine, Alexe, aceasta e răsplata ta! 

Curierul se uită năuc la hârtia de o mie de ruble, căci 
niciodată nu mai văzuse atâţia bani deodată. 

— Ci ia-o odată, sau te temi de ea! 

— Prea milostive stăpâne! îngână curierul, adânc mișcat 
și căzu în genunchi, plin de recunoștință, în fața 
guvernatorului. 

Acesta îl ridică, cu blândeţe. 

— Nu poate fi vorba de recunoștință, Alexe, căci ţi-ai 
bine-meritat această răsplată. Nici nu îndrăzneam să 
nădăjduiesc că vei veni la timp. Această mie de ruble este 
deci o răsplată prea mică pentru fapta ta... 

— Prea milostive stăpâne, m-ai făcut fericit pentru toată 
viaţa! 

Prințul Trubetzkoi bătu curierul pe umeri. 

— Acum, Alexe, du-te de te odihnește. 

Curierul se îndepărtă, iar prinţul Trubetzkoi își rugă 
aghiotantul s-o caute pe Mioara și să-i spună că ar dori să 
vorbească cu ea. 

Mioara se grăbi să răspundă dorinţei viitorului său socru 
și veni îndată în odaia de lucru a acestuia. 

Prinţul Trubetzkoi o primi cu zâmbetul pe buze și o pofti 
să ia loc. 

— Copila mea - zise el - vreau să-ți vorbesc într-o 
chestiune de mare însemnătate. 

— Spuneţi, Excelenţă! 

— Nu bănuiești, despre ce poate fi vorba? 

— Nu! 

— Vreau să-ţi dau o veste care te va bucura mult. 

Chipul Mioarei se însenină. 

— O veste, care mă va bucura mult? întrebă ea, oare ce 
poate fi? 

Prinţul 'Trubetzkoi deschise din nou saltarul biroului și 
scoase din el sulul de hârtie pe care-l adusese cu câteva 
clipe mai înainte curierul de la Petrograd. 

— Citește! zise el, întinzându-l Mioarei, care-și aruncă 
privirile curioasă, asupra celor cuprinse în document. 

Cel dintâi lucru ce-i bătu la ochi, fu iscălitura ţarului. 
După aceea își văzu și propriul său nume și în urmă citi tot 
documentul, prin care ţarul o graţia pe osândita Mioara 
Comăneanu și poruncea să fie pusă în libertate fără 
întârziere. 

Mioara căzu la picioarele guvernatorului, plină de 
recunoștință și mai înainte ca acesta s-o fi putut împiedica, 
îi prinse mâna și i-o sărută. 

— Îţi mulţumesc... îţi mulţumesc! îngână ea, adânc 
mișcată. 

Prințul Trubetzkoi o ridică de jos. 

— Copila mea - zise el - acesta este darul pe care ţi-l fac 
de nunta ta! Documentul acesta îţi redă libertatea și în 
schimbul lui îţi cer un singur lucru... 

— Care? 

— Fă-l fericit pe fiul meu! 

Mioara se uită ţintă în ochii guvernatorului. 

— ÎI voi face fericit! zise ea cu hotărâre. 

Prințul Trubetzkoi o sărută pe frunte. 

— Prizoniera poate, zbura din colivie, acum... 

— Vai, Excelenţă, dar de când am scăpat din Sadova, 
nici nu mai simțeam că sunt prizonieră! Imi daţi voie însă, 
să fiu sinceră? 

— Te rog, copila mea! 

— Bucuria nu-mi poate fi deplină! 

— De ce? 

— Fiindcă ţarul mi-a redat libertatea mie, nu însă și 
aceluia cu care am trăit zilele grele ale captivităţii! 

— Te gândești la prințul Poniatowsky? 

— La el! 

— Poţi fi liniștită, copila mea. M-am gândit și la el. 

— Atunci și el este,liber? 

— Din nefericire, nu! Cererea de grațiere, pe care am 
înaintat-o pentru el a fost reținută. Se vede că în privinţa 
lui hotărârea se va lua mai târziu. 

— Dar și el va fi liber, nu-i așa? 

— Îţi făgăduiesc, micuță Mioaro că nu mă voi odihni, 
până când nu voi izbuti să-i redobândesc libertatea și 
prințului Poniatowsky. 

— Îţi mulţumesc din suflet! Pentru bietul prinț 
Poniatowsky nu poate să existe o fericire mai mare decât 
aceea de a se putea înapoia în patria sa adorată... 

— Atât de mult îl arde dorul de a se înapoia în Polonia? 

— De mine nu se ferește și adeseori mi-a mărturisit că, 
oricât de bine s-ar simţi aici, totuși dorul de a-și revedea 
patria îl frământă necontenit, zi și noapte. Și mi s-a mai 
plâns că, de aici nici măcar nu poate fugi, deoarece prin 
aceasta, i-ar face un rău nemeritat binefăcătorului său. 

— Nici nu trebuie să fugă - zise prinţul Trubetzkoi, căci 
și așa își va redobândi libertatea. Deocamdată însă, să nu-i 
spui nimic, căci vreau să-i fac o surpriză. Mie îmi va părea 
foarte rău, deoarece îmi voi pierde în el, nu numai un bun 
prieten, ci și pe cel mai preţios partener de șah. Dar 
fericirea lui este mai înainte de toate. Il voi ruga pe 
Dimitri, care este omul de încredere al ţarului, ca îndată 
după sosirea lui la Petrograd, să zorească rezolvarea 
cererii de grațiere a prințului Poniatowsky. 

— Îi voi aduce aminte și eu lui Dimitri! zise Mioara. 

După aceea fata îi mai mulţumi odată guvernatorului 
pentru bunăvoința de care dăduse încă o dovadă, apoi se 
îndepărtă, spre a-i spune și lui Dimitri marea veste. 


x 

Sosi și ziua nunţii. Mosafirii începuseră să vină din ajun 
și palatul guvernamental gemea de rude, prieteni și 
cunoscuţi. 

Dar nimeni nu venise cu mâna goală. Fiecare adusese 
câte un dar preţios și pe nesfârșitele mese așezate anume 
în sala cea mare a palatului, cadourile de nuntă ale tinerei 
perechi reprezentau o comoară ca în „O mie și una de 
nopţi”. 

Veniseră și cei doi fraţi ai guvernatorului, care rămaseră 
încântați de alegerea făcută de nepotul lor. 

Grușa se sculase din zorii zilei și umbla, rânduia, dădea 
porunci, cu o înfrigurare, ca și când nu prietena, ci propria 
ei fiică s-ar fi măritat. 

În ceea ce o privește pe Mioara, biata fată nu era de loc 
de invidiat. 

Era obosită și palidă la față, căci nu dormise toată 
noaptea, gândindu-se la ceea ce avea să urmeze o doua zi. 

Ce mare însemnătate avea pentru ea ziua aceea! 

Acum şedea în fața oglinzii venețiene și se uita faţă în 
față cu Mioara Comăneanu, cea îmbrăcată în toaleta de 
mireasă. Ochii îi străluceau, dar nu din pricina lacrimilor 
de bucurie, ci din cauza lacrimilor izvorâte din nemărginita 
jale a sufletului său. 

Acum vedea că tot avea să se îndeplinească ceea ce ea 
se temuse de mult, ceea ce tot mai nădăjduise până atunci 
că nu va fi decât un vis urât: avea să devină soţia unui 
bărbat pe care nu-l iubea. 

Nu lipsi mult să izbucnească în hohote de plâns, dar 
văzând că odaia era plină de străini, față de care nu 

trebuia să pară slabă de înger, se stăpâni și își închise 
amărăciunea în sufletu-i atât de zbuciumat. 

Mioara era asemenea unei mirese din lumea visurilor. 
Purta o toaletă albă de mătase, împodobită cu dantelă de 
Bruxelles, iar vălul de mireasă ieșise din mâna celui mai 
cunoscut meșter din Paris. 

Cununa de lămâiţă pe cap - și era gata pentru cununie... 

Două croitorese îi dădeau târcoale, cercetând, dacă totul 
era în ordine și în cele din urmă sosi și Grușa, care după ce 
o cercetă din toate părțile, îi zise: 

— Ei, Mioaro, mai uită-te odată în oglindă, căci după ce 
te vei întoarce de lângă popă, vei fi femeie! 

Mioara zâmbi obosită. 

Chiar și zâmbetul acesta fu o mare sforțare pentru ea, 
dar se sili să surâdă, pentru ca străinele acelea să nu bage 
de seamă tristeţea de moarte a inimii sale... 

Rămânând însă numai cu Grușa, nu se mai putu stăpâni 
și căzând în braţele ei, începu să plângă amarnic: 

— Grușa... Grușa... cât sunt de nenorocită! 

Grușa arătă prin fereastră, spre mulțimea mosafirilor 
care forfoteau prin parc. 

— Privește! 

— Ce să privesc? Oameni! 

— Care însă toţi au venit să te vadă pe tine, să se bucure 
de fericirea ta! 

— De fericirea meai . Unde este EE i lest 
biata româncă îndurerată- -și lacrimile o podidiră din nou. 

— Dacă n-o ai acum, o vei avea mai târziu! o îmbărbătă 
Grușa. 

— Niciodată! 

— Vei vedea că o vei găsi alături de Dimitri și ea va fi 
cea mai bine meritată răsplată pentru nobila faptă pe care 
ai săvârșit-o. 

— Cine ar fi crezut, Grușa că acesta va fi sfârșitul? 

Grușa simţea o vădită mulțumire, auzind cuvintele 
deznădăjduite ale prietenei sale. Ea se trudea să pară cât 
mai duioasă și mai bună la suflet pentru ca Mioara să nu 
bage de seamă adevăratele simțăminte care se ascundeau 
în dosul cuvintelor sale lingușitoare, în dosul straniei 
străluciri a ochilor săi. 

In realitate, Grușa era mai mult decât mulțumită că 
Dimitri va avea o soţie alături de care nu va putea nici 
măcar să nădăjduiască de a-și găsi vreodată fericirea. 

Ea spera că, în asemenea împrejurări, ducând o viaţă 
conjugală lipsită de orice bucurie, Dimitri își va aminti de 
timpurile fericite petrecute împreună la Petrograd și se va 
întoarce la ea. 

Uitându-se acum la Mioara, avea impresia că Dimitri se 
căsătorește cu o statuie de marmoră, care niciodată nu-i va 
putea da fericirea atât de mult dorită oricât de 
fermecătoare era la înfățișare. 

Una din croitorese se înapoiase, Grușa mai găsi ici-colo, 
câte ceva de îndreptat și croitoreasa, îndreptând greșelile 
zise: 

— Jupâniţa este mireasa cea mai frumoasă, pe care am 
văzut-o vreodată. Să dea Dumnezeu ca cea mai frumoasă 
mireasă să fie și cea mai fericită. 

— Şi eu îi doresc același lucru! zise Grușa zâmbind. 

După aceea se apropie de Mioara și cu batista ei 
dantelată șterse lacrimile din ochii fetei. 

— Mioara mea, o mireasă n-are voie să fie tristă, dar 
încă să plângă! 

— Sunt lacrimile fericirii! se amestecă în vorbă 
croitoreasa. Astfel de lacrimi nu strică, oricât ar curge 
șiroaie! De altfel va râde jupâniţa îndeajuns, când va fi 
cucoană. 

Mioara se uită cu blândeţe la această femeie simplă, 
care credea că are în mâini o mireasă, cum sunt toate 
miresele, de obicei: o făptură dornică de fericire, care de- 
abia așteaptă clipa de a se vedea împreună cu soţul său în 
faţa popii. 

Murmurul celor din parc pătrundea până în odaia 
Mioarei. Grușa se duse la fereastră și rostea numele 
tuturor acelora dintre cunoscuţi, pe care îi vedea trecând. 

— Unchiul tău, Alexandru Trubetzkoi se plimbă cu 
guvernatorul din Vladivostok, care a venit și el. Soţia 
primarului din Tomsk s-a împopoţonat, ca de obicei și și-a 
dat cu o oca de pudră franțuzească, dar cu toate astea tot 
de cincizeci de ani pare... 


1108 


Soţia guvernatorului ar fi urmat cu această trecere în 
revistă, dacă nu se deschidea brusc ușa, prin care intră o 
cameristă, vestind: 

— Vine prinţul cel tânăr! 

Mioara tresări. 

După aceea ușa se deschise și în pragul ei se ivi maiorul 
Dimitri Trubetzkoi. El era îmbrăcat în uniformă albă a 
regimentului de gardă Semonov, iar pe piept îi strălucea 
crucea plină cu diamante a ordinului Catherina, pe care 
ţarul i-o așezase el însuși pe piept, drept răsplată pentru 
serviciile credincioase pe care i le adusese. 

Prinţul Dimitri era un bărbat frumos, bine legat și chipeș 
și uniforma de gală îi scotea și mai mult la iveală 
frumuseţea bărbătească. 

El se apropie de Mioara, se înclină curtenitor, îi sărută 
mâna, apoi fruntea, ceea ce Mioara îndură fără să 
crâcnească. 

— Mioara mea, sunt fericit de a fi cel dintâi bărbat, care 
te poate saluta în dimineaţa acestei zile însemnate! 

— Bine ai venit, Dimitri! zise fata, abia perceptibil. 

După aceea Dimitri oferi braţul tinerei sale mirese. 

— Înainte de cununie aș vrea să-ţi mai arăt câte ceva! 

Tânărul prinţ își purtă mireasa prin câteva odăi, până 
când în cele din urmă ajunseră în sala cea mare, care nu 
fusese încă deschisă pentru mosafiri, așa că puteau 
rămâne în doi. 

De-a lungul unui perete erau așezate mesele, pe care 
fuseseră îngrămădite darurile de nuntă, al căror număr 
mai crescuse chiar și în ziua aceea. 

Comoara, pe care o reprezentau aceste daruri, o orbiră 
aproape pe frumoasa fată. 

Strălucirea metalelor și pietrelor preţioase umplea 
încăperea, aceste cadouri ale rudelor, prietenilor și 
cunoscuţilor dându-i o priveliște ca din basme. 

De-abia acum își dădea seama Mioara, cât de bogată 
trebuia să fie societatea în care intrase, dacă ea putea să 

dăruiască asemenea comori pentru a-și arăta bucuria 
pricinuită de căsătoria unui membru al său... 

Maiorul Trubetzkoi era încântat, văzând ce bucurie îi 
făceau aceste daruri Mioarei și-i explică pe rând care de la 
cine era. 

Cel mai darnic fusese unchiul lui, Ladislau Trubetzkoi. 
Dar el putea să-și îngăduie această dărnicie, fiindcă, pe de 
o parte era unul din cei mai bogaţi nobili ai Rusiei, pe de 
altă parte rămăsese burlac, așa că, putea să se despartă 
fără nicio grijă, de una din proprietăţile sale, al căror 
număr nici nu-l cunoștea bine... 

Dimitri îi arătă Mioarei zâmbind, darul unchiului său: 

— Priveşte, acesta este cadoul pe care ni l-a făcut 
unchiul Ladislau! 

Prinţul Dimitri ţinea în mână o lădiță de argint. Capacul 
lădiţei înfățișa o regiune de pe marginea mării, lucrată cu 
multă iscusinţă în argint și email. În vârful unor stânci 
bătută de valurile mării se ridica un castel de toată 
frumuseţea. 

— Privește cu luare aminte ţinutul acesta, Mioara mea! îi 
zise Dimitri miresei sale. 

După aceea deschise caseta, din care scoase un 
document scris pe piele de câine, document, în care se 
spunea că prinţul Ladislau Trubetzkoi dăruiește prinţului 
Dimitri 'Trubetzkoi și tinerei sale soţii, Mioara Comăneanu, 
moșia și castelul său de pe peninsula Crimeea, împreună, 
ou tot mobilierul castelului. 

— Vezi, - urmă Dimitri, tălmăcitor - capacul casetei 
înfățișează castelul din Crimeea care, de astăzi înainte este 
proprietatea noastră. Aș fi fericit să putem merge acolo. 
După mine, acesta este ţinutul cel mai fermecător, de pe 
suprafaţa pământului. Pe când eram copil mi-am petrecut 
mai multe vacanțe pe această moșie a unchiului meu și 
zilele acelea nu mi-au ieșit din minte, nici până astăzi. 

— Vom vedea... poate că ne vom repezi odată și până 
acolo! zise Mioara, spre a nu-i strica voia bună. 

Tânărul maior urmă să povestească cu însufleţire: 

— Partea din spre mare e alcătuită de stânci uriașe, pe 
care se ridică mândrul castel Trubetzkoi. În spatele 
castelului se întinde moșia, cu pământ foarte roditor... 

După aceea, trecură mai departe, Dimitri arătându-i 
miresei și celelalte obiecte primite ca dar de nuntă. 

— Nici celălalt unchi, Alexandru, nu ne-a uitat. 

— Care este cadoul lui? 

— Din păcate, n-a încăput aici. Trebuie să știi că unchiul 
Alexandru, care de altfel este general al armatei rusești, 
este cel mai mare iubitor de cai din întreaga Rusie. La 
alergările de la Tzarskoje-Selo, caii lui ies învingători, 
întotdeauna, ceea ce nu este de mirare, deoarece 
hergheliile lui, cunoscute nu numai în Rusia ci în toata 
Europa, sunt alcătuite numai din cai de sânge curat 
arăbesc. 

— Unchiul Alexandru ne-a dăruit doi din acești pur 
sânge arabi și când vom ajunge la Petrograd, îi vom găsi în 
grajd. 

Apoi, Dimitri puse mâna pe un colier de diamante, pe 
care-l așeză pe gâtul de alabastru al Mioarei. 

— Al cui este darul acesta? întrebă mireasa. 

— Acesta este darul meu și aș fi fericit, Mioara mea, 
dacă l-ai purta la cununie. 

— Dar firește că-l voi purta, dragul meu! răspunse 
Mioara. 

— N-am cumpărat colierul acesta, urmă Dimitri, dar este 
mult mai preţios, decât dacă aș fi dat bani pe el. A fost al 
mamei, care mi l-a lăsat cu rugămintea să-l pun pe gâtul 
aceleia pe care o voi socoti vrednică de el, pe care o voi 
iubi mai mult în lumea aceasta. Iar eu ţi l-am hărăzit ţie, 
Mioaro. 

Fata fu adânc mișcată de aceste cuvinte ale maiorului. 
Dimitri era din ce în ce mai drăguţ, mai curtenitor, mai 
plin de atenţii faţă de ea, dându-i nenumărate dovezi de 
stima și dragostea pe care i-o purta și în schimb, sufletul ei 

nu simţea nicio urmă din iubirea la care ar fi avut dreptul 
acest om bun și cumsecade. 

După aceea Dimitri luă în mâini o cutiuţă de catifea. 

— Aș mai avea o rugăminte, Mioara mea! zise el. 

— Spune, Dimitri! 

— Aș dori să porţi și darul acesta la nuntă! 

— Ce este? 

Dimitri deschise cutioara și în fundul ei se ivi un inel 
strălucind în mii de lumini. Inelul acesta, care poate că n- 
are pereche pe pământ, era o adevărată operă de artă. 

— Cine mi-a dăruit inelul acesta? întrebă Mioara foarte 
curioasă. 

— Nu bănuiești? 

Mioara râmase pe gânduri, iar Dimitri, pentru a o ajuta, 
zise: 

— Cineva, care te iubește foarte mult și pe care-l iubești 
și tu. 

— Prinţul Poniatowsky? 

— EI! răspunse tânărul prinţ, așezând minunata podoabă 
pe degetul miresei. 

Mioara privi inelul cu vădită mulțumire. Atenţiunea 
prinţului Poniatowsky o mișcase până în adâncul sufletului. 

În vreme ce unii se uitau la cadouri, în ușa sălii se ivi 
prinţul Trubetzkoi cu soţia lui. Bătrânul guvernator se uită 
cu un zâmbet de fericire pe buze, la frumoasa pereche, ce 
stătea în fața meselor încărcate cu daruri.. 

— Îmi crește inima, când îi văd cât de frumoși sunt 
amândoi! îi zise el soţiei sale. 

Dar Grușa nu simţea la fel. Ea rămase foarte uimită 
zărindu-i pe cei doi, ţinându-se de braţ atât de drăgăstos și 
un nor negru îi trecu peste frunte la gândul că, poate că 
Mioara a început să-l îndrăgească pe Dimitri. 

La auzul pașilor, maiorul își întoarse capul. 

— Aici sunteţi, copiii mei? zise guvernatorul, a cărui 
nemărginită bucurie îi era întipărită pe faţă. 

— Eşti mulțumită cu darurile primite? o întrebă el apoi 
pe Mioara. 

— Nici în vis n-am văzut atâtea comorii, exclamă fata, cu 
însufleţire. 

— Şi toate acestea sunt ale voastre! 

— Nici nu știu, pe care să-l admir mai mult!, 

— Dar nu trebuie să uiţi, copila mea, că - zise bătrânul 
guvernator - comorile nu însemnează totul în viaţă. Este o 
comoară mult mai prețioasă decât toate aceste pietre 
strălucitoare: fericirea! De aceea, scopul nostru în viaţă 
trebuie să fie căutarea acestei comori, pe care, dacă aţi 
găsit-o, trebuie să vă și pricepeţi s-o păstraţi! Dacă veţi 
izbuti să faceţi aceasta, atunci nu trebuie să vă temeţi de 
valurile vieţii! 

— Fii liniștit, tată - răspunse tânărul maior - sunt pe 
deplin încredinţat că vom reuși să ne câștigăm și această 
comoară. Chiar dacă nu vom pune mâna pe ea, de la 
început, noi nu ne vom odihni până când nu o vom aduce în 
casa noastră. 

— Vă urez din tot sufletul să fie așa! Acum daţi-mi voie 
să vă dau și eu cadoul acela simplu pe care vi l-am hărăzit 
de ziua nunţii voastre. 

Zicând acestea, bătrânul guvernator scoase la iveală 
două inele simple de argint. 

— Aceste inele nu sunt preţioase din pricina valorii lor. 
Sunt amândouă foarte simple. Ele au însă o însemnătate 
mult mai mare decât dacă ar fi din aur și încărcate cu cele 
mai scumpe pietre preţioase. De veacuri, fiecare prinţ 
Trubetzkoi a purtat la cununia sa, aceste simple inele de 
argint. Ele au fost făurite de un călugăr, pe vremuri, în 
evul mediu și se spunea că perechea care poartă aceste 
inele la cununie, va fi foarte fericită în viaţă. Este firesc 
deci, ca eu să vă ofer acest dar, în ziua de astăzi, rugând 
pe Cel de Sus, să îngăduie ca legenda inelelor să se 
adeverească și la voi. 

Cu aceste cuvinte guvernatorul le dădu inelele, pe care 
mirii le traseră pe degete cu toată evlavia ce se cuvenea 
acestor seculare talismane ale familiei Trubetzkoi. 


* 
x x 


În curând veni apoi un servitor, care vesti sosirea 
preoților. 

Guvernatorul se întoarse spre fiul său: 

— Acum, fiți gata, copii! Cununia va începe îndată. 

Mioara se făcu galbenă ca ceara; dar Grușa veni iute 
lângă ea si-i șopti: 

— Curaj! Acum trebuie să te arăţi tare! 

Mioara dădu din cap, abia perceptibil, apoi își îndreptă 
privirile în spre Dimitri. Mirele se trudea să zâmbească, 
dar se vedea cât era de emoţionat, în faţa marelui 
eveniment care-l aștepta. 

— Să trecem în odaia vecină - propuse guvernatorul - și 
de acolo să coborâm în capelă. 

Încăperea vecină, care era sala de primire a palatului 
guvernamental, gemea de lume. 

La ivirea mirilor, mulțimea izbucni în urale, care nu mai 
voiau să ia sfârșit. 

Mioara se sili să zâmbească și privi cu ochi strălucitori la 
toți acești numeroși necunoscuţi, care veniseră să fie 
martori ai acestei nefericite cununii. 

Un murmur de admiraţie, apoi cortegiul porni, având în 
frunte pe Mioara, la braţul prinţului Poniatowsky și pe 
Dimitri, alături de tatăl său. 

În urma mirilor venea mulţimea, îndreptându-se spre 
capela palatului, în faţa altarului căruia așteptă episcopul 
din Tomsk, urmat de tot clerul episcopal. 

„Gospodi pomilui”!4 se auzi corul bisericesc. 

Dimitri și Mioara erau acum unul lângă altul și în vreme 
ce corul cânta, lacrimile năpădiră ochii nefericitei mirese. 
Toţi și toate îi erau străine în bisericuța aceasta. În clipa 
aceea, în care trebuia să jure credinţă veșnică unui bărbat 
pe care nu-l iubea, gândurile ei zburară departe, spre 
plaiurile însorite ale Ţării Românești, unde fusese atât de 
fericită.. 

După aceea își aduse aminte de Varșovia, unde îl 
cunoscuse pe Stanislau Rimsky și unde concepuse pentru 
prima oară gândul fericirii ce o va aștepta din clipa când 
va păși în fata altarului, alături de alesul inimii sale. 

Dar acum? 

Acum era în fata altarului, dar... unde era Stanislau 
Rimsky? Oare prin ce ţinuturi colinda și oare vreun cazac 
nu-și trimitea glontele ucigător, tocmai în clipa aceea, 
asupra iubitului inimii sale? 

O veche dorinţă i se îndeplinea în clipa de faţă: se găsea 
înaintea unui altar, alături de acela, pe care soarta i-l 
hărăzise să-i fie tovarăș de viaţă. 

„Gospodi pomilui!” 

Străină limbă, în care auzea cântându-se „Doamne 
miluiește-ne”, străini de sufletul său toţi aceia care o 


„Doamne 
miluiește- 
ne! | ar 

înconjurau, atât nuntașii, cât și mirele, care peste câteva 
clipe va fi... soţul său. 

Ar fi vrut să sară pe treptele altarului și să strige cât o 
ținea gura: 

— Lăsaţi-mă în pace... fiindcă inima mi-e dată altuia! 

Dar n-avu putere s-o facă. Nu mai avea voinţă, se 
supunea cu resemnare, la ceea ce-i porunceau alţii și 
merse înainte pe drumul ce-i fusese hotărât de vreri 
străine... 

„Gospodi pomilui!” 

Cântecul monoton răsuna necontenit. 

Inelele fură schimbate, episcopul le împreună mâinile și- 
i binecuvântă. 

Se săvârșise!... 

Mioara știa acum că, din clipa aceea Dimitri nu mai era 
prietenul, logodnicul ei, era soţul! 

După aceea veni Grușa, prințul Trubetzkoi și amândoi o 
sărutară pe obraji. Apoi, trebuia să se sărute și cu Dimitri. 
Ea făcu tot ce știa că trebuie să facă, fără să crâcnească. 

Era asemenea unei păpuși, trasă când la dreapta când la 
stânga. 

Cu mare greutate izbuti să se strecoare din capelă, dar 
și aici o așteptau strângerile de mână și sărutările acelora, 
care veniseră să-i ureze o viaţă fericită. 

Și sărmana fata știa doar prea bine că prin căsnicia 
aceasta pășise în împărăţia unde stăpânește jalea! 

CAPITOLUL 43 
Calatorie de nunta? 


Mioara Comăneanu, tânăra soţie a prinţului Dimitri 
Trubetzkoi, maior în regimentul de gardă al ţarului, ieși 
din capela în care se săvârșise cununia ei, aproape în 
neștire. Se împăcase cu soarta, pe care știa că și așa nu și- 
o mai poate schimba și înainta mecanic la braţul soțului 
său pe care îl compătimea în loc să-l iubească. O durea 
inima că nu putea să răspundă cu același simțământ la 
nemărginita dragoste a lui Dimitri, dar oricât se trudea să- 
și poruncească inimii, nu izbutea... Inimii nu i se poate 
porunci pe cine să iubească și pe cine, nu! 

Prinţul Dimitri simţea aceasta și tocmai din acest motiv 
rămase și pe mai departe un cavaler tot atât de desăvârșit, 
cum fusese și înainte de nuntă. 

După ceremonia religioasă, începu petrecerea, care fu 
atât de strălucită, cum nici chiar cei mai bătrâni dintre 
localnici nu-și aminteau să mai fi văzut. 

Și la această masă ca din povești, toată lumea râdea, 
toată lumea glumea și petrecea, numai mireasa se silea să 
zâmbească, ea, care ar fi trebuit să se simtă cea mai 
fericită. 

De-abia aștepta să se despartă de societatea acestor 
oameni gălăgioși, în mijlocul cărora trebuia să poarte 
masca făţărniciei. 

Ar fi vrut să rămână singură, numai cu gândurile sale, 
spre a se putea cufunda în adâncul sufletului său, unde 


1117 


trebuia să îngroape pentru totdeauna marea dragoste pe 
care o avea pentru Vulturul Morţii. 

Ziua aceea o înlănţuise de Dimitri și nu putea nădăjdui 
să mai fie vreodată a lui Stanislau Rimsky. 

În asemenea împrejurări era firesc să simtă o adevărată 
mulțumire, o adevărată fericire, când Dimitri îi spuse 
următoarele cuvinte: 

— Dragă Mioara, cred că este timpul să-i părăsim pe 
nuntași și să pornim la drum! 

— Ai dreptate, Dimitri! răspunse Mioara, bucuroasă. 

Se ridicară de la masă, lăsându-i pe ceilalți acolo, spre a- 
și urma petrecerea. 

Mioara își lepădă rochia de mireasă, care fusese pătată 
de lacrimi, iar Dimitri se dezbrăcă de uniforma întraurită a 
regimentului Semonov și amândoi se îmbrăcară în haine de 
drum. 

Pregătirile pentru călătorie fuseseră făcute mai dinainte 
și în faţa palatului aștepta gata de drum, trăsura încărcată 
cu bagaje, care trebuia să ducă tânăra pereche departe, 
foarte departe, tocmai la Petrograd... în călătorie de nuntă. 

După ce-și schimbară veștmintele, se iviră prințul 
Trubetzkoi, Grușa și prințul Poniatowsky, care veniseră să- 
și ia rămas bun de la miri. 

Bătrânul guvernator era cel mai impresionat. 

— Te rog din suflet Dimitri, să-mi scrii încă din drum, 
precum și îndată ce veţi sosi la Petrograd, unde vă doresc 
din nou să fiți perechea cea mai fericită... 

Cu aceste cuvinte îl sărută atât pe Dimitri, cât și pe 
Mioara. 

După aceea Grușa își luă rămas bun, mai întâi de la 
Mioara, apoi de la fiul său vitreg. 

— Şi eu vă doresc toate fericirile! îi zise ea lui Dimitri și 
se pregăti să-l sărute, dar tânărul maior se feri de această 
sărutare, fără să se observe și se aplecă spre a săruta 
mâna mamei sale vitregi. 

— Eu îţi mulţumesc din suflet, pentru tot ceea ce ai făcut 
pentru mine, zise el. 

Apoi, Mioara își luă rămas bun de la prinţul Poniatowsky 
și ochii li se înlăcrimară la amândoi. 

Prinţul Poniatowsky o îmbrăţișă cu căldură și numai 
acum, când trebuia să se despartă de ea, își dădu seama, 
cât de dragă îi devenise această fată atât de bună la suflet 
și cu gânduri atât de nobile. 

— La revedere, prinţe Poniatowsky! zise Mioara, printre 
lacrimi. 

— La revedere? repetă prințul polon, trist. Ai uitat oare, 
copila mea dragă, că eu tot mai sunt prizonier? 

— Astăzi mai ești prizonier, răspunse Mioara, dar 
nădăjduiesc că în curând vei fi liber iarăși și sper că atunci 
ne vei face o vizită la Petrograd. 

— Cel dintâi drum al meu ar duce la d-ta! zise prințul, 
care în urmă își luă rămas bun și de la Dimitri. 

După aceea tânăra pereche părăsi palatul, trecând prin 
două rânduri de servitori, care toţi veniseră să mai vadă 
odată pe Mioara și pe tânărul maior, care amândoi le 
fuseseră foarte dragi. 

Dimitri își ajută soţia să se urce în trăsură... apoi luă loc 
și el, mai trimiseră un salut guvernatorului și Grușei, care 
apăruseră în balcon și vizitiul dădu bice cailor. Călătoria 
de nuntă începea... 


* * 


În timpul acesta, petrecerea continua tot mai gălăgioasă 
în palatul din Tomsk. Minunatele vinuri româneşti făceau 
ca atmosfera să fie tot mai plăcută, orchestra cântând și ea 
fără întrerupere veselele cântece rusești. 

Cei mai tineri se prinseră iute în dans și pilda lor le-o 
urmară și câţiva bătrâni, cu inima tânără. Dar în vreme ce 

mosafirii dănţuiau, beau și cântau, prinţul Trubetzkoi se 
gândea necontenit la fiul său. 

— Doamne, fă ca fiul meu să fie fericit! 

Tot la perechea care plecase erau și gândurile prinţului 
Poniatowsky. Guvernatorul se gândea la Dimitri, prinţul 
Poniatowsky la Mioara, care acum mergea pe același drum 
pe care-l făcuse cu luni mai înainte, când venise în Siberia. 

Dar câtă deosebire între aceste două drumuri! Atunci 
purta lanţul robiei, iar chipul îi era ascuns în dosul unei 
măști de fier, deoarece contele Gorciacov se temea ca 
paznicii să nu se lase fermecaţi de frumuseţea ei și s-o 
ajute să fugă. 

Acum era purtată de cai preţioși, şedea în carul fericirii 
alături de chipeșul său soţ. 

— Doamne - se rugă și prințul Poniatowsky - fă ca 
această copilă, care a îndurat atâtea în viaţă, să-și poată 
găsi fericirea! 

Dar mai era încă cineva care se gândea tot la perechea 
plecată. Însă, în vreme ce prinţul Poniatowsky și 
guvernatorul se gândeau cu sincere urări de fericire la cei 
plecaţi, cea de a treia persoană, Grușa, îi urmărea cu 
gânduri deosebite, care îi făceau ochii să lucească straniu. 

I se strângea inima când se gândea că, bărbatul... care 
pe vremuri o strânsese în braţele sale avea să îmbrăţișeze 
în noaptea aceea pe o altă femeie, pe Mioara, fata aceea 
posomorâtă și palidă la faţă. În timpul cununiei ea își 
stăpânise năvala simţămintelor, acum însă amintirile 
trecutului o năpădeau tot mai vijelios. 

Trebui să-și dea seama din nou că nu-l va putea uita pe 
Dimitri niciodată, fiindcă Dimitri fusese prima și singura ei 
dragoste. 

Tânăra pereche era purtată de caii înflăcăraţi spre 
meleagurile îndepărtate, iar ea trebuia să rămână și pe mai 
departe în palatul acela plicticos din Tomsk. 

Privirea ei căzu asupra guvernatorului. Până când nu-l 
revăzuse pe Dimitri, își cinstise, își stimase bărbatul, îi era 

chiar drag din pricina sufletului său bun; acum însă, se 
simţea înstrăinată de el și parca i se strecurase în inimă 
ceva rece, ceva ce-o îndepărta tot mai mult de soţul ei. 


* 
x x 


În timpul acesta tânăra pereche se îndepărta tot mai 
mult de Tomsk. Caii alergau în grabă și Mioara privea 
tăcută la frumusețea melancolică, tristă, a meleagurilor 
siberiene. 

Dimitri simți că mintea soției sale era în prada unei 
adevărate furtuni de gânduri și de aceea nu căuta să i le 
tulbure, ceea ce o mişcă adânc pe biata româncă. 

Tocmai de aceea, socoti de cuviință să întrerupă tăcerea, 
întrebând: 

— Unde poposim, Dimitri? 

— În ţinutul acesta nu se găsește niciun oraș mai mare, 
așa că, vom fi siliţi să ne mulţumim și cu un mic han de la 
marginea drumului pentru a petrece noaptea. Mâine 
dimineaţă vom porni mai departe. 

— Doamne, mi se pare că niciodată nu se va mai sfârși 
drumul acesta, până la Petrograd. 

— Ce să-ţi spun, draga mea, e cam lung drumul de la 
Tomsk și până la Petrograd, cu toate că am ales cel mai 
iute mijloc de călătorie! Tata mi-a dat caii cei mai iuți din 
grajd, iar când aceștia vor obosi, cumpăr alţii la cea dintâi 
poștă și așa vom merge mai departe. 

Mioara nu răspunse, dar Dimitri, care nu era tăcut din 
fire, urmă: 

— Vei vedea ce viaţă fericită vom duce noi la Petrograd! 
Dacă cunoști orașul, trebuie să știi și tu câte distracţii poţi 
avea în el. 

— N-am fost încă niciodată la Petrograd! 

— Atunci te încredințez că-ţi va place de la prima 
vedere. Palatul Trubetzkoi, care-și așteaptă nouă stăpână 

în haină de sărbătoare, este așezat chiar pe malul Nevei. 
Până acum era trist bătrânul palat strămoșesc, acum însă 
se vor schimba lucrurile. În locul iernii care a domnit în el, 
în vremea din urmă, se va muta primăvara... 

— Așa aș vrea să fiu fericită! exclamă Mioara. 

— Mioaro, dar zi și noapte nu mă gândesc, nu mă 
trudesc, decât să te fac fericită! Ţi-o spun și ţi-o voi mai 
repeta de o mie de ori că nu mă dau bătut. Sunt încredinţat 
că, mai curând sau mai târziu, inima ta tot se va întoarce 
spre mine. 

— lar eu doresc din tot sufletul să fie așa! răspunse 
Mioara, privind în ochii scânteietori ai tânărului maior. 
Poate că va veni odată și ziua în care voi uita de toate și de 
toţi... când nu mă va mai urmări trecutul, când voi putea să 
nu mă mai gândesc mereu la dragostea aceea, care simt că 
niciodată nu va putea fi atinsă de mine! 

Cuvintele acestea umplură de bucurie inima lui Dimitri. 

— Cuvintele tale, Mioaro, nu fac decât să-mi întărească 
și mai mult convingerea, nădejdea. Nu te descos, nu vreau 
să știu ce este acel trecut, acea dragoste veche, care nu-ţi 
dă pace, care te urmărește necontenit, închizându-ţi calea 
spre fericire. Odată, când vei crede de cuviință, îmi vei 
spune tu însăţi. Mărturisesc însă, că vorbele tale cum că 
dragostea aceea nu va putea fi atinsă de tine nicicând, sunt 
o mare mângâiere pentru mine. Dacă dragostea aceea nu 
poate fi atinsă, atunci pot nădăjdui cu atât mai mult că 
într-o bună zi iubirea mea să găsească răsunet în sufletul 
tău! 

Caii alergau mereu și soarele începuse să dea 
pământului cele din urmă sărutări prin razele sale aurii. 
Drumul ducea acum printr-un șes trist monoton. 

Până acum trecuseră numai prin ţinuturi nelocuite; 
acum începuseră să se zărească, ici-colo, câte o colibă, ba 
întâlniră în cale și două sătuleţe. 

Dimitri scoase harta, pe care era însemnat drumul până 
la Petrograd și căută un loc unde să poată poposi peste 
noapte. 

— Cred că Tergorod ar fi cel mai nimerit! zise el, 
arătându-i Mioarei unde era așezată localitatea de care îi 
pomenise. 

După aceea se întoarse spre vizitiu: 

— Ascultă, moșule, cât drum mai avem până la 
Tergorod? 

— Vreo patru ceasuri, tătucă! 

— Dar dacă mâni mai cu nădejde? 

— Poate să facem numai trei ceasuri! 

— Atunci dă bice cailor! 

Cei doi roibi alergau acum și mai iute. 

Peste un ceas, luna schimbă soarele pe cer, iar când 
începură să se ivească și stelele, vizitiul se întoarse și 
arătând cu mâna înainte, zise: 

— Uite, tătucă, ăla de acolo e Tergorod! 

La lumina lunii se zăriră câteva case în depărtare. 

— Cunoști bine ţinutul acesta? îl întrebă Dimitri pe 
vizitiu. 

— Bine, tătucă! 

— Este vreun han mai răsărit pe aici? 

— Nu prea, tătucă. Cârciumă, doar! 

— Atunci du-ne la cârciumă! 

— Am înţeles, tătucă! 

După scurt timp, trăsura se opri în fața unei case 
dărăpănate, ale cărei ferestre erau cufundate în întuneric. 

Dimitri cobori din trăsură și bătu la ușa cârciumii... 

Nimeni nu răspunse. Dimitri bătu mai tare și atunci se 
aprinse un opaiţ, în dosul unei ferestre și se auzi târșâitul 
unor pași. 

— Cine e acolo? 

— Călători! Prinţul Trubetzkoi! Vreau să rămân aici 
peste noapte! 

Cheia se învârti în broască și în pragul ușii se ivi chipul 
somnoros al cârciumarului. 

— Binevoiește a pătrunde mai înăuntru, tătucă! 

Dimitri își ajută soţia să coboare din trăsură, apoi intrară 
amândoi în cârciumă, unde între timp cârciumarul aprinse 
lumânări. 

— Mai înainte de toate să ne dai de mâncare și de băut! 
îi zise Dimitri cârciumarului, care era foarte încurcat, 
bietul om, deoarece niciodată nu mai pășiseră oaspeţi atât 
de aleși pragul cârciumii sale, vizitată de obicei numai de 
drumeţi săraci. 

El aduse iute niște friptură rece, făcu ceai și puse și vin 
pe masă. 

Între timp, vizitiul duse caii în grajd, le dădu nutreţ și 
apoi se așeză și el să mănânce ce-i trimisese prinţul 
Trubetzkoi prin cârciumar. Mai bău și câteva păhărele de 
vin, apoi se culcă, dormind dus. 

— i se va părea ciudat, Mioara mea, după mesele luate 
la palatul din Tomsk, să trebuiască să te mulțumești acum 
cu puţină friptură rece, mâncată pe o masă fără faţă de 
masă! îi zise Dimitri soţiei sale. 

— Crede-mă - răspunse Mioara - că mă simt mult mai 
bine aici, deoarece nu sunt înconjurată de mulţimea aceea 
căreia trebuia să-i zâmbesc la poruncă. Aici nimeni nu mă 
silește să râd... 

Dimitri tăcu. 

Cuvintele Mioarei îi amintiră din nou ciudata situaţie în 
care se băgase prin această căsătorie. A 

El mâncă și bău, fără să mai scoată vreun cuvânt. Într-un 
târziu doar, se întoarse în spre cârciumar. 

— Te poţi duce să te culci... Mai înainte însă, să ne arăţi 
odăile. 

Bătrânul cârciumar răspunse, încurcat: 

— Odăile..! stăpâne? N-am decât una singură, fiindcă 
nimeni nu trage la cârciuma mea. 


1124 


Dimitri se uită la Mioara, apoi se întoarse din nou spre 
cârciumar: 

— Bine. Ajunge și numai o odaie, numai să-mi arăţi pe 
unde este! 

Cârciumarul luă o lumânare și porni. El deschise o ușă 
ce dădea în cârciumă și o lumină. 

— Asta ar fi! 

Un pat și două scaune erau tot mobilierul odăii. 

Dimitri dădu din cap. 

— Bine! Dacă n-ai altceva mai bun ne mulțumim și cu 
atât. O noapte vom dormi și noi cum vom putea, în 
cămăruţa aceasta! 

Mioara îl privi trimită. 

— Acum te poţi duce să te odihnești! mai zise tânărul 
prinţ, făcând astfel ca și când n-ar fi băgat de seamă 
uimirea soţiei sale. 

— Vă doresc noapte bună! mai zise cârciumarul, apoi 
lăsă lumânarea pe masă și intră în odaia lui. 

Mioara nu-și luase încă ochii de la Dimitri. Acesta, ca și 
când nu s-ar fi întâmplat nimic, umplu din nou paharele și 
zise: 

— Nu bei, draga mea? 

Mioara închină, dar nu mai gustă din vin, în vreme ce 
maiorul goli paharul până la fund. 

— Acum să mergem să ne culcăm! zise el. 

Cu aceste cuvinte se sculă de la masă și-i oferi brațul 
Mioarei. 

Tânăra femeie se uită la el, speriată. Nu voia să-și 
întindă braţul, dar Dimitri o rugă din nou: 

— Braţul tău, Mioaro! 

Biata fată se supuse ca o păpușă fără voinţă și porniră 
amândoi spre odaia pe care le-o arătase cârciumarul. 

— Dimitri, ai uitat de înţelegerea noastră? 

Maiorul se făcu că nici n-o aude. El așeză lumânarea pe 
masă, apoi luă mâna soţiei sale, o sărută, o sărută și pe 
frunte și înclinându-se adânc, zise: 

— Noapte bună, frumoasa mea Mioară! 

Și spre nemărginita uimire a tinerei femei, părăsi odaia. 
Când ajunse în pragul ușii, Mioara strigă: 

— Dar tu, Dimitri... 

Prințul se întoarse și se uită ini rebător la soţia sa. 

— Tu unde dormi? își sfârși Mioara, vorba începută mai 
înainte. 

Dimitri zâmbi, curtenitor. 

— Voi găsi și eu un colţișor... Tu dormi liniștită și să ai 
visuri frumoase, Mioara mea! 

Cu aceste cuvinte își lipi călcâiele, se mai înclină odată 
și părăsi odaia. 

El se înapoie în cârciumă. Își mai turnă un pahar cu vin 
si-l bău până la fund. Apoi începu să se plimbe prin 
cârciumă. În cele din urmă se plictisi de atâta umblat în 
sus și în jos și se întinse pe una din mese. 

Dar masa de lemn de nuc era foarte tare, mai ales după 
patul moale din palatul guvernatorului din Tomsk. De 

aceea bietul maior se învârti când pe o parte, când pe 
cealaltă, până când somnul tot îl dobori și adormi. 

Astfel își petrecu noaptea nunţii prinţul Dimitri 
Trubetzkoi. 

CAPITOLUL 44 
Hanul la „Coroana Ţarului” 


La Petrograd, pe vremea domniei lui Alexandru I, nu 
departe de ţărmul Nevei, în colţul Sergivskajei, se ridica o 
casă frumoasă, cu un cat, care prin arhitectura ei plină de 
gust, bătea la ochi din depărtare. 

Pe vremea aceea, era foarte cunoscută clădirea aceasta, 
pe al cărei frontispiciu stătea scris: 


Hanul lui Rene 
Piccard 


la 
„Coroana Ţarului” 


Pe vremea aceea numai orașele mai mari aveau hoteluri, 
hanuri, cum se numeau atunci și în Rusia nici chiar marile 
orașe n-aveau întotdeauna hanuri mai răsărite, spre marea 
părere de rău a călătorilor, care erau nevoiţi să-și petreacă 
noaptea pe scândurile tari ale câte unei cârciumi murdare. 

De aceea, hanul lui Rene Piccard fiind dintre cele mai 
moderne, era cunoscut în întreaga Rusie și chiar și peste 
graniță. 

René Piccard venise din Franţa, de la Paris, unde fusese 
bucătar și unde avusese prilejul să guste din minunatele lui 
mâncăruri și marele duce Constantin, un membru al 
familiei țarului. 

Înapoiat la Petrograd, marele duce Constantin povesti 
minuni despre mâncărurile lui Rene Piccard. Și atât de 
neuitate păreau aceste mâncări, că într-o bună zi marele 
duce trimise un om al său la Paris să-l aducă pe Rene 
Piccard cu orice preţ, căci Alteța Sa moare, dacă nu mai 
gustă odată din mâncărurile bucătarului francez. 


ei (A 
Marele duce Constantin era foarte mâncăcios și ar fi fost 
în stare să trimită curieri până la Rhin, numai să mănânce 
păstrăvi de Rhin. 

Pentru el viața n-avea altă ţintă, decât mâncarea și 
urmarea acestei slăbiciuni fu că se îngrășă atât de tare, 
încât fu nevoit să taie un semicerc în masa la care mânca, 
spre a-și putea așeza burta de o mărime neobișnuită. 

În asemenea împrejurări nu este de mirare că-i porunci 
omului său să nu se dea înapoi de la nicio jertfă spre a-l 
aduce pe René Piccard, vestindu-l că, dacă se înapoiază 
fără el, îl trimite în Siberia. 

Era firesc deci ca mareșalul curţii marelui duce să facă 
tot ce-i va sta în putinţă spre a-l hotări pe francez să vină 
la Petrograd. 

Lucrul merse tare greu, deoarece Rene Piccard iubea 
mult Parisul, dar și mai mult pe o fetișcană tânără și foarte 
nostimă a Parisului de care nu-i prea venea să se despartă. 
Așa că Alice era o piedică de neînvins în calea plecării 
bucătarului, care nu se putea împăca cu gândul că între el 
și Alice a lui să fie o depărtare de sute de leghe. 

De aceea, el îl vesti pe mareșal că oricât de ispititoare ar 
fi propunerea marelui duce, nu se poate hotări să 
părăsească Parisul. 

Bietul mareșal încremeni deoarece își aduse aminte de 
ceea ce-i făgăduise marele duce Constantin în cazul când 
s-ar înapoia fără René Piccard. 

El căută să-l descoasă pe Rene Piccard în privința 
pricinii pentru care nu vrea să părăsească Parisul și când 
află care era motivul, chipul i se însenină. 

— Bine, omule, dar cum poţi fi atât de nesocotit încât să 
dai cu piciorul norocului pentru un chip de femeie? 
exclamă mareșalul. 

— Ascultă-mă pe mine, domnule mareșal, răspunse Rene 
Piccard, femeia este totul în viaţă! 

— Nu însă tocmai într-atâta, încât să refuzi o asemenea 
situaţie, de dragul ei. Apoi, nu trebuie să uiţi, domnule 
Piccard că, cât timp vei sta la Paris, vei munci veșnic 
pentru alţii, pe câtă vreme la Petrograd, ai putea ajunge 
foarte ușor, d-ta însuţi stăpân! 

— Dar ce să fac? zise Piccard, amărât, pe Alice n-o pot 
părăsi. 

— Ce să faci? E foarte simplu! 

— Să auzim! 

— O iei și pe dânsa cu d-ta. 

— Sunteţi într-adevăr un geniu, domnule mareșal! La 
asta nici nu m-am gândit. 

Mareșalul bătu fierul cât era cald: 

— Vei vedea ce viață vă așteaptă la Petrograd. De-abia 
acolo va vedea femeia d-tale ce însemnează să te distrezi. 
Iarna, când îngheaţă Neva, patinajul este o distracţie unică 
în lume. După aceea plimbările cu sania... Vara, marile 
alergări de cai, teatrul, în care joacă baletul imperial... 
Sunt încredințat, René Piccard, că-mi vei fi recunoscător 
de a te fi adus la Petrograd. Nu trebuie să uiţi că, marele 
duce Constantin este vărul ţarului, ca atare are multă 
trecere și orice cerere a d-tale pe lângă Majestatea Sa 
poate fi îndeplinită. 

Făgăduielile mareșalului îl ispitiră pe René Piccard, care 
peste câteva zile porni spre Petrograd, împreună cu 
mareșalul curții marelui duce Constantin și cu... Alice. 

In chipul acesta, înapoindu-se la Petrograd, mareșalul nu 
fu așteptat de deportarea în Siberia, ci de cea mai caldă 
recunoștință a stăpânului său. Marele duce nu mai 
contenea de a-și lăuda mareșalul, iar pe Rene Piccard îl 
primi cu o amabilitate neobișnuită. Soţiei acestuia îi 
strânse chiar mâna și Alice fu atât de impresionată de 
acest fapt, încât zile întregi nu se mai spălă spre a nu 
îndepărta de pe piele urma strângerii de mână princiare. 

Marele duce Constantin porunci să se rânduiască o 
locuinţă cât mai plăcută pentru tânăra pereche sosită de la 
Paris și-l însărcină pe mareșalsă facă tot ce-i va sta în 
putinţă pentru ca oaspele său să se simtă cât mai bine 
deoarece prințul știa din experienţă că bucătarii nu gătesc 
bine decât când sunt bine dispuși. 

Așadar René Piccard se instală în noul său cămin și chiar 
din prima zi îl uimi cu câteva mâncări speciale pe marele 
duce, care îi povesti ţarului atâtea despre el, încât chiar și 
Alexandru I își exprimă dorința de a gusta odată din 
mâncărurile acestui bucătar-minune. 

Marele duce Constantin îl și chemă pe ţar odată la masă 
și stăpânul tuturor rușilor avu prilejul să-și dea seama și el 
că René Piccard era cel mai bun bucătar din lume. 

După masa atât de gustoasă, îl și numi pe René Piccard 
inspectorul bucătăriilor imperiale, ceea ce însemna o leafă 
foarte ridicată pentru francez în schimbul căreia nu 
trebuia decât să dea o raită, în fiecare zi prin bucătării și 
să împartă ordine în privinţa preparării mâncărurilor. 

Marele duce Constantin era peste măsură de mândru de 
bucătarul său, mai ales de când însuși ţarul recunoscuse 
arta neîntrecută de a găti a francezului. 

Dar marele duce se cam întrecu cu gluma, deoarece 
toată ziua nu făcea altceva, decât mânca, mânca și iar 
mânca, de dimineață până seara și într-o bună zi, 
gustoasele specialități ale lui Rene Piccard rămaseră 
neconsumate... 

Marele duce Constantin murise de grăsime la inimă. 

René Piccard plânse cu sinceritate moartea celui mai 
înflăcărat adept al său, care, după cum se dovedi mai 
târziu, își aduse aminte de el chiar și după plecarea din 
rândurile celor vii. 

Prin testament lui René Piccard i se lăsase o însemnată 
sumă de bani. Firește că, acum, când ajunsese om bogat, 
așa, de la o zi pe alta, nu-i mai păru rău că pe vremuri 
ascultase de sfatul mareșalului și primise să vină la 
Petrograd. 

— Ia privește, Alice, îi zise el tinerei sale soţii, arătându-i 
maldărul de bani, acum suntem și noi bogaţi! Acum, să 
vedem de ce ne apucăm cu banii aceștia. Spune tu, Alice! 

Alice era creierul familiei. Meșterul René o asculta în 
toate. 

— Dacă vrei, ne putem înapoia la Paris. 

— Dar de ce să ne înapoiem la Paris? zise femeiușca. Mă 
simt foarte bine la Petrograd și unde mai pui că avem 
prilejul să ne înmulţim averea. 

— Cum? 

— Putem face o afacere minunată! 

— Ce, anume? 

— Îţi mai aduci aminte de hotelurile de la Paris? 

— Te cred! Parcă le am înaintea ochilor! 

— Aici nu prea le ai înaintea ochilor! 

— Cam așa este! 

— Atunci ciulește urechile și ascultă-mă! Ce ai spune tu, 
dacă am deschide un hotel? Gândește-te câţi străini cu 
bani nu se învârtesc prin Petrograd, care toţi sunt nevoiţi 
să se mulţumească cu cârciumile și hanurile proaste care 
se găsesc astăzi la Petrograd. Nu poate să existe o afacere 
mai minunată decât de a deschide un han, un hotel de felul 
acelora din Paris... Unde mai pui mâncărurile meșterului 
René Piccard care vor atrage lumea și mai mult! 

Lui Piccard îi plăcu propunerea și de bucurie își strânse 
nevasta în braţe. 

— S-a făcut! exclamă el, cu hotărâre. 

A doua zi și începură pertractările cu antreprenorii de 
lucrări, spre a termina cât mai iute hotelul, care urma să 
se numească: „Hanul lui René Piccard - La Coroana 
Ţarului”. 

Meșterul René cumpără locul și supraveghe el însuși 
construcţia, a cărei ridicare ţinu șase luni, cu toate că o 
sută de oameni lucrau la ea zi și noapte. 

După ce fu gata, René Piccard aduse pentru noul han 
mobile de-a dreptul de la Paris, iar în ziua inaugurării toată 
lumea care venise la deschidere, fu de aceeași părere: 

— Hanul lui René Piccard este un mic rai pământesc!... 

Tot ce era mai ales din ceata străinilor care treceau prin 
Petrograd, trăgea la hanul lui Piccard, care ajunsese unul 
dintre curiozităţile vrednice de văzut ale capitalei Rusiei. 

În restaurantul hanului se aduna lumea cea mai bună a 
Petrogradului și era veșnic plin, deoarece toţi voiau să 
guste din mâncărurile pregătite sub supravegherea 
bucătarului ţarului. 

Era firesc ca în asemenea împrejurări atât meșterul 
Rene, cât și Alice, să fie încântați de ideea pe care o 
avusese creierul familiei. Hanul era și el veșnic ocupat, 
până la cea din urmă odaie, deoarece trăgeau în el nu 

numai străinii dar chiar și nobilii de prin împrejurimi... 
care erau în stare să vină la Petrograd, chiar și numai de 
curiozitate, spre a locui câteva zile la „Coroana Țarului”. 

Faima hanului se răspândi și din pricină că Rene Piccard 
era un bun om de afaceri, care făcea tot ce-i stătea în 
putinţă spre a fi cât mai mult pe placul oaspeţilor săi. În 
aceasta îl ajuta mult și împrejurarea că meșterul Piccard 
cunoștea foarte multe limbi. Cu polonii vorbea limba 
poloneză, cu nemții nemţțește, cu englezii englezește și 
cunoștea chiar puţin și limbile suedeză, ungară și 
românească. 

Toate acestea le învățase în marile restaurante de la 
Paris, unde se învârteau oameni din toate colţurile globului 
pământesc. 

Afară de aceasta meșterul Rene era isteţ, fin, curtenitor 
și se trudea să ghicească până și gândurile clienţilor săi. 

Chiar și în ziua aceea, auzind huruitul unei trăsuri, ieși 
iute la poartă fiind încredinţat că îi sosesc noi oaspeți. 

Nu se înșelase. 

În trăsura sosită se găseau patru bărbaţi. Cel mai tânăr 
din ei, un blond vioi, cu ochii scânteietori sări din caleașcă 
cel dintâi. 

— Acesta este vestitul han al lui René Piccard? strigă el. 

— Acesta, domnul meu! răspunse meșterul René, 
salutându-și curtenitor noii oaspeţi. 

— Poţi să ne găzduiești și pe noi? întrebă străinul, din 
nou. 

— De la Rene Piccard nimeni nu pleacă nemulțumit! 
răspunse francezul. Piccard știe ce însemnează să dormi 
într-un pat bun, după o călătorie obositoare și chiar dacă n- 
ar mai avea odăi libere, pune la dispoziția oaspeţilor săi 
propriul său apartament! 

Rene Piccard observase accentul străin al călătorului și 
se trudi să-i afle naționalitatea. 

— Dacă nu mă înșel - zise el, curtenitor - sunteţi străin. 
German poate? 

— Nu! 

— Polonez? 

— Nici! 

— Scandinav? 

— Nu, nici scandinav! Dar pentru a nu te mai face să te 
frămânţi, îţi voi spune că mă numesc Fred Williamson și 
sunt ofițer de marină al Majestății Sale Regelui Angliei. 

Meșterul René se mai înclină odată în faţa străinilor și 
apoi le vorbi englezește: 

— Vă urez bun sosit în hanul meu domnule locotenent și 
vă rog să vă daţi osteneala de a intra împreună cu tovarășii 
dv. 

Fred și cu celălalt membru al societăţii în care ar fi fost 
greu să recunoști pe lordul Wardmoore, din pricina celor 
pătimite în timpul din urmă, se uitară plini de bucurie la 
hangiu. 

— Cum se face că vorbești englezește atât de bine? 

— Un bun hangiu - răspunse Piccard zâmbind - trebuie 
să cunoască toate limbile, spre a putea fi de folos tuturor 
oaspeţilor săi din oricare parte a pământului ar veni. 

— Minunat răspuns! exclamă Fred. Bucuria noastră de a 
fi tras la hanul d-tale va fi îndoită. 

Ceilalţi coborâră și ei din trăsură și intrară în 
restaurantul hanului care îi uimi de la prima vedere. 

Restaurantul îi plăcu mai ales lordului Wardmoore care 
zise: 

— Pe Dumnezeul meu că nici chiar la Londra nu găsești 
un hotel mai desăvârșit ca hanul meșterului Piccard! 

— Îmi daţi voie să vă întreb - zise hangiul - câte odăi vă 
trebuiesc? 

— Deocamdată patru - răspunse Fred Williamson - 
precum și un loc potrivit pentru servitorul nostru care vine 
în urmă. Mai târziu va mai trebui o odaie, pentru al 
cincilea tovarăș al nostru, care îmbolnăvindu-se pe drum, 
nu va putea veni decât peste câteva zile. 

— Şi cât timp vor rămâne domnii aici? 

— Totul atârnă de timpul ce-i va trebui prietenului 
nostru, pentru a se însănătoși. Fără el nu ne putem urma 
călătoria de studii. 

— Vă mulțumesc domnii mei. Vă voi pune la dispoziţie 
cele mai frumoase odăi ca să duceţi și în patria dv. vestea 
despre hanul lui Rene Piccard. Acum, să-mi mai îngăduiţi 
încă o rugăminte. 

Cu aceste cuvinte aduse un registru, pe care-l așeză pe 
masă, în fața oaspeţilor săi. 

— Acesta este registrul de călători al „Coroanei Țarului”, 
în care toţi oaspeţii au obiceiul de a și trece numele. V-aș 
ruga să binevoiţi să treceţi în el și numele dv. 

— Cu dragă inimă - răspunse el, luând în mână pana de 
gâscă cu care, după ce o înmuie în călimară, își scrise 
numele în registru, pe care apoi îl trecu tovarășilor lui. 
Aceștia își scriseră numele pe rând în registrul de călători. 

René Piccard luă registrul și alergă cu el la Alice, spre a- 
i arăta ce oaspeţi aleși au tras la hanul lor. 

In registru erau trecute următoarele patru nume: 

Fred Williamson, locotenent de marină, Londra. 

Rudyard Harward, rentier, Londra. 

Stanislau Dembinsky, negustor, Cracovia. 

Dr. Lenieft, Lemberg. 

După ce așeză registrul la locul lui, hangiul se înapoie 
lângă oaspeţii săi. 

— Cu ce vă pot servi, domnii mei? Doriţi să vă retragețţi 
în odăile dv. de pe acum sau mai întâi aţi dori să mâncaţi 
ceva? 

— Cred - zise Fred - că ar fi mai nimerit să mâncăm 
ceva, căci am flămânzit de când călătorim... 

— „și apoi suntem și curioși să gustăm din vestitele 
mâncăruri ale lui „maître Rene Piccard”- adăugă Stanislau 
Dembinsky, care nu era nimeni altul decât Rimsky. 

Piccard se simţi foarte măgulit de aceste cuvinte și 
înclinându-se în faţa străinului, zise cu vădită mulțumire: 

— Nădăjduiesc că veţi fi pe deplin satisfăcut, domnul 
meu! 

Cu aceste cuvinte și dispăru, spre a da ordine pentru 
pregătirea mâncării. 

Cei patru prieteni rămaseră singuri. 

Drumul făcut de ei până la Petrograd era foarte lung... 

Marele lor plan era pe punctul de a fi dus la îndeplinire. 
De îndată ce se însănătoși, lordul Wardmoore pornise spre 
Siberia, în tovărășia celor doi prieteni credincioși ai săi, 
lordul Denver și Fred Williamson, spre a-și elibera 
tovarășii de captivitate din Sadova. Firește că Rimsky se 
alăturase și el acestei expediţii, mai ales aflând că și 
logodnica lui se găsea printre prizonierii iadului din 
Sadova. Dar Rimsky nu se alăturase singur de englezi, ci 
luase cu sine și pe doctorul Leonida, care era în culmea 
fericirii, văzând cinstea pe care i-o făcea Vulturul Morţii de 
a-l alege pe el, din toţi tovarășii săi. 

Însă Rimsky cumpănise bine lucrurile când se hotărî să-l 
ia pe doctorul Leonida. 

Doctorul era un om așezat, cu judecată și sânge rece, 
care nu-și pierdea cumpătul niciodată și știa să găsească 
soluţii pentru cele mai grele încurcături. Dăduse dovadă de 
aceasta și prin felul cum izbutise să-l scape pe voinic, din 
ghearele lui Verșeghin. Vulturul Morţii se gândise că cu 
prilejul expediției pentru salvarea Mioarei Comăneanu și a 
prinţului Poniatowsky, vor fi destule împrejurări când va fi 
nevoie de o minte ageră, de o iscusinţă și un curaj ca 
acelea ale tânărului doctor. 

Așadar, socotindu-l și pe Matki, servitorul englezilor, 
expediţia era alcătuită din șase membri. 

Expediția ajunsese în apropierea Petrogradului, când 
lordul Denver se îmbolnăvi pe neașteptate și cu toate 
îngrijirile doctorului Leonida, starea sănătăţii lui se 
înrăutăţi în loc să se îmbunătăţească. 

— Lordul nu poate continua călătoria în starea în care se 
găsește, zise doctorul Leonida. Părerea mea ar fi să-l lăsam 

undeva, sub o îngrijire bună, căci numai astfel se poate 
înzdrăveni din nou. Oboseala călătoriei i-ar agrava boala. 

Ceilalţi fură de aceeași părere și așa ajunse lordul 
Denver să fie adăpostit în casa ambasadorului englez din 
Petrograd, care-l primi cu braţele deschise pe distinsul său 
compatriot. 

Lordul Wardmoore propuse apoi să tragă cu toţii la 
hanul lui Rene Piccard și să aștepte acolo însănătoșirea 
lordului Denver, deoarece fără el nu voiau să-și continue 
călătoria. 

Boala lordului Denver îl amări pe Rimsky cel mai mult, 
deoarece aceasta însemna o nouă amânare a salvării prea 
iubitei sale Mioara, pe care el o știa tânjind în minele de 
plumb ale Sadovei. 

Doctorul Leonida încercă să-l liniștească, asigurându-l 
că lordul Denver se va înzdrăveni cel mult în decurs de 
două săptămâni, poate însă chiar mai iute. 

Dar tot atât de nerăbdător de a se vedea odată în Siberia 
era și Fred, care în decursul acestei călătorii se 
împrietenise și mai mult cu Vulturul Morţii, în care vedea 
un adevărat erou. 

Hotărându-se să tragă la hanul lui Rene Piccard cei 
patru tovarăși se întrebară dacă nu era primejdios pentru 
ei să rămână la Petrograd, unde știau că guvernul are o 
neobișnuit de numeroasă organizaţie de spionaj. 

Prevăzătorul doctor Leonida propusese să-și schimbe și 
înfățișarea, pe cât le era cu putinţă, nu numai numele, 
după cum am văzut mai înainte. Lordul Wardmoore se 
bărbierise de tot, așa că avea o înfățișare deosebită de 
aceea sub care-l cunoșteau spionii ruși. Rimsky, își 
schimbase veștmintele și felul de a purta părul, așa că 
puteau nădăjdui că nu vor fi descoperiţi cu una, cu două. 

Cum lumea începuse să vină la restaurant, deoarece se 
apropia ora cinci și călătorii erau foarte obosiţi de drumul 
făcut, lordul Wardmoore propuse să se retragă, ceea ce 
toţi primiră cu însufleţire. 

Fiecare se duse în odaia lui și se culcă, numai Fred mai 
rămase pe gânduri, înainte de a se lungi în patul ispititor. 

Nici la Londra Fred nu făcea parte din aceia, cărora le 
plăcea să se culce de vreme, și de aceea hotări și acum să 
facă o raită prin Petrograd, mai înainte de a se duce la 
culcare. 

Se bucura dinainte că vă putea să petreacă puţin și după 
ce-și schimbă hainele prăfuite cu altele, făcute la cel mai 
bun croitor din Londra, așteptă până când crezu că 
tovarășii săi au adormit, apoi îndrăzni să iasă pe coridor. 

Nu știa unde se va duce și cum va petrece, era însă pe 
deplin încredinţat că se va amuza și se va înapoia acasă cu 
o amintire dintre cele mai plăcute. 

Ajungând la parter, drumul lui ducea pe lângă o ușă 
deschisă, pe lângă care ar fi trecut nepăsător, dacă 
privirea nu i-ar fi fost atrasă de ceva. 

Nu de ceva, ci de cineva! 

In odaie se învârtea o femeie foarte frumoasă și ochii lui 
Fred se împiedicară de ea la prima vedere. 

— Așa ceva zic și eu! se gândi el, deoarece de mult nu 
mai văzuse o făptură atât de fermecătoare. 

Ar fi vrut să-i vorbească, dar nu îndrăzni să intre, 
deoarece erau mulţi în bucătărie și ar fi fost bătător la ochi 
să o acosteze așa, pe neașteptate. 

El se retrase după un colţ al coridorului și de altfel la 
timp, deoarece meșterul Piccard venea în grabă, 
îndreptându-se tocmai spre bucătărie și încă tocmai spre 
femeiușca pe care o ochise Fred. 

Ofiţerul de marină pândi acum cu mai mare atenţie, dar 
clipa următoare era menită să-i aducă o mare dezamăgire. 
Stăpânul hanului la „Coroana Țarului” se apropiase de 
nostima femeiușcă și o sărută cu atâta foc încât răsună tot 
coridorul. 

— Ei, Alice - întrebă el - e totul în bună ordine? 

— Totul, bărbăţele! răspunse femeiușca. 

— Te întreb, fiindcă distinșii oaspeţi trebuie să sosească 
dintr-o clipă în alta. Curierul, pe care l-au trimis înainte, 
mi-a anunţat sosirea lor pentru vremea, aceasta. Odăile le- 
am pregătit, vezi și tu să fie gata mâncarea. 

— Fii fără grijă, René, totul merge strună și oaspeţii tăi 
vor fi atât de mulţumiţi de mâncărurile meșterului Piccard, 
încât își vor linge buzele după ele. 

— Atunci mă duc, deoarece fiind ora sosirii trebuie să fie 
cineva să-i primească. 

Își sărută soţia din nou și trecu iute prin coridor 
ducându-se înapoi. 

După plecarea lui Rene Piccard, Fred ieși și el din 
ascunzătoarea sa. 

— Mi se pare că, aici nu-i nimic de făcut! își zise el. 
Făptura aceasta fermecătoare este măritată și încă chiar 
cu hangiul, pe care se pare că-l iubește. 

El porni mai departe, puţin dezamăgit din pricina 
neizbândei acestei prime aventuri. 

— Să sperăm că a doua aventură va fi mai norocoasă! se 
gândi el, coborând în sala de mâncare. 

Era vremea când restaurantul „Coroana Ţarului” își 
primea cei mai numeroși oaspeţi. Aproape toate mesele 
erau ocupate de doamne distinse, însoţite de bărbaţi din 
lumea bună, iar în jurul unei mese lungi erau așezați 
neobișnuit de mulţi ofițeri din garda ţarului... 

Alături de masa ofițerilor de gardă se afla o măsuţă 
liberă. Fred se așeză la ea și ceru o sticlă eu vin. Rene 
Piccard se ivi din nou în faţa lui, de astădată însă 
ocupându-se mai ales de masa ofițerilor din gardă. 

— Cum v-a plăcut cina, domnii mei? întrebă el cu 
zâmbetu-i obișnuit pe buze. 

— Totul a fost minunat! strigă un tânăr sublocotenent. 
Păcat doar că stomacul omului este făcut pentru o singură 
cină. Din mâncărurile pregătite de meșterul Rene aș cina 
bucuros, chiar și de trei ori pe seară! 

— Laudele dv. mă mișcă adânc, domnule locotenent! 
Nădăjduiesc că și oaspeţii pe care îi aștept, vor fi tot atât 
de mulţumiţi, ca și dv. 

— Vorbești de Dimitri? 

— Da, de Excelenţa Sa, prinţul. 

— E un mare mâncăcios, dar nădăjduiesc că și el va fi 
mulțumit cu felul de a găti al meșterului René Piccard. De- 
ar veni odată. 

— Peste câteva minute vor fi aici! 

— Vor fi? întrebă un căpitan din gardă, foarte mirat. De 
ce vorbești la plural? 

— Oare domnul căpitan Vasilievici nu știe? 

— Ce? 

— Că... 

— Dă-i drumul! 

— Că Alteța Sa prinţul s-a însurat? 

— Ce tot vorbești, meștere Rene? Suntem în septembrie 
nu la întâi aprilie! 

— Știu că suntem în septembrie, domnule căpitan 
Vasilievici - răspunse hangiul, pe buze cu același zâmbet 
netulburat. De altfel nici nu mi-aș fi îngăduit să-mi permit o 
asemenea glumă cu prietenii Excelenței Sale. 

— Așadar, vorbești serios? 

— Cât se poate de serios! 

Căpitanul Vasilievici își împreună mâinile și se întoarse 
în spre tovarășii săi râzând din tot sufletul. 

— Aţi auzit? Cel mai chefliu, cel mai victorios vânător de 
fuste dintre noi s-a însurat!... Acum îmi dau seama pentru 
ce avea nevoie de concediu și totuși, parcă nu-mi vine să 
cred! 

Ceilalţi gândeau la fel. 

— E de necrezut! 

— Dimitri să se fi însurat? 

— Nu se poate! 

— Trebuie să fie o glumă! 

René Piccard aşteptă până când murmurul se mai potoli, 
apoi zise, cu hotărâre: 

— Credeţi-mă, domnii mei, că n-am spus decât adevărul. 
Excelenţa Sa mi-a trimis un curier, din Kuringrad, 
vestindu-mi că, în urma cunoscutei nenorociri petrecute la 
palat, va fi silit să locuiască la mine, împreună cu soţia sa, 
până când se vor sfârși lucrările de restaurare la palat. 

— Dacă lucrurile stau astfel, zise căpitanul Vasilievici, 
adresându-se camarazilor săi, atunci nu ne rămâne altceva 
de făcut decât să prezentăm femeiuștii felicitările 
regimentului de gardă. Și cum femeile trebuiesc primite cu 
flori, meștere René te rog ia măsurile necesare să avem un 
buchet de flori la îndemână, înainte de sosirea lui Dimitri 
cu tovarășa lui de viaţă. 

— Voi aduce cele mai frumoase flori din grădina mea, 
domnule căpitan Vasilievici, răspunse hangiul, înclinându- 
se politicos și apoi plecând, spre a îndeplini dorinţa, 
clientului său. 

Ofițerii nu mai vorbeau despre altceva, decât despre 
vestea neașteptată, pe care o aflaseră de la Piccard. 

— Ce să i se fi întâmplat lui Dimitri? zise unul... 

— N-am fost lângă el - răspunse un altul - și așa nu s-a 
găsit nimeni, cine să-i deschidă ochii! 

— Totul ar fi fost în zadar! Știm toţi ce încăpățânat este 
Dimitri. Dacă și-a pus ceva în cap, nu se lasă până când nu 
face ceea ce vrea. 

— În cazul de faţă însă, tot ar fi ascultat de un sfat 
prietenesc. 

— Nu prea cred! 

— La drept vorbind e de neînțeles pentru ce s-a însurat. 
Nu era femeie la Petrograd care să-i fi putut rezista și cred 
că, niciodată nu-și va putea aminti de toate aventurile lui 
de dragoste. 

— In orice caz, am pierdut pe unul din cei mai buni 
tovarăși de petreceri. 

— L-am pierdut? Crezi că trebuie să-l socotim mort 
pentru noi? 

— Fără nicio îndoială. Şi e destul de păcat, fiindcă sunt 
puţini aceia care știu să petreacă așa de bine ca Dimitri! 

Între timp se înapoiase și meșterul René cu un buchet de 
trandafiri. 

— E destul de frumos? 

— Minunat! 

Căpitanul Vasilievici luă buchetul, iar René Piccard ieși 
în poarta hanului unde ardeau două felinare. 

Tocmai atunci coti o trăsură în spre „Coroana Ţarului”. 

Hangiul se întoarse iute în restaurant și strigă în spre 
masa ofițerilor din gardă: 

— Vin! 

Ştirea aceasta îi puse în picioare pe toţi ofițerii, care se 
repeziră în spre ușă răsturnând scaune și pahare în drumul 
lor. 

Fred Williamson privea mirat la această veselă ceată de 
burlaci. 

— Dar pe cine vor fi așteptând aceștia, de fac o 
asemenea gălăgie? se întrebă el, apoi se ridică de pe scaun 
și ieși și el la poarta hanului, în faţa căruia se oprise 
tocmai o trăsură plină de praf. 

Din trăsură cobori un tânăr ofiţer, care purta uniforma 
regimentului de gardă, ca și ceilalți ofițeri din restaurant. 
Noul sosit avea gradul de maior. 

Cum își văzu camarazii înșiraţi în fata intrării hanului, 
un strigăt de bucurie îi ieși de pe buze: 

— Noroc, băieţi! 

Ofițerii izbucniră într-un „trăiască”, pornit dintr-o vădită 
prietenie. 

Căpitanul Vasilievici îi șopti ofițerului care stătea lângă 
el: 

— Meșterul René a avut dreptate! Dimitri nu s-a întors 
singur... 

Tânărul maior, prințul Dimitri Trubetzkoi, tocmai atunci 
o ajuta pe soţia sa să coboare din trăsură și văzând-o, 
ofițerii izbucniră din nou în urale. Mioara Comăneanu 
rămase foarte mișcată. 

Nu se aștepta la o asemenea primire și acum, când văzu 
în ce număr veniseră ofiţerii să-și primească tovarășul de 
arme, își dădu seama că soţul ei era iubit și prețuit nu 
numai de ai săi, dar și de toţi aceia cu care meseria sau 
viaţa îl aduceau împreună. 

Ea fu și mai uimită, când căpitanul Vasilievici se 
desprinse din rândul camarazilor săi și predându-i 
buchetul parfumat de trandafiri, îi ură bun sosit în numele 
tuturor ofițerilor regimentului de gardă. 

Uimirea Mioarei fu atât de mare, încât luând buchetul, 
ea nu fu în stare să îngâne decât un scurt: 

— Mulţumesc! 

În schimb Dimitri era mult mai vorbăreţ și strângând pe 
rând mâinile camarazilor săi le zise: 

— Sunt încântat de voi, băieţi și vă mulțumesc pentru 
această dovadă de atenţiune! Mi-aţi dat putinţa să mă 
încredinţez că nu v-am dăruit în zadar toată dragostea 
mea, dacă nu vă lepădaţi de mine nici chiar atunci când îmi 
iau rămas bun de la viaţa de burlac. 

— Grozav ne-am mirat! zise căpitanul Vasilievici. Nici nu 
ne venea să credem când am auzit. 

— Dar acum credeţi? întrebă Mioara, zâmbind, spre 
nemărginita bucurie a lui Dimitri, care era peste măsură 
de fericit, văzând că Mioara își mai părăsea nepăsarea 
spre a sta de vorbă cu camarazii lui de regiment. 

După ce-și comunicară știrile mai însemnate în vorbe 
rostite în grabă, meșterul Rene își invită oaspeţii în 
restaurant și aceștia nu așteptară să fie rugaţi de două ori. 

De-abia se așezară la masă și meșterul Rene se și 
prezintă spre a-l întreba pe Dimitri: 

— Excelenţa Voastră dorește să-i servim cina aici, sau 
sus în odaie? 

— O vom lua sus! răspunse Dimitri. Deocamdată însă, 
vom mai rămâne aici vreun sfert de ceas să mai vorbim 
puţin. 

Mioara Comăneanu ședea între Dimitri și căpitanul 
Vasilievici și se uita cu admiraţie la minunatul restaurant 
al lui Rene Piccard, mai frumos decât care ea nu mai 
văzuse. 

— Vă mulţumesc înc-odată, pentru dovada de prietenie, 
pe care mi-aţi dat-o astă seară - îi zise Dimitri, căpitanului 
Vasilievici. De-abia aștept să vă pot întoarce această 
dovadă de prietenie primind întregul cerc ofițeresc în 
palatul meu. Nădăjduiesc că în curând renovarea va fi 
gata. 

— Într-adevăr, lucrările sunt foarte înaintate. 

— Am rămas uimit când am auzit ce s-a întâmplat. La 
Kuringrad am aflat vestea, însă amănunte nu mi-a putut da 
nimeni. 

— Eu am fost de faţă la foc! zise căpitanul Vasilievici. 

— Cum s-a întâmplat nenorocirea? 

— S-a aprins o căsuţă din apropiere, cred că focul a fost 
pus. Din nenorocire vântul sufla ca putere și a dus 
scânteile până pe acoperișul palatului Trubetzkoi, care a 
luat și el foc, întocmai ca și o a doua casă din împrejurimi. 
Casa cealaltă a ars până la pământ, palatul tău însă a fost 
scăpat de furia flăcărilor. Este adevărat că acoperișul a 
fost mistuit cu totul, dar trebuie să-i mulțumești lui 
Dumnezeu că ai scăpat numai cu atâta! Administratorul 
tău a luat măsuri ca pagubele pricinuite de foc să fie 
reparate îndată și cred că peste două-trei săptămâni te vei 
putea instala în casa ta. 

— Până atunci vom sta în hanul meșterului René, unde 
cred că ne vom simţi ceva mai bine decât prin cârciumile 
în care am fost nevoiţi să poposim din Tomsk și până aici. 

— În privinţa aceasta poti fi fără nicio grijă! 

— Atunci, dacă ne îngăduiţi, ne vom și retrage! zise 
prinţul Dimitri, ridicându-se de la masă, Mioara urmând 


1145 


pilda lui. Călătorim de săptămâni întregi și astăzi mai ales, 
am făcut un drum foarte lung, spre a putea sosi la 
Petrograd, încă în decursul serii. Suntem flămânzi și rupti 
de oboseală. La revedere, băieţi! 

Mioara dădu din cap și ea, iar ofiţerii săriră în picioare, 
spre a saluta prin înclinări cât mai respectuoase pe tânăra 
prințesă, care prin drăgălășenia firii și prin farmecul ce 
împrăștia întreaga ei făptură îi câștigase de la început. 

Acum nu mai era o taină pentru ei, ce anume îl hotărâse 
pe Dimitri să se însoare. Mioara părea să fie o femeie 
ideală, în toate privinţele și nu numai ofiţerii regimentului 
de gardă dar toţi clienţii restaurantului se uitau cu 
admiraţie la ea cum se îndrepta alături de chipeșul prinţ 
spre treptele care duceau în hotel. 

CAPITOLUL 45 
Descoperirea neașteptată a lui 
Fred 


După plecarea tinerei perechi ofițerii mai rămaseră în 
restaurant și după cum era și firesc, vorbiră numai despre 
căsătoria camaradului lor. 

— Fermecătoare femeie a luat! zise unul. 

— Şi cât de drăgălașă! adăugă un altul. 

— Câte odată e prea serioasă - zise al treilea - dar de 
aceea pare să fie fericită. 

— Alături de Dimitri nici n-ar putea să fie decât fericită... 
deoarece prinţul Trubetzkoi știe să fie fermecător când 
vrea și cred că, față de soţia lui își dă toată osteneala să se 
întreacă pe sine însuși, căci și are pentru ce. 

— Mă bucură fericirea lui Dimitri - zise și căpitanul 
Vasilievici - ba mă gândesc chiar cu puţină invidie la el. 
Deoarece, credeţi-mă, băieţi, oricât de frumoasă ar fi viaţa 
de burlac, căsnicia este totuși adevăratul ideal spre care 
trebuie să tindem toţi în viaţă. Când ai un cămin, ai cine să 
se gândească la ţine, cine să te îngrijească, cine să te 
aștepte, să te iubească... Vă asigur că de noi nimănui nu-i 
pasă... 

Ici-colo se auziră hohote de râs. 

— Niciodată nu te-am auzit vorbind astfel, căpitane 
Vasilievici! Nu cumva ţi-a făcut poftă căsătoria lui Dimitri? 
Te pomenești că, într-o bună zi va trebui să te primim și pe 
tine cu asemenea alai, când te vei întoarce din... călătoria 
de nuntă. 

Toată lumea izbucni în râs și râse și căpitanul Vasilievici. 

— Aveţi dreptate să râdeţi, zise el. Totuși, mărturisesc 
sincer că n-aș șovăi o clipă să mă duc înaintea popii, dacă 
aș fi sigur că găsesc o soţie asemănătoare aceleia a lui 
Dimitri. 

Un tânăr sublocotenent se sculă și se pregăti de plecare. 

— Unde, unde, Pomilov? 

— La Operă! Vreau să ajung încă înainte de balet. 

— Am priceput! zise unul din ofițeri. Astăzi dansează 
frumoasa Emilia! 

— Aţi ghicit! răspunse sublocotenentul Pomilov, apoi își 
luă rămas bun de la camarazii săi și plecă... 

Fred Williamson, care luase loc din nou la masa 
alăturată, auzi cuvintele lui Pomilov și găsi că 
sublocotenentul avea dreptate. Niciunde nu putea să-și 
petreacă seara mai bine ca la Operă, al cărei balet era 
alcătuit din fete frumoase. 

Fără să mai stea mult pe gânduri, îl chemă pe René 
Piccard și acesta îi explică în ce chip putea să ajungă mai 
de-a dreptul la operă. 

După aceea își luă pălăria și porni pe străzile 
Petrogradului. 

În timpul acesta Dimitri Trubetzkoi şi Mioara consumară 
gustoasa cină, pe care meșterul René le-o pregătise cu 
deosebită îngrijire. 

Afară de aceasta Dimitri rămase încântat și de felul cum 
era aranjat vestitul han al lui Rene Piccard. Realitatea 
întrecea orice încercare. 

După cină își aprinse pipa și prin rotogoalele de fum se 
uita cu admiraţie la frumoasa sa soţie. 

Gânduri triste îi cuprinse mintea din nou. 

Femeia aceasta, atât de fermecătoare, ședea acolo, în 
imediata lui apropiere și totuși, cât de îndepărtată era de 
el. 

Dar de aceea nu se descurajă. 

Acum mai puţin chiar decât înainte, deoarece spera că 
mediul în care vor trăi la Petrograd, va contribui în mare 
măsură să topească gheaţa, în care era învăluită inima 
Mioarei. 

Era hotărât să urmeze cu aceeași metodă pe care o 
întrebuinţase și până atunci: răbdare și blândeţe. De 
aceea, nu aminti nici acum cu niciun cuvânt despre ciudata 
situaţie creată prin înţelegerea luată, ci îi vorbi despre 
viaţa capitalei, despre obiceiurile și petrecerile de la Curte, 
despre alergările de cai, despre toate distracţiile care se 
pot avea cu sutele la Petrrograd. Şi-i vorbi și despre ţarul 
Alexandru pe lângă care slujea și care-l iubea foarte mult. 

— Trebuie să mă prezint în audienţă încă chiar în 
decursul zilei de mâine! zise el. 

— Spune-mi, Dimitri, dar sincer, ce fel de om este ţarul? 
întrebă Mioara, curioasă. Lumea spune că este un om fără 
milă, și că nu ar fi străin de moartea tatălui său, căruia i-a 
urmat la domnie. Să fie adevărat? Tu trebuie să-l cunoști 
îndeajuns de bine... 

Lui Dimitri îi păru bine că Mioara se interesează atât de 
mult de lucruri care erau în legătură cu slujba lui. 

— Nu greșești, draga mea, - răspunse el, zâmbind, - într- 
adevăr, nu cred să fie un al doilea om în Rusia, care să-l 
cunoască pe ţar mai bine decât mine, deoarece sunt veșnic 
lângă el. De aceea pot să-ţi spun fără teamă de a putea fi 
dezminţit că, ţarul Alexandru este un om foarte bun, cu un 
suflet nobil și că toate zvonurile răspândite despre el nu 
sunt decât tot atâtea neadevăruri. 

Mioara își aminti de grozăviile văzute la Sadova și 
întrebă: 

— Cum se face atunci că, atâtea mii și mii de oameni 
îndură chinuri cumplite în minele de plumb ale Siberiei? Şi 
toate acestea, în numele ţarului! 

— Draga mea, sunt păcătoși - răspunse Dimitri - care își 
merită pedeapsa... 

— Dar câţi nevinovaţi nu zac în Siberia! De pildă, care a 
fost vina mea? Care a fost vina prinţului Poniatowsky, a 
lordului Wardmoore? 

— Nu trebuie să-ţi închipui că ţarul are cunoștință 
despre toate acestea. Ţarul este puterea supremă în ţara 
aceasta, dar nu el hotărăște de soarta supușilor săi. Are 
sfetnici în care se încrede și conform sfaturilor cărora ia 
hotărâri. 

— Şi se întâmplă adeseori că, acești sfetnici să fie 
oameni răi, fără suflet!... Ca de pildă, contele Gorciacov, 
care s-a purtat atât de crud cu mine! 

— Ai dreptate! Trebuie să știi însă că ţarul cercetează 
toate chestiunile care ajung până la el și în acestea, 
hotărârile sunt luate după cum îi dictează propria lui 
conștiință. 

Mioara dădu tristă din cap. 

— Numai că ţarul stă foarte sus și nu toate chestiunile 
ajung până la el. Suspinele osândiţilor din Siberia nu 
pătrund până în palatul Majestății Sale. 

— Şi în privința aceasta ai dreptate, răspunse Dimitri. 
Dar se va schimba situaţia... lar în ceea ce privește 
bănuiala ta că mâna ţarului ar fi pătată cu sânge, mă văd 
silit să dezmint aceasta, cu toată energia. 

— Dar ţarul Pavel n-a fost ucis? 

— Ba da, dar fără știrea ţareviciului Alexandru. Cred că 
știi și tu din auzite că Rusia a fost foarte nenorocită în 
ultimii ani ai domniei lui Pavel, deoarece ţarul își pierduse 
judecata și curtenii se purtau cu el ca și cu un nebun. 
Toate faptele, poruncile lui, dovedeau această întunecare a 
judecății lui și totuși, el se încăpăţâna cu îndârjire ca toate 
ordinele lui, chiar și cele mai nesăbuite, să fie duse la 
îndeplinire. 

— Şi nu se putea ajuta cu nimic? întrebă Mioara. 

— Ordinea domniei nu putea fi zdruncinată și poporul 
rus suferea tot mai mult din pricina domnitorului său 
nebun. Până în cele din urmă chiar și cei de la Curte 

începură să se miște. Toate acestea le știu de la tatăl meu, 
care pe vremea aceea slujea la curte ca tânăr ofiţer. 
Nemulțumirea avea în fruntea ei pe contele Pahlen, 
ministru de interne pe atunci, generalul Benigson și 
contele Panin, omul de încredere al ţareviciului. Aceștia 
căutară mai întâi să se încredinţeze, dacă se pot bizui pe 
regimentele de gardă și când își dădură seama că acestea 
erau credincioase ţareviciului, hotărâră să-și ducă planul la 
îndeplinire. 

Dar pentru aceasta aveau nevoie de încuviințarea 
ţareviciului Alexandru. Dar țareviciul se împotrivi cu toată 
tăria la uciderea tatălui său și nu se învoi decât să i se 
ceară renunţarea la tron, în favoarea fiului său, Alexandru. 

Dimitri se opri o clipă, dar văzând că Mioara aștepta cu 
nerăbdare să cunoască urmarea, continuă: 

— Așa s-a și întâmplat. Capii conjuraţiei se duseră la 
domnitor și-i cerură să abdice. Ţarul însă se răsti la ei, în 
chipul cel mai brutal, rupse în bucăţi actul de abdicare și 
luând în mână cravașa de călărie se repezi la ei. Inalţii 
ofițeri își dădură seama că dacă planul lor nu izbutea, pe 
toți îi aștepta securea călăului, ca pedeapsă pentru 
îndrăzneala pe care și-o luaseră. Înţelegând că luptau nu 
numai pentru binele patriei dar și pentru propria lor viaţă, 
își scoaseră pumnalele și ţarul Pavel se prăbuși la pământ 
străpuns de trei pumnale. Ofițerii comunicară îndată 
ţareviciului cele întâmplate. Alexandru rămase încremenit 
auzind trista veste. Dar își dădu seama că adevărul asupra 
morții tatălui său trebuia tăinuit. Sfătuindu-se cu cei trei 
conjuraţi, țareviciul hotărî să răspândească vestea cum că 
ţarul ar fi murit de un atac de inimă. Vestea se răspândi și 
tarul Pavel fu înmormântat ca răpus de un atac de inimă. 
În curând însă se răspândi știrea cum că ţarul Pavel ar fi 
fost asasinat. Între timp Alexandru se urcă pe tronul tatălui 
său și schimbarea de domn a fost primită ca o ușurare de 
toată Rusia și pe drept cuvânt, deoarece lucrurile s-au 
schimbat mult de când ţarul Alexandru s-a urcat pe tron. 

— Şi eu am auzit despre toate acestea zise Mioara. Nu 
cunoșteam încă cele întâmplate în chip atât de amănunţit. 

— Nădăjduiesc că în curând vei avea prilejul să-l cunoști 
personal pe ţar! 

— Eu, pe ţar? 

— Firește! 

— Dar cum ajung eu până la ţar? 

— Ca soţia mea. Sunt sigur că ţarul, care mă cinstește 
cu încrederea lui, va fi curios s-o vadă pe tovarășa mea de 
viață! 

Timpul trecuse fără ca cei doi tineri însurăţei să-și fi dat 
seama de aceasta. 

Orologiul din perete bătuse miezul nopţii și Dimitri 
socoti că sosise timpul să se gândească și la odihnă. 

De asemenea se ridică și-și luă rămas bun de la Mioara. 

— La revedere, draga mea! Somn ușor și visuri plăcute. 

— Noapte bună Dimitri! 

Tânărul maior se retrase în camera vecină, dar somnul îl 
ocolea cu încăpățânare, de altfel ca și pe Mioara. 

Era o noapte liniștită și Mioara se gândea cu melancolie 
la drumul pe care-l făcuse în decurs de câteva luni. 

Simţămintele ei faţă de Dimitri însă, nu se schimbaseră 
de loc. li era drag, se simţea bine în apropierea lui, dar 
atât și nimic mai mult. Dimitri se purta cu ea, într-adevăr 
cavalerește și aceasta o durea și mai mult. 

În timpul acesta Dimitri, în odaia lui, se gândea numai la 
Mioara, a cărei frumuseţe îl fermeca din zi în zi mai mult. 
Nu putea să se culce și atunci își aduse aminte de 
promisiunea făcută tatălui său de a-i scrie încă din drum. 

În timpul călătoriei nu putuse să-și îndeplinească 
această promisiune deoarece, prin cârciumile pe unde 
poposiseră, nu exista cerneală și hârtie de scrisori. Acum 
însă, în plăcutul han al meșterului Rene Piccard, unde avea 
totul la îndemână, socoti că era de datoria lui să se ţină de 
făgăduială. 

MY! 


Dar scrisoarea aceasta era un nou izvor de amărăciune 
pentru el. Trebuia să mintă, să mintă că este fericit, când 
în realitate fericirea lui nu și-o putea nici măcar întrezări 
ca în vis. 

Și în vreme ce așternea rândurile pe hârtie, în sufletul 
lui se puse din nou întrebarea: 

— Oare fi-voi fericit vreodată? 

Cum sta așa, cu pana de gâscă în mână, observă că pe 
sub ușa Mioarei se strecurau raze de lumină. Aceasta 
însemna că Mioara nu se culcase încă. 

Se apropie de ușă și întrebă: 

— Mioaro, nu dormi? 

— Nu! se auzi răspunsul tinerei femei, care apoi 
deschise ușa, în pragul căreia se găsea Dimitri. 

— Eu ţi-aș putea pune aceeași întrebare! zise ea, 
zâmbind. Văd că nici tu nu te-ai gândit să te culci! 

— Am scris! 

— Cui? 

— 'Tatii. 

Privirea frumoasei românce se înflăcără. 

— Îngăduie-mi să adaug și eu câteva rânduri, dragă 
Dimitri. 

— Din toată inima, Mioara mea. Aceasta este o bucurie, 
nu numai pentru mine, dar fără îndoială că va fi și pentru 
bietul bătrân. 

— Şi-i voi scrie chiar acum, dacă vrei. 

Dimitri arătă spre masă. 

— Uite scrisoarea, alătură-i și rândurile tale! 

Mioara se așeză la masă. 

— Şi-mi dai voie - îl întrebă ea pe maior - să citesc și eu 
ceea ce ai scris tu? 

— Firește, răspunse tânărul prinț, înclinându-se, faţă de 
soția mea nu pot avea niciun secret. 

Mioara luă în mână foaia de hârtie și citi cuprinsul 
scrisorii, care era următorul: 


„Dragă Tată, nu sunt decât câteva ceasuri de când am 
sosit la Petrograd și iată-mă în faţa călimării, spre a mă 
ține de promisiunea făcută. Fără îndoială că între timp ai 
aflat și tu că palatul nostru din Petrograd a fost bântuit de 
foc în timpul șederii mele la Tomsk. Pagubele nu sunt prea 
mari, totuși, pentru câtva timp suntem siliți să locuim în 
vestitul han al lui René Piccard „La Coroana Ţarului”. 

În ceea ce mă privește, sunt mai mult decât fericit, ceea 
ce tu, care o cunoști pe Mioara îndeajuns, vei înțelege cu 
ușurință. Nu voi putea fi niciodată îndeajuns de 
recunoscător Tatălui Ceresc pentru a-mi fi dat mie această 
făptură fermecătoare și bună; toată viața mea nu voi face 
altceva decât să caut a o face cât mai fericită pe Mioara 
mea, pentru a-i răsplăti măcar o parte din marea dragoste 
cu care mă înconjură. 

Nădăjduiesc, tată că și voi sunteți fericiți și pe deplin 
sănătoși. Astept răspunsul tău, iar eu iți voi scrie din nou, 
de îndată ce ne vom muta în palat. Fiul tău iubitor, 

DIMITRI 

Mioara citi cu mirare aceste rânduri și în vreme ce ochii 
îi alunecau pe hârtie, faţa i se înroși ca jăratecul. 
Dragostea de părinţi, care reieșea din fiecare cuvânt al 
scrisorii o mișcase până în adâncul sufletului. 

Dar în același timp rândurile acelea trădau și marea 
dragoste pe care Dimitri o avea pentru ea. 

Or, biata româncă simţea că nu este vrednică de iubirea 
acestui om. 

Ea își ridică privirea și se uită la soţul său, care o privea 
puţin cam încurcat. 

— Te-a supărat scrisoarea mea, Mioaro? întrebă el. 

Mioara mângâie mâna soțului său. 

— De ce să mă supere, dragul meu? Te-am înţeles și știu 
că n-ai făcut aceasta decât spre a-ţi linişti părintele. Orice 
copil bun trebuia să iacă la fel. 

— Așa este, Mioaro, răspunse Dimitri, cu amărăciune. 
Trebuie să-ți mărturisesc însă că mi se rupea inima de 
durere, în vreme ce așterneam cuvintele acestea pe hârtie! 

— Dimitri! 

— Parcă ai fi fost aici lângă mine!... Parfumul părului tău 
mă îmbăta, albeaţa de marmură a chipului tău mă orbea și 
glasul tău melodios îmi cânta parcă ariile celei mai 
desăvârșite fericiri! 

— Dimitri! 

— Vai, Mioaro - exclamă tânărul maior, eu înflăcărare - 
dacă ar fi adevărat tot ceea ce i-am scris tatii!... 

— Ti-am spus, Dimitri... 

— Această mică foaie de hârtie va vorbi la Tomsk despre 
fericirea mea... Dar dacă ar ști cei de acolo că din tot ceea 
ce-i scris aici nimic nu este adevărat! 

Pe Dimitri îl înecă plânsul. Mioara își așeză mâna pe 
fruntea lui, spre a i-o răcori. 

El luă mâna aceasta albă și fină și o copleși cu sărutările 
sale înfocate. 

— Mioaro!... Mioaro! zise el cu tristeţe de moarte. 

Mâna tinerei femei alunecă din mâinile prinţului. 

— Dimitri, stăpânește-te! 

— Nu pot - strigă maiorul - de-abia acum îmi dau seama 
cât de nemărginită este dragostea, pe care ţi-o port! 

— Nu trebuie să uiţi de promisiunea pe care mi-ai făcut- 
o! 

— Mioaro, aceasta este cea dintâi noapte pe care o 
petrecem la Petrograd... Vrei ca și de astăzi înainte totul 
să rămână ca și în timpul călătoriei? 

— Dimitri, nu trebuie să uiţi că numai locul s-a schimbat, 
nu însă și situaţia noastră... 

Tânărul prinţ căzu în genunchi și orbit de dragoste, 
începu să-i sărute poalele rochiei, picioarele. 

— Mioaro, tu nu simţi, cât de mult te iubesc? Primăvara 
a înflorit în sufletul meu și inima ta tot învăluită în gheaţa 
iernii rămâne? 

Mioara îl ridică blând pe bărbatul, care îngenunchea 
înaintea sa și căuta să-l mângâie, spunându-i: 

— Fii serios, Dimitri! Nu-ţi este îngăduit să îngenunchezi 
înaintea mea și crede-mă că și eu aș fi mult mai mulțumită 
dacă te-aș ști fericit. 

— Totul atârnă numai de tine. 

— Nu... nu se poate... încă n-a sosit timpul! 

Chipul lui Dimitri se însenină din nou. 

— Ai spus că «încă n-a sosit timpul»? Vai, Mioara, 
cuvintele acestea îmi întăresc speranţa! Deoarece, dacă n- 
a sosit timpul încă, aceasta însemnează că, odată și odată 
tot va veni clipa în care se va prăbuși peretele acesta care 
astăzi ne desparte de fericire! 

Cu ochii pierduţi în nimic, Mioara răspunse: 

— Se poate ca odată și odată să se prăbușească și acest 
perete care ne desparte de fericire! 

Dimitri sărută din nou mica mână de alabastru. 

— Cât aș fi de fericit! 

— Nu vreau și nici n-am dreptul să-ţi răpesc nădejdea, 
zise fata... Poate că va veni odată și ziua atât de mult 

așteptată! Fiindcă, dacă poate fi vorba să mai iubesc pe 
cineva, acest cineva nu vei fi decât tu, Dimitri. 

— Şi până atunci? 

— Până atunci?... Tu singur ai spus că poate va veni și 
ziua când va cădea peretele, care ne desparte de fericire! 
Trebuie să așteptăm! Să așteptăm cu răbdare, cu 
încredere, în bună prietenie. Până atunci știi prea bine că 
inima mea păstrează chipul unui alt bărbat și astăzi simt că 
încă nu-l pot îndepărta de acolo. 

Dimitri tresări îndurerat. 

— Mioaro! 

— Nu fi supărat, Dimitri, din pricina sincerităţii mele, 
dar eu ţi-am spus aceasta încă înainte de cununie. Ți-am 
mărturisit totul, așa cum era cinstit! 

— Chipul unui alt bărbat?... Vai, dacă aș ști măcar cine 
este acesta! 

— Dacă ai ști, Dimitri, la ce ţi-ar folosi? 

— Vai, Mioaro, dacă l-aș cunoaște eu pe acesta... 

— Atunci? 

— Atunci... 

— De ce nu continui, Dimitri? 

Fruntea încruntată și pumnii încleștaţi ai tânărului maior 
trădau îndeajuns la ceea ce se gândea. 

Mioara încercă să-l liniștească prin cuvinte blânde și 
mângâindu-i fruntea încruntată, se luă la întrecere cu 
mânia lui Dimitri Trubetzkoi. 

— Nu trebuie să fii nedrept, Dimitri. Și el este un om, ca 
și tine! Crede-mă că n-ai niciun motiv să fi supărat pe el. 
Pe vremuri, când ne-am cunoscut, am hotărât să fim unul 
al altuia... 

— Dar cine este? 

— N-are nicio însemnătate! 

— Ba da! Încă de la Tomsk te-am implorat să-mi spui 
numele lui. N-ai vrut atunci; acum, însă, ai putea să-mi 
spui și mie, cine este rivalul meu. 

— Mulţumește-te să știi că și el este un om tot atât de 
bun la inimă, tot atât de nobil la gândire ca și tine. 

— Locuiește aici, la Petrograd? 

— Nu, departe de aici? 

— E rus? 

— Polonez? 

— Numele... numele lui? 

Mioara tăcu. Ea rămase pe gânduri, dar numai o clipă, 
căci pe urmă zise: 

— Bine, fie! 

— Îmi spui? 

— Dacă ţii atât de mult... 

— Cine este? 

— Stanislau Rimsky! 

Tânărul maior se uită încremenit la soţia sa și exclamă 
înăbușit aproape: 

— Ce-ai spus?... Stanislau Rimsky? 

— Ai auzit vorbindu-se de el? 

— Dacă am auzit? Cine nu cunoaște numele acestui 
temut căpitan de bandiți! 

Ochii Mioarei străluciră ameninţător. 

— Nu vorbi astfel, Dimitri! Nu da crezare și tu acelor 
zvonuri mincinoase care au fost răspândite despre el... 

Prinţul Dimitri Trubetzkoi începu să râdă, batjocoritor. 

— Stanislau Rimsky? Așadar despre el spuneai tu că este 
un om ban la inimă și nobil la gândire? 

— Așa și este! 

— Dacă vrei, pot să-ţi aduc informaţiile culese de poliția 
din Petrograd. Informaţiile acestea nu vorbesc tocmai cu 
atâta bună-voinţă despre Vulturul Morţii. 

— Nu este de mirare, căci rușii nu-l pot suferi, de altfel 
după cum nici el nu-i poate suferi pe ruși! 

— Mă rog și el ucide, el fură, el pradă în numele 
libertăţii Poloniei? 

— Nu-i adevărat! Stanislau Rimsky este un om de 
treabă, este o fire cinstită! strigă Mioara, aproape ţipând. 

Acum fu rândul lui Dimitri s-o liniștească. 

— Mai încet, Mioaro, căci s-ar putea întâmpla să mai 
audă cineva că prinţul Trubetzkoi și cu soţia lui vorbesc 
despre... Vulturul Morţii! 

Teama lui Dimitri nu era neîntemeiată, dar veni prea 
târziu. 

Anume, Fred Williamson se înapoiase acasă de la 
reprezentaţia de balet a operei tocmai atunci și se îndrepta 
spre odaia sa, spre a urma pilda tovarășilor săi și a se 
culca. 

Dar pe când trecea prin fata apartamentului prinţului 
Trubetzkoi, zgomotosul schimb de cuvinte dintre cei doi 
soţi îi izbi urechea și se opri. 

Nu putu însă se audă, decât strigătul Mioarei: 

— Stanislau Rimsky este un om de treabă, este o fire 
cinstită... 

Cuvintele acestea îi făcură să tragă cu urechea și mai 
bine. Nu putea să și închipuie, cine erau aceia care se 
certau pe cinstea Vulturului Morţii în hanul lui Rene 
Piccard. 

Să fi fost cineva, care-l recunoscuse pe Vulturul Morţii în 
Stanislau Dembinsky? 

Gândul acesta îl fac să- și lipească urechea dle ușă, dar 
în zadar. În urma rugăminţii lui Dimitri, Mioara nu mai 
vorbi decât în șoaptă, așa că, nicio vorbă nu se mai putu 
înţelege, prin ușa grea de stejar. Până în cele din urmă, 
Fred Williamson se plictisi de a mai sta la pândă, fără 
niciun folos și se îndreptă în spre odaia sa. 

Aici se dezbrăcă și se întinse pe patul cald și moale, 
asemenea căruia nu mai întâlnise de când plecase din 
Londra. 

— Totuși, e curios ca o femeie să strige atât de tare 
numele Vulturului Morţii! își zicea el. 

„Dacă ași ști măcar cine locuiește în odaia aceea! Dar nu 
face nimic, mâine voi afla! Până atunci... 

Fred nu se mai gândi, ci se întoarse spre perete și în 
clipa următoare dormea dus. 

În timpul acesta, în apartamentul prinţului Trubetzkoi, 
soțul și soţia se uitau nedumeriţi unul la altul... 

Dimitri mai ales, privea aiurit în ochii soţiei sale. 


1160 


— Spune-mi, Mioaro că nu este adevărat ceea ce ai spus 
mai adineauri! 

— Nu pot să spun așa ceva, fiindcă aș minţi! răspunse 
românca, liniștită. 

— Să fie cu putinţă să-l iubești pe Stanislau Rimsky? 

— Fiecare bătaie a inimii mele, fiecare gând al creierului 
meu se îndreaptă numai spre el! 

— Şi cu toate acestea, eu tot zic că este cu neputinţă că 
tu, femeia fină, bună și într-adevăr cu gândire nobilă, să-l 
iubești pe Stanislau Rimsky, de al cărui nume nu sunt 
legate decât blesteme, a cărui viaţă este aceea a unui 
vânat veșnic urmărit, care oricând poate ajunge în bătaia 
puștii și atunci tot se sfârșește... 

Pe Mioara o podidiră lacrimile. 

— De aceea și tremur atâta pentru el! Chinurile mele 
sunt nesfârșite, din pricina primejdiilor care îl pândesc în 
fiecare clipă. 

— Dragostea aceasta este o adevărată enigmă pentru 
mine! zise Dimitri. 

— Fiindcă nu-l cunoști pe Stanislau Rimsky, răspunse 
românca. Dacă ai ști ce l-a împins pe calea pe care a 
apucat și dacă i-ai cunoaște virtuțile, pentru care lumea îl 
binecuvântează, atunci altfel ai vorbi despre el, altfel l-ai 
judeca! 

Mioara istorisi lui Dimitri felul cum îl cunoscuse pe 
Rimsky, îi istorisi înfiorătoarea aventură, când Vulturul 
Morţii a încercat s-o scape de sub spânzurătoare, 
primejduindu-și propria sa viaţă și devenind un vagabond, 
un vânat veșnic urmărit de semenii săi. 

Dimitri ascultă tăcut povestirea soţiei sale, care la urmă 
sfârși astfel: 

— Acum, Dimitri, te rog să nu fii nedrept cu Stanislau 
Rimsky, deoarece, după cele ce ţi-am spus îţi vei da seama 
că lovind în el, lovești și în mine. 

Dimitri oftă îndurerat. 

— Tare mai e tristă viaţa aceasta, Mioaro! Nenorocul 
plutește în jurul meu... Oare întotdeauna va fi la fel? 

— Dimitri, ţi-am spus că situaţia se mai poate schimba. 

— Eu văd totul în culori mult mai întunecate. 

— Nu  deznădăjdui, Dimitri! Ştii prea bine la ce 
depărtare se găsește Rimsky de mine și dacă vreodată 
dragostea pe care i-o port, se va micșora, se va mai 
spulbera, atunci numai pe tine te voi putea iubi. 

Dimitri îi întinse mâna soţiei sale, trist și abătut: 

— Noapte bună, Mioaro! 

— Noapte bună, Dimitri! 

După aceea Mioara se retrase în odaia ei, iar Dimitri se 
așeză la masă și rămase cu privirea pierdută în pâlpâiala 
tremurândă a lumânării. 

CAPITOLUL 46 
Ţarul Alexandru I 


Ferestrele palatului imperial din Petrograd străluceau 
sub razele soarelui de toamnă. Prin una din ferestrele de la 
catul întâi, razele soarelui cădeau asupra unui bărbat, 
foarte interesant ca înfățișare, care ședea în fata unui 
birou de o frumuseţe rară. 

Era Alexandru I5, ţarul tuturor rușilor. 

Biroul era plin cu acte și în faţa lui mai ședea un bărbat, 
contele Pratcinsky, ministrul de interne, care refera despre 
hârtiile supuse spre iscălire Majestății Sale. 


. Alexandru 
I Pavlovici 
Romanov 
(rusa: 

Ministrul de interne vorbea plin de respect cu stăpânul 
său, care își prețuia mult acest sfetnic al său... 

— Mai ai ceva de spus, dragul meu Pratcinsky? întrebă, 
suveranul. 

— Nimic prea însemnat, Majestate! 

— Ce este cu postul de prefect de poliţie? 

— Din păcate tot neocupat a rămas, Majestate! Nu 
găsesc un om potrivit pentru această însărcinare. 

— Şi tot d-ta te ocupi de chestiunile poliţiei capitalei? 

— Sunt silit s-o fac, Majestate! 


Anekcannp | 
IlaBnoBuu) 
(n. 23 
decembrie 
1777 -d. 1 


decembrie 

— Destul de rău că d-ta trebuie să te ocupi și cu 
chestiunea aceasta! Ar trebui să numim odată pe cineva, 
căci iată, sunt două luni, de când Petrogradul n-are prefect 
de poliţie! 

— Așa este, Majestate! 

— Așadar, dragă Pratcinsky, te rog ca în timpul cel mai 
scurt, să-mi faci propuneri pentru postul de prefect de 
poliţie. 

Contele Pratcinsky zâmbi, cam nemulțumit. 


182 5), a fost 
tarul Rusiei 
intre 23 
martie 1801 
- 1 
decembrie 

— Majestatea Voastră mă pune în fata unei mari 
încurcături. Omul care va fi prefectul de poliţie al capitalei, 
trebuie să aibă multe însușiri, care nu se pot întâlni 
adunate în același individ. Eu m-am gândit la Verșeghin, 
polițaiul orașului Dubro, care prin prinderea Vulturului 
Morţii a atras atenţiunea tuturor asupra sa și poate că 
până acum l-aș fi și numit, dacă nu făcea prostia să-l scape 
pe Rimsky printre degete... 

— Dar ceilalți polițai din provincie? 

— Sunt oameni fără nicio însemnătate. 


1825, regele 
Poloniei 
intre 1815- 
1825, 
precum și 
Mare Duce 

— Şi funcţionarii prefecturilor? 

— Nici acolo nu se găsește o forță corespunzătoare! 

Țarul rămase pe gânduri, apoi deodată se întoarse în 
spre ministrul său de interne: 

— Dar ce este cu omul acela, pe care ni l-a trimis contele 
Gorciacov? 

— Il putem avea oricând. 

— Dacă îmi aduc bine aminte, contele Gorciacov, unul 
din cei mai credincioși supuși ai noștri, ne-a scris în 
termeni foarte călduroși despre el. 


al Finlandei. 
Alexandru s- 
a nascut în 
1777 la 
Sankt 
Petersburg, 

— Așa este, Majestate! 

— Atunci, de ce am mai căuta în alta parte? Dacă a slujit 
alături de contele Gorciacov, atunci își va fi însușit toate 
acele calităţi de care un om are nevoie spre a fi un bun 
prefect de poliţie al capitalei Rusiei. Contele Gorciacov 
este una din cele mai minunate forțe de urmărire... 

— Toate acestea sunt adevărate, Majestate! 

— Cum se numește protejatul guvernatorului Varșoviei? 


— Marius Gersot... Maiestate! 


Marelui 
Duce Pavel 
Petrovici, 
mai tarziu 
Pavel I al 

— Așa, așa. Atunci, dragă: conte Pratcinsky, să nu mai 
întârzii cu pregătirea decretului de numire. 

Pentru oricare altul, cuvântul ţarului ar fi fost poruncă. 
Contele Pratcinsky, însă se bucura de atâta trecere la 
suveran, încât putea să-și spună fără teamă și părerea sa 
personală. 

— În general și eu cred că Marius Gersot ar fi bun 
pentru slujba de prefect de poliţie, zise ministrul de 
interne. Sunt două puncte însă, care mă fac să șovăi. 

— Anume? 


Rusiei, și al 
Mariei 
Feodorovna, 
fiica Ducelui 


de 
Wurttember 

— Mai întâi, nu ar fi o piedică împrejurarea că Marius 
Gersot nu este rus, ci polonez? 

— Aceasta nu este o piedică, răspunse ţarul, deoarece 
contele  Gorciacov tocmai pe acest fapt își bazează 
recomandaţia. Cu toate că este de origină poloneză, 
Marius  Gersot a adus mari servicii cauzei rusești. 
Mulțumită lui, contele Gorciacov a putut înfrânge 
nenumărate conjuraţii poloneze. Nu trebuie să uităm că 
renegaţii aduc cele mai preţioase servicii naţiunii pe care o 


g. Alexandru 
a urcat pe 
tron dupa ce 
tatal sau a 
fost asasinat 
Și a condus 

slujesc. Așa că temerea d-tale, în această privinţă, nu este 
prea întemeiată! Care ar fi al doilea punct? 

— Mă tem, Maiestate, urmă contele Pratcinsky, că 
Marius Gersot e mult prea tânăr, pentru a îndeplini 
funcțiunea de prefect de poliţie la Petrograd. 

— Nici aceasta nu trebuie să te îngrijească, dragul meu 
Pratcinsky. Cu cât cineva este mai tânăr, cu atât e și mai 
mlădios și mai plin de ambiţii. Bătrânii sunt prea așezați, 
iar eu aș vrea să văd în slujba de prefect de poliţie la 
Petrograd, un om mai vioi, mai activ. 

— Atunci, Maiestate, răspunse contele Pratcinsky, 
înclinându-se, într-adevăr nu avem un om mai nimerit ca 
Marius Gersot! 


Rusia în 
perioada 
razboaielor 
napoleonien 
e. 

— Așa este! De aceea, dragul meu Pratcinsky nu uita și 
fă chiar astăzi numirea lui Marius Gersot ca prefect de 
poliţie al Petrogradului. 

— Am înţeles, Majestate! 

După aceea, ţarul luă în mână o hârtie, pe care o pusese 
la o parte, mai dinainte și după ce o mai citi odată, zise: 

— Mai avem aici și chestiunea Poniatowsky, ar trebui să 
sfârșim odată și cu aceasta. 

— Da! Dacă nu mă înșel este rugămintea prinţului 
Trubetzkoi, guvernatorul din Tomsk. 

— Da, da. Mi-a trimis o rândul trecut, dar am hotărât să 
nu iau nicio măsură, până când nu cunosc amănuntele 
cazului său. D-ta îţi mai aduci aminte de cazul 
Poniatowsky? 

— Da, Majestate. 

— Atunci spune-mi-l, te rog. Ce s-a întâmplat cu el? 

— Prințul Poniatowsky a fost arestat și conform 
raportului şi propunerii contelui Gorciacov, a fost 
surghiunit în Siberia. 

Țarul începu să-și amintească de ceva. 

— Da... da... Dacă nu mă înșel, prinţul Poniatowsky era 
conducătorul partidelor revoluționare poloneze. 

— Așa este, Majestate. Pe vremea aceea arestarea 
prinţului Poniatowsky a stârnit o mare nemulțumire în 
întreaga Polonie și spiritele erau atât de agitate, încât 
multă vreme ne-am temut că nemulțumirea aceea se va 
sfârși printr-o revoluţie. 

— Cum, prinţul Poniatowsky contează atât de mult în 
Polonia? 

— Este politicianul cel mai de seamă al Poloniei și, după 
umila mea părere, arestarea lui, n-a fost o politică prea 
fericită. 

— Dar după raportul contelui  Gorciacov, prinţul 
Poniatowsky era capul unei conspirații, care uneltea 
împotriva persoanei mele, așa că, surghiunirea lui în 
Siberia, n-a fost decât o pedeapsă bine meritată. 

Contele Pratcinsky zâmbi, abia perceptibil. 

— Pe semne că, contele Gorciacov a fost indus în eroare, 
în privința aceasta, deoarece partea aceasta a raportului 
său nu corespunde adevărului. 

— Ești încredinţat de ceea ce spui? 

— Pe deplin, Majestate. Am cules toate amănuntele în 
cazul Poniatowsky, spre a putea informa cât mai bine pe 
Majestatea Voastră! 

— Şi atunci prinţul Poniatowsky ar fi fost trimis în 
Siberia pe nedrept? 

— În orice caz el n-a condus nicio conspirație împotriva 
persoanei Majestății Voastre. În schimb, toată lumea știe 
că prinţul Poniatowsky este cel mai înflăcărat adversar al 
politicii actuale rusești; dar este un adversar plin de 
cavalerism, care caută să-și slujească patria, este adevărat, 
dar nu prin mijloace silnice și ascunse. Marele lui merit 
este de a nu lupta în întuneric, ci pe faţă. 

Țarul zâmbi. 

— După cum văd eu, dragul meu Pratcinsky, d-ta îl aperi 
pe prințul Poniatowsky, mai mult chiar decât prinţul 
Trubetzkoi. 

— Prinţul Trubetzkoi a fost de aceeași părere cu mine? 

— Da! Mi-a scris în termeni cum nu se poate mai 
călduroși, despre prinţul Adam Poniatowsky. 

— Am știut întotdeauna că prinţul Trubetzkoi este un om 
înţelept. Se vede că el și-a dat seama îndată de marea 
greșeală ce s-a săvârșit cu nobilul polonez și de aceea a 
înaintat Majestății Voastre cererea de grațiere a prinţului 
Poniatowsky. 

— Atunci, care este părerea d-tale, cum să hotărăsc în 
această chestiune? 

Contele Pratcinsky răspunse fără șovăire: 

— Să-l graţiaţi pe prinţul Poniatowsky! 

— Bine, fie! De altfel n-aş fi putut refuza această cerere, 
chiar și numai din consideraţie faţă de prinţul Trubetzkoi. 

— Majestatea Voastră are dreptate! 

— De aceea, dragă conte Pratcinsky, te rog foarte mult 
să întocmești cât mai neîntârziat decretul de grațiere... 

Contele Pratcinsky își băgă mână în buzunar și în clipa 
următoare întinse domnitorului un document de 
pergament. 

— La ordin, Majestate - zise el - l-am și adus cu mine! 

Țarul Alexandru râse cu poftă. 

— Erai atât de sigur că-l voi graţia? 

Pratcinsky răspunse, înclinându-se adânc: 

— Nu trebuie să vă mirati, Majestate! Aceia care cunosc 
bunătatea și felul nobil de gândire al Majestății Voastre, nu 
se pot înșela când este vorba de un act de clemenţă și 
dreptate în același timp. 

Țarul își aruncă ochii pe pergamentul prin care prinţul 
Adam Poniatowsky era pus în libertate, redându-i-se în 
același timp toate bunurile care îi fuseseră confiscate cu 
prilejul arestării. 

Ministrul de interne înmuie pana de gâscă în călimară și 
o înmână ţarului care-și scrise numele sub decretul de 
grațiere. După aceea contele Pratcinsky puse și sigiliul 
imperial, în ceară topită, la stânga iscăliturii, iar apoi 
ministrul de interne băgă documentul în buzunar pe deplin 
mulțumit. 

Contele Pratcinsky era prieten cu prinţul Trubetzkoi, 
care-l rugase printr-o scrisoare, să facă tot ce-i va sta în 
putință spre a obţine graţierea prințului Poniatowsky. 
Acum, după ce totul îi reușise... contele se bucura din tot 
sufletul că putuse să-l servească pe prinţul Trubetzkoi, pe 
care-l stima tot atât de mult ca și pe maiorul Dimitri 
Trubetzkoi. 

Ministrul de interne își adună actele, dar înainte de a 
pleca, suveranul îl mai întrebă odată: 

— Altceva nu mai avem de aranjat? 

— De aranjat nu mai avem nimic, Maiestate, răspunse 
contele Pratcinsky, aș avea însă să vă mai dau o veste. 

— Bună? 

— Da! Majestatea Voastră se va bucura mai ales la auzul 
acestei vești! 

— Atunci spune-mi-o cât mai iute! 

— Tânărul prinţ Trubetzkoi a sosit la Petrograd, aseară! 

Chipul ţarului se înveseli. 

— Aceasta este într-adevăr o veste care mă bucură mult! 

— Dar n-a venit singur... 

— Știu, s-a căsătorit. 

— Da, cu o româncă! 

— Frumoasă? 

— Strălucitoare ca soarele! 

— Bravo! Dar cum de i-ai și văzut? 

— Ieri, pe când eram la călărie, l-am zărit pe Dimitri 
într-o caleașcă plină de praf. Zărindu-mă și el a oprit 
trăsura îndată și m-a prezentat soţiei sale, despre care nu 
pot vorbi decât cu înflăcărare. De altfel Dimitri mi-a spus 
că se va prezenta Majestății Voastre încă în decursul zilei 
de astăzi. 

— Mă bucur din tot sufletul! 

Fiind zi de audienţă, anticamera ţarului era plină de 
lume. 

Când contele Pratcinsky ieși de la ţarul, cu care stătuse 
peste un ceas și jumătate, toţi cei din anticameră, 
aristocrați, ofițeri superiori, înalți demnitari, îl salutară cu 
însufleţire; dar ca de obicei, fiind foarte ocupat ministrul 
de interne trecu iute printre ei, mulţumindu-se să dea din 
cap numai. În apropierea ușii însă, se opri și se îndreptă în 
spre un tânăr ofiţer, pe care-l zărise așteptând, și pe care-l 
salută foarte călduros. 

— D-ta, dragă Dimitri? 

— Eu, Excelenţă! 

— Îmi pare bine ca te văd din nou. 

— Mie și mai mult! 

— Tocmai am vorbit cu Majestatea Sa despre d-ta. 

— E supărat ţarul pe mine? 

— Dimpotrivă! Îi pare foarte bine că te-ai întors. Dar mai 
am o veste bună pentru d-ta... 

— Anume? 

— Îţi mai aduci aminte, ce m-ai rugat ieri? 

— Firește! V-am rugat, în numele părintelui meu, să 
interveniţi pe lângă ţar, pentru graţierea cât mai grabnică 
a prinţului Poniatowsky. 

— Tocmai în chestiunea aceasta vreau să-ţi vorbesc!... 

— A reușit? 

Contele  Pratcinsky scoase din mijlocul actelor 
documentul de grațiere al nobilului polonez și i-l arătă lui 
Dimitri. 

— Citește! 

— Vai, cât mă bucură vestea aceasta, exclamă Dimitri cu 
sinceră bucurie. Tata va fi și el foarte fericit când va afla, 
deoarece prințul Poniatowsky îi este un vechi prieten și m- 
a rugat din suflet să grăbesc graţierea lui. Atât eu cât și 
tata, vă rămânem adânc recunoscători... 

— Niciun fel de recunoștință! zise contele Pratcinsky. 
Pentru prințul Trubetzkoi sunt gata să fac oricând, tot ce 
m-ar ruga. D-ta aștepți să intri în audienţă? 

— Da, Excelenţă! Am venit însă cam târziu și mă tem că 
nu-mi va veni rândul astăzi. 

— Aceasta nu se poate... Așteaptă o clipă, te rog! 

Contele se îndreptă spre primul aghiotant al ţarului, 
schimbă câteva cuvinte cu el, după care aghiotantul intră 
în biroul domnitorului, pentru a se întoarce peste câteva 
clipe, când anunţă: 

— Excelenţa Sa, maiorul prinţ Dimitri Trubetzkoi este 
așteptat de Majestatea Sa! 

Dimitri schimbă încă o strângere de mână cu contele 
Pratcinsky și apoi se îndreptă spre ușa cu două canaturi, 
care se deschise larg în fata sa. 

În clipa următoare el era în faţa ţarului, înaintea căruia 
se înclină adânc. 

Țarul - aceasta se întâmpla foarte rar - se sculă de la 
masa sa de lucru și venind lângă tânărul maior, îl îmbrăţișă 
cu căldură. 

— Îmi pare nespus de bine că te pot vedea din nou aici, 
dragul meu Dimitri! Îţi spun sincer că ţi-am cam simţit 
lipsa și începusem să mă supăr că-ţi prelungești concediul 
atât de mult! 

— Bunătatea Majestății Voastre nu cunoaște margini!... 

— Dar spune-mi, te-ai înzdrăvenit după aventura aceea 
cu urșii cenușii? M-am speriat grozav când am aflat! 

— Mulţumesc lui Dumnezeu, am scăpat cu bine din ea. 

— Dar urmele se mai văd pe faţa ta! 

— Nici nu vor trece prea iute, deoarece ursul m-a 
mângâiat cam violent! 

— Dar căsnicia, cum merge? Vezi că știu și asta! 

— Interesul pe care mi-l poartă Majestatea Voastră este 
o mare cinste pentru mine! 

— Eşti fericit? 

Inima tânărului maior se strânse de durere, deoarece nu 
putea să spună adevărul. De aceea glasul lui tremură 
puţin, când răspunse, dar ţarul crezu că era din pricina 
emoției: 

— Sunt foarte fericit! 

— Îmi pare bine, dragă Dimitri, că ai reușit să-ţi găsești 
adevărata tovarășă de viaţă și te rog să primești cele mai 
sincere urări de fericire din partea mea... 

— Majestate! 

— Firește că-ţi cer, ca în cel mai scurt timp, să-mi faci și 
mie cunoștință ca tânăra ta soţie. Sunt curios s-o cunosc 
fiindcă vreau să văd și eu chipul drăgălașei făpturi care te- 
a cucerit. 

— Dorința Majestății Voastre este o mare distincţie 
pentru mine și soția mea. 

— Dar e firesc! răspunse domnitorul, râzând. Fiindcă nu 
trebuie să uiţi, este și în interesul meu să vorbesc cu 
dânsa. Trebuie s-o rog pe prințesă să nu mi te fure prea 

mult, deoarece n-aș vrea ca această căsătorie să fie o 
piedică, în calea vechii noastre prietenii. 

— Majestate - răspunse Dimitri, cu o nouă înclinare - voi 
fi și de astăzi înainte, cu cea mai mare tragere de inimă și 
întotdeauna la dispoziţia Majestății Voastre, deoarece și 
soţia mea știe că ţarul vine mai întâi, și pe urmă ceilalţi! 

Domnitorul îl bătu prietenește pe umeri pe Dimitri și 
zise: 

— Îţi mulţumesc, Dimitri! Mai ales că voi avea nevoie de 
tine, chiar în seara aceasta. 

— La ordinul Majestății Voastre! 

— Nu este vorba despre vreo aventură - urmă ţarul 
zâmbind. Ci despre ceva cu totul special... Așadar, nu vei 
uita: astă seară, la ceasurile nouă, mă aștepți, ca de obicei, 
la poarta cea mică a palatului, de unde vom pleca 
împreună. 

Dimitri se înclină. 

— Nu ești curios să știi unde mergem? întrebă 
domnitorul. 

— Cu Majestatea Voastră mă duc oriunde! 

— Ei, ei, dar nu este vorba de nicio primejdie! Zrudener, 
vestita ghicitoare este la Petrograd și aș vrea s-o consult și 
eu... 
— Ah, Zrudener!... 

— O cunoști și tu? 

— Din auzite! Toată lumea povestește minuni despre 
darul ei de a prezice. 

— Tocmai de aceea m-am hotărât și eu să mă duc la ea. 
Atunci ne-am înțeles: la ceasurile nouă, la poarta cea 
mică... 

— Voi fi acolo, Majestate! 

— Atunci vom avea prilejul de a sta mai mult de vorbă 
împreună! zise ţarul, în semn că audiența a luat sfârșit. 

Dimitri își lipi călcâiele și strânse respectuos mâna pe 
care i-o întinse ţarul. 

După aceea părăsi anticamera, iar primul aghiotant 
strigă: 

— Excelenţa Sa, Don Pedro Estapé, ambasador al 
Spaniei, este așteptat de Majestatea Sa! 

Ambasadorul spaniol sări de pe scaun și se îndreptă în 
spre ușa cu două canaturi. 

În timpul acesta tânărul prinţ Trubetzkoi părăsi palatul, 
al cărui stăpân îl cinstise cu desăvârșita sa încredere. 

CAPITOLUL 47 
Vila de pe ţărmul Nevei 


Pe Calea lui Petru, în imediata apropiere a Nevei, se 
găsea o vilă singuratică, ce de-abia se zărea de printre 
copacii care o înconjurau. 

Vila aceasta își schimbase deseori stăpânii și se întâmpla 
chiar să treacă timp mai îndelungat, fără ca cineva s-o 
locuiască. În apropierea frumoasei clădiri, care părea să fie 
rânduită cu multă bogăţie și pe dinăuntru, se afla o a doua 
clădire, mult mai mică și mai simplă, în care ședea 
îngrijitorul casei. 

De câteva zile, vila de pe malul Nevei avea din nou 
locatari. 

Erau două doamne, una mai tânără și foarte elegant 
îmbrăcată și alta mai în vârstă, care, judecând-o după 
îmbrăcăminte, părea să fie dama de companie a celei 
dintâi. Noua stăpână a vilei era o străină, franţuzoaică, cu 
numele de Juliette Mauras și era o prezicătoare a cărei 
faimă trecuse peste mări și ţări și care vorbea foarte bine 
și limba rusă. 

Ea se instală în vilă, ca la ea acasă și bravul Fedor 
Borukin, îngrijitorul casei, rămase foarte uimit, văzând că 
noua stăpână a vilei primea vizite foarte numeroase, cu 
toate că era numai de câteva zile la Petrograd. 

Uimirea lui crescu însă când află că tânăra doamnă era 
vestita prezicătoare Juliette Mauras și se amestecă, cu o 
nespusă bucurie, deoarece toţi acești vizitatori, care 

veneau cu trăsuri trase de cai de rasă, și-i dădu și lui câte 
un bacșiș de o rublă-două. 

Intr-o zi, veni din nou o trăsură foarte elegantă, dar în 
loc să se îndrepte spre vilă, ea opri în faţa casei 
îngrijitorului. 

Fedor Borukin zări prin fereastră că, în caleașcă se afla 
o doamnă și-i spuse soţiei sale, râzând: 

— Cucoana asta crede că ghicitoarea locuiește la noi! 

Intre timp, doamna cobori din trăsură și bătu la ușa 
casei îngrijitorului. 

— Aici locuiește Fedor Borukin? întrebă ea, zărind 
umbre la fereastră. 

— Ia te uită, se pare că această doamnă tot pe noi ne 
caută! îi zise Borukin soţiei sale. 

— Oare ce va fi vrând? 

— Las-o să intre și vom vedea! 

Soţia lui Borukin deschise ușa. 

— Aici şade Borukin! Eu sunt soţia lui. Cu ce vă putem fi 
de folos? 

Doamna își luă vălul de pe faţă și cei doi Borukin 
rămaseră cu gura căscată. 

— Dumnezeule, să fie cu putinţă! exclamă femeia. 

— Asta este o adevărată surpriză! zise și Borukin. Dar 
cum a ajuns domnișoara aici? 

Chipul străinei se întunecă, lacrimile îi podidiră ochii și 
răspunzând, vorbi atât de încet, încât chiar și nevasta lui 
Borukin, care stătea lângă ea, de-abia o auzi: 

— Cum am ajuns aici! E lungă, foarte lungă povestea 
aceasta! 

Femeia Borukin liberă un scaun și-l așeză în faţa 
străinei. 

— Șezi, domnişoară Grușa! Dacă ai ști cât te-am pomenit 
de când nu te-am mai văzut! 

— Şi eu m-am gândit la voi adeseori! răspunse doamna 
cu părul de abanos. 

— Dar pe unde a umblat domnișoara? 

— Departe... foarte departe! 
Şi ochii ei se aţintiră pe pereţii albi ai odăiţei, pe care se 
desfășura parcă panorama unui oraș îndepărtat. 


x 


Tomsk... 

Palatul guvernatorului... 

Nunta Mioarei și a lui Dimitri... 

Tânăra pereche e departe, când petrecerea ajunge în toi 
în sala cea mare. Orchestra cântă melodii vesele, iar 
perechile dănţuiesc grațios în mijlocul sălii. 

Privirile Grușei se pierd în depărtare. Tocmai se gândea 
la perechea care plecase, când un ofițer o ceru la dans. 

Dansează, se învârtește, pășește în ritmul muzicii, dar 
gândurile ei se îndreaptă numai spre Dimitri... 

Spre Dimitri, pe care în clipa aceea îl iubea mai mult 
decât oricând. Poate fiindcă îl știa atât de departe de ea, 
poate fiindcă își închipuia că acela pe care-l iubea ea, în 
clipa de faţă îmbrăţișa o altă femeie, săruta o alta decât 
ea... pe Mioara Comăneanu, frumuseţea aceea de 
marmură, rece... 

Grușa ar fi vrut să-și alunge gândurile acestea din minte, 
dar toată truda ei rămânea zadarnică. 

Gândurilor nu li se poate porunci... 

Din când în când dorul o ispitește: 

— Departe... departe de aici! 

Atunci totul i se pare străin în jurul său, chiar și bătrânul 
prinţ Trubetzkoi, care şade lângă ea, privind cu mulțumire 
la perechile celor care dansează și gândindu-se fericit la 
fiul său. 

Capul Grușei se învârtea grozav și simțind că nervii nu o 
vor mai ajuta să se ţină pe picioare, îi spuse soțului său că 
e foarte obosită și ar vrea să se odihnească. 

Ajunsă în odaia ei, acolo unde nu erau martori, unde nu 
trebuia să se mai teamă că va fi văzută de nepoftiţi, izbucni 
într-un plâns amarnic. 

Dar și aici, pe divanul pe care zăcea acum, cu ochii 
închiși, ea nu vedea altceva, decât pe Dimitri îmbrăţișându- 
se cu Mioara. 

Apoi imaginea se schimbă, Dimitri se transformă în 
Pavel Ermolieff, iar acesta n-o mai ţinea în braţe și Mioara, 
ci pe Grușa, pe care o copleșea cu sărutările sale aprinse, 
sălbatice, întocmai ca pe vremuri! 

Grușa se cutremură. 

Închipuirea îi vrăjise înaintea ochilor imaginea, după 
care jinduia cu toată puterea tinereţii sale. 

Pavel Ermolieff... _ 

Numai această dragoste veche îi umbla prin minte. Își 
făgăduise de o sută, de o mie de ori, să nu se mai 
gândească la el, dar simţurile îi porunceau altfel. 

Așa trecu o zi, două, după nuntă. 

Simțămintele Grușei nu se schimbară. Cu cât trecea 
vremea, cu atât mai năprasnic se făcea și dorul ei după 
Dimitri. 

Bătrânul prinţ Trubetzkoi o întreba necontenit: 

— Ce ai, Grușa mea? 

— Nimic. 

— Nu-i adevărat, se vede că ai o nemulţumire! 

— Crede-mă că niciuna! 

— Ai încredere în mine, Grușa! 

— Pe semne că oboseala îmi pricinuiește această stare 
de melancolie! răspundea ea, scăpând în chipul acesta de 
interogatoriul guvernatorului. 

Chiar și bunătatea soțului său ajunsese o povară pentru 
ea. Zile întregi nu dădea ochii decât numai cu servitorii, 
care și ei clătinau din cap îngrijoraţi văzându-și stăpâna în 
halul acela. 

Grușa nu mai trăia, decât pentru gândurile și dorul său. 

Să plece... să plece cât mai departe de aici! Pe urmele 
fericirii, în căutarea fericirii! 

Dar dacă n-o găsea?... 

O lumină stranie se aprindea în ochii ei la gândul acesta 
și privirile-i trădau mânie, dragoste, gelozie și dor de 
răzbunare. 


* * 


Câteva zile mai târziu, cineva bătu în miez de noapte la 
fereastra lui Pokunin, un chirigiu din Tomsk. 

— Cine e? 

— Mi-ar trebui o trăsură! 

— Așa târziu? 

— Îndată! 

— Nu prea obișnuim să pornim la drum în miez de 
noapte! 

— Vei fi plătit împărătește! 

Pokunin ieși în ogradă și se văzu în faţa unei femei bine 
îmbrăcate, al cărei chip era acoperit de un văl des. 

— Unde dorești să mergi, stăpână? întrebă chirigiul. 

— Până la cea dintâi poștă. 

— E cam departe! De-abia mâine dimineaţă vom ajunge 
acolo. 

— Nu face nimic. Mergem toată noaptea. 

— Dar caii sunt obosiţi... 

Doamna voalată îi aruncă chirigiului o hârtie de o sută 
de ruble. 

— Ține și nu mai vorbi atâta, ci înhamă caii să pornim la 
drum. 

Pokunin se uită cu gura căscată la această nocturnă 
vizitatoare, care arunca sutele de ruble cu atâta ușurință și 
căută să-și dea seama cine putea fi. Dar vălul era des și 
noaptea întunecoasă, așa că nu putu desluși nici un 

amănunt care să-l fi făcut să bănuiască măcar identitatea 
necunoscutei. 

Dar ce-i păsa lui? Necunoscuta îi dăduse o sută de ruble, 
atâta cât nu câștiga el în trei luni de cărăușie. De aceea se 
repezi în grajd, scoase caii iute și peste un sfert de ceas pe 
șosea se ridicau nori de praf în urma trăsurii în care ședea 
necunoscuta care nu era altcineva decât Grușa. 

Grușa Pavlovna părăsise palatul guvernatorului din 
Tomsk, unde fusese înconjurată de dragoste, bogăţie și 
unde trăise o viaţă lipsită de griji. 

Ea se lepădase de toate acestea, pentru a se supune 
unui gând nesăbuit, gândului de a-și căuta fericirea 
altundeva decât alături de bunul prinţ Trubetzkoi. 

Grușa Pavlovna plecase, părăsindu-și soțul, părăsindu-și 
viața tihnită. 

Fuga ei fu descoperită la palat, de-abia a doua zi de 
dimineaţă. 

Prinţul 'Trubetzkoi avea obiceiul de a se scula dis-de- 
dimineaţă și socotea de datoria sa să se ducă în fiecare zi 
în dormitorul soţiei sale, spre a fi cel dintâi, care să-i dea 
bună-dimineaţa. 

Tot astfel veni și în dimineaţa ce urmă fugii Grușei. El 
bătu în ușă, ca de obicei, dar de data aceasta nu-i răspunse 
nimeni. 

Bătu a doua oară, ceva mai tare, dar în zadar. 

Cu inima cuprinsă de o presimţire rea, el apăsă pe 
clanţă. 

Odaia era goală... patul neatins. 

Prinţul Trubetzkoi își duse mâna la frunte: 

— Dumnezeule, ce s-a întâmplat aici? 

Presimţirea rea de mai înainte părea să fi fost 
îndreptăţită. Bătrânul guvernator căzu doborât de griji, pe 
marginea patului. 

Privirea i se rătăci atunci pe măsuţa de noapte, pe care 
zări o scrisoare. 

Recunoscu îndată scrisul Grușei. 

Se repezi la ea, o luă în mâinile-i tremurânde și începu s- 
o citească: 

„Dragă Dimitri, mi se rupe inima de durere, când îţi 
scriu aceste rânduri, prin care îmi iau rămas bun de la 
tine, omul pe care l-am iubit, l-am prețuit și l-am stimat 
atâta, pe care-l voi iubi și de acum înainte, dar cu o 
dragoste schimbată... 

Nu voi uita niciodată binele pe care mi l-ai făcut. Astăzi 
îmi dau seama că n-am fost vrednică de nețărmurita ta 
dragoste și mi se umple sufletul de amărăciune când mă 
gândesc că toată dragostea cu care m-ai înconjurat, sunt 
nevoită să ţi-o răsplătesc cu atâta nerecunoștinţă. 

Dimitri, în clipa aceasta, când făptuiesc cea mai mare 
prostie a vieţii mele - îmi dau seama de acest lucru, dar n- 
am putere să mă împotrivesc, - te rog, te implor cu 
umilință, nu fi supărat pe mine. Mă lepăd de o viață fără 
griji de mulțumire, de dragostea ta, care mi-a fost mai 
prețioasă decât orice în timpul din urmă și pornesc pe 
urma unui vis amăgitor. 

În zadar caută bunele mele simțăminte să mă 
împiedice... Pornirea cealaltă, sentimentul celălalt este mai 
tare și plec, fiindcă nu pot face altfel. 

Rog pe Dumnezeu să te aibă în paza lui și să-ți înmoaie 
inima, de câte ori te vei gândi la 

GRUȘA TA” 


Scrisoarea alunecă din mâinile guvernatorului, ai cărui 
ochi blânzi înotau în lacrimi. 

Scrisoarea aceasta însemna cea mai măre dezamăgire a 
vieţii sale și se gândea cu inima sfâșiată că, odată cu 
plecarea Grușei, se despărţise și de cea din urmă bucurie 
pe care o mai putea avea în lumea aceasta. 

Se simţea asemenea unui bolnav, care avea nevoie de 
mult, foarte mult soare, spre a-și încălzi trupul sleit, dar 
soarele acesta nu putea să redeștepte viaţa în el, deoarece 
era vreme de iarnă și cerul era acoperit cu nori de zăpadă. 

Lumina, care pătrundea prin fereastră, cădea asupra 
unei mari oglinzi venețiene, în care temutul guvernator al 
Siberiei zărindu-și chipul, se înspăimântă. 

În câteva minute îmbătrânise cu ani de zile, din pricina 
acestei dureroase dezamăgiri. 

El încuie odaia și luă cheia cu sine, deoarece voia ca 
odaia aceasta să rămână așa după cum o lăsase Grușa. 

Iar când personalul palatului întrebă unde este prinţesa, 
el răspunse: 

— A trebuit să plece pe neașteptate, în cursul nopţii, 
deoarece i s-a îmbolnăvit greu o rudă apropiată. Se poate 
întâmpla să lipsească luni de zile... 

Din ziua aceea prințul Trubetzkoi n-a mai fost văzut 
râzând. 


* 
* * 

Fedor Borukin se uită plin de admiraţie la Grușa, care 
acum era și mai frumoasă decât atunci când o cunoscuse 
el. 

— Şi cum a dat domnișoara de urma noastră? întrebă el. 

— De îndată ce m-am înapoiat la Petrograd, mi-am adus 
aminte de voi, răspunse Grușa. Am locuit doar ani de zile 
la voi și mi-am închipuit că, mă veţi primi cu bucurie. 

— Cum să nu te primim cu bucurie! 

— În vechea voastră locuinţă însă mi s-a spus că, Fedor 
Borukin s-a lăsat de tâmplărie, deoarece și-a găsit o 
meserie mai bună. Mi s-a spus că ești îngrijitorul unei vile 
frumoase și cum mi-au dat adresa, am venit aici. 

Femeia Borukin întrebă, cu priviri strălucitoare de 
bucurie: 

— Şi domnișoara Grușa va locui din nou la noi? 

— Da! răspunse Grușa. 

— Nici nu-ti poţi închipui, ce bucurie este aceasta pentru 
noi! Adeseori ne întrebam cu Fedor că, oare pe unde va fi 
umblând domnișoara Grușa? 

— Am umblat prin multe locuri, dar, după cum vedeţi, 
tot la voi am ajuns! 

— Şi... nu s-a măritat încă domnișoara? întrebă nevasta 
lui Borukin, șovăind. În timpul cat a fost departe de aici, nu 
i s-a ivit nicio partidă mai de Doamne-ajută? Ochii nici unui 
boier nu s-au oprit pe frumuseţea domnișoarei? 

Întrebările femeii Borukin deschiseră o rană prea 
dureroasă în sufletul Grușei. 

Totuși, ea se sili să zâmbească și răspunse: 

— Nu... nu! 

CAPITOLUL 48 
Caile destinului 


Juliette Mauras stătea de vorbă cu dama sa de companie 
în salonul cel mic al vilei. 

— Madame Eugenie - zise renumita prezicătoare - mi se 
pare că, peste câteva zile ne vom lua rămas bun de la 
Petrograd. 

— Doamnă, dar afacerile merg foarte bine. Numărul 
acelora care sunt curioși să cunoască viitorul crește 
necontenit! 

— Se poate, dar am început să mă plictisesc la 
Petrograd. 

— Chiar și pentru astă seară la ceasurile nouă și 
jumătate s-a anunţat un boier rus... Sunt pe deplin 
încredinţat că, în dosul acestui nume simplu de burghez, se 
ascunde vreun nobil din cea mai înaltă aristocrație, care 
vrea să rămână necunoscut 

— Cum îl cheamă? 

Madame Eugenie scoase la iveală un bileţel și citi: 

— Alexandru Pavlovici. 

Prezicătoarea zâmbi. N 

— Ai avut dreptate, madame Eugenie! In dosul acestui 
nume se ascunde un cunoscut aristocrat rus. 

— N-am spus eu? exclamă dama de companie, cu un 
zâmbet triumfător. 

— Pot să-ți spun chiar că, urmă Juliette Mauras, acest 
Alexandru Pavlovici nu este nimeni altul, decât însuși... 
tarul Alexandru. 

— Țarul! strigă doamna de companie și uimirea o făcu să 
rămână cu gura căscată. 

— Întocmai! Țarul Alexandru, el însuși! 

— Sunteţi sigură, doamnă? 

— Dragă madame Eugenie - răspunse Juliette Mauras - 
cum aș putea scruta viitorul, dacă n-aș putea ști nici măcar 
cine va veni la mine peste câteva ceasuri? 

— În orice caz, vizita ţarului este o dovadă de netăgăduit 
de succesul nostru. 

— Țarul Alexandru nu este cel dintâi domnitor care vine 
la mine spre a-și cunoaște viitorul. La Paris i-am prezis 
chiar și lui Napoleon. Pe vremea aceea era numai consul, 
iar eu i-am prezis că din consul va ajunge un mare împărat, 
care va cuceri mări și ţări și va face să fâlfâie triumfător 
tricolorul francez în toate unghiurile lumii. Consulul 
Bonaparte m-a rugat să-i spun totul, până la capăt, dar eu 
n-am avut tăria s-o fac. 

— De ce? 

— Fiindcă puterea împăratului apune deodată și din 
mândrul cuceritor de popoare nu mai rămâne decât un biet 
surghiunit, care piere departe de patria sa mult iubită. 

— Dumnezeule! 

Juliette Mauras zâmbi. 

— Trebuie să fi foarte prevăzătoare când spui viitorul 
domnitorilor. Dacă le prezic o ursită rea, sunt în stare să se 
întoarcă împotriva mea. Cel mai bun lucru este să prezici 
numai bine și frumos tuturor capetelor încoronate. Aceasta 
însemnează să conduci soarta după cum vrei. 

Acestea zicând prezicătoarea se sculă. 

— Unde vă pregătiţi, doamnă? 

— Mă duc să fac o vizită în salonul lui Spoliakow. 

— Spoliakow? Niciodată n-am auzit de numele acesta! 

— Mă mir, fiindcă este cunoscut în toată Europa! 

— De ce? 

— Pentru toaletele lui, draga mea! De altfel trebuie să-ţi 
închipui așa ceva, căci numai despre un salon de mode 

poate vorbi o femeie cu atâta înflăcărare. Nu pot ști când 
mă voi mai întoarce la Paris, așa că, sunt nevoită să-mi 
împrospătez aici garderoba. Toaletele lui Spoliakow de- 
abia se pot deosebi de acelea de la Paris, ceea ce de altfel 
este și firesc, deoarece rusul a stat în capitala Franţei ani 
de-a rândul, spre a învăţa taina gustului parizian. Tocmai 
de aceea, toate doamnele din aristocrația rusă se îmbracă 
numai la Spoliakow. Acum, te rog, madame Eugenie, 
îngrijește să se pună caii la trăsură, iar apoi să ai grijă ca 
masa de seară să fie gata pentru când mă voi înapoia. 

— Totul va fi gata, doamnă! 

Peste câteva minute trăsura în care se găsea Juliette 
Mauras trecea în trap prin străzile Petrogradului, ducând-o 
pe vestita prezicătoare, spre și mai vestita prăvălie a lui 
Spoliakow. 


* * 


La una din mesele restaurantului „La Coroana Ţarului” 
lordul Wardmoore stătea de vorbă cu Vulturul Morţii. 
Lordul se înapoiase tocmai de la ambasada engleză, unde 
fusese să-și vadă prietenul bolnav, pe lordul Denver și 
după cum era firesc, Stanislau Rimsky se interesa de 
starea sănătăţii bolnavului. 

— Slavă Domnului - îi răspunse lordul Wardmoore - 
lucrurile au început să meargă mai bine. Prietenul meu se 
simte mai în putere, și-a recăpătat cheful de vorbă și se 
pare că îngrijirea de care se bucură a făcut minuni! 

— Slavă Domnului! 

— În chipul acesta nădăjduiesc că se va vindeca mult 
mai iute, decât cum credeam noi. Se prea poate ca să ne 
putem continua drumul chiar și peste vreo săptămână. 

— Vestea aceasta îmi umple sufletul de bucurie! 
răspunse Rimsky. De altfel vă închipuiţi milord, că eu am 
motive mult mai puternice chiar și decât dv. să grăbesc 

reluarea drumului în spre Siberia. Dv. voiţi să vă scăpaţi 
tovarășii de captivitate, eu vreau să-mi scap iubita și pe cel 
mai vajnic și nobil luptător al oropsitei mele patrii. 

— Dragă Rimsky, zise lordul, cu sinceră admiraţie, 
înflăcărarea d-tale este foarte impresionantă! 

— Așa suntem noi, polonezii, răspunse Vulturul Morţii, 
când ne este drag cineva suntem gata să ne dăm și sufletul 
pentru el, dar și să-l ferească Dumnezeu pe acela pe care-l 
urâm! 

Rimsky și cu lordul Wardmoore vorbeau în felul acesta, 
când o-tânără pereche trecu sala restaurantului. O femeie 
cu un corp minunat, îmbrăcat în veștminte scumpe, urmată 
de un maior din regimentul de gardă. 

Dar Rimsky nu văzu perechea, decât numai după ce 
trecuse pe lângă el. Trupul mlădios al femeii însă îi atrase 
îndată luarea-aminte. 

Perechea ajunsese tocmai la ușa care da în stradă și 
Rimsky îl auzi pe maior spunându-i soţiei sale: 

— Bagă de seamă, draga mea, sunt două trepte. 

Doamna răspunse, râzând încet: 

— Îţi mulţumesc Dimitri, pentru această atenţie, te 
asigur însă că încă n-am uitat să umblu. 

În clipa următoare ei și ajunseseră în stradă. Dar lui 
Rimsky i se păru că lumea începe să se învârtească în jurul 
lui. 

— Dumnezeule... vocea aceasta! murmură el. Nu, nu se 
poate să mă fi înșelat... Vorbea întocmai ca ea... 

Lordul Wardmoore observase tulburarea prietenului său. 

— Ce ţi s-a întâmplat, prietene Rimsky? îl întrebă el. La 
ce te gândești? 

— Aţi văzut perechea aceea, milord? 

— Cum să n-o fi văzut? 

— Şi doamna nu ţi s-a părut cunoscută? 

— Nu cunosc Petrogradul, așa că nici cunoscuţi nu pot 
avea pe aici! 

— Mă gândesc la o cunoștință comună a noastră! 

— O cunoștință comună?... Cine poate fi?... La cine te 
gândești? 

Mirarea lordului puse îndoială și în sufletul lui Rimsky. 
Într-adevăr, ce să caute Mioara Comăneanu la Petrograd? 
... În haine scumpe de mătase și... la braţul unui maior din 
regimentul de gardă al ţarului? 

Fără îndoială că a asemuit-o. La urma urmei, câte 
glasuri nu seamănă în lumea aceasta! 

Dar în clipa următoare se întoarse și își zise că tot 
Mioara Comăneanu a trebuit să fie. 

Nu se mai putu stăpâni și sări de pe scaun. 

Lordul Wardmoore se uită la el nedumerit. 

— Dar ce ai, prietene Rimsky? 

Vulturul Morţii prinse mâna lordului și răspunse 
tremurând: 

— Vă rog milord să mă iertaţi, dar trebuie să mă duc... 
Mă voi înapoia însă, îndată... îndată! 

Cu aceste cuvinte se și repezi afară din restaurant... 

Ajuns în stradă se uită cercetător în stânga și în dreapta. 
Tânăra pereche era departe, în capătul străzii. 

Rimsky porni după ei. La început căutase să-și alunge 
din minte gândul că doamna care mergea la braţul 
maiorului putea fi Mioara Comăneanu; acum toată făptura 
lui îi spunea că femeia aceea nu era nimeni alta decât 
iubita lui. 

Când ajunse și el la capătul străzii, depărtarea dintre ei 
scăzuse simţitor, totuși, era încă îndeajuns de mare spre a- 
| împiedica pe Rimsky de a o recunoaște pe Mioara 
Comăneanu. Mersul era al ei, dar hainele de pe doamna 
care mergea la braţul maiorului nu puteau fi ale Mioarei. 

Rimsky își grăbi pașii, dar când să ajungă lângă 
perechea pe care o urmărea, aceasta dispăru în una din 
prăvăliile de pe Bulevardul Litaniei. 

Vulturul Morţii alergă... se uită la firmă... 

Era prăvălia lui Spoliakow. 


1193 


* * 


Fără să șovăie o clipă, Rimsky intră în prăvălie. Salonul 
lui Spoliakow avea pentru ce să fie atât de renumit. El era 
plin de domni din cea mai înaltă societate și mai ales de 
doamne. 

Magazinul lui Spoliakow era aranjat atât de modern, 
încât putea sta în orișicare stradă elegantă a Parisului. 

Spoliakow nu se mulțumea să vândă numai toalete croite 
cu gust rafinat, dar își aranjase chiar și prăvălia într-un 
chip foarte original. Magazinul lui era împărţit în mici 
cabine în fața cărora erau trase perdele, așa că doamnele 
își puteau încerca toaletele chiar acolo, fără să se teamă că 
vor fi zărite de priviri indiscrete. 

Intrând în acest magazin înzestrat cu o instalaţie atât de 
puţin obișnuită Rimsky rămase cam uluit. Nici nu știa 
încotro să apuce. Unul din vânzători îl zări și venind lângă 
el, îl întrebă, foarte politicos: 

— Cu ce vă putem servi, domnul meu? 

Rimsky răspunse cam încurcat: 

— Caut pe o doamnă! 

— Vânzătorul zâmbi, încrezut. 

— Va fi cam greu s-o găsiţi, fiindcă, după cum puteţi 
vedea și dv., la noi vin foarte multe doamne! Dar de aceea 
poftiţi și vă uitaţi! 

Rimsky porni cu pași nesiguri, se uita după fiecare 
femeie și când văzu că așa era cam greu să găsească ceea 
ce căuta, cercetă din ochi numai pe ofiţeri, în felul acesta 
fiindu-i mai ușor să găsească uniforma strălucitoare a unui 
maior din regimentul de gardă. 

În chipul acesta, căutarea lui nu rămase zadarnică, 
deoarece în curând zări uniforma maiorului în capătul opus 
al prăvăliei și alături de ofițer și pe doamna pe care o 
urmărise. 

Cei doi intrau tocmai într-o cabină. 

Acolo nu-i mai putea urma. În schimb Vulturul Morţii 
intră în cabina alăturată, care era despărțită de cealaltă 
numai prin o perdea subţire, dar nestrăvezie. 

De aici, Rimsky auzi din nou glasul atât de cunoscut lui: 

— Aș dori o toaletă de seară! 

Doamna, care venise cu maiorul era servită chiar de 
Spoliakow, stăpânul magazinului. 

— Poftiti, Excelenţă, aveţi aici o colecţie foarte bogată 
de toalete minunate! 

— Excelenţă? se gândi Stanislau Rimsky. Atunci tot nu 
poate fi ea! 

Atunci însă, doamna din cabina alăturată vorbi din nou și 
din nou Rimsky era încredinţat că are de-a face cu Mioara 
Comăneanu, iubita sa. 

Auzise doar de atâtea ori glasul acesta argintiu, încât ar 
fi fost cu neputinţă să-l confunde cu un altul. Timbrul 
acestei voci, felul de a vorbi, era exact acela al Mioarei. 

Sau poate că-și bătea doar joc de el întâmplarea? 

Cine putea ști? 

Ar fi vrut să rupă dintr-o smucitură, perdeaua aceia 
despărţitoare, dar magazinul era plin de lume aleasă și așa 
ceva nu-i era îngăduit unui om binecrescut. De aceea se 
stăpâni și ascultă mai departe la ceea ce se vorbea în 
cabina de alături. 

Acum vorbi Spoliakow: 

— Poftiti, alegeţi din acestea, Excelenţă, dacă celelalte 
nu v-au plăcut! 

— Şi acestea sunt prea bătătoare la ochi, prea 
strălucitoare... 

— Așa cum se cuvine unei prințese Trubetzkoi! 

— Așadar, prinţesa Trubetzkoi! murmură  Stanislau 
Rimsky. 

— Nu, nu! se auzi din nou, vocea doamnei. Să știi 
domnule Spoliakow, că mie nu-mi plac decât toalete 
simple... N-am purtat nicicând vestminte prea încărcate... 
În patria mea portul strămoșesc este pitoresc, e adevărat, 

dar armonizarea culorilor este un dar pe care femeile 
noastre îl au din născare. 

— Dacă-mi daţi voie, de ce naţionalitate este Excelenţa 
Sa, prinţesa! 

Maiorul răspunse: 

— Soţia mea este româncă de origină! 

Vulturul Morţii se prăbuși pe un scaun. 

— Româncă? Dar atunci... 

Rimsky tremura din tot trupul. 

— Să fie cu putinţă?... Ce să se fi întâmplat?... 
Dumnezeule, ce să se fi întâmplat? 

Glasul maiorului îl făcu să tragă cu urechea, din nou: 

— Uite, Mioaro... aceasta este cea mai frumoasă, din 
toate... Şi culoarea ţi se potrivește... Ia-o pe aceasta, dacă 
vrei să-mi faci plăcere! 

— Bine, Dimitri, fie cum vrei tu! 

Pe fruntea lui Stanislau Rimsky se iviseră broboane de 
sudoare. 

Ședea buimăcit pe scaun și era atât de sleit de puteri, 
încât un deget ar fi fost îndeajuns spre a-l dobori de pe 
scaun. 

În creierul lui gândurile erau prinse într-un dans nebun. 

— Prinţesa Trubetzkoi ...româncă... Mioara... Dimitri... 
Ceea ce credeam că este cu neputinţă, să fie o realitate? 
Ce minune s-a întâmplat că Mioara Comăneanu, pe care o 
știam în minele de plumb ale Siberiei, se ivește deodată 
înaintea mea aici, la Petrograd, la braţul unuia dintre cei 
mai mari aristocrați ai vremii... ca soţia prinţului 
Trubetzkoi? Ce să se fi întâmplat? 

Vulturul Morţii, uriașul cu mușchi de oţel, din Pădurea 
Rudinului, bărbatul de un curaj fără seamăn, devenise o 
cârpă, aici, în magazinul lui Spoliakow, din Petrograd. 

Inima lui sângera, ca străpunsă de zeci de pumnale... 

Mioara Comăneanu la Petrograd? 

Și măritată?... 

Soţia altuia... 

Este cu putinţă așa ceva? Nu e totul numai un vis?... 

Căci dacă aceasta era adevărat, atunci totul era în 
zadar, viața lui nu mai avea nicio ţintă, deoarece orice 
credinţă ar muri pentru inima lui! El credea în Mioara 
Comăneanu mai mult decât în orice pe lumea aceasta. Era 
deci cu putinţă ca, tocmai în ea să se înșele atât de 
cumplit? 

Nu, nu se putea! Aici trebuia să fie vorba despre una din 
acele întâmplări care nu se întâlnesc decât la o mie de ani 
odată. 

În orice caz însă, trebuia să se încredinţeze care era 
adevărul, fiindcă nesiguranța aceasta îl omora. De aceea se 
ridică de pe scaun, cu gândul să se așeze la pândă în fața 
cabinei vecine și să aștepte acolo, până când prinţul 
Trubetzkoi și cu soţia sa se vor ivi din dosul perdelei. 

Tocmai se pregătea să iasă, când perdeaua cabinei în 
care se găsea Vulturul Morţii se dădu la o parte și în 
spatele ei se ivi o doamnă foarte elegant îmbrăcată, 
întovărășită de unul din vânzătorii magazinului. 

Doamna era Julietta Mauras. 

Vânzătorul observându-l pe Stanislau Rimsky, începu să 
se scuze: 

— Iertaţi-ne, domnul meu, că nu v-am băgat de seamă și 
n-a venit nimeni să vă servească! Vă rog foarte mult să nu 
fiţi supărat, dar așa ceva nu s-a mai întâmplat în magazinul 
Spoliakow. 

Rimsky îngână ceva și se pregăti să iasă. Dar atunci 
privirea lui se întâlni cu aceea a prezicătoarei și făcu 
câţiva pași înapoi, tresărind. 

Juliette Mauras păru foarte surprinsă de această 
întâlnire și-i întinse mâna Vulturului Morţii, spunându-i: 

— Ce surpriză neașteptată! Iți mărturisesc dragă 
Stanislau că, la orice m-aș fi gândit, numai că te voi găsi pe 
tine aici, nu! 

Vulturul Morţii sărută mâna ce-i fusese întinsă și zise, 
încet: 

— Într-adevăr, nici eu nu m-aș fi așteptat, Juliette! 

Prezicătoarea se întoarse spre vânzător și-i spuse: 

— Te rog să mă ierți, dar domnul este o foarte veche 
cunoștință a mea și aș vrea să schimb cu el câteva cuvinte. 
De aceea voi începe cumpărăturile peste un sfert de ceas. 

Vânzătorul pricepu că doamna voia să rămână singură 
cu domnul și se înclină, politicos: 

— Cum doriţi, stimată doamnă! 

Cu aceste cuvinte se îndepărtă. 

Aceasta era a două surpriză pentru Rimsky, în ziua 
aceea. 

Era foarte tulburat. Ar fi vrut să se repeadă afară, spre a 
o vedea pe prinţesa Trubetzkoi, dar iată că îi ieșise în cale 
Juliette Mauras, vestita prezicătoare de la Paris, de care 
era legat printr-o amintire din cele mai duioase. 

— Stanislau, reluă Juliette Mauras, cu un zâmbet de 
mulțumire în jurul buzelor. Cine și-ar fi putut închipui că 
voi avea astăzi o bucurie atât de mare, ca aceea de ate 
întâlni pe tine! 

Rimsky, se înclină, dar curtenirea lui era rece, de 
gheaţă. 

— Nici nu-ţi pare bine că mă vezi? Acum cinci sau șase 
ani erai mult mai vesel, când mă întâlneai! 

— Prin câte n-am trecut eu de atunci! răspunse Vulturul 
Morţii, trist. 

— Nu-i nimic! Acum ne-am întâlnit din nou și te voi 
înveseli eu din nou! Vrei, Stanislau Rim... 

— Pst... Pentru Dumnezeu, să nu-mi rostești numele! 
Dacă ar afla cineva cine sunt, aș fi pierdut! 

Juliette se cutremură. 

— Da... Mi-aduc aminte... Am auzit... Dar eu nu te voi 
trăda! Viaţa aceluia pe care-l iubesc este sfântă înaintea 
mea! 

— Juliette! 

— Dar de ce ești atât de rece? Aș vrea să te aud din nou, 
spunându-mi cuvintele acelea înflăcărate, pe care mi le 
spuneai pe când eram măritată la Varșovia!... 

— Au trecut timpurile acelea... 

— Dar în inima mea nu s-a schimbat nimic, Stanislau! Eu 
tot te mai iubesc! 

Rimsky tremura de nerăbdare. Voia să iasă din cabină, 
spre a o vedea pe prinţesa Trubetzkoi, dar Juliette Mauras 
se așeză în faţa lui: 

— Nu, nu te las! Acum, când soarta ne-a adus iarăși 
împreună, după o despărţire atât de îndelungată, vreau să 
rămân cu tine. N-ai auzit ce ţi-am spus mai adineauri? N-ai 
să-mi dai niciun răspuns? 

— Altădată, Juliette! 

— Nu, acum vreau să știu, dacă mă mai iubești, sau nu? 

— M-am gândit de multe ori la d-ta și întotdeauna cu cea 
mai mare stimă. 

— Cu cea mai mare stimă? Aceasta este măgulitor 
pentru mine, dar aș fi preferat să-mi spui că te-ai gândit cu 
dor. De când nu ne-am mai văzut s-au petrecut multe și cu 
mine. Cred că-ți mai amintești că, după ce m-am despărțit 
de soţul meu, am părăsit Varșovia! M-am înapoiat la Paris 
spre a mă dedica cu totul chemării mele. Numele meu este 
cunoscut pe toată suprafaţa pământului și o lume întreagă 
îmi admiră darul cu care m-a înzestrat firea. Regi și 
împărați vin la mine, implorându-mă să le dezvălui 
viitorul... 

— Știu și tocmai de aceea sunt îndreptăţit să mă 
gândesc la d-ta cu cea mai mare stimă! 

— Dar aș avea multe să-ți mai spun, dragul meu 
Stanislau! Aveam de gând să mai stau la Petrograd numai 
câteva zile, dar de dragul tău îmi voi amâna plecarea, pe 
timp nehotărât. 

— Dacă trebuie să pleci, nu-ţi amâna plecarea din 
pricina mea, mai ales că nici eu nu sunt la Petrograd decât 
în trecere. 

— Totuși, nu vei pleca până când nu vom mai sta de 
vorbă puţin. Multe s-au petrecut în răstimp, de șase ani și 
deci avem destule să ne povestim. 

— Cum crezi, Juliette! 

— Așadar te pot pofti la mine? 

— La ordinele d-tale! 

— Asta seară, vrei? 

— Am spus că sunt la ordinele d-tale! 

— Atunci nu vei uita? Locuiesc în vila de pe malul Nevei, 
pe Calea lui Petru. Te aștept astă-seară la nouă și 
jumătate. M-ai înţeles, Stanislau? Te aștept neapărat! 
Trebuie să vii! 

— Voi veni, Juliette! răspunse Vulturul Mortii, 
înclinându-se. 

Este adevărat că invitația aceasta nu prea Îl încânta, dar 
fusese silit s-o primească, pentru a putea scăpa mai iute. 

Fiecare clipă i se părea o veşnicie şi necontenit se 
gândea numai la misterioasa prințesă Trubetzkoi, întru 
căutarea căreia îl împiedicase prezicătoarea. 

Dar poate că nu era prea târziu. 

— Nu te supăra, Juliette, zise el, luându-și rămas bun, 
dar o chestiune foarte importantă mă silește să te părăsesc 
acum! 

— Așadar, astă-seară... 

— La nouă și jumătate voi veni! 

Sărută mâna albă a franțuzoaicei, apoi părăsi cabina cu 
un oftat de ușurare.. 

Dar când își aruncă privirea în cabina vecină, aceasta 
era goală! 

— Au plecat! își zise el, amărât. Dar poate că mai sunt 
tot pe aici, pe undeva! 

El porni înfrigurat prin magazin, căutând peste tot 
uniforma strălucitoare a maiorului din regimentul da gardă 
și trupul mlădios al aceleia în care o bănuia pe Mioara 
Comăneanu. 

Dar căutarea lui rămase zadarnică. Colindă de trei ori 
marele magazin, fără însă să dea de maiorul Trubetzkoi și 
soţia acestuia. 

Vulturul Morţii părăsi prăvălia lui Spoliakow, abătut și 
înfuriat. 

Și cutreierând străzile Petrogradului aproape în neștire, 
creierul lui era frământat necontenit de un gând: 

— Oare cine este prințesa Trubetzkoi? 

CAPITOLUL 49 
Atentat împotriva ţarului 


Seara se lăsă. Ici-colo ardea câte un felinar pe străzile 
pustii ale Petrogradului, pe care nu mai trecea decât foarte 
rar câte vreun întârziat sau vreo trăsură de casă. Chiar și 
ferestrele clădirilor începură să se cufunde în întuneric, 
una câte una, bezna punând stăpânire pe capitala 
imperiului rusesc. 

Numai ferestrele palatului imperial mai erau luminate, 
aproape toate. 

Ferestrele odăii de lucru a ţarului străluceau și ele în 
razele lumânărilor, căci stăpânul tuturor rușilor mai lucra 
încă cufundat în maldărul de acte de pe biroul său. 

Țarul citea fiecare act, își punea iscălitura pe el, apoi îl 
dădea aghiotantului său care usca cerneala cu nisip 
mărunt, presărat dintr-un borcănaș din porțelanul cel mai 
fin. 

— Majestate! zise aghiotantul deodată! Cred că a sosit 
timpul să plecaţi! 

Privirea ţarului căzu asupra ceasornicului de masă care 
se afla pe biroul său. 

— Da... da... Numai actul acesta să-l mai văd încă! 

Peste câteva clipe iscălitura lui întregi și documentul 
acela. Apoi, împăratul se sculă de la masă și zise: 

— Pentru astăzi am terminat! 

— Ce porunci mai are să-mi dea Majestatea Voastră? 
întrebă aghiotantul, înclinându-se respectuos. 

— Niciuna... Actele iscălite ia-le la d-ta. Celelalte le vom 
vedea mâine... Poţi pleca! 

O nouă înclinare și aghiotantul părăsi odaia. 

Țarul se uită iarăși la ceas. 

— Fără îndoială că Dimitri mă așteaptă la poarta cea 
mică, își zise el. Să nu-l mai fac să mă aștepte prea mult. 

Cu aceste cuvinte ţarul Alexandru se îndreptă spre un 
colţ al odăii unde se afla un scrin zidit în perete care de- 
abia putea fi zărit, atât de bine era ascuns de ornamentele 
peretelui. 

Ţarul scoase din buzunar o cheie mică, deschise 
dulăpiorul tainic și luă din el o pelerină neagră și o pălărie 
simplă, lipsită de orice podoabă. 

După aceea încuie scrinul și părăsi odaia. 

Sentinelele din faţa ușii stăteau smirnă, neîndrăznind 
aproape nici să se uite la ţarul Alexandru, ai cărui pași se 
pierduseră în curând prin coridoarele palatului. 

Ajungând în grădină, își azvârli pelerina pe umeri și își 
puse pălăria în cap, apoi se îndreptă cu pași grăbiţi spre 
poarta cea mică, în dosul căreia îl aștepta prinţul 
Trubetzkoi. 

— Majestate! zise Dimitri, înclinându-se adânc în faţa 
stăpânului său. 

Țarul Alexandru strânse cu căldură mâna tânărului 
maior. 

— Ilarăș ai uitat! zise ţarul, glumeţ, că acum nu mai sunt 
Majestate, ci numai Alexandru Pavlovici, iar pentru tine, 
simplu „Alexandru”! 

— Îmi vine foarte greu să mă obișnuiesc! 

— Îmi pare bine că te văd aici, deoarece aceasta 
înseamnă că prinţesa nu-ţi îngrădește libertatea prea 
mult... 

— Ti-am spus Alexandre că pentru d-ta sunt liber 
oricând și te rog să dispui de mine întocmai ca și când n-aș 
fi însurat. 

— Şi n-ai avut nicio neplăcere din pricină că ai plecat de 
acasă singur și... noaptea? Prinţesa nu este geloasă? 

— Nu, Alexandre. O prinţesă Trubetzkoi nu se îndoiește 
niciodată de soțul său. 

— Bravo, Dimitri! Aceasta este adevărata educaţie ce 
trebuie dată femeilor. 

Intre timp cei doi bărbaţi se îndreptară încet în spre 
Neva, care strălucea din depărtare. 

— Poate că ar fi mai bine să luăm o birjă! zise ţarul. 

— Cum dorești, Alexandre! 

În curând ei și întâlniră o trăsură, pe care Dimitri o opri. 

Țarul se urcă întâi, apoi și Dimitri se așeză lângă el și-i 
dădu birjarului adresa unde să mâne. 

— Dimitri, zise ţârul, în vreme ce birja înainta scârțâind, 
bagă bine de seamă și nu uita ce ţi-am spus: Alexandru 
Pavlovici se duce la prezicătoare și nu ţarul Alexandru! Să 
nu cumva să scapi vreo vorbă! 

— Fii fără teamă, Alexandre. 

— În chipul acesta vom putea să ne dăm seama de 
adevărata știință a prezicătoarei... Fiindcă nu mai încape 
nicio îndoială că, cu totul altă soartă ar prezice ţarului 
Alexandru, decât lui Alexandru Pavlovici! 

— De aceeași părere sunt și eu. 

Când ajunseră în apropierea vilei de pe malul Nevei, 
Dimitri opri birja, plăti și își urmară drumul pe jos. 

Țarul cunoștea bine împrejurimile și în curând mica vilă 
se și ivi înaintea lor. 

Ţarul apăsă pe clanţa porţii de fier și aceasta se 
deschise. 

Cei doi bărbaţi porniră încet pe aleea ce ducea în spre 
vilă. 

Ajunși la ușa casei, trebuiră să sune, deoarece era 
încuiată. 

Peste câteva clipe se ivi un servitor îmbrăcat în livrea 
întraurită și se înclină adânc înaintea vizitatorilor... 

— Pe aici, domnii mei! zise el, arătând direcţia cu mâna-i 
înmănușată. 

Țarul Alexandru și cu Dimitri intrară într-un salon 
aranjat cu un lux, care îi uimi chiar și pe ei, obișnuiți cu 
atâta pompă. 

Cei doi bărbaţi fură primiţi de o doamnă mai în vârstă. 

Era madame Eugenie, dama de companie a Juliettei 
Mauras. 

Pentru primirea distinșilor mosafiri, Madame Eugenie se 
îmbrăcase cu mult gust. Purta o toaletă de mătase neagră, 
care contrasta plăcut cu părul alb al chipului ei simpatic. 

Madame Eugenie îi primi cu o ușoară înclinare a 
capului.. 

— Luaţi loc, domnii mei! Doamna Mauras va fi gata 
îndată și vă va primi cu dragă inimă. 

Dimitri șopti la urechea ţarului, care tocmai se așeza pe 
un scaun: 

— Dragă Alexandre, d-ta treci aici într-adevăr drept 
Alexandru Pavlovici, căci altfel nu ai fi făcut să aștepți! 

Țarul râse cu poftă. 

— Ai dreptate, Dimitri! Dar nu face nimic, lasă să mai 
aștept și eu, căci destui așteaptă după mine... 

Ei mai vorbiră împreună până când se auzi sunetul unui 
clopoțel. 

Madame Eugenie se ridică de pe scaun și zise: 

— Mă iertați, domnii mei că, sunt nevoită să vă las 
singuri câteva clipe, dar doamna Mauras mă anunţă că are 
să-mi spună ceva. 

— Vă rugăm! răspunse Dimitri, curtenitor. 

Madame Eugenie dădu din cap și părăsi încăperea. 

— Ştii tu pentru ce trebuie să așteptăm atâta? îl întrebă 
țarul pe Dimitri. 

— De ce? 

— Pentru a stârni și mai mult curiozitatea noastră! 

— Chiar și celebra Juliette Mauras se folosește de 
asemenea mijloace? 

— Acestea sunt lucruri fără de care nu se poate închipui 
o ghicitoare. Mai întâi îi biciuiesc curiozitatea, apoi îl 
zăpăcesc prin decoruri plăsmuite meșteșugit, pentru a-ţi 
da cât mai mult iluzia că te găsești în faţa unei persoane 
înzestrată cu un dar supra-omenesc. 

În curând apoi ușa se deschise și Madame Eugenie 
anunţă: 

— Domnii mei, doamna Mauras vă așteaptă! 

Țarul Alexandru și Dimitri Trubetzkoi se ridicară de pe 
scaune. 

— Pe aici, domnii mei! zise Madame Eugenie deschizând 
o ușă mare, cu două canaturi. 

Țarul Alexandru și cu maiorul Trubetzkoi se uitară unul 
la altul. 

Priveliștea ce se desfășura înaintea ochilor era atât de 
uluitoare, încât le pieri graiul. Încremeniseră pe loc și se 
părea că picioarele lor prinseseră rădăcini în pământ. 

Într-un târziu porniră înainte, cu pași șovăielnici. 

Vechile gazde ale Grușei, Borukin și cu soţia lui, o 
primiră pe soția guvernatorului Siberiei cu toată 
dragostea. Bieţii oameni se bucurau nespus că artista lor 
iubită se înapoiase. Pe vremuri, când Grușa locuise la ei, o 
îndrăgiseră grozav și durerea lor fu mare, când aflară de 
necredinţa lui Pavel Ermolieff. 

În după-amiaza zilei în care sosise, Grușa ieși să se 
plimbe și cutreieră străzile pe care nu le văzuse de atâta 
vreme și care fuseseră martorele fericirii și apoi ale 
nefericirii sale. 

Trecu și prin faţa teatrului unde și-a cules cela dintâi 
succese și unde îl cunoscuse pe Pavel Ermolieff și 
revederea acestor locuri îi reîmprospătase în minte și mai 
mult vechile bucurii și amărăciuni. 

Pentru a nu fi recunoscută, își ascunsese faţa sub un văl 
des, care în chipul acesta îi ascundea în același timp și 
lacrimile. 

Amintirile puseseră atât de mult stăpânire pe sufletul ei, 
încât uită de timp și se înserase de mult când își aduse 
aminte că trebuia să se înapoieze acasă. 

Tocmai se apropia de vila de care îngrijeau soţii Borukin 
când zări o birjă oprind nu departe de vilă. Din birjă 
coborâseră doi bărbaţi și se îndreptară spre locuinţa 
prezicătoarei. 

Grușa se furișă iute pe poartă și se ascunse în dosul 
boschetelor care mărgineau aleea ce ducea la casă. 

Peste câteva clipe cei doi bărbaţi trecură chiar pe lângă 
ea și Grușa era gata să tipe de uimire. 

— Oare unul din ei n-a fost Dimitri?... Pavel Ermolieff? 

În curând cei doi bărbaţi dispărură în vilă și Grușa se 
gândi amărâtă că acela care-i jurase dragoste și care-i 

nimicise toată viața, pornea acum nepăsător la aventuri 
nocturne. 

Ea aflase de la Borukin că vila era locuită de două 
doamne. Dacă acum aceste două doamne primeau în toiul 
nopţii vizita a doi bărbaţi... ce putea fi decât o aventură de 
dragoste,? 

Gândul acesta o făcu să simtă o scârbă nemărginită 
pentru Dimitri. 

Așadar, nu se mulțumise să-i fie necredincioasă numai 
ei, dar iată că acum își înșela și soţia, chiar din primele zile 
de căsnicie. 

— Merită să trăiască, un om ca acesta? se gândi ea. Să 
trăiască numai spre a amări sufletul femeilor și spre a face 
din ochii lor izvoare de lacrimi? Cine știe câte alte femei nu 
va mai fi nenorocit el, afară de ea și de sărmana Mioara 
Comăneanu! 

Amărăciunea și mânia alungau tot mai mult vechea 
dragoste din sufletul Grușei, făcând loc unei uri de care 
fostă actriță nu s-ar fi crezut în stare niciodată. 

Și pășind în vârful degetelor, furișându-se, ca o pisică, 
porni, dar nu spre locuinţa lui Borukin, ci... spre vilă. 

Nu luase încă drumul pe care apucaseră cei doi bărbaţi, 
ci se îndreptase înspre partea cealaltă a vilei. 

Aici dădu peste o ușă mică, pe a cărei clanţă ea apăsă, 
fără șovăire. Ușa se deschise și Grușa porni pe treptele în 
spirală, care se iviră în faţa ei. 

Nu știa unde duc treptele acestea, dar porni pe ele. 

Acum nu se mai sinchisea de nimic. 

Mânia îi strălucea în ochi, dorul de răzbunare îi rodea 
sufletul și faptele sale erau cârmuite de deznădejde nu de 
judecată... 

În faţa ţarului Alexandru și a lui Dimitri se ivise o sală 
nesfârșită, acoperită cu draperii negre și luminată de o 
flacără așezată în partea ei cea mai îndepărtată. 

Flacăra aceasta, de o lumină neobișnuit de tare, își 
arunca razele asupra Julietei Mauras, care şedea pe un 
trepied, înveșmântată într-o rochie simplă albă și având 
părul despletit. 

La stânga și la dreapta ei erau așezate mai multe vaze, 
în care ardeau mirodenii. Norii de fum pricinuiți de 
aceasta ardere, o învăluiau din când în când pe Juliette 
Mauras, dându-i o înfățișare într-adevăr supranaturală... 

Madame Eugenie conduse până în mijlocul încăperii pe 
cei doi bărbaţi, care erau adânc impresionați de felul cum 
apăruse Juliette Mauras înaintea lor. 

— Vă rog să păstraţi liniște, domnii mei! le zise Madam 
Eugenie celor doi vizitatori. Doamna Mauras este tocmai în 
legătură cu spiritele, așa că, nu trebuie să o tulburăm în 
clipa aceasta! 

Deodată Juliette Mauras vorbi. Ea vorbi în șoaptă, dar 
foarte clar și cu o intonaţie atât de ciudată, ca și când 
glasul ei ar fi venit din lumea de apoi: 

— Pășiţi mai aproape... Alexandre I, ţarul tuturor rușilor 
și prinţe Dimitri Trubetzkoi! 

Cei doi bărbaţi se uitară unul la altul, tresărind! Privirile 
lor înfrigurate întrebau parcă: 

— Femeia aceasta știe totul, într-adevăr? 

Văzându-se descoperit atât de iute, ţarul Alexandru, ca 
și Dimitri, se uitară plini de admiraţie, la această femeie, 
dăruită de Natură cu un talent atât de preţios. 

Glasul de dincolo de mormânt al Juliettei Mauras, urmă: 

— Țare Alexandre I... ești curios să cunoşti viitorul!... 
Primejdia războiului a trecut și multă vreme nu va mai 
ameninţa ţara ta... Cu toate acestea peste doi ani Rusia va 
fi bântuită de o nenorocire din cele mai mari. Vremea rea 
va nimici recolta, foametea va decima poporul, iar dinspre 
răsărit va veni ciuma, care va cuprinde sate și orașe, 
făcând sute, mii, zeci de mii de jertfe omenești! Tara ta va 
fi plină de vaiete și lacrimi și peste tot nu se vor auzi decât 
bocetele copiilor care își vor plânge părinţii, ale soțiilor, 
care își vor plânge bărbaţii... Vor trece ani de zile, până 
când poporul tău își va reveni din acest cumplit flagel. Dar 
pentru a alunga jalea din ţara ta cât mai iute, va fi nevoie 
să-ți cârmuiești poporul cu multă înţelepciune... lar dacă 
vei da ascultare mai mult conștiinței tale, decât sfetnicilor 
tăi, printre care sunt mulţi cei făţarnici, vei fi capul unui 
popor fericit, care îți va pomeni numele cu evlavie și 
recunoștință, după ce vei fi chemat din lumea aceasta... 
Dacă însă, vei căuta să urmezi politica silnică și 
dictatorială, pentru care vor să te câștige unii din sfetnicii 
tăi, atunci îţi vei nenoroci nu numai ţara, dar chiar și pe 

tine însuţi... Şi nu uita niciodată că, acela care trage 
spada, de spadă va pieri!... Moartea îţi va da târcoale de 
multe ori, ţare Alexandru! Ia însă acest talisman, care te va 
apăra de primejdie, până când vei da ascultare sfaturilor 
mele. 

Țarul auzi că ceva căzuse la picioarele sale. De unde 
venise acolo, în ce chip, nu putea să-și dea seama... 

Se aplecă și ridicai un medalion, pe care și-l și agăţă de 
gât, chiar atunci. 

Juliette Mauras tăcu. Era vădit istovită și fumul de 
mirodenii o înconjură din nou. 

Ţarul Alexandru şi prinţul Trubetzkoi  rămaseră 
încremeniţi pe locurile lor. 

Nici unul din ei nu avusese prea multă încredere în 
prezicătoare; acum însă, văzându-se descoperiţi cu atâta 
ușurință și dându-și seama că prezicerile franţuzoaicei 
puteau fi adevărate, își schimbară părerea cu totul. 

Ei credeau că prezicerea s-a sfârșit, când Madame 
Eugenie exclamă: 

— Nu plecaţi încă! 

Cei doi bărbaţi se uitară din nou în spre ghicitoare. 
Flacăra din jurul ei se înteţi și glasul ei răsună iarăși: 

— lar tu, prinţe Dimitri Trubetzkoi, ferește-te de femeile 
cu părul negru, deoarece ele sunt o mare primejdie pentru 
tine... 

În clipa aceea, draperia neagră din spatele ghicitoarei, 
în dosul căreia se părea că se ascunsese cineva, se mișcă. 
Cei doi bărbaţi însă, nu băgară de seamă această ușoară 
tremurare a draperiei fiindcă erau prea prinși de cele 
spuse de ghicitoare. 

În schimb maiorul Trubetzkoi se cutremură el însuși, 
când auzi cuvintele Juliettei Mauras. El înţelese îndată, 
cine putea să fie femeia cu părul negru, de care trebuia să 
se ferească, deoarece însemna primejdie pentru el. 

Grușa! 

Deocamdată însă, n-avea de ce să se teamă, fiindcă 
Grușa se găsea la o depărtare de zeci și sute de leghe de 
Petrograd. 

Glasul Juliettei Mauras urmă: 

— Fii și pe mai departe un prieten credincios al ţarului și 
iubește-ţi soţia cu simțămintele pe care i le porţi acum, 
deoarece dragostea și prietenia aceasta îţi întăresc inima... 

— Cu simţămintele, pe care i le porţi acum... fraza 
aceasta îl făcu să se cutremure din nou. 

Această frază a prezicătoarei însemna că niciodată nu va 
trebui să treacă peste hotarul pe care îl alcătuia 
înţelegerea stabilită între el și soţia sa. 

Juliette Mauras mai voi să spună ceva, dar pesemne că 
buimăceala, extazul, care-i dădeau puterea de a vedea în 
viitorul oamenilor și al popoarelor, o istoviseră, deoarece 
capul îi căzu pe spate și ea însăși se prăbuși de pe trepied. 

Țarul se sperie și voi să alerge în ajutorul prezicătoarei, 
dar Madame Eugenie îl opri, spunându-i: 

— Nu vă atingeţi de dânsa... Prezicerile o istovesc 
întotdeauna și adeseori se întâmplă ca, după o asemenea 
sforțare să doarmă zece și chiar douăsprezece ore... Vă 
rog, Majestate, să părăsiţi sala, voi îngriji eu de doamna 
Mauras. 

Întovărășit de prinţul Trubetzkoi, ţarul porni spre ieșire. 

În clipa aceea draperia din spatele trepiedului se mișcă 
din nou. 

Era Grușa, care căuta să fugă din ascunzătoarea sa. 

— Așadar el este! își zise ea, încredințându-se din 
cuvintele ghicitoarei că, într-adevăr Dimitri Trubetzkoi 
fusese acela pe care-l văzuse intrând în vilă. 

Fraza ghicitoarei: „Ferește-te de femeile cu părul negru” 
făcu să tresară și inima soţiei guvernatorului din Siberia.. 

Așadar, chiar și soarta voia ca o femeie cu părul negru 
să fie pieirea lui Dimitri Trubetzkoi! 

Dacă soarta voia astfel, atunci ce putea omul să facă 
împotriva hotărârilor destinului? 

Grușa străbătu o încăpere dosnică, prin care pătrunsese 
în dosul draperiilor care acopereau pereţii sălii unde 
prezicea Juliette Mauras. De aici ieși la treptele în spirală, 
pe care coborându-le, ajunse din nou în grădină, unde se 
ascunse în dosul boschetelor care mărgineau aleea ce 
ducea la vilă. 

Acolo, la pândă, aștepta ca prinţul Dimitri Trubetzkoi să 
treacă din nou pe lângă ea... 


* * 


Între timp, ţarul și cu Dimitri se înapoiaseră din nou în 
salon, împreună cu Madame Eugenie. 

— Doamna mea - zise suveranul - te rog să-i transmiţi 
doamnei Mauras salutările mele. Puterea ei de a prezice 
m-a uimit și sunt foarte fericit că am avut prilejul s-o 
consult. li cunoșteam faima, dar acum am avut prilejul să 
mă încredinţez și personal despre marele dar cu care a 
înzestrat-o natura. 

Madame Eugenie se înclină adânc. 

— Doamna Mauras va fi foarte fericită când va cunoaște 
părerea pe care Majestatea Voastră o are despre dânsa! 

Țarul mai dădu din cap odată și se îndepărtă. 

Dimitri mai rămase puţin cu madame Eugenie... 
deoarece el fusese însărcinat să răsplătească osteneala 
ghicitoarei. 

El avea pregătit plicul în care ţarul pusese mai dinainte 
douăzeci de bancnote de câte o mie de ruble. 

Aceasta era răsplata cea mai mare pe care o primise 
vreodată Juliette Mauras, pentru prezicerile sale și 
dovedea că țarul Alexandru I nu era un om zgârcit. 

Întârzierea aceasta a lui Dimitri făcu ca ţarul să ajungă 
înaintea lui pe aleea grădinii din faţa vilei. 

Cufundat în gândurile stârnite de prezicerea ghicitoarei, 
țarul Alexandru mergea cu pași grăbiţi, fără a-și mai 

aștepta tovarășul. El se gândea necontenit la cuvintele 
Juliettei Mauras și își făgădui să se poarte întocmai după 
cum îl sfătuise ea. 

Ghicitoarea i-a prezis că foametea și ciuma îi vor bântui 
ţara. Cu măsuri luate din vreme, se putea ocoli întinderea 
catastrofei. 

În anul premergător foametei, va rândui ridicarea unor 
mari depozite în care să se adune grâne din abundență, 
așa ca populaţia să nu sufere din pricina recoltei 
neîndestulătoare a anului ce va urma. 

În ceea ce privește molima ciumei, măsuri sanitare luate 
din vreme vor împiedica întinderea flagelului. Va institui 
carantina la frontieră și va porunci ca în toată ţara să se 
observe cea mai mare curăţenie și în chipul acesta molima 
nu se va putea întinde. 

Cu asemenea gânduri în minte, ţarul mergea grăbit 
înainte. Dimitri rămase din nou mai în urmă, trebuind să 
dea un bacșiș și lacheului care venise să le deschidă ușa 
vilei. 

Și ţarul era atât de cufundat în gânduri, încât nici nu 
băgă de seamă că ceva se mișcase într-un boschet, pe 
lângă care trecuse. Ajunsese la poartă, când deodată se ivi 
înaintea lui o femeie învăluită într-o mantie largă și ţinând 
în mână un pumnal. 

— În sfârșit îţi vei primi pedeapsa bine meritată! strigă 
ea cu glas înăbușit. 

Atacul acesta neașteptat îl uimi într-atâta pe ţar, încât 
uită chiar și să se apere. El rămase încremenit, neputându- 
se mișca din loc. 

Mâna înarmată cu pumnalul căzu, lovind în dreptul 
inimii domnitorului. 

Pe semne însă că pumnalul se izbise de vreun obiect 
tare, deoarece ţarul nu simţi altceva decât o lovitură 
puternică în dreptul inimii. 

Dar pumnalul se ridică pentru a doua oară și atunci ţarul 
revenindu-și în fire, își ridica mana, făcându-și un scut din 
ea. 
Pumnalul căzu din nou, dar nu mai nimeri trupul, ci răni 
doar mâna, pătrunzând până la os. 

Țarul scrâșni de durere, dar atacatoarea nu se dădu 
înapoi, ci ridică pumnalul pentru a treia oară, șuierând: 

— Nu-mi vei scăpa!... Vei muri! 

Dar mai înainte de a lovi pentru a treia oara și de data 
aceasta cu efect, deoarece durerea îl silise pe ţar să-și ia 
mâna din dreptul pieptului, un braţ voinic prinse ca într-un 
cleşte de fier mâna ucigașei, care scoase un țipăt înăbușit. 

Cineva - un bărbat - care tocmai trecea prin faţa vilei, 
observase atacul și fără să șovăie o clipă, alergase în 
ajutorul celui atacat, fără să știe cu cine avea de-a face. 

— Ce  însemnează aceasta? strigă necunoscutul, 
răstindu-se la femeia care se zbătea neputincioasă în 
braţele șale vânjoase. 

Tocmai atunci alergă la faţa locului și prinţul Trubetzkoi. 
El nu știa ce se petrecuse, deoarece depărtarea la care se 
găsea și întunericul nopţii îl împiedicase să-și dea seama 
de ceea ce se întâmpla la poartă. Acum însă, înțelegând că 
se atentase la viaţa ţarului, își scoase pistolul, spre a sări 
în ajutorul stăpânului său iubit. 

Dar când văzu că atentatorul era prins și se zbătea 
neputincios în braţele necunoscutului, alergă la ţar și 
întrebă cu inima tremurândă: 

— Pentru numele lui Dumnezeu, Majestate, aţi fost 
rănit? 

— Majestate? repetă necunoscutul în gândul său, 
nevenindu-i să-și creadă urechilor. Agrăirea aceasta nu se 
cuvenea decât unui singur om în toată Rusia și omul acesta 
era... Alexandru I, ţarul tuturor rușilor. 

Să fi scăpat viaţa ţarului? 

Ne-mai-sinchisindu-se de atentator, alergă și el la ţar, 
spre a vedea dacă intervenţia lui nu fusese prea târzie. 

Grușa se folosi de clipa în care nu mai simţi strânsoarea 
braţelor necunoscutului și dispăru în dosul boschetelor. 
Broboane de sudoare îi ieșiseră pe frunte și tremura din tot 
trupul deoarece de-abia acum își dădu ea seama de ceea ce 
făcuse. 

Cei doi bărbaţi - prinţul Trubetzkoi și necunoscutul - se 
învârteau în jurul ţarului. Alexandru I era încă tot sub 
impresia acestui atentat pe care el nu-l putea înţelege, 
deoarece nimeni nu știa de aventura din noaptea aceea, 
afară de omul său cel mai credincios: prințul Dimitri 
Trubetzkoi. 

Și cine putea să fie atentatorul, ce-l împinsese la 
săvârșirea faptei? Gândurile acestea îl frământau, 
năucindu-l în așa hal încât maiorul Trubetzkoi trebui să 
repete de mai multe ori: 

— Majestate, aţi fost rănit? până când să primească 
răspunsul: 

— Mi se pare... 

— Mâna vă sângerează! se amestecă în vorbă și străinul. 

— Cea dintâi lovitură m-a nimerit în dreptul inimii! zise 
țarul. 

Maiorul Trubetzkoi desfăcu pelerina îndată și căută 
urma loviturii. 

— Pumnalul a străpuns tunica - zise el, cu înfrigurare 
dar... dar... după cât se pare... nu aţi fost rănit! 

— Vârful pumnalului s-a oprit în ceva, zise ţarul... 

— Da... da... urmă Dimitri. Priviţi... Un obiect tare... 

Dimitri își vâri mâna sub tunică, apoi o scoase: 

— Ce este aceasta? 

— Talismanul - exclamă ţarul, cu bucurie - talismanul, pe 
care mi l-a dat prezicătoarea spre a mă feri de primejdii! 
Vezi, Dimitri și astăzi se mai pot vedea minuni! Darul 
doamnei Mauras a săvârșit o adevărată minune salvându- 
mi viaţa. 

— Într-adevăr, stăpâne, zise tânărul prinţ, adânc 
impresionat, talismanul acesta a salvat cea mai scumpă 
viață a Rusiei. 

Privirea lui Dimitri căzu asupra mănușii înroșită de 
sânge și strigă, înspăimântat: 

— Dar mâna... mâna Majestății Voastre... e plină de 
sânge! 

Țarul zâmbi: 

— Nu te îngrijora, Dimitri! O mică zgârietură de pisică... 
care va trece foarte curând! Mai bine să ne bucurăm că 
prima lovitură a fost prinsă de talisman, iar a treia de acest 
om curajos pe care soarta l-a împins în calea noastră! 

Tânărul prinţ Trubetzkoi se întoarse de-abia acum în 
spre salvatorul ţarului. 

— Domnul meu, zise el, dar în aceeași clipă, cuvântul îi 
muri pe buze. 

De-abia acum observase că atentatorul dispăruse. 

Și în loc de cuvinte de mulţumire, buzele lui îngânară 
fraze întretăiate, speriate: 

— Unde este atentatorul?... Ce s-a făcut cu el? 

Necunoscutul își dădu seama și el, de-abia acum, că 
femeia pe care o împiedicase de a-l ucide pe ţar dispăruse 
din strânsoarea braţelor sale. 

— S-a folosit de zăpăceala noastră răspunse străinul, 
liniștit, și a fugit! Nu puteam să mă mai ocup de ea când 
trebuia să alerg în ajutorul rănitului! 

— Trebuie să cercetăm împrejurimile, fără întârziere, 
zise Dimitri, cu însufleţire. Mizerabilul trebuie prins, viu 
sau mort! 

Țarul însă se întoarse spre el și zise calm: 

— Lasă, Dimitri, aceasta nu este treaba noastră, ci a 
prefectului de poliție! Poţi fi încredinţat că nu va izbuti să 
fugă... Datoria noastră este acum de a-i mulțumi acestui 
domn, pentru fapta sa curajoasă... 

Apropiindu-se de străin, îi întinse mâna: 

— Îţi mulţumesc, domnul meu, pentru amestecul d-tale. 
Dacă nu erai d-ta, poate că acum n-aș mai fi printre cei vii! 

— Ticălosul ar fi îndoliat întreaga Rusie! adăugă Dimitri. 

Străinul strânse mâna ţarului și răspunse: 

— Majestate, sărind în ajutorul unui om atacat mișelește, 
nu mi-am făcut decât datoria. 

Țarul se uită cercetător în ochii necunoscutului. 

— Așadar știi cine sunt? 

— Din cuvintele, care au fost schimbate aici, nu mi-a fost 
greu să-mi dau seama că mă găsesc în faţa domnitorului 
Rusiei. 

Țarul dădu din cap. 

— Așa este și de aceea te rog să primești înc-odată 
mulțumirile mele, pentru curajoasa d-tale faptă pe care nu 
vreau s-o las nerăsplătită. În acest scop însă, trebuie să-ţi 
cunosc numele. Spune-mi te rog, cine ești? 

Străinul se uită liniștit în ochii puternicului domnitor și 
răspunse foarte calm: 

— Doriţi să-mi cunoașteţi numele, Majestate? 

— Da! 

— Atunci - urmă străinul, cu aceeași netulburată liniște - 
a sosit clipa, în care o dorinţă a stăpânitorului Rusiei nu va 
fi îndeplinită. 

— Ce să înţeleg din aceste cuvinte? 

— Să înţelegeţi, Majestate, că nu vă voi spune numele 
meu! 

Uimirea ţarului creștea necontenit. 

— Într-adevăr, d-ta ești cel dintâi om care îndrăznește să 
se împotrivească dorinţei ţarului! Până astăzi, în ţara 
aceasta nimeni n-a avut o asemenea îndrăzneală!... În orice 
caz, curajul d-tale îmi place, totuși... aș vrea să știu ce te-a 
împins la hotărârea aceasta? 

Necunoscutul se înclină. 

— Majestate, dacă v-aș spune numele meu, fapta și-ar 
pierde însemnătatea. Aceasta este singura pricină care mă 
împiedică să vă spun cine sunt. 

Țarul îl privi acum cu admiraţie. 

— Fără îndoială că purtarea aceasta este foarte 
cavalerească, dar prin încăpățânarea d-tale mă împiedici 
de a te răsplăti... 

— Repet, Majestate că nu m-am gândit nici o clipă la 
vreo răsplată... Îndeplinirea datoriei nu se răsplătește... 
Când am sărit în ajutorul Maiestăţii Voastre nu știam că 
este în primejdie viaţa suveranului Rusiei. Dacă ar fi fost 
vorba de un simplu mujic, n-aș fi șovăit o clipă să fac ceea 
ce am făcut! 

— Aceasta este încă o dovadă a felului d-tale nobil de a 
gândi. Nici nu te voi mai descoase, deoarece nu vreau să-ţi 
schimb cavalereasca hotărâre. 

Țarul rămase puţin pe gânduri, apoi deodată își scoase 
mănușa spintecată de pumnal și înroșită de sângele său și 
i-o întinse necunoscutului: 

— Nu te mai întreb cine ești și nu voi mai căuta să te 
răsplătesc. Te rog însă să primești acest dar din partea 
mea... El să fie semnul de recunoaștere al bărbatului care 
fără să vrea a scăpat viaţa ţarului. Poate că vreodată, 
mânușa aceasta îmi va arăta pe acela căruia îi datorez 
viaţa. 

Necunoscutul se gândi câteva clipe apoi își întinse mâna 
și luă mănușa pe care o ascunse cu îngrijire în buzunarul 
dinăuntru al hainei sale. 

— Înc-odată te rog să primeşti această strângere de 
mână - mai zise ţarul - precum și expresia celei mai sincere 
stime pe care ţi-o păstrez! 

Necunoscutul strânse mâna ţarului, apoi se înclină și în 
clipa următoare dispăru în întunericul nopții. 

Țarul se întoarse spre Dimitri. 

— Ei, Dimitri, ce spui tu de omul acesta? 

— Merită toată admiraţia! Altul în locul lui s-ar fi folosit 
de situaţie și ar fi căutat să se facă răsplătit cât mai bine. 
Acesta nici numele n-a vrut să și-l spună!... 

— „și s-a mulţumit cu o mănușă însângerată, adăugă 
ţarul. Împrejurarea aceasta mă face să fiu și mai curios! 

Dimitri înfășură mâna ţarului în batista-i de mătase, apoi 
porniră împreună pe stradă. 

Găsiră îndată o birjă și când trăsura porni cu ei pe 
străzile Petrogradului, ţarul îi vorbi lui Dimitri din nou de 
ciudatul necunoscut. 

— Curios - exclamă el - cu cât mă gândesc mai mult la el, 
cu atâta aș vrea să știu mai mult cine este... Dar nici nu mă 
voi liniști, până când nu voi afla cine este! 

— Curiozitatea Majestății Voastre este îndreptăţită! 

— Puțin îmi pasă de atentator!... N-are decât să fugă 
unde va voi! Poate că este vreo isterică, pe care au amăgit- 
o nihiliștii în tabăra lor, poate că este vreo studentă 
exaltată... În atentatul acesta nu mă interesează 
atentatorul, ci acela care mi-a scăpat viaţa. Şi trebuie să 
punem mâna pe el! 

— Vom vedea, ce va ști Poliţia Petrogradului! zise prinţul 
Dimitri Trubetzkoi. Va fi o muncă grea, cred însă că, nu 
lipsită de rezultat. 

— Da, ea va fi piatra de încercare a noului prefect de 
poliţie... Vreau să-l văd din nou pe salvatorul meu și să-l 
silesc să-și primească răsplata. 

În apropierea palatului imperial, Dimitri opri birja. 

El plăti birjarului, apoi se îndreptă în spre poarta cea 
mică, prin care trecu împreună cu ţarul. 

Țarul își ascunse mâna rănită, sub pelerină și trecu iute 
prin coridoare, spre a nu fi zărit de către gardă. 

El intră cu Dimitri în odaia sa de lucru, unde tânărul 
maior îi spălă și îi legă rana cu îngrijire. 

— Firește că voi spune că m-am tăiat singur la mână cu 
cuțitul de hârtie - zise ţarul, zâmbind. Nimeni nu trebuie să 
afle despre atentat. 

Dimitri se înclină. 

— Ştiam, Majestate! Așadar, cuţitașul de tăiat hârtie! 


1220 


Ţarul Alexandru îi întinse mâna tânărului maior 
Trubetzkoi. 

— Şi acum, la revedere, dragă Dimitri! Caută de uită 
această noapte furtunoasă și roag-o pe prințesă să mă ierte 
că te-am reţinut atât de mult. Nu uita însă că aș vrea s-o 
cunosc și eu, cât mai curând! 

— Noapte bună, Majestate! zise Dimitri, părăsind odaia 
și întorcându-se grăbit la hanul lui Rene Piccard. Portarul 
îi ieși în cale și îi înmână o scrisoare... 

— Scrisoarea aceasta a fost adusă acum câteva clipe 
pentru Excelenţa Voastră! 

Prințul Trubetzkoi rupse plicul cu o  îndreptăţită 
curiozitate. Cine putea să-i scrie lui în miez de noapte? 

Peste câteva clipe însă, următoarele rânduri îi risipiră 
curiozitatea: 


„Pavel Ermolieft îmi pare rău că loviturile de pumnal au 
nimerit pe altcineva. Ele iți erau menite ţie! De astăzi 
înainte însă nu trebuie să mai tremuri, căci am părăsit 
Petrogradul. Dacă vrei, n-ai decât să mă trădezi... 

GRUȘA” 


Dimitri citise scrisoarea aiurit, literele îi dansau înaintea 
ochilor. O presimţire nelămurită îi șoptise încă acolo, în 
grădina vilei, că loviturile acelea de pumnal fuseseră 
îndreptate împotriva sa și nu împotriva ţarului. 

Presimţirea aceasta se adeverea acum. 

Dar cum ajunsese Grușa acolo? 

El n-ar fi crezut-o niciodată pe Grușa în stare de o 
răzbunare atât de lașă, dar întâmplările erau menite să-i 
dovedească cum că n-o cunoscuse încă îndeajuns pe soția 
tatălui său. 

cel dintâi gând al lui fu să ardă scrisoarea la flacăra 
lumânării. 

Era însă nelămurit pentru el, cum de plecase Grușa din 
Tomsk? 

Grușa era o femeie care dovedise că nu se teme de 
moarte; și cât de ușor ar fi costat-o viaţa, dacă străinul nu 
i-ar fi dat drumul! 

Dimitri se îngrozi gândindu-se la ceea ce s-ar fi 
întâmplat, dacă s-ar fi aflat că soţia tatălui său, soţia unui 
prinț Trubetzkoi, a încercat să-l asasineze pe ţar. 

Atât de departe să meargă ura Grușei, încât să fie în 
stare să vrea să-l ucidă? Dar de ce se mira? Nu știa el oare 
că de la dragoste și până la ura de moarte nu este decât un 
pas? 

În noaptea aceea tânărul prinţ Trubetzkoi nu putu să 
închidă ochii. El se hotărî să pornească a doua zi cea mai 


1222 


severă cercetare pentru găsirea Grușei, deoarece se temea 
că plecarea ei din Petrograd să nu fie decât un pretext, 
spre a-i păcăli pe aceia care ar căuta să-i dea de urmă. 
Poate că ea avea de gând să înșele vigilenţa poliţiei, numai 
spre a și putea repeta isprava, într-un moment mai prielnic 
și atunci, cu mai mult succes... 


* 
x x 


În realitate Grușa se gândea foarte serios să plece. 

După săvârşirea atentatului ea se ascunse îngrozită. Îi 
părea rău de ceea ce făcuse și se căia, nu numai că 
încercase să-l ucidă pe ţar, dar și că plănuise moartea lui 
Dimitri. 

De-abia acum își dădea ea seama cât de nesocotită 
fusese. Numai o clipă dacă o mai ţinea străinul în braţele 
sale, ar fi fost pierdută. Căci nu se știe, dacă numele 
prințului Trubetzkoi ar fi fost îndeajuns de puternic, spre a 
o salva de la moarte. 

Se cutremură, deoarece primejdia nu trecuse încă. Este 
adevărat că scăpase din mâinile salvatorului ţarului, dar nu 
mai încăpea nicio îndoială că, întreaga poliţie va fi pusă în 
picioare, pentru a da de urma îndrăzneţei femei, care 
cutezase să ridice pumnalul împotriva ţarului tuturor 
rușilor. 

Cunoscând, din auzite, faima copoilor polițienești din 
Petrograd, începu să se întrebe dacă va reuși să scape 
dinaintea lor. 

— Doamne, de ce am plecat eu din Tomsk, suspină ea, 
cu amărăciune, de ce a trebuit să-mi pierd capul într-atâta, 
încât să fiu în stare de a atenta la viaţa unui om? 

În amintirea ei reînvie parcul liniștit al palatului din 
Tomsk, odăile lui mari, chipul blând al prinţului 
Trubetzkoi. 

De ce părăsise ea toate acestea? 

Ce devenise, după ce plecase din căminul acela liniștit? 

Un biet vânat, care se cutremura și de susurul frunzelor, 
care în fiecare om nu vedea decât un urmăritor. 

Cum să scape din această strânsoare în care o târâse 
nesăbuinţa ei? 

Un singur mijloc i se păru bun. Acela, de a-l înștiinţa pe 
Dimitri că, ea este atentatoarea... In chipul acesta 
nădăjduia că urmărirea nu va fi continuată. 

De îndată ce-i veni în minte gândul acesta, se duse la 
hanul lui Rene Piccard, unde lăsă scrisoarea mai sus 
amintită. 

După aceea se gândi serios să părăsească Petrogradul. 

Dar unde să se ducă? De ce să se apuce, cui să se 
adreseze? 

Înaintea ochilor săi înfriguraţi se ivi peisajul Tomsk-ului. 

Tomsk... 

Numai acolo cunoscuse mulțumirea... 

Numai acolo fusese liniștită... 

Până la ivirea lui Dimitri! 

Poate însă că lucrurile aveau să se schimbe acum, 
deoarece după săvârșirea atentatului din vila de pe Malul 
Nevei, sufletul ei suferise o transformare radicală. 

De se gândea la Dimitri, sau la Pavel Ermolieff, aceeași 
nepăsare îi umplea sufletul, devenit parcă nesimţitor. 

Fostul său iubit era acum un străin pentru inima ei. 

Și i se păru că liniștea se reîncuibase în sufletul ei și că 
ar putea fi fericită din nou. 

Dacă s-ar mai deschide în faţa ei porţile palatului din 
Tomsk!... 

Ea însăși își tăiase însă drumul ce ducea înapoi și cu cât 
drag ar fi vrut să se poată plimba din nou prin sălile 
răcoroase ale palatului guvernamental, prin parcul 
presărat de frunzele veștejite ale toamnei! 

Vai, dacă s-ar mai putea înapoia acolo! 

Dar poate că izbutea să înmoaie inima prinţului 
Trubetzkoi!... Poate că o reprimește!... Se răzgândise doar 

din vreme și nu era prea târziu, pentru a se pocăi. De la 
plecarea ei din Tomsk nu se întâmplase nimic ce ar fi făcut 
întoarcerea cu neputinţă. 

Așadar, înapoi, la Tomsk! 

Îngrijitorul vilei de pe malul Nevei rămase uluit, când a 
doua zi Grușa își strânse boarfele din nou, le urcă într-o 
trăsură și porni cu ele pe Bulevardul Litaniei, iar apoi trecu 
podul Alexandru... 

Grușa o luase pe lungul drum, ce ducea înapoi, la 
Tomsk... 

CAPITOLUL 50 
Trâdarea 


După săvârșirea atentatului, străinul care scăpase viața 
ţarului se pierduse în întunerecul nopţii. Dar el nu se 
îndepărtase prea mult, ci numai atât cât trebuia spre a nu 
fi zărit de Alexandru I și de însoţitorul său. El se așeză la 
pândă în dosul gardului de fier ce înconjura vila și așteptă 
acolo, să vadă când vor pleca cei doi bărbaţi de care 
tocmai se despărțţise. 

În curând el îl văzu pe ţar și pe însoţitorul său părăsind 
vila și luând o trăsură cu care împăratul tuturor rușilor se 
înapoia din tainica lui aventură nocturnă. 

După ce huruitul trăsurii se pierdu în noapte, străinul se 
întoarse la poarta vilei, apoi străbătu aleea pe care se 
petrecuse atentatul și ajuns la ușa casei, sună. 

Servitorul venit să deschidă întrebă: 

— Domnul Dembinsky? 

— Da. 

— Atunci vă rog să intraţi. Doamna Mauras vă așteaptă! 

Peste câteva minute străinul luase loc în salonul în care 
șezuse își ţarul, cu câteva minute mai înainte. În faţa lui se 
găsea doamna Juliette Mauras. 

Pe chipul ei nu se putea observa nici urmă din extazul în 
prada căruia îi prezisese ţarului viitorul mai înainte. 

Înfăţișarea ei era liniștită, zâmbitoare. 

— Dragul meu Stanislau Rimsky - zise ea, foarte 
mulțumită - nici nu-ţi poţi închipui, ce bine-mi pare că te 
văd din nou lângă mine! 

Vulturul Morţii își înclină capul, ușor: 

— Dragă Juliette, nu mi-am pierdut încă bunul obicei de 
a mă ţine de cuvântul dat. 

— Totuși, n-ai fost prea punctual! Ai întârziat aproape o 
jumătate de ceas și începusem să mă îndoiesc că vei mai 
veni. 

— Întârzierea nu mi se datorește mie. O întâmplare 
neprevăzută m-a împiedecat să fiu punctual. 

Juliette Mauras oferi lui Rimsky o ceașcă din ceaiul ce 
fierbea în samovarul de pe măsuţă. Privind la chipeșul 
voinic, amintirile îi reveniră cu putere îndoită și se gândi 
cu melancolie la vremurile trecute de mult, când îl 
cunoscuse pe Rimsky la Varșovia, unde acesta nu era încă 
decât student. 

— Vai, dragă Stanislau - exclamă ea, sorbind din ceai - 
dacă s-ar mai putea întoarce zilele acelea de fericire de la 
Varșovia! 

— Ceea ce a fost, nu se mai poate întoarce, dragă 
Juliette... 

— Cu voinţă se poate face orice. Să uităm anii care ne-au 
despărțit și să ne reluăm viaţa, acolo unde am întrerupt-o 
atunci. 

— E cu neputinţă! 

— Nu cunosc cuvântul acesta! Pentru mine nu există „nu 
se poate!” 

Rimsky zâmbi. 

— Sunt de acord, dragă Juliette, d-ta ai doar puteri 
supraomenești... Ești cea mai vestită prezicătoare a 
timpurilor noastre... Eu însă, nu sunt decât un simplu 
muritor, care nu știe să treacă peste piedicile pe care 
imposibilul i le presară în cale. 

— Trebuie să vrei, Stanislau! strigă Juliette Mauras, 
pătimașă. 

— Dar dacă nu vreau? întrebă Rimsky, îndrăzneţ. 

— Dar trebuie să vrei, mă înţelegi? 

— Trebuie!... 

Vulturul Morţii mângâie mâna prezicătoarei. 

— Să nu mai vorbim despre aceasta, Juliette!... Este 
adevărat că am venit pentru a sta de vorbă împreună, 
dar... despre un alt subiect. 

— Subiectul convorbirii noastre mi-l dictează inima, 
dragă Stanislau, fiindcă... eu tot te mai iubesc! 

— Dragă Juliette - încercă Rimsky s-o liniștească pe 
înflăcărata femeie - te rog să nu mai vorbim despre asta! 

— Nu se poate! 

— Trebuie! 

— De ce? 

— Dar oare nu știi cine sunt eu? Un fugar, vagabond, un 
alungat al societăţii omenești! 

— Ce-mi pasă mie! Dacă vrei, sunt gata să împărtășesc 
și eu soarta ta... Dacă vrei, voi fugi și eu de oameni, mă voi 
ascunde de ei, îi voi ocoli, dar... nu te mai las! 

— Juliette... Juliette... de ce ţii cu tot dinadinsul să 
vorbim numai despre lucrurile acestea, învechite?... Ești 
tânără, caută să profiţi de viaţă, de tinereţe... De ce vrei 
să-ţi legi viața de un om urmărit în două ţări, de un om al 
cărui nume e amintit numai în blesteme? 

— Ţi-am mai spus că puţin îmi pasă de ceea ce spun 
alţii! Eu știu că te iubesc și atâta îmi alunge! 

— Dar gândește-te Juliette că ai trăit șase ani fără 
dragostea aceasta, nu se poate ca după un timp atât de 
îndelungat să simţi din nou nevoia ei. D-ta trăiești în 
vâltoarea vieţii celor mulţumiţi, de ce nu-ţi cauţi fericirea 
printre ei? E mult mai firesc s-o găsești acolo. 

— N-o pot găsi fiindcă te iubesc pe tine! . 

— Dragostea se ofilește întocmai ca și o floare! În inima 
mea, dragostea de acum șase ani s-a veștejit de mult și-ţi 
mărturisesc sincer, nici n-aș vrea s-o mai reîmprospătez. 

Dar Juliette nu se lăsă. 

— Rimsky, gândește-te la ceea ce-ţi ofer eu! 

— Nu poţi să-mi oferi nimic ce să mă hotărască la 
schimbarea convingerii mele! 

— Ascultă-mă! 

— E în zadar! 

— Te înșeli! Vei vedea că, vei vorbi altfel, îndată! 

— Niciodată! 

— Te vei răzgândi! 

— Nu, nici când! 

— Sunt bogată! Am palat la Paris, vilă la Veneţia, 
giuvaeruri și bani, cât o împărăteasă... Afară de aceasta, 
faima numelui meu a străbătut lumea, cei mai mari, mai 
puternici domnitori vin la mine... 

Rimsky se înfurie. 

— Dar ce crezi despre mine? Te vestesc că toate 
comorile pământului nu m-ar putea hotărî să-mi vând 
dragostea! 

— N-am vrut să spun aceasta! strigă Juliette Mauras. 

— Cuvintele d-tale au spus-o, totuși. 

— Te rog, te implor nu te supăra! 

Cu aceste cuvinte, căzu în genunchi înaintea Vulturului 
Morţii. 

Dar Rimsky o ridică, îndată. 

— Liniște-te, Juliette! Să vorbim încet, fără asemenea 
gesturi, nepotrivite pentru o femeie ca d-ta... Ești femeie 
deșteaptă, așa că trebuie să înţelegi că, nu se poate! Sunt 
în viaţă situaţii care nu se pot schimba. Situația mea este 
din acestea. 

— Dar ascultă-mă! 

— La ce bun, dacă ar fi în zadar? 

— Te implor! 

— Te ascult, cu dragă inimă, despre oric, altceva, despre 
ceea ce vrei să-mi spui însă, nu! 

— Dar nici nu știi ce vreau să-ți spun! Ascultă-mă... 

— Să auzim? 

— Îţi ofer o viaţă nouă, fericită... 

Rimsky își aduse aminte de scena dinainte de amiază, 
când o văzuse pe Mioara la braţul altuia și zise, adânc 
întristat: 

— Pentru mine nu mai există fericire în lumea aceasta! 

— Nu vorbi astfel, mai înainte de a mă fi ascultat! 

— Nu văd ce ai putea să-mi spui spre a mă face să mai 
nădăjduiesc în fericire! 

— Tu singur ai amintit mai adineaori de viața 
zbuciumată pe care ești nevoit s-o duci! 

— Aceasta este adevărat! răspunse Vulturul Morţii. Dacă 
aș fi recunoscut, ar însemna moartea mea! După părerea 
rușilor, chiar și moartea ar fi o pedeapsă prea mică pentru 
păcatele pe care le-am săvârșit faţa de ei! 

— Sărmanul meu Stanislau! Tocmai în privința aceasta 
vreau să-ţi vin în ajutor! 

— Dar oare cum ai putea d-ta să-mi vii în ajutor? 

— Luându-te din ţara aceasta blestemată, unde trebuie 
să tremuri în fiecare clipă că ai putea fi descoperit. Acolo 
unde vreau să te duc eu nu vei mai fi silit să te ascunzi sub 
nume străine, ci vei putea apare în mijlocul oamenilor cu 
fruntea ridicată, fiindcă nimeni nu te va mai urmări. 

— Nu! 

— Nu trebuie să te temi, căci știu eu cum să te trec 
peste graniţă! Dacă va trebui, mă voi duce chiar și până la 
ţar și-ţi voi aduce de la el zapis de trecut frontiera! Sunt 
gata să fac orice numai să vii cu mine! 

Dar oricât de ispititoare era propunerea prezicătoarei, 
ea nu-l putea face pe Rimsky să-și schimbe părerea. Este 
adevărat că, pentru o clipă, se gândi cu bucurie la putinţa 
de a se vedea din nou liber, de a putea umbla iarăși, 
printre oameni. Dar aceasta nu ţinu decât o clipă, căci 
îndată își scutură gândul, aproape cu scârbă: 

— Nu, cu preţul acesta nu-mi trebuie! 

După o clipă de tăcere, urmă: 

— Nu, frumoasă Juliette, totul este în zadar! Ti-am spus 
că hotărârea mea nu poate fi schimbată! 

— Dar nu te gândești, ce te așteaptă aici? Viaţă este 
aceea pe care o duci tu? Să fii veșnic în primejdie? In 
fiecare clipă să te temi că vei fi descoperit? 

— Aceasta mi-a fost ursita, ce vrei să fac? 

— E o prostie să vorbești așa! Eu îţi ofer viaţa, iar tu 
alegi primejdiile la capătul cărora te pândește moartea? 

— Nu mă tem de primejdii! 

— Dar nici nu trebuie să-ţi baţi joc de viaţă, expunându- 
ţi-o mereu! 

— Ce-mi pasă mie de viaţă și... cui îi mai pasă de viața 
mea? 

— Cui?... Mie... Stanislau... mie! 

Zicând acestea, Juliette Mauras îl înlănţui cu braţele ei 
șerpuitoare. 

— Şi totuși... nu te voi lăsa! strigă ea, cu patimă, 
copleșind cu sărutări obrajii Vulturului Morţii. 

— Juliette! 

— Mă înţelegi?... Nu te voi lăsa!... Trebuie să vii cu 
mine! 

— Juliette! 

— Vei fi al meu! 

— Dă-mi drumul! 

— Nici nu mă gândesc! 

— Juliette, fii cuminte! 

— Te iubesc! 

— Ajunge! 

Și Rimsky o împinse de la sine. 

— Ajunge, dacă-ţi spun! Până acum ţi-am păstrat o 
amintire duioasă, prin purtarea d-tale de astăzi însă ai 
spulberat această frumoasă amintire! 

— Stanislau! 

— Te rog, nu mai începe din nou! Ceea ce faci este 
ușurință, cochetărie, nu dragoste! Purtarea d-tale mă face 
să te dispreţuiesc! Ai înţeles, să te dispreţuiesc! 

— Stanislau! 

Rimsky se și îndreptase spre ușă. 

— Nu mă lăsa, Stanislau, te implor, nu mă lăsa! 

— Nici nu vreau să-mi mai aduc aminte de d-ta! 

— Stanislau!... Rimsky! 

Dar ușa se și închisese în urma Vulturului Morţii. 

Juliette Mauras, ale cărei cuvinte ţarul le sorbise cu 
adâncă admiraţie numai cu câteva ceasuri mai înainte, se 
uita acum deznădăjduită după cel plecat. 

Ar fi vrut să plângă, dar în loc de lacrimi, în ochii ei se 
aprinse un foc ameninţător. 

De la dragoste la ură nu este decât un pas... 

Și în inima Juliettei Mauras, dragostea fusese înlocuită 
într-o clipă de ura cea mai înverșunată. 

Ea se ridică de pe scaunul pe care căzuse și ochii ei 
străluceau ca ochii unei furii. 

— Te vei căi amarnic, de ceea ce ai făcut Stanislau 
Rimsky! șuieră ea. 

Apoi, frângându-și mâinile, urmă: 

— Nu vrei să fii al meu?... Bine, dar nici al alteia nu vei 
fi! 

Cu acestea se sculă și se duse la masa de scris. 

Scoase o hârtie de scrisori, luă pana de gâscă în mână și 
o înmuie în călimară. 

După ce scrise câteva rânduri, luă hârtia și o rupse în 
sute de bucăţi. 

Peste câteva minute însă ședea din nou în faţa mesei de 
scris. E 

Și aceasta se repetă de câteva ori. Începea scrisoarea, 
pentru a o rupe din nou. 

Odată însă, izbuti s-o scrie până la sfârșit și atunci, 
mulțumită, cu ochii strălucitori de ură și dorul de 
răzbunare, reciti următoarele rânduri: 


„Domnule Prefect, 

De luni de zile polițiile a două ţări caută în zadar să 
pună mâna pe Stanislau Rimsky, vestitul căpitan de tâlhari, 
din Polonia. Fiind un iubitor al bunei rândueli și un 
admirator al stăpânirii rusești, vă aduc la cunoștință prin 
aceasta că Stanislau Rimsky colindă prin Petrograd de luni 
de zile. Ieri a fost văzut în magazinul Spoliakow și pe 
Bulevardul Litaniei. Acum este datoria dv. să-i căutați 

ascunzătoarea și să puneţi mâna pe acest temut bandit, 
care tulbură atât de mult liniștea cetățenilor Rusiei, 
Un necunoscut” 


Mai citi odată scrisoarea, apoi se întrebă, dacă n-ar fi 
mai bine s-o rupă din nou. Hotări însă altfel, exclamând cu 
mulțumire: 

— El singur și-a hotărât soarta! Numai el este vinovat de 
ceea ce-l așteaptă! 

După aceia închise și pecetlui scrisoarea. 

Pe plic scrise apoi: 


Domnului Prefect de Poliţie 


Niciodată Juliette Mauras nu se găsise într-un impas mai 
mare decât în clipele acelea. Ea se gândea necontenit că 
nu este frumos ceea ce face, dar ura era mai puternică 
decât simțământul dreptăţii și al dragostei, așa că nu avu 
puterea de a rupe scrisoarea din nou. 

— Urmează-ţi calea mică scrisorică! zise ea, râzând 
ironic. 

În clipa următoare sună. 

Madame Eugenie apăru îndată. 

— Ce doriţi, doamnă? 

— Cum, Eugenie, nu te-ai culcat încă? 

— Așteptam să văd, dacă nu-mi mai porunciţi ceva, 
doamnă! 

— Mulţumesc, dar n-am nevoie de d-ta, ci de un servitor. 

— Voi trimite unul, îndată. 

Dama de companie ieși. 

Degetele fine, aproape străvezii ale Juliettei Mauras 
băteau în masă nervoase. Fiecare clipă i se părea nespus 
de lungă și ar fi vrut să vadă scrisoarea aceea plecată cat 
mai curând, deoarece mereu era ispitită s-o rupă și să n-o 
mai trimită. 

Se temea de propria ei slăbiciune. 

Și avea dreptate să se teamă, căci dorința de a nimici 
scrisoarea și deci, de a-l lăsa pe Rimsky să-și urmeze calea 
lui, devenea tot mai puternică în sufletul ei. 

Tocmai ridicase scrisoarea, spre a o distruge, când ușa 
se deschise și unul din servitori intră. 

— Vino mai aproape! îi zise Juliette Mauras. Știi unde 
este Prefectura Poliţiei? 

— Ştiu stăpână! 

— Atunci ia scrisoarea aceasta și s-o duci îndată, deci 
încă în cursul nopţii, la Prefectura de Poliţie! M-ai înțeles? 

— Am înţeles, stăpână! 

Servitorul luă scrisoarea și se pregătea să plece, dar 
Juliette Mauras îl mai opri odată: 

— Şi încă ceva. Nimeni, dar nimeni în lumea aceasta nu 
trebuie să știe, de unde vine scrisoarea. Ai înțeles? 

— Puteţi fi fără teamă, stăpână! Nimeni nu va știi!... 

— Atunci du-te. Dar să fugi, să nu mai stai nicio clipă în 
casă! 

Juliette Mauras tot se mai temea să nu se răzgândească 
și să ceară scrisoarea înapoi. 

Servitorul plecă și în curând prezicătoarea auzi 
scârțâitul ușii de la intrare. 

După aceea se duse la fereastră și își lipi fruntea de 
sticla rece a geamului! Printre zăbrelele de fier ale 
ferestrei ea văzu umbra servitorului ieșind pe poartă, apoi, 
dispărând în noapte. 

Scrisoarea plecase spre ţinta ei fatală, spre a satisface 
dorul de răzbunare al Juliettei Mauras. Dar în loc să se 
bucure, prezicătoarea își simţea inima strângându-i-se, cu 
cât știa scrisoarea mai departe de ea. 

Începuse să se îngrozească de ceea ce făcuse și ar fi fost 
bucuroasă s-o mai poată distruge, dar acum era prea 
târziu. 

lar când se duse să se culce, în zadar căută să-și 
liniștească conștiința, spunându-și că însuși Rimsky își 

alesese această soartă, respingându-i dragostea... somnul 
nu voia să-i închidă ochii nicidecum. 

Ea se zvârcolea ca un șarpe în patul în care de obicei 
dormea atât de liniștit. Și în zadar căuta să-și dea seama 
de ceea ce avea să se întâmple... De data aceasta știința ei 
cunoscută în lumea întreagă se dovedi neputincioasă. 

Ar fi vrut să știe, ce se va întâmpla cu Stanislau Rimsky, 
dar toate imaginile pe care și le vrăji înaintea ochilor se 
tulburau necontenit. 

lar perna dantelată a Juliettei Mauras se umezi de 
lacrimi în noaptea aceea... 

CAPITOLUL 51 
Noul prefect de poliţie 


Marius Gersot își atinsese ţinta vieţii: ajunsese prefectul 
de poliţie al Petrogradului. Cariera fostului student 
polonez fusese mai mult decât strălucitoare. Puțin îi păsa 
lui că drumul care-l dusese până aici era plin numai de 
lacrimi și văicăreli. 

Marius Gersot nu cunoscuse alt scop în viaţă decât de a 
ajunge cât mai sus, fără a cunoaște piedici pe care să nu fi 
știut să le învingă în calea acestei ascensiuni. 

Școala contelui Gorciacov fusese foarte bună. Alături de 
nemilosul călău al Varșoviei și inima lui se împietrise cu 
totul. În asemenea împrejurări, adeseori i se întâmplase să- 
și trădeze cel mai bun prieten, fără să simtă cea mai 
neînsemnată mustrare de cuget. El voia să se ridice. Puțin 
îi păsa cu ce preţ. 

Cu timpul i se păru că Varșovia e prea mică pentru a-și 
putea desfășura activitatea sa. Postul de secretar al 
contelui Gorciacov nu era o slujbă în care să-și fi putut 
valorifica toate calităţile sale. Tocmai de aceea, îi vorbi 
deschis protectorului său, care, cu toate că nu-i venea să 
se despartă de cel mai credincios om al său, totuși, 
recunoscu că Marius Gersot avea dreptate cerând să i se 
dea putinţa de a dovedi ce poate. 

Contele  Gorciacov îl recomandă deci pe  Gersot, 
exagerând chiar calităţile protejatului său. 

Dar contele Gorciacov nu se purtase astfel numai de 
dragul lui Gersot. El voia să aibă și la Petrograd un om pe 

care să se poată bizui și de care nu se știa, dacă nu va avea 
nevoie vreodată. 

De aceea, în scrisoarea trimisă ţarului, îl descrisese pe 
Marius Gersot în asemenea culori, încât atât domnitorul 
cât și ministrul de interne puneau mari nădejdi în noul 
prefect de poliție, căruia, numirea în această slujbă plină 
de răspunderi îi pricinui o bucurie fără margini. 

Cea dintâi audienţă la ţar îi fusese hotărâtă pentru 
ceasurile douăsprezece. El nu dormi toata noaptea din 
pricina acestei audienţe, după cum era și firesc. 

A doua zi de dimineaţă, la ceasurile nouă se prezentă la 
Prefectura de Poliţie, unde toata lumea îl aștepta cu 
nerăbdare. Nerăbdarea se transformă într-o uimire fără 
margini când văzură că ţarul însărcinase cu această slujbă 
înaltă pe un om atât de tânăr. Funcţionarii își spuneau că 
mari merite trebuia să aibă noul prefect de poliție, dacă 
ajunsese la o slujbă atât de mare, la o vârstă atât de 
tânără. 

Situaţia fu chiar cam ciudată, când cel mai în vârstă 
funcţionar al prefecturii, bătrânul Balaiev, veni să-l salute 
pe tânărul Gersot, în numele colegilor săi. 

Dar  Gersot îi vorbi plin de demnitate și făcu 
funcţionarilor adunaţi o impresie cât se poate de bună. 

După plecarea funcţionarilor, care se înapoiară fiecare 
la lucrul său, Marius Gersot se duse în cabinetul său unde 
îl aștepta Grigore Ilamuchin, secretarul personal al fostului 
prefect de poliţie, pe care ministrul de interne i-l 
recomandase foarte călduros. 

Acest Grigore lamuchin era un om foarte ciudat. 

În spate avea o cocoașă mare, mâinile îi erau foarte 
lungi, atârnând ca la o maimuţă, iar ochii lui mici de-abia 
se zăreau din chipul acoperit aproape în întregime de o 
barbă stufoasă. 

Bietul om era vrednic de compătimit. Dar omul cu o 
înfățișare atât de urâtă la vedere, avea o minte de o 
agerime cu totul neobișnuită și mulţi spuneau că fără el 

Prefectura Poliţiei n-ar face doi bani. De altfel, fostul 
prefect nici nu-și bătuse capul prea mult cu treburile 
prefecturii, lăsând totul în grija lui lamuchin care rezolva 
cu mult succes chiar și chestiunile cele mai încurcate. În 
chipul acesta, fostul prefect de poliţie n-avea altă bătaie de 
cap decât să culeagă laurii câștigați de lamuchin. 

Marius Gersot, informat despre toate acestea de către 
ministrul de interne, strânse călduros mâna omuleţului. 

— Te salut, Grigore lamuchin și nădăjduiesc că vom 
colabora în strânsă prietenie! 

— Mă pun cu dragă inimă la dispoziţia dv.! 

— Am auzit vorbindu-se mult bine despre d-ta, zise 
Gersot. Toată lumea îţi laudă calităţile, așa că, sper să nu 
am o dezamăgire cu d-ta! 

— Voi face tot ce-mi va sta în putinţă spre a nu vă da 
prilej să fiți nemulțumit de mine. 

— În orice caz - zise Marius Gersot - mie îmi pare foarte 
bine să știu lângă mine un om în care pot avea încredere. 
Cred că ne vom înţelege foarte bine. 

— Doriţi să vă fac raportul? 

— Ce raport? 

— Referitor la întâmplările din ultimele zile. 

— Spune-mi-le numai pe cele mai însemnate. 

— După cum porunciţi. 

— Așadar, să le auzim pe cele mai însemnate. Ia loc, te 
rog! 

Omuleţul se așeză pe un scaun, își luă apoi hârtiile pe 
baza cărora își începu raportul: 

— Ieri s-a furat de la contesa Kokovska o diademă de 
diamante, în valoare de douăsprezece mii de ruble. 

— O diademă în valoare de douăsprezece mii de ruble? 
exclamă Gersot. Bună lovitură a dat hoţul! 

— Într-adevăr... A ales giuvaerul cel mai frumos și mai 
preţios. 

— Şi unde s-a ajuns cu cercetările? 

— Adevărul a fost stabilit. 

— Fără îndoială că vreunul din servitori a săvârșit furtul! 

— Nu! 

— Atunci? 

Secretarul tăcu, încurcat. Marius Gersot se uita mirat la 
subalternul său. 

— De ce nu răspunzi? 

— Domnule prefect, nu știu ce... 

lamuchin se opri din nou, în mijlocul frazei. 

Uimirea lui Gersot ajunsese la culme. Oare ce-i tăinuia 
secretarul? 

— O întrebare, lamuchin! 

— Vă rog, domnule prefect! 

— D-ta cunoști hoţul? 

Grigore lamuchin dădu din cap. 

— Atunci de ce nu vorbești? întrebă noul prefect și mai 
mirat. 

— Fiindcă sunt situaţii când omul ar prefera să tacă, în 
loc să vorbească. 

— Dar de mine nu trebuie să ascunzi nimic! Grigore 
lamuchin, eu sunt șeful d-tale și îţi cer să-mi spui care este 
adevărul! Așadar... 

— Adevărul, domnule prefect, este că contesa Kokovska 
trăiește de mult cu un tânăr ofiţer care s-a observat de 
mult că cheltuiește fără nicio socoteală sume foarte 
însemnate. Starea materială a ofițerului este mult prea 
modestă ca și leafa lui, de altfel, pentru a îndreptăţi 
asemenea cheltuieli. 

— Am înţeles, dragă lamuchin! Așadar, d-ta bănuiești că 
ofițerul acesta, iubitul contesei Kokovska a săvârșit furtul! 

— Pentru nimic în lume, domnule prefect! Nu ofițerul a 
săvârșit furtul... 

— Ci? 

— Ci... contesa Kokovska! 

Marius Gersot se uită mirat la cocoșatul, ai cărui ochi se 
măriseră parcă, sub flacăra triumfului, care ardea în ei. 

— Ai înnebunit? Crezi oare că oamenii se fură pe ei înșiși 
și apoi aleargă la Poliţie, spre a denunța cazul? 

Grigore lamuchin răspunse cu supunere, dar în dosul 
cuvintelor umile se ascundea parcă o mică ironie, o lecţie, 
pentru viitor. 

— Iertaţi-mă, domnule prefect, cred însă că nu mi-aţi 
urmărit gândul, cu destulă atenţiune. 

— Ba l-am urmărit foarte bine - se răsti Gersot - d-ta însă 
vorbești prostii. 

Cocoșatul nu-și pierdu cumpătul nici chiar în urma 
acestei ieșiri vehemente. 

— Se poate să mă înșel, răspunse el, liniștit, de aceasta 
însă nu ne putem da seama decât numai după ce ne-am 
făcut o imagine exactă despre felul cum a fost săvârșit 
furtul de la contesa Kokovska. 

— Să auzim! zise Marius Gersot, care ar fi vrut să se 
arate mai grozav, decât atât de mult lăudatul Grigore 
lamuchin. 

— Domnule prefect! Repet că tânărul ofițer despre care 
v-am vorbit, dădea mult de bănuit prin cheltuielile pe care 
le făcea. Neavând niciun izvor de bani care să fi justificat 
aceste cheltuieli neobișnuite, trebuie să presupunem că 
contesa Kokovska îl ajuta cu bani... 

— Ah! exclamă Marius Gersot. Dar îţi dai seama d-ta ce 
învinuiri grele ai adus atât unui membru al aristocrației 
rusești cât și unui ofițer din armata ţarului? 

— Îmi dau seama, domnule prefect. 

— Atunci trebuie să fii sigur de ceea ce spui! 

— Sunt foarte sigur! 

— Urmează! 

— După toate probabilitățile, în timpul din urmă, contesa 
n-a avut la dispoziţie o sumă mai însemnată și atunci și-a 
transformat în bani unul din giuvaerurile sale, ceea ce, 
după cum am izbutit să stabilesc, nici nu s-a întâmplat ieri, 
ci cu două săptămâni mai înainte. 

— Atunci, de ce au făcut denunţul numai acum? 

— Deoarece ieri urma ca d-na contesă să se ducă la o 
serată împreună cu soţul său. În cazul când contesa 
Kokovska nu purta diadema la serată, lipsa ei ar fi fost 
băgată de seamă și toată afacerea ameninţa să fie dată pe 
faţă. De aceea a fost nevoită contesa să însceneze comedia 
furtului. 

— De unde a fost furată diadema? 

— Dintr-o casetă de fier! 

— Caseta a fost spartă? 

— Da, domnule prefect, dar atât de nedibaci încât se 
poate observa îndată că este vorba de o persoană care nu 
se pricepe la spargeri. 

— Şi altceva n-a mai dispărut? 

— Nimic! Tocmai de aici a pornit bănuiala mea. Credeti- 
mă, domnule prefect că nu s-a născut încă hoţul care dintr- 

o lădiţă plină cu giuvaeruri să nu ia decât o singură 
diademă și restul să le lase acolo. Era greu oare să-și 
umple buzunarele cu inelele, broșele, colierele, care se 
găseau în casetă? Apoi, chiar și purtarea contesei dădea de 
bănuit. Era atât de încurcată, încât vă asigur că, dacă 
vroiam, o făceam să-și mărturisească fapta, atunci, îndată. 
M-am gândit însă la înalta ei poziţie socială și am renunţat 
s-o dau un vileag. 

Marius  Gersot ascultase cu încordare povestirea 
omuleţului, care știa să vorbească atât de convingător, 
încât îi risipi neîncrederea de la început, făcându-l chiar să 
se simtă obligat faţă de secretarul său. 

— Şi mai ai poate încă vreo dovadă despre vinovăția 
contesei Kokovska? 

lamuchin zâmbi. 

— Da, am și dovada hotărâtoare! 

— Anume? 

— În ziua ce urmă aceleia în care contesa Kokovska își 
vându diadema unui giuvaergiu de pe Svergeskaia, tânărul 
ofițer avea o poliţă la scadenţă. In ziua scadenţei, ofiţerul 
plăti poliţa în valoare de zece mii de ruble. De unde? 

Secretarul tăcu, bucurându-se de impresia pe care 
cuvintele sale o produseră asupra prefectului de poliţie. 

Marius Gersot dădu din cap, mulţumit: 

— Ai dreptate, dragă lamuchin! Bănuiala d-tale este 
întemeiată. Lucrurile nu s-au putut întâmpla decât cum mi 
le-ai povestit d-ta! 

— Partea cea mai grea a chestiunii însă n-a fost încă 
rezolvată! zise cocoșatul, cu un zâmbet de nemulţumire. 

— Anume? 

— Acum, după ce știm cum s-au petrecut lucrurile, se 
pune întrebarea ce este de făcut? Dacă dăm totul pe faţă, 
se va produce un scandal monstru... 

— Așa este. Totuși, soluţia e foarte simplă. 

— Care, domnule prefect? 

— Ai putea să te pui în legătură cu contesa Kokovska? 

— Cum să nu! 

— Dar în așa fel, ca cele ce se vor vorbi să nu fie auzite 
decât de contesă? 

— E foarte ușor! 

— Atunci ascultă ce ai de făcut! O vei întreba pe contesă 
înc-odată, când s-a petrecut furtul. Ziua arătată de 
contesă, o vei opune zilei, în care diadema a fost vândută 
giuvaergiului de pe Svergeskaia. Fără să bănuiești pe 
nimeni, vei spune că diadema se găsește la un giuvaergiu 
de pe Svergeskaia, de la care poate fi cumpărată. Apoi, îi 
vei spune că Prefectura de Poliţie știe cine este persoana 
care i-a vândut diadema giuvaergiului de pe Svergeskaia și 
o vei întreba, dacă mai dorește ca această persoană să fie 
arestată. Ai înțeles? 

— Am înţeles, domnul prefect și mă declar cu totul de 
aceeași părere cu dv. 

— Așadar, cu afacerea Kokovska am terminat! Mai este 
ceva? 

— Nimic mai însemnat! Poate doar scrisoarea aceasta! 

— Ce fel de scrisoare? 

— A fost adusă la prefectură în timpul nopţii. Nu am însă 
niciun fel de date asupra persoanei care a adus-o, precum 
nici asupra aceleia care a scris-o! 

— Dar ce fel de scrisoare este? 

— Mi se pare, domnule prefect că am făcut rău ca am 
mai amintit de ea, deoarece fără îndoială că nu este vorba 
decât de o glumă de prost gust. 

— Despre ce vorbește scrisoarea? 

— Despre Stanislau Rimsky, vestitul căpitan de bandiți, 
despre care spune că s-ar afla la Petrograd. 

Marius Gersot sări de pe scaun, de parcă ar fi fost 
mușcat de șarpe! 

— Ce spui? Despre cine este vorba? 

— Despre Stanislau Rimsky... 

Gersot se repezi după scrisoare, cu ochii aproape ieșiţi 
din orbite și bietul secretar nu știa ce să creadă despre 


1243 


noul prefect al Petrogradului, pe care numele vestitului 
voinic îl tulburase într-atâta. 

— Dă-mi scrisoarea! 

Privirile lui Gersot alunecară înfrigurate peste rândurile 
scrise de Juliette Mauras. 

— Omule, strigă el după ce termină de citit, acum îmi dai 
scrisoarea aceasta, când ar fi trebuit să mă scoli din somn 
cu ea? 

lamuchin, cel cocoșat, răspunse netulburat: 

— Domnule prefect, se întâmplă foarte des să ne 
sosească asemenea scrisori de prost gust, trimise de 
oameni care vor să râdă doar de Poliţie. Eu privesc cu 
multă neîncredere toate scrisorile anonime și tocmai de 
aceea nu i-am dat crezare nici acesteia. Acela care se 
fălește că este un iubitor al ordinei și un admirator al 
stăpânirii rusești, trebuie să aibă și curajul de a-și iscăli 
scrisoarea ce ne-o trimite. 

— Fără îndoială că în privinţa aceasta ai dreptate, zise 
Marius Gersot. Nu trebuie să uiţi însă că este vorba de 
Vulturul Morţii, faimosul căpitan de bandiți, pe care toate 
poliţiile din ţară îl urmăresc în zadar, fără a putea pune 
mâna pe el. Acela care a scris scrisoarea, avea dreptate să 
se teamă de răzbunarea lui Rimsky, care n-ar fi întârziat 
dacă banditul afla numele aceluia care l-a trădat. 

— Şi dv. aveţi dreptate, răspunse lamuchin, care începu 
să-și dea seama că nici Gersot nu era un nepriceput în 
chestiuni de poliţie. În afacerea Kokovska greșise el, dar 
mai târziu soluţia noului prefect îi păru foarte înţeleaptă. 

— După toate probabilitățile, prietenul nostru anonim a 
scris adevărul și atunci n-avem altceva de făcut decât să 
pornim pe urmele lui, ceea ce nu se poate sfârși decât prin 
prinderea ticălosului. 

— Poate că nădejdea această este prea îndrăzneață. 

— De ce? 

— Rimsky e un om curajos și prevăzător... Este un 
răufăcător de o iscusinţă rară. 

— Pe mine însă nu mă va lega la gard! zise Gersot 
râzând batjocoritor. 

— Atunci domnul prefect nu-l cunoaște încă pe Vulturul 
Morţii! 

Marius Gersot izbucni din nou în hohote râs. 

— Eu să nu-l cunosc? Amice lamuchin, atâta măcar s-ar 
cuveni să știi despre șeful d-tale că, în decursul carierei 
sale a avut câteva succese, care i-au trecut numele în 
istorie. 

— Îmi pare rău, dar n-am avut prilejul să aflu! 

— Atunci află acum că eu am fost acela care l-am făcut 
pe Rimsky să-și ia lumea în cap, descoperind conspirația 
urzită de el împotriva contelui Gorciacov, iar mai târziu, tot 
eu l-am făcut să ajungă în temniţa Dubro-ului, de unde a 
putut scăpa în împrejurări rămase necunoscute, fără 
îndoială însă din pricina neglijenţei lui Verșeghin. Așa că, 
dacă Rimsky se găsește într-adevăr la Petrograd, atunci a 
nimerit în loc bun, deoarece aici va avea prilejul să se 
măsoare cu cel mai îndârjit vrăjmaș al său. 

Grigore  lamuchin ascultă cu uimire povestirea 
înflăcărată a șefului său, povestire din care înţelese și 
pricina pentru care Marius Gersot ajunsese prefect de 
poliție al Petrogradului, la o vârstă atât de tânără. 

Marius Gersot strânse ușor scrisoarea și o ascunse în 
servieta sa. 

— În ceea ce privește prinderea lui Stanislau Rimsky, eu 
însumi voi lua toate măsurile necesare! zise el. 

Cocoșatul lamuchin se înclină. 

— Deocamdată însă, dragă lamuchin, zise noul prefect, 
trebuie să te rog să nu spui nimănui, nici un cuvânt, despre 
scrisoarea aceasta. 

Secretarul se înclină din nou. 

— Ştiu să tac, ca și un mormânt, domnule prefect!... 

— Te rog să-ţi păstrezi această calitate și mai departe! 

După aceea făcu un semn și secretarul părăsi cabinetul 
în care Marius Gersot rămase multă vreme singur, privind 
ţintă în faţa sa. 

Din această reverie nu se trezi decât numai când 
arătătoarele ceasului se îndreptau spre douăsprezece. 
Atunci sări de pe scaun și își sună servitorul: 

— Trăsura, iute! 

Peste câteva minute, noul prefect al Petrogradului ședea 
în trăsura care-l ducea spre palatul ţarului. 

CAPITOLUL 52 
Marius Gersot la lucru 


— Domnul Marius  Gersot, prefectul de poliţie al 
Petrogradului! 

In faţa înfriguratului Gersot, ușa cu două canaturi se 
deschise și tânărul prefect de poliţie al Petrogradului 
apăru în fata ţarului. 

Marius Gersot era nespus de fericit, deoarece sosise ziua 
în care avea să se înfăţișeze în fata ţarului și încă nu numai 
ca un simplu cetățean, ci ca prefect al Poliţiei Capitalei una 
din slujbele cele mai însemnate ale Rusiei. 

Țarul stătea la biroul său, ca de obicei și întinse mâna în 

spre tânărul prefect, care o strânse umil. 
_ — Majestate! zise Gersot, cu glas tremurător de emoție. 
Ingăduiţi-mi să prezint Majestății Voastre umila mea 
mulțumire, pentru dovada de încredere, pe care mi-a dat-o 
numindu-mă în postul de prefect de poliţie al 
Petrogradului. 

— Contele Gorciacov - răspunse ţarul, cu oarecare 
nepăsare în vorbă - mi te-a recomandat în chipul cel mai 
călduros. De aceea, trebuie să-ți spun că numai contelui 
Gorciacov îi poţi mulțumi de această numire, deoarece fără 
el nu prea cred că s-ar fi făcut. 

— Majestate! 

— Eu însă, sunt încredinţat că omul recomandat de 
contele Gorciacov nu-mi va procura nicio dezamăgire și de 
aceea te felicit în noul d-tale post, de prefect de poliţie al 
capitalei! 

Gersot era atât de emoţionat, din pricina felicitării 
primite de la ţarul tuturor rușilor, încât nu mai înceta cu 
temenelile. 

— Majestate - zise el, cu voce tremurândă - voi face tot 
ce-mi va sta în putință pentru a mă arăta vrednic de 
încrederea cu care m-a cinstit Majestatea Voastră. Cu 
toate că sunt polonez de origine, totuși, în toată Rusia nu 
există un mai credincios slujitor al Maiestăţii Voastre, ca 
mine! 

Țarul dădu din cap. 

— Domnule prefect, astăzi ţi-ai ocupat slujba? 

— Conform dispozițiunilor Majestății Voastre, astăzi! 

— Şi ce stări ai găsit la Prefectură? 

— Mulțumită iscusinţei subalternilor mei, totul este în 
cea mai bună ordine! 

— Nădăjduiesc că, la fel va fi și de acum înainte! După 
cât pot să-mi dau eu seama, prefectul de poliţie al Capitalei 
are mult de lucru și mai are și o răspundere foarte mare. 
Tocmai de aceea am ales un om tânăr, care să nu se sperie 
de lucru și care să pornească la muncă cu toată vigoarea 
pe care o dă tinereţea. 

Marius Gersot se înclină. 

— Majestate, singura mea bucurie în viaţă este munca și 
sunt fericit că mi s-a dat prilejul să-mi închin tot timpul și 
toată știința mea, marei cauze... 

— Sârguinţa de care vei da dovadă, va fi o mulțumire 
pentru noi aceia care ţi-am încredinţat acest post de mare 
răspundere. Nădăjduiesc că în curând vei fi la curent cu tot 
ceea ce s-a petrecut la Petrograd. 

Marius Gersot se îndreptă și răspunse, cu mândrie: 

— Sunt la curent chiar și astăzi, Majestate! 

Era firesc ca ţarul să fie mirat de acest răspuns. 

— Da? făcu el, zâmbind. Atunci fără îndoială că ai 
cunoștință și despre atentatul care a fost săvârșit azi 
noapte împotriva mea? 

— Un atentat? 

— Da... da, răspunse ţarul. Dar nu văd de ce te miri, 
dragă Gersot? Aceasta nu este o raritate în Rusia și se 
întâmplă cu atât mai des, cu cât prefectul de poliţie este 
mai neglijent. 

— Dar Majestate... cum este cu putinţă că, să nu mi se fi 
raportat nimic asupra acestui atentat? 

— Iată urma, zise ţarul, râzând și arătându-și mâna 
rănită. Cred că este o dovadă de netăgăduit despre 
încercarea atentatului. 

Încurcătura lui Marius Gersot devenea tot mai mare... 

— Majestate... dar nici nu este nevoie să mai subliniaţi... 
În orice caz, să mulţumim Celui de Sus că josnica 
încercare n-a izbutit și afară de o rană, după cât se pare, 
fără însemnătate, Majestatea Voastră se bucură de cea mai 
desăvârșită sănătate... 

Țarul căută să-l liniștească pe deznădăjduitul Gersot: 

— Liniștește-te, dragă Gersot... Nu mă mir că nu știi 
nimic despre atentat, deoarece el a fost încercat pe când 
mă plimbam cu cel mai bun prieten al meu, cu prințul 
Trubetzkoi. 

Gersot își împreună mâinile, deznădăjduit: 

— Ar trebui ca prefectura de poliţie să fie anunţată de 
câte ori Majestatea Voastră părăsește palatul, deoarece în 
chipul acesta n-ar mai fi mereu primejduită viața cea mai 
scumpă din această tară. Pentru viitor voi înconjura palatul 
cu agenţi secreţi, care nu vor avea altă îndatorire, decât să 
urmeze pas cu pas pe Majestatea Voastră, de câte ori va 
părăsi palatul. 

— În legătură cu acest atentat aș avea o rugăminte!... 

— Firește, să dau de urma atentatorului - zise Marius 
Gersot. Vă făgăduiesc, Majestate, să pun mâna pe el încă 
în decursul zilei de astăzi. 

Țarul zâmbi. 

— Dragă Gersot, concluziile d-tale sunt iarăși false! 

Noul prefect de poliție al Petrogradului se înroși până 
peste urechi. 

— Cum?... Majestatea Voastră nu dorește să dea de 
urma atentatorului? 

— Nu! răspunse ţarul, spre neţărmurita uimire a lui 
Marius Gersot. 

— Atunci? 

— De urma aceluia, care mi-a scăpat viaţa! 

Uimirea noului prefect creștea necontenit. El nu putea 
să-și dea seama de pricina acestei dorinţi și încurcat, el 
rămase cu ochii holbaţi asupra domnitorului fără a putea 
citi adevărul în privirile acestuia. 

— Văd că nu mă înţelegi, dragă Gersot și de aceea îţi voi 
repeta că, pe mine nu mă interesează prinderea 
atentatorului, ci a aceluia care mi-a scăpat viaţa... 

Pe Marius Gersot îl trecură nădușelile. 

— Cu îngăduința Majestăţi Voastre... aș întreba... când... 
unde... în ce împrejurări s-a săvârșit odioasă faptă? 

Țarul istorisi misteriosul atac nocturn precum și mai 
misterioasa intervenţie a salvatorului. 

— Așadar, datoria d-tale este - zise ţarul, după ce-și 
sfârși povestirea - să-mi scoţi din pământ, din iarbă verde 
pe omul acesta! Am încredere în iscusinţa d-tale și, sunt 
convins că vei izbuti. 

Gersot se înclina și îngâna cuvinte care îi trădau 
încurcătura: 

— Firește... Majestate... firește! 

În sinea sa însă se gândea cu îngrijorare la această 
însărcinare care nu era ușoară de loc. 

Țarul îi mai spuse odată lui Gersot, cât de mult ţine ca 
salvatorul său să fie găsit: 

— Vreau cu orice preţ să dau de urma aceluia care a fost 
mult mai mândru decât să-și spună numele. 

— Se va face, Majestate! zise Gersot din nou, dar fără 
nici o convingere. În realitate el se gândea că ţarul îi 
dăduse o însărcinare care nu putea fi dusă la bun sfârșit. 

Era foarte încurcat din pricina dorinţei ţarului, deoarece 
nu i se dădea niciun amănunt, spre a-și da seama măcar în 

ce pătură socială să-l caute pe salvator. Toată nădejdea lui 
era Grigore lamuchin, al cărui geniu polițienesc poate că 
izbutea să-l scoată și din încărcătura aceasta. 

— Așadar, pot să mă bizui pe iscusinţa d-tale? îl întrebă 
țarul. 

— Fără îndoială, Majestate! răspunse Gersot, înclinându- 
se din nou. Sunt nespus de fericit că Majestatea Voastră m- 
a onorat cu o chestiune atât de însemnată. Acum, mai rog 
pe Majestatea Voastră să binevoiască a-mi primi raportul.. 

— Despre ce este vorba? 

— Majestate, astăzi am primit o înştiinţare a cărei 
însemnătate mă obligă să o raportez neîntârziat și 
Majestății Voastre. 

— Vorbește, domnule prefect! 

— Majestate, am fost înștiințat că de câteva zile, cel mai 
primejdios tâlhar al Rusiei se ascunde între zidurile 
Petrogradului. 

— Despre cine este vorba? 

— Stanislau Rimsky! 

Țarul dădu din cap. 

— Ah, Rimsky, am auzit vorbindu-se mult despre el! 

Ochii lui Marius  Gersot începură să  lucească 
ameninţător. 

— Repet, Majestate, că este vorba de cel mai primejdios 
răufăcător! 

— Şi să aibă îndrăzneala să se aventureze până aici? Nu 
prea-mi vine să cred! 

— Şi eu am rămas foarte mirat. Pe Rimsky însă îl cunosc 
încă din Varșovia și știu că îi place primejdia, așa că, s-ar 
putea să fi îndrăznit să-și pună piciorul chiar și în 
Petrograd. 

— Te-ai încredinţat că știrea este adevărată? 

— N-am avut vreme încă, Majestate - zise Gersot - 
deoarece de-abia am primit scrisoarea care mă vestește 
despre prezenţa lui Rimsky la Petrograd. 

Cu aceste cuvinte scoase din geantă scrisoarea, pe care 
i-o dăduse Grigore lamuchin și o înmână ţarului. 

Domnitorul ceti scrisoarea, clătinând din cap și apoi i-o 
înapoie prefectului. 

— Te rog, domnule Gersot, să pornești cea mai severă 
cercetare pentru prinderea lui Stanislau Rimsky. Părerea 
mea este că scrisoarea aceasta spune adevărul și atunci 
Rimsky nu trebuie să ne mai scape. 

— Majestate, nimeni în lumea aceasta nu dorește 
prinderea lui Rimsky mai mult ca mine! Rog pe Maiestatea 
Voastră să fie încredinţat că, în ambele cazuri voi proceda 
cu toată știința și priceperea, deoarece aș vrea ca aceste 
două însărcinări să alcătuiască un fel de examen pentru 
postul ce aţi binevoit a-mi încredința. 

— În orice caz, eu îţi urez tot succesul! zise ţarul, 
întinzându-și mâna, în semn că audiența a luat sfârșit. 

În suflet cu bucurie, dar și cu teamă, din pricina celor 
două grele însărcinări, Marius Gersot ieși în odaia de 
așteptare, care, ca de obicei și acum era plină. 

După ce schimbă câteva cuvinte de politeţă, cu 
aghiotantul suveranului, Marius Gersot porni mai departe 
și apoi cobori treptele de marmură ale palatului. 

Tocmai ajunsese la poartă și se urca în trăsură, când o 
altă caleașcă opri la palat și din ea cobori o tânără 
pereche. Bărbatul purta uniforma ofiţerilor regimentului 
de gardă. Doamna pășea grăbită la braţul ofițerului și la un 
moment dat, Gersot izbuti să-i zărească faţa. 

La vederea acestui chip, Gersot tresări și mormăi: 

— Nu, nu, nu este cu putinţă! 

Era prea târziu, pentru a putea observa mai de aproape 
perechea, deoarece trăsura lui pornise și de altfel, ofiţerul 
și cu doamna de la braţul lui și intraseră în palat. 

Așa că, prefectul nu știa, dacă văzuse bine sau se 
înșelase. 

În amintirea lui se reîmprospăta o scenă petrecută într-o 
seară la Varșovia. Mergea alături de contele Gorciacov, pe 

coridoarele palatului guvernamental, apoi se opriră în fața 
apartamentului prinţesei Fedora Feodorovna, de la care 
guvernatorul Varșoviei o ceru înapoi pe... Mioara 
Comăneanu. 

Dar oare nu se înșelase? 

Era doar cu neputinţă să fi fost Mioara Comăneanu! 

Marius Gersot avea dreptate să se gândească astfel, 
deoarece și el își avea partea lui în soarta ce-i fusese 
prescrisă româncei și fusese doar și el de faţa, la 
trimiterea Mioarei în Siberia. 

Iar Siberia este așezată foarte departe de Petrograd! 

Și până la sosirea la prefectură, Marius Gersot nu mai 
făcu altceva, decât să se gândească la ciudata apariţie din 
poarta palatului imperial. 

În timpul acesta, prințul Dimitri Trubetzkoi și cu tânăra 
lui soție ajunseră în anticameră, unde însă nu trebuiră să 
aștepte prea mult, deoarece aghiotantul îi Vesti îndată că 
Majestatea Sa dorește să le vorbească. 

lar Marius Gersot, cu cât se gândea mai mult, cu atât 
mai deplină îi devenea convingerea că aceea pe care o 
zărise la braţul prințului Trubetzkoi nu putea să fie, decât 
Mioara Comăneanu. 

— Scrisoarea are dreptate! îngână el, ajungând la 
prefectura de poliţie. Acum știu ce rol are vizita lui Rimsky 
la Petrograd! 

El își aducea bine aminte de dragostea care-l lega pe 
Vulturul Morţii de Mioara Comăneanu. Nu încercase oare 
Rimsky s-o scape pe româncă de sub spânzurătoare, 
primejduindu-și propria sa viață? Ce era deci de mirat, 
dacă aflând acum că, Mioara s-ar găsi la Petrograd, 
Vulturul Morţii să nu fi șovăit de a porni în căutarea ei? 

Marius Gersot o ura pe Mioara tot atât ca și pe Vulturul 
Morţii. O ura ca pe dușmanul său cel mai înverșunat. Furia 
lui pe Mioara Comăneanu porni încă de când românca 
știuse să scape, pentru a nu fi a lui. 

lar acum, când soarta-i scosese pe amândoi în cale, se 
gândea cu o plăcere diabolică că va avea prilejul să se 
răzbune pe amândoi. Așezându-se la masa sa de lucru, el 
începu să făurească planul nimicirii acestor doi dușmani, 
plan care în curând fu alcătuit. 

Sună. Servitorului care intră, îi porunci să-l caute pe 
Grigore lamuchin și să-l trimită îndată la el. 

Cel căutat și veni îndată, înclinându-se de nenumărate 
ori în fața noului prefect, care-i oferi un scaun. 

— M-aţi chemat în afacerea Vulturului Morţii, domnule 
prefect? întrebă cocoșatul, umil. 

— Vom vorbi și despre aceasta! răspunse Marius Gersot. 
Deocamdată însă aș vrea să știu altceva. 

— Porunciţi, domnule prefect! 

— Spune-mi te rog, Grigore lamuchin, d-ta îl cunoști pe 
prinţul Trubetzkoi? 

— Depinde, de care, vorbiţi, de oarece sunt mai mulţi. 

— De Dimitri Trubetzkoi! 

— Şi aceștia sunt doi. 

— Și anume? 

— Bătrânul prinţ, guvernatorul din Tomsk și fiul lui 
Dimitri, maior în regimentul de gardă. 

— Acesta... acesta... cel tânăr mă interesează! 

— Maiorul? 

— Ei! Ce știi despre el? 

— Este una din persoanele cu cea mai mare trecere la 
Curte, deoarece ţarul îl onorează cu cea mai desăvârșită 
prietenie a sa. 

La auzul acestora Marius Gersot se cam întunecă, dar 
numai pentru o clipă. Pe urmă își întrebă secretarul din 
nou: 

— Ce știi despre împrejurările familiare ale maiorului? 

— S-a căsătorit de curând! 

— Ah! 

— Însă la Tomsk! 

— Şi cu cine? 

— Cu o româncă, dacă nu mă-nșel. Amănunte nu știu 
deocamdată. 

Marius Gersot zâmbi. 

— Informaţiile d-tale sunt foarte bune, dragă lamuchin, 
dar eu pot să-ţi spun mai înalte despre prinţesă. 

Cocoșatul se uită plin de mirare la șeful său. 

— Trecutul prinţesei este foarte interesant! urmă 
Gersot. 

— Întrucât? 

— Într-atâta că, nu de mult, prinţesa, era încă prizonieră 
în minele de plumb ale Siberiei. 

Grigore lamuchin păru uluit. 

— Să fie cu putinţă? 

— Te rog să mă crezi! zise prefectul zâmbind, plin de 
înțeles. Marius Gersot nu vorbește, decât ceea ce știe. 

— Nici prin gând nu-mi trece să pun la îndoială cuvintele 
domnului prefect! Dar cele spuse îmi par atât de necrezut, 
încât nici acum nu mi-am revenit încă din uluire. Din 
prizoniera minelor de plumb ale Siberiei, prinţesa 
Tribetzkoi... așa ceva nu s-a mai văzut decât în romane! 

— În privinţa aceasta ai dreptate, dragă lamuchin... Eu 
cred însă că prințesa ne va mai da de lucra! Deocamdată 
însă, să ne întoarcem la ceea ce este mai grabnic. 

— La Vulturul Morţii? 

— La el. După cum știi, astăzi am avut prima audienţă la 
țar și m-am folosit de acest prilej spre a-i raporta 
Majestății Sale, despre misterioasa scrisoare pe care am 
primit-o! 

— Şi Majestatea Sa? 

— Mi-a dat însărcinarea cea mai formală, de a pune 
mâna pe Rimsky cu orice preţ. 

— Să nădăjduim că vom izbuti! 

— Nu trebuie să șovăim nicio clipă deoarece ţarul 
așteaptă raportul meu, cât mai neîntârziat! 

— Firește că mai întâi trebuie să aflăm unde a tras. 


1255 


— În privinţa aceasta avem vreun amănunt? Există vreo 
ordonanţă, care să-i oblige pe străinii sosiți la Petrograd 
să-și înscrie numele în vreun registru, în vreo foaie de 
înştiinţare? 

— În parte! Hangii mai de seamă doar au registre, în 
care călătorii sunt rugaţi să-și treacă numele. 

Marius Gersot rămase pe gânduri o clipă, apoi zise: 

— Atunci trebuie să cerem registrele acestea, dar fără 
întârziere. 

Grigore lamuchin zâmbi. 

— E de prisos, domnule prefect, deoarece unul din 
agenţii noștri se duce în fiecare săptămână la toate 
hanurile și copiază numele celor trecuţi în registre. 

— Foarte bună idee! 

— Vă rog să aveţi răbdare câteva clipe doar și lista se va 
găsi în fața domniei-voastre. 

— Grăbește-te, lamuchin! 

Cocoșatul părăsi odaia și nu trecură nici două minute, că 
se și întoarse, fluturând în mână listele dorite. 

— lată-le, domnule prefect, cu toate că mă tem că 
fițuicile acestea nu ne vor duce prea departe. 

— Ce te face să crezi aceasta? 

— Fiindcă sunt încredinţat că Vulturul Morţii este 
îndeajuns de prevăzător de a nu-și da numele adevărat, 
dacă va fi tras la vreun han. 

— Ai dreptate, Rimsky este îndeajuns de prevăzător să 
nu săvârșească o asemenea copilărie. 

— Eu cred mai curând că Rimsky va fi tras la vreunul din 
prietenii săi din Petrograd. 

— Şi aceasta se poate! răspunse prefectul. Totuși, nu 
strică să cercetăm numele străinilor de prin hanurile 
capitalei. Câte hanuri au registre de călători? 

— Patru! 

— Și anume? 

— Hanul lui Rene Piecard, „La Coroana Ţarului”, apoi 
„Steaua Albastră”, „Calul Alb” și „Zâna Mării”. 

— Călătorii tuturor acestor hanuri sunt trecuţi pe listele 
noastre? 

— Da, răspunse secretarul, așezând listele în faţa șefului 
său. 

Tânărul prefect de poliţie se cufundă în cercetarea 
numelor ce erau înșirate pe foile de hârtie. 

Deodată plescăi din limbă. 

Grigore lamuchin se uită plin de așteptate la șeful său. 

— Nu este el, ci un alt nume interesant! 

— Care? 

— Prinţul Dimitri Trubetzkoi și cu soţia sa, din Tomsk! 

— Da - răspunse cocoșatul - locuiesc în hanul lui Piccard, 
deoarece palatul a fost încercat de foc și acum este în 
refacere. 

Marius Gersot cercetă mai departe și peste câteva clipe 
strigă, triumfător: 

— L-am găsit! 

Cocoșatul sări și el. 

— Unde este, domnule prefect? 

— Priveşte! zise Gersot, arătând în spre un punct al 
hârtiei. 

Grigore lamuchin citi: _ 

— Stanislau Dembinsky... Într-adevăr, el trebuie să fie! 

— Nu, într-adevăr, ci cu siguranţă! 

— Ce să spun - zise Grigore lamuchin, dispreţuitor - în 
asemenea împrejurări nu preţuiesc prea mult iscusința 
prietenului nostru Rimsky, dacă și-a ales un nume care să-l 
trădeze atât de ușor! 

— Pe semne că s-a crezut prea sigur! Acum văd clar, 
toată chestiunea. Stanislau Rimsky și prințesa Trubetzkoi 
în același han! Aceasta tălmăcește totul! 

— Să fie vreo legătură între ei! i 

In loc de răspuns, Marius Gersot zâmbi, misterios. Intr- 
un târziu, zise: 

— Se va vedea... totul va ieşi la iveală! 

Se vedea că gândurile îl munceau din greu. 

După aceea se ridică de la masă și începu să se plimbe 
prin odaie. 

Grigore lamuchin aruncă o vorbă. 

— Domnule prefect? 

— Ce este? 

— Aș fi de părere să trimitem îndată oameni la hanul lui 
Piccard, spre a-l aresta! 

— Nu! Nu! Am alt plan! se împotrivi Gersot cu tărie. 

După acest refuz, Grigore lamuchin tăcu, iar prefectul 
își urmă plimbarea prin încăpere. 

Marius Gersot se gândea necontenit în ce chip l-ar putea 
face nevătămător pe Rimsky și în același timp să se 
răzbune și pe Mioara Comăneanu. 

Fiindcă Marius Gersot voia să împuște doi iepuri cu un 
singur glonte. 

Și dorinţa lui era atât de mare, atât de oarbă, încât nu se 
sfii nici chiar de împrejurarea că, la drept vorbind, pornea 
la luptă, nu împotriva Mioarei Comăneanu, ci împotriva 
soţiei prinţului Dimitri 'Trubetzkoi, omul de încredere al 
țarului. 

Răzbunarea lui trebuia s-o ajungă și pe Mioara. 

Pe un perete atârna harta Petrogradului. Marius Gersot 
se opri în faţa ei și-l chemă și pe cocoșatul secretar. 

— lamuchin, cunoşti d-ta vreun loc singuratic, pustiu, în 
Petrograd? 

— Nu unul, ci zece, domnule prefect! 

— Atunci alege-mi din cele multe, pe cel mai singuratic. 

Grigore lamuchin rămase pe gânduri, câtva timp, apoi 
zise: 

— Doriţi pe cel mai singuratic? Atunci să luăm Insula 
Stafiilor! 

— Insula Stafiilor? Ce-o mai fi și asta? 

— În mijlocul Nevei se găsește o mică insulă, pe care 
ţarul Petre a executat șase revoluționari polonezi. Credinţa 
poporului spune că sufletele acestor șase revoluționari n- 

au părăsit încă insula și de aceea o numesc „Insula 
Strigoilor”. 

— Nimeni nu locuiește acolo? 

— Nimeni! 

— Atunci va fi nimerită. Arată-mi, te rog, unde este 
așezată? 

Cocoșatul își opri degetul pe un punct de pe hartă. 

— Foarte nimerit loc! Și cum se poate ajunge pe insulă? 
întrebă Marius Gersot. 

— Pe ţărmul Nevei locuiesc mai multe familii de pescari, 
care sunt gata să transporte curioșii pe insulă, firește dacă 
se ivesc asemenea curioși. Aceasta însă, nu se prea 
întâmplă, deoarece rușii sunt foarte superstiţioși și nu le 
place să se întâlnească cu stafii! 

— Foarte bine! Locul acesta parcă ar fi fost făcut anume 
pentru planul meu! 

— Dar ce vrea să facă domnul prefect? 

— Vei afla îndată, lamuchin! Şi nădăjduiesc că vei 
aproba și d-ta planul meu! 


1259 


— Fără îndoială că planul domnului prefect nu poate fi 
decât bun. Dacă și succesul va fi de talia planului... 

— Atunci Rimsky nu ne va mai scăpa! 

— De l-aș ști odată în fortăreaţa Petru și Pavel! 

Gersot se așeză din nou la masa sa de lucru și zise: 

— Spune-mi, lamuchin, am putea noi face rost de 
iscălitura lui Rimsky? 

— Nimic mai ușor! 

— Anume? 

— Mă duc la Hanul lui Piccard și copiez scrisul 
banditului din registrul călătorilor! 

— Foarte bine! Tot acolo vei găsi și iscălitura prinţului 
Trubetzkoi. 

— Şi de aceasta avem nevoie? 

— Şi încă cum! Aș putea spune chiar, că de ea avem mai 
multă nevoie, decât de a lui Rimsky! 

— Atunci o voi aduce! 

— Bravo, lamuchin! Atunci îngrijește ca aceste două 
iscălituri să ne stea la dispoziţie, cât mai neîntârziat. În cât 
timp le putem avea aici? 

— În două ceasuri! 

— E cam mult! 

— Intr-un ceas! 

— Bine! Atunci grăbește-te! Cu cât vei veni mai iute, cu 
atât mai bine! 

lamuchin plecă. 

Ajuns în stradă, luă o birjă, spre a ajunge cât mai iute, 
iar când se văzu la Coroana Țarului. Întrebă de-a dreptul 
de René Piccard. 

Hangiul rămase cam nedumirit, când lamuchin își 
exprimă dorinţa, în privința registrului de călători. 

— Nu prea înțeleg la ce v-ar servi, domnule lamuchin, 
din moment ce noi vă dăm lista tuturor străinilor care trag 
la Coroana Țarului! 

— Noul prefect de poliție este un om cu multe ciudăţenii. 
Așa de pildă, acum i s-a năzărit să vrea să știe câţi străini 
s-au perindat,prin Petrograd în decursul anului din urmă. 

— Nu văd, la ce i-ar folosi aceasta? 

— Nici eu nu știu. Pe semne că vrea să întocmească vreo 
statistică. 

— Ciudat! zise René Piccard. În orice caz, te rog vino cu 
mine, domnule lamuchin, să-ţi pun la dispoziţie registrul 
de călători. 

— Aș vrea însă să-l cercetez într-un loc liniștit, unde să 
nu fie tulburat! 

— Şi aceasta dorinţă ţi-o pot îndeplini! Voi pune să se 
deschidă una din odăi. 

Grigore lamuchin mulțumi pentru bunăvoință hangiului 
și peste câteva minute se și găsea în una din odăile de la 
etaj cu registrul călătorilor înaintea sa. 

Așezând o foaie subţire de hârtie de mătase pe pagina 
care-l interesa, lamuchin copie fidel cele două iscălituri, a 
lui Stanislau Dembinsky și a prinţesei Trubetzkoi. 

După ce fu gata, înapoie registrul lui René Piccard, care 
exclamă, uimit: 

— Atât de iute a mers? 

— N-a trebuit decât să număr - răspunse secretarul. 
Dacă noul prefect al Petrogradului va dori să aibă și 
numele străinilor care au trecut prin Capitală, voi veni 
altădată! 

Cu aceste cuvinte își luă rămas bun. 

lamuchin se urcă în birja care-l așteptase în faţa porţii și 
se înapoie la prefectură. 

Nu trecuse nicio jumătate de ceas și lamuchin se găsea 
din nou în fața lui Marius Gersot care rămase uimit, 
văzându-și secretarul întorcându-se atât de repede. 

— N-ai făcut nimic, lamuchin? întrebă el, încredinţat că 
cocoșatul nu izbutise să copieze iscăliturile. 

— Ce vă face să credeţi, domnule prefect? zise lamuchin, 
zâmbind. 

— Că te-ai înapoiat atât de iute! 

— Şi totuși, mi-am îndeplinit însărcinarea! raportă 
cocoșatul mândru. 

— Da?! 

— Poftiţi, domnule prefect! 

Cu aceste două cuvinte el întinse foaia de hârtie, pe care 
copiase cele două iscălituri. 

— Într-adevăr ești un om și jumătate! zise noul prefect al 
Petrogradului, plin de admiraţie. Atât de repede nici 
Rimsky însuși nu mi-ar fi servit iscălitura sa! 

— Domnul prefect mi-a spus: cu cât mai iute, cu atât mai 
bine! răspunse secretarul, cu modestie. Așa că, am căutat 
să termin cât mai iute! Şi sunt foarte fericit că am putut fi 
pe placul domniei-voastre! 

Marius  Gersot, tânărul prefect de poliţie al 
Petrogradului, luă o foaie de hârtie și mai întâi căută să 
imite iscălitura lui Rimsky. 

El umplu o coala întreagă cu felul de a scrie al Vulturului 
Morţii și apoi dădu din cap, mulțumit. 

— Merge de minune! 

După aceea luă o nouă hârtie de scrisori, de astă dată 
imitând scrisul lui Rimsky, și așternu pe hârtie 
următoarele: 


„Scumpă Mioară, 

Sunt în apropierea ta. Dacă vrei să mă vezi și să-mi 
vorbesti, vino! Te astept la miezul nopții, pe Insula 
Stafiilor, din fața fortăreței Petru și Pavel! Acolo vei afla 
totul! 

Nu sta pe gânduri, ci vino! Te așteaptă cu nerăbdare, al 
tău, 

Stanislau. 


— Ia privește, dragă lamuchin! zise Marius Gersot, după 
ce sfârși scrisoarea. 

Cocoșatul își trecu ochii peste; scrisoare și dădu din cap, 
mulțumit: 

— Imitarea scrisului este minunată! 

— Şi cuprinsul scrisorii? 

— La fel! răspunse Grigore lamuchin, zâmbind cu 
viclenie... deoarece el își dăduse seama despre ce e vorba, 
la citirea celui dintâi rând. 

— Imi pare bine - zise Marius Gersot - că ești mulţumit și 
d-ta! Dar încă n-am terminat! Acum urmează a doua 
scrisoare. 

Cu aceste cuvinte, începu să imite scrierea Mioarei, iar 
când socoti că inițiala este destul de bună, așternu pe 
hârtie aceeași scrisoare, care se deosebea de cea dintâi, 
numai prin schimbarea numelor. 


Scumpul meu Stanislau, 

Sunt în apropierea ta. Dacă vrei să mă vezi și să-mi 
vorbesti, vino! Te astept la miezul nopții, pe Insula 
Stafiilor, din fața fortăreței Petru și Pavel. Acolo vei afla 
totul. 

Nu sta pe gânduri, ci vino! Te astept cu nerăbdare, a ta 

Mioara. 


Grigore lamuchin începu să-și frece mâinile Ide bucurie. 

— Minunată idee! exclamă el. Pe amândoi îi atragem în 
capcană, cu aceeași scrisoare! 

— Acum știi care este planul meu? 

— În amănunţime! Un singur lucru nu înţeleg încă: cum 
este cu putinţă ca între căpetenia de bandiți Stanislau 
Rimsky și prinţesa Trubetzkoi să existe legături atât de 
strânse! 

— Eu însă, dragă lamuchin cunosc prea bine originea 
acestor legături. 

— În orice caz, planul este minunat și nu încape nici o 
îndoială că amândoi vor cădea în capcană. 

— Da, dar numai în cazul când scrisorile vor ajunge la 
destinaţie. Fiindcă nu este îndeajuns că le-am scris, trebuie 
să îngrijim și ca ele să fie înmânate acelora, pe care îi 
interesează. 

— Așa este! 

— Eu mi-am luat asupra mea scrierea scrisorilor; sarcina 
d-tale va fi, dragă lamuchin să faci ca aceste scrisori să 
ajungă la destinaţie. 

Cocoșatul dădu din cap. 

— Puteti fi liniștit, domnule prefect, scrisorile vor ajunge 
în mâinile prietenilor noștri. 

— Am încredere în d-ta, lamuchin! Te-aș ruga însă să te 
folosești de oameni de încredere, deoarece totul atârnă de 
înmânarea scrisorilor. Dacă se întâmplă de pildă, ca 
trimisul d-tale să spună de unde vin scrisorile, atunci totul 
va fi fost în zadar! 

— Nu trebuie să vă neliniștiţi, domnule prefect, zise 
zâmbind, cocoșatul secretar al prefecturii de poliţie - 
scrisorile vor fi trimise printr-un om de toată isprava! 
deoarece le voi duce eu însumi! 

Zicând acestea, nu mai așteptă nici un răspuns, ci se mai 
înclină odată, apoi părăsi palatul prefecturii. 

CAPITOLUL 53 
Insula Strigoilor 


Prințul Dimitri Trubetzkoi și cu tânăra sa soţie stătură la 
țar peste o jumătate de ceas și domnitorul nu pierdu niciun 
prilej de a lăuda calităţile maiorului. 

Cu toate că nici umbră de dragoste nu era în inima ei 
pentru Dimitri, totuși, Mioarei Comăneanu îi păru bine stă 
audă aceste laude din gura celui mai puternic suveran al 
Europei. De aceea, stima ei pentru tânărul maior crescu și 
mai mult după audiența la împărat. 

Prânzul îl luară în restaurantul lui René Piccard, apoi se 
odihniră puţin. Peste un ceas însă, Dimitri se duse la soţia 
sa și-i spuse: 

— Vino, draga mea, vreau să-ţi fac o surpriză? 

— Despre ce e vorba? 

— Nu pot să-ţi spun, căci atunci n-ar mai fi surpriză! 

Curioasă, Mioara se îmbrăcă iute, apoi cobori, spre a se 
urca împreună cu Dimitri în trăsura care îi aștepta la 
scară. 

Ajungând aproape de ţintă, Dimitri zise: 

— Acum pot să-ți spun, care este surpriza. Până acum n- 
ai avut încă prilejul să vezi palatul Trubetzkoi a cărui 
stăpână vei fi! 

— E gata? 

Măreţul palat, la al cărui acoperiș mistuit de flăcări 
lucrau muncitorii, se și ivise înaintea lor. 

Coborând din trăsură, Dimitri își conduse soţia prin 
toate încăperile, arătându-i plin de mândrie inimoasele săli 
și odăi ale palatului. 

— Până acum am locuit singur în acest palat, zicea el, și 
întotdeauna m-am simţit părăsit în această pustietate. 
Acum este rândul tău să alungi această pustietate din jurul 
meu și sunt încredinţat că, după ce ne vom fi mutat aici, se 
vor schimba și simțămintele sufletului tău față de mine. 

Tânărului maior i se păru că citește îmbărbătare în ochii 
mari, strălucitori ai soţiei sale. 

Soții Trubetzkoi rămaseră în palat aproape un ceas 
întreg. Dimitri îi arătă Mioarei și bătrânul parc al palatului 
în care arborii fuseseră plantați de veacuri. 

După aceea se înapoiară la han. Ajunși în faţa „Coroanei 
Țarului”, Dimitri mai dădu câteva porunci vizitiului. 

Mioara o luase înainte și ajungând la parterul hanului 
observă că un cocoșat zdrenţăros se furișase lângă ea. 

Tânăra prințesă credea că are de-a face cu vreun 
cerșetor, dar spre mirarea ei cocoșatul o apucă de mână cu 
degetele lui osoase și îi strecură o scrisoare mototolită. 

Totul se petrecuse în mai puţin de o clipă, dar Dimitri 
Trubetzkoi se întorsese tocmai în clipa aceea, așa că scena 
nu-i rămase necunoscută. Cu toate acestea, se făcu ca și 
când n-ar fi observat nimic. 

Mioara n-avu vreme nici măcar să se împotrivească 
primirii scrisorii, fiindcă îndată după ce i-o înmânase, 
cocoșatul și dispăru. 

Creierul ei fu asaltat de gândurile cele mai ciudate... 

Nu știa ce să facă. 

Cine să-i fi trimis această scrisoare care trebuia să-i fie 
înmânată într-un chip atât da misterios. 

Oare vreunul din călătorii din han să fi ales acest fel 
puţin obișnuit de a face cunoștință cu ea? 

Urcând treptele, alături de soțul său, ea strângea 
scrisoarea în mână cu înfrigurare. În timpul acesta însă, 
lupta din sufletul său se hotărâse. 

Dimitri se pregătea să-și ia rămas bun. 

— Mai am de scris câteva scrisori, zise el, apoi mă voi 
duce la ţar. 

— Mai stai puţin, Dimitri! îl rugă Mioara. 

— Spune-mi draga mea! 

Fapta Mioarei era pornita din necesitatea pe care 
românca o simţea, de a respecta neatinsă stima pe care 
Rusia întreagă o purta familiei Trubetzkoi. 

— Trebuie să-ţi dau ceva! zise ea și aruncă pe masă 
scrisoarea pe care o strânsese în mână până atunci. 

Dimitri avu un simţământ de mare bucurie. Purtarea 
Mioarei fusese mai mult decât vrednică de toata lauda. 
Fapta ei însemna că Mioara își stima soţul și avea cea mai 
desăvârșită încredere în el. 

— Ce înseamnă aceasta, draga mea? întrebă el, mirat. 

— În vreme ce mă apropiam de intrarea hanului cineva 
se furișă lângă mine și-mi strecură scrisoarea aceasta în 
mână. Nu știu cine mi-a trimis-o, cred însă că trebuie să fie 
cineva care n-are dreptul s-o facă. Nu știu ce cuprinde, 
fiindcă n-am citito! Dar nici nu mă interesează. Îţi dau 

scrisoarea ţie, soțului meu, să faci ceea ce vei crede de 
cuviinţă. 

Dimitri rămase dezarmat faţă de acest gest al soţiei sale, 
pe care în orice caz, îl lua ca un semn bun pentru viitor. 

Mioara voi să se retragă în odaia sa, dar Dimitri i se 
așeză în cale și sărutându-i mâna, zise: 

— Nici nu-ţi poţi închipui ce bucurie mi-a pricinuit 
dovada ta de încredere! Acum pot să-fi spun că, din 
întâmplare am văzut când cocoșatul ţi-a strecurat 
scrisoarea în mână, dar n-am vrut să mă amestec. Îmi pare 
însă nespus de bine că nu m-am înșelat, în privinţa cinstei 
tale! 

Mioara nu răspunse decât atât: 

— Ştiu, care este datoria mea faţă de numele pe care-l 
port! 

După aceea Dimitri îi mai sărută mâna odată, plin de 
recunoștință și Mioara se retrase în odaia sa. 

Dimitri rămase singur. El învârtea scrisoarea între 
degete și se întreba ce să facă? 

Și el se gândi că, ea trebuie să vină de la vrem crai mai 
timid, care încerca s-o cunoască pe Mioara, pe calea 
aceasta. 

— Așadar, au și început să vâneze după soţia mea! 
exclamă el, strângând pumnii. În orice caz însă, jur că, 
dacă nu poate fi a mea, nici a altuia nu va fi! 

O clipă se gândi, dacă lucrul cel mai bun n-ar fi să rupă 
această scrisoare fără a o citi; dar un simţământ de 
curiozitate și gelozie puse stăpânire pe sufletul său și 
prințul Dimitri Trubetzkoi rupse plicul, cu înfrigurare. 

„Scumpă Mioară”... 

Inaintea ochilor tânărului maior literele începură să 
dănţuiască, iar când privirea lui străbătu și iscălitura 
„Stanislau”, scrisoarea îi căzu din mâini... 

— Acest... Stanislau..., îngână el, nu poate fi... decât 
Stanislau... Rimsky! 

Într-o clipă el își reaminti de convorbirea pe care o 
avusese nu de mult cu Mioara și în decursul căreia soţia sa 
îi mărturisise că-l iubește pe Stanislau Rimsky. 

Bănuiala îi cuprinse inima. Oare Mioara i-ar fi predat 
scrisoarea și dacă ar fi știut că vine de la Vulturul Morţii? 

Scrisoarea aceasta îl năucise cu totul. 

Cum ajunsese Rimsky la Petrograd? Cât de sigur trebuia 
să se simtă omul acesta, dacă îndrăznea să trimită scrisori 
soţiei... unui prinţ Trubetzkoi! 

O amărăciune de moarte îi cuprinse sufletul. 

Fără îndoială că purtarea de adineauri a Mioarei, era o 
dovadă indiscutabilă de cinstea soţiei sale. Se punea însă 
întrebarea, ce va face ea, când se va vedea din nou în faţa 
iubitului său de demult, în faţa singurului bărbat care 
fusese în stare să-i cucerească inima? 

Va putea ea rezista și atunci? Va avea ea tăria, să mai 
rămână sclava acestei ciudate căsnicii? 

Simţea că Mioara se găsea în mare primejdie. 

Dacă află că Rimsky se găsea în jurul ei și că nu aștepta 
decât momentul prielnic spre a-i vorbi, urmările puteau să 
fie hotărâtoare. 

— Trebuie să-i tăinuiesc prezenţa lui Rimsky! își zise el. 
Și trebuie să-l înlătur pe Rimsky, mai înainte de a fi prea 
târziu! 

El hotări ca în cazul când Mioara l-ar întreba ce 
cuprindea scrisoarea, ceea ce nu era de prevăzut, să-i 
spună că ea constituia încercarea unui necunoscut de a se 
apropia de dânsa. 

În ceea ce-l privea pe Rimsky, era hotărât să-l dea la o 
parte din drumul său, odată pentru totdeauna! 

Niciodată nu se ivise un prilej mai bun pentru prinderea 
celui mai temut bandit pe care-l avusese vreodată Rusia și 
Dimitri se bucura mai dinainte că această prețioasă 
captură va fi legată de numele său. În câteva minute planul 
lui fu gata. 


1269 


Se așeză la masă și luând în mână pana de gâscă, 
așternu în grabă pe hârtie, următoarele rânduri: 


Domnule Prefect al Poliţiei, 

Simt de datoria mea să vă înștiințez că astăzi, la miezul 
noptii, Stanislau Rimsky, vestitul căpitan de tâlhari polon, 
cuscut sub porecla de „Vulturul Mortii”, se va găsi pe 
Insula Strigoilor, aflătoare în faţa fortăreței Petru și Pavel. 
Duceţi-vă acolo, împreună cu un număr îndestulător de 
oameni și faima prinderii atât de mult căutatului tâlhar, va 
fi legată de numele dv. Vă rog să tineti în cea mai strictă 
taină scrisoarea aceasta, fiindcă nu vreau ca numele meu 
să fie pus în legătură cu cauza aceasta, sub nicio formă. 

Prințul Dimitri Trubetzkoi 
Maior al reg. de gardă. 


Dimitri reciti scrisoarea și fiind mulțumit de ea, o vâri 
într-un plic, pe care scrise adresa prefectului de poliţie. 
Apoi se duse spre sonerie, spre a chema un servitor, căruia 
să-i predea scrisoarea, când creierul îi fu străbătut de un 
alt gând, un alt plan. 

El se înapoie, rupse scrisoarea în sute de bucăţi și o 
aruncă în sobă, dându-i foc. 

— Nu zise el, un denunţ nu este demn de un prinţ 
Trubetzkoi! Dar voi făuri un alt plan! 

Ardea de dorinţa de a se vedea faţa în faţă cu Stanislau 
Rimsky, cu bărbatul, pe care-l iubea Mioara și din pricina 
căruia el nu putea să fie fericit. 

— Foarte bine, Stanislau Rimsky, se gândi el, ai vrut o 
întâlnire, o vei avea! Dar în loc de a te întâlni cu Mioara, 
vei avea prilejul să faci cunoștință cu prințul Dimitri 
Trubetzkoi! 

Tânărul maior se gândea acum foarte serios la această 
întâlnire. Nu mai ea putea să-l ajute să-l înlăture pe 
Vulturul Morţii, spre a-și deschide calea la inima Mioarei. 

Cu sabia în mână voia el să se întâlnească cu Vulturul 
Morţii spre a lupta pentru femeia pe care o iubeau 
amândoi. 

Un simțământ de adâncă mulțumire îl cuprinse pe 
Rimsky, la gândul că se hotărâse la timp să renunţe la 
denunțţ. 

Planul celălalt ar fi fost mult mai comod pentru el; să 
lase poliția să se descurce cu Vulturul Morţii. 

Acesta însă, era mai bărbătesc, mai nobil, mai demn de 
un prinţ Trubetzkoi. 

Hotărârea aceasta îl mulţumi și acum de-abia aștepta 
clipa să se poată duce pe Insula Strigoilor. 

După cum era hotărât mai dinainte, seara o petrecură la 
Operă. În timpul pauzelor, toate privirile se îndreptau 
numai în spre loja de lângă scenă în care se găseau prinţul 
și prinţesa Trubetzkoi. 

Dar Mioara părea că nici nu bagă în seamă vâlva pe care 
o stârnise frageda ei frumuseţe și nici nu-și lua ochii de pe 
scenă. Afară de opera ce se cânta nimic n-o interesa. 

Reprezentaţia de la Operă se sfârși pe la ceasurile 
unsprezece. O trăsură îi duse iute la hanul lui René 
Piccard. 

Dimitri își conduse soţia până în odaia ei și își luă rămas 
bun, printr-o duioasă sărutare de mână. 

Nu-i spusese niciun cuvânt despre planul său. 

El părăsi apartamentul în vârful picioarelor, pentru ca 
Mioara să nu prindă de veste că pleacă. Spre a nu da de 
bănuit nici personalului de serviciu, părăsi hanul pe portița 
din grădină și nu prin intrarea principală. 

O noapte liniștită domnea asupra Petrogradului. 

Aerul mai era căldicel încă, din când în când sufla doar 
câte o boare răcoroasă, de la miază noapte, solie a toamnei 
ce se apropia. 

Dimitri mergea cu pași grăbiţi, deoarece drumul până la 
fortăreața Petru și Pavel era lung și timpul trecea... 

Niciun fel de teamă nu sălășluia în inima sa. Un altul, 
fără îndoială că s-ar fi cutremurat în locul lui; pe el însă, 
gândul că în curând se va întâlni cu vestitul Vultur al 
Morţii, îl întărea: îl făcea să fie de un sânge rece uluitor. 

Să fi tot fost vreo unsprezece jumătate, când umbra 
întunecoasă, înspăimântătoare a fortăreței Petru și Pavel 
se desprinse din întuneric. În faţa fortăreței, în mijlocul 
Nevei, un punct negru, care creștea cu cât Dimitri se 
apropia. 

Insula Strigoilor! 

Tânărul maior schimbă direcţia și se îndreptă spre malul 
Nevei. 

Apa fluviului curgea la vale, cu murmurul ei obișnuit. 
Valurile  șopteau povești neînţelese, plângând poate 
stârvurile de pomi sau crengi, pe care le duceau în spate, 
sau izbindu-se câteodată furioase, de țărm, în semn de 
revoltă, pentru că li se încredinţase și vreun trup omenesc, 
spre a-l duce departe, să nu se mai știe de el. 

Dimitri Trubetzkoi se opri pe țărm și scrută întunericul. 

Insula Strigoilor! 

Oare ce-l aștepta acolo? 

Pe țărm erau înșirate una lângă alta, câteva colibe 
dărăpănate de pescari. 

Dimitri bătu în ușa uneia din ele. 

— Cine e, întrebă o voce somnoroasă. 

— Mi-ar trebui o luntre! 

Peste câteva minute, un tânăr ieși din colibă. 

Când zări uniforma strălucitoare a lui Dimitri, lucind la 
lumina lunii, pescarul își scoase căciula, umil. 

— Ai luntre, flăcăule? întrebă maiorul. 

— Pe cea mai bună, tătucă! 

— Atunci să mă duci pe insulă. 

Pescarul se uită speriat la el. 

— N-ai auzit? Vreau să mă duci pe insulă! 

— Pe Insula Strigoilor? 

— Acolo. Acolo! 

Pescarul își făcu semnul crucii, speriat. 

— Dumnezeule!... Dar cine îndrăznește să pună piciorul 
pe Insula Strigoilor? 

— Eu! 

— Tătucă, dar acolo sunt stafiile celor morți... 

— Basme! 

— Nu, nu! De câte ori n-am văzut noi prin ferestrele 
colibelor, cum se fugăresc umbre albe și cum răsar din 
pământ flăcări albăstrii! 

— Închipuire! 

— Nu, tătucă, nu! Am văzut cu ochii mei! 

Dimitri începu să râdă. 

— Nu ţi-e rușine? Un vlăjgan cât toate zilele și să-ţi fie 
frică! Tu n-ar trebui să te temi nici măcar de un balaur cu 
o sută de capete! 

— Nici nu m-aș teme de el, tătucă! De Insula Strigoilor 
însă mi-e frică, după cum le este frică tuturor acelora care 
locuiesc la Petrograd. 

— Prostii!... Nu vezi că, mie nu mi-e frică? 

— Eşti singurul, tătucă! Alţii nici ziua nu vor să calce pe 
Insula Strigoilor, dar încă în miez de noapte și pe deasupra 
tocmai la douăsprezece, când se scoală nălucile... 

— Mie nu mie teamă nici chiar de năluci! Vino cu mine și 
nu ţi se va întâmpla nimic! Îţi dau o sută de ruble, dacă mă 
duci! 

— Tătucă, ne pândește o mare nenorocire! 

— Nu te teme, băiete! Gândește-te mai bine că vei 
câștiga o sută de ruble. Ai mai văzut tu o sută de ruble? 

— Niciodată! i 

— Atunci, ce mai stai pe gânduri? Inainte! 

Pescarul mai șovăi puţin, dar cele o sută de ruble erau 
prea ispititoare, pentru a putea rezista. 

Își mai făcu odată semnul crucii și zise: 

— Bine, tătucă, te duc! Dumnezeu să fie îndurător cu 
sufletul meu! 

După aceea se duse să aducă lopeţile, se urcă în barcă și 
peste câteva clipe luntrea porni să înfrunte valurile Nevei. 

Tânărul prinţ Dimitri Trubetzkoi, mergea... spre Insula 
Strigoilor. 


* * 


Inima bietului pescar se făcuse cât un purice. 

Altădată mâna lui vânjoasă părea călită pe lopeţi, acum 
mâna îi tremura și lopata ameninţa mereu să-i alunece din 
ea. Se gândea mereu că spiritele se vor răzbuna că le 
tulbură liniștea și când luntrea va ajunge în mijlocul 
curentului apei, unde vârtejurile erau nenumărate și o vor 
răsturna. 

Nu-și credea ochilor, când văzu botul luntrii înfigându-se 
în malul insulei. 

— Vezi că, nu mi s-a întâmplat nimic? zise Dimitri, 
râzând. 

Pescarul își făcu semnul crucii, din nou. 

— Până acum am scăpat noi, tătucă, dar nu de tot! Nu-i 
bine să-fi baţi joc de primejdii! 

Dimitri sări pe țărm. 

Pescarul îl întrebă: 

— Tătucă, să merg și eu? 

— Nu! Așteaptă-mă aici, pe țărm. 

— Cât timp lipsești, tătucă? 

— Putin! Dar fii fără grijă, căci nu mă mănâncă duhurile! 

— Dumnezeu să mă aibă în paza sa! Numai d-tale de nu 
ţi s-ar întâmpla ceva! 

De-abia acum își dădu Dimitri seama că viaţa lui era tot 
atât de primejduită pe Insula Strigoilor ca și când ar fi avut 
de-a face într-adevăr cu puteri din lumea cealaltă. Vulturul 
Morţii nu era socotit oare cel puţin tot atât de primejdios 
ca și o stafie? 

Cuvintele pescarului îi risipiră voia bună, pentru o clipă, 
lăsând ca fruntea-i să se întunece de nori negri. 

— Bagă de seamă, la ceea ce-ţi spun! zise el, cu glas 
sonor, dar neliniștitor. Nu voi întârzia mult, dar se poate... 
se poate să nu mă pot înapoia, pentru când am hotărât! 

— Atunci ce să fac, tătucă? 

— Atunci vino pe insulă, caută-mă, iar dacă nu mă vei 
găsi în viaţă, ia-mi trupul neînsufleţit și du-l pe malul 
celălalt. 

— Tătucă! 

— Niciun cuvânt! Să faci întocmai după cum ţi-am spus! 
Dacă nu-mi găsești decât trupul neînsufleţit, îl duci pe 
celălalt țărm și vestești îndată pe prefectul de poliţie! 

Spaima pescarului ajunse la culme. 

— Vezi tătucă, acum recunoști și tu că Insula Strigoilor 
este plină de primejdii! Hai, tătucă, mai bine să ne 
întoarcem, până nu e prea târziu! Primejdia mai poate fi 
ocolită! 

Tânărul prinţ Trubetzkoi își așeză mâna pe umărul 
pescarului. 

— Nu te teme! Ceea ce ţi-am spus acum se poate 
întâmpla, dar foarte greu! Vei vedea că peste cinci-zece 
minute voi fi aici și ne vom înapoia amândoi, după cum am 
venit. 

Pescarul clătină din cap. 

— Măcar de ar fi așa! Dumnezeu să-ţi călăuzească pașii! 

Maiorul porni. Pescarul își legă luntrea de țărm, după 
aceea însă sări iarăși iute în barcă, deoarece nu voia să 
stea nicio clipă pe pământul despre care lumea povestea 
lucruri atât de înfiorătoare. 

Un vânt șuierător se pornise, aproape din senin. Tânărul 
pescar se cutremură. Privirea lui înspăimântată se întoarse 
în spre ţărmul celălalt unde stătea liniștită mica lui colibă. 

— Vai, de m-aș vedea odată înapoi! exclamă el, plin de 
dor. Ce bine e acolo! 

Vântul scutură crengile, le îndoi și pomii plângeau parcă 
sub îndoiturile vântului. 

— Parcă s-ar văeta spiritele! se gândi tânărul pescar și-și 
făcu semnul crucii, nu odată, ci de trei ori. 

Maiorul dispăruse dinaintea lui și bietul pescar se 
gândea cu groază câte minute chinuitoare mai avea de 
trecut până la înapoierea ofițerului. 

Dimitri mergea curajos, cu pași hotărâți. Un întuneric 
beznă îl înconjura; din când în când mai străbătea doar 
prin nori câte o rază de lună, ușurându-i să se orienteze, o 
clipă. 

El mergea de la un capăt la altul, căutându-l pe 
Stanislau Rimsky, pe care credea că-l va găsi pe insulă... 

Dar căutarea lui rămase zadarnică, deoarece vrăjmașul 
nu era nicăieri. 

Deodată, orologiul bisericii Sf. Mihai începu să bată... 

Dimitri numără bătăile, cu glas tare: 

— Unu... doi.. trei... douăsprezece! Fără îndoială că 
acum va veni. 

Tot căutându-și vrăjmașul Dimitri ajunsese din nou pe 
țărm. Ochii lui scrutau bezna de deasupra fluviului. 

În mijlocul Nevei zări un punct care se mișca. 

— El trebuie să fie! 

Luna trimise tocmai o rază spre mijlocul Nevei și atunci 
tânărul maior zări o luntre în care se găsea un bărbat care 
vâslea din toate puterile. 

— El este! 

Curentul apei ducea luntrea tot mai jos, se vedea însă că 
braţul voinic al celui ce o ocupa o îndrepta cu lovituri 
voinice spre insulă. 

Dimitri pândea apropierea dușmanului său din dosul 
trunchiului unui copac gros de pe țărm și degetele lui se și 
încleștaseră pe mânerul spadei. 

Pe acel loc al Insulei Strigoilor fuseseră executaţi 
revoluționarii polonezi și mormântul lor neîngrijit era acum 
acoperit în întregime de bălării. 

Luntrea se izbi de țărm și Rimsky, cobori, plin de 
așteptare și de dor. 

Primind la han scrisoarea, în care recunoscu îndată 
scrisul Mioarei, la început Vulturul Morţii nici nu știa dacă 
trebuie să se bucure sau să se întristeze. 

Poate că ar fi trebuit să se bucure, deoarece scrisoarea 
aceasta dovedea că Mioara nu-l uitase încă; dar cum putea 
să fie vesel când în același timp ea îi aducea dovada că, 
mult iubita lui Mioara era... a altuia! 

Așadar, nu mai încăpea nicio îndoială asupra 
descoperirii sale de la magazinul Spoliakow: Mioara era 
soţia prinţului Trubetzkoi! Dar cum se întâmplase asta, nici 
nu-și putea închipui. 

Tocmai de aceea, ardea de nerăbdare de a se întâlni cu 
Mioara. Scrisoarea îl vestea doar că Mioara vrea să-i spună 
totul. 

În urma mărturisirilor ei se va vedea dacă trebuia s-o 
iubească și pe mai departe sau dacă va fi silit s-o alunge 
din inima sa pentru totdeauna, pe această femeie pe care o 
divinizase, pe care o adorase ca pe un idol. 

Intârziase cam mult pe țărm deoarece nici unul din 
pescari nu voia să-l ducă pe Insula Strigoilor. 

În cele din urmă, văzând că nimeni n-are curajul să 
treacă Neva, se urcă el singur într-o barcă și porni spre 
Insula Strigoilor. 

Ajuns acolo, Rimsky legă luntrea de un copac, ca să nu i- 
o ia apa, apoi, cu inima tremurândă de emoție și de dor, 
porni spre interiorul insulei pentru a se întâlni cu Mioara. 

Luna lumina mica insulă învăluind-o într-o strălucire cu 
adevărat fantomatică. 

Vântul sufla năprasnic făcând copacii să trosnească și 
Vulturul Morţii se miră foarte cum de-i venise Mioarei în 
gând să aleagă acest loc fioros pentru întâlnire. 

El mergea cu pași grăbiţi și la un moment dat observă o 
umbră în dosul unui copac din apropierea mormântului 
revoluționarilor executați. 

Din pricina întunericului el nu putea să-și dea seama 
dacă umbra aceasta era a unui bărbat sau a unei femei, 
dar, fiindcă n-avea niciun motiv să se teamă că altcineva l- 
ar putea aștepta la locul întâlnirii, porni hotărât în direcţia 
umbrei și încredinţat că o va găsi pe iubita sa strigă: 

— Mioaro, dragostea inimii mele! 

Vulturul Morţii își iuți pașii și luna, simțind parcă cât de 
hotărâtoare era clipa aceea, învălui Insula Strigoilor în și 
mai multă lumină. 

Rimsky se cutremură. 

Făptura care se găsea în faţa lui nu era Mioara... 

Dar unde văzuse el chipul acesta?... Nu de mult și într-o 
împrejurare care i-l întipări adânc în minte!? 

Da, da... Acum își aducea aminte... Acum știa că făptura 
din dosul mormântului revoluţionarilor era... prinţul 
Dimitri Trubetzkoi... soţul Mioarei! 

CAPITOLUL 54 
Un duel în miez de noapte 


Rimsky se uită încremenit la tânărul prinţ. Dezamăgirea 
îi fusese mare și nu-și putea închipui, cum de ajunsese 
tânărul maior aici... în locul Mioarei. 

Dar n-avu prea mult timp de gândit. 

Rimski simțea că prezenţa prinţului Trubetzkoi acolo 
avea o deosebită însemnătate și că această întâlnire nu se 
datora unei întâmplări. 

Cei doi bărbaţi stăteau faţă în faţă, la o depărtare de 
trei-patru pași unul de altul și se priveau cu încordare, dar 
tăcuţi, reamintind liniștea care premerge furtunii. 

Privirile lor aruncau fulgere, amenințând în fiecare clipă 
cu izbucnirea furtunii. 

Tânărul maior se uita cercetător la potrivnicul său în 
vreme ce Vulturul Morţii era frământat de gânduri negre. 
Să-l fi înșelat oare Mioara și să-l fi atras acolo, pe insula 
aceea pustie, numai spre a-l pierde? 

Gândul acesta îl făcu să se cutremure de amărăciune 
deoarece bănuiala lui părea să fie îndreptăţită. Se putea 
însă ca Mioara să fi fost silită să scrie, dar... se putea ca 
adevărul să fie și tocmai contrariul. 

Cei doi bărbaţi se priveau încă tot fără să scoată vreun 
cuvânt. 

În cele din urmă Rimsky fu acela care rupse tăcerea: 

— Domnul meu, ce rost are prezenta dv. aici? 

— Aceeași întrebare v-aș putea-o pune și eu, Stanislau 
Rimsky! răspunse maiorul. 

Rimsky înţelese situaţia. 

— Mi se pare - zise el - că noi doi avem ceva de răfuit. 

— Fără îndoială! răspunse tânărul prinţ Trubetzkoi, 
liniștit. În ceea ce mă privește, sunt aici din încredințarea 
doamnei căreia d-ta i-ai cerut o întâlnire... 

Rimsky rămase foarte mirat în urma acestor cuvinte... 

— Eu să fi cerut vreo întâlnire unei doamne?... Trebuie 
să fie o neînțelegere la mijloc, domnul meu! Dimpotrivă, eu 
am primit o scrisoare prin care am fost chemat aici! 

Dimitri măsură pe Rimsky cu un zâmbet dispreţuitor. 

— Până acum lumea spunea despre d-ta că ai fi un om al 
cărui curaj nu cunoaște margini! 

— Şi d-ta găsești că nu este așa? întrebă Rimsky, 
tunător. 

Dispreţul lui Dimitri Trubetzkoi se transformă acum în 
scârbă. 

— Nu pot socoti drept curajos pe un bărbat care caută 
să se apere, aruncând o minciună grosolană în sarcina unei 
femei! 

Rimsky se înfurie. 

— Îţi voi cere socoteală cu spada, pentru această jignire 
josnică și lașă... 

— Foarte bine! Aceasta am vrut și eu! Dar mai înainte de 
a te trimite pe lumea cealaltă... 

— Oho, ești atât de încredinţat de aceasta? Se pare că 
nu știi că Stanislau Rimsky mânuiește spada ca nimeni 
altul! Din duelul acesta, d-ta vei fi acela care va ieși 
înfrânt! Tocmai de aceea, te-aș ruga ca mai înainte de a 
începe, să-mi dai o lămurire: În ce împrejurare a avut loc 
căsătoria d-tale, cu Mioara Comăneanu? 

O clipă, Dimitri rămase nehotărât. Pe urmă, însă, 
curiozitatea îl împinse să răspundă: 

— Ce fel de întrebare mai este și aceasta? Dacă nu m-ar 
fi iubit fără îndoială că nu s-ar fi măritat cu mine! Dar în ce 
măsură te interesează aceasta? 

— În ce măsură mă interesează? zise Rimsky, zâmbind 
amarnic. Doar într-atâta că până acum am fost pe deplin 
încredinţat că Mioara Comăneanu mă iubește pe mine... și 
numai pe mine... 

— Fiecare om - răspunse Dimitri - are dreptul să creadă, 
ceea ce vrea! Eu însă te pot încredința că purtarea 
prinţesei nu m-a îndreptăţit niciodată să bănuiesc că ar 
ține măcar la d-ta. Chiar și faptul că ea mi-a încredinţat 
mie scrisoarea trimisă de d-ta este o dovadă că n-o leagă 
de d-ta nicio simpatie măcar... 

Rimsky rămase din nou foarte uimit. 

— Dar despre ce scrisoare vorbeşti din nou? strigă el. 

— Nu căuta să faci pe vicleanul! răspunse Dimitri, 
dispreţuitor. Un om care poartă spadă la șold nu se cuvine 
să joace teatru. 

— Dar eu n-am trimis nicio scrisoare... 

— Ajunge! îi tăie vorba Dimitri. Mioara mi-a predat 
scrisoarea și m-a împuternicit s-o apăr de acela care i-a 
trimis-o!... Sunt gata s-o apăr! 

Cu aceste cuvinte trase sabia din teacă. 

Rimsky își aruncă și el mantia de pe umeri. 

— Toată răspunderea va cădea asupra d-tale, d-le maior! 
zise el. 

— Iarăşi ţi-e frică? zise Dimitri, batjocoritor. 

— Lui Stanislau Rimsky nu-i e frică niciodată! 

— Afară de acum! 

— Vom vedea! 

Sabia lui Rimsky ieși și ea din teacă. 

— Ai pus ochii pe Mioara - zise Dimitri, cu glas semeţ - 
care este totul pentru mine în lumea aceasta și care este 
legată de mine înaintea legii și a lui Dumnezeu. Este firesc 
ca pentru această îndrăzneală să fii pedepsit! Insula 
Strigoilor va avea astăzi un mort mai mult... fiindcă unul 
din noi doi trebuie să piară... 

— Unul din noi doi trebuie să piară... repetă Rimsky și în 
clipa următoare spadele se și încrucișară... 

În acest duel Rimsky era în mare dezavantaj faţă de 
potrivnicul său, deoarece el purta o sabie subţire, mai mult 
de podoabă, pe când maiorul avea o spadă lată și lungă, de 
cavalerist. Dar dacă sabia lui Rimsky era slabă, mânia lui 
era cu atât mai cumplită. 

In vrăjmașul său el nu vedea decât pe omul, care-i răpise 
cea mai scumpă comoară a vieţii sale. 

Gândul acesta îl însufleţea, îi dădea putere să atace, să 
se apere. 

Duelul acesta se desfășura în mijlocul unei uri de 
nedescris. 

Amândoi potrivnicii luptau cu toată puterea, cu toată 
știința lor în mânuirea spadei. Ura clocotea nu numai în 
pieptul Vulturului Morţii ci și în al lui Dimitri. 

Tânărul prinţ Trubetzkoi știa că luptă pentru fericirea 
vieţii sale. Dacă reușea să se scape de Rimsky, putea fi 
încredinţat că ziua în care inima Mioarei se va întoarce în 
spre el, nu mai putea fi departe. 

Gândul acesta îi dădu puteri înzecite, îl înfierbântă, îl 
făcu mai iscusit. În faţa atacurilor de o furie nebănuită, 
Rimsky se văzu silit să se retragă și să se mulțumească să 
se apere, fără a mai încerca vreun atac. 

Deodată se auzi un strigăt înăbușit: spada lui Dimitri 
rănise braţul stâng al Vulturului Morţii, care își simți 
cămașa muindu-se de sânge. Dar el nu se dădu bătut ci 
continuă lupta. 

Săbiile se încrucișau necontenit, scăpărând scântei, care 
păreau licurici în bezna nopţii. 

Amândoi potrivnicii erau meșteri în mânuirea spadei. 
Dimitri nu era cu nimic mai prejos ca Vulturul Morţii și 
amândoi luptau pe viaţă și pe moarte. 

Rana căpătată îl întărâtă pe Rimsky și mai mult. El voia 
cu orice preţ să-și rănească vrăjmașul spre a răzbuna 
lovitura primită. Dimitri însă era cu ochii în patru, se apăra 
ca un leu și adeseori, trecând la contra-atac, primejduia 
serios viaţa adversarului său. 

Rimsky își dădu seama că acesta era potrivnicul cel mai 
iscusit cu care-și măsurase puterile vreodată și tocmai de 
aceea voia cu orice preţ să iasă învingător și din acest 
duel. 

În ceea ce-l privește pe Dimitri și el rămase foarte 
surprins de măiestria de care dădea dovadă Vulturul 
Morţii. Auzise vorbindu-se multe despre Stanislau Rimsky, 
niciodată nu se gândise însă că va veni o zi când va trebui 
să se măsoare cu acest om, pe care atâţia îl blestemau și 
de care atâţia se temeau. 

Deodată lui Rimsky îi reuși un atac. Apărarea maiorului 
veni cu a zecea parte dintr-o secundă prea târziu și sabia 
subţire a Vulturului Morţii îi brăzdă fruntea din care 
curgea acum o șuviţă roșie de sânge. 

— Sângerezi, domnule maior! zise Vulturul Morţii, 
mulțumit că-și răzbunase rana de la braţ. 

— Nu face nimic! Prima rană ai primit-o d-ta! 

— Nici n-am simtit-o! răspunse Rimsky, nepăsător. 

— Nu prea cred! Văd că nici nu-ţi mai poţi ridica braţul 
stâng și chiar și încheietura mâinii ţi-e plină de sânge! 

— Se poate, dar lupta de-abia începe! 

Și într-adevăr, parcă se jucaseră doar până atunci, căci 
acum atacurile lor erau mult mai furioase și se repetau cu 
o iuţeală de neînchipuit. 

Spadele se încrucișau cu un zgomot înfiorător și 
deodată, zornăitul lor fu întovărășit de un strigăt 
înfiorător. 

Un atac al lui Rimsky izbutise din nou și sabia lui 
pătrunsese adânc în pieptul maiorului. 

După acest strigăt de durere, Dimitri voi să mai atace, 
dar spada îi căzu din mână în clipa în care Rimsky își trase 
sabia din rană. 

Prințul Trubetzkoi mai făcu câţiva pași, șovăind, apoi se 
prăbuși la pământ. 

— Pieptul... mi-a fost străpuns! gemu maiorul, a cărui 
uniformă strălucitoare se înroșise de stinge. S-a sfârșit... 
mor! 

Vulturul Morţii își aruncă spada din mână. 

Lupta aceasta se dăduse pentru ca unul din ei doi să 
rămână pe teren. 

El știa aceasta și-și dădea seama că aceeași soartă putea 
să-l ajungă și pe el și cine știe dacă s-ar fi găsit cineva care 
să se gândească la dânsul. 

Rimsky însă părea plămădit din alt aluat decât ceilalţi 
oameni. Un altul în locul lui... după această izbândă ar fi 
făcut stânga împrejur și și-ar fi văzut de treabă. 

În ochii lui însă în clipa în care Dimitri se prăbuși la 
pământ plin de sânge, maiorul Trubetzkoi încetă de a-i mai 
fi dușman. 

Un om sângerând și dezarmat era pentru el un 
nenorocit, care avea nevoie de ajutor chiar dacă cu o clipă 
mai înainte omul acesta ar fi căutat să-l răpună... 

De aceea se aplecă lângă Dimitri, spre a cerceta rana... 

— Unde ai fost lovit? 

Tânărul maior se zbătea în chinuri groaznice. Pierderea 
de sânge îl slăbise de de-abia mai putea să vorbească. 

— Pieptul... inima...mor! 

— Curaj, domnule maior! Te-ai luptat vitejește, trebuie 
să nu-ţi pierzi curajul nici acum! 

— Nu pot... chinurile sunt cumplite! 

Fără să se sinchisească de durerile propriului său braţ, 
Rimsky rupse o bucată din cămașa maiorului spre a-i lega 
rana. Și doar el însuși ar fi avut nevoie de îngrijire, 
deoarece brațul stâng îi sângera necontenit și îl durea atât 
de tare, încât numai cu mâna dreaptă putea să dea un 
ajutor potrivnicului său. 

Maiorul se uită nedumerit la Rimsky. 

— Rimsky... în loc să-mi dai lovitura de gratie... mă 
ajuţi? 

— Oare nu ești un semen al meu ca și oricare alt om? De 
ce să te părăsesc aici, unde ţi-ai da sfârșitul? 

— Dar nu sunt decât... câteva clipe... de când am stat 
faţă în faţă... cu spada în mână! 

— Aceasta s-a întâmplat acum câteva clipe! Duelul s-a 
sfârșit prin rănirea d-tale, acum nu mai poate fi vorba 
decât de ajutorul de care ai nevoie! 

— Mă tem, gemu tânărul prinţ Trubetzkoi, că toate 
încercările d-tale, vor fi zadarnice... Lovitura a fost bună 
și... și... nu cred să mă mai întorc viu... la Petrograd! 

— Printe, nu trebuie să te lași! Lovitura n-a fost mortală! 

— De aceasta... numai eu pot să-mi dau seama! 

— Să-ţi leg rana și pe urmă te voi duce la Petrograd, la 
un doctor! 

— Va fi prea târziu! 

— Nu va fi! Vei vedea!... Nu încape nicio îndoială că te 
vei însănătoși! 

— Simt că... mor! 

— Curaj, prinţe Trubetzkoi... Dacă izbutesc să-ţi opresc 
pierderea de sânge, te duc la luntrea mea și te trec 
dincolo... 

— Totul e în zadar... Mă simt atât de obosit... atât de 
slab! 

— Ai încredere în Dumnezeu... Sabia nu ţi-a atins 
inima... Peste câteva săptămâni nici nu-ţi vei mai aminti! 

Purtarea blândă, omenească a lui Rimsky îl mișca adânc 
pe prinţul Dimitri Trubetzkoi. Un altul în locul lui, văzându- 
l acolo, dezarmat, n-ar fi stat o clipă la îndoială să-i dea 
lovitura de graţie, spre a scăpa pentru totdeauna ele el. 

Mai ales Rimsky ar fi trebuit să se poarte așa, după ceea 
ce auzise vorbindu-se despre el, în cercurile rusești, unde 
Vulturul Morţii era socotit ca un tâlhar de rând, fără suflet 
și fără milă. 

Cât de mult se înșelase, judecându-l astfel! 

Cine ar fi crezut că temutul căpitan de bandiți să fie atât 
de îndurător, atât de milostiv? Purtarea aceasta schimbă 
cu totul simțămintele lui Dimitri faţă de Rimsky. 

Acum nu-l mai putea uri. 

Ura fără margini pe care i-o purtase cu câteva minute 
mai înainte se transformă într-o clipă, într-un simțământ de 
dragoste prietenească. 

Ce ciudat i se părea tânărului prinţ să se știe atras cu 
prietenie către acela cu care cu câteva minute mai înainte 
stătuse faţă în faţă, gata să se sfâșie unul pe altul! 

— Acum cred că vei putea rezista! exclamă Vulturul 
Morţii, care după truda îndelungată izbuti să lege rana lui 
Dimitri, punând capăt în chipul acesta pierderii de sânge. 

— Îţi mulţumesc... îţi mulţumesc... Stanislau Rimsky! 
exclamă ofițerul regimentului de gardă, adânc mișcat și 
privind cu recunoștință la dușmanul care-i devenise 
prieten. 

Dar ciudat, prințului Trubetzkoi i se păru că mai văzuse 
odată undeva chipul acesta deschis, ochii aceștia sinceri, 
privirea aceasta cinstită. 

Rimsky observă privirea cercetătoare a maiorului și își 
aduse aminte și el de memorabila noapte când scăpase 
viaţa ţarului. Oare nu fusese prinţul Trubetzkoi însoţitorul 
domnitorului în noaptea aceea? 

Dar nu aminti cu niciun cuvânt despre cunoștința pe 
care o făcuseră în noaptea aceea. La ce bun să se fălească 
acum cu fapta lui, când atunci se încăpăţânase să nu-și 
spună numele? 

Rimsky se aplecă spre a ridica trupul rănitului pentru a-l 
duce până la luntrea sa. 

— Să mai stăm puţin, zise Dimitri. Simt că dacă mă mai 
odihnesc puţin... voi putea merge și singur și așa, ca să nu 
te mai obosesc pe d-ta. 

— Nu mă obosești de loc! 

— Cum să nu, când și d-ta ai nevoie să fii îngrijit! Mâna 
ţi-e plină de sânge. 

— Nici nu merită să vorbim de asta! 

— Mai bine să așteptăm puţin... De altfel vreau și să-ţi 
vorbesc! 

— Să-mi vorbești?... Ce?... întrebă Rimsky, mirat. 

— Îţi sunt dator o mărturisire! răspunse maiorul 
Trubetzkoi încet, hotărât să-i spună lui Rimsky toată taina 
căsătoriei sale. Ba se gândea chiar că, dacă va mai rămâne 
în viaţă, să nu se mai așeze în calea fericirii Mioarei, ci 
dimpotrivă, să-i ușureze drumul, spre a se putea înapoia 
la... Rimsky. 

Degetele tremurânde ale lui Dimitri strânseră mâna lui 
Stanislau Rimsky. 

— Ascultă Rimsky... 

— Ce vrei să spui, domnule maior? 

— Trebuie să cunoşti povestea căsătoriei mele... 

Să cunoască povestea căsătoriei prințului Trubetzkoi? 
Inima lui Rimsky tresări. Dar oare nu pentru aceea venise 
acolo, să audă de la Mioara taina aceasta, pe care el n-o 
putea înţelege? Soarta îi scoase în cale pe prinţul 
Trubetzkoi, dar, după cât se vedea, taina, care-l rodea 
atâta, tot îi va fi dezvăluită, chiar dacă nu de Mioara, dar 
de soțul ei. 

Prințul Trubetzkoi începu să povestească cu greu, ceea 
ce avea de spus. 

— Pe Mioara am cunoscut-o în palatul din Tomsk al 
tatălui meu. Pe vremea aceea nu era liberă, încă, ţinea de 
tabăra de prizonieri din Sadova, dar tata îi ușura soarta și-i 
îngădui... 

În clipa aceea tufișurile înconjurătoare se animară și o 
voce poruncitoare strigă: 

— Puneţi mâna pe el, viu sau mort! 

Rimsky sări speriat de lângă rănit. 

Prinţul Trubetzkoi se uita și el nedumerit în direcţia de 
unde venea glasul acela poruncitor, care strigă din nou: 

— Uite-l! Acolo este Vulturul Morţii! 

Rimsky bănui de la început că numai despre el putea să 
fie vorba; acum însă nu se mai putea îndoi. 

Oamenii răsăreau ca din pământ, toţi înarmaţi până în 
dinţi și având în fruntea lor doi conducători: unul înalt și 
slab, altul scund și cocoșat. 

— Poliţia! exclamă maiorul, apoi îi șopti lui Rimsky: 
Fugi! 

Marius Gersot, noul prefect de poliţie al Petrogradului 
nu mai putea de bucurie că planul îi reușise atât de bine și 
făcând câţiva pași, strigă: 

— Stanislau Rimsky, te somez în numele legii, să te 
predai! 

Vocea aceasta i se păru cunoscută Vulturului Morţii, dar 
nici prin minte nu i-ar fi trecut că ea este a dușmanului său 
de moarte, deoarece nu-și putea închipui că fostul student 
din Varșovia ajunsese prefectul de poliţie al capitalei 
Rusiei. 

Somaţia însă nu-l sperie de loc. Un hohot de râs 
batjocoritor răsună pe Insula Strigoilor, apoi Rimsky 
răspunse: 

— Proștilor! oare tot nu aţi învăţat încă cum că Stanislau 
Rimsky nu știe ce însemnează aceea: să te predai? 

Un zăngănit de arme îi răspunse. 

— Te somez înc-odată, urmă Marius Gersot, să te predai! 

— Niciodată! răspunse Stanislau Rimsky și în aceeași 
clipă porni într-o fugă nebună spre mijlocul insulei. 

Se auziră câteva detunături și noaptea fu străbătută de 
strigăte înfrigurate: 

— După el! 

— Prindeţi-l! 

— Împușcaţi-l! 

— Să fie prins, viu sau mort! 

Cu asemenea cuvinte își îmbărbătau oamenii, Marius 
Gersot și Grigore lamuchin, care porniră în urmărirea lui 
Rimsky, trăgând necontenit. 

Braţul rănit îl împiedica în fugă pe Vulturul Morţii, dar 
totuși alerga ca vântul printre pomi, ferindu-se și 
ascunzându-se după copaci, de câte ori auzea vreo 
detunătură. 

Insula Strigoilor era foarte mică. Unul din malurile ei 
era acoperit de copaci, celălalt de stânci abrupte. 

Rimsky ajunsese la aceste stânci și acum fugea și mai 
iute, deoarece nemaiavând copacii după care să se 
ascundă, polițiștii îl puteau ochi mai ușor. 

Între timp, Marius Gersot și cu Grigore lamuchin strigau 
necontenit: 

— Puneţi mâna pe el! 

— Nu ne mai poate scăpa! 

— ÎI împiedică Neva! 

— Prindeţi-l! 

Rimsky ajunse pe cel mai înalt vârf de stâncă și 
întorcându-se strigă batjocoritor: 

— Niciodată, auziţi... niciodată nu veţi putea pune mâna 
pe Vulturul Morţii! 

Și drept rămas bun, mai ridică un bolovan mare și-l 
azvârli cu toată puterea în spre urmăritorii săi care de-abia 
izbutiră să se ferească din calea prăpădului. 

După aceea își făcu vânt și se azvârli în valurile 
spumegânde ale Nevei, zicându-și: 

— Mai bine moartea, decât să fiu prizonierul lor! 

Când ajunseră și polițiștii în vârf, Vulturul Morţii nu mai 
era de găsit. 

Jos, în valurile Nevei însă se putea observa un mic punct 
negru, care se lupta deznădăjduit împotriva curentului. 

Marius Gersot îl descoperi iute pe Vulturul Marţii care 
se lupta cu valurile și strigă: 

— Uite-l! Impușcaţi-l! 

— Iar ceilalți cu barca după el! adăugă Grigore 
lamuchin. 

— Foarte bine! strigă și prefectul. Cu barca după el! Nu 
trebuie să ne scape! 

Împușcăturile răsunau una după alta, se pare însă că 
fără a-și ajunge ţinta deoarece fugarul își băga capul 
mereu sub apă, așa că polițiștii trăgeau la întâmplare sau 
ţintind în câte vreun butuc ce plutea la suprafaţa apei. 

Marius Gersot era foc și pară. 

— Atât ar mai trebui să ne scape! Ne-am face de râsul 
tuturor! Pe femeie n-aţi văzut-o? 

— Nicăieri, domnule prefect! raportă Grigore lamuchin. 

— Se vede că n-a venit! Dar să coborâm cu toţii la luntre 
și să pornim pe urmele vânatului! De data aceasta Rimsky 
nu trebuie să mai scape! Sau punem mâna pe el sau piere 
în valurile Nevei. 

În clipa următoare polițiștii începură să coboare de pe 
stânci și ajungând la țărm se urcară în bărci și porniră 
astfel în urmărirea Vulturului Morţii. 

Auzind împușcăturile care veneau de pe insulă pescarul, 
care-l trecuse Neva pe Dimitri, încremeni de spaimă. Își 
dădea seama că se petrecuse ceva neobișnuit și în prada 
unei groaze fără seamăn, nu mai contenea să-și facă 
semnul crucii. 

— Sfinte Dumnezeule, nu mă lăsa!... Apără-mă Doamne! 
... Sfântă Maică Precistă, îndură-te de mine! 

Dar groaza nu i se risipi nici după ce încetară 
împușcăturile. Liniștea ce urmă i se păru chiar și mai 
înfiorătoare, decât zgomotele detunăturilor. 

Tremurând de spaimă el își părăsi barca și alergă pe 
țărm, de colo până colo. Atunci observă că dintr-un alt 
punct al insulei se desprinseră alte trei bărci care porniră 
spre larg. 

Așadar, aceștia fuseseră pușcașii! 

Cu mintea lui simplă nu putea bănui ce se întâmplase și 
se cutremura la fiecare freamăt de frunză crezând că sunt 
strigoii care îl înconjoară. 

Işi frământa mintea ce să se fi întâmplat cu călătorul 
său, pe care-l adusese pe insulă. Trecuse de mult timpul în 
care ar fi trebuit să se înapoieze. 

Și tot gândindu-se așa, nehotărât, odată își aduse aminte 
de făgăduinţa, pe care i-o făcuse: de a se duce după el în 
cazul când nu s-ar înapoia singur. 

Dar chiar și numai gândul de a se duce în mijlocul 
insulei îl făcu să se cutremure. 

— Doamne - oftă el - ce să se fi petrecut pe insulă? 

El porni câţiva pași înainte, dar când piciorul lui dădu 
peste o cracă uscată, care trosni, fugi iute înapoi. 

Acum își aminti de porunca pe care i-o dăduse distinsul 
ofiţer, ca, dacă nu-l găsește în viaţă, să-i ia trupul 
neînsufleţit și să i-l ducă pe malul celălalt. 

Ce să se fi întâmplat? Ce groaznică tragedie să se fi 
desfășurat pe Insula Strigoilor. 

Se mai rugă odată lui Dumnezeu, Sfintei Fecioare, 
tuturor sfinţilor și apoi își luă inima în dinţi și porni spre 
interiorul insulei. Mergea un pas și se oprea, spre a se uita 
în jurul său, să vadă dacă nu zărea aripile albe ale 
strigoilor și nu pornea mai departe, decât numai după ce 
se încredința că totul rămăsese liniștit. 

Deodată auzul îi fu izbit de un geamăt înăbușit, foarte 
slab: 

— Ajutor!... Ajutor! 

El ascultă cu multă băgare de seamă, să vadă de unde 
venea glasul. 

Peste câteva clipe se auzi din nou: 

— Ajutor!... Ajutor! 

Atunci porni mai departe, în direcţia de unde venea 
glasul acela slab și în curând îl auzi mult mai aproape. 

Părându-i-se că recunoaște glasul ofițerului, porni mai 
iute și în curând auzi: 

— Aici... aici! 

La lumina lunii zări trupul ofițerului care zăcea pe 
pământ. 

— Tătucă! 

— Vino... ajută-mă!... Ai venit la timp! 

Pescarul sări lângă ofiţer și tresări văzând că sângele 
trecuse chiar și prin pansamentul care fusese pus peste 
rană. 

— Tătucă, pentru Dumnezeu, ce ţi s-a întâmplat? strigă 
el. Te-au rănit strigoii? 

— Da... da... strigoii! 

— Pentru numele lui Dumnezeu!l... Ce să fac?... Cum să 
te ajut? 

— Ridică-mă! Du-mă! 

— Unde să te duc, tătucă? 

— Oriunde... mi-e tot una... numai du-mă... de aici... 

Tânărul prinţ Trubetzkoi își pierdu cunoștința. Capul îi 
căzu greoi într-o parte, ochii i se închiseră. Zbuciumul prin 
care trecuse, pierderea de sânge îl istoviseră. 

La început pescarul crezu că murise; după mișcările 
pieptului însă își dădu seama că mai trăiește. 

Atunci ridică trupul cu băgare de seamă și porni cu el în 
spre țărm, unde își lăsase barca. 

CAPITOLUL 55 
ruga 


În clipa în care Rimsky se aruncase în Neva de pe vârful 
stâncii, se gândise că încercarea lui putea să-i fie fatală. 

Prefera însă de o mie de ori moartea aceasta, decât să 
ajungă pe mâinile poliţiei, deoarece atunci știa că nu va 
mai vedea niciodată lumina soarelui, decât doar, când l-ar 
fi dus... la spânzurătoare. 

Era bun înotător, curentul apei îl ducea și el în jos, așa 
că se îndepărtă iute de Insula Strigoilor. În chipul acesta, 
în clipa în care începuseră să tragă după el, ajunsese în 
afară de bătaia puștilor. 

Pentru a fi și mai sigur însă, precum și pentru a-și înșela 
urmăritorii asupra direcţiei în care se găsea, se scufunda 
mereu sub apă și înota sub suprafața apei până când își 
putea reţine răsuflarea. 

Cu toate acestea, fuga mergea greu deoarece hainele, 
cizmele, precum și braţul rănit în timpul duelului îl 
împiedicau să înainteze mai iute și să se menţină la 
suprafaţă. 

Norocul însă nu-l părăsi nici de data aceasta. 

Un trunchi de copac plutea nu prea departe de el. Ştia 
că dacă izbutește să pună mâna pe el, este scăpat. 

Din cateva aruncături de braț ajunse copacul și-l 
încălecă. Acum nu trebuia să se mai lupte cu valurile, 
singura lui grijă fiind să-și menţină echilibrul. Astfel 
încălecat pe copac, curentul apei îl duse departe, tot mai 

departe de Insula Strigoilor, ale cărei contururi în curând 
nici nu le mai zări. 

Scrutând zarea, observă câteva bărci care se apropiau 
de el. Teama însă i se risipi în curând deoarece bărcile se 
înapoiară. 

Marius Gersot și cu Grigore lamuchin erau încredințaţi 
că Vulturul Morţii pierise în valurile Nevei și renunţară la 
urmărire. 

În timpul acesta Stanislau Rimsky era purtat tot mai 
departe de curent. Nu putea să-și dea seama cât putea să 
fie ceasul; în schimb observase ca lumina lunii pălea tot 
mai mult și că cerul începuse să devie cenușiu spre 
orizont. 

Dar dacă se bucura că scăpase de poliţie, în schimb 
durerile îl chinuiau îngrozitor. Rana sângera necontenit și 
apa rece îl pătrunsese până la oase. Tremura ca varga, dar 
mâna înțepenită nu și-o luă de pe trunchiul salvator. 

Valurile Nevei îl duceau departe tot mai departe! 

Cerul se lumina tot mai mult și deodată Rimsky, băgă de 
seamă că nu-l mai înconjurau apele Nevei... ci valurile 
mării. Ajunsese în port. 

Acum îl cuprinse îngrijorarea și mai mult. Chiar dacă 
izbutea să ajungă la țărm nu se putea aștepta la nimic bun 
deoarece nu mai încăpea nicio îndoială că politia 
Petrogradului luase toate măsurile pentru a fi prins, dacă 
ieșea la mal undeva. Iar așa cum era rebegit de frig, rănit, 
istovit, i-ar fi fost cu neputinţă să mai continue fuga. 

Și faptul că puterile îl părăseau tot mai mult, nu făcu 
decât să-i mărească îngrijorarea. 

— Ce se va întâmpla cu mine? se gândea el. Voi pieri în 
valurile acestea și nimeni nu va ști ce soartă am avut! 

Sufletul i se umplu de amărăciune. 

Niciunul din dușmanii săi nu i-ar fi putut dori o soartă 
mai mizerabilă. Să piară atunci când scăpase de cea mai 
mare primejdie! 

Privirea lui obosită zări o corabie cu pânze. 

Vederea corăbiei îi dădu din nou speranţe, dar numai 
pentru o clipă, deoarece își dădu seama îndată că nu mai 
avea putere să ajungă până la corabie. 

Atunci căută să-și îndrepte trunchiul de copac spre 
valurile care erau purtate de curent spre corabie. 

Cu o sforţare uriașă izbuti să facă aceasta și atunci se 
lăsă cu totul în voia soartei. 

Își încleștă braţele și mai tare în jurul copacului și se 
lăsă să fie aruncat de valuri de colo până colo. 

Simţea că moartea pândea în jurul lui; o singură clipă 
dacă scăpa copacul din mâini era pierdut. 

Numai în temniţa Dubro-ului se mai simţise el atât de 
părăsit, atât de aproape de moarte, ca în clipele acestea. 

După aceea se ivi înaintea ochilor săi decorul cetăţii 
Rudinului și de printre valuri se desprindeau parcă 
chipurile prietenilor lăsaţi acolo, Dan Dragomir, Severin, 
Ludovica, Micislav, Vlasovici, apoi doctorul Leonida, care 
rămăsese la Petrograd și, în cele din urmă, chipul blând, 
fermecător al Mioarei Comăneanu, de care i se părea că a 
sosit clipa să se despartă pentru totdeauna, deoarece 
moartea era aproape. 

Adunându-și cele din urmă puteri, își mai ridică odată 
capul spre a căuta din ochi corabia. 

Vasul cu pânze i se păru acum înzecit de mare, ceea ce 
însemna că valurile îl purtaseră, într-adevăr spre el. 

Singura lui nădejde era acum ca cei de pe corabie să-l 
zărească și să-i vină în ajutor. Dar pentru ca oamenii de pe 
corabie să-l vadă, trebuia ca el să se facă observat de ei 
într-un chip oarecare. 

Cu o putere de voinţă pe care numai el o putea avea, își 
porunci nervilor și trupului istovit, să mai reziste unei 
ultimei încercări. Adunându-și toată energia biciuită de 
această voinţă de titan, se ridică pe copac și scoțându-și 
batista din buzunar începu s-o fluture în vânt. 

Semnalizarea aceasta ţinu câteva minute... care păreau 
secole. 

Între timp puterea îl părăsea, cădea înapoi în apă, dar 
îndată se căţără din nou pe trunchiul de copac și urmă din 
nou cu semnalizarea. 

Deodată i se păru că zărește un steag alb care se 
ridicase pe corabie. 

Dar se ridicase într-adevăr sau totul nu era decât o 
nălucire? 

Nu era nălucire, fiindcă steagul se lăsă apoi se ridică din 
nou. 

— Doamne, ajută-mă!... exclamă Rimsky. Ajută-mă să 
mai rezist. 

Între timp corabia se apropiase atât de mult, încât putea 
să observe înfrigurarea de domnea pe bordul ei. 

După aceea văzu o barcă, ce era lăsată în apă... 

Dar ultima sforţare îi sleise puterea și mai mult. Ochii i 
se împăienjeniră, urechile îi ţiuiau și valurile mării răsunau 
înzecite în timpanele lui. 

Barca de salvare ajunse la suprafaţa apei, marinarii 
luară lopeţile în mână și începură să vâslească din 
răsputeri pentru a ajunge cât mai iute la nenorocitul care 
se zbătea pe trunchiul de copac. 

Pământul începu să se învârtească în jurul lui Rimsky. 

Bucuria lui era atât de mare încât ar fi fost în stare să 
joace ca un copil dacă ar mai fi avut putere. Dar nu numai 
că n-avea atâta putere dar chiar și strigătul de 
recunoștință pe care voi să-l îndrepte către Cel de Sus, îi 
muri pe buze, iar trupul, trupul lui ud, îngheţat și rănit 
căzu în apă cu un plescăit zgomotos. 

În ultimul moment trunchiul de copac îi alunecă din 
mâini. 

Trecură ceasuri... 

Când își reveni în simţiri, Rimsky se văzu într-o cabină 
de corabie, curată ca o farmacie. 

Nu-și mai amintea decât de clipa în care lumea se 
întunecase în jurul său și căzu în prada valurilor mării. 

Ce se întâmplase de atunci? Cum ajunsese acolo? 

Ultima dată își amintea că-și așteptase moartea, veșnicul 
nimic - și acum?... 

Tot mai rămăsese în viață? 

Oamenii îl înconjură... el însuși este așezat într-un pat 
alb, strălucitor de curat... braţul rănit îi era bandajat... 

— Unde sunt?... Ce s-a întâmplat cu mine? strigă el, 
aiurit. 

— Liniștește-te! răsună o voce caldă lângă el. Ești la 
oameni buni! 

— Doamne...dar cine sunteţi d-v? 

— Eu sunt Wärtner, căpitanul acestei corăbii, iar domnul 
de lângă mine este doctorul Schul, medicul vasului. 

— Așadar, d-v. mi-aţi scăpat viaţa? 

— Noi am alergat în ajutorul unui semen al nostru care 
se află în primejdie! 

— Doamne... eu nu mai nădăjduiam să văd lumina 
soarelui! 

— În privința aceasta ai dreptate, căci erai foarte 
aproape de lumea cealaltă când te-au găsit marinarii 
noștri. Scăpaseși trunchiul de copac din mănă și căzuseși 
în mare, de unde de-abia te-au mai pescuit oamenii noștri. 
Aici, pe bord, am făcut tot ce ne-a stat în putinţă pentru a 
te readuce la viață, dar nu speram să te mai putem scăpa. 
Ceea ce ne-a mirat însă mai ales, a fost că tocmai atunci ti- 
ai pierdut cunoștința, când ajutorul era lângă d-ta. 

— Simţeam, vedeam, știam că veniţi... dar n-am mai 
putut rezista... Stătusem prea mult în apă, puterile mele 
ajunseră la capăt. 

— Dar ce ţi s-a întâmplat?. 

— Ar fi prea lung să vă povestesc... 

— Totuși suntem curioși să auzim, cum ai ajuns în apă, 
cum te-ai rănit... 

— Aveţi dreptate, domnii mie... și vă sunt dator toată 
încrederea... Mai înainte de a vorbi însă, aș dori să știu pe 
ce corabie mă găsesc, deoarece știți d-v. domnule 
căpitan... Rusia... 

Căpitanul îl linişti: 

— Poţi vorbi fără teamă, domnul meu. Corabia aceasta 
este germană. Se numește „Rheinland” și mâine își ridică 
ancora părăsind apele rusești, spre a se duce la Hamburg? 

— La Hamburg? întrebă Rimsky, înspăimântat. Doamne, 
ce se va întâmpla cu mine? 

— În niciun caz nu sunt de părere să fii debarcat, zise 
doctorul, deoarece ești prea zdruncinat pentru a înfrunta 
noi zbuciumări. 

— Să fiu debarcat? Numai asta nu! 

— De ce te temi? întrebă căpitanul. 

— V-am spus mai adineaori că ne găsim în Rusia, 
împrejurările în care m-aţi găsit vă vorbesc îndeajuns!... 

— Înţeleg, domnul meu! zise căpitanul. În noi poţi avea 
toată încrederea. Firește, dacă ești un refugiat politic! 

— Asta sunt! răspunse Rimsky fără șovăire. Numele meu 
este Stanislau Dembinsky și singura mea vină e că sunt 
polonez! 

Căpitanul îi întinse mâna. 

— Poţi fi liniștit, domnul meu! Te vom scăpa! 

Vulturul Morţii strânse cu recunoștință mâna întinsă a 
căpitanului. 

— Niciodată nu voi uita ceea ce ai făcut pentru mine, 
domnule căpitan! Dragostea și atenţia cu care m-ati 
înconjurat este o dovadă de simțămintele adânci omenești, 
care sălășluiesc în sufletele ofițerilor acestui vas și aș fi 
foarte fericit dacă cerul mi-ar da putinţa să vă arăt 
vreodată recunoștinţa pe care v-o port tuturor! 

— Domnule Dembinsky, ai dovedit a fi un om curajos, 
cumsecade şi-mi pare foarte bine că ţi-am putut fi de folos! 

— Domnule căpitan, zise doctorul deodată, aţi uitat de 
revizia care se face corăbiei? 

— Nu, dragă doctore, m-am gândit și la asta! 

— Despre ce fel de revizie vorbesc domnii? întrebă 
Rimsky înspăimântat. 


1299 


— Poliţia Petrogradului perchiziționează toate corăbiile, 
mai înainte de a părăsi portul! 

— Dar atunci voi fi descoperit! 

Căpitanul Wărtner zâmbi. 

— Nu trebuie să te temi. Sunt îndeajuns de iscusit, spre 
a putea păcăli pe copoii poliției rusești! 

— Dar nu vă pricinuiesc neplăceri prin aceasta? întrebă 
Rimsky. 

— Nu, domnule Dembinsky! Repet că cunosc eu un 
mijloc de a te ascunde de autorităţile rusești! 

— Și care ar fi mijlocul acesta domnule căpitan? 

— Foarte simplu, domnule Dembinsky! răspunse 
căpitanul, râzând cu poftă. Acum câteva luni, când am 
plecat din Hamburg, unul din ofițerii echipajului, Rudolf 
Freiburg, n-a mai plecat cu noi, deoarece s-a îmbolnăvit pe 
neașteptate. Cum ofiţerul s-a îmbolnăvit chiar înainte de a 
ridica ancora, toate hârtiile lui au rămas la mine și 
figurează și pe lista echipagiului. Nimic mai ușor, decât să- 
ţi predau hârtiile lui Rudolf Freiburg, hârtii cu care d-ta te 
vei legitima ca ofițer de marină, în fața autorităţilor 
rusești. 

Rimsky strânse cu recunoștință mâna nobilului marinar. 

— Domnule căpitan, bunătatea d-v. mă face să-mi 
schimb cu totul părerea pe care o aveam despre semenii 
mei! 

— Așadar, dragă domnule Dembinsky, zise căpitanul, 
nebăgând în seamă cuvintele de laudă ale rănitului, d-ta 
vei merge cu noi la Hamburg! 

— Dacă între timp corabia nu mai ancorează altundeva, 
atunci fără îndoială că voi merge și eu la Hamburg. 

— Cred că te vei simţi bine în portul nostru, acolo vei fi 
în siguranţă cel puţin. Până ajungem la Hamburg ţi se va 
vindeca și rana și te vei putea odihni îndeajuns după 
noaptea aceasta zbuciumată prin care ai trecut. 

— Numai o rugăminte aș mai avea domnule căpitan! 

— Vorbește, domnule Dembinsky! 

— Ar fi cu putinţă să-mi înștiinţez pe vreo cale oarecare 
prietenii rămași la Petrograd pentru a-i liniști în privinţa 
dispariţiei mele? 

— Te simţi în stare să scrii câteva rânduri? 

— Cum să nu! 

— Atunci îţi voi trimite îndată hârtie, de scrisori și 
cerneală, iar scrisoarea voi îngriji eu să ajungă pe uscat, 
încă în decursul zilei de astăzi. 

Rimsky îi mai mulţumi odată căpitanului, care după ce-i 
ură însănătoșire cât mai grabnică, părăsi cabina însoţit de 
doctorul vasului. 

Rimsky rămase singur. 

Se simţea foarte obosit. Fuga plină de peripeții îl 
frământase nu numai sufletește, dar îi istovise și trupul cu 
desăvârșire. Niciodată nu dorise mai mult să poată dormi 
și după ce fusese scos din mare, dormise doar ceasuri 
întregi. 

Era gata să ațipească când unul din marinarii Rheinland- 
ului intră aducându-i hârtie de scrisori și cerneală. 

Rimsky se așeză îndată să scrie. Scrisoarea era adresată 
doctorului Leonida. 


Dragă prietene, 


Îmi dau seama cât de mult te neliniștește lipsa mea 
îndelungată și știu cât te vei fi frământat să afli ce am 
devenit. Fii fără grijă: trăiesc și nădăjduiesc că nici ţie nu 
ți s-a întâmplat vreun rău. Nu căuta să afli unde mă 
găsesc; mulțumește-te să știi că mă găsesc în loc bun și 
printre oameni de treabă. 

Împrejurările mă silesc să părăsesc pământul Rusiei și 
va ține mult timp până când voi reveni. Consolaţi-vă însă, 
căci toate gândurile mele sunt la voi! 

Te rog să nu mai urmezi drumul pe care am pornit, 
deoarece nu mai are niciun rost. Am găsit pe cine căutam 
dar soarta a vrut să pierd ceea ce căutam, chiar în clipa în 
care o găsisem. 

M-ai înțeles? Acum nu-ți pot da mai multe amănunte, 
dar când ne vom revedea iți voi povesti toată tragedia 
vieții mele. Inapoiază-te la prietenii noștri și așteptați-mă 
acolo. Intr-o bună zi voi veni și eu. 

Lui Harward și prietenilor lui mulțumește-le în numele 
meu, pentru ceea ce au făcut pentru mine și sfătuiește-i să 
renunţe și ei la călătoria plănuită, deoarece totul este în 
zadar și își primejduiesc degeaba viețile care pot sluji 
cauza noastră mult mai bine dacă nu se pierd în căutarea 
unei himere. 

Prietenilor din Petrograd transmite-le salutările mele, la 
fel ca și acelora la care te duci unde voi veni și eu... după 
un mic ocol. 

Dumnezeu să vă aibă în paza lui 

Stanislau 


Rimsky reciti scrisoarea, apoi o îndoi. Nu putea s-o 
sigileze, dar nici n-ar fi fost nevoie deoarece scrisoarea 
fusese alcătuită cu atâta prevedere, încât chiar dacă ar fi 
citit-o cineva... n-ar fi priceput nimic din ea. 

Scrise adresa: 

«Doctor  Lenieff, Petrograd, Hanul „La Coroana 
Țarului”», apoi se adresă marinarului: 

— Cine duce scrisoarea? 

— Domnul căpitan mi-a încredinţat mie sarcina. 

Vulturul Mortii îi dădu scrisoarea. 

— Trebuie s-o duci la hanul lui René Piccard. Ştii unde 
este? 

— Firește! Sunt doar patru luni de când ancorăm la 
Petrograd. 

— Dacă vei fi iscusit vei primi o bună recompensă. 
Scrisoarea nu trebuie s-o predai decât în mâna aceluia 
căruia îi este adresată. Nimănui pe lume altcuiva și nici nu 
trebuie să spui de unde vii! Ai înţeles? 

— Da! 

Marinarul părăsi odaia, iar Rimsky, obosit de scris, căzu 
cu capul pe pernă. 

Peste câteva minute, Vulturul Morţii dormea adânc. 


x 
x x 


Mai târziu doctorul veni la el. 
Il vizită și dădu din cap mulțumit. 

Spre seară veni din nou, de data aceasta întovărășit de 
căpitan. 

Doctorul se aplecă deasupra bolnavului: 

— Ei, cum îi merge? întrebă căpitanul. 

— Doarme, doarme fără întrerupere. 

— Semn bun? 

— Firește! Somnul îl odihnește și-l face să uite 
zbuciumările prin care a trecut. 

— Pare să fie un om de treabă! 

— Şi eu cred la fel! 

— Îmi pare bine că l-am scăpat! Ar fi fost păcat să piară 
în mare sau să cadă în mâna polițiștilor ruși... 

— Ciudată ţară mai este și aceasta! exclamă doctorul, 
care învățase la vestita Universitate din Heidelberg și care 
își iubea meseria mai presus de orice pe lume. O 
sumedenie de polonezi, oameni de treabă și cinstiţi, sunt 
osândiţi în fiecare an numai fiindcă își iubesc patria. 

— Îmi pare bine că am putut să scap măcar unul din 
ghearele asupritorilor ruși! zise căpitanul, care apoi părăsi 
cabina, împreună cu doctorul corabiei. 

Rimsky dormi tun până a doua zi de dimineaţă, când 
cineva îl scutură, zicându-i: 

— A venit poliţia! 

Rimsky  tresări speriat și-și deschise mari ochii 
Ssomnoroși. 

— Poliţia, domnule Dembinsky! zise căpitanul, care 
stătea în faţa lui. 

— Ce trebuie să fac? întrebă Rimsky, în vreme ce inima 
îi tremura ca varga. 

Nu de teamă ci fiindcă nu voia să bage în bucluc pe 
salvatorii săi care îl îmbrăţișaseră cu atâta căldură. 

Cine îl putea încredința că copoii care vor cerceta vasul 
nu vor fi tocmai aceia care îl urmăriseră în noaptea 
trecută? i 

— Nu trebuie să faci nimic! îl linişti căpitanul. Îţi atrag 
atenția doar că, dacă vor veni aici, nu trebuie să-ți uiţi 

numele. D-ta ești Rudolf Freiburg, născut la Hamburg, în 
vârstă de douăzeci și șapte de ani și ofiţer pe corabia de 
comerţ „Rheinland”. 

— Am înţeles! răspunse Rimsky. Sunt Rudolf Freiburg, 
născut la Hamburg, în vârstă de douăzeci și șapte de ani și 
ofițer pe corabia de comerț „Rheinland”. 

— Foarte bine! Numai să nu-ţi pierzi cumpătul, dacă s-ar 
întâmpla ca ofiţerul de poliţie să intre în cabină. 

După această îmbărbătare trecu pe covertă spre a primi 
și călăuzi pe polițiștii care tocmai soseau. 

Rimsky, rămas singur, repeta mereu, spre a nu se 
încurca: 

— Rudolf Freiburg, născut la Hamburg, douăzeci și 
șapte de ani, ofiţer pe corabia de comerţ „Rheinland”... 

Să fi tot trecut vreun sfert de ceas când deodată auzi 
zgomotul unor pași pe coridorul din fața cabinei sale. 

Se vâri mai adânc în pat și își trase pătura mai sus spre 
a-și acoperi jumătate din faţă. 

Ușa se deschise. 

În faţa lui Rimsky, care de sub pătură se uita numai cu 
un ochi, se ivi uniforma unui ofițer de poliţie, rus. 

Alături de el era căpitanul Wărtner, care-i dădu 
lămuririle necesare. 

— Aici se găsește unul din ofițerii noștri, Rudolf 
Freiburg. 

— Ce are? 

— Zilele acestea, în timpul exerciţiilor, un catarg secund 
i-a căzut pe picior și i l-a zdrobit, așa că nu poate părăsi 
patul. 

— Mulţumesc! zise ofițerul de poliţie, închizând ușa în 
urma lui. 

Rimsky răsuflă ușurat. 

Câtva timp mai auzi zgomot pe covertă, oameni care 
fugeau, strigau, se chemau pe nume. Zgomotul acesta 
creștea mereu și Rimsky începu să se teamă, când deodată, 
o smucitură puternică îl azvârli aproape din pat. 

Peste câteva minute ușa se deschise și în pragul ei se ivi 
chipul surâzător al căpitanului Wărtner. 

— Ei, dragă domnule Dembinsky, ce spui cât de ușor am 
trecut hopul? Ştii că suntem în largul mării? 

Cu aceste cuvinte se duse la ferestruica rotundă a 
cabinei, dădu perdeaua la o parte și urmă: 

— Vezi, ne îndepărtăm necontenit! 

Rimsky se uită cu priviri aiurite. Casele Petrogradului 
deveneau tot mai mici, în curând ele se contopiră cu 
ţărmul, care apoi dispăru și el, ochiul nemaiîntâlnind decât 
apă și numai apă... 

CAPITOLUL 56 
Cuibul Vulturilor 


Toamna era înaintată. Frunzele copacilor căzuseră, 
bruma se lăsase pe iarba zgribulită... serile se făcuseră 
răcoroase, iar soarele încălzea pământul cu multă 
zgârcenie. 

Iarna trebuia să vină dintr-o zi într-alta. 

Copacii din pădurea Rudinului erau și ei despuiaţi de 
frunze și așteptau golași căderea celei dintâi zăpezi... 

In turnul Radinului, botezat „Cuibul Vulturilor”, prietenii 
lui Stanislau Rimsky erau adunaţi cu toţii și ascultau cu 
înfrigurare  istorisirea doctorului Leonida, care se 
înapoiase de-abia de câteva ceasuri de la Petrograd. 

Vulturul Morţii și cu doctorul Leonida lipsiseră luni de 
zile din ascunzătoarea lor de la Rudin. In timpul acesta 
tovarășii lor îi așteptau cu inima tremurândă în fiecare zi. 
Nu-l temeau ei pe Vulturul Morţii, totuși, fiecare avea o 
strângere de inimă văzând că luni se scurgeau după luni, 
fără ca vreo veste să le fi venit măcar de la căpitanul lor. 
Nici nu știau dacă mai trăia sau dacă soarta îl luase din 
mijlocul celor vii. 

Ingrijorarea lor crescu când îl văzură pe doctorul 
Leonida venind singur. 

— Unde este căpitanul? 

— Ce s-a întâmplat cu el? 

— Unde a rămas Vulturul Morţii? 

Întrebările acestea erau pe buzele tuturor și doctorul 
Leonida trebui să strige cât îl ţinea gura, spre a se face 
auzit: 

— Fiţi fără teamă! Nu s-a întâmplat nimic! 

— Dar unde a rămas Rimsky? întrebă Dan Dragomir, a 
cărui îngrijorare nu putea fi risipită de un răspuns atât de 
laconic. 

— Nici eu însumi nu știu, răspunse doctorul Leonida. Pot 
să vă spun însă că trăiește și că în curând va fi în mijlocul 
nostru. 

Cu aceste cuvinte își aruncă bagajele într-un colţ și căzu 
pe un scaun. 

— Vorbește, doctore, vorbește! îl rugau voinicii, cu 
înfrigurare. 

— Am cam multe să vă spun, dragii mei - răspunse 
tânărul doctor. Sunt luni de zile, de când nu ne-am mai 
văzut și vă închipuiţi și voi că în timpul acesta s-au 
întâmplat multe! 

— Cu căpitanul spune-ne ce este? întrebă din nou Dan 
Dragomir, care era cel mai nerăbdător să afle ce se 
întâmplase cu Vulturul Morţii. 

— Cred că vă închipuiţi și voi că n-am ajuns până în 
Siberia, începu doctorul Leonida. Drumul nostru s-a 
împotmolit la Petrograd. 

— Ah! Aţi fost descoperiţi? strigă Micislav.. 

— Nu, dar drumul nostru nu mai avea niciun rost. 

— Cum se poate? 

— Chestiunea începe astfel că, într-o zi, pe când stăteam 
cu toţii într-un restaurant din Petrograd, se apropie de noi 
un cocoșat, în haine zdrențţuite și-i înmână lui Rimsky o 
scrisoare, dispărând îndată după ce făcu aceasta. 
Căpitanul rupse plicul, curios, și citind scrisoarea pe chipul 
lui se întipări o uimire fără margini. 

— Ce cuprindea scrisoarea? 

— Vedeţi, asta nu știu nici eu! 

— Cum, Rimsky, nu ţi-a spus? 

— Nu! 

— Mă mir! 

— Eu m-am mirat și mai mult. Îndată după ce citi 
scrisoarea o vâri în buzunar și toată ziua fu stăpânit de o 
înfrigurare neobișnuită. 

— Care să fi fost cauza? 

— M-am întrebat și eu îndeajuns și văzând că nu pot 
ghici, l-am întrebat pe Rimsky, cu toate că, dacă ar fi vrut 
să-mi spună, mi-ar fi spus fără să-l mai întreb eu. 

— Şi ce ţi-a răspuns? 

— „Vei afla mai târziu!” atâta mi-a spus. Firește că după 
acest răspuns nu l-am mai descusut, dar vă închipuiţi ce 
era în sufletul meu. Altădată stăteam tot timpul împreună. 
În ziua aceea Rimsky plecă singur în oraș și nu se înapoie 
decât seara. După cină, în decursul căreia se arătase foarte 
nervos, se retrase îndată în odaia lui. L-am auzit umblând 
de colo până colo prin odaie, iar mai târziu, spre miezul 
nopții, părăsi hanul. 

— Şi... și... ce s-a întâmplat în urmă? întrebă Severin, cu 
nerăbdare. 

— Fără îndoială că, oricare din voi ar fi făcut la fel ca 
mine, adică, nu s-ar fi luat după el să-l spioneze, deoarece 
nu putea să dea dovadă de atâta neîncredere în căpitanul 
său. 

— Așa este! Ai dreptate! 

— De aceea, am așteptat să se întoarcă... Vă mărturisesc 
sincer că mă gândeam că Vulturul Morţii găsise vreo 
aventură amoroasă și ca un cavaler desăvârșit ce este, nu 
spunea nimic despre ea. De aceea nici nu eram prea 
îngrijorat. Teama mă cuprinse numai dimineaţa când am 
intrat în odaia lui și am găsit patul neatins. Îngrijorarea 
mea crescu neîncetat și vă închipuiţi care mi-a fost groaza 
spre amiază, când am auzit vestea răspândită de oamenii 
poliţiei... 

— Ce s-a întâmplat? strigă Dan Dragomir, deznădăjduit. 

— Groaza mea a fost tot atât de mare ca și a ta, dragă 
Dane, zise doctorul Leonida... Așadar, oamenii poliţiei 
răspândiseră zvonul că în decursul nopţii Rimsky a fost 
recunoscut, poliția a pornit pe urmele lui, iar Vulturul 
Morţii s-ar fi înecat în Neva. 

— Ah! strigară voinicii, ca dintr-o singură gură. 

— Am început să colind prin oraș, ca un nebun - urmă 
doctorul Leonida - spre a mă încredința de adevărul 
acestei știri și nu odată era să mă dau de gol. Pe străzile 
Petrogradului toată lumea vorbea că noul prefect de poliţie 
al capitalei, Marius Gersot... 

Un urlet sălbatic întrerupse povestirea doctorului 
Leonida. 

— Marius Gersot?... 

— Trădătorul! 

— Atât de sus a ajuns? 

— Acesta i-a fost preţul trădării? 

Ochii voinicilor aruncau scântei, chipurile lor se înroșiră 
de mânie, pumnii se încleștară, pentru ca apoi degete să se 
resfire, spre a se strânge în jurul plăselelor pumnalelor. 

O mânie fără margini cuprinse pe aceia care fuseseră 
trădaţi mișelește de acest tovarăș al lor, care astăzi, 
ajunsese prefect de poliție al Petrogradului, firește ca o 
răsplată pentru trădarea celor de același sânge cu el. 

Fără îndoială că dacă soarta l-ar fi adus în faţa lor pe 
Marius Gersot în clipa aceea, nici urmă n-ar mai fi rămas 
din trădătorul patriei sale. 

Când într-un târziu spiritele se mai liniștiră, Dan 
Dragomir se întoarse în spre doctorul Leonida și întrebă: 

— Urmează, tovarășe! 

— Vă închipuiţi amărăciunea sufletului meu, când am 
aflat că Vulturul Morţii a pierit în valurile Nevei. Nimic, 
care să mă fi făcut să nădăjduiesc că nu se întâmplase 
astfel, ci dimpotrivă, toate aparențele vorbeau pentru 
această tristă moarte a căpitanului nostru. 

— Groaznic! 

— De îndată ce am aflat că noul prefect de poliţie al 
Petrogradului este Marius Gersot, nu m-am mai îndoit o 
clipă că ticălosul va fi pornit o urmărire deznădăjduită 
pentru prinderea dușmanului său de moarte, despre a 
cărui ședere la Petrograd va fi prins de veste prin vreunul 
din copoii lui. Așadar, văzând că Rimsky nu se înapoiază 
până la amiază și nici nu dă vreun semn de viaţă, am fost 
nevoit să cred și eu că zvonul era întemeiat și că bietul 
nostru căpitan pierise în valurile Nevei. 

— Apoi... apoi ce s-a mai întâmplat? îl zori Dan 
Dragomir, a cărui neliniște nu mai cunoștea margini... 

— V-am spus - urmă tânărul doctor - că toate semnele 
păreau să dovedească cum că Vulturul Morţii nu se mai 
găsea printre cei vii. Umblam năuc prin străzile 
Petrogradului cu inima sfâșiată de deznădejde. M-am 
gândit că dacă poliţia a dat de urma lui Stanislau Rimsky, 
fără îndoială că vor căuta să pună mâna și pe tovarășii 
Vulturului Morţii și atunci eram și eu în primejdie. Dar nici 
nu mă sinchiseam de această primejdie. Mi-aș fi jertfit cu 
dragă inimă viaţa, dacă prin aceasta l-aș fi putut reînvia pe 
Stanislau Rimsky. Abătut și trist de moarte, porni înapoi 
spre hanul „La Coroana Țarului”. Pe drum însă mă gândii 
că poate știrea tot nu era adevărată și Vulturul Morţii va fi 
putut scăpa în ultimul moment, fără să fie observat de 
urmăritori. Îmi grăbii pașii în nădejdea că, poate voi găsi la 
han vreo știre despre căpitanul nostru. Nădejdea mea fu 
zadarnică însă. Nimic, nici urmă din Vulturul Morţii. In 
schimb, de-abia ajuns în odaia mea, mi se vesti că un om 
dorește să-mi vorbească. 

Doctorul Leonida se opri o clipă, își trecu mâna peste 
frunte și urmă: 

— Vă mărturisesc că m-am cam speriat, deoarece mă 
gândeam că omul acesta putea foarte bine să fie vreun 
agent al poliţiei din Petrograd. Mi-am luat deci pistolul și 
n-am coborât decât după ce m-am încredințat că este 
încărcat. 

— Rimsky era? 

— Nu! 

— Cine dar? 

— Un om pe care nu-l văzusem în viața mea. Vorbea 
prost rusește, ceea ce mă făcu să-mi dau seamă că este 
străin; aceasta o dovedea de altfel și îmbrăcămintea lui 
ciudată. 

— Şi fie vroia? 

— Nu mi-a spus de unde vine, nu mi-a spus cine l-a 
trimis, ci îmi vâri doar în mână o scrisoare... Am deschis-o 
cu  înfrigurare și am recunoscut îndată iscălitura 
căpitanului. Mai înainte de a începe să citesc, am vrut să-l 
întreb pe necunoscut, de unde venea, dar când îmi ridicai 
privirea, ia-l de unde nu-i! Dispăruse! Citii deci scrisoarea, 
ale cărei rânduri mă emoţionară adânc, deoarece ele îmi 
vesteau că zvonul răspândit de poliţia Petrogradului nu era 
adevărat, deoarece Stanislau Rimsky trăia... 

— Unde este scrisoarea? întrebă Dan Dragomir, cu 
înfrigurare. 

Doctorul Leonida își vâri mânia în buzunar și scoase de 
acolo scrisoarea păstrată cu sfințenie. 

— Uite-o! zise el, întinzând scrisoarea prietenilor săi. 
Citiţi-o! Poate că voi veţi înţelege mai mult din ea decât am 
înţeles eu. 

Atâtea mâini se întinseră deodată spre a apuca 
scrisoarea, încât era gata să fie ruptă în bucăţi. 

— Cel mai bun lucru ar fi să ne-o citească unul din noi! 
propuse Ludovica, văzând că voinicii erau gata să se 
încaiere pentru scrisoare. 

Propunerea Ludovicăi fu primită de toată lumea și Dan 
Dragomir, ca cel mai gălăgios, avu cinstea să i se 
încredinţeze scrisoarea spre citire. 

Voinicul român începu lectura, în vreme ce privirile 
tuturor se îndreptară asupra lui aproape ca în extaz. 

Dar când Dan Dragomir sfârși cu cititul și așeză pe masă 
scrisoarea trimisă de Vulturul Morţii doctorului Leonida, 

privirile tuturor trădau o nedumerire fără margini. Voinicii 
priveau tăcuţi unul la altul, fiecare așteptând ca celălalt să 
rupă tăcerea pentru a-l lămuri poate, asupra cuprinsului 
acestei scrisori. 

Doctorul Leonida fu acela care vorbi mai întâi. 

— După cât văd eu, nici voi nu aţi putut înţelege mai 
mult decât mine! zise el. 

— Am înţeles însă că Vulturul Morţii este în viaţă, 
răspunse Dan Dragomir, și gândul acesta trebuie să ne 
umple sufletele de bucurie! 

— Așa este - reluă doctorul Leonida. De altfel tocmai de 
aceea m-am hotărât și eu să părăsesc Petrogradul, fiind 
încredinţat că Rimsky va fi în curând printre noi. Nu pot să 
înţeleg însă, ce vrea să spună prin aceea că va face un 
ocol, până se va înapoia în mijlocul nostru. Drumul de la 
Petrograd și până la Rudin nu poate fi mai lung pentru el 
ca pentru mine! De ce să facă acest ocol care-i va lua mai 
mult timp? 

— Poate că a fost silit de împrejurări să ia un alt drum, 
care va ține mai mult! zise Dan Dragomir. 

— Atunci nu poate fi vorba de o întârziere de câteva zile! 

— Dar scrisoarea mai are un punct nelămurit, tainic. 
Căpitanul spune că a găsit ceea ce a căutat, dar că a 
pierdut iarăși ceea ce a căutat, în clipa în care a găsit-o! 
Ce vrea el să spună prin cuvintele acestea? 

— Fără îndoială că, vorbește de Mioara Comăneanu, zise 
Severin. 

— Nu se poate! răspunse doctorul Leonida! Cum vreţi să 
fi dat căpitanul la Petrograd de Mioara Comăneanu, care 
se găsește în minele de plumb ale Siberiei? 

— Ce este de făcut?... Cine știe cât timp va mai trece 
până la înapoierea căpitanului și de unde putem noi ști că, 
chiar și în clipa aceasta, sau în oricare alta, nu-l pândește 
vreo nouă primejdie? 

— Primind scrisoarea aceasta - urmă tânărul doctor - am 
făcut tot ce mi-a stat în putință, pentru a da de 

ascunzătoarea lui Rimsky. Toate cercetările mele însă au 
rămas fără rezultat și atunci a trebuit să mă împac cu 
gândul că Vulturul Morţii părăsise Petrogradul. În orice 
caz scrisoarea m-a liniștit, deoarece îmi adusese dovada că 
Rimsky n-a pierit în valurile Nevei, ci că trăia, iar eu am 
găsit de cuviinţă că e mai bine ca politia din Petrograd să 
rămână încredințată că temutul Vultur al Morţii nu mai 
este printre cei vii. 

A doua zi hotărâi să îndeplinesc dorinţa căpitanului și să 
părăsesc Petrogradul. Tot timpul drumului m-am gândit 
mereu că Rimsky mi-o va fi luat înainte și când voi sosi 
acasă, îl voi găsi aici. Din nefericire, bănuiala mea nu s-a 
adeverit. 

— Şi nouă ne pare foarte rău, dragă doctore - zise Dan 
Dragomir - că nu ne putem bucura pe deplin de înapoierea 
ta. Am fi vrut să-l vedem aici și pe Vulturul Morţii odată cu 
tine, deoarece până nu-l vom ști în mijlocul nostru, nu vom 
putea fi liniștiți. 

— De am ști măcar unde se află, pe unde umblă? zise și 
Micislav. Am fi mult mai fără griji! 

În Cuibul Vulturilor nu se mai schimbă nicio vorbă; 
voinicii își goleau cupele cu vin în tăcere, dar chiar dacă 
nici unul din ei nu vorbea, totuși, fiecare își golea paharul 
pentru cât mai neîntârziata înapoiere a căpitanului. 

Obosit de drum, doctorul Leonida se despărţi de tovarăși 
și se culcă în vechiul lui pat, în care nu se mai odihnise de 
luni de zile. 

A doua zi de dimineaţă, cel dintâi gând al lui fu să 
întrebe dacă Rimsky nu se înapoiase peste noapte. Dar 
vestea pe care o primi nu fu de loc îmbucurătoare... 

Rugat de Dan Dragomir, doctorul Leonida se duse până 
la castel, spre a-i spune prinţesei Fedora Feodorovna cele 
întâmplate în timpul cât fuseseră departe de Cuibul 
Vulturilor. În lipsa lui Rimsky frumoasa prințesă se 
interesase de nenumărate ori la voinici, dacă n-au cumva 
vreo veste de la căpitan și Fedora Feodorovna se arătase 

foarte îngrijată văzând că lunile trec, fără ca Vulturul 
Morţii să se fi înapoiat, sau să fi trimis vreo știre despre el. 

Așadar, doctorul Leonida se duse la prințesă, spre a-i 
istorisi călătoria lor până la Petrograd și spre a-i spune că 
Rimsky se va înapoia la Rudin, dar ceva mai târziu. Despre 
chestiunea Mioarei Comăneanu nu aminti niciun cuvânt. 

După vizita făcută prințesei Fedora Feodorovna, 
doctorul Leonida se înapoie la Cuibul Vulturilor și-i rugă pe 
voinici, ca acum să-i istorisească și ei ce se petrecuse în 
Rudin, în timpul lipsei lui. 

— Lucruri mai însemnate nu prea avem a-ţi spune - zise 
Dan Dragomir. Zilele au trecut monotone, una după alta, 
dându-ne mereu prilejul să-i regretăm lipsa căpitanului 
care să ne fi condus la aventuri mari și îndrăzneţe. 

— Cred însă că n-aţi stat numai în vizuină, ca niște urși 
leneși, căci atunci ar fi trebuit să vă plictisiţi grozav! 

— Asta nu! Așa de pildă, odată am făcut o excursie până 
la Tarnov, al cărui boier, Skoroieff își atrăsese ura tuturor, 
prin purtarea lui. Skoroieff se purta ca un câine cu oamenii 
săi, în vreme ce petrecerile cele mai dezmăţate se ţineau 
lanţ în castelul lui. Skoroieff era și un pătimaș jucător de 
cărți și foarte norocos. Nimeni nu-și amintește să-l fi văzut 
vreodată pierzând. Mai ales baronul Colin, moșierul din 
Rudin, pierduse sume foarte însemnate. Mai întâi Skoroieff 
- o amăgi pe logodnica baronului Colin, apoi îl jumuli și pe 
el, zi cu zi, de sume foarte mari. Dar Colin n-a fost singura 
lui jertfă. Tânărul Pakin și Manov au contribuit și ei foarte 
mult la înmulţirea averii lui Skoroieff, care câștiga noapte 
după noapte. 

— Ei, și ce aţi făcut cu el? întrebă doctorul Leonida. 

— Îţi dai seama și tu că un noroc atât de mare și de 
neschimbat nu mai putea să fie firesc. Într-o seară am 
izbutit să mă strecor în castelul lui Skoroieff împreună cu 
Micislav și cu acest prilej am descoperit în ce consta 
marele noroc al lui Skoroieff. Moșierul din Tarnov avea 
anume o agerime în mâini, cum n-am mai văzut în viața 

mea. Cu toate acestea, n-a fost îndeajuns de iscusit să ne 
păcălească și pe noi, care am băgat de seamă că Skoroieff 
avea în mâneca surtucului toate cărțile de care avea 
nevoie. De acolo el le scotea cu atâta îndemânare, încât 
ceilalţi jucători nici nu băgau de seamă. Noi însă l-am 
surprins și l-am demascat la momentul oportun. 

— Şi? 

— Firește că Skoroieff s-a înfuriat făcându-ne mincinoși 
și trăgându-ne la răspundere, dar atunci Micislav arătă că 
în pachetul cu care se juca erau doi popi de pică. Atunci a 
izbucnit scandalul. Skoroieff se îngălbeni, se fâstâci, căută 
să se dezvinovăţească dar mosafirii lui, pe care îi jupuise 
săptămâni de a rândul, se repeziră la el și-i traseră o bătaie 
soră cu moartea... De atunci au trecut câteva săptămâni, 
dar Skoroieff tot n-a părăsit patul încă. 

— Şi ce s-a întâmplat cu câștigul adunat în acest chip 
necinstit? 

— Firește că cei jefuiţi și-au cerut banii înapoi, la ceea 
ce Skoroieff nici nu s-a putut împotrivi... 

După aceea Dan Dragomir istorisi și celelalte aventuri 
avute în timpul lipsei lui din Rudin. 

După ce voinicul isprăvi cu istorisirile, doctorul Leonida 
întrebă: 

— Şi acum ce facem? Mai aveţi ceva la ordinea zilei, căci 
tare mi-e dor de o mică încăierare! În timpul călătoriei 
până și de la Petrograd m-am dezobișnuit de aventuri și 
drept să vă spun, îmi lipseau grozav. 

— Fii pe pace, doctore - zise Dan Dragomir - vom mai 
găsi noi ceva de făcut, până la înapoierea căpitanului. 
Vlasovici e dus tocmai până în oraș, spre a afla ceva și 
dacă se înapoiază cu vești bune, atunci vom avea o 
aventură dintre cele mai puţin obișnuite. 

— Ce anume? 

— Până nu vine Vlasovici, nu-ţi pot spune nimic. 

A doua zi după amiază, Lew Vlasovici, fostul învăţător, 
se înapoie din iscoadă. 

Chipul îi strălucea de bucurie și tovarășii săi înţeleseră 
îndată că își îndeplinise însărcinarea cu succes. 

— Ei, Lew, ce ai făcut? întrebă Dan Dragomir, de îndată 
ce-l zări. 

— Puteţi să vă pregătiţi, băieţi, răspunse Lew Vlasovici, 
deoarece în curând va trebui să trecem la fapte. 

— Atât de iute? exclamă Dan Dragomir, mirat. 

— Încă în noaptea aceasta! 

Ochii voinicilor începură să strălucească, deoarece de 
data aceasta îi aștepta într-adevăr o aventură dintre cele 
mai interesante. 

Doctorul Leonida se uita doar nedumerit în jurul său. 

— Dar despre ce este vorba? întrebă el. Cred că este 
timpul să-mi spuneţi și mie! 

— Ascultă! zise Lew Vlasovici. Poștalionul din noaptea 
aceasta duce din Dubro la 'Tamov sumele încasate ca bir, în 
ultimele trei luni. 

La auzul acestei vești începură să strălucească și ochii 
doctorului Leonida. 

— Într-adevăr, chestiunea este foarte interesantă. Nu 
strică să mai ușurăm puţin tezaurul Statului rusesc căci 
guvernanţii și așa nu întrebuinţează banii în scopuri bune 
și cinstite. În loc ca acești bani să servească pentru 
potolirea mișcărilor de neatârnare ale Poloniei, mai bine să 
intre în buzunarele noastre, deoarece noi le vom da o 
întrebuințare mult mai bună. 

— Așa este! 

— Dar isprava este cam primejdioasă! zise Lew 
Vlasovici. 

— Pentru prietenii Vulturului Morţii nu există ispravă 
primejdioasă! zise Dan Dragomir, cu mândrie... 

— Poștalionul este însoţit de o pază puternică! 

— Cu atât mai interesantă va fi aventura! Ştii prea bine 
că isprăvile prea simple nu ne sunt pe plac. 

— Dar nici eu nu mă tem de primejdie - răspunse Lew - 
am vrut doar să vă previn ca să nu luaţi lucrurile prea în 

glumă, deoarece poștalionul va fi însoţit de o puternică 
escortă de cazaci. 

— Când trece poștalionul pe aici? 

— Pe la miezul nopţii va fi între Dubro și Rudin. 

— Atunci vom fi acolo! zise Dan Dragomir, cu hotărâre. 
Să fiți gata, băieţi! 

CAPITOLUL 57 
Poștalionul 


Odată cu lăsatul serii în Cuibul Vulturilor pregătirile 
începură cu multă înfrigurare. După spusele lui Lew 
încăierarea promitea să fie serioasă, așa că și voinicii 
trebuiau să se pregătească de o luptă cât mai dârză. Toţi 
se înarmară până în dinţi și de îndată ce se întunecă de-a 
binelea, umbrele lor negricioase ieșiră pe rând în pădurea 
Rudinului, spre a se îndrepta apoi înspre locul unde 
drumul Rudinului se întretăia cu șoseaua Dubro-ului. 

Sufla un vânt rece, din lună nu se vedea decât o fâșie 
subţire, iar cerul era cenușiu, posomorât, așa cum este el 
de obicei toamna. Tinutul era pustiu, deoarece locuitori 
satelor de prin împrejurimi dormeau de mult și afară de 
mica trupă călare a voinicilor, niciun drumeţ nu se putea 
zări pe șosea. 

Lew Vlasovici călărea în frunte, iar ceilalţi veneau după 
el tăcuţi, așa cum se cuvenea înaintea unei fapte 
însemnate. Poate că n-ar fi tăcut cu atâta îndărătnicie 
niciunul din ei dacă ar fi fost și Vulturul Morţii acolo. Fără 
Rimsky însă, voinicii se simțeau ca o turmă fără păstor și 
nici n-aveau ca pe vremuri aceeași încredere nestrămutată 
în izbândă. 

Fiecare se gândea la planul îndrăzneţ pe care aveau de 
gând să-l ducă la îndeplinire și fiecare se întreba ce se va 
întâmpla dacă atacul nu va izbuti. Dacă li se descoperea 
ascunzătoarea, atunci totul era sfârșit și pe deasupra, mai 

o băgau în bucluc și pe aceea care-i găzduise cu atâta 
dragă inimă, pe prinţesa Fedora Feodorovna. 

Dacă Vulturul Morţii ar fi fost cu ei, fără îndoială că 
toate gândurile și temerile acestea nu i-ar mai fi chinuit, 
fiindcă ar fi știut că se pot bizui pe spiritul de prevedere al 
căpitanului. 

Incetul cu încetul ajunseră la încrucișarea drumurilor... 

— Aici ne așezăm la pândă? întrebă Dan Dragomir. 

— Nu, răspunse Lew Vlasovici vom trece pârâul, 
deoarece acolo este locul cel mai nimerit pentru a putea 
ataca. 

În consecinţă călăriră mai departe, până la punctul unde 
pârâul Dubro-ului, care aici crescuse într-un mic râuleţ, se 
încrucișa cu șoseaua. 

Trecură deci podul de lemn și de îndată ce sosiră, Lew 
Vlasovici și sări de pe cal. 

— Acum la lucru, băieţi! strigă el. 

Ceilalți săriră și ei de pe cai și se uitară nedumeriţi la 
Vlasovici, deoarece nu știau ce are de gând tovarășul lor. 

Fostul învăţător arătă în spre pod și zise: 

— Trebuie să ne ușurăm lucrul! 

— Ce vrei să faci? 

— Nu trebuie să uitaţi că escorta de cazaci călărește cu 
mult înaintea poștalionului, așa că, mai întâi trebuie să 
sfârșim cu ei. Dar, deoarece în luptă deschisă s-ar putea 
întâmpla să avem și noi pierderi, trebuie să recurgem la o 
viclenie... 

— Să auzim! 

— Vom scoate scândurile podului și în chipul acesta 
scăpăm de cazacii care călăresc în frunte; cu ceilalţi 
sfârșim apoi mai ușor. 

Planul fu găsit bun și peste câteva minute fiecare dintre 
voinici se trudea să desprindă câte una din scândurile 
podului, care cădeau una câte una în apă, așa că în curând 
podul nu mai era alcătuit decât aproape numai din stâlpi 
golași. 

Totuși, nu ridicaseră toate scândurile, ci numai pe 
acelea din mijloc, pentru ca cursa să nu fie observată de 
departe. În chipul acesta, pășind pe pod, cazacii nu puteau 
să-și dea seama încă de primejdia care-i pândea mai 
departe. 

După ce terminară treaba, Lew Vlasovici făcu o inspecţie 
și găsind totul în bună rânduială, își luă tovarășii și se 
ascunse cu ei în dosul colinei ce se ridica în faţa podului. 

În această așteptare trecu un sfert de ceas după altul și 
voinicii ardeau de nerăbdare să audă odată tropotul cailor 
căzăcești și huruitul poștalionului. 

În liniștea care-i înconjura se auzi deodată glasul 
înăbușit al lui Lew Vlasovici: 

— Vin! 


Dan Dragomir se trânti la pământ și-și lipi urechea de el. 

— Ai dreptate... Zgomotul copitelor se aude până aici! 

Voinicii puseră mâna pe arme și se pregătiră pentru 
clipele pline de însemnătate care se apropiau. 

În zgomotul de copite se amestecă acum și huruitul 
poștalionului. 

— Să fiţi cât mai liniștiți, băieţi, să nu cumva să ne 
trădăm prezenţa înainte de vreme! îi sfătui Lew Vlasovici. 

Ei se retraseră ceva mai la o parte, dar încet, fără a face 
nici cel mai mic zgomot. Fostul învăţător bătu caii pe gât, 
pentru ca vreunul din ei să nu înceapă să necheze, ceea ce 
de altfel era de prisos, deoarece animalele se obișnuiseră 
cu stăpânii lor și simțeau că trebuiau să fie cât mai liniștiți. 


1321 


În depărtare se ivise o mică lumină roșiatică. Era 
felinarul poștalionului. 

Și luminiţa aceasta se mărea necontenit, iar tropotul 
cailor și huruitul caleștii se auzeau tot mai aproape. 

— Peste câteva minute începe petrecerea! le șopti 
Vlasovici tovarășilor săi. 

La vreo douăzeci de pași înaintea poștalionului călăreau 
șase cazaci. Aceasta era escorta de care vorbise fostul 
învăţător. Mai era cu ei și un ofițer, dar acestuia îi plăcea 
să se simtă mai comod și se retrăsese în caleașcă, unde 
moțăia liniștit, fără să bănuiască ceva despre primejdia ce 
pândea comoara ce-i fusese încredinţată. 

Banii luaţi din biruri fuseseră daţi în seama unui bătrân 
funcționar de la percepţie, căre-i ascunsese sub jilțuri și 
care, spre mai multă siguranţă, se așezase deasupra lor. 

Afară de acest slujbaș al fiscului și de ofițerul de cazaci, 
poștalionul mai avea încă cinci călători: un negustor din 
Nijni Novgorod, care se ducea la Varșovia, o rusoaică mai 
în vârstă călătorind spre Moscova, apoi alţi doi negustori și 
în sfârșit, un bătrân cu barbă albă, care vorbi foarte puţin 
tot timpul drumului și despre care ceilalți călători nu știau 
decât ceea ce trădase pașaportul lui. Anume că era un 
învățat german, care călătorea prin Rusia, spre a studia 
curiozitățile naturale. 

Acum toţi moţăiau în pace, deoarece la cea din urmă 
stațiune de poștă mâncaseră bine și cum, după o masă 
bună, de obicei nu strică un pui de somn, oamenii își 
făceau tabietul liniștiți, aproape fără a mai fi tulburaţi nici 
chiar de hopurile caleștii. Călătorind cu poștalionul până 
acolo avuseseră prilejul să se obișnuiască cu aceste hopuri, 
așa că acum dormeau liniștiți, de parcă s-ar fi știut acasă, 
în paturile lor. 

Se întâmpla uneori, la câte un hop mai mare, ca unul din 
ei să-și deschidă ochii; dar aceasta nu ţinea decât o clipă, 
căci și-i închidea îndată, dormind mai departe, ca și când 
nu s-ar fi întâmplat nimic. 

Cazacii din escortă, ca și vizitiul erau furioși pe călătorii 
aceștia, care puteau moţăi în voie. Cazacii mai ales, nu 
erau încântați de loc de această călătorie nocturnă și de- 
abia așteptau să ajungă la cea dintâi staţiune de poștă, 
unde urmau să fie schimbaţi. 

Mergeau alene înaintea poștalionului unul cânta altul 
înjura, al treilea trăgea din pipă, sau din sticluța cu vodcă - 
și așa mai departe. 

— Slavă Domnului că am ajuns la pârâul ăsta blestemat 
al Dubro-ului! zise unul din ei. Dincolo de pod drumul este 
mai bun și nădăjduiesc că vom putea înainta mai iute! 

Dădu pinteni calului, spre a trece podul mai iute și 
ceilalţi îi urmară pilda. 

Din dosul colinei de lângă pod, tovarășii Vulturului 
Morţii priveau cu înfrigurare, deoarece știau că acum 
sosise clipa hotărâtoare. 

Dacă nu observau cursa cazacii, munca lor le-ar fi fost 
mult mai ușoară, deoarece cu călătorii poștalionului 
isprăveau ei iute. Dar dacă vedeau că scândurile au fost 
scoase, atunci lucrul ar fi mers mult mai greu, deoarece 
trebuiau să dea luptă deschisă și atunci se puteau teme că 
va cădea vreunul, sau poate chiar mai mulţi și din ei. 

Vlasovici era cel mai nerăbdător. 

Era și firesc, deoarece era pentru prima oară că 
tovarășii săi îi încredințaseră conducerea unei isprăvi și 
acum trebuia să dovedească, dacă rânduise totul cu 
iscusință, dacă amănuntele culese corespundeau 
adevărului, dacă era vrednic de a face parte din ceata 
Vulturului Morţii. Şi cu toate că aranjase totul, cu cea mai 
mare grijă, totuși tremura ca în ultimul moment să nu se 
ivească ceva ca să năruie totul, căci atunci, nu numai că ar 
fi aruncat în zadar în ghearele primejdiei pe prietenii 
Vulturului Morţii, dar și-ar fi periclitat pentru totdeauna și 
încrederea... pe care i-o dovediseră voinicii până atunci. 

De aceea, când caii cazacilor pășiră pe pod, el prinse 
mâna lui Dan Dragomir, care se afla lângă dânsul și șopti, 
cu înfrigurare: 

— Acum... acum! 

Copitele cailor loveau zgomotos în scândurile podului, 
deodată însă... 

Chipul lui Lew Vlasovici străluci de bucurie. 

Planul reușise. 

Strigăte înfiorătoare despicară tăcerea nopţii, apoi se 
auzi o gălăgie asurzitoare, făcută de căderea cailor și 
călăreţilor în apa Dubro-ului, gălăgie pe care câteva 
detunături de pușcă o făcură și mai infernală. 

Și s-ar putea spune că toate acestea se petrecuseră în 
răstimp numai de câteva secunde. 

Cazacul din frunte călărea liniștit și ceilalți îl urmau. 
Deodată simţi că pământul fuge de sub picioarele calului 
său, privi înainte și atunci zări apa repede a Dubro-ului, 
dar era prea târziu să-și mai oprească calul, era prea târziu 
să-și mai prevină tovarășii. El se prăbuși în apă împreună 
cu cal cu tot, scoțând un groaznic urlet de spaimă și mânie. 

Dar strigătul lui nu-i mai putea opri pe aceia care 
veneau în urma sa. După primul cazac mai căzură alţi trei 
în apă. Ultimii doi își opriră caii în marginea abisului, dar 
în aceeași clipă răsunară puștile voinicilor din dosul colinei 
și unul din ei luă drumul celorlalţi tovarăși, iar cu celălalt, 
calul speriat porni înapoi, într-o goană nebună, încât nicio 
putere omenească nu l-ar mai fi putut opri. 

În clipa următoare oamenii lui Stanislau Rimsky, 
înconjurară poștalionul, ai cărui călători se treziră din 
somn buimăciţi de gălăgia ce răsuna în jurul lor. 

Slujbașul de la percepţie se sperie cel mai tare, 
deoarece simţea că atacul acesta n-ar fi avut loc, dacă el 
nu era în poștalion. 

Ceilalţi călători săriră de pe locurile lor unul după altul, 
ofițerul de cazaci își căuta somnoros sabia și pistolul, pe 
care avuse neprevederea de a și le descinge, doamna mai 

în vârstă leșină cu un strigăt ascuţit, numai învățatul 
german rămase locului, liniștit, ca și când nimic nu s-ar fi 
întâmplat. 

Cei dintâi, care ajunseră la poștalion fură Vlasovici și cu 
Severin. Severin prinse caii de căpestre, iar Vlasovici, 
îndreptându-și ţeava pistolului asupra vizitiului, strigă cu 
glas tunător: 

— Niciun pas mai departe, fiindcă ești un copil al morții. 

Vizitiul tremura ca varga și nici prin minte nu i-ar fi 
trecut să se împotrivească. 

— Dacă ai vreo armă asupra ta, arunc-o îndată, căci 
altfel nu vei fi cruțat! 

Vizitiul scoase de sub capră, cu mâini tremurânde, o 
flintă veche și o aruncă la pământ. 

Ceilalţi voinici se repeziră la ușile caleștii și cu arma în 
mână îi împiedicară pe călători să coboare. 

Aceasta nu făcu decât să mărească spaima celor din 
poștalion. Ei nu puteau pricepe, ce făcea escorta de cazaci 
și de ce nu se întorcea împotriva agresorilor. Ofițerul mai 
ales, striga cât îl ţinea gura: 

— Cazaci, unde naiba sunteţi? Ajutor!... Ajutor!... 

Un glas batjocoritor îi răspunse: 

— Nu-i mai striga în zadar, deoarece cazacii tăi n-au 
vreme acum să se gândească la tine! 

— Cine sunteţi și ce vreţi? 

— Daţi-vă osteneala să coborâţi și veţi afla! răspunse 
Lew Vlasovici smulgând ușa din ţâţâni. 

Atâta așteptase ofițerul de cazaci. El își ţinuse pistolul la 
îndemână și în clipa în care se deschise îl ridică să tragă. 

Atunci însă, savantul german se ridică de pe jilț și în 
clipa în care ofițerul apăsă pe trăgaci, îl lovi peste mână, 
așa că glontele își greşi ţinta și trecu pe lângă urechea 
dreaptă a lui Lew Vlasovici. 

— Ce faci, domnule sublocotenent? strigă cărturarul. De 
ce ridici arma împotriva lor? Nu vezi că sunt mult mai 

numeroși decât noi? Vrei să-i întăriți, ca să ne 
măcelărească pe toţi? 

Vlasovici văzuse îndeajuns de bine că bătrânul acela cu 
părul cărunt lovise peste mâna ofițerului de cazaci 
scăpându-l astfel de la o moarte sigură. 

Ofiţerul însă nu se sinchisi de sfatul bătrânului și ridică 
din nou pistolul cu două ţevi spre a-l descărca în agresor. 

Dar el nu apucă să-și ducă gândul la îndeplinire, 
deoarece Vlasovici îl apucă de cingătoarea sabiei și cu 
ajutorul lui Dan Dragomir îl smulse din caleașcă. 

În clipa următoare pistolul îi căzu din mână și se simţi 
prins în două braţe vânjoase care îl ţineau ca într-un clește 
de fier. Într-o secundă Dan Dragomir și cu fostul învăţător 
îi legară mâinile și picioarele apoi îl aruncară pe marginea 
drumului, unde sublocotenentul rămase nemișcat. 

După aceea Vlasovici se întoarse în spre călători și le 
zise: 

— Acela care se ridică împotriva noastră va fi împușcat 
pe loc! Toată lumea să arunce armele pe care le are asupra 
sa, deoarece va fi vai de acela, la care vom găsi vreo armă! 

Amenințarea aceasta nu rămase fără efect. 

Din caleașcă zburară câteva pistoale și două cuțite de 
vânătoare. 

— Nimeni nu mai are vreo armă? întrebă Vlasovici. 

— Nimeni! răspunse o voce speriată din interiorul 
poștalionului. 

— Atunci coborâţi din caleașcă, unul câte unul! 

Călătorii începură să tremure și mai tare. Fiecare se 
temea să părăsească poștalionul cel dintâi și deodată 
deveniseră toţi foarte curtenitori, dând întâietate vecinului 
lor, în nădejdea că acesta se va jertfi spre a cobori cel 
dintâi. 

În cele din urmă Vlasovici se plictisi de atâta așteptare și 
strigă: 

— Mai iute! N-avem timp de pierdut! Dacă nu coborâţi, 
trag în caleașcă și mi-e tot una pe cine voi nimeri! 

În urma acestei noi ameninţări, unul din negustori își luă 
inima în dinţi și ieși la iveală. 

— Cine ești? strigă Vlasovici. 

— Sunt negustor cu frica lui Dumnezeu și locuiesc în 
Nijni Novgorod! 

— Stai mai la o parte! 

Negustorului nu-i venea să-și creadă urechilor. Auzind 
din caleașca amenințările acelea rostite cu glas atât de 
puţin prietenos, credea că va fi cel puţin jupuit de viu. Iată 
însă că, bandiții aceștia, căci numai bandiți puteau să fie, 
nu-i atingeau nici un fir de păr. 

— Următorul! strigă Vlasovici din nou și de data aceasta, 
al doilea negustor cobori cu mai mult curaj, decât cel 
dintâi. 

— Cine ești? 

— Şi eu sunt negustor. Am șase copii, vă rog să nu mă 
ucideţi... 

— Nu tremura! se răsti Vlasovici. Noi nu mâncăm 
oameni! Treci lângă tovarășul tău! 

Negustorul se duse lângă colegul său din Nijni 
Novgorod, dar tot nu se simţea în siguranță, deoarece 
oriunde se uita, nu vedea decât chipuri mascate și priviri 
amenințătoare. Bietul om tremura ca varga, gândindu-se la 
cele trei mii de ruble, pe care nevastă-sa i le cususe în 
căptușeala surtucului. Dacă bandiții dădeau peste ele, era 
un om ruinat, căci nu mai avea cu ce să facă cumpărăturile 
pentru prăvălia lui. 

După aceea urmă al treilea negustor, care scăpă și el, 
fără să i se întâmple vreun rău, iar apoi veni rândul 
bătrânei doamne, care între timp își revenise în simţiri. 


De îndată ce ajunse înaintea lui Vlasovici, începu să se 
vaite: 

— Îndurare... aveţi milă... Uite giuvaerurile mele... uite 
banii, toţi pe care îi am la mine... vă dau tot, numai viaţa să 
mi-o lăsaţi! 

Vlasovici se răsti la ea, batjocoritor: 

— Doamnă, nu-ţi teme viaţa, căci nu ne trebuie, după 
cum nu ne trebuiesc nici giuvaerurile, nici banii d-tale! 

La auzul acestor cuvinte, cei trei negustori răsuflară 
ușuraţi, de altfel ca și bătrâna doamnă, care rămase 
încremenită de uimire. Nici unul din ei nu mai auzise 
despre o asemenea bandă de tâlhari, care te opresc în 
mijlocul nopţii, te ameninţă, cu arma în mână și până la 
sfârșit nu se ating de nimeni. 

Totuși, aceasta li se părea prea de necrezut și în ascuns 
tot mai tremurau, zicându-și că pe semne că bandiții voiau 
mai întâi să-i vadă pe toţi călătorii coborâţi din poștalion și 
numai pe urmă să-i prade. 

Acum veni rândul slujbașului de la percepţie care 
tremura mai tare decât tremuraseră cei trei negustori și 
era mai palid chiar și decât bătrâna doamnă. 

— Cine ești? întrebă Lew Vlasovici. 

La auzul întrebării funcţionarul fiscului se încurcă 
grozav. 

— Vladimir Sergievici! răspunse el, în șoaptă. 

— Nu mă interesează numele tău? 

— Dar ce? 

— Meseria! 

— Sunt un pașnic cetăţean al Dubroului... un biet 
slujbaș! 

— Şi în ce scop călătorești? 

Slujbașul se încurcă din nou și nu putu răspunde îndată, 
ceea ce Vlasovici observă numaidecât. 

— Ei, răspunde odată! îl zori voinicul. 

— Mă duc să-l văd pe tata, care e bolnav! 

Vlasovici se uită scrutător în ochii funcţionarului, apoi 
zise, scurt, dar foarte aspru: 

— Minti! 

— Eu?... Să mint?... Cum poţi crede așa ceva despre 
mine? făcu slujbașul fiscului. 

— Îţi spun înc-odată că minţi! 

— Dar... 

— Taci! Nu te duci să-ţi vezi tatăl bolnav, nu ești un biet 
slujbaș din Dubro, ci călătorești cu o însărcinare din partea 
administraţiei financiare din Tarnov... 

Funcţionarul păli și căută să tăgăduiască: 

— Nu-i adevărat!... Cum poţi crede așa ceva?... Cine să- 
ti fi spus?... 

Vlasovici stătea în faţa lui ca o stană de piatră și zise 
rece, tăios: 

— Transporţi bani din însărcinarea administraţiei 
financiare a Tarnov-ului... 

— Nu... nu-i adevărat! 

Din interiorul poștalionului un glas zise atunci: 

— De ce tăgăduiești, Vladimir Sergievici? 

Slujbașul de la percepţie îngălbeni și se uită speriat 
înapoi. 

Acela care vorbise acum, era bătrânul cărturar, care în 
tot timpul drumului nu scosese aproape niciun cuvânt. 

Vlasovici curios, privi și el în caleașcă, dar bătrânul cu 
barba căruntă tot nu se mișcase de pe locul său și continua 
să șadă nepăsător. 

Lew Vlasovici se întoarse apoi din nou în spre funcţionar 
și se răsti la el, furios: 

— Acum mărturisești că este așa, după cum am spus eu? 

— Nu... nu-l crede... Numai de aceea s-a amestecat în 
vorbă ca să scape cu viaţă... Fără îndoială că, el trebuie să 
fie acela pe care-l căutaţi! 

Cuvintele acestea ale perceptorului îl puseră pe gânduri 
pe Lew Vlasovici. 

Să fie oare așa, după cum spunea pretinsul mic 
funcţionar din Dubro? 

Unul din negustori îndrăzni să se amestece și el în 
vorbă: 

— Domnul acela bătrân este un cărturar neamt... 

Dar Vlasovici nu se mulțumi cu această explicaţie, ci-i 
făcu semn și celui din urmă călător al poștalionului să 
coboare din caleașca. 

Bătrânul părăsi caleașca, încet. 

Părul și barba căruntă nu se prea potriveau cu statura 
lui voinică, cu trupul lui drept ca bradul. 

Vlasovici îl măsură din creștet până-n tălpi și zise, 
apăsând pe fiecare cuvânt: 

— Tu ești cărturar neamt? 

Străinul se uită ţintă în ochii fostului învăţător și 
răspunse, scurt: 

— Nu! 

Un murmur de uimire se auzi în mijlocul tovarășilor lui 
Vlasovici. Pe semne că se înșelaseră și tot bătrânul acesta 
era perceptorul căutat. 

Vlasovici își ridică pistolul încet și zise: 

— Așadar, tu ești perceptorul de la administraţia din 
Tarnov? 

— Nu! 

— Dar atunci cine ești? tună glasul fostului învăţător. 

Străinul își ridică amândouă mâinile. Cu una își prinse 
barba, cu cealaltă se luă de păr și trăgând de ele, de sub 
peruca albă ieși la iveală un păr negru ca pana corbului, 
iar în locul mustăţii cărunte și a bărbii se ivi un chip plin 
de tinereţe, surâzător. 

Şi spre uimirea locuitorilor cetăţii Rudinului, cel de al 
șaselea călător al poștalionului, zise: 

— Eu sunt Stanislau Rimsky! 

Bucuria îi împietri pe voinici și niciunul nu fu în stare să 
rostească vreun cuvânt, când văzură că o singură mișcare 
îl transformase pe cărturarul neamţ în acela pe care-l 
așteptau cu atâta nerăbdare. 

Voinicii se uitau la el ca la o minune. Credeau că 
închipuirea își bate joc de ei și așteptau, așteptau mereu, 
ca înfățișarea mult doritului lor căpitan să dispară, cum 
dispare un vis. 

Tăcerea fu ruptă de Vulturul Morţii, care zise: 

— Ce-aţi rămas așa, cu gura căscată, băieţi? Nu vreţi să 
mă recunoașteţi? Vlasovici, Dane, Severin, Micislav?... La 
naiba, atât de străin vă sunt eu vouă? 

— Căpitane. 

— Rimsky! 

— Tu ești într-adevăr? 

Și spre nemărginita uimire a călătorilor poștalionului, 
bărbatul pe care ei îl crezuseră tot timpul drumului un 
cărturar neamt se îmbrăţișă pe rând cu toţi bandiții, care 
atacaseră caleașca. 

— Căpitane, exclamă Dan Dragomir, așadar nu este 
numai un vis? 

Doctorul Leonida, care îl păzise pe vizitiu, veni și el. 

Văzându-și unul din cei mai buni prieteni, Vulturul 
Mortii îl îmbrăţișă cu nespusă dragoste. 

— Dragul meu prieten - zise el - nu ţi-am spus eu că ne 
vom revedea? 

— Dar cum ai ajuns aici? 

— Povestea e lungă și locul nu este nimerit pentru a v-o 
istorisi. Lăsați, pentru când vom ajunge acasă. 
Deocamdată să sfârșim munca pe care a-ţi început-o. 

Vlasovici îi dădu raportul: 

— Căpitane, am prins de veste că administraţia 
financiară din Tarnov are pe drum un transport mai 
însemnat de bani. Am crezut de cuviinţă să punem mâna 
pe acești bani. 

— Aţi avut dreptate! Şi bănuiala voastră a fost 
îndreptăţită, deoarece banii se găsesc într-adevăr în 
poștalionul acesta. 

Vladimir Sergievici deveni mai alb ca varul și încercă 
înc-odată să salveze banii. 

— Te înșeli, domnule... Banii vor fi transportaţi cu 
poștalionul următor. 

— Atunci la ce bun escorta de cazaci? strigă Vlasovici. 

— Asta s-a făcut anume așa - răspunse slujbașul de la 
percepţie - pentru a păcăli pe aceia care eventual ar vrea 
să prade poștalionul. 

Perceptorul din Tarnov se reculese deodată și vorbea cu 
atâta hotărâre, ca și când tot ceea ce spunea n-ar fi fost 
decât purul adevăr. 

Dar atunci se amestecă Rimsky din nou în vorbă și 
arătând în spre interiorul caleștii, zise zâmbind: 

— Nu vă mai pierde timpul cu interogarea acestui om, 
deoarece tot nu va spune adevărul. Banii se găsesc în doi 
saci ascunși sub jilț. 

— Nu vă atingeti de ei! urlă Vladimir Sergievici. 

Dar Micislav se și repezi în caleașcă și în clipa 
următoare se întoarse cu doi saci plini cu ruble. 

— Iată-i! 

— Nu-i luaţi! Daţi-mi-i înapoi! urlă perceptorul furios. 

— Ne pare bine că i-am găsit, îi zise Rimsky râzând, nici 
prin minte nu ne trece însă să ti-i dăm înapoi. 

— Dar pe mine mă vor spânzura pentru ei! 

— Nu te vor spânzura de loc! zise Stanislau Rimsky. Îţi 
voi da chitanţă pentru ei! 

Și într-adevăr Rimsky nu glumise. El intră iarăși în 
poștalion, unde găsi hârtie și cerneală, iar peste câteva 
clipe se întoarse în mână cu următoarea chitanţă: 


CHITANŢĂ 


„Am preluat doi saci cu ruble de la Administraţia 
Financiară din Tarnov. 
Vulturul Morţii.” 


Această chitanţă o vâri râzând în mâna perceptorului 
aiurit. 

După aceea se întoarse în spre tovarășii săi: 

— Cred că am terminat ce am avut de făcut aici! 

— Da, căpitane! 

— Atunci putem să ne vedem de drum. Aţi venit călare? 

— Firește, căpitane! 

— Voi face și eu rost de un cal. Cred că al ofițerului va fi 
destul de bun. 

Peste câteva minute toţi voinicii erau călare și porniră în 
galop, de lângă poștalion. 

Atât timp cat îl știau de faţă pe Vulturul Morţii, călătorii 
nu îndrăzniseră nici măcar să se miște. Îndată după 
plecarea voinicilor însă, ei se repeziră la ofiţerul de cazaci 
și-i dezlegară mâinile și picioarele. 

Tânărul sublocotenent turba de mânie. 

— Unde sunt cazacii? Iute pe cai! Trebuie să-i urmărim 
și să le luăm înapoi banii! 

Cu aceste cuvinte se repezi la caleașcă, luă unul din 
slabele ei felinare în mână și porni în căutarea cazacilor 
săi. 

Ajuns pe pod, rămase împietrit în faţa abisului ce se 
deschidea sub scândurile ridicate. 

Acum înţelegea totul. 


* * 


Jos, sub podul desfăcut, râuleţul Dubro-ului curgea 
liniștit, închizând în valurile sale, taina acelei nopți... 

Trecuseră săptămâni, poate chiar luni, de când râsul nu 
mai răsunase în Cuibul Vulturilor. Nimic nu era în stare să 
readucă zâmbetul pe buzele tovarășilor lui Stanislau 
Rimsky, deoarece bieţii oameni trăiau necontenit în suflet 
cu teama că poate nu le va mai fi dat niciodată să-și revadă 
pe iubitul lor căpitan. 

Acum, soarta hărăzise urgisiţilor săi două bucurii 
deodată. Reușiră să facă o pradă neașteptată, deoarece cei 
doi saci cu bani, luaţi Administraţiei financiare din Tarnov, 
cuprindeau nu mai puţin de trei sute de mii de ruble, o 
sumă la care voinicii nu se așteptaseră de loc și, ceea ce 

întrecea cu mult bucuria izbânzii de la podul de peste 
Dubro era faptul că Vulturul Morţii se înapoiase. 

Acum zâmbetul le revenise pe buze, ascunzătoarea 
răsuna de râsul lor și pe chipul tuturor se putea citi 
multumirea pricinuită de reîntoarcerea căpitanului. 

Și bucuria lui Stanislau Rimsky, fu mare, de a se vedea 
iarăși în mijlocul prietenilor săi, dar voinicii băgară de 
seamă că Vulturul Morţii revenise din călătoria aceasta 
mult mai tăcut, mai trist chiar. Pe chipul lui rădea 
tinereţea, este adevărat, dar pe frunte purta două încreţuri 
adânci, trădătoare a zbuciumului, a frământărilor prin care 
trecuse în timpul din urmă. 

Pășind din nou în Cuibul Vulturilor, lacrimile îl năpădiră 
pe Vulturul Morţii. 

El se duse la fereastra, de unde privirea putea răzbate 
până la mari depărtări. 

Ultima dată când stătuse la fereastra aceasta, ținutul era 
învăluit în mantia surâzătoare a verii, pădurile purtau 
hlamida verde a veseliei; acum ţinutul purta pecetea tristă 
a toamnei, iar vânturile reci, ceața deasă de dimineaţă, 
vesteau apropierea iernii. 

Rimsky se gândi întristat, cu câte nădejdi, cu cât dor în 
suflet plecase el... Plecase spre a o căuta Mioara 
Comăneanu... 

Şi o căutase... 

O și găsise, mai înainte decât și-ar fi putut închipui, dar 
în clipa în care o găsise, dragostea din sufletul lui îngheţă 
ca sub suflul unui ger polar. 

În timpul șederii sale la Petrograd n-avusese prilejul să 
stea de vorbă cu Mioara Comăneanu; dar ceea ce aflase 
despre ea fusese îndeajuns să omoare orice simțământ 
duios în inima sa. 

Mioara Comăneanu soţia altuia! Imaginea aceasta era 
mereu înaintea ochilor săi: frumoasa lui iubită la braţul 
tânărului prinţ Trubetzkoi. 

Cum, în ce chip se întâmplase această căsătoriei? O 
enigmă pe care el n-o putea dezlega. Averea, banii, titlul ce 
s-o fi făcut pe Mioara să renunţe la el, cu atâta ușurință? 

După duelul avut pe Insula Strigoilor cu tânărul prinţ 
Trubetzkoi, acesta l-ar fi lămurit asupra tuturor acestor 
nedumeriri ale sale dacă copoii poliţiei nu-i dădeau de 
urmă. 

În chipul acesta, povestea uimitoare a căsătoriei Mioarei 
Comăneanu urma să rămână și pe mai departe și poate 
pentru totdeauna, o taină de nedezlegat înaintea sa. 

Așa, cum stătea acolo, la fereastră, privind la decorul 
trist de toamnă, toate aceste amintiri îi reveniră, spre a-i 
face inima să sângereze din nou. 

Dar vechii și credincioși tovarăși îl înveseliră iute. La 
ploaia lor de întrebări nu putea să nu răspundă. 

— Vorbește, căpitane! 

— Unde ai fost? 

— De ce ai plecat din Petrograd? 

— Ce s-a întâmplat? 

— Ce ai făcut? 

Doctorul Leonida era cel mai curios, deoarece pe îl 
căzuse ca un trăsnet neașteptata dispariţie a Vulturului 
Morţii. 

— Vorbește, căpitane, zise el. Scrisoarea prin care mă 
vesteai despre lipsa ta îndelungată, le este cunoscută 
prietenilor noștri. Însă nici ei și nici eu nu știm, care a fost 
pricina dispariţiei tale neașteptate! 

În mintea lui Stanislau Rimsky se reîmprospătară 
peripeţiile acelei nopţi de pomină pe care o petrecuse pe 
Insula Strigoilor și în valurile Nevei. El le povesti tot 
prietenilor săi: tainica scrisoare, duelul ce a avut loc pe 
Insula Strigoilor, ivirea copoilor poliţiei, fuga înfrigurată, 
chinuitoarele ceasuri petrecute în Neva, refugierea pe 
bordul corăbiei „Rheinland”... 

— N-aveam altceva de făcut - urmă el - decât să părăsesc 
Petrogradul pe calea aceasta, deoarece nu încape nicio 

îndoială că, după cele întâmplate în noaptea aceea, poliția 
va fi pus sub supraveghere toate străzile orașului, pe care 
dacă mă iveam, aș fi fost prins îndată. Pe corabie apoi rana 
mi s-a vindecat iute și am uitat de grozăviile ultimei nopţi 
petrecute la Petrograd, iar când am ajuns la Hamburg, pe 
deplin însănătoșit, mi-am luat rămas bun de la căpitanul 
Wărtner, care mă îngrijise cu atâta tragere de inimă și 
care, la drept vorbind, mi-a salvat viaţa, deoarece fără el 
astăzi aș zace în fundul mării din faţa Petrogradului. 

Voinicii adunaţi în tumul cetățuii Rudinului ascultau cu 
înfrigurare povestirea căpitanului lor. 

— Atât de departe ai umblat căpitane? exclamă Micislav, 
auzind că Rimsky călătorise cu corabia de la Petrograd la 
Hamburg. 

— Da, dragii mei, am făcut un drum foarte lung până să 
ajung din nou în mijlocul vostru. De la Hamburg și până 
aici nu m-am odihnit nicio singură zi. Treceam dintr-un 
poștalion într-altul, numai spre a putea ajunge mai iute la 
Rudin. Bunul căpitan Wărtner m-a ajutat chiar și să 
dobândesc un pașaport nemtesc. Fiind obligat să trec prin 
Polonia, am fost silit să port mască de bătrân, deoarece 
acolo se putea întâmpla să fiu recunoscut foarte ușor. 

— Ai fost și prin Varșovia? întrebă Micislav, cu ochi 
scânteietori. 

— Am stat o jumătate de zi în orașul nostru. 

— Ah, Varșovia! exclamă Micislav cuprins de nostalgie 
după orașul său atât de mult iubit. 

Ceilalţi deveniră melancolici și ei la pomenirea numelui 
orașului în care fuseseră atât de fericiţi pe vremuri. 

— Înţeleg prea bine - zise Vulturul Morţii - melancolia 
care vă cuprinde gândindu-vă la sărmana noastră Varșovie. 
Și gândul meu s-a îndreptat adeseori în spre orașul pe care 
am fost siliți să-l părăsim în împrejurări atât de vitrege și 
în zadar aș căuta să vă tălmăcesc în cuvinte senzaţia pe 
care am simţit-o când m-am văzut din nou pe străzile 
bătrânei cetăţi, cuvintele mele ar fi prea sărace. 

— Vorbește, vorbește-ne de Varșovia! se rugă și Severin. 

— Poștalionul a sosit acolo după amiază, pe la ceasurile 
cinci și a doua zi de dimineaţă, la șase, a plecat mai 
departe. Așadar, noaptea era a mea și am căutat să 
folosesc cât mai bine cele câteva ceasuri care îmi stăteau 
la dispoziţie. 

— Ai fost la vechiul nostru cămin studenţesc? întrebă 
Micislav. 

— Am fost. 

— Pe podul de peste Vistula, pe care am trecut de atâtea 
ori? 

— Am fost și acolo! 

— În căsuţa ta? 

— Pe aceea au nimicit-o de mult oamenii contelui 
Gorciacov. 

— Şi călăul Varșoviei? 

— Fiţi fără teamă, căci nu l-am uitat. Nu voiam să 
părăsesc Varșovia fără a-i face o vizită și dușmanului 
nostru de moarte. 

— Şi ce ai făcut? 

>> sira -- g 
— De îndată ce s-a înnoptat, m-am furișat în palatul 
guvernamental, chiar în odaia de lucru a contelui 
Gorciacov și i-am înfipt cu pumnalul în masă, un bilet, cu 
următorul cuprins: 


„Călău al Varșoviei și Vampirul Poloniei, 

Nu crede că te-am uitat. Nicio faptă a ta nu-mi rămâne 
necunoscută, lista păcatelor tale e nesfârșită și după cum 
te socotește o lume întreagă, de mult ești copt pentru a 
părăsi lumea aceasta. Tremură, conte Gorciacov, blestemat 
călău al Varșoviei, căci ora răzbunării se apropie tot mai 
mult și brațul meu răzbunător te va lovi atunci când te vei 
crede în cea mai mare siguranţă... 

Vulturul Morţii” 


Prietenii Vulturului Morţii nu mai puteau de bucurie 
îuchipuindu-și spaima ce-l va fi cuprins pe călăul Varșoviei, 
când va fi citit scrisoarea căpitanului lor. 

— Am părăsit Varșovia cu conștiința împăcată că l-am 
mai făcut odată să tremure pe contele Gorciacov și acum 
nu mai aveam altă dorință decât să ajung cât mai iute în 
mijlocul vostru. Vă mărturisesc că, adeseori am fost 
neliniștit din pricina voastră, temându-mă că, în lipsa mea 
să nu vi se întâmple vreo nenorocire și nu odată m-a 
cuprins chiar gândul nebun că poate că voi găsi gol dragul 
nostru cuib. 

— La fel am fost și noi îngrijoraţi din pricina ta, 
căpitane! zise Dan Dragomir. 

— Mă linișteam însă spunându-mi că sunteţi prevăzători 
și destul de iscusiţi spre a vă putea feri de primejdii. Iar 
când la podul de peste Dubro am auzit detunăturile de 
pușcă, inima mi s-a umplut de bucurie. Detunăturile 
acestea îmi spuneau că aţi avut grijă să grăbiţi clipa în 
care vă voi putea îmbrăţișa. 

— Îţi închipui, căpitane - zise doctorul Leonida - cât de 
nețărmurită a fost surpriza noastră... 

— Nu voi uita niciodată clipa - zise Severin - când te-am 
văzut smulgându-ţi peruca... Nu-mi veneai să-mi cred 
ochilor. 

— Vă încredințez că acolo, în fundul poștalionului, nu 
mai puteam de bucurie, văzând că vă purtaţi întocmai ca și 
când aţi fi lucrat sub conducerea mea. Nu v-aţi atins de 
nimeni, ci numai de banii care au fost smulși de la oamenii 
săraci. 

— Am hotărât prădarea poștalionului - zise și Vlasovici - 
deoarece am aflat că banii aceștia fuseseră hotărâți să 
servească pentru combaterea mișcării de independenţă a 
Poloniei. 

Ochii lui Rimsky se înflăcărară deodată și pumnul lui izbi 
în masă cu atâta putere, încât cupele de pe ea se 
răsturnară toate. 

— Bine aţi făcut! Rușii trebuiesc jefuiţi de câte ori se 
poate! Merită aceasta, deoarece Polonia tot mai zace sub 
jugul lor asupritor. Acum, că m-am înapoiat în mijlocul 

vostru, vom continua cu puteri noi lupta împotriva tuturor 
acelora care sunt dușmanii Poloniei. 

Un avânt de nedescris cuprinse grupul voinicilor, care 
ridicându-se în picioare, strigară, ca dintr-o singură gură: 

— Trăiască, trăiască Vulturul Morţii! 

— Ținta - urmă Rimsky -, pe care ne am propus-o atunci 
când am fost siliți să părăsim Varșovia, va străluci de 
astăzi înainte și mai tare înaintea ochilor noștri! Vom lupta 
împotriva dușmanilor Poloniei și împotriva asupritorilor 
celor săraci și părăsiți! Până acum guvernul din Petrograd 
n-a simţit decât lovitura unuia din pumnii Vulturului 
Morţii; de astăzi înainte el va simţi amândoi pumnii. 

În turnul cetăţii Rodinului înflăcărarea nu mai cunoștea 
margini. Atâta timp cât Vulturul Morţii lipsise din mijlocul 
lor, urgisiţii soartei trăiseră în monotonie și lipsă de avânt. 

Acum, că Rimsky se înapoiase, veselia și elanul se 
încuibase din nou în sufletele voinicilor, care ardeau de 
nerăbdare să treacă de la vorbe la fapte... 

CAPITOLUL 58 
Giuvaergiul Sidoniev 


În Cuibul Vulturilor viaţa începuse să palpite din nou. 

Stanislau Rimsky avea inima sfâșiată, din pricină că o 
pierduse pentru totdeauna pe draga lui Mioară și spre a 
scăpa de acest gând chinuitor căuta necontenit tovărășia 
prietenilor săi. 

Mai înainte, pe când își știa iubita plecată din rândurile 
celor vii, adeseori se retrăgea în inima pădurilor, pornea 
singur la vânătoare, pentru ca nimeni să nu-i tulbure 
gândurile care se îndreptau cu evlavie spre cea dispărută. 
Acum nu mai ieșea de loc fără tovărășia vreunuia din 
prietenii săi. 

Pădurile din jurul turnului cetățuii Rudinului răsunau 
acum din nou de detunăturile armelor. Rimsky și cu 
tovarășii săi vânau aproape zilnic și vânatul nu mai putea 
scăpa dacă ajungea în bătaia puștilor... 

Câteodată Rimsky se mai ducea în vizită și pe la castel. 
Fedora Feodorovna era bună bucuroasă să poată sta de 
vorbă cu Vulturul Morţii, iar acestuia îi făcea bine ciripitul 
vioi al prinţesei, ungându-i parcă inima sângerândă cu un 
balsam tămăduitor. 

Toamna se schimbă iute în iarnă și într-o dimineaţă, 
când Rimsky se duse la fereastră, spre marea lui uimire 
văzu că tot ţinutul era acoperit cu un linţoliu de zăpadă! 

Iarna se lăsase pe pământ pe nesimţite, într-o singură 
noapte. Voinicii vânau mereu, dar în fiecare zi unul din ei 
se ducea în recunoaștere prin împrejurimi spre a vedea 

dacă nu se simte lipsa Vulturului Morţii, spre a face 
dreptate acolo unde legile oamenilor nu apărau decât pe 
cei bogaţi. 

Într-o frumoasă dimineaţă de iarnă, voinicii erau adunaţi 
din nou, afară de Micislav, care lipsea. Micislav plecase la 
Dubro, încă în ajun, cu o însărcinare și încă nu se 
înapoiase. 

Severin începu să se neliniștească, temându-se să nu i se 
fi întâmplat ceva, dar Vulturul Morţii căută să-i risipească 
îngrijorarea: 

— Nu te neliniști, Severine! Micislav se va întoarce, pe 
semne însă că băiatul a fost reţinut de vreo frumoasă din 
Dubro. 

— Dar ar fi trebuit să se înapoieze încă de astă noapte! 
răspunse grăsuțul Severin, clătinând din cap, îngrijorat. 

— Vei vedea că, va veni în curând! 

De-abia rostise Rimsky aceste cuvinte că ușa se deschise 
și Micislav se ivi în pragul ei. 

— Nu ţi-am spus eu! strigă Vulturul Morţii, triumfător. 

— Ce  presimţire! exclamă Dan Dragomir. Acum 
mărturisesc și eu că eram cam îngrijorat din pricina 
întârzierii lui Micislav. Tu însă nu te-ai neliniștit de loc și 
iată că, ai avut dreptate! 

— Să auzim, Micislav, ce ai isprăvit? întrebă Rimsky, 
întorcându-se în spre noul venit. 

Micislav își aruncă bunda, morocănos, căciula și o 
azvârli într-un colţ și din toată purtarea lui se vedea că 
lucrurile n-au mers după placul lui. 

— Ei, ce este, Micislav? întrebă Vulturul Morţii. Nu prea 
ai aerul să fii mulțumit! 

— Fiindcă n-am de ce! răspunse mânios, tânărul 
polonez. 

— Ce spui! Ia să auzim! Vorbește. 

— Parcă nu-mi vine nici să vă spun! 

— Ceva serios? 

— Nu prea! 

— Atunci? 

— Mai curând mi-e rușine! 

— Ce s-a întâmplat? Vorbește odată! 

— Mai rău nu se putea întâmpla! mărturisi Micislav, 
rușinat. Închipuiţi-vă că am fost tras pe sfoară! 

Un hohot de râs, răspunse la mărturisirea voinicului... 

— Şi asta te face să fii atât de fiert? întrebă Rimsky. 

— Cum naiba să nu fiu, când se întâmplă pentru prima 
oară să păţesc o asemenea rușine! 

— Așa ceva i se poate întâmpla oricui, dragul meu! Dar 
spune odată, ce ai păţit? 

— Vă mai aduceţi aminte de giuvaerul acela pe care l-am 
luat ca amintire, cu prilejul unei excursii pe care am făcut- 
o la Rudin? 

— Cum naiba să nu ne aducem aminte, când ai plecat la 
Dubro cu gândul să-l transformi în bani! Poate că n-ai 
izbutit? 

— Măcar dacă ar fi fost numai atât! exclamă Micislav, 
posomorât. Dar am fost păcălit într-un chip atât de rușinos, 
că-mi vine să înnebunesc. 

— Mă rog, dar în cine ţi-ai găsit nașul?- întrebă Rimsky, 
râzând cu poftă. 

— În Sidoniev, giuvaergiul! răspunse Micislav, aproape 
sugrumat de mânie. 

— Giuvaergiul din Dubro? 

— Da. 

— Şi ce-a făcut? 

— Ascultati, să vedeţi și voi. Am ajuns la Dubro seara 
târziu și m-am dus de-a dreptul la locuinţa lui Sidoniev. 
Poarta era încuiată și atunci am bătut la fereastră, în care 
se și ivi îndată capul giuvaergiului. La început se uită în 
stradă, bănuitor, apoi întrebă: 

— Cine e acolo? 

— Aș vrea să vând un giuvaer! i-am răspuns eu. 

— Vino mâine! îmi zise el, furios. 

— N-am timp, căci vreau să plec mai departe și am 
rămas fără bani! i-am răspuns eu. 

— Atunci du-te cu Dumnezeu, nu-mi trebuie giuvaerul 
tău! Nu deschid eu poarta unui străin în miez de noapte! 

— Dar giuvaerul este foarte frumos și mai bine ţi-l dau 
mai ieftin, numai să-mi pot vedea de drum. 

Cuvintele acestea n-au rămas fără efect și peste câteva 
minute Sidoniev îmi deschise poarta, lăsându-mă în casă. 
Mă primi chiar în prăvălia-i slab luminată, el se așeză în 
dosul tarabei, iar eu luai loc în fata lui. 

— Ia să vedem giuvaerul! zise el. 

I l-am dat. 

Îl învârti, îl răsuci în mână și se uita la el cu multă 
curiozitate. 

Lumina lămpii cădea tocmai pe chipul lui și am văzut că- 
i plăcea giuvaerul, deoarece ochii îi străluceau, de câte ori 
îl învârtea în mână. 

El cercetă cu amănunţime fiecare piatră, iar după ce 
sfârși cu această examinare, luă un registru voluminos și 
începu să răsfoiască prin el. 

Mă plictisisem de atâta ședere, și-l întrebai: 

— Ei, ce facem, îl cumperi, sau nu? 

— Îndată, îndată, amice, ai putină răbdare! Mai întâi 
trebuie să-mi controlez însemnările, în registrul acesta. 

— Ce-mi pasă mie de însemnările tale? i-am strigat eu. 

— Să-ţi pese, căci nu mă pot pronunţa, dacă-l cumpăr, 
sau nu, până când nu mi-am revăzut însemnările. 

— Dar la ce naiba îţi mai trebuie să studiezi cărțoiul 
acela? 

— Vei vedea îndată! 

El mai căuta, timp de câteva minute, apoi deodată strigă 
triumfător: 

— Am găsit ce căutam! 

— Ei, și cumperi giuvaerul? 

— Da! răspunse el. Îţi cumpăr brăţara! 

— Atunci dă-mi banii! Cred că cinci sute de ruble e pe 
degeaba! 

— Cinci sute? 

— Atât! 

Sidoniev începu să râdă, batjocoritor. 

— Face mult mai mult amicul meu! Cu toate acestea, eu 
voi cumpăra brățara mult mai ieftin! 

— Nu te înţeleg! 

— Mă vei înţelege îndată. Brăţara va rămâne aici! 

— Şi banii? 

— Ce bani? 

— Preţul de cumpărare ai giuvaerului! Doar nu-ţi 
închipui că ţi-l voi da pe degeaba! 

Giuvaergiul începu să râdă din nou. 

— Nicio copeică nu-ţi dau pe el! 

— Ai înnebunit? 

— Dimpotrivă, sunt în toate minţile! 

Sării de pe scaun, să mă reped la el, dar atunci Sidoniev 
își ridică mâna, pe care până atunci și-o ţinuse sub tarabă 
și ţeava unui pistol se îndreptă în spre mine. 

— Mai încet, prietene! strigă el. Sper că-ţi iubești viaţa 
atâta ca să nu te miști, căci în aceeași clipă te-am și culcat 
la pământ... Și spre a te linişti, îţi spun că... mâna nu-mi 
tremură încă, ochiul mi-e bun și te asigur că nu mai vezi 
soarele răsărind. 

Ce puteam sa fac? Nu puteam să-mi duc mâna la pistol, 
deoarece Sidoniev mi-ar fi luat-o înainte și nu părea de loc 
dispus să glumească. 

Tremuram de mânie. Nu-mi dădeam seama ce-l făcuse 
pe Sidoniev să ia această poziție, dar cuvintele următoare 
mă lămuriră: 

— Ce crezi, amice - îmi zise el, batjocoritor - că pe mine 
mă poţi lega la gard, atât de ușor? Brăţara aceasta e de la 
mine, amice, i-am vândut-o acum doi ani unui moșier din 
Rudin. 

Eu singur am făcut-o, așa că-i cunosc foarte bine fiecare 
piatră. Giuvaerul acesta n-a ajuns în stăpânirea ta pe cale 
cinstită, ci fără îndoiala că l-ai furat! 

— Şi dacă ar fi așa, ce-ţi pasă ţie? Dacă nu vrei să-l 
cumperi, dă-mi-l înapoi și-l voi vinde altuia! 

— Crezi ca am înnebunit? Pe tine, brăţara aceasta nu te- 
a costat niciun ban. De aceea și eu îţi voi da pentru ea ceea 
ce te-a costat pe tine. Cred că n-ai de ce să te plângi, 
deoarece în afacerea aceasta n-ai nimic de pierdut. 

Și râse din nou, batjocoritor. 

— Mizerabile! strigai eu, înfuriat. Nu te temi de 
răzbunarea mea? 

Un nou hohot de râs îmi răspunse. 

— Ce crezi că mă tem eu de asemenea vântură-ţară, ca 
tine? 

Cuvintele acestea mă făcură să-mi pierd cumpătul și 
zbierând ca un nebun, i-am răspuns: 

— Omule, bagă-ţi minţile în cap, căci eu sunt omul 
Vulturului Morţii și acela care îndrăznește să se atingă, fie 
chiar și numai cu vorba de Stanislau Rimsky, sau de 
tovarășii lui, o pătimește amar! 

Dar Sidoniev nu se sperie nici chiar la auzul numelui 
căpitanului nostru. 

— Vulturul Morții? făcu el, dispreţuitor. Spune-i 
căpitanului tău să-mi facă o vizită și-l voi primi și pe el, 
cum te-am primit pe tine. Dacă până acum nu și-a găsit 
nașul, în mine și-l va găsi! 

— Jur că mă voi răzbuna! strigai eu. N 

— Acum însă, ajunge! se răsti giuvaergiul la mine. Iți 
dau un minut de răgaz. Dacă în decursul acestui singur 
minut nu pleci din prăvălie, te împușc ca pe un câine... Şi 
fii fără teamă că nu mi se va întâmpla nimic. Verșeghin, 
polițaiul, îmi este prieten și mă va crede că m-ai atacat cu 
gândul de a mă jefui și te-am împușcat fiind în legitimă 
apărare! 

Mânia mă înăbușea. Eram cu totul în mâinile acelui 
ticălos care, după ce-mi luase brăţara, acum mă mai și 
ameninţa să mă trimită pe lumea cealaltă. 

Dându-mi seama de situaţie am văzut că nu-mi rămânea 
altceva de făcut decât să mă supun și am început să mă 
retrag, încetul cu încetul. 

Vă mărturisesc că nu mă simțeam bine de loc deoarece 
niciodată n-am păţit o asemenea rușine. În gândul meu 
însă, am jurat să mă răzbun pe nemernicul de Sidoniev și o 
voi face, cu orice preţ. 

Tot retrăgându-mă așa, am ajuns până la poartă, 
Sidoniev venind mereu în urma mea cu pistolul gata să 
tragă. 

Când am ajuns în stradă, ticălosul a închis poarta, liniștit 
și l-am mai auzit trăgând și zăvorul. 

Întorsătura neașteptată pe care o luase afacerea mă 
doborâse într-atâta, încât nu am mai fost în stare să merg 
mai departe, ci am rămas acolo în fața casei, rușinat și 
amărât. 

Singurul meu gând era să mă răzbun. Dorul de 
răzbunare pusese stăpânire pe sufletul meu cu atâta tărie, 
încât hotărâi să nu mă înapoiez la voi până când nu-mi voi 
fi luat brăţara înapoi și nu mă voi fi răfuit cu Sidoniev. 

Am început deci să dau târcoale casei. Dar Sidoniev pare 
să fie om prevăzător, căci și-a înconjurat casa cu un zid 
înalt peste care nu se poate sări, iar porțile și le-a făcut din 
stejar masiv. 

Am umblat așa, neputincios, până spre dimineaţă când, 
văzând că nu pot face nimic, mi-am zis să mă întorc acasă 
și să mă răzbun altădată. 

Pornii deci spre Rudin. Deodată însă una din ferestre se 
deschise și întorcând capul, zării chipul rânjit al lui 
Sidoniev, care, pesemne că mă pândise tot timpul deoarece 
îmi zise: 

— Așadar, te-ai plictisit să tot aștepți, amice? Bine faci 
că te cărăbănești de pe aici fiindcă ţinta tot nu ţi-ai putea-o 

ajunge! Nici acum, nici altădată... Şi îţi mai spun că să nu 
te mai văd prin Dubro înc-odată căci te dau pe mâna lui 
Verșeghin și apoi vei avea vreme în celula mocirloasă să-ţi 
dai seama că rău ai făcut să te iei la harţă cu Sidoniev! 

Cu aceste cuvinte închise fereastra, râzând. 

Micislav își șterse nădușeala de pe frunte. Bietul om se 
încălzise chiar numai istorisindu-și păţania, de care se 
rușina într-atâta. 

— Așa s-au întâmplat lucrurile, zise el. Vă rog însă, să-mi 
daţi o mână a jutor, spre a măi răzbuna pa Sidoniev! 


| 


Rimsky îl banu A umeri, râzând: 
— Nu-ţi face inimă rea, dragul meu! Este adevărat că 

Sidoniev,și-a cam bătut joc de tine, dar, după cum ţi-am 

mai spus, aceasta i se poate întâmpla oricui. In orice caz, 

în situaţia în care te-ai găsit nu puteai proceda altfel! 

— Dar acum trebuie să ne răzbunăm, cât mai 


neîntârziat! strigă Micislav. 

— Răzbunarea nu va întârzia, mai mult, decât este 
necesar, zise Stanislau Rimsky. In orice caz, Sidoniev nu s- 
a dovedit om deștept, când ne-a disprețuit în felul acesta, 
de oarece ne silește să-i arătăm că suntem departe de a fi 
vrednici de disprețul lui. 

— Trebuie însă, să-i arătăm aceasta cât mai curând! 

— Dimpotrivă - răspunse Vulturul Morţii - cât mai târziu! 

— De ce această amânare, căpitane? 

— Fiindcă, ducându-ne la el acum, am alerga ca orbii în 
ghearele primejdiei! 

— De ce? Nu suntem oare îndeajuns de numeroși, spre a 
putea sfârși cu Sidoniev? Mă mulţumesc și numai să-i dăm 
foc casei! 

— Asta nu e răzbunare. Trebuie să-l lovim pe Sidoniev 
într-un punct mult mai dureros și eu cred că am simţit 
care-i punctul lui dureros. 

— Care, anume? 

— Il veţi cunoaște la timp! 

Micislav însă era împotriva amânării. 

— De ce să nu-i facem o vizită, chiar mâine? 

— Ti-am spus că nu se poate! 

— Dar de ce, căpitane? 

— Îţi voi spune și vei vedea că am dreptate! Nu încape 
nicio îndoială că Sidoniev îi va spune lui Verșeghin că unul 
din oamenii lui Stanislau Rimsky a fost pe la el și l-a 
ameninţat cu răzbunarea. 

— În privinţa aceasta cred că, nu te înșeli. 

— Așadar este firesc că în zilele următoare Sidoniev să 
se aștepte la un atac din partea noastră. Afară de aceasta, 
Verșeghin, căruia îi pare destul de rău că a fost nevoit să- 
mi dea drumul, fără îndoială că-și va răsfira copoii prin 
oraș, pentru a-l vesti la cea dintâi apariţie a noastră. Cred 
că va ţine chiar zi și noapte o puternică întăritură de cazaci 
ascunsă în casa  giuvaergiului. Or, în asemenea 
împrejurări, face să mergem pentru a ne înapoia cu o 
înfrângere sigură? 

— Așa este! zise Dan Dragomir. 

Ceilalţi erau și ei de părere că Vulturul Morţii are 
dreptate. De-abia acum puteau să-și dea seama ce 
înseamnă Stanislau Rimsky pentru ei. Numai el era în stare 
să se gândească, să vadă clar, care erau sortii de izbândă 
într-o asemenea împrejurare. Vulturul Morţii nu se lăsa 
orbit de patimă ci dădea ascultare judecății. 

Poate că dacă Vulturul Morţii nu era printre ei, ar fi 
ascultat de sfatul lui Micislav și ar fi pornit îndată să se 
răzbune pe Sidoniev. Și numai Dumnezeu putea ști dacă 
expediţia aceasta nu le-ar fi fost fatală. 

Chiar și Micislav recunoscu că Vulturul Morţii avea 
dreptate: 

— Așa este, căpitane! Tu vezi lucrurile mult mai limpede 
decât oricare din noi. 

Rimsky zâmbi mulţumit. 

— Imi pare foarte bine că ascultați de sfatul meu. 

— Totuși - urmă Micislav - aș fi foarte curios să știu, cum 
vezi tu răzbunarea noastră? 

— Nu m-am gândit încă la amănunte - răspunse Rimsky - 
atâta știu însă că expediţia trebuie amânată pentru mai 
târziu. Nu ne vom duce la Dubro decât peste câteva 
săptămâni când Sidoniev va fi uitat de vizita pe care i-ai 
făcut-o și nici Verșeghin nu-l va mai păzi, fiind încredinţat 
că giuvaergiul l-a indus în eroare. Peste câteva săptămâni 
vor uita cu totul despre cele întâmplate și până la urmă își 
vor zice că tu nici n-ai fost omul Vulturului Morţii. Chiar și 
Sidoniev va crede că te-ai dat drept tovarășul lui Stanislau 
Rimsky, numai pentru a-l speria. 

— Așa este! 

— Iar atunci - urmă Vulturul Morţii - când nimeni nu-și 
va mai aduce aminte despre vizita lui Micislav, ne vom 
prezenta într-o seară la locuința lui Sidoniev și ne vom 
răzbuna. 

Voinicii izbucniră în urale: 

— Așa este! 

— Trăiască Vulturul Morţii! 

— Trăiască căpitanul nostru! 

Lui Stanislau Rimsky îi crescu inima... când se văzu 
înconjurat de o gardă atât de credincioasă, atât de gata de 
a intra chiar și în foc la un singur gest al lui. 

Cupele fură ciocnite și chiar și Micislav se consolă de 
păţania-i din Dubro, bând cu poftă din vinul purpuriu. 

CAPITOLUL 59 
Minerva 


Dragă Leonida, 
„Rămâi cu bine și nu fii supărat...” 


Așa începea scrisoarea, pe care Minerva, sora doctorului 
Leonida, i-o lăsase fratelui său, în ruinele de la Zlepitnak, 
aproape cu un an în urmă și acest început de scrisoare 
tânărul doctor nu-l putuse uita nici chiar până în ziua de 
astăzi. 

Nici acum nu putea el să-și dea seama, ce s-o fi hotărât 
să plece, căci n-avusese niciun motiv să fie nemulțumită de 
el. Că Minerva plecase din proprie voință, după cum îi 
scrisese în bileţelul acela, doctorul Leonida nu vroia să 
creadă. 

El era pe deplin încredinţat că Minerva nu plecase de 
capul ei, ci că fusese hotărâtă să facă pasul acesta de 
altcineva. 

Dar ce să fi fost pricina? 

Dragoste? 

Era cu neputinţă, deoarece Minerva n-avusese prilejul să 
se întâlnească cu nimeni în singurătatea ruinelor de la 
Zlepitnak. 

Să fi fost silită de cineva, să-și părăsească fratele? Nici 
bănuiala aceasta nu părea întemeiată, deoarece doctorul 
Leonida își cunoștea sora îndeajuns pentru a-și da seama 

că nu i-ar fi scris o asemenea scrisoare dacă ar fi fost luată 
cu forța. 

Așadar, nu-i rămânea altceva de crezut decât că sora lui 
a fost ademenită cu vorbe frumoase, cu făgăduieli, poate 
cu vreo înșelătorie și bietul doctor aștepta zi cu zi, ca 
soarta să-i scoată iar în cale pe Minerva. 


x 
x x 


Bănuiala doctorului Leonida, în privința dispariției sorei 
sale, era îndreptăţită. 

În seara memorabilă, când doctorul Leonida își părăsise 
locuința, așezată printre ruinele din Zlepitnak, pentru a se 
duce cu Rimsky să salveze viața lui Severin, Minerva 
rămăsese singură acasă. 

Se mai întâmplase de multe ori ca doctorul să fie chemat 
la bolnavi și ea să fie obligată a rămâne singură acasă, dar 
niciodată nu se temuse. 

Locuitorii din Zlepitnak păreau oameni liniștiți și de 
treabă, cui i-ar fi trăsnit prin minte să se lege de o fată 
care nu s-ar fi putut apăra? 

De aceea, Minerva nu se temuse nici în seara cu pricina. 

După plecarea fratelui său, ea se așeză la lucru de mână, 
apoi luă o carte, spre a-și trece timpul, până la înapoierea 
doctorului Leonida. 

Ea era tocmai cufundată în lectură când cineva umblă la 
ușă. 

Minerva știa că acesta nu putea să fie fratele său 
deoarece el avea obiceiul să fluiere de departe, spre a o 
vesti că sosește. 

De aceea, se duse la ușă nedumerită și întrebă: 

— Cine e acolo? 

— Deschide, Minerva! răspunse o voce care-i păru 
cunoscută fetei, fără însă de a-și putea aminti unde o mai 
auzise. 

Dar o voce lăuntrică îi poruncea să se supună, o putere 
nevăzută o împingea să ducă mâna în spre cheie și să 
deschidă. 

In pragul ușii se ivi atunci Iani Kipriotis, moșierul din 
Grodno. 

Minerva încremeni de uimire. 

Cum ajunsese tatăl ei acolo? 

Chipul cămătarului se schimbă într-un zâmbet hidos. 

— Cum Minerva, nici nu-ţi pare bine că mă vezi? 

— Ce cauţi aici tată? 

— După tine am venit fetița mea, să te duc cu mine într-o 
locuință mai bună, mai prietenoasă. Tu meriţi un cămin 
mai bun decât ruinele acestea umede, nesănătoase. 

— Şi Leonida? 

— Nu-mi vorbi de el! Leonida m-a jignit adânc așa că nu 
merită să-i vin în ajutor! 

— Eşti nedrept, tată. Leonida este un băiat mult mai bun 
decât îţi închipui tu. Până acum a îngrijit de mine cu 
dragoste mai mult decât părintească și acum ai vrea să-l 
părăsesc?... Nu, niciodată! 

— Gândește-te, fata mea, unde poate fi mai bine de tine: 
la mine, unde nu vei duce nicio lipsă, sau aici?... 

— Lângă Leonida! răspunse fata, fără șovăire. 

Bătrânul Kipriotis turbă de mânie. 

— Așadar așa îţi cinstești tu părintele? 

— Nu te supăra, tată, dar nu pot altfel. Leonida mă 
iubește mai mult decât își iubește sora oricare alt frate! 

— Iar eu te iubesc - răspunse lani Kipriotis - mai mult 
decât își iubește fiica, oricare alt părinte! 

— Trecutul nu prea întărește spusele tale! Ştii prea bine 
că, dacă am fugit de tine, este fiindcă ai vrut să mă dai 
după un bărbat pe care nu-l puteam iubi! 

— Acum primejdia aceasta nu te mai ameninţă. 
Mărturisesc că am greșit atunci, crede-mă însă că nu eram 
tocmai atât de vinovat după cum se părea. Eu nu eram 
decât o unealtă neputincioasă în mâinile contelui 

Gorciacov, puternicul guvernator al Varșoviei, care ţinea 
cu tot dinadinsul ca această căsătorie să aibă loc. 

— Mă îngrozesc încă și acum când mă gândesc după 
cine voiai să mă măriţi! Niciodată n-aş putea fi decât a 
aceluia pe care-l iubesc! 

Bătrânul Kipriotis mângâie părul copilei sale. 

— Ascultă-mă, Minerva! Eu sunt bătrân și mâine 
poimâine se poate întâmpla să închid ochii. Trăiesc singur 
în castelul din Grodno, sunt stăpânul moșiei, al satului și n- 
am pe nimeni lângă mine, cui să-i las toată această avere... 
Ce bine ar fi, Minerva, dacă te-aș avea lângă mine! 

— Dar fără Leonida eu nu merg! 

— Nu vorbi așa, Minerva, căci nu știi ce plan am eu. Din 
păcate Leonida îmi poartă o supărare neîmpăcată și în 
asemenea împrejurări nici nu pot încerca măcar să mă 
împac cu el. Este datoria ta să netezești drumul între tată 
și fiu. Îi vei scrie frumos din Grodno și vei căuta să-i înmoi 
inima încetul cu încetul, spunându-i ce bine îţi merge, cât 
de mulțumită ești, spunându-i că tatăl tău se gândește cu 
milă la viața pe care o duce el și că un singur pas din 
partea lui ar fi îndeajuns pentru a spulbera neînţelegerea 
care există între tată și fiu. 

— Şi crezi tu că Leonida se va îndupleca? Nu-l cunoști 
oare îndeajuns? 

— Ba da, răspunse Iani Kipriotis, zâmbind. Dar dacă nu 
va merge nici în chipul acesta, atunci știu eu cum să-i 
înfrâng neînduplecarea. 

— Cum? 

— Suntem de acord în a recunoaște că, Leonida n-ar veni 
la Grodno, chemat de mine, chiar dacă eu aș fi acela care 
ar face cel dintâi pas spre împăcare. Este neîndoielnic încă 
că dacă tu îl vei chema pe Leonida să vină la Grodno 
pentru a te vedea, el nu va putea rezista, decât, poate 
primei și celei de a doua chemări; la a treia însă va veni, 
fără îndoială și din moment ce va fi venit odată, va veni și a 


1355 


doua și a zecea oară și încetul cu încetul împăcarea 
noastră va avea loc de la sine. 

Iani Kipriotis își jucase cartea hotărâtoare și ea nu 
rămase fără rezultat. Minerva găsi că tatăl ei avea dreptate 
și că soarta îi hărăzise ei nobila însărcinare de a-l împăca 
pe tatăl cu fiul său. 

Ce altă menire mai frumoasă ar putea avea un copil? 
Apoi, nu era oare chiar și interesul fratelui său ca această 
împăcare să aibă loc odată? Retrăgându-se acolo, la 
Zlepitnak, doctorul Leonida își pusese el însuși stăvilar 
carierei sale. Viitorul unui doctor nu putea fi strălucit 
decât numai într-un oraș. Așezându-se la Varșovia, Leonida 
putea deveni cel dintâi doctor al orașului și mai având în 
spate și marea avere a familiei Kipriotis, fratele ei va 
ajunge fără îndoială unul din cetățenii cei mai bine văzuţi 
ai Varșoviei. 

Cumpănind toate acestea, Minerva găsi că tatăl său, 
care de altfel părea schimbat cu totul, avea dreptate. 

Iani Kipriotis băgă de seamă efectul pe care-l avură 
cuvintele sale și se gândi să bată fierul până era cald. 

— Nu mai sta pe gânduri, ci vino! zise el. 

— Dar nu pot pleca, fără să-mi iau rămas bun de la 
Leonida! 

— Ce-ţi trece prin minte? exclamă Iani Kipriotis, speriat. 
În felul acesta toată truda noastră ar fi zadarnică! Leonida 
nu trebuie să știe nici măcar unde te afli! Cu atât mai mare 
îi va fi bucuria când va primi scrisoarea ta din Grodno! 

— Totuși, - zise Minerva, cu hotărâre - nu voi pleca fără 
a-mi lua rămas bun de la el! N 

— Dar nici eu nu zic să nu-ți iei rămas bun! li vei lăsa o 
scrisoare. la hârtie, condei, cerneală și scrie-i ce-ţi voi 
spune eu. 

Minerva se supuse, fără să vrea, mânată de aceeași 
putere nelămurită care o împinsese să deschidă ușa la 
început. 

În fundul sufletului ei ardea doar o luminiţă care părea 
că-i luminează gândul. Și gândul acesta luminat de suflet îi 
spunea că trebuie să se supună în totul tatălui său spre a fi 
de folos lui Leonida. 

De aceea luă o bucată de hârtie, înmuie pana de gâscă în 
cerneală și așternu cuvintele pe care i le dicta Iani 
Kipriotis. 

Gândurile ei erau atât de confuze, frământarea sufletului 
său, parcă totuși bănuitor, era atât de intensă, încât nici nu 
înţelegea ceea ce scria și nici nu băgă de seamă că 
scrisoarea aceasta nu cuprindea nimic din ceea ce ar fi 
vrut său spună fratelui său. 

După ce isprăvi scrisoarea tatăl său i-o luă din mână, o 
citi cu mulțumire, apoi o așeză în odaie astfel încât ea să 
fie observată îndată de doctorul Leonida când acesta se va 
înapoia acasă. 

După aceea se întoarse din nou în spre fiica sa: 

— Şi acum, Minerva, vino să mergem! Sania ne așteaptă 
afară, spre a ne duce la Grodno, unde nădăjduiesc să fi mai 
fericită decât ai fost până acum. 

— Mergem tată, numai lucrurile să mi le strâng! 

Dar moșierul din Grodno nu-i mai lăsă răgaz nici chiar 
pentru aceasta. 

— Lasă lucrurile astea, la Grodno vei găsi tot ce-ţi va 
trebui! Rochiile cele mai scumpe, mătăsurile, catifelele 
cele mai frumoase, giuvaericalele cele mai de preț, tu le 
vei avea! Am ambiția ca fata lui Iani Kipriotis să fie cea mai 
frumoasă și cea mai invidiată fată din Polonia! 

Minerva se supuse și de data aceasta. 

Este adevărat că simţi o oarecare strângere de inimă... 
când părăsi ruinele din Zlepitnak, dar gândul că ceea ce 
face este numai spre binele fratelui său, o mai liniști. 

Era pe deplin hotărâtă ca prima scrisoare să i-o trimită 
lui Leonida chiar a doua zi după sosirea la Grodno. Nu se 
putea ca Leonida să nu uite trecutul, mai ales când va 
vedea cât de mult se schimbase tatăl lor. 


1357 


Bătrânul Iani Kipriotis nu mai era părintele acela 
încăpățânat, fără inimă, crud, de ieri, ci era un tată care 
căuta să-și atragă copiii la sine, prin dragoste, prin 
blândeţe. 

Și căutând să-și tălmăcească această schimbare, 
Minerva își zise că ea se datora bătrâneţii. S-au văzut mulţi 
părinţi care o viaţă întreagă nu s-au sinchisit de copiii lor, 
pentru ca într-o bună zi, simţindu-și sfârșitul apropiat, să 
alerge cu deznădejde după aceștia spre a se împăca cu ei, 
înainte de a apare în faţa Judecătorului suprem. 

Aceasta era explicaţia găsită de Minerva și biata fată se 
și vedea în castelul din Grodno, împreună cu tatăl și cu 
fratele ei. 

În vreme ce gândurile acestea frământau creierul 
Minervei, Iani Kipriotis şedea alături de ea în sanie, 
învăluit în șuba lui de lup și zâmbind cu mulţumire pentru 
izbânda planului său. 

De multă vreme rumega el planul acesta, dar iată că în 
cele din urmă, truda nu i-a fost zadarnică. 

Nu-i fusese prea ușor să dea de ascunzătoarea fiului său, 
iar când urma luată îl duse la ruinele din Zlepitnak, trebui 
să stea ascuns prin împrejurimi, până când Leonida va fi 
chemat la vreun bolnav spre a putea pătrunde la Minerva. 

Dar dacă biata fată ar fi cunoscut gândurile care erau 
rumegate în clipa aceea de mintea tatălui său, fără îndoială 
că ar fi sărit din sanie și ar fi fugit mâncând pământul spre 
ruinele din Zlepitnak, unde, chiar dacă ar fi rămas săracă, 
ar fi fost de o mie de ori mai mulţumită alături de fratele 
său decât urma să fie alături de acela care se numea tatăl 
ei. 

Iani Kipriotis nu era omul care să pornească în căutarea 
fiicei sale mânat de un simțământ părintesc. Nu! 

Iani Kipriotis avea cu totul alte planuri decât acelea pe 
care i le spuse Minervei și acum, când aceste planuri 
începuseră să se realizeze, chipul lui hidos se schimonosise 
și mai grozav sub puterea unui zâmbet de mulțumire. 

Iani Kipriotis lucra din răsputeri la aducerea la 
îndeplinire a planului său. 

Îndată după sosirea sa la Grodno căută să se ţină de 
cuvânt și într-adevăr, o dorinţă n-avea Minerva, că Iani 
Kipriotis să nu i-o îndeplinească. 

Minerva Kipriotis trăia ca o adevărată prinţesă. Tatăl ei 
adusese din Varșovia cele mai bune croitorese care toată 
ziua nu făceau altceva decât să coasă pentru fiica 
moșierului din Grodno. 

lar când troica îi ducea la Varșovia, într-adevăr toate 
privirile se întorceau după Minerva. 

Se întâmplase întocmai după cum proorocise Iani 
Kipriotis: Minerva era cea mai frumoasă și cea mai distinsă 
fată în tot ţinutul. 

Trecuseră săptămâni și Minerva se pregătea mereu să-i 
scrie fratelui său dar bătrânul Kipriotis o amâna mereu: 

— Mai așteaptă, Minerva mea! Îţi voi spune eu când va 
sosi clipa nimerită! Mai am ceva de aranjat și pe urmă! 

În gândul lui însă, cămătarul își zicea: 

— Poţi tu să aștepți mult și bine! 

Alte planuri avea el și ar și fi pășit la executarea lor dacă 
o boală neașteptată nu l-ar fi trântit la pat... 

Bătrâneţea începu să-și arate colții și într-o bună zi Iani 
Kipriotis nu mai putu părăsi patul. Bătrânul cămătar nu se 
temea de nimic pe lumea aceasta atât de mult ca de boală. 
Chiar și când era mai tânăr și sănătos tun, tot numai 
această gogoriţă îl înspăimânta: să nu se îmbolnăvească. E 
ușor de închipuit deci, care-i fu spaima acum, când văzu că 
picioarele nu-l mai ţin. 

El chemă în grabă pe cei mai vestiți doctori din Varșovia, 
iar pe Minerva n-o lăsa nici zi, nici noapte de lângă patul 
său. 

Într-o zi, Minerva îi spuse din nou: 

— Tată, să-l chem pe Leonida Este un doctor desăvârșit, 
l-am văzut vindecând bolnavi care erau osândiţi să moară 

și sunt încredinţată că te-ar însănătoși și pe tine, în timpul 
cel mai scurt. 

— Nu, copila mea - răspunse Iani Kipriotis, gemând - s-ar 
speria prea tare dacă m-ar găsi bolnav! Pe urmă, poate că 
nici boala mea nu l-ar îndupleca și în starea în care mă 
găsesc, vezi că și doctorul spunea că trebuie să am liniște. 
Dacă însă tu vrei să riști să-l pierzi pe bătrânul tău tată, 
atunci cheamă-l! 

Ştia cămătarul cum să vorbească spre a-și ajunge ţinta! 
Care copil și-ar putea lua răspunderea ca, într-un caz 
eventual, să cadă asupra lui vina morţii părintelui său? Și 
Minerva nu-i scrise fratelui său, nici în timpul cât ţinu 
boala lui Iani Kipriotis. 


Moșierul din Grodiie zăcu mult la pat, dar nai 
îngrijirilor doctorului și ale Minervei, spre primăvară se 
lecui, iar când razele soarelui de mai coborâră pe pământ, 
doctorul nu le mai ceru decât să desăvârșească ceea ce 
săvârșise el. 

Kipriotis începuse să primească chiar și vizite și printre 
cei mai sârguincioși vizitatori ai săi se număra și Scarlat 
Kalamakis, un alt grec, care izbutise să adune o mare 
avere și care avea întinse moșii în apropierea Grodno-ului. 
Se spunea despre el că ar fi tot atât de bogat ca și Iani 
Kipriotis. Sate întregi, moșii, mine, castele, avea 
nenumărate și pe deasupra și foarte mulţi bani gheaţă. 
Scarlat Kalamakis mai avea o trăsătură comună cu 
Kipriotis: era bătrân și el umbla numai sprijinindu-se într- 
un baston și, ca și Kipriotis, în timpul din urmă era mai 
mult bolnav decât sănătos. 

Tușea mereu, avea amețeli și el însuși își dădea seama 
că sfârșitul nu mai putea fi departe. În cele din urmă, 
trebuie să mai spunem că Scarlat Kalamakis nutrea și el 
planuri tot atât de mari ca și Iani Kipriotis și că planurile 
lor erau comune, aceasta o dovedește chiar împrejurarea 
că cei doi greci erau foarte des împreună... 

În ziua aceea ședeau iarăși laolaltă, în castelul din 
Grodno și vorbeau despre vechiul lor plan. 

— Acum trebuie să căutăm să sfârșim odată, zicea 
bătrânul Kipriotis. Amândoi suntem bolnavi neîncetat, 
mâine, poimâine vreunul din noi dă ortul popii și atunci va 
fi mult mai greu să ne îndeplinim planul. 

Scarlat Kalamakis dădu din cap. 

— Ai dreptate, dar oare putem înlătura toate piedicile? 

— Ce piedici? 

— Minerva, de pildă! 

— Nici poveste! Minerva face ceea ce spun eu și chiar 
dacă nu i-ar fi tocmai pe plac, tot trebuie să se supună 
voinței mele. 

În jurul buzelor bătrânului Kalamakis apăru un zâmbet 
de mulţumire. 

— Atunci totul va fi în ordine și vechiul nostru vis se va 
împlini: două din cele mai mari averi ale Poloniei vor fi 
într-o singură mână! 

— Așa zău! zise și Kipriotis, mulțumit. Cele două averi se 
vor contopi și nu vor avea pereche, chiar nici în Rusia! 

— Așadar nu ne mai rămâne altceva de făcut decât să le 
înlesnim să se cunoască. 

— Așa este, dragul meu Kalamakis. Cel mai bun lucru ar 
fi să-ţi aduci băiatul, cât mai neîntârziat și nădăjduiesc că 
nici căsătoria nu va fi amânată prea mult! 

Cei doi bătrâni se despărţiră. Scarlat Kalamakis se 
înapoie acasă, iar lângă Kipriotis apăru Minerva. 

— Mâine vom avea oaspeţi, Minerva, zise cămătarul. 

— Pe cine? întrebă fata, curioasă. 

— Kalamakis va veni din nou, dar de data aceasta își 
aduce și băiatul. 

Fata păru dezamăgită. 

— Vai, și eu care credeam ca l-ai chemat în ascuns pe 
Leonida! Cât de fericită aș fi să-l revăd odată, dar după cât 
se pare tu nu vrei să-mi faci această bucurie. 

— Nu deznădăjdui, Minerva mea! Mai curând sau mai 
târziu dorinţa îţi va fi îndeplinită. 

Se întâmplă însă ca vizita lui Scarlat Kalamakis să fie 
amânată din nou, deoarece starea sănătăţii lui Kipriotis se 
înrăutăţi, pe neașteptate. Voind să se ducă din grădină în 
casă, bătrânul se prăbuși la pământ și toate încercările 
Minervei de a-l ridica rămaseră zadarnice. 

Atunci fata strigă servitorii și aceștia îl duseră pe sus, pe 
moșierul din Grodno. Ai fi zis că Iani Kipriotis își dăduse 
obștescul sfârșit. Nu putea să vorbească, nici să-și 
deschidă ochii și nici măcar să-și miște mâinile, sau 
picioarele. 

Minerva trimise îndată în oraș, un om călare, spre a 
aduce un doctor. 

Spre seară doctorul veni și-l vizită în amănunţime pe 
moșier. 

— E grav? întrebă Minerva, după vizită. 

— Tatăl dv. a fost lovit de dambla, răspunse doctorul... 
Jumătate din trup i-a fost paralizat și și-a pierdut și putinţa 
de a vorbi. 

— Dumnezeule! strigă biata fată. Și nu se mai poate 
vindeca? 

— Nu se știe! răspunse doctorul. Deocamdată, pot să vă 
spun că, dacă va fi îngrijit bine starea i se mai poate 
îmbunătăţi. Dar că se va lecui pe deplin, aceasta nu prea 
îmi vine să cred. 

Trecu vara, trecu toamna și Iani Kipriotis tot nu părăsise 
patul încă. Cei din Grodno vorbeau multe despre boala 
boierului și oamenii își spuneau în ascuns: 

— Dumnezeu nu bate cu bâta, dar nici nu-i uită pe cei 
răi! 

Spre începutul iernii, starea sănătăţii lui Iani Kipriotis se 
Minervei. 

lani Kipriotis își redobândise putinţa de a vorbi, în 
schimb nu putea să-și miște nici piciorul, nici mâna stângă 
și toată ziua ședea nemișcat într-un fotoliu. 

De îndată ce se simţi ceva mai în putere, se gândi la 
ducerea la îndeplinire a vechiului său plan și într-o bună zi 
o sanie opri la poarta castelului. 

La auzul clopoţeilor, Minerva alergă la fereastră 
curioasă. 

— Cine a venit, Minerva? întrebă bătrânul cămătar. 

— Scarlat Kalamakis, cu un tânăr. 

— E băiatul lui. Du-te înaintea lor, draga mea și 
primește-i cum se cuvine! 

Minerva se supuse și porni în întâmpinarea oaspeţilor. 
Bătrânul Kalamakis o salută, drăgăstos și-i prezintă pe fiul 
său: 

— Băiatul meu, Vladislav, Minerva! 

Fata întinse mâna tânărului, care i-o strânse curtenitor... 

După aceea Minerva conduse oaspeţii în odaia în care se 
găsea bolnavul. Cei doi bătrâni începură îndată să 

vorbească cu înfrigurare și pentru a fi cât mai 
nestingheriţi, Kalamakis îi spuse Minervei să-i arate lui 
Vladislav biblioteca, deoarece tânărul era mare iubitor de 
cărți. 

Minerva se supuse și peste câteva minute ea se găsea în 
bibliotecă în tovărășia tânărului Kalamakis, căruia tatăl 
său la botez îi dăduse înadins un nume polonez, Vladislav, 
cu gândul ca numele să nu fie mai târziu o piedică în fața 
căsătoriei sale cu fiica vreunui bogat polonez. 

Soarta a vrut însă ca nobilul polonez visat să fie tot un 
grec, dar Kalamakis nu fu nemulțumit, deoarece averea lui 
Kipriotis întrecea acum pe a multor membri ai aristocrației 
poloneze, în mijlocul cărora de altfel jupân Scarlat nu prea 
izbutise să pătrundă cu toată bogăţia lui. 

Dar ajunși în bibliotecă Vladislav nu se întoarse spre 
cărți, ci spre Minerva, căreia îi zise: 

— Ştii d-ta, jupâniţă, care este adevărata pricină, pentru 
care bătrânii ne-au trimis de lângă ei? 

— Nu! i 

— Atunci Îți voi spune eu: În timpul acesta, bătrânii pun 
la cale soarta noastră! 

— Soarta noastră? făcu Minerva, foarte mirată. Nu 
înţeleg!? 

— Te voi lămuri: Tata vrea ca eu să te iau pe d-ta de 
soţie, iar tatăl d-tale dorește ca fiica lui sa devină nevastă- 
mea! 

Minerva păli! 

Odaia începu să se învârtească deodată cu ea și albă ca 
varul se prăbuși într-un scaun. N 

— Să fie cu putință? îngână ea, speriată. In chipul acesta 
se hotărăşte viitorul, soarta unor oameni? 

Apoi se îndreptă deodată şi exclamă, cu toată tăria 
împotrivirii sale: 

— Nu, nu mă voi învoi cu niciun preţ! Niciodată nu voi fi 
soţia d-tale, Vladislav Kalamakis! 

Tânărul luă mâna Minervei și o copleși de sărutări... 

— Nici nu-ţi închipui, cât de fericit mă fac cuvintele d- 
tale, jupâniţă Minerva! zise el. Și eu iubesc pe altcineva și 
crede-mă că o căsătorie silită mi-ar fi tot atât de puţin pe 
plac ca și d-tale. 

Chipul Minervei se însenină. 

— Dar atunci totul este în cea mai bună ordine! exclamă 
fata. Dacă niciunul din noi nu dorește această căsătorie, 
atunci nu se va alege nimic din ea! 

— Lucrurile nu stau tocmai așa, o lămuri Vladislav 
Kalamakis. Eu cunosc toată chestiunea și știu ce interese 
sunt la mijloc și pentru ce atât părintele d-tale cât și tatăl 
meu vor ca această căsătorie să fie încheiată! 

— Ce interese pot avea ei? 

— Ei vor ca în chipul acesta să unească într-o singură 
mână cea mai mare proprietate din Polonia. 

— Și firește că puţin le pasă că prin aceasta nenorocesc 
doi oameni! 

— Jupâniţă dragă - zise Vladislav, cu un zâmbet 
îngăduitor - pentru oameni care toată viaţa n-au avut alt 
scop decât să adune ban lângă ban, inima nu are nicio 
însemnătate. A 

— E destul de trist că este așa! In orice caz, noi trebuie 
să luptăm cu puteri unite spre a face cu neputinţă 
căsătoria plănuită. 

— Măcar dacă am izbuti! Mie mi-e dragă o fată săracă 
din Varșovia, dar tata nici nu vrea s-audă. Mi-a spus cel 
puţin de o mie de ori că eu trebuie să-mi iau o soţie din 
clasa mea socială și întotdeauna mi-a dat să înțeleg că d-ta 
ai fi cea mai nimerită. 

În timpul aceasta în casă bătrânii puseseră la cale totul, 
și acum, după părerea lor nu se putea ca tinerii să nu se 
placă, nu mai rămânea decât să se hotărască ziua nunţii. 

În curând bătrânul Kalamakis și fiul său părăsiră castelul 
iar Iani Kipriotis o chemă la sine pe Minerva. 

— Ei, draga mea, cum îţi place Vladislav Kalamakis? 

— Este un băiat drăguţ și bine crescut. 

Ochii bătrânului cămătar străluciră de bucurie. 

— Zău? Dar atunci e minunat! 

— Ce te face să te bucuri așa, tată? 

— Acum îţi voi destăinui marele secret, să te bucuri și 
tu! Află deci, dragă Minerva că Vladislav Kalamakis este 
menit a deveni soțul tău. 

Cu faţa roșie, ca jăratecul, Minerva strigă: 

— Nu, nu așa m-am gândit... E un băiat drăguţ și bine 
crescut, dar nu-l vreau de bărbat! 

— De ce? 

— Fiindcă nu-l iubesc. Şi ţi-am spus doar că nu mă voi 
mărita decât cu bărbatul pe care-l voi iubi!... 

— Gândește-te, Minerva... Când ţi se va mai ivi un 
asemenea mire? 

— Dar cum poţi vorbi astfel când Vladislav nici nu mi-a 
cerut mâna? 

— Ţi-o va cere... 

— Niciodată! 

— De unde știi tu cu atâta siguranță când eu m-am și 
înţeles cu tatăl său? 

— Cum, părinţii trebuie să hotărască asupra fericirii 
copiilor lor? 

— Sunt încredinţat că Vladislav te iubește... 

— Iar eu sunt încredinţată că nu! 

— Ce te face să crezi? 

— El însuși mi-a spus ca iubește pe altcineva. 

Chipul bătrânului lani Kipriotis se făcu îngrozitor de 
mânie. 

— Așa stau lucrurile? Ei bine, tocmai de aceea vă voi 
arăta eu că această căsătorie va avea loc. 

In ochii lui lucea un foc diabolic. El redevenise vechiul 
Iani Kipriotis, cămătarul nemilos și lacom de bani care era 
în stare să precupeţească chiar și fericirea propriei sale 
copile numai spre a-și ajunge ţinta. 

— Nu, de o mie de ori, nu! strigă Minerva. 
deznădăjduită! Aceasta nu se va întâmpla! 

Moșierul din Grodno lovi cu pumnul drept în masă... 

— Ba se va întâmpla! lţi voi arăta eu că aici se întâmplă 
ceea ce vreau eu și nimeni altul! 

Minerva începu să plângă cu hohote.. 

— Dumnezeule, cât sunt de oropsită! De ce nu este 
alături de mine Leonida, care mă iubește și care fără 
îndoială că m-ar apăra? 

Iani Kipriotis râse, batjocoritor. 

— TȚi-e dor de Leonida, de derbedeul, de ticălosul acela? 

— Tată, cum poţi vorbi astfel de copilul tău? 

— Nu mai este copilul meu... li voi arăta... 

— Cu ce a păcătuit Leonida faţă de tine, el care n-are 
pereche în lumea aceasta? 

— N-are pereche?... Da, în ticăloșie, în nemernicie! Până 
acum nu ţi-am spus adevărul, dar acum ţi-l voi spune 
pentru a vedea cine este iubitul tău frate Leonida... 

— Ce s-a întâmplat? De ce vorbești așa de el? 

— Faima lui a pătruns până aici! In Grodno nu se 
vorbește decât despre mârșăviile lui! 

— Dar ce a făcut? 

— Ce a făcut?... S-a întovărășit cu Stanislau Rimsky... 

— Stanislau... Rimsky! 

— Da, da! Nu-i așa că te uimește și pe tine?... Şi fratele 
tău face parte din aceia care pradă oamenii săraci, care 
ucid femei și copii... Acesta este fratele tău... eroul... acela 
care n-are pereche în lumea aceasta! 

— Nu, nu se poate! Leonida nu este în stare să 
săvârșească asemenea fapte! 

— În zadar îl aperi! Eu știu toate acestea de la un om 
care cunoaște prea bine pe toţi membrii bandei Vulturului 
Morţii. 

— De la cine? 

— De la contele Gorciacov... guvernatorul Varșoviei. S-a 
pus premiu pe capul fratelui tău și de atunci cine știe dacă 
n-a căzut răpus de vreun glonte de cazac, sau n-a fost 
spânzurat de vreun copac de la marginea drumului. 

Minerva se uită acum cu adânc dispreţ la tatăl său. În 
clipa aceea muri orice simțământ de dragoste filială în 
inima ei, deoarece socotea că este un păcat de neiertat, ca 
un părinte să vorbească în chipul acesta de copilul său. 

Își șterse lacrimile din ochi și răspunse hotărât și aspru: 

— Nu știu dacă ceea ce ţi-a spus contele Gorciacov este 
adevărat sau nu. Știu însă că din clipa aceasta îl iubesc și 
mai mult pe Leonida și dragostea aceasta nimeni nu mi-o 
va putea spulbera din inimă. 

Iani Kipriotis râse iarăși, batjocoritor: 

— Puțin îmi pasă dacă-l iubeşti pe Leonida sau nu! Pe 
mine mă interesează un singur lucru: să devii soţia lui 
Vladislav Kalamakis. 

— Dar aceasta n-o vei ajunge niciodată! răspunse fata și 
părăsi odaia. 

După această scenă Minerva nu se mai arătă înaintea 
tatălui său, zile întregi. Tot timpul și-l petrecea în odaia sa 
și nici chiar la masă nu se ducea spunând că nu se simte 
bine și nu poate părăsi camera. 

Iani Kipriotis cunoștea prea bine pricina. 

— Nu face nimic! își zicea el. Se va schimba ea!... 

În aceeași zi trimise un servitor până la Scarlat 
Kalamakis, poftindu-l până la el. 

Kalamakis și veni îndată. 

De data aceasta veni fără fiul său și de îndată ce ajunse 
la castelul din Grodno se și retrase într-o odaie cu 
Kipriotis, care îi povesti cele aflate de la Minerva despre 
Vladislav. 

— Nu mi-ai spus nicio noutate, zise Kalamakis după ce 
Kipriotis sfârșise ceea ce avea de spus. 

— Totuși, mă miră că fata s-a împotrivit la căsătorie cu 
atâta tărie. Este adevărat că Vladislav mi-a mărturisit totul 
și deci am aflat că nici Minerva nu este prea încântată de 
planul nostru, dar de aici și până a se împotrivi cu atâta 
încăpățânare... 

— Şi totuși căsătoria va avea loc! 

— La fel mă gândesc și eu și am făcut chiar tot ce mi-a 
stat în putinţă pentru ca lucrurile să meargă așa după cum 
voim noi. 

— Dar nici Vladislav nu vrea să se însoare! 

— Te înșeli! strigă bătrânul Kalamakis, triumfător. 

— Ai reușit să-l faci să-și schimbe părerea? 

— Am recurs la o mica înșelăciune și mi-am ajuns scopul. 
Acum, e rândul tău să faci la fel cu Minerva. 

— Dar cum ai reușit să-l convingi? 

— A fost cam încurcată chestiunea, dar totuși a mers. Ti- 
am spus că se înnebunise după o fată săracă din Varșovia. 
Mi-am zis că, cu bani se poate face orice și fără să mai stau 
mult pe gânduri m-am dus la Varșovia, unde am căutat 
familia fetei. Trăiesc într-o adevărată mizerie. Am căutat să 
stau de vorbă cu tatăl fetei și l-am făcut să întrevadă de 
acum înainte o viaţă lipsită de griji. 

— Şi? 

— Îţi dai seama că o asemenea făgăduială nu putea să 
rămână fără de efect. l-am făgăduit anume că dacă 
izbutește să-și convingă fata să renunţe la Vladislav, îi dau 
o casă la Varșovia și o însemnată sumă de bani. A doua zi, 
Vladislav primi o scrisoare, în care fata îl ruga să nu se 
supere, dar iubește pe un alt tânăr cu care peste câteva 
zile se va și căsători. 

— Bravo! Foarte bine! Și ce zice Vladislav? 

— E deznădăjduit din pricina dezamăgirii. Nu poate să-și 
închipuie, cum este cu putinţă ca fata pe care a iubit-o 
atâta să-l părăsească așa, deodată. S-a repezit la Varșovia, 
pentru a vorbi cu fata, dar acolo s-a întâlnit cu tatăl ei care 
i-a spus că fiica sa e plecată la niște rude din provincie, 
unde va rămâne până în ziua cununiei. Vestea aceasta îl 
amări și mai mult. Umbla ca un nebun, de parcă ar fi vrut 
să se sinucidă. Eu însă am căutat să-l mângâi, să-l 
îmbărbătez, să-i arăt că mai sunt fete frumoase destule în 
Polonia, Minerva ta, de pildă... 

— Şi? 

— Încetul cu încetul a început să se intereseze tot mai 
mult de Minerva și până în cele din urmă mi-a spus că 
Minerva nu-l iubește și că nu-l va lua niciodată, dar că lui 
fata nu-i este antipatică. Așadar, băiatul nu este prea 
catâr! Acum să vedem ce facem cu fata? 

În clipa aceea se auzi un țipăt ușor urmat de o cădere. 

Scarlat Kalamakis sări de pe scaun și alergă la ușă cât îl 
lăsară picioarele lui bătrâne. Deschise ușa și strigă, 
speriat. 

La picioarele lui zăcea trupul nemișcat al Minervei. 

Iani Kipriotis apăsă soneria de lângă el și servitorii 
alergară speriaţi, din toate părţile. 

— Ce s-a întâmplat cu jupânița noastră? întrebară ei, 
înspăimântați. 

Iani Kipriotis răspunse, cam încurcat: 

— Jupânița tocmai se pregătea să intre în oaie, când 
deodată s-a împiedicat și a căzut! 

Servitorii o ridicară pe Minerva și o așezară pe divan... 

— Aduceţi iute niște oţet! 

— Şi un pahar cu apă! 

Servitorii alergară în grabă, spre a-și readuce în simţiri 
stăpâna. 

Cei doi bătrâni rămaseră o clipă singuri. 

— Minerva a auzit totul! zise moșierul din Grodno. 

— Dar dacă o supără atâta căsătoria aceasta, răspunse 
Scarlat Kalamakis, atunci nu știu dacă mai face să ne 
batem capul cu ea! 

Iani Kipriotis se înfurie: 

— Niciun cuvânt mai mult! strigă el. Căsătoria aceasta 
trebuie să aibă loc fiindcă vreau eu... 

Nu putu urma mai departe, deoarece servitorii se 
înapoiaseră. Unul aducea apă, celălalt oţet și dându-i-l să-l 
miroasă, fata își reveni în simţiri. 

Ea se uita năucă în jurul său și trebui să-și forţeze 
memoria, spre a-și aduce aminte unde se găsea și ce se 
întâmplase cu ea. 

Și plimbându-și obosită ochii prin odaie, îi zări pe cei doi 
zgârciţi bătrâni, care se târguiau pe fericirea, pe viitorul 
ei. 

Atunci, amărăciunea izbucni în următorul strigăt 
deznădăjduit: 

— Nu... nu vreau să fiu soţia lui Vladislav Kalamakis! 

Iani Kipriotis le porunci servitorilor s-o ducă pe Minerva 
în odaia ei, spre a se odihni puţin după zbuciumul, prin 
care trecuse. 

Descoperirea făcută din întâmplare o doborâse cu 
desăvârșire pe biata fată. Tocmai voia să intre în odaia sa 
și își și așezase mâna pe clanţă, când deodată auzi că era 
vorba despre ea. Curiozitatea o făcu să se oprească, așa că 
auzi cuvânt cu cuvânt noua întorsătură pe care o luase 
plănuita căsătorie. 

Până acum nădăjduise că dacă și Vladislav se împotrivea 
la această căsătorie, atunci ea tot nu putea să mai aibă loc. 
Acum însă, deodată aflase că Vladislav Kalamakis se 
răzgândise și-i venise pofta să se însoare cu ea. 

Își dădea seama prea bine că, acum orice împotrivire va 
fi în zadar și se simţea prea slabă să lupte cu trei bărbaţi, 
mai ales că, sfârșitul ar fi fost tot izbânda tatălui său. Iar 
aceasta o înspăimânta. 

O îngrozea chiar și numai gândul de a deveni soţia unui 
bărbat pe care nu-l iubea. În mijlocul acestor frământări își 
aduse aminte din nou de fratele său Leonida și blestemă 
clipa în care dăduse ascultare tatălui său și părăsise 
ascunzătoarea din Zlepitnak, unde fusese fericită. 

Doamne, ce bun fusese fratele său Leonida cu ea și cum 
i-ar fi venit el în ajutor și acum, dacă ar fi știut unde și în 
ce chinuri cumplite se zbate! 

Ziua aceea fu pentru Minerva o zi de tortură și somnul 
binefăcător nu-i închise ochii nici când se lăsă seara. 

În timpul acestor frământări mintea ei făurise un plan 
mare și planul acesta voia să și-l ducă la îndeplinire cu 
orice preţ. 

Ea își făcu de lucru prin odaia sa și nu se gândi la 
executarea planului decât numai după ce toată lumea se 
dusese să se odihnească în castelul lui Iani Kipriotis. 

Minerva își strânse lucrurile cele mai necesare, apoi, cu 
legătura în mână își părăsi odaia în vârful degetelor. Ea 
înainta încet, cu multă băgare de seamă, pe trepte și pe 
coridoare, deoarece își dădea seama că dacă este 
observată de cineva nu-și va mai putea duce gândul la 
îndeplinire. 

Or, Minerva luase hotărârea nestrămutată de a nu mai 
rămâne la castelul din Grodno nici măcar o singură zi. Se 
gândise bine mai înainte de a lua această hotărâre și își 
dăduse seamă că tatăl ei nu se schimbase întru nimic și că 
astăzi era același care fusese atunci când Leonida se 
văzuse silit să fugă dinaintea lui împreună cu sora sa. 

Și se hotărâse să părăsească castelul din Grodno, fiindcă 
în schimbul satisfacerii tuturor dorințelor sale i se cerea 
să-și jertfească fericirea. 

Or, fericirea ei nu era un lucru care putea fi scos la 
vânzare. Mai curând ar fi fost în stare să moară decât să se 
supună planului făurit de tatăl său... 

În decursul zilei ce se scursese, adeseori îi venise gândul 
să-și pună capăt zilelor; până în cele din urmă însă izbuti 
să-și alunge din minte, acest gând deznădăjduit și hotări să 
pornească în căutarea fratelui său Leonida. 

Puțin îi păsa de oboseala, primejdiile, zbuciumările, pe 
care trebuia să le înfrunte pe calea pe care se hotărâse să 
pornească. Se simţi în stare să înfrunte încercările soartei 
și porni cu curaj pe drumul stabilit. 

chiar luni întregi, dar nu se temea. Și nu se temea nici de 
eventualitatea adeveririi celor spuse de tatăl său, anume 
că Leonida s-ar fi întovărășit cu Stanislau Rimsky. 

Afară de Leonida nu mai avea pe nimeni în lumea 
aceasta, așa că, chiar să fi vrut, n-ar fi avut alt loc unde să 
se refugieze. 

Cu multă băgare de seamă, Minerva cobori din castel și 
traversă curtea îndreptându-se în spre poarta grea de 
stejar, a cărei cheie o avea la sine. Câinii, pe care Iani 
Kipriotis și-i luase de când cu vizita lui Stanislau Rimsky, o 
cunoșteau, așa că n-o lătrară și o lăsară să ajungă până la 
poartă. 

Cheia se învârti în broască de două ori și poarta 
castelului din Grodno se deschise înaintea Minervei. 

Și atunci, copila răsfăţată a moșierului putred de bogat, 
porni prin noapte, spre necunoscut... 

CAPITOLUL 60 
Contele Riminsky 


— Domnul conte s-a sculat? 

— Încă nu! 

— Şi soarele e doar aproape în cruce! 

— Ştii prea bine că, în timpul din urmă domnul conte nu 
se prea scoală odată cu găinile! 

— Iarăşi a venit târziu acasă? 

— Spre dimineaţă! 

A fost la cărți? 

— Nu! 

— La chef? 

— Nu! 

— Atunci? 

— Ai putea să știi, unde umblă în timpul din urmă! 

— În Rudin? 

— Da, la castelul din Rudin. 

— Așadar e îndrăgostit! 

— Așa se pare. 

— Nu este cel dintâi căruia i se aprind călcâiele după 
prințesa Fedora Feodorovna. 

— Dar nici cel din urmă! 

— Ce vrei să spui? 

— Înainte de a veni la Urzin, la contele Riminsky, am 
slujit la castelul din Rudin. Este adevărat că pe vremea 
aceea prinţesa nu locuia prea des la castel, dar în timpul 
cât era în trecere pe acolo am avut prilejul să mă 
încredinţez că inima ei rămânea surdă la toate asalturile 

numeroșilor săi adoratori. Apoi, prinţesa Feodorovna este 
mai bogată decât toţi boierii de prin împrejurimi, laolaltă, 
așa că ar fi o prostie să se mărite numai spre a-și jertfi 
libertatea. 

— Atunci, tu crezi că dragostea domnului conte nu prea 
are sorţi de izbândă? 

— Asta este părerea mea. 

Convorbirea aceasta avu loc pe balconul castelului din 
Urzin, proprietatea contelui Riminsky, între camerierul 
Benedict și fata în casă, Anka. 

Urzin se întinde între Dubro și Rudin și pe vremea aceea 
număra ca la vreo cinci sute de suflete. Cea mai mare 
parte a pământurilor din Urzin erau proprietatea contelui 
Ion Riminsky. 

Contele Riminsky nu împlinise încă 30 de ani. El locuise 
vreme îndelungată la Varșovia unde luase parte foarte 
activă la mișcările de neatârnare poloneze, în care scop își 
cheltuise o bună parte din averea sa. 

Dându-și seama, dezamăgit și amărât, că toate jertfele 
sale erau în zadar, deoarece stăpânirea rusească nu putea 
fi înfrântă numai cu ajutorul compatrioţilor, hotărî să se 
retragă din viaţa politică și cu doi ani în urmă părăsi 
capitala Poloniei. 

Oferindu-i-se spre cumpărare moșia Urzin, care se găsea 
pe pământ rusesc, dar aproape de hotarul Poloniei, o 
cumpără și se retrase aici, trăind o viaţă foarte 
singuratică.. 

Dar cumpărând moșia Urzin nu făcuse o afacere prea 
bună. 

În zadar se ocupa el însuși cu administrarea moșiei, 
pământul era prost și dădea roade puţine, așa că Riminsky 
era mereu silit să facă noi împrumuturi pentru a putea 
continua cu exploatarea. 

Recolta din ultimul an nu dezminţi nici ea, proasta 
calitate a pământului și atunci contele, spre a ieși din 
încurcătură, se gândi să se însoare cu o femeie bogată. 

Tocmai atunci se întâmplă să facă cunoștință cu prinţesa 
Fedora Feodorovna și cunoștință aceasta îl zăpăci cu totul. 
Contele Riminsky se gândise să facă o căsătorie de interes 
și iată că acum se îndrăgostise ca un nebun de frumoasa 
stăpână a Rudinului. 

Așadar, cunoscând-o pe Fedora Feodorovna, el uită de 
orice interes material și nu se mai gândi, decât la 
dragostea sa pentru fermecătoarea prințesă. Simțământul 
contelui Riminsky pentru Fedora Feodorovna era atât de 
curat, încât nobilul polonez ar fi fost în stare să se însoare 
cu prinţesa chiar dacă aceasta întâmplător n-ar fi fost 
bogată. 

Pentru contele Riminsky nu mai exista altă fericire, 
decât de a putea fi împreună cu frumoasa castelană... 

Fedora Feodorovna îşi dădu seama îndată de 
simțămintele contelui dar nu le acordă nicio însemnătate 
mai deosebită. Se obișnuise ca aproape toţi bărbaţii să-i 
facă curte și cu toate că Riminsky îi era simpatic, totuși, 
nici lui nu-i arătă o prietenie mai mare, mai intimă decât le 
arătase și celorlalţi. 

Ea își spunea că dacă Riminsky va observa că 
sentimentele lui nu sunt împărtășite, va renunţa de a mai 
nutri speranţe în privinţa ei. Contele Riminsky nu era doar 
cel dintâi care pășea pragul castelului din Rudin cu inima 
plină de nădejde, pentru a se îndepărta apoi dezamăgit. 

De altfel ar fi fost și greu ca tânărul conte să poată 
câștiga inima prinţesei. Inima Fedorei Feodorovna bătea și 
acum numai pentru Stanislau Rimsky și în timpul cât 
Vulturul Morţii fusese departe de Cuibul Vulturilor, 
fermecătoarea castelană petrecuse multe nopţi fără somn, 
rugându-se cu inima tremurândă pentru viaţa idolului său. 

Contele Riminsky observase că prinţesa se purta cu el la 
fel ca și cu ceilalţi bărbaţi care o înconjurau, dar de aceea 
el nu deznădăjdui, ci speră neîncetat că, odată și odată tot 
va izbuti să topească scutul de gheaţă, care împresura 
inima adoratei sale. 

În noaptea aceea fusese rânduită o mare petrecere la 
castelul din Rudin și de acolo venise contele Riminsky, 
acasă, atât de târziu. 

Soarele era aproape în cruce și razele lui străluceau 
orbitor pe linţoliul alb de zăpadă, dar contele Ion Riminsky 
nu se deșteptase încă. Și cine știe până când ar mai fi 
dormit, dacă Benedict, credinciosul său camerier n-ar fi 
intrat în dormitor. 

De după perdeaua trasă la o-parte, soarele de decembrie 
pătrundea în odaie ca o pulbere de aur și contele Riminsky 
se așeză în capul oaselor în pat, frecându-și ochii, 
somnoros. 

— S-a crăpat de ziuă? întrebă el, căscând. 

— S-a cam crăpat de amiază, domnule conte! răspunse 
Benedict, zâmbind. 

— Şi eu pic de somn! 

— Nu v-aș fi sculat, dar a sosit un vizitator care a cerut 
să vorbească neapărat cu domnul conte. 

— Un vizitator? Cine e? 

— Domnul Alexandru Popov! 

— Popov?... Da... da... știu acum! 

— Spune că astă-noapte domnul conte s-a înţeles cu d-sa 
ca astăzi înainte de amiază să vină aici! 

— Da... mi-aduc aminte! 

— Ce să-i spun domnului Popov? 

— Spune-i că m-am sculat și că în curând îi voi sta la 
dispoziţie... Până atunci condu-l în salon... oferă-i o pipă și 
rachiu! 

— Am înţeles, domnule conte! 

Benedict se înclină și părăsi dormitorul pentru a aduce 
la cunoștința lui Alexandru Popov cele spuse de stăpânul 
său. 

Popov nu se supără că era făcut să aștepte. El se trânti 
într-un fotoliu și când văzu că servitorul îi așează în faţă o 
sticlă întreagă din cel mai bun rachiu polonez, se gândi că 
Riminsky ar putea să întârzie cât mai mult. 

În timpul acesta tânărul conte sări sprinten din pat, se 
spălă cu apă rece ca gheaţa, spre a fi cât mai vioi, se 
îmbracă iute, apoi porunci să i se aducă cafeaua în salon, 
unde el însuși veni să-l întâlnească pe Popov. 

Alexandru Popov era la al cincilea pahar de rachiu, când 
contele intră în salon, așa că, îl salută pe stăpânul casei cu 
o veselie, cam zgomotoasă. 

Obrajii lui cât o șuncă se lărgiră într-un zâmbet de 
mulțumire și sărind de pe scaun, îi întinse mâna contelui, 
de la o depărtare de zece pași: 

— Bună dimineaţa, domnule conte! Credeam că ați uitat 
despre întâlnirea hotărâtă ieri noapte! 

— Nu, nu - se scuză Riminsky - dar m-a cam furat 
somnul. Acum însă sunt aici și putem sta de vorbă. Cred că 
nu te vei supăra dacă între timp îmi voi lua cafeaua cu 
lapte. 

— Ca la d-ta acasă, domnule conte! răspunse Popov, 
curtenitor și fiind foarte mulțumit că Riminsky îi umpluse 
paharul din nou. 

După ce-l dădu pe gât și pe acesta, întrebă: 

— Dacă-mi dai voie să te întreb, domnule conte, pentru 
ce m-ai rugat să te vizitez? 

Contele Riminsky bătu cu degetele în masă, enervat, 
apoi își ridică încet capul. 

— Domnule Popov, dacă-mi aduc bine aminte, acum 
vreun an mi-ai spus să-ți vând o parte din moșia Urzin. 

— Da, era vorba de pădurea Urzinului. 

— Parcă așa mi-aduc aminte și eu! 

— Atunci domnul conte mi-a răspuns că nu este de 
vânzare. 

— Așa este și într-adevăr, aceasta era situaţia atunci. 

— Şi acum? 

— Lucrurile s-au schimbat. Dacă mai ești dispus să 
cumperi această parte a moșiei, eu aș fi gata să ţi-o vând. 

Popov rămase pe gânduri. 

Rachiul nu-l zăpăcise îndeajuns spre a nu înţelege care 
era situaţia. Era viclean din naștere, așa că și acum își 
dădu seama îndată, cum stăteau lucrurile. 

Având obiceiul de a se informa despre toţi moșierii 
ținutului, aflase și despre contele Ion Riminsky cum că 
situația lui materială nu era tocmai surâzătoare. Averea ce- 
i mai rămăsese după cheltuielile avute cu mișcările de 
independenţă poloneze și-o băgase toată în moșia Urzin, 
care însă nu producea îndeajuns pentru a acoperi 
cheltuielile traiului bun pe care contele era obișnuit să-l 
ducă și afară, de aceasta, o moșie mare are veșnic nevoie 
de noi investiţii care toate costă parale. 

Popov mai știa că Riminsky avea chiar datorii pe moșie 
și dacă acum se arăta dispus să se despartă de partea cea 
mai prețioasă a proprietăţii, aceasta însemna că tânărul 
conte se găsea din nou în încurcături financiare. 

Ba Alexandru Popov bănuia chiar și pricina acestor 
încurcături și în gândul său își zise: 

— Fedora Feodorovna este o pasiune costisitoare chiar 
și atunci când nu-i faci decât curte! 

Din aceste gânduri, Alexandru Popov fu deșteptat de 
glasul contelui Riminsky care-l întrebă: 

— Ei, care este părerea d-tale, asupra acestui târg, 
dragă domnule Popov? 

Am arătat că Popov era un om viclean. 

Cu un an în urmă el voise să cumpere pădurea, deoarece 
voia să înceapă o exploatare forestieră și pădurea 
Urzinului părea cea mai nimerită pentru acest scop, 
deoarece era așezată chiar în vecinătatea moșiei lui. 

Atunci voia s-o cumpere și ar fi fost gata să dea orice 
preţ pentru a pune mâna pe preţioasa pădure. 

Acum însă lucrurile se schimbaseră. Astăzi nu mai era el 
acela care venea cu propunerea, ci contele Riminsky. 

Acum nu el vroia să cumpere, ci contele Riminsky să 
vândă. 

În asemenea împrejurări era firesc ca și condiţiile de 
cumpărare să fie cu totul altele. 

Cu un an în urmă contele ar fi dictat preţul, deoarece 
Popov venise cu propunerea; acum însă locul contelui îl 
luase Popov, deoarece oferta îi era făcută lui. 

— Nu te supăra domnule conte, zise Popov, zâmbind cu 
prefăcută părere de rău, dar astăzi situația mea nu-mi mai 
îngăduie să închei târgul! Acum un an, da... aveam bani 
strânși... 

— Dar pădurea aceasta este partea cea mai de preț a 
moșiei Urzin! 

— Pentru mine nu mai este deoarece am renunţat la 
exploatarea forestieră. 

— Daca nu mă înșel, anul trecut mi-ai oferit cincizeci de 
mii de ruble? 

— Se poate... dar nu-mi mai amintesc bine! 

— Atunci nu ţi-aș fi dat-o nici pentru o sută de mii; acum 
însă sunt dispus să ţi-o vând pentru suma oferită de d-ta. 

Popov nu mai încăpea în piele de bucurie. El știu însă să- 
și ascundă bucuria aceasta cu gândul de a încerca să mai 
reducă ceva din preţul de cumpărare. Se arătă cât se poate 
de nepăsător și răspunse: 

— Cincizeci de mii de ruble... Chiar dacă aș avea strânși 
banii aceștia acum, tot aș mai sta să mă gândesc dacă în 
împrejurările de astăzi pădurea mai preţuiește pentru mine 
cincizeci de mii de ruble! 

— Faptul că n-ai banii strânși, zise contele Riminsky, nu 
poate fi o piedică din pricina căreia să pierzi o afacere atât 
de bună! 

— Cum, cum? N-ar trebui să număr acum preţul 
cumpărării? 

— Nu asta am vrut să spun! 

— Ci? 

— D-tale, bogatului Alexandru Popov, nu-i poate fi greu 
să găsească cincizeci de mii de ruble. D-ta găsești oricând 
să te împrumuţi cu banii aceștia. 


1381 


Popov zâmbi. 

— În orice caz părerea pe care domnul conte o are 
despre situația mea materială este foarte măgulitoare. Tin 
însă să subliniez că cincizeci de mii de ruble însemnează o 
sumă foarte mare, or, pentru mine, pădurea... nu mai face 
preţul acesta astăzi. Dacă domnul conte ar mai lăsa ceva... 

— Cât crezi d-ta, domnule Popov? Două-trei mii de ruble 
poate că aș mai lăsa! 

— Eu nu mă gândesc la o scădere de două-trei mii de 
ruble! 

— Ci? 

— Mai mult de treizeci de mii de ruble nu dau pe 
pădurea Urzin. 

Contele Riminsky se înfurie. 

— Domnule Popov, pesemne că d-ta ai aflat de 
încurcătura în care mă găsesc de îndrăznești să-mi faci o 
ofertă atât de jignitoare! 

— Pentru nimic în lume nu mi-aş îngădui să te jignesc, 
domnule conte, răspunse Popov, împăciuitor, dar recolta 
slabă din anul acesta mi-a pricinuit mari pierderi și mie, 
așa că trebuie să mă gândesc mult și bine, mai înainte de a 
încheia o nouă afacere. Trebuie să recunoști și d-ta că, 
deocamdată, pădurea aceasta nu mi-ar aduce niciun venit. 
Atunci de ce aș cumpăra-o? 

— Trebuie să înţelegi însă și d-ta, domnule Popov că nu 
ți se va mai oferi un al doilea prilej asemănător pentru a 
cumpăra pădurea. Mărturisesc că am nevoie de bani și 
dacă n-o cumperi d-ta, o vând altuia! 

— Nu cred că s-ar găsi vreun om prin împrejurimi care 
să fie dispus să investească într-o pădure un capital atât de 
mare! răspunse Alexandru Popov, zâmbind viclean. 

Contele Riminsky își dădu seama că Popov avea 
dreptate. Afară de Popov, niciunul din moșierii ținutului n- 
ar fi fost în stare să-i cumpere pădurea. Simţea deci că 
este lăsat la bunul plac al acestui om, care era destul de 

mic de suflet să profite de încurcătura în care se găsea. De 
aceea înțelese că era nevoit să mai lase din preț. 

— Bine! zise el. Înţeleg situația și mă voi conforma 
împrejurărilor. Sunt gata să-ți vând pădurea pentru 
patruzeci de mii de ruble, dacă-mi plătești banii în decurs 
de douăzeci și patru de ceasuri. 

Alexandru Popov de-abia putu să-și mai stăpânească 
bucuria ce-l cuprinse la auzul ofertei tânărului conte... 

Pentru patruzeci de mii de ruble, pădurea Urzin era un 
adevărat cadou. Cu un an mai înainte, Popov ar fi fost 
dispus să dea șaptezeci de mii de ruble pentru ea și iată că 
acum i se oferea aproape la jumătate preţ. 

Cu toate acestea, zâmbetul acru nu-i dispăru din jurul 
buzelor. 

— Nu pot să promit nimic, domnule conte! 

— Dar ce mai aștepți? 

— Aș vrea s-o cumpăr, dar te rog să-mi mai dai timp de 
gândire. 

— Timp de gândire? Altul în locul d-tale ar lua o cu 
amândouă mâinile! 

— Împrejurările de astăzi sunt foarte grele și nimeni nu 
se hotărăște să cumpere o moșie, așa, cu una cu două! 

Contele Riminsky se ridică de pe scaun. 

— Bine, domnule Popov! Îţi dau timp de gândire... 

— Patruzeci și opt de ceasuri! 

— Nu! Un ceas!... un singur ceas! 

— De ce? 

— Vei afla îndată! 

Contele Riminsky scutură clopoţelul de pe masă și 
Benedict se ivi îndată în pragul ușii. 

— Benedict, îngrijește să se pună caii la sanie! Dar 
îndată! 

Popov se uită uimit la contele Riminsky. 

— Şi asta face parte din cumpărătură? întrebă el, 
zâmbind. 

— Da! răspunse tânărul conte. 

— Nu prea înţeleg legătura! 

— Acum ne vom urca în sanie și mergem în pădure. D-ta 
vei avea prilejul să mai vezi odată proprietatea pe care ti- 
am oferit-o spre cumpărare. Drumul ţine un ceas. Când ne 
vom înapoia la castel, va trebui să te hotărăști dacă 
cumperi pădurea sau nu. 

Ideea îi plăcu lui Popov, care, după ce mai dădu pe gât 
un păhărel de rachiu, își îmbrăcă șuba și cobori în 
tovărășia contelui Riminsky, în curte, unde sania îi și 
aștepta. 

Peste câteva minute sania aluneca pe drumul acoperit 
de zăpadă. Contele Riminsky îi poruncise vizitiului să facă 
înconjurul pădurii Urzin. 

În curând, copacii uriași ai pădurii se iviră înaintea 
ochilor lui Popov care măsura cu priviri avide întinsul, care 
putea să fie al lui pentru un preţ de nimic. 

Dar și contele Riminsky își ajunse ţinta. La vederea 
frumuseţii acestei păduri seculare, Popov se înflăcără într- 
atâta încât la jumătatea drumului zise: 

— Ajunge, domnule conte, nu trebuie să mergem mai 
departe! 

— Așadar, facem târgul? 

— E ca și făcut! 

— Patruzeci de mii de ruble? 

— Patruzeci de mii! 

— Şi mâine îmi numeri banii? 

— Voi încerca să fac rost de ei. 

— Dar eu vreau să știu cu siguranţă... fiindcă poimâine 
se poate întâmpla să mă răzgândesc și să nu mai vând 
pădurea. 

— Voi face tot ce-mi va sta în putinţă ca, până mâine la 
amiază, să plătesc preţul cumpărării! 

Contele Riminsky, dădu din cap, apoi îi spuse vizitiului: 

— Intoarce! 


1384 


Ion Riminsky își vâri capul în gulerul șubei și se gândi cu 
strângere de inimă că trebuia să se despartă de cea mai 
prețioasă parte a moșiei sale. 

Chiar și copacii gemeau parcă sub puterea vântului de 
iarnă, că trebuie să încapă pe altă mână. Iar când își ridică 
odată privirea tristă, i se păru că stejarii și aninii îi făceau 
semne mânioase, că se despărțea de ei cu atâta ușurință. 

Tristeţea cuprinse sufletul contelui Riminsky, dar nu 
putea face altfel. Trebuia să se despartă de pădurea 
Urzinului, pentru a-și salva restul moșiei. 

Sania aluneca repede pe drumul lucios. 

Dar în vreme ce amărăciunea copleșea tot mai mult 
sufletul contelui Riminsky, Alexandru Popov nu mai putea 
de bucurie. Ar fi vrut să cânte, să joace, să-și strige 
bucuria în gura mare, dar situaţia cerea să se poarte și pe 
mai departe rezervat, dând impresia că el i-a făcut un 
serviciu contelui Riminsky, cumpărându-i pădurea. 

Ajunseseră aproape de castel, unde trebuia să fie 
alcătuit actul de vânzare-cumpărare, când sania se opri 
deodată. Vizitiul smucise hățurile, caii se opriră brusc, iar 
sania alunecă pe o parte, până în marginea șanțului de 
lângă drum. 

— Ce s-a întâmplat? întrebă contele Riminsky, trezindu- 
se din reverie. 

— Zace cineva în mijlocul drumului, domnule conte! 
răspunse vizitiul. 

Cu aceste cuvinte el și sări de pe capră și se repezi în 
acel punct al drumului, unde veștmintele de culoare 
închisă de pe un trup omenesc, contrastau cu albeaţa 
imaculată dimprejur.. 

— O femeie! strigă vizitiul. 

Contele Riminsky și Alexandru Popov săriră și ei din 
sanie, spre a veni în ajutorul nenorocitei ce zăcea în 
zăpadă. 

Moșierul din Urzin îngenunche, luă în mână capul femeii 
și rămase uimit de frumuseţea acestei făpturi, care părea 
să fie o fată foarte tânără încă. 

Contele își lipi urechea de pieptul fetei și văzând că 
răsufla, exclamă fericit: 

— Trăiește! 

— Nici nu poate să zacă de mult în zăpadă, zise 
vizitiului, fiindcă mai adineauri, când am trecut pe aici, 
fata nu era. 

Alexandru Popov căută să fie și el cu ceva de folos 
frumoasei fiinţe și își scoase plosca cu rachiu. 

— Să-i dăm să bea puţin și-și va reveni îndată. 

Riminsky luă plosca și turnă câteva picături între buzele 
fetei. 

Băutura nici nu întârzie să-și facă efectul. Fata își 
deschise ochii ca de abanos și se uită nedumerită la cei din 
jurul său. 

— Unde sunt? îngână ea, cu o voce nespus de dulce. 

— Între oameni cumsecade, domnişoară! o linişti contele 
Riminsky. 

— Dar cum am ajuns aici? Ce s-a întâmplat cu mine? 

— V-am găsit aici, în drum. Unde vă duceaţi? 

În jurul buzelor fetei se ivi un zâmbet amar, plin de 
tristeţe. 

— Unde mă duceam?... Colind șoselele de săptămâni... 
de luni de zile... Oboseala m-a doborât însă, aici... lumea a 
început să se întunece în jurul meu, mi se părea că mi-a 
sosit ceasul de pe urmă... și m-am prăbușit la pământ! 

— Dar cine sunteţi dv. domnişoară? 

— Mă numesc Minerva Kipriotis. 

— Și cum aţi ajuns aici? 

— Nu cercetaţi, domnul meu. Mulţumiţi-vă să știți că am 
avut motive foarte puternice să părăsesc casa părintească, 
unde nu-mi lipsea nimic. Eu însă am preferat să renunţ la 
bogăţie... 

— Dar de ce? Mi se pare foarte enigmatic! 

— Fiindcă voiau să mă silească să mă mărit cu un om pe 
care nu-l iubeam. 

— Acum înţeleg! zise contele Riminsky, care, cu ajutorul 
vizitiului, duse în sanie fata, care-i mulțumi plină de 
recunoștință, pentru bunătatea pe care i-o arăta. 

— Castelul meu este așezat prin apropiere, zise apoi, 
contele Riminsky, te vom duce acolo și vom vedea pe urmă 
ce este de făcut. 

— Domnul meu, exclamă Minerva, cu ochii plini de 
lacrimi, cum vă voi putea eu mulțumi pentru ceea ce faceţi 
pentru mine? 

— Nu poate fi vorba de nicio recunoștință, domnișoară! 
Cum aș fi putut să vă las în mijlocul drumului să îngheţțaţi? 
Este datoria mea de om, să vă ridic și să vă iau cu mine. 

Din noaptea în care Minerva părăsise castelul din 
Grodno, biata fată trecuse prin nenumărate frământări și 
îndurase lipsuri, aproape de neînchipuit. 

Ea plecase din Grodno, cu gândul să-l caute pe fratele 
său, lângă care voia să-și petreacă restul vieţii și de aceea, 
se îndreptă mai întâi în spre ruinele din Zlepitnak unde 
nădăjduia să dea de Leonida. 

Dar aici o așteptă o dezamăgire. 

Locuinţa lor din mijlocul ruinelor era goală, iar oamenii 
din sat, cu care stătu de vorbă, întăriră spusele tatălui său, 
anume că doctorul Leonida se înrolase în banda Vulturului 
Morţii. 

Dar cei din Zlepitnak nu vorbeau despre Stanislau 
Rimsky cu răutate, nu-l blestemau, după cum făcea Iani 
Kipriotis. 

— Vulturul Morţii, îi spuseseră ei, apără pe cei săraci și 
nu luptă decât împotriva asupritorilor poporului și 
împotriva stăpânirii rusești. Vei vedea d-ta, domnișoară că, 
atunci când se va ridica steagul luptei pentru neatârnarea 
Poloniei, Stanislau Rimsky și cu credincioșii săi prieteni se 
vor găsi și ei sub acest steag. Câtva timp au fost aici, în 

pădurea noastră, dar pe urmă a venit călăul Varșoviei, 
contele Gorciacov și voinicii au fost nevoiţi să se refugieze. 

— Şi unde să fie ei acum? 

— Se spune că, dincolo de granița Poloniei, undeva în 
jurul cetăţii Rudinului. Dar vezi, domnișoară, să nu cumva 
să spui asta rușilor! Dumnezeu să-l pedepsească pe acela 
care l-ar trăda pe Vulturul Morţii. Să nu spui nimănui în 
lumea aceasta că-l cauţi pe Stanislau Rimsky! Du-te numai 
în apropierea cetăţii Rudinului și Dumnezeu îţi va scoate în 
cale pe fratele d-tale. 

Minerva mulţumi pentru lămuririle date și hotări să 
pornească în spre Rudin. 

Noaptea o petrecu în fosta lor locuinţă din ruinele 
Zlepitnak-ului, iar dimineaţa, luându-și merinde, porni în 
spre îndepărtata ţintă a călătoriei sale. 

Și merse zile și săptămâni întregi... 

Adeseori dormea prin colibe părăsite, uneori chiar sub 
cerul liber și nu odată, s-a întâmplat să fie ameninţată de 
îngheţ sau de lupi. Flămândă, obosită, îngheţată, 
rătăcindu-se prin păduri, sau fiind ameninţată să fie 
acoperită cu zăpadă de viscol, trecând prin mii de lipsuri și 
de primejdii, Minerva își continuă drumul spre mica ţintă a 
vieţii sale: fratele său, doctorul Leonida! 

Adeseori, pe când colinda șoselele, se gândea că acum 
ar fi putut sta în casa părintească, într-o odaie bine 
încălzită, în fața unei mese copioase, fără a duce vreo 
lipsă. 

Cu toate acestea, niciodată nu-i păru rău de a fi plecat 
de la Iani Kipriotis și nici nu dorea să se mai ducă înapoi la 
castelul din Grodno. 

Ea îndura cu bărbăţie, toate lipsurile, toate chinurile, 
deoarece știa că luptă pentru liniștea sufletului său. 

La început mai număra zilele vagabondajului său. Pe 
urmă însă, nu mai ţinu seamă de ele. 

Plecase din Grodno chiar la începutul iernii și acum, 
când ajunse în apropierea Rudinului, se împlineau două 
luni de când căzuse cea dintâi zăpadă. 

Şi aici, aproape de tot de ţinta colindărilor ei, aproape 
de tot de fratele său Leonida, puterile o părăsiseră. Cele 
două luni de vagabondaj, o istoviseră, nu numai trupește, 
ci și sufletește și într-o bună zi, nu mai putu merge înainte. 

Soarta însă se îndurase de tinereţea ei și-i scoase în cale 
pe contele Riminsky care o ridică din zăpadă și o așeză în 
sanie, lângă el, unde Minerva adormi îndată. 

Contele Riminsky se uita cu admiraţie la încântătorul ei 
chip de fecioară și când Alexandru Popov vru să-i 
vorbească, el îl opri: 

— Pst! Nu vorbi... doarme! 

Și Minerva Kipriotis dormi și atunci când sania se opri în 
cartea castelului din Urzin. 

Cu ajutorul lui Benedict, vizitiul o duse în casă, unde la 
porunca lui Riminsky, o culcară într-un pat moale și 
călduros, lăsând-o să se odihnească după istovitoarea 
oboseală a drumului pe care-l făcuse. 

Contele Riminsky îi porunci Ankăi să nu se miște de 
lângă Minerva și de îndată ce se va deștepta, să-i dea de 
știre, apoi se retrase cu Alexandru Popov, pentru a face 
contractul. 

Până să scrie ei contractul, în baza căruia contele Ion 
Riminsky îi vindea lui Alexandru Popov pădurea Urzin, se 
trezi din somn și Minerva. 

Anka veni să anunţe: 

— Jupâniţa sa sculat! 

— Voi veni îndată, Anka! răspunse contele Riminsky. 
Până atunci nu te mișca de lângă ea. 

Servitoarea plecă, iar contele se întoarse îngândurat în 
spre Popov: 

— Şi acum ce mă fac? Nu pot ţine la mine în casă o fată 
tânără, fiindcă lumea ar începe să vorbească... 

— Într-adevăr, așa este! zise Popov. Dar nu trebuie să te 
frămânţi din această pricină. 

— Dar ce să fac? 

— S-o așezi pe undeva! 

— N-ai vrea s-o iei la d-ta, domnule Popov? zise contele, 
îndată. 

— Vai, dar pentru mine situaţia ar fi tot atât de critică, 
întocmai ca și pentru d-ta! 

— Atunci voi căuta s-o găzduiesc la cineva prin Dubro. 
Astăzi și așa mă reped până în oraș. N 

— Ideea este cât se poate de bună. In Dubro sunt 
hanuri... 

— Cum te gândeşti să las o fată tânără, singură, într-un 
han? Numai într-o familie cumsecade aş îndrăzni s-o 
găzduiesc. In orice caz, voi găsi eu pe cineva care să-i 
poarte de grijă. 

— Te-ai gândit la cineva? 

— Nu, dar cum mă duc pe la Sidoniev... 

— La giuvaergiu? 

— La el, căci am ceva treabă cu Sidoniev... 

Popov înţelese îndată, ce treburi putea contele Riminsky 
să aibă cu Sidoniev, vestitul giuvaergiu din Dubro. Fără 
îndoială că Riminsky voia să cumpere vreun cadou și nu 
era greu de bănuit, pentru cine, după curtea îndrăcită, pe 
care stăpânul Urzinului i-o făcea castelanei din Rudin. 

Dar Popov nu zise nicio vorbă referitor la descoperirea 
lui. Avu însă o idee: 

— Sidoniev? Dar acesta este omul care ne trebuie! 

— Pentru ce, domnule Popov? 

— Pentru ceea ce căutam! Niciunde fata n-ar fi găzduită 
mai bine ca în casa lui Sidoniev! 

— Dar după câte știu eu, nici Sidoniev nu are familie! E 
văduv, pare-mi-se? 

— Da, însă un bătrân poate primi o fată în gazdă, fără să 
se teamă că lumea va vorbi pe socoteala lui. Afară de 
aceasta, gospodăria giuvaergiului e dusă de o rudă mai în 

vârstă a lui, așa că fata ar fi și supravegheată, cum se 
cuvine. 

— Într-adevăr, ideea este minunată! exclamă contele 
Riminsky, zâmbind. Să nădăjduim că nici Sidoniev nu va 
avea nimic împotrivă. 

— Eu sunt încredinţat că giuvaergiul va fi încântat să 
poată face un mic serviciu unui atât de distins și de bun 
mușteriu al său. 

— Asta se va vedea... De altfel mai târziu voi căuta s-o 
găzduiesc altundeva. Poate că o voi ruga pe Fedora 
Feodorovna, care are o inimă foarte bună. 

— Acum însă, să mergem să vedem ce face fata! zise 
Popov și peste câteva clipe, ieși din salon în tovărășia 
contelui Riminsky. 

Ajungând în odaia unde fusese găzduită Minerva, o 
găsiră pe fată în fața ferestrei, privind melancolică la 
ținutul ce se întindea înaintea frumoșilor ei ochi negri. 

Acum era parcă și mai frumoasă ca la început; poate 
unde acum i se putea vedea nu numai chipul drăgălaș ci și 
trupul tras ca prin inel. 

Lui Popov mai ales, fata îi plăcea grozav și în mintea lui 
și încolţise gândul josnic de a pune mâna pe ea. 

— V-aţi mai liniștit, jupâniţă? o întrebă contele Riminsky, 
blând. 

— Mă simt foarte bine și nu știu cum să vă mulţumesc... 

— Să nu mai vorbim despre aceasta! o întrerupse 
contele Riminsky. V-am spus că nu-mi datoraţi niciun fel de 
recunoștință! 

— Dar când aţi fost atât de bun cu mine... 

— Dar jupâniţă... n-am făcut nimic mai mult decât ar fi 
făcut oricare altul în locul meu! 

— În orice caz, nu voi uita niciodată... Mă îngrozesc 
chiar și numai când mă gândesc la ultimul sfert de ceas pe 
care l-am petrecut pe șoseaua Urzinului. Imi așteptam 
sfârșitul în fiecare clipă... Mă târam, nu mai mergeam... 

căutam deznădăjduită o locuinţă de om, dar cât puteai 
vedea cu ochii nu zăreai decât pădure și iar numai pădure! 

— Biata fată! N-ar fi oare mai bine în casa părintească? 

— Nu, de o mie de ori nu! zise Minerva Kipriotis, cu 
înverșunare. Mai bine mă întorc în pădurea Urzinului, să 
pier îngheţată, sau sfâșiată de lupi, decât să mă mai întorc 
la casa tatălui meu. 

— Încăpăţânarea este caracteristica fetelor tinere! zise 
contele Riminsky, dojenind-o cu blândeţe. 

Popov se amestecă și el în vorbă: 

— Fără îndoială că, jupâniţa este îndrăgostită! 

— Vă înșelaţi! Nu iubesc pe nimeni, mai puţin însă pe 
acela pe care voiau să mi-l dea cu sila de bărbat. De aceea 
am și fugit! 

— Şi acum, ce ai de gând să faci? întrebă contele 
Riminsky, cu duioșie. După cât se pare, nu prea ai fost 
obișnuită să muncești! 

— Este adevărat că la tata acasă n-am avut nevoie să 
pun mâna pe nimic, dar de aceea munca nu mă 
înspăimântă. Aș fi fericită să găsesc vreo ocupaţie pe aici, 
prin împrejurimi, până când s-ar mai schimba lucrurile. 

Contele Riminsky lua mâna fetei și zise: 

— Dragă jupâniţă, eu îţi dau cu dragă inimă, o mână de 
ajutor. Dar, fiindcă nu te pot opri la castel, te voi duce la o 
cunoștință a mea din Dubro, unde vei fi găzduită câtva 
timp. Mai târziu voi căuta să-ţi găsesc o ocupaţie, care să 
nu-ți fie prea neplăcută. 

— Bunătatea dv.... 

— Iarăși?... Mai bine spune-mi, dacă te simţi în stare să 
mergi? 

— Cum să nu! Anka mi-a dat să mănânc și să beau, așa 
că acum aș fi gata să pornesc din nou pe șoselele pustii ale 
Rusiei. 

— Atunci să mergem! 

Sania era iarăși în curtea castelului, numai că vizitiul 
înhămase la ea cai odihniţi. 

După ce-și luă rămas bun de la Popov, care se înapoie 
acasă, contele Riminsky o ajută pe Minerva să urce în 
sanie și apoi luă și el loc alături de ea. 

— Așadar, nu uita, dragă domnule Popov că mâine ne 
vom întâlni din nou aici, spre a încheia definitiv afacerea. 

— Voi fi aici, domnule conte! 

Popov o mai salută odată pe Minerva și pe urmă sania 
porni ca vântul pe șoseaua ce ducea la Dubro. 

Minerva se pierdu aproape în șuba pe care contele 
Riminsky i-o dădu pe drum pentru a nu-i fi frig. Ea își vâri 
capul în gulerul șubei, cu ochii însă se uita mereu 
cercetător în jurul său, căutând ţinutul, pădurea, 
ascunzătoarea, în care se vor fi găsind tovarășii Vulturului 
Morţii. 

În timp ce sania aluneca pe zăpadă, Minerva încercă să 
vadă, dacă nu cumva putea prinde vreun amănunt, 
referitor la ținta călătoriei sale, de la contele Riminsky. 

— Am auzit, zise ea, că drumurile nu prea sunt sigure 
prin partea locului! 

— De ce să nu fie sigure? 

— Fiindcă le-ar cutreiera Vulturul Morţii. 

Contele Riminsky dădu din cap. 

— Aceasta este adevărat! Vulturul Morţii își face apariția 
destul de des prin împrejurimi, dar el nu atacă pe oricine. 

— Şi nu poate fi făcut nevătămător? 

— Trupe întregi au pornit în urmărirea lui dar nu i-au 
putut face nici un rău. Într-un rând Stanislau Rimsky a fost 
chiar prizonierul temniței din Dubro, dar tovarășii săi l-au 
scăpat chiar și de acolo. 

— Şi nimeni nu le cunoaște ascunzătoarea? 

— Nimeni! S-a întâmplat ca trupele de cazaci să-i 
urmărească de aproape și ofiţerii mai ales triumfau că vor 
pune mâna pe temutul Vultur al Morţii, când deodată, el 
dispărea împreună cu tovarășii săi, de parcă-i înghițea 
pământul. 

— Ciudat! 

— Nu este ciudat de loc. Sunt sprinteni și prevăzători, 
atât și nimic mai mult. Dar așa și trebuie să fie! In ceea ce 
mă privește, le doresc din suflet să scape din ghearele 
copoilor și ale cazacilor întotdeauna. 

— Cum, domnule conte, d-ta nu-l dușmănești pe 
Stanislau Rimsky? Nu dorești ca lumea să scape de el 
odată? 

— Dar pentru ce să doresc aceasta? Stanislau Rimsky 
este un om de treabă, bun patriot, care a luptat cu 
îndârjire împotriva asupririi rusești și care le va mai da 
mult de furcă autorităţilor ţarului. 

In ascuns Minerva îi era recunoscătoare lui Riminsky 
pentru cuvintele acestea. Până atunci ea nu auzise decât 
oameni săraci vorbind de bine pe Rimsky, iată însă că se 
găsea și un nobil polonez, care nu se sfia să-și 
mărturisească simpatia pe care o nutrea pentru idolul 
poporului asuprit. 

Aceasta însemna că tot nu era un păcat tocmai atât de 
mare să te înrolezi în banda Vulturului Morţii. Şi-i mai era 
recunoscătoare și fiindcă îi spusese că Stanislau Rimsky se 
găsea prin partea locului și că deci, ea se găsea aproape de 
ținta spre care pornise. 

Și în mintea micuţei Minerva se zămisli un plan măreț. 
Ea visa să descopere ascunzătoarea Vulturului Morţii și 
era mândră de pe acum că va izbuti să facă ceea ce nu 
fusese nimeni în stare să facă până atunci. 

Intre timp sania ajunse la Dubro. Trecând pe strada 
principală, ea se opri în faţa unei frumoase case cu etaj, la 
poarta căreia contele Riminsky trase de clopoțel. 

La sunetul clopoţelului bătrânul Sidoniev alergă iute la 
fereastră și zâmbi mulțumit, când văzu că sania îi adusese 
pe contele Riminsky. 

Stăpânul Urzinului era unul din cei mai buni mușterii ai 
săi, mai ales în ultimul timp. Afară de aceasta, Riminsky 
era un adevărat boier, care nu se tocmea, ci plătea îndată 
preţul ce i se cerea. 

Firește că și Sidoniev era curios să știe pentru cine 
cumpăra contele Riminsky atâtea cadouri în ultimul timp și 
nu-i fu greu să afle că giuvaerurile cumpărate în prăvălia 
lui se duceau toate la castelul din Rudin. 

Tocmai de aceea, Sidoniev se miră grozav, văzând că 
Riminsky nu venise singur, ca de obicei, ci în tovărășia 
unei doamne, și încă a unei doamne tinere și fermecătoare. 

Giuvaergiul alergă iute înaintea lor și deschise larg 
poarta. 

— Poftiti, poftiţi, domnule conte! Sunt sărac în cuvinte 
spre a-mi exprima bucuria pentru cinstea pe care mi-o 
faceţi, vizitându-mă din nou! Cu ce vă pot servi, domnule 
conte? 

Ajunși în prăvălie, Sidoniev oferi iute două saune 
contelui și doamnei care-l însoțea. 

Dar tânărul conte nu se așeză, ci retrăgându-se cu 
giuvaergiul într-un colț al prăvăliei, îi vorbi astfel: 

— Ascultă, Sidoniev! N-am venit să-ți cumpăr nimic, ci 
dimpotrivă, să-ţi fac o rugăminte. 

— Porunciţi, domnule conte! Aș fi mai mult decât fericit 
să vă pot fi de folos! 

— Ai văzut-o jupâniţa cu care am venit? 

— Cum să n-o fi văzut, domnule conte! 

— Este o rudă îndepărtată de a mea și aș vrea s-o 
găzduiești pentru câteva zile. 

Sidoniev rămase uimit. I se părea foarte ciudat că 
contele Riminsky voia să-și găzduiască „ruda” la el, când la 
Urzin avea un castel întreg la dispoziție. Dacă Riminsky nu 
găzduia fata la el, ci căuta s-o așeze altundeva, atunci... 
fata nu era rudă, ci amanta lui... 

Sidoniev era pe deplin încredinţat de asta, dar, fiindcă 
se convinsese de mult că tăcerea este de aur, nu spuse nici 
un cuvânt, ci se înclină, supus. 

— După cum doriţi, domnule conte! _ 

— Firește că, nu-ţi cer să-mi faci aceasta pe degeaba. Îi 
voi plăti toate cheltuielile, pe care le vei avea cu ea, pentru 

a nu te păgubi câtuși de puţin. Doresc însă ca fata să fie 
îngrijită bine, să nu ducă nicio lipsă și să nu cumva săi se 
întâmple vreo neplăcere. 

— Domnule conte - răspunse Sidoniev, înclinându-se - 
puteţi fi fără grijă! Nici în casa părintească nu se va fi 
simţit mai bine jupânita, de cum se va simţi la mine! 

Minerva auzise convorbirea și nu se putu stăpâni să nu 
se amestece: 

— Domnule - zise ea, adresându-se lui Sidoniev - poţi fi 
încredinţat că nu-ţi voi fi o povară. Sunt modestă din fire și 
mă mulțumesc cu orice... 

— Şi de altfel, adăugă contele, pentru a o împiedica pe 
Minerva să spună ceva, ce nu i-ar fi convenit - nu este 
vorba decât de câteva zile, până când Minerva va putea 
pleca acolo unde urmează să se ducă... 

— Până atunci - zise Sidoniev - îmi voi da toată silinţa ca 
jupânița să se simtă cât mai bine la mine, iar când va 
pleca, să rămână cu o părere bună despre casa mea. 

— Îţi mulţumesc mai dinainte, domnule Sidoniev! zise 
Minerva. 

— Dacă doriţi, jupâniţa - urmă giuvaergiul - vă pot arăta 
îndată odaia care va fi a dv. 

— N-ar strica să i-o arăţi, deoarece jupânița este cam 
obosită, din pricina drumului! zise contele Riminsky, 
întinzând mâna fetei. _ 

— La revedere, domnule conte, zise Minerva. li 
mulțumesc că-ţi baţi capul atât pentru mine. 

— La revedere, Minerva, răspunse contele, strângând 
mâna tinerei fete, care apoi se duse cu Sidoniev, la etaj, în 
vreme ce Riminsky rămase jos, să-l aștepte pe giuvaergiu. 

Sidoniev se și înapoie în curând, și zise, cu ochi 
strălucitori de bucurie: 

— Totul este în cea mai bună rânduială. Jupâniţei îi place 
odaia și cred că se va simţi bine în casa mea. Este o căsuță 
comodă, plăcută și... în care domnul conte poate veni 
oricând, spre a vedea pe jupâniţa. Eu n-aud și nu văd! 

Contele Riminsky observase de-abia acum la ce se 
gândea giuvaergiul. De aceea, mai în ciudă, mai în glumă, 
căută să salveze aparențele. 

— Dar la ce te gândești, bătrâne Sidoniev? Singura 
legătură dintre mine și Minerva este prietenia... Ajut o 
nenorocită care are nevoie de ajutor! 

Sidoniev nu voia să-l supere pe conte, căci n-ar fi fost 
nicio afacere pentru el să se certe cu cel mai bun mușteriu 
al său. Dimpotrivă, primi explicaţia ca bună, cu toate că nu 
credea nici un cuvânt din spusele lui Riminsky. Și cum ar fi 
putut să creadă, când la început contele îi spusese că 
Minerva îi este o rudă îndepărtată, iar acum zicea că afară 
de prietenie, nimic nu-l leagă de jupâniţă. 

Contrazicerea aceasta întări și mai mult bănuiala 
giuvaergiului, care însă socoti că era mai bine să se facă 
cum că nu se îndoiește de spusele contelui. De aceea se 
înclină adânc înaintea contelui și-l întrebă, umil: 

— Vă mai pot servi cu ceva, domnule conte? 

— Da! 

— Porunciţi! 

— Ia-ţi registrele și spune-mi, ce-ţi sunt dator? 

Sidoniev luă registrul și-l deschise iute la pagina dorita. 

— Opt sute de ruble, domnule conte! 

Riminsky luă o hârtie de o mie de ruble și i-o aruncă 
giuvaergiului: 

— Ţine! Acum nu-ţi mai datorez nimic! 

— Dar asta e o hârtie de o mie de ruble! Vă dau restul, 
îndată, domnule conte! 

— Nu-mi mai da nimic! Restul ţine-l pentru găzduirea 
Minervei. 

Sidoniev se înclină, umil. 

— a a: aee 

— Vă mulțumesc cu adâncă recunoștință, domnule 
conte. Orice s-ar spune, un conte Riminsky este un boier 
adevărat! Ce n-aş da eu ca fiecare cumpărător ce intră în 
prăvălia mea să fie un conte Riminsky. 

Contele zâmbi. 

— Da, dar atunci, tu te-ai îmbogăţi, iar conții Riminsky 
ar sărăci. 

Sidoniev râse din tot sufletul, spre a fi pe placul lui 
Riminsky, iar apoi scoase câteva giuvaeruri și le așeză în 
faţa contelui. 

— Priviţi domnule conte... adevărate capod'opere... una 
e mai frumoasă, decât cealaltă... De-abia le-am primit de la 
Paris... Mi le-a adus un curier special. 

Ion Riminsky se uită nepăsător la giuvaerurile înșirate în 
faţa sa. 

— Frumoase... frumoase... dar nu îndeajuns, pentru a le 
cumpăra eu! 

— Dar ce giuvaer ar dori domnul conte? 

— În zadar ţi-aș spune, căci tot nu l-ai avea. 

Sidoniev răspunse cam nemulțumit: 

— Prăvălia mea este una din cele mai renumite din 
Rusia... Nu se poate ca domnul conte să nu găsească ce 
dorește... Sute și mii de mușterii am servit în viaţa mea, 
dar până acum niciunul nu mi-a spus că n-a găsit la mine 
ceea ce căuta. 

— Atunci eu voi fi cel dintâi! răspunse contele Riminsky, 
zâmbind. 

— Totuși, n-aş putea ști, cam ce dorește domnul conte? 
Eu cred că v-aș putea satisface orice dorinţă! 

— Crezi? 

— Sunt pe deplin încredinţat! 

— Aș fi foarte curios s-o văd și pe asta! 

— Așadar, cam ce ar dori domnul conte? 

— Un giuvaer... nici eu singur n-aş putea spune ce 
anume, aș vrea însă, să fie ceva cu totul neobișnuit... ceva, 
ce să n-aibă pereche, să fie ceva, care să uimească chiar și 
ochii cei mai obișnuiți cu giuvaeruri scumpe! Ei, Sidoniev, 
ai un asemenea giuvaer? 

Giuvaergiul răspunse calm, fără să clipească: 

— Am! 

Contele Riminsky se cam supără. 

— Sidoniev, să nu-ţi baţi joc de mine! Dacă-mi arăţi 
vreun obiect obișnuit să știi că nici nu-ți mai calc în 
prăvălie! 

— Îmi dau bine seama de ceea ce spun! răspunse 
Sidoniev, cu oarecare mândrie în vorbă. Dacă am spus că 
am giuvaerul pe care domnul conte dorește să-l posede, 
atunci îl și am, într-adevăr! 

— Atunci să-l vedem! 

— O clipă de răbdare, domnule conte... 

CAPITOLUL 61 
Colierul Reginei Franţei 


Contele Riminsky urmă curios cu privirea pe Sidoniev, 
care se retrase spre fundul prăvăliei. Aici se aplecă și apoi 
ridică una din pietrele dușumelei. În urmă își vârî mâna în 
gaura ivită sub piatră și scoase de acolo o lădiţă de fier. 

— Dacă arătarea giuvaerului necesită atâta pregătiri, 
atunci trebuie să fie într-adevăr ceva extraordinar! zise 
contele Riminsky. 

— Este chiar, domnule conte. 

— Mă faci curios, bătrâne Sidoniev! 

— Aveţi pentru ce, domnule conte! 

Cu aceste cuvinte Sidoniev deschise lădița de fier în 
fundul căreia, pe o perniţă de catifea, se găsea un colier de 
o frumuseţe fără seamăn. 

Când Sidoniev scoase colierul din lădiţă și-l așeză pe 
masă, în fața contelui, acesta rămase înmărmurit, deoarece 
niciodată nu mai văzuse un giuvaer mai frumos și mai 
preţios. 

Cele mai scumpe pietre preţioase erau înșirate una 
lângă alta și strălucirea lor era atât de mare, încât lumina 
aproape prăvălia ce zăcea în semi-întuneric. 

Sidoniev se uita cu priviri triumfătoare la contele 
Riminsky, care de uimire, nici nu putu să vorbească, timp 
de câteva clipe. 

În cele din urmă giuvaergiul rupse tăcerea: 

— Ce părere aveţi, domnule conte? 

— Într-adevăr... un giuvaer foarte rar... minunat! 

Sidoniev așeză colierul înapoi pe perniţa de catifea... 

— Aţi dorit un giuvaer care să nu aibă pereche în lume... 
Eu v-am oferit un asemenea giuvaer! 

— Este o minune... Nici nu-mi pot închipui cum a ajuns 
la tine? 

— Şi încă nici nu știți al cui a fost! 

— Al cui? 

— Aceasta îi mărește valoarea! 

— Să auzim! 

— Este colierul Mariei Antoinette, nefericita Regină a 
Franţei și face parte din darurile de nuntă, pe care fiica 
împăratului Austriei le-a primit de la soţul său, Regele 
Ludovic al XVI-lea. 

— Şi cum a ajuns colierul acesta la tine, tocmai de la 
Paris? 

— Sunt ani de zile, de când se găsește în stăpânirea 
mea, dar până acum nu l-am arătat nimănui. Colierul este 
atât de preţios, încât în zadar l-aș fi arătat cuiva, căci 
nimeni n-ar fi avut bani să-l plătească. M-aș fi ales doar cu 
o încercare de a mă prăda, căci hoţii și spărgătorii, 
prinzând de veste că în casa mea se găsește un giuvaer de 
o valoare atât de mare, n-ar fi întârziat să încerce să mi-l 
ia. Și pe mine mă costă foarte scump. Știţi și dv. domnule 
conte că, după decapitarea regelui și reginei Franţei, 
ofiţerii rămași credincioși monarhiei au fugit din Franţa, de 
teamă să nu-i aștepte și pe ei aceeași soartă. Ofițerii 
aceștia au luat cu ei și giuvaerurile Coroanei spre a le 
scăpa din mâinile revoluţionarilor. Fiecare din ei a luat 
câte două-trei giuvaeruri, cu gândul ca... după înăbușirea 
revoluţiei să le înapoieze fiului lui Ludovic al XVI-lea care 
urma să se urce pe tron. 

— Atâtea frământări sunt legate de colierul acesta? 
întrebă contele, mirat. 

— Nu atâtea, foarte multe încă! Colierul acesta, care era 
giuvaerul preferat al reginei, a fost luat de aghiotantul 
regal de Champetrieux. El colindă din ţară în ţară, 

așteptând cu nerăbdare ca familia Capeţienilor să revină 
pe tronul Franţei, pe care domnea atunci Napoleon. 
Drumul lui de Champetrieux duse și prin Rusia și anume și 
prin Dubro. Surghiunul de ani de zile îi mâncase toţi banii 
pe care îi luase cu sine și ajunsese să nu mai aibă ce 
mânca. Rabdă el ce rabdă, dar cum nu se putea nici 
împușca din pricina mizeriei, deoarece colierul ar fi ajuns 
cine știe pe ce mâini, se gândi că tot mai bine era să pună 
colierul amanet, spre a avea cu ce trăi. 

Ofiţerul îmi mărturisi proveniența colierului și mi-l lăsă 
amanet, dar numai cu condiţia ca, timp de cincisprezece 
ani să nu-l arăt nimănui, el având dreptul să-l ridice în 
acest timp, dacă îmi plătea suma împrumutată. 

— Şi? 

— De atunci au trecut aproape de două ori cincisprezece 
ani, dar de Champetrieux n-a mai dat pe aici, așa că 
giuvaerul a rămas definitiv proprietatea mea... 

Contele Riminsky nu se mai sătura să se uite la 
minunatul colier. 

— Pe Dumnezeul meu că, giuvaerul acesta este vrednic 
de o regină! zise el, adăogând apoi pentru sine: 

— Şi tot unei regine i-l voi da și eu! 

Sidoniev mai ridică odată colierul din lădiţă, spre a-i face 
pietrele să strălucească și mai tare, mișcându-le încolo și 
încoace. 

— Şi ce preţ are? întrebă contele Riminsky. 

— Treizeci de mii de ruble! răspunse Sidoniev, tot atât 
de nepăsător, ca și când ar fi spus preţul unui inel de aur. 

— Treizeci de mii de ruble? strigă contele Riminsky. Dar 
asta este o sumă fantastică! 

— Mărturisesc că, așa este - răspunse Sidoniev dar și 
giuvaerul o merită... ba încă chiar și mai mult. 

Contele Riminsky se uita mereu la giuvaerul pe care îl și 
vedea pe gâtul alb ca zăpada al prințesei Fedora 
Feodorovna, gâtul pe care s-ar fi potrivit cel mai bine. 

Și hotări să cumpere colierul, deoarece numai giuvaerul 
acesta, de o frumuseţe atât de fără seamăn, putea fi cheia 
care deschidea portița ce ducea la inima prinţesei. 

Puțin îi păsa că giuvaerul acesta mânca aproape toţi 
banii pe care îi primea de la Popov pentru pădurea Urzin. 
Și-ar fi jertfit toată averea, cu dragă inimă, numai mâna 
prinţesei s-o poată câștiga. 

Aceasta era ţinta vieţii sale, acesta era visul său pentru 
realizarea căruia lupta din răsputeri. 

Se uită la Sidoniev și încet, apăsând pe fiecare cuvânt, 
zise: 

— Bine, Sidoniev... Îţi cumpăr giuvaerul acesta! 

Sidoniev rămase cam uimit în urma acestor cuvinte. 
Contele Riminsky era unul din cei mai buni mușterii ai săi, 
totuși, nu-i prea venea să creadă că-i va cumpăra preţiosul 
colier. Şi bănuiala aceasta i-o întărea și mai mult 
împrejurarea că Riminsky îi rămăsese dator în ultimul timp 
chiar și preţul giuvaerurilor mai mici, pe care le 
cumpărase de la el. Este adevărat că-și plătise datoria, 
chiar în ziua aceea, dar toată datoria contelui se urca la 
opt sute de ruble, or, o asemenea sumă nu însemna nimic 
nici chiar pentru contele Riminsky care era plin de datorii. 

Dar treizeci de mii de ruble nu erau opt sute și 
giuvaergiul începu să se teamă că Riminsky îi va cumpăra 
colierul, dar... pe datorie. 

Sidoniev era în mare încurcătură. Cum să-i spună 
contelui, fără să-l jicnească, cum că un asemenea obiect nu 
se poate vinde pe datorie? 

— Mă iertaţi, domnule conte, dar... începu el să îngâne. 

— Ei, ce este? 

— Îmi vine așa de greu să mă despart de colierul acesta! 
înţelegeţi și dv.... Îl păstrez aproape de treizeci de ani... 

— Dar nu i-ai făcut preţul? 


— Da... da... dar... 
— Treizeci de mii de ruble! 
— Atât! 

— Atunci? Tu ești vânzătorul, eu cumpărătorul... Mâine 
voi veni din nou, îți număr cele treizeci de mii de ruble și 
iau colierul! Nu-i bine așa? 

La auzul acestor cuvinte, chipul giuvaergiului se 
însenină. Dacă lucrurile stăteau astfel, atunci nu mai avea 
nimic de zis. 

— Bine, domnule conte - răspunse el, liniștit acum. 
Mâine colierul va fi al dv. Până atunci însă, îl voi mai putea 
admira și eu! 

Zicând acestea, el închise capacul lădiţei de fier, pe care 
o ascunse apoi sub piatra dușumelei. j 

Contele Riminsky se pregătea să plece. În ușă însă se 
opri și mai zise: 

— Nu uita să-ţi admiri giuvaerul până mâine! Mâine 
după amiază însă, voi veni să-l iau spre a-l duce să 
împodobească gâtul aceleia care este cea mai vrednică 
pentru un asemenea giuvaer. Vezi însă, Sidoniev, să nu uiţi 
nici de fata pe care ţi-am adus-o! Și pe ea s-o păzești 
întocmai, după cum păzești colierul acesta! 

— Puteţi fi liniștit, domnule conte! răspunse giuvaergiul, 
conducându-l numai în temeneli până la ușă pe contele 
care peste câteva clipe se înapoie spre Urzin. 

În urma lui, bătrânul Sidoniev își frecă mâinile, 
mulțumit. 

Făcuse o afacere minunată... 


* 


Nu trecu nici un ceas de la plecarea contelui Riminsky, 
când o nouă sanie se opri în faţa casei lui Sidoniev. 

Sunetul clopoţeilor de sanie însemna mușteriu de neam 
și Sidoniev alergă iute să vadă cine era noul său client. 

Giuvaergiul văzu cu uimire că din sanie cobora trupul ca 
de poloboc al lui Alexandru Popov și nu mai putea de 

bucurie că în aceeași zi prăvălia lui era vizitată de doi din 
cei mai cunoscuţi moșieri ai ținutului. 

Atâtea surprize plăcute aproape că erau prea mult 
pentru o singură zi. 

Intre timp Popov întră în prăvălie cu pași comozi și 
Sidoniev îl salută cu adânc respect: 

— Sluga dv. prea stimate domnule Popov! Ce bucurie 
pentru mine să vă pot saluta în prăvălia mea. 

Sidoniev știa să-și facă afacerile și îl salută pe Popov, cu 
aceeași plecăciune, ca și pe contele Riminsky, cu toate că 
Popov nu era nici pe departe un cumpărător atât de bun, 
ca stăpânul Urzinului. 

Popov cumpăra foarte rar și foarte mici giuvaeruri, dar 
și atunci se tocmea ca la bâlci. 

Popov era fericit, dacă putea să mai scadă ceva din preţ 
și adeseori nu cumpăra un giuvaer, pentru o diferenţă de 
douăzeci-treizeci de copeici, alegând altul mai ieftin, la 
care apoi tocmeala începea din nou. 

Dar Sidoniev era cel puţin tot atât de viclean ca și 
Popov, care nu-l putuse păcăli decât o singură dată. De 
atunci el cerea întotdeauna preţuri mult mai mari, pentru a 
avea de unde lăsa fără să piardă. 

— Cu ce vă pot servi, domnule Popov? întrebă 
giuvaergiul. 

— Aș dori un inel, nu prea scump! răspunse moșierul, 
adăugând îndată, după obiceiul său: Nu prea scump, ai 
înţeles? 

Sidoniev zâmbi. 

— Nu va fi scump, domnule Popov, totuși va fi frumos, 
deoarece, dacă nu mă înșel, îl luaţi pentru o fată frumoasă? 

— Şi încă ce frumoasă! răspunse Popov, învârtindu-se 
fără astâmpăr pe scaun. 

Sidoniev observă neastâmpărul moșierului, dar uimirea 
lui crescu de-abia atunci când Popov, după ce alese inelul, 
contrar obiceiului său, îl plăti îndată fără să se tocmească. 

Giuvaergiul rămase cu gura căscată, deoarece mai 
curând s-ar fi așteptat la un al doilea potop, decât ca 
Alexandra Popov să-i cumpere un giuvaer fără să se 
târguiască. 

Popov numărase și banii, dar înfrigurarea tot nu-i 
trecuse, ba dimpotrivă, îi crescuse parcă. Se vedea că, 
avea ceva de spus, dar nu știa cum să înceapă. 

În cele din urmă însă, își luă inima în dinţi și zise: 

— Dragă Sidoniev, aș vrea ca d-ta să predai inelul acesta 
persoanei, pentru care l-am cumpărat. 

— Mă rog... cu dragă inimă! răspunse Sidoniev. Numai 
să binevoiţi a-mi spune, cine este fericita? 

— Nu șade departe, așa că, nu va trebui să te ostenește 
prea mult. 

— Asta n-ar fi o piedică, domnule Popov... Spuneti-mi 
doar adresa. 

— Inelul este pentru fata aceea care locuiește în casa d- 
tale. 

— Ah! 

Sidoniev se uită foarte mirat la moșier. Cuvintele 
moșierului îl nimiciseră, deoarece s-ar fi așteptat ca Popov 
să cumpere inelul pentru oricine în lumea aceasta, numai 
pentru Minerva, nu. 

— Dar, domnule Popov - zise el - fata aceasta mi-a fost 
adusă de contele Riminsky... 

— Știu îl întrerupse grăsunul moșier. Știu totul, căci 
doar împreună am fost când am dat peste fată și eu l-am 
povăţuit s-o aducă l-a d-ta! 

— Minerva se și găsește la mine! 

— Știu și asta, fiindcă m-am despărţit de conte tocmai 
când pornea cu ea, spre Dubro. 

— Şi, acum ce doriţi, domnule Popov? Să-i predau inelul? 

— Da și... încă ceva! 

— Ce? întrebă Sidoniev, râzând viclean. 

— Vreau - răspunse Popov, cu ochii înroșiţi de patimă - 
să faci astfel ca, fata să fie a mea! 

Sidoniev rămase uluit. Uluirea lui însă tinu numai o 
clipă, deoarece giuvaergiul înţelese acum, pentru ce Popov 
nu se tocmise la cumpărarea inelului. 

Cu toate acestea, se prefăcu cum că nu prea pricepe și 
exclamă: 

— Domnule Popov! 

— Nu te mira și nu te speria! zise moșierul. Nu-ţi cer 
nimic pe degeaba! 

Zicând acestea, scoase o hârtie de o sută de ruble din 
portofel și o așeză înaintea lui Sidoniev. 


LUP Y 


' | TR 
— Ține și... nicio împotrivire! 
Sidoniev se uită la bancnotă și își și întinse mâna spre a 
o lua, când deodată îl cuprinse îngrijorarea. 

— Dar ce va spune oare contele Riminsky? 

— În ceea ce-l privește pe contele Riminsky, lasă-l pe 
mine răspunse Popov. Îmi iau toată răspunderea, tu n-ai 
niciun amestec și deci, nu ţi se va întâmpla nimic! 

— Dacă astfel stau lucrurile, atunci nu mai am nimic 
împotrivă! zise Sidoniev, zâmbind mulțumit și făcând să 
dispară hârtia de o sută de ruble, cu o mișcare 
fulgerătoare. 

Bucuria lui era nespusă, fiindcă cu fata aceasta, cu care 
nu cheltuise încă nicio copeică, câștigase trei sute de ruble 
în mai puţin de un ceas. După cât se părea, Minerva era o 
afacere mai bună chiar decât magazinul de giuvaericale 
care adeseori nu-i aducea trei sute de ruble nici chiar în 
răstimp de o lună. 

Puțin îi păsa lui Sidoniev că, anume pentru ce luase el 
banii aceștia. Lucrul de căpetenie era că i câștigase, erau 
ai lui și asta îl mulțumea. 

— Şi acum, spune-mi - întrebă Popov, - unde este fata? 

— Sus, în odaia din colţ. 

— Ce a spus Riminsky, când a plecat? 

— Că mâine va veni din nou, iar peste două-trei zile o 
duce de la mine. 

Popov rămase pe gânduri. 

— Atunci nu mai putem întârzia... chestiunea trebuie 
aranjată încă în decursul zilei de astăzi! 

— Cum doriţi, domnule Popov! Numai eu să n-am vreo 
neplăcere! 

— Pentru asta ne vom îngriji amândoi. Deseară voi veni 
iarăși și te rog să îngrijești să nu fiu supărat de nimeni. 

— Fiţi fără grijă, domnule Popov. S-a întâmplat tocmai 
ca gospodina mea să plece la Rudin, de unde nu se va 
înapoia decât mâine dimineaţă. 

— Minunat... Mi-a mânat apa la moară, cum nu se putea 
mai bine! zise Popov, zâmbind. Acum n-a mai rămas decât 
să pleci și tu de-acasă. 

— Dacă doriţi, domnule Popov, se va întâmpla și 
aceasta! 

— Așadar, ai putea să rânduiești lucrurile astfel ca 
deseară să nu fii acasă? 

— Firește că, da! Sunt destule familii în Dubro, unde mă 
văd cu dragă inimă, la un mic joc de cărți! Pot să lipsesc 
chiar și până la miezul nopţii! 

— Foarte bine! 

— La opt plec de-acasă! 

— Şi Minerva va rămâne singură aici? 

— Singură! 

— Minunat! 

— Sidoniev se pricepe să-și aranjeze treburile, zise 
giuvaergiul, zâmbind. 

— Ușa din odaia fetei are zăvor? întrebă Popov. 

— Are! 

— Rău, fiindcă s-ar putea întâmpla ca fata să tragă 
zăvorul și atunci nu mai pot face nimic. 

— Împingi ușa! 

— Nu se poate! 

— De ce să nu se poată? 

— Fiindcă fata s-ar speria, ţipă și alarmează vecinii și 
trecătorii de pe stradă. 

Sidoniev rămase pe gânduri, iar Popov explică mai 
departe: 

— Pentru a-mi putea ajunge ţinta, trebuie să mă furișez 
pe nesimţite în odaia fetei! 

— Bine - zise Sidoniev, peste puţin timp. - vom face și 
asta! 

— Cum? 

— Foarte simplu. Voi strica zăvorul de la ușa odăii fetei. 

În jurul buzelor lui Popov se ivi un zâmbet de mulţumire. 

— Eşti un om și jumătate, Sidoniev! Ţine încă cincizeci 
de ruble, pentru că mă servești cu atâta însufleţire. 
Nădăjduiesc că și tu ești mulțumit acum! 

— Întotdeauna am avut cea mai bună părere despre 
domnul Popov! 

Voluminosul moșier se sculă și se pregăti să plece... 

— Așadar, ne-am înţeles? La ceasurile nouă nimeni nu va 
mai fi în casă! 

— Întocmai, domnule Popov! Portiţa grădinii va fi 
deschisă, pe acolo puteţi ajunge în casă! 

— Şi deschisă va fi și ușa odăii fetei! 

— După cum v-am făgăduit! 

— Sper că nu voi avea nicio surpriză neplăcută? 

Sidoniev zâmbi, viclean: 

— Dimpotrivă, eu sper ca surpriza să fie cât se poate de 
plăcută! 

— Atunci, la revedere, Sidoniev! 

— Sluga dv. domnule Popov... 

Moșierul părăsi prăvălia giuvaergiului și se sui în sanie. 
Pe tot drumul până acasă nu se gândi la altceva decât la 
plăcuta seară ce-l aștepta și se bucura din suflet că va 
putea să pună mâna pe floarea găsită în drum; înaintea 
contelui Riminsky. 

Minerva îi plăcuse mult lui Alexandru Popov, încă din 
prima clipă și pe când contele Riminsky o ridica în braţe 
spre a o așeza în sanie, el își jură s-o cucerească pe 
frumoasa fată, orice s-ar întâmpla. 

Popov era un mare crai și dacă în alte privinţe era 
zgârcit nevoie mare, de îndată ce era vorba despre vreo 
femeie, nu șovăia să cheltuiască oricât, numai spre a o 
putea avea. De îndată ce ajunse acasă, cel dintâi gând al 
lui fu să se ducă în faţa oglinzii, spre a se mai dichisi. 
Închipuitul și îngâmfatul moșier nu-și dădea seama că 
chipul și întreaga lui înfățișare erau de așa natură, încât 
zadarnică era orice trudă de a le mai înfrumuseța. 

În zadar își așeza părul, mustata, în zadar se parfuma, în 
zadar se aranja, înfățișarea lui rămânea tot atât de 
respingătoare ca și mai înainte. A 

Popov însă nu se vedea pe sine însuși. În oglinda care-i 
reda înfățișarea aidoma, el își vedea trupul mai mlădios, 
chipul rotund, ca o minge, mai lunguieţ; picioarele 
strâmbate de greutatea corpului și le vedea ca de antilopă. 
Și încredințat de înfăţișarea-i irezistibilă, se bucura mai 
dinainte de fericirea ce-l aștepta în seara aceea. 

El pândea ceasul cu nerăbdare, cină mai devreme ca de 
obicei și purtarea lui înfrigurată nu scăpă surorii sale. 

— De ce ești atât de neastâmpărat, Alexandre? întrebă 
ea. 

— Nu mă simt tocmai bine, Olga! De aceea, astă seară 
vom renunţa la obișnuita partidă de șah, deoarece mă culc 
îndată. 

— Bine, Alexandre! 

Popov se și retrase în odaia lui, dar peste câteva clipe o 
părăsi, spre a ieși din castel, pe poarta din dos. 

El se duse de-a dreptul la grajd, unde grăjdarul rămase 
încremenit, văzându-și stăpânul acolo, la o oră atât de 
puţin obișnuită. 

— Ce-i porunca, stăpâne? întrebă el. 

— Pune șeaua pe Viteazu! 

Viteazu era calul cel mai bun al lui Popov. Fugea ca 
vântul și n-avea pereche în tot ţinutul. În urma acestor 
cuvinte, grăjdarul rămase și mai uluit; dar fiindcă 
servitorul trebuie să se supună stăpânului său, fără să 
întrebe prea multe, îndeplini porunca lui Popov fără să mai 
ceară alte lămuriri. 

— lar acum, zise moșierul, după aceea, bagă-ţi bine 
minţile în cap și nimănui în lumea aceasta să nu-i spui că 
am plecat de acasă, căci de nu, te arunc de nu te mai vezi! 
Ai înţeles? 

Fără a mai aștepta vreun răspuns, Popov urcă în șea, cu 
chiu cu vai, apoi dădu pinteni armăsarului, care porni cu el 
în spre Dubro... 


* * 


Casa giuvaergiului din Dubro i se păru foarte plăcută 
Minervei, ceea ce de altfel nici nu este de mirare, dacă ne 
gândim că, în timpul din urmă, sărmana fată dormise mai 
mult pe câmp și se dezobișnuise cu totul de a se mai vedea 

într-o odaie încălzită și într-un pat cu așternut curat. În 
asemenea împrejurări era firesc ca odaia pe care i-o 
dăduse Sidoniev să i se pară un adevărat rai. 

După sosirea în tovărășia contelui Riminsky, Minerva se 
trânti să se odihnească puţin. Bătrâna gospodină o primise 
cu multă dragoste. 

— Fă ca la d-ta acasă, copila mea, îi zise ea. Îmi pare rău 
că tocmai astăzi trebuie să mă duc până la Rudin, unde voi 
petrece și noaptea. De aceea tocmai aș vrea să-ţi fac o 
rugăminte. Cina o pregătesc eu, te rog însă s-o încălzești d- 
ta când va fi să mâncaţi. Vrei să-mi faci acest serviciu? 

— Cu dragă inimă! 

După amiază gospodina giuvaergiului plecă într-adevăr 
la Rudin. Sidoniev, rămase tot timpul în prăvălie și nu veni 
la Minerva, decât spre seară, după ce închise magazinul. 

De-abia acum văzu Sidoniev cât de frumoasă era 
Minerva și se gândi că Popov n-avea gust prost. Tocmai de 
aceea, îl cuprinse invidia la gândul că această gingașă 
floare ar putea încăpea pe mâinile burtosului Popov. 

La cină, giuvaergiul scoase la iveală inelul cumpărat de 
Popov și zise: 

— Dragă jupâniţă Minerva! Astăzi petreci cea dintâi zi în 
Casa mea şi-mi pare nespus de bine că mi-a fost dat să-ţi 
pot prilejui o bucurie! 

— Cu ce? întrebă fata, curioasă. Vreo veste bună? 

— Nu! 

— Atunci? 

— Cu un cadou frumos! zise giuvaergiul întinzându-i 
inelul. 

Fata privi inelul cu ochi scânteietori, apoi zise: 

— De la cine e? 

— De la cineva, care se gândește la d-ta. 

— Dar eu sunt străină, aici!... Nu cunosc pe nimeni! 

— Nu prea este tocmai așa! 

— Poate contele Riminsky? întrebă fata roșindu-se până 
peste urechi. 

— Nu spun nume, nici nu caut să te întăresc în bănuiala 
d-tale... Dar d-ta trebuie să știi mai bine decât mine, cine 
se poate gândi la d-ta, cu atâta dovadă de simpatie - 
răspunse Sidoniev, prin acest răspuns diplomatic lăsând-o 
pe fată să creadă că darul vine de la contele Riminsky. 

Şi deoarece contele, prin purtarea lui cavalerească, prin 
felul lui nobil de a gândi, îi devenise simpatic, din primul 
moment, luă inelul și-l puse pe deget, cu multă plăcere. 

După cină, Sidoniev se pregăti de plecare. 

— Pleci, domnule Sidoniev? 

— Da. Am fost invitat undeva și nu pot refuza. 

— Şi eu rămân singură acasă? 

— Doar nu te temi! În Dubro locuiesc oameni de treabă, 
nimeni nu te va supăra și de altfel, poarta este încuiată... 
Aici nici chiar Vulturul Morţii nu îndrăznește să pătrundă! 

— De Vulturul Morţii nici nu mă tem, zise fata... 

— Dar curajoasă mai ești! Dacă nu te temi nici chiar de 
Vulturul Morţii, atunci nu văd de cine te-ai putea teme! De 
altfel fi fără grijă, căci voi căuta să mă înapoiez cât mai 
iute! 

Sidoniev plecă și Minerva rămase singură. 

Oricât de îmbărbătătoare fuseseră cuvintele 
giuvaergiului, biata fată tot nu se putea liniști. Să petreacă 
singură, cea dintâi noapte, într-o casă străină... Nu-i era 
frică, dar un simțământ neliniștitor puse stăpânire pe 
sufletul său... Nu-i era frică! Pe drumul de la castelul din 
Grodno și până aici trecuse prin primejdii mult mai mari. 
Acum, de bine de rău, era într-o casă de oameni, într-un 
oraș și nu mai rătăcea prin câmpii și păduri fioroase, 
străbătute de urletele lupilor flămânzi. 

Privirile îi căzură pe inelul ce-i strălucea pe deget și 
aducându-și aminte că în contele Riminsky își găsise un 
protector atât de nobil și bun la suflet, se mai liniști puţin. 
Binecuvânta soarta, care-i scosese în cale pe omul acesta 
tocmai atunci când avea mai multă nevoie de ajutor, pe 

omul acesta, care, nu numai că-i redase viaţa ci și 
dragostea de viaţă. 

Fiindcă acum, Minerva privea viitorul cu mari speranţe. 

Făgăduiala contelui Riminsky, că în curând îi va găsi o 
ocupaţie îi umplu sufletul de bucurie. Dacă ajungea în 
mijlocul unor oameni de treabă, putea să uite zbuciumările 
și lipsurile îndurate în timpul din urmă, iar dacă soarta îi 
era favorabilă, până la sfârșit, atunci nu se putea să nu-și 
atingă și ţinta pelerinajului în care pornise: găsirea 
doctorului Leonida, fratele ei. 

În vreme ce gândurile acestea îi străbăteau creierul, 
Minerva se pregătea să se culce. 

Strânse tacâmurile de pe masa pe care mâncase, rândui 
totul în sufragerie, apoi se duse în odaia sa, a cărei ușă 
căută s-o zăvorească. 

Dar zăvorul era stricat. 

Încercă să-l dreagă, dar când văzu că toate încercările ei 
rămâneau zadarnice, se resemnă să se culce cu ușa 
descuiată. 

Tocmai se ducea în spre pat, când deodată auzi 
scârţâind treptele, care duceau la etaj. 

Minerva trase cu urechea, tresărind. 

Auzea lămurit zgomotul unor pași, dar își zise că 
pesemne, Sidoniev isprăvise vizita mai iute decât se 
gândise și acum se înapoiase acasă. 

Gândul acesta o bucură chiar, deoarece nu se știa 
singură în toată casa. 

O presimţire nelămurită însă, o împiedică să se culce. Se 
așeză la masă și luă lucrul de mână al gospodinei 
giuvaergiului. 

Între timp, zgomotul pașilor se apropie tot mai mult și 
când Minerva îl auzi în faţa ușii sale, se sculă de la masă și 
strigă: 

— Domnule Sidoniev, d-ta ești? 

Niciun răspuns. 

Minerva porni în spre ușă, dar nu făcu trei pași, că ușa 
se deschise și în pragul ei se ivi... Alexandru Popov. 

Chipul lui ca de porc era schimonosit de un rânjet hidos, 
iar ochii îi străluceau ciudat. 

— Ce cauţi d-ta aici? strigă Minerva, speriată și furioasă 
în același timp. 

Alexandru Popov vru să pară un om fin, căutând să 
împrăștie teama fetei prin cuvinte pline de blândeţe: 

— De ce te sperii așa, Minerva?... Oare nu te bucuri că 
mă vezi? 

— Cum îndrăznești să te furișezi aici, când stăpânul 
casei lipsește? întrebă fata, pe un ton foarte răstit. 

— Ce-mi pasă mie că nu este acasă? răspunse Popov, 
râzând obraznic. Nu pentru el am venit! Cu d-ta vreau să 
vorbesc! 

— Să pleci îndată, căci de nu, strig ajutor! 

Popov râse și mai provocator. 

— Şi oare cine-ţi va auzi strigătele de ajutor când afară 
de noi nimeni nu mai este în casă? 

Minerva tremura de mânie. Ea se repezi în spre ușă, 
spre a fugi din casă, căci prefera de o mie de ori să 
petreacă noaptea afară, în frig, decât să stea în aceeași 
odaie cu omul acesta. 

Dar cu o mișcare bruscă Popov se așeză în dreptul ușii, 
astupând-o aproape, cu trupul lui voluminos. 

Minerva se opri neputincioasă în fața moșierului care-i 
prinse braţul, râzând batjocoritor. 

— Mai încet, porumbiţo! Ar fi tare frumos să pleci de aici 
și să mă lași singur, când eu am venit anume să petrec 
seara aceasta împreună cu d-ta! 

— Mi-e scârbă de d-ta! 

— Glumești... 

— Nu mă atinge! 

— De ce nu, trandafirule?... Dar te vei îmblânzi, îndată... 

— Dă-mi drumul, nu înţelegi ca mă umpli de dezgust?... 
Nu mă atinge, căci atingerea d-tale mă îngrozește mai mult 
decât m-ar îngrozi atingerea unui lepros! 

— Ce tot spui... porumbiţo!... Dar inelul l-ai luat... și-l 
porți... Cum se face atunci... 

— De la d-ta este? strigă Minerva, mirată. 

— Firește că, da. Eu ţi l-am trimis prin Sidoniev. Cine ar 
putea fi atât de plin de atenţie, ca Alexandru Popov?... Şi d- 
ta, care-mi răsplătești în chipul acesta dovada mea de 
simpatie... 

— Ajunge! - strigă Minerva, mânioasă și luând inelul de 
pe deget i-l aruncă lui Popov. 

— Ține-ţi inelul și pleacă! 

Inelul căzu la pământ, iar Popov rămase uimit. 

Nu se așteptase la așa ceva. 

El credea că va avea de-a face cu un mielușel blând și 
iată că se găsea în faţa unei fete furioase, care era gata să 
lupte din răsputeri împotriva agresorului... 

Chipul Minervei era roșu ca focul, ochii îi străluceau 
înlăcrimaţi, dar era gata să-și dea chiar și viaţa în luptă cu 
acest ticălos. 

Mânia o făcuse parcă și mai frumoasă, ceea ce îl 
înfierbântă pe Popov și mai mult. 

Moșierul o măsură din creștet până în tălpi, cu priviri 
pătimașe, apoi porni spre ea, cu pași măsuraţi, în vreme ce 
Minerva se retrăgea încet, nescăpând din vedere nicio 
mișcare a ticălosului. 

Deodată Popov se opri. 

— Minerva - îi zise el fetei - n-ar fi mai cuminte să-mi dai 
ascultare? Dorește orice și eu îţi voi îndeplini orice 
dorinţă! 

— N-am decât o singură dorinţă! 

— Să auzim! 

— Să piei dinaintea ochilor mei! 

— Așa!? Atunci nu mai încape nicio îndurare! 

În clipa următoare se aruncă asupra fetei. 

Minerva sări la o parte, cu o mișcare sprintenă, iar 
Popov fu gata să se prăbușească la pământ, din pricina 
avântului cu care pornise la atac. 

Folosindu-se de această împrejurare, fata ocoli masa și 
se repezi în spre ușă, spre a scăpa din casa aceea 
înspăimântătoare. Dar Popov ajunse la ușă pe drumul cel 
mai scurt și înainte ca Minerva să iasă din odaie, o prinse 
de braţ și o smuci înapoi. 

— Dă-mi drumul! 

— Nici nu mă gândesc! 

— Mizerabile! 

— Spune ce vrei, de scăpat nu-mi mai scapi! 

— Ajutor! 

— Taci! 

— Nu... numai de aceea... 

— Nebuno! 

— Ajutor! 

O încăierare cumplită se încinse între voinicul Alexandru 
Popov și firava Minerva, care era o jucărie în mâinile 
burtosului. Mânia doar îi mai dădea Minervei ceva puteri și 
dacă izbuti de mai multe ori să scape din mâinile 
moșierului, aceasta se datora numai mișcărilor greoaie ale 
lui burtă-verde. 

Dar Popov avu grijă ca lupta să nu se dea în apropierea 
ușii și de câte ori se întâmpla ca Minerva să-i scape din 
mâini, el nu alerga după ea, ci se repezea la ușă, pentru a 
o împiedica pe fată să fugă. 

— Ajutor!... Ajutor!... striga nenorocita copilă neîncetat. 

Lui Popov nu prea îi plăceau aceste necontenite strigăte 
de ajutor, fiindcă se temea ca ele să nu fie auzite de vreun 
trecător de pe stradă, care fără îndoială că ar fi intrat în 
casă să vadă ce se petrece acolo și atunci totul ar fi fost 
pierdut. Or, Popov era hotărât să și satisfacă dorinţa 
bestială, orice s-ar fi întâmplat. 

Împotrivirea fetei nu făcuse decât să-l întărite și mai 
mult, să-i biciuiască simțurile cu și mai mare putere. 

— Nu-mi vei scăpa! gâfâia el de-abia mai putând răsufla, 
din pricina luptei. 

— Ticălosule... nemernicule! 

— Taci! 

— Nu ţi-e rușine să ataci o fată fără apărare? 

— TȚine-ți gurița, fermecătoare vrăjitoare! 

— Ajutor! 

Popov o prinse în braţe și cu mâna-i ca de urs, astupă 
gura fetei. 

Strigătul de ajutor muri. 

Dar numai pentru o clipă. 

Fiindcă peste o secundă, Popov fu acela, care strigă, 
luându-și iute mâna de pe gura Minervei. 

Sângele curgea șiroaie din mâna grasă a moșierului. 
Minerva își învinsese dezgustul și adunându-și toate 
puterile își înfipse dinţii în mâna lui Popov. 

Popov urla de durere, iar Minerva începu să strige din 
nou: 

— Ajutor!... Ajutor! 

— Îţi voi plăti eu asta! strigă Popov, care acum porni la 
atac cu și mai multă furie împotriva bietei fete, care fugi 
deznădăjduită dinaintea ticălosului acesta care se repezise 
la ea cu o sălbăticiune de fiară. 

Durerea și neizbânda îl întărâtară peste măsură și porni 
ca o furtună împotriva nefericitei copile. 

Acum nu se mai sinchisea de mâna care-i sângera, își 
uită durerile și cu o încăpățânare de catâr, se repezi la 
Minerva pentru a-i înfrânge împotrivirea, cu orice preţ. 

— Ajutor!... Ajutor! 

La strigătul deznădăjduit al fetei răspunse hohotul de 
râs batjocoritor al lui Popov, 

— Ajutor? Ha ha, ha! Poţi tu striga, inimioara mea! Nu 
va veni nimeni!... Nimeni nu te aude și cu toate ţipetele 
tale, tot vei fi a mea!... Nu-mi mai poţi scăpa, frumoasa 
mea Minerva!... Vei fi a mea... a mea... 

Cu braţele-i ca două șunci o cuprinse pe fata care se 
zbătea deznădăjduită. 

Dădea din picioare, mușca, lovea, dar în zadar era totul, 
fiindcă din braţele lui Popov nu mai putea scăpa. 

Cu puterea-i de taur, Popov o zdrobise aproape. 

Încă un strigăt înăbușit: 

— Ajutor!... 

Și Popov rămase învingător. 

El o ridică pe fată, ca pe un fulg și o aruncă pe pat... 

Ochii mari ai Minervei se lărgiră, amenințând să-i iasă 
din orbite. 

Ea se uita îngrozită de moarte la Popov, pe a cărui faţă 
se putea citi o patimă de fiară sălbatică. 

Biata fată nu mai putea nici măcar să tipe. 

Îl vedea pe ticălos apropiindu-se mai mult, tot mai mult. 

Groaza o ameţise! 

Voi să strige, dar nu putu. 

Voi să se apere, dar nu-și mai putea mișca braţele. 

Crâncena încăierare o istovise cu totul, mușchii i se 
înțepeniseră, nervii îi erau sleiţi și-și dădea seama că acum 
totul era în zadar... 

Oricât încerca să-și adune puterile, spre a se mai 
împotrivi odată, încercările ei rămâneau fără rezultat. 
Popov se apropia mereu. Chipul acela respingător ajunsese 
lângă pat, buzele cărnoase se aplecară peste gura ei și în 
clipa aceea totul se întunecă înaintea ochilor Minervei. 

Biata fată avu întocmai aceeași senzaţie pe care o mai 
avusese odată... pe drumul Urzinului. Puterile o părăsiră și 
i se părea că se prăbușește... se prăbușește necontenit... 

Ochii i se închiseră și își pierdu cunoștința... 

Pe chipul lui Popov se ivi un rânjet hidos. 

Așadar, planul lui diabolic reușise! 

Buzele lui se aplecară peste buzele Minervei și le 
sărutară cu patimă... 

CAPITOLUL 62 
Răzbunarea 


— Jos de pe cai! 

— Am ajuns! 

— Ce scurt a fost drumul! 

— Înainte, băieţi! 

Convorbirea aceasta avu loc în marginea pădurii Dubro- 
ului, foarte aproape de oraș. 

Vulturul Morţii sosise cu oamenii lui în orașul de care-l 
legau amintiri atât de triste. El nu uitase încă zilele pline 
de deznădejde, pe care le petrecuse în celula mlăștinoasă a 
temniţei Dubro-ului, departe de prieteni, departe de aceia 
care ar fi fost gata să sară chiar și în foc, numai spre a-l 
putea scăpa din ghearele lui Verșeghin. 

Ce zile îngrozitoare! Era înfiorător chiar și numai să te 
gândești la toate încercările de evadare, care eșuau una 
după alta, așa că, până în cele din urmă chiar și Rimsky 
începuse să se îndoiască, cum că va mai putea scăpa 
vreodată din celula mocirloasă a cărei grozăvie întrecea 
orice închipuire. 

Aceste amintiri îi veniseră în minte, în vreme ce înainta 
pe strada principală a Dubro-ului, unde venise spre a 
răzbuna chipul obraznic, în care Sidoniev îl păcălise și 
jignise pe Micislav. 

Voinicii așteptau de săptămâni de zile clipa aceasta, care 
trebuia să răzbune grozav disprețul, cu care giuvaergiul 
vorbise despre Vulturul Morţii. 

Stanislau Rimsky se opri deodată. 

— Ce aștepți, căpitane? întrebă Dan Dragomir... 

— Găsesc că nu este bine să ne apropiem de casa lui 
Sidoniev în grup atât de mare. Nu e destul de târziu și ne 
mai putem întâlni cu vreun trecător întârziat, care 
recunoscându-ne să dea alarma. 

— Ai dreptate, căpitane! 

— Trebuie să fim prevăzători și de aceea ne vom apropia 
de casa lui Sidoniev, câte unul, câte doi, mergând pe 
drumuri deosebite. 

— Așa este! zise și Micislav. Să ne întâlnim la portița din 
dos, care dă în grădină. Pe acolo vom putea pătrunde mai 
ușor decât prin poarta principală. 

— Foarte bună idee! întări Vulturul Morţii. Așadar, ne- 
am înţeles: ne întâlnim la portița gradinei! 

Voinicii se despărţiră. 

Micislav porni singur ca și Severin. Doctorul Leonida îl 
însoţi pe Stanislau Rimsky, iar Vlasovici pe Dan Dragomir. 

In chipul acesta străbătură orașul neobservaţi și în mai 
puţin de un sfert de ceas se întâlniră toţi, în fata porţii din 
dos a casei lui Sidoniev. 

— Micislav, tu trebuie să ne conduci, zise Stanislau 
Rimsky, deoarece, de bine de rău, cunoști casa 
giuvaergiului. 

Micislav își ridică mâna și arătă în sus. 

Una din ferestrele de la etaj era luminată. 

— Nu s-au culcat încă, zise Micislav. N-ar fi bine să mai 
așteptăm? 

— De ce? întrebă Vulturul Morţii. Sidoniev nu este atât 
de primejdios, ca să ne speriem de el! 

— Așa este! Să mergem! zise și Dan Dragomir. 

— Trebuie să-i facem surpriza cât mai neîntârziat! 
adăugă și Severin. 

— Bine, se învoi atunci și Micislav, să mergem! Dar 
încet, cu precauţie, căci numai astfel ne putem apropia, 
fără să fim observați. 

— Condu-ne, Micislav! 

Tânărul student polonez o luă înainte, după el urmând 
Stanislau Rimsky, apoi doctorul Leonida și ceilalți. 

Când Micislav apăsă pe clanța porții, aceasta se 
deschise, spre nedumerirea voinicului, care-l știa pe 
Sidoniev ca fiind un om foarte prevăzător. 

— Poarta este descuiată! le șopti el încet, tovarășilor săi. 

— Cu atât mai bine, zise Vulturul Morţii, cel puţin nu 
trebuie să mai pierdem timp cu spargerea broaștei. 

Voinicii intrară pe rând în grădină, înaintând cu multă 
băgare de seamă. 

În curând ei ajunseră la casă, a cărei ușă Micislav o 
deschise împingând-o doar, deoarece Popov nu încuiase 
ușa după el când se furișase în casă. Firește că ușa 
deschisă le dădu voinicilor din nou de gândit. 

— S-ar putea spune că întâmplarea este cu totul de 
partea noastră, zise Micislav. Dar de ce să fie descuiată și 
ușa aceasta? 

— Da, este cam ciudat! întări și Dan Dragomir. Să nu fie 
vreo cursă! 

— Ce vrei să spui? întrebă Stanislau Rimsky. 

— S-ar putea, ca oamenii lui Verșeghin să fie ascunși pe 
aici, pe undeva, așteptând vizita noastră! 

— Nu se poate! răspunse Vulturul Morţii. Au trecut doar 
săptămâni de zile, de la memorabila vizită pe care i-a 
făcut-o Micislav lui Sidoniev. În zilele care au urmat 
acestei vizite sunt și eu de părere că Verșeghin va fi pus 
sub supraveghere casa giuvaergiului: de atunci însă se va 
fi plictisit bravul polițai al Dubro-ului. Nu mai încape nicio 
îndoială că de atunci nu numai Verșeghin, dar chiar și 
Sidoniev va fi uitat de tovarășul Vulturului Morţii și de 
răzbunarea cu care l-a ameninţat acesta. 

— Într-adevăr așa trebuie să fie! zise Severin. Pesemne 
că au uitat să încuie atât poarta gradinei, cât și ușa casei! 

— Poate să fie însă și un alt motiv! zise atunci doctorul 
Leonida. Ia ascultati! 

Voinicii tăcură și atunci se auzi un strigăt înăbușit: 

— Ajutor! 

Rimsky se întoarse în spre prietenii săi: 

— Un glas de femeie... 

— Acum puteţi să vă daţi seama, de ce sunt ușile 
deschise! zise doctorul Leonida. 

— Pst! 

Strigătul de ajutor se auzi din nou. 

Rimsky le făcu un semn tovarășilor săi. 

— Ciudat... Mi se pare că... 

— Ajutor! se auzi pentru a treia oară, glasul implorător 
de femeie. 

— Nu mai putem șovăi nicio clipă! zise Stanislau Rimsky. 
Înainte, băieţi! 

Micislav deschise ușa și voinicii porniră încet pe treptele 
de scânduri. 

Între timp ei auzeau tot mai lămurit lupta care se dădea 
în odaia din colţ și deznădăjduitele strigăte de ajutor. 

Doctorul Leonida, care mergea alături de Vulturul 
Morţii, începu să tremure ca varga. 

— Ce ai, doctore? întrebă Rimsky, care observase 
neliniștea credinciosului său tovarăș. 

— Vocea aceasta... vocea aceasta! îngână tânărul doctor, 
într-adevăr foarte tulburat. 

— Ajutor! se auzi din nou, din odaie. 

Și la auzul acestui nou strigăt, doctorul Leonida își 
pierdu cumpătul. 

Nu se mai sinchisi că trebuia să fie prevăzător. 

Sărind câte trei-patru trepte deodată... într-o clipă el 
ajunse la etajul clădirii. 

Dâra de lumină care se strecura prin deschizătura ușii îi 
arătă drumul pe care trebuia să-l urmeze. 

Fără să se mai gândească la primejdia care-l putea pândi 
înăuntru, el deschise ușa și dintr-o singură săritură fu în 
odaie. 

Mai făcu două salturi, apoi, rămase locului deodată, ca 
lovit de trăsnet. 

Întinsă pe pat și fără cunoștință, zăcea o fată, în care 
doctorul Leonida o recunoscu îndată pe sora lui. Popov se 
aplecase tocmai deasupra Minervei, spre a o săruta. 

— Stai! strigă doctorul Leonida, cu un urlet de fiară. 

Popov sări la o parte, speriat. 

Doctorul Leonida recunoscu atunci pe agresorul surorii 
sale și în prada unei mânii de nedescris, strigă: 

— Popov!... Va fi vai și amar de tine! 

În clipa aceea, tânărul doctor nu se gândi la taina 
apariţiei neașteptate a surorii sale care dispăruse într-un 
chip atât de misterios din ascunzătoarea ruinelor din 
Zlepitnak, căci sufletul lui era cuprins de o singură dorință 
de neînvins: aceea, de a se răzbuna pe Alexandru Popov. 

Moșierul simţea apropierea primejdiei. 

El, care cu câteva clipe mai înainte se luptase atât de 
războinic cu o fată lipsită de apărare, acum, când se văzu 
în faţa unui bărbat, începu să dea înapoi, tremurând din tot 
trupul. Era mult mai tare, mult mai voinic, decât doctorul 
Leonida, dar în asemenea împrejurări nu ajunge puterea 
trupească, trebuie să mai ai și puţin curaj în suflet spre a 
te putea apăra cu succes. 

Pentru a se feri de atacul doctorului Leonida, Popov 
ridică un scaun în faţa sa și sub scutul lui, căută să-și 
scoată pistolul din buzunar. 

Doctorul Leonida, cu ochi fulgerători de mânie, pe faţă 
cu hotărârea de a răzbuna cumplit lașitatea moșierului, se 
apropia, tot mai mult de Popov, care tot se mai trudea să-și 
scoată pistolul. Dar trăgaciul pistolului se agățase în haină 
și când moșierul smuci de el, spre a-l descărca în voinic, 
pistolul luă foc și glontele pătrunse în pulpa lui Popov. 

Burtosul moșier urlă de durere. În aceeași clipă doctorul 
Leonida ajunse lângă el și cu puteri înzecite de mânie îl luă 
de piept și-l izbi atât de cumplit de perete încât toată casa 
se cutremură. Trupul lui Popov se prăbuși. În cădere el își 
lovi tâmpla de colţul unui scrin și din capul moșierului 
dornic de aventuri galante sângele curgea șiroaie. 

Alexandru Popov zăcea la pământ, fără cunoștință... 

În clipa aceea pătrunseră în odaie și ceilalți voinici, care 
înconjurară parte pe doctorul Leonida, care căuta să-și 
readucă la viaţă surioara, parte pe Alexandru Popov.. 

— Minerva! Minerva!  Trezește-te! strigă doctorul 
Leonida. 

— Ce s-a întâmplat, doctore? întrebă Dan Dragomir. 
Cine este fata aceasta? 

— Sora mea! 

— Sora ta... de care ne-ai vorbit atâta? 

— Ea... Minerva! 

— Cum a ajuns aici? 

— O enigmă! Și încă în situaţia aceasta! 

Între timp veni și Vulturul Morţii lângă pat și la prima 
vedere recunoscu în fata leșinată pe sora doctorului 
Leonida, aceea în tovărășia căreia îl găsise pe doctor în 
noaptea când venise să-l ia pentru a scăpa viaţa lui 
Severin. 

— Minerva!... Într-adevăr, ea este! 

— Așa e căpitane? O recunoști și tu! 

— Cum să n-o recunosc! Dar nu înțeleg cum a ajuns în 
casa lui Sidoniev! 

— Numai ea ne poate lămuri în privinţa aceasta! 

— Biata fată, mult trebuie că a suferit în timpul cât s-a 
luptat cu burtosul Popov! 

— Eu nu pot să pricep nimic! Mi s-a părut că-i recunosc 
glasul, după cel dintâi strigăt de ajutor. Din fericire am 
sosit încă la timp, spre a o scăpa din braţele ticălosului de 
Popov. 

— Dar Popov și-a primit porţia! 

— Ce e cu el? 

— Zace, de parcă ar fi dat ortul popii! 

— Un om atât de laș ca el, nici nu merită altă pedeapsă, 
decât moartea! 

— L-ai împușcat? 

— Nu! 

— Dar am auzit o detunătură de pistol? 

— Era pistolul lui. 

— Te-a rănit? 

— S-a rănit el singur! Pe urmă l-am izbit de perete ca pe 
o minge. 

— Se vede că n-ai glumit! Teasta îi sângerează! 

Doctorul Leonida își adună toată știința lui medicală 
spre a o readuce la viaţă pe Minerva. 

Tovarășii lui îl ajutară din răsputeri. Severin alergă la 
bucătărie de unde se întoarse cu sticla de oţet, un altul 
aduse apă și peste câteva minute efectul trudei doctorului 
Leonida nu întârzie să se arate. 

Minerva își deschise ochii și se uită curioasă în jurul său. 

Văzându-l pe doctorul Leonida nu-i venea să-și creadă 
ochilor. 

Crâncena luptă pe care o dăduse împotriva lui Alexandru 
Popov era mult prea aproape pentru a o uita și de aceeai 
se părea cu totul cu neputinţă ca în locul ticălosului care 
voia să profite de împrejurarea că rămăsese singură în 
casă, să se vadă acum lângă fratele său atât de mult dorit. 

Era încredinţată că, încă nu-și revenise din leșin și ceea 
ce vedea nu era decât o halucinație înșelătoare. 

Intrebarea sfioasă, îi veni pe buze: 

— Leonida... tu să fii oare? 

— Eu... eu sunt... Minerva... scumpa mea surioară! 

— Leonida... frăţiorul meu drag! strigă atunci fata în 
prada unei bucurii ce nu poate fi descrisă. 

îmbrăţișară cu o căldură mișcătoare. 

Era cu neputinţă să nu simţi o adâncă emoție privind la 
scena aceasta. Atât Stanislau Rimsky, cât și tovarășii săi 
oţeliți în lupte aprige, priveau cu ochii înlăcrimaţi la 
bucuria revederii celor doi frati. 

— Minerva... surioara mea... cum ai ajuns tu aici? 

— Pe tine te căutam, Leonida... Pentru a te găsi pe tine 
am părăsit castelul din Grodno, deoarece numai lângă tine 
pot fi fericită! 

— Minerva mea... Cât de mare e bucuria sufletului meu! 

— Dumnezeu a fost bun și a rânduit lucrurile astfel ca să 
ne întâlnim din nou! 

— Doctore Leonida! se amestecă atunci în vorba lor și 
Vulturul Morţii. Cred că, lucrul cel mai bun ar fi să-ţi știi 
surioara cât mai iute într-un loc sigur! 

— Ai dreptate, căpitane! 

— Te sfătuiesc deci, să pleci înainte, cu surioara ta, iar 
noi te vom urma după ce vom sfârși cu ceea ce mai avem 
de făcut aici. 

Doctorul Leonida dădu din cap. 

— Voi face după cum dorești tu, căpitane! 

După aceea se întoarse în spre Minerva: 

— Surioară, te simţi îndeajuns de tare, să mergi cu 
mine? 

— Merg cu draga inimă, numai du-mă de aici cât mai 
iute! Nu mai vreau să mă despart de tine niciodată, fiindcă 
de când am rămas fără apărător, toţi au vrut să tragă 
numai foloase de pe urma mea și nimeni nu m-a înconjurat 
cu dragostea cu care m-ai obișnuit tu. 

— Atunci să mergem, surioară! zise tânărul doctor, 
ajutându-i Minervei să coboare din pat. 

— Și prietenii tăi? 

— Vom veni și noi! răspunse însuși Vulturul Morţii, în 
locul doctorului Leonida. Mai înainte însă, aș vrea să-i pun 
o întrebare Minervei. 

— Ce anume? întrebă fata, curioasă. 

— Aș vrea să știu, zise Rimsky, cum a ajuns Alexandru 
Popov în casa aceasta? Sidoniev i-a dat drumul? 

— Nu! 

— Atunci? 

— Sidoniev a plecat de acasă, spunându-mi că se va 
înapoia mai târziu. La scurt timp după plecarea 
giuvaergiului, fiara aceasta sălbatică s-a furișat în casă și 
apoi în odaia mea... 

Stanislau Rimsky dădu din cap. 

— Nu încape nicio îndoială că totul a fost pus la cale. 
Sidoniev a lăsat porţile deschise anume pentru ca Popov să 
poată pătrunde în casă. Nu s-a gândit însă că prin poarta 
deschisă și Stanislau Rimsky, putea să-i vină în casă!? 

Doctorul Leonida plecă însoţit de Minerva. 

— La revedere, băieţii Veniţi cât mai iute! Vă așteptăm 
la Rudin! 

— La revedere! 

După plecarea doctorului Leonida și a surorii sale, 
Vulturul Morţii se întoarse înspre tovarășii săi cu 
următoarele cuvinte: 

— Acum a sunat ceasul răzbunării... Trebuie să ne 
răzbunăm cumplit pe Sidoniev, nu numai pentru disprețul 
cu care a vorbit de noi, ci și pentru nemernicia-i de astăzi, 
când a căutat s-o dea pe sora lui Leonida pe mâna lui 
Alexandru Popov într-un chip atât de josnic și de laș! 

— Așa este! 

— Trebuie ca Sidoniev să se căiască o viaţă întreagă 
pentru ceea ce a făcut astăzi! 

— Condu-ne, căpitane! 

Vulturul Morţii porni spre prăvălie pe drumul arătat de 
Micislav. 

Voinicii voiau să-i arate lui Sidoniev odată pentru 
totdeauna că, nu trebuie să vorbești batjocoritor despre 
Vulturul Morţii și tovarășii săi, nici chiar atunci când ești 
prieten cu Verșeghin. 

Micislav ridică lampa într-o mână, luminând pereţii 
cenușii ai magazinului, în vreme ce Vulturul Morţii și cu 
ceilalți voinici se așezară să spargă saltarele. 

Lucrul nu era prea greu, deoarece tăișurile tari ale 
pumnalelor desfăceau îndată chiar și saltarele cele mai 
bine închise și înaintea ochilor voinicilor apărură pe rând 
toate obiectele de valoare ale prăvăliei: coliere, inele, 
șiraguri de mărgăritare, diademe, ceasuri, etc.... care toate 
laolaltă alcătuiau o adevărată avere... 

Tovarășii Vulturului Morţii erau încântați că, în chipul 
acesta puteau să-l lovească pe Sidoniev în punctul cel mai 
dureros. Aceasta era pedeapsa cea mai mare ce i se putea 
da giuvaergiului și el o merita pe deplin. 

Giuvaerurile trecură toate în buzunarele tovarășilor 
Vulturului Morţii și în curând toate sertarele erau goale. 


1429 


Când buzunarele se umplură, aduseră un cearceaf și 
făcură o legătură din tot ceea ce nu putuseră să ia asupra 
lor. 

Când în prăvălia lui Sidoniev nu mai rămase niciun 
obiect de preţ, voinicii luară legătura și se pregăteau să 
plece cu prada. 

Severin mergea în frunte. Dar deodată-i se întâmplă 
ceva neplăcut, dar hazliu în același timp. Mergea în dosul 
tejghelei când deodată piciorul i se împiedică într-o piatră 
mai ieșită decât celelalte și se prăbuși la pământ cât era de 
lung. 

— Dracu să-l ia și pe Sidoniev ăsta! strigă el furios. De 
ce nu ţine mai mare rânduială în prăvălie! Ești ameninţat 
să-ţi rupi gâtul umblând pe aici! 

După ce se ridică, se aplecăa, spre a vedea în ce se 
împiedicase. 

Lespedea de piatră, în care se lovise botul cizmei lui 
ieșise aproape din loc. 

Un gând trecu ca fulgerul prin creierul lui Severin. 

Toate pietrele din jurul său stăteau bine la locul lor, 
numai aceasta una, în care se împiedicase el, nu era prinsă 
în mortar. 

De ce? 

Fără să mai stea mult pe gânduri, ridică lespedea de 
piatră din loc și o azvârli la o parte. Atunci voinicul avu 
prilejul să se încredinţeze că bănuiala lui nu fusese 
neîntemeiată. 

De sub piatră se ivi o gaură, în care Severin era 
încredinţat că Sidoniev ascundea vreo taină. 

Ceilalţi voinici se adunară în jurul lui și-l întrebară 
curioși: 

— Ce-i, Severine, ce ai mai descoperit? 

— Veţi vedea voi, îndată! răspunse Severin, zâmbind. 

Cu aceste cuvinte el își vâri mâna în gaură și o scoase 
îndată ţinând în ea lădiţa de fier. 


1430 


Un murmur de uimire se auzi în mijlocul oamenilor lui 
Stanislau Rimsky. 

— Ce e asta? 

— O comoara ascunsă! 

— Bun nas mai are Severin! 

— Să vedem! 

Severin se ridică din nou și duse lădiţa de fier în 
apropierea lămpii. 

Toţi erau curioși să vadă, oare ce ascundea Sidoniev, cu 
atâta îngrijire. 

În mijlocul unei înfrigurări ușor de înţeles Severin 
deschise capacul casetei. 

În primul moment strălucirea neobișnuită a colierului 
Mariei Antoinette îi orbi aproape pe voinicii, care 
rămăseseră înmărmuriţi, în faţa frumuseţii acestui giuvaer. 

— Vai, cât este de frumos! 

— O comoară nepreţțuită! 

— O adevărată minune! 

— Niciodată n-am mai văzut un asemenea giuvaer. 

Chiar și Vulturul Morţii rămase înmărmurit în faţa 
acestui colier. Stanislau Rimsky se pricepea la giuvaericale 
și își dădu seama îndată că avea de-a face cu un giuvaer de 
o valoare fără seamăn. 

— Cred - zise el - că acest colier întrece în valoare toate 
celelalte giuvaeruri, pe care le-am adunat din prăvălia lui 
Sidoniev! 

— Într-adevăr, este o minune! 

— Severin, ia tu caseta! Ti-o încredinţez ţie! 

— Voi îngriji de ea, ca de ochii mei din cap! 

— Acum să mergem, băieţi! - zise Stanislau Rimsky. 
Timpul trece și s-ar putea întâmpla, ca Sidoniev să dea 
peste noi. Trebuie să ne îndepărtăm mai înainte de 
înapoierea lui. 

Severin mai întârzie puţin spre a așeza lespedea de 
piatră la locul său. 

— Așa! Acum Sidoniev nu va bănui că am dat și peste 
giuvaerul ascuns cu atâta îngrijire! mormăi el, mulțumit, 
apoi porni după tovarășii săi. 

Afară, în grădină, Vulturul Morţii le dădu voinicilor săi 
noi instrucţiuni: 

— Acum ne vom împrăștia din nou, la fel ca atunci când 
am venit aici! Ne întâlnim la marginea pădurii unde ne-am 
lăsat caii. 

După aceea voinicii plecară, fiecare urmând calea, pe 
care venise și în curând se întâlniră la marginea pădurii 
Dubro-ului. 

Vulturul Morţii își numără prietenii, apoi zise: 

— Toţi sunteţi aici? 

— Toţi! 

— Atunci să mergem. 

Voinicii săriră pe cai și porniră în spre ascunzătoarea lor 
din Cuibul Vulturilor. 

CAPITOLUL 63 
O zi însemnată 


De mult nu mai răsunase Cuibul Vulturilor de atâta 
veselie ca în noaptea în care Stanislau Rimsky se înapoie 
de la expediţia din Dubro. Niciunul din voinici nu se 
așteptase la o pradă atât de prețioasă. Cel mai fericit însă, 
rămânea tot doctorul Leonida, care-și regăsise surioara, pe 
care o crezuse pierdută pentru totdeauna. 

În timpul drumului de la Dubro și până la cetatea 
Rudinului, Minerva îi istorisi fratelui său tot ce se 
întâmplase cu ea, din ziua misterioasei sale dispariţii din 
locuinţa ruinelor din Zlepitnak. 

— Vezi, Minerva zise doctorul Leonida, când fata sfârși 
povestirea calvarului pe care-l îndurase, dacă ai dat 
ascultare prea ușor cuvintelor tatălui nostru?... De câte 
frământări și suferinţe nu ai fi scăpat! 

— Acum îmi dau seama, zise Minerva, dar cele 
întâmplate nu mai pot fi șterse din viața mea. Dar în loc să 
plâng trecutul, mai bine mă bucur de clipa de faţă și 
binecuvântez soarta că ne-a îngăduit să fim iarăși 
împreună! Orice durere, orice suferinţă, va fi uitată din 
moment ce pot fi alături de tine! 

Ludovica se bucură și ea, mult, văzând că doctorul 
Leonida se înapoiază cu sora lui, deoarece acum avea și ea 
o tovarășă în ascunzătoarea din turnul cetăţii Rudinului. 

Curând după sosirea doctorului Leonida în Cuibul 
Vulturilor, veni și Stanislau Rimsky și cu tovarășii săi și 

uimirea lor nu ajunse la culme, decât numai când voinicii 
răsturnară pe masă bogata pradă. 

Giuvaericalele străluceau orbitor la lumina lămpii, mai 
ales când Severin deschise din nou capacul lădiţei de fier 
și scoase din ea minunatul colier al Mariei Antoinette. 

Doctorul Leonida, Ludovica și Minerva, care nu-l 
văzuseră încă, rămaseră ca vrăjiţi. 

După tăcerea destul de îndelungată, care domni, Dan 
Dragomir zise: 

— Pe cât e de frumos e giuvaerul acesta, pe atât de mare 
poate să fie boclucul, pe care-l putem avea din pricina lui! 

— De ce? întrebă doctorul Leonida. 

— Giuvaerurile acestea mai mici le putem desface, fără 
multă greutate! Va fi mult mai greu însă, să vindem acest 
superb colier, deoarece ne-ar aresta îndată ce l-am arăta 
cuiva. 

— Așa este! Dan are dreptate! se auzea din toate 
colţurile și fiecare se uita la Vulturul Morţii, așteptând 
soluţia de la el. 

Privirile lui Stanislau Rimsky se înţepeniseră pe giuvaer. 
Nu se mai putea sătura de frumuseţea lui. Ochii lui se 
luaseră parcă la întrecere cu pietrele preţioase și deodată 
zise, încet: 

— Ar fi o portiță de scăpare! 

— Să auzim! 

— Să nu vindem colierul! 

— Dar ce să facem cu el? 

Rimsky tăcu. Parcă îi venea greu să vorbească, ceva 
neliniștitor se putea observa în tot felul lui de a se purta. 

— Căpitane, zise Dan Dragomir, de ce nu răspunzi? 

Rimsky își întoarse capul spre tovarășii săi și privindu-i 
în ochi zise încet: 

— Prieteni, știți prea bine că până acum n-am avut faţă 
de voi nicio rugăminte care să-mi asigure vreun avantaj 
personal. Am fost asemenea vouă, întotdeauna și în toate, 

niciodată nu m-am folosit de drepturile-mi de conducător și 
veșnic m-am socotit la fel cu cel mai umil dintre voi. 

— Așa este! întăriră voinicii. 

— Astăzi este pentru prima oară când vă fac o 
rugăminte... 

— Oricare va fi rugămintea ta, căpitane, zise doctorul 
Leonida, ţi-o vom îndeplini cu dragă inimă și din tot 
sufletul! 

Stanislau Rimsky se mai uită odată, pe rând, la tovarășii 
săi, apoi arătă în spre colier. 

— Vă rog - zise el - să-mi daţi mie colierul acesta! 

O tăcere adâncă urmă acestor cuvinte ale Vulturului 
Morţii. 

Dan Dragomir se duse la masă, așeză colierul înapoi în 
lădița de fier, o închise și apoi i-o întinse Vulturului Morţii. 

— Iată, căpitane, dorinţa ţi s-a îndeplinit! Și pot să-ţi 
spun sincer că, toţi suntem fericiţi că ne-ai dat prilejul să-ţi 
putem procura o bucurie. 

Rimsky fu adânc mișcat de această dovadă de dragoste 
nețărmurită din partea prietenilor săi. 

El preluă lădiţa de fier cu adâncă mulțumire și zise: 

— Vă mulțumesc, dragii mei! Fapta voastră îmi 
dovedește încă odată că dragostea voastră pentru mine 
este tot atât de mare ca și dragostea, pe care v-o port eu 
vouă... Nu mă întrebaţi, pentru ce-mi trebuie acest 
giuvaer... Cred că, toţi sunteţi încredinţaţi că nu valoarea 
neobișnuită a colierului m-a făcut să vi-l cer. 

— Asta o știm! răspunse Dan Dragomir, în numele 
tuturor. 

— Altul este scopul meu cu acest colier. Vreau să-l dau 
cuiva, care merită să-i procurăm această bucurie. 

— Fă cum crezi, căpitane! zise Dan Dragomir. Nu-ţi 
cerem nicio socoteală! Ești doar căpitanul nostru și noi 
suntem încredinţaţi că așa este mai bine cum faci tu. 

Rimsky luă lădiţa de fier și trecu în odaia sa. 

Zorile se iviseră la orizont, și locuitorii Cuibului 
Vulturilor se duseră să se odihnească. 


x 
x x 


Stanislau Rimsky nu se odihni, decât câteva ceasuri. Dar 
chiar şi aceste ceasuri le petrecu într-un somn foarte 
neliniștit, iar când se lumină de ziuă mai bine se și sculă. 
Tovarășii lui dormeau duși încă, când Stanislau Rimsky 
porni prin pădure, într-o mână cu pușca, în cealaltă cu 
lădița de fier. 

Vulturul Morții aşteptă vreme îndelungată în marginea 
pădurii, până când într-un târziu, ochii începuseră să-i 
strălucească. Poarta castelului se deschisese și prin ea 
ieșise Fedora Feodorovna călare. 

Rimsky aşteptă, până când poarta castelului se închise, 
apoi sări și el pe cal și porni după prințesă. 

După întoarcerea de la Petrograd, purtarea Vulturului 
Morții faţă de Fedora Feodorovna se schimbase cu totul. 
Petrograd însemna pentru el cea mai cumplită dezamăgire, 
și se trudea din răsputeri să uite chiar și amintirea Mioarei 
Comăneanu, fiindcă aceea pe care o iubise mai mult decât 
orice, pe lumea aceasta, devenise soţia altuia. 

După întoarcerea sa, întâlnindu-se cu Fedora 
Feodorovna, care între timp se făcuse mai fermecătoare, 
mai femeie, mai vrednică de dorit, Stanislau Rimsky se 
simţi atras către ea și simțimântul acesta crescu în fiecare 
zi. 

El nu uitase încă noaptea aceea friguroasă de iarnă, 
când într-un han de la marginea drumului, Prințesa Fedora 
Feodorovna îi mărturisi cât îl iubește. Dar pe vremea aceea 
inima lui era dată Mioarei Comăneanu. 

Vulturul Morţii își aminti și de balul mascat dat în 
castelul din Rudin. Acolo, pe când dansa strâns lipit de 

prinţesă, simţi pentru prima oară patima tulburându-i 
sângele la apropierea acestei femei. 

Dar nici atunci inima nu-i era liberă; amintirea Mioarei 
Comăneanu mai era încă vie în sufletul său. In zadar își 
spunea că vechea lui dragoste murise, inima sa tot nu se 
putea aprinde încă într-o nouă dragoste. 

Tocmai de aceea o și ocolea pe cât putea pe Fedora 
Feodorovna, temându-se ca apropierea ei să nu stârnească 
o dragoste pe care el se trudea s-o înăbușe. Faptul însă că, 
la rugămintea prinţesei de a-l scăpa pe Nicorov, care zăcea 
în temniță fără să fie vinovat, el nu șovăi o clipă să se 
predea, dovedea că Fedora Feodorovna nu era tocmai 
străină inimii sale. Nu se sinchisise de primejdia în braţele 
căreia se arunca. El voia să pară în ochii prinţesei un 
bărbat adevărat și pentru atingerea acestui scop, nu șovăi 
să meargă cu pași hotărâți în calea morții. 

Din clipa aceea Fedora Feodorovna îl stimă și mai mult, 
îl idolatriza aproape, dar nu se putea gândi la el decât în 
ascuns, deoarece înţelegerea lor fusese ca niciodată să nu 
se vorbească de dragoste între ei doi. 

Dar cele întâmplate cu Vulturul Morţii la Petrograd 
schimbară mult soarta lucrurilor. 

Plecând la Petrograd, Stanislau Rimsky nu-i spusese 
prinţesei cu nici un cuvânt scopul călătoriei sale. El nu voia 
ca Fedora Feodorovna să afle despre vestea pe care i-o 
adusese lordul Wardmoore, anume că Mioara Comăneanu 
se găsește în viaţă. 

El plecase cu hotărârea să-și caute iubita și s-o 
elibereze. 

O și găsise, însă pentru a afla că o pierduse pentru 
totdeauna. Şi în timpul lungii călătorii din Petrograd, prin 
Hamburg și până la Rudin, avu toata vremea să se 
gândească la noua întorsătură a soartei. 

Și cu cât se gândea mai mult, cu atâta se întărea în el 
convingerea că, acum nu mai avea dreptul să se 

împotrivească  simțămintelor care îl mânau în spre 
frumoasa prinţesă. 

Mioara Comăneanu continua să trăiască în amintirea lui, 
dar numai ca un suvenir frumos, ca o floare presată, care 
ne mai aduce aminte din când în când de o iubire care a 
trecut, de o clipă care ne-a fost dragă. De aceea, el hotări 
să nu se mai împotrivească dorinţei simţurilor! Să ardă 
pară, să-l încălzească patima! 

Reîntorcându-se în ascunzătoarea din Cuibul Vulturilor, 
el își propuse să dea ascultare simţurilor, de îndată ce 
Fedora Feodorovna îl va lăsa să înțeleagă că vechea ei 
dragoste nu apusese încă. 

lar acum, când zări de departe trupul mlădios al 
prințesei stând pe cal cu siguranța unui bărbat, Vulturul 
Mortii își zise că ceea ce simțea nu mai era numai patimă, 
ci chiar dragoste. 

El dădu pinteni calului și nobilul animal porni în galop. 

La auzul tropotului prinţesa își întoarse capul. Zărind pe 
Vulturul Morţii chipul i se însenină. 

Lăsă calul să meargă mai încet și așteptă ca Rimsky s-o 
ajungă din urmă. 

— Dragul meu Stanislau Rimsky, zise ea, întinzând mâna 
Vulturului Morţii, care i-o sărută, curtenitor, atât de 
dimineaţă călare? 

— Doream să fac o plimbare calare și cum știam că 
prinţesa are obiceiul de a călări în fiecare dimineaţă, mi- 
am luat îngăduinţa de a o aștepta. 

Ochii Fedorei Feodorovna începură să strălucească. 

— Așadar, nu este vorba numai despre o întâmplare, 
după cum credeam? 

— Nu! Este aproape un ceas de când stau la marginea 
pădurii așteptând să se deschidă poarta castelului. 

Fedorei Feodorovna mărturisirea aceasta îi plăcu mult, 
deoarece ea trăda că Vulturul Morţii se gândise la dânsa. 

— Şi dacă-mi dai voie să te întreb, zise ea, cu un zâmbet 
cochet, cărui... nici nu știu cum să-i spun... noroc sau 
întâmplări pot să-i mulţumesc hotărârea pe care a-i luat-o? 

Rimsky răspunse, încet: 

— Împrejurării că... astăzi suntem în ziua de unsprezece 
noiembrie! 

Prinţesa se uită la Rimsky foarte uimită. 

— Şi d-ta... d-ta n-ai uitat ziua aceasta? 

— Ziua dv. de naștere a rămas adânc întipărită în mintea 
mea și mi-am dorit ca în această frumoasă dimineaţă de 
iarnă, eu să fiu cel dintâi care să vă urez multă, multă 
bucurie și fericire. 

Adânc mișcată, Fedora Feodorovna îi întinse mâna 
Vulturului Morţii. 

— Rimsky... aceasta este mai mult decât frumos din 
partea d-tale și nici nu știu cum să-ţi mulţumesc pentru 
drăgălășenia de care ai dat dovadă. 

— Prinţesă, răspunse Vulturul Morţii dacă este vorba de 
mulțumire, atunci tot numai eu vă sunt dator cea mai 
adâncă recunoștință. 

— Să nu mai vorbim de asta! Îţi mărturisesc sincer că-mi 
pare nespus de bine că... mi-a fost dat să-mi petrec 
dimineaţa zilei mele de naștere în tovărășia celui mai drag 
prieten al meu! 

— Doamne, prinţesă, aceasta este o bucurie atât de 
obișnuită! Dv. aveţi atât de mulţi buni prietenii 

— Nu este așa! Aceia care se învârtesc în jurul meu sunt 
oameni lipsiţi de orice valoare. Nici nu-i bag în seamă prea 
mult. Niciun singur prieten, sau prietenă adevărată n-am 
printre ei! 

— Nici chiar pe Olga Popov? 

— E prea copilă încă, nu este coaptă pentru a primi 
destăinuirile inimii unei femei. De altfel Olga va scăpa în 
curând de fratele ei. 

Rimsky se uită speriat la Fedora Feodorovna. Își aminti 
de Alexandru Popov, pe care-l lăsase plin de sânge, zăcând 
fără cunoștință în casa giuvaergiului. 

— Cum... cum înţelegeţi aceasta? o întrebă pe prinţesă, 
puţin cam încurcat. 

— Așa că, sunt cât se poate de hotărâtă s-o mărit pe 
micuța Olga! răspunse prinţesa, râzând cristalin. 

Vulturul Morţii răsuflă ușurat 

— Ah! Și i-aţi și găsit pe cineva? 

— Firește! 

— Îmi daţi voie să știu şi eu? 

— Pe contele Riminsky! Îl cunoști? 

— Cum să nu! 

— E un bărbat simpatic, frumos și tânăr încă. 

— Toate acestea sunt adevărate, zise Stanislau Rimsky, 
dând din cap. Se pune însă întrebarea, dacă o iubește pe 
Olga? 

— Cu siguranţă! 

— Eu n-aş putea afirma cu aceeași tărie! 

Fedora Feodorovna se uită mirată la tovarășul său de 
călărie. 

— Şi de ce nu? 

— Fiindcă, răspunse voinicul, apăsând pe fiecare cuvânt, 
după cât știu eu... contele Riminsky, vă iubește pe dv.! 

uimită de data aceasta. 

Rimsky zâmbi misterios. 

— Nu cercetaţi prinţesă! 

— Dar mă interesează! 

— Vă rog să mă iertati, dar nu vă pot spune! 

— Biroul d-tale de informaţiuni este uluitor de 
desăvârșit! 

— Vulturul Morţii știe tot! De altfel, nici nu este de 
mirare. 

Fedora Feodorovna se uită îndelung la Stanislau Rimsky, 
ca și când ar fi căutat în ochii lui răspunsul, iar ochii 
Vulturului Morţii îi suportară privirile iscoditoare, fără să 
clipească. 

— Cu cât te cunosc mai bine, zise prinţesa, încet, cu atât 
mai enigmatic îmi apari! 

Rimsky nu răspunse. Nici prinţesa nu mai zise nimic. 

Călăreau  tăcuţi, unul lângă altul, prin pădurea 
Rudinului. 

Castelul rămase departe în urma lor. 

Călăriră vreo zece minute, fără să schimbe iun cuvânt. 

În cele din urmă Fedora Feodorovna rupse tăcerea... 

— Casa mea de vânătoare este prin apropiere. Ai vrea să 
mergem până acolo? 

— Cu dv. merg oriunde, cu dragă inimă! răspunse 
Vulturul Morții.. 

Iarăşi trecură mai multe minute fără să rostească vreun 
cuvânt. 

Prinţesa mergea înainte, cunoscând bine drumul și în 
curând se ivi înaintea lor o casă de vânătoare foarte 
cochetă și în același timp de o construcţie foarte originală. 

Rimsky se miră că nu văzuse încă niciodată clădirea 
aceasta și doar cutreierase în lung și în lat pădurea 
Rudinului. 

Prinţesa sări de pe cal și se întoarse spre Vulturul 
Morţii. 

— Am ajuns! 

Stanislau Rimsky sări și el de pe cal, legă animalele, apoi 
intră în casă împreună cu Fedora Feodorovna. 

Prinţesa deschise una din odăi, dădu foc lemnelor 
pregătite în sobă și în curând aerul se încălzi atât de tare 
încât putură să-și lepede chiar și blănurile de pe ei. 

Atunci Rimsky luă lădița de fier adusă cu sine și se 
întoarse spre prinţesă cu următoarele cuvinte: 

— Afară de urările mele de fericire, vă rog prințesă, să 
primiţi acest dar, ca o expresie a stimei pe care v-o port. 

Cu aceste cuvinte el întinse caseta. 

Fedora Feodorovna luă lădiţa cu vădită uimire. 

— Dragă Rimsky, atenţia d-tale mă copleșește. Și la asta 
te-ai gândit? 

Zicând acestea, ea deschise lădiţa și... un strigăt de 
admiraţie îi ieși din gură. 

— Ce minune! 

Fedora Feodorovna văzuse multe giuvaeruri în viața sa 
dar nici unul nu se putea asemui cu colierul Reginei Maria 
Antoinette. 

— Colierul acesta a fost făcut pe seama unei regine, zise 
Stanislau Rimsky, și o regină l-a și purtat. 

— Ah! 

— De atunci n-a mai fost pe gâtul niciunei altei femei, iar 
eu găsesc că nicio altă femeie, afară de Fedora 
Feodorovna, nu este făcută să poarte un asemenea 
giuvaer. 

Prinţesa se uita încă cu priviri pline de admiraţie la 
minunatul colier, a cărui valoare creștea și mai mult în 
urma celor spuse de Vulturul Morţii. 

Mâinile lui Stanislau Rimsky luară strălucitorul colier de 
pe perniţa de catifea și-l atârnară de gâtul ca de marmoră 
al prinţesei. 

Într-adevăr, nici că s-ar fi potrivit în alt loc. 

Vulturul Morţii se uită cu priviri scânteietoare la 
frumoasa femeie, pe care nepreţuitul giuvaer o făcea și 
mai încântătoare. 

— Cât e de frumos! Cât e de superb! zise prințesa 
Fedora Feodorovna. Valoarea lui trebuie să fie foarte mare. 

— Valoarea nu i-o dă decât aceea care-l poartă! răspunse 
Stanislau Rimsky. 

— Aș vrea însă să știu, dragă Rimsky, dacă s-a vărsat 
sânge pentru colierul acesta? 

— Nu, pentru colier nu s-a vărsat nicio picătură de 
sânge... Dar de ce mă întrebaţi aceasta? Sau poate că 
atunci l-aţi purta cu mai puţin drag? 

— O, nu! 

— Un dar de la un urgisit al soartei, ca mine, este cu atât 
mai preţios cu cât a fost procurat cu mai multă trudă. 

Ochii mari ai Fedorei Feodorovna mângâiară cu priviri 
calde trupul Vulturului Morţii. 

Un fior dulce îi străbătu propriul trup, când vorbi: 

— Îţi mai aduci aminte de micul han din Polonia, în care 
ne-am întâlnit pentru prima oară? 

— Fedora! 

— Ce-mi pasă mie că ești urmărit de o lume întreagă... 

— Fedora! i 

Şi Stanislau Rimsky nu se mai putu stăpâni. În clipa în 
care vechiul simțământ renăscu în inima prinţesei, inima 
Vulturului Morţii tresări sub fiorii dragostei. 

El o cuprinse pe prinţesă în braţe și o sărută, o sărută cu 
patimă mistuitoare. 

— Fedora!... 

— Stanislau! 

Afară sufla crivățul, iar înăuntru ardea focul și cu toată 
iarna, în inima celor doi încolţi cea mai frumoasă floare... 
floarea dragostei! 

Și cei doi îndrăgostiţi se sărutau, se sărutau cu patimă 
crescândă... 

...După aceea se așezară unul lângă altul. 

Focul din sobă îi învălui în lumina-i roșie, în vreme ce 
Fedora Feodorovna își plimba prin părul negru al 
voinicului degetele ei aproape străvezii de albe și fine ce 
erau. 

— Vino cu mine, Stanislau, îi șopti ea, îndrăgostită, să 
plecăm de aici unde te pândește o veșnică primejdie, unde 
tremur în fiecare zi, să nu ţi se întâmple vreo nenorocire. 
Tu nu-ţi poţi închipui ce suferă o inimă iubitoare, trăind 
într-o asemenea veșnică îngrijorare! 

— Până acum m-am dovedit întotdeauna de a fi mai tare 
și mai iscusit, decât urmăritorii mei, răspunse Stanislau 
Rimsky. 

— Până acum, da, zise Fedora Feodorovna. Dar cine mă 
poate asigura că și de acum înainte se va întâmpla la fel? 
N-aș putea supravieţui, dacă te-aș pierde... 

— Nu trebuie să te temi, Fedora, aceasta nu se va 
întâmpla! 

— Nu, Stanislau, nu! Ești prea încrezut în steaua ta cea 
bună, eu știu însă că nu te poţi juca cu focul fără să te 
frigi! Mai curând sau mai târziu tot se va întâmpla aceea 
de ce mă tem necontenit! 

— Niciodată! 

— Dar eu nu înţeleg, de ce să cauţi mereu primejdia 
când nu ești silit s-o faci? Uite, Stanislau, eu îţi fac o 
propunere, care nu se poate să nu-ţi surâdă. Să plecăm de 
aici, departe, în ţară străină. Acolo unde nu ne cunoaște 
nimeni, unde nu te va mai pândi primejdia la fiecare pas, 
unde putem fi unul al altuia... Vei vedea ce fericiţi vom fi! 

Rimsky clătină din cap. 

— Nu se poate! 

— De ce? 

— Nu pot să mă lepăd de viaţa căreia am fost hărăzit de 
soartă... Nu pot să-mi părăsesc tovarășii, care și-au jertfit 
liniștea, fericirea, pentru a mă urma pe mine. Dă-ţi seama, 
Fedora, este cea mai sfântă datorie a mea, să urmez pe 
drumul pe care am pornit! 

— Soluţia se poate găsi dacă vrei! 

— Nu, nu! Vulturul Morţii nu trebuie să dispară din 
luptă! Nu mă laud, căci nu este firea mea, știu însă că în 
sătuleţele poloneze oamenii au credința nestrămutată că 
va veni o zi când Vulturul Morţii îi va scăpa de asuprirea 
rusească. Mii de oameni cred în mine și eu n-am dreptul să 
le zdruncin această credinţă. 

Stanislau Rimsky era o întruchipare a avântului, a 
înflăcărării. Cuvintele lui pline de însufleţire umplură mica 
odăiță. 

— Trebuie să rămân aici! În zadar mă cuprinde uneori, 
în nopţi fără somn, dorul după o viaţă liniștită, 
patriarhală... pentru mine viața liniștită este o fata 
morgana care nu poate fi ajunsă nici-când!... Dragostea ta, 
Fedora, îmi înzecește puterea și sunt fericit că cea mai 
frumoasă femeie a Rusiei este a mea! 

— Stanislau! 

Și iarăși se contopiră într-un sărut pătimaș... 

CAPITOLUL 64 
Cine a luat colierul? 


Orologiul bisericii din Dubro sunase tocmai miezul nopţii 
când Sidoniev se înapoie acasă. Pe drum spre casă, 
giuvaergiul se gândise tot timpul dacă planul burtosului 
Popov va fi reușit sau nu. El intră în casă prin portița 
deschisă a grădinii și se duse de-a dreptul în odaia de la 
etaj, unde o găzduise pe Minerva, spre a vedea ce se 
întâmplase în timpul lipsei sale de acasă. 

Ușa era pe jumătate deschisă. 

Cea dintâi privire a lui Sidoniev căzu asupra patului care 
era gol. 

Dar aproape în același timp el văzu și mobilele 
răsturnate prin casă, care erau o dovadă a luptei ce se 
dăduse în odaie. 

— Se vede că micuța nu s-a dat bătută! se gândi el. 

Dar clipa următoare îi rezerva o surpriză mult mai mare. 

Uitându-se prin odaie, zări în colţ trupul lui Alexandru 
Popov. Capul îi zăcea într-un lac de sânge, corpul îi era 
înţepenit. 

Sidoniev urlă de spaimă. 

Trupul îi fu cuprins de un tremurat nervos, nu știa ce să- 
și închipuie și la vederea sângelui se îngrozi atât de tare 
încât nici nu îndrăzni să se mai apropie de trupul lui 
Popov. 

Cu multă greutate își stăpâni spaima, spre a se apropia 
de Popov, al cărui trup greoi, încercă în zadar să-l târască 
până pe divan. 

Cercetă să vadă dacă inima moșierului mai bătea și când 
văzu că Popov trăiește, încercă, dar fără rezultat, de a-l 
readuce la viaţă. 

Atunci începu să alerge deznădăjduit și neputincios prin 
odaie. 

Nu știa ce să facă. 

Acum își blestema ceasul în care primise să-i dea 
moșierului o mână de ajutor, pentru atingerea josnicului 
său scop. Dar cine și-ar fi putut închipui că aventura va 
avea asemenea urmări? 

Porni în căutarea Minervei, trecând dintr-o odaie într- 
alta și strigând neîncetat: 

— Minerva!... Minerva! 

Dar nu primi niciun răspuns. 

El găsea că ar fi fost cu neputinţă ca firava fată să fi 
izbutit să-l învingă pe voinicul Alexandru Popov. Fără 
îndoială că cineva îi venise în ajutor. 

Pe semne că Popov nu fusese îndeajuns de iscusit și la 
strigătele de ajutor ale fetei, vreun trecător de pe stradă va 
fi pătruns în casă, îl va fi doborât pe Popov și o va fi luat pe 
Minerva cu el. 

Dar cine să fi fost acest trecător? 

Contele Riminsky? 

Nu! Cum să fi ajuns acolo? 

Emoţia lui Sidoniev creștea mereu. Pe de o parte se 
gândea, ce-i va spune contelui Riminsky, despre dispariţia 
fetei, pe de altă parte se tânguia că Popov, ale cărui răni 
păreau să fie destul de serioase, zăcea într-un lac de sânge 
în casa lui și nu știa ce să facă cu el... 

Sidoniev rămase ca trăsnit îţi mijlocul odăii. 

De Popov nu-i părea prea rău; ar fi vrut însă să știe, 
unde dispăruse fata. 

— Nu cumva se va fi ascuns în prăvălie? se gândi el și 
porni îndată, fără prea mari speranţe de a o găsi însă, 
deoarece strigătele lui ar fi trebuit să fie auzite de Minerva 
dacă fata se găsea acolo. 

El mergea iute pe scări, dar în clipa în care păși pragul 
prăvăliei, i se păru că va înnebuni. 


4 AA =. | ! 3 

Toate saltarele, toate dulapurile erau sparte și lucrurile 
de preţ din ele dispărute. 

— Dumnezeule, cine să fi umblat pe aici? strigă în prada 
unei spaime de nedescris. 

Inima i se strângea de durere la fiecare pas, deoarece 
privirea-i cădea pe noi saltare și noi dulapuri prădate. 

— Sunt nenorocit! urla el, în prada deznădejdii. Mi-au 
furat totul! 

Ici colo mai găsea câte un inel pierdut, câte un lanţ rupt, 
câteva boabe dintr-un șirag de mărgăritare. 

Durerea îl încremeni în mijlocul prăvăliei unde bocea 
sfâșietor pe ruinele bogăției lui de ieri. De-abia acum își 
dădea el seama, ce prostie făcuse, dând ascultare 
cuvintelor lui Popov și lăsându-și casa singură... 

— Dacă nu îndeplineam dorinţa lui Popov, se tânguia el, 
n-ar fi căzut pe capul meu această nenorocire pe care n-o 
voi mai putea repara câte zile voi avea. 

Deodată își aduse aminte de comoara-i cea mai temută: 
colierul Mariei Antoinette. 

Sidoniev se repezi ca un nebun la ascunzătoarea 
preţiosului giuvaer. 

Când văzu că lespedea de piatră era la locul ei, oftă 
ușurat: 

— Slavă Domnului, n-au dat peste el! 

Și îndată își și făcu planul că, cu banii pe care îi va primi 
de la contele Riminsky pentru colier, își va reîncepe 
negoţul și în chipul acesta mai putea nădăjdui să se refacă. 

Gândul acesta îl mai mângâie și voi să vadă comoara 
care-l va scăpa de la sapă de lemn. 

Ridică deci lespedea și vâri mâna în gaură, spre a scoate 
lădița de fier. 

Dar spaima îi făcu trupul să tremure ca varga și din 
piept îi porni un urlet care nu mai avea în el nimic 
omenesc. 

Mâna lui prindea necontenit aerul din gaura unde 
trebuia să se găsească lădiţa de fier. 

— Unde este?... unde este?... urla el necontenit. 

Se ridică, alergă după lampă și o ţinu deasupra găurii și 
un nou urlet îi ieși din piept: 

— Sunt pierdut! 

Dar gaura era tot goală, caseta dispăruse. 

— Dumnezeule Atotputernice - striga el - ce s-a petrecut 
aici? 

El nu putea înțelege, cum de dăduseră peste 
ascunzătoarea în care decenii întregi păstrase comoara, 
fără ca cineva să știe de ea. 

— Vai mie... vai mie!... striga el necontenit, alergând ca 
un nebun prin prăvălie. 

În deznădejde își smulgea părul, sudoarea rece i se 
făcuse broboane pe frunte, pentru ca îndată să fie scuturat 

de friguri și cu ochii injectaţi de sânge, cu chipul ca de 
mort, cu membre tremurânde, alerga de colo până colo și 
urla neîncetat. 

— Am ajuns un cerșetor... Mi-am pierdut tot... Vai mie... 
Ce mă fac? 

Până atunci Sidoniev nu știuse ce însemnă să duci lipsă, 
să ai griji. Soarta îi hărăzise o viaţă liniștită, lipsită de grija 
pâinii zilnice. Era pentru prima oară că soarta îi dăduse o 
lovitură. Durerile semenilor săi el nu le înţelesese și dacă 
dădea bani cu împrumut, la scadenţă nu îngăduia nicio 
amânare și ar fi fost în stare să vândă și pielea de pe om 
spre a-și încasa banii. Familii întregi își datorau 
nenorocirea lui  Sidoniev, dar giuvaergiul n-avusese 
niciodată nici cea mai mică mustrare de cuget. 

Acum i se părea că umbrele celor nenorociţi de el, 
ieșiseră din pământ și jucau un dans diabolic în jurul lui și 
își zise că Cerul nu-i dăduse această cumplită lovitură 
decât numai fiindcă săvârșise prea multe păcate în viaţă. 

Giuvaergiul se văicărea tot mai amarnic, tot mai 
deznădăjduit. 

Deodată însă, se ridică brusc de pe scaunul pe care 
căzuse și strigă cu toată puterea: 

— Nu... nu mă dau bătut! Hoţii trebuie să fie prinși... și 
atunci... toate lucrușoarele mele, toate comorile mele vor 
reintra în aceste saltare și dulapuri goale. 

Gândul acesta dădu o putere de necrezut omului, care în 
câteva clipe îmbătrânise cu ani de zile. 

Fără să mai șovăie o clipă, se năpusti afară din prăvălie, 
afară din casă, afară din grădină. 

Fără blană pe el, fără căciulă în cap, Sidoniev alerga ca 
un nebun pe stradă. 

Noaptea era liniștită, nu ningea, un vânt rece sufla doar 
prin oraș. Vântul acesta îl pătrunse pe Sidoniev până la 
oase dar giuvaergiul nu se opri, ci alergă mai departe.. 

Ca fugărit de tătari, Sidoniev trecea în goană pe străzile 
pustii ale orașului, îndreptându-se spre celălalt capăt al 
Dubro-ului, unde se găsea vestita închisoare. 

Când ajunse acolo era lac de apă. 

Nădușeala îi curgea șiroaie de pe faţă și când ajunse în 
fața porţii, unde un cazac i se așeză în cale, era rupt de 
oboseală și de-abia se mai putea ţine pe picioare. 

— Stai! Cine e? 

— Vreau să vorbesc cu Verșeghin! 

— Nu se poate vorbi cu domnul comandant în miez de 
noapte! 

— Dar eu trebuie să vorbesc cu el! 

— Atunci vino mâine de dimineaţă! 

— Nu se poate! Atunci va fi prea târziu! 

— Poate să fie, dar noaptea nu-l putem scula am somn! 

— Spune-i că-l caută Sidoniev, giuvaergiul! 

— Poate să-l caute și tata giuvaergiilor, domnul 
comandant nu-i prost să-și strice somnul! 

Sidoniev își pierdu răbdarea și începu să strige cât îl 
ținea gura: 

— Omule! Nu mă împiedica... s-a întâmplat o crimă... mi- 
au spart prăvălia... dacă nu mă lași să intru, hoţii vor fugi 
și putem să le batem urma... 

— De ce n-ai spus-o de la început? Du-te înăuntru și 
vorbește cu caporalul de gardă, el va ști ce este de făcut! 

Cazacul se dădu la o parte din calea lui Sidoniev, care își 
reîncepu goana nebună. 

De la corpul de gardă mai trebui să-și piardă încă vreo 
jumătate de ceas până să ajungă în fata lui Verșeghin. 

— Tu ești, Sidoniev? exclamă comandantul închisorii, 
când intră în odaia sa de lucru, somnoros și furios de ai se 
fi tulburat odihna. Caraghiosul acela de cazac mi-a spus că 
tu ai fost asasinat! 

_ — Crede-mă, Verșeghin, că n-a lipsit decât un fir de păr! 
În schimb m-au prădat... mi-au luat totul... am ajuns la 
sapă de lemn... Asta e mai rău decât dacă m-ar fi ucis... Și 

simt că nu voi putea supravieţui acestei lovituri dacă nu-mi 
redobândesc averea pierdută! 

— Dar cine te-a prădat? 

— Dacă aș ști! ofta Sidoniev. Crezi că dacă i-aș cunoaște, 
n-aș pleca îndată în urmărirea lor?... 

— Şi cine este victima, despre care mi-a vorbit nebunul 
acela de cazac? 

— Popov. 

— Alexandru Popov, moșierul? 

— El! 

— Dar cum a ajuns în casa ta? 

— A fost acolo, în vreme ce eu nu eram acasă... 
Înapoindu-mă, l-am găsit scăldat în sânge. 

— A murit? 

— Nu, mai trăia încă! 

— Ai chemat doctorul? 

— Nu! 

— De ce nu? Aceasta ar fi fost cea dintâi datorie a ta! 

— Iartă-mă, Verșeghin, dar spargerea aceasta m-a 
doborât în așa chip, că nici nu știu unde mi-e capul! Am 
alergat de-a dreptul aici, pentru a te înștiința. 

— Atunci trebuie să mergem îndată la faţa locului! zise 
Verșeghin și strigă un cazac. 

— Porunciţi, domnule comandant! 

— Aleargă și scoală din somn pe judecătorul de 
instrucţie... Spune-i că-l rog să vină numaidecât, deoarece 
s-a săvârșit o crimă. După aceea te vei duce la grefier și-i 
vei spune să se prezinte de îndată la biroul meu. lar acum 
trimite-mi un alt cazac! 

Porunca lui Verșeghin fu îndeplinită în grabă. Cât ai bate 
din palme un al doilea cazac se găsea în faţa lui. 

— Porunciţi, domnule comandant! 

— Încaleci în clipa aceasta și te duci după doctorul 
orașului. Îl trimiţi la mine, spunându-i că am grabnică 
nevoie de el... Spune vizitiului să pună caii la trăsură! 

— Am înţeles, domnule comandant! 

Sidoniev alerga nerăbdător prin odaia de lucru a 
comandantului închisorii. 

Se uită pe fereastră. 

Afară începuse să mijească de ziuă. Se uită la ceas. 
Arătătorul era aproape de ceasurile șase. Cât de iute 
trecuse timpul și cât de încet trecea acum, când ar fi vrut 
să se vadă plecat odată! 

Reamintindu-și că fusese prădat de toată averea, îl 
cuprinse un plâns nervos. El se adresă implorător lui 
Verșeghin: 

— Te implor, Verșeghin, redă-mi averea și nu-ţi va părea 
rău cât vei trăi!... Mi-au furat o groază de giuvaeruri și 
printre ele unul, care n-are pereche în lume și care singur 
face multe, multe mii de ruble! 

Verșeghin căută să-l liniștească pe giuvaergiul care 
plângea în hohote. 

— Vino-ţi în fire, Sidoniev! Eşti prietenul meu... Pentru 
un altul nici nu m-aș fi sculat... Pentru tine însă, voi face 
tot ce-mi va sta în putinţă... Oamenii mei vor fi îndată aici 
și atunci vom porni! 

Dar pentru Sidoniev fiecare clipă părea un an. Ar fi vrut 
să se vadă acasă. Nu era chip să se liniștească și din când 
în când deznădejdea izbucnea din el, în următoarele 
cuvinte: 

— Mă omor, dacă nu-mi redobândesc averea furată!... 

În curând ușa se deschise. 

Doctorul sosi cel dintâi și îndată după el și grefierul. 

— Acum nu mai întârziem prea mult, îi zise Verșeghin 
giuvaergiului. Nu mai lipsește decât judecătorul de 
instrucţie, care trebuie să sosească și el dintr-un moment 
în altul. 

De-abia rosti aceste cuvinte că... judecătorul de 
instrucție își și făcu apariţia. 

Toţi veniseră obosiţi, somnoroși, rău dispuși. Nu este 
prea plăcut să fii scos din patul cald în zorii unei friguroase 
zile de iarnă. 

— Să mergem! zise Verșeghin și micul grup cobori în 
curtea închisorii, unde trăsura îi și aștepta. 

— Să vină și doi cazaci călări! mai zise Verșeghin și 
trăsura porni în goană spre locuința giuvaergiului. 

Sosind la faţa locului, Verșeghin așeză câte un cazac la 
fiecare poartă și le porunci să nu lase pe nimeni nici să 
intre, nici să iasă din casă. 

Apoi, conduși de Sidoniev, ei intrară în casă. 

Giuvaergiul îi conduse în odaia Minervei. 

— Iată-l! zise Sidoniev, arătând în spre colţul unde 
Popov zăcea tot nemișcat, ca și în clipa în care giuvaergiul 
părăsise odaia. 

Cu puteri unite, Verșeghin, judecătorul de instrucție și 
cu doctorul izbutiră să ridice trapul moșierului și să-l așeze 
pe canapea. 

După aceea doctorul îl cercetă. 

— Trăiește încă! zise el. 

li cercetă apoi amândouă rănile și dădu din cap, 
îngrijorat. Verșeghin observă gestul și întrebă: 

— E grav? 

— Foarte grav! răspunse doctorul. Şi mă găsesc în fața 
unei enigme! 

— Care? 

— Rana de la picior, aceea pricinuită de glonte, pare să 
se datorească chiar victimei. Glontele a pătruns în pulpă și 
acolo a și rămas. 

— Şi cealaltă rană? 

— A fost pricinuită de cădere... Și aceasta este cea mai 
primejdioasă! 

— Așadar nu poate fi interogat? 

— În nici an caz! Starea lui Alexandru Popov este cât se 
poate de rea și mă întreb dacă va mai putea rămâne în 
viaţă, chiar dacă va primi cea mai bună îngrijire. 

— Cel mai bun lucru ar fi ca Popov să fie transportat cât 
mai iute la castelul său, căci niciunde nu poate fi îngrijit 
mai bine ca acasă. 

— Foarte rău - zise Verșeghin - că nu-l putem asculta, 
deoarece, din câte știu eu până acum, Alexandru Popov 
este singurul care ar fi putut să ne dea vreo lămurire. 

— Grefier - se întoarse atunci Verșeghin în spre 
funcţionarul său - îngrijește ca rănitul să fie dus cu trăsura 
mea, acasă la el... Cred că n-ar strica, dacă domnul doctor 
s-ar osteni și d-sa până la castel, fiindcă s-ar putea ca pe 
drum rănitul să-și revină în fire. 

— Mă duc! răspunse doctorul, apoi își luă rămas bun de 
la cei de faţă. 

După aceea Verșeghin și cu judecătorul de instrucţie 
coborâră în prăvălie, unde rămaseră încremeniţi, în faţa 
pustiiri ce se ivi înaintea ochilor lor. 

— Mi-au luat tot... tot, se tângui Sidoniev, din nou. Nu 
mi-a mai rămas nimic... Tot mi-au furat! 

Judecătorul de instrucţie se uită scrutător în jurul său, 
apoi, întorcându-se în spre Verșeghin, zise: 

— Părerea mea este că interogatoriul trebuie început 
aici! Domnule Sidoniev, te rog să fi bun să răspunzi la 
întrebările mele: 

— Dacă mă voi mai putea gândi! se boci Sidoniev. 
Cumplita lovitură mi-a luat minţile!... De când am dat cu 
ochii de prăpădul de aici, nu-mi mai viu în fire!... Nu-mi 
vine să cred că ceea ce văd este adevărat! 

— Liniștește-te! zise Verșeghin. Vom da noi de urma 
făptașilor. 

— Mi se pare - urmă deznădăjduitul Sidoniev - că totul 
nu este decât un vis urât, din care de-abia aștept să mă 
trezesc!... Nu voi supravieţui... nu pot rezista acestei 
lovituri! 

Judecătorul de instrucţie, se amestecă și el:; 

— Fii liniștit, domnule Sidoniev! Cu tânguiala n-ajungem 
departe. 

— Dar când lovitura este atât de grozavă! 

— Tocmai de aceea să fi liniștit spre a ne putea da 
seama de starea lucrurilor, de situaţia premergătoare 

faptelor, pentru ca pe baza constatărilor să putem proceda 
la cercetări! 

— Întreabă-mă, domnule judecător de instrucţie! 

— Așadar, în noaptea aceasta, d-ta n-ai fost acasă? 

— Nu! 

— Unde ai fost? 

— La Tarșinsky! 

— Când te-ai dus acolo? 

— Pe la ceasurile nouă! 

— Şi când te-ai înapoiat? 

— Îndată după miezul nopţii! 

— Ştiai că Alexandru Popov se găsea în locuinţa d-tale? 

Sidoniev tăcu, încurcat. 

Nu știa ce să răspundă. Se frământa, dacă trebuia să 
mărturisească adevărul, sau mai bine să tacă asupra 
josnicei fapte la care se învoise să dea o mână de ajutor. 

Ochii ageri ai judecătorului de instrucţie observară 
îndată încurcătura giuvaergiului și el zise, apăsând pe 
fiecare cuvânt: 

— Trebuie să-ţi atrag atenţia, domnule Sidoniev, că 
numai în cazul când ne spui purul adevăr, putem nădăjdui 
să dăm de urma spărgătorilor și a făptașilor crimei. 

Amenințarea judecătorului de instrucţie nu întârzie să 
aibă efectul dorit. 

Sidoniev se hotărî să nu ascundă nimic, ci să 
mărturisească tot, așa după cum se întâmplase... 

— Lucrurile stau așa că - începu giuvaergiul - în decursul 
zilei de ieri, unul din moșierii din împrejurimi a venit la 
mine cu o fată, spunând că este o rudă îndepărtată a sa și 
rugându-mă s-o găzduiesc la mine, în schimbul unei sume 
oarecare, până când îi va găsi un alt loc. M-a asigurat că 
fata nu va rămâne în casa mea, decât câteva zile... 

Judecătorul de instrucţie dădu din cap. 

— Acesta este un amănunt foarte interesant! Ai făcut 
bine că ai început cu asta, deoarece acum faptele apar cu 
totul în altă lumină. Cine era fata aceasta? 

— Nu-i știu decât numele de botez, care e Minerva. 

— Şi cine a fost moșierul din împrejurimi, care ţi-a adus 
fata? Poate Popov? 

— Nu! 

— Dar atunci cine? 

— Contele Riminsky! 

— Moșierul din Urzin? 

— EI! Pe fată am găzduit-o în odaia în care l-am găsit pe 
Popov, scăldat în sânge. 

— Dar cum a ajuns Popov acolo? Cunoști împrejurările 
venirii lui aici? 

— Din păcate le cunosc! 

— De ce, din păcate? 

— Fiindcă de acolo mi se trage nenorocirea aceasta! 

Un suspin amarnic ieși din pieptul lui Sidoniev. 

— Spune mai departe, domnule Sidoniev! îl încurajă 
judecătorul de instrucţie. 

— Puțin timp după ce contele Riminsky îmi aduse fata în 
casă veni la mine Alexandru Popov, care se părea că o 
cunoștea pe fată de undeva și mă rugă să-i dau putinţa de 
a rămâne noaptea singur cu Minerva în casă. 

Judecătorul de instrucţie nu scăpă nicio vorbă, niciun 
gest al giuvaergiului. 

— Şi d-ta i-ai îndeplinit dorința? 

— Da! răspunse Sidoniev, înăbușit. 

— În schimbul unei răsplătiri? 

— Da! mărturisi giuvaergiul. Popov mi-a plătit acest 
serviciu. 

— Şi d-ta i-ai predat cheia casei? 

— Nu! 

— Atunci? Ai așteptat să-i deschizi și numai pe urmă ai 
plecat de acasă? 

— Nu, am plecat de acasă înainte de venirea lui Popov. 

— Dar atunci cum a intrat Popov în casă? 

— Am lăsat poarta din dos deschisă. 


1458 


Judecătorul de instrucţie dădu din cap. El tăcu câteva 
clipe, apoi întrebările căzură din nou, ca ploaia, asupra 
giuvaergiului, care nu mai contenea cu oftările și 
suspinele. 

— Când te-ai înapoiat acasă, poarta din dos tot deschisă 
era? 

— Tot! 

— Așadar... după cum a intrat prin ea Popov tot astfel 
putea să intre în casă și altcineva? 

— Da. 

— În privinţa aceasta ai descoperit ceva? 

— Da, răspunse amărâtul Sidoniev, că mi-au furat toată 
averea! 

— Şi ce s-a întâmplat cu fata? 

— Nu știu! 

— Când te-ai înapoiat acasă nu mai era? 

— Nu! 

— Ai căutat-o? 

— Prin toată casa... Am strigat-o, dar în zadar. Dispăruse 
fără urmă! 

Judecătorul de instrucţie bătu din picior, furios. 

— La naiba, toţi aceia care ar putea să ne dea lămuriri 
asupra persoanei agresorului, sau agresorilor, nu sunt în 
stare să vorbească! Pe Alexandru Popov nu-l putem 
întreba, iar fata a dispărut. _ 

— Îngrozitor... de necrezut! In chipul acesta nu vom 
putea pune niciodată mâna pe ceea ce mi s-a furat! se 
tângui Sidoniev din nou. 

— Cât de mare este paguba d-tale domnule Sidoniev? 

— Nici nu pot s-o preţuiesc... Am pierdut tot... De pe o zi 
pe alta am ajuns la sapă de lemn! 

— Cum, aici îţi ţineai toată averea? 

— Aici... Bani, giuvaericale... pietre preţioase... tot... și 
tot a dispărut... Banii îi ţineam într-o geantă de piele... A 
dispărut...  Saltarele,  dulapurile, în care tineam 
giuvaericalele, au fost sparte și chiar și giuvaerul, care pe 

vremuri a fost purtat de regina Franţei și care el singur 
reprezenta o avere, chiar și el mi-a fost furat. 

— Unde ţineai giuvaerul acesta? 

Sidoniev târî pe judecătorul de instrucţie și pe Verșeghin 
la ascunzătoarea colierului de nestemate și arătând în spre 
gaura goală, zise: 

— Aici l-am păstrat, zeci de ani! Nici prin minte nu mi-ar 
fi trecut ca cineva să dea peste el! Chiar și azi-noapte, 
când întorcându-mă acasă, mi-am văzut prăvălia prădată, 
eram pe deplin încredinţat că hoţii n-au dat peste 
nepreţuitul giuvaer. Vă închipuiţi, care nu mi-a fost groaza 
când am văzut că ticăloșii au dat chiar și peste el! 

— Nu știa nimeni de existenţa acestui giuvaer? 

— Nimeni... nimeni! Adică... cineva tot știa dar omul 
acesta este în afară de orice bănuială. 

— În faţa legii nimeni nu poate fi în afară de orice 
bănuială! exclamă judecătorul de instrucţie. Așadar, cine 
este omul acesta? 

— Contele Ion Riminsky! 

— Ah! făcu judecătorul de instrucţie. Astăzi ne întâlnim 
pentru a doua oară cu numele moșierului din Urzin! Și în 
ce împrejurări a aflat contele Riminsky de existența 
giuvaerului? 

— Voia să mi-l cumpere... adică l-a și cumpărat chiar! 

— Dar atunci ce mai căuta giuvaerul la d-ta? 

— Fiindcă am rămas înţeleși ca astăzi să-mi aducă banii 
și să ia giuvaerul pe care avea de gând să-l dăruiască unei 
doamne foarte distinse. 

Judecătorul de instrucţie se gândi puţin, apoi se întoarse 
din nou în spre giuvaergiu: 

— Domnule Sidoniev, ești pe deplin încredinţat că numai 
contele  Riminsky, proprietarul moșiei Urzin, știa de 
existenţa  giuvaerului ascuns sub această lespede de 
piatră? 

— Sunt pe deplin încredinţat! răspunse giuvaergiul cu 
hotărâre solemnă. 

— Cunoști d-ta starea materială a contelui Riminsky? 

— Cum să nu! Întotdeauna mi-a fost un bun mușteriu dar 
mai ales în timpul din urmă. 

— De ce, mai ales în timpul din urmă? 

— Fiindcă în timpul din urmă se ducea mereu la castelul 
din Rudin! 

Verșeghin dădu din cap. 

— Așadar, distinsa doamnă - se amestecă în vorbă și 
Verșeghin - pentru care contele Ion Riminsky voia să 
cumpere giuvaerul este prinţesa Fedora Feodorovna? 

— Așa se vorbește, cel puţin! zise Sidoniev, 

— Dar d-ta crezi - reluă judecătorul de instrucţie șirul 
întrebărilor - că contele Riminsky este în stare să cumpere 
un asemenea giuvaer? 

— La vânzare am subliniat că preţul giuvaerului trebuie 
să fie plătit la preluarea lui. 

— De ce a trebuit să subliniezi aceasta? S-a întâmplat 
oare vreodată să nu plătească la timp? 

— S-a întâmplat și să-mi rămână dator! 

Judecătorul de instrucţie se întoarse în spre Verșeghin și 
zise: 

— Până acum, acesta este amănuntul cel mai principal la 
care au putut duce cercetările. Mărturisirea aceasta 
întărește informaţiile mele că, din pricina recoltei proaste, 
în timpul din urmă contele Riminsky nu trăia fără oarecari 
încurcături financiare. În asemenea împrejurări, se pune 
întrebarea, cum se gândea contele Riminsky să plătească 
preţul unui giuvaer de o valoare atât de mare? De unde să 
ia banii trebuincioși? 

— Dacă nu mă înșel - zise Verșeghin - d-ta îl bănuiești pe 
contele Riminsky? 

— Dar numai el știa despre existenta giuvaerului! Și mai 
este ceva care apasă și mai greu asupra lui! 

Verșeghin și cu Sidoniev se uitară curioși la judecătorul 
de instrucţie, care urmă: 

— Să ne gândim puţin! Contele Riminsky a adus o fată 
pentru a o găzdui în casa lui Sidoniev. După spargere, fata 
dispare fără urmă. În asemenea împrejurări, cine nu-și dă 
seama că fata aceasta a fost complicea contelui Riminsky 
în această spargere de o îndrăzneală fără seamăn? 

— E de necrezut, exclamă Verșeghin, de necrezut ca un 
conte să se coboare până la o asemenea faptă. 

— Oricât ar părea de necrezut - zise Sidoniev - totuși s-a 
putut întâmpla! Multe din ce am crede că sunt cu 
neputinţă se întâmplă în viaţă! 

— Nu mai încape nicio îndoială - urmă judecătorul de 
instrucţie - că contele Riminsky a săvârșit fapta, cu 
premeditare. Și-a strecurat complicea în casa, după aceea 
a căutat să afle care este giuvaerul cel mai de preţ pe care- 
l avea Sidoniev în prăvălie. El tocmi giuvaerul, fără a avea 
banii trebuincioși, apoi noaptea se întoarce aici și-l fură. O 
singură surpriză, la care nu se aștepta: prezenţa aici a lui 
Alexandru Popov. Dar nici aceasta nu l-a împiedicat în 
ducerea la îndeplinire a planului său și fără șovăire își 
culcă la pământ martorul nepoftit al spargerii sale. 

Verșeghin dădu din cap. 

— Oricât ar părea de necrezut, nu mai încape nicio 
îndoială că lucrurile s-au petrecut în felul acesta! 

Sidoniev își împreună mâinile și așa îl imploră pe 
judecătorul de instrucţie: 

— Te rog, ca pe unul Dumnezeu, fă astfel ca averea să- 
mi fie restituită! 

— Vom face tot ce ne stă în putinţă! răspunse 
judecătorul de instrucţie. Firește că, înainte de toate, 
trebuie să luăm interogatoriul contelui Riminsky. 

— Așa este! întări și Verșeghin. 

— Cel mai bun lucru ar fi - urmă magistratul instructor - 
să trimitem un curier călare până la castelul din Urzin, 
cerându-i contelui Riminsky să se înfăţișeze îndată înaintea 
noastră. 

— Nu, nu! se împotrivi Verșeghin. Nu trebuie să 
procedăm astfel! 

— De ce nu, domnule Verșeghin? 

— Înainte de toate nu trebuie să scăpăm din vedere 
rangul și poziția socială a contelui Riminsky. Datoria 
noastră este să procedăm cu mai mare băgare de seamă, 
căci, doamne fereşte... dacă nu contele a săvârșit fapta? Îţi 
dai seama ce blam ar fi pentru noi? 

— După părerea mea numai el a putut-o săvârși, căută 
judecătorul de instrucție să-și apere teza. 

— Aceasta nu este decât un motiv mai mult pentru a nu 
recurge la planul propus de d-ta... Dacă într-adevăr el este 
făptașul, chemarea noastră îi va deschide ochii și va fugi 
mai înainte de a fi apărut înaintea noastră. 

— Așa este! recunoscu și judecătorul de instrucţie, apoi 
întrebă, îngrijorat: 

— Dar atunci ce este de făcut? 

— N-avem altceva de făcut, răspunse Verșeghin, decât 
să mergem noi înșine până la Urzin și să începem 
cercetările. 

— Foarte bine! 

— Trăsura cu care a fost transportat Popov s-a înapoiat? 

— Încă nu; dar până vom întocmi procesul verbal de 
constatare, va fi aici. Acum, însă, te rog domnule polițai să- 
mi spui ce facem dacă în decursul cercetărilor și 
interogatoriului ce-l vom lua la Urzin, dobândim 
încredințarea că vinovatul nu este nimeni altul decât 
contele Riminsky? Şi în cazul acesta ne vom purta cu 
mânuși cu el și eventual îl vom lăsa chiar să spele putina? 

— Nu, nu! Dacă bănuiala noastră pare întemeiată, atunci 
nu vom mai avea nicio consideraţie pentru rangul și poziţia 
socială a contelui Riminsky și vom proceda după cum 
spune legea. 

— Îl arestăm? 

— Firește! 

— Mulţumesc! Atât am vrut să știu! 

Judecătorul de instrucţie se așeză apoi la redactarea 
procesului verbal și când grefierul însemnă și cea din urma 
frază... sosi și trăsura. 

Verșeghin se întoarse îndată în spre doctor: 

— S-a produs vreo schimbare, în starea rănitului? 

— Drumul era să-i fie fatal. Sângele începu să curgă din 
nou și de-abia am putut să-l opresc. Acasă l-am așezat în 
pat și l-am examinat cu amănunţime. 

— Rezultatul? 

— Foarte rău! 

— Cum așa? 

— Starea lui este mai mult decât îngrijitoare. Dar chiar 
dacă va scăpa cu viaţă, amintirea acestei nopţi de groază o 
va purta câte zile va mai avea! 

— De ce? 

— Glontele, care i-a pătruns în pulpă, a distrus tocmai 
mușchii umbletului, așa că, de piciorul drept va rămâne 
olog; iar în urma cumplitei lovituri de la tâmplă, care îi 
primejduiește și viaţa, și-a pierdut putinţa de a vorbi. 

— Îngrozitor! strigă Verșeghin. Atunci în zadar așteptăm 
ca starea lui Popov să se îmbunătăţească deoarece el tot 
nu va putea vorbi niciodată! 

— Într-adevăr, așa este! 

Verșeghin se întoarse în spre judecătorul de instrucție: 

— Atunci cred că nu trebuie să ne mai amânăm plecarea 
la Urzin! 

— Aceasta este și părerea mea! 

Sidoniev întrebă, fricos: 

— Pot merge și eu? 

— Desigur - zise magistratul-instructor - te rugăm să vii, 
deoarece avem neapărată nevoie de prezenţa d-tale acolo! 

După aceea se urcară în trăsura care porni spre Urzin. 

Pe drum, care tinu destul de mult, pe deoparte, fiindcă 
Urzin era destul de departe de Dubro, pe de altă parte 
deoarece caii erau obosiţi, Verșeghin și cu judecătorul de 

instrucție nu făcură altceva decât să se sfătuiască asupra 
felului cum trebuiau să procedeze. 

— Chestiunea este foarte gingașă - zicea Verșeghin - 
totuși, nădăjduiesc că vom izbuti s-o rezolvăm în chipul cel 
mai nimerit... Pentru noi ar fi foarte neplăcut dacă contele 
Riminsky ar reuși să-și dovedească nevinovăția! 

Judecătorul de instrucţie răspunse băţos: 

— Puțin îmi pasă mie, ce este plăcut și neplăcut! Dacă 
este vinovat, contele Riminsky își va primi pedeapsa; dacă 
n-are nicio legătură cu spargerea și crima de la magazinul 
lui Sidoniev, atunci nu i se va întâmpla nimic... Pe mine nu 
mă interesează decât dezvăluirea adevărului! 

Sidoniev oftă, amărât: 

— Pe mine însă mă interesează să-mi recapăt averea 
prădată! 

— Răbdare, prietene Sidoniev - îl îmbărbătă Verșeghin - 
se va întâmpla și aceasta! 

— Se va întâmpla? Dar când? suspină din nou 
deznădăjduitul giuvaergiu. 

Soarele se apropia de amiază când trăsura autorităţilor 
trase în faţa minunatului castel din Urzin. 

Benedict se uita mirat la acești mosafiri neașteptaţi. El 
credea că reprezentanţii autorităţilor din Dubro nu sunt 
decât oaspeţi de-ai stăpânului său. 

Și de îndată ce trăsura se opri el alergă să deschidă 
poarta. 

— Du-ne la domnul conte Riminsky! zise judecătorul de 
instrucție. 

— Îmi pare rău, dar nu pot s-o fac! răspunse servitorul. 

— De ce nu? 

— Fiindcă domnul conte nu este acasă. 

— Dar unde este? 

— La castelul din Rudin! 

— Atunci îl vom aștepta! 

— Dar se va înapoia foarte târziu! 

— Când? 

— Cred că își va petrece toată ziua la castelul vecin și 
apoi, după câte știu eu, mai avea de gând să se ducă și 
până la Dubro. Așa că, numai la noapte cred că se va putea 
înapoia. 

Judecătorul de instrucţie se duse la Verșeghin, spre a se 
sfătui cu el asupra celor ce aveau de făcut, în urma noii 
întorsături pe care o luase afacerea. 

— Ce ne facem acum? se întrebă polițaiul Dubro-ului. 

— Cel mai bun lucru este să mergem după el! 

— La Rudin? 

— Da! 

— Nu este o lipsă de bună creştere să pătrundem în 
castelul prințesei? 

Judecătorul de instrucție răspunse cam batjocoritor: 

— Domnule polițai, d-ta te gândești numai la buna 
creștere și nu la îndatorirea d-tale! La urma urmelor, noi 
suntem oamenii poliției! Pentru noi nu există porţi închise 
și nici nu ne întrebăm dacă vizita noastră este dorită, sau 
nu! Mergem acolo, unde trebuie să mergem! Să pornim 
spre Rudin! 

— Bine! răspunse Verșeghin, care în timpul din urmă nu 
prea mai îndrăznea să se împotrivească judecătorului de 
instrucţie. 

Pe vremuri, totul se întâmpla după dorinţa sa. Dar de 
când se făcuse de râs, cu evadarea Vulturului Morţii, nu 
mai avea curajul să ceară pentru sine, rolul de conducător, 
pe care îl lăsase cu totul judecătorului de instrucție. 

De aceea și de data aceasta se întâmplă tot după 
vederile judecătorului de instrucţie și trăsura porni din 
Urzin, îndreptându-se spre castelul prințesei Fedora 
Feodorovna. 

De mult nu mai fusese atât de fericită Fedora 
Feodorovna ca în ziua aceea de unsprezece noiembrie. 

Pornind dimineaţa călare din castelul Rudinului, nici 
prin minte nu-i trecuse să nădăjduiască măcar că ziua 
aceasta îi va aduce ceea ce dorea de atâta vreme: 
dragostea lui Stanislau Rimsky. 

Vechiul ei dor de fericire se realizase și Fedora 
Feodorovna simţea că de acum înainte viaţa ei va fi mai 
însorită deoarece o încălzea para iubirii. 

Despărţindu-se de Vulturul Morţii, se înţeleseră ca în 
curând să se întâlnească din nou. 

Chestiunea întâlnirii lor nu constituia nicio greutate, 
deoarece odăile lor erau legate prin coridorul ascuns pe 
care aveau să-l folosească acum cu atât mai mult, cu cât îl 
întrebuinţaseră mai puţin până atunci. 

Călărind în spre casă, faţa îi strălucea de fericire, 
bucuria ei era întipărită în priviri, iar trupul său se mișca 
cu o vioiciune care le bătu la ochi chiar și servitorilor. 

De îndată ce intră în castel, camerista o primi cu 
următoarea veste: 

— Avem un mosafir, prea milostivă stăpână! 

— Un mosafir? Cine? 

— Contele Riminsky! 

De-abia acum își aduse aminte prinţesa că stăpânul 
Urzinului o vestise încă din ajun că va veni din nou astăzi 
de dimineaţă. 

— Condu-l pe domnul conte în salonul albastru și spune-i 
că îndată ce-mi voi schimba costumul de călărie voi veni la 
dânsul. 

— Am înţeles, prea milostivă stăpână! 

Camerista se îndepărtă spre a îndeplini porunca 
stăpânei sale, apoi reapăru în odaia prinţesei, spre a-i ajuta 
acesteia la îmbrăcat. 

Costumul de călărie fu schimbat cu o rochie ușoară de 
mătase în care Fedora Feodorovna era într-adevăr 
fermecătoare. 

Zărind-o, contele sări de pe scaun și rămase fermecat de 
încântătoarea apariţie a frumoasei femei. 

Prinţesa mai aruncă o privire în oglinda mare venețiană 
și după ce găsi că totul este în ordine trecu în salonul 
albastru unde contel nsky o aştepta cu nerăbdare. 

Câteva clipe nu se pu 
admirația. 

După aceea, când prințesa îi întinse mâna, el alergă 
fericit să sărute mânușiţa albă și parfumată pe care ar fi 
fost bucuros s-o poată ţine o viaţă întreagă la buzele lui. 

— Prinţesă, exclamă el, plin de admiraţie, astăzi sunteţi 
mai frumoasă, decât oricând! 

— Dragă conte, d-ta îmi spui aceasta în fiecare zi! 

— Fiindcă eu vă văd tot mai frumoasă în fiecare zi... 
Astăzi însă sunteţi într-adevăr uluitor de frumoasă! 

— Se poate să fi avut astăzi vreun motiv de bucurie! 
răspunse prinţesa, cu un zâmbet duios, care însă nu-i era 
menit contelui Riminsky, ci Vulturului Morţii. 

— Cred și eu că aţi avut motiv să vă bucuraţi dacă astăzi 
este aniversarea zilei dv. de naștere! răspunse contele 
Riminsky. 

— Găsești că aceasta este un prilej de bucurie? Ţine 
minte, dragă conte, că pentru femei aniversarea zilei de 
naștere nu este un prilej de bucurie, deoarece aceasta 
însemnează că... au mai îmbătrânit cu un an! 

— La vârsta dv. prinţesă este o adevărata îndrăzneală să 
vorbiţi de bătrâneţe! 

— Ei, dragă conte, nu trebuie să uiţi că șirul anilor se 
înmulțește așa, pe nesimţite, adăugându-se unul câte unul! 
De altfel, cred că aniversării zilei mele de naștere pot să-i 
mulțumesc vizita aceasta atât de matinală... 

— Da, prinţesă... mărturisesc că voiam să viu numai 
după amiază, deoarece numai atunci voi putea să vă 
înmânez darul, pe care l-am comandat cu prilejul acestei 
zile, dar nu m-am putut împotrivi dorului de a vă vedea cât 
mai curând. 

— Nici nu știam că simțămintele d-tale pentru mine sunt 
atât de călduroase! 

— Am vrut să fiu cel dintâi, prinţesă, urmă contele 
Riminsky, care să vă urez ani mulţi și fericiți cu prilejul 
acestei zile însemnate... 

Fedora Feodorovna zâmbi! Ea se gândi din nou la 
Vulturul Morţii, care cu câteva ceasuri mai înainte îi 
spusese aproape aceleași cuvinte. 

— Și să vă doresc din tot sufletul - urmă contele - să fiți 
cea mai fericită femeie de pe pământ după cum sunteţi și 
cea mai frumoasă! 

— Îţi mulţumesc, dragă conte, pentru aceste urări - 
răspunse Fedora Feodorovna. Cu părere de rău însă, 
trebuie să-ţi spun că în zadar te-ai trudit să vii atât de 
dimineaţă până la Rudin fiindcă un altul ţi-a luat-o înainte! 

— Cum? Cine? întrebă contele Riminsky, cu înfrigurare. 

— Nu d-ta ești cel dintâi, care m-a căutat astăzi, spre a 
mă felicita! 

Contele Riminsky era fiert de tot. 

— Dar cine... cine mi-a luat-o înainte? întrebă el, amărât. 
După cât știu eu, prinţesa nici n-a fost la castel până mai 
adineaori! 

— Așa este, răspunse Fedora Feodorovna, zâmbind, dar 
celălalt cavaler m-a așteptat la obișnuita-mi plimbare 
călare de dimineaţă pentru a fi într-adevăr cel dintâi! 

— Dar cine a fost? întrebă din nou moșierul din Urzin și 
gelozia începu să-i roadă sufletul. 

— Nu-ţi voi spune numele lui! răspunse Fedora 
Feodorovna, râzând cu poftă. Și unde mai pui că, celălalt 
cavaler a și adus cu sine darul, pe care mi-l hărăzise! 

— Ah! 

— Ti-l voi arăta, deoarece darul acesta este o adevărată 
minune, care merită să fie admirată. O clipă doar te rog să 
mă aștepți și-l vei vedea! 

Prinţesa se înapoie în odaia în care așezase lădița de fier 
cu colierul primit de la Vulturul Morţii, în vreme ce contele 
Riminsky, rămase singur în salonul albastru frământându- 
și creierul să ghicească cine putea fi rivalul care i-o luase 
înainte cu atâta iscusinţă... 

Dar toată frământarea lui rămase zadarnică. El căută să- 
și reamintească de toţi boierii de prin împrejurimi, însă nu 
știa niciunul care să se fi arătat un curtezan atât de aprins 
al prinţesei. 

Cine să fi fost deci? 

Poate vreun cunoscut mai vechi, care venise mai de 
departe spre a o felicita pe prinţesă cu prilejul zilei sale de 
naștere? 

În ceea ce privea însă cadoul misteriosului său rival, 
contele Riminsky nu-și făcea sânge rău câtuși de putin, 
oricât părea de încântată Fedora Feodorovna. El își dădea 
seama că darul pe care i-l hărăzise prințesei, nu putea fi 
asemuit cu niciun alt giuvaer din toată împărăţia Rusiei. 

Dacă Fedora Feodorovna se bucura atâta de cadoul pe 
care i-l făcuse necunoscutul său rival, ce mare îi va fi 

bucuria când va vedea nepreţuitul colier al reginei Maria 
Antoinette! 

Pașii prinţesei, care se înapoia, începură să se audă. 
Contele Riminsky aștepta cu încordare să vadă darul celui 
dintâi cavaler; dar încordarea aceasta era pricinuită numai 
de bănuiala că poate cadoul îi dădea putinţa sa descopere 
identitatea potrivnicului său. 

Prinţesa Fedora Feodorovna intră în salon, zâmbitoare: 

— M-am și întors, dragul meu prieten... 

Ea ţinea lădița de fier sub braţ și contele Riminsky n-o 
putu vedea, deoarece șalul de mătase de pe umerii 
prințesei acoperea caseta, aproape în întregime. 

Prinţesa așeză caseta pe o măsuţă, se întoarse însă cu 
spatele spre conte așa ca acesta să nu vadă colierul decât 
în ultimul moment: apoi deschise caseta, luă giuvaerul de 
pe perniţa de catifea și întorcându-se brusc, zise: 

— Ei, ce spui, dragă conte Riminsky? 

Odaia începu să se învârtească cu contele Riminsky. 
Capul îi vuia, nădușeala îi acoperi fruntea și se ridică pe 
jumătate spre a se repezi să vadă colierul mai de aproape, 
dar picioarele îi prinseseră parcă rădăcini în pământ și nu 
se putu mișca din loc. El mormăi doar cuvinte fără șir: 

— Giuvaerul... colierul... colierul! 

Fedora Feodorovna se uita foarte mirată la contele 
Riminsky, care în câteva clipe devenise de nerecunoscut. 

— Dragă conte, dar ce s-a întâmplat cu d-ta? întrebă 
prinţesa, nedumerită. Sau poate că nu-ţi place giuvaerul 
acesta? 

— Minunat... minunat! 

— Atunci? 

— Prinţesă... prinţesă, vă rog... vă implor... spuneţi-mi, 
de unde aveţi colierul acesta? 

— Ti-am spus doar, conte Riminsky - răspunse frumoasa 
femeie, zâmbind - că este un dar pe care l-am primit de 
ziua nașterii mele! 

— Dar cine vi l-a dat? 

— Aceasta nu-ţi mai pot spune! 

— Dar eu trebuie să știu! 

— Conte Riminsky, cred că tonul d-tale nu este prea 
potrivit unei rugăminţi! zise Fedora Feodorovna, cam rece. 

— Iertaţi-mă, prințesă... dar sunt într-un hal de 
enervare... 

— De ce? 

— Fiindcă colierul acesta este același pe care vi-l 
hărăzisem eu și pe care trebuia să-l iau după amiază de la 
giuvaergiu, spre a vi-l aduce... 

— Oh, într-adevăr, este surprinzător... 

— Pentru mine însă este o surpriză cât se poate de 
neplăcută și dureroasă chiar, deoarece prin acest giuvaer 
eram încredinţat că vă voi putea pricinui o bucurie... 
Colierul acesta este o adevărata capod'operă... Colierul 
acesta este vrednic de d-v... de frumuseţea d-v... Iată însă 
că cineva mi-a încurcat socotelile, mi-a luat bucuria... 

— Da, cineva ţi-a luat-o înainte, zise Fedora Feodorovna. 

— De aș ști măcar, cine? Până acum nu am dat nicio 
însemnătate persoanei acestui protivnic, acum însă vreau 
să știu, cine este?... În ceea ce-l privește pe ticălosul de 
Sidoniev, îl ucid în bătăi! Cum de a îndrăznit să vândă 
altuia colierul? 

Prinţesa se uita uimită la contele Riminsky. 

— Dar de ce atâta zbucium, dragă conte? 

— Vai, prințesă, am vrut să vă procur eu, cea mai mare 
bucurie în ziua aceasta și iată că acum totul s-a sfârșit! Am 
vrut să vă predau acest minunat giuvaer, vrednic numai de 
dv. pentru a fi premergătorul mărturisirii ce voiam să vă 
fac! 

— Ce fel de mărturisire? 

— Prinţesă, știi prea bine și dv. că... vă iubesc! Vă 
iubesc de mult, din toată inima și cu simțăminte mult mai 
curate decât acelea pe care vi le poate purta cel mai 
neprihănit dintre adoraţii dv. 

— Conte Riminsky, să nu mai vorbim despre asta! îl rugă 
prinţesa. 

— De ce? 

— Mi-ar fi neplăcut să mă silești să-ţi pricinuiesc 
amărăciuni! 

— Atunci, mărturisirea mea vă displace? 

— Dimpotrivă, dar... 

— Dar? 

— N-are niciun rost! 

— De ce? 

Prinţesa tăcu. 

— Poate că... iubiţi pe un altul? 

— Da, mărturisi Fedora Feodorovna. 

Contele Riminsky suspină dureros. 

— Iubiţi pe un altul... repetă el, cu glas înăbușit. Poate 
că chiar pe acela de la care aţi primit giuvaerul? 

După o scurtă șovăire, Fedora Feodorovna răspunse: 

— Dacă vrei să știi neapărat... da! 

— Dar cine este omul acesta? Spuneti-mi și mie... 
spuneţi-mi numele lui! 

— Dragă conte Riminsky, mulţumește-te cu cât ai aflat, 
căci mai mult nu-ţi pot spune, deoarece... 

În clipa aceea ușa salonașului se deschise și un servitor 
se ivi în pragul ei. 

Prinţesa se întoarse mirată spre camerist: 

— Ce este? De ce nu mă lași liniștită? 

— lertaţi-mă, prea milostivă stăpână, dar vor să 
vorbească cu dv. 

— Cine? 

— Au venit cu trăsura, din Dubro... 

— Dar cine? 

— Persoane oficiale: Verșeghin, poliţaiul din Dubro și 
încă trei domni. 

— Verșeghin?... Persoane oficiale?... Ce vor aici? se miră 
prinţesa. 

— M-au mai întrebat și dacă domnul conte Riminsky se 
găsește aici! 

Ea auzul acestor cuvinte tresări și moșierul din Urzin. 

— Dar ce le pasă lor dacă eu sunt aici, sau aiurea? 

Fedora Feodorovna rămase o clipă pe gânduri, apoi îi 
spuse servitorului: 

— Poftește-i pe domni să intre. 

— Am înţeles, prea milostivă stăpână! 

Fedora Feodorovna se întoarse în spre contele Riminsky: 

— Mi se pare foarte ciudat!... Ce vor fi căutând aici? 

— Şi eu sunt tot atât de curios să aflu, căci doar au 
întrebat și de mine! răspunse contele. 

— Ei, dar vom afla îndată, despre ce este vorba! 

Ușa salonașului albastru se deschise din nou și prin ea 
intrară în odaie, unul după altul, Verșeghin, judecătorul de 
instrucţie, Sidoniev și grefierul. 

Reprezentanţii autorităţilor salutară cu adânc respect, 
pe cei de faţă. 

Lui Riminsky chestiunea i se păru și mai ciudată când îl 
zări pe Sidoniev. Ce caută giuvaergiul din Dubro la castelul 
prinţesei? Și încă, întovărășit de persoane oficiale!... Să fie 
oare în legătură cu giuvaerul, cu colierul Mariei 
Antoinette? Te pomenești că era vreo legătură ciudată 
între cadoul primit de Fedora Feodorovna și apariţia 
autorităţilor din Dubro! 

Verșeghin luă cuvântul: 

— Vă rugăm, prea milostivă prințesă, să ne iertaţi că vă 
tulburăm cu prezenţa noastră... 

— Te rog, domnule Verșeghin! îl încurajă prinţesa pe 
polițaiul care se încurcase. 

— Chestiuni oficiale ne-au silit să venim până la castelul 
Rudinului... 

— Chestiuni oficiale? se miră Fedora Feodorovna. Dar ce 
treabă pot avea oamenii poliţiei în castelul meu? 

Fedora Feodorovna rostise aceste cuvinte, liniștită, fără 
nici un semn de teamă. În fundul sufletului său însă 

prințesa tremura de spaimă. Se gândea că poate copoii 
poliţiei vor fi dat peste ascunzătoarea lui Stanislau Rimsky 
și gândul acesta o umplea de groază. Ce durere ar fi 
însemnat pentru ea să-l piardă pe Vulturul Morţii tocmai 
atunci, tocmai în ziua în care îl găsise. 

— La drept vorbind urmă Verșeghin - ţinta noastră n-a 
fost Rudinul, ci Urzin. 

— Castelul meu? se amestecă în vorbă și contele 
Riminsky. 

— Da, domnule conte! La Urzin însă ni s-a spus că 
domnul conte se găsește aici și de aceea am venit la Rudin. 

— Şi mă rog, ce treabă aveţi cu mine? 

— Am dori să vă luăm un scurt interogatoriu, domnule 
conte! 

Riminsky rămase uimit. 

— În ce chestiune? 

— În chestiunea din Dubro! 

— Dar ce s-a întâmplat la Dubro? 

— În decursul nopţii ce s-a scurs prăvălia giuvaergiului 
Sidoniev a fost prădată cu desăvârșire. 

Contele  Riminsky se uită tresărind la Fedora 
Feodorovna, pe al cărui chip se întipărise o spaimă fără 
margini. Acest schimb de priviri nu ţinu, decât o singură 
clipă, totuși, ea a fost îndeajuns de lungă spre a nu-i scăpa 
judecătorului de instrucție. 

— Prăvălia giuvaergiului a fost prădată, până la cel din 
urmă lănţișor de ceas, iar pe Alexandru Popov, care se 
găsea în casa giuvaergiului, l-au doborât la pământ, că 
acum se zbate între viaţă și moarte! 

Contele  Riminsky ascultă uimit, toată povestirea 
poliţaiului din Dubro, apoi, el întrebă nedumerit: 

— Toate cele istorisite de domnul polițai sunt foarte 
triste, eu însă nu-mi pot da seama, întrucât v-aș putea 
lămuri în această chestiune. 

— Domnul judecător de instrucţie vă va pune întrebările 
la care sunteţi rugat să răspundeţi. 

Privirile contelui Riminsky se îndreptară în spre 
judecătorul de instrucţie, care arătă în spre Sidoniev: 

— Domnule conte îl cunoașteţi pe omul acesta? întrebă 
magistratul, 

— Cum să, nu-i cunosc! răspunde contele Riminsky 
hotărât. E Sidoniev, giuvaergiul din Dubro de la care am 
târguit de nenumărate ori! 

— Când aţi vorbit cu el, pentru ultima oară? 

— Ieri! 

— Şi în ce chestiune? 

— Firește că referitor la cumpărarea unui giuvaer, căci 
alte legături n-am cu Sidoniev! 

Judecătorul de instrucţie căzu din senin cu următoarea 
observaţie: 

— Așadar, numai pentru cumpărarea unui giuvaer? 
Domnul conte nu știe nimic despre o fată care a fost 
găzduită în casa lui Sidoniev... 

— Ba da... ba da... 

Judecătorul de instrucţie aruncă o privire plină de 
înţeles asupra lui Verșeghin, apoi urmă cu întrebările: 

— Şi în privinţa cumpărării giuvaerului, la ce înţelegere 
aţi ajuns cu Sidoniev? 

— Am ales giuvaerul și a rămas ca astăzi după amiază, 
să-i dau banii și să-l iau... 

— Giuvaerul acesta însă - zise judecătorul de instrucţie, 
cu vădit subînţeles - despre existenţa căruia nu știaţi decât 
dv. a dispărut în cursul nopții... 

În clipa aceea Sidoniev începu să urle de bucurie: 

— N-a dispărut... n-a dispărut! 

Verșeghin şi judecătorul de instrucţie se uitară 
încremeniţi la Sidoniev care cu mâna întinsă arata în spre 
mescioara pe care fusese așezat minunatul colier al Mariei 
Antoinette. 

— Uite-l... uite-l! urlă el ca un nebun și împinse la o 
parte pe contele Riminsky, luă colierul de pe perniţa de 
catifea și-l arată celor de faţă. 

— Uite-l!... Acesta e! Doamne mulțumescu-ți că mi-ai 
ajutat să dau de el! 

Verșeghin şi judecătorul de instrucţie  rămaseră 
înlemniţi. Magistratul își reveni cel dintâi șt-i șopti lui 
Verșeghin: 

— Ei, ce zici? 

— Nici în ruptul capului n-aş fi crezut! 

Fedora Feodorovna își dădu seama cât de critică era 
situaţia, dar nu-și pierdu cumpătul nicio singura clipă. Ea 
aștepta liniştită desfăşurarea evenimentelor care se 
apropiau cu pași grăbiţi. 

Judecătorul de instrucţie se întoarse spre prinţesă: 

— Prea milostivă prinţesă, îngăduiţi-mi să vă întreb, cum 
a ajuns la dv. acest colier, despre care Sidoniev spune că, 
este al lui? 

— Mă miră, răspunse Fedora Feodorovna, cu un zâmbet 
nepăsător, că giuvaergiul pretinde că este proprietatea lui, 
fiindcă colierul este al meu! L-am primit ca dar, de ziua 
mea de naștere! 

— Când a ajuns colierul la Excelenţa Voastră? 

— Astăzi de dimineaţă! 

Judecătorul de instrucţie mai schimbă o privire 
semnificativă cu Verșeghin, apoi se întoarse din nou în 
spre prinţesă și întrebă: 

— Şi dacă-mi mai daţi voie, de la cine a primit Excelenţa 
Voastră acest colier? 

Intrebarea aceasta fu urmată de o înfrigurare generală. 

Dar Fedora Feodorovna nu răspunse îndată. Ea șovăi o 
clipă, apoi se întoarse în spre judecătorul de instrucţie, îl 
privi ţintă în ochi și zise, foarte mirată: 

— Nu înţeleg, pentru ce trebuie să dau socoteală altora, 
chiar și de chestiunile mele cele mai intime! Dacă primesc 
un cadou, aceasta mă privește pe mine și pe nimeni altul! 

Dar judecătorul de instrucţie nu se lasă intimidat, nici 
chiar de răspunsul mândru al prinţesei. Ochii lui de o 

răceală de gheaţă se aţintiră asupra chipului încântător al 
prinţesei. 

— Într-adevăr, nu vă poate privi decât pe Excelenţa 
Voastră, răspunse el, și... justiţia. Justiţia are dreptul de a 
vă întreba... prea milostivă prințesă, iar datoria Excelenței 
Voastre este să răspundeţi! 

— lar eu, zise Fedora Feodorovna, pe un ton atât de 
rece, de tăios și semeţ, ca și al judecătorului de instrucţie, 
vă vestesc că nu voi spune numele aceluia de la care am 
primit acest dar. 

— Încăpăţânarea Excelenței Voastre poate să vă 
pricinuiască încă multe neplăceri! observă judecătorul de 
instrucţie. 

— Voi privi în faţă aceste neplăceri și nu mă tem de 
niciun fel de ameninţări! 

— Nici nu m-am gândit la vreo ameninţare, se scuză 
judecătorul de instrucţie. Am vrut doar să subliniez că 
Excelenţa Voastră nu face bine când nu voiește să ne dea o 
mână de ajutor, prin mărturisirea pe care i-am cerut-o! În 
clipa în care prea milostiva prinţesă ne va fi spus numele 
dăruitorului giuvaerului, enigma din Dubro este dezlegată! 

— Iar eu nu voi spune niciodată numele aceluia... care 
mi-a dăruit acest colier! 

Judecătorul de instrucţie îi vorbi lui Verșeghin, în 
șoaptă: 

— Acum nu mai încape nicio îndoială că contele 
Riminsky a fost spărgătorul!... Prinţesa însă, nu vrea să-l 
trădeze! 

După aceste cuvinte, rostite în șoaptă, magistratul 
instructor se întoarse spre contele Riminsky: 

— Așadar, domnul conte avea de gând să cumpere acest 
giuvaer? 

— Așa este! Și vă rog să credeţi, domnii mei, că și eu aș 
fi curios să știu, cine mi-a luat-o înainte! 

— Cum? Nici dv. nu știți numele aceluia care a dăruit 
colierul? 

— Nu! 

— In orice caz, e foarte curios! 

Contele Riminsky se răsti supărat, la judecătorul de 
instrucţie: 

— Ce găsești d-ta că este curios? Prinţesa nu dorește să 
spună numele dăruitorului și gata! Noi n-o putem sili să-și 
schimbe punctul de vedere! De altfel și eu am încercat să 
aflu numele dăruitorului, dar a fost în zadar! 

Judecătorul de instrucţie nu-și luă privirea de pe chipul 
contelui nicio singură clipă. 

— Ar putea domnul conte si găsească vreo tălmăcire 
împrejurării că fata lăsată în grija lui Sidoniev a dispărut, 
îndată după săvârșirea spargerii? 

Contele sări de pe scaun, speriat: 

— Minerva a dispărut? 

— Întocmai!... Ciudată legătură între spargere și 
dispariţia fetei... 

— Acum aud pentru prima oară că Minerva ar fi 
dispărut!... Iar în ceea ce privește pricina acestei dispariţii, 
întrebaţi-l pe Sidoniev, căruia i-am legat de suflet să aibă 
grijă de fată. 

Magistratul instructor ridică sprânceana: 

— S-ar putea ca și fata să fi luat parte la spargerea 
prăvăliei... Și în vreme ce obiectul cel mai de preţ al prăzii 
a luat drumul castelului din Rudin, fata și-a văzut de drum 
cu celelalte giuvaeruri furate! 

Contele Riminsky râse batjocoritor în fața judecătorului 
de instrucţie. 

— Acestea sunt bănuieli de magistrat începător... Fata 
aceea era mult prea bogată pentru a avea nevoie să comită 
spargeri! 

— Bine! răspunse judecătorul de instrucţie, puţin cam 
contrariat, deoarece nu cunoscuse acest amănunt. Atunci 
să scoatem fata din cauză și să ne ocupăm numai cu 
persoana domnului conte! 

Contele Riminsky sări ca mușcat de șarpe, iar prinţesa 
rămase înmărmurită. 

— Cred că nu te-am înţeles bine, domnule judecător de 
instrucţie! strigă contele Riminsky cu faţa ca jăratecul 
încins. 

— Am spus să ne ocupăm de persoana domnului conte! 

— Domnule judecător de instrucţie, ar trebui să-ţi 
cumpănești cuvintele mai mult, înainte de a le rosti!... 
Ceea ce ai spus acum este o prostie... Sau poate că vroia 
să fie expresia unei bănuieli? 

Dar judecătorul de instrucţie nu se lăsă intimidat nici 
chiar de ieșirea violentă a contelui, pe care-l ascultă 
liniștit, până la urmă, de parcă ar fi avut nervi de oţel. 
După ce sfârși contele, magistratul răspunse cu vocea lui 
rece, ca de gheaţă: 

— Este ciudat că domnul conte vede bănuială în cuvinte 
care n-au avut această ţintă. Dar fiindcă veni vorba, 
mărturisesc că sunt unele date care par să arunce bănuiala 
asupra domnului conte... Dar aparenţa înșeală de multe ori 
și tocmai de aceea suntem în căutarea certitudinii, a 
siguranţei. 

— Şi ce dorești să afli de la mine? 

— Cred că domnul conte ar putea să ne dea unele 
lămuriri care să ne pună pe făgașul cel bun! 

— Mie nu prea îmi vine să cred! Fiindcă nu sunt în 
măsură să vă spun de la cine a primit colierul prinţesa. 

— Poate însă că veţi avea alte amănunte interesante să 
ne daţi! 

— Nu cred! Dar întreabă-mă! 

— Așadar, domnul conte avea de gând să ia giuvaerul de 
la Sidoniev, încă în decursul după amiezii de astăzi!.. 

— Am mai spus aceasta doar! 

— De aici, aveaţi de gând să vă duceti la Dubro? 

— Întocmai. 

— Şi dacă-mi daţi voie să vă întreb, aveţi la îndemână 
suma pe care urma s-o vărsaţi lui Sidoniev, drept preţ al 
cumpărării colierului? 

— Firește că, da! 

— Ar putea domnul conte să ne arate și nouă suma 
aceasta? 

— Nu! 

— Şi de ce nu? 

— Fiindcă n-o am la mine! 

— Dar adineaori aţi spus că de aici v-aţi fi dus de-a 
dreptul la Dubro, spre a lua giuvaerul... or, ieri Sidoniev v- 
a spus că acest colier nu-l poate vinde decât numai pe bani 
gheaţă! 

— Şi eu l-aș fi plătit în bani gheaţă. 

— Iertaţi-mă, domnule conte, dar nu vă mai înţeleg... Vă 
încurcaţi în contrazicerile cele mai evidente! Aveaţi de 
gând să vă duceţi să luaţi giuvaerul, banii nu-i aveati 
asupra dv. cu toate acestea voiaţi să plătiți preţul 
colierului!... Poate că v-aţi da osteneala să explicaţi ce aţi 
voit să spuneţi? 

Contele  Riminsky râse în nasul judecătorului de 
instrucţie: 

— După cât văd eu, vrei să mă încurci în întrebări și 
răspunsuri, domnule judecător de instrucţie, dar te 
încredinţez că-ţi pierzi timpul în zadar... Într-adevăr, aș fi 
plecat din Rudin fără bani la mine și totuși, ajungând la 
prăvălia lui Sidoniev, i-aș fi plătit preţul cumpărării. 

— Cum? 

— În drum spre Dubiu m-aș fi oprit la Alexandru Popov, 
cu care m-am înţeles ieri că-i vând pădurea de pe moșia 
Urzin. Astăzi trebuia să-mi plătească banii cu care m-aș fi 
dus la Dubro. 

— Domnul conte poate dovedi temeinicia spuselor sale? 

— Cum să nu! Cu Alexandru Popov! 

— Alexandru Popov și-a pierdut putinţa de a vorbi și de 
altfel este atât de grav rănit încât nu se știe dacă va mai 
scăpa cu viaţă. 

— În portofelul lui veţi găsi actul de vânzare-cumpărare 
pe care l-am alcătuit ieri, rămânând ca astăzi să-i punem 
iscălitura definitivă. 

— Cu prilejul crimei, din portofelul lui Alexandru Popov 
au dispărut toţi banii și toate actele pe care le avea asupra 
sa. 

Contele Riminsky îngălbeni. 

Își dădu seama că soarta rânduise toate întâmplările în 
așa chip ca ele să se întoarcă împotriva sa și să-l arate pe 
el, ca făptuitor al spargerii. 

Pentru judecătorul de instrucţie, pălirea contelui 
Riminsky fu dovada hotărâtoare. Pentru el, faptul că 
contele Riminsky nu mai era în stare să scoată niciun 
cuvânt și rămăsese năuc în fata lui, era ultima dovadă a 
vinovăţiei sale. 

Și în vocea lui tăioasă se și putea observa un ton de 
triumf: 

— Vă mulțumesc, domnule conte! V-am spus că ne veti 
da amănunte interesante și aceasta s-a și întâmplat!... Din 
mărturisirile dv. am aflat, nu numai cine l-a prădat pe 
Sidoniev, dar și pricina încercării de asasinat săvârșit 
asupra lui Alexandru Popov. 

— Ce vrei să spui prin aceasta? îngână moșierul din 
Urzin. Poate că mă învinuiești pe mine? 

— Nu eu îl învinuiesc pe domnul conte, ci propria d-sale 
mărturisire. 

— Ai înnebunit? 

— Domnule conte! 

— Dacă te aud vorbind asemenea prostii, nu pot crede 
decât că... 

— Să sfârșim odată! Conte Ion Riminsky, în numele legii, 
te declar arestat! 

Timp de câteva clipe o tăcere apăsătoare se lăsă asupra 
odăii. Verșeghin se uită galben ca ceara la judecătorul de 
instrucţie, care la rândul său îl privea nepăsător pe contele 
Riminsky. 

Surpriza o amuţi chiar și pe Fedora Feodorovna, dar 
numai pentru câteva secunde căci îndată strigă: 

— Nu, nu. Jur pe tot ce am sfânt în lumea aceasta, că nu 
de la contele Riminsky am primit colierul!... El nu știe 
nimic despre giuvaer... Jur! 

Judecătorul de instrucţie zâmbi ţeapăn, chiar și când se 
uita la Fedora Feodorovna: 

— Prinţesă, totul atârnă de Excelenţa Voastră! Spuneţi 
numele aceluia care v-a dăruit colierul și bănuiala nu va 
mai cădea asupra contelui Riminsky. 

Stăpâna Rudinului era într-o situaţie îngrozitoare. 

In faţa ei se afla un om care nutrea pentru ea 
simțămintele cele mai curate, a cărui cinste era în afară de 
orice discuţie și care totuși era acuzat de a fi săvârșit o 
fărădelege. 

Fedora Feodorovna știa prea bine că contele Riminsky 
era nevinovat, dar împrejurările erau de asemenea natură 
încât se întorceau toate împotriva lui. 

Soarta acestui om atârna de ea. 

Un singur cuvânt și respingătorul judecător de instrucţie 
și-ar fi cerut scuze umil, de la acela pe care-l jignise pe 
nedrept. 

Dar cuvântul acesta nu putea fi rostit. 

Cuvântul acesta l-ar fi trădat pe acela pe care-l iubea! 

Ea se zbătea deznădăjduită între aceste două posibilităţi. 

Își ridică încet capul și privirile ei se întâlniră cu privirile 
contelui Riminsky... Contele pricepu, cumplitul zbucium 
din sufletul prinţesei și se gândi că niciodată nu i se va mai 
oferi un al doilea prilej asemănător pentru a putea câștiga 
stima și poate chiar dragostea Fedorei Feodorovna. 

Un singur drum cavaleresc, era deschis pentru el și ca 
adevărat cavaler, el alese acest drum. 

Frumoşii ochi ai prinţesei îi spuneau că Fedorei 
Feodorovna îi pare nespus de rău, de încurcătura în care 
căzuse, dar că prințesa nu era dispusă să spună numele 
adevăratului vinovat, deoarece... îl iubea. 

Și contele Riminsky hotărî să-l scape pe bărbatul, care-i 
furase pe aceea pe care o dorea cu toată ardoarea 
dragostei sale... 

Mânia nobilă îi dispăru de pe faţă, cutele se descreţiră, 
dispăru și expresia de uimire și revoltă, iar glasul lui nu 
mai răsuna metalic, ci obosit, ca o toacă de lemn spartă: 

— Domnule judecător de instrucție, ai avut dreptate! Eu 
am furat colierul! Îţi stau la dispoziţie. 

Un țipăt ascuţit și Fedora Feodorovna se prăbuși la 
pământ, fără cunoștință. 

În vreme ce contele Riminsky alergă la ea spre a o 
readuce în simţiri, judecătorul de instrucţie se întoarse 
spre Verșeghin și zise triumfător: 

— Nu ţi-am spus eu că, moșierul din Urzin este hoţul? 

CAPITOLUL 65 
Sfârșitul Temniţei din Dubro 


Fedora Feodorovna nu-și veni în fire decât peste câteva 
ceasuri. Ea zăcea pe divan, păzită de camerista sa a cărei 
faţa nu se însenină decât numai când stăpâna sa își 
deschise ochii. 

— Sunteţi mai bine, prea milostivă stăpână? 

Fedora Feodorovna se uită aiurită în jurul său. 

Ochii îi luceau obosiţi, tremura din tot trupul și de îndată 
ce începu să-și dea seama de ceea ce se petrecuse, întrebă 
cu înfrigurare: 

— Unde este?... unde este? 

— Cine? 

— Contele Riminsky? 

— S-a dus cu domnii aceia din Dubro! 

— Ah! 

Frumosul cap căzu pe spate și ochii prinţesei se umplură 
de lacrimi. 

— Ce aveţi, stăpână? 

— Nimic... nimic... sunt mai bine! 

— Dar sunteţi mai albă ca peretele! 

— Nu face nimic! Îmi voi reveni eu! 

— Să nu trimit după doctor? 

— - Nu, nu-mi mebuiel 

— Să fierb ceai? 

— Nu! 

— Dar cum să vă ajut? 

— Nu-mi trebuie nimic!... Lasă-mă singură... Vreau să 
mă odihnesc... Să dorm! 

— Mi-e teamă să vă las singură, prea milostivă stăpână! 

— Nu-ti fie nicio teamă! o slăbiciune trecătoare... Atât și 
nimic mai mult... Dacă voi dormi puţin... va trece, fără 
îndoială... Îngrijește însă, să nu mă turbare nimeni! 

Camerista părăsi în vârful picioarelor odaia în care 
zăcea Fedora Feodorovna. 

În mintea prințesei se mai desfășură odată toate cele 
petrecute în ziua aceea după înapoierea sa la castel... Îl 
revăzu pe contele Riminsky, îl revăzu pe batjocoritorul 
judecător de instrucţie... 

Foarte nelămurit îl văzu pe conte alături de Verșeghin și 
de judecătorul de instrucţie, apoi nu-și mai aduse aminte 
de nimic. 

Cele întâmplate o chinuiau grozav și era nespus de 
îngrijorată din pricina soartei contelui Riminsky. Nimeni 
nu putea să fie mai încredinţat ca ea de nevinovăția 
moșierului din Urzin și totuși, îi fu dat să vadă cu proprii 
săi ochi cum contele era arestat sub învinuirea săvârșirii 
fărădelegii din Dubro. 

Ea se gândea cu toată căldura inimii sale, cu toată 
compătimirea sufletului său, care în chestiunea aceasta se 
dovedise a fi un adevărat cavaler... Luase asupra sa un 
păcat, pe care nu-l săvârșise, pe care nu l-ar fi putut 
săvârși niciodată... numai de dragul ei... 

Dar ea, de dragul căreia contele se jertfise, nu putea să 
stea cu mâinile în sân... Trebuia să facă tot ce-i stătea în 
putință, pentru a-l salva pe contele Riminsky, a cărui 
singură vină era că voise să-i dăruiască un cadou vrednic 
de ea. 

Da, trebuia să-l scape, cu orice preţ! 

Singură n-ar fi putut, dar avea ea pe cineva în care se 
putea încrede și care nu încăpea nicio îndoială că nu va 
șovăi să stea alături de ea în această cauză nobilă. 

Acest cineva era... Vulturul Morţii! 

Îndată după plecarea cameristei, prinţesa trecu la 
înfăptuirea gândului.. 

Sări de pe divan, dar era nespus de obosită și aproape că 
nici nu-și mai simţea picioarele. 

Se clătina, când la dreapta, când la stânga, dar ţinta 
pentru care lupta, îi dădu putere să nu cadă. 

N-avea timp de pierdut, deoarece era păcat de fiecare 
clipă de chin pe care o îndura contele Riminsky pentru ea! 

Luă iute un șal pe dânsa și se repezi la ușa secretă care 
o lega de coridorul ascuns ce ducea în Cuibul Vulturilor! 

Se strecură grăbită prin coridor și peste câteva minute și 
ajunse la ușa ce dădea în odaia Vulturului Morţii. 

Ușa se deschise și Stanislau Rimsky își desfăcu larg 
braţele spre a o strânge în ele pe Fedora Feodorovna. Dar 
când zări chipul înspăimântat al prinţesei, voinicul tresări 
și întrebă îngrijorat: 

— Ce s-a întâmplat? 

Zbuciumul o istovise într-atâta pe Fedora Feodorovna 
încât, dacă Rimsky n-o prindea la timp în braţe, s-ar fi 
prăbușit la pământ. 

Vulturul Morţii o luă încet și o așeză cu băgare de seamă 
pe divan. Nu trecuseră decât câteva ceasuri de când se 
despărțiseră. Dar câtă deosebire între Fedora Feodorovna 
cea de atunci și cea de acum! Atunci ochii îi străluceau, 
viața se oglindea în purpura obrajilor săi, dragostea îi 
dădea o vioiciune încântătoare... 

Pe când acum?... 

De-abia mai era de recunoscut.. 

Tremura din tot trupul, era palidă la faţă, în ochi avea o 
lucire ștearsă, de durere, de suferinţă... 

Rimsky nu putea să-și închipuie ce se întâmplase și de- 
abia aștepta s-o audă vorbind spre a-i explica starea în 
care se găsea. 

— Stanislau... dragul meu Stanislau!... îngână ea în cele 
din urmă. 

— Ce este, draga mea? 

— E groaznic! 

— Dar ce s-a întâmplat? 

— Trebuie să mă ajuţi! 

— Dar spune-mi, ce s-a întâmplat? 

— Colierul... cadoul! 

Chipul Vulturului Morţii se întunecă. 

Cuvintele acestea îl făcură să-și dea seama că darul lui îi 
pricinuise prințesei mari neplăceri! Nu știa anume ce, dar 
înţelegea că din pricina acestui cadou, Fedora Feodorovna 
se găsea într-o mare încurcătură. 

În cele din urmă, prinţesa istorisi cele petrecute de la 
venirea contelui Riminsky la castel și până la arestarea lui 
de către autorităţile din Dubro. 

Vulturul Morţii ascultă povestirea Fedorei Feodorovna 
cu o înfrigurare crescândă. Purtarea contelui Riminsky i se 
păru vrednică de un erou legendar, dar obrăznicia lui 
Verșeghin și mai ales a judecătorului de instrucţie îi biciui 
grozav mânia, pe care o resimțea și așa pentru acești doi 
tirani ai ținutului. 

După  istorisirea  nenorocitei întâmplări, Fedora 
Feodorovna își împreună mâinile și se rugă: 

— Stanislau... scumpul meu Stanislau... te rog, te implor, 
scapă-l!... Poate că vei găsi vreun mijloc oarecare de a-l 
scăpa... Trebuie să recunoști și tu că eu nu te puteam 
trăda, iar contele Riminsky a dat dovadă de cel mai 
desăvârșit cavalerism când a recunoscut ca fiind a sa o 
vină de care n-a păcătuit nicicând, aceasta numai spre a 
mă scăpa pe mine dintr-o situaţie neplăcută. 

Stanislau Rimsky mângâie blând părul despletit al 
prinţesei. 

— Fii liniștită, draga mea... Fapta vitejească a contelui 
Riminsky nu poate rămâne nerăsplătită și este de datoria 
noastră să nu primim jertfa pe care vrea s-o aducă pentru 
noi. 

— Cât sunt de fericită, Stanislau, exclamă prinţesa, eram 
încredinţată că vei vorbi astfel! 

— Aceia care mă cunosc știu că întotdeauna am sărit în 
ajutorul nevinovaţilor și al oamenilor de treabă! 

— Îmi mai aduc bine aminte de chestiunea Ivan Nicorov. 
Și atunci te-ai dus la Dubro, fără nicio șovăire și era cât pe 
aci să te coste viaţa! 

— După cum n-am primit nici atunci ca un nevinovat să 
sufere din pricina mea, tot astfel nu voi lăsa nici acum ca 
un erou să fie pedepsit pe nedrept! 

— Dar ce vrei să faci, iubitule? Tu nu te poţi duce la 
Dubro, fiindcă se poate întâmpla foarte ușor să fi 

recunoscut și atunci... mie nu-mi trebuie să-l scap pe 
contele Riminsky cu preţul pierderii tale! 

Vulturul Morţii își sărută duios prea frumoasa iubită. 

— Poţi fi liniștită, draga mea. Nici eu nu vreau să te 
pierd acum, tocmai acum, în primăvara iubirii noastre! 

— Groaznic ar fi! 

— Vom găsi noi vreun mijloc oarecare... Întoarce-te 
frumos acasă, pentru ca lipsa ta prea îndelungată să nu 
bată la ochi... Odihnește-te, după frământările pe care le-ai 
avut și fii fără nicio teamă... Îţi făgăduiesc solemn că, în 
câteva zile contele Riminsky va fi liber din nou. 

Fedora Feodorovna își sărută iubitul cu toată patima 
sufletului său, apoi părăsi ascunzătoarea înapoindu-se la 
castel prin coridorul secret. Vulturul Morţii se întoarse la 
tovarășii săi. 

Voinicii, care până atunci fuseseră foarte veseli, se 
întristară deodată, văzând chipul întunecat al căpitanului 
lor. 

— Ce s-a întâmplat, căpitane? întrebă Dan Dragomir. 

— Ne așteaptă o nouă însărcinare! 

— O nouă însărcinare, însemnează o nouă primejdie, o 
nouă luptă și aceasta nu ne poate decât bucura! zise 
românul gata la fapte. 

— Dar - răspunse Vulturul Morţii, cu glas înăbușit - dar 
de data aceasta chiar și eu mă tem că lupta va fi foarte 
grea! 

— Cu atât mai bine! strigă Dan Dragomir, a cărui 
înflăcărare îi cuprinse și pe ceilalţi, încât unul după altul 
începură să strige: 

— Vorbește, căpitane! 

— Care luptă va fi atât de grea, să ne facă să ne temem 
noi? 

— Nu suntem oare lângă tine? 

— N-ai încredere în noi? 

— Cum să n-am încredere în voi! răspunse Vulturul 
Morţii, puţin mai înviorat. Doar numai cu ajutorul vostru 

pot nădăjdui ca și această ispravă să fie încununată de 
succes! 

— lar noi nu ne temem nici de dracu! 

— Bine! Atunci ascultați! 

Stanislau Rimsky povesti cele întâmplate la castelul din 
Rudin și când sfârși, voinicii strigară, ca un singur om: 

— Trebuie să-l scăpăm pe contele Riminsky! 

— La fel m-am gândit și eu, zise Vulturul Morţii, dar se 
pune întrebarea: cum? Gândiţi-vă puţin, cât de greu a mers 
evadarea mea! Nu încape nicio îndoială că de atunci 
Verșeghin își păzește prizonierii mult mai bine. 

— Căpitane, zise Micislav, dă-mi voie să mă reped până 
la Dubro, spre a mă orienta asupra situaţiei. Poate că la 
fața locului voi găsi vreun mijloc care să ne îngăduie să-l 
scăpăm pe moșierul din Urzin. 

— Ce ziceţi de părerea lui Micislav? își întrebă Vulturul 
Morţii tovarășii. 

— E foarte bună... Să se ducă la Dubro! 

Micislav era încântat că părerea lui fusese primită de 
toată lumea. 

— Du-te, Micislav, într-adevăr acesta este lucrul cel mai 
bun! Ești destul de iscusit, pentru ca după o scurtă 
aruncătură de privire să-ţi poţi da seama de situaţie. 

Micislav își strânse iute cele câteva boarfe trebuincioase 
și peste câteva minute plecă la drum. 

Dar și după plecarea lui Micislav, cei refugiaţi în Cuibul 
Vulturilor nu vorbiră despre altceva decât despre chipul în 
care s-ar putea duce la îndeplinire planul eliberării 
contelui Riminsky. Toţi își dădeau seama că încercarea era 
grea și se gândeau cu ciudă la adevărata cetăţuie a lui 
Verșeghin. 

Singura lor nădejde era Micislav. Ei nădăjduiau că 
tovarășul lor se va înapoia cu vestea că isprava era cu mult 
mai ușoară decât își închipuiau ei. 

Trecură două zile, fără ca Micislav să se înapoieze și 
voinicii începură să fie îngrijoraţi. Se temeau să nu fi fost 
recunoscut de cineva și dat pe mâna poliţiei. 

Când voinicul nu se înapoie nici în noaptea celei de a 
doua zi, Vulturul Morţii hotărî să mai așteaptă 
douăsprezece ceasuri și, dacă nu vine, pornește el singur 
în căutarea tovarășului. 

Aceasta însă nu se întâmplă, deoarece a doua zi de 
dimineaţă, Micislav sosi. 

Fostul student se înapoia somnoros, jerpelit, plin de 
praf, de-abia mai târându-și picioarele. Un pahar de vin 
însă și vioiciunea tovarășilor săi îl făcură să-și uite de 
oboseală și de somn. 

— Vorbește! Ce ai văzut? Ce este cu contele Riminsky? 

— Ce să vă spun? răspunse Micislav. Tot orașul nu 
vorbește decât de cele petrecute în casa lui Sidoniev. 
Giuvaergiul urlă mereu să i se înapoieze lucrurile furate, 
iar starea lui Alexandru Popov se înrăutățește necontenit. 
Doctorul stă zi și noapte la căpătâiul lui deoarece moartea 
poate surveni în fiecare clipă. 

— Şi Riminsky? 

— E prizonierul temniţei din Dubro... 

— În celula mocirloasă? 

— De unde! Riminsky, nu este Rimsky; pe el nu-l bagă în 
celula mocirloasă, ci într-o odaie ca lumea, de la etaj! 

— Așadar, evadarea nu este cu neputinţă? 

— Nu este cu neputinţă, dar în orice caz, foarte grea. Și 
este grea, fiindcă a ajuns aproape cu neputinţă să te 
apropii de temniţă și trebuie să fie un om și jumătate acela 
care să poată înșela vigilenţa lui Verșeghin! 

— Şi ce ai aflat despre Riminsky? 

— Tot ce s-a întâmplat cu el, de când a ajuns în temniţa 
Dubro-ului! 

Vulturul Morţii își bătu tovarășul pe umeri, mulţumit... 

— Așadar, nu m-am înșelat, când am spus că ești iscusit 
și ţi-am încredinţat însărcinarea aceasta! 

— Meritul nu este al meu ci al altcuiva! 

— Al cui? 

— Al unuia din grefierii Tribunalului din Dobro. 

— Asta merită și mai mult admiraţia noastră... Oamenii 
aceștia nu pot fi făcuţi să vorbească, nici cu bani, nici cu 
vorbă bună, nici cu forța... Mă întreb cum ai izbutit tu? 

— Întâmplarea mi-a venit în ajutor. Mă plimbam pe 
malul râuleţului îngheţat, când deodată am auzit niște 
strigăte deznădăjduite de ajutor. Mi-am aruncat privirea în 
spre locul de unde veneau strigătele și atunci zări un copil, 
sub care se rupse gheaţa și care se zbătea deznădăjduit. 
Am alergat la faţa locului și am izbutit să-l scap de lao 
moarte sigură. Era copilul lui Ripucin, grefierul de la 
Tribunal. L-am dus acasă, la părinţii săi, care erau foarte 
îngrijoraţi din pricina lipsei îndelungate a băiatului și care, 
aflând despre cele întâmplate, nu mai știau cum să-și arate 
bucuria. Ripucin mă întrebă, cu ce să-mi mulțumească, la 
care eu am început să mă interesez de contele Riminsky. 

— De ce te interesează soarta contelui? mă întrebă 
grefierul, cam bănuitor. Îţi voi spune sincer, i-am răspuns 
eu. Sunt un negustor din Moscova și ca atare, stau în 
legături de afaceri cu contele Riminsky. Pentru recolta din 
anul acesta i-am dat o arvună cam mare și îţi închipui cât 
mă interesează soarta lui, pentru a ști ce se va întâmpla și 
cu banii pe care eu îi am la el. Ripucin crezu ce i-am spus 
eu și după ce mă făcu să-i făgăduiesc că nimănui în Dubro 
nu-i voi spune un cuvânt despre ceea ce-mi va istorisi el, se 
apucă și timp de două zile îmi povesti tot ce știa despre 
contele Riminsky. 

— Ei și ce s-a întâmplat cu prietenul nostru? 

— Judecătorul de instrucţie l-a ascultat de mai multe ori 
pe conte și l-a chemat chiar în faţa sa și pe Benedict, 
cameristul contelui, de la care magistratul a aflat că 
stăpânul său ieșise de acasă călare în noaptea cu pricina. 
Aruncându-i-se ca o nouă dovadă de vinovăţie acest fapt, 
contele Riminsky a ridicat din umeri și a răspuns că i s-a 

mai întâmplat de nenumărate ori să plece noaptea la 
plimbări călare când timpul era frumos. 

— În orice caz, ciudată coincidentă! zise Vulturul Morţii. 

— Pe care judecătorul de instrucţie însă o socotește ca o 
nouă dovadă a vinovăţiei contelui! Judecătorul de 
instrucţie și cu Verșeghin vorbesc mult și despre prinţesă, 
a cărei purtare o laudă cu desăvârșită admiraţie... Pentru 
ei, faptul că prinţesa n-a vrut să-l trădeze pe conte, 
nespunând numele dăruitorului, este un merit vrednic de 
toată admiraţia. 

— Contele a mărturisit fapta? 

— În privinţa aceasta cei din Dubro nu prea sunt 
lămuriţi. Din clipa în care Riminsky a pășit pragul 
închisorii, el și-a redobândit cumpătul cu desăvârșire și 
adeseori se întâmplă ca el să-l pună în încurcătură pe 
judecătorul de instrucţie, așa că, acesta nu mai știe ce să 
creadă și ce să nu creadă din mărturisirile contelui! 

— Şi, la ce ne putem aștepta? 

— După părerea lui Ripuciu, este aproape sigur că vor 
izbuti să-i dovedească vinovăția. 

— Ah! Și atunci? 

— Atunci va fi condamnat! 

— Despre condamnare nu ţi-a vorbit? 

— Ba da! 

— Şi? 

— Totul atârnă de starea lui Alexandru Popov. Dacă 
moșierul scapă și se înzdrăvenește, atunci lucrurile se vor 
schimba cu totul... În caz contrar însă, situaţia contelui va 
fi cu atât mai grea... Dacă se întâmplă ca Popov să moară, 
atunci va fi judecat și pentru omucidere și în cazul acesta 
contele Riminsky va fi osândit la câţiva ani de temniţă 
grea. 

— Dar lucrurile nu vor ajunge până acolo!... Trebuie să-l 
scăpăm din închisoare încă în zilele acestea. 

Chipul lui Micislav se întunecă: 

— Mi-e teamă că va merge foarte greu. 

— Într-adevăr, temniţa din Dubro să fie atât de bine 
păzită, după cum se spune? 

— Întocmai, căpitane! 

Privirea Vulturului Morţii rămase pierdută în depărtare. 
După câteva clipe însă, pumnul lui voinic lovi în masă cu 
atâta putere, încât scândura groasă de stejar trosni. 

— Dacă va trebui - strigă el - voi nimici întreg orașul, dar 
pe contele Riminsky tot îl voi scăpa din închisoare! 

— Așa este căpitane! 

— Mergem cu tine! 

— La Dubro! 

— Să piară Verșeghin! strigară voinicii cu înflăcărare. 

Toţi erau mânaţi de aceeași voință, toți erau însufleţiţi 
de aceeași flacără. 

— Şi ne vom duce planul la îndeplinire, încă în noaptea 
aceasta! zise Vulturul Morţii, care, adunându-și prietenii în 
jurul său, le istorisi cum vede el eliberarea contelui 
Riminsky. După ce le povesti toate amănuntele, mica trupă 
a voinicilor începu să se pregătească de luptă, iar Stanislau 
Rimsky trecu în castel folosindu-se de coridorul secret. 

Zbuciumul și frământările Fedorei Feodorovna nu 
scăzuseră nici în decursul zilelor ce urmară arestării 
contelui. Ea se gândea necontenit cu adâncă compătimire 
la Riminsky și chipul nu i se însenină decât când îl văzu pe 
Vulturul Morţii, deoarece știa că acesta îi va aduce știri 
despre cel jertfit. 

— În noaptea aceasta îl vom scăpa! zise Stanislau 
Rimsky, chiar de la intrare. 

Pe chipul posomorât de zile întregi al Fedorei 
Feodorovna, zâmbetul se ivi din nou. 

— Cât sunt de mulțumită... dar și cât mă îngrijorează 
soarta ta, soarta voastră! De aș vedea odată sfârșită și 
chestiunea aceasta! 

— Să nădăjduim că totul va merge strună... Tovarășii 
Vulturului Morţii nu sunt oameni care să se sperie cu una 
cu două de cea dintâi piedică ce li se ivește în cale! Noi 

vom fi cei mai tari și vom dovedi că ceea ce-și pun în gând 
voinicii Vulturului Morţii se și îndeplinește! În noaptea 
aceasta contele Riminsky va fi iarăși liber! 

— Cerul să fie cu voi! zise Fedora Feodorovna adânc 
mișcată, luându-și rămas bun de la Vulturul Morţii. 

Stanislau Rimsky mai sărută odată mâna ca de nea, apoi 
dispăru în întunericul coridorului secret. 

Întorcându-se în Cuibul Vulturilor, își găsi tovarășii 
muncindu-se din greu. Fiecare din ei își curăța pistolul, 
pușca, pumnalele și se pregătea cât mai bine pentru 
încăierarea din Dubro, care știau că va fi foarte crâncenă, 
deoarece vrăjmașul era neobișnuit de numeros. 

De îndată ce se întunecă, mica trupă și porni la drum. 
Caii tropăiau monoton, iar voinicii înaintau tăcuţi, ca 
întotdeauna când se găseau în preajma unei isprăvi de o 
gravitate deosebită. 

Deodată, atenţia voinicilor fu atrasă de zgomotul unui 
tropot de cal. 

— Cine să fie? întrebă Vulturul Morţii, îngrijorat... 

— N-avem de ce să ne temem, zise Severin, care 
ascultase cu luare aminte. E tropotul unui singur cal. 

— În orice caz, este mai prudent să ne dăm la o parte din 
drum!... zise Stanislau Rimsky și voinicii îi urmară sfatul 
îndată. 

Ei se așezară pe cele două margini ale drumului și 
așteptară. 

În curând călăreţul ajunse în apropierea lor și atunci 
Dan Dragomir strigă: 

— Stai! 

Străinul trase de hăţuri și calul se opri aproape în 
aceeași clipă! 

— Cine ești? 

— Om bun! răspunse călăreţul. 

La auzul acestui glas, Vulturul Morţii dădu pinteni 
calului și într-o clipă fu lângă necunoscutul călăreț. 

— Dumnezeule, Fedora Feodorovna!... Prinţesă, cum de 
aţi îndrăznit să porniţi după noi?... Nu știți oare cât de 
primejdioasă este însărcinarea pe care ne am luat-o? 

Prinţesa, ai cărei ochi erau acoperiţi cu o mică mască de 
catifea neagră se rugă: 

— Îngăduie-mi să merg și eu cu voi! 

— Petrecerea, la care mergem noi nu este pentru femei! 
mormăi Dan Dragomir. 

— Nu-mi pasă! Vreau să merg cu voi! Nu-mi răpiți 
această plăcere! 

— Dar dacă vă ajunge vreo nenorocire, prințesă? 

— Ti-am spus că... nu-mi pasă! Vreau să fiu și eu de faţă! 

După aceea se întoarse în spre Vulturul Morţii: 

— Nu-i așa că-mi dai voie să viu și eu? 

— Fie, prinţesă! răspunse Vulturul Morţii. Vom avea o 
mână mai mult, care să trimită plumbi în oamenii lui 
Verșeghin! 

Voinicii porniră din nou, de data aceasta împreună cu 
Fedora Feodorovna. Prinţesa călărea în frunte cu Stanislau 
Rimsky, așa că, puteau sta de vorbă, nestingheriţi. 

— De ce ai venit? întrebă Vulturul Morţii, făcându-i 
imputări. 

— Am vrut să fiu acolo unde ești tu! 

— Dar dacă ţi se întâmplă ceva? 

— Puțin îmi pasă! Te iubesc și dacă va trebui pentru tine 
îmi jertfesc cu dragă inima, chiar și viaţa. 

— Fedora Feodorovna, iubita mea, zise Stanislau 
Rimsky, duios. 

— N-aș fi putut să stau acasă... dorul m-ar fi ucis! Voiam 
să fiu lângă tine, să te apăr, să te îmbărbătez, dacă aveai 
nevoie! Neliniștea m-ar fi omorât acasă. Acum, că sunt 
lângă tine, fericirea mea este desăvârșită. 

Voinicii lăsară frânele libere și caii, porniră într-un galop 
de se cutremura pământul sub ei. 

Într-un târziu Stanislau Rimsky întinse mâna și zise: 

— Acolo este temniţa din Dubro! 

Toate privirile se îndreptară în spre locul arătat de 
Vulturul Morţii. De altfel toţi cunoșteau umbra lunguiaţă a 
blestematului lăcaș. 

— Caii îi lăsăm aici! zise Rimsky descălecând. Pe jos ne 
va fi mai ușor să ne apropiem de închisoare. 

Ceilalţi îi urmară pilda. Descălecară și ascunseră caii în 
pădure, apoi porniră pe jos în spre închisoare. 

Noaptea era liniștită, frigul se mai înmuie și el, așa că 
începu o ninsoare liniștită, ceea ce era tocmai pe placul 
voinicilor. 

Mica trupă se opri în apropierea închisorii și atunci 
Stanislau Rimsky se întoarse în spre Dan Dragomir: 

— Acum, Dane, e rândul tău! 

Voinicul român se pregăti cu ochi scânteietori să se 
despartă de prietenii săi. 

— La revedere băieţi! strigă el. 

Rimsky strânse cu căldură mâna credinciosului său 
tovarăș. 

— Dumnezeu să-ți lumineze calea! Sper că-ți vei 
îndeplini însărcinarea, fără nicio piedică! 

— Şi eu sper, căpitane și voi face tot ce omenește îmi va 
sta în putinţă! Dacă nu voi izbuti... 

— Trebuie să izbutești! 

Încă o strângere de mână și Dan Dragomir se îndepărtă. 

Fedora Feodorovna îl întrebă mirată: 

— Unde se duce chipeșul român? 

— Vei afla îndată! Uite-te bine la sentinela aceea, cea 
mai apropiată de noi. O vezi? 

Mâna întinsă a Vulturului Morţii arătă în spre un cazac, 
care păzea colţul dinspre răsărit al închisorii, la o 
depărtare numai de vreo treizeci de pași de locul unde se 
opriseră voinicii. 

Dan Dragomir se trânti pe burtă și așa se târi în spre 
sentinela care stătea atât de nemișcată, cu spatele rezemat 
de zid, încât ai fi jurat că doarme de-a-n picioarelea. Dan 
Dragomir se apropia tot mai mult de el și voinicii, în frunte 

cu Vulturul Morţii, îl urmăreau, abia mai îndrăznind să-și 
tragă răsuflarea... 

Dintre toţi însă Fedora Feodorovna urmărea cu cea mai 
mare încordare mișcările românului, cu toate că, la drept 
vorbind, ea nu cunoștea planul lui Stanislau Rimsky. Dorea 
însă din tot sufletul ca acest plan să reușească. 

Depărtarea scădea necontenit și când Dan Dragomir 
ajunse în apropierea zidului se ridică în picioare și se lipi 
cu totul de el. 

Mai făcu încă doi-trei pași, apoi deodată își ridică 
pumnul și trânti o cumplită lovitură în capul sentinelei. 

Fără să mai apuce să geamă măcar, cazacul se lungi la 
pământ, ca o bucată de lemn. 

Ceea ce urmă tinu câteva clipe doar. Mai întâi Dan 
Dragomir vâri un căluș în gura cazacului doborât; apoi îi 
luă mantaua, căciula, sabia și pușca iar în urmă îl legă 
cobză și-l târi până la tufișul cel mai apropiat unde îl 
ascunse. 

După aceea îmbrăcă mantaua cazacului, își puse căciula 
în cap, își încinse sabia și luând pușca în mână, luă locul 
sentinelei. 

Fedora Feodorovna rămase atât de uimită încât chiar și 
să vorbească nu fu în stare decât într-un târziu. 

— Şi acum ce se va întâmpla cu Dan Dragomir? 

— Vei afla îndată și asta, draga mea! răspunse Vulturul 
Morţii, care împreună cu tovarășii săi așteptau cu o liniște 
sufletească uluitoare, clipa hotărâtoare, când trebuiau să 
treacă la fapte. 

Iar timpul trecea mereu, un sfert de ceas scurgându-se 
după celălalt. 

Zăpada cădea tot mai des și voinicii trebuiră să se 
apropie și mai mult de închisoare, spre a nu-l pierde din 
ochi pe Dan Dragomir. 

In sfârșit, clopotul turnului închisorii sună miezul nopții. 

— Băgaţi de seamă, băieţi! zise Vulturul Morţii în 
șoaptă. 

În curând se putu observa o vie mișcare în jurul 
închisorii. Poarta temniţei se deschise și prin ea ieși un 
subofițer urmat de opt cazaci. 

Fedora Feodorovna se lipi de Rimsky, tremurând. 

— Ne vor descoperi! 

— Nu te teme, nu se va întâmpla! o îmbărbătă voinicul. 

Mica trupa de cazaci făcea rondul de noapte și se oprea 
la fiecare sentinelă, spre a o schimba. 

Dan Dragomir stătea atât de ţeapăn, de parcă toată viața 
n-ar fi făcut decât militărie. Când subofițerul se apropie de 
el, voinicilor începu să le bată inima atât de tare, încât li se 
părea că le va sparge coșul pieptului. 

Clipa hotărâtoare sosise... 

Priveau cu încordare la fiecare mișcare și apoi... un 
suspin de ușurare ieși din pieptul fiecăruia. 

Indrăzneţul plan reușise. 

Schimbul se făcu. Dan Dragomir făcu mișcările și pașii 
reglementari, ca și când din fașă ar fi fost tot cazac, apoi 
intră în rândul sentinelelor schimbate și sub conducerea 
subofițerului, dispăru cu ceilalţi prin poarta temniţei. 

Fedora Feodorovna rămase încremenită de uimire. 

In faţa ochilor săi se desfășura acum o lume cu totul 
nouă, lumea aventurilor romantice și primejdioase, pe care 
până atunci nu le cunoscuse decât din auzite sau de prin 
cărți. Una din scenele caracteristice ale acestei lumi se 
desfășurase acum aievea înaintea ochilor săi, în vreme ce 
alături de ea se găsea Vulturul Morţii, eroul cel mai vestit 
al acestor primejdioase aventuri. 

Lumea aceasta era cu totul nouă pentru Fedora 
Feodorovna. 

În clipa în care Dan Dragomir culcase sentinela la 
pământ, cu o singură lovitură de pumn, prinţesa era gata 
să tipe de uimire. Acum se uita năucă, cum unul din 
tovarășii Vulturului Morţii dispărea în închisoare. 

— Ce s-a întâmplat cu Dan Dragomir? De ce a intrat în 
temniță? întrebă ea. 

— Acum are de îndeplinit partea cea mai însemnată a 
însărcinării sale... 

— Ce? A intrat doar cu ceilalţi înăuntrul zidurilor 
închisorii! Cine știe dacă va izbuti să mai scape de-acolo! 

— Lucrul de căpetenie nu este, zise Stanislau Rimsky, ca 
Dan să iasă din temniţă, ci să putem ajunge și noi acolo! 

— Nu te înţeleg! 

— Tocmai asta este însărcinarea lui Dan! 

— Nu înţeleg și pace! Te rog foarte mult spune-mi și 
mie, cum stau lucrurile, căci de aceea am venit cu voi să 
aflu totul. 

— Ascultă Fedora Feodorovna. Temniţa Dubro-ului este 
o adevărată cetăţuie, cu toate acestea, noi vrem să-l 
scăpăm din ea pe contele Riminsky. Suntem prea puţini la 
număr pentru a putea porni la atac pe faţă și atunci am 
hotărât să recurgem la o viclenie. Unul din noi trebuia să 
pătrundă înăuntrul zidurilor închisorii... 

— Încep să pricep! zise Fedora Feodorovna, cu ochi 
scânteietori. 

— Dan Dragomir şi-a luat aceasta îndrăzneață 
însărcinare, care l-ar putea costa viața. 

— Vai!... 

— De aceea nu trebuie să te temi... Avem încredere în 
iscusința și bărbăţia lui și cum știm că și altădată și-a 
îndeplinit cu succes cele mai grele însărcinări, nu ne 
temem deloc pentru viaţa lui. 

— Şi ce trebuie să facă? Să-l scape pe contele Riminsky? 

— Singur în zadar ar încerca... Dan Dragomir pregătește 
doar terenul pentru un eveniment mult mai mare decât... 
eliberarea contelui Riminsky... 

— Ce vrei săi spui? 

— Clipele care vin îţi vor răspunde în locul meu! 

— Şi Dan Dragomir? 

— Împreună cu sentinelele schimbate se duce acum să 
se odihnească. Se va trânti și el împreună cu ceilalţi, pe 
puţin plăcutele saltele de paie și va aștepta ca somnul să-i 

cuprindă pe ceilalți. Pe urmă se strecoară afară frumușel 
și-i încuie pe cazaci în dormitor și baricadează ușa pentru 
ca aceștia să nu poate ieși de acolo, cu una cu două. 

— Şi? îl zori prinţesa pe Vulturul Morţii. 

— Şi?... Restul cade în sarcina noastră... Când în turnul 
închisorii va bate ceasul unu, vom porni la lucru. 

Fedora Feodorovna nu-și amintea nicio clipă din viaţa ei 
care să fi egalat în romantism ceea ce trăia în momentele 
acelea. 

Mâna-i fină își albă se încleștase pe pistolul din buzunar, 
în fiecare clipă fiind gata să-l scoată spre a se folosi de el. 

Ar fi vrut să se vadă odată înăuntru, în focul luptei, 
pentru a-i dovedi Vulturului Morţii că era vrednică de el. 

Minutele treceau foarte greu. Fiecăruia i se părea că ora 
unu trecuse de mult și că ceasul din turn îngheţase. In 
realitate însă, mai erau câteva minute până la unu. 

— Pregătiţi-vă băieţi, e rândul nostru! zise atunci 
Stanislau Rimsky. Să nădăjduim că Dan a izbutit să 
termine înăuntru! 

— Așa se pare... În temniţă domnește tăcerea cea mai 
desăvârșită, ceea ce înseamnă că cei dinăuntru n-au băgat 
de seamă nimic... Ştie Dan cum să-și vadă de treabă... 

— Baaang! 

Clopotul turnului sunase ceasul unu. 

Stanislau Rimsky își scoase calul la iveală, încălecă și se 
repezi la poarta închisorii. 

Ceilalţi voinici se furișară pe jos până acolo și se așezară 
de o parte și de cealaltă a porţii. 

Vulturul Morţii bătu în poartă. 

— Cine e? se aud în curând, o voce somnoroasă... 

— Curier! 

— De unde? 

— De la guvernământul din Kovno! 

— Pe cine cauţi? 

— Pe Verșeghin, comandantul închisorii Dubroului!... 

Poarta se deschise. 

Vulturul Morţii sări de pe cal și porni încet în spre 
curtea temniţei. Dar când ajunse lângă sentinelă, o dobori 
la pământ dintr-o singură lovitură. În aceeași clipă 
pătrunseră pe poartă și ceilalţi voinici, care terminară 
îndată cu sentinela... apoi se repeziră mai departe... 

Deodată se văzură faţă în faţă cu un cazac. Rimsky își și 
ridică pistolul dar cazacul strigă: 

— Eu sunt, căpitane! 

Era Dan Dragomir. 

Voinicii înconjurară într-o clipă pe tovarășul lor. 

— Ai făcut totul? întrebă Vulturul Morţii. 

— Totul, chiar și mai mult! Caporalul de gardă zace și el 
legat cobză și cu un căluș în gură. Cu el am terminat iute, 
căci era beat mort. Cazacii dorm duși în dormitorul încuiat 
și baricadat... Așa că, pentru câtva timp vom fi 
nestingheriţi și-l vom putea elibera pe conte. 

— Înainte! zise Stanislau Rimsky. Micislav, tu să ne 
conduci, fiindcă tu știi unde este celula contelui... 

Micislav se așeză în fruntea micei trupe. 

— Trebuie să înaintăm cu multă băgare de seamă 
deoarece închisoarea este presărată peste tot cu santinele 
resfirate. E 

— Suntem însă destui spre a-i putea dobori! Inainte deci! 

Voinicii porniră în spre celula de la etaj. 

Ei mergeau încet, cu multă băgare de seamă. 

Sus, unde treptele coteau spre etaj moțãiau trei cazaci. 

La zgomotul paşilor se treziră şi speriați îşi duseră 
mâinile la arme. 

Dar era prea târziu. 

Vulturul Morții și cu tovarășii săi își și îndreptaseră 
pistoalele asupra lor. 

— Nicio mișcare mai mult, căci altfel s-a sfârșit cu voi! 

Cazacii se uitară, năuciţi de somn încă, la acești agresori 
iviți atât de pe neașteptate. Nici nu le prea venea să 
creadă că era realitate... Fiindcă numai în vis își închipuiau 
ei că se putea pătrunde în temnița Dubro-ului cu arma în 
mână. 

— Lăsaţi puștile jos! strigă Stanislau Rimsky. 

Micislav se și repezi la ei, le luă armele și cu ajutorul 
tovarășilor săi îi legă cobză și pe ei. 

Cheile celulelor fiind la unul din cei trei cazaci, Rimsky 
le luă și, în tovărășia Fedorei Feodorovna, porni în celula 
contelui Riminsky. 

Cheia intră în broască, se învârti de două ori și așa grea 
de fier se deschise, scârțâind. 

Trezit din somn, contele Riminsky se uita buimac la 
nocturnii săi vizitatori. Nu putea să-și închipuie ce se 
întâmplase, nu știa ce mână binevoitoare venise să 
deschidă ușa celulei sale. 

— Sunt liber? întrebă el, neîncrezător. 

— Da, domnule conte! răspunse Stanislau Rimsky. Eşti 
liber, deoarece d-ta nu puteai pătimi pentru un păcat 
săvârșit... de mine! 

Contele Ion Riminsky se uită foarte mirat la omul acesta, 
pe care-l vedea pentru prima oară în viaţa sa... 

— Dar cine ești d-ta? Cum ai putut pătrunde în temniţa 
Dubro-ului și ce mijloace îţi stau la dispoziţie, spre a mă 
putea scăpa? 

Vulturul Morţii se uită ţintă în ochii contelui și răspunse: 

— Sunt Stanislau Rimsky și prin aceasta cred că am 
răspuns și la celelalte întrebări. 

— Sta...nis... lau... Rimsky! 

— Acum n-avem timp de mirare, domnule conte! Fiecare 
clipă este prețioasă. Oricât de bine ne-am pregătit noi 
această vizită, totuși, se prea poate să avem surprize și de 
aceea, cel mai bun lucru este să căutăm a ajunge cât mai 
iute dincolo de zidurile acestei închisori. 

Contele Riminsky strânse adânc mișcat mâna Vulturului 
Morţii: 

— Îţi mulțumesc... îţi mulţumesc pentru că mi-ai redat 
libertatea... 

Atunci păși și Fedora Feodorovna din spatele Vulturului 
Mortii și-i întinse mâna contelui: 

— Te salut, dragă Riminsky și aici, în pragul celulei d- 
tale, te rog să nu fi supărat că din pricina mea ai ajuns într- 
o situaţie atât de neplăcută! 

În zadar acoperea masca fata prinţesei, contele îi 
recunoscu glasul și strigă fericit: 

— Prinţesă... și dv. sunteţi aici?... Nu v-aţi temut de 
primejdie? 

— Să mergem! zise Stanislau Rimsky. Tovarășii ne 
așteaptă 

Contele Riminsky părăsi celula în care petrecuse câteva 
zile puţin plăcute și-l urmă pe Vulturul Mortii. 

Voinicii așteptau cu nerăbdare, în capătul scărilor. 

— Mai iute, căpitane! 

— Să mergem odată! Drumul este liber! 

— Iată-l și pe contele Riminsky! 

— Bine că am reușit! 

— Să mergem! 

Zgomotul pașilor începu să se audă coborând, când 
deodată un strigăt înfiorător venind din curte, umplu toată 
închisoarea: 

— Ajutor! 

Voinicii tresăriră! 

— Ce să fie? 

Strigătul se auzi din nou, de data aceasta mult mai tare: 

— Ajutor! 

Rimsky se uită nedumerit la tovarășii săi. 

— Ce să se fi întâmplat? 

— Au atacat închisoarea! se auzi din nou strigătul ce 
venea din curte și parcă se auzeau voci înăbușite venind 
din partea unde se afla dormitorul cazacilor, a cărui ușă o 
baricadase Dan Dragomir. 

Doctorul Leonida și cu Dan Dragomir se repeziră pe 
scări în jos sărind câte patra-cinci trepte deodată. 

— Băgaţi de seamă! strigă Vulturul Morţii după ei. 

Dar cei doi voinici nu mai auzeau nimic. 

În curte dădură peste un cazac, care se clătina pe 
picioare. 

Era caporalul de gardă. 

Se vede că Dan Dragomir se bizuise prea mult pe starea 
lui de beţie și nu-l legase îndeajuns de tare, fiindcă el 
izbuti cu timpul să-și desfacă legăturile și apoi, scoţându-și 
călușul din gură, începu să strige spre a da alarma: 

— Ajutor! Ajutor! 

— Taci! strigă Dan Dragomir, ridicându-și pistolul. 

— Sunt aici!... Veniţi... cazaci... aici... 

Glontele porni din pistol și caporalul de gardă se prăbuși 
la pământ fără viaţă. 

Dar strigătul lui ajunsese acolo unde fusese menit să 
ajungă. 

El fusese auzit, pe de o parte de cazacii încuiaţi de Dan 
Dragomir, pe de altă parte de sentinelele de din afară care 
la auzul strigătelor de ajutor, alergară mâncând pământul 
spre a pătrunde în curtea închisorii... 

Dar doctorul Leonida se aștepta la aceasta. Adunându-și 
toate puterile se repezi la poartă o închise și-i puse zăvorul 
de fier care se încrucișa pe toată spinarea puternicei porți. 

— Acum n-au decât să vină! exclamă el, mulţumit. 

În schimb cei încuiaţi în dormitor de Dan Dragomir, 
făceau o gălăgie infernală. 

Văzând că fuseseră încuiaţi pe dinafară, cazacii se 
năpustiră cu umerii lor puternici în ușa care începu să 
trosnească sub greutatea trupurilor lor. 

— Ce este? 

— Daţi-ne drumul! 

— Ce s-a întâmplat? 

— Ajutor! urlau cei dinăuntru. 

Intre timp ajunse și Stanislau Rimsky în curte împreună 
cu ceilalți. 

Dan Dragomir și cu doctorul Leonida îl primiră cam 
abătuți. 

— Căpitane, nu mai putem scăpa de aici! 

— Curaj băieţi! Tovarășii Vulturului Morţii n-au voie să 
deznădăjduiască, nici chiar în fața imposibilului... fiindcă 
imposibil nu este... 

— Totul este în zadar! Afară ne pândesc sentinelele, iar 
cazacii încuiaţi de Dan pot sparge ușa în fiecare clipă și 
atunci s-a sfârșit cu noi! 

— Oho, mai încet! Atât de ușor nu ne vindem noi pielea! 

— Dar ce să facem? 

— În clipa aceasta nu știu încă... sunt însă pe deplin 
încredinţat că vom găsi noi vreun mijloc oarecare de a 
scăpa din această încurcătură! 

— Căpitane, trebuie însă să trecem la fapte, neîntârziat! 

— Aveţi puţină răbdare, dragii mei! 

Ușa dormitorului cazacilor gemea îngrozitor, 
amenințând în fiecare clipă să se prăbușească. 

Fedora Feodorovna tresărea la fiecare încercare a 
cazacilor de a sparge ușa. Ea părea asemenea unei frunze 
tremurânde, pe care vântul o putea smulge în fiecare clipă, 
spre a o arunca cine știe unde. Vulturul Morţii băgă de 
seamă că Fedora Feodorovna tremura ca varga. El îi 
mângâie părul, spre a-i mai da puţin curaj. 

Prințesa se lipi și mai tare de Stanislau Rimsky. Sub 
scutul braţelor sale vânjoase ea se simţea în cea mai mare 
siguranţă. 

Dan Dragomir, doctorul Leonida, Micislav și cu ceilalţi 
se uitau uimiţi la Vulturul Morţii, așteptând cu înfrigurare 
cuvântul care să le arate calea pe care trebuiau să 
pornească spre a și scăpa viaţa. Dar Stanislau Rimsky 
tăcea cu încăpățânare, privind ţintă înaintea sa. 

Deodată Dan Dragomir nu mai putu răbda această 
inactivitate și așezându-se în fața Vulturului Morţii, zise: 

— Căpitane! Afară ne pândesc sentinelele și poate chiar 
că între timp vor fi primit și ceva ajutoare, totuși numai pe 
drumul acesta mai putem nădăjdui să scăpăm. 

— Dar vor trage în noi! strigă Stanislau Rimsky. Nu 
putem scăpa fără pierderi! 

— Așa este, dar nu face nimic! 

— Cum nu face nimic? N-ar fi păcat să piară oricare din 
noi? 

— Căpitane! reluă românul cu glasul hotărât. Eu sunt 
gata să ies cel dintâi pe poartă! Și sunt încredinţat că 
printre tovarășii noștri se va mai găsi unul, care să vrea să 
facă scut din trupul său în jurul tău și al prinţesei! 

— Așa este! strigă doctorul Leonida. 

— Are dreptate! zise și Severin. ȘI 

În spatele lor ușa grea de stejar gemea înfiorător. Incă 
câteva minute și întreaga trupă a cazacilor năvălea din 
dormitor, iar atunci, nu mai exista scăpare pentru prietenii 
Vulturului Morţii. 

Voinicii se cutremurară chiar și numai la gândul acesta. 
Cum ar fi putut ei să se împotrivească acestei mulțimi de 
oameni dornici de răzburnare, care prin numărul lor i-ar fi 
înghiţit în câteva clipe? 

— Dragii mei, le zise Stanislau Rimsky tovarășilor săi, 
propunerea voastră este o nouă dovadă de dragoste, de 
credinţa pe care mi-o purtaţi, de care însă eu sunt 
încredinţat chiar și fără această jertfă, pe care sunteţi gata 
s-o aduceţi. Prin aceasta însă, problema nu este rezolvată, 
deoarece în chipul acesta nu există scăpare. 

— Cum să nu căpitane! Cel puţin jumătate din noi vor 
scăpa și mai ales tu! 

— Bine, Dane și voi, prieteni, așa mă cunoașteţi voi pe 
mine? Credeţi oare că eu aș primi să fug, folosindu-mă de 
trupurile voastre ca de un scut? Nu! Mai bine pier aici, în 
mijlocul vostru, unde am trăit și până acum, dar să scap eu 
și voi să pieriţi, la asta nici nu mă gândesc! 

— Căpitane... vru doctorul Leonida să vorbească. 

— Nimic! Nu fac niciun pas fără voi! 

— Dar fuga este cu neputinţă! Sentinelele de afară vor 
da alarma în oraș, toţi locuitorii vor veni aici și va fi cu 
neputinţă să străbatem... 

— Fi fără teamă... Vom găsi noi vreun mijloc oarecare să 
ne înapoiem în cetatea Rudinului, fără nicio pierdere! 

— Dar când? 

Rimsky tăcu. În zadar așteptau voinicii să audă cuvântul 
eliberator. 

Deodată însă se sfârși și tăcerea aceasta ucigătoare. 
Vulturul Morţii tresări și un zâmbet se înfiripă în jurul 
buzelor șale. 

— Ce este, căpitane? 

— Ai găsit? 

— Putem scăpa? 

— Vorbește odată! 

Rimsky se uită la oamenii săi, apoi strigă: 

— Conte Riminsky, Vlasovici, Severin, Micislav! 

— Ce dorești, căpitane? 

— Duceţi-vă în faţa dormitorului cazacilor. Ușa ameninţă 
să se prăbușească, or, aceasta trebuie s-o împiedicaţi cu 
orice preţ! 

— Ce să facem? 

— Să adunaţi tot ce vă cade în mână și să baricadaţi ușa 
mai bine, pentru a nu putea fi spartă... căci atunci s-a 
sfârșit cu noi! 

— Așa vom face! răspunse Micislav. 

— Dar plecaţi îndată! 

— Am și plecat, căpitane! 

Sub conducerea lui Micislav cei mai sus numiţi se 
îndepărtară. 

După aceea Vulturul Morţii se întoarse în spre Dan 
Dragomir și doctorul Leonida, cei mai credincioși prieteni 
ai săi. 

— Iar noi, dragi prieteni, zise el, solemn, vom deschide 
ușile celulelor temniţei din Dubro!... Vom da drumul 
tuturor prizonierilor și chiar dacă ostașii vor izbuti să iasă 
din dormitor, se vor găsi faţă în faţă cu armata înfuriată a 
nenorociţilor pe care i-au batjocorit și chinuit până mai 
ieri. 

Ochii lui Dan Dragomir începură să strălucească într-un 
chip neobișnuit. 

— Minunată, idee! 

— Numai că nu trebuie să întârziem nicio clipă! zise 
doctorul Leonida. Să mergem! 

— Şi eu? întrebă atunci Fedora Feodorovna. 

Stanislau Rimsky se uită la prinţesă, apoi o luă de braţ și 
zise: 

— Vino și tu cu noi... Vom avea nevoie și de tine! 

Un zâmbet de adâncă mulţumire se întipări pe chipul 
Fedorei Feodorovna. 

— Cât sunt de fericită că vă pot fi și eu de folos! 
Poruncește, căpitane și voi face orice! 

Rimsky o și luase la goană. 

El se repezi ca o furtună pe treptele care duceau la 
etajul întâi, unde fusese închis contele Riminsky. 

Legătura de chei mai era încă tot în broasca ușii în dosul 
căreia zăcuse moșierul din Urzin. 

Rimsky luă cheile și descuie ușa celulei alăturate zicând: 

— Ieși! Eşti liber! 

Apoi trecu la a doua: 

— Fugi, până când nu-i prea târziu! 

La a treia: 

— Vino! Te-am eliberat! 

Apoi eliberă pe al patrulea, al cincilea, al zecelea, al 
douăzecilea prizonier. 

Întemniţaţii ieșeau năuciţi din celulele lor și nu puteau 
să priceapă, cum se făcea că ușile celulelor lor atât de bine 
încuiate se deschideau deodată în miez de noapte, sau mai 
bine zis, în revărsatul zorilor spre a-i lăsa să plece liberi. 

Toţi se adunară într-un grup și se uitau uluiţi la Vulturul 
Morţii și tovarășii săi. 

lar când toţi prizonierii primului etaj, fură eliberaţi, 
vocea puternică a Vulturului Morţii răsună prin coridor 
spunând următoarele: 

— Sărmani oameni, nenorocite făpturi, urgisite de 
soartă! Robia voastră s-a sfârșit, de astăzi înainte sunteţi 
liberi, fiindcă Stanislau Rimsky, Vulturul Morţii, v-a 
deschis ușile închisorii... 

— Vulturul Morţii! se auzi un murmur de mirare și de 
teamă din mijlocul armatei de prizonieri. 

— Nu vă temeti! urmă Stanislau Rimsky. Deocamdată 
cazacii nu vă pot face nimic, deoarece nu le stă în putinţă 
să se repeadă la voi. Acum însă, trebuie să-i eliberăm și pe 
ceilalţi nenorociţi, pe aceia care zac în celulele mocirloase! 

— Așa este! Are dreptate! urlă mulțimea. 

Stanislau  Rimsky căută să mărească  înflăcărarea 
prizonierilor: 

— Nu trebuie să mai îndure groaznicele chinuri care le- 
au fost hărăzite! Eu știu ce însemnează să fii aruncat în 
celula mocirloasă, deoarece și eu am fost tovarăș de 
suferinţă cu voi și eu am cunoscut iadul acestor celule! 
Când am izbutit să fug din închisoare am jurat să vă scap 
din temniţa Dubro-ului!... 

— Să mergem! 

— Înainte! 

— Trăiască Vulturul Morţii! 

— Condu-ne, Stanislau Rimsky! 

Strigătele de „trăiască” veneau din toate unghiurile și 
Rimsky își dădu seama cu mulțumire că izbutise să câștige 
mulțimea de partea sa. El știa că oamenii aceștia, cărora le 
dăduse cea mai prețioasă comoară, ce le fusese răpită - 
libertatea, erau gata să sară și în foc pentru el. 

— Înainte! strigă el, pornind în frunte, cu prietenii săi. 

Prizonierii strigară după el: 

— Înainte! 

Peste câteva clipe ajunseră în curte. 

Între timp, oamenii Vulturului Morţii, baricadaseră și 
mai tare ușa dormitorului, în care paturile de pușcă ale 
cazacilor, croiseră câteva spărturi. 

Zărind atmosfera războinică din curte, prizonierii se 
întoarseră înspăimântați, spre Stanislau Rimsky.: 

— Vultur al Morţii... privește... oameni! 

Rimsky le răspunse, zâmbind: 

— Da, oameni... dar oamenii mei... Ei se împotrivesc 
cazacilor, care vor să iasă din dormitor! 

La auzul acestor cuvinte chipurile prizonierilor eliberaţi 
se înseninară. 

Vulturul Morţii îi îmbărbăta: 

— Acum ce mai staţi? Alergaţi în ajutorul lor! Micislav, 
ţi-am adus ajutoare! 

O parte din prizonieri alergară în ajutorul voinicilor 
conduși de Micislav, care aveau mare nevoie de ajutor, 
deoarece de-abia mai puteau ţine piept celor dinăuntru. 
Nădușeala curgea șiroaie de pe ei, din când în când mai 
răsunau și detunături de armă, deoarece cazacii căutau să- 
i rănească pe voinici, trăgând în ei prin crăpăturile făcute 
în ușă. Dar obiectele îngrămădite înaintea ușii alcătuiau un 
scut minunat pentru prietenii Vulturului Morţii. 

În vreme ce voinicii lui Micislav și o parte din prizonieri 
căutau să împiedice ieșirea cazacilor, Stanislau Rimsky, 
cobori în celulele mocirloase, cu ceilalţi prizonieri 
eliberați. 

— După mine, tovarăși! strigă el și prizonierii îl urmară 
orbește. 

Trecând prin curte se împiedicară de cineva care se 
grăbea grozav în spre dormitorul cazacilor. Omul acesta se 
răsti la ei: 

— Staţi, câinilor! 

Rimsky se supuse fără să vrea și ceilalţi îi urmară pilda. 

Luna ieșise tocmai de printre nori și Vulturul Morţii 
recunoscu pe acela ce se răstise la ei. 

— Verșeghin! 

Prizonierii simţiră un fior de groază străbătându-le 
trupul la auzul acestui nume. Nu era unul în mijlocul lor 
care să nu se fi gândit cu ură la comandantul închisorii. 

Erau unii pe care Verșeghin îi aruncase în temniţă fără 
ca măcar să le fi luat interogatoriul. 

Pe alţii poruncise să fie bătuţi cu cnutul până când 
cădeau în nesimţire. 

Pe alţii îi lăsase să flămânzească zile întregi spre a le 
smulge destăinuiri pe care nenorociţii n-aveau de unde să 
le dea. 

Alţii erau ţinuţi în închisoare numai fiindcă vorbiseră de 
rău pe vreunul din prietenii poliţaiului. 

Și nu era unul care să nu fi avut vreo socoteală cu 
Verșeghin. 

Și în clipa în care Vulturul Morţii rosti numele 
comandantului închisorii, prizonierii fură cuprinși de o ură 
fără margini, de o mânie de nedescris. 

De îndată ce văzură că Verșeghin își ridică pistolul 
pentru a-l descărca asupra Vulturului Morţii, se repeziră 
vreo zece asupra lui... 

Glontele nu-și mai nimeri ţinta... 

În schimb și-o nimeriră prizonierii, care într-o clipă îl 
culcară la pământ pe Verșeghin lovindu-l cu pumnii, cu 
călcâiele, cu genunchii, care cu ce apuca. 

Comandantul închisorii Dubro-ului se văita deznădăjduit 
și cerea îndurare, dar prizonierii, atâta timp chinuiţi de el, 
nu mai puteau fi opriţi, de nicio putere omenească. 

Strigătele lui Verșeghin se transformară în gemete, apoi 
în horcăieli, până când în cele din urmă muriră și acestea... 
Temutul comandant al închisorii Dubro-ului zăcea acum 
zdrobit, ţeapăn, plin de sânge, în curtea propriei sale 
închisori. 

— Înainte! strigă atunci Vulturul Morţii și ceata 
prizonierilor porni în spre celulele subpământene... 

Partea aceasta a închisorii era supravegheată tot de trei 
cazaci, care, auzind detunăturile din curte și gălăgia 
infernală făcută de tovarășii lor din dormitor, puseră mâna 
pe armă și porniră somnoroși să vadă ce se petrece prin 
închisoare. 

Ei se întâlniră cu prizonierii eliberaţi, tocmai în ușa 
coridorului ce ducea la celulele subterane. 

Vulturul Morţii vru să strige, să le spună prizonierilor ce 
trebuie să facă. 

Aceștia însă n-aveau nevoie de instrucțiuni. 

Strigătul lui Stanislau Rimsky fu înăbușit de urletele 
răgușite ale prizonierilor, care se repeziră cu o 
sălbăticiune de fiară, asupra cazacilor, pe care îi urau din 
suflet. 

O încăierare cumplită se încinse și puhoiul prizonierilor 
venise asupra cazacilor cu atâta furie încât aceștia nici nu 


1514 


avură timp să se folosească de arme. Mulțimea 
deznădăjduită care lupta pentru libertatea ei, era 
asemenea unei furtuni căreia nu i se mai poate pune zăgaz. 
În câteva clipe ea smulse armele din mâinile cazacilor ale 
căror capete le despicară cu patul propriilor lor arme. 

După aceea mulțimea năvali pe coridorul celulelor 
subpământene, călcând în picioare trupurile sângerânde 
ale cazacilor și în câteva minute ușile tuturor chiliilor 
mocirloase fură descuiate. 

Prizonierii ieșeau din umedele lor carcere unul după 
altul și se uitau nedumeriţi la mulţimea care le striga: 

— Sunteţi liberi! 

Bieţii oameni nu-și credeau ochilor și urechilor. 

Chiar și Rimsky rămase adânc impresionat în fața 
acestui spectacol. 

Işi aduse aminte de vremea în care zăcuse și el acolo, în 
chiliile acelea nesănătoase, al căror miros pestilenţial 
alcătuia parcă o prevestire, o pregătire pentru mirosul pe 
care aveau să-l răspândească în curând trupurile celor 
aruncaţi în aceste carcere, de unde niciunul nu mai era 
sortit să iasă, decât doar pentru a merge la spânzurătoare. 

Nimeni nu putea să înţeleagă mai bine ca el nemărginita 
bucurie a acestor prizonieri. 

Acum prizonierii nu mai aveau nevoie să fie îndemnați, 
nu mai aveau nevoie de conducător, știau ei singuri ce 
trebuiau să facă. 

Se înapoiară în curte și alergară în ajutorul celorlalţi 
care ţineau piept cazacilor din dormitor. 

Din mijlocul urletelor lor furioase se desprinse o voce 
tunătoare: 

— Să dăm foc temniţei! 

O sută de alte voci repetară: 

— Să dăm foc temniţei! 

— Să piară acest lăcaș de chinuri! 

— Piatră pe piatră să nu mai rămână din el! 

— La lucru, copii! 

— Înainte! 

Stanislau Rimsky zâmbi mulţumit. Dar și privirile 
celorlalţi străluciră de bucurie la gândul că sentinţa de 
moarte fusese rostită asupra temniţei Duhro-ului, unde 
înduraseră chinuri cumplite,  supraomenești, atâția 
nenorociți și de unde atâția alți urgisiți ai soartei porniseră 
pe drumul care se oprea sub ștreangul spânzurătorii. 

Numai Fedora Feodorovna se cutremură. 

— De ce tremuri, draga mea? o întrebă Stanislau Rimsky 
cu duioșie. 

— Mă întreb, cum se vor sfârși toate acestea? 

— Vrând ne vrând vom vedea sfârșitul! răspunse 
Vulturul Morţii. 

Din spre poartă se auzi o gălăgie sălbatică. 

În vreme ce mulțumea se trudea să împiedice ieșirea în 
curte a cazacilor încuiaţi în dormitor de Dan Dragomir, 
cele opt sentinele din afară izbutiră să spargă poarta și 
necunoscând situaţia din curtea închisorii, se repeziră 
înăuntru dornici de a răzbuna îndrăzneala agresorilor. 

Dar atât le trebui prizonierilor. De îndată ce zăriră 
căciulile cazacilor se repeziră la ei ca niște fiare scăpate 
din cușcă. 

Câteva detunături de armă și apoi nu se mai auziră 
decât  vaiete  sfâșietoare. Mulțimea  întărâtată a 
prizonierilor sfâșiase în bucăţi mica trupă a nesocotiţilor 
cazaci. 

În același timp se iviră și câteva făclii aprinse în mâinile 
prizonierilor care le aruncară prin pod și prin odăi, așa că 
în curând, falnica clădire a închisorii luă foc în cinci-șase 
puncte deodată. 

Rimsky căută să-și strângă tovarășii în jurul său. 

— Acum drumul este liber! Înainte! Să ne întoarcem în 
marginea pădurii unde ne-am lăsat caii. 

Limbile de foc se prelingeau acum și pe acoperișul 
dormitorului cazacilor.  Ostașii, dându-și seama de 

primejdia ce-i ameninţa, de a fi arși de vii făcură o sforțare 
uriașă, deznădăjduită. 

Sub puterea acestei sforţări, ușa se prăbuși deodată și în 
același timp cu ea, se prăbuși și baricada ridicată de 
oamenii Vulturului Morţii și de prizonieri făcând un 
zgomot asurzitor. 

— Înainte! urlă unul din cazaci și în clipa următoare 
soldaţii ieșiră din dormitorul aprins deasupra capetelor lor 
trecând unul peste spinarea celuilalt. 

Și ieșeau necontenit, ca un potop ce nu mai voia să se 
sfârșească. Prizonierii se aruncară cu o ură de moarte 
asupra asupritorilor lor de până atunci și se încinse o 
încăierare cumplită, luminată diabolic de flăcările care 
cuprinseseră toată închisoarea. 

Strigăte înfiorătoare, văicăreli, horcăituri, înjurături 
deznădăjduite umpleau văzduhul înroșit de vâlvătaia 
focului. 

Cazacii și prizonierii cădeau deopotrivă, iar când vreunul 
din ei scăpa din învălmășeală și voia să fugă își dădea 
seama cu groază că era târziu. 

Clădirea închisorii, care încercuia curtea într-un pătrat, 
ardea din toate părţile, alcătuind un adevărat brâu de foc 
în jurul câmpului de luptă... 

„„„In vremea aceea Vulturul Morţii și cu tovarășii săi erau 
departe. 

Ei își îndepliniseră însărcinarea, ba chiar și mai mult 
decât atât. Nu numai că-l eliberaseră pe contele Riminsky, 
dar deschiseră calea libertăţii înaintea tuturor prizonierilor 
din temniţa Dubro-ului. 

Mica trupă se găsea acum în marginea pădurii, acolo 
unde voinicii își lăsaseră caii. Chiar și contele Riminsky își 
avea calul său, deoarece voinicii erau atât de încredinţaţi 
că-l vor scăpa din temniţă că aduseseră cal și pentru el. 

Inainte de a sări pe cai, Stanislau Rimsky mai zise: 

— Priviţi! 

O Dulvelisie de o frumuseţe diabolică se deaa 
înaintea ochilor lor. 

Temuta închisoare a Dubro-ului era o mare de flăcări, 
vopsind cerul în roșu, până în depărtare. Lupta pe viață și 
pe moarte care se mai dădea în curte se auzea ca un 
murmur îndepărtat. Deodată începu să sune clopotul de 
alarmă. 

Dar nu cel al închisorii ci clopotul de alarmă din oraș. 

Locuitorii băgasem do seamă focul și traseră clopotul de 
alarmă. 

Orașul învie într-o clipă. 

Oamenii săriră din paturi unul după. altul și ieșeau 
speriaţi în stradă. Flăcările temniţei Dubroului întinseseră 
un cearceaf de purpură deasupra orașului. 

După ce contemplară câteva minute această măreaţă și 
înfiorătoare priveliște, în același timp, voinicii săriră pe cai 
și căpitanul dădu porunca: 

— Să mergem! 

Caii o luară din loc. 

După această noapte zbuciumată, voinicii se îndreptară 
spre cuibul lor, în sunetele triste ale clopotului de alarmă 
din Dubro... 

CAPITOLUL 66 
Castelul din Urzin 


Tovarășii și însoțitorii Vulturului Morţii înaintau pe 
drumul luminat până în depărtare de focul ce mistuia 
temută închisoare a Dubro-ului. 

Când ajunseră în apropierea Rudinului zorile se 
transformaseră aproape în ziuă. Pe drum voinicii nu prea 
avuseră chef de vorbă, deoarece noaptea furtunoasă era 
încă prea proaspătă în memoria lor. 

Numai Stanislau Rimsky mai schimba din când în când 
câteva cuvinte cu Fedora Feodorovna, care călărea alături 
de el. 

— Vezi, draga mea, zicea el, toată teama ţi-a fost 
zadarnică! Am scăpat și iată-ne acum în drum spre casă! 

— Dar prin câte primejdii n-am trecut! 

— Nu există primejdie, frumoasa mea Fedora, pe care 
omul să n-o poată învinge dacă nu-i lipsește curajul și 
sângele rece. 

— Eu îmi și luasem rămas bun de la viaţă, când m-am 
văzut în curtea închisorii, fără să știi, chiar și tu, cum să 
ieși din grozava încurcătură. În cele din urmă însă, tot tu ai 
fost acela care ne-ai scăpat. Acum te iubesc și mai mult, 
fiindcă am avut prilejul să mă încredinţez foarte de 
aproape de curajul tău și de iscusinţa ta, dragul meu... 
dragul meu Vultur al Morţii! 

— Fedora mea! 

— Fericirea mea a fost desăvârșită, fiindcă am putut fi 
alături de tine și simt că noaptea aceasta ne-a legat unul 
de altul pentru totdeauna! 

În vreme ce cei doi îndrăgostiţi vorbeau în chipul acesta, 
caii alergau mereu și în curând voinicii ajunseră în fața 
castelului din Rudin. 

Prinţesa se duse la intrarea din dos, pe unde și plecase 
și pe unde voia să se și înapoieze. 

Ea își luă rămas bun, pe rând, de la toţi prietenii 
Vulturului Morţii, care în noaptea aceea deveniseră 
tovarășii săi. Ea se despărți cu o foarte călduroasă 
strângere de mână de Stanislau Rimsky, mai ales, care 
pricepu ușoara tremurare a degetelor albe: 

— La revedere! 

Contele Riminsky își luă și el rămas bun, adresând 
Vulturului Morţii următoarele cuvinte: 

— Îţi mulţumesc înc-odată pentru ceea ce ai făcut pentru 
mine! Nu voi uita niciodată ce-ţi datorez. M-ai scăpat din 
închisoare cu primejduirea propriei d-tale vieţi și fapta 
aceasta m-a făcut să uit că la drept vorbind, din pricina d- 
tale am ajuns în temnița Dubro-ului. 

— Tocmai de aceea am vrut să te scot de acolo, răspunse 
Vulturul Morţii, modest, deoarece conștiința nu-mi dădea 
pace și aș fi avut mustrări de cuget până la capătul vieţii 
mele. Îmi pare bine că planul a reușit! 

Contele Riminsky îi întinse mâna: 

— Rămâi cu bine, brav Vultur al Morţii! Gândește-te 
întotdeauna cu drag la mine! 

— Dar unde te duci? 

— Înapoi, la Urzin! 

— Bine, domnule conte, dar prin aceasta te expui la noi 
primejdii! Peste o zi, două, te vor căuta din nou, poate 
chiar mai curând și atunci poţi avea neplăceri din nou. 

— Șederea mea la Urzin va fi de foarte scurtă durată, 
răspunse contele Riminsky. Nu voi lua cu mine decât 
lucrurile de valoare cu care apoi mă voi refugia în 

străinătate. Când se vor mai liniști valurile pe care le-a 
stârnit întâmplarea aceasta, mă voi înapoia... 

La auzul acestor cuvinte, chipul lui Stanislau Rimsky se 
întunecă. 

— Îmi pare nespus de rău, zise Vulturul Morţii, că 
trebuie să pleci prin ţări străine... 

Contele Riminsky, dădu din cap, amarnic. 

— Crede-mă, dragă Stanislau Rimsky, răspunse el, că în 
orice caz n-aș mai fi rămas aici. Inima îmi sângerează prea 
tare. 

Vulturul Morţii pricepu că Riminsky se gândea la lupta 
pe care o dăduse pentru cucerirea prea frumoasei 
castelane a Rudin-ului, luptă din care ieșise învins. 

Și se gândi și el că, pentru o inimă sângerândă era mult 
mai bună vâltoarea marilor orașe din străinătate... decât 
singurătatea domeniului din Urzin. 

Întinzându-i mâna zise: 

— Dumnezeu să te călăuzească, domnule conte și te rog 
ca niciodată să nu-l uiţi pe Vulturul Morţii. 

Cei doi bărbaţi își strânseră mâna cu căldură, apoi 
contele Riminsky își luă rămas bun și se îndepărtă plecând 
pe drumul ce ducea la Urzin. 

Ceaţa dimineţii îl învălui în curând. 

Stanislau Rimsky și cu tovarășii săi se înapoiară în 
Cuibul Vulturilor, la o bine meritată odihnă, după o 
activitate atât de fructuoasă. 

În timpul acesta contele Riminsky, mâna tot mai iute pe 
drumul Urzinului. Din când în când îl trecea câte un fior. 
Cele câteva zile petrecute în temniţa Dubro-ului, îl 
istoviseră nu numai trupește ci și sufletește. 

La toate acestea venise să se mai adauge și noaptea 
aceea plină de frământări care nu-i ieșea din cap cu niciun 
chip, după cum nu putea să nu se gândească necontenit la 
salvatorul său, Stanislau Rimsky. 

Salvatorul său, care-i răpise bucuria, fericirea vieţii! 
Câte frământări nu-i pricinuise acest rival cu câteva zile 

mai înainte, pe când contele Riminsky se trudea în zadar 
să ghicească persoana vrăjmașului care asediase inima 
frumoasei Fedora Feodorovna cu mai mult noroc! 

Acum aflase ceea ce dorise să știe... 

Renunţarea este unul din simțămintele cele mai 
dureroase și contele Riminsky era copleșit de amărăciune 
că era silit să-și îngroape în inimă dragostea pe care i-o 
purta castelanei din Rudin. Îl durea nespus că nu el fusese 
acela care izbutise să câștige inima prinţesei; dar fiindcă 
știa că inimii nu i se poate porunci, se resemnă. 

Dar ce soartă îl aștepta acum?... Viitorul lui era foarte 
nelămurit. 

Era silit ca să-și părăsească moșia, castelul, tot ce avea, 
pentru a colinda dintr-o ţară în alta, fără niciun căpătâi. 

Bietul conte Riminsky oftă amarnic. 

Dar poate că era mai bine așa! 

Poate că în străinătate se va închide rana pricinuită de 
marea dezamăgire. Acolo îi va fi mai ușor s-o uite pe 
Fedora Feodorovna... 

Contele dădu pinteni calului. 

În depărtare se ivi turnul castelului din Urzin. Ar fi vrut 
să ajungă odată acasă, și de aceea dădea mereu pinteni 
calului. 

In sfârșit, ajunse. 

Sări de pe cal și alergă la poartă, pe care o găsi încuiată. 

Bătu la poartă, dar fără nici un rezultat. 

Castelul era cufundat într-o liniște desăvârșită. Toată 
lumea dormea. Mai bătu odată, acum mai tare și mai 
îndelungat. Trecură însă câteva minute până când în cele 
din urmă se deschise o fereastra prin care se ivi capul 
somnoros al lui Benedict. 

— Cine e acolo? 

— Eu sunt, Benedict! Deschide! 

Cameristul îngălbeni, când își zări stăpânul, pe care-l 
știa în temniţa din Dubro. 

— Sfinte Dumnezeule! Domnul conte! 

— Eu sunt, eu! Nu te mai mira atâta și vino odată! 

— Viu... viu! 

Fereastra se închise și în curând Benedict apăru la 
poartă. 

Uimirea lui era nemărginită, deoarece nu-și putea 
închipui, ce se întâmplase ca stăpânul lui să scape din 
închisoare la o oră atât de neobișnuită și atât de pe 
neașteptate. 

— Ce te zgâiești așa la mine? strigă Riminsky, la 
servitorul care rămăsese cu gura căscată. 

— Dom... domnul conte! 

— Eu, eu, nu te mai holba atâta! 

— Nu mă holbez, dar... dar... multe s-au schimbat pe 
aici, de când domnul conte nu s-a mai întors din Dubro! 
îngână cameristul, cu chiu cu vai. 

— Ce s-a întâmplat? Vorbește! 

— Nici nu-mi vine să vă spun, domnule conte... atât îmi e 
de greu... 

— Vorbește odată! strigă contele Riminsky. 

— Castelul din Urzin are un nou stăpân! 

Contele Riminsky se împletici. 

— Ce spui? Ai înnebunit? 

— Ieri a sosit! 

— Cine? 

— Contele Mauriciu Riminsky. 

— Unchiul meu? 

Benedict dădu din cap. 

Contele Ion Riminsky rămase înmărmurit. 

Contele Mauriciu Riminsky era singura lui rudă de sânge 
și în același timp și cel mai înverșunat dușman al său. Se 
certaseră pe vremuri pentru o moștenire și de atunci se 
dușmăneau cu înverșunare. 

Neînţelegerea dintre ei era mărită și de faptul că, în 
vreme ce contele Ion era un înflăcărat adept al mișcării de 
independenţă poloneze, unchiul său, Mauriciu, avea vederi 

politice cu totul potrivnice și era unul din cei mai buni 
prieteni ai contelui Gorciacov, călăul Varșoviei. 

Contele Mauriciu se trudea din răsputeri să pună mâna 
pe moșia Urzin și cum încercarea aceasta a lui dădu greș 
în mai multe rânduri, făcea tot ce-i stătea în putinţă ca 
măcar să-i facă rău contelui Ion. 

În asemenea împrejurări, contele Ion nici nu se prea 
miră, aflând vestea aceasta de la Benedict. Era doar firesc 
ca acum, când îl știa pe el în temniţă, unchiul său Mauriciu 
să vină spre a se instala în castelul atât de mult dorit. 

Pumnii tânărului conte se încleștară și pe chipul lui se 
întipări o amărăciune fără margini. 

El porni cu pași înceţi spre castel. Benedict mergea în 
faţa lui, luminându-i calea cu un felinar. 

— Unde doriţi să vă duceţi, domnule conte? întrebă 
cameristul. 

— In odaia mea de lucru! 

Peste câteva minute ajunseră acolo și Ion Riminsky se 
prăbuși abătut într-un fotoliu. Timp de câteva minute 
rămase cu privirea aţintită în faţa sa fără a scoate un 
cuvânt. 

Benedict fu acela care rupse tăcerea. 

— Am fost foarte îngrijaţi din pricina domnului conte și 
mereu ne-am rugat lui Dumnezeu să facă astfel ca, 
nevinovăția bunului nostru stăpân să iasă la iveală, spre a 
se înapoia aici... Nu sunt decât douăzeci și patru de 
ceasuri de când a sosit la castel contele Mauriciu, dar 
aceste douăzeci și patru de ceasuri au fost îndeajuns spre 
a ne face să ne dăm seama că n-am putea rămâne aici sub 
stăpânirea lui. 

— Dar ce a făcut unchiul? 

— A intrat în castel cu un aer ca și când de când e lumea 
tot el ar fi fost stăpânul casei. Cel dintâi gând al lui a fost 
să cheme un cămătar din Dubro, de la care a luat un 
împrumut mai mare, asupra castelului. 

Ochii tânărului conte începură să strălucească. 

— Așadar, sunt bani în casă! 

— Da! Am văzut cum contele Mauriciu a luat un pachet 
cu mai multe mii de ruble, de la cămătar. 

— Şi acum ce face unchiul? 

— Doarme! Aseară s-a îmbătat, așa că nu este de mirare 
că nu s-a trezit la bătaia în poartă. 

Contele Ion Riminsky rămase pe gânduri, apoi deodată, 
zise: 

— Te poţi duce, Benedict! 

Cameristul se supuse și se îndepărtă. 

Contele Ion se ridică de pe scaun și începu să se plimbe 
prin odaie de colo până colo, privind îndelung la mobile ca 
și când ar fi vrut să-și ia rămas bun de la lucrurile în 
mijlocul cărora trăise atâţia ani... 

După aceea luă lampa în mână și trecu prin mai multe 
odăi până când ajunse în fața dormitorului. 

Cu câteva zile mai înainte, dormise el în patul boltit; 
acum se auzea din odaie sforăitul greoi al contelui 
Mauriciu. 

Pe bietul conte Ion îl înăbușea amărăciunea. 

Intră în odaie, se duse până lângă pat și lumină faţa 
unchiului său. 

Contele Mauriciu nu se trezi. 

Ion Riminsky îl apucă atunci de braţ, îl scutură și strigă: 

— Scoală! 

În urma acestui strigăt cel adormit se trezi. 

— S-a și făcut dimineaţă? întrebă contele Mauriciu, 
leneș, fără a-și deschide ochii. 

— Scoală-te, dacă-ţi spun! strigă din nou contele Ion... 

La auzul acestor cuvinte poruncitoare, Mauriciu 
Riminsky își deschise ochii. S-ar fi așteptat la orice pe 
lume, numai să dea cu ochii de nepotul său, nu. Era 
încredinţat ca Ion era prizonierul temniţei Dubro-ului și 
uimirea lui de a-l vedea acum în fața sa era cu atât mai 
mare, cu cât el însuși îngrijise ca nepotul său să nu iasă 
prea iute din închisoare. 

Nu în zadar era el unul din prietenii cei mai buni ai 
contelui Gorciacov. Contele Mauriciu era hotărât să facă 
astfel ca pedeapsa ce-i va fi dată nepotului său să fie cât 
mai aspră și, în orice caz să cuprindă și confiscarea averii. 
Cu ajutorul contelui Gorciacov nu-i era prea greu să-și 
atingă ţinta. În urmă, nu mai încăpea nicio îndoială că, 
contele Gorciacov îi va dărui lui moșia și castelul din Urzin, 
după care își ascuţea dinţii de atâta vreme. 

În asemenea împrejurări oricine își poate închipui cât de 
mare îi fu spaima, când deodată, în zorii zilei, se trezi 
înaintea sa cu acela căruia vroia să-i fure toată averea. 
Avea întocmai simţământul omului lovit în cap cu o 
măciucă și în faţa ochilor săi se și ivi viitorul trist, în care 
nu va mai putea domni în castelul din Urzin, al cărui 
stăpân se credea pentru vecie. 

Se sculă din pat somnoros și îmbrăcându-se, foarte 
nemulțumit, zise: 

— După cât văd, ai scăpat din temniță? 

Contele Riminsky se opri impunător și aspru în faţa 
unchiului său, căruia, măsurându-l din cap până i în 
picioare, îi zise: 

— Vei afla îndată! Deocamdată urmează-mă odaia mea 
de lucru! 

Cuvintele lui lon Riminsky nu erau de loc liniștitoare 
pentru contele Mauriciu, care se îmbrăca cât putea mai 
încet, numai pentru a întârzia cât mai mult explicaţia pe 
care avea să i-o ceară nepotul său în privinţa prezenţei sale 
acolo. 

Tânărul conte se cam plictisi însă de această 
tărăgăneală și enervat, se răsti la unchiul său: 

— Nu ești gata odată? N-am timp de pierdut! Vino! 

— Viu... viu! 

Ion Riminsky luă lampa în mână și porni înainte, în 
vreme ce contele Mauriciu îl urmă obosit și plictisit... 

Când ajunseră în odaia de lucru, tânărul conte se răsti la 
unchiul său: 

— Ia loc, fiindcă avem multe de vorbit! 

Contele Mauriciu căută să zâmbească: 

— De ce ești atât de violent la vorbă?... La drept vorbind, 
ar trebui să fi bucuros și vesel că ești iarăși om liber... 

— Fără îndoială că prin aceasta vrei să înţelegi că mi s-a 
dovedit nevinovăția și, în consecință, am fost pus în 
libertate! 

— Firește! Altfel, cum ai putea fi aici? 

— Ei, bine, te liniștesc, spunânduc-ţi că, nu este așa!... 

Contele Mauriciu deschise larg ochii. 

— Cum?... Ce ai spus?... Nu este așa?... Dar atunci cum 
ai ajuns iarăși înapoi la Urzin? 

— Faptul acesta n-are nicio însemnătate! Eu pot veni la 

Urzin, fiindcă moșia, pădurea, sunt ale mele. Dar ce cauţi 
tu aici? 
_ La întrebarea aceasta contele Mauriciu era pregătit. 
Incă din clipa în care nepotul său se aplecase spre el, în 
pat, își dăduse seama că, mai curând sau târziu, va trebui 
să răspundă la această întrebare. De aceea își avea 
răspunsul pregătit și zise îndată: 

— Bine dragă nepoate, dar de ce această întrebare 
supărată, când la drept vorbind mi-ai datora recunoștință? 
Mă mir că nu găsești firească purtarea mea când... 

— N-o găsesc de loc firească! se răsti contele Ion 
Riminsky. 

Dar Mauriciu nu se lăsă intimidat. 

— Cred că este cât se poate de firesc ca, îndată ce am 
aflat despre nenorocirea care a dat peste tine, să alerg în 
grabă aici spre a-ți administra moșia, în timpul lipsei tale 
de acasă! 

— Te-am rugat eu să faci aceasta? Fii sigur că mai 
curând mi-aș lăsa avutul pe mâinile celui din urmă servitor 
al meu, decât să ţi-l încredinţez ţie! 

— Ioane, gândește-te la ceea ce spui! 

— M-am gândit foarte bine! Aici n-ai ce căuta! 

Pe chipul contelui Mauriciu se ivi un zâmbet plin de 
înţeles. 

— Te înșeli, dacă crezi aceasta. 

— Acolo unde sunt eu stăpân, eu poruncesc... nimeni nu 
se poate amesteca în chestiunile mele fără învoirea mea! 
Ai înţeles? 

— Afară de justiție, răspunse contele Mauriciu, 
batjocoritor. 

— Ce vrei să spui? 

— Ce vreau să spun e foarte simplu. Autoritățile 
judecătoreşti din Dubro m-au numit pe mine custode al 
moşiei Urzin şi numirea aceasta n-a fost revocată încă! 
Afară de aceasta, te vestesc că dacă vei fi osândit, averea 
îţi va fi confiscată... dar în favoarea mea!... 

— Ticălosule! strigă contele Ion Riminsky cu ochi 
fulgerători de mânie. 

— Mai încet, mai încet, nepoate! Autoritățile din Dubro 
mi-au dat în scris toate acestea! 

— Aș vrea să văd și eu documentul acesta! 

Contele Mauriciu trase sertarul biroului și luă de acolo 
un pergament cu un sigiliu, pe care i-l întinse nepotului 
său. 

— Uite! Citește, spre a te încredința! 

Contele Ion Riminsky luă pergamentul, dar fără a citi 
măcar un singur rând din el, îl rupse în bucăţi, pe care apoi 
le aruncă în obrazul unchiului său. 

— Uite! Ti-l dau înapoi! 

Contele Mauriciu sări ca mușcat de șarpe. 

— Pentru asta îţi vei mai mușca tu buzele! 

— Nu mă tem! 

— Nu este îndeajuns rușinea pe care mi-ai pricinuit-o? 
Un conte Riminsky, care ajunge în temniţă, învinuit de furt 
și omucidere! Rușinea aceasta nu va putea fi spălată 
niciodată de pe numele familiei Riminsky! 

— Şi tu ai crezut toate acestea? 

— Pe tine te cred în stare de orice! 

— Din fericire însă, numai tu ești capabil de asemenea 
ticăloșii! Ca dovadă că este așa, după cum spun eu, iată că 
s-au mai găsit oameni care n-au crezut în vinovăția mea și 
care n-au șovăit o clipă să-mi sară în ajutor spre a mă 
scăpa din temniţă. 

Contele Mauriciu se uită foarte mirat la nepotul său... 

— Așa?... Vasăzică ești fugar? 

— Da! Dar jur pe unul Dumnezeu că sunt nevinovat! 
Totuși, am fost silit să evadez, deoarece aparenţa era 
împotriva mea! 

— Prin aceasta ai săvârșit cea mai mare prostie pe care 
ai fi putut s-o faci! Acum, după ce ai evadat, nimeni și 
niciodată nu va mai crede în nevinovăția ta, ci toată lumea 
va fi încredințată că ai fugit de teama pedepsei ce te 
aștepta! 

— Puțin îmi pasă de ceea ce va crede lumea. 

— Nu-ţi mai rămâne decât o singură cale! Încaleci pe un 
cal și te duci îndată la Dubro spre a te preda autorităţilor... 

Râsul batjocoritor și trist al contelui Ion Riminsky 
întrerupse vorba unchiului său: 

— Cred și eu că pentru tine aceasta ar fi soluţia cea mai 
bună, deoarece în chipul acesta ai putea rămâne să 
domnești și pe mai departe în Urzin! Dar pofta aceasta nu 
ţi se va mai îndeplini... 

— Dar aceasta este o sfântă datorie pe care o ai față de 
numele conților Riminsky! 

— Nu mă interesează părerea ta și nici predicile tale 
moralizatoare. Pe mine mă interesează conștiința mea și 
această conștiință mi-e curată! Cu tine însă am o altă 
răfuială! 

— Ce fel de răfuială? 

— Mai întâi, te rog să-mi dai cheia de la casa de bani! 

Contele Mauriciu nu se așteptase la o asemenea cerere. 
Mânia îl cuprinse și răspunse supărat: 

— Oho! Ti-am spus că în baza hotărârilor autorităţilor 
judecătorești din Dubro, numai eu am dreptul să poruncesc 
în cartelul și pe moșia Urzinului. 

Tânărul conte arătă în spre documentul rupt în bucăţi. 

— Vezi cât de mult dau eu pe hotărârile acestea, ai avut 
prilejul să te încredinţezi singur. 

— Ţi-am spus însă că-ţi vei mai mușca degetele din 
pricina nesăbuinţei tale! 

— Să terminăm odată! Dă-mi cheile! 

— Ce vrei? 

— Giuvaerurile, hârtiile de valoare și banii, pe care i-ai 
luat ieri cu împrumut asupra castelului. 

Contele Mauriciu, îngălbeni. 

Era grozav de furios că nepotul său aflase și aceasta. 
Contele Ion observă această mânie și își reînnoi cererea cu 
mai multă hotărâre: 

— Dă-mi odată cheile, căci altfel... 

El luă în mână o statuetă grea de bronz de pe birou și o 
ridică ameninţător. 

— Bine, ţi le dau! zise cu o neașteptată răceală, contele 
Mauriciu și își vâri mâna în sertarul biroului, ca și când ar 
căuta cheile. 

Dar când își scoase mâna din nou din sertar în loc de 
chei ea ţinea un pistol, îndreptat ameninţător spre pieptul 
tânărului conte. 

— Încă un pas și te împușc! Autorităţile îmi vor fi 
recunoscătoare, deoarece în chipul acesta, scapă de un 
ticălos ca tine odată pentru totdeauna! 

— Tu îndrăznești să rostești asemenea cuvinte?... Tu?... 
strigă contele Ion Riminsky, cuprins de o mânie care-l făcu 
să-și piardă cumpătul. 

El se repezi la unchiul său fără să se mai sinchisească de 
pistolul îndreptat împotriva sa. Atacul acesta fu atât de 
fulgerător încât contele Mauriciu nu mai avu vreme nici 
măcar să-și descarce pistolul. Când să apese pe trăgaci 

statueta grea de bronz îl lovi în cap cu atâta putere încât 
Mauriciu se prăbuși la pământ, cu un strigăt de durere. 

Din ţeasta-i crăpată sângele curgea șiroaie. 

Tânărul conte se uită înfiorat, dar fără niciun simțământ 
de milă la unchiul său. Își meritase soarta! Contele 
Mauriciu mai gemu de câteva ori, apoi, se mai cutremură 
odată din tot corpul, un horcăit fioros îi mai ieși din gât, 
apoi rămase înțepenit. 

Contele Riminsky se aplecă peste el. 

Îi cercetă inima... nu mai bătea! 

— A murit! zise el, cu glas înăbușit. Nu, nu asta am 
vrut... Dar el și-a căutat-o... dacă mai întârziam o singură 
clipă, poate că acum eu aș zăcea aici, în locul lui! 

Se ridică și se uită în jurul său, prin odaie. 

În colţ se găsea casa de bani în care își ţinea lucrurile de 
valoare. Tot acolo se aflau și banii, fără de care nu putea 
fugi. 

Sări la birou, deschise saltarele unul după altul, dar 
cheile nu erau nicăieri. 

— Unde să le fi ascuns? se întrebă el, uitându-se la mort. 

În zadar aștepta el vreun răspuns. 

Contele Mauriciu zăcea nemișcat, cu degetele încleștate 
pe patul pistolului. 

Contele Ion luă lampa și se întoarse în dormitor. 
Instinctul îi mâna pașii... 

Cu mâna tremurândă de înfrigurare dădu perna la o 
parte și... găsi cheia sub ea. 

Fugi iute înapoi, în odaia sa de lucru, spre a lua în sfârșit 
banii și giuvaerurile, dar atunci privirea îi căzu din nou 
asupra mortului. 

În zadar voia să mai facă vreun pas înainte, nu putea. 

I se părea că tot trupul i se înțepenise și rămânând 
încremenit în mijlocul odăii, se uita ţintă la contele 
Mauriciu. 

— Am ucis!... Sunt un ucigaș! îi șoptea conștiința. 

Zi 
$ D” PiL AN 

Mai înainte sufletul îi era plin de dorinţa de a fugi, de a 
scăpa. Acum i se părea că în zadar ar fi fugit, deoarece 
mortul l-ar fi urmărit peste tot și din pricina lui n-ar mai 
putea avea nicio clipă de odihnă, de liniște. Teasta aceasta 
spartă, însângerată l-ar fi urmărit până și în vis. 

Cu o mișcare plină de scârbă, contele Ion Riminsky 
aruncă cheia din mână... 

Nu-i trebuiau banii, nu-i trebuiau giuvaerurile! 

Cu preţul acesta nu-i trebuia nici chiar propriul său bun. 

Ştia că acum în zadar ar mai fugi, căci și așa nu s-ar mai 
putea înapoia niciodată la Urzin. Adevărul în încercarea de 
asasinare a lui Popov, în chestiunea spargerii de la 
magazinul lui Sidoniev mai putea ieși la iveală. Dar 
niciodată n-ar fi putut tăgădui că nu el îl ucisese pe contele 
Mauriciu, unchiul său. 

Işi acoperi ochii, spre a nu mai vedea cadavrul ce-l 
învinuia și fugi din odaie, fugi din coridor, fugi, din castel... 

Era o dimineaţă liniștită de iarnă. 

Se mai uită odată la castelul Urzin si lacrimile îl 
podidiră. 

Se simţea nespus de nenorocit. 

— Departe, cât mai departe de aici! 

Alergă în grajd. 

Calul cu care venise avea încă șeaua pe el. 

Il scoase din grajd, sări călare pe el și ieși din castel... 

CAPITOLUL 67 
Castelana din Rudin 


Înapoindu-se din Dubro, contele Ion Riminsky, își 
însemnase bine în minte locul unde se despărţise de 
Stanislau Rimsky. Locul acesta se găsea în apropierea 
turnului Cetăţii Rudin, în consecinţa tot pe acolo, pe 
undeva trebuia să se găsească și ascunzătoarea voinicilor. 
El își aminti chiar că, la despărțire voinicii apucaseră în 
spre pădure, unde nu era prea greu să se orienteze după 
urmele lăsate de picioarele tovarășilor Vulturului Morţii. 

Contele Riminsky se luă după aceste urme care îl duseră 
până la peștera de unde începea coridorul subteran, pe 
care mergând înainte, ajunse în curând în faţa ușii 
ascunzătorii voinicilor. 

Sufletul lui era în prada unor frământări sălbatice. Cele 
petrecute în castelul din Urzin îi încurcase socotelile cu 
totul. Nu mai avea destulă tărie sufletească să se refugieze 
în străinătate, după cum hotărâse la început, și se gândi că 
era mai bine să rămână acasă. 

Și atunci își aduse aminte de Vulturul Morţii! 

În decursul celor petrecute la Dubro, contele Riminsky 
avu prilejul să cunoască mai de aproape pe Stanislau 
Rimsky, despre care lumea povestea atâtea grozăvii, dar 
de al cărui suflet cinstit și drept el nu se îndoise nici chiar 
mai înainte de a-l fi cunoscut personal. 

Era adevărat că tot buclucul acesta i se trăgea din 
pricina Vulturului Morţii, dar tot atât de adevărat era și că 
Stanislau Rimsky n-avea nicio vină, dacă împrejurările s-au 

înlănţuit în așa chip încât aparenţa să-l arate pe el, 
stăpânul Urzinului, ca făptaș al isprăvii din prăvălia 
giuvaergiului. Ce vină avea Rimsky, dacă judecătorul de 
instrucţie îl bănuise pe el, pe contele Riminsky, de 
săvârșirea acestei isprăvi? În clipa însă, în care Vulturul 
Morţii aflase că un nevinovat suferă din pricina lui, el n-a 
șovăit niciun moment să sară în ajutorul lui, primejduindu- 
și atât viaţa sa cât și pe aceea a prietenilor săi. 

Fapta aceasta a Vulturului Morţii i se păru contelui o 
faptă de care era în stare numai un erou legendar și de 
aceea începu să-l stimeze și să-l iubească pe Stanislau 
Rimsky, ca nimeni altul. 

Iar când în urma uciderii contelui Mauriciu a rămas fără 
casă, fără masă, se gândi să caute adăpost la Vulturul 
Morţii... 

Împreună luptaseră la Dubro, împotriva cazacilor, 
împreună să lupte de-acum înainte. Şi când ajunse la ușa 
ce dădea în ascunzătoarea voinicilor, bătu în ea fără 
șovăire, cu nestrămutată hotărâre. 

Aceasta bătaie în ușă stârni o adevărată panică în 
ascunzătoare. 

Tovarășii Vulturului Morţii săriră de pe scaune cum se 
împrăștie un grup de păsărele dacă arunci cu o piatră spre 
ele. Gândul tuturor se întoarse la întâmplările sângeroase 
din Dubro a căror urmare putea să fie această... bătaie în 
ușă. 

Să le fi dat de urmă? 

Dan Dragomir fu cel dintâi, care se mai dezmetici. El 
puse mâna pe pistol și se duse la ușă. 

— Cine este acolo? 

— Cineva care vrea să intre în mijlocul vostru! fu 
răspunsul. 

— Numele tău! 

— Contele Ion Riminsky! 

Dintr-o singură mișcare Dan Dragomir deschise ușa... 


1536 


Contele Ion Riminsky păși împleticindu-se în odaie, pe 
față cu urmele nopții nedormite. 

Între timp ieşise şi Stanislau Rimsky din odaia lui și veni 
în întâmpinarea contelui Riminsky. 

— Domnule conte, ce cauţi d-ta aici? Și cum ai ajuns 
aici? 

— Nu te teme, n-am venit ca dușman! Vreau să intru în 
mijlocul vostru! 

La auzul acestor cuvinte Vulturul Morţii rămase și mai 
mirat. 

— Să intri în mijlocul nostru? Un conte Riminsky? 
Moșierul din Urzin?... Uiţi oare că noi suntem niște 
vagabonzi, veșnic urmăriţi de autorităţi, niște urgisiţi ai 
soartei? 

— Nu uit, dar puţin îmi pasă! Eu nu mai am ce căuta la 
Urzin! gemu îndurerat contele Ion Riminsky. 

— Bine, dar te-am eliberat din temniţă și când ne-am 
despărțit am rămas înţeleși că deocamdată vei pleca în 
străinătate, pe urmă însă, te vei înapoia. În ceea ce mă, 
privește, eu aș fi gata oricând să recunosc în faţa oricărei 
autorităţi că eu am fost acela care a luat colierul Mariei 
Antoinette din prăvălia lui Sidoniev. Prin aceasta însă aș 
pune-o în mare încurcătură pe Fedora Feodorovna și asta 
n-o pot face! 

— Dar nu acesta este motivul pentru care nu mă mai 
înapoiez a Urzin! 

— Dar care? 

— L-am ucis pe unchiul meu, contele Mauriciu Riminsky 
fiindcă s-a instalat în castelul meu și voia să pună mâna pe 
moșia Urzin și pe tot ce-mi aparţine. 

Contele Ion Riminsky povesti amănunţit cum s-a 
desfășurat sângeroasa scenă din castelul Urzin. 

În timpul povestirii bietul om se cutremura neîncetat și 
trupu-i era străbătut de fiori de groază, deoarece vedea 
necontenit înaintea sa căpăţâna sfărâmată și sângerândă a 
unchiului său. 

— Nu mai pot fugi, gemu el, îndurerat. Mi-am lăsat acolo 
cea din urma leţcaie... Nu voiam să-mi pecetluiesc singur 
fapta: am ucis, pentru a ajunge la bani! 

Stanislau Rimsky încercă să-l îmbărbăteze: 

— Iei lucrurile mult prea tragic, dragă conte! La urma 
urmelor, d-ta ai fost în legitimă apărare... Gândește-te bine 
la ceea ce vrei să faci! Mai ai vreme să te înapoiezi la 
castel, să-ţi iei banii și lucrurile de preţ și să fugi! 

— Nu, nu! strigă contele Riminsky. Vreau să rămân aici! 
Primiţi-mă în mijlocul vostru! Jur că vă voi fi tovarăș 
credincios și nu mă voi căi niciodată de pasul pe care-l voi 
face. 

— Acela, care intră în mijlocul nostru, zise Vulturul 
Morţii, trebuie să-și ia rămas bun de la societatea 
omenească... odată pentru totdeauna! 

— Îmi dau seama și hotărârea mea este luată. 

— Gândește-te că viaţa noastră este viaţa unui vânat 
veșnic urmărit și că astăzi nu știu ce va aduce ziua de 
mâine! 

— M-am gândit! 

— Primejdia ne pândește mereu și n-avem o clipă de 
siguranţă în viaţă! 

— Nu mă tem de primejdii! 

— În mijlocul nostru nu sunt conți și nici studenţi săraci. 
Toţi suntem deopotrivă, egali! 

— Știu, căpitane! Vă voi fi un tovarăș credincios. 

Vulturul Morţii își dădu seama că gândurile contelui 
erau curate și sincere și de aceea nu mai încercă să-l abată 
de la hotărârea lui nici să i se așeze în cale. 

El îi întinse mâna și sărutându-l de trei ori, îl primi în 
mijlocul voinicilor săi. 

Tânărul conte Ion Riminsky făcea parte din ceata 
Vulturului Morţii. 

Noul iniţiat se simţi mai liniștit și instinctul îi spunea că 
în turnul acesta părăsit va fi mai bine de el decât ar fi fost 

pe meleaguri străine, colindând ţări îndepărtate de patria 
lui dragă. 

Se simţea grozav de obosit. 

Pe scaunul pe care i-l oferiră voinicii el căzu ca o bucată 
de plumb. Nici nu era de mirat, căci de la miezul nopţii, de 
când își făcuseră apariţia voinicii în temniţa Dubro-ului, el 
fusese prins în vârtejul unor evenimente, care îl istoviră, 
nu numai trupește, ci și sufletește. 

Severin, băgând de seamă istovirea tânărului conte, îl 
culcă și în curând noul tovarăș al Vulturului Morţii adormi 
adânc. 

De altfel și ceilalți voinici resimțeau efectele 
zbuciumului din noaptea trecută. 

— Mi se pare că acum ne vom mai odihni vreme 
îndelungată, zise Stanislau Rimsky. Trebuie să ne mai 
lăsăm puţin de isprăvi. 

— De ce, căpitane? 

— Gândiţi-vă că distrugerea temniţei Dubro-ului nu va 
rămâne fără răsunet. Am fost noi blestemaţi și urâţi și 
până acum, de astăzi înainte însă, autorităţile vor porni o 
urmărire deznădăjduită împotriva noastră, deoarece vor 
socoti pustiirea închisorii ca o adevărată declaraţie de 
război. Or, singurul mijloc de a ne apăra împotriva 
războiului ce se va porni împotriva noastră este de a nu 
părăsi turnul acesta. Dacă ieșim din el, oricât de mare ar fi 
prevederea și precauţia noastră, te pomenești că lăsăm 
vreo urmă, pe undeva, după care se pot lua autorităţile și 
atunci suntem pierduţi. 

— Cu toate acestea - zise Dan Dragomir - cred că n-ar 
strica să știm și noi ce se pregătește împotriva noastră... 
Unul din noi ar fi bine deci să se repeadă până la Dubro! 

Stanislau Rimsky nu se împotrivi. 

— Câte unul putem părăsi Cuibul Vulturilor. Numai la 
expedițiile mari, când trebuie să fim toţi laolaltă trebuie să 
renunțăm. În ceea ce privește părerea ta, Dane, ea nu e 
rea și, dacă nu ești prea obosit, poţi pleca până la Dubro, 

să vezi care sunt pregătirile armatei, ale autorităţilor, care 
este impresia produsă de fapta noastră în mijlocul 
populaţiei. 

— Căpitane, eu sunt gata oricând să plec! 

Și fără a mai aștepta altă îmbărbătare și începu să se 
pregătească de drum. 

— Numai să fii prevăzător! îi zise Vulturul Morţii. Nu 
uita că acum suntem urmăriţi cu o vigilenţă înzecită. 

— Ai deplină încredere în mine, căpitane! răspunse 
voinicul român, care peste câteva minute își și luă rămas 
bun de la tovarăși și porni la drum. 

După plecarea lui Dan Dragomir, Stanislau Rimsky se 
retrase din nou în odaia lui. 

Voia să se odihnească și el, era însă mult prea enervat, 
pentru a putea închide ochii. El se plimbă câtva timp în sus 
și în jos prin odaie, apoi se opri în faţa ferestrei și-și aruncă 
privirea în vale unde strălucea linţoliul alb al iernii. 

O neliniște nelămurită îl frământa mereu și trecu ceas 
după ceas, fără să se poată odihni. Dorea să-și simtă obrajii 
biciuiţi de vântul aspru și îngheţat care să-l învioreze și în 
același timp să-i liniștească nervii zdruncinați. 

Deodată luă o altă hotărâre. Se duse la ușa ce dădea în 
coridorul secret, o deschise și porni prin tunelul ascuns, 
care-l duse până la ușa dormitorului prinţesei. 

Ajungând aici, bătu în ușă cu semnul mai dinainte 
hotărât și Fedora Feodorovna veni să-i deschidă, pe faţă cu 
un zâmbet de fericire. 

— Stanislau! Ştiam că vei veni!... Nu știu însă, de ce ai 
întârziat atâta! 

Stanislau Rimsky, mângâie duios părul frumoasei femei. 

— Te-ai odihnit, Fedora mea, după noaptea furtunoasă, 
care a trecut? 

— Mi se pare că totul n-a fost decât un vis. Nu-mi vine să 
cred că și eu am luat parte la ceea ce s-a petrecut... Mi se 
pare cu neputinţă să fie adevărat! 

— Totuși, dovada nu poate fi tăgăduită: Temniţa Dubro- 
ului este numai o ruină fumegândă! 

— A fost rănit careva din voi? 

— Doi-trei au fost zgâriaţi doar puţin, dar fără să fi fost 
ceva grav. Voinicii Vulturului Morţii sunt plămădiţi dintr- 
un aluat cu totul deosebit! E greu să ajungi să-i rănești pe 
ei! 

— Şi cât de vitejește au luptat! Este o adevărată minune 
să ieși învingător dintr-o luptă în care vrăjmașul este cu 
atât mai numeros decât tine! 

— Ehei, la război nu trebuie numai putere, ci și puţină 
minte! zise Stanislau Rimsky, râzând. În altă ordine de 
idei, am să-ți dau și o veste nouă, frumoasa mea Fedora. 
Mica noastră trupă s-a înmulţit. S-a mai alăturat cineva la 
ea cineva, care-ţi este cunoscut! 

— Cine să fie? 

— Ghici! 

— Nu-mi pot închipui! 

— Contele Riminsky! 

— Contele  Riminsky?... Aceasta este într-adevăr o 
surpriză la care nu m-aș fi așteptat!... Dar ce s-a întâmplat 
cu bietul conte? Nu s-a înapoiat la moșia lui? 

Stanislau Rimsky povesti cele petrecute la Urzin așa 
după cum le auzise de la noul său tovarăș. 

Fedora Feodorovna ascultă, adânc uimită, istorisirea 
Vulturului Morţii, apoi zise, compătimitoare: 

— Bietul conte Riminsky, ce rău îmi pare de el!... Ce om 
cumsecade!... 

— Îi vom fi tovarăși buni! Deocamdată suntem nevoiţi să 
stăm nemișcaţi în ascunzătoarea din turn, deoarece după 
isprava din Dubro, autorităţile se vor face luntre și punte 
spre a ne da de urmă. 

— Nu te teme, dragă Stanislau, eu te voi apăra de 
oricine și oricând, deoarece te iubesc! 

Vulturul Morţii o strânse în braţe pe prințesă, adânc 
mișcat. 

— Frumoasa mea Fedora, să mergem în desișul nesfârșit 
al pădurii, acolo unde nu ne va mai stingheri nimeni și 
nimic! 

Peste câteva minute ei treceau călare prin pădure... 
Fedora Feodorovna ieșise prin poarta castelului, iar 
Stanislau Rimsky prin tunelul ascunzătorii și se întâlniră la 
un loc mai dinainte hotărât. 

Plimbările acestea se repetară de atunci foarte des. 

Pentru voinici nu mai era o taină unde se tot ducea 
căpitanul lor. Ei recunoscuseră odată, uitându-se din 
fereastra odăii turnului, în călăreţii din vale pe Stanislau 
Rimsky și pe Fedora Feodorovna și atunci pricepuseră și 
pentru ce se purta prinţesa atât de bine cu ei. 

Noul tovarăș privea cu strângere de inimă la idila dintre 
căpitanul său și frumoasa castelană a Rudinului. Nici 
pentru el nu mai era o taină această dragoste și oricât își 
propusese el în clipa când se înrolase printre voinicii lui 
Rimsky, să se resemneze și să-și stăpânească dorul inimii, 
durerea îi sfâșia sufletul, de câte ori o vedea pe Fedora 
Feodorovna părăsind castelul, deoarece știa că frumoasa 
femeie se ducea să se întâlnească cu Stanislau Rimsky. 

A patra zi de la isprava din Dubro, Dan Dragomir se 
înapoie din oraș. 

Voinicii erau toţi împreună când se înapoie tovarășul lor, 
strigând: 

— Veşti bune, prieteni! Dubro este în fierbere! 
Distrugerea temniței a pricinuit o adevărată panică! 
Oriunde mă întorceam nu auzeam decât numele Vulturului 
Morţii, rostit cu un respect aproape evlavios și nu 
întâlneam decât oameni care nu reușeau să se minuneze 
îndeajuns cum de izbutise Stanislau Rimsky să învingă 
întreaga garnizoană a închisorii. 

— Şi ce măsuri s-au luat? întrebă Stanislau Rimsky. 

— Toate garnizoanele vecine au trimis întăriri la Dubro. 
Orașul geme de cazaci și de îndată ce un trecător li se pare 
suspect, îi cer să se legitimeze și să dovedească ce caută în 

oraș. Vă închipuiţi cu câtă teamă mă strecuram eu pe 
străzi. Dar adunarea de forțe militare în Dubro nu s-a 
sfârșit. A fost trimis un curier special la Petrograd care să 
ceară trupe cât mai numeroase, deoarece numai astfel 
nădăjduiesc autorităţile să pună mâna pe vestitul Vultur al 
Morţii. 

Ochii lui Stanislau Rimsky străluciră. 

— Vom vedea! 

— Am aflat și ce plan au pus la cale. Vor ca adunând cât 
mai multă oştire, să încercuiască întregul ţinut și 
strângând cercul acesta vor să cerceteze pas cu pas fiecare 
colţ de pământ, pentru a da de urma noastră. 

Chipurile voinicilor se întunecară, dar numai pentru o 
clipă, deoarece încrederea de sine a Vulturului Morţii le 
risipi teama îndată: 

— Chiar de ar aduna laolaltă un milion de cazaci și tot 
nu ne vor da de urmă! Cuibul Vulturilor nu poate fi 
descoperit de cazaci și nici nu va cădea în mâinile lor! 

— Trăiască Vulturul Morţii! strigă Severin, cuprins de o 
înflăcărare fără seamăn. Cu tine am dus greul vieţii, cu 
tine vom și muri, dacă va fi nevoie! 

Ceilalţi strigară și ei: 

— Trăiască Vulturul Morţii! 

Stanislau Rimsky zâmbi fericit. După aceea se întoarse 
din nou în spre Dan Dragomir: 

— Şi când au de gând să dea atacul? N 

— Ziua începerii atacului n-a fost chip s-o aflu. In schimb 
am auzit cine va conduce trupa. 

— Cine? 

— Sunt trei aceia... care vor conduce războiul împotriva 
noastră. 

— Să auzim! 

— Prințul Dimitri Trubetzkoi, maior în regimentul de 
gardă al tarului. 

— Mai departe! 

— Contele Gorciacov, guvernatorul Varșoviei... 

Un murmur de mânie se auzi în odaie. 

— Şi? 

— Al treilea este... Marius Gersot, noul prefect de poliţie 
al Petrogradului. 

Murmurul de mânie deveni de data aceasta și mai 
furtunos, iar Stanislau Rimsky lovi cu pumnul în masă. 

— Ei bine, să poftească! Poate ţarul, să-și trimeată toata 
oștirea împotriva noastră, noi nu ne temem! Primejdiile 
prin care am trecut până acum n-au făcut decât să ne 
oțelească, cele noi vor face același lucru. 

— Așa este, căpitane! 

— Ai dreptate! 

— Trăiască Stanislau Rimsky! 

— În orice caz ar fi bine - zise voinicul apoi - să nu 
pierdem din ochi ce se petrece la Dubro. După cât se pare 
războiul pornit împotriva noastră își va avea cartierul 
general la Dubro. Dacă putem să aflăm din vreme și în mod 
regulat, despre ceea ce se petrece acolo, atunci ne putem 
organiza și noi apărarea cu mai mult folos. 

— Ai dreptate, căpitane - zise Dan Dragomir - și aș fi 
foarte fericit, dacă mi-ai încredința mie aceasta 
însărcinare. 

— Iar eu sunt fericit - răspunse Stanislau Rimsky, - dacă 
tu vrei să-ți iei această însărcinare. Raportul tău de astăzi 
este o dovadă despre felul cum vor fi și cele din viitor. 
Cred că niciunul din noi n-ar fi fost în stare să se înapoieze 
cu amănunte mai complete decât cele aduse de tine. 

Dan Dragomir era într-adevăr fericit de laudele pe care i 
le aduse Vulturul Mortii, și zise: 

— Atunci, mâine mă înapoiez din nou la Dubro! 


* 
* * 
Cu cât simțea mai aproape primejdia ce-i pândea, cu atât 
mai mulțumit era Stanislau Rimsky, dacă putea să-și treacă 

timpul în tovărășia Fedorei Feodorovna. Zilele petrecute în 
tovărășia prințesei erau pentru el adevărate zile de 
fericire. Frumuseţea, drăgălășenia, duioșia amoroasă a 
încântătoarei femei îl făceau să uite de toate. 

De aceea, el căuta să repete cât mai des, aproape silnic, 
plimbările împreună. 

Și din zi în zi o îndrăgea tot mai mult pe această femeie, 
care și ea îi aducea o inimă iubitoare, un suflet tremurând 
de dorul dragostei atâta vreme înăbușit. 

Cu timpul Stanislau Rimsky, băgă de seamă că se 
schimbase cu totul. În vreme ce înainte fiecare gând al lui 
nu se îndrepta decât la ceata lui de voinici, acum de-abia 
aștepta clipa în care să se întâlnească din nou cu Fedora 
Feodorovna. 

Prietenii lui observaseră chiar această schimbare, dar 
nu-i ziseră nimic. 

Doctorul Leonida vorbind odată cu Severin despre 
această schimbare a căpitanului, găsi de cuviinţă că, cel 
mai bun lucru era să-l lase în pace și să nu-i spună nimic. 
În zilele acelea și așa n-aveau să se depărteze de Cuibul 
Vulturilor și deci, n-aveau nevoie de sfatul lui; iar când va 
fi sosit din nou ceasul marilor fapte, nu încăpea nicio 
îndoială că Vulturul Morţii se va găsi din nou în fruntea lor. 

Acum n-avea decât să facă ce voia! 

Dimpotrivă, le părea bine că Fedora Feodorovna știuse 
să fie un balsam vindecător pentru inima lui sfâșiată de 
pierderea Mioarei Comăneanu. 

Voinicii erau fericiţi, dacă își știau căpitanul fericit... 

Iar Stanislau Rimsky era într-adevăr fericit. 

El găsise în Fedora Feodorovna o tovarășe bună, duioasă 
și înţelegătoare, alături de care și-ar fi petrecut bucuros 
toata viaţa. 

Fi se întâlneau de cele mai multe ori în casa de 
vânătoare a prinţesei, așezată în mijlocul pădurii Rudinului 
și căsuţa aceasta i se părea acum Vulturului Morţii ca un 
cămin special al lui. 

În cămin ardea focul, pe masă fierbea samovarul cu ceai, 
alături erau așezate două fotolii mari... 

Aici își petreceau timpul. 

— Stanislau, îţi dai tu seama oare - zise odată Fedora 
Feodorovna - ce fericire ar fi pentru mine, dacă am putea 
trăi întotdeauna așa? 

Chipul voinicului se întunecă. 

— Şi eu aș vrea, dar ce folos, când îndeplinirea acestei 
dorinţi trebuie să rămână pe veci o himeră, ce nu poate fi 
atinsă! Ti-am spus de atâtea ori, frumoasa mea Fedora, că 
visul acesta nu poate fi realizat! 

— Nu trebuie decât să vrei! 

— Nu mă pot despărţi de tovarășii mei și... nici nu 
vreau! N-aș putea renunţa la viața aceasta zbuciumată, 
plină de primejdii și totuși atât de frumoasă! Imi dau prea 
bine seama că, chiar dacă m-aș lăsa stăpânit de această 
chemare și aș începe o viaţă liniștită, patriarhală, ea n-ar 
ţine în veci și într-o bună zi mi-aş lua aripile din nou și aș 
zbura din cuibul tihnii... 

— Stanislau! 

— Apoi, ce rost aș avea eu alături de tine?... Tu ești o 
prințesă mândră, distinsă, bogată, iar eu... eu sunt un 
vagabond, un vânat urmărit zi de zi, ceas cu ceas... 

— Ce-mi pasă mie!... Dacă visul acesta vechi, dacă 
această dorinţă fierbinte a inimii mele s-ar putea realiza, 
atunci și așa am pleca de aici, ne-am duce cât mai departe 
de acest pământ al Rusiei de care nu mă leagă decât 
amintiri triste și dureroase! 

— Amintiri triste și dureroase? zise Stanislau Rimsky, 
foarte mirat. Fedora mea, nu mi-ai vorbit încă niciodată în 
felul acesta și niciodată nu m-ai lăsat să privesc în trecutul 
vieţii tale care-mi pare atât de tainic, atât de enigmatic. 

— Nu este nici tainic și nici enigmatic! Sunt mulţi în 
Rusia care îmi cunosc soarta și știu cum am ajuns eu 
stăpâna Rudinului. Lumea mă invidiază pentru averea pe 
care o stăpânesc astăzi și care este una din cele mai mari 

averi ale Rusiei, mulţi își ascut dinţii după ea, dar nimeni 
nu se gândește câte lacrimi, câte suferinţe, câtă 
amărăciune sunt legate de toate acestea. 

— Lacrimi... suferinţe... amărăciune? se miră Vulturul 
Morţii. Și eu care eram încredinţat că, tu n-ai cunoscut 
decât multumirea și bucuria... 

— De aceea, fiindcă sunt bogată? întrebă Fedora 
Feodorovna, cu un zâmbet îndurerat în jurul buzelor. Nu 
crede, dragă Stanislau, că bogăţia aduce întotdeauna și 
fericirea... Nu. Ani de zile am petrecut în singurătate, în 
umbră, cu sufletul dornic de o dragoste care să-mi 
încălzească inima și ani de zile nu mi-a fost dat să mă 
împărtășesc din această fericire până când te-ai ivit tu, 
iubitule, tu, care ești raza de lumină a vieţii mele. 

— Dar de ce ascund atâta amărăciune cuvintele tale?... 

— Asculta-mă, Stanislau! zise Fedora Feodorovna încet, 
apoi urmă o tăcere care ţinu câteva minute. 

Se părea că se înapoiază la ceea ce a fost și caută prin 
amintirile trecutului. 

Așa și era. 

— N-au trecut nici zece ani, zise ea după scurgerea 
acestor minute de tăcere, și totuși mi se pare că a trecut 
un veac de atunci. Eu m-am născut prințesă și pe când 
eram copil am fost crescută într-un belșug și un lux vrednic 
de rangul părinţilor mei. Viaţa cam ușuratică însă și 
nesocotința tatălui meu l-au dus în curând la mari 
încurcături materiale. Ni s-a scos la mezat castelul în care 
copilărisem, moșia pe care colindasem atâţia ani, pădurile, 
pășunile, tot, tot... iar noi am pornit cu bruma de avere ce 
ne mai rămăsese să începem o viaţă nouă. 

Fedora Feodorovna făcu o scurtă pauză, în timpul căreia 
mâna-i ca de alabastru mângâie buclele Vulturului Morţii, 
apoi glasu-i cristalin, ca de păsărică, urmă: 

— Ne-am așezat în Moscova și îmi amintesc foarte bine 
cât de greu ne venea să ne obișnuim cu viaţa de oameni 
săraci. Nu mie, căci de bine de rău eu eram cea mai 

resemnată, ci părinţilor, mei, care după o viaţă întreagă 
petrecută în lux și bogăţie era firesc să le vină greu să se 
împace cu o viaţă plină de lipsuri și nevoi. Mama plângea 
adeseori și-i făcea imputări tatei care suferea fără să 
crâcnească deoarece el fusese cel vinovat. El nu se 
plângea, nu cârtea, dar vedeam prea bine cât de mare era 
suferinţa sufletului său. Puţinul ce mai rămăsese trebuia să 
fie mânuit cu multă îngrijire, căci dacă se ducea și acesta 
atunci ne amenința mizeria. 

Stanislau Rimsky mai aruncă un butuc în foc în vreme ce 
Fedora Feodorovna urmă încet: 

— Tata însă făurea mereu planuri, de cele mai multe ori 
fantastice, de chipul în care ar putea să reintre în 
stăpânirea averii împrăștiate cu atâta nesocotință. A 
încercat să facă negustorie dar, fiindcă nu se pricepea, 
lumea îl înșela și a pierdut bani și acolo. Văzând că 
negustoria nu este o meserie pentru nobili s-a gândit să 
încerce altceva pentru a ne asigura viitorul... Pe vremea 
aceea la Moscova erau la modă jocurile de cărţi și de 
zaruri și patima aceasta puse stăpânire și pe tatăl meu. 

Vulturul Morţii asculta cu nerăbdare povestea prea 
frumoasei castelane din Rudin și când aceasta se opri puţin 
o și rugă îndată: 

— Urmează! 

— Ce dureros este să-ţi amintești de aceste zile pline de 
tristeţ! 

— Nu te întrista, Fedora mea... Gândește-te că au trecut 
de mult și nu le mai da nicio însemnătate. Nu ţi-aș cere să- 
mi vorbești de toate acestea dar mă interesează nespus și 
aș vrea să știu tot... chiar și lucrul cel mai neînsemnat ce 
este în legătură cu tine. 

Ochii Fedorei Feodorovna se umplură de lacrimi, dar 
când se uită la Stanislau Rimsky își redobândi tăria de a 
urma: 

— Din clipa în care tata a început > se ducă prin 
societatea din Moscova, şedea foarte puţin acasă în 
mijlocul nostru. De câte ori putea juca cărți sau zaruri și 
mereu ne spunea că norocul îi surâde și că în curând va 
recâștiga tot ce pierduse. Mama și cu mine nu prea 
credeam în spusele lui și de aceea am încercat să-l facem 
să renunţe la jocurile de noroc. Dar toate încercările 
noastre rămaseră zadarnice. Tata își vârâse în cap că 
trebuie să câștige și într-adevăr la început se părea că 
norocul îi surâde. În fiecare zi venea acasă spre dimineaţă 
și mereu arunca pe masă pungi cu aur sau pachete de 
bancnote: câştigul. Şi credința fanatică ce pusese 
stăpânire pe el ne cuprinse și pe noi. Încetul cu încetul și 
începusem să credem și noi că în chipul acesta tata va 
izbuti să recâștige averea pierdută. Prins pe acest făgaș, 
tata începu să joace tot mai mare. După primele izbânzi, 
norocul începu să-i fie schimbător, dar câștigul tot i se mai 
înmulţea. Într-o zi făcu cunoștință cu prinţul Fedor 
Feodorovici Rudin, care pe vremea aceea avea șaizeci și 

doi de ani. Bătrânul prinţ începu să vină regulat la noi, mai 
ales după amiezile, când apoi pleca împreună cu tata. 

Prinţesa făcu o mică pauză, apoi urmă: 

— Despre bogăția prințului Fedor  Feodorovici se 
povesteau adevărate legende la Moscova. Avea moșii prin 
toate colțurile Rusiei, palate la Petrograd și Moscova și 
afară de aceasta milioane de ruble în bani gheaţă. Nici el 
singur nu știa la cât i se ridica averea. Eu mi-am dat seama 
din prima zi că prinţul se interesează cam mult de mine și 
zilele care urmară nu făcură decât să-mi întărească 
această descoperire. Dar mie puţin îmi păsa de el, cu toate 
că toată lumea căuta să se pună bine cu bătrânul și putred 
de bogatul prinț. Cea mai mare plăcere a lui erau 
călătoriile. De aceea nici nu petrecea în Rusia decât două 
sau trei luni pe an; restul timpului călătorea prin ţări 
străine. Umblase aproape tot pământul și mie îmi plăcea 
grozav să-l ascult povestindu-și amintirile acestor călătorii. 
Dar după cum ţi-am spus, nu mă interesa decât atât, cât 
vorbea despre călătorii. De îndată ce începea să vorbească 
de mine, să-mi spună cât de mult îi plac, deveneam rece și 
nepoliticoasă, ba adeseori mă sculam de pe scaun și 
plecam de lângă el... fără nici un motiv. Tata mă dojenea 
adeseori că dau dovadă de proastă creștere prin purtarea 
pe care o aveam față de bătrânul prinţ, dar mie puţin îmi 
păsa. 

Afară începu să ningă. Zăpada cădea în fulgi leneși, dar 
mari. Fedora Feodorovna se uită pe fereastră și privirea-i 
se pierdu pe linţoliul de zăpadă. 

— Şi atunci era iarnă, ca și acum... Sania prinţului Fedor 
Feodorovici-Rudin se oprea în fiecare seară în faţa casei 
noastre. Din zi în zi era tot mai plin de atenţie fată de noi, 
veșnic aducând flori sau te miri ce alt dar. Inima mea însă 
nu putea s-o încălzească. Îl stimam, dar nu-l iubeam. Într-o 
zi tata mă rugă cu insistentă să-mi schimb purtarea fată de 
prinţ. 

— Nu pot să mă port altfel cu el! i-am mărturisit eu 
sincer. 

— Povești! îmi răspunse tata. 

— Crede-mă că așa este! 

— Dar prinţul se interesează foarte de aproape de tine! 

— Se poate, dar eu n-am ce să-i fac! 

— Eşti încăpățânată! 

— Nu este încăpățânare, ci purul adevăr. 

A doua zi o luă de la început: 

— Gândește-te, fata mea - îmi zise tata - cât de bogat 
este prințul Fedor Feodorovici-Rudin! 

— Chiar dacă ar avea bogăţiile regelui Darius nici atunci 
nu mi-ar trebui!... Nici prin minte nu-mi trece să mă vând! 

— Dar prin aceasta ai putea să-ţi asiguri viitorul... 

— Bine tată, dar nu te gândeşti că ar putea să-mi fie 
bunic? strigai eu deznădăjduită. 

— Nu se întâmplă pentru prima oară ca o fată tânără să 
se mărite cu un om mai în vârstă! 

— Dar nicio asemenea căsnicie n-a fost fericită! lar eu 
vreau să fiu fericită! Dar dacă tu, părintele meu, ţii morțiș 
să mă vezi nenorocită pentru toată viaţa, atunci fie... 

Tata tăcu, rușinat. Izbutisem să resping atacul, îmi 
dădeam seama însă că nu se terminase cu atâta și că 
asediul se va reînnoi mai curând sau mai târziu. 

De aceea, când nu mă vedea nimeni, plângeam, 
neîncetat. 

Fedor Feodorovici căuta și pe mai departe să se facă 
plăcut, și nu scăpa niciun prilej de a încerca să mă atragă 
spre el. Rânduia mari serbări în frumosul lui palat, serbări 
al căror punct de atracţie eram întotdeauna eu. Tot 
învârtindu-mă prin minunatul palat al prințului am început 
să prind gust de bogăţie. Ar fi fost și greu să nu se 
întâmple aceasta când fiecare odaie era o capod'operă de 
lux și bun gust. 

Mobile de o frumuseţe nebănuită, covoare nepreţuite, 
tablouri, argintării și aurării orbitoare erau cu nemiluita și 

adeseori mă gândeam că n-ar fi rău să trăiești în mijlocul 
unor atari bogății, în cadrul unui decor ca din basme. De 
îndată ce ieșeam din palat însă și aerul carat îmi biciuia 
faţa, mă dezmeticeam și nu mai voiam, nu-mi mai trebuia 
bogăţia fără dragoste. 

Din când în când tata încerca să mai aducă vorba despre 
această căsătorie, dar eu nici nu voiam să aud despre ea. 

Dimpotrivă... 

Acum mă gândeam cu și mai multă groază la putinţa de 
a-mi petrece viaţa alături de un om bătrân, deoarece... îmi 
plăcea un altul... 

La una din seratele date de prinţ, am făcut cunoștință cu 
Guy de Maurignac, atașatul francez la Moscova. Era un 
bărbat fin, tânăr, interesant și plăcut și-mi fu drag din 
prima clipă când îl văzui. Se pare că nici eu nu-i eram 
indiferentă, deoarece se ocupa foarte mult de mine. 

În seara aceea, când l-am cunoscut pe Guy de 
Maurignac, s-a întâmplat pentru prima oară să râd la o 
serată dată de prinţul Fedor Feodorovici-Rudin. Altădată 
eram veșnic plouată, tristă și gânditoare și nimeni nu mă 
putea face să zâmbesc măcar. 

În seara aceea însă am râs am fost veselă și am dansat 
chiar cu... Guy de Maurignac. 

Prinţul Fedor Feodorovici era în culmea fericirii că mă 
vedea atât de veselă. Cu al doilea prilej însă, cu toate că nu 
mi-a spus niciun cuvânt, am băgat de seamă că-l rodea 
gelozia. 

Până atunci avuse măcar mângâierea că chiar dacă nu-l 
iubeam pe el, dar nici altul nu-mi era drag. Acum însă 
trebui să constate cu durere că avea un rival, iar rivalul 
acesta era tânăr. 

La interesul pe care-l arătam lui Guy de Maurignac el 
răspunse prin aceea că într-o bună zi veni la noi și în 
prezența mea, îi ceru tatei mâna mea. 

Tata se văzu într-o mare încurcătură, deoarece știa ce 
simțăminte nutream eu pentru prințul Fedor Feodorovici, 


1552 


dar nici pe el nu-l putea refuza fără niciun înconjur 
deoarece aceasta ar fi însemnat ruperea legăturilor de 
prietenie dintre ei! 

De aceea, căută să dezlege problema într-un chip mai 
diplomatic. El îmi lăudă meritele și virtuțile prinţului 
Rudin, poate încercând prin aceasta să mă convingă în 
ultimul moment, spuse că, ar fi foarte fericit ca dorinţa 
prințului să se îndeplinească, dar având în vedere că era 
vorba despre fericirea copilului său îmi lăsa mie dreptul de 
a lua o hotărâre. 

Iar eu n-am șovăit o clipă să profit de acest drept... 

Fără nicio ocolire, pe faţă și fără ca măcar să mă scuz, i- 
am spus prințului că-l stimez, dar că nu pot fi soţia lui... 
deoarece nu-l iubesc! 

Cuvintele mele îl îndurerară foarte mult pe Fedor 
Feodorovici. El nici nu căută să-mi ascundă amărăciunea 
pe care i-o pricinui această dezamăgire și despărțindu-se, 
îmi spuse că nu socotește răspunsul meu ca definitiv. 

— Se poate ca mai târziu să-ţi schimbi părerea, îmi zise 
el. Poate că peste un an doi să nu mai fii atât de rece faţă 
de mine. Este adevărat că eu nu mai am prea mult de trăit, 
dar cât timp va mai bate inima în pieptul meu, voi nădăjdui 
mereu că marele meu dor se va îndeplini! 

Cu aceste cuvinte își luă rămas bun și plecă. 

După plecarea lui casa noastră semăna mai curând cu o 
capelă de cimitir decât cu o locuinţă omenească. Tata și cu 
mama nu-mi spuseră nimic, dar privirile lor mă făceau să 
înţeleg că purtarea mea nu fusese așa cum ar fi vrut ei să 
fie. 

Din ziua aceea vizitele prințului Rudin nu mai avură loc. 
Nu mai avură loc nici noi serbări rânduite în minunatul 
palat al lui Fedor Feodorovici și trecură săptămâni de zile 
fără să-l mai văd. 

Eu eram în culmea fericirii. Credeam că izbutisem să 
scap odată pentru totdeauna de primejdia acestei căsnicii 
la care mă gândeam cutremurându-mă. Tata însă nu rupse 

legăturile cu prinţul. leșeau împreună în fiecare seară 
ducându-se la joc de cărţi, pe amândoi demonul jocului 
punând o stăpânire definitivă. 

Prinţul Rudin juca pentru a-și îneca amarul, tata pentru 
a-și reface averea risipită cu ușurință. 

Părintele meu lipsea tot mai mult de acasă și din zi în zi 
devenea tot mai morocănos. 

Am căutat să-l descoasem spre a afla pricina amărăciunii 
sale, dar toată truda noastră rămase zadarnică. 

Intr-o bună zi am aflat apoi care era motivul. 

În ziua aceea îl așteptarăm pe tata în zadar la cafeaua cu 
lapte. L-am căutat în odaia lui și am văzut că nu venise 
încă acasă. Așa ceva nu se mai întâmplase până atunci și 
îngrijorarea noastră fu foarte mare. 

Peste vreun ceas însă sosi. 

Nu era de recunoscut. Chipul îi era obosit, avea 
cearcăne negre în jurul ochilor, părul îi cădea în dezordine 
pe frunte și-i era frig necontenit. 

— Tată, ce s-a întâmplat? Unde ai fost? De ce ești atât de 
trist? îl întrebarăm și eu și mama. 

Scena ce a urmat se întipări atât de adânc în mintea 
mea, încât n-o voi putea uita nici pe patul de moarte. 

Tata se prăbuși într-un fotoliu, după aceea se uită la 
masă și începu să plângă amarnic. 

— Pentru Dumnezeu, dar ce s-a întâmplat? îl întrebarăm 
noi din nou. 

— Am pierdut tot! gemu el, îndurerat. 

— Ai pierdut ceea ce câștigaseși? întrebă mama 
speriată.. 

Tata începu să râdă amarnic. 

— Ceea ce câștigasem? Asta s-a dus de acum câteva 
săptămâni încă! Până la cea din urmă leţcaie... De atunci 
am jucat din bani împrumutaţi... M-am înglobat dintr-o 
datorie într-alta și acum am ajuns de nu mai am nici 
credit... Datoriile mele sunt grozav de mari și mă vor 
ucide... 

Mama începu să plângă și ea sfâșietor, eu însă stăteam 
în mijlocul odăii, nemișcată, ca o stană de piatră. 

Nicio lacrimă nu-mi umezi genele. 

Nu puteam, sau nu voiam să plâng, nici eu nu mai știu. 
Mă gândeam însă, de asta îmi aduc bine aminte, la găsirea 
unui drum care să ne scoată din groaznica situaţie în care 
ne găseam. 

— Şi nu ţi-a mai rămas nicio nădejde, tată? întrebai eu, 
timidă. Poate că norocul te va favoriza din nou și vei putea 
recâștiga ceea ce ai pierdut! De ce nu încerci să mai joci? 

Un nou hohot de râs îndurerat îmi răspunse: 

— Să încerc să mai joc? Cu ce?... Nicio singură rublă nu 
mai am în buzunar și nu știu dacă mâine vom avea ce 
mânca!... Până acum am avut noroc cu Fedor Feodorovici, 
care m-a ajutat mereu, dându-mi împrumut orice sumă îi 
ceream... Acum însă, s-a sfârșit și cu asta... 

— Fedor Feodorovici? strigai eu speriată. 

— Da... Când n-am mai avut bani, el s-a oferit îndată să 
mă împrumute iar eu n-am refuzat, nici prima oară... nici a 
suta oară! Prinţul Rudin m-a împrumutat întotdeauna, cu 
dragă inimă, astăzi de dimineaţă însă m-a refuzat scurt... 

— Ah! 

— Ba mai mult chiar! Mi-a adus la cunoștință că 
săptămâna viitoare va pleca din nou într-o călătorie mai 
lungă prin străinătate și mă roagă ca până atunci să-i 
plătesc datoria. 

— Cât îi datorezi prinţului Rudin? 

Tata dădu din cap, amărât. 

— Nici nu mă mai întreba! O sumă ce nu poate fi plătită! 

— Dar atunci ce se va întâmpla? 

Tata nu răspunse. Timp de câteva minute rămase 
doborât, cu privirea rătăcită, apoi zise, încet, tărăgănat: 

— Ce se va întâmpla?... Cine poate ști? 

Mama oftă, îndurerată. 

— Ar fi un mijloc de scăpare... 

Tresării speriată. 

I-am înţeles gândul. 

Tata o întrebă: 

— Care? 

— Nu îndrăznesc să-l spun... răspunse mama. 

— Să vă spun eu! strigai atunci. Te-ai gândit la căsătoria 
mea cu prințul Rudin!... Dar nu mamă, acum o voi face cu 
atât mai puţin!... Eu nu-mi vând sufletul, nici trupul! 

— Atunci nu-mi mai rămâne altceva de făcut, decât să-mi 
pun capăt zilelor! Voi plăti cu viaţa mea datoria aceasta 
și... ce se va întâmpla cu voi... numai bunul Dumnezeu 
poate ști! 

Mama ţipă. Dacă n-o prindeam în braţe se prăbușea la 
pământ. 

Când își reveni, îngenunche înaintea mea și cu mâinile 
împreunate, mă imploră: 

— Fedora, copila mea, scapă-ne... salvează-ne! 

Lângă ea căzu în genunchi și tata. Iți dai tu seama, 
Stanislau, ce groaznic este simţimântul pe care-l ai, când 
îți vezi părinţii îngenunchind în fața ta? 

Îmi cuprinseseră picioarele, mă implorau, îmi sărutau 
poalele veștmintelor... 

Niciodată nu mi-am dorit moartea, în clipa aceea însă 
simțeam că ar fi fost mult mai bine, dacă muream. 

Implorările nu mai conteneau și eu eram prea slabă față 
de părinţii mei. Nu vroiam să-mi încarc conștiința cu 
gândul că, poate eu aș fi fost pricina morţii tatălui meu și, 
cu toate că mi se rupea inima de durere deoarece Guy de 
Maurignac îmi devenise foarte drag, totuși am primit să 
mă mărit cu prințul Fecior Feodorovici-Rudin. 

Cine ar putea descrie durerea pe care mi-o pricinui acel 
„da” pe care a trebuit să-l spun, pentru a-mi pecetlui 
nenorocirea? 

Şi amărăciunea inimii mele o spori și mai mult bucuria și 
recunoștința părinţilor mei. Trebui să văd cum chipul li se 
însenină, deodată, trebui să le îndur sărutările, să le ascult 

cuvintele de recunoștință în schimbul cărora îmi jertfisem 
fericirea. 

Suferinţa mea era de neînchipuit. Mi-am înăbușit însă 
durerea și am căutat să mă stăpânesc. Dar învoirea 
aceasta nu însemna în același timp și renunțare. Nu! De 
atunci hotărâsem să mă răzbun cumplit pentru că mi se 
răpise fericirea. 

Tata se duse încă în ziua aceea la prințul Fedor 
Feodorovici-Rudin, spre a-i aduce la cunoștință întorsătura 
lucrurilor. La auzul acestei știri prinţul se schimbă deodată 
și declară că, din ziua aceea nu vom mai duce niciun fel de 
lipsă, deoarece va îngriji el de soarta noastră. 

El îi dădu tatei chiar atunci o sumă mai mare de bani, iar 
mie îmi trimise în aceeași zi o superbă brățară cu 
diamante. lar în seara acelei zile veni și el însuși la noi, 
după ce nu ne mai călcase pragul casei săptămâni întregi. 

Dar eu nu eram oarbă. 

Îmi dădeam seama prea bine că prinţul Rudin știa că 
lucrurile vor ajunge aici, încă din ziua când am respins 
propunerea lui de căsătorie. Fedor Feodorovici era foarte 
viclean... El îl târâse pe tata prin casele unde se jucau cărți 
cu un scop bine hotărât. Spre a-l face să joace cât mai 
mult, îi puse la dispoziţie orice sumă pe care tata i-o cerea. 
Ştia el prea bine că nu există jucător de cărţi, care să se 
mulțumească cu un câștig mic, în fiecare zi. Fiecare 
jucător se gândește numai la lovituri mari, care să-l 
îmbogăţească într-o singură noapte, și în goană după 
aceste lovituri își pierde tot ce are. La fel s-a întâmplat și 
cu tata. Când n-a mai avut bani, prinţul Rudin l-a 
împrumutat cu sume pe care era încredinţat că tata nu le 
va putea plăti decât într-un singur chip: prin mine... 

Eu am întrezărit îndată toată această manoperă și 
dându-mi seama că nenorocirea definitivă a familiei 
noastre se datorează numai planurilor diabolice ale 
prinţului Rudin, simţeam un adânc dezgust pentru acela pe 
care familia mea mi-l hărăzise ca soț. 


1557 


Cu toate acestea, trebuia să mă arăt drăguță faţă de el. 
Când a venit la noi, am fost silită să-l las să mă sărute. Imi 
venea să ţip de groază și să-l alung din casă pe acest 
cumpărător de suflete, care pusese stăpânire pe mine într- 
un chip atât de josnic. Dar zărind privirile imploratoare ale 
părinţilor mei m-am supus voinţei destinului care-mi 
hărăzise o soartă atât de dureroasă. 

Prinţul Rudin își exprimă dorinţa ca nunta să aibă loc cât 
mai neîntârziat. Tata fu de aceeași părere, mama la fel, iar 
eu... eu ce puteam să fac, decât să mă supun din nou! 

M-am învoit! 

Prinţul Rudin hotărî ca nunta să se facă chiar în decursul 
săptămânii ce venea și pregătirile începură îndată. El era 
în culmea fericirii, mie îmi sângera însă inima. 

Mă gândi la Guy de Maurignac. Nu îndrăzneam să mă 
întâlnesc cu el, deoarece n-aș fi fost în stare să i spun 
adevărul. Toată ziua stăteam închisă în odaia mea și mă 
gândeam cu amărăciune la viitorul ce mă aștepta. 

Și Sangean, plángeam neîncetat. 

Eram tânără, îmi aveam și eu visurile mele. Mă gândeam 
la un Făt Frumos care va veni într-o bună zi să mă ia, spre 
a mă duce în cuibul fericirii și... iată ce se alesese din 
visurile mele. 

Guy de Maurignac... la el mă gândeam... el era Făt 
Frumosul mult așteptat... Şi iată că trebuia să-l pierd... Ţi- 
am spus că nu îndrăzneam să mă întâlnesc cu el, deoarece 
n-aș fi avat curajul să-i spun adevărul. El însă tot îl aflase. 

Și încă în împrejurări foarte ciudate. 

Cele petrecute le știu de la tata... Într-o seară, pe când 
se aflau într-o societate mai mare, prințul Rudin invită pe 
toată lumea la nunta pe care plănuia s-o rânduiască atât de 
strălucitoare cum nu se mai văzuse în Rusia. Invitaţia fu 
primită de toată lumea, cu dragă inimă, de un singur om 
însă, nu. 

Omul acesta era... Guy de Maurignac. 

El se duse la Fedor Feodorovici și-i zise: 

— Te rog, prinţe, pe mine să mă socotești ca scuzat de a 
nu putea lua parte la ceremonie. 

Prinţul Rudin știa prea bine pentru ce nu vroia 
Maurignac să ia parte la cununie, dar dânsul tot îl întrebă 
cu aerul triumfător al rivalului victorios: 

— Şi dacă-mi dai voie să te întreb, domnule atașat, 
pentru ce nu vrei să fii de faţă în ziua cea mai fericită a 
vieții mele, la o serbare menită să bucure pe toată lumea? 

— Fiindcă nu obișnuiesc să iau parte la serbări de 
sacrificare! răspunse Guy de Maurignac, batjocoritor. 

Răspunsul acesta înmărmuri pe toţi cei de fată. 

Prinţul Rudin îngălbeni, lumea din jur începu să 
murmure. Fedor Feodorovici voi să se repeadă la el, dar 
cei din jur îl împiedicară. 

Guy de Maurignac mai zise: 

— Vă stau la dispoziţie! și se îndepărtă. 

După aceea se întâmplă ceea ce trebuie să se întâmple 
între oameni nobili, în asemenea împrejurări. Prințul Rudin 
își trimise martorii - unul din martori era tata - iar Guy de 
Maurignac și-i numi pe ai săi. Cei patru martori se 
întâlniră și având în vedere gravitatea jignirii, hotărâră un 
duel cu pistolul în condiţii foarte aspre. 

Tata îmi istorisi totul și astfel aflai că duelul urma să 
aibă loc chiar a doua zi de dimineaţă. Tot tata îmi mai 
spuse că prințul Rudin era un adevărat maestru în 
mânuirea pistolului și că deci, era aproape sigur că Guy de 
Maurignac va plăti cam scump îndrăzneala avută. 

În ajunul duelului am fost nespus de enervată. Mă 
gândeam mereu la Guy de Maurignac, pe care acum îl 
iubeam și mai mult și mai fierbinte. 

Mă mișcase adânc curajul lui de a arunca adevărul în 
faţa unui om ca Fedor Feodorovici, a cărui influență era 
nemărginită și-l stimam nespus de mult pentru purtarea lui 
bărbătească, când s-a declarat gata să dea satisfacție 
pentru jignirea adusă. 

Și atunci hotărâi să-mi duc la îndeplinire răzbunarea, pe 
care jurasem să mi-o iau pentru ca mi se răpise fericirea, 
mi se distrusese viaţa. 

Tata se duse să se odihnească mai de vreme ca de obicei 
pentru a se putea scula la timp, a doua zi de dimineaţă; 
mama se culcă și ea, iar eu m-am retras în odaia mea. Dar 
nu m-am culcat, ci așezându-mă la masă am rămas cu 
privirea pierdută în flacăra galbenă a lămpii. Luasem o 
mare hotărâre și timpul trecea vertiginos, până când urma 
să-mi duc la îndeplinire această hotărâre... 

Când m-am încredinţat că toată lumea doarme și că deci 
nu pot avea nicio surpriză, m-am furișat binișor din odaie. 
După aceea am ieșit din casă și învăluindu-mă în blana-mi 
până la pământ, am luat-o iute pe străzile pustii ale 
orașului. Inima îmi bătea să-mi spargă coșul pieptului și 
eram cuprinsă de o înfrigurare, asemenea căreia nu mai 
cunoscusem niciodată. Era și firesc, deoarece mă găseam 
în faţa celei mai înseninate întâmplări din viața mea. 

Drumul să fi tot ţinut vreun sfert de ceas, după care am 
ajuns la vila unde locuia... Guy de Maurignac. 

În casă era lumină însă. 

Sunai la poartă. Servitorul veni să vadă cine este și nu 
vru să mă lase să intru. Atunci mi-am dat numele și i-am 
spus că trebuie să vorbesc neapărat cu domnul atașat. 

Peste câteva clipe ne găseam unul în fata celuilalt. 

Guy de Maurignac scria tocmai niște scrisori. Razele 
palide ale lămpii făceau să pară și mai galben, chipul lui 
trist, abătut. 

Veni înaintea mea, îmi sărută mâna și-mi zise: 

— Ştiu pentru ce ai venit! Să te rogi pentru viaţa 
logodnicului d-tale! 

Eu am dat din cap, fără a rosti vreun cuvânt. 

— Nu? se miră el. 

— Nu! strigai eu, în prada dorului, care mă mânase 
acolo. Nu am venit pentru ceea ce crezi, ci pentru a fi a ta, 
fiindcă te iubesc... te iubesc... te iubesc! 


1561 


Mă sărută și-l sărutai. 

Noaptea aceea mi-am petrecut-o în locuinţa lui. Spre 
ziuă mă pregătii să plec. 

Luându-mi rămas bun îmi arătă scrisoarea întreruptă de 
venirea mea. 

— Ar fi de prisos să mai închei scrisoarea aceasta, îmi 
zise el. Îţi era menită ţie, spre a-ţi spune cât de mult te 
iubesc. 

Și atunci îmi veni un gând nemilos. 

— Dacă este de prisos, i-am spus eu, atunci scrie alta în 
locul ei! 

— Să scriu alta? Cui? 

— Prințului Fecior Feodorovici-Rudin! 

— Pentru ce? 

— Pentru a-i spune că am fost iubita ta... Scrie! Vreau, 
înţelegi, vreau să știe aceasta! 

Mai schimbarăm un lung sărut, apoi îl părăsii pe Guy de 
Maurignac, pe care atunci l-am văzut pentru cea din urmă 
oară. O luai la goană prin noaptea friguroasă de iarnă și 
de-abia acasă mi-am dat seama de ceea ce făcusem. 

Acum îmi era rușine și mă întrebam ce mă voi face când 
voi mai apărea în fata lai Maurignac. 

Dar această teamă a mea era de prisos. 

Prințul Rudin fiind cel jignit, el avea dreptul să tragă 
primul glonte. 

Tata mi-a povestit că prinţul ridică pistolul, foarte 
liniștit, ochi o clipă, apoi apăsă pe trăgaci... 

O clipă mai târziu, Guy de Maurignac, prima mea 
dragoste, se prăbuși în zăpadă fără viaţă. 

Peste două zile eram soţia lui Fedor Feodorovici-Rudin. 

Mi-am îndurat soarta cu o mândră resemnare. O altă 
femeie în locul meu, după cele petrecute s-ar fi prăbușit 
sub povara împrejurărilor care duseseră la această 
căsătorie; eu însă m-am dus cu capul ridicat în faţa 
altarului. 


1562 


După cununie ne-am retras într-unul din castelele pe 
care soțul meu le avea în apropierea Moscovei. Prinţul 
Rudin făcu tot ce-i stătea în putinţă spre a fi cât mai duios 
eu mine, dar toată duioșia lui nu fu în stare să deștepte în 
sufletul meu nici măcar o simpatie pentru el. 

De câte ori mă mângâia, de câte ori mă săruta, îmi 
aduceam aminte că omul acesta îl ucisese pe bărbatul 
căruia îi dăruiseră inima mea și că omul acesta nu 
devenise soţul meu decât în urma unei diabolice uneltiri. 

Îi înduram mângâierile, îi înduram sărutările, dar aș fi 
preferat de o mie de ori să-l împing de lângă mine, să-l 
alung cu lovituri de cnut. Nu aveam însă puterea nici 
măcar să mă împotrivesc. 

În a treia zi de când eram femeie, un tânăr călăreț veni 
la castel spre seară și ceru să vorbească personal cu 
prinţul Rudin, având a-i înmâna o scrisoare... 

Era servitorul lui Guy de Maurignac. 

Fedor Feodorovici porunci ca servitorul să fie lăsat să 
intre. Lacheul intră, ţinând în mână o scrisoare. 

— Cine te-a trimis? întrebă, prinţul Rudin. 

— Stăpânul meu: Guy de Maurignac! 

Prințul Rudin păli, apoi strigă enervat: 

— Ce spui?... Maurignac e mort de șase zile. 

— Totuși, scrisoarea aceasta este trimisă de el! 

Fedor Feodorovici smulse scrisoarea din mâna lacheului 
și-i rupse plicul, cu înfrigurare. 

Scrisoarea avea următorul cuprins: 


Printe Fedor Feodorovici-hRudin, 
Aceea pe care o iubesti, aceea pe care o săruți, a fost și 
va fi a mea, întocmai după cum a fost iubita mea, mai 


înainte de a fi soția ta. 


Guy de Maurignac 

Prințul Rudin se clătină, începu să tremure din tot trupul 
și-mi întinse scrisoarea, de-abia mai putându-se ţine pe 
picioare. 

— Este adevărat, ceea ce se spune aici? 

Dând din cap cu hotărâre, i-am răspuns: 

— Da! 

Prinţul își duse mâna la inimă, apoi se prăbuși la 
pământ. 

Servitorii năvăliră în odaie, îl așezară în pat, alergară 
după doctor... 

Fedor Feodorovici-Rudin mai trăi câteva zile. 

A treia zi de la cununie am devenit văduvă! 

Prinţesa tăcu. 

Timp de câteva minute se uita mută la flăcările care 
pâlpâiau în cămin. 

Stanislau Rimsky se duse la ea și o apucă de mână: 

— Sărmana mea Fedora. Cine ar fi crezut că în dosul 
frumuseţii tale zâmbitoare se ascunde atâta amărăciune! 
Cine ar fi crezut că tu, prinţesa fermecătoare, să fi avut 
parte de o soartă atât de vitregă! 

Ochii înlăcrimaţi ai Fedorei Feodorovna se luminară și 
glasu-i șoptit îngână în prada unei nemărginite fericiri: 

— Totul, totul a trecut... Acum lucrurile s-au schimbat... 
Am uitat amărăciunea, nu mai cunosc tristeţea! Acum nu 
mai trebuie să cutreier lumea în căutarea balsamului 
vindecător, căci rana este închisă. Te-am găsit pe tine și 
simt că, alături de tine îmi voi găsi și fericirea vieţii! 

Un sărut plin de patimă îi uni din nou. 

În ceea ce-l privește pe Vulturul Morţii, acestuia i se 
păru că acum o iubea și mai mult pe Fedora Feodorovna. 

CAPITOLUL 68 
Capcana 


Voinicii stăteau trişti și abătuţi în Cuibul Vulturilor. Dan 
Dragomir se înapoiase tocmai din Rudin și veștile aduse de 
el nu erau îmbucurătoare de loc. 

— Pregătirile iau proporții tot mai mari la Dubro! 
raportă voinicul român. Laţul se strânge tot mai mult în 
jurul nostru și era gata, gata să-mi las oasele pe acolo! 

— Ce s-a întâmplat? 

— Am fost recunoscut pe când hoinăream prin fața 
Primăriei din Dubro. Cineva începu să strige, arătând în 
spre mine: 

— Şi ăsta face parte din banda Vulturului Morţii! 

Firește că în asemenea împrejurări am găsit că era mai 
nimerit să fug. Numai cu chiu cu vai am ajuns până la cal. 
În jurul meu gloanţele ţiuiau înfiorător. Calul meu însă știe 
să fugă și simțind primejdia mă purtă ca pe aripi de vânt, 
așa că am izbutit să scap de urmăritori. M-am înapoiat 
acasă, făcând un ocol foarte mare, deoarece mă temeam să 
nu fiu urmărit. 

Povestirea lui Dan Dragomir îi întristă pe toţi. 

— Şi ce ai aflat? întrebă Vulturul Morţii. 

— Nimic bun! 

— Să auzim! 

— Data trecută v-am spus că se aminteau trei nume 
pentru comanda trupelor de asalt: Prinţul Dimitri 
Trubetzkoi, maior în regimentul de gardă al ţarului, 

contele Gorciacov și Marius Gersot. Ei bine, hotărârea a 
fost luată și ea singură însemnează o lovitură pentru noi! 

— Vorbește! Cine va fi în fruntea trupelor? 

— Contele Gorciacov și Marius Gersot! 

Stanislau Rimsky scrâșni din dinţi. 

— La aceasta nu m-aș fi așteptat! zise el încet, bătând cu 
degetele în masă. 

O tăcere mormântală se cobori peste camera turnului 
din Cetăţuia Rudinului. Toţi se uitau la Vulturul Morţii, ca 
și când de la el ar fi așteptat dezlegarea... 

Dar Stanislau Rimsky tăcea mereu. 

— Căpitane, ce zici la toate acestea? întrebă doctorul 
Leonida în cele din urmă. 

Vulturul Morţii își ridică fruntea îngândurată și zise: 

— Nu vă temeti! Găsim noi ac și de cojocul acestora. 

— Nu ne temem zise Dan Dragomir, știu doar că suntem 
gata oricând să înfruntăm moartea! Totuși... 

— Ce vrei să spui? 

— Aș avea o propunere! 

— S-o auzim! 

— Căpitane, nu trebuie să disprețuim primejdia care ne 
pândeşte! Dacă dau peste noi, niciunul nu mai scăpăm cu 
viață! 

— Dar nu vor da peste noi! 

— Eu n-aş putea afirma aceasta cu atâta hotărâre! 

— Nu văd decât un singur mijloc de scăpare. 

— Anume? 

— Să plecăm de aici, cât mai neîntârziat! Trebuie să 
pornim spre alte meleaguri, să ne așezăm tabăra în alte 
ţinuturi. Rusia este îndeajuns de mare, vom mai găsi noi 
vreun adăpost. 

Rimsky se uita abătut înaintea sa. Cuvintele lui Dan 
Dragomir îi răsunau încă în urechi. Să plece de acolo? 
Acum, când în sfârșit o găsise pe Fedora Feodorovna? 

Pumnul lui puternic lovi în masă: 

— Vom rămâne aici! Nu ne vom teme, chiar dacă o sută 
de Gorciacovi și o mie de Gersoţi s-ar afla în fruntea 
cazacilor! 

— Bine, căpitane! răspunse Dan Dragomir. Noi nu ne 
temem! Unde ești tu, acolo vom fi și noi, ca și până acum! 

Vulturul Morţii dădu din cap, mulțumit. 

— Mulţumesc, prieteni! Mă așteptam la aceasta! Nu 
trebuie să vă pierdeţi curajul. Cerul s-a întunecat deasupra 
noastră, dar mâine se va însenina din nou. În ceea ce 
privește mobilizarea trupelor din Dubro, trebuie să ne 
tinem în curent cu tot ceea ce se petrece acolo pentru a ne 
putea apăra la timp împotriva contelui Gorciacov. 

Severin se și oferi îndată. 

— Deoarece Dan a fost recunoscut, mă voi duce eu la 
Dubro, unde și așa am umblat foarte puţin, așa că nu voi fi 
ameninţat să fiu descoperit. 

— Cel mai bun lucru ar fi - zise Vulturul Morţii - să 
mergeţi cu schimbul. În chipul acesta nu va fi prea bătător 
la ochi. 

Planul acesta fu pe placul tuturor. Deocamdată hotărâră 
ca Severin să plece cel dintâi. 

După consfătuire, Stanislau Rimsky porni în spre ușa 
secretă, care în timpul din urmă se deschidea tot mai des 
înaintea sa. 


* * 


Dubro semăna cu un stup de albine. Ori unde te uitai nu 
vedeai decât cazaci și populaţia orașului știa că autorităţile 
rusești se pregăteau pentru lupta hotărâtoare ce avea să 
se dea împotriva Vulturului Morţii. 

lar în ziua în care sosi contele Gorciacov, locuitorii 
Dubro-ului mai aflară că lupta aceasta va fi dată pe viaţă și 
pe moarte. Guvernatorul Varșoviei își instalase cartierul 

general în clădirea Primăriei orașului și de aici își 
conducea trupele, de aici dădea porunci. 

Veșnic stăteau gata de plecare opt-zece curieri, care 
erau trimiși în toate părţile cu cele mai felurite însărcinări. 
Unul din acești curieri fusese trimis la Petrograd, cu 
însărcinarea de a-l chema pe Marius Gersot, noul prefect 
de poliție al capitalei, spre a lua parte la lupta ce urma să 
se dea împotriva Vulturului Morţii. 

Oricât de încrezut era, Călăul Varșoviei, totuși, el se 
temea că singur nu va putea duce la bun sfârșit 
însărcinarea ce-și luase. 

Or, o nouă rușine nu mai voia să păţească deoarece și 
așa Stanislau Rimsky îi făcuse destule neplăceri până 
atunci. 

De aceea simţi neapărata nevoie ca Marius Gersot să fie 
alături de el. Pe vremea când noul prefect de poliţie al 
Petrogradului mai era la Varșovia, el era sufletul diriguitor 
al tuturor chestiunilor încurcate. El născocea ceea ce 
trebuia făcut, contele Gorciacov mulţumindu-se doar să 
dea poruncile necesare. 

De aceea contele Gorciacov punea mare bază pe 
conlucrarea cu Marius Gersot. In chipul acesta el putea fi 
mult mai sigur de izbândă, mai ales că Gersot era 
dușmanul cel mai neîmpăcat al Vulturului Morţii. Pentru 
acest motiv el îi ceru lui Marius Gersot să vină neîntârziat 
la Dubro, căci până la sosirea lui nu va lua nicio hotărâre. 

Zilele treceau și spre marea uimire a celor din Dubro, 
lupta împotriva Vulturului Morţii nu mai începea odată. 
Dacă-l întrebau pe contele Gorciacov despre pricina 
acestei întârzieri, guvernatorul Varșoviei răspundea 
mereu: 

— N-a sosit timpul încă! 

Intre timp căuta să se documenteze cât mai desăvârșit 
asupra activității Vulturului Morţii, asculta zilnic numeroși 
informatori și alcătuia mereu alte planuri pentru prinderea 
temutului vrăjmaș. 

În timpul strângerii acestor informaţii, veni vorba și 
despre spargerea săvârșită la prăvălia lui Sidoniev și deci, 
i se aminti și despre contele Ion Riminsky, care pe urmă a 
fost aruncat în temniţa Dubroului, de unde l-a scăpat 
Stanislau Rimsky. 

— Contele Ion Riminsky? repetă Călăul Varșoviei, când 
primarul orașului îi povesti cele petrecute. 

— Moșierul din Urzin! adăugă primarul Dubro-ului. 

— Nu este același, care a trăit vreme îndelungată la 
Varșovia? 

— Ba da! 

— A luat parte și la mișcarea de neatârnare a 
polonezilor? 

— Așa este! 

— Atunci îmi amintesc de el! 

— Acum și contele Riminsky face parte din banda 
Vulturului Morţii! 

Contele Gorciacov tresări și exclamă, în prada unei 
uimiri fără margini: 

— Ce tot spui d-ta? 

— Avem informaţii precise că după evadarea din 
închisoare, contele Ion Riminsky și-a mai încărcat 
conștiința cu încă un păcat. 

— Ah! A ucis pe cineva. 

— Pe contele Mauriciu Riminsky! 

— Pe propriul său unchi? 

— Da. Îl însărcinasem cu administrarea moșiei. 

— E de necrezut! Pe contele Mauriciu îl cunoșteam 
foarte bine. Avea vederi politice cu totul opuse nepotului 
său și-mi era bun prieten, așa că soarta lui tragică mă 
impresionează foarte dureros. 

— După săvârșirea omorului, contele Riminsky a intrat 
în rândul derbedeilor Vulturului Morţii. 

— Şi unde își au ascunzătoarea tâlharii aceștia? 

— În privința aceasta nu vă pot da nicio lămurire, 
răspunse primarul. După câte știu eu, poliţia din Dubro i-a 

urmărit de nenumărate ori, dar niciodată n-a izbutit să 
pună mâna pe ei. Pe vremuri, când Vulturul Morţii l-a ucis 
pe bătrânul Nicorov, primarul Rudinului, a fost aici însuși 
Marius Gersot, actualul prefect de poliţie din Petrograd. 
Dar nici el n-a putut pune mâna decât numai pe Vulturul 
Morţii. Ceilalţi bandiți au rămas nedescoperiţi, împreună 
cu ascunzătoarea lor. 

— De aș fi fost eu aici, atunci, știu că l-aș fi făcut să 
mărturisească și laptele pe care l-a supt! Sau de nu, se 
isprăvea cu el, în mâinile mele! 

— Este un adevărat mister, cum de a putut dispare 
întotdeauna dinaintea  urmăritorilor. Parcă-l înghiţea 
pământul, atât pe el, cat și pe tovarășii săi., 

— Liniștește-te domnule primar, misterul acesta va fi 
dezvăluit acum! Până acum au scăpat ei, dar când voi 
porni eu pe urmele lor, nu mai scapă... decât prin laţul 
spânzurătorii! 

— Acum însă urmărirea va fi mult mai anevoioasă. 

— De ce? 

Deoarece în timpul din urmă trăiesc foarte retrași. Până 
acum nu trecea zi să n-auzim că banda Vulturului Morţii și- 
a făcut apariţia, când aici, când dincolo. Acum însă, nu se 
mai aude nimic despre ei, ca și când nici n-ar mai fi printre 
cei vii. 

— Aceasta nu este decât o retragere dictată de 
prevedere. De îndată ce au aflat că am sosit, s-au și 
ascuns, ca niște lași. Dar îi voi scoate eu din gaura lor de 
vulpe! 

— Bineînţeles, dacă vom afla unde este această gaură de 
vulpe! 

— Lasă numai pe mine, domnule primar! răspunse 
contele Gorciacov, încrezut, ca întotdeauna. 

După aceea se retrase în odaia sa de lucru. Scrise o 
scrisoare foarte lungă, apoi chemă un curier. 

Cazacul se opri umil în fața puternicului său stăpân. 

— Ascultă cu luare aminte la ceea ce-ţi spun! îi zise 
contele Gorciacov. Te vei duce numaidecât la Varșovia cu 
scrisoarea aceasta. Acolo vei căuta Teatrul Naţional și vei 
preda scrisoarea domnișoarei Natașa Smirnovska. 

— Am înţeles, prea milostive stăpâne! 

Cazacul se îndepărtă, iar contele Gorciacov își frecă 
mâinile, mulţumit. 


* * 


Poștalionul înainta scârțâind pe strada principală a 
Dubro-ului. Poștalionul n-avea decât trei călători: doi 
negustori și o doamnă îmbrăcată foarte elegant și de o 
frumuseţe desăvârșită. De îndată ce cobori din poștalion, 
doamna aceasta se interesă de contele Gorciacov. 

— Cu prea milostivul guvernator al Varșoviei dorește 
domnișoara să vorbească? Va fi foarte greu, deoarece 
nimeni nu poate pătrunde până la ei! o anunţă dirigintele 
poștei. 

— Nici nu mă gândesc să-i cer eu audienţă - răspunse cu 
mândrie, tânăra doamnă - ci doresc ca el să vină la mine. 
Mă miră îndeajuns că nu m-a așteptat la sosirea 
poștalionului. 

Dirigintele poștei își luă căciula din cap, speriat. 

Mare personalitate trebuia să fie doamna aceasta, care 
îndrăznea să vorbească cu atâta ușurință despre 
guvernatorul de care tremura o lume întreagă. 

— Caută-mi pe cineva, zise domnișoara, care să se ducă 
îndată până la contele Gorciacov. 

— După cum doriţi, domnișoară! Servitorul meu poate să 
vă ducă scrisoarea, dacă doriţi! 

— Nu trebuie niciun fel de scrisoare. Să i se spună 
guvernatorului că Natașa Smirnovska a sosit și că-l 
așteaptă la poștă. Dar să plece îndată omul dumitale! 

— Îndată! răspunse primarul, care n-ar fi vrut să fie în 
pielea servitorului său, dacă se gândea cum îl vor zvârli 
afară din palatul primăriei. 

Cât de mare îi fu însă uimirea când peste o jumătate de 
ceas caleașca primăriei se opri în fața poștei și din trăsură 
cobori însuși temutul guvernator. 

Contele Gorciacov se duse iute în poștă unde chipul i se 
însenină când o zări pe domnișoara sosită cu poștalionul. 

— Nataşa! Nici nu-ţi poţi închipui ce bine-mi pare că mi- 
ai îndeplinit rugămintea cu atâta grabă! 

Natașa Smirnovska îi întinse mâna, zicând, puţin cam 
ironic: 

— S-ar părea că sosirea mea nu te-a bucurat tocmai atât 
de mult, din moment ce nu m-ai așteptat la sosirea 
poștalionului. Mă lași singură să te aștept aproape o 
jumătate de ceas în acest oraș necunoscut! 

— Dacă știam că sosești cu poștalionul acesta, firește că 
te-aș fi așteptat. Dar aceasta nu este o norocire prea mare 
și cred că-mi vei ierta greșeala, săvârșită de altfel, fără 
voia mea. Și acum, dacă-mi dai voie, te voi conduce cu 
trăsura până la locuinţa ce-ţi va fi pusă la dispoziţie. 

Contele  Gorciacov o conduse pe dansatoarea din 
Varșovia până la trăsură, în care luară loc amândoi. 

Trăsura porni și contele Gorciacov îi vorbi Natașei astfel: 

— Îmi pare foarte bine că, ai primit propunerea mea... 

— N-am înţeles prea mult din scrisoarea, pe care mi-ai 
trimis-o, dar am venit, deoarece mă interesează răsplata. 

— Nădăjduiesc că-ţi vei primi răsplata, cât mai curând! 
răspunse guvernatorul Varșoviei, zâmbind. A 

— Dar aș vrea să știu, despre ce este vorba! In scrisoare 
îmi ceri să te ajut într-o chestiune de mare însemnătate. 
Care este această chestiune? 

— Ai auzit de numele Vulturului Morţii? întrebă 
guvernatorul. 

— Cine n-a auzit de el! 

— Ei, bine, trebuie să mă ajuţi să pun mâna pe el. 

Dansatoarea râse din tot sufletul. 

— Acum te înţeleg și mai putin. 

— La timpul său vei afla cum stau lucrurile! 

— Nu cumva vrei să-l prind eu pe temutul căpitan de 
bandiți? Cred, dragă conte Gorciacov că o asemenea 
însărcinare se cuvine mai curând autorităţilor, decât unei 
dansatoare! 

Și Natașa Smirnovska râse ironic. 

— Nu, Natașa mea, nu, această însărcinare nu este 
făcută pentru mâini atât de frumoase și de mici ca ale d- 
tale. Cu toate acestea, Natașa mea, d-ta vei juca un rol 
foarte mare în această chestiune, care a ajuns o afacere de 
stat! 

— Chestiunea mă interesează tot mai mult, cu toate că 
înţeleg tot mai puţin din ea. 

— Ti-am spus, dragă Nataşa că, la timpul său vei afla 
totul. Acum te rog să-ţi saluţi noua locuinţă. 

Trăsura tocmai se oprise. 

— Înaintea ochilor dansatoarei din Varșovia se ivi o vilă 
foarte frumușică. Natașa se uită mirată. 

— Aici voi locui? 

— Da! Și nădăjduiesc că te vei simţi cât se poate de bine. 
Dar te rog să o privești și pe dinăuntru. Sunt încredinţat 
că-ţi va fi pe plac. 

Contele Gorciacov era încredinţat că Nataşa Smirnovska 
va veni și de aceea îi închiriase o locuinţă, încă cu câteva 
zile mai înainte. El găsise această vilă mică, care era o 
locuinţă plăcută și elegantă, nu numai pe dinafară, ci și pe 
dinăuntru. 

Nataşa Smirnovska cercetă toate odăile cu amănunţime 
și după ce trecu prin toate se întoarse la contele Gorciacov 
cu următoarea întrebare: 

— Acum însă, te rog să-mi satisfaci curiozitatea și să-mi 
spui ce însărcinare ai de gând să-mi dai? 

— În linii generale ţi-am spus care-ţi va fi însărcinarea, 
iar amănuntele ai tot timpul să le cunoști. În orice caz, 

dragă Natașa, sunt încredinţat că răsplata te va mulțumi 
pe deplin. 

— Dacă nu mă înșel, în scrisoare era vorba despre 
cincizeci de mii de ruble! 

— Cincizeci de mii de ruble și încă ceva. 

— Încă ceva? Ei bine, dar nu mai pot de curiozitate! 
Vorbește odată mai lămurit. 

Contele Gorciacov începu să râdă. 

— Da, zău, dragă Nataşa, încă ceva... Şi dacă nu mă 
înșel, acest „ceva” te va bucura mai mult chiar decât cele 
cincizeci de mii de ruble. 

— Ei bine și ce va fi? Spune odată! 

— Îl vei revedea pe... contele Riminsky! 

Natașa sări de pe scaun și se repezi la guvernator. 

— Ce ai spus, conte Gorciacov? Să fie adevărat? 

— Ţi-am dat oare prilejul până acum, să te îndoiești de 
spusele mele? 

— Nu... nu! 

— Atunci? 

— Totuși, mi se pare prea de necrezut! 

— Cu toate acestea, ceea ce ţi-am spus se va întâmpla! 

Expresia celei mai desăvârșite bucurii se întipări pe 
chipul dansatoarei din Varșovia. Într-adevăr contele 
Gorciacov n-ar fi putut să-i dea o veste mai plăcută, mai 
îmbucurătoare. Răsplata aceasta făcea să vină din Varșovia 
cu cai de schimb, să călătorească zi și noapte, numai spre 
a ajunge cât mai iute la Dubro. 

Guvernatorul Varșoviei zâmbi. 

— Nu ţi-aș putea spune însă, când se va întâmpla 
aceasta. Crede-mă că eu aș fi cel mai mulțumit, dacă te-ai 
întâlni cu el, încă în decursul zilei de astăzi. 

— Dar nu rămâne decât să-mi dai putinţa! 

— Da, dar asta nu atârnă de mine! răspunse contele 
Gorciacov. 

Legătura dintre Nataşa Smirnovska și contele Ion 
Riminsky era foarte veche. Ea data încă de pe vremea când 

moșierul din Urzin locuia la Varșovia și când el își petrecea 
zi și noapte în tovărășia frumoasei dansatoare. Peste tot 
erau văzuţi împreună și lumea spunea că această legătură 
nu era datorită numai unui simțământ trecător, ci unei 
iubiri adevărate,  nutrită de amândoi îndrăgostiţii 
deopotrivă. 

Se spunea chiar că contele Ion Riminsky ar fi gata să 
calce peste tradiţia familiei sale și să se căsătorească cu 
Nataşa. Și fără îndoială că această căsătorie ar fi avut loc, 
dacă între timp nu se ivea o neînțelegere între îndrăgostiţi. 
În aceeași vreme contele Riminsky îndură și o mare 
dezamăgire politică, așa că se hotări să fugă de Varșovia și 
atunci s-a retras în singurătatea de la Urzin. 

Nataşa Smirnovska îl iubea mult de tot pe Ion Riminsky 
și ar fi fost în stare de orice jertfă pentru a reînnoi vechea 
prietenie. De altfel dansatoarea era încredinţată că între 
timp îi trecuse supărarea și contelui... 

În asemenea împrejurări era firesc să se simtă fericită la 
gândul că-și va putea revedea iubitul. 

— Vai, de l-aș vedea odată în fața mea! oftă dansatoarea. 

— Mi-e teamă - răspunse contele Gorciacov, foarte serios 
- că, revăzându-l nu te vei mai bucura atâta, cum te bucuri 
acum, la gândul revederii. 

Nataşa Smirnovska îngheţă de spaimă. 

— De ce? Ce s-a întâmplat cu el? întrebă ea, tremurând. 

Guvernatorul Varșoviei tăcu și tăcerea lui nu făcu decât 
să mărească neliniștea frumoasei Natașa, care i se adresă, 
implorator: 

— Te rog spune-mi, ce s-a întâmplat cu el? Este bolnav? 

— Nu! 

— L-a ajuns vreo nenorocire? 

— Nu! 

— Atunci? Conte, nu mă mai chinui! 

— Bine, fie! 

— Spune... spune mai iute! 

— Contele Ion Riminsky a intrat în banda de tâlhari a lui 
Stanislau Rimsky! 

— Ah!... Dar e cu neputinţă! 

— De ce să fie cu neputinţă? 

— Fiindcă Riminsky n-a avut niciodată asemenea porniri. 
Și pe urmă, ce să-l fi împins la o asemenea faptă, când 
situaţia lui materială era dintre cele mai bune? 

— Părerea mea e că pricina de căpetenie a faptei sale 
este bine hotărâtă: Ion Riminsky l-a ucis în împrejurări 
necunoscute încă pe unchiul său, contele Mauriciu 
Riminsky, pe care autorităţile îl însărcinaseră cu 
administrarea averii nepotului său. De teama pedepsei 
contele Ion Riminsky a intrat în rândul bandiţilor lui 
Rimsky. 

— Groaznic! Și eu, care credeam că trăiește liniștit și 
retras în castelul său din Urzin!... El, contele Ion Riminsky, 
tovarășul ucigașilor, al tâlharilor la drumul mare!... E 
înfiorător! 

— Într-adevăr este înfiorător, draga mea Nataşa, mai 
ales dacă ne gândim că autorităţile au hotărât să 
pornească la o luptă de exterminare a bandei Vulturului 
Morţii! 

— Ce se va întâmpla cu el? strigă dansatoarea, îngrozită. 

— Tot ţinutul Dubroului este plin cu cazaci, care 
așteaptă cu nerăbdare clipa de a porni împotriva vestitului 
tâlhar... De data aceasta, faimosul Vultur al Morţii nu va 
mai scăpa!... Până acum a știut el să se strecoare, dar 
aceasta s-a întâmplat numai fiindcă urmărirea n-a fost 
făcută după un plan bine chibzuit. Acum însă, nu vor mai 
putea scăpa! Vom pune mâna pe întreaga bandă și-i 
spânzurăm pe toţi. 

Natașa ţipă îngrozită. 

— Şi Riminsky? 

— Nu poate face excepţie! 

— Dar e îngrozitor! 

— De ce a intrat în mijlocul tâlharilor? 

— Trebuie scăpat! 

Contele Gorciacov clătină din cap, neîndurător. 

— Nu se poate! , 

— Trebuie, conte! Ințelege că un conte Riminsky nu 
poate fi executat alături de nişte tâlhari de rând! 

— Atunci îl vom  spânzura deosebit! răspunse 
guvernatorul Varșoviei, răutăcios. 

— Cum poţi vorbi astfel? Te rog, te implor, scapă-l pe 
Riminsky! La urma urmelor trebuie să recunoști că e mare 
diferenţă între el și oricare altul din banda lui Stanislau 
Rimsky! 

— Porunca e poruncă! 

— De unde știi d-ta că Vulturul Morţii nu l-a silit să intre 
în banda lui de tâlhari? 

— Informaţiile noastre spun altfel. 

— Informaţiile pot fi greșite. 

— Dar lucrul de căpetenie nu-l poate schimba nici chiar 
informaţia greșită. 

— Ce vrei să spui? 

— Că trebuie să mă supun poruncii pe care am primit-o! 

— Şi ce spune porunca aceasta? 

— Toţi aceia, care vor fi găsiţi în banda Vulturului 
Mortii, vor fi executaţi! 

Nataşa Smirnovska începu să plângă. Se îngrozea 
gândindu-se la soarta ce-l aștepta pe bărbatul pe care-i 
iubise și pe care-l mai iubea încă și acum cu aceeași tărie. 

Deodată, se întoarse furioasă în spre contele Gorciacov: 

— Pentru asta m-ai chemai aici, să-mi povestești această 
grozăvie? Îţi face atâta plăcere să mă vezi chinuindu-mă? 
Nu în zadar ai fost poreclit „Călăul Varșoviei”, văd că-ţi 
meriţi porecla! 

Contelui Gorciacov nu-i căzu prea bine să-și audă 
porecla aruncându-i-se în faţă cu atâta îndrăzneală. Chipul 
îi fu schimonosit de o mișcare a mușchilor și începu să 
alerge furios de colo până colo prin odaie. După aceea se 
apropie de Natașa și-i zise: 

— Nu plânge, Natașa! 

— Scapă-l! 

Faţa contelui Gorciacov rămase tot rece, ca o statuie și 
răceala aceasta ascundea cu desăvârșire ceea ce se 
petrecea în dosul măștii. 

In sufletul lui guvernatorul Varșoviei era pe deplin 
mulțumit că toate mergeau după cum prevăzuse el. Tinta 
lui fusese să deștepte dragostea Natașei și teama acesteia 
pentru viaţa iubitului, deoarece numai în chipul acesta 
putea să-și ducă la îndeplinire planul făurit cu atâta 
dibăcie. 

Acum, când se opri lângă dansatoare, un zâmbet 
batjocoritor, abia perceptibil se înfiripă în jurul buzelor 
sale. 

— Nu plânge! zise el, din nou. 

Nataşa Smirnovska își ridică ochii înlăcrimaţi și se uită 
implorătoare la neînduratul guvernator. 

— Nu avea inimă de piatră! se rugă ea. 

— Dar ce să facem? 

— Să-l scăpăm! 

Contele Gorciacov dădu din cap de câteva ori. 

— Pentru d-ta, Natașa, aș fi gata să fac chiar și aceasta. 
Se pune însă întrebarea: cum? 

— Trebuie să-l smulgem din puterea Vulturului Morţii! 

— Ușor de zis, dar foarte greu de făcut. Dacă am ști noi 
unde își are Rimsky ascunzătoarea, atunci nu ne-am mai 
zbate atâta. Urmăririle de până acum s-au sfârșit toate fără 
rezultat tocmai fiindcă urmăritorii n-au fost în stare să dea 
de această ascunzătoare. 

— Dumnezeule, dar atunci ce ne facem? 

Contele Gorciacov rămase nehotărât, ca și când n-ar fi 
știut ce să facă. Guvernatorul Varșoviei știa să joace teatru 
ca un adevărat artist. Avea pentru ce să fie mulțumit, căci 
își dusese planul la îndeplinire cu o dibăcie desăvârșită. 
Scopul lui fusese s-o atragă în cursă pe Natașa Smirnovska 
făcând-o să lupte din răsputeri pentru salvarea iubitului. 

Scopul acesta era atins. 

Dansatoarea din Varșovia tremura la gândul primejdiilor 
care îl amenințau pe contele Ion Riminsky, după spusele 
lui Gorciacov. 

Dar rezultatul dobândit de guvernator alcătuia numai 
prima parte a diabolicului său plan; partea a doua urma 
de-abia de acum înainte. Dar Călăul Varșoviei nu se îndoi 
nicio singură clipă că și această parte va izbuti, după cum 
izbutise cea dintâi. 

— Îl voi scăpa pe contele Riminsky, însă... pe un anumit 
preţ! zise el. 

— Ce dorești, conte Gorciacov? Sunt gata să aduc orice 
jertfă! 

— Nu d-ta trebuie să aduci jertfa! 

— Dar cine? 

— Contele Riminsky! 

— Sunt încredinţată că nu va refuza ce-i vom cere... 

— Tocmai în privinţa aceasta am nevoie de d-ta, 
frumoasă Natașa! Cu ajutorul d-tale trebuie să-l facem pe 
contele  Riminsky să ne spună unde se găsește 
ascunzătoarea Vulturului Morţii! 

Natașa Smirnovska sări de pe scaun ca mușcată de 
șarpe. 

— Ceri ca contele Ion Riminsky să se facă trădător? 

Contele Gorciacov răspunse nepăsător: 

— De ce nu! Răsplata este îndeajuns de mare! Pentru un 
singur cuvânt, îi dăruiesc viaţa! 

Pe dansatoare o trecu un fior de groază! 

— Nu... nu-l cred în stare pe contele Ion Riminsky să-și 
trădeze tovarășii. El nu este născut să fie un Iuda! 

Contele Gorciacov zâmbi din nou. 

— Cuvintele acestea sunt un prost certificat pentru d-ta, 
frumoasă Natașa! 

— De ce? 

— Fiindcă aceea care este atât de tânără și de frumoasă 
ca d-ta și care e legată de contele Riminsky cu un 
simțământ atât de intim, nu se poate să nu ajungă la 

rezultatul, de care am vorbit! Subliniez că viața contelui 
Riminsky atârnă de iscusinţa d-tale! 

Natașa Smirnovska își frângea mâinile de deznădejde. 

— Îmi ceri un lucru imposibil, conte Gorciacov. Simt că 
aș putea ajunge la orice rezultat, numai la aceasta, nu! 

Contele Gorciacov luă loc lângă Natașa și zise: 

— Motivele, care îl pot hotări pe contele Riminsky să dea 
ascultare cererii noastre sunt nenumărate. Gândește-te, de 
pildă, ce ar însemna pentru el să se poată înapoia în rândul 
oamenilor? Dacă ne spune locul ascunzătorii, va fi 
amnistiat, își va reprimi averea confiscată, va putea fi 
iarăși om. Crezi că în schimbul unui atare preţ va mai 
putea să se împotrivească? 

Natașa Smirnovska răspunse, clătinând din cap: 

— Eu știu că, contele Ion Riminsky nu este o secătură.. 
Totuși, voi încerca tot ce-mi va sta în putinţă... tot... 

CAPITOLUL 69 
Sarutul Iudei 


— De ce ești atât de tristă, frumoasa mea Fedora? 

— Fiindcă te iubesc, Stanislau! 

— Dacă mă iubeşti şi-mi ești dragă, atunci nu poţi fi 
decât fericită! Lasă tristeţea pe seama altora. 

— În zadar mă bucur că te-am găsit, că în sfârșit mi-am 
văzut îndeplinit cel mai scump vis al vieții mele... 
Ingrijorarea este mai mare decât bucuria! 

— Liniștește-te Fedora mea! 

— Nu mă pot linişti, deoarece știu că primejdia îţi dă 
târcoale și dacă te va prinde odată, nepregătit, pe 
neașteptate, atunci se sfârșește cu visul meu de fericire. 

— Tot nu-ţi poţi alunga încă gândurile acestea triste? 

— Dacă te pierd, viața mea nu mai are niciun rost... Te 
voi urma și eu, Stanislau! 

Vulturul Morţii își copleși iubita cu sărutări. 

— Prostuța mea, Fedora! zise el, duios. Când suntem 
fericiţi, nu trebuie să ne gândim la lucruri triste, deoarece 
gândurile triste pun capăt clipelor de fericire. 

— Ce să fac? În zadar încerc să le alung, spre a nu-mi 
tulbura bucuria... ele revin mereu spre a mă frământa, 
spre a mă chinui! Și mă mai chinuiește și gândul că, nu ești 
al meu, cu totul! Vreau să fii al meu, numai al meu, legat 
de mine cu un lanţ, care să nu mai poată fi rupt! 

— Cum te poţi gândi la așa ceva, Fedora mea? Prinţesa 
Fedora Feodorovna, castelana din Rudin și... Stanislau 

Rimsky, căpitan de tâlhari! Nu-ţi dai seama că unirea 
aceasta este cu neputinţă din pricina lumii în care trăiești? 

— Puțin îmi pasă de lume! Dacă dragostea ne-a legat 
atunci să fim cu totul unul al altuia! Vreau să fiu soţia ta! 

Vulturul Morţii sărută mâna frumoasei femei. 

— E cu neputinţă, Fedora mea!... Eu nu pot ieși din 
întuneric, nu mă pot duce înaintea preotului, deoarece 
cazacii mi-ar pune cătușele în faţa altarului. Tot ţinutul 
este împânzit cu soldaţii contelui Gorciacov. În clipa în 
care mi-aș părăsi ascunzătoarea ar și pune mâna pe mine. 

— Dar nu trebuie să plecăm de aici! 

— Cred că nu vrei să aduci biserica și preotul aici? 

— Biserica o avem: capela din pădure, iar tovarășii tăi 
vor face ei rost de un preot care să ne unească. 

— Dar te-ai gândit bine, Fedora Feodorovna? Nu te vei 
căi niciodată de pasul acesta? 

— Niciodată! 

— Vei fi soția banditului Vulturul Morţii! 

— Voi fi soţia aceluia pe care-l iubesc! 

— Sunt un urgisit al soartei, pândit la fiecare colţ de o 
țeavă de pușcă! 

— Alături de mine nu te vor nimeri niciodată! 

Dacă se duce vestea despre această căsătorie nu te 
gândești ce rușine va fi ca frumoasă și distinsa prințesă a 
Rudinului să nu-și fi găsit alt tovarăș de viaţă decât pe... 
Vulturul Morţii?... Toată lumea te va batjocori! 

— Las-o să râdă, să mă batjocorească! Eu sunt mândră 
de acela pe care-l iubesc și puţin îmi pasă de ceea ce spun 
oamenii! 

— Dar dacă se va întâmpla ca urmăritorii tot să pună 
mâna pe mine, într-o bună zi? Ştii prea bine ce soartă mă 
așteaptă! O, eu m-am gândit adeseori că se poate ca într-o 
bună zi un glonte să-mi sfâșie inima! Şi atunci?... 

— Atunci voi plânge după tine și te voi plânge o viaţă 
întreagă! Nu te voi uita niciodată, deoarece vei fi fost al 
meu, numai al meu! 

— Fedora mea dragă! 

— Te învoiești, nu-i așa? 

— Facă-se voia ta! 

Prinţesa Fedora Feodorovna sări de gâtul Vulturului 
Morţii, în suflet cu o bucurie ce nu poate fi descrisă. 

— Cât sunt de fericită! exclamă ea și închise ochii, spre 
a simţi și mai mult această fericire. 

În căsuţa din pădure focul pâlpâia vesel și Stanislau 
Rimsky mângâie drăgăstos părul mătăsos al prinţesei. 

Fi se despărțiră în pădure. Fedora Feodorovna se 
înapoie la castelul ei din Rudin, iar Stanislau Rimsky, porni 
încet, pășind agale, spre ascunzătoarea sa. 

În jurul lui domnea tăcerea monotonă a pădurii din 
vreme de iarnă și în această liniște desăvârșită Vulturul 
Morţii se gândi la cele întâmplate în decursul ultimelor 
ceasuri. 

Așadar, va fi soţul Fedorei Feodorovna! A făcut o 
promisiune și trebuia să se ţină de ea, după cum se ţinuse 
de toate promisiunile făcute până atunci. 

Încă în aceeași seară, el își adună prietenii spre a le 
comunica marea veste. Erau toţi de față, chiar și Severin 
venise din Dubro. 

Tovarășii Vulturului Morţii observară îndată că Rimsky 
avea să le facă o comunicare de o însemnătate neobișnuită. 
Toţi erau încredințaţi însă că le va vorbi referitor la 
apărarea împotriva trupelor îngrămădite la Dubro. 

Vulturul Morţii se adresă tovarășilor săi, vorbind încet, 
cu chibzuinţă: 

— Dragi prieteni! Chestiunea despre care vreau să vă 
vorbesc este de o însemnătate foarte mare și mai înainte 
de a vă spune despre ce este vorba, vă cer să judecaţi 
lucrurile fără nicio părtinire, cu cea mai desăvârșită 
sinceritate! 

— De sinceritatea noastră nu te poţi îndoi, căpitane! zise 
doctorul Leonida. 

— Ai dreptate! Astăzi însă, fiind vorba despre ceva cu 
totul neobișnuit între noi, aș vrea ca persoana mea să nu 
alcătuiască nicio piedică în exprimarea părerii voastre 
celei mai sincere. 

— Fi liniștit căpitane, în privinţa aceasta! 

— Atunci ascultați, despre ce este vorba. Ştiţi prea bine 
că sunt al vostru cu trup și suflet și că oricând aș fi gata să- 
mi jertfesc viața pentru oricare din voi. Am ţinut să vă 
spun aceasta mai dinainte, pentru ca să nu credeţi că 
simțămintele mele faţă de voi ar fi scăzut, câtuși de puţin. 
Nu! Și de astăzi înainte gândul meu va fi al vostru, ca și 
până acum, cu toate că a început să vorbească și inima! 

Prietenii Vulturului Morţii se uitară nedumeriţi unul la 
altul. Ei nu-și puteau închipui unde aveau să conducă 
aceste cuvinte introductive. 

— Da, urmă Stanislau Rimsky, inima mea a început să 
vorbească și am hotărât s-o iau de soţie pe Fedora 
Feodorovna pe care am socotit-o vrednică de a fi tovarășa 
mea de viaţă. 

Un murmur de uimire se auzi în mica încăpere. 

— V-am spus aceasta, deoarece socotesc că era de 
datoria mea să vă spun și să vă cer încuviințarea. Acum, e 
rândul vostru să vorbiţi! V-am spus mai dinainte că aştept 
cea mai desăvârșită sinceritate. Are cineva ceva de spus 
împotrivă? 

Voinicii tăcură. Ei se uitară mirati, unul la altul, apoi la 
căpitanul lor. Vestea aceasta îi uimise atât de mult încât se 
părea că-și pierduseră graiul. 

— Să auzim! zise Vulturul Morţii, rotindu-și privirea pe 
chipurile tovarășilor săi. 

În liniștea desăvârșită se auzi glasul lui Dan Dragomir: 

— Căpitane, așa este bine, după cum hotărăști tu! Noi 
nu ne putem împotrivi, noi nu putem decât subscrie la 
hotărârea ta. Până acum tot ceea ce ai făcut, a fost bine 
făcut, așa că n-avem niciun motiv să ne temem că de data 
aceasta va ieși prost, mai ales că este vorba de tine și mai 

înainte de a fi luat hotărârea, vei fi cumpănit tu îndeajuns 
ceea ce urma să faci! 

— Așadar, vă învoiţi? 

— După cum am spus! 

Stanislau Rimsky se uită mulțumit în jurul său și tocmai 
când voia să-și exprime bucuria în calde cuvinte de 
recunoștință, luă cuvântul voinicul cel mai proaspăt... 
contele Ion Riminsky. 

Este adevărat că tânărul conte înrolându-se printre 
voinicii Vulturului Morţii, avusese ferma hotărâre de a 
deveni un tovarăș credincios al acestuia și de a uita 
neînţelegerea care exista între ei în ascuns, pe chestiunea 
Fedorei Feodorovna. Acum însă, când auzi că marele său 
potrivnic, în care trebuia să stimeze pe căpitanul său, se 
pregătea să i-o răpească ne prinţesă pentru totdeauna, 
inima începu să-i bată mai tare și i se păru că era de 
datoria lui să se împotrivească. 

Stanislau Rimsky se întoarse curios, spre tânărul conte, 
care pe un ton rece și aspru, zise: 

— Căpitane, eu aș avea ceva de spus, referitor la 
planurile tale! 

Voinicii începură să murmure, nemulțumiți că tocmai cel 
mai tânăr din ei se găsise să spună ceva. 

Dar contele Riminsky nu se lăsă înrâurit de murmurul 
voinicilor, iar Vulturul Morţii îi spuse... curios: 

— Ei, bine, vorbește! Sunt curios să aud ce ai de spus! 
Sau poate că vrei să te împotrivești? 

— Da!... răspunse contele, cu hotărâre. 

— Tocmai tu! exclamă Stanislau Rimsky, neputându-și 
ascunde mirarea. 

— Da, tocmai eu! zise contele Riminsky. Cel mai 
proaspăt dintre tovarăși ia cuvântul pentru a te împiedica 
de la săvârșirea acestui pas nesăbuit! 

— Un pas nesăbuit? De ce crezi că ar fi astfel? întrebă 
Stanislau Rimsky. 

— Vechii tăi prieteni sunt prea strâns legaţi de tine spre 
a îndrăzni să ţi-o spună în faţă. Eu însă, cel mai nou, voi 
cuteza să-ţi spun ce mă face să fiu îngrijorat, ce mă face să 
tremur! 

— Şi ce ar fi aceasta? 

— 'Ţi-o voi spune deschis. Dacă te însori, dacă te vei lega 
de cineva cu lanţul căsniciei, atunci vei fi pierdut pentru 
noi! 

Un al doilea murmur se auzi din rândul voinicilor. Chipul 
contelui Riminsky era ca jăratecul, ochii Vulturului Morţii 
străluceau ciudat. 

Căpitanul răspunse liniștit, foarte firesc: 

— Conte Riminsky, te întreb, fără a căuta să te jignesc: 
îngrijorarea aceasta a ta este sinceră? Vine din inimă? Nu 
ti-au dictat-o simțăminte personale? Hai, vorbește! 

Contele Ion Riminsky răspunse îndată fără prea multă 
ezitare: 

— Nu! Nu! Știu la ce te gândești, căpitane. Bănuiala ta 
însă nu este întemeiată! Pe mine nu mă îngrijorează decât 
soarta voastră, care acum este și soarta mea. Sunt pe 
deplin încredinţat că tu te gândești să te porţi cu noi și în 
viitor, după cum te-ai purtat până acum. Mă tem însă că, 
nu te vei putea ţine de această frumoasă hotărâre. Vor veni 
împrejurări când vei fi silit să-i dai întâietate soţiei tale. Vei 
fi mult mai restrâns în acţiune, deoarece nu vei fi liber ca 
până acum. Eu prevăd ce va urma și nu-mi pot înăbuși 
aceste strigăte de îngrijorare! 

Stanislau Rimsky își dădu seama că contele Riminsky 
avea oarecare dreptate, dar se simţi îndeajuns de tare 
pentru a ști să treacă peste aceste eventuale piedici pe 
care le pune căsătoria. 

— În orice caz, răspunse el, îmi pare foarte bine că 
contele Riminsky a vorbit atât de sincer. Recunosc că era 
îndreptăţit să fie îngrijorat, pot să-l liniștesc însă, 
spunându-i că n-are de ce să se teamă. Prin căsătoria mea 
nu se va schimba nimic, dar absolut nimic! Totul va 

rămâne așa după cum a fost și până acum. Eu vă voi fi și 
de acum înainte același neschimbat tovarăș credincios. Vă 
făgăduiesc aceasta în chipul cel mai solemn. 

Cuvintele Vulturului Morţii își făcură efectul dorit. 
Voinicii izbucniră în urale, care dovedeau îndeajuns că ei 
erau hotărâți să rămână alături de Vulturul Morţii, în orice 
împrejurări. 

Mânia îi ridică contelui Ion Riminsky tot sângele în 
obraji. El trebui să vadă cum tovarășii strângeau pe rând 
mâna Vulturului Morţii, trebui să audă toate urările lor de 
fericire. 

În asemenea împrejurări nici lui nu-i mai rămânea 
altceva de făcut decât să renunţe la împotrivire. 

— Eu nu mi-am exprimat decât teama, zise el, și aș fi 
fericit să văd că m-am înșelat. 

Vulturul Morţii îi întinse mâna: 

— Nădăjduiesc că vei avea prilej foarte curând să te 
încredinţezi despre aceasta. Ar fi cea mai josnică 
nerecunoștință dacă v-aș lăsa baltă tocmai acum! Oare voi 
nu v-aţi legat de mine atunci când am hotărât să evadăm 
din societatea omenească? Oare n-am împărțit și rele și 
bune împreună? Eu să fiu acela care să mă înstrăinez de 
voi? 'Trăsnetul Domnului să cadă asupra mea în clipa în 
care voi fi în stare să fac așa ceva! 

Dan Dragomir strânse adânc mișcat, mâna lui Stanislau 
Rimsky: 

— Căpitane, noi avem încredere în tine ca și în ziua în 
care am fugit din Varșovia, pe gheaţa Vistulei, prin ploaia 
de gloanțe a cazacilor. De atunci și până astăzi 
simțămintele noastre nu s-au schimbat și după cât am 
putut constata noi, nici ale tale nu sunt altele. Dacă tu 
crezi că este bine să te unești cu aceea pe care o crezi 
vrednică de tine, fă-o! Noi n-avem altă dorinţă decât să te 
conducem în faţa preotului cu cele mai sincere urări de 
bine! 

După aceea Stanislau Rimsky începu o convorbire mai 
puţin solemnă cu tovarășii săi. El le spuse acestora că ar 
vrea să facă nunta cât mai iute, dar pentru aceasta are 
nevoie de un preot. 

— Asta las-o pe seama mea! zise Severin. 

— Îmi iau eu însărcinarea tuturor pregătirilor. Voi îngriji 
de popă și voi îngriji și de un chef, care să ne aducă veșnic 
aminte de această zi însemnată. 

— Bravo, Severin. Așadar, aceasta va fi îndatorirea ta! 
Peste trei zile, în noaptea de Sâmbătă spre Duminecă, vom 
face cununia în capela din pădure și la lumină de făclii! 

— Frumoasă priveliște va fi! exclamă Micislav cu 
înflăcărare. 

— Să nădăjduim, zise Vulturul Morţii, râzând, că contele 
Gorciacov va avea atâta bun simţ să nu-mi tulbure 
cununia! 

— Căpitane, zise atunci Severin, care tocmai se 
înapoiase de la Dubro în ziua aceea, la Dubro pregătirile 
au întrecut orice închipuire! 

— M-am săturat de când tot aud vestea aceasta! zise 
Vulturul Morţii, nepăsător. Se pare că guvernatorul 
Varșoviei nu apucă să ajungă și la atac ci se mulțumește să 
rămână la pregătiri. 

— Căpitane, zise atunci și Lew Vlasovici, nu-i bine să ne 
jucăm cu focul! Călăul Varșoviei este un om primejdios și 
te pomenești că ne surprinde când ne așteptăm mai puţin! 

— Nu ne speriem noi de el! În orice caz, sunt curios să 
știu ce ai mai aflat Severine cu prilejul vizitei tale la 
Dubro? 

— Înainte de toate îți pot comunica cum că a sosit și 
trădătorul de Marius Gersot în oraș. 

— Mai departe! 

— Și a mai sosit cineva! 

— Cine? 

— O femeie! 

— Cine e? 

— Nu știu, decât că a venit de la Varșovia și că Contele 
Gorciacov i-a închiriat o vilă separată, numai pentru ea. 

— Atunci totul este în ordine, zise Stanislau Rimsky, 
râzând. Cum este femeiușcă, frumoasă? 

— Frumoasă! 

— Şi tânără? 

— Tânără! 

— Contele Gorciacov și-a adus ibovnica și atâta timp cât 
este ocupat cu o femeie frumoasă și tânără, nu trebuie să 
ne temem că ne va ataca. 

Voinicii râseră cu toţii. 

Numai Severin rămase întunecat 

— Eu nu zic să nu râdem, căpitane, zise el, dar să fim și 
cu ochii în patru. În felul acesta putem sta liniștiți. Altfel, s- 
ar putea întâmpla s-o păţim rău! 

— Așa este, zise și doctorul Leonida. Nu trebuie să 
scăpăm din vedere nicio mișcare a celor dm jurul contelui 
Gorciacov. 

— Aceasta nici nu se va întâmpla! răspunse Stanislau 
Rimsky. Cine își ia însărcinarea să se ducă la Dubro pentru 
cele trei zile următoare? 

Nimeni nu se oferi. 

Vulturul Morţii se uită mirat în jurul său și nu-i venea să- 
și creadă ochilor. Până atunci nu se mai întâmplase 
niciodată așa ceva. De câte ori fusese vorba de o 
însărcinare primejdioasă, voinicii se luau la întrecere, 
socotind ca o cinste deosebită să fie aleși. Acum însă, 
niciunul nu voia să se ducă în oraș. 

Rimsky privea năuc, la toţi, pe rând. 

— Ei? 

Aceeași tăcere. 

— Dar ce s-a întâmplat cu voi? întrebă el, foarte mirat. 

Dan Dragomir fu acela care răspunse: 

— Ce s-a întâmplat? Nimic deosebit! Se pare însă că toţi 
ne-am gândit la ziua cununiei tale, care cade în timpul 
celor trei zile ce trebuiesc petrecute la Dubro. Or, la 

cununia ta toţi vrem să luăm parte spre a ne bucura de 
fericirea ta. 

Vulturul Morţii răspunse, adânc mișcat: 

— Vă mulțumesc, pentru noua dovadă de sinceră 
prietenie. lar dacă lucrurile stau astfel atunci aș fi de 
părere să renunţăm de data aceasta la spionarea celor din 
oraș. Dacă până acum nu mi s-a întâmplat nimic, să 
nădăjduim că nici în aceste trei zile nu va cădea nicio 
nenorocire pe capul nostru! 

— Asta nu se poate! strigă Dan Dragomir. Eu, care 
cunosc situaţia din Dubro, găsesc că este absolut necesar 
ca unul din noi să stea de veghe. 

— Să tragem la soţi! zise doctorul Leonida. Vom scrie 
numele tuturor pe câte o bucăţică de hârtie și acela al 
cărui nume va fi scos, va pleca la Dubro. 

— Bravo! Bravo! 

Doctorul Leonida rupse mai multe bucățele de hârtie, 
când deodată contele Riminsky luă cuvântul: 

— Tragerea la sorţi e de prisos! Îmi iau eu însărcinarea 
de a veghea la Dubro! 

— Fiindcă am hotărât să tragem la sorți, să lăsăm sorții 
să vorbească! răspunse Dan Dragomir. 

— Fie! zise contele Riminsky cu resemnare, cu toate că 
se vedea prea bine că-l cam supărase această neluare în 
seamă. 

Doctorul Leonida pregătise hârtiile și acum începu să 
scrie câte un nume pe fiecare din ele. 

Când fu gata cu înșirarea celor șase nume, aruncă 
bileţelele într-o căciulă și strigă: 

— Minerva, trage tu! 

Minerva se apropie, vâri mâna ei albă și fină în căciulă, 
căută puţin, apoi scoase la iveală unul din bileţelele 
mototolite. 

Desfăcu bilețelul, apoi citi cu glas tare: 

— Riminsky! 

Contele Riminsky zâmbi. 

— Vedeţi! Parcă aș fi avut o presimţire! 

— Du-te cu Dumnezeul, îi zise Stanislau Rimsky. Ştii ce 
îndatorire ai? 

— Știu! _ 

— N-ar strica să-ți schimbi înfățișarea! În Dubro este 
cam cunoscut contele Riminsky! 

— Şi eu m-am gândit la asta! 

— Micislav te va travesti în așa fel ca nici chiar maică-ta, 
dacă te-ar vedea, să nu te recunoască. În același timp îţi va 
da și instrucţiunile trebuincioase. 

— Mă voi ţine de ele, căpitane! 

Severin se amestecă în vorbă: 

— Vei trage la hanul cu firma „La doi porumbei". 
Hangiul este omul nostru, dacă-i dai parola, ţi se va pune 
la dispoziţie. 

— Şi care este parola? 

— Zlepituale! 

— Te rog însă, Riminsky, zise atunci și Dan Dragomir, nu 
te încrede prea mult, nici chiar în hangiu. 

— De ce? întrebă Vulturul Morţii, te îndoiești cumva de 
el? 

— Ultima, dată când am fost la Dubro, purtarea lui mi s- 
a părut foarte ciudată. Mi-a făcut impresia că e un om cu 
două feţe! 

— În orice caz asta e bine de știut! Să fi cu ochii în 
patru, Riminsky! 

— Da, da, zise atunci și Severin, întorcându-se spre Dan 
Dragornir. Acum îmi aduc aminte și eu de multe nimicuri, 
cărora nu le-am dat nicio însemnătate cu prilejul șederii 
mele la el. Așa de pildă, l-am prins dând târcoale odăii 
mele, ca și când ar fi vrut să spioneze ce fac. 

— Fiţi pe pace! zise contele Riminsky. Voi găsi eu 
mijlocul de a-l supraveghea nu numai pe contele 
Gorciacov, dar și pe acest hangiu. 

— Iar dacă observi ceva ce-ţi dă de bănuit, zise Vulturul 
Morţii, la înapoiere spune-mi mie numai și voi ști eu să-i 
viu de hac, chiar dacă orașul e împănat, cu cazaci! 

— Bravo, căpitane, strigă doctorul Leonida, acum văd că 
tot cel vechi ai rămas. 

— Şi acum, prietene, pregătește-te de placare! 

Micislav se  însărcină cu transformarea înfățișării 
tânărului conte. 

— Așa! exclamă, el mulțumit, după ce-și îndeplini 
îndatorirea de travestitor. Acum te poţi duce la Dubro fără 
nicio teamă! Vei fi luat drept un pașnic negustor și nimeni 
nu va recunoaște în tine pe moșierul din Urzin. 

Contele Ion Riminsky se duse la Vulturul Morţii și 
întinzându-i mâna, îi zise: 

— Dumnezeu să te binecuvânteze, căpitane! În vreme ce 
eu voi fi departe, tu o vei duce la altar pe aceea, pe care 
am iubit-o eu. Soarta a vrut să fie a ta! Nu cârtesc, nu mă 
răzvrătesc, ci vă doresc amândurora și din toata inima să 
găsiţi în căsătoria aceasta fericirea pe care o căutaţi! 

Cu aceste cuvinte îl îmbrăţișă și-l sărută pe Stanislau 
Rimsky, care-i răspunse printr-o voinică strângere de 
mână. 

— Îţi mulțumesc, prietene, îţi mulțumesc! 

Contele Riminsky își mai luă rămas bun de la ceilalţi 
voinici, apoi pașii lui se auziră tot mai îndepărtați, pe 
coridorul tunelului subteran... 

CAPITOLUL 70 
Laţul se strânge 


Iosif, bătrânul servitor intră încet în odaia în care 
contele Gorciacov își dormea somnul de după masă. El se 
apropie în vârful degetelor de pat și zise, în șoaptă: 

— Prea milostive stăpâne! 

Dar nu-i răspunse nimeni, afară de respiraţia uniformă a 


Iosif zise atunci din nou, ceva mai tare: 
— Prea milostive stăpâne... 


1594 


De data aceasta guvernatorul deschise ochii și întrebă 
nemulțumit de a fi fost trezit din somn: 

— Ce este Iosif? Nici să dorm nu mă mai lăsaţi? 

— Prea milostive stăpâne, este aici un om care vrea să 
vorbească cu Excelenţa Voastră! 

— Daţi-l afară! strigă guvernatorul, înfuriat. Pentru atâta 
numai îmi tulburaţi somnul? 

— l-am spus eu că nu se poate vorbi cu Excelenţa 
Voastră... 

— Şi? 

— Mi-a răspuns că trebuie neapărat să vă vorbească. 

— Dar cine este omul acesta? 

— lagnov, hangiul de la „Doi Porumbei”. 

La auzul acestor cuvinte semnele mâniei se risipiră de 
pe faţa guvernatorului. 

— lagnov? repetă el. Lasă-l să intre! 

Servitorul se îndepărtă și peste câteva clipe, hangiul se 
ivi înaintea contelui Gorciacov. El se înclină adânc și zise: 

— lertaţi-mă, prea milostive stăpâne că vă tulbur 
liniștea, dar n-aș fi făcut-o dacă n-ar fi vorba despre o 
chestiune de o deosebită însemnătate. 

— Vorbește,  lagnov!  Mi-aduci ceva vești despre 
Stanislau Rimsky? 

— Despre unul din tovarășii lui Stanislau Rimsky. 

— Așa? Care? 

— Contele Riminsky, care a intrat de curând în banda 
Vulturului Morţii. 

Chipul călăului Varșoviei se însenină. 

— Iagnov, tu ești un om și jumătate! Vino mai aproape și 
spune-mi despre ce este vorba! 

— V-am amintit încă din rândul trecut, prea milostive 
stăpâne că tovarășii lui Stanislau Rimsky trag la hanul 
meu. 

— Da, pe unul l-au urmărit chiar cazacii dar a izbutit să 
se facă nevăzut. 

— Sunt foarte vicleni și isteţi, tâlharii aceștia! L-am 
spionat eu și pe celălalt, dar și el m-a spionat bine! 

— Şi contele Riminsky? 

— A venit, fără să bănuiască ceva. Și-a schimbat nu 
numai straiele, dar și chipul și l-a transformat, spre a nu 
putea fi recunoscut. Dar ochii mei nu pot fi înșelaţi și mi- 
am dat seama îndată, cu cine am de-a face. El însă nu știe 
că l-am descoperit. 

Contele Gorciacov cobori din pat, trase un saltar, luă de 
acolo câteva bancnote și i le dădu hangiului. 

— Ţine, lagnov! Sunt foarte mulţumit de vestea pe care 
mi-ai adus-o! 

Hangiul se înclină, adânc. 

— Mii de mulţumiri, prea milostive stăpâne! 

— Să fi însă cu ochii în patru și de acum înainte! La 
urma urmelor este chiar în interesul populaţiei de prin 
împrejurimi să stârpim această bandă de tâlhari. 

— Lăsaţi-l pe seama mea pe contele Riminsky, prea 
milostive stăpâne! Nu-l voi pierde din ochi și vă voi da de 
știre de fiecare pas pe care-l va face! 

— Deocamdată nu trebuie să vii să-mi spui și ce 
mănâncă și ce bea. Să te ţii însă de instrucţiunile pe care ţi 
le voi da! 

— Porunciţi, prea milostive stăpâne! 

— Pentru moment du-te acasă și să nu te miști din han. 
Să bagi însă bine de seamă ca Riminsky să nu prindă vreo 
bănuială căci atunci totul se duce pe gârlă. Dacă prinde de 
veste că tu-l spionezi și-mi aduci mie informaţii despre 
mișcările lui, va fugi, își vestește tovarășii... 

— ...şi fug? încheie Iagnov, hangiul. 

— Fug?... Asta n-ar fi nimic! Dar după cât îi cunosc eu pe 
ticăloșii aceștia, sunt în stare să se răzbune cumplit și în 
primul rând pe tine! 

— Pe mine? se îngrozi hangiul. Maică Precistă ajută-mă! 
Dar cum să se răzbune când orașul geme de cazaci? 

— Că mult îi pasă lui Rimsky de cazaci! Vulturul Morţii 
nu se dă în lături de la nicio primejdie... El nu cunoaște 
teamă și de mânia lui nu poţi scăpa când l-ai supărat, nici 
chiar dacă te-ai așeza în mijlocul unei armate întregi de 
cazaci! El nu cunoaște ce însemnează: nu se poate! 

— Sfinte Isuse Christoase nu mă lăsa! suspină lagnov. 
Niciodată n-aș fi crezut să fie atât de primejdios! Mie mi-a 
părut un om tare blând... Dar dacă astfel stau lucrurile, 
atunci dracul ne-a luat, căci mă va jupui de viu! 

— Tocmai de aceea, trebuie să lucrezi cu multă băgare 
de seamă! 

— Şi ce să fac, prea milostive stăpâne? 

— Mai înainte de toate, ceea ce ţi-am spus: Contele 
Riminsky nu trebuie să prindă nici cea mai mică bănuială. 
Despre ceea ce vei avea de făcut în viitor, te voi vesti prin 
scrisoare. Vei primi câteva rânduri și vei face întocmai 
după cum va sta scris în ele. 

— Am înţeles, prea milostive stăpâne! 

— Atunci, te poţi duce! 

lagnov se mai înclină odată, apoi părăsi odaia. Contele 
Gorciacov îl băgase în sperieţi. Nu se mai gândea decât la 
ceea ce se va întâmpla dacă Vulturul Morţii prinde de 
veste că l-a trădat. 

Grozăviile pe care le povestea lumea despre Vulturul 
Morţii nu făceau decât să-l facă să se cutremure și mai 
mult la gândul eventualei răzbunări. 

Convorbirea cu guvernatorul Varșoviei îl abătuse pe 
Iagnov; în schimb contele Gorciacov era foarte bine dispus 
după ce convorbise cu hangiul de la „Doi Porumbei”. 

El își freca mâinile de bucurie și era toarte mulțumit că, 
în sfârșit, marea operă la care lucra de ani de zile promitea 
să ajungă la îndeplinire. Din ziua în care contele Gorciacov 
primise un pumn în faţă, în plin bal mascat, în palatul 
guvernamental din Varşovia în vreme ce Mioara 
Comăneanu îi ucidea fiul care o atacase în chip atât de laș 

și josnic, Vulturul Morţii îi pricinuise multe zile fripte 
guvernatorului Varșoviei. 

Contele Gorciacov își aducea aminte mereu de aceste 
necazuri pe care le avuse din pricina lui Stanislau Rimsky. 

Acum se bucură că se apropie clipa răzbunării, dar și 
mai mult se bucura la gândul că prinderea temutului 
bandit va fi legată tot numai de numele lui. 

Se îmbrăcă iute, gândindu-se necontenit la prinderea 
Vulturului Morţii. Era atât de încredinţat de această 
prindere, încât începu să se întrebe cu ce distincţie îl va 
răsplăti ţarul pentru fapta aceasta. Nici nu se gândea că s- 
ar putea întâmpla ca Vulturul Morţii să-i mai scape și de 
data aceasta! O voce tainică îi șoptea că după atâtea 
neizbânzi a sosit clipa ca temutul bandit să fie făcut 
nevătămător. 

Vestea dusă de lagnov despre prezența contelui Ion 
Riminsky la Dubro avea o foarte mare însemnătate pentru 
el. De câteva zile guvernatorul Varșoviei nu-și mai 
frământase creierul decât cu gândul cum să ajungă la 
contele Riminsky, pe care-l ochise să fie trădătorul 
Vulturului Morţii. 

Acum, iată că întâmplarea i-l scosese în cale pe contele 
Riminsky, pe care toanele destinului îl târâse în ceata de 
voinici a lui Stanislau Rimsky. 

Contele  Gorciacov se îmbrăcase. Cum era o fire 
vanitoasă, se mai uită odată în oglindă și găsind în 
înfățișarea lui totul în ordine, părăsi odaia. 

Ceru să i se aducă, armăsarul, iar când calul îi fu adus, 
încălecă pe el și porni în galop. Trecătorii de pe străzi se 
înfiorau când îl zăreau și își șopteau: 

— Contele Gorciacov, cel cumplit! 

— Călăul Varșoviei! 

— Guvernatorul cu inimă de piatră! 

Mulţi se întrebau, oare unde se ducea guvernatorul atât 
de grăbit? Mulţi însă știau că nu de mult sosise la Dubro o 

tânără femeiușcă la care guvernatorul avea obiceiul să se 
ducă destul de des. 

Într-adevăr, contele Gorciacov se duse și acum la vila pe 
care o închiriase pe seama Natașei  Smirnovska, 
dansatoarea din Varșovia. 

Ingrijitorul vilei îl cunoștea pe conte. De îndată ce-l zări 
deschise poarta și peste câteva clipe guvernatorul ședea 
faţă în faţă cu Nataşa Smirnovska în salonul vilei. 

Dansatoarea era în toane rele și ea nici nu căuta să și le 
ascundă faţă de guvernator. 

— Dragă conte, zise ea, îţi mărturisesc sincer că nu mai 
înţeleg nimic din toată afacerea aceasta. Pentru ce m-ai 
adus în cuibul acesta din fundul lumii? Pentru ca să mă 
plictisesc de moarte? 

— Bine, dar nu ești mulţumită de locuinţa pe care ţi-am 
dat-o în această frumoasă vilă? 

— Ce folos că vila e frumoasă dacă sunt singură în ea? 
La Varșovia eram obișnuită cu societate mare, eram 
obișnuită să fiu sărbătorită! Aici stau singură cuc zile 
întregi și nimeni nu se uită la mine. Când am venit aici mi- 
ai făgăduit că mă voi întâlni cu contele Riminsky. 

— Nu mi-am retras încă această promisiune! răspunse 
contele Gorciacov zâmbind. 

— Eu nu prea am avut prilejul să mă încredinţez că ai fi 
făcut vreun pas în vederea acestei întâlniri! 

— Te grăbești, Nataşa mea! Incă nu este prea târziu, 
pentru a face ca această întâlnire să aibă loc. 

— Eu am început să nu mai cred în ea! 

— Repet, Nataşa, prea te grăbești cu afirmaţiile! 

— Mă tem că toată chestiunea cu contele Riminsky nu 
este decât o pură invenţie și că în realitate ai cu totul alte 
gânduri cu mine! 

— Crezi? 

— Aceasta este părerea mea! Cine știe pe unde 
chefuiește contele Riminsky acum! 

— În clipa de faţă se găsește la Dubro! 


1599 


— La Dubro?! 

— Tocmai de aceea am venit spre a-ți aduce această 
veste atât de plăcută pentru d-ta. 

— Dacă este aici, atunci de ce nu l-ai adus cu d-ta? strigă 
dansatoarea care tot se mai îndoia încă de adevărul celor 
spuse de Gorciacov. 

— Crede-mă, dragă Natașa că... o clipă n-aș fi șovăit să-l 
aduc, dacă mi-ar fi stat în putinţă. Aducerea aici a contelui 
Riminsky este mult mai grea decât îţi închipui d-ta? 

— Totuși trebuie să mă întâlnesc cu el! 

— Nici nu mă împotrivesc! Din contră, aș dori ca această 
întâlnire să aibă loc cât mai curând, deoarece este și în 
interesul meu. Am venit aici, pentru a ne sfătui asupra 
mijlocului prin care l-am putea face să vină! 

Natașa Smirnovska făcea gălăgie ca o adevărată artistă 
ce era. 

— Vreau să-l văd! Vreau să-l văd! 

— Dorinţa aceasta ţi se va îndeplini foarte iute dragă 
Natașa, răspunse contele Gorciacov, dacă-mi vei da 
ascultare. 

— Atunci, îţi stau la dispoziţie! 

— Mai înainte de toate... așează-te la masa de scris. 

Dansatoarea se supuse. 

— Pregătește hârtie, condei și cerneală! 

— S-a făcut! 

— Acum scrie, ce-ţi voi spune eu! 

— Incepe! 

Contele Gorciacov se trânti într-un fotoliu și dictă încet, 
pentru ca Natașa să poată trece pe hârtie, ceea ce spunea 
el: 


Conte Riminsky, 


Să nu te mire scrisoarea aceasta și nici să nu te mire că 
cineva știe că te găsești la Dubro. Pe de altă parte nu te 
speria, căci acela care-ţi adresează aceste rânduri nu se 
gândește nicio clipă să te trădeze. Dacă vrei să afli cine 


1600 


este persoana care știe de prezența d-tale aici, vino astă 
seară la ceasurile zece la poarta dinspre apus a orașului. 
Nu trebuie că te temi. Îţi făgăduiesc că nu ti se va întâmpla 
nimic. La locul mai sus arătat te va aștepta cineva care te 
va conduce la scriitorul acestor rânduri. Este în propriul d- 
tale interes să vii la locul și ora arătată mai sus. 


Un necunoscut bine cunoscut 


Natașa Smirnovska își încheie scrisoarea și o predă 
contelui Gorciacov. 

Guvernatorul Varșoviei citi rândurile și dădu din cap 
mulțumit. 

— Foarte bine! zise el, zâmbind. Sunt încredinţat că 
scrisoarea aceasta îl va ademeni pe Riminsky! 

— Dar nu-i așa, întrebă dansatoarea, speriată, că nu i se 
va întâmpla nimic? 

— Nu! Nu!, o linişti contele Gorciacov. Niciun fir de păr 
nu i se va mișca din loc! Planurile mele sunt mult prea 
mari în privința contelui Riminsky pentru ca să las să i se 
întâmple ceva. 

Zicând acestea, contele Gorciacov pecetlui scrisoarea. 
După aceea se așeză el însuși la masă și așternu pe o 
bucată de hârtie următoarele rânduri: 


lagnov, 


Scrisoarea aici alăturată trebuie să ajungă neîntârziat în 
mâinile contelui Riminsky. Dacă te întreabă de unde vine 
scrisoarea, fă-te că nu știi. Să nu-i spui decât că a fost 
adusă de un curier care a plecat îndată! 


După aceea puse scrisorile în plicuri și le vâri în 
buzunar. 

Era mulțumit. 

Se simţea cu un pas mai înaintat în spre ţinta planurilor 
sale. 

— Dragă Nataşa, îi zise ei, dansatoarei, pregătește-te, 
pentru vizita de diseară. 

— Ești atât de încredinţat, conte Gorciacov, că va veni? 

— Pe deplin! 

Chipul dansatoarei se însenină sub acţiunea unui zâmbet 
de fericire. 

— Nici nu-ţi poţi închipui cât sunt de fericită că-l voi 
vedea! 

— Acum totul atârnă de iscusinţa d-tale. 

Contele Gorciacov se pregăti să plece. 

— Te duci? îl întrebă Nataşa Smirnovska. 

— Da. Trebuie să îngrijesc ca scrisoarea să ajungă la 
locul de destinaţie înainte de zece seara însă ne vom mai 
revedea și atunci îţi voi da instrucţiunile trebuincioase. La 
revedere frumoasă Natașa! 

— La revedere conte Gorciacov! 

În buzunar cu scrisoarea de amăgire, guvernatorul 
Varşoviei se îndepărtă. Încălecând pe cal, el se înapoie la 
Primărie. 

De îndată ce ajunse acolo își chemă servitorul. 

— Iosif, ţine scrisoarea aceasta! Du-te cu ea îndată la 
hanul „Doi Porumbei” și înmâneaz-o hangiului. 

— Am înţeles, prea milostive stăpâne! 

— Dar bagă de seamă: Nimeni nu trebuie să te vadă 
când îi predai scrisoarea! Ai înţeles! 

— Da, prea milostive stăpâne! 

Iosif plecă îndată. 

Pe chipul contelui Gorciacov se ivi un zâmbet diabolic și 
mâna i se încleștă în pumn. 

— Tremură, Vultur al Morţii! Laţul a început să se 
strângă! șuieră el. 

Contele Riminsky şedea în odăiţa lui din hanul la „Doi 
Porumbei”. El se ţinea întocmai de instrucţiunile primite 
de la Micislav și în timpul zilei nu ieșea din casă deoarece, 
oricât de desăvârșită îi era travestirea, totuși, se putea 
întâmpla ca cineva să recunoască în el pe contele Riminsky 
și atunci era rău de el. 

lagnov îi dădea târcoale, gata să-l servească. Fără a 
aminti cu un singur cuvânt numele Vulturului Mortii, 
lagnov se învârtea cu atâta atenţie în jurul lui, încât 
tânărul conte ar fi putut să jure pentru buna credinţă a 
hangiului faţă de Rimsky. 

La timpul mesei lagnov îi aducea el singur mâncarea, 
nelăsând pe nimeni să pătrundă în odaia oaspelui său. 

Contele Ion Riminsky stătea la fereastră, în mână cu o 
carte pe care și-o luase spre a-și alunga urâtul. Cititul însă 
nu mergea de loc deoarece contele se gândea necontenit 
că peste două zile prinţesa Fedora Feodorovna, 
fermecătoarea castelană din Rudin, va fi soția Vulturului 
Morţii. 

El crezuse că rana acestei vechi iubiri se vindecase de 
mult, iată însă, că acum, când era departe de Rudin, rana 
aceasta începuse să sângereze din nou. 

Cu fruntea-i înfierbântată lipită de sticla rece a ferestrei 
el își lăsă privirea melancolică fără ţintă prin grădina 
acoperită cu zăpadă a hanului. Deodată cineva bătu la ușă. 

Contele Riminsky tresări. 

Cine să-l caute? Să-i fi dat de urmă? Își vârî mâna în 
buzunar și porni încet spre ușă. Era hotărât, să-și vândă 
scump viaţa, dacă avea de-a face cu copoii autorităţilor. 

Ajungând la ușă, dădu zăvorul la o parte, apoi apăsă pe 
clanţă și deschise ușa. 

În prag se ivi lagnov. 

Contele Riminsky răsuflă ușurat 

— Intră! îi zise el hangiului care și pătrunsese în odaie. 
Ce este? 

— Am o scrisoare pentru dv., răspunse hangiul în șoaptă. 

Contele Riminsky, se uită foarte mirat la lagnov. 

— Ai înnebunit? 

— Nu am înnebunit, stăpâne, iată scrisoarea! 

— Dar cine poate să-mi scrie mie? Cine știe că sunt aici? 

— Asta nu mai știu, stăpâne! răspunse hangiul în chip 
foarte firesc. Mie mi s-a dat scrisoarea și eu v-o înmânez. 

— Dă-o aici! 

lagnov i-o întinse și contele Riminsky o luă cu 
înfrigurare. După aceea rupse plicul și o citi cu uimire 
crescândă: 


Conte Riminsky, 


Să nu te mire scrisoarea aceasta și nici să nu te mire că 
cineva știe că te găsești la Dubro. Pe de altă parte nu te 
speria, căci acela care-ţi adresează aceste rânduri nu se 
gândește nicio clipă să te trădeze. Dacă vrei să afli cine 
este persoana care știe de prezența d-tale aici, vino astă 
seară la ceasurile zece la poarta dinspre apus a orașului. 
Nu trebuie că te temi. Îţi făgăduiesc că nu ti se va întâmpla 
nimic. La locul mai sus arătat te va aștepta cineva care te 
va conduce la scriitorul acestor rânduri. Este în propriul d- 
tale interes să vii la locul și ora arătată mai sus. 


Un necunoscut bine cunoscut 


Uimirea contelui Riminsky era fără margini. 

— Cine a adus scrisoarea aceasta? se răsti el la Iagnov. 

— Un fel de servitor, îngână hangiul, speriat. 

Contele Riminsky îl prinse pe hangiu și-l zgâlţâi de-i 
trosniră oasele. 

— Minţi, ticălosule! 

— Jur pe Maica Precistă că am spus adevărul! strigă 
hangiul. 

— Mai e aici aducătorul scrisorii? 

— De îndată ce mi-a dat-o a și plecat! 

— Şi nu-l cunoşti? Nu știi la cine slujește? 

— Nu știu stăpâne! 

Apoi, după o scurtă pauză, întrebă: 

— V-a adus vreo veste rea scrisoarea? 

Contele Riminsky răspunse enervat: 

— Nu, nu... Aș vrea numai să știu cine și de unde a aflat 
că mă găsesc aici? 

— Stăpâne, răspunse hangiul, omul nu poate fi nicicând 
îndeajuns de prevăzător. Cine știe care din cunoscuţii dv. 
vă va fi zărit pe undeva. Bine că scrisoarea nu v-a adus 
vreo veste rea! 

Contele Riminsky făcu un semn și lagnov era bun 
bucuros că putea să se îndepărteze. Era fericit că scăpase 
atât de ușor de însărcinarea care-i dăduse fiori de groază. 
Tremura să nu se trădeze prin vreo mișcare sau vreun 
cuvânt negândit căci atunci se sfârșea cu el. 

Își jucase bine rolul, totuși, contele Riminsky se îndoi o 
clipă și lagnov simţea și acum încă, dovada acestei îndoieli, 
tradusă printr-o durere destul de vie pe care i-o pricinuise 
zgâlţâiala contelui. 

Rămas singur, contele Riminsky se uită nedumerit la 
scrisoarea din mâinile sale. 

O citea și o recitea, dar tot nu se putea dumeri. Nici 
măcar să bănuiască nu putea de la cine venea scrisoarea, 
atât de isteţ fusese alcătuit cuprinsul ei. 

Cine să fi aflat că se găsește la Dubro? 

Era cu neputinţă să-l fi văzut cineva, deoarece venise pe 
furiș, intrând aproape nevăzut în han. Totuși, scrisoarea 
dovedea tocmai contrariul. 

Să fie oare o cursă în care voiau să-l atragă? 

Gândindu-se mai bine își dădu seama că bănuiala 
aceasta nu era întemeiată. Scrisoarea era trimisă de un 
prieten, de cineva care-i dorea binele. Fiindcă, dacă îi era 
vrăjmaș, atunci n-ar fi căutat să-l prindă în cursă, ci l-ar fi 
denunţat contelui Gorciacov și acesta ar fi știut cum să 
pună mâna pe el. 

Scrisoarea era scrisă de un prieten și după felul scrisului 
se vedea ușor că prietenul acesta era... o femeie. 

Dar cine anume? 

Cine să fie această necunoscută, bine cunoscută? 

Căută să-și reamintească de toate cunoștințele sale 
feminine, dar la niciuna nu se putea opri. Afară de aceasta, 
la Dubro nici nu prea avea el cunoscuţi, așa că scrisoarea 
trebuia să fie trimisă de cineva care și el era străin de oraș. 

Tânărul conte alerga neliniștit și enervat prin odaie. Se 
uita mereu la scrisoarea din mâna sa, în nădejdea că tot va 
izbuti să dea peste vreun amănunt care să-l pună pe urma 
cea bună. 

În zadar. 

Nici nu știa ce să se facă! Să se ducă la întâlnire sau să 
se înapoieze cât mai iute la Rudin, această scrisoare fiind 
prevestirea unei furtuni care se apropie? 

Deodată îi mai veni în minte un nume, un nume la care 
nu se gândise până atunci. 

Fedora Feodorovna. 

Inchipuirea înfierbântată îl făcu să creadă că poate 
prinţesa îi va fi trimis scrisoarea. 

Dar și bănuiala aceasta nu ţinu decât câteva clipe. După 
ce se gândi la toate posibilităţile își dădu seama că nu 
putea să fie castelana din Rudin aceea care-i trimisese 
scrisoarea... 

Ce să aibă să-i spună Fedora Feodorovna? Dar chiar 
dacă ar fi vrut să-i comunice ceva ar fi găsit o altă 
modalitate de a-l înștiinţa, nu prin această scrisoare 
iscălită „un necunoscut bine cunoscut”. 

În zadar întorcea scrisoarea și pe faţă și pe dos, toată 
frământarea lui rămase zadarnică. 

În cele din urmă o vâri în buzunar, dezamăgit. 

— Dacă vreau să știu cine este această misterioasă 
necunoscută, își zise el, nu-mi rămâne altceva de făcut, 
decât să mă duc la întâlnire. Şi vreau să știu cu orice preţ, 
cine mi-a trimis scrisoarea! 

Tainica scrisoare îl zăpăcise cu totul pe contele 
Riminsky. 

Întâmplările ultimelor zile îi istoviseră și așa îndeajuns, 
acum venea să se mai adauge la starea lui de nervi și taina 
în care era învăluită această scrisoare ciudată. 

Minutele i se păreau ani și ceasurile veacuri. Timpul se 
oprise parcă în loc, pentru contele Riminsky, care ar fi vrut 
să se și vadă la ceasurile zece seara când urma ca enigma 
să-i fie dezlegată. 

Încercă să mai citească odată scrisoarea, dar după două 
rânduri o aruncă furios. 

Se uită la ceas. 

Erau opt. 

— Încă două ceasuri! suspină el amărât. 

Cineva bătu în ușă din nou. 

— Cine e acolo? 

— Eu sunt, stăpâne! răspunse vocea lui lagnov. 

Contele Riminsky deschise ușa. 

Hangiul îi adusese cina. O așeză pe masă și se pregătea 
să plece când tânărul conte îl opri: 

— Spune-mi, lagnov, cum pot ajunge eu neobservat la 
poarta din spre apus a orașului? 

— Încă în astă seară? 

— Da! 

— Foarte simplu! Peste un ceas nici dracu nu mai trece 
pe străzile Dubro-ului, căci aici lumea este obișnuită să se 
culce odată cu găinile. 

— Chiar și cazacii? 

— Aceștia mai ales! 

— Şi care-i drumul cel mai scurt până la poarta din spre 
apus? 

— O iei prin grădină, stăpâne, și mergi mereu înainte 
până când dai de poarta apuseană. 

— Bine, lagnov! Te poţi duce! 

Hangiul plecă. 

El ajunsese pe coridor când deodată contelui Riminsky îi 
veni un gând. Voia să-l strige spre a-i spune că dacă nu se 
va înapoia acasă până dimineaţa, să le dea de veste 
voinicilor că a dispărut în urma unei scrisori, prin care era 
chemat la poarta apuseană a orașului. 

Își și așezase mâna pe clanţă spre a deschide ușa, dar îi 
dădu drumul îndată. Se răzgândise în ultimul moment, 
deoarece își adusese aminte că nu-i era îngăduit să trădeze 
ascunzătoarea. Mai bine să moară decât ca străini să afle 
din gura lui locul unde se ascundeau Vulturul Morţii și cu 
tovarășii săi. Dacă lagnov astăzi le era încă credincios 
mâine se putea foarte bine să-i trădeze. 

El își luă mâna de pe clanţă fără a-l fi chemat înapoi pe 
hangiu. 

Își reîncepu plimbarea înfrigurată prin odaie. Se așeză 
lângă cina ce se găsea pe masă, încercă să mănânce din ea 
dar nicio bucăţică nu i se ducea pe gât. 

Era mult prea nervos pentru a putea mânca. 

Se uita necontenit la ceas și cu cât era mai nerăbdător 
cu atâta i se părea că timpul trece mai încet. 

Ceasurile erau de-abia opt și jumătate. 

O oră i se părea o veșnicie. Oare nu va mai sosi niciodată 
timpul să se ducă la poarta apuseană? 

Se gândi să plece mai de vreme de acasă spre a-și mai 
liniști puţin nervii la aerul curat de iarnă, dar renunţă la 
acest gând deoarece se putea întâmpla ușor să fie observat 
și poate chiar recunoscut de unul căruia colindarea lui pe 
străzi să i se parcă ciudată la o oră atât de târzie. 

De la sosirea contelui Gorciacov la Dubro era o 
adevărată stare de asediu și oricare cazac îl putea opri, 
cerându-i să-și dovedească identitatea și rostul lui pe 
stradă, la ceasurile acelea. 

Afară se întunecase cu totul. 

Liniștea coborâse peste fire și în liniștea aceasta se 
auzea și mai mult gălăgia făcută de cheflii din cârciuma 

hanului. Contele Riminsky rămase gânditor în faţa sobei în 
care pâlpâia focul. 

El își ţinea ceasul în mână și în tăcerea ce domnea în 
odaie nu se auzea decât trosnetul lemnelor din foc și 
sunetul monoton al ceasornicului. 

Intr-un târziu duse ceasul în dreptul luminii împrăștiate 
de foc, poate pentru a suta oară și se uită la arătătoare. 
Unul, cel mai mare era la nouă, cel mic în apropiere de 
zece. 

În sfârșit sosise și timpul de plecare. 

Își îmbrăcă şuba și pentru orice eventualitate își vâri și 
pistolul în buzunarul șubei spre a-l avea la îndemână. 

Cine știe de ce aventuri va mai avea parte în noaptea 
aceea misterioasă! 

Părăsi odaia și trecând prin coridor unde nu se întâlni cu 
nimeni, ieși în grădină prin poarta din dos. 

După ce străbătu grădina, ieși pe stradă și aici o luă 
drept înainte așa după cum îi spusese lagnov. 

Iar când orologiul bisericii bătu ceasurile zece, contele 
Riminsky era la poarta apuseană a orașului. Se uită în jurul 
său, căutându-și misterioasa călăuză, dar nu văzu pe 
nimeni. 

Insă mai înainte de a fi amuţit cu totul ecoul bătăilor 
orologiului o făptură învăluită într-o mantie neagră se ivi 
ca din pământ lângă el și-l întrebă: 

— Contele Riminsky? 

— Eu sunt! 

— Urmaţi-mă! 

Și o luă înainte. 

Contele Riminsky căută să privească în faţa tainicului 
său conducător, dar acesta își ridicase gulerul șubei atât 
de sus încât de-abia i se mai zărea vârful căciulii.. 

In chipul acesta contele Riminsky nu mai avu ce face 
decât să se supună soartei și să meargă după călăuza sa 
care înainta cu pași grăbiţi. 

Pe drum, contele încercă să afle de la necunoscut unde îl 
ducea și-i puse mai multe întrebări; acesta însă nu-i 
răspunse nici măcar o singură dată, de parcă nici nu l-ar fi 
auzit. 

Peste vreo zece minute de drum, făcut în cea mai 
desăvârșită tăcere, călăuza se opri în faţa porţii unei vile 
cochete. 

— Am ajuns! zise necunoscutul scurt și scoțând o cheie 
din buzunar, descuie poarta prin care contele Riminsky 
intră urmat de conducătorul său. 

Ajuns la ușa vilei, acesta o descuie... apoi dispăru, în 
aceeași clipă, mai înainte ca tânărul conte să-i mai fi putut 
spune ceva. 

În locul necunoscutului apăru acum un servitor în livrea 
care se grăbi să-i ajute lui Riminsky să-și dezbrace șuba. 

— Cine locuiește aici? întrebă contele, oarecum răstit. 

Servitorul se înclină și răspunse, respectuos: 

— Stăpâna noastră! 

— Şi cine este stăpâna voastră? 

— Veţi vedea peste câteva clipe! 

Contele Riminsky era furios că nu i se dădea nicio 
lămurire la întrebările sale sau mai bine zis că i se dădeau 
răspunsuri care nu-l lămureau de loc. 

Lacheul deschise o ușă, în dosul căreia se ivi un salonaș 
foarte elegant mobilat. 

Contele Riminsky se uită încurcat în jurul său și era 
stăpânit de o oarecare neliniște. În curând însă această 
neliniște i se risipi deoarece își dădu seama că nu putea fi 
vorba decât de o aventură de dragoste. 

Dar cine să fie stăpâna vilei? 

— Ei, dar oare nu tot voi afla peste câteva minute? 

Cu acest gând intră în salonașul plin cu mobile, covoare 
și lucruri scumpe. Se vedea că stăpâna casei era obișnuită 
cu traiul bun, cu luxul chiar. 

Salonașul era gol. 

Riminsky se opri nedumerit. Servitorul îi zise: 

— Binevoiţi a lua loc! Stăpâna va veni îndată! 

După aceea servitorul plecă... închizând ușa în urma sa. 

Contele Riminsky rămase singur. 

Misterul ce-l înconjura începuse să-l enerveze prea tare. 

Se așeză într-un fotoliu cu față de mătase și lemnul 
sculptat și așteptă să vadă când și cum va apare înaintea 
sa stăpâna casei. 

Necunoscuta, bine cunoscută. 

Cine să fie oare? 

Gândul acesta îl frământa necontenit. 

Deodată i se păru că aude zgomotul unor pași și un 
foșnet de mătase. În același timp odaia se umplu de un 
miros plăcut. 

Contele Riminsky, se sculă de pe scaun și se întoarse. 

In faţa lui se afla stăpâna casei, învestmântată într-o 
toaletă de mătase de culoarea nalbei și purtând pe faţă o 
mască tot de aceeași culoare. 

CAPITOLUL 71 
Tradăâtorul 


Contele Ion Riminsky privi mirat la femeia cu trup ca 
tras printr-un inel care se ivise înaintea sa și din chipul 
căreia din pricina măștii nu putea să vadă decât trăsăturile 
fine ale buzelor. 

Și necunoscuta îi vorbi, dulce, ca sunetul unor clopoței 
de argint. 

— Te salut cu bucurie în casa mea conte Riminsky și îţi 
mulțumesc că ai venit. 

Vocea aceasta i se păru cunoscută moșierului din Urzin 
dar nu putea să-și amintească unde o auzise. El se înclină 
și răspunse: 

— Nu știu pe cine trebuie să salut în necunoscuta, bine 
cunoscută! Eu am dat ascultare chemării, mi se pare deci 
ciudat să fiu primit în mască. Care poate fi pricina că la 
încrederea de care am dat dovadă mi se răspunde cu atâta 
neîncredere? 

— Închipuiește-ţi, dragă conte, răspunse glumet doamna 
cu masca de culoarea nalbei, că te găsești la un bal 
mascat. Pe vremuri, mai înainte de a te fi retras la Urzin, 
erai nelipsit la balurile mascate. 

— Asta s-a întâmplat pe vremuri! răspunse contele 
Riminsky puţin enervat. De atunci s-au schimbat multe. 

— În privinţa aceasta ai dreptate, dragă conte. De pildă, 
nobilul moșier din Urzin, a trecut la ceata de bandiți a 
Vulturului Morţii. 

— Așadar cunoașteţi și acest eveniment al vieţii mele! 
făcu Riminsky, mirat. 

— Cunosc chiar mult mai multe, decât îţi închipui, dragă 
conte Riminsky! 

Tânărul tovarăș al Vulturului Morţii începu să-și piardă 
răbdarea. 

— Vreau să știu cine sunteţi!... Să știu numele dv. La o 
parte cu masca de culoarea nalbei! 

Femeia mascată zâmbi. 

— Mai încet, dragă conte! Cu forţa nu vei ajunge prea 
departe! In schimb, dacă vei fi liniștit, așa după cum se 
cuvine să fie un conte Riminsky, atunci îţi făgăduiesc că 
masca va cădea de pe chipul meu! 

— Dar eu vreau să cadă îndată! strigă contele Riminsky. 

— Domnul meu, zise mascata, fără să-și piardă 
cumpătul, nu trebuie să uiţi că în casa aceasta ai intrat ca 
un conte Riminsky și nu ca un bandit! 

Răspunsul acesta fu ca o găleata de apă rece pentru 
moșierul din Urzin. 

— Vă cer iertare, doamna mea că m-am lăsat prea 
stăpânit de curiozitate. Trebuie să recunoașteţi însă că 
situaţia de faţă este îndeajuns de ciudată spre a-mi 
îndreptăţi enervarea. După cât se pare, dv. știți într-adevăr 
mai multe despre mine decât mi-aș fi putut închipui. Aţi 
știut chiar și că mă găsesc în oraș, ceea ce este îndeajuns 
de curios! 

— De ce să ne pierdem vremea cu asemenea vorbe fără 
rost? Se prea poate să știi tot ce ţi-a aţâţat curiozitatea 
încă în noaptea aceasta. Deocamdată însă, renunţă să-ţi 
satisfaci această curiozitate și bine-voiește a trece în odaia 
de alături unde ne așteaptă cina. 

În clipa aceea mâini nevăzute deschiseră ușa ce dădea în 
odaia vecină și contele Riminsky rămase din nou uluit de 
uimire. 

Din odaia vecină venea o lumină orbitoare. Masa pusă 
strălucea ca în basme de tacâmurile de aur, de 
porţelanurile și cristalurile de un lux puţin obișnuit. 

Masa era pusă pentru două persoane. 

Mascata se așeză la masă și-l pofti și pe conte să șadă. 

— Ia loc, dragă conte! 

Contele Riminsky se așeză fără să vrea supunându-se 
mecanic la cererea necunoscutei. Gândurile lui zburară la 
timpuri trecute, la Varșovia, unde pe vremuri lua parte 
aproape în fiecare seară la asemenea mese la care era 
întotdeauna un mosafir bine venit. 

Și se gândi apoi că din moment ce se înrolase în banda 
lui Stanislau Rimsky, renunţase pentru totdeauna la viaţa 
aceea de belșug și strălucire. 

I se păru că soarta îi pregătise anume această scenă, 
care avea menirea să-i reamintească de tot ceea ce 
pierduse. 

Ușa se deschise și prin ea intrară doi feciori îmbrăcaţi în 
frac și cu mănuși albe în mâini, aducând cele dintâi feluri 
de mâncare. 

Feciorii se învârteau necontenit în jurul lor, aducând 
feluri după feluri și contele Riminsky avu prilejul să 
observe că i se serveau numai mâncărurile lui preferate. 

Nu putea să-și dea seama dacă aceasta se datoră numai 
întâmplării, sau voinţei necunoscutei lui binecunoscută. În 
tot timpul cinei el se trudi să găsească vreun semn de 
recunoaștere la necunoscuta din faţa sa, însă truda îi 
rămase zadarnică. Masca de culoarea nalbei ascundea 
prea bine chipul stăpânei casei. Prin cele două găuri ale 
măștii îl priveau doi ochi strălucitori iar când necunoscuta 
râdea, buzele-i pictate lăsau să se întrevadă două rânduri 
de dinţi, ca niște mărgăritare. 

Dar atât și nimic mai mult! 

Unul din feciori deschise o sticlă de vin și moșierul din 
Urzin simţi îndată după parfumul pe care-l răspândea, că 
vinul acela era din renumitul vin de Cotnari, pe care pe 

vremuri obișnuia să-l ofere la toate banchetele care se 
dădeau la el în casă, la Varșovia. 

Și aceasta să fi fost numai o simplă întâmplare? 

Necunoscuta își ridică paharul. 

— Să bem, conte Riminsky! zise ea, închinând... 

După sfârșitul cinei, pe care o luase în împrejurări atât 
de puţin obișnuite, unul din feciorii din casă aduse tutun, 
același tutun, pe care-l fumase contele la Varșovia. 

În gândul lui contele se întrebă din nou: 

— Şi aceasta este numai o întâmplare? N 

— Ciudat, zise el, ne mai putându-se stăpâni. In seara 
aceasta nu mi s-au servit decât mâncările mele preferate, 
vinul pe care-l beam cu drag, tutunul din care fusesem 
obișnuit. Aş putea spune că în seara aceasta am retrăit 
viața pe care am dus-o pe vremuri... 

— Nu tocmai! zise mascata. 

— Cum înţelegeţi aceasta? 

— Uită-te puţin în oglindă, conte Riminsky! 

Contele Riminsky se întoarse fără să vrea și se uită la 
imaginea pe care o reflecta oglinda venețiană din spatele 
său. 

Imaginea aceasta era alcătuită dintr-o odaie cu mobile 
foarte scumpe și de gust, în care se găseau o femeie 
îmbrăcată într-o scumpă toaletă de seară, plină cu pietre 
preţioase și un bărbat... îmbrăcat în veștminte roase, 
zdrenţuite. 

Locul acestui bărbat nu prea era într-un asemenea 
decor. 

Contele Riminsky se uită încurcat la necunoscuta care 
zise: 

— Pe vremuri aveai obiceiul să vii în frac când erai poftit 
undeva! 

Contele își aplecă abătut capul, iar misterioasa mascată 
urmă: 

— Mai mult chiar: contele Ion Riminsky era cunoscut ca 
un fel de arbitru al elegantei bărbătești... 

— Nu este vina mea, dacă soarta a vrut astfel! căută 
contele să se scuze. 

— Aceasta nu este o scuză! strigă enigmatica femeie. 
Tocmai de aceea suntem oameni, pentru a ști să luptăm 
împotriva loviturilor soartei și pentru a dovedi că nu ne 
lăsăm copleșiți de către o vitregie de a destinului. 

— Este ușor să vorbeşti astfel, doamna mea, răspunse 
moșierul din Urzin, când n-ai avut o viaţă întreagă alte griji 
decât să te duci la serate și banchete! 

— În privința aceasta d-ta n-ai dreptul să te plângi. 

— Dar de unde mă cunoașteţi atât de bine? întrebă 
contele Riminsky, din nou enervat. 

Zâmbetul fin al necunoscutei însă, îl dezarma, într-o 
clipă. 

— Ai uitat atât de iute ce mi-ai făgăduit, conte Riminsky? 
Iarăşi îți pierzi cumpătul? Ti-am spus doar că prin o 
asemenea purtare nu vei ajunge la ţintă! 

— Iertaţi-mă!... 

— Mi-e milă de d-ta, zise necunoscuta acum cu voce 
blândă, că ești silit să trăiești în mijlocul onor oameni care 
nu sunt vrednici de d-ta! 

Moșierul din Urzin răspunse, înțepat: 

— Vă mulțumesc pentru compătimire, frumoasă doamnă, 
dar trebuie s-o resping. Oamenii în mijlocul cărora m-am 
dus de bună voie, sunt toţi vrednici de mine și aș putea 
spune că... mă simt fericit în mijlocul lor. 

Necunoscuta rămase foarte mirată. 

— Ceea ce ai spus este foarte ciudat și dacă e adevărat 
aruncă o lumină foarte puţin favorabilă asupra d-tale! 

— Vă îndoiţi de cuvintele mele? 

— Mă îndoiesc, în ceea ce privește fericirea pe care vrei 
să mă faci să cred că ai găsit-o! Ochii d-tale spun altceva! 
Și nu te supăra, dar mai curând cred în ochii d-tale, decât 
în cuvintele pe care le-ai rostit. 

— Ah! 

— Nu te mira, dragă conte Riminsky, dar eu te cunosc 
mult mai bine decât să cred că te simți bine în societatea 
unor tâlhari, a unor ucigași! 

— Vă înșelaţi, doamna mea... Stanislau Rimsky... 

— Nu încerca să-l aperi pe Vulturul Morţii! Nu este om 
în Rusia care să nu știe că Stanislau Rimsky este un tâlhar 
de rând, atât și nimic mai mult! 

— Nu-i adevărat! 

— Dar mă rog, de ce-i iei apărarea? 

— Fiindcă merită! 

— D-ta ești singurul om care spune așa ceva! 

— O spun însă din convingere! 

— Foarte ciudat! 

— Fiindcă ceilalți nu-l cunosc pe Vulturul Morţii. Eu însă 
știu că Stanislau Rimsky nu este un tâlhar de rând. Ceea ce 
face, face dintr-un adânc spirit de dreptate și de 
compătimire pentru semenii săi. Mie mi-a scăpat viaţa, iar 
când am avut nevoie de un scut, de un adăpost, m-a primit 
în mijlocul tovarășilor săi. Și toţi prietenii lui sunt la fel, 
până la cel din urmă. 

Necunoscuta începu să râdă. 

— Foarte bine! Însă nu vei reuși să mă convingi pe mine 
că d-ta bogatul, distinsul, bine crescutul conte Ion 
Riminsky, te simţi bine în mijlocul unor vagabonzi de rând! 
Chiar dacă mi-ai spune aceasta de o mie de ori și eu tot nu 
te voi crede! 

Contele Riminsky se frământa neputincios. El își dădea 
seama că adevărul se ascundea în vorbele necunoscutei. Își 
aplecă încet capul și zise, abătut: 

— Şi dacă ar fi astfel? 

— Atunci trebuie să te foloseşti de orice prilej pentru a 
căuta să te înapoiezi în rândul oamenilor! 

— E cu neputinţă! 

— Nimic nu e cu neputinţă. 

— Atunci tot nu sunteţi destul de bine informată... 
fiindcă nu știți că... 

— Ba da, știu, îi tăie vorba, misterioasa femeie, știu că ți- 
ai ucis unchiul, pe contele Mauriciu Riminsky. 

Tânărul conte rămase uluit, iar dansatoarea urmă: 

— Eu însă îţi voi deschide o portiţă prin care să te poţi 
înapoia la viaţa cu care ai fost obișnuit... Nu șovăi să 
primești! 

Contele Riminsky începu să râdă amarnic. 

— Așadar, pentru aceasta m-aţi ademenit aici? 

— Să zicem că, da! 

— Atunci îmi pare foarte rău că am venit! 

La auzul acestor cuvinte și necunoscuta își pierdu 
cumpătul! 

— Este o prostie ceea ce ai spus! Trebuie să te desparti 
de Vulturul Morţii! 

— Nu se poate! Am jurat credinţă lui Stanislau Rimsky și 
nu-mi voi călca jurământul nicicând! 

— Jurământul făcut sub ameninţare nu leagă! 

— Dar eu nu m-am dus la ei, sub ameninţare, ci de bună 
voie... Când nu mai aveam alta cale pe care să apuc, atunci 
m-am dus la Vulturul Morţii. 

— Așadar tot nevoia te-a făcut să te legi de ei, răspunse 
necunoscuta îndată. D-ta singur al mărturisit că atunci te- 
ai dus la Vulturul Morţii când nu mai aveai altă cale pe 
care să apuci. 

— În orice caz, eu vreau să mă ţin de jurământul pe care 
l-am făcut! 

— Pentru a alerga de bună voie în braţele pieirii?... Care 
va fi sfârșitul d-tale?... Un glonte de cazac, care te va 
nimeri când te aștepți mai puţin! 

— Puțin îmi pasă! 

— Cum poţi vorbi astfel? Nu te gândești la viitorul d- 
tale? 

— Viitorul meu nu mai are nicio însemnătate, deoarece 
viaţa mea nu mai are ţintă. 

— Ce vorbe copilărești! 

— Se poate, dar hotărârea nu mi-o voi schimba! 

Tânărul conte rosti aceste cuvinte cu o liniște, cu o 
nepăsare, care dovedea că într-adevăr viața nu mai are 
nicio ţintă pentru el. 

De altfel contelui Riminsky nici nu-i prea plăcea să se 
mai gândească la viitorul său în care nu mai avea ce 
nădăjdui. Iar acum, când această misterioasă necunoscută 
îi arătă fără cruţare, la ce se putea aștepta în viitor, se 
cutremură. 

Timp de câteva minute în odaie domni o liniște 
apăsătoare. Apoi se auzi din nou glasul blând al 
necunoscutei: 

— Dragă conte Riminsky, trebuie să te întorci din 
drumul pe care ai pornit până nu este prea târziu, până 
când mai ai o posibilitate să ocolești prăbușirea definitivă! 
Eu îţi pot oferi această posibilitate, trebuie însă să vrei și 
d-ta! 

Contele Riminsky nu se mai putu stăpâni. Pană atunci 
cuvintele blânde ale  necunoscutei izbutiseră să-l 
dezarmeze, acum însă, când auzi cu atâta hotărâre 
spunându-i-se că ar mai putea fi scăpat prin... această 
necunoscută bine cunoscută, vru să știe fără întârziere, cu 
cine are de-a face. 

Mai înainte ca femeia să se fi putut apăra, el sări la ea și 
dintr-o singură mișcare îi smulse de pe față masca de 
culoarea nalbei, strigând: 

— Vreau să știu cine ești! 

lar în clipa următoare, când masca nu mai ascundea 
frumosul chip de femeie, contele exclamă, în prada unei 
nemărginite mirări: 

— Natașa! 

— Da, Ionel, eu sunt! răspunse dansatoarea, cu faţa 
împurpurată. 

— Dar de ce te-ai ascuns în dosul acestei măști? 

— Nu vroiam să știi cine se găsește în faţa ta! 

— Şi ce cauţi la Dubro? 

— Am venit să te scap! 

— Dar de unde, ai aflat, ce s-a întâmplat cu mine? 

— Asta n-are nicio însemnătate. Mai bine gândește-te la 
groaznica primejdie care te pândește. Dubro este plin de 
soldaţi, vânătoarea împotriva Vulturului Morţii a început și 
nimeni nu va fi cruțat! 

Contele Riminsky privi tăcut înaintea sa. 

Dar Natașa Smirnovska nu-l slăbi. 

— Nu mai sta pe gânduri, nu mai cumpăni atâta ce 
trebuie să faci! Nu ţi-a mai rămas decât o singură cale pe 
care poţi apuca și aceasta este calea pe care ţi-o ofer eu! 

— Nu pot s-o fac... nu se poate! îngână moșierul din 
Urzin, îndurerat! 

— Nu deznădăjdui prea iute! 

— Pentru mine nu mai există nicio cale care să ducă 
înapoi. Averea mi-a fost confiscată, eu însumi sunt pus sub 
urmărire pentru omucidere. 

— Nu te teme! 

— Ce poţi tu să faci, sărmană Natașa? 

— Totul! 

— Vorbe! 

— Ascultă-mă! Nu te-am chemat aici pentru a mă bucura 
de nenorocirea ta, ci pentru a te scăpa de la pieire. Îţi 
făgăduiesc că vei fi iertat și îți vei redobândi averea 
confiscată. 

Ochii contelui Riminsky începură să strălucească. 

— Să fie cu putinţă? 

— Îmi voi îndeplini promisiunea, cuvânt cu cuvânt! 

Înaintea ochilor contelui Riminsky se ivi moșia Urzinului, 
pe care o socotea pierdută și se gândi cu nespusă bucurie 
la clipa, în care s-ar putea întoarce din nou în mijlocul 
oamenilor. Dar imaginea dispăru îndată și tânărul conte își 
zise că totul nu se reduce decât la simple vorbe de femeie 
care nu vor fi traduse în fapte niciodată. 

— Să fie oare cu putinţă așa ceva? îngână el, ca în vis. 

Natașa se apropie de el, îl mângâie, fără să spună vreun 
cuvânt și tânărul conte căzu în genunchi în fata ei și 
îmbrăţișându-i picioarele, gemu: 

— Natașa... Natașa... mă simt atât de fericit, cu toate că, 
încă tot nu pot da crezare cuvintelor tale! 

— Dar eu te rog să le dai, deoarece mie mi-a promis 
contele Gorciacov că îmi va îndeplini toate acele făgăduieli 
pe care ţi le-am făcut mai adineauri. 

— Contele Gorciacov, călăul Varșoviei? exclamă contele 
Riminsky, întunecat. Dacă el ţi-a făgăduit aceasta, atunci 
fără îndoială că a pus și condiţii. 

— Da. 

— Şi care sunt aceste condiţii? întrebă tânărul conte, 
nerăbdător. 

Natașa Smirnovska tăcu. 

— Contele Gorciacov îmi cere să părăsesc Rusia? 

Dansatoarea dădu din cap, negativ. 

— Nu, poţi rămâne! 

— Atunci? 

— Contele Gorciacov a pus condiţii mult mai ușoare. 

— Nu-l cunosc pe contele Gorciacov ca pe omul care ar 
pune condiţii ușoare! 

— Crede-mă pe mine că guvernatorul Varșoviei nu este 
un om tocmai atât de rău, după cum se vorbește despre el. 

— Călăul Varșoviei? strigă contele Riminsky, cu adânc 
dispreţ. Nu mi s-a întâmplat să aud o poreclă mai nimerită 
ca aceea pe care poporul i-a dat-o contelui Gorciacov. Un 
om rău, nemilos, cu inimă de piatră... 

— Te înșeli! Contele Gorciacov urmărește un singur 
scop: să scape ţinutul acesta de sub teroarea Vulturului 
Morţii! Să se răfuiască odată pentru totdeauna cu 
Stanislau Rimsky care a tulburat ordinea publică și 
primejduiește autoritatea statului. 

— lar aceasta se va sfârși cu izbânda lui Rimsky. 
Vulturul Morţii nu se teme să-și măsoare puterile cu 
contele Gorciacov. 

— Ce cuvinte de copil! La ce-i va folosi vitejia faţă de 
miile de cazaci? 

— Vom vedea cine a avut dreptate! 

Dansatoarea se aplecă și mai mult deasupra contelui 
Riminsky. 

— Ascultă-mă! Ti-am spus că-ţi vei recăpăta averea 
confiscată și te vei putea întoarce printre oameni dar 
pentru aceasta trebuie să-i dai contelui Gorciacov o mână 
de ajutor pentru a-l prinde pe Vulturul Morţii și a-i face 
nevătămători pe tovarășii lui. 

Contele Riminsky sări ca mușcat de șarpe și cu ochii 
lucind de o lumină amenințătoare, strigă: 

— Să fiu trădător? 

Dansatoarea se înspăimântă de privirea cu care se uita 
contele la ea. 

Stăpânul Urzinului tremura din tot trupul de enervare. 

Natașa se uita la el încurcată și căuta cuvintele prin care 
să risipească mânia tânărului conte. 

În cele din urmă zise, încet, liniștită: 

— Nu da această urâtă denumire serviciului pe care ţi-l 
cere contele Gorciacov. Și gândește-te că la urma urmelor 
răsplata este îndeajuns de mare... 

Contele Riminsky începu să zbiere, nu să mai vorbească: 

— Nu... la aceasta nu mă veţi hotărî voi niciodată! Mă 
pot răci de Vulturul Morţii, pot deveni dușmanul lui, sau 
poate chiar că am fost nebun când am intrat în ceata lui, 
dar să-l trădez, să-l vând... aceasta nu se va întâmpla 
niciodată! 

Dansatoarea se folosi de toată puterea sa de convingere 
spre a-l hotări pe Riminsky să primească propunerea ei. 

Se așeză lângă el și începu să-i vorbească cu cuvinte 
blânde, înrâuritoare: 

— Ascultă-mă, Ionel, e singurul lucru, care te mai poate 
salva! 

— Ti-am spus că nici vorbă nu poate fi despre așa ceva! 

— Totuși, trebuie să te gândești... 

— Nici chiar cu toate chinurile din lume nu va izbuti 
contele Gorciacov să mă facă să-i trădez ascunzătoarea lui 
Stanislau Rimsky! Mă leagă un jurământ de Vulturul 
Morţii, în consecinţă nu-l pot trăda! 

Nașa Smirnovska își încolăci braţele în jurul gâtului 
contelui Riminsky, dar acesta se desfăcu încet din 
strânsoarea braţelor albe și arzătoare: 

— Acolo unde sunt, acolo este locul meu! strigă contele 
Riminsky. Pot fi urmărit de autorităţi, gloanţele cazacilor 
mă pot pândi din dosul fiecărui copac, dar trădătorul 
Vulturului Morţii nu voi fi niciodată! 

— Dar ce te leagă pe tine de Vulturul Morţii? Care este 
lanţul ce te silește să fi atât de dârz? 

— Cuvântul de onoare! 

— Dar viitorul, fericirea, viața ta îţi cer să nu fi 
încăpățânat! 

— N-aș putea fi fericit niciodată în viaţă dacă l-aș trăda 
pe căpitanul nostru! 

Contele Riminsky era în prada unei lupte cumplite. I se 
părea că se înăbușă, că aerul din odaie îl gâtuie și alergă la 
fereastră spre aș lipi fruntea înfierbântată de geam. De- 
abia se mai putea lupta împotriva cuvintelor ispititoare ale 
dansatoarei. 

— Aș fi omul cel mai josnic, cel mai nerecunoscător din 
lume, dacă l-aș trăda pe Vulturul Morţii! 

— Cum poţi vorbi așa ceva? 

— Cum să nu vorbesc când Stanislau Rimsky m-a scăpat 
din închisoare cu preţul vieţii sale? Curajul lui, jertfa lui, 
dovada de prietenie pe care mi-a dat-o să i-o răsplătesc în 
chipul acesta? Şi gândește-te numai - acum pot să-ţi 
mărturisesc - eu mă găsesc la Dubro ca trimis al Vulturului 
Morţii ca însărcinat al tovarășilor săi. Ceea ce-mi ceri tu 
este să nu rămân credincios până la capăt acestei 
însărcinări ci dimpotrivă, în loc să mi vestesc prietenii de 
primejdia care i pândește, să-i trădez! Ei bine, aceasta nu 
se va întâmpla niciodată! 

— Așadar, vrei să te înapoiezi la Vulturul Morţii? 

— Fără îndoială! 

— Gândește te la soarta, care te așteaptă! Dacă vrei să 
fii prins în tovărășia Vulturului Morţii, nimeni, dar nimeni 
nu te mai poate scăpa! 

— Imi este tot una, dar trădător nu voi fi! 

Nataşa Smirnovska se apropie din nou de el. 

Contele Riminsky voi să se îndepărteze, dar nu mai avu 
putere. Parfumul părului ei, apropierea frumoasei femei îl 
îmbătară, iar minunatele ei buze rosteau cuvinte 
ispititoare, vrăjitoare: 

— Se poate să ai dreptate! Se poate ca datoria, cinstea 
să-ţi ceară să faci așa, după cum ai spus tu! Dar nu mă 

învoiesc eu, fiindcă te iubesc... tot te mai iubesc și nu 
vreau să te pierd pentru totdeauna! 

— Nu... Natașa... lasă-mă! 

— Eşti tânăr, de ce să te jertfești de dragul unei 
îndatoriri prostești?... Tu, un conte Riminsky... Îţi vine să 
râzi chiar și numai când te gândești la tovărășia dintre un 
nobil sărbătorit de toată lumea și o ceată de spărgători, de 
tâlhari, de ucigași... 

— Lasă-mă... lasă-mă! 

— Vino-ţi în fire, până nu este prea târziu! Ce aștepți de 
la Vulturul Morţii? Cu ce te vei alege dacă vei rămâne și pe 
mai departe alături de el? Cu zile pline de zbucium până 
când, într-o bună zi vă daţi seama că nu mai există nădejde 
de scăpare! 

— Natașa... Natașa! îngânară buzele tremurânde ale 
contelui Riminsky, a cărui împotrivire devenea tot mai 
slabă. 

Natașa Smirnovska simţi că sosise clipa hotărâtoare. 
Dacă nu izbutea acum să smulgă taina contelui Riminsky, 
atunci nu mai izbutea niciodată! 

De aceea urmă asaltul cu încăpățânare. 

— Dacă-i rămâi credincios Vulturului Morţii, răsplata îţi 
va fi un glonte de cazac sau te vor prinde, ceea ce ar fi și 
mai rău, deoarece ai fi spânzurat... Un conte Riminsky 
spânzurat!... Dar dacă rămâi lângă mine, lumea va fi a ta 
din nou... vei fi fericit și vom fi împreună, fiindcă te iubesc, 
te iubesc încă și astăzi! 

Contele Riminsky își adună ultimele puteri și se smulse 
din brațele dansatoarei. 

— Nu pot s-o fac... Nu-l pot trăda... Aș fi omul cel mai 
mârșav din lume! 

— Prostii! 

— Nu este așa... Trebuie să mă înţelegi, Natașa... Nu pot 
s-o fac... nu pot... Stanislau Rimsky, se pregătește tocmai 
de nuntă și eu... 

Natașa Smirnovska își ridică brusc capul. 

— Ce ai spus? Se pregătește de nuntă? Și cu cine are de 
gând să se ducă înaintea popii? 

— Cu aceea pe care am iubit-o eu! răspunse contele 
Riminsky, căruia inima i se umplu de amărăciune când 
rosti aceste cuvinte. 

Deodată însă tresări și se uită speriat în jurul său 
deoarece își dăduse seama că spusese mai mult decât ar fi 
avut dreptul să spună. 

In ochii Natașei Smirnovska se aprinse flacăra izbânzii. 

Acum avea o nouă armă împotriva încăpățânării contelui 
Riminsky. 

— Așa? Stanislau Rimsky se pregătește de nuntă în 
vreme ce tu veghezi asupra lui la Dubro cu prețul vieții 
tale? Și pe deasupra se mai și însoară cu aceea pe care ai 
iubit-o tu? Auzi, conte Riminsky?... i-o ia și tu îl lași?... 
Așadar acesta este vestitul vostru căpitan?... Măreţia lui 
constă în aceea că își nefericește tovarășii, care își 
primejduiesc viața pentru el? 

— Taci! strigă contele Riminsky, cu faţa aprinsă de 
mânie. 

Dar Natașa nu tăcu, ci urmă cu asediul hotârâtor. 

— Se însoară cu aceea, pe care ai iubit-o? Și după toate 
acestea tu vrei să te mai înapoiezi la el? Cum, nu ţi s-ar 
rupe inima? Nu ţi s-ar răzvrăti sângele, văzând că aceea pe 
care o iubeşti, o sărută, o îmbrățișează Vulturul Morţii? 
Conte Riminsky, dar nu te gândești că nu există o 
batjocură mai groaznică pentru un bărbat? 

— Da... da... îngână contele Riminsky, aproape ieșit din 
fire, se însoară cu aceea pe care o iubesc... 

În închipuirea lui înfierbântată o zări pe Fedora 
Feodorovna în braţele Vulturului Morţii, care o săruta, o 
săruta, o săruta... 

O fierbinţeală cumplită i se revărsă pe tot corpul. 

Și în această atmosferă de iad, Natașa Smirnovska 
întrebă deodată: 

— Şi unde se va celebra cununia? 

Contele Ion Riminsky era cuprins de friguri. 

Auzise întrebarea și o putere lăuntrică nelămurită îi 
șoptea că trebuie să răspundă ceva. 

Creierul i se împotrivea, inima i se împotrivea, dar 
buzele tot i se mișcară spre a spune: 

— Peste două zile... noaptea... în capela din pădurea 
Rudinului! 

Natașa Smirnovska era în culmea fericirii. 

În aceeași clipă draperia grea de catifea din dosul 
canapelei fu dată la o parte și în dosul ei se ivi chipul 
diabolic al contelui Gorciacov. 

Dansatoarea din Varșovia repetă, în culmea fericirii: 

— Peste două zile... noaptea... în capela din pădurea 
Rudinului! 

De-abia acum își dădu seama contele Riminsky de ceea 
ce făcuse. Inţelesese îngrozit că își trădase căpitanul și 
tovarășii. 

Voi să sară de pe canapea dar nu mai avea putere. 

Voi să strige, să urle, dar Natașa Smirnovska se aplecă 
peste el și gura ei roșie se apăsă peste a lui și... 

„„„Îl sărută...îl sărută... îl sărută. 

CAPITOLUL 72 
Cununia Vulturului Morţii 


În Cuibul Vulturilor zarva era în toi. 

Voinicii aproape că nici nu se mai gândeau la ceea ce se 
petrece la Dubro. Toţi vorbeau numai despre nunta 
căpitanului pe care voiau s-o facă întocmai ca în povești. 

Stanislau Rimsky era aproape tot timpul la Fedora 
Feodorovna. Amândoi se gândeau cu bucurie că nu-i mai 
despărțeau decât trei zile... decât două zile... decât o 
singură zi, de nuntă, de ziua fericirii desăvârșite. 

Voinicii erau mulțumiți să-și vadă căpitanul fericit. 
Vulturul Morţii era de nerecunoscut... Se schimbase cu 
totul. Din omul întunecat, trist și veșnic îngândurat, el 
devenise acum deodată vesel, vorbăreţ, mulţumit, el, care 
o viaţă întreagă nu știuse ce însemnează să fii fericit. 

Mai întâi îl duruse dragostea lui nenorocită pentru 
Mioara Comăneanu, iar după întoarcerea de la Petrograd 
durerea aceasta nu făcu decât să-i crească și mai mult, 
adeseori fiind atât de copleșitoare, încât zile întregi nu 
vorbea un cuvânt. 

Atâta timp cât o știuse moartă pe Mioara nu-l chinuise 
decât durerea; când află însă că adorata lui iubită, aceea 
pe care o iubise mai mult decât propria sa viaţă, se 
căsătorise cu un altul, durerea se transformă într-o 
amărăciune de moarte pe care nimic nu i-o mai putea 
scoate din suflet. 

Dându-și seama că starea aceasta îl ducea la pieire, el 
căută să uite, căută un balsam pentru rana inimii sale și 

atunci se deșteptă în sufletul lui dragostea pentru Fedora 
Feodorovna. Şi dragostea aceasta nouă făcu din Vulturul 
Morgii un om nou, un nou născut. 

Pentru firea lui oţelită în luptă și prin vitregiile soartei, 
duioșia acestei iubiri era asemenea unei fericiri care nu le 
este dată muritorilor decât odată la o sută de ani și chiar și 
atunci, unuia singur. 

Într-adevăr, Stanislau Rimsky se socotea omul cel mai 
fericit pe care l-a suportat vreodată scoarța pământului. 
Dar oricât de mare era dragostea lui pentru Fedora 
Feodorovna, oricât de fericit se simţea în preajma zilei 
care urma să-i dăruiască lui și pentru totdeauna, pe cea 
mai dorită și mai ispititoare femeie a Rusiei, el tot nu uită 
de prietenii din jurul său, pe care ar fi vrut să-i 
împărtășească pe deplin din această fericire ce-i umplea 
sufletul. 

În ajunul cununiei voinicii erau adunaţi din nou în Cuibul 
Vulturilor. 

— La Dubro e liniște? zise Stanislau Rimsky. 

— Da, răspunse Dan Dragomir. Contele Riminsky nu s-a 
înapoiat, ceea ce însemnează că, nu ne pândește nicio 
primejdie. 

— Se pare, reluă cuvântul Vulturul Morţii, că contelui 
Gorciacov i-a mai venit puţin mintea la cap, după 
nenumăratele neizbânzi pe care le a suferit și se gândește 
bine, mai înainte de a ne ataca din nou. 

— Dar să poftească! strigă Micislav. Și așa de mult n-am 
mai avut o încăierare mai ca lumea! Din ziua distrugerii 
temniţei din Dubro n-am mai avut nimic de lucru! 

— Nu mai cobi! zise atunci Lew Vlasovici. Acum n-avem 
timp de luptat, vrem să petrecem! 

— Trăiască Vulturul Morţii! strigă Severin și ceilalţi 
aclamară în cor după el. 

Stanislau Rimsky mulţumi pentru noua dovadă de 
prietenie a tovarășilor săi, apoi se retrase din mijlocul lor 
spre a lua din nou calea coridorului secret. 

Ceilalţi voinici începură să se sfătuiască asupra celor ce 
mai aveau de rânduit. 

— Nu trebuie să uităm că, mâine noapte va fi nunta 
căpitanului, zise doctorul Leonida, și până atunci mai avem 
multe de făcut! 

Voinicii găsiră că doctorul avea dreptate și se așezară 
să-și împartă însărcinările între ei. 

— Severin, reluă doctorul Leonida, tu ţi-ai luat 
însărcinarea să aduci preotul! 

— Da. Astăzi însă aș vrea să schimb cu cineva! 

— Dar ce s-a întâmplat? De ce te codești? 

— Nu mă codesc, însă am o idee cum am putea să 
tragem un chef împărătesc cu prilejul nunţii căpitanului. 
De aceea, v-aș ruga să mă lăsaţi pe mine să fac rost de 
mâncare și băutură, iar popa să-l aducă altcineva. 

— Bine, zise Dan Dragomir, tu îngrijești de mâncare și 
băutură, iar Micislav și cu mine vom veni cu popa! 

Fiecare dintre voinici primi câte o însărcinare, apoi se 
duseră să se odihnească, deoarece a doua zi era ziua cea 
mare... 

A doua zi se și sculară toţi cu noaptea în cap. 

Fetele, Ludovica și Minerva, se duseră la capela din 
pădure, spre a o împodobi pentru cununie, iar Severin 
porni în spre Urzin, unde se duse de-a dreptul la cârciuma 
zgârcitului Moghiev. 

Voinicul se așeză la una din mese și ceru să vie 
cârciumarul. 

Acesta se și ivi îndată și se așeză la masa lui Severin. 

— Nu mă mai recunoști, Moghiev? întrebă voinicul. 

— Îmi pari cunoscut, dar nu știu de unde să te iau! 

— Grigore Grigoriev, la naiba! Pe vremuri am locuit aici, 
în Urzin, apoi m-am mutat la Moscova, iar acum m-am 
înapoiat aici. Mi-am luat o casă prin pădure și mâine vreau 
s-o sfinţesc. 

— Şi cu ce îţi pot fi de folos? 

— Vreau să cumpăr de ale mâncării și băutură!... 

În speranţa unei afaceri bune chipul lui Moghiev se 
însenină. 

— La mine găsești tot ce-ţi dorește inima. Eu am vinurile 
cele mai bune din ţinuturile acestea și șuncile mele sunt 
cunoscute cale de zece poște. 

Severin zâmbi, apoi zise: 

— Bravo, Moghiev, ești omul meu! 

— Şi cam de ce ai avea nevoie? 

— Cam de atâta cât este trebuincios pentru a sătura 
vreo doisprezece oameni. Trebuie să știi însă că oamenii 
aceștia mănâncă, nu glumă și beau și mai mult! 

— Grigore Grigoriev, zise cârciumarul, eu pot să dau de 
mâncare și de băut la o sută douăzeci de oameni, nu la 
doisprezece! Lasă pe mine, vei vedea ce știe bătrânul 
Moghiev! 

— Afară de aceasta trebuie să te mai îngrijești și de 
transportarea lor, deoarece eu n-am nici cal, nici căruţă. 

— Se va face și asta, Grigore Grigoriev. Dar... te-ai 
gândit oare că aceasta nu va fi o petrecere prea ieftină? 

Drept răspuns Severin își scoase portofelul, care era 
doldora de bani. 

— Ia privește! Ce crezi, ajunge? 

De mult nu mai văzuse Moghiev atâţia bani la un singur 
om. Ochii îi străluceau de bucurie și se gândea cu 
mulțumire la afacerea minunată pe care urma s-o facă cu 
acest proprietar scos proaspăt din cutie. 

Severin îi întinse mâna. 

— Așadar am încheiat târgul? 

— Încheiat! 

— Atunci îngrijește să fie totul gata! 

— Pentru când ai nevoie de ceea ce ai comandat? 

— Încă astăzi. 

— S-a făcut! Și cum să le transport? 

— Pe deseară să fie totul gata. Voi veni aici și plecăm 
împreună! 

— Bine! 

Severin se îndepărtă mulțumit, dar nici Moghiev nu era 
mai puţin încântat deoarece își spunea că izbutise din nou 
să tragă pe sfoară pe un om nepriceput. Se gândea că la o 
cantitate atât de mare putea să pună prețuri îndoite, fără 
nicio teamă, căci Grigoriev nu va băga de seamă. 

Cârciumarul începu să împacheteze merindele încă în 
timpul după amiezii. Nenumărate șunci, rotogoale de 
cârnaţi, mușchi afumat, cașcaval și alte brânzeturi 
coborâră din cămară în căruţă, unde de-abia mea încăpeau 
de butoiașele cu vin. Era acolo mâncare pentru douăzeci și 
patru de oameni, nu pentru doisprezece, dar puţin îi păsa 
lui Moghiev. Grigoriev îi ceruse mai bine să fie mai mult, 
decât mai puţin. 

Spre seară apoi veni și Grigore Grigoriev. 

Moghiev îl primi zâmbind. 

— Totul este gata! 

Și-l conduse pe Severin în curte, unde căruţa era atât de 
încărcată, în cât îţi făcea impresia că se va prăbuși sub 
atâta povară. 

— Totul este gata! zise Moghiev din nou. 

— Bine, răspunse Severin, atunci putem pleca! Cine va 
mâna caii? 

— Eu însumi! zise cârciumarul. Sunt curios să-ţi văd și 
eu casa! 

— Imi pare foarte bine! răspunse Severin și se și așeză 
în căruţă. 

Moghiev se urcă și el. 

— Cât facem până la tine acasă? 

— Intocmai două ceasuri! 

— Încotro să mân? 

— Spre Rudin! 

Moghiev dădu bice cailor și căruţa porni. 

Firește că pe drum vorbiră de una și de alta, dar Severin 
jucă foarte bine rolul lui Grigore Grigoriev, răspunzând de 
minune la toate întrebările curioase ale cârciumarului. 

Trecuse vreun ceas, de când mergeau pe drum, când 
ajunseră la pădurea Rudinului. Severin arătă spre calea ce 
străbătea pădurea și Moghiev conduse caii într-acolo. 

Merseră așa încă vreo zece minute, când deodată de 
printre copacii pădurii ieșiră la iveală trei oameni înarmaţi. 

— Dumnezeule! strigă Severin, dar mult mai tare se 
sperie Moghiev, care își duse iute mâna la buzunar, unde 
avea pistolul. Dar mai înainte de a ajunge să pună mâna pe 
el, unul dintru agresori îl și trase de pe căruţă, în vreme ce 
un altul îl făcu nevătămător pe Severin, pe care spre mai 
mare siguranţă îl mai și legară. 

Aceeași soartă îl aşteptă și pe Moghiev, care nici nu mai 
putea să se miște din pricina frânghiei, cu care fusese 
legat. 

— Unde duceţi aceste merinde și acest vin? întrebă, 
răstit, unul din agresori. 

— Aici... pentru sfinţirea casei lui Grigore Grigoriev! 
răspunse Moghiev, gemând. 

— Tu ești Grigoriev? îl întrebă atunci necunoscutul pe 
Severin. 

— Eu, stăpâne... și te implor, dă-ne drumul, căci doar nu 
ţi-am făcut niciun rău. 

— Amice Grigore Grigoriev, acum îţi vom sfinţi noi casa, 
de aceea vom lua mâncarea și băutura, iar voi veţi rămâne 
aici! 

Moghiev strigă deznădăjduit: 

— Nu le luaţi, căci sunt ale mele! 

Drept răspuns, același râs batjocoritor. 

— Cum ai spus prietene? Sunt ale tale? Nu te înșeli 
oare? Toate acestea sunt ale noastre! 

— Nu vă e rușine! strigă atunci Severin, furios. Să 
prădaţi un om sărac! Singura mea bucurie era sfinţirea 
casei mele și acum vreţi să-mi luaţi și această bucurie? Să 
vă fie rușine. 

Necunoscutul, care părea să fie căpetenia bandiţilor, se 
răsti la Severin: 

— Ţine-ţi gura, Grigore Grigoriev, căci de nu, îţi trimit 
un plumb în burtă! 

Dar Severin nu-și ţinu gura. 

— Mi-e însă nu prea mi-e teamă, de voi! De aș fi liber, v- 
aș arăta eu cine este Grigore Grigoriev. Dar vă veţi căi voi 
amar și așa! 

Necunoscutul râse din nou, dispreţuitor. 

— Așa? Mai ai și îndrăzneala să ne ameninţi? Ei, bine, îţi 
vom lua noi cheful de a ne mai ameninţa! 

Cu acestea se întoarse la tovarășii săi. 

— Ridicaţi-l, duceţi-l în pădure și trageţi-i un glonte în 
cap! 

Severin se înspăimântă, începu să se zbată ca în gură de 
șarpe, dar ce putea el face față de cei doi bărbaţi vânjoși, 
care îl luară pe sus, îl târâră în pădure, de unde peste 
câteva minute se auzi o detunătură de armă. 

— S-a sfârșit cu Grigore Grigoriev! îi zise atunci 
necunoscutul lui Moghiev, care îngrozi și mai mult, 
gândindu-se la soarta care-i fusese hărăzită omului care 
stătuse lângă el, în căruţă. 

Dar se îngrozi și mai mult, de teamă să nu păţească și el 
la fel. 

— Îndurare! Îndurare! se văicărea el. 

— Dacă-ţi ţii gura, te vom ierta! Dacă însă începi și tu cu 
amenințările, atunci te vei duce să-i ţii tovărășie pe lumea 
cealaltă lui Grigore Grigoriev... 

— Sfinte Dumnezeule! 

— Dar de la tot ceea ce se găsește pe căruţa aceasta să- 
ți iei rămas bun, căci ele sunt ale noastre, din clipa 
aceasta! 

— Nu mă nenorociţi! se rugă cârciumarul din Urzin, dar 
necunoscutul îi tăie vorba, răstit: 

— Gura! Cum îndrăznești să spui așa ceva? 

— Dar eu sunt un om sărac! 

— Nu ţi-e rușine? Crezi oare că nu știu că tu ești 
cârciumarul din Urzin? Crezi pare că nu știu ce zgârie 

brânză ești și că toată viaţa n-ai avut alt scop, decât să 
înșeli pe toţi aceia, care veneau să târguiască de la tine? 
Ești îndeajuns de avut pentru ca să nu sărăcești din pricina 
celor ce-ţi vom lua acum! 

Moghiev tăcu, fiindcă găsi că era mai cuminte să tacă, 
decât să împărtășească soarta lui Grigore Grigoriev, care 
acum zăcea mort. Își zicea că-l pedepsise Dumnezeu 
pentru a fi vrut să-l înșele pe Grigore Grigoriev! 

Între timp necunoscutul se suise în căruţă și dădu bice 
cailor. Căruţa porni încet mai departe, lăsându-l pe 
Moghiev legat cobză, în marginea pădurii. Cârciumarul se 
trudi din răsputeri să se rostogolească până la șosea, unde 
mai putea nădăjdui să fie găsit de cineva. 

Între timp căruţa înainta mereu, până când deodată se 
auziră mai multe voci, pe o parte și pe cealaltă a șoselei. 

— Stai! 

— Vlasovici! 

— Suntem aici! 

Căruţa se opri. 

Lew Vlasovici, fostul învăţător, le strigă tovarășilor săi: 

— Sus băieţi! 

Şi unul după altul se căţărară pe căruţă: doctorul 
Leonida, Micislav și în urmă de tot, Severin, Grigore 
Grigoriev cel împușcat în pădure. 

Și Severin râse cu poftă. 

— Minunat a mers treaba! L-am băgat în sperieţi pe 
Moghiev și îmi închipui ce rău trebuie să-i pară că m-aţi 
împușcat. 

Un hohot de râs răspunse. 

— Cred că nu-i pare atât de rău de tine, ca de afacerea 
pe care a pierdut-o! Pe deasupra i-am mai luat și caii și 
căruţa. 

— Totul a mers de minune, zise și doctorul Leonida, 
zâmbind. Nici nu mi-aș fi putut închipui, Severine, să fi atât 
de bogat în idei! 

— Este adevărat că ideea a fost a mea, zise Severin, 
modest, însă fără ajutorul vostru n-aș fi putut face nimic. 
Atacul a fost atât de bine executat, în cât la început 
tremuram chiar și eu! 

— Dar și tu ţi-ai jucat rolul de minune! 

— Nu trebuie să vă miraţi! zise Severin, râzând. Eu nu 
mai vedeam decât aceste mâncăruri de soi și butoaiele de 
vin și de dragul lor m-am învoit chiar și să mă legaţi și... 
să-l împușcați pe Grigore Grigoriev. 

Restul drumului îl făcură stând mereu de vorbă despre 
isprava lor. Peste vreun sfert de ceas ajunseră la casa de 
vânătoare din pădure. Voinicii hotărâseră să ţină nunta în 
această clădire pierdută în mijlocul pădurii și pe care o 
cunoșteau foarte puţini, chiar și din oamenii de prin 
împrejurimi, așa că nu erau ameninţaţi să fie descoperiţi. 
Aici descărcaseră merindele, a căror cantitate era atât de 
mare încât doctorul Leonida găsi de cuviinţă să aducă noi 
laude lui Severin. 

— Cred și eu că merit să fiu lăudat, zise Severin, foarte 
serios, având în vedere prețul de nimic pe care am 
cumpărat toate aceste bunătăţi! 

După aceea rânduiră totul prin casă, pentru ca 
banchetul de nuntă să aibă loc în condiţii cât se poate de 
plăcute. Ludovica și cu Minerva trecuseră pe acolo încă în 
timpul după amiezii și împodobiră toată casa, așa ca era o 
adevărată plăcere să priveşti la noua înfățișare a casei de 
vânătoare. Masa fusese întinsă în odaia din mijloc, care era 
cea mai încăpătoare. 

În jurul mesei erau așezate fotolii confortabile, pe masă 
farfurii, tacâmuri, pahare din cele mai fine... 

— Cât e de frumos! exclamă doctorul Leonida... 

— Şi cât de fericit va fi căpitanul! adăugă Vlasovici. 

— Merită să fie și el fericit, zise Micislav, căci destul a 
suferit în viaţă! 

— Dar să ne grăbim, căci mai avem ceva de făcut! zise 
Vlasovici. 

— Ce? 

— Popa! Aţi uitat că fără popă nu se poate cununia! 

— Așa este! 

— Atunci să mergem! 

După ce descărcară căruţa, se suiră toţi în ea și porniră 
în spre Rudin. 

Pe drum Severin și cu doctorul Leonida coborâră din 
căruţă, spre a se înapoia la ascunzătoare, pentru a-l vesti 
pe Vulturul Morţii despre cele întâmplate. Lew Vlasovici și 
cu Dan Dragomir merseră mai departe în spre Rudin, 
deoarece hotărâseră ca de-acolo să-l aducă pe bătrânul 
preot Nicolovici. 

Secera lunii era de mult pe cer, când căruţa voinicilor 
intră pe strada principală a Rudinului. 

Vlasovici cunoștea bine satul, știa unde locuiește preotul 
și mână de-a dreptul la casa lui. 

In casa preotului lumea dormea de mult. Ferestrele 
priveau negricioase în noapte, de altfel ca și ferestrele 
celorlalte case de prin împrejurime. 

Lew Vlasovici sări din căruţă și bătu încet în fereastră. 

Niciun răspuns, timp de câteva minute. 

— Te pomenești că nu este acasă! îi zise fostul învăţător 
lui Dan Dragomir. Atâta ne-ar mai trebui. 

— Dar unde naiba să fie? Părintele Nicolovici nu prea 
obișnuiește să-și petreacă nopţile prin cârciumi. Trebuie să 
fie acasă, pe semne însă că are somnul greu și nu ţi-a auzit 
bătaia în fereastră. 

Vlasovici mai bătu odată în geam, de data aceasta mai 
tare. 

Nu peste mult timp fereastra se și deschise și în cadrul 
ei se ivi capul cărunt al preotului. 

— Cine sunteţi? 

— Pe Sfinţia ta te căutăm, părinte! răspunse Lew 
Vlasovici, blând, cucernic. 

— Ce vreţi? 

— Te rugăm să te îmbraci și să vii cu noi! 

— Unde? 

— La un muribund! 

Acum în toiul nopţii? 

— Își dă sfârșitul, Prea Sinte și ne-a implorat să-i 
aducem un preot. 

— Unde șade muribundul? 

— Cale de o jumătate de ceas cu căruţa... Da te rugăm, 
Prea Sfinte, nu mai întârzia, căci te pomenești că moare 
între timp. 

Preotul rămase o clipă pe gânduri, apoi răspunse, încet: 

— Așteptaţi până mă îmbrac. Căruţa e aici? 

— Aici, Prea Sfinte! 

Fereastra se închise și în dosul ei se făcu lumină. Lew 
Vlasovici și cu Dan Dragomir așteptară liniștiți, lângă 

— A mers destul de repede! zise Dan Dragomir. N-aș fi 
crezut că se va lăsa convins cu atâta ușurință! 

— Eu știam mai dinainte, răspunse Lew Vlasovici. 
Nicolovici este foarte evlavios și ia foarte în serios 
chestiunile religioase. 

— Dar cum îi vom spune noi adevărul? 

— I-l] vom spune noi pe drum! 

În curând se ivi și părintele în poartă. Luase cu sine și 
un felinar, pe care-l întări de căruţă. 

Mai înainte de a se urca în trăsură întrebă: 

— Cine este muribundul? 

— O bătrână, foarte cucernică și cu frica lui Dumnezeu! 

— Şi unde şade? 

— În apropierea castelului din Rudin. 

Părintele Nicolovici se urcă în căruţă. 

— Putem pleca! 

Dan Dragomir dădu bice cailor! 

Căruţa trecu prin strada principală a Rudinului, apoi o 
luă în spre pădure. 

Părintele nu scotea un cuvânt și tot atât de tăcut stătea 
lângă el și Lew Vlasovici. 

Gândurile fostului învăţător, de altfel ca și ale lui Dan 
Dragomir se îndreptau numai în spre Stanislau Rimsky, 
care în clipele acelea era în fierberea pregătirilor de nuntă. 

Mergeau de o jumătate de ceas și drumul tot nu se 
sfârșise încă. Părintele începu să se neliniștească. 

— Dar departe mai șede muribunda! N-ar fi fost mai 
aproape părintele din Urzin? 

— Liniștește-te, Prea Sfinte, căci în curând vom ajunge! 
zise Dan Dragomir. Te-am chemat pe Sfintia Ta, fiindcă pe 
d-ta te-a vrut muribunda. 

— Pe mine? 

— Da. Avea obiceiul să umble la biserica Sfinţiei Tale. 

Mai făcură o bună bucată de drum. 

Trecuseră și pe lângă castelul din Rudin, dar căruţa 
mergea mereu, până când deodată, părăsi șoseaua 
naţională și o luă spre inima pădurii. 

În clipa aceea părintele Nicolovici sări de pe jilţ şi strigă: 

— Oprește! 

Vlasovici îl întrebă, nedumerit: 

— Dar ce s-a întâmplat? 

— Nici un pas nu merg mai departe! răspunse preotul. 

— Dar de ce, Prea Sfinte? 

— Mai întâi să-mi spuneţi, unde mă duceţi? 

— Dar nu ţi-am spus? 

— Nu mi-aţi spus adevărul! 

— Prea Sfinte... 

Într-o clipă părintele puse mâna pe felinar și lumină 
chipul lui Vlasovici. 

Ochii fostului învăţător se închiseră sub lumina bruscă a 
felinarului. 

— Lew Vlasovici! strigă părintele Nicolovici, încremenit. 

Fostul învăţător își aplecă privirea. Părintele urmă: 

— Lew Vlasovici! Învățătorul din Malzin. Nu-ţi mai aduci 
aminte de mine? Nu-ţi mai aduci aminte că odată ţi-am 
făcut o vizită la școală? 

— Ba da... ba da! 

— Ce s-a întâmplat cu tine? Lumea spune că, după 
pustiirea castelului și arderea pe rug a jupânitei Theodora, 
tu... tu te-ai fi alăturat la banda lui Stanislau Rimsky, care 
a nimicit satul și castelul și a dat foc stăpânei moșiei. 

Învățătorul tăcu. i 

— Să fie adevărat? Nu răspunzi? Într-adevăr ai pe suflet 
păcatul acesta? Şi tu să fi luat parte la uciderea mișelească 
a prea bunei jupânițe Theodora?... 

Fostul învăţător negă cu tărie: 

— Nu! Nu! 

— Atunci de ce ai dispărut? De ce te-ai înrolat în banda 
Vulturului Morţii? 

— Nu arunca cu piatra în mine, Prea Sfinte, mai înainte 
de a cunoaște împrejurările... 

— Din moment ce te-ai întovărășit cu Vulturul Morţii, nu 
trebuie să mai cunosc împrejurările... 

— Nici pe Vulturul Morţii nu trebuie să-l osândești! 

— Pe căpetenia de tâlhari? 

— Tocmai el a fost acela care a vrut să o salveze pe 
jupânița Theodora cu preţul vieţii sale. A făcut tot ce i-a 
stat în putinţă pentru a o scăpa de la moarte și era să 
plătească cu propria lui viaţă această îndrăzneală. 

— Cum, nu el a ucis-o pe jupânița Theodora? Nu el a dat 
foc castelului? 

— Nu! Nu! 

— Dar cine, dacă nu el? 

— Ţăranii îmbărbătaţi de rachiu au săvârșit această 
mârșăvie... Stanislau Rimsky a vrut s-o scape pe stăpâna 
moșiei, dar n-a izbutit. Tovarășii Vulturului Morţii au sosit 
la faţa locului prea târziu, când din jupâniţa Theodora nu 
mai rămăsese decât scrum și când ţăranii petreceau de 
bucuria faptei lor mârșave. 

— Atunci nici satul nu l-a pustiit Vulturul Mort? 

— Satul da! Aceasta a fost răzbunarea lui împotriva 
ticăloșilor, care au răsplătit cu atâta nerecunoștinţă 
bunătatea Theodorei. Stanislau Rimsky n-a făcut decât să 
pedepsească pe cei vinovaţi. Dacă pedepsirea unor 
asemenea ticăloși este un păcat, atunci Stanislau Rimsky e 
un păcătos... Și atunci și eu sunt un păcătos, fiindcă am 
aprobat fapta lui și m-am înscris în ceata lui de voinici sub 
înrâurirea acestei fapte! 

— Într-adevăr, așa să se fi întâmplat? se minună 
părintele Nicolovici. 

— Așa să-mi ajute Dumnezeu, zise fostul învăţător, în 
chip solemn, dacă nu este adevărat până la ultimul cuvânt, 
tot ceea ce ţi-am spus! 

Părintele Nicolovici tăcu. 

— Crede-mă, Prea Sfinte, urmă Lew Vlasovici, că 
Vulturul Morţii nu este nici pe departe omul rău și fără 
suflet, cum îl descriu dușmanii săi. Dimpotrivă, este un 
suflet nobil și un bărbat curajos, care-i ajută pe săraci și 
asupriţi și-i apără de cei tari și răi. Acestea nu sunt motive 
pentru a-l uri și a-l dispreţui, ci dimpotrivă, pentru a-l iubi. 

Dan Dragomir dădu bice cailor și căruţa porni din nou. 

Părintele Nicolovici se întoarse iarăși în spre Vlasovici și 
apucându-l de braţ îl întrebă: 

— Dar acum să-mi spui unde mă duceţi? 

— Mărturisesc că nu la o muribundă! 

— Dar? 

— La o cununie! 

— Şi de ce trebuie să aibă loc cununia aceasta în taină și 
în miez de noapte? 

— Vei afla, când vom ajunge acolo, Prea Sfinte! 

— Poate că e vorba despre răpirea vrunei fete? Atunci 
totul este în zadar, căci nu voi binecuvânta căsătoria decât 
numai dacă amândoi vor declara că se unesc de bună voie 
și neînrâuriţi de nimeni. 

— Fii pe pace, Prea Sfinte, căci noi nu suntem oameni 
care să căutăm să înrâurim asupra cuiva în asemenea 
împrejurări. Amândouă părțţiile doresc această căsătorie. 

— Dar atunci la ce bun toată această tăinuire? 

— Din pricina persoanei mirelui. 

— Din pricina persoanei mirelui? 

— Da, Prea Sfinte! 

— Şi cine este mirele? 

Vlasovici nu răspunse. 

Părintele începu să bănuiască adevărul. 

— Nu cumva... 

— Ba da, Prea Sfinte... acela, la care te-ai gândit! 

— Vulturul... 

— Da, Vulturul Morţii, căpitanul nostru! 

Părintele Nicolovici era pus în mare încurcătură. 

Nu știa ce să facă. Gândurile cele mai ciudate îi 
frământau creierul. Ştia prea bine că Stanislau Rimsky era 
urmărit de autorităţi și cunoștea și pregătirile care se 
făceau la Dubro, pentru prinderea Vulturului Morţii. Goana 
pentru descoperirea ascunzătorii Vulturului Morţii era 
dusă cu o îndărătnicie nemaicunoscută și în vreme ce 
contele Gorciacov se trudea din răsputeri să dea de ea, 

iată că soarta îl ducea pe el, preotul Rudinului, fără să 
vrea, la această ascunzătoare. 

Ce să facă? 

Datoria preotului era să binecuvânteze unirea tuturor 
acelora, care de bună voie voiau să se căsătorească și în 
decurs de patruzeci de ani de preoţie, nu refuzase 
binecuvântarea  niciunei legături făcute cu  învoirea 
părţilor. 

Acum însă, împrejurările erau foarte ciudate și bietul 
preot se întreba dacă are dreptul să refuze celebrarea 
căsătoriei, sau era obligat s-o oficieze, oricât de 
neobișnuite erau împrejurările 

— Vreţi să binecuvântez cununia Vulturului Morţii? mai 
întrebă el, odată. 

— Da, Prea Sfinte, asta te-am rugat să faci! 

— Bine, dar Stanislau Rimsky este urmărit în tot 
cuprinsul Rusiei! 

— Dreptul de a fi fericit nu i-l poate lua nimeni! răspunse 
Lew Vlasovici. 

— Bine, fie! zise părintele Nicolovici, aplecându-și capul. 

Lew Vlasovici luă mâna bătrânului preot și o sărută. 

— Dumnezeu să te binecuvânteze! 

— Şi unde va avea loc cununia? 

— În capela din pădurea Rudinului! 

— Şi cine este mireasa? 

— Fedora Feodorovna, prințesa Rudinului! răspunse Lew 
Vlasovici, cu voce de sărbătoare. 

Bătrânul-preot crezu că nu auzise bine. 

— Ce-ai spus? întrebă el. 

— Fedora Feodorovna, prinţesa  Rudinului! repetă 
Vlasovici. 

— Să fie cu putinţă? 

— Vei avea prilejul să te încredinţezi singur, Prea Sfinte! 

— Prinţesa... marea noastră  binefăcătoare?... Și 
Stanislau Rimsky... Vulturul Morţii! 

— Vezi, Prea Sfinte, zise atunci Lew Vlasovici, și din asta 
poţi să-ţi dai seama ce om este Vulturul Morţii... Stăpâna 
Rudinului nu-și va oferi mâna unui nevrednic! 

Bătrânul preot clătină din cap. 

Era aproape la șaptezeci de ani, auzise și văzuse multe 
ciudăţenii în acest timp, dar aceasta le întrecea pe toate. 

Prinţesa Rudinului, una din cele mai bogate femei ale 
Rusiei, se căsătorește cu Stanislau Rimsky, căpitanul de 
bandiți! 

Între timp căruţa mergea încet mai departe. 

Părintele Nicolovici avea acum la ce să se gândească și 
nu mai vorbi. Lew Vlasovici tăcu și el. Era fericit că preotul 
primise și că deci nu mai lipsea nimic pentru a duce la 
îndeplinire dorinţa căpitanului. 

Peste un ceas sau poate chiar mai curând, Vulturul 
Mortii va fi soţul fericit al prinţesei Fedora Feodorovna. 

În depărtare se iviră, mici puncte strălucitoare. Dacă n- 
ar fi fost vreme de iarnă, ai fi crezut că sunt licurici. Dar 
punctele acestea de lumină creșteau necontenit, cu cât 
căruţa se apropia mai mult de ele... 

Dan Dragomir se întoarse deodată în spre Lew Vlasovici. 

— Privește! 

Vlasovici îi explică părintelui Nicolovici: 

— Acolo va avea loc cununia... Capela din pădure este 
înconjurată de făcliile voinicilor și tot acolo se găsește și 
perechea care așteaptă binecuvântarea Sfinţiei Tale! 

Strălucirea făcliilor oferea ochilor o priveliște minunată. 
Când cei din jurul bisericuţei auziră huruitul căraţii își 
dădură seama că trebuiau să fie Dan Dragomir, Vlasovici și 
cu preotul. 

Micislav și cu Severin le ieșiră înainte cu făclii, pentru a 
le arăta drumul. În curând căruţa și sosi la destinaţie și 
amândoi îl salutară pe bătrânul preot, cu respectul ce i se 
cuvenea. 

Părintele Nicolovici cobori din căruţă. 

La lumina făcliilor el zări mica bisericuţă din pădure, iar 
puţin mai la o parte, un mic grup: doctorul Leonida cu cele 
două fete. 

— Unde este căpitanul? întrebă Dan Dragomir. 

— Așteaptă împreună cu prinţesa, în casa de vânătoare. 
După un vechi obicei, unul din nași trebuie să se ducă după 
mireasă, celălalt după mire. Vino, Dane, căci nouă ni se 
cuvine această însărcinare! 

— Până atunci, ia loc, Prea Sfinte! zise Severin. Tânăra 
pereche va fi în curând aici! 

— Lumânările au fost aprinse, în bisericuţă? întrebă 
preotul. 

— Acum avem de gând să le aprindem! 

— Atunci unul din voi, tu, Vlasovici, vino cu mine, să 
facem pregătirile necesare. 

— Vin, Prea Sfinte! răspunse fostul învăţător, care și 
porni în spre bisericuţă. 

Peste câteva minute din capelă venea o lumină dulce, 
odihnitoare. 

Lumânările fuseseră aprinse și ferestrele multicolore ale 
capelei răsfrângeau în minunate străluciri flăcările 
pâlpâitoare ale lumânărilor. 

Preotul își dezbracă șuba și păși în faţa altarului în 
odăjdii bisericești. Deschise Sf. Evanghelie și căută pagina 
consacrată pentru asemenea împrejurări. 

În timpul acesta tovarășii Vulturului Morţii așteptau cu 
nerăbdare sosirea căpitanului. 

Deodată, Ludovica strigă: 

— Vin! 

Într-adevăr în întunericul nopţii se zăriră făcliile ţinute 
de Dau Dragomir și doctorul Leonida. 

— Vin! repetară și ceilalți voinici. 

Toţi se adunară într-un singur grup și priveau cu 
nerăbdare la nuntașii care se apropiau. 

În faţă venea Dan Dragomir, având la braţul drept pe 
Fedora Feodorovna, iar pe urmă, Vulturul Morţii, alături 
de doctorul Leonida. 

Severin nu se mai putu stăpâni și strigă: 

— Trăiască Vulturul Morţii! Trăiască prinţesa! 

Un fior de fericire străbătu trupul prinţesei, care era 
atât de emoţionată, încât de-abia mai avea putere să 
zâmbească. Nu la fel stăteau lucrurile cu Stanislau Rimsky, 
care era de o veselie necunoscută și care făcea mereu 
semne tovarășilor săi. 

Câtva timp rămaseră în fața capelei și Stanislau Rimsky 
întrebă: 

— Totul este gata? 

— Gata, căpitane! răspunse Severin. Vlasovici a și intrat 
în capelă cu preotul, pentru a face cele din urmă pregătiri. 

— Atunci, du-te de vezi, dacă au isprăvit și întreabă-l pe 
părinte, dacă poate începe slujba. 

Severin alergă în capelă, de unde se întoarse în curând, 
cu faţa strălucitoare de bucurie: 

— Căpitane, părintele spune că putem începe chiar 
acum! 

Vulturul Morţii se apropie de mireasa sa și o sărută 
duios pe frunte. 

— Dragă Fedora, este cea din urmă sărutare, pe care ţi-o 
dau ca Stanislau Rimsky și cea din urmă sărutare pe care 
mi-o dai tu ca prințesă a Rodinului! După legile oamenilor 
și ale lui Dumnezeu, acum suntem încă doi străini, unul 
pentru altul; dar când vom ieși din această, bisericuţă, vom 
fi soţ și soţie. 

Fedora Feodorovna nu se mulțumi cu sărutarea de pe 
frunte, ci își lipi buzele de gura Vulturului Morţii. Buzele 
lor stătură mult timp împreunate, ca și când dragostea le- 
ar fi lipit una de alta. 

Din depărtare vântul aduse sunetul unui clopot. 

Era miezul nopţii. 


1646 


Cele două canaturi ale ușii bisericii se deschiseră și 
lumina din biserică răzbi în noapte. 

Fedora Feodorovna, Dan Dragomir, Stanislau Rimsky și 
cu doctorul Leonida porniră încet spre capela în care 
răsuna cântecul religios al bătrânului preot. 

CAPITOLUL 73 
Cununia de la miezul nopţii 


După Fedora Feodorovna, Dan Dragomir, Stanislau 
Rimsky și doctorul Leonida intrară și ceilalţi voinici în 
bisericuță, unde domnea o liniște cucernică. Nu se auzea 
decât glasul bătrânului părinte Nicolovici, care se îndrepta 
implorător către Cel de Sus. 

În dreapta altarului se așeză Stanislau Rimsky, iar în 
stânga Fedora Feodorovna. Şi în vreme ce părintele 
Nicolovici se adresa Celui de Sus, cei doi miri se uitau cu o 
duioșie mișcătoare unul la altul. 

Privirile lor trădau încredere în viitor, fericire și 
nemărginită dragoste. Voinicii priveau și ei adânc mișcaţi 
la căpitanul lor și aleasa sa și Micislav îi șopti Minervei, 
care se găsea lângă el: 

— În toată Rusia nu mai găsești o a doua pereche atât de 
frumoasă! 

Cântecul se sfârși și bătrânul preot făcu un semn 
perechii să vină mai aproape. Cei doi miri îngenuncheară 
în faţa altarului și Stanislau Rimsky luă în mâna sa mâna 
prinţesei. 

În tăcerea desăvârșită ce domnea în bisericuţă preotul 
întrebă: 

— Stanislau Rimsky, răspunde, dacă iubești pe aceea a 
cărei mână o ţii în mâna ta? 

— O iubesc! răspunse Vulturul Morţii, mândru... 

— Vrei s-o iei de soţie de bună voie, fără să fi fost împins 
la aceasta de o voinţă străină de tine? 


1648 


— De bună voie și fără să mă silească cineva! 

— Îi vei fi soţ credincios, împărtășind cu ea bucurii și 
nevoi și apărând-o, când ar avea nevoie de apărare? 

— Îi voi fi soţ credincios și o voi apăra întotdeauna, chiar 
cu preţul vieţii mele! 

— Nu o vei părăsi niciodată? 

— Niciodată! 

Părintele Nicolovici se întoarse atunci în spre mireasă. 

— Prinţesă Fedora Feodorovna, răspunde dacă îl iubești 
pe bărbatul, a cărui mână o ţii în mâna ta? 

— Il iubesc! 

— Vrei să-l iei de soţ de bună voie, fără să fi fost împinsă 
la aceasta de o voinţă străină de tine? 

— Da! 

— Îi vei fi soție credincioasă, împărtășind cu el și bucurii 
şi nevoi? 

— Da! 

— Nu-l vei părăsi niciodată? 

— Niciodată! 

— Atunci vă binecuvântez în numele Domnului nostru! 
Să ne întoarcem cu toţii sufletele către Cel de Sus și să-L 
rugăm să pogoare harul său asupra robilor săi care se 
unesc astăzi în faţa Lui... Bucuria și mulțumirea să le 
însoțească pașii în viaţă, jalea și necazul să fugă din calea 
lor... Stanislau Rimsky, aici, în faţa altarului, unde ai jurat 
credință soţiei tale, te sfătuiesc să renunţi la viaţa 
zbuciumată pe care ai dus-o până acum și să-ţi trăieşti 
restul zilelor în nobilă simplitate, spre bucuria tinerei tale 
soţii. Dumnezeu să vă binecuvânteze pe amândoi. 

Părintele mai spuse o rugăciune, apoi intonă un cântec 
pe care îl repetară toţi în cor... Cântecul răsuna mai tare, 
tot mai tare, răzbind până în depărtări. 

Încetul cu încetul cântecul muri, slujba religioasă luă 
sfârșit și părintele Nicolovici strânse mai întâi mâna 
miresei, apoi pe a mirelui. După aceea veniră voinicii, care 
urară toate fericirile tinerei perechi. 

Vulturul Morţii își oferi braţul prințesei, care se lipi 
fericită de soțul său și așa porniră încet afară din capelă. 

Cei doi nuni mari, Dan Dragomir și cu doctorul Leonida, 
mergeau în frunte, după aceea venea tânăra pereche, iar 
pe urmă ceilalți voinici. Părintele Nicolovici rămăsese în 
bisericuță să stingă lumânările, iar după ce sfârși cu acest 
lucru, își îmbrăcă șuba peste odăjdiile bisericești. 

Mirii, urmaţi de ceilalţi nuntași se îndreptară în spre 
casa de vânătoare, unde urma să aibă loc banchetul de 
nuntă. Toţi râdeau fericiţi și de-abia așteptau să se așeze la 
masă. 

Stanislau Rimsky se întoarse în spre soţia sa cu ochi 
strălucitori de fericire și-i zise: 

— Vei vedea, draga mea... 

În aceeași clipă, un strigăt ascuţit se auzi în noapte: 

— Niciun pas mai departe! 

Vulturul Morţii se uită în jurul său, nedumerit și... un 
urlet, ca de fiară rănită îi ieși din piept: 

— Trădare! 

Deodată, ca și când pădurea ar fi căpătat viaţă o armată 
nenumărată de cazaci se ivi din dosul copacilor. 

Voinicii se uitară îngroziţi în jurul lor. 

Oriunde își îndreptau privirile, numai cazaci și iar numai 
cazaci! 

Fedora Feodorovna scoase un țipăt de groază, apoi 
strigă: 

— Înapoi, în bisericuţă!... În sfântul lăcaș nu ne vor 
putea urmări... și eu voi... 

Se întoarseră, dar cazacii alcătuiseră și în spatele lor un 
lanţ viu, care nu mai putea fi străpuns de o mână de 
oameni. 

Dan Dragomir, doctorul Leonida și ceilalţi voinici, se 
așezară iute în jurul Vulturului Morţii, de la care își 
așteptau scăparea și pe care erau gata să-l apere cu 
propriile lor trupuri. 

— Să fugim! 

— Ce facem? 

— Am fost trădaţi! 

— Căpitane, vorbește! 

Asemenea strigăte deznădăjduite ieșiră de pe buzele 
voinicilor, care își pierduseră capul. 

Rimsky se uită zăpăcit la tovarășii săi și își strângea 
soţia la piept. 

Același glas ascuţit de mai înainte răsună din nou și 
contele Gorciacov se desprinse din rândul cazacilor. 

— Stanislau Rimsky, te somez să te predai, împreună cu 
tovarășii tăi! Toate armele pe care le aveţi asupra voastră 
să mi le predati, căci altfel dau ordin să se tragă în voi! 

Dar somaţiei guvernatorului îi răspunse un glas hotărât, 
dârz: 

— Stanislau Rimsky nu se predă! 

Și credincioșii lui prieteni strigară în cor: 

— Nu ne predăm! 

— Bine! răspunse contele Gorciacov, șoptind ceva la 
urechea lui Marius Gersot care era alături de el. 

În clipa următoare cazacii își luară armele de pe umeri și 
sute de ţevi de pușcă se îndreptară asupra voinicilor. 

Fuga era cu neputinţă. 

Stanislau Rimsky își dădu seama și el de această 
imposibilitate și amărăciunea îl gâtuia. Tocmai acum, când 
se vedea și el în pragul fericirii, trebuia să se nimicească 
totul. 

O durere de neînchipuit îi sfâșia inima și aproape uitând 
de sine, îngână: 

— Totul s-a sfârșit! 

Pe Fedora Feodorovna o podidiră lacrimile. Durerea îi 
sfâșia și ei inima și nu știa ce să facă. 

Atunci se auzi deodată vocea ticălosului de Marius 
Gersot: 

— Vă somez încă odată... 

Atunci Fedora Feodorovna se smulse brusc din braţele 
Vulturului Morţii, alergă la contele Gorciacov și căzând în 
genunchi, se rugă: 

— Vă implor, nu vă atingeţi de ei!... Eu, prinţesa 
Rudinului, îmi iau toată răspunderea pentru ei! 

Marius Gersot însă, îi răspunse semet și batjocoritor: 

— D-ta nu mai ești prinţesa Rudinului, ci soţia lui 
Stanislau Rimsky, în consecinţă ne vom purta cu d-ta la fel 
ca și cu oricare alt membru al acestei bande de ucigași! 

Prinţesa ţipă. 

Marius Gersot se adresă cazacilor: 

— Prindeţi-o! 

Doi cazaci porniră în spre prinţesă, dar Dan Dragomir fu 
mai iute decât soldaţii și dintr-o săritură se repezi la 
Marius Gersot, la blestematul vrăjmaș, care se zbătea 
deznădăjduit în braţele vânjosului român. 

Contele Gorciacov, speriat, strigă: 

— Impușcaţi-l! 

Ofiţerul cel mai apropiat își scoase pistolul. Ochi o clipă, 
dar tocmai în clipa aceea Dan Dragomir îl trânti la pământ 
pe Marius Gersot și glontele trecu pe deasupra voinicului. 

Urmă un țipăt sfâșietor și Fedora Feodorovna se prăbuși 
la pământ, scăldată în sânge. 

— Stanislau... Stanislau! suspină ea, dureros. 

Atunci se dezmetici și Vulturul Morţii din toropeală și se 
repezi asupra cazacilor ca o fiară scăpată din cușcă. Tot 
atunci îl culcă la pământ și Dan Dragomir pe Marius 
Gersot, care încercase să se ridice, iar ceilalţi voinici se 
aruncară asupra vrăjmașului cu o furie de neînchipuit. 

Intr-o clipă se încinse o încăierare cumplită. 

Detunăturile de puști, de pistoale se amestecau cu 
strigătele de durere ale răniților, cu înjurături și blesteme, 
de nu se mai putea înţelege nimic. 

Dar ţipetele cele mai dureroase ieșeau din gura lui 
Marius Gersot. În mijlocul acestei încăierări, care se dădea 
pe viaţă și pe moarte, voinicii se năpustiră ca niște tigri 

înfuriaţi asupra aceluia care era toată pricina nenorocirii 
lor. 

Fi îl spintecară aproape în bucăţi pe trădător și îi 
despicară capul, de nu mai era de recunoscut. Dar cazacii 
se și năpustiseră asupra lor și trebuiră să se apere de 
atacurile care veneau din toate părţile. 

Unul din cazaci îl împușcă în cap pe Vlasovici din 
imediată apropriere și fostul învăţător, căzu mort la 
pământ, fără să mai scoată vreo vorbă. 

Vulturul Morţii se lupta ca un leu și cu un curaj 
disprețuitor de moarte, chiar și în această situaţie 
deznădăjduită. Durerea, de a fi pierdut-o pe aceea pe care 
o iubise atât de mult, îi însutise puterile. 

In mijlocul urletelor infernale, se auzeau mereu 
strigătele contelui Gorciacov: 

— Băgaţi de seamă de Rimsky! Trebuie prins viu!... 

Zece, doisprezece cazaci se repeziră la Vulturul Morţii, 
dar el se desfăcu de ei, de toţi. O putere nebănuită zăcea în 
braţele sale. Pe un cazac, de o statură uriașă, îl apucă de 
gât și dintr-o singură mișcare i-l suci, ca la un pui, apoi îl 
aruncă la o parte, de parcă ar fi fost un fulg! 

Alţi soldaţi se repeziră la el, dar și aceștia se rostogoleau 
la pământ, unul după altul, în urma groaznicelor sale 
lovituri. Voinicii luptau și ei vitejește în jurul lui. Pierderea 
Fedorei Feodorovna și a lui Lew Vlasovici prinse dorul de 
răzbunare în sufletele lor și cazacii cădeau cu droaia, în 
mijlocul unor deznădăjduite ţipete de durere. 

Dar până la urmă ar fi fost cu neputinţă ca numărul 
mare al cazacilor să nu iasă învingător. Chiar și îndârjirea 
și nebănuita putere a Vulturului Morţii trebui să se plece, 
în fața mulţimii armate, care stătea sub ordinele contelui 
Gorciacov. 

În curând, Stanislau Rimsky fu azvârlit la pământ, unde 
îl apucară zeci de mâini, așa că nici să se miște nu mai 
putea. 

Din când în când se mai opintea, în nădejdea că se va 
putea desface din strânsoarea vrășmașului, dar ce putea să 
facă el, împotriva nenumăraţilor soldaţi, care se trântiseră 
cu totul peste el? 

— Câinilor!... Ucigașilor! striga el dispreţuitor. 

Acum și contele Gorciacov îndrăzni să se apropie de el. 

— Legaţi-l bine! Aveţi grijă de el, fiindcă acesta este cel 
mai primejdios! Băgaţi de seamă însă, să nu mi-l omorâţi, 
căci pentru el am o moarte cu totul deosebită! 

Stanislau Rimsky se uită cu ochi fulgerători la dușmanul 
său de moarte. 

— Îţi voi răsplăti eu aceasta, conte Gorciacov! 

— Ce tot spui acolo? întrebă contele Gorciacov, 
dispreţuitor. 

— Ai ucis-o pe aceea care mi-a fost dragă, mi-ai ucis cei 
mai buni prieteni! Cumplită va fi răzbunarea, cu care te voi 
lovi! 

Contele Gorciacov se apropie, își ridică mâna și lovi cu 
cravașa în obrazul aceluia ce nu se putea apăra. 

— "Ţine, câine! Aceasta este răsplata pentru îndrăzneala 
amenințărilor tale... acesta este darul meu de nuntă! 

Stanislau Rimsky vru să se repeadă la el pentru a-l 
sfâșia, dar legăturile îi erau atât de strânse, încât 
încercând să le rupă, nu făcu decât să-și rănească singur 
trupul, în mai multe locuri. 

Nu putea face nimic și această neputinţă de a se 
răzbuna pe loc îl făcu să simtă și mai mult înjosirea 
loviturii cu cravașa. 

Rânjetul batjocoritor al contelui Gorciacov îl făcea să 
înnebunească de durere. Își întoarse privirea spre a nu mai 
vedea chipul diabolic al călăului Varșoviei. 

Dar atunci văzu altceva, tot atât de dureros. 

Văzu că, și tovarășii săi fuseseră prinși și mai văzu că doi 
cazaci ridicară trupul neînsufleţit al prințesei și-l duseră 
mai la o parte. 

Unul din acești cazaci se întoarse apoi la contele 
Gorciacov și-i zise: 

— Prea milostive stăpâne, prințesa e moartă. Glontele a 
ucis-o pe loc! 

Pe Vulturul Morţii îl năpădiră lacrimile. 

Ce soartă tragică îi rezervase destinul! Ce dar de nuntă 
crud, înfiorător, îi pregătise soarta! li răpise pe aceea pe 
care o iubea, tocmai în clipa când putea spune că este a 
lui! 

Inima i se strânse de durere, creierul îi zvâcnea sălbatic 
și se zbătea neputincios să-și rupă legăturile. El jurase de 
mult, încă din Varșovia, când i-o răpise pe Mioara 
Comăneanu, să se răzbune pe contele Gorciacov. 

Și de atunci, de atâta amar de vreme, nu izbutise încă 
să-și îndeplinească această dorinţă arzătoare și acum era 
lăsat la voia lui, la voia acestui om cu inimă de câine. 

— Vai, dacă ar mai putea să fie iarăși liber măcar numai 
câteva zile, atunci călăul Varșoviei n-ar mai fi scăpat de 
răzbunarea lui! Chiar dacă ar fi trebuit să plătească cu 
propria lui viaţă această răzbunare și tot nu s-ar da înapoi 
de la ea! 

Guvernatorul Varșoviei le porunci cazacilor să pornească 
înapoi spre Dubro. 

— Trupul neînsufleţit al prinţesei să fie transportat la 
castelul din Rudin! 

— Şi cu cei doi bandiți doborâţi ce să se întâmple? 

— Lăsaţi-i aici, pradă lupilor! 

Pe Vulturul Morţii îl îngrozi atâta cruzime. 

— Și cu prefectul poliţiei din Petrograd ce facem? 
întrebă cineva. 

Contele Gorciacov observă de-abia acum că fostul său 
secretar zăcea în zăpadă, cu trupul sfâșiat. 

— Pentru asta veţi primi o pedeapsă cumplită! urlă 
călăul Varșoviei înfuriat. Răzbunarea mea va fi atât de 
crudă, cum nu s-a mai pomenit de când există lumea! 
Înainte! Luaţi prizonierii. Pe ticălosul acesta de Stanislau 

Rimsky să-l duceţi deosebit, spre a nu veni în atingere cu 
tovarășii săi... 

Doi cazaci îl împinseră cu o sălbăticie de nedescris pe 
Vulturul Morţii care porni împleticindu-se de pe locul care 
mai înainte fusese locul fericirii sale, pentru ca în câteva 
minute să se transforme în locul pe care avea să-și piardă 
tot ce avea mai scump în lumea aceasta: soţia și prietenii! 

Și mergând așa zăpăcit de durere auzi deodată un glas 
care strigă: 

— Căpitane... căpitane! 

Se uită în direcţia de unde venea glasul. Era Severin, 
căruia sângele îi curgea șiroaie dintr-o rană de la cap și 
care se vedea că-și trăiește cele din urmă clipe. 

Stanislau Rimsky se opri și se uită cu ochi înlăcrimațţi la 
credinciosul său tovarăș. 

— Severin! 

— Căpitane... mor fericit... fiindcă știu că mor pentru 
tine! 

Vulturul Morţii se trânti la pământ și își sărută 
credinciosul tovarăș. 

— Severin... drag prieten... Dumnezeu să se îndure de 
sufletul tău! 

— Răzbună-ne... trădarea... Dumnezeu să te ajute! 

Contele Gorciacov, care văzuse toată această scenă, 
începu să urle de mânie: 

— Loviţi-l!... Daţi-i!... Să plece de acolo. 


1656 


Cazacii îl smuciră pe Rimsky de lângă tovarășul său. 

— Iar câinele acesta... să crape! urmă contele Gorciacov, 
scoţându-și pistolul și descărcându-l de la doi pași, în 
rănitul de moarte. 

Când fumul prafului de pușcă se risipi... Severin zăcea 
nemișcat. 

Stanislau Rimsky gemu de durere. 

— Vai, de ce n-am murit eu! Mai bine se sfârșea cu mine 
decât să fiu silit să privesc la sfârșitul tuturor acelora pe 
care i-am iubit! 

li venea să înnebunească de durere, dar își adună toate 
puterile pentru a nu-și trăda simţămintele ce-i sfâșiau 
sufletul. Şi așa contele Gorciacov izbucnise într-un hohot 
de râs batjocoritor când îi zărise lacrimile din ochi. 

De-abia când ajunseră pe șosea putu Vulturul Morţii să- 
și dea seama de mulțimea cazacilor, care fuseseră aduși 

pentru prinderea lui. Era o adevărată armată acolo și deci 
nu trebuia să se mire că mica lui trupă de voinici fusese 
biruită. 

El își luase pedeapsa cea mai fioroasă pe care i-ar fi 
putut-o născoci o minte omenească, fără ca guvernatorul 
Varșoviei să-și fi dat seama de aceasta. Fusese silit să 
asiste la moartea acelora care îl iubiseră atât de mult! Mai 
întâi Fedora Feodorovna, apoi Lew Vlasovici, iar la urmă, 
Severin. 

Ce crudă soartă... 

Dar ceilalţi? 

Dan Dragomir, doctorul Leonida, Micislav, Ludovica și 
Minerva, prizonieri... Dan Dragomir era plin de sânge, 
căpătase mai multe răni în timpul cumplitei lupte, dar, 
totuși, mergea dârz în mijlocul soldaţilor. Doctorul Leonida 
era rănit și el și de-abia se mai putea târi și Micislav la fel. 

— Ce se va întâmpla cu ei? se frământa Vulturul Morţii. 
Vai, dacă aș putea să mă jertfesc eu în locul lor, cu câtă 
dragă inimă aș face-o! 

Contele  Gorciacov înainta triumfător în mijlocul 
ofițerilor săi. Planul său reușise pe deplin. Vulturul Morţii, 
atât de temutul tâlhar, pe care nimeni nu fusese în stare 
să-l prindă, ani de-a rândul, era acum prizonierul său, 
împreună cu toată banda lui. 

Este adevărat că izbânda aceasta fusese plătită foarte 
scump, dar puţin îi păsa contelui Gorciacov de pierderile 
suferite. Viaţa lui Marius Gersot și a celor vreo douăzeci de 
cazaci nu mai avea nicio însemnătate pentru el, când era 
vorba de prinderea Vulturului Morţii. 

Mergând în mijlocul ofițerilor săi, călăul Varșoviei se 
gândea necontenit că fapta aceasta a lui îi va aduce cea 
mai mare distincţie din partea ţarului... care-l va primi în 
audienţă specială și că întreaga Rusie îl va sărbători, 
pentru iscusinţa, de care dăduse dovadă. 

Tristul convoi părăsise pădurea și înainta acum pe 
șoseaua Rudinului. Cazacii se opriră, deoarece aici își 

ascunseseră caii, spre a intra cât mai neobservaţi în 
pădurea Rudinului. 

La porunca guvernatorului Varșoviei, prizonierii fură 
luaţi între cai. Mâinile le fuseseră dezlegate și legate apoi 
câte una cu câte o frânghie de căpestrele cailor. În chipul 
acesta nenorociţii trebuiau să ţină pas cu caii, căci altfel 
erau târâţi și uciși de copitele celor care veneau în urmă. 

Tot astfel sunt duși și surghiuniţii din Siberia, din care 
se prăpădesc jumătate mai înainte de a ajunge în iadul 
veșnicei zăpezi. Vulturul Morţii nu se împotrivi, nu căută 
să se răzvrătească, ceea ce de altfel ar fi fost și așa în 
zadar. Se supuse soartei și îndurase să fie legat cobză, căci 
durerile trupești erau neînsemnate, pe lângă durerile 
sufletești care îl chinuiau. 

Tristul convoi porni spre Dubro. 

CAPITOLUL 74 
Sfârșitul unui trădător 


Prizonierii își îndurau soarta cu o resemnare eroică. 
Drumul până la Dubro era lung și greu, mai ales când 
trebuiau să alerge după cai, dar de aceea nu se plânseră, 
ci îndurară fără să crâcnească această tortură. 

Trecură pe lângă castelul din Rudin și pe lângă Cuibul 
Vulturilor. Vulturului Morţii îi sângeră inima când zări 
turnul care-l adăpostise timp atât de îndelungat. Toate 
amintirile frumoase care îl legau de acest ţinut i se 
împrospătară în minte, poate tocmai pentru a-i mări 
durerea. El zări și coridorul ascuns care ducea din Cuibul 
Vulturilor până la castel, coridor pe care trecuse de atâtea 
ori spre a se întâlni cu Fedora Feodorovna. 

Amărăciunea îi năpădi sufletul la gândul că mândrul 
castel nu mai avea stăpân și că ascunzătoarea rămăsese 
pustie. 

De l-ar duce cât mai departe de acolo, pentru ca tristele 
amintiri care îl legau de lucrurile acestea să nu-i rupă 
necontenit rana inimii sale. 

Contele Gorciacov se desfăta cu o plăcere diabolică la 
suferințele voinicilor. El își îndemna cazacii să mâne caii 
tot mai iute și bieţii prizonieri, istoviți de lupta dată, 
trebuiau să alerge din răsputeri, pentru a se ţine de caii 
care îi târau fără milă, de câte ori pământul ameninţa să le 
fugă de sub picioare. Toată greutatea corpului atârnând de 
încheietura mâinii de care erau legaţi, frânghia le rosese 

carnea până la os și încheietura le sărise din loc, 
pricinuindu-le dureri îngrozitoare. 

Cu toate acestea, niciunul nu se plânse. Vulturul Morţii 
își mușca buzele, ca nu cumva să strige de durere și pilda 
lui o urmară și ceilalți voinici! Dacă fuseseră vrednici de 
căpitanul lor înainte de a fi ajuns în starea aceasta de 
plâns, voiau să rămână vrednici de el și cu prilejul acestei 
cumplite încercări a soartei. 

Purtarea lor eroică îl uimi chiar și pe contele Gorciacov, 
care până în cele din urmă le porunci cazacilor să mâne 
caii mai încet. 

Dar această măsură nu se datora înduioșării inimii sale 
de piatră, ci împrejurării că, chiar și cazacii începuseră să 
murmure din pricina sălbăticiei, cu care erau trataţi 
prizonierii; or, aceasta nu era de loc pe placul 
guvernatorului din Varșovia. 

Până la Dubro mai era încă un drum destul de lung. 

Dar turnul, în direcţia căruia mergeau cazacii, începuse 
să se zărească în zare. 

Inima Vulturului Morţii continua să sângereze. Nu se 
gândea la propria sa soartă, nu se gândea la tristul viitor 
ce-l aștepta, ci la pierderea tinerei sale soții și a celor doi 
prieteni credincioși. Se mai gândea apoi - și gândul acesta 
îl frământa cumplit - la acela care-l va fi trădat, la acela, 
care va fi năpustit toată nenorocirea aceasta pe capul său 
și al prietenilor săi. 

Nu mai încăpea nicio îndoială că cineva îi trădase 
contelui Gorciacov locul și ora exactă, unde și când urma 
să aibă loc cununia. 

Era vădit că guvernatorul Varșoviei alesese cum nu se 
putea mai bine timpul atacului... La cununia de la miezul 
nopții voinicii se simţiseră în afară de orice primejdie și 
tocmai de aceea nici nu se înarmaseră aproape. 

Cine ar fi îndrăznit să se gândească, cum că nunta, care 
începuse atât de frumos, va avea sfârșit atât de tragic! Ce 

puteau să fac, o mână de oameni aproape dezarmaţi, față 
de o întreagă armată de cazaci? 

Ei așteptaseră atacul acesta zile întregi, curajoși și fără 
teamă, deoarece ei nu cunoșteau frica... Își închipuiau 
poate că urmăritorii vor da peste ascunzătoarea lor, dar 
aceasta nu-i înspăimânta, deoarece Cuibul Vulturilor era 
un adăpost întărit, pe care-l puteau apăra, la nevoie, chiar 
săptămâni întregi împotriva unui dușman ori cât de 
numeros. 

Iar dacă tot ar fi fost ameninţaţi să fie prinși, atunci se 
puteau refugia oricând, prin coridorul secret ce lega 
Cuibul Vulturilor de castelul Fedorei Feodorovna. 

Dar așa?... 

Primejdia căzuse asupra lor tocmai când se simțeau mai 
în siguranţă, tocmai în mijlocul celei mai desăvârșite 
fericiri. 

Diabolic fusese planul contelui Gorciacov și-i reușise pe 
deplin. 

Dar cine să-l fi trădat? 

Oricât își frământa creierul, Vulturul Morţii nu era în 
stare să-și răspundă la această întrebare. El nu putea să-și 
dea seama în ce chip aflase contele Gorciacov că-și serba 
cununia în mica bisericuţă din pădurea Rudinului. 

Numai oamenii săi cei credincioși știau despre această 
cununie, dar aceștia nu-l vânduseră. 

Poate părintele Nicolovici? 

Nu, era cu neputinţă. 

Preotul nu aflase decât în ultimul moment unde va fi dus, 
așa că n-ar fi avut timpul necesar când să-l trădeze. 

Dar atunci cine-l vânduse? 

La întrebarea aceasta Vulturul Morţii nu putea 
răspunde. 

În spre răsărit cerul începu să se lumineze și la lumina 
zorilor, casele din Dubro se desprinseră din întuneric... Iar 
când convoiul intră în oraș, soarele răsărise pe cer spre a 
lumina trista procesiune a prizonierilor istoviți de moarte. 

Cât se schimbaseră lucrurile, în răstimp de câteva 
săptămâni! Stanislau Rimsky își aduse aminte de o noapte 
când cu mica lui trupă străbătuse Dubroul ca o volbură, 
după ce în câteva ceasuri numai, pustiise de pe suprafața 
pământului blestemata temniţă a Dubroului. 

Cine s-ar fi gândit că izbânda aceea răsunătoare va fi 
urmată de o înfrângere atât de desăvârșită? Inima i se 
strânse, când își aduse aminte de vechea lui măreție, a lui, 
a aceluia care acum se târa pe străzile Dubroului legat 
cobză, ca un biet prizonier, vrednic de plâns. 

Câţiva cazaci trimiși înainte răspândiseră vestea 
victoriei și când contele Gorciacov intră triumfător în oraș 
străzile erau pline de oameni și ferestrele înțesate de 
capete curioase. 

Toată lumea voia să-l vadă pe Stanislau Rimsky, pe 
Vulturul Morţii. 

Vederea căpitanului de bandiți, legat de căpăstrul cailor, 
stârni în sufletele oamenilor simțăminte cu totul deosebite. 
Săracii, aceia pe care Vulturul Morţii îi ajutase de 
nenumărate ori, se uitau cu inima sfâșiată la binefăcătorul 
lor, care înainta plin de sânge, istovit, umilit; aceia însă 
care aveau motive să tremure și să se teamă că într-o bună 
zi se va ivi în faţa lor Vulturul Morţii spre a le cere 
socoteală pentru păcatele lor, aceia înjurau și strigau acum 
în culmea fericirii de a se ști scăpaţi de această veșnică 
ameninţare ce plutea deasupra capetelor lor: 

— Sfâșiaţi-l! 

— Așa-i trebuie! 

— La spânzurătoare cu el! 

— Să piară ucigașul! 

— Să-l ardem pe rug! 

Tot aceștia erau și aceia care îl aclamau pe contele 
Gorciacov pentru izbânda repurtată. 

— Trăiască contele Gorciacov! 

— Trăiască guvernatorul! 

— Trăiască! Trăiască! 

Vulturul Morţii se uită cu fruntea sus la această hoardă 
înfuriată în fruntea căreia îi zări pe Sidoniev, giuvaergiul. 

Giuvaergiul era cel mai înverșunat. Striga, cât îl ţinea 
gura: 

— Moarte Vulturului Morţii!... Crăpaţi-i capul!... Linșaţi- 
]!... Smulgeţi-i limba din gură. 

Stanislau Rimsky se uită blând la giuvaergiul care 
văzând chipul acela plin de sânge, schimonosit de durere și 
suferinţă, privindu-l atât de fără ură, amuţi pe loc. 

Tristul convoi înaintă mai departe, trecând prin mijlocul 
curioșilor adunaţi de o parte și de cealaltă a străzii. 

Convoiul trecu pe lângă o vilă, ai cărei locuitori păreau 
că dorm încă. Gălăgia de pe stradă însă puse în mișcare și 
pe locatarii vilei, care, în număr de doi, se apropiară de 
fereastră... 

Nataşa Smirnovska și contele Ion Riminsky... 

Contele Riminsky era ca buimăcit și auzind că se strigă 
numele Vulturului Morţii, se apropie de fereastră zăpăcit 
ca în prada unui vis urât. 

Natașa căută să-l împiedice. 

— Unde te duci? Ce vrei să faci? 

— Să văd... să văd... îngână tânărul conte care se smulse 
brusc din braţele dansatoarei și alergă la fereastră. 

El își lipi fruntea înfierbântată de geam și privirea-i 
rătăcită se avântă pe stradă. Sub ferestrele vilei erau 
adunaţi nenumărați curioși, dar contele Riminsky putea 
vedea nestânjenit, până la cotitura străzii, unde câţiva 
cazaci, care călăreau înainte, dădeau lumea la o parte din 
drum. 

În curând de după colț se ivi contele Gorciacov, stând 
mândru pe calul său. 

Câteva strigăte răzlețe: 

— Trăiască contele Gorciacov! 

— Trăiască guvernatorul! 

Pumnul contelui Riminsky se încleștă când zări chipul 
Călăului Varșoviei. 

După aceea... îl zări și pe Stanislau Rimsky în dosul 
cazacilor... 

Vulturul Morţii de-abia mai putea să-și târască trupul 
istovit, pe faţă îi era întipărită suferinţa și temutul căpitan 
de voinici nu mai era decât o ruină tristă... 

După el veneau ceilalţi... 

Dan Dragomir... 

Micislav... 

Doctorul Leonida... 

Ludovica... 

Contele Riminsky vru să-și acopere ochii, spre a nu mai 
vedea această tristă priveliște care era cea mai cumplită 
învinuire împotriva sa. 

Dar nu avu putere să-și ridice mâna. 

Vru să fugă de la fereastră, dar nu putu să facă măcar 
un singur pas. 

Vru să-și închidă ochii, dar zadarnică-i fu vrerea, 
porunca creierului său rămase neîndeplinită... fiindcă o 
voce lăuntrică îi striga: 

— Trebuie să rămâi pe loc, spre a vedea tristul triumf al 
mârșavei tale fapte. 

Și contele Riminsky se holbă cu ochii mari deschiși pe 
strada pe care erau duși legaţi toţi aceia cărora le jurase 
veșnică credinţă. 

Sufletul contelui Riminsky fu cuprins de chinuri 
cumplite. Îi venea să urle din pricina torturilor care îi 
sfâșiau inima. 

Dar prin aceasta trădătorul nu fusese pedepsit încă... 

Cum se uita el năuc la convoiul ce trecea pe stradă 
deodată băgă de seamă că privirea Vulturului Morţii era 
îndreptată tocmai asupra acelei ferestre. Şi în clipa 
următoare pe chipul însângerat al lui Stanislau Rimsky se 
întipări o uimire ce nu poate fi redată în cuvinte. 

În clipa aceea Vulturul Morţii înţelese cine era pricina 
nenorocirii sale și a prietenilor săi. El știa acum cine 
fusese trădătorul... 

Contele Riminsky desluși și el privirea plină de înţeles a 
Vulturului Morţii. Pricepu învinuirea, uimirea, disprețul 
acestei priviri și chinurile sufletului său se însutiră. 

Acum nu-i mai ieșea din minte curajul dispreţuitor de 
moarte cu care Stanislau Rimsky îl scăpase din temnița 
Dubroului și pe care el îl răsplătise cu atâta crudă 
nerecunoștinţă. 

Își dădea seama acum că fără trădarea lui, cazacii 
contelui Gorciacov n-ar fi dat niciodată de urma voinicilor. 

Și trădătorul acesta, omul care se înjosise într-adevăr, 
încât fusese gata să-și vândă propriul său binefăcător, era 
contele Ion Riminsky. Credincioșii prieteni, care își 
primejduiseră viaţa pentru a-l scăpa pe el, treceau acum în 
lanţuri pe străzile Dubroului... din pricina lui. 

Contele Riminsky nu se mai putu stăpâni. 

Dintr-o singură mișcare deschise amândouă canaturile 
de la fereastră. 

Natașa Smirnovska sări înaintea lui, strigând: 

— Ce faci? 

Dar contele Riminsky o împinse la o parte, brutal: 

— Fugi! 

— Ionel! 

— Pleacă, dacă-ţi spun! 

Dansatoarea mai încercă odată să-l împiedice dar braţul 
vânjos al contelui o azvârli cât colo. 

Apoi, prin fereastra deschisă, contele Ion Riminsky 
strigă, implorator: 

— Căpitane... căpitane... iartă-mă! 

Rimsky se uita mereu la el. 

Dar ochii lui, care cu o clipă mai înainte aruncau fulgere 
de mânie erau acum blânzi, iertători... 

Toată lumea observase această scenă. Mulţi recunoscură 
în contele Riminsky pe moșierul din Urzin și atunci își 
dădură seama în ce împrejurări ajunsese Stanislau Rimsky 
în ghearele contelui Gorciacov. 

Convoiul se îndepărtă și contele Riminsky se prăbuși 
lângă fereastră. 

Trădătorul plângea amarnic, fiori de groază zguduindu-i 
tot trupul. 

Natașa Smirnoyska încercă să-l mângâie: 

— Vezi, la ce ai avut nevoie de toate acestea? 

— Taci! 

— Pentru ce a trebuit să te arăţi? 

— Taci!... Pleacă dinaintea mea! 

— Ionel! 

— Pleacă... pleacă! Nu vreau să te mai văd!... Nu vreau 
să te mai aud! 

— Ionel... nu face copilării! 

— Mi-ai distrus tot restul vieţii!... Dumnezeule, de ce m- 
ai lăsat să săvârșesc această mârșăvie?... De ce a trebuit 
să ascult de vorbele unei femei?... De ce am fost atât de 
slab?... Mai bine mă duceau și pe mine așa... însângerat... 
chinuit... legat de cai! 

— Nu-ţi dai seama, strigă atunci dansatoarea, că numai 
eu te-am scăpat de la această nenorocire? 

— Nu... nu... pleacă... fugi! 

— Mai curând sau mai târziu aceeași soartă te-ar fi 
așteptat și pe tine, dacă nu te scăpăm eu, cât mai era timp! 

— Niciodată nu i-ar fi prins... dacă nu-i trădam eu! 

— Ce prost ești, i-ar fi trădat altul! 

— Nu-i adevărat! Nimeni, afară de mine, n-ar fi fost în 
stare de o asemenea mârșăvie! 

— Nu te învinui în zadar, căci hangiul era în legătură cu 
contele Gorciacov, fără ca tu să fi știut. 

— Totuși, din asta n-ar fi aflat niciodată, nimic! 

— Şi ceilalţi tovarăși ai Vulturului Morţii trăgeau la „Doi 
Porumbei”. Era îndeajuns ca Gorciacov să pună mâna pe 
unul din ei și te asigur eu că ar fi scos el taina din 
tovarășul tău. 

— Niciodată. 

— Nu uita că, contele Gorciacov se pricepe în asemenea 
chestiuni... Mai sunt încă... camere de tortură... 

— 'Tovarășii Vulturului Morţii ar fi fost în stare să moară 
de o sută de ori, dar căpitanul tot nu și-l trădau!... Numai 
eu am fost în stare să săvârșesc o asemenea josnicie! 

Contele Riminsky se lovea cu pumnii în cap, își sfâșia 
hainele de pe el și alerga ca un nebun, de colo până colo, 
strigând necontenit: 

— Ce am făcut?... Ce am făcut? 

— Liniștește-te! zise Natașa Smirnovska. Totul va trece 
ca un vis urât! 

— Niciodată... niciodată! 

— Te înșeli! 

— Pecetea trădării îmi va arde fruntea tot restul zilelor 
mele! Și asta n-o pot îndura... nu pot!... 

Și aproape nebun de durere fugi afară din odaie. 

Nataşa Smirnovska se repezi după el, dar mai înainte de 
a ieși din odaie, ușa se închise înaintea ei și cheia se învârti 
de două ori în broască. 

Ea începu să bată deznădăjduită cu micii ei pumni în 
ușă. 

— Dă-mi drumul... dă-mi drumul! 

Dar nimeni nu-i răspunse. 

— Ionel! 

Mai așteptă puţin, apoi își lipi urechea de tăblia ușii. Nu 
se auzea nimic afară de pașii enervaţi ai contelui. 

Contele Riminsky alerga buimăcit prin odaie, căutând în 
zadar să uite totul, încercând fără rezultat să-și 
stăpânească mustrarea de cuget. Chipul însângerat, 
schimonosit de durere al Vulturului Morţii, înfăţișările 
nenorocite ale prizonierilor se iveau necontenit înaintea 
ochilor săi și acesta năluciri fioroase nu voiau să se 
risipească, nicicum! 

— Ionel!... dă-mi drumul! se ruga Nataşa Smirnovska, 
deznădăjduită, lovind cât putea cu pumnii în ușă. 

Dar contele Riminsky era atât de abătut, atât de 
nesimţitor la orice zgomot din afară, încât nici nu auzi 
strigătele și bătăile în ușă ale dansatoarei. 

Nălucirile sângeroase îl zdrobiseră cu desăvârșire, îl 
aduseseră în pragul nebuniei. Oriunde își întorcea privirile 
nu vedea decât chipurile desfigurate ale prizonierilor care 
își ridicau pumnii ameninţători împotriva lui. 

Cel mai mic amănunt al întâmplărilor din ultimele zile îi 
reveni în minte. Plecarea din Cuibul Vulturilor pentru a-și 
îndeplini însărcinarea pe care i-o încredinţaseră tovarășii 
săi... El fusese hărăzit să vegheze la nunta Vulturului 
Morţii și cu câtă josnicie, cu câtă mârșăvie înșelase el 
încrederea prietenilor și a binefăcătorilor săi. 

Cu acest preţ nu-i trebuia fericirea! 

Cu acest preţ nu-i trebuia libertatea! 

Nu-i mai trebuia viața cu care fusese obișnuit, nu-i mai 
trebuia averea făgăduită ca răsplată, nu-i mai trebuia 
nimic, căci și așa n-ar fi fost în stare să îndure viaţa ce-l 
aștepta de astăzi înainte. 

Învinuirea trădării l-ar urmări la fiecare pas, în fiecare 
clipă ar avea în fața ochilor săi înfățișarea nenorocită a 
prizonierilor. 

Nu! 

Viața aceasta nu-i trebuia lui! 

Hotărârea fu luată! 

În clipa următoare în vilă răsună o detunătură de pistol. 

Contele Ion Riminsky se prăbuși la pământ cu capul 
însângerat... El așezase un punct de sânge la capătul vieţii 
sale, se osândise singur la moarte. 

Din odaia vecină se auzi un țipăt înfiorător. 

— Ionel! 

După aceea și mai tare: 

— Ce ai făcut? 

Apoi sălbatice lovituri în ușă. 

Servitorii alergară din toate părţile. Natașa Smirnovska 
li se adresă leșinată pe jumătate de groază: 

— Pentru numele Tui Dumnezeu, săriţi! 

— Ce s-a întâmplat? 

— O groaznică nenorocire! 

— Contele? 

— S-a împușcat! 

— Sfântă Maică Precistă, îndură-te de noi! 

Servitorii se năpustiră în ușă și după câteva sforţări, o 
sparseră. 

Toţi năvăliră în odaie. 

Contele Ion Riminsky, moșierul din Urzin, zăcea întins în 
mijlocul odăii, cu capul într-un lac de sânge. 

Natașa Smirnovska îngenunche alături de el. 

— Ce ai făcut?... Ce ai făcut? 

Buzele muribunde ale contelui îngânară slab: 

— Așa... a trebuit... să fie... Poate că... moartea... îmi va 
aduce... ușurare... 

După aceea buzele i se mai mișcară, dar fără a prinde 
cuvinte între ele. 

Natașa Smirnovska se aruncă plângând amarnic peste 
trupul neînsufleţit al iubitului său. 

Contele Ion Riminsky se pedepsise singur, pentru 
trădarea, de care se făcuse vinovat. 

